
Majci Hurki i ocu Teufiku 


Za ovu sam se knjigu pripremao još od rane mladosti, vođen znatiželjom, 
ali i onim Kantovim kategoričkim imperativom da čovjek mora djelovati tako 
da načela njegove volje mogu u svako doba postati općim zakonom. Želio 
sam se jednostavno orijentirati u svijetu, a uslov za to je bio da saznam ko 
sam, odakle sam, gdje sam i kuda idem. Samo pisanje ove knjige počeo sam 
u najtragičnijim momentima za bošnjački narod, osjećajući da je to u tim 
trenucima moja dužnost prema vlastitom narodu i čarobnoj zemlji Bosni. U 
svemu tome neobično su me podsticali i vjerovali u mene moji prijatelji i 
kolege akademik dr. Avdo Sućeska, profesor dr. Rusmir Mahmutćehajić i 
profesor dr. Mustafa Cerić. Mada, s obzirom na okolnosti relativno rijetki, 
pojedinačni razgovori sa svakim od njih, rasprave i komentiranje određenih 
pitanja predstavljali su mi jedno od najvećih intelektualnih zadovoljstava pri 
pisanju ove knjige. Posebno me je često profesor Sućeska hrabrio da je vrijeme 
za jednu ovakvu knjigu i da ja to mogu i moram uraditi. 

Knjiga je sada tu. Samu knjigu čitalac ne treba posmatrati kao jednu 
zauvijek datu, kazanu i napisanu historiju Bošnjaka, nego kao jedan konkretan 
istraživački napor koji ostavlja prostor i nadu da će biti podsticaj mladim 
historičarima i drugim naučnim pregaocima. 

Pisanje jedne ovakve knjige naprosto promijeni čovjekov život. Moja su- 
pruga Senada bila je cijelo vrijeme hrabrim svjedokom tih promjena. Ona je 
bila pryatelj, često konsultant i kritičar, i mnogo onoga što slijedi u tekstu 
rezultat je njene odanosti i dosljednosti prema ideji mog opredjeljenja, djela 
i rada. 

Sarajevo, 1993—1996. 

Autor 

Jedan od prvih poznatih sudova o Bošnjacima i njihovoj zemlji ujedno 
je i prvi nesporazum i zabluda u vezi s njima. Predstava o bosanskim 
muslimanima i njihovoj zemlji kao egzotičnom svijetu i tamnom vilajetu na 
rubu Orijenta i Evrope jeste parohijalna evrocentristička zabluda i naciona- 
listička balkanska propaganda, nastala zato što se Bosna uvijek teško otvarala 
spoljnom svijetu. Činjenica je da su Bošnjaci, kao muslimani, te njihova 
zemlja srazmjerno kasno iskusili puni uticaj evropskih ideja, vještina i 
mogućnosti, koje su vladale svjetskom poviješću još od XVII stoljeća. To, 
međutim, nije bila posljedica neke njihove posebne konzervativnosti ili 
ravnodušnosti prema modernom životu, nego rezultat stoljeća prethodnog 
razvoja, čija su im dostignuća omogućila da tako dugo odolijevaju evropskom 
izazovu. Posebno je to vidljivo u ratovima u XVIII st. (1737—1739. i 
1788—1791) te u bošnjačkim seljačkim bunama i nemirima sredinom istoga 
stoljeća. 

Usljed toga je historiju Bošnjaka i njihovog životnog prostora neophodno 
određivati njihovim vlastitim povijesnim epohama, čija se razvijenost ili 
eventualna zaostalost nikako ne mogu procjenjivati bespredmetnim upore- 
đivanjem sa glavnim tokovima povijesti u najrazvijenijim dijelovima Evrope. 
Evropljani su tokom posljednja tri stoljeća nametnuli svijetu vlastiti povijesni 
razvoj, određen periodizacijom na stari, srednji i novi vijek, kao navodno 
univerzalno svjetsko iskustvo. Potpuno se zaboravlja da je pri svakom prou- 
čavanju historije uvijek neophodno imati na umu da u biti svaka civilizacija, 
region ili zemlja i narod imaju svoj vlastiti stari, srednji i novi vijek. Već 
je, uostalom, drevni Egipat imao svoje staro, srednje i novo carstvo. 

Historija Bošnjaka može se podijeliti u tri velika razdoblja: (1) doba 
feudalne bosanske države; (2) doba osmanske vladavine; (3) moderno doba, 
koje nastupa sa austorugarskom okupacijom 1878. 1 traje sve do danas. 
Svaki od ova tri velika razdoblja ima svoje brojne međufaze, sa manje ili 
više izraženim različitim odlikama i karakteristikama u odnosu na opće 
sklonosti datih epoha bošnjačke povijesti. Počeci te povijesti sežu do vremena 

kasnog rimskog carstva i južnoslavenskog ranog feudalizma i u kontinuitetu 
traju sve do naših dana. Prema tome, zadatak ove historije Bošnjaka bio 
bi da se hronološki rekonstruira taj kontinuitet i otkriju njegove osnovne i 
trajne zakonitosti, jednom riječju da se ispriča usud i povijesna sudbina 
bosanskih muslimana. 

Naša historijska nauka nema do danas, nažalost, ni jedne sintetičke 
povijesti Bošnjaka koja bi obuhvatila ili bar naznačila njihov cjelokupni 
razvoj. Postoje, doduše, već brojna djela, nastala uglavnom u posljednjih 
stotinjak godina, koja obrađuju različite strane i pitanja političkog, kulturnog, 
književnog, demografskog, etničkog, vjerskog i ekonomskog razvoja Bošnja- 
ka. Tu su, također, manje ili više značajne, različite povijesti i pregledi 
historije Bosne u pojedinim etapama njenog razvoja kao države i geopolitičke 
cjeline. 

Cilj je ove historije da rekonstruira povijesni put Bošnjaka, ali da pri 
tom ne bude njegovo puko opisivanje, nego da, uz hronološku rekonstrukciju, 
često opore svakodnevice, istovremeno bude i nauka o čovjeku ovog prostora 
općenito, a o bosanskomuslimanskom posebno. Ona će istovremeno biti 
pokušaj da se otkriju i razjasne neki od nepromjenljivih i univerzalnih 
principa ljudske prirode. Neko je u nauci već primijetio kako je jedan od 
paradoksa historije da su oni narodi koji su iza sebe ostavili monumentalna 
djela materijalne kulture, kao dokaz i potvrdu svog postojanja, vremenom 
uglavnom iščezli, dok su oni narodi koji su oblikovali i ostavljali ideje i 
kulturnopolitičke ciljeve preživjeli i ostali u povijesti. Društvo ili narod bez 
ideja nema historije. Ova će se historija, ne zanemarujući bošnjačku ma- 
terijalnu kulturu i njene spomenike, uglavnom nastojati baviti idejama kojima 
su se Bošnjaci u svojoj povijesti rukovodili i koje su im omogućile da kao 
narod prežive i opstanu svoji na svome. Dostojevski je smatrao da ni čovjek 
niti nacija ne mogu postojati bez neke velike ili uzvišene ideje. Drugim 
riječima, ova bi historija, s obzirom na vrijeme u kojem se piše, htjela biti, 
kako to svojevremeno reče engleski filozof Edmund Burke, "savez između 
mrtvih, živih i onih još nerođenih". 

Uz napomenuti vremenski raspon razvoja Bošnjaka potrebno je ovdje 
utvrditi 1 odrediti i prostorni okvir njihove historije, njihovu teritorijalnu 
rasprostranjenost i brojnost. Najzad, prije početka izlaganja samog toka 
bošnjačke povijesti, neophodno je razriješiti dilemu oko etničkog, odnosno 
nacionalno—političkog imena Bošnjaka i naziva njihovog jezika. 

Bošnjaci nastanjuju središnji južnoslavenski etnički i balkanski geopo- 
litički prostor, na kojem u teritorijalnom kontinentu žive od rijeke Vardara 
i planinskih masiva Šare i Prokletija na jugoistoku do rijeka Save i Une 
na sjeverozapadu. Na tom svom prostoru Bošnjaci žive u teritorijalno većoj 

ili manjoj mjeri izmiješani sa Srbima, zatim Hrvatima, Crnogorcima, Al- 
bancima i Makedoncima. Prema popisima stanovništva iz 1971, 1981. i 
aprila 1991. Bošnjaci su — pod tada etničko—vjerskim imenom Musliman 
— bili treća najbrojnija nacija u bivšoj jugoslavenskoj državi. Prema popisu 
iz aprila 1991. u tadašnjoj je Jugoslaviji živjelo ukupno 2.376.646 ljudi 
koji su se izjašnjavali kao Muslimani. Preko 80 % ovih Muslimana živjelo 
je u Bosni i Hercegovini, što je u apsolutnom broju iznosilo 1.905.018 ili 
43,7 % ukupnog stanovništva Bosne i Hercegovine. U ostalim dijelovima 
bivše Jugoslavije prema istom popisu živjelo ih je u Crnoj bori 89.932 
(14,6 %), u Vojvodini 6.079 (0,3 %), Kosovu 57.408 (2,9 %), na području 
uže Srbije 173.871 (3,0 %), u Hrvatskoj 47.603 (1,0 %), u Makedoniji 
70.000 (3,3 %), te u Sloveniji 26,725 (1,36 %). Svi navedeni popisi stanov- 
ništva pokazuju da su Bošnjaci mlada i vitalna nacija. Tako su Muslimani 
prema rezultatima popisa iz 1971. godine imali najviši natalitet u bivšoj 
Jugoslaviji, tj. 16,7 % na 1.000 stanovnika, a istovremeno najniži mortalitet, 
svega 6,2 umrlih na 1.000 stanovnika. Taj se demografski trend u osnovi 
nastavio tokom narednih dvadeset godina. 

Bosna je još od ranog srednjeg vijeka, kao granična zemlja između 
Bizanta i Franačke, a kasnije i Srbije i ugarsko—hrvatske države, bila područje 
sučeljavanja i sukobljavanja različitih političkih i vjerskih interesa i ideja. 
Političkim životom feudalne Bosne dominirala je autohtona bosanska vlas- 
tela, a vjerskim Crkva bosanska. Kroz stoljeća u Humu jača pravoslavno 
stanovništvo, a u središnjim dijelovima Bosne katoličko, zahvaljujući prije 
svega kulturno—političkom djelovanju franjevaca. Od sredine XIV i tokom 
XV st., dolaskom Turaka—Osmanlija, ovo vjerski šaroliko stanovništvo poste- 
peno prihvata islam. Tako se na bosanskom državnom tlu i bosanskoslaven- 
skoj etničkoj podlozi, te novoštokavskom jezičnom izrazu, asimiliranjem 
islama konačno oblikuje bosanskomuslimanski ili, kraće, bošnjački etnos, 
narod ili nacija, naspram ostalim Južnim Slavenima istog jezika (Srbima, 
Hrvatima i Crnogorcima), ali različitog vjerskog i kulturno—političkog is- 
kustva. 

Historija Južnih Slavena, odnosno općenito Balkana, u velikoj je mjeri 
historija seoba 1 različitih migracija, izazvanih uglavnom ekonomskom nuž- 
dom ili čestim ratovima, kojima je kroz stoljeća više puta mijenjana etnička 
slika i struktura cijelih regiona, zemalja i krajeva. Kada je o Bošnjacima 
kao muslimanima riječ, glavni uzrok i razlog njihovih migracija jeste skoro 
neprekidni genocid, koji se nad njima vrši već gotovo tri stoljeća od strane 
njihovih hrišćanskih i kršćanskih susjeda i raznih balkanskih i drugih 
država, kako bivših tako i sadašnjih. Osmanska osvajanja i ratovanja, uglav- 
nom sa Habsburgovcima i Mlecima, u kojima je sa obje strane učestvovao 

velik broj pripadnika svih južnoslavenskih naroda, bila su praćena obos- 
tranim razaranjem, pljačkom i ubijanjem, što je redovni scenarij svih ratova. 
Ovdje je bitno primjetiti da Osmanska carevina, kao islamska država, nije 
tokom svojih osvajanja vršila nikakvo vjersko niti fizičko zatiranje i uništa- 
vanje pokorenih naroda. U skladu sa šerijatskim principom i praksom, po 
kojoj narodi koji imaju "knjigu Božijeg otkrovenja" (Jevreji i kršćani) uživaju 
u islamskoj državi status zaštićenih manjina, pokoreno se nemuslimansko 
stanovništvo održavalo kroz stoljeća osmanske vladavine. Pokoreni su se 
narodi na različite načine uključivali u osmanski privredni, vojni i upravni 
sistem i tako se vjerski i kulturno očuvali i održali. 

Nasuprot tome, opadanjem moći Osmanske carevine i njenim poste- 
penim povlačenjem iz srednje Evrope, Bošnjaci su kao muslimani ubijani, 
progonjeni ili silom pokrštavani, tako da ih danas nema u mnogim zemljama 
i krajevima gdje su nekad u većini ili velikom broju živjeli. Tako je Bošnjaka 
potpuno nestalo u Ugarskoj, Slavoniji, Lici, Krbavi, Dalmaciji, Boki Kotor- 
skoj, današnjoj zapadnoj Srbiji, te staroj Crnoj bori 1 bivšoj istočnoj Her- 
cegovini (Nikšić i dr.). 

Bošnjaci su se održali u nekoliko manje ili više kompaktnih područja 
ili regija, odnosno širih geopolitičkih cjelina. Tako se po regijama, idući 
od jugoistoka prema sjeverozapadu, izdvajaju četiri skupine. Prvu čine 
Gorani ili Goranci, koji nastanjuju staru šarplaninsku župu Goru na jugu 
Metohije. Ta se župa danas uglavnom poklapa sa teritorijom općine Dragaš 
u blizini Prizrena. Goranska naselja, kojih ukupno ima 31, od kojih devet 
u Albaniji a dva u Makedoniji, čvrsto su slavenskomuslimanska. Glavno 
zanimanje Goranaca je stočarstvo, a dugo su bili poznati i po dobrim maj- 
storima puškarima. Kao pečalbari po velikim gradovima bivše Jugoslavije, 
gdje ih često pogrešno zamjenjuju sa Albancima, uglavnom su poznati kao 
vrsni slastičari, a u ranijim vremenima i kao sarafi. Goranci su uvijek 
teritorijalno bili odvojeni od Bosne. Činjenica da su se u popisima stanov- 
ništva od 1971. nacionalno izjašnjavali kao Muslimani pokazuje da su i 
emocionalno bliski Bošnjacima, kako zbog iste vjere, tako i zajedničkog 
slavenskog jezika, koji sami Goranci nazivaju "goranskim". Islam su prihvatili 
srazmjerno kasno, u XVIII st., da bi se kao stočari zaštitili od napada 
susjednog albanskog plemena Ljumljana. Oni su u odnosu na pravoslavne 
Slavene istog jezika i u odnosu na vjerski istovjetne, ali jezički odvojene 
Albance, uvijek znali sačuvati svoju etničku posebnost. Nasuprot tome, 
kada se nađu u bosanskomuslimanskoj sredini brzo se asimiliraju i u cijelosti 
poistovjećuju sa Bošnjacima. 


Gorancima su slični Torbeši, koji žive po planinskim selima zapadne 
Makedonije, na području Male Reke i Velesa. Ima ih i po južnim skopskim 

selima, pa se cijela ta oblast nekad nazivala Torbešijom. Torbeši su dio 
nekadašnjeg mijačkog plemena koje nastanjuje sliv rijeke Radike, sa 23 
sela, od kojih su najveća Galičnik i Lazarpolje, dok su najveća torbeška 
naselja Gorno Vranovci i Žernonica. Mijaci su nekada bili posebno pleme, 
pa se nošnjom, govorom i običajima jasno odvajaju od okolnog stanovništva. 
Bave se zemljoradnjom i stočarstvom, a kao pečalbari raznim zanatima. 
Etnolozi koji su se bavili proučavanjem njihovog života zapazili su da "pra- 
voslavni Mijaci smatraju samo sebe pravim Mijacima, a za svoje zemljake 
i sunarodnike muhamedance upotrebljavaju imena Kurki i Torbeši". Danas 
se ne može pouzdano reći koliko je prihvatanje islama odvojilo Torbeše od 
matičnog makedonskog etnosa. U svakom slučaju, Torbeši su sačuvali svoj 
jezik i govore kao i Mijaci galičkim dijalektom. 

U Makedoniji se susreće i jedan broj Bošnjaka doseljenih uglavnom 
iz Sandžaka. Oni su se počeli doseljavati odmah poslije 1945, kupujući 
zemlju od domaćeg muslimanskog stanovništva koje se iseljavalo u Tursku. 
Prema starijim istraživanjima, iz pedesetih i početka šezdesetih godina, 
Bošnjaci su osnovali u Makedoniji tri veće oaze: u Skoplju i njegovoj okolini 
te u okolini Velesa i Prilepa. Doseljenici su svoj jezik, skupa sa okolnim 
mještanima, nazivali "bošnjačkim". Većina se ovih Bošnjaka iz Sandžaka 
vremenom iselila u Tursku. 

Sljedeću skupinu Bošnjaka čine, uvjetno rečeno, crnogorski muslimani, 
zatim muslimani u Novopazarskom sandžaku, s obje strane srpsko—crno- 
gorske granice, te najzad muslimani u Bosni i Hercegovini, čiji se savremeni 
teritorijalno—politički okvir postepeno oblikovao nizom ratova i međunarod- 
nih ugovora u vremenu 1699—1878. godine. 

Povijesno su se kao jedna nacionalno—politička cjelina oformili Bošnjaci 
u Bosni i Hercegovini i Sandžaku, uz veliku etničko—kulturnu bliskost sa 
muslimanima u Crnoj bori. Teritorijalni supstrat političkom i općenito etnič- 
kom oformljenju Bošnjaka bio je Bosanski ejalet ili pašaluk, kao neposredni 
državno—pravni, odnosno teritorijalno—politički produžetak Bosanskog kra- 
ljevstva. Još od vremena kralja Tvrtka I Kotromanića pa sve do uoči aus- 
trougarske okupacije 1878. prostor današnjeg Sandžaka bio je sastavni dio 
Bosne, kojoj je u svakom pogledu politički, ekonomski i kulturno u cijelosti 
pripadao. Odatle naziv Bosanski Musliman ili Bošnjak obilježava Južnog Sla- 
vena koji se etnički oformio na historijskom teritoriju Bosne, pod kojom se 
uvijek kao njen sastavni dio, još od srednjeg vijeka, podrazumijevala i Humska 
zemlja, kasnije Hercegovina. U službenom imenu zemlje dvočlani naziv Bosna 
i Hercegovina uveden je tek u vezi sa austrougarskom okupacijom. 

Poseban je slučaj održanja nekadašnjeg Novopazarskog sandžaka, ili 
jednostavno Sandžaka, kao geopolitičke cjeline na kojoj žive Bošnjaci. Ri- 

ječju sandžak u Osmanskom carstvu se nazivala osnovna vojna upravno-teri- 
torijalna jedinica. Osnovno je značenje riječi zastava ili bajrak. Upravo je 
negdje u Sandžaku zabilježena pjesma u kojoj se nalaze stihovi: "Dobra 
konja što je za sandžaka / da mi nosi careva bajraka." To je prosto značilo 
da se u svakom sandžaku u slučaju rata imao pod jedan bajrak iskupiti 
određeni broj vojnika. U vrijeme njegove pune moći u Osmanskom carstvu 
je bilo nekoliko stotina sandžaka. Čak je još i 1800. njihov broj iznosio 
290, raspoređenih u 25 ejaleta. Opadanjem Carstva njihov broj se postepeno 
smanjuje. Konačno su ukinuti zakonom od 20. I 1921. i preuređeni u 
vilajete. 

Nakon toga na političkom i diplomatskom prostoru ostala su samo dva 
sandžaka. To su Alexandrette, tj. turski Iskenderun, na tursko—sirijskoj 
granici, 1 nekadašnji Novopazarski sandžak. Sandžak i zaljev Alexandrette 
je između dva svjetska rata dugo bio predmetom diplomatskog spora između 
Turske i Sirije, koja je bila pod francuskom upravom. Francuska je konačno 
Ankarskim sporazumom 23. VI 1939. priznala sporni sandžak i zaljev Tur- 
skoj. Bivši sandžak Alexandrette time je postao vilajet Hatay, sa gradovima 
Iskenderunom i Antakyom. Tako je u svijetu ostao samo jedan Sandžak, 
pisan velikim početnim slovom, koji spada u najznačajnije historijske i 
geopolitičke prostore bošnjačkog naroda. 

Muslimani slavenskog porijekla i jezika u današnjoj Crnoj Gori, osim 
onih u Sandžaku, Nikšiću 1 Kolašinu, nisu nikad duže vrijeme bili u sastavu 
Bosanskog ejaleta ili pašaluka. Samo kraće vrijeme, osamdesetih godina 
XVII st., istočna granica Bosanskog pašaluka protezala se čak do Žabljaka, 
stare prijestolnice Crnojevića, na ušću Morače u Skadarsko jezero, pa su 
tako i muslimani Podgorice, Spuža, Bara, Plava i Gusinja državno—pravno 
bili stanovnici Bosne. U tom su sklopu Plav i Gusinje predstavljali značajnu 
subkulturnu mikroregiju, čiji su se stanovnici, bar što se tiče susjednih 
Albanaca, smatrali i nazivali Bošnjacima. Bez obzira na kratkotrajnost tih 
administrativno-političkih veza, muslimani navedenih mjesta su se bez sum- 
nje, po svojim kulturnim odlikama, porijeklu, jeziku i osjećanjima sastavni 
dio bošnjačkog korpusa. Štaviše, muslimani navedenih mjesta danas se u 
političkom smislu deklariraju i identificiraju sa sandžačkim muslimanima. 

Uz sve navedene krajeve velik broj Bošnjaka živi odranije u dijaspori, 
posebno u Turskoj, zatim u SAD, te kao radnici na tzv. privremenom radu 
u Njemačkoj, Austriji i drugim zemljama zapadne Evrope. 

Naziv Musliman, koji je u posljednjih osam—devet decenija upotre- 
bljavan za Bošnjake, potiče od arapske riječi muslim, što je particip aktiva 
od riječi islam, u značenju "predati se Bogu". Riječ musliman je perzijski 
plural od arapskog muslim, a označava pripadnika islamske vjere. Ovaj 

perzijski plural upotrebljava se u turskom (miisliman) i bosanskom jeziku 
kao singular. U posebnim povijesnim prilikama taj je pojam na južnoslaven- 
skom etničkom i političkom prostoru dobio u posljednjih sto godina značajne 
etničke, odnosno nacionalne oznake slavenskog muslimanskog stanovništva 
u Bosni i Hercegovini, Sandžaku, Crnoj Gori i Kosovu. U tom značenju taj 
je pojam pisan velikim početnim slovom, obično kao Musliman ili Muslimani. 
Taj je naziv djelimično korišten i u dijaspori, kako u okolnim zemljama 
tako i u zemljama zapadne Evrope. Izuzetak je u tom pogledu Turska, gdje 
se veoma brojna i razgranata bosansko—muslimanska dijaspora uvijek i 
isključivo nazivala bošnjačkim imenom. Isti je slučaj i u Sjedinjenim Ame- 
ričkim Državama. Bošnjačkom imenu priklonio se početkom šezdesetih 
godina dio političke emigracije oko lista Bosanski pogledi. 

Srednjovjekovni Bosanci danas se u literaturi i govoru najčešće nazivaju 
bogumilima, kao navodne pristaše učenja nekog bugarskog heretičkog popa 
Bogumila iz X stoljeća. Bez obzira koliko danas bilo popularno, ime bogumili 
ili bogomili ne odgovara stvarnosti, jer se srednjovjekovni Bosanci nikad 
nisu nazivali tim imenom. Oni su sebe nazivali krstjani, "dobri Bošnjani" 
ili najčešće i najjednostavnije "dobri ljudi". Ime bogumili samo se jedanput 
susreće u srednjovjekovnim izvorima i odnosi se na jedan sasvim ograničen 
prostor. Konstantin Filozof, osnivač poznate prepisivačke škole u manastiru 
Manasija na Resavi, u svom životopisu Stefana Lazarevića, nastalom 1431—35. 
godine, kaže da su stanovnici bosanskog grada Srebrenice "svi jeresi bo- 
gomilske". 

Cijelo vrijeme osmanske vladavine za muslimane u Bosni, tj. Bosanskom 
ejaletu ili pašaluku, koji je u različita vremena obuhvatio, pored današnje 
Bosne i Hercegovine, mnoge okolne teritorije, upotrebljavala su se dva 
naziva. Prema Turcima i prema osmanskim vlastima u Carigradu bosansko- 
hercegovački, sandžački i ostali muslimani slavenskog porijekla 1 jezika 
sebe su u etničkom, političkom i jezičkom smislu smatrali i nazivali Bošnja- 
cima. Tako su ih nazivali i Turci i osmanska administracija u svojim službe- 
nim aktima. U mnogim službenim spisima Porte bošnjačko ime se kao 
regionalna 1 narodna oznaka susreće u raznim oblicima (Bosnaklar, Bosnak 
taifesi, Bosnalu takimi, Bosnalu kavm, sve u značenju Bošnjaci ili "bosanski 
narod"). Isti naziv za bosanske muslimane, tj. Bošnjaci ili "bosanski narod", 
koristio se i u pismima koja su Husein-kapetan Gradaščević i istaknuti 
sudionici njegovog pokreta upućivali austrijskim vlastima i knezu Milošu 
Obrenoviću. U tom je smislu Husein-kapetan bio izričit u pismima austrij- 
skom kancelaru Metternichu, datiranim u Travniku i Gradačcu 13. III, 
odnosno 23. VI 1832. godine. Ovaj je termin koristio i Ali-paša Rizvanbegović 
u prepisci sa austrijskim vlastima u Dalmaciji. Istovremeno se za Bošnjake 

u svakodnevnom govoru i pisanoj riječi upotrebljavao naziv Turčin, kao 
vjerska oznaka kojom se htjelo reći da su oni "turske", tj. islamske vjere, 
čime su se jasno razlikovali od pripadnika ostalih južnoslavenskih naroda 
istog ili zajedničkog jezika, ali drugih vjeroispovijesti. U tim su relacijama 
ovaj termin koristili i muslimani i njihovi susjedi nemuslimani u Bosni i 
Hercegovini i okolnim južnoslavenskim zemljama. Međutim, i u osmansko 
doba Bošnjaci su se znali ograđivati od naziva Turci. Tako je zabilježeno 
da su 1568. neki Bošnjaci odbili da u ispravu o zaključenju nekog posla 
u Zadru budu upisani kao Turci, pa su na vlastiti zahtjev uvedeni kao 
"Mussolmani di Bossina". 


Poslije austougarske okupacije 1878, počeo se službeno za Bošnjake 
koristiti termin Muhamedanci ili Muhamedovci, prema njemačkom Mu- 
hammedaner. Taj je naziv koristila i štampa, ali ga narod nije prihvatio, 
nego se 1 dalje služio imenima Bošnjak ili Turčin. Istovremeno sve više u 
upotrebu ulazi naziv musliman. U izmijenjenim nacionalno—političkim od- 
nosima ovaj se naziv počinje sve češće koristiti, potiskujući prethodne. 
Člancima u listovima Bošnjak i Behar bošnjačka je javnost 1900. otvoreno 
zahtijevala da se termin Muhamedanac, kao neprimjeren, sektaški i uvredljiv, 
izbaci iz službene upotrebe i zamijeni nazivom Musliman. Nakon toga u 
bošnjačkoj štampi i publicistici upotrebljava se isključivo riječ Musliman, 
što i narod prihvata kao svoju savremenu etničku, odnosno nacionalno—po- 
litičku oznaku. 


Bošnjaci su mogli u tom prelomnom i zbunjujućem vremenu biti Bošnjaci 
u jezičkom smislu samo u odnosu na Turke, a u političkom u odnosu na 
Osmanlije, tj. Carigrad. Čim je okupacijom 1878. Carigrad izgubio ulogu 
presudnog političkog činioca, ime Bošnjak počelo se samo gasiti i gubiti. 
Ovo tim prije što su mu okupacione vlasti, po uzoru na Osman Šerif To- 
pal-pašinu politiku u Bosni šezdesetih godina prošlog stoljeća, davale in- 
terkonfesionalno značenje, obuhvatajući tim terminom sve stanovnike Bosne 
i Hercegovine, bez obzira na vjeroispovijest. Pravoslavni i katolici odbacili 
su to u većini još šezdesetih godina, a poslije okupacije isto su učinili i 
muslimani. Narod je iz svakodnevne životne prakse i iskustva osjetio da 
se u novim prilikama u odnosu na pravoslavne i katolike, tj. Srbe i Hrvate, 
sa kojima dijeli isti životni prostor, može u političkom i kulturnom pogledu 
ravnopravno odrediti jedino muslimanskim imenom. 


Prelomni trenutak u bošnjačkom kulturno—političkom i nacionalnom 
preporodu, koji je počeo sredinom osamdesetih godina prošlog stoljeća, 
dogodio se 1899/1900. godine, sa početkom borbe bosanskih muslimana 
za vjersku i vakufsku—mearifsku autonomiju i pokretanjem Behara, pet- 
naestodnevnog "lista za pouku i zabavu", kao prvog bošnjačkog književnog 

časopisa. Od tada riječi musliman i muslimanski dobijaju u Bosni i Her- 
cegovini, a skoro istovremeno i u Sandžaku, znatno šire značenje od oznake 
pripadnika islama. Tako već od kraja XIX st. sve političke organizacije i 
stranke, kulturne i privredne ustanove, kiraethane ili čitaonice, sportska 
društva 1 ostala pregnuća i poduzeća koja se formiraju i nastaju među 
Bošnjacima imaju u svom nazivu isključivo atribut muslimanski ili, rjeđe, 
islamski. Takvo stanje i praksa održali su se 1 dalje potvrdili u vremenu 
između dva svjetska rata. 

Što se tiče naziva ili imena jezika kojim Bošnjaci govore, taj je jezik 
u srednjem vijeku najčešće nazivan jednostavno slavenskim ili ilirskim, a 
nešto kasnije bosanskim. Prvi spomen imena bosanski jezik nalazi se u 
jednom notarskom spisu grada Kotora od 3. VII 1436, u kojem je zabilježeno 
da je gradski knez kupio petnaestogodišnju djevojku "bosanskog roda i 
heretičke vjere zvanu bosanskim jezikom Djevena". Ninski biskup pisao je 
1581. nekom fratru "bosanskim jezikom". U opću upotrebu naziv bosanski 
jezik ulazi u XVII i XVIII stoljeću. Zabilježeno je da su dubrovački poklisari 
početkom XVII st. pričali u Zvorniku nekom Bostandži Mehmed-begu da 
"u audijenciji kod Njegovog Veličanstva" (sultana) ne govore italijanskim, 
"nego ovim bosanskim jezikom". Slavni turski putopisac Evlija Čelebi bilježi 
u XVII st. da Bošnjaci govore bosanskim jezikom, a spominje i prvi bosan- 
sko—turski rječnik, koji je 1631. sastavio Muhamed Hevai Uskufi. Duvanjski 
biskup fra Pavle Dragičević piše 1735. da u Bosni ima svećenika koji se 
u vjerskim obredima pomažu bosanskim jezikom jer ne znaju dobro crkve- 
noslavenski. On dodaje da je katolicima u razgovoru sa pravoslavnima 
dovoljno da poznaju bosanski jezik. Od tada se nižu brojni podaci da se u 
Bosni "eglendiše bosanski" (Matija Mažuranić, 1842, Ivan Kukuljević Sak- 
cinski, 1858. 1 dr.). Srpski prvaci iz Hercegovine tražili su od Ali-paše 
Rizvanbegovića da se za vladiku, umjesto Grka, postavi čovjek "vičan boš- 
njačkom jeziku". Jusuf-beg Čengić je u listu Bošnjak 3. XII 1891. pisao 
da se u pogledu vjere najbolje moliti Bogu na arapskom jeziku. Ali ako 
neko ne zna arapski, onda neka se moli na jeziku koji je svako "od svojih 
roditelja čuo i naučio, to jest ovdje bosanski". 

Naziv bosanski jezik ostao je u službenoj upotrebi i nakon austrougarske 
okupacije 1878, bez obzira na agresivnost srpske i hrvatske propagande 
da se to ime izbaci iz upotrebe. Zemaljska vlada BiH je 4. X 1907. jednom 
internom naredbom obavijestila sve nadležne organe da se "zemaljski jezik" 
(Landessprache) ima svuda službeno nazivati srpsko—hrvatskim, odnosno hr- 
vatsko—srpskim. Time je zvanično ukinut naziv bosanski ili bošnjački jezik. 
S obzirom na tradiciju, ubrzo je posebnom vladinom odlukom 20. XI 1907. 
dozvoljeno Bošnjacima da u svojim autonomnim ustanovama mogu dalje 

koristiti naziv bosanski jezik. Poslije 1918. u Kraljevini Srba, Hrvata i 
Slovenaca, tj. Jugoslaviji, ta je praksa jednostavno ukinuta i napuštena. 
Naziv bosanski jezik bio je u praksi prosto ekskomuniciran i faktički zabra- 
njen sve od 1945. do prvih mjeseci 1991, kada su ga Bošnjaci putem svoje 
štampe i publicistike spontano vratili u upotrebu, što je već naučno ute- 
meljeno i razriješeno. 

Naziv Musliman kao etničko, odnosno nacionalno—političko ime potpuno 
je afirmirano aktima NOP-a 1941-45, posebno odlukama AVNOJ-a, te 
zemaljskih antifašističkih vijeća Bosne i Hercegovine, Sandžaka, Crne Gore 
i Boke Kotorske i Velike antifašističke skupštine narodnog oslobođenja 
Srbije. Posebnom deklaracijom o pravima građana Bosne i Hercegovine, 
usvojenom na Drugom zasjedanju ZAVNOBiH-a, u ljeto 1944, zajamčena 
je jednakost i ravnopravnost Muslimana, Srba i Hrvata, izvojevana i stečena 
u zajedničkoj narodnooslobodilačkoj, odnosno antifašističkoj borbi. U raz- 
doblju između 1947. 1 1949. službena je politika ustvari ukinula "nacionalno 
ime" Musliman, priznato u toku NOB-e. Učinjeno je to pod pritiskom, kako 
se ne bi povrijedili određeni nacionalni, zapravo nacionalistički, u prvom 
redu srpski interesi u Bosni i Hercegovini. Uz mnoge nedorečenosti, službena 
se politika već prilikom prvog poslijeratnog popisa stanovništva 1948. vratila 
staroj praksi nacionalnog opredjeljivanja Bošnjaka. Prema tom nacional- 
ističkom političkom konceptu, bosanski muslimani će se, kao navodno još 
etnički amorfna grupa, postepeno, zavisno od svog kulturnog napredovanja, 
nacionalno opredjeljivati bilo u srpskom, bilo u hrvatskom usmjerenju. 
Nakon dosta lutanja i zbunjenosti oko pitanja kojim imenom izraziti i označiti 
bošnjački etnos, službeno je krajem šezdesetih godina usvojena, već odranije 
u praksi rasprostranjeno, kao nacionalna oznaka, ime Musliman, odnosno 
Muslimani. 


Početkom 1960. redakcija Rečnika, odnosno Rječnika srpskohrvatskog/ 
/hrvatskosrpskog jezika dviju matica, srpske i hrvatske, uz Srbe, Hrvate i 
Crnogorce, posebno je istakla i bosanske muslimane kao ravnopravan sub- 
jektivitet u pitanjima zajedničkog jezika. Svoj nacionalni identitet Bošnjaci 
su, prema datim mogućnostima, potpuno iskazali i potvrdili popisima sta- 
novništva 1971, 1981. i 1991. godine. Ime Musliman u prvom redu je 
proisteklo iz složene političke historije Bosne i Hercegovine, te općenito 
muslimana na južnoslavenskom prostoru i namjernog manipuliranja njihovom 
vjerskom i etničkom, odnosno nacionalnom pripadnošću od različitih in- 
teresnih grupa i politika, kako unutar tako i izvan Bosne. U godinama 
neposredno pred agresiju na Bosnu i Hercegovinu (1992) u kolokvijalnom 
govoru, štampi, publicistici te naučnim raspravama sve se češće čuo i pisao 
dvočlani naziv Bosanski Muslimani, kao oznaka za sve Bošnjake na histo- 


16 


rijskom tlu nekadašnjeg Tvrtkovog Bosanskog kraljevstva, te u teritorijal- 
no—političkom kontinuitetu s njim, kasnijeg Bosanskog pašaluka. 

Upotreba naziva Bošnjak postepeno se aktualizira u vrijeme kraha komu- 
nističkog režima 1989/90. godine. U pravom šarenilu političkih stranaka, 
grupa i ideja, nastalih raspadom Saveza komunista Jugoslavije, artikulira 
se, među ostalim, i bošnjaštvo kroz različite političke, intelektualne, akadem- 
ske i druge rasprave. 

Od početka agresije na Bosnu i Hercegovinu aprila 1992. i neviđenog 
genocida nad Bošnjacima, te sa organiziranjem vlastitih oružanih snaga i 
herojskim otporom agresorima, u narodu se spontano sve češće počeo upotre- 
bljavati naziv Bošnjak i Bošnjaci, kao nacionalna oznaka bosanskih musli- 
mana. Tokom dvije godine rata, stradanja, otpora i borbe, naziv Bošnjak, 
kao etnička i nacionalno—politička oznaka, dobio je u štampi i drugoj javnoj 
govornoj i pisanoj riječi praktično ravnopravno mjesto sa do tada uobičajenim 
i još ustavno važećim terminima Musliman, odnosno Bosanski Muslimani. 
Bio je to spontan proces vraćanja u upotrebu starog bosanskomuslimanskog 
narodnog imena, analogan, također, spontanom procesu tokom kojeg se 
prije jednog stoljeća to ime izobičajilo iz svakodnevnog, kako javnog tako 
i privatnog života. 

Na Drugom bošnjačkom saboru 28. IX 1993. u Sarajevu plebiscitarno 
je prihvaćen naziv Bošnjak. To je samo potvrđeno Daytonskim sporazumom 
i Ustavom Bosne i Hercegovine od 21. XI 1995. godine. Ipak, sam naziv 
Bosanski Muslimani nije u historijskom smislu bez svoje samozatajne snage. 
Kada je u uvjetima Šestojanuarske diktature u Kraljevini Jugoslaviji 
31. 1 1930. godine ukinut Štatut za autonomnu upravu islamskih vjerskih 
i vakufsko—mearifskih poslova u BiH od 15. IV 1909, provedena je jedin- 
stvena organizacija Islamske zajednice za teritoriju cijele države, pod na- 
zivom Islamska vjerska zajednica. Time je režim posredno priznao da pored 
islamske vjerske organizacije postoje i mogu postojati i druge kulturne i 
slične organizacije pod muslimanskim imenom. Pojam pravoslavni, rimoka- 
tolik, evangelik itd. imao je uvijek u bivšoj Jugoslaviji isključivo vjersko 
značenje, dok je pojam musliman, iako mu je odricana etnička indentifikacija 
u najmanju ruku, shvatan i smatran kao poseban politički fenomen. U 
vrijeme rasprava, otvorenih Sporazumom Cvetković-Maček i uspostavlja- 
njem Banovine Hrvatske, o preuređenju Kraljevine Jugoslavije i njenoj 
eventualnoj federalizaciji, moglo se tokom 1939-—40. godine čuti u stručnoj 
javnosti da je "duhovito i tačno" da se "muslimani u Bosni i Hercegovini 
imaju smatrati kao posebna etnička zajednica". U povijesnom smislu tu 
zajednicu zapravo čine Bošnjaci. 

I DIO 


SREDNJOVJEKOVNA BOSNA 


Geopolitički položaj Bosne i Hercegovine 


U određenju svakog naroda bitna su dva osnovna elementa: porijeklo, 
odnosno etnogeneza i prostor na kojem živi. Svaka rekonstrukcija povijesti 
Bošnjaka mora početi pitanjem njihovog porijekla kao naroda 1 njihove 
etnogeneze. Zato je neophodno prethodno određenje historijskog prostora i 
uvjeta u kojima su Bošnjaci kao poseban etnos nastali i nacionalno—politički 
se razvijali i do danas održali. Bosanski je muslimanski čovjek povijesno 
živio i živi u izuzetno složenim okolnostima koje su ga oduvijek tjerale da 
sam o sebi razmišlja. 

"Nazvaše me Hamzom / Kao što nazvaše hiljadama ljudi / Iz pustinja 
divljih beduina (...) / I onih s pazara visokog Irana / Što prodaju ćilime / 
Biser, nakit, žene. / O čudno je to, čudno / Da ovdje / U našoj zemlji kraj 
Evrope / Hamzom zovu mene! / Često mislim na te / Muhamedov striče, / 
O, veliki Hamza (...) / U bici kod Uhda. / Ko lav se boriš (...) / O, čudno 
je to, čudno / Da ovdje / U našoj zemlji kraj Evrope / Hamzom zovu mene!" 

Tako je pjevao Hamza Humo 1924. godine, pokušavajući da odgonetne 
tu vječitu bosansku ili bošnjačku muslimansku upitanost, ko smo, odakle 
smo, gdje smo i kuda idemo. Bošnjaci su zaista, kao bosanskomuslimanski 
i islamski narod, u najširem smislu riječi geografski u Evropi, ali ipak 
pokraj, a često i vrlo daleko od nje. Bez obzira na to što je islam jedna od 
bitnih odrednica njihovog etničkog identiteta, njihov je kategorijalni aparat 
u biti helenistički, tj. evropski. Bošnjaci kao muslimani žive na Balkanu, 
a Evropa je kršćanska, bilo da je katolička, protestantska ili anglikanska. 
Francuski historičar Pierre Chauni, u svom kapitalnom djelu Civuizacija 
klasične Evrope određuje Evropu pojmom "kršćanski svijet", iza kojeg stoji 
"hiljadugodišnja upotreba, šest stoljeća križarskih ratova, bogata riznica 
osjećanja i sazvučja". Evropa je kao pojam (od asirsko—grčke riječi ereb, 
što znači "zalazak sunca") rođena u XVII st., a klasičnom je postala u doba 
prosvjetiteljstva oko 1750. godine. Bez obzira na to što je termin Evropa 
u Engleskoj, Holandiji i Francuskoj u biti preovladao oko 1660, izraz 
"kršćanski svijet" još dugo ostaje u upotrebi u Španjolskoj, na jugu Italije 
i Veneciji, u Austriji, Ugarskoj i Poljskoj, gdje je pred osmansko—turskom 
opasnošću živio stari duh krstaških ili križarskih ratova. Sve su te zemlje 

opkoljavale i opkoljavaju Balkan, koji je etnički, jezički i vjerski najsloženiji 
dio Evrope, shvaćene kao kulturno—povijesni i geografski pojam. 

Najvažniji činilac te složenosti i različitosti sigurno je islam, odnosno 
muslimani različitog jezika i porijekla, koji na Balkanu žive manje ili više 
izmiješani, kako međusobno tako i sa pripadnicima različitih pravoslavnih 
naroda (Srba, Makedonaca, Grka, Bugara, Crnogoraca, Rumuna), te ka- 
toličkih Hrvata. Evropu i islam, kao bitnu komponentu Balkana, vrlo je 
teško, kako je to primijetio tunisko—francuski profesor Hišam Džait, kom- 
parativno proučavati. Upoređuje se jedan geografski pojam sa islamom kao 
religijom i složenom civilizacijom, koja se prostire od Filipina i Indonezije 
na istoku do marokanske obale Atlantika na zapadu. 

U Evropi, izuzimajući evropsku Tursku i evropske dijelove bivšeg SSSR-a, 
živi šest do sedam miliona muslimana evropskog korijena i jezika, među 
kojima su, kako je to primijetio američki antropolog William Lockwood, 
historijski i politički upravo najznačajniji bosanski muslimani, odnosno 
Bošnjaci. Skoro sve etničke skupine na Balkanu mogu se u osnovi odrediti 
na temelju dva kriterija: jezik 1 vjera. Kod Albanaca, bez obzira na vjerois- 
povijest, jezik je imao odlučujuću riječ u etničkom ili nacionalnom konsti- 
tuiranju i homogeniziranju. Nasuprot tome, kod većine Južnih Slavena, sa 
izuzetkom Bugara, Makedonaca i Slovenaca, vjera je bila i ostala etnička 
vododjelnica i osnovni element etničkog određenja i nacionalne kohezije. 

Početni činilac u etnogenezi Bošnjaka svakako su slavenski etnicitet 
i jezik koje su oni, kao 1 ostali Južni Slaveni, donijeli na Balkan iz neke 
svoje, još nedefinirane pradomovine, negdje iza Karpata. Bosanski su Slaveni 
naselili središnji dio južnoslavenskog etničkog prostora i na njemu vremenom 
izgradili svoju snažnu feudalnu državu, koja je u vrijeme kralja Tvrtka I 
Kotromanića, u drugoj polovini XIV st. zauzimala široke prostore na sve 
četiri strane svijeta, daleko izvan granica današnje BiH. 

Prilikom doseljavanja Slaveni su u Bosni zatekli nešto romaniziranog 
stanovništva, uglavnom ilirskog i tračkog porijekla. To se stanovništvo pred 
velikom slavenskom najezdom povlači u planine, gdje se po prirodi stvari 
bavi stočarstvom. Slaveni ih nazivaju vlasima, po starogermanskoj riječi 
Wallch, što znači Roman ili Rimljanin. U svim pravnim izvorima i dokumen- 
tima srednjovjekovne Bosne, Srbije i Dubrovnika riječju vlah označava se 
feudalno zavisni stočar. Vlasi se vremenom slaviziraju, asimiliraju i stapaju 
sa Slavenima različitih vjera. Riječ, od kasnog osmanskog razdoblja pa sve 
do danas zadržava, sa stanovišta muslimana, kada su u pitanju pravoslavni 
i katolici, izvjestan pogrdan smisao. Kada su u pitanju muslimani, korelativ 
pojmu vlaha kao stočara je balija, sve u značenju prost i primitivan čovjek. 

U svojoj etnogenezi bosanski Slaveni, kasnije Bošnjaci ili Bosanski 
Muslimani, kao središnji južnoslavenski narod, vrlo malo su se miješali sa 
drugim narodima, što nije slučaj sa okolnim Južnim Slavenima, u čijoj je 
etnogenezi udio neslavenskog elementa prilično značajan — na istoku Grka, 
Albanaca, Cincara, Rumuna i drugih, a na zapadu Nijemaca, Italijana, 
Mađara, Čeha itd. Bošnjaci su se rijetko krvno miješali čak i sa drugim 
muslimanima neslavenskog porijekla, bez obzira na jake duhovne veze sa 
islamskim Orijentom. Manji broj Turaka i drugih orijentalaca, te nešto više 
Arnauta, koji su se doseljavali radi službe ili posla u Bosnu, vrlo brzo su 
se stapali sa domaćim muslimanskim svijetom. Već je Ćiro Truhelka primi- 
jetio da su Bošnjaci najstariji i "najčišći Slaveni u Bosni", što su kasnije 
svojim istraživanjima potvrdili Milenko S. Filipović, Špiro Kulišić te Mu- 
hamed Hadžijahić. 

Cjelokupna su bosanskomuslimanska, to jest bošnjačka etnogeneza i 
historija uvjetovane i određene Bosnom, kao središnjom južnoslavenskom 
zemljom, te njenim teritorijalno—političkim i državno—pravnim kontinuite- 
tom, kao bitnim obilježjem njene povijesti. Srednjovjekovna Bosna, u odnosu 
da druge južnoslavenske zemlje i države pokazuje, kako demografsko— 
-etničku tako i geopolitičku stabilnost. U historiji Balkana nisu se, kako 
je to primijetio Ivo Banac, selili samo narodi nego i njihove države. Prvobitna 
je Srbija bila daleko na jugu od Dunava. Nastala u Raškoj, ona se dalje 
širila prema jugoistoku. Hrvatska je kao država nastala na Jadranu i gornjem 
Pounju, pa je kroz stoljeća svoje političko težište pomjerila prema sjeveroza- 
padu. Naziv Crna Gora kao geopolitička i narodna oznaka javlja se tek u 
XVIII st. i prvobitno se odnosio samo na četiri nahije na prostoru od Cetinja 
do Rijeke Crnojevića i Vira Crmničkog na Skadarskom jezeru. Središte 
slovenačke ranofeudalne države bilo je u Koruškoj, na Polju Svete Gospe 
(Maria Saal), danas kod Klagenfurta u Austriji. Vremenom se etničko i 
političko središte Slovenaca pomjera u Kranjsku kada se u XIX st. javlja 
termin Slovenija kao geopolitički pojam. 


Izuzetak je u tom pogledu Bosna, koja se, za razliku od okolnih zemalja, 
nije tokom povijesti selila niti cijepala, nego je u kontinuitetu, od njenog 
prvog spomena, sredinom X st. kao male zemlje oko izvora i gornjeg toka 
istoimene rijeke, do Austougarske okupacije, odnosno do danas postojala, 
bilo u svom užem bilo u širem prostornom okviru i obimu. Geopolitičko joj 
je središte uvijek bilo i ostalo sarajevsko—visočko—zenička kotlina. 


U geopolitičkom i kulturnohistorijskom pogledu povijesna je sudbina 
Bosne bitno određena podjelom Rimskog carstva na Istočno i Zapadno, 
koju je konačno 395. izvršio Teodosije Veliki. Bosna je tako postala gra- 
ničnom oblašću, ne samo između dva posebna politička entiteta nego 

istovremeno i dvije civilizacije, koje su postepeno oblikuju: latinske, tj. 
rimokatoličke na zapadu i grčkopravoslavne na istoku. Njihovi politički 
rivaliteti 1 vjerski i kulturni uticaji upravo se prepliću na tlu Bosne. Bosna 
je tako, još od ranog srednjeg vijeka, kao granična zemlja između Bizanta 
i Franačke države, a kasnije Srbije i ugarskohrvatske kraljevine, nastojala 
izboriti i odrediti vlastiti politički i kulturni identitet. 

U nauci nema jedinstvenog mišljenja o postanku i značenju imena 
Bosna. Stariji su pisci ime Bosna dovodili u vezu sa tračkim plemenom 
Besa, po kojem su, navodno, rijeka i zemlja Bosna dobile ime. Nauka je 
kasnije utvrdila da spomenuto tračko pleme nije u Bosni ostavilo nikakvih 
tragova, pa se ne može ni dovoditi u vezu sa njenim imenom. Lajos Thallćezy 
i Karl Patsch korijen imena Bosna nalaze u ilirskoj riječi bos, što na al- 
banskom označava mjesto gdje se ispire so. Bosna bi po tome bila isto što 
i Solna zemlja ili Usora oko Tuzle, gdje se ispirala so. Ni ova teza nije 
održiva, jer Solna zemlja nije u prvim stoljećima bosanske državnosti pri- 
padala pojmu Bosne u užem smislu, nego oblasti Usora. U literaturi se ime 
Bosna često izvodi iz imena rimskog municipija Bistue Nova, koji se obično 
smješta u okolinu Zenice ili Travnika. Po tome se municipiju navodno 
nazivala Bistuenska biskupija, koja se spominje u spisima salonitanskih 
sabora 530, odnosno 533. godine. Slično je mišljenje koje ime Bosne dovodi 
u vezi sa rimskom postajom Basante, negdje na ušću Bosne u Savu. Filolog 
Anton Mayer izvodio je riječ Bosna iz prastare indoevropske osnove bos ili 
bhog, u značenju "vode tekućice" te bi Bosna značila isto što i rijeka. Neki 
rimski izvori spominju u tom smislu "Bathinus flumen" ili ilirski Bassinus, 
što bi opet značilo "tekuća voda". Ime Bosna bi se, prema nekim piscima, 
moglo dovesti u vezu sa rijetkom latinskom riječju bosina, kojom se označava 
granica (limes ili termines). Riječ je, kao takva, izgleda, bila sačuvana u 
govoru Franaka, koji su u VIII st. na području Bosne bili graničari prema 
Bizantu. Po tome bi Bosanci bili isto što i graničari. 

Sva navedena mišljenja podudaraju se sa općom tezom poznatog filologa 
Petra Skoka da su nazivi svih većih savskih pritoka predslavenskog porijekla, 
bez obzira gdje im je korijen. Nasuprot tome, u literaturi postoje mišljenja 
da su Slaveni koji su se doselili na područje središnje ili matične Bosne 
donijeli to ime sa sobom, kao što su učinila i neka druga staroslavenska 
plemena, u prvom redu Hrvati i Srbi. Po tome je u slavenskoj pradomovini, 
negdje iza Karpata, živjelo pleme Bosna ili plemenski starješina po imenu 
Bosna. Stari su pisci smatrali da su Anti istovjetni Slavenima, a u izvorima 
iz IV st. spominje se neki antski vojvoda Bosa, čije bi se ime moglo dovesti 
u vezu sa riječju Bosna. Tome bi u prilog išla činjenica da se Bosna u 
srednjovjekovnim izvorima srazmjerno često spominje kao muško ime ili 

žensko lično ime ili kao toponim u Dalmaciji, Hrvatskoj, Ugarskoj i Slovačkoj. 
Ime Bosna spominje se 1082. kao toponim za jedan lokalitet u blizini 
Veszprema u Ugarskoj. Nešto kasnije, 1130. i 1138. u Kneštvu Nitri u 
Slovačkoj spominje se lokalitet Basan i kmet po imenu Boson. Žena nekog 
zadarskog priora nosila je u XI st. ime Bosna, a pod istim imenom spominje 
se 1103. neki monah u Biogradu na Moru. Na osnovi toga može se zaključiti 
da ime Bosna ipak nije ostalo "od starijega tuđega naroda", kako se to još 
1880. tvrdilo u Rječniku JAZU, nego da se, izgleda, neko veće slavensko 
pleme Bosna naselilo u srednjoj Bosni i dijelu Dalmacije. 


U svakom slučaju, bizantski car Konstantin Porfirogenit poznaje sredi- 
nom X st. ime Bosna, kao oznaku središnje, tj. matične zemlje Bosne. On 
u svom spisu De administrando imperio tim imenom naziva malu zemlju 
("horion Bosona"), oko izvora, gornjeg i srednjeg toka istoimene rijeke, u 
kojoj se nalaze i dva grada, Katera i Desnek. Termin Katera je vjerovatno 
nastao od grčke riječi kastron, kojom se općenito označava svako utvrđenje, 
katera ili prosto grad, odnosno Gradac. Vjerovatno se nalazio negdje na 
širem prostoru današnjeg Sarajeva. Ime Desneka, drugog grada—utvrde u 
Bosni, većina naučnika dovodi u vezu sa ilirskim plemenom Destijati, koje 
je živjelo u srednjoj Bosni, između Breze i Visokog. Desnek bi odatle bio 
"Desne Kastron", nekadašnji grad ili utvrda Destijata, lociran negdje oko 
Visokog. Za šire područje Visokog, kao kasnijeg političkog središta sred- 
njovjekovne Bosne, često se jednostavno koristio naziv Bosna. 


Pored Bosne, Porfirogenit spominje i neke druge oblasti i mjesta koja 
su kasnije postepeno ulazila u sastav bosanske države. Tu je na prvom 
mjestu nastanjeni grad Soli (Salines, Ad Salinas), kao vjerovatno sjedište 
istoimene župe, zatim oblasti Trebinje, Zahumlje i Paganiju (Neretljansku 
oblast), pljevsku (Pleba), imotsku (Emota) i hlivanjsku župu sa istoimenim 
nastanjenim gradom. 


Na cijelom tom prostoru plemena i župe se postepeno ujedinjuju radi 
odbrane od raznih vanjskih provala. U tome je oblast Bosna, zahvaljujući 
svom središnjem položaju u sarajevsko—visočkoj kotlini i geografskim od- 
likama, imala vodeću ulogu. Matična je zemlja Bosna svojom planinskom 
konfiguracijom predstavljala prirodno središte države koja je svjesno htjela 
izbjeći političke 1 kulturne uticaje, kako sa istoka tako i sa zapada, te na 
taj način izgraditi i očuvati svoju samobitnost. Ime Bosna postepeno se 
prenosilo sa područja Visokog na susjedne pripojene župe i oblasti, tako 
da se već prije kraja X st. oblikuje na tlu Bosne država koju Pop Dukljanin 
u svojoj hronici navodi ravnopravno sa Raškom i Hrvatskom. Štaviše, postoje 
sasvim utemeljni dokazi da se Bosna kao država uobličila prije drugih 
susjednih južnoslavenskih ranofeudalnih država. Vjeruje se da je Sklavinija 

(Sclavonia), koja se spominje u franačkim analima i drugim ranofeudalnim 
izvorima, ustvari Bosna. Franački anali spominju 838. kneza Ratimira, koji 
vlada na području Sklavinije, tj. Bosne. 

Prema nekim mišljenjima, sabor na Duvanjskom polju održan je vje- 
rovatno krajem IX ili početkom X st., a u svakom slučaju negdje između 
877. i 917. godine. Po tome je "Regnum Sclavorum", koje se spominje u 
Ljetopisu, ustvari Bosna, a "preblagi kralj Budimir" zapravo bosanski vladar. 
U svakom slučaju, u podacima dukljanskog Ljetopisa postoji "jedan nepre- 
kinut niz kronoloških uporišta, vezanih za poznate istorijske događaje, koji 
su se zbili u vremenskom razmaku od sredine X do kraja XI stoljeća". 
Bosna se u Dukljaninovom Ljetopisu prikazuje kao već srazmjerno velika 
zemlja, koja se prostire od Drine do gornjeg Vrbasa i jadranskog razvođa, 
sa organiziranom vlašću, na čijem se čelu nalazi ban. 

Iz planinskog gnijezda između Igmana i Vranduka, Drine i Vrbasa 
krenula je bosanska državna ideja da u drugoj polovini XIV st. dosegne 
do pokušaja do tada najšire južnoslavenske sinteze. Kralj Tvrtko I je, bez 
sumnje, bio jedna od najsposobnijih i najjačih državotvornih ličnosti cijele 
južnoslavenske historije. On je odlučno djelovao na pripajanju Bosni okolnih 
južnoslavenskih zemalja, preuzimajući istovremeno njihovo političko, di- 
nastičko i državopravno naslijeđe. On je, po riječima jednog starijeg autora, 
imao sve pretpostavke da postane "prvi jugoslovenski kralj". U njegovoj 
državničkoj i političkoj ličnosti energija i mudra obazrivost stoje u ravnoteži, 
što je prije jedna germanska nego slavenska crta. S te strane kralj Tvrtko 
je bio sinteza, ali istovremeno negacija i suprotnost državi koju je doveo 
do njenog vrhunca. 

Postanak bosanske srednjovjekovne države 1 njen razvoj 
do kraja vladavine bana Kulina 


Bosna je, kako je to u najnovijoj historijskoj literaturi dokazano, bez 
sumnje najstarija južnoslavenska ranofeudalna država. U historijskoj nauci 
dugo je vladalo neutemeljeno mišljenje da je proces unutrašnjeg raslojavanja 
i razgradnje rodovsko—plemenskog društva i njegovih ustanova, što neop- 
hodno dovodi do uspostavljanja države, kod slavenskih plemena koja su 
naselila Bosnu tekao sporije nego kod ostalih Južnih Slavena. Kao razlog 
tome najčešće se navodila planinska konfiguracija bosanskog tla, što je 
navodno otežavalo komuniciranje i političko povezivanje između udaljenih 
rodova i plemena. Tako su pojedine župe ili manje oblasti dugo očuvale 
karakter plemenskih teritorijalnih organizama sa konzerviranim rodovskim 
ustanovama, u koje su sporo prodirali novi feudalni privredni i politički 
odnosi. Bosna je, pored toga, bila dosta udaljena od tadašnjih civilizacijskih 
središta na istoku i zapadu (Carigrad i Rim), te su njihovi ekonomski, 
politički i kulturni uticaji do nje sporo dopirali i slabo se osjećali. To bi 
značilo da su se feudalni odnosi uglavnom razvijali na domaćim osnovama 
kao rezultat prirodnog raslojavanja rodovsko—plemenskog društva u doba 
vojne demokratije. 

Bez obzira na sve to, nema razloga da se smatra da historija Bosne 
kao feudalne države počinje kasnije nego u okolnim južnoslavenskim zem- 
ljama. Prije svega, vrlo je teško utvrditi i definirati šta je to, općenito 
gledano, država u ranom feudalizmu. Najčešće je to tek neki labavi, a 
teritorijalno vrlo rastegljiv, savez plemena, čiji vođa, vojskovođa ili vojvoda 
(dux) nastoji sebi osigurati legitimitet potvrdom svog položaja od bizantskih 
careva ili, na drugoj strani, rimskih nadbiskupa, poznatijih pod imenom 
rimskih papa, kao nasljednika i baštinika rimskih careva i rimskih državnih 
tradicija i jedinih izvora pravno osnovane vlasti u evropskom srednjem 
vijeku. Sa svoje strane 1 bizantski carevi i rimske pape, mada u međusobnom 
rivalitetu, jednako su nastojali obuzdati rušilačku barbarsku provalu na 
prostore nekadašnjeg Rimskog carstva. Osnovni put za to bila je hristjani- 
zacija ili kristjanizacija paganskih barbara, ili "neznabožačkih plemena", i 

uspostavljanje među njima neke političke organizacije, kako bi se preko 
jednog priznatog vođe (vojvode, kneza, bana, velikog župana i sl.), koji 
stoji na njenom čelu, obuzdala rušilačka barbarska stihija. Na taj način se 
silna barbarska energija nastojala usmjeriti u produktivne svrhe i dovesti 
u ustaljeni poredak stvari 1 odnosa, koji mora biti pravno uređen. 


Svako pravno normiranje pretpostavlja određenu pismenost, kao osnovni 
instrument civilizacije. U tu svrhu i bizantska vlada i rimska kurija opremaju 
i šalju među različita barbarska plemena svoje misionare, koji među njima 
šire hrišćanski ili kršćanski nauk i vjeru, te donose latinsko ili grčko pismo, 
odnosno latinski i grčki, koje je, uz hebrejski, crkva prihvatila kao tri sveta 
jezika. Biblija je smatrana izvornom i vjerodostojnom jedino na jednom od 
ova tri jezika. Latinska ili katolička crkva teško je u tom pogledu dopuštala 
kakva odstupanja, smatrajući svako prevođenje Starog i Novog zavjeta na 
neki drugi, narodni jezik, u pravilu herezom. 


Bizantska je vlada u tom pogledu nastupala daleko pragmatičnije. Njeni 
službenici, solunska braća Ćirilo i Metodije sastavili su za potrebe misio- 
narskog rada među Slavenima prvu slavensku glagoljsku azbuku, a zatim 
su na jezik makedonskih Slavena, koji su od djetinjstva dobro znali, preveli 
potrebne crkvene knjige. Tako opremljeni krenuli su sredinom IX st. kao 
monasi na misionarski rad među moravske i panonske Slavene. Njihovi 
učenici, nakon što su 885. protjerani iz Moravske od strane njemačkog i 
latinskog svećenstva, dolaze u južnoslavenske zemlje gdje nastavljaju svoj 
misionarski rad. 


Oni su naišli na posebno dobar prijem kod bugarskog kneza Mihajla 
Borisa, koji ih je podržao da među brojnim slavenskim pukom na jugu 
Balkana, "još sirovom u vjeri", postave temelje slavenske pismenosti i slaven- 
ske riječi kao osnovu hristjanizacije i uspostavljanja crkve kao ustanove. 
Središta slavenske crkvene kulture i slavenske crkvene književnosti bili su 
gradovi Preslav u Bugarskoj, a posebno Ohrid u Makedoniji. Iz njih su se 
slavenska vjerska riječ i pismo širili po cijelom Balkanu, pa i ostalom 
slavenskom svijetu. Potpuno je izvjesno da je tim procesom obuhvaćena i 
Bosna, u kojoj se, prema kasnijim izvorima, ćirilo-metodska glagoljska 
obredna praksa na slavenskom jeziku rano ukorijenila. U izvještaju o svojoj 
misiji u Bosni 1203. papski izaslanik Ivan de Kazamaris (Casamaris) posebno 
naglašava da je tamo potrebno uspostaviti tri do četiri biskupije, sa biskupima 
koji bi, za razliku od tamošnjeg, morali dobro poznavati latinski jezik. 
Vjerovatno se ovdje misli na biskupa Radogota, za kojeg jedna kasnija 
hronika bilježi da je prilikom svog posvećenja za vrijeme bana Kulina, 
svom nadbiskupu u Dubrovniku, Bernardu, morao položiti zakletvu na slaven- 
skom, "pošto nije znao latinski niti koji drugi jezik osim slavenskog". To 

pokazuje da je u Bosni crkvena služba odavno vršena na narodnom jeziku 
i prema slavenskim liturgijskim knjigama. 

Uporedo sa vjersko—kulturnom akcijom, bizantska vlada nastoji ogromnu 
slavensku masu, koja je preplavila njene ilirske pokrajine, smiriti 1 uključiti 
je u svoj vojni, privredni i fiskalni sistem. Brojnim i različitim mjerama 
ona je to uspjela putem ustanove seoske teritorijalne općine ili slavenske 
župe, kao proizvodne, fiskalne i vojne jedinice. Stanovnici općina, odnosno 
župa u kojima su se dugo zadržali mnogi elementi kolektivnog, rodovsko—ple- 
menskog vlasništva, imali su položaj slobodnih seljaka—vojnika, uz određene 
poreske obaveze prema državi. Time je ujedno riješen problem nedostatka 
ljudstva kao radne snage i vojske, što je bio jedan od osnovnih uzroka krize 
kasnog Rimskog carstva. Bizant je tako učvrstio svoje granice pa je u 
vremenu od VII do XI st. došlo do obnove njegove moći i potpune prevlasti 
na Balkanu i istočnom Sredozemlju. Glavni činilac te obnove i moći jeste 
brojno slobodno slavensko seljaštvo sa vojnom i fiskalnom obavezom prema 
državi. Tako je, kako je to slikovito primijetio čuveni bizantolog Georgije 
Ostrogorski, svježa slavenska krv podmladila istrošeni organizam Rimske 
imperije, produživši joj, kao Bizantu život za osam narednih stoljeća. 


Bosanski su Slaveni u prvim stoljećima po dolasku na Balkan, odnosno 
na područje Istočnog rimskog carstva, tj. Bizanta bez sumnje dijelili sudbinu 
ostalih Južnih Slavena. Tokom cijelog X st. bizantski carevi iz tzv. Make- 
donske dinastije vodili su borbu za očuvanje društvene strukture koja je 
omogućila obnovu i održanje bizantske moći. Ali uz sve napore oni nisu 
mogli zaustaviti dvostruki prirodno—historijski proces, koji je zahvatio Car- 
stvo krajem IX stoljeća. To je proces propadanja slobodnog seljaštva, koje 
je davalo vojsku i poreze, i jačanja moći aristokratije, koja je postepeno 
prerasla u feudalni stalež. Kraj vladavine cara Vasilija II Makedonskog 
1025. istovremeno je značio početak kraja dugotrajne obnove i moći Carstva. 
Nastupilo je prelazno razdoblje, u kojem novi feudalni poredak još nije bio 
jasno određen, dok je stara duštvena struktura već bila praktično razorena. 
Prelazno je razdoblje okončano prestankom vladavine Makedonske dinastije 
1081. i dolaskom na vlast dinastije Komnena, kada u Bizantu počinje prava 
feudalna epoha. 


Južni Slaveni su kao sastavni dio Bizanta aktivni sudionici tog procesa. 
Feudalizacija Bizanta znači istovremeno i feudalizaciju među Slavenima. 
Opadanjem bizantske moći otvara se prostor za osamostaljivanje pojedinih 
slavenskih saveza, tj. plemena, odnosno župa i oblasti i njihovo prerastanje 
u državu pod raznim domaćim ili narodnim vladarima i dinastijama. Izvjesno 
je da je Bosna zahvaćena svim tim zbivanjima te da i u njoj dolazi do bržeg 
unutrašnjeg povezivanja župa i oblasti i procesa feudalizacije. Vrhovna 

bizantska vlast u Bosni već je oko sredine XI st. bila više nominalna nego 
stvarna. Bizantska vlada je oko 1040. morala novcem potkupljivati bosanskog 
bana da joj se pridruži u ratu protiv zetskog kneza Vojislava, koji se nastojao 
osamostaliti. 

To pokazuje da je Bosna već tada obuhvatala veći broj župa između 
Drine i Vrbasa, koje su, iako slabo povezane, ipak sačinjavale jednu geopo- 
litičku, odnosno državnu cjelinu. Ta je cjelina nastajala postepenim širenjem 
matične zemlje Bosne, na sjeveru dolinom rijeke Bosne prema slivovima 
Usore i Spreče, zatim dolinom Vrbasa na zapad, prema Donjim Krajima, a 
na istok prema Podrinju, te na jug Humskom zemljom prema moru. 


Proces čvršćeg povezivanja ovih oblasti, praćen procesom feudalizacije, 
a time i postepene izgradnje ustanova državne vlasti, dobija na opisanom 
prostoru Bosne sasvim jasne oblike početkom XII stoljeća. Važnu ulogu u 
tome imala je činjenica da se Bosna tada našla u neposrednom susjedstvu 
snažne ugarsko—hrvatske države, koja je kao personalna unija nastala jednim 
feudalnim ugovorom, koji su hrvatski velikaši sklopili sa ugarskim kraljem 
Kolomanom 1102. godine. Tim ugovorom, zvanim Pacta conventa, hrvatski 
su velikaši priznali ugarskog kralja za hrvatskog kralja, a on im je za uzvrat 
potvrdio sva njihova dotadašnja baštinska i ostala feudalna prava. Bosna 
je u ugarsko—hrvatskoj državi, tj. u Ugarskoj, dobila najupornijeg protivnika 
svoje državne samostalnosti. Ugarski kraljevi nastoje svim silama potčiniti 
Bosnu koju su, po riječima Franje Račkog, smatrali "podnožjem" svoje 
države. Da bi ostvarili taj cilj, ugarski kraljevi vrše snažan vojni 1 politički 
pritisak na Bosnu i već se od četvrte decenije XII st. predstavljaju kao 
njeni gospodari. Tako se u jednoj povelji kralja Bele II iz 1137. navodi 
Bosna kao vojvodstvo (Bosntensis ducatus) u okviru njegovog kraljevstva. 
Od sljedeće, 1138. godine, u tituli ugarskih kraljeva, među ostalim, redovno 
se stavlja Rama (Ramae rex). U literaturi se često smatra da se imenom 
ove male župe označava cijela Bosna. Spomen Rame mogao bi značiti da 
su ugarski kraljevi pokušali s juga, iz Dalmacije kojom su već gospodarili, 
dolinom Neretve prodrijeti u Bosnu, ali da vjerovatno dalje od Rame nisu 
stigli. Svi ovi spomeni i titule izražavaju uglavnom ugarske pretenzije na 
Bosnu, koje samo ukazuju na činjenicu da je Bosna već imala dužu državnu 
tradiciju. U stvarnosti, ugarski kraljevi nisu ni po kojoj osnovi imali niti 
mogli imati bilo kakvo historijsko pravo na Bosnu. 


Prvi po imenu poznati bosanski ban Borić spominje se u vremenu 
1154—1164. godine. To je doba kratkotrajne obnove bizantske moći za 
vrijeme vladavine cara Manojla Komnena 1143—1180. godine. Obnovivši 
bizantsku vlast na većem dijelu Balkana, Komnen se neizbježno morao 
sukobiti sa ugarskim svojatanjem istog prostora. Tako se ban Borić javlja 

u vrijeme ugarsko—bizantskih ratova, ali ne kao ugarski vazal, nego kao 
samostalni gospodar cijele Bosne. U ugarsko—bizantskom ratu ban Borić 
se, prema sačuvanim izvorima, "sa svojim četama pridružio ugarskoj vojsci" 
prilikom opsade grada Braničeva (danas selo u sjeveroistočnoj Srbiji). 
Čim je pred opsjednuti grad stigao car Manojlo, ugarsko—bosanska 
vojska je digla opsadu. Ugarska je vojska pošla prema Beogradu, a ban 
Borić sa svojim četama uz rijeku Savu prema Drini, odnosno svojoj zemlji 
Bosni. Kad je saznao da se Borić, "egzarh dalmatinske zemlje Bosne", 
nalazio među saveznicima peonskog (ugarskog) kralja, car Manojlo Komnen 
odmah je odabrao "najhrabriji dio vojske" da goni Borića. Ako je bizantski 
car uputio protiv Borića najhrabriji dio svoje vojske, to pokazuje da je 
bosanski ban raspolagao sa poštovanja dužnom silom. O svemu tome opširno 
svjedoči savremenik tih zbivanja, bizantski pisac Kinam (Cinnamus). On 
bana Borića izričito naziva saveznikom (simahos) ugarskog kralja, a njegovu 
državu jasno razgraničava od okolnih zemalja. Kinam izričito piše da je 
Borić skrenuo kod Save prema Drini, "koja izvire negdje odozgo i odvaja 
Bosnu od ostale Srbije". Bosna nije, izričit je Kinam, "potčinjena velikom 
županu Srba, nego narod u njoj ima poseban način života i upravljanja". 


Ban Borić se kasnije djelatno upleo u borbe oko nasljedstva ugarskog 
prijestolja. Pobjednik u tim borbama, Istvan (Stjepan) IV, iskazao mu je 
zahvalnost tako što mu je 1163. darovao prostrane posjede u Slavoniji, na 
koje je Borić pobjegao kada je Manojlo Komnen ponovno zaratio sa Ugarskom. 
U tom ratu Komnen je 1166/67. zagospodario Dalmacijom, dijelom Hrvatske, 
Srijemom i Bosnom, koja se tada prvi i jedini put javila u bizantskoj carskoj 
tituli. 


Sljedeći vladar Bosne koji se po imenu spominje nakon Borića jeste 
ban Kulin, "veliki ban", "plemeniti i moćni muž", kako ga u svom izvještaju 
1203. časti papski izaslanik Ivan de Kazamaris. Kulin je možda došao na 
vlast još prije smrti cara Manojla 1180, kao bizantski vazal. Ono što je 
bitno jeste da se nakon 1180. Bosna u mozaiku južnoslavenskih zemalja 
javlja kao već izgrađena i čvrsta država, koja se u diplomatskim spisima 
različito naziva: vojvodstvo (ducatus), regija (terra, districtus), banovina 
(banatus), te na kraju kraljevstvo (regnum). U spisima se susreće i naziv 
"bosanski rusag", što je vjerovatno iskrivljeni oblik mađarske riječi orszđg, 
u značenju zemlja, država ili nacija. Bosanska se država u doba bana Kulina 
prostirala od Drine do Grmeča, sa oblastima Bosnom, Usorom, Soli i Donjim 
Krajima oko Sane. S obzirom na njenu teritorijalnu rasprostranjenost, papski 
izaslanik Ivan de Kazamaris predložio je 1203. da se u Bosni uspostave 
tri—četiri biskupije, jer je Kulinova zemlja prostrana, velika deset i više 


dana hoda. 

Ban Kulin je vjerovatno najtipičnija ličnost srednjovjekovne Bosne i 
jedini je bosanski vladar koji je ostao sačuvan u tradiciji i narodnoj poslovici: 
"Od Kulina bana i dobrijeh dana." U vrijeme potpune feudalne anarhije u 
Bosni početkom XV st. jedna skupina bosanske vlastele obratila se napulj- 
skom kralju Ladislavu da se bosanske granice potvrde u opsegu koje su 
imale za vrijeme bana Kulina. To pokazuje da se u Bosni, zahvaćenoj 
feudalnim rasulom, i dva stoljeća nakon bana Kulina čuvala uspomena na 
njegovu vladavinu kao doba postojanosti i državničke mudrosti. Boreći se 
svim sredstvima za bosansku samobitnost, ovaj mudri ban znao se praviti 
i nevješt — kako ne razumije u čemu su doktrinarne vjerske razlike između 
katoličanstva i patarenstva, samo da bi i sebi i Bosni skinuo s vrata papu 
i ugarskog kralja. Ban Kulin, više nego i najmoćniji bosanski vladar kralj 
Tvrtko I, simbolizira duh i karakter Bosne kao osobene zemlje. 

Za vladavinu bana Kulina, pored političke stabilnosti, vezuje se i zna- 
čajan privredni prosperitet Bosne, utemeljen na razvoju rudarstva i trgo- 
vačkim vezama sa dalmatinskim gradovima, posebno Dubrovnikom. Iz ugo- 
vora (povelje) o trgovini, koji je ban Kulin zaključio sa dubrovačkom općinom 
29. VIII 1189, može se zaključiti da je u to vrijeme u Bosni već postojala 
određena feudalna struktura vlasti. Kulin se ponašao kao i svaki drugi 
patrimonijalni feudalni vladar. On se smatra vlasnikom cjelokupnog državnog 
teritorija. Kao gospodar Bosne on jamči Dubrovčanima slobodu trgovine i 
kretanja po zemlji kojom vlada. Oko bana se već nalazi određeni izvršni i 
prinudni aparat vlasti, pošto Kulin obećava dubrovačkim trgovcima zaštitu 
od eventualnih nasilja njegovih "časnika". Najzad, tu je i njegova dvorska 
kancelarija, što obično predstavlja posljednju kariku u izgradnji feudalne 
državne organizacije. Ova povelja nedvosmisleno pokazuje da je u vrijeme 
njenog izdavanja, krajem XII st. na tlu Bosne postojala država sa svojom 
osobenom organizacijom vlasti i određenim pravnim sistemom. Ona istovre- 
meno predstavlja prvi pisani dokumenat koji govori o trgovačkim vezama 
Bosne sa Dubrovnikom, koje su sigurno od ranije postojale. Ugovorom se, 
prema tome, samo uređuje jedna već uhodana praksa trgovačkog prometa 
i veza Bosne sa Dubrovnikom. Jačanjem tog prometa i veza i u Bosni se 
vremenom razvijaju mala trgovačka središta. Tri glavna trga bili su Vrhbosna, 
Visoko i Drijeva (Narenta), na lijevoj obali Neretve, kod ušća rijeke Krupe. 

Za vrijeme bana Kulina javljaju se prve vijesti o postojanju i širenju 
heretičkog učenja u Bosni, koje je uzelo toliko maha da ga je prihvatio i 
sam ban Kulin, s obitelji, rodbinom i mnogo naroda. O tome je papu 
Inocenta III godine 1199. prvi izvijestio zetski knez Vukan, stariji sin 
velikog raškog župana Stefana Nemanje. Knez Vukan piše da se "u zemlji 
ugarskog kralja, to jest u Bosni, razvija hereza ne malih razmjera, i to u 

tolikoj mjeri da je i sam ban Kulin, pošto je sa svojom ženom i svojom 
sestrom, udovicom pokojnog Miroslava humskog, i sa više svojih srodnika 
bio zaveden, preveo u onu herezu više od deset hiljada kršćana". 

Sve do ovog pisma kneza Vukana nije se pojava heretika i njihovog 
učenja u Bosni ozbiljno uzimala, iako se, preko različitih kanala iz Dalmacije 
i Dubrovnika, za nju moralo i ranije znati. U Rimu su tek navodi iz pisma 
kneza Vukana primljeni i shvaćeni kao vrlo ozbiljno i vjerodostojno upo- 
zorenje, pa su odmah preduzete određene radnje da se bosanska hereza u 
korijenu sasiječe. Papa se na prvom mjestu već 1200. obratio pismom 
ugarskom kralju Emeriku, tražeći njegovu intervenciju protiv heretika u 
Bosni. Intervencija je nužna ne samo radi Bosne nego 1 radi toga "da ova 
bolest, ako se u početku ne suzbije, ne zarazi okolne zemlje pa da se i po 
ugarskom kraljevstvu ne razvije njena pošast". Emerik je odmah prihvatio 
papin poziv, videći u intervenciji mogućnost da uz podršku rimske kurije 
ostvari svoje političke pretenzije na Bosnu. Time je započela bliska saradnja 
između rimske kurije i ugarsko—hrvatskih kraljeva, te raznih vladara iz loze 
Nemanjića i njihove svetosavske pravoslavne crkve u zajedničkoj borbi 
protiv heretičke Bosne, a ustvari protiv njene samosvojnosti i samobitnosti. 
Bio je to početak saradnje između mača i križa ili krsta, koja se kroz cijelu 
povijest Bosne, kada su u pitanju bosanski heretici, pa bilo da su "patareni" 
ili "babuni", bilo muslimani, nije više nikada prekidala. Usaglašena akcija 
rimske kurije i ugarskog kralja Emerika protiv Bosne, podstaknuta izvješta- 
jem zetskog kneza Vukana, pada u vrijeme borbe za srpsko prijestolje, na 
prelazu iz XII u XIII st. kada su ugarski vladari nosili 1 titulu "srpskog 
kralja". 

Do srpske prijestolne krize došlo je kada se 1196. veliki župan Stefan 
Nemanja, protivno tadašnjem redu naslijeđa, preskočivši najstarijeg sina 
Vukana, odrekao vlasti u korist srednjeg sina Stefana, koji je kao zet bi- 
zantskog cara imao političku prednost nad starijim bratom. Vukan je od 
oca mjesto očekivanog prijestolja dobio na upravu Zetu i Trebinje, sa titulom 
"velikog kneza". Uvrijeđen i nezadovoljan, Vukan se povezao sa ugarskim 
kraljem Emerikom i uz njegovu podršku nekoliko se godina borio za pri- 
jestolje protiv mlađeg brata. U sklopu te borbe treba gledati i njegovo pismo 
papi 1199, u kojem su se iza vjerskih optužbi i dokaza protiv navodnih 
heretika u Bosni krili konkretni politički motivi 1 ciljevi. Ukoliko bi kralj 
Emerik uspio svrgnuti Kulina, onda bi na mjesto bosanskog bana mogao 
doći sam Vukan, kao Emerikov saveznik i "pravovjernik", koji priznaje 
papu i rimsku crkvu kao pravu i jedinu. Istovremeno su i Emerikovi motivi 
bili prije svega političke prirode. Prilikom pacifikacije Huma 1198. kralj 
Emerik se nije usudio napasti Kulina, kao "gospodina Bosne", i "njegovu 

zemlju". Kralj Emerik se u jednom pismu papi žali da je Kulin upao u 
Srbiju i odveo "neke kršćane", kao podanike ugarske krune, te da prijeti 
da će i "preostali dio zemlje uzeti". Jasno je da Kulin nije bio nikakav 
ugarski vazal, nego, za razliku od svog prethodnika bana Borića, nije bio 
ni politički povezan sa ugarskim kraljem. Nakon što je 1202. pomogao 
Vukanu da zbaci Stefana 1 za kratko se vrijeme domogne položaja velikog 
srpskog župana, ugarski kralj je smatrao da se može okrenuti Bosni i dovesti 
je u svoju političku zavisnost. 

Pred opasnošću od križarskog rata, lukavi i oprezni Kulin odmah je 
pokazao volju da u pogledu vjere prihvati sve što od njega traži rimska 
kurija. U pismu rimskoj kuriji pravdao se da nije znao razlikovati heretike 
od katolika, te da je spreman primiti svaku pouku, pa u tom smislu moli 
papu da pošalje u Bosnu svog izaslanika, koji će njega i njegove ljude 
ispitati i uputiti u stvarima vjere. Papa je prihvatio njegov zahtjev i poslao 
u Bosnu čovjeka svog posebnog povjerenja, vlastitog dvorskog kapelana, 
već spominjanog Ivana de Kazamarisa. On je prema dobijenim uputstvima 
trebalo da postupi kao i u ranijim sličnim misijama, odnosno istragama 
vođenim protiv katara i patarena po Italiji i Francuskoj, što je značilo da 
prvo pokuša prevesti heretike "na put istine", a ako se ne odazovu onda 
da se protiv njih postupi po propisima koje je izdao papa, što je značilo 
da se upotrijebi sila. 


Papin izaslanik, u pratnji dubrovačkog arhiđakona Marina, stigao je u 
Bosnu početkom aprila 1203. godine. Odmah je na Bilinom polju, "pored 
rijeke" (na području Zenice) održao sabor sa "starješinama krstjana", banom 
Kulinom, njegovim časnicima i narodom. Ispitivanjem "krstjanskih" star- 
ješina ustanovio je da su njihovi vjerski pogledi i obredna praksa u bitnim 
pitanjima suprotni učenju katoličke crkve i općenito kršćanstva kao religije. 
Zato je zatražio od starješina da se odreknu bitnih tačaka svog učenja. Oni 
su na to odmah pristali, pa su 8. IV 1203. potpisali akt o odbacivanju 
(abjuraciji) svog heretičkog učenja i prakse. Pored prisutnih starješina bosan- 
skih krstjana, akt je potpisao i sam ban Kulin te, kao svjedok, dubrovački 
arhiđakon Marin. Kazamaris je tako obavio posao u Bosni u skladu sa 
uputstvima pape Inocenta III, koji je — za razliku od svojih prethodnika — 
vodio blažu politiku prema protivnicima hijerarhijskog ustrojstva crkve, 
ukoliko se njihova vjerska djelatnost nije nalazila u suprotnosti sa službenim 
katoličkim dogmama. Tamo gdje ta politika nije dala željenog učinka, Inocent 
III nije oklijevao da proglasi križarski rat, kao što je to učinio 1209. protiv 
albižana (Albigenses), francuskog ogranka sekte katara. 

U Bosni je 1203. ta politika očito dala željeni učinak pa je Ivan de 


Kazamaris, smatrajući da je završio posao, krenuo u Ugarsku da se i tamo 

potvrdi ono što je utanačio i potpisao na Bilinu polju. Radi toga je poveo 
sa sobom banovog sina i dvojicu bosanskih crkvenih starješina, po imenu 
Ljubina i Bragetu. Oni su pred kraljem, kaločkim nadbiskupom (Kalocsa 
— danas malo mjesto u mađarskom Podunavlju u području Kecskemćta, a 
nekada sjedište vrlo značajne nadbiskupije) i drugom ugarskom gospodom, 
"u ime sve svoje braće i samog bana Kulina", ponovili zakletvu da će se 
pridržavati svih datih obaveza. Banovom je sinu uručen akt sa kraljevim 
pečatom, kao nalog banu da pazi da se primljene obaveze poštuju i da se 
izvršava sve ostalo što bi u vjerskim stvarima od njegovih ljudi tražila 
rimska crkva. Ukoliko bi ban svjesno podržavao i štitio heretike, bio bi 
dužan platiti globu od 1.000 maraka srebra, koju bi po pola dijelili rimska 
kurija i kraljeva blagajna. 

Pismom datiranim u Ugarskoj 10. VI 1203. Kazamaris je izvijestio 
papu da je obavio posao sa "bivšim patarenima" u Bosni. U stvarnosti, čin 
odricanja pokazao se samo kao Kulinov taktički potez, povučen u samood- 
brani da bi se izbjegla opasnost krstaškog rata. Sabor na Bilinu polju, sa 
svim događajima koji su mu potom slijedili, pokazao je da su bosanski 
krstjani bili u stanju da se na različite načine odupru svakoj vrsti spoljnog 
pritiska. Oni su se pokazali čvršćim i ustrajnijim nego što su to njihovi 
brojni protivnici mislili. Što se pritisak pojačavao, to su više jačali i njihov 
otpor i njihova snaga. Osobene historijske prilike u Bosni omogućile su 
bosanskom krstjanstvu da tu uhvati čvrstog korijena i razvije se u veliku 
moralnu snagu kojom se, skoro tri stoljeća, pružao otpor svim pritiscima 
koji su dolazili, kako sa zapada tako i sa istoka. 


Opravdano se postavlja pitanje: Da li je bosanska verzija kršćanstva 
u toj svojoj samozatajnosti oblikovala politički pojam srednjovjekovnog bo- 
sanstva i bosansku državu ili je Bosna samo iskoristila "bogumilstvo" ili 
"patarenstvo" kao sredstvo za ostvarenje svoje državne samostalnosti i jedne 
osobene duhovnosti? Razna dualistička učenja prisutna su u skoro svim 
dijelovima Balkana kroz cijeli srednji vijek. Taj je "balkansko—slavenski 
protestantizam" imao svoje duboke socijalno—etičke korijene, ali jedino je 
u Bosni igrao političku ulogu. Hereza je u Bosni, bez sumnje, bila sredstvom 
državne politike, ali joj se duhovna dimenzija i presudan uticaj na duhovni 
život bosanskog čovjeka nikako ne mogu odreći. 


Sabor na Bilinu polju održan je u vrijeme Četvrtog križarskog rata, 
1202—1204. godine, koji je doveo do znatnih pomjeranja u političkim od- 
nosima na Balkanu i u istočnom Sredozemlju, što se vremenom osjetilo i 
u samoj Bosni. Općenito je poznato da su križarski ratovi, vođeni od kraja 
XI do sedamdesetih godina XIII st., bili osvajački pohodi feudalne zapadne 
i srednje Evrope protiv muslimanskog Srednjeg istoka, pod izgovorom 

oslobađanja Kristovog groba, koji se nalazi u Jerusalemu, a zapravo radi 
osvajanja i pljačkanja bogatog Istoka. Neposredan povod da se u ove du- 
gotrajne ratove pokrenu skoro sve kategorije stanovništva feudalne katoličke 
Evrope bilo je seldžučko zauzeće Jerusalema 1077. godine. Na velikom 
crkvenom saboru u Clermont-Ferrandu 1095, papa Urban II pozvao je sve 
kršćane u sveti rat "za oslobođenje groba Gospodnjeg". Mnogi prisutni 
oduševljeno su prihvatili proziv, pa su odmah u znak pristanka prišili na 
odjeću križeve od crvene tkanine, po kojima su prozvani križarima ili krsta- 
šima, a njihovi dugotrajni pohodi na istok križarskim ili krstaškim ratovima. 
Već sljedeće, 1096. godine, velika skupina križara krenula je prema Pale- 
stini. Na svom putu u "Svetu zemlju" oni su, prolazeći, uglavnom zlostavljali 
domaće stanovništvo. Ti su križarski pohodi zaobišli Bosnu, ali je njihov 
četvrti rat dijelom vođen u njenoj neposrednoj blizini. U tom ratu zapadni 
vitezovi 1 ostala masa križara odustali su od svog "svetog cilja", koji ionako 
nisu uspjeli trajno ostvariti, nego su — na podstrek i uz pomoć uvijek 
poslovne i lukave Venecije — u jesen 1202, nakon opsade, prvo zauzeli 
Zadar. Papa Inocent III odmah je reagirao i osudio ovu "skandaloznu per- 
verziju", da jedna križarska vojska napada na kršćanski grad pod vlašću 
ugarskog kralja, koji je također uzeo križ. Nakon toga, već ekskomunicirana 
križarska vojska, mletačkim brodovima prevezena je na Krf, a poslije toga 
u Palestinu. Pošto su prezimili na sirijskoj obali, križari su sa svojom flotom 
uplovili u Bosfor 24. VI 1203. godine. Kao neposredan povod za napad na 
Carigrad poslužio im je poziv bizantskog princa Aleksija Antele da, uz 
dobru nagradu, vrate na prijestolje njegovog oca Isaka II. Mada je papa 
zabranio napad na Grke, tj. Bizantince, križari i Venecija nisu se na to 
obazirali. Sklopili su sporazum da se osnuje Latinsko carstvo sa još tri 
manje države. Venecija je imala da zadrži trgovačke povlastice i mjesto 
novog, latinskog patrijarha Carigrada. Pravoslavni raskol morao se jed- 
nostavno silom okončati. Dogovoreno je da se plijen dijeli po pola, čime 
se konačno "sveti rat" okrenuo u "kriminalno razbojništvo". Poslije kraće 
opsade, križari su 12. IV 1204. zauzeli Carigrad 1 u naredna tri dana 
potpuno opljačkali grad, za njih do tada neviđenog bogatstva i raskoši. Bila 
je to "najviše plaćena i najnepoštenija pogodba koju je Venecija ikada 
učinila". Uz tri manje države križari su, prema dogovoru sa Venecijom, 
uspostavili svoje Latinsko carstvo sa sjedištem u Carigradu. Bizantska vlada, 
car i patrijarh povukli su se u Nikeju (turski Iznik) u Maloj Aziji, odakle 
su vodili borbu za obnavljanje Carstva, u čemu su, zauzećem Carigrada 
(25. VII 1261), konačno uspjeli. Carstvo je obnovljeno, ali u znatno sma- 
njenom obimu nego prije pada Carigrada, 1204. godine. 

Ban Matej Ninoslav i uspon bosanskog feudalizma 


Padom Carigrada 1204. te komadanjem Bizanta izmijenjen je politički 
položaj skoro svih balkanskih država. Pored već tradicionalnog Bizantskog 
carstva te Ugarskog kraljevstva, pojavio se jedan novi činilac koji je od 
tada počeo bitno uticati na političku ravnotežu snaga u istočnom Sredozemlju 
i na Balkanu. To je bila Venecija, tj. Mletačka republika. Pad Carigrada 
1204. označio je istovremeno i kraj bizantske pomorske i trgovačke prevlasti 
u istočnom Sredozemlju i početak pune mletačke kolonijalne ekspanzije. 
Stekavši potpunu pomorsku prevlast na tom prostoru, Venecija nastoji preko 
Dalmacije i egejskih otoka trgovački i politički prodrijeti i u unutrašnjost 
Balkana. 

Taj prodor Venecije u Dalmaciju, odnosno na južne bosanske granice, 
imao je dalekosežne privredne, političke i vojne posljedice za historiju 
Bosne i Bošnjaka. Od XIII st. pa sve do svoje propasti u Napoleonovim 
ratovima 1797, Mletačka republika stalno je bila prisutna u raznim histo- 
rijskim zbivanjima vezanim za Bosnu i Bošnjake. Sa njom se tvrdoglavo 
pregovaralo, a najčešće ratovalo, posebno u XVII i početkom X VIII stoljeća. 
Još od XVI st. mletački plaćenici u vidu hajduka i uskoka četuju, pljačkaju 
i ubijaju uz južne i jugozapadne granice tadašnje osmanske Bosne. Stalni 
i krvavi bojevi bosanskih krajišnika sa raznim mletačkim plaćenicima, kao 
što su uskoci i hajduci, nezaobilazan su dio bošnjačke epske tradicije. 
Oslanjajući se na razne evropske "svete" i druge saveze, Venecija je u 
ratovima XVII st. otela Bosni najveći dio njenog, još srednjovjekovnog 
primorja, sa gradovima kao što su Herceg—Novi 1 drugi, odakle su Bošnjaci 
nemilosrdno protjerani. 

Slomom Bizanta, srpski veliki župan Stefan Nemanjić, koji tek što je 
izašao kao pobjednik iz rata protiv svog starijeg brata Vukana, našao se u 
nezavidnom položaju. Srbija je bila stiješnjena između novoosnovanog La- 
tinskog carstva, Ugarske i obnovljene Bugarske. Stefan je, da bi se osigurao, 
odmah uspostavio veze sa papom i Mletačkom republikom, koja je imala 
presudan uticaj na Latinsko carstvo. Da bi učvrstio svoj položaj, Stefan je 
otjerao svoju prvu ženu, bizantsku princezu, i oženio se Mlečankom, dužde- 
vom unukom. Nakon što je tako ojačao svoj savez sa Mlečanima, zatražio 

je od pape kraljevsku krunu, uz obećanje da će širiti katolicizam u Srbiji 
i priznati njegovu vrhovnu vlast. Papa se time našao u neugodnom položaju 
u odnosu na Ugarsku, ali kada je uvidio da Srbiju, oslonjenu na veze sa 
Venecijom, neće uspjeti pokoriti ni Latinsko carstvo niti Ugarska, poslao 
je Stefanu svog posebnog izaslanika, koji je 1217. "vjenčao" Stefana sa 
kraljevskom krunom. Tako je Stefan Nemanjić, kao prvi kralj i krunisani 
vladar Srbije, ostao u historiji poznat po imenu "Prvovjenčani". Stefan nije 
nakon toga ni pokušao izvršiti svoja obećanja data papi, nego je u pomoć 
u vršenju državničkih poslova pozvao svog mlađeg brata Savu, koji se inače 
od početka protivio bilo kakvim vezama sa papom. Vješto se koristeći 
spletom međunarodnih odnosa te slabošću Bizanta 1 vaseljenskog patrijarha 
u Nikeji, Sava je uspio osamostaliti srpsku pravoslavnu crvku. Nikejski 
patrijarh je 1219. upravo Savu imenovao za prvog srpskog arhiepiskopa, 
čime je srpska crkva postala autokefalnom. Time je u kontekstu Četvrtog 
križarskog rata, koji je znatno izmijenio političku ravnotežu snaga u jugo- 
istočnoj Evropi, Srbija uspjela postići svoju državnu i crkvenu samostalnost. 

Križarski ratovi s početka XIII st. donijeli su određene promjene i u 
neposrednom zapadnom, ugarsko—hrvatskom susjedstvu Bosne. Ugarski kralj 
Andrija II bio je jedan od vođa Petog križarskog rata (1217—1221). U većini 
križarskih ratova su sudjelovali i kraljevi ratnici iz Hrvatske, Slavonije i 
Ugarske. Upravo na prijelazu iz XII u XIII st. njihov duštveni status bio 
je ugrožen jačanjem moći i vlasti starih velikaških porodica. Oni su se, 
skupa sa vojnicima kraljevskih gradova i drugim uživaocima kraljevskih 
darovnica, žilavo borili da ne potpadnu pod vlast velikaša koji su prijetili 
da ih degradiraju na status svojih podložnika. 

Nakon neuspjelog križarskog pohoda protiv egipatskog sultana, oni su 
od kralja Andrije II dobili zakonsku zaštitu svog položaja. Kralj im je 1222. 
posebnim aktom, zvanim Zlatna bula, potvrdio položaj, baštinska i ostala 
prava, čime im je pružio zakonsku zaštitu pred velikaškim zahtjevima. Kralj 
je time izbjegao neposrednu opasnost od građanskog rata, ali je zato došao 
u zavisnost od svog plemstva. Sa razdobljem vladavine Andrije II (1205—1235) 
počela je feudalna era u Ugarskoj. Duboko ispod ranga krupnih prelata i 
magnata stajala je velika klasa uzburkanog nižeg plemstva, dok je ostalo 
stanovništvo svedeno na status običnih kmetova i podložnika. Slab, ali 
častoljubiv i rasipan, kralj Andrija je bezuspješno pokušavao uvećati svoje 
kraljevstvo i obuzdati plemstvo. Zlatnom bulom konačno je uništen stari 
mađarski poredak. "Bula" je predvidjela da se cjelokupno plemstvo, više i 
niže, sastaje na sabor jedanput godišnje u Stolnom Biogradu (Szćkesfehervar 
— za vrijeme Austrije, njemački Stuhlweissenburg). Plemstvu je mogao suditi 
i kazniti ga samo njegov kolegij. Crkveni i plemićki posjedi bili su oslobođeni 

poreza. S druge strane, čisti feudalizam bio je ograničen činjenicom da 
župani nisu imali nasljedna prava na županiju, kojom su skupa sa županijskim 
saborom upravljali. Neispunjavanje odredaba Zlatne bule nije smatrano 
nelojalnošću prema vladaru. 

Bosna, kao srazmjerno siromašna i teško pristupačna zemlja, nije privla- 
čila križare, željne pljačke 1 plijena u njihovim pohodima prema bizantskom 
i islamskom istoku. Ipak, križarski ratovi, posebno četvrti, nisu bili bez 
uticaja na razvoj prilika u Bosni i oko nje. Križarski su ratovi općenito, a 
četvrti posebno, produbili jaz između katoličke i pravoslavne crkve, što je 
vodilo jačanju njihovog pritiska na Bosnu i bosanske krstjane kao heretike. 
Pored toga, križarski ratovi su probudili zagriženost i netrpeljivost, posebno 
u zapadnoj i srednjoj Evropi, pa je rimska kurija, uz sve svoje poslove 
vezane za velike križarske pohode na Istok, stalno radila na konačnom 
iskorjenjivanju bosanske hereze. Razdoblje od početka XIII st. pa do dolaska 
na vlast bana Mateja Ninoslava 1232. u Bosni je obilježeno jačanjem i 
širenjem Crkve bosanske i njenog učenja, te naglim porastom moći i uticaja 
bosanske vlastele. Umjesto da se nakon čina odricanja 1203. hereza u 
Bosni smiri, kako su to u Rimu očekivali, došlo je do njenog uspona i 
proširivanja na susjednu Slavoniju, a bosanski su krstjani stupili u nepos- 
redne veze sa zapadnim hereticima. U doba sabora na Bilinom polju bosanski 
su krstjani, što se vidi iz Akta o odricanju, imali svoje starješine, a to znači 
i vjersku organizaciju. Za tu se organizaciju u latinskim izvorima redovno 
koristio naziv "crkva Slavonije" (ecclesla Sclavontae) i u pravilu se odnosio 
na Bosnu i "crkvu bosansku". Iz jednog antiheretičkog spisa iz druge polovine 
XIII st. u kojem se spominje heretički "episkop Slavonije ili Bosne", može 
sa zaključiti da je u toj službi bio još u drugoj polovini XII st. Vjerska 
organizacija bosanskih krstjana pod svojim bosansko-slavenskim imenom 
"crkva bosanska" prvi put se spominje u jednoj nedatiranoj povelji bana 
Sjepana II Kotromanića, koja vjerovatno potiče iz 1325. godine. Nakon 
toga, u svim bosanskim pravnim, diplomatskim i drugim pisanim aktima 
Crkva bosanska isključivo se navodi pod tim imenom. 

Jedna srednjovjekovna hronika bilježi da je 1223. "antipapa" heretičkih 
albižana (Albigenza) boravio negdje "u predjelu Bugarske, Hrvatske i Dal- 
macije, pored zemlje ugarskog naroda". U tom je predjelu "zabluda toliko 
ojačala da je biskupe i mnoge druge privukla u svoju opačinu". Sve se to, 
bez sumnje, odnosi na Bosnu. Brojna papska pisma u vremenu od 1221. 
do 1233. pokazuju da je bosanski krstjanski pokret, nakon što se poslije 
1203. kratkotrajno u samoodbrani primirio, izbio ponovno svom snagom na 
površinu. Već 1221. papa utvrđuje u jednom pismu da "heretici u bosanskim 
krajevima" ponovno "javno pripovijedaju zablude svoje opačine na veliku 

štetu stada Gospodnjeg". Učenje Crkve bosanske očito je imalo podršku, 
ne samo u narodu nego i među vlastelom i slavonskim svećenstvom zvanične 
crkve. U Rimu je zato riješeno da se neće, kao 1203. godine, ići na ispitivanje 
i pridobijanje heretika, nego na iskorjenjivanje silom, ne samo njih samih 
nego 1 "svih onih koji ih primaju i štite". Papa je u tom smislu posebnim 
pismom pozvao kralja, plemstvo i svećenstvo Ugarske da mu pomognu 
prilikom prikupljanja i pridobijanja križara za pohod protiv Bosne. 
Zauzet drugim poslovima i brigama, kralj Andrija II je 1225. predao 
vlast nad Bosnom, Usorom i Soli kaločkom nadbiskupu, sa zadatkom da te 
zemlje "očisti" od heretika. Rim je bio zadovoljan tom odlukom, te papa u 
svom pismu hvali kaločkog nadbiskupa što je "hrabro pripasao krstaški 
mač" 1 što preduzima mjere "da goni heretike u Bosni, Soli i Usori". Nad- 
biskupu se preporučuje da "podstiče vjernike protiv nevjernika", što je u 
praksi značilo da propovijeda i priprema križarski rat protiv Bosne. Sve je 
to išlo vrlo sporo i sa stanovišta Rima nije donijelo nikakav stvaran učinak. 
Zato je 1233. u Bosnu upućen novi papski izaslanik, kardinal Jakob. 
On je tu na prvom mjestu zatekao novog bana Mateja Ninoslava, porijeklom 
iz heretičke porodice, kojega je privolio, vjerovatno i uz ugarski pritisak, 
da prihvati katoličanstvo. Skupa sa Ninoslavom na katoličku je vjeru prešao 
i njegov rođak Prijezda. On je dominikancima, koji su kao misionari i 
inkvizitori ubrzo došli u Bosnu, morao predati sina kao taoca, čime je 
jamčio da neće odstupiti od rimske crkve. Istovremeno, na položaju biskupa 
kardinal Jakob je zatekao čovjeka koji je, "umjesto da bude vodič drugima, 
zapleo povjerene mu duše u nerazrješive okove". U tom smislu, kardinal 
Jakob posebno teško tereti dubrovačkog nadbiskupa, čijoj je mitropoliji 
tada pripadala Bosna, što ništa nije preduzimao, iako je znao da je bosanski 
biskup sklon hereticima i da se "u crkvama bosanske biskupije ne vrši 
služba Božija". Očito je da su Dubrovčanima bili važniji njihovi trgovački 
probici od crkveno—političkih pitanja. Odatle su i crkvene vlasti, u skladu 
sa politikom Republike, izbjegavale isticanje u pogledu vjerskih pitanja u 
Bosni, kako se ne bi ugrozili dubrovački poslovni interesi. Zato je kardinal 
Jakob, po ovlašćenju rimske kurije, za biskupa u Bosni postavio njemačkog 
dominikanca Ivana Teutonca. Dominikanci su istovremeno preuzeli vršenje 
inkvizitorske službe u Bosni, koju im je upravo 1233. povjerio papa Grgur 
IX, za zasluge u borbi protiv albižanskih heretika u južnoj Francuskoj. Red 
je osnovao španjolski monah Dominik de Guzman (Gouzman), upravo u 
vrijeme križarskog rata protiv albižana 1209—1216. godine. Kao zagriženi 
pobornici inkvizicije, dominikanci su na svoj grb stavljali psa koji razdire 
heretika, nazivajući sebe istovremeno "psima Gospodnjim". Uprkos takvoj 

reputaciji, zagriženoj vjerskoj gorljivosti i surovosti, dominikanci nisu uspjeli 
u svojoj misionarskoj službi u Bosni. 

Razvoj feudalizma u Bosni pojačan je u prve tri decenije XIII st., što 
znači istovremeno sa istovjetnim procesima u Srbiji, na jednoj, te ugar- 
sko—hrvatskoj državi, na drugoj strani. Srednji i sitni sloj plemstva u Bosni 
obrazuje se od onih koji su uspjeli zadržati slobodu i izbjeći feudalne 
obaveze te se očuvati od službi i poslova koji društveno unižavaju. Plemstvo 
je uvijek držalo čvrstu vezu sa širom zajednicom krvnog srodstva, zvanom 
"pleme", koje je često bilo brojno, snažno i čvrsto ukorijenjeno na "ple- 
menitom" ili "plemenitoj baštini", što je bilo i ostalo bitno obilježje bosanske 
vlastele. 

Krupni velikaši nastoje da župe i oblasti, kojima su do tada upravljali 
kao vladarevi službenici, pretvore u svoje feude. Ban Matej Ninoslav je 
1233. pisao papi Grguru IX da se njegova vlastela ne pokorava, prema 
starom običaju, njegovoj vrhovnoj vlasti, nego samostalno upravlja povjere- 
nim župama. Dok su njegovi preci, žalio se ban Ninoslav, "po starom običaju", 
povjeravali župe i sela kome su htjeli i oduzimali ih prema vlastitom na- 
hođenju i potrebi, sada njemu, "koji je nedavno sa heretičke prešao na 
katoličku vjeru i počeo da goni heretike", držaoci posjeda "uskraćuju po- 
slušnost, krše stare običaje" i zadržavaju posjede "protiv njegove volje". Da 
bi pomogao banu Ninoslavu da učvrsti svoj autoritet, papa je zatražio od 
hercega Hrvatske, Kolomana, sina ugarskog kralja, da preduzme korake 
kako bi se u Bosni održao "stari običaj". To bi bilo "na korist vjere a na 
propast heretičke opačine", jer ne smije se dopustiti da Ninoslav kao katolik 
bude "u gorem položaju nego što su bili njegovi preci koji su bili zaraženi 
heretičkim krivovjerjem". 

Sigurno je papa pri tome imao u vidu i potrebe katoličke crkve za 
zemljišnim posjedom i feudalnim povlasticama koje uz njega idu. Katolička 
crkva, odnosno bosanska biskupija, poslije Sabora na Bilinu polju, bila je 
obdarena posjedima i feudalnim povlasticama u cijeloj Bosni. Vlastela je 
u toku razvoja feudalizma prigrabila mnoge "župe i zemlje" koje su poslije 
1203. darovane katoličkoj crkvi. Izvjesno je da je u tom pogledu došlo do 
sukoba između bana Ninoslava i njegove vlastele. 


Nakon izvještaja iz Bosne da je ban Ninoslav ponovno prišao hereticima 
i da je njihov pokret zahvatio i susjedne zemlje, posebno Slavoniju, papa 
je obnovio zahtjev da se protiv Bosne povede križarski rat. Papa je u jednom 
aktu iz 1234. ustanovio da je u Bosni "naraslo mnoštvo nevjernika", tako 
da "sva zemlja izgleda kao žalosna i neprohodna pustinja, zarasla u trnje 
i koprive". Kako se križarska akcija nije mogla provesti bez učešća Ugarske, 
to je novom bosanskom biskupu, Ivanu Teutoncu naloženo da tamo propovi- 

jeda "sveti rat" protiv bosanskih i slavonskih heretika da bi se i od same 
Ugarske otklonila opasnost koja joj se približava. Biskup je dobio ovlaštenje 
da daje oprost od grijehova i razne povlastice svima koji se svrstaju u 
križarske redove i podu u rat "za uništenje heretika". Čak je i palikućama 
i nasilnicima koji su digli ruku na crkvena lica obećan oprost od grijeha, 
samo ako stupe u križarsku vojsku. 

Cijela križarska vojna povjerena je hercegu Kolomanu, koji je dobio 
posebna ovlaštenja. Prema odluci ugarskog kralja, sa kojom se saglasio i 
papa, trebalo je da se Bosna stavi pod neposrednu hercegovu vlast, što je 
pretpostavljalo uklanjanje domaće bosanske dinastije. Time je križarski 
pohod dobio značaj osvajačkog rata, čime se pokazalo da je patarenstvo 
bana Ninoslava prije svega politički, a ne vjerski problem. Ugarski su 
kraljevi očito svoje političke protivnike proglašavali hereticima, a borbu 
protiv njihove hereze uzimali kao povod i izgovor za nametanje svoje vlasti 
nad Bosnom. Odatle je i u Bosni pitanje odbrane navodne heretičke crkve 
neophodno imalo državno—politički značaj. Tako ni ban Matej Ninoslav, 
suočen sa napadom na svoju zemlju, nije oklijevao da se, bez obzira na 
vjerska pitanja, odmah stavi na čelo otpora protiv Rima i Ugarske. Kada 
ga je Rim optužio da je ponovno otpao od katolicizma, ban Matej Ninoslav 
odbacio je to izjavom da je samo "iz nevolje primio pomoć heretika protiv 
svojih neprijatelja". 

Rat je počeo 1235. 1 trajao je, sa prekidima, tri godine. Križarima je 
pružen snažan i odlučan otpor, pa je usljed teškoća ratovanja bosanski 
biskup Ivan Teutonac već prve godine rata tražio od Rima da bude razriješen 
dužnosti. Kolomanova vojska uspjela je, uz mnogo prolivene krvi, proći 
kroz Bosnu i Humsku zemlju. Kada se vojska 1237/38. povukla sa plijenom 
koji je usput napljačkala, stvari su u Bosni opet krenule svojim uobičajenim 
tokom. Ratom nije bila ugrožena samo Crkva bosanska i bosanski krstjani, 
nego istovremeno i posjednički interesi bosanske vlastele i ostalog sta- 
novništva, te dinastički interesi bosanskog bana. Križarski rat, pokrenut u 
cilju istrebljenja heretika, ujedinio je u otporu sve strukture bosanske države 
— domaću crkvu, vlastelu, seljaštvo i vladara. Zahvaljujući tako udruženom 
otporu, križari nisu uspjeli postići nikakav trajan uspjeh. Po okončanju rata 
briga o zaštiti interesa rimske crkve prepuštena je nadbiskupu Kaloče, koji 
je u pograničnim dijelovima Bosne podigao više tvrđava "radi odbrane crkve 
i vjere i radi istrebljenja heretika". Iz tih tvrđava sa ugarskim posadama 
vršeni su povremeni oružani izleti u okolna područja. U tom smislu papa 
u jednom kasnijem aktu odaje priznanje kaločkim nadbiskupima za uspjehe 
u borbi protiv heretika, ali u stvarnosti snaga i uticaj Crkve bosanske nisu 
osjetno oslabili. 

Dominikanci su, nakon preuzimanja bosanske biskupije, namjeravali 
da u Bosni rimska kurija i ugarski dvor podignu biskupsku katedralnu 
crkvu radi podizanja biskupova autoriteta i učvršćenja katoličke crkvene 
organizacije. Umjesto toga, godine 1237. biskup Ivan Teutonac napušta 
svoj položaj i odlazi iz Bosne. Na njegovo mjesto imenovan je 1238, kao 
bosanski biskup, dominikanac Ponsa. On je, kao i njegov prethodnik, naišao 
u zemlji na trpeljiv otpor stanovništva, koje je odbijalo da daje crkvene 
dažbine. Zato mu je, da bi se biskupija mogla izdržavati, godine 1239. 
herceg Koloman poklonio Đakovo u Slavoniji, sa okolnim zemljištem i svim 
feudalnim pravima. 

Odmah nakon odbrane zemlje od križara, ban Ninoslav je zaključio s 
proljeća 1240. ugovor sa Dubrovnikom o trgovini i prijateljstvu. Tim je 
povodom "Matej Ninoslav, po milosti Božjoj veliki ban bosanski", izdao 
povelju u kojoj kaže da je došao u Dubrovnik starim prijateljima, "vlasteli 
i općini gradskoj", sa svojim "boljarima" — vojvodom Jurišom, tepčijom 
Radonjom i njegovim bratom Simeonom, peharnikom Mironom i drugom 
vlastelom — Zabarem, Pradašem, Prijezdom, Sfinorom, Slavkom Paličićem 
i Gredislavom Turbićem. Skupa s njima, ban je dubrovačkoj vlasteli i knezu 
Nikoli Toniću obećao "vječni mir i ljubav, kako se potpiše", te da to imaju 
poštovati i on sam i njegov sin i unuk i svi njegovi "kmeti, ljudi i vladalci". 
Ban Ninoslav se obavezao ugovorom da će braniti Dubrovnik ako bi zaratio 
s raškim kraljem. Sve to pokazuje da je, bez obzira na tek izdržani križarski 
rat, vojna snaga bana bila značajna, a njegova vlast, barem u najvećem i 
najvažnijem dijelu Bosne, čvrsta i postojana. 

Početkom četrdesetih godina XIII st. (1241—42) ugarsko—hrvatsko kra- 
ljevstvo pogodila je velika tatarska najezda, koja je opustošila sve što joj 
se našlo na putu od Karpata do zidina dalmatinskih gradova. Tatari su 
zaobišli Bosnu, čime su vlast, položaj i vojna snaga bana Ninoslava dalje 
učvršćeni i ojačani. Ban se osjećao toliko moćnim da je prihvatio poziv 
Splićana, koji su tada bili u neprijateljstvu s kraljem Belom IV, pa im je 
sa jačom vojskom 1243—44. pomogao u ratu protiv kralju odanog Trogira. 
Vjerodostojan zapis o tome ostavio je poznati splitski ljetopisac Toma Arhi- 
đakon. On opširno priča kako su Splićani u sukobu sa Trogirom pozvali u 
pomoć bana Mateja Ninoslava, platili mu novcem iz gradske blagajne i 
izabrali ga za svog kneza. Ban Ninoslav je, bez oklijevanja i zabacujući 
obzire prema ugarskom kralju, prihvatio poziv i sa svojom vojskom primjerno 
kaznio Trogirane, nakon čega su mu i oni dali kneževsku čast. Poslije je 
ban otišao natrag u svoju zemlju, a u Splitu je ostavio "jednog od svojih 
sinova sa jakom konjicom". Iz toga je jasno da Splićani nisu Ninoslava 

držali heretikom, jer ga ne bi pustili u grad, pošto im je samim gradskim 
statutom iz 1242. bilo zabranjeno da hereticima pružaju gostoprimstvo. 

Smatrajući da su ovom intervencijom bana Ninoslava povrijeđena nje- 
gova suverena prava nad dalmatinskim gradovima, ugarsko—hrvatski kralj 
Bela IV je 1244. poveo kazneni pohod protiv bana kao svog političkog 
protivnika. Pred prijetnjom novog rata, ban Ninoslav je bio prisiljen da 
izrazi lojalnost ugarskom kralju, te da pristane da se bosanskoj biskupiji 
priznaju prava i povlastice na ranije joj datim posjedima. Ti su posjedi, uz 
pristanak bana, potvrđeni poveljom koju je kralj Bela izdao 20. VI 1244. 
godine. Njihov obim nije bio mali i bilo ih je u mnogim župama, od Usore 
do Neretve i od Uskoplja do Prače, pa bi prihod s njih, da se mogao redovno 
ubirati, sigurno predstavljao solidnu materijalnu osnovu za organizaciju i 
djelovanje katoličke crkve. Ali u Bosni se ni uz sve prijetnje 1 pritiske 
rimske kurije i ugarskih kraljeva nisu mogli ostvariti uvjeti za njihovu 
redovno ubiranje. Tome ništa nisu pomogle ni utvrde koje je po Bosni, 
"radi odbrane vjere" i zaštite crkve, podigao kaločki nadbiskup. Izvrgnute 
stalnim napadima domaće vlastele i stanovništva, te su tvrđave i utvrde 
postepeno sasvim propale. 


Od godine 1246. učestali su zahtjevi iz Rima kaločkom nadbiskupu 
da se protiv Bosne povede novi križarski rat i da se zemlja koja se otme 
od heretika dodijeli "pravovjernim kršćanima". Za novi križarski pohod nije 
bilo ni volje niti uvjeta, a bosanski biskup toliko je osiromašio da su, na 
papinu molbu, po ugarskim zemljama prikupljani novčani prilozi za izdrža- 
vanje njega i njegove crkve. Jedino rješenje je bilo da bosanski biskup 
premjesti svoje sjedište u Đakovo u Slavoniji, gdje je odranije imao zemljišne 
posjede. Tamo se već od 1252. redovno spominje dvor bosanskog biskupa. 
Tako su bosanski biskupi prenijeli svoje sjedište izvan Bosne. Oni su sa 
te sigurne udaljednosti upravljali svojom biskupijom, u koju uglavnom više 
nisu zalazili. 


Tako se upravo u vrijeme uspona bosanske vlastele za vladavine bana 
Mateja Ninoslava, koji se iskazao kao odlučan i sposoban vladar, uprkos 
svim nastojanjima Rima i Ugarske da unište bosansku herezu, konačno 
učvrstila 1 potvrdila Crkva bosanska. Istovremeno, konačno se učvrstila i 
afirmirala staleška organizacija i struktura bosanske vlastele. U zajedničkoj 
odbrani od vanjskih neprijatelja, crkva i vlastela su se međusobno sve više 
približavale. Vlastela je sve više prihvatala vjersko učenje bosanske crkve, 
dok je crkva istovremeno ulazila u svjetovne poslove vlastele. Udružena sa 
Crkvom bosanskom i braneći je od nasrtaja rimske crkve i ugarsko—hrvatske 
države, vlastela je time istovremeno štitila svoje feudalne zemljoposjedničke 
interese. Uvjet opstanka i crkve i vlastele bila je samostalna bosanska 

država. Između katoličanstva i pravoslavlja usko područje Crkve bosanske 
moglo se održati samo unutar granica bosanske države. S druge strane, 
bosanska vlastela je samo unutar tih istih granica mogla imati i održavati 
svoju odlučujuću političku riječ. U svakoj drugoj državnoj tvorevini, srpskoj 
ili ugarsko—hrvatskoj, Bosna bi geografski bila periferna oblast, pa bi i 
njena vlastela bila politički sasvim marginalizirana. U tom smislu, staleški 
organizirana vlastela, kao politički narod srednjovjekovne Bosne, i posebno 
ustrojena Crkva bosanska, svojim interesima i sviješću o njima, imale su 
presudnu ulogu u etničkom razvoju i oblikovanju Bosne. Vlastela i crkva 
su, prije svega, bile nosioci zemaljskog imena Bosne i Bosanaca (Bošnjana 
ili Bošnjaka) i čuvari svojih prava i svoje teritorijalne zasebnosti, osobenosti 
i cjeline. Iz samosvijesti o sebi i svojim interesima proizlazila je i svijest 
o značaju vlastite teritorije za njihovo očuvanje. Takva su osjećanja ležala 
u korijenu bosanskog patriotizma i evolucije bošnjačkog etniciteta. 
Međutim, ono što je činilo osobenosti etničko—političkog razvoja Bosne 
nisu bile neke velike razlike u njenom feudalnom ustrojstvu i državnoj 
organizaciji u odnosu na susjedne zemlje, Srbiju i Hrvatsku sa Ugarskom. 
Zapravo, svi ti politički entiteti su u doba razvijenog feudalizma predstavljali 
staleške monarhije, u kojima je vlast vladara u većoj ili manjoj mjeri, 
zavisno od odnosa snaga, bila ograničena pravima vlastele, odnosno insti- 
tucijom staleške skupštine, feudalnog ili državnog sabora. Osnova različitog 
etnopolitičkog razvoja Bosne leži u njenoj posebnoj crkvi i njenim suštinskim 
razlikama u odnosu na rimokatoličku i srpskopravoslavnu crkvu. Katolička 
i istočnopravoslavna crkva su pored hijerarhije i monaških redova imale i 
razuđenu mrežu župa i parohija, sa svećenstvom koje je stalno vršilo uticaj 
na svakodnevni život vjernika, okupljajući ih na mise i bogosluženja, dijeleći 
im svete tajne i oproste od grijehova, pribavljajući im Božiju milost i na 
ovom i na onom svijetu. Nasuprot tome, Crkva bosanska je, mada je imala 
izvjesnu hijerarhiju sa strojnicima, gostima i didom (djed), koji je stajao 
na njenom čelu, u osnovi bila ograničena na uski krug "savršenih" ili "pravih 
krstjana koji grijeha ne ljube". Ostalo je bila masa običnih vjernika, "mrsnih 
ljudi", koji nisu imali posebne crkvene milosti. Odatle, široki slojevi sta- 
novništva u Bosni su ostali u nekom nejasno definiranom stanju između 
svojih starih paganskih vjerovanja i kršćanstva. Tek pred kraj XIV i kroz 
prvu polovinu XV st. dvije velike crkve, zapadna i istočna, polahko osvajaju 
bosanski prostor, a skoro istovremeno s njima u Bosnu dolazi islam. 

Bosna u borbi za odbranu samostalnosti protiv ugarskih 
kraljeva i hrvatskih velikaša 


Posljednje spominjanje bana Mateja Ninoslava potiče iz 1249, kada je 
opet u punoj snazi obnovio svoj raniji ugovor sa Dubrovnikom. Nakon što 
je sjedište Bosanske biskupije izmješteno u Đakovo, pod neposrednu vlast 
ugarskog nadbiskupa u Kaloči, kralj Bela IV poveo je 1253. odlučan rat 
protiv Bosne i uglavnom uspio savladati otpor u cijeloj zemlji. Ninoslavljev 
rođak i nasljednik Prijezda prešao je sasvim na stranu ugarskog kralja, koji 
mu je kao priznanje za poslušno držanje darovao 1255. župu Novake u 
Slavoniji. Time je ban Prijezda po svim znamenjima bio uključen u ugar- 
sko—hrvatski donacionalni feudalni sustav. Bosanska država je podijeljena 
tako što je Prijezda kao bosanski ban vladao Bosnom i Donjim Krajima, 
dok su Usora i Soli izdvojene u posebnu banovinu i povjerene na upravljanje 
raznim ličnostima odanim ugarskoj kraljevskoj kući. Vrhovnu vlast ugarskog 
kralja priznao je i humski župan Radoslav. 


Prijezda je, kao srodnik prethodnog bana Ninoslava, nastavio red na- 
sljednih bosanskih banova, pa se kao takav općenito smatra osnivačem 
dinastije Kotromanića. Bez obzira na to, Prijezda je odano izvršavao svoje 
feudalne obaveze prema ugarskoj kruni. U tom je smislu jedan odred bosan- 
ske vojske učestvovao 1260. na strani kralja Bele IV u njegovom ratu protiv 
češkog kralja Pšemisla Otokara. 


Ugarska je sa istoka i sjevera okružila Bosnu sa više sebi potčinjenih 
banovina — usorskom, mačvanskom i kučevsko—braničevskom, koje je us- 
tanovljavala kao dio svog odbrambenog sistema, od Karpata do Dalmacije. 
Mačvanskom banovinom, koja je uključivala i Beograd, i braničevskom 
banovinom vladao je, pod ugarskim patronatom, kralj Stefan Dragutin. Te 
su teritorije predstavljale jednu od tadašnje dvije srpske države. Kralj Dra- 
gutin je svjesno, uz ugarsku pomoć, preoteo vlast svome ocu Urošu Ne- 
manjiću. Stefan Dragutin je ubrzo došao u sukob sa svojim bratom Milutinom, 
pa su tako njihovim međusobnim sporazumom nastale dvije srpske države. 
Na jugu je kao "raški kralj" vladao Milutin, a na sjeveru je bivšim ugarskim 
prostorima upravljao Dragutin, poznat kao "sremski kralj". Za njegova je 

vremena krenuo talas srpsko—vlaške kolonizacije prema sjeveru. Stefan 
Dragutin je od 1284, kao ugarski vazal, upravljao oblastima Usorom i Soli, 
u kojima je, prema njegovom životopisu, "mnoge od heretika obratio na 
vjeru hristiansku 1 krstio ih". Dragutinova kćerka Jelisaveta udala se za 
Stjepana, sina bana Prijezde, čime su Kotromanići došli u srodstvo sa 
Nemanjićima. Kralj Dragutin stalno se zanimao za vjerske i druge odnose 
u Bosni, nastojeći na njih na određen način uticati. 

Posljednji akt koji je ban Prijezda kao vladar učinio vjerovatno je 
povelja kojom je u maju 1287. svom zetu iz kuće Babonića Vodičkih na 
Sani darovao, uz pristanak "velikaša sve Bosne", župu Zemljanik (Zemunik) 
u području Gornjeg Vrbasa. Prijezdu je naslijedio njegov sin, ban Stjepan 
I Kotromanić. U to vrijeme ugarske prevlasti u Bosni progoni navodnih 
heretika nisu prestajali. Svuda u zemlji osjećala se opća pravna nesigurnost. 
To je ugrožavalo trgovinu i veoma pogađalo narod, kojemu slaba banska 
vlast nije mogla pružiti zaštitu. Kao posljedica toga razgranala se jedino 
trgovina bosanskim robljem, koje se iz svih krajeva Bosne, posebno iz 
oblasti Usore pod vlašću Stefana Dragutina, dovodi u Dubrovnik i druge 
primorske gradove. Odatle su robovi i ropkinje (servi et ancillae) dalje 
prodavani po talijanskim gradovima, gdje su najčešće služili kao kućna 
posluga. Na sve proteste bosanskih banova papi što se njihovi podanici 
odvode u ropstvo, koje u samoj Bosni nije postojalo, Dubrovčani, Kotorani, 
Splićani i drugi pravdali su se time da su u pitanju heretici, a ne pravovjerni 
katolici. 


S obzirom na to da pola stoljeća dominikanskog misionarskog i inkvi- 
zitorskog rada na iskorjenjivanju bosanske hereze nije dalo nikakve rezultate, 
to je kralj Stefan Dragutin, stalno zaokupljen tim pritanjem, tražio od pape 
da se dominikanci u Bosni zamijene franjevcima. Papa je prihvatio tu 
inicijativu pa se 1291. godine obratio franjevačkim starješinama u Dalmaciji 
i Slavoniji da u Bosnu upute svoja dva redovnika "koji su verzirani u 
pismenosti i vješti jeziku one oblasti". U Rimu se konačno shvatilo da je 
prvi uvjet mogućeg uspjeha u borbi protiv bosanskih heretika znanje jezika 
sredine u kojoj su oni djelovali. 


Tako su franjevci krajem XIII st. stigli u Bosnu, gdje su vremenom 
postali jednim od vrlo značajnih činilaca njenog etnopolitičkog razvoja i 
općenito kulturnog i vjerskog života. Franjevački red Male braće (Ordo 
fratrum minorum) spada među "prosjačke" monaške redove. Osnivač mu 
je Franjo Asiški (Francesco d'Assisi), porijeklom iz imućne trgovačke poro- 
dice. Poslije duže bolesti njegova su vjerska osjećanja intenzivirana. Svojim 
vizionarskim istupima počeo je pridobijati sljedbenike, koji su prihvatili 
njegov zahtjev o odricanju i siromaštvu. Red je ustanovljen 1209, s ciljem 

širenja katoličanstva i borbe protiv heretika. U skladu sa svojim zavjetom 
o odricanju i siromaštvu, franjevci su nosili jednostavnu, tamno smeđu 
vunenu odjeću s kapuljačom, užetom oko pasa i sandalama. 

Franjevci su vremenom potpuno istisnuli dominikance iz Bosne. U 
svojoj su se misionarskoj djelatnosti, antiheretičkoj propagandi i borbi služili 
znatno drugačijim metodama nego njihovi prethodnici. Mada silu i inkvi- 
zitorske metode nisu sasvim odbacili, oni su težište svoje djelatnosti stavili, 
s jedne strane, na postepeno, ali uporno približavanje narodu, a s druge 
su tražili način da se kao savjetodavci i posrednici u raznim političkim i 
diplomatskim poslovima nametnu vladaru i njegovom dvoru te samoj bosan- 
skoj vlasteli. U tome su vremenom uspjeli pa su, kada je riječ o političkim 
i diplomatskim poslovima vladara i vlastele, pri kraju bosanske državne 
samostalnosti uspjeli skoro potpuno marginalizirati ulogu Crkve bosanske. 

U vanjskopolitičkim poslovima bosanskog dvora učešće predstavnika 
Crkve bosanske uvijek je bilo vrlo diskretno, skoro nevidljivo. To je bilo 
sasvim razumljivo, jer se na njih izvan Bosne gledalo s podozrenjem i 
neprijateljski, kao na heretike. Zato se bosanski krstjanin u XV st., kada 
je veoma oživjelo vanjskopolitičko djelovanje bosanskih kraljeva i velikaša, 
rijetko susreće "u bilo kakvoj diplomatskoj misiji". Odatle skoro nestvarno 
djeluje vijest da je kao izaslanik kralja Ostoje u Dubrovniku 1403. duže 
vremena boravio "pataren" Vlatko. Kasnije se kao poslanik iz Bosne u 
različitim misijama u Dubrovniku više puta spominje neki fratar Stjepan. 
Mada se ne spominju često u diplomatskim misijama, to ne znači da visoki 
pripadnici Crkve bosanske nisu imali uticaja na vanjsku politiku bosanske 
države. To je posebno bio slučaj kada su se međunarodni pregovori obavljali 
na tlu Bosne. Dubrovčani su svoje izaslanike pred put u Bosnu na trgovačke 
i druge pregovore u pravilu napućivali da povelje i povlastice "prema običaju" 
potvrde "kralj, kraljica, baroni i patareni". 

Pojedini krupni bosanski velikaši koristili su se bez ustručavanja u 
pregovaračkim i općenito diplomatskim misijama uslugama visokih star- 
ješina Crkve bosanske. U tom su se svojstvu na dvorovima Pavlovića i 
Kosača često spominjali pojedini krstjani. Najpoznatiji od njih bio je "starac", 
a kasnije "gost" Radin, koji je za svog gospodara Radoslava Pavlovića 
obavljao razne poslove u Dubrovniku. On je 1437. prešao u službu Stjepana 
Vukčića Kosače, koji ga je također raznim poslovima slao kao svog izaslanika 
u Dubrovnik. U vrijeme otvorenog sukoba hercega Stjepana sa Dubrovnikom, 
gost Radin je održavao tajne veze sa Dubrovčanima i od njihovih poklona 
dobro se obogatio, o čemu svjedoči njegov testament. 


Od vremena kralja Stjepana Tomaša 1443. franjevci dolaze do sve 
većeg uticaja na dvoru i konačno uklanjaju pripadnike Crkve bosanske kao 


48 


bitne činioce u bosanskoj vanjskoj politici. U političkim planovima rimske 
kurije u to je vrijeme gospodarila ideja križarskog rata protiv Osmanlija. 
Stvarni izvršioci ove politike u Bosni bili su "papin izaslanik i franjevci". 
Na njihov nagovor kralj je tražio, a 18. VI 1447. i dobio odobrenje iz Rima 
da može uzeti dvojicu franjevaca kao svoje kapelane 1 slati ih na stranu 
kao poslanike, bez prethodnog odobrenja njihovog starješine. Franjevci su, 
između ostalog, i na taj način uspjeli mirnim putem učiniti ono što ugarskim 
kraljevima nije pošlo za rukom da učine silom, tj. da obuzdaju Crkvu 
bosansku i njeno učenje. Prema nekim, po svemu sudeći pretjeranim pro- 
cjenama, franjevci su za oko 120 godina misionarskog rada, od 1339. do 
1463, uspjeli u Bosni obratiti na katoličanstvo "preko 500.000 bogomilskih 
sljedbenika", što je činilo "preko četiri petine pučanstva u tadašnjoj bosanskoj 
državi". 

Franjevci su kroz kasniju bosansku povijest često hvaljeni kao narodni 
fratri, bosanski rodoljubi i čuvari uspomene na srednjovjekovnu bosansku 
državu, što su oni, bez sumnje, u velikoj mjeri bili. Njihov starješina fra 
Anđelo Zvizdović Vrhbosanski imao je hrabrosti da u trenutku pada Bosne 
izađe pred sultana Mehmeda II Fatiha i zatraži za bosanske franjevce slobodu 
daljeg vjerskog djelovanja. Sultan Fatih mu je, u skladu sa šerijatskim 
propisima, u tom smislu izdao 28. V 1464. ahdnamu, tj. pismenu "obavezu" 
ili "jamstvo" o slobodi daljeg vjerskog rada. Tom su ahdnamom katolici u 
Bosni dobili mir i slobodu vjeroispovijedanja dotle dok budu mirni i dok 
se pokoravaju sultanovim zapovijedima. Kao vjerska zajednica, oni su ustvari 
time opstali i preživjeli u Bosni. 

U godinama obnove, nakon tatarske provale u ugarske i hrvatske zemlje, 
veoma je ojačala moć pojedinih velikaških porodica. Oslabljena kraljevska 
vlast morala se osloniti na krupnu vlastelu koja se, dok je cijela zemlja 
stradala, uspjela održati u tvrdim i teško pristupačnim zamkovima i utvrdama. 
Među velikaškim porodicama posebno su ojačali knezovi Šubići, kojima je 
sjedište bilo u njihovoj nasljednoj župi Bribir (u zaleđu Šibenika i Skradina). 
Oni tokom XIII st. uporno šire svoje porodične posjede, prvo u Dalmaciji, 
gdje su uspjeli ovladati i gradovima Šibenikom, Trogirom i Splitom, a 
povremeno i Zadrom, te donjim tokom i ušćem Neretve. Šubići se potom 
okreću na sjever, prema Hrvatskoj. Koristeći se okolnostima nastalim u 
vrijeme borbe za ugarsko—hrvatsko prijestolje, između Arpadovića i napulj- 
skih kraljeva Anžujaca (Anjou), Šubići su se u posljednoj deceniji XIII st. 
ustvari izdigli do dinastičke moći. Pretendenti na ugarsko—hrvatsko pri- 
jestolje prosto su se utrkivali za njihovu naklonost, dijeleći im titule i časti 
koje su oni u stvarnosti već uživali. Najmoćniji među njima, Pavao Šubić, 
postao je krajem XIII st. stvarni vladar u Dalmaciji i Hrvatskoj, tako da 

se njegova vlast prostirala "sve do pokrajine koja se zove Bosna". Pavao 
Šubić nije krio namjeru da svoju vlast proširi upravo i na tu "provinciju", 
odnosno zemlju. U svojoj povelji iz 1299. Pavao se naziva "ban (banus) 
Hrvatske i Dalmacije i gospodar (dominus) Bosne". Nedostajala je ipak 
titula bosanskoga bana. Smatrajući se već dovoljno moćnim, a uz naklonost 
pretendenata na ugarsko—hrvatsko prijestolje, Pavao I Šubić postavio je 
1302. svoga brata Mladena za bosanskog bana, sa titulom Mladen I Šubić. 
Tadašnji bosanski ban Stjepan I Kotromanić pružio je Šubićima odlučan 
otpor. U cijeloj Bosni vođene su žestoke borbe. Ban Stjepan I bio je potisnut 
sve do istočne granice Bosne, gdje su se u junu 1302. susrele na Drini 
dvije vojske. Iako je Mladen Šubić u dramatičnom sukobu savladao bosansku 
vojsku, njegov položaj u Bosni nije bio nimalo siguran niti stabilan. Rat je 
imao i vjersku dimenziju borbe protiv bosanskih heretika, tj. pripadnika 
Crkve bosanske. Čitavo navodno banovanje Mladena Šubića proteklo je u 
neprestanom ratovanju sa Bošnjacima i njihovim banom Stjepanom I Kotro- 
manićem. U jednom od tih učestalih bojeva Mladen Šubić je 1304. konačno 
i sam izgubio život. 

Za njegovog nasljednika Pavao Šubić je postavio svoga sina Mladena, 
koji se titulirao kao Mladen II, "gospodar čitave Bosne". To gospodstvo 
zasnivalo se na sistemu vazalnih veza i odnosa koje je Mladen Šubić usposta- 
vio sa dobrim dijelom bosanske vlastele, posebno onom iz Donjih Krajeva, 
koja mu je geografski bila najbliža. Sličnu vezu i kompromis najvjerovatnije 
je uspostavio i sa Stjepanom I Kotromanićem. U toku unutrašnjih nereda, 
do kojih je došlo nakon smrti bana Stjepana I Kotromanića, Mladen Šubić 
je ponovno oružjem krenuo na Bosnu i uzeo pod svoj patronat Stjepanovog 
sina, budućeg bosanskog bana Stjepana II Kotromanića. Na stabiliziranje 
odnosa između Šubića i Kotromanića vjerovatno je uticala i činjenica da 
su se u međuvremenu i rodbinski povezali. Poslije okončanja borbi za 
ugarsko—hrvatsko prijestolje, novi kralj Anžujac, Karlo I Robert, postepeno 
ruši i obuzdava moć jednog po jednog osamostaljenog ugarskog i hrvatskog 
velikaša ("oligarha"). Ban Stjepan II Kotromanić je u tome odmah vidio za 
sebe priliku i mogućnost da izađe iz sjene Šubića. On se radi toga sasvim 
logično vezao za snažnog i odlučnog Anžujca. 

U borbi protiv Mladena Šubića, ban Stjepan II uspio je privući na 
svoju stranu i neke njegove dotadašnje vazale u Donjim Krajima, na prvom 
mjestu uticajne knezove Stipaniće Hrvatiniće, koji su držali tvrdi grad 
Ključ. Bitkom u Poljicama (kod Splita), kralj Karlo Robert nanio je odlučujući 
poraz Šubićima i tako srušio njihovu dotadašnju moć. Time je ujedno okon- 
čana i njihova vlast u Bosni. U neredima koji su nastali slomom Šubića, 
ban Stjepan II Kotromanić nije pristao uz hrvatsku vlastelu, koja je ustala 

protiv kralja, već je stao na stranu kralja, čime je sebi i svojoj državi 
osigurao dobre 1 čvrste odnose sa ugarskim dvorom. On je tako na najbolji 
način iskoristio političke posljedice sloma Šubića. U banu Stjepanu II 
Bosna je, poslije dužeg vremena, dobila vladara izrazite političke mudrosti 
i državnika koji je odlučnim i krupnim potezima uveo svoju zemlju u glavne 
tokove balkanske politike. 

U vrlo kratkom vremenu, od samo četiri godine, od 1322. do 1326, 
ban Stjepan II konačno je pripojio Bosni Donje Krajeve (Bosanska krajina), 
oblasti Usoru i Soli, župe Duvno, Hlivno i Glamoč (tzv. Završje ili Tropolje), 
zatim primorje od Neretve do Cetine (Neretljanska krajina), te na kraju 
Humsku zemlju. Tako je Pribisav, "Dijak bana Stipana", mogao već oko 
1323. zapisati da njegov gospodar drži zemlju "od Save do mora, od Cetine 
do Drine". Time su za vrijeme Stjepana II Kotromanića trajno uobličene 
teritorijalne konture savremene Bosne. 


U naporima bana Stjepana II da učvrsti granice svoje države, posebno 
mjesto zauzimao je Hum. U vrijeme bana Kulina Humskom zemljom ili 
oblašću vladao je knez Miroslav, brat Stefana Nemanje, a potom njegovi 
nasljednici, kao vazali raških, odnosno srpskih vladara. Mada je sve do 
1326. Hum bio politički uglavnom odvojen od Bosne, postojala je velika 
kulturnohistorijska povezanost ovih prostora. Pored toga, Hum je predstavljao 
i privrednu sponu Bosne sa Dubrovnikom. U isto vrijeme kada i Bosna, 
Hum je bio zahvaćen herezom. Goneći heretike, herceg Hrvatske Koloman 
upao je 1239. sa svojom križarskom vojskom i u Hum, odakle se ubrzo 
povukao. Bez obzira na činjenicu što je u Humu, usljed političkih veza sa 
Raškom, pravoslavno stanovništvo bilo srazmjerno brojno, zahumski episkop 
je pod pritiskom heretika sredinom XIII st. premjestio svoje sjedište iz 
Stona čak u manastir sv. Petra na Limu, u današnjem Bijelom Polju. 

Srpski vladari i velikaši za dugo vremena nisu mogli prežaliti gubitak 
Huma. Stefan Dušan je više puta, na razne načine, pokušavao povratiti 
Hum. On je, među ostalim, četvrt stoljeća nakon gubitka Huma, godine 
1350. poduzeo veliki vojni pohod na Bosnu, pa je stigao čak i do Bobovca, 
ali Hum nije povratio. Tako je ban Stjepan II ostao "po milosti Božjoj 
gospodin svim zemljama bosanskim i Soli i Usore i Donjim Krajem i Humskoj 
zemlji". 

Ulazak Huma u sastav Bosne imao je dvije posljedice. Prva je da je 
Humska zemlja vremenom postala središte okupljanja budućeg prostora 
Hercegovine kao sastavnog dijela Bosne. Ban Stjepan II je već 1333. prodao 
Dubrovčanima Humsko primorje od Stona do Gruda (u Konavlama), sa 
poluotokom Pelješcem. Kasnije su, 1419, odnosno 1426, vojvode Sandalj 
Hranić i Radoslav Pavlović prodali Dubrovčanima i Konavle. Porodica 

vojvode Sandalja Hranića, iz reda Kosača na Drini kod Goražda, otimala 
je postepeno zemlje Pavlovića u Humu, a naročito poslije smrti vojvode 
Radoslava Pavlovića, 1441. godine. Tada je već u Humskoj zemlji i Podrinju 
vladao vojvoda Stjepan Kosača, koji je 1448, da bi podigao svoj ugled, 
dobio ili uzeo naslov "hercega od sv. Save", jer je Mileševa, gdje su ležale 
kosti Save Nemanjića, bila u njegovom posjedu. Ne zna se tačno ko je 
vojvodi Stjepanu dao titulu hercega. U literaturi se spominje da su to mogli 
biti njemački car Fridrih III, papa, sultan, napuljski kralj Alfons V, bosanski 
kralj, ili jednostavno on sam sebi. To nije toliko značajno, koliko činjenica 
da se od tada cjelokupan posjed — kojim je, kao dijelom Bosne, upravljao 
herceg Stjepan — više nije nazivao Humskom, nego Hercegovom zemljom, 
tj. Hercegovinom. Imenom Hercegovina počeo se tako od sredine XV st. 
nazivati cijeli prostor od Ostroga kod Nikšića na istoku do Imotskog na 
zapadu i od mora na jugu do Konjica na sjeveru. 

Druga posljedica proširenja Bosne na oblast Huma leži u činjenici da 
time u njenim državnim granicama pravoslavlje, koje je to tada uglavnom 
bilo ograničeno na Podrinje, dobija na značaju kao treća vjerska komponenta, 
pored Crkve bosanske i katoličanstva. Izvjestan zamah pravoslavlja pomažu 
Sandalj Hranić, a potom i herceg Stjepan, podizanjem više crkava i hramova, 
kao što su Hum, Polimlje, Goražde, Dobrun, Šćepan Polje, Savina kod 
Herceg_—Novog i drugi. 

Srpska pravoslavna crkva uvijek je zauzimala izrazito neprijateljski 
stav prema bosanskim krstjanima i njihovoj vjerskoj organizaciji. O tome 
rječito govore brojne anateme i prokletstva koje je u svojim obrednicama 
i sinodicima Srpska crkva izricala protiv bosanskih heretika, navodeći često 
poimenice najpoznatije i najpoduzetnije među njima. 

Našavši se u granicama bosanske države, pravoslavno sveštenstvo, iako 
u načelu i vjerskoj praksi krajnje odbojno prema Crkvi bosanskoj, nije na 
političkom polju dolazilo u sukob s njom. Razlog tome leži možda i u 
činjenici što je herceg Stjepan Kosača pripadao, kao krstjanin, Crkvi bosan- 
skoj. Iako je u nemanjićkoj državi politički bila veoma poduzetna, pra- 
voslavna crkva nije u Bosni pokušala potisnuti Crkvu bosansku i nametnuti 
svoj uticaj na vladara i njegov dvor. 

Nasuprot tome, franjevci su, kako se već vidjelo, kao nosioci katolicizma 
u Bosni, sistematski 1 vrlo uporno nastojali istisnuti Crkvu bosansku kao 
politički činilac na dvoru bosanskih vladara. Proširenjem bosanske države 
za vrijeme bana Stjepana II, u njen su okvir došla i područja duvanjske, 
stonske, a dijelom i zagrebačke biskupije, čime je brojno ojačalo katoličko 
stanovništvo, a franjevački misionarski rad dobio na prodornosti i zamahu. 

U tom je sklopu 1340. uspostavljena Franjevačka bosanska vikarija sa 
sjedištem u Visokom. 

Pravoslavlje je bilo ograničeno na istočne 1 južne dijelove zemlje, ali 
u odnosu na heretike nije stajalo pasivno, nego je radilo na njihovom 
preobraćenju. Pri tome pravoslavna crkva, kao ni katolička, nije odbacivala 
metode sile kada su joj uvjeti, mjesto i vrijeme to omogućavali. Tako je 
postepeno preobraćenje bosanskih krstjana na pravoslavlje u oblasti Huma 
teklo srazmjerno mirnim putem, dok su u dijelovima Podrinja heretici sre- 
dinom XV st. progonima i silom uvođeni u pravoslavlje. 

Feudalna organizacija 


Pored toga što se teritorijalno širila, Bosna je istovremeno za vrijeme 
duge i srazmjerno mirne vladavine bana Stjepana II Kotromanića izuzetno 
privredno ojačala. U to vrijeme Sasi otvaraju u Bosni rudnike, uglavnom 
plemenitih metala, čija je proizvodnja u Evropi tada bila u zastoju. To daje 
podsticaje trgovini sa Dubrovnikom i drugim gradovima s obje strane Jadrana, 
koja dobija do tada nepoznate razmjere. Na toj rudarsko—trgovačkoj osnovi 
u Bosni se postepeno uobličuju gradska naselja srednjoevropskog tipa. 
Polahko izrasta i domaći trgovački i poslovni sloj, prije svih među samom 
bosanskom vlastelom, koja je imala najviše koristi od teritorijalnog širenja 
1 privrednog uspona Bosne. 

Sa općim privrednim razvitkom zemlje jačala je ekonomska i politička 
moć bosanske i humske vlastele. Da bi osigurao podršku vlastele, ban 
Stjepan II Kotromanić je, još u vrijeme borbe protiv Mladena Šubića, darovao 
vlasteli mnoge baštine. Tako su mnogi među krupnom vlastelom dobili u 
posjed više župa. Nosioci prava vlasništva na vlastelinskim baštinama nisu 
bili pojedinci, nego cijeli vlastelinski rodovi, najčešće grupa braće. To je 
imalo posebne posljedice na socijalno—-ekonomske i političke odnose između 
vlastele i vladara. Ta je okolnost davala bosanskoj vlasteli posebnu moć i 
uticaj u državi, koji je ona osiguravala preko svog feudalnog sabora. Jednom 
darovanu baštinu vladar više nije mogao povratiti, jer je i izdajnik u ratu 
odgovarao "glavom svojom ili blagom", a ostalim članovima njegove porodice 
baština se nije mogla dirati. Sam vladar nije mogao suditi vlasteli za izdaju 
ili nevjeru (neodazivanje u rat, kovanje novca, uzurpacija vladarevih regalnih 
prava i sl.), nego su to činili "vlastelinski kolegiji", sastavljeni od same 
vlastele i predstavnika Crkve bosanske. U odnosima vladara i vlastele pred- 
stavnici Crkve bosanske u pravilu su držali stranu vlastele. Vlastela je na 
svojim posjedima imala najšira imunitetska prava u odnosu na seljake kao 
naseljenike svog feuda. U prava vlastele nisu se mogli miješati vladarevi 
službenici (vladalci ili časnici). Politička moć vlastele izražavala se posebno 
kroz njeno obavezno svjedočenje pri izdavanju vladarskih povelja. Obično 
se najstariji vlastelin upisivao na povelji kao svjedok u vlastito ime i u ime 
svoje "bratje", što je značilo cijelog vlastelinskog roda. 

U Bosni je postojao sistem hijerarhijskog vazaliteta, tako što je niža 
ili "mala" vlastela zavisila od "velike vlastele" ili velmoža. Jednako kao što 
su vladari darivali baštine krupnoj vlasteli, uz određene uslove i obaveze, 
tako su i velmože darivale manju vlastelu 1 vlastelčiće, čime su ih stavljali 
u položaj svojih "slugu", tj. vazala. Ovi vazali su kao "sluge" "gospode 
bosanske" bili obavezni na "vjernu službu", koja se prije svega sastojala u 
"vojevanju". Svaki vlastelin je kao vazal bio obavezan da "služi gospodinu 
oružjem, kako može najbolje". Pored toga, vazalska obaveza se mogla sastojati 
u služenju na dvoru svog gospodara, kao seniora. Vlastela je isto tako mogla 
za svog gospodara vršiti razne misije i obavljati druge zadatke. 

U Bosni se sva vlastela nazivala knezovima, bez obzira da li se radilo 
o velikoj ili maloj vlasteli, odnosno o velmožama ili njihovim vazalima. 
Vlastela se također često međusobno častila titulama župana, vojvoda i 
velikih vojvoda. Ove su razne titule izražavale samo društveni i politički 
rang njihovog nosioca, a ne neku posebnu funkciju. Cjelokupna je vlastela 
vukla svoju ekonomsku 1 političku moć iz svog vlastelinstva, tj. zemljišnog 
posjeda na kojem su radile različite kategorije seljaka kao podložnika. 


U srednjovjekovnoj Bosni nije bilo općih pravnih normi u vidu zakona 
pa su zato pravni položaj seljaka i oblici življenja na bosanskom selu malo 
poznati. Izvjesno je da su većinu seljaštva činili feudalno zavisni zemljorad- 
nici, koji se krajem postojanja bosanske feudalne države, u poveljama i 
drugim ispravama, spominju kao kmeti ili kmetići. Tako je kralj Stjepan 
Tomašević 1461. poklonio svome stricu Radivoju "šest kmeta i vinogradi". 
U starijim poveljama zavisni su se seljaci najčešće spominjali samo kao 
"čovjek" ili "ljudi". Tu se uvijek radilo o nečijem čovjeku ili nečijim ljudima. 
Oni su kao takvi uvijek dijelili sudbinu zemlje na kojoj su živjeli i radili. 
Kralj Ostoja je 1399. ustupio Dubrovniku neke zemlje "sa vsima seli i 
zaseoci i s ljudmi". Vojvoda Sandalj Hranić je 1420. ustupio Dubrovniku 
svoj dio Konavla i grad Sokol "sa svim selima, zaseocima i s ljudima, sa 
ispašama, drvima i dubravama". Na isti je način 1427. veliki vojvoda Ra- 
doslav Pavlović prodao preostali dio Konavala, "s ljudima, s gorom i vodom". 

Manji dio seljaštva su činili feudalno zavisni stočari, koji se u svim 
bosanskim i dubrovačkim ispravama nazivaju vlasima. Vojvoda Donjih Kra- 
jeva Juraj Vojsalić, kao sinovac i nasljednik Hrvoja Vukčića, poklonio je 
1434. braći Jurjevićima neke posjede, među kojima tri katuna, tj. "vlahe 
Vohiniće i Pribinoviće i Hardomiliće". Kralj Stjepan Tomašević spominje 
1461. u jednoj darovnici 1 "katun vlaha". U Bosni je bilo i slobodnih seljaka 
koje dubrovački izvori u XV st. spominju kao "homo liber" ili "homo sui 
iuris". Bosanske povelje spominju također slobodne i poluzavisne seljake 
pod nazivom polovnici ili tretjanici. 

Slično drugim feudalnim državama, i u Bosni se osjećao manjak seoske 
radne snage, posebno zemljoradnika. Zato su vladari od prve polovine XIV 
st. zabranjivali bosanskim i humskim seljacima da napuštaju vlastelinske 
posjede na kojima su živjeli i koje su obrađivali. Seljaci nisu smjeli samo- 
voljno prelaziti sa jednog vlastelinstva na drugo, niti se sklanjati na dub- 
rovačku teritoriju. Ban Stjepan II Kotromanić je 1323, skupa sa svojim 
bratom Vladislavom, dao vjeru svom vazalu, knezu Vukoslavu Hrvatiniću, 
da neće primati njegove ljude. Slično se obavezao Tvrtko I prema knezu 
Vlatku Vukosavliću. On je još kao ban 1353. naredio da niko ne smije 
primiti "u našem gospodstve Vlatkova človeka, ni sam ban Tvrtko ni njegov 
brat Vuk, brez volje kneza Vlatka". 


O obliku i obimu feudalne rente u srednjovjekovnoj Bosni nema pouz- 
danih podataka. Sigurno je da se položaj bosanskih seljaka u posljednjim 
decenijama pred pad Bosanskog kraljevstva bio znatno pogoršao. U uslovima 
učestalih osmanskih upada u zemlju i stalnih trvenja i razračunavanja među 
vlastelom i velmožama, obaveze seljaka su postajale sve veće i teže, a 
njihov imovinski i pravni položaj sve nesigurniji. Suštinu tog položaja možda 
je najbolje svojom pjesničkom snagom i vizijom dokučio i izrazio Mak 
Dizdar: "Ase ležit / Vojnik Gorčin / U zemlji svojoj / Na baštini / Tuždi / 
Žih / A smrt dozivah / Noć i dan / Mrava ne zgazih / U vojnike / Odoh / 
Bil sam / U pet i pet vojni / Bez štita i oklopa / E da ednom / Prestanu / 
Gorčine..." 


Radi uvećanja vlastitih prihoda, ban Stjepan II je, po uzoru na ugarske 
Anžujce, preduzimao niz različitih fiskalnih mjera, među kojima je na prvom 
mjestu bilo kovanje prvog bosanskog srebrenog novca, što je spadalo u 
isključiva prava vladara. Taj se novac nazivao dinar (denartus). Novac je 
kovan u rudarskom naselju Fojnica, u čijoj se okolini nalazilo više rudnika 
srebra, među kojima su najveći bili Ostružnica i Deževica. Velike količine 
srebra proizvodile su se i u Srebrenici. Pored srebra, kopali su se i proizvodili 
na više mjesta bakar i željezo, čiji su glavni kupci bili Dubrovčani. Bosna 
se po svom srebru pročula do Venecije, pa su Mlečani 1343. molili srpskog 
kralja Stefana Dušana da kod bosanskog bana preporuči njihove trgovce. 


Ban Stjepan II bio je nesumnjivo ličnost od velikog političkog formata. 
On je smjelo vukao krupne državničke poteze, iako je morao biti svjestan 
činjenice da državna struktura Bosne nije bila u skladu sa jakom središnjom 
vlašću. Državno ustrojstvo Bosne u osnovi je još od vremena bana Mateja 
Ninoslava počivalo na ličnim obavezama velikaša prema vladaru, pa je 
njegova vlast u velikoj mjeri zavisila od njihove "vjerne službe". Staleška 
skupština vlastele, koja se u izvorima najčešće spominje pod imenom "stanak 


sve zemlje Bosne" (ali, također, i "zbor", "sva Bosna", "sav rusag bosanski"), 

davala je izričitu saglasnost na sve važnije odluke vladara, kojima se u 
svakom trenutku mogla suprotstaviti i zaustaviti njihovo izvršenje. 

Bez obzira na široka ovlaštenja vlastele, Bosna je u međunarodnim 
odnosima smatrana i tretirana kao jedna država, koju predstavlja vladar 
kao nosilac njenog spoljnog suvereniteta. Dubrovački, mletački i drugi 
strani izaslanici koji su dolazili u Bosnu nosili su sa sobom punomoćja 
koja su uvijek glasila na vladara. Isto tako, bosanski poslanici na strani su 
istupali isključivo kao predstavnici vladara. To načelo i praksa nisu zavisili 
od unutrašnjih bosanskih prilika i odnosa. Mada je vlast vladara često 
zavisila od volje vlastele, posebno velmoža, njegov je dvor cijelo vrijeme 
bio mjesto gdje su se primali strani izaslanici i gdje su se vodili pregovori, 
zaključivali ugovori i raspravljali međudržavni sporovi. Ni u vrijeme najveće 
slabosti centralne vlasti u XV st. nije se smanjila uloga kraljevskog dvora 
"u političkom saobraćaju sa spoljnim svijetom". 


Jedan broj ličnosti na bosanskom dvoru bio je u svojstvu vladarevih 
savjetnika neposredno uključen u različite pregovore, te općenito u određi- 
vanje i vođenje vanjskih poslova. Poseban uticaj na te poslove imao je, 
prema ustaljenoj praksi, vlastelinski sabor, koji je u mnogim pitanjima 
vanjske politike donosio konačne odluke. Raspravu o spoljnopolitičkim 
pitanjima na saboru je mogao pokrenuti kralj, ali i pojedini velikaši, bilo 
u svoje ime, bilo u ime neke vlasteoske koalicije. Nije bio rijedak slučaj 
da su to pojedini velikaši činili i na inicijativu neke strane države, najčešće 
Dubrovnika. Dubrovčani su se znali obraćati pojedinoj vlasteli s molbom 
da se kao prijatelji Republike zauzmu za njene interese kod kralja ili na 
stanku. Kada je Tvrtko II 1420. ponovno došao na vlast, on je iz nekih 
razloga zatezao sa izdavanjem povelje Dubrovniku, kojom bi potvrdio stare 
povlastice Republici. Dubrovčani su se kao svome prijatelju obratili vojvodi 
Sandalju Hraniću, koji je njihovo traženje iznio pred stanak u augustu 
1421. godine. Pored Sandalja, za dubrovačke se zahtjeve posebno založio 
i vojvoda Vukmir Zlatonosović. Po odluci stanka kralj je 18. VIII 1421. 
izdao povelju u korist Dubrovnika, pa se dubrovačko Malo vijeće (vlada) 
pismeno zahvalilo vojvodama Sandalju i Vukmiru i bogato ih darivalo. Bez 
obzira na značaj vlasteoskog sabora, kralju je ipak pripadala posljednja 
riječ u pitanjima spoljne politike. Čak je i tako moćan vojvoda, kao što je 
bio Sandalj Hranić, samo "s velikom milostju i trudom" uspio privoliti kralja 
Tvrtka II da izda povelju kojom se potvrđuju dubrovačke trgovačke i druge 
povlastice. 


Sirenjem granica Bosna je izgubila svoju raniju vjersku cjelovitost. Na 
Crkvu bosansku je i sa zapada i sa istoka pojačan pritisak, već samom 
činjenicom da je u granicama Bosne značajno poraslo katoličko i pravoslavno 

stanovništvo. Različiti pritisci i inkvizicija nisu za vrijeme bana Stjepana 
II bitno poljuljali položaj Crkve bosanske niti su papske optužbe slomile 
bosanskog bana. Ipak je ban Stjepan II morao biti svjestan činjenice da 
njegova vlast i postojanost države zavise od pažljivog i mudrog balansiranja, 
kako na unutrašnjem tako i na vanjskom planu. Mjeru tog balansa određivalo 
je stanje odnosa sa krupnom vlastelom, na jednoj strani, te susjednom 
Ugarskom, koja se pod Anžujcima ponovno izdigla u snažnu državu, koja 
je predstavljala stalnu prijetnju bosanskoj samostalnosti. Sve te, kako unu- 
trašnje tako i vanjske, stare i nove protivrječnosti mogle su u svakom 
trenutku izazvati manje ili više oštru krizu u bosanskoj državi. Ban Stjepan 
II je kroz sve te opasnosti mudro vodio svoj državni brod. Vlastiti ugled 
ban Stjepan II potvrdio je 1353, udajom svoje kćerke Elizabete za ugar- 
sko—hrvatskog kralja Ludvika I Anžujskog, tada jednog od najuticajnijih 
evropskih vladara. Tim činom ban Stjepan II je Bosnu i svoju vladarsku 
kuću "približio svijetu visoke evropske politike", čime je iste godine na 
najbolji način okončao svoju tridesetgodišnju plodnu vladavinu. Bana Stje- 
pana II naslijedio je njegov sinovac Tvrtko I Kotromanić. Smrću bana 
Stjepana izbile su na površinu sve protivrječnosti koje su prijetile stabilnosti 
zemlje pa su prvih petnaest godina vladavine Tvrtka I obilježene prikrivenom 
i otvorenom krizom, koja je na mahove snažno zahvatala cijelu Bosnu. 

Bosna u doba Tvrtka I Kotromanića 


Ban Stjepan II vladao je u povoljnim i unutrašnjim i vanjskim prilikama. 
U zemlji je imao podršku svoje vlastele, a sa strane naklonost ugarskog 
kralja Ludovika. Istovremeno, ni sa istoka nije bio posebno ugrožen, jer je 
srpski vladar Stefan Dušan bio uglavnom zauzet rušenjem Bizanta, te snovima 
o Carigradu i kruni istočnorimskog, odnosno grčkog carstva. U tom pogledu, 
Stefan Dušan nije krio svoja nastojanja i namjere. On se, čim je zauzeo 
grad Ser (Sćrrai), tada značajno središte u Egejskoj Makedoniji, proglasio 
"gospodarom Romanije", tj. Bizanta, pa se u tom smislu već krajem 1345. 
proglasio carem Srba i Grka. 

Nasuprot svom prethodniku, Tvrtko I Kotromanić počeo je 1353. svoju 
vladavinu u znatno izmijenjenim spoljnim i unutrašnjim okolnostima. Ugarski 
kralj Ludovik I nastavio je rad svog prethodnika Karla Roberta na upornom 
obnavljanju kraljevskih prava i vlasti u svim dijelovima ugarsko—hrvatske 
države. Njemu su se vremenom potčinili svi ugarski i hrvatski velikaši. 
Ludovik I je sanjao o prevlasti na Balkanu, pa je od početka svoje vladavine 
1342. nekoliko puta sa sjevera napao Srbiju. Stefan Dušan je uspio 1346. 
zaključiti mir sa Ludovikom, jer je želio imati osigurano zaleđe za nesmetan 
pohod na jugoistok, prema Carigradu. 

Ludovik se u Dalmaciji sukobio sa Mlečanima, koji su tu stekli pozicije 
u vrijeme kada su gradovi nastojali da se oslobode pritiska od strane Šubića. 
Budući da su 1355, poslije smrti cara Stefana Dušana, Mlečani ostali bez 
svog velikog saveznika na Balkanu, kralj Ludovik je sljedeće godine poveo 
rat u kojem je potpuno porazio i istisnuo Veneciju sa istočne obale Jadrana, 
"od Kvarnera do Drača", kako je to zaključeno Zadarskim mirom 1358. 
godine. 

Na istočnim granicama Bosne stanje je bilo drukčije. Iznenadnom smrću 
cara Stefana Dušana odjedanput se pokazalo koliko je njegovo prostrano 
carstvo bilo iznutra nestabilno. Srpska vlastela, u stalnom nezadovoljstvu 
usljed jačanja vladareve moći, kao da je jedva dočekala da sa političke 
scene nestane snažne i autoritarne ličnosti Stefana Dušana, pa je poslije 
njegove smrti izazvala pravi metež u zemlji. Čim su sa Dušanovom smrću 
prestali osvajački ratovi, dotadašnja vjernost vlastele vladaru izmetnula se 

u odmetništvo. Unutar same vlastele, kako svjetovne tako i crkvene, izbile 
su na površinu različite suprotnosti, među kojima su bile i one etničkog 
karaktera. Mada su mnogi Grci zadržali u Dušanovoj državi svoje posjede, 
časti 1 položaje, ipak su sa prezirom gledali na "barbarsku" srpsku vlastelu. 
Tadašnji poznati bizantski historičar Nikifor Grigora otvoreno je pisao da 
je "sretan ko se rodio kao Grk, a ne kao barbarin". Grčki feudalci i grčko 
gradsko stanovništvo pokazali su jednak prezir i gnjev i prema albanskoj 
vlasteli, kojoj je Dušan dao visoke položaje po Epiru i Tesaliji, a posebno 
prema brojnom slavenskom seljaštvu. Za nekoliko godina poslije smrti Ste- 
fana Dušana njegova se država raspala na posjede osamostaljenih velikaša, 
koji su se trošili u međusobnim sukobima, nesposobni da se ujedine pred 
sve brojnijim spoljnim opasnostima. 

U tim okolnostima Bosni sa istoka nije prijetila opasnost, ali se zato 
kralj Ludovik, nakon što je slomio moć krupne hrvatske vlastele, okrenuo 
prema Bosni, koju je nastojao dovesti u položaj zavisnosti od ugarske krune. 
Ludovik je prvo prisilio Tvrtka da mu ustupi zapadni Hum sa trgom Drijeva, 
kao navodni miraz svoje žene Elizabete. Da bi uzdrmao bosansku državu, 
Ludovik je podržavao partikularizam bosanskih velikaša, posebno Hrvatinića 
u Donjim Krajima, s kojima je često mijenjao utvrđene gradove po zapadnoj 
Bosni. Prilikom zaključenja Zadarskog mira 1358. Ludovik je odredio da 
Dubrovnik, umjesto bosanskom banu, ubuduće njemu plaća "stonski doho- 
dak" od pet stotina perpera godišnje, kao naknadu za ustupljeni Pelješac. 
Na kraju je, nakon skoro stogodišnjeg zatišja, pokrenuo pitanje bosanskih 
heretika, zahtijevajući njihov progon, posebno u oblasti Usore. Stoga je 
Ludovik 1363. otpremio na Bosnu dvije križarske vojske. Jednu vojsku, 
koja je od Sane nastupala prema Jajcu, lično je vodio kralj Ludovik, dok 
je vođstvo druge, koja je provalila u oblasti Usore i Soli, povjerio svom 
dvorskom palatinu Nikoli Katu. Tvrtko je sa svojim jedinicama porazio obje 
vojske: Ludovikovu pod gradom Sokolom na Plivi kod Jajca, a onu njegovog 
palatina, kod Srebrenika. Ludovik je od svog dolaska na vlast znao samo 
za pobjede, od srednje Evrope i Italije do Dalmacije i Bugarske. U križarskom 
pohodu na Bosnu pretrpio je težak poraz. Ludovikova vojska povlačila se 
u takvom neredu da je tom prilikom izgubljen čak i ugarski državni pečat. 

Ove sjajne Tvrtkove pobjede nagovijestile su njegove vojničke i držav- 
ničke sposobnosti i pružile mu nadu da će pod njihovim utiskom prevazići 
otpor vlastele i povezati njene rascjepkane snage, te ih ujedinjene usmjeriti 
jedinstvenom cilju političkog učvršćenja i proširenja bosanske države. Tvrtko 
je držao da je pobjedama nad Ludovikom blizu tog cilja. Unutrašnje bosanske 
prilike, međutim, još nisu bile sazrele za takvu sveobuhvatnu i jedinstvenu 
državnu politiku kakvu je Tvrtko kao vladar od početka imao na umu. Dio 

vlastele se februara 1366. otvoreno pobunio protiv njega. Tvrtko se morao 
obratiti za pomoć upravo ugarskom kralju Ludoviku, na čijem je dvoru 
potražio spas pred pobunjenom vlastelom, koja je na mjesto bana dovela 
njegovog brata Vukića. Ban Tvrtko je vlastitom odlučnom akcijom, a uz 
pomoć kralja Ludovika, ubrzo povratio svoje pozicije u Bosni. Usljed te 
pomoći Tvrtko je privremeno došao u zavisnost prema Ludoviku. Marta 
1366. Tvrtko se naziva banom "po milosti Božjoj i gospodara našeg kralja 
Ludovika". Već sljedeće godine, potvrđujući stare povelje Dubrovniku, Tvrt- 
ko se titulira "milošću Božjom ban bosanski", bez ikakvog spominjanja 
ugarskog kralja. Punu vlast u zemlji Tvrtko je uspostavio i učvrstio tokom 
1369. godine. Time je sretno prebrodio posljednji krizni trenutak na svom 
dugom i uspješnom državničkom putu. Sa čvrstom vlašću u zemlji, ban 
Tvrtko je, koristeći se povoljnim međunarodnim okolnostima, u sljedećih 
dvadeset godina načinio od Bosne u to vrijeme najveću državu na Balkanu 
i među Južnim Slavenima. 

Nakon što je ponovno zagospodario cijelom Bosnom, ban Tvrtko I je 
svoj prvi veliki vanjskopolitički uspjeh postigao na istoku, gdje su mu to 
omogućavale prilike nastale raspadanjem nekadašnje Dušanove države. Tvrt- 
ko I je tu priliku osjetio "instinktom feudalca u usponu". U savezu sa 
knezom Lazarem, najmoćnijim feudalnim gospodarom u Srbiji, skršio je 
1373. godine svog prvog istočnog susjeda, Nikolu Altomanovića, pa je, 
poslije podjele njegovih posjeda, u granice bosanske države uključeno Gornje 
Podrinje sa Pivom, Tarom, te srednjim i donjim Polimljem. Ubrzo potom 
Tvrtko je zauzeo primorske župe Trebinje, Konavle i Dračevicu, čime je 
granicu Bosne pomjerio do Boke Kotorske. Podjelom posjeda Nikole Alto- 
manovića, u sastav Bosne je ušao današnji Sandžak, odnosno ranofeudalna 
Raška, kao jezgro bivše nemanjićke države. Koristeći se time i činjenicom 
da je bio u daljem srodstvu sa Nemanjićima, Tvrtko se rado priklonio ideji 
da se veže za njihove državne tradicije, utoliko prije što je u tom trenutku 
raspolagao većom snagom nego bilo koji oblasni gospodar u Srbiji. Zato 
njegovom logotetu Vlatku, "bjeguncu iz Srbije", nije bilo teško da ga ubijedi 
da upravo njemu, Tvrtku I Kotromaniću, zakonito pripada "dvogubi vijenac", 
što je značilo dvostruka kraljevska kruna, Bosne i Srbije. Za mjesto svoje 
krunidbe Tvrtko I je odabrao manastir Mileševu kod Prijepolja, zadužbinu 
Vladislava Nemanjića, sina raškog (srpskog) kralja Stefana Prvovjenčanog. 
U povelji koju je 10. IV 1378. izdao Dubrovčanima, Tvrtko piše da mu je 
Bogom darovano u nasljedstvo prijestolje i kraljevstvo njegovih predaka, 
"sospode srpske". Tako se Tvrtko, vjerovatno oktobra 1377, okrunio za 
kralja "Srbljem i Bosne i Primorju i Zapadnim stranam" te počeo "s Bogom 
kraljevati". Istovremeno je svom narodnom imenu iz državnopravnih razloga 

dodao i ime Stefan, koje su simbolično nosili svi srpski vladari. To je i u 
Bosni postalo tradicijom, pa su ga poslije Tvrtka I svom imenu dodavali 
svi bosanski kraljevi. 

Nakon krunisanja, Tvrtko I je dalje učvršćivao svoju vlast u Bosni, a 
u vanjskopolitičkim odnosima znatno se izdigao u hijerarhiji vladara. Njegovu 
kraljevsku krunu odmah su priznali svi najvažniji srpski oblasni gospodari, 
zatim Dubrovnik, Venecija i ugarski kralj Ludovik I, te njegova nasljednica, 
kraljica Marija. Pozvavši se na zakonitu nemanjićku kraljevsku krunu, jer 
je poticala iz Rima — koji je uz Carigrad bio jedan od dva pravna izvorišta 
vlasti u srednjovjekovnoj Evropi, koja je imala tačno utvrđen sistem titula 
i hijerarhije — Tvrtko I je osigurao vlastiti legitimitet. Pri tome je značajnu 
ulogu imala činjenica da je pripadao "bosanskoj banskoj porodici Kotro- 
manića", za koju se u tadašnjem feudalnom svijetu općenito smatralo da 
"ylada Bosnom od njenog postojanja". 


Mada je na svoj kraljevski pečat, pored kotromanićevskog grba sa 
anžujskim ljiljanima, stavio i nemanjićevskog dvoglavog orla, a u pogledu 
zvanja i ceremonijala svoj dvor uredio po uzoru na nemanjićki, Tvrtko je 
bio daleko od pomisli da obnavlja staru srpsku državu. Nominalno po vjeri 
katolik, gospodar heretičke Bosne, čiju je crkvu odlučno branio, jednako 
kao što je štitio katolike i pravoslavne, koji su se teritorijalnim širenjem 
bosanske države našli u njenim granicama, Tvrtko I je po religijskim i 
političkim shvatanjima bio daleko od polusvetačkih likova i manastirske 
tame pravoslavnih srpskih vladara. Nakon što je stilom velikog državnika 
uzeo srpsku kraljevsku krunu, koja mu se sama nudila, Tvrtko I se potpuno 
okrenuo romansko—mediteranskom i srednjoevropskom svijetu, gdje je po 
svojoj politogenezi i geopolitičkoj poziciji pripadao. Kralj Tvrtko I ulazi u 
red kosmopolitiskih srednjovjekovnih vladara, čiji je dvor bio stjecište ljudi 
sa svih strana, mjesto prožimanja i ujedinjenja različitih kulturno—političkih 
i jezičkih uticaja. Pored logoteta (kancelara) Vlatka iz Raške, na Tvrtkovom 
dvoru mjesto su našli kninski biskup, Dubrovčanin Mihajlo, koji mu je 
pisao latinske povelje i pisma, Splićanin Ivan, čijim se diplomatskim us- 
lugama služio, Tripe Buća iz Kotora, kao kraljevski protovestijar (ministar 
finansija), potomci nekada moćnih Šubića, fra Peregrin Saksonac i mnogi 
drugi. Tu je bila i Tvrtkova žena, bugarska princeza Doroteja. Sve to pokazuje 
da Tvrtko, polazeći od osobenosti i geopolitičke situacije svoje države, nije 
pristajao uz vjersko—političke podjele svoga vremena. 

Kao što su godine rasula srpske države, poslije Stefana Dušana, pružile 
Tvrtku priliku da ostvari svoja nastojanja na istoku, tako mu je smrt ugar- 
sko—hrvatskog kralja Ludovika dala priliku da ostvari svoje planove u zoni 
zapadnog uticaja, prema kojoj su već odavno bili usmjereni njegovi terito- 

rijalni ciljevi. U skladu s tim svojim ciljevima, Tvrtko I je 1382. utemeljio 
grad Novi (Sveti Stefan), na ulazu u Bokokotorski zaljev, a već sljedeće 
godine podigao je grad Brštenik (Sveti Mihajlo), kod Opuzena, kao osnovu 
za izgradnju brodogradilišta i razvoj bosanske flote. Ludovikovom smrću 
otvorena je nova ugarsko—hrvatska dinastička kriza. U borbi između Anžujaca 
i Luksemburgovaca za ugarsko—hrvatsko prijestolje veoma je opao kraljevski 
autoritet, pa su se hrvatski velikaši nastojali ponovno dokopati vlasti. U 
cijeloj zemlji zavladala je feudalna anarhija. Mada su mu Ludovikove nasljed- 
nice, kraljice Elizabeta i Marija priznale 1385. pravo na grad Kotor, kojim 
je već zagospodario godinu dana ranije, Tvrtko I je otvoreno stao na stranu 
pobunjene hrvatske vlastele i uz njenu podršku pripojio sebi znatne dijelove 
starog hrvatskog teritorija u zaleđu dalmatinskih gradova. Poslije dužeg 
otpora, predali su mu se 1390. gradovi Split, Trogir i Šibenik, sa otocima 
Bračom, Korčulom i Hvarom. Tako je Tvrtko zavladao cijelim jadranskim 
obalnim pojasom, od Kotora do ušća Zrmanje, sa izuzetkom Dubrovnika i 
mletačkog Zadra. Iste, 1390. godine, Tvrtko I je proširio svoju titulu, pa 
se nazivao "po milosti Božjoj slavni kralj Raške, Bosne, Dalmacije, Hrvatske 
i Primorja". Iako je Tvrtko uistinu zagospodario većim dijelom hrvatskih 
zemalja, uključujući tu i dalmatinske gradove, njihovo uključivanje u njegovu 
kraljevsku titulu nije bilo pravno pokriveno formalnim aktom krunisanja. 
Prema preciznim srednjovjekovnim državnopravnim shvatanjima, za taj čin 
je, u konkretnom slučaju, bila nužna ugarska kruna sv. Stjepana (Szent 
Istvan), koja se čuvala u Stolnom Biogradu, i prisustvo ugarskog primasa, 
ostrogonskog (Esztergom) nadbiskupa. Bez obzira na to, Tvrtkova kruna, 
pokrivena njegovom stvarnom vlašću u zemljama koje je nabrojao u tituli, 
ukazuje da su mu dalekosežni politički pogledi bili okrenuti zapadu. Tvrtko 
je 1387. odbio da prizna novog ugarskog kralja Sigismunda (Zsigmond) I 
Luksemburškog, pa je čak pomišljao da uspostavi rodbinske veze sa aus- 
trijskom kućom Habsburgovaca. 

Pri kraju Tvrtkove vladavine, na istočnim granicama Bosne već se 
pojavljuju Turci—Osmanlije, koji polahko iz Edirna (Jedrene), gdje su uspo- 
stavili svoje središte za dalje prodore na Balkan, upadaju i u samu Bosnu. 
Prva provala Turaka—Osmanlija u Bosnu uknjižena je u jesen 1386. godine. 
Tada je jedan njihov manji odred uspio prodrijeti sve do doline Neretve, 
gdje ih je zaustavio Tvrtkov vojvoda Vlatko Vuković. Dvije godine kasnije 
upali su ponovno u Bosnu, sa nešto jačim snagama, pod komandom nekog 
Šahin-paše. Tom prilikom, isti Tvrtkov vojvoda, Vlatko Vuković, sačekao 
ih je i kod Bileće porazio 27. VIII 1388. godine. Nakon tih epizodnih 
pohoda i neuspjeha, sultan Murat I odlučio je da poduzme širu akciju protiv 
Srbije, a zatim i u Bosni. Do odlučujuće bitke došlo je 28. VI 1389. na 

Kosovu, gdje je vojvoda Vlatko Vuković predvodio bosansku pomoćnu vojsku, 
čime je Tvrtko pokazao da srpsku krunu ne nosi samo formalno. 

Tvrtko je u pismima Trogiru i Firenci, augusta 1389, Kosovsku bitku 
opisao i predstavio kao svoju pobjedu, utoliko prije što se bosanski odred 
pod komandom vojvode Vlatka vratio sa Kosova bez većih gubitaka. Takvo 
Tvrtkovo držanje moglo bi se objasniti činjenicom da on u tom trenutku 
nije uočio dalekosežnost prodora Osmanlija na Balkan. Tvrtko je, kao iskusan 
vladar i državnik, sigurno znao da su u vrijeme Kosovske bitke, pored 
istrošenog i onemoćalog Bizanta, na Balkanu postojale 24 različite države 
i državice, ne računajući tu ugarske, mletačke i denovske posjede i domene. 
On je u toj situaciji morao ipak razmišljati o mogućnostima njihovog ob- 
jedinjavanja u cilju djelotvornog otpora upornom osmanskom osvajaču. Sve 
Tvrtkove moguće namjere u tom pogledu i očiti planovi prema zapadu 
prekinuti su njegovom smrću 1391. godine. 

Privreda 1 društvo 


Politički uspon Bosne praćen je od prve polovine XIV st. odgovarajućim 
privrednim razvitkom i napretkom. Širenjem teritorija bosanske države pri- 
rodno se povećao obim trgovine, koja je za osnovu imala opći porast proiz- 
vodnje, posebno u rudarstvu. Uz tvrde gradove i utvrđenja te samostane, 
nastaju trgovi na kojima se otvaraju nedjeljni, godišnji i prigodni sajmovi, 
gdje se prodavala i razmjenjivala roba različitog porijekla i namjene. Na 
tim mjestima vremenom se naseljavaju zanatlije, uobličuju trgovačke kolonije 
i uspostavljaju carinarnice. Među zanatlijama najčešće su se javljali oružari, 
kovači, alatničari, zidari, drvodjelje, krojači, obućari i kujundžije, koji su 
se bavili izradom nakita, posuđa i predmeta za svakodnevnu upotrebu. 
Većina njih učila je zanat u Dubrovniku i u dalmatinskim gradovima. Glavni 
potrošač i kupac zanatskih proizvoda bila je bosanska vojska. Bosna je bila 
bogata rudama i metalima, koji su se proizvodili i prerađivali u brojnim 
mjestima: Fojnici, Visokom, Konjicu, Srebrenici, Jeleču, Foči, Mostaru, 
Livnu, Janjićima kod Zenice, Bihaću, Vrbasu (Banja Luka), Soli (Tuzla), 
Olovu, Goraždu, Dobrunu, Višegradu, Srebreniku, Zvorniku i Usori kod 
Doboja. 

Veće dubrovačke kolonije bile su u Srebrenici, Ustikolini, Foči, Cernici 
kod Gackog, Drijevima na Neretvi, Bršteniku kod Opuzena, Herceg—Novom, 
Trebinju, Konjicu, Prači, Nerezima kod Čapljine i drugdje. Dubrovački i 
drugi trgovci uživali su slobodu kretanja i trgovine, s tim što su bosanski 
vadari imali pravo da na uvoznu robu naplaćuju određenu carinu. Tako su 
skoro u svim trgovačkim središtima postojale carinske službe. 

Mada su bosanski banovi i kraljevi, poput svih srednjovjekovnih vladara, 
uživali regalna (vladarska) prava, među koja su spadale i carine, njih je u 
tom pogledu veoma ograničavala vlastela. Štaviše, može se reći da je "us- 
tanova carina" nakon Tvrtka I dobrim dijelom prešla u ruke vlastele. U tim 
je godinama vlast vladara bila je toliko oslabila da regal od kovanja novca 
jednostavno više nije ni postojao. Vladari su bili toliko finansijski oslabili 
da nisu mogli dalje kovati novac, a vlastela im nije više "po starom običaju" 
davala ni "dukat od kuće". Tako su se otimanjem regalnih prihoda i uzur- 
piranjem vladarevih prava mnogi bosanski feudalci brzo bogatili i obogatili. 

Primjera radi, kada je umro dubrovački vlastelin Marin Kabužić, u njegovoj 
se ostavštini zateklo olovo kneza Pavla Radinovića u vrijednosti 251.975 
libara, odnosno oko 90.000 kilograma. 

Glavni uvozni artikl bila je so, koja se najviše uvozila iz dubrovačkih 
solana, zatim s otoka Raba, iz Ulcinja i iz Drača. Ostala strana roba uglavnom 
se uvozila za potrebe vlastele. Za njene potrebe iz Dubrovnika i drugih 
dalmatinskih gradova, ili njihovim podsredstvom iz Italije, Francuske i 
Carigrada, uvozile su se: luksuzne tkanine, oružje, posuđe, nakit, južno 
voće, egzotični začini, vino, ulje i različite umjetnine, posebno slike. 


Potrebe za uvoznom luksuznom robom posebno su porasle na prijelazu 
iz XIV u XV st., kada bosanska vlastela sve više usvaja srednjovjekovnu 
viteško—dvorsku kulturu, stil življenja i način ponašanja. To se sve ogleda 
u opremanju dvorova i kuća luksuznim namještajem i slikama, bogatoj 
odjeći, oružju i konjskoj opremi fine izrade. Putujuće muzičke i pozorišne 
grupe i trupe iz Italije postaju redovni gosti na dvorovima bosanskih kraljeva 
i vlastele. Njihove predstave sve više zamjenjuju tradicionalne vidove vla- 
stelinske zabave, kao što su lov i razne gozbe. Veze sa riterskom srednjom 
Evropom održavaju se preko Budima, dok je Dubrovnik bio prozor u medi- 
teranski svijet trgovine, novca, renesansne umjetnosti, zabave i općenito 
načina života. Tako su velike vojvode Hrvoje Vukčić i Sandalj Hranić, 
svojom raskošnom pojavom i manirima, dominirali među evropskom feu- 
dalnom elitom na velikom viteškom turniru u Budimu 1412. godine. Naj- 
moćniji među bosanskom vlastelom u pravilu su imali svoje luksuzno na- 
mještene kuće u Dubrovniku. Po ukusno uređenim enterijerima posebno 
se izdvajala kuća Sandalja Hranića, čiji su stil oponašali i imućni Dubrovčani. 


Iz Bosne su se, pored ruda i metala, u većoj mjeri izvozili lovački i 
stočarski proizvodi, kao što su krzno, vuna, sir i drugi mliječni proizvodi. 
Vjerovatno se izvozilo i sušeno voće, čija je proizvodnja i potrošnja, osobito 
među pripadnicima Crkve bosanske, bila veoma razvijena. Pripadnici Crkve 
bosanske, kao navodni heretici, često su bili žrtve trgovine robljem. Bez 
obzira na činjenicu da se bosanska vlastela izrabljivački odnosila prema 
svom potčinjenom seljaštvu, kmetovima ili "ljudima", nije nikada držala 
robove i ropkinje kao kućnu i drugu poslugu, što je bio redovan slučaj 
među "prosvijetljenom" evropskom gospodom. U Bosni je trgovina robljem 
smatrana "nedostojnom i sramnom", pa se "trgovinom robova u Bosni zani- 
mahu samo visoko civilizovani Dubrovčani". Dubrovački akti spominju i 
lovce na ljude, zvane "ropci" (raptores hominum). Oni su na zemlji bosanskih 
vladara, uglavnom u neposrednom zaleđu Dubrovnika, hvatali ljude i pro- 
davali ih kao roblje. Oblici življenja na bosanskom selu nisu, s obzirom 
na oskudnost izvora, bliže poznati. 

Trgovci koji su uvozili i odvozili domaću robu putovali su u karavanima 
koji su brojali i po tri stotine konja. Do 1331. karavani koji su prenosili 
robu išli su pod pratnjom dubrovačkog kapetana. Kasnije su trgovci robu 
pregonili na vlastiti rizik, uz naknadu kiridžijama u novcu ili odgovarajućoj 
količini soli. Starješina kiridžija brinuo je o plaćanju carine i vodio troškovnik 
drugih rashoda koje je karavan imao. 

Bosanski trgovci su u Dubrovniku i drugim dalmatinskim gradovima, 
oprezno i obično u manjim iznosima, uzimali novčane i robne zajmove sa 
određenim rokom obrta i vraćanjem duga. Ekonomski jača bosanska vlastela 
ulagala je u Dubrovniku i drugim gradovima svoj novac uz kamate i kao 
zalogu uzimala određene dragocjenosti. U trgovačkim poslovima, kao jedna 
vrsta ortakluka, osnivani su konzorciji ili družbe trgovaca radi prometa 
neke robe uz odgovarajuću podjelu dobiti. U takve poslove ulazila je i 
bosanska vlastela, a nerijetko i sam vladar. To se, primjera radi, vidi po 
jednom sačuvanom ugovoru koji je 3. II 1449. kralj Stjepan Tomaš zaključio 
sa nekim trogirskim trgovcem Nikolom. Obojica su uložila po pet hiljada 
dukata radi trgovine srebrom. Iz ugovora se vidi da su imali svoje dućane 
(stacune) u Splitu, Fojnici i Jajcu, te da su dobit dijelili na ravne časti. 
Značajan izvor prihoda za vladara i vlastelu bili su rudnici, posebno srebra 
i olova, sa svojim trgovačkim naseljima, od kojih su jednako dobro profitirali 
i njihovi gospodari i zakupci. U izvorima se spominje da su rudnici oko 
Srebrenice davali 1448. prihod od 30.000 dukata godišnje. 

Dobri Bošnjani su u pravilu brzo učili i ulazili u tajne raznih obrta i 
trgovačkih poslova. Prema izvorima, u srednjovjekovnoj Bosni i Dubrovniku 
bila su poznata trideset četiri različita zanata. Kao što su u rudarstvu vre- 
menom zamijenili Sase, tako su Bosanci savladali vještinu i umijeće većine 
od tih zanata. U poslovanju sa Dubrovčanima i drugim strancima Bosanci 
su se rano počeli služiti savremenim instrumentima i oblicima trgovine, 
kao što su mjenice, trgovačka društva, poslovi zastupanja, punomoćstvo i sl. 

Privredni uspon omogućen je činjenicom da je u vrijeme kralja Tvrtka 
I prostor Bosne bio pošteđen križarskih i drugih ratova, čime je i "Crkva 
bosanska dobila na snazi i ugledu". Taj ugled dopirao je daleko izvan 
granica Bosne, jer su, prema podacima iz 1387, u Bosnu više puta dolazili 
heretici iz sjeverne Italije, s ciljem da "potpuno i savršeno nauče heretičku 
nauku od učitelja koji tamo borave". Štiteći Crkvu bosansku, Tvrtko I je 
time istovremeno štitio i svoj narod u najširem smislu te riječi, koji je u 
većini, za njegovog vremena, činio vjernike te crkve i pristalice njenog 
učenja. 

Tvrtkova smrt 1391. označila je završetak uspona bosanske države i 
početak njenog kraja. Kao i u slučaju Dušanovog srpskog carstva, pokazalo 

se da je Tvrtkovo Bosansko kraljevstvo, iako prostrano, iznutra bilo slabo 
organizirano, te da je uglavnom predstavljalo njegovo lično djelo. Odmah 
poslije Tvrtkove smrti počeli su uzimati maha oblasni gospodari, koji na 
štetu kraljevske vlasti vode zemlju "u feudalnu anarhiju najgoreg tipa". 
Kraljevska vlast naglo slabi, a samovolja i sebičnost krupne bosanske vlastele 
raste, i to u trenucima kada se zemlja našla pred brojnim vanjskim prijetnjama 
i opasnostima. 

Pad srednjovjekovne bosanske države 


Još u posljednjoj deceniji Tvrtkove vladavine, u doba najvećeg uspona 
bosanske države, postavljeni su temelji moći trima velikim vlastelinskim 
rodovima: knezovima Hrvatinićima, Hranićima Kosačama i Radinovićima 
Pavlovićima. Uz njih je postojao još jedan broj velmoža, ali ne tolike moći, 
snage i uticaja na bosansku politiku. Najmoćniji među njima bio je Hrvoje 
Vukčić Hrvatinić, kojemu je kralj Tvrtko 1380. dodijelio titulu velikog 
bosanskog vojvode, darujući mu pri tome, pored toga što je već imao velike 
posjede u Donjim Krajima, tri sela u župi Lašva, uz izričitu potvrdu da mu 
se darovani posjedi ne mogu oduzeti ni u slučaju nevjere. Hrvoje je čvrsto 
držao gradove Ključ na Sani, Hlivno sa istoomenom župom, Kotor-Varoš u 
župi Zemljanik i Jajce, gdje mu je uglavnom bilo sjedište. 

Pored Hrvoja, u isto vrijeme izdiže se "veliki bosanski knez" Sandalj 
Hranić Kosača, sin vojvode Vlatka Vukovića, koji je na prostoru od Pive 
do Ustiprače na Drini držao nekoliko župa, među kojima su posebno značajne 
bile Drina, sa gradom Fočom i Goraždem, kao izvorna baština Hranića 
Kosača. Knez Pavao Radinović, kasnije Pavlović, držao je područje u slivu 
rijeke Prače. Sjedište mu je bilo u Borču kod Rogatice, a držao je i gradove 
prema Drini — Pavlovac sa trgovištem Pračom, te Rogaticu, Višegrad i 
Dobrun. Srednja i sitna vlastela više je zavisila od ovih krupnih vlastelinskih 
rodova nego od samog vladara. 

Ti krupni velikaši pristajali su uz vladara sve dok se nisu dovoljno 
osilili da su svoje velike feudalne baštine i posjede mogli zapravo pretvoriti 
u samostalne državice. Oni su na svojim posjedima uzurpirali jednako sve 
prihode od zemlje i od regalnih i drugih prava i prihoda (rudnici, carine, 
novac itd.) koji su rasli razvojem robno—novčanog prometa, a koji su, po 
definiciji, pripadali isključivo vladaru. Oni su, radi vlastitih interesa, srušili 
ideju "pravne države" u srednjovjekovnom smislu riječi, koju su bosanski 
vladari, od banova Borića i Kulina do kralja Tvrtka I, uporno nastojali 
izgraditi i očuvati. Bosanski su vladari i prije uspostavljanja dinastije Kotro- 
manića čuvali formalno—pravni kontinuitet i autoritet bosanske države, pri- 
znavajući svojim prethodnicima legitimitet i primajući na sebe njihove du- 
gove, kako bi u međunarodnim odnosima održali vjerodostojnost Bosne. 

Pripadnici spomenuta tri visoka vlastelinska roda srušili su sve te napore, 
rušeći na prvom mjestu autoritet kraljevske vlasti. Oni su na bosanskom 
državnom saboru (stanku) odlučivali o promjenama na prijestolju. Po svojoj 
volji postavljali su i smjenjivali bosanske kraljeve. Tako ni Tvrtko I, mada 
je bio najmoćniji bosanski vladar, nije uspio osigurati prijestolje svom sinu, 
kasnijem kralju Tvrtku II. Voljom velike vlastele na bosanskom prijestolju 
poslije Tvrtkove smrti našao se njegov rođak, kralj Stjepan Dabiša. Od tada 
su osioni velikaši odbacivali od sebe bosansku krunu "kao truhlu jabuku", 
krvavo se otimajući između sebe oko imanja i gradova, što su koristili i 
Ugarska i Turci—Osmanlije. 

Ugarska i osmanska država borile su se u posljednjoj deceniji XIV st. 
za uticaj i prevlast u Bosni, što je samo pogodovalo jačanju i razvijanju 
feudalnih partikularizama. Kada je Sigismund Luksemburški, kao pobjednik 
u borbi za ugarsko prijestolje, primio 1387. krunu sv. Stjepana, cijelim 
pojasom južno od Drave gospodarili su njegovi protivnici. Hrvatska vlastela 
stalno je u zemlji održavala stanje pobune protiv budimskog dvora, u upornom 
nastojanju da tamo dovede Ladislava Napuljskog. U tome je imala podršku 
Tvrtka Ti srpskog kneza Lazara. Knez Lazar je pred Kosovsku bitku odustao 
od tog neformalnog saveza i izmirio se sa kraljem Sigismundom, kako bi 
se osigurao barem sa sjevera. Tvrtkov nasljednik, kralj Stjepan Dabiša, bio 
je pod nejasnim okolnostima primoran da ugovorom u Đakovu 1393. prizna 
Sigismundovu vlast. Sljedeće, 1394. godine, Sigismund je savladao i otpor 
hrvatske vlastele, pa se kralj Dabiša morao odreći Dalmacije i Hrvatske. 
Nakon toga, Sigismund je počeo ubrzano okupljati oko sebe dojučerašnje 
protivnike, pripremajući veliki križarski pohod protiv Turaka—Osmanlija. 
U sklopu tih događaja krupna vlastela uklonila je Stjepana Dabišu i za 
novog bosanskog kralja 1395. postavila Stjepana Ostoju. 

Sigismund Luksemburški vodio je, na čelu kršćanskih snaga, dva pohoda 
protiv Osmanlija. Prvo je, braneći svog vazala, vojvodu Vlaške, pobjedio 
osmanske snage na Rovinama 1395. godine. Tu su, boreći se na strani 
sultanove vojske, kao njegovi vazali, poginuli Marko Kraljević i Konstantin 
Dejanović, nakon čega su njihove oblasti pripojene osmanskoj državi, kao 
ohridski i ćustendilski sandžak. Sljedeće godine Sigismund je po Ugarskoj, 
Francuskoj, Njemačkoj, Poljskoj i drugim evropskim zemljama prikupio 
vojsku od oko 60.000 ritera, s namjerom da jednim križarskim pohodom 
oslobodi Evropu od osmanske opasnosti. Velika križarska vojska krenula 
je u ljeto 1396. iz Budima i ubrzo opkolila Nikopolj, grad na Dunavu u 
sjevernoj Bugarskoj. Opsjednutoj osmanskoj posadi u Nikopolju u pomoć 
je pošao lično sultan Bajezit I i na čelu brojne vojske, sastavljene od 
anadolskih i rumelijskih Turaka i njegovih balkanskih vazala, među kojima 

je bio i knez Stefan Lazarević, koji su ga, "ako ne i s voljom, a ono po 
nuždi", pratili u svim pohodima i bitkama. Do odlučujuće bitke došlo je 
25. IX 1396, u kojoj je Bajezit nanio poguban poraz elitnoj križarskoj vojsci. 
Nakon te pobjede, Osmanlije su odmah zauzele Vidin, prešle Dunav i u 
jednom naletu vojnički prodrli u Srijem i u dio Slavonije. Nikopoljskom 
bitkom Osmanlije su konačno učvrstile svoju vlast u Bugarskoj, Tesaliji i 
Makedoniji. Kako su pojedini osmanski vazali umirali ili ginuli, kao Marko 
Kraljević na Rovinama, sultan je njihove zemlje odmah pretvarao u sandžake 
i konačno ih pripajao svome carstvu. Tako je poslije Nikopoljske bitke i 
Vidinska Bugarska pretvorena u Vidinski sandžak, glavno uporište i polaznu 
tačku za osmanske upade i prodore u Vlašku, Ugarsku i sjevernu Srbiju. 

Pobjedom kod Nikopolja pred Osmanlijama je bio otvoren put za veliki 
napad na zemlje ugarske krune. Iznenada je, međutim, došlo do skoro 
polustoljetnog zastoja u osmanskim osvajanjima. Dok su Osmanlije ratovale 
po Balkanu, u srednjoj Aziji su Mongoli, pod vođstvom Timur—Lenka (Tamer- 
lana), osnovali veliku državu sa sjedištem u Samarkandu. Timur je, uz 
podršku mnogih seldžučkih emira koji su bili nezadovoljni centralističkom 
osmanskom politikom, provalio u Anadoliju, na čelu ogromne vojske od 
80.000 ljudi. On je 28. VII 1402, kod Ankare, na terenu koji je bio vrlo 
povoljan za djelovanje brze mongolske konjice, nametnuo bitku dvostruko 
slabijim osmanskim snagama, koje je vodio sultan Bajezit I. Bitka je završena 
teškim osmanskim porazom, kojom prilikom je zarobljen i sam sultan Bajezit 
I. Među vazalima u osmanskoj vojsci bio je i Stefan Lazarević, sa odredom 
od oko pet hiljada vojnika. U zarobljeništvu je sultan Bajezit I izvršio 
samoubistvo, otrovom koji je, sakriven u prstenu, stalno nosio u svojim 
pohodima i bitkama. Njegovi sinovi, Mehmed, Sulejman, Isa i Musa počeli 
su borbu za očevo naslijeđe. Bajezitov poraz i građanski rat, koji je uslijedio 
u osmanskoj državi u razdoblju 1402—1413, odmah su iskoristili seldžučki 
emiri da se osamostale. Bizant je povratio Solun, Stefan Lazarević se, pod 
zvanjem despota, koje mu je dao bizantski car, zapravo osamostalio, a 
Mlečani su porazili Osmanlije na Galipolju. Tako su, neočekivano, Bajezitov 
poraz i građanski rat među njegovim sinovima dali priliku balkanskim i 
srednjoevropskim državama da predahnu i da se vrate vlastitim sukobima 
i unutrašnjim razmiricama. 

Poslije teškog poraza kod Nikopolja, kralj Sigismund nije više ni po- 
mišljao na rat protiv Osmanlija. Okrenuo se uglavnom zapadu, s namjerom 
da zagospodari Češkom i Njemačkom i tako u srednjoj Evropi osnuje za- 
jednicu država pod jednom dinastijom. U tome je uspio pa je 1411. krunisan 
za rimskog, odnosno njemačkog cara. Poslije toga Sigismund je svu svoju 
snagu posvetio okončanju raskola u katoličkoj crkvi, izazvanog pokretom 

češkog vjerskog reformatora Jana Husa, čije je učenje, usmjereno protiv 
službene crkvene hijerarhije i njenih svjetovnih povlastica, imalo dodira 
sa Crkvom bosanskom. Rimska kurija i papa osudili su 1410. Husa kao 
heretika i izopćili ga iz crkvene zajednice. Zalaganjem Sigismunda, kao 
vladara Svetog rimskog carstva germanske narodnosti, sazvan je 1414, u 
njemačkom gradu Konstanci (Konstanz), XVI katolički koncil. I Jan Hus 
je pozvan na koncil da iznese svoja gledišta, uz obećanja da mu se neće 
ništa desiti. Koncil je osudio Husovo učenje kao herezu. Uprkos obećanjima, 
Hus je zatvoren 1 6. VII 1415. spaljen na lomači kao heretik. Nakon toga, 
počeli su dugotrajni husitski ratovi, okončani pobjedom nad Husovim sljed- 
benicima tek 1436, samo godinu dana prije Sigismundove smrti. 

Zauzet vjerskim problemima katoličke crkve i njemačke prevlasti nad 
Češkom, Sigismund se morao pomiriti sa gubicima na balkanskom području. 
Prvo je izgubio dalmatinske gradove i otoke. Hrvatska velikaška opozicija 
nije odustajala od namjere da na ugarsko—hrvatsko prijestolje dovede napulj- 
skog kralja Ladislava Anžujskog. Na poziv hrvatskih velikaša, Ladislav 
Napuljski je 1403. došao u Zadar, gdje se okrunio za ugarskog i hrvatskog 
kralja. U dinastičkim borbama oko ugarske krune, veliki bosanski vojvoda 
Hrvoje Hrvatinić se priklonio hrvatskim velikašima i njihovom kandidatu, 
napuljskom kralju Ladislavu. Vojvoda Hrvoje, skupa sa bosanskim kraljem 
Ostojom i uz veliku pratnju, došao je jula 1403. u Zadar na svečanost 
krunisanja kralja Ladislava. Kralj Ladislav je tom prilikom imenovao Hrvoja 
hercegom splitskim, koji je od tada ustvari vladao u zapadnoj Bosni, dal- 
matinskoj Hrvatskoj i zapadnom dijelu Huma. Hrvojeva moć toliko je narasla 
da se njegova volja morala u Bosni uvijek uvažavati. Prema dubrovačkim 
izvorima, Hrvoje se ponašao kao stvarni kralj Bosne. Herceg Hrvoje je 
1404, uz podršku ostale vlastele, svrgnuo kralja Ostoju, zbog njegovih pri- 
jateljskih odnosa sa Ugarskom i Dubrovnikom, te na prijestolje doveo Tvrtka 
II Tvrtkovića. Tako je Tvrtko II sjeo na bosansko prijestolje tek trinaest 
godina poslije smrti svoga slavnog oca, Tvrtka I Kotromanića. 

Ladislav Napuljski nije bio u stanju da se u Ugarskoj ozbiljno suprotstavi 
Sigismundu Luksemburškom. Njegove pristalice u Hrvatskoj i Slavoniji 
kralj Sigismund je skršio uz pomoć moćne porodice celjskih grofova, koji 
su vladali Savinjskom dolinom i Štajerskom. Oni su mu inače pružali podršku 
u njegovoj evropskoj politici. Nesposoban da sam ostvari pretenzije na 
ugarsko prijestolje, Ladislav Napuljski je 1409. prodao Mlečanima svoja 
prava na Dalmaciju i njene gradove. To je Sigismundu, uz sve ostalo, samo 
navuklo dugotrajne sukobe sa Venecijom. U svojoj borbi protiv husitskih 
heretika, Sigismund nije zaboravljao ni one bosanske. Bosna se ponovno 
našla na meti stalnih ugarskih napada, ne samo usljed svoje crkve nego i 

usljed politike hercega Hrvoja, koji je u Ugarskoj smatran za glavnog Sigis- 
mundovog protivnika. Svi ti napadi Sigismundove vojske više su izazvali 
stradanje naroda po Bosni, nego što su osigurali ugarske pozicije. Da bi 
riješio to pitanje i osigurao zaleđe s juga za provođenje svojih evropskih 
planova, Sigismund je 1408. uputio snažnu križarsku vojsku u Bosnu, koja 
je kod usorskog grada Dobora, na lijevoj obali Bosne kod Modriče, nanijela 
težak poraz Bošnjacima. Prema savremenim izvještajima, kralj Sigismund 
je poslije bitke "po običaju mača" dao poubijati "buntovnike oba spola, 
ljude, djecu i starce iz svih krajeva Bosne". Veći broj vlastele tokom bitke 
je zarobljen i pogubljen u samom gradu Doboru. Istovremeno su, po kraljevom 
naređenju, mnogi bosanski gradovi i trgovi "u ništa pretvoreni". 

Ovaj poraz još više je razjedinio bosansku vlastelu, uzdrmao do tada 
svemoćnog hercega Hrvoja i pokolebao ga u njegovoj protivugarskoj politici. 
Pod utiskom ugarske pobjede, Hrvoje se izmirio sa kraljem Sigismundom 
i priznao katoličku vjeru. Slijedeće, 1409. godine, vlastela je svrgla kralja 
Tvrtka II i vratila na prijestolje prougarski nastrojenog kralja Ostoju. To 
Sigismundu nije bilo dovoljno pa je 1409. ponovno s uspjehom ratovao, 
uglavnom po istočnoj Bosni. Sigismund je tada oblasti Usoru i Soli stavio 
pod svoju neposrednu kraljevsku vlast i tako ih izdvojio iz Bosanske kra- 
ljevine. Istovremeno je, 1411. godine, predao grad Srebrenicu s okolnim 
rudnicima na upravu i korištenje srpskom despotu Stefanu Lazareviću. 
Odatle vjerovatno potiče podatak Stefanovog biografa Konstantina Filozofa 
da su stanovnici bosanskog grada Srebrenice "svi jeresi bogomilske". 


Kada je tako učvrstio svoj položaj, Sigismund je odlučio da skrši hercega 
Hrvoja, i dalje najmoćnijeg i najuticajnijeg velmože u Bosni. Prvo mu je 
1413. oduzeo otoke Brač i Hvar i nagovorio dalmatinske gradove da mu 
odreknu vlast. Potom mu je oduzeo Sansku župu i predao je knezovima 
Babonićima Blagajskim. Sve je to navelo hercega Hrvoja da se sa jednim 
brojem druge bosanske vlastele obrati za pomoć Turcima—Osmanlijama, 
među kojima je u međuvremenu okončan građanski rat. 


U jedanaestgodišnjoj borbi četverice sinova sultana Bajezita I za njegovo 
naslijeđe, pobijedio je najstariji među braćom, sultan Mehmed I. On je u 
odlučujućem okršaju savladao jedinog preostalog suparnika, svog najmlađeg 
brata Musu (navodno zvanog Kesedžija: po turskim riječima yol i kesici, u 
prevodu "put" i "onaj koji siječe", u značenju drumski razbojnik). Presudna 
bitka između dvojice Bajezitovih sinova odigrala se 5. VII 1413. na Blatnom 
polju (turski Gumurlu) kod Samokova, južno od Sofije, na rijeci Isker (Iskr) 
u podnožju planine Vitoše. Mehmed je smatran za zastupnika feudalnog 
reda i poretka, pa je imao punu podršku svih anadolskih i rumelijskih 
sandžak-begova i drugih velikaša. Nasuprot tome, Musa je vodio janjičare, 

razne sufijske elemente i općenito niže društvene slojeve osmanskog društva. 
Nije odatle slučajno da su u njihovu završnu bitku na Mehmedovu stranu 
prišli kralj Sigismund, despot Stefan Lazarević i njegov sestrić Đurađ Bran- 
ković, te bosanski vojvoda Sandalj Hranić. Sigismund, despot Stefan i Sandalj 
Hranić poslali su vojsku, ali su se uzdržali od ličnog učešća u boju. Komanda 
nad cjelokupnom kršćanskom vojskom u Mehmedovom taboru povjerena 
je Đurđu Brankoviću, koji je — uz Stefana Lazarevića, kao najkrupniji 
feudalac Srbije — formalno davao legimititet vojno—političkom uplitanju 
kršćanskih feudalaca u obračun između dva osmanska princa. Da su feudalci 
solidarni, bez obzira na vjeru i narodnost, kada su im klasni interesi u 
pitanju, pokazuje upravo dramatični uzvik Đurađa Brankovića "izdadosmo 
svoje", koji mu se, prema njegovim biografima, spontano oteo u jednom 
trenutku bitke, kada su Musini odredi suzbili kršćanske trupe. U toku bitke 
Musa je ostao bez ruke. Uhvaćen je pri bijegu i zadavljen. Leš mu je 
donesen pred Mehmeda, a onda je otpremljen u Bursu, gdje su u to vrijeme 
ukopavani svi osmanski sultani i prinčevi. Poslije bitke sultan Mehmed I 
je, po staroosmanskom hroničaru Nešriju, prvo utvrdio granice i završio 
neke druge državne poslove, a onda se uputio u tadašnju prijestolnicu 
Edirne, gdje je 31. VII 1413. svečano ustoličen na vladarsko prijestolje. 

Kao vladar ponovno ujedinjene osmanske države, sultan Mehmed I bio 
je spreman za dalje širenje i obnovu Carstva. S tim u vezi, prihvatio je 
1414. poziv hercega Hrvoja da mu pruži pomoć u ratu protiv ugarskog 
kralja. Tako je osmanska vojska upala u Bosnu u ljeto 1414. godine. Već 
tada su kralj Ostoja i veliki vojvoda Sandalj bili prisiljeni obavezati se na 
plaćanje danka sultanu. Ugarska prijetnja posljednji put je ujedinila cijelu 
Bosnu u jednodušnom otporu kralju Sigismundu i njegovim križarima. Čak 
su se veliki vojvoda bosanski Sandalj Hranić 1 herceg Hrvoje međusobno 
izmirili. Složnim otporom cijele Bosne, koji je predvodio herceg Hrvoje, te 
uz odlučujuću pomoć Osmanlija, Sigismundova je vojska u julu 1415. po- 
ražena kod Doboja. Taj savez sa Osmanlijama označio je put postepenom, 
ali trajnom osmanskom prodoru u Bosnu. Od tada se Osmanlije javljaju 
kao stalni činilac u međuvelikaškim razračunima i previranjima u Bosni 
te njihovim ratovima sa susjednim državama. 

Smrću hercega Hrvoja 1416. slabi u Bosni uticaj Hrvatinića, a jačaju 
moć i vlast velikog vojvode Sandalja Hranića Kosače i kneza Pavla Radi- 
novića te njihovih rodova. U tim godinama, vlast bosanskog kralja, kao 
nosioca državnog suvereniteta i simbola njene cjeline, nije se skoro ni 
osjećala. Bosanski vladari nemoćno gledaju kako ih krupna vlastela lišava 
njihovih zakonskih prava i prihoda. U zemlji i njenim međunarodnim odno- 
sima zavladala je opća pravna nesigurnost. Gazili su se stari ugovori bosan- 

skih kraljeva sa Dubrovnikom i drugim primorskim gradovima, čiji su trgovci 
skoro svakodnevno pljačkani. Vlastela krivotvori i kuje strani, posebno 
dubrovački novac, te otima posjede na prostoru Dubrovnika i Dalmacije. 
Dubrovčani se nastoje osigurati tako što povelje o slobodnoj trgovini, umjesto 
sa bosanskim kraljem, zaključuju izravno sa pojedinim velmožama. Razmi- 
rice među bosanskom vlastelom surovo su i bezobzirno razrješavane. Nakon 
pobjede nad Sigismundovom vojskom, Radinovići (Pavlovići) su uz pomoć 
Osmanlija opustošili posjede svog glavnog suparnika, vojvode Sandalja Hra- 
nića, ali su od tada postali stvarni osmanski vazali i sultanovi kletvenici. 
S druge strane, uz pomoć Sandalja Hranića, ubijen je Pavle Radinović, 
čime su počela teška i stalna neprijateljstva između Kosača i Pavlovih 
sinova, kneza Petra i vojvode Radoslava Pavlovića. U toj stalnoj borbi 
Sandalj Hranić je 1418. i sam priznao vrhovnu vlast sultana. Nakon toga 
vojvoda skopskog krajišta Ishak-beg, dotadašnji zastupnik Pavlovića, ubio 
je 1420. kneza Petra Pavlovića i počeo aktivno pomagati vojvodu Sandalja. 

Nakon kratkotrajne vladavine sina kralja Ostoje, Stjepana Ostojića 
(1418—1421), na prijestolje je, uz ugarsku podršku, po drugi put došao 
Tvrtko II Tvrtković. S obzirom na opće rasulo u zemlji i sve bližu osmansku 
opasnost, njegova druga vladavina trajala je začuđujuće dugo, sve do 1443. 
godine. Druga vladavina Tvrtka II obilježena je određenim privrednim ras- 
tom, obnovom i usponom gradova te razvojem domaćeg gradskog stanov- 
ništva, što je uglavnom bio rezultat širenja i jačanja franjevačkog i općenito 
katoličkog uticaja. S druge strane, to razdoblje obilježeno je izrazitom po- 
litičkom nestabilnošću, u kojoj se Tvrtko održavao možda samo zahvaljujući 
činjenici da je stalno bio u procjepu između svoje vlastele, Ugara i Osmanlija. 
U takvim prilikama Tvrtko II često, osim po kraljevskoj tituli, nije bio 
vladar, nego samo jedan među vlastelom. Po svojoj stvarnoj vlasti bio je 
slabiji od druge krupne vlastele. On često nije bio više ni prvi među jednakim 
(primus inter pares). U tim nesigurnim prilikama, Tvrtko II je 1427. zaključio 
ugovor da, ukoliko on umre bez muških potomaka, bosanska kruna pređe 
na njegove rođake, grofove celjske, s kojima je još njegov otac Tvrtko I 
uspostavio porodične veze. 

Politički, Tvrtko II se držao manevrirajući između vlastele, Ugarske i 
Osmanlija. Uglavnom se oslanjao na Ugarsku, u varljivoj nadi da će tako 
obuzdati i poništiti osmansku opasnost. Međutim, već 1428. bio je prisiljen 
otpočeti plaćanje danka sultanu. Bez obzira na to, Osmanlije su ubrzo 
isturile protiv njega Radivoja Ostojića, sina bivšeg kralja Ostoje, kao svog 
pretedenta na bosansku vladarsku stolicu. Pojedini velikaši su radi svojih 
probitaka ulazili u ratove sa okolnim državama. Tako je vojvoda Radoslav 
Pavlović, nakon što je 1426. prodao Dubrovčanima polovinu Konavla, 

pokušao to kasnije silom povratiti, pa je 1430. zaratio sa Dubrovnikom. 
Pozvao je u pomoć Osmanlije, a služeći se raznim spletkama uvukao je 
1432. godine Bosnu u rat sa srpskom despotovinom. U ratu se vojvoda 
Radoslav pokazao vrlo prepredenim i nepouzdanim saveznikom. Smatrajući 
da su Osmanlije već stvarni gospodari u Bosni, srpski despot Đurađ Branković 
pregovarao je 1432. sa Sandaljem Hranićem da zajednički kupe od sultana 
Tvrtkovu kraljevinu. Da bi se zaštitio, Tvrtko II je 1435. bio prisiljen primiti 
dvostruko vazalstvo, prema ugarskom kralju i prema sultanu, kojemu se 
obavezao plaćati godišnji danak u iznosu od 25.000 dukata. Da bi od 
vlastele sačuvao svoj vladarski položaj, Tvrtko II je, nakon smrti svoga 
zaštitnika, kralja Sigismunda, priznao 1437. vrhovnu vlast sultana. Nedo- 
voljno jak da sam brani samostalnost Bosne, Tvrtko II je 1441. ponudio 
Mlečanima da preuzmu vlast nad njegovom kraljevinom. U toj su se kraljevini, 
međutim, Osmanlije već osjećale stvarnim gospodarima. Sultan Murat II 
izdao je 1441-42. pismo kojim Dubrovčanima jamči slobodnu trgovinu u 
zemljama pod njegovom vlašću, među kojima se izričito spominje Bosna. 

Tvrtkove vladarske muke i poniženja prekraćeni su njegovom smrću 
1443. godine. U vezi sa nasljedstvom bosanske krune postavilo se pitanje 
ostvarivanja Tvrtkovog ugovora sa celjskim grofovima. Vlastela je, sa voj- 
vodom Sandaljem Hranićem na čelu, još za Tvrtkova života izražavala otvo- 
reno nezadovoljstvo idejom da celjski grofovi preuzmu bosansku krunu. 
Bosanska vlastela dovela je na prijestolje do tada skoro nepoznatog Tvrtkovog 
rođaka, Stjepana Tomaša, sina bivšeg kralja Stjepana Ostoje. On je u trenutku 
stupanja na prijestolje 1443. bio pripadnik Crkve bosanske. Svoj u početku 
nesiguran položaj kralj Tomaš je učvrstio uz pomoć ugarskog kraljevskog 
namjesnika, erdeljskog vojvode Janosa Hunyadija (Janko Hunjadi, u narod- 
noj pjesmi Sibinjanin Janko), u to doba vodeće ličnosti u borbi protiv 
Osmanlija na Balkanu i u Podunavlju. 

Učvršćenju položaja kralja Stjepana Tomaša prvih godina njegove vlada- 
vine pogodovale su tadašnje međunarodne i unutrašnje okolnosti. Početkom 
četrdesetih godina XIV st. zajedničkim naporima ugarsko—hrvatskog kralja 
Vladislava, erdeljskog vojvode Janosa Hunyadija i srpskog despota Đurađa 
Brankovića, privremeno je zaustavljeno dalje osmansko napredovanje prema 
zapadu i sjeveru. Istovremeno, albanski knez Gjergj Kastriota (Skender-beg) 
odmetnuo se od sultana i 1443. dočepao Kruje (Krujć), tvrđave sjeverno 
od Tirane, od koje je učinio središte otpora osmanskom osvajanju sjeverne 
Albanije. Janos Hunyadi uspješno je razbio prvu osmansku opsadu Beograda 
1440-41, a zatim je 1442. porazio Osmanlije kod svog stolnog grada Sibinja 
u Erdelju (Transilvaniji). Zajednička ugarsko-srpska vojska od oko 40.000 
ratnika, pod komandom Janosa Hunyadija i despota Đurađa Brankovića, 

nanijela je 2. I 1444. na planini Kunovici, istočno od Niša, težak poraz 
osmanskim snagama pod zapovjedništvom rumelijskog beglerbega Kasim- 
-paše. Ohrabren time, kralj Stjepan Tomaš je krenuo u akciju i maja 1444. 
istisnuo Osmanlije iz Srebrenice, a zatim iz zapadnog Huma njihovog vazala, 
Sandaljevog nasljednika, vojvodu Stjepana Vukčića Kosaču. To su sigurno 
bili najveći uspjesi kralja Stjepana Tomaša, koje nije bitno u tom trenutku 
poremetio ni poraz Janosa Hunyadija, ni pogibija poljsko—ugarskog kralja 
Ladislava III, 10. IX 1444, u boju sa Osmanlijama kod Varne. 

Da bi u zemlji učvrstio svoj položaj, kralj Stjepan Tomaš je 1445. 
prešao na katolicizam, nakon čega mu je rimski papa formalno priznao 
kraljevsku krunu. Tako ojačan, kralj se 1446. izmirio sa vojvodom Stjepanom 
Vukčićem Kosačom i oženio se njegovom kćerkom Katarinom, koja je udajom 
također primila katoličku vjeru. Kralja su podržali nakrupniji među vla- 
stelom, knezovi Pavlovići, knezovi Kovačevići (Dinjičići) i Vojsalići, nasljed- 
nici hercega Hrvoja u Donjim Krajima. Time nije bio neposredno doveden 
u pitanje položaj Crkve bosanske, koja je u prvim godinama vladavine 
kralja Stjepana Tomaša zadržala svoj značaj i uticaj. U augustu 1446. 
okupila se u Vranduku na vijećanje "sva Bosna", uključujući i dida Miloja. 
Kralj Stjepan Tomaš je tom prilikom izdao povelju sinovima vojvode Ivaniša 
Dragišića, uz obećanje da im se "poklon i vjera neće dotle poreći dok im 
se krivica ne bi dokazala didom i Crkvom bosanskom i dobrim Bošnjanima". 
Istovremeno je u jednom pismu, u ljeto 1447, papa Nikola V sa žaljenjem 
tvrdio da je Petar Vojsalić iz Donjih Kraja "jedini katolik među bosanskom 
feudalnom gospodom koji je sačuvao neokrnjenu svetu katoličku vjeru". 


U isto vrijeme kada i kralj Tomaš, primljen je u okrilje katoličke crkve 
i njegov saveznik, vojvoda Ivaniš Pavlović. On je, međutim, ubrzo otpao 
od "prave vjere". Katoličanstvo su također primili vojvoda Sladoje Semković 
sa braćom i vojvoda Petar Klašić sa sinom. 

Bez obzira na cjelokupno teško stanje u zemlji, a posebno na stalnu 
osmansku prijetnju, Bosna nije, ni uz sva nastojanja katoličke crkve, poka- 
zivala neku naročitu želju da se otvori prema Rimu, odnosno Evropi. Bosna 
tako nije poslala svoje predstavnike na Bazelski koncil (1431—1449), koji 
je sazvan radi ujedinjenja istočne sa zapadnom crkvom i izmirenja sa češkim 
husitima. Koncil je na inicijativu dubrovačkog dominikanca Ivana Stojkovića 
raspravljao i o bosanskim krstjanima, ali bez njihovog predstavnika. 

Najkrupniji bosanski velikaši su, zavisno od okolnosti i političkih po- 
treba, često "imali" po dvije, pa i tri vjere. Slika i prilika takvih velikaša 
bili su vojvoda Sandalj Hranić i njegov nasljednik herceg Stjepan Vukčić 
Kosača. Vojvoda Sandalj je istovremeno, zavisno od prilika, bio 1 krstjanin 
i pravoslavni. Herceg Stjepan je iz političkih razloga poštivao 1 štitio pra- 

voslavlje. Njemu su istovremeno, prema zabilješkama Pija II, kao "svome 
drugu u nevjeri" prebjegli mnogi bosanski "manihejci" kada ih je kralj 
Tomaš počeo progoniti. Uz sve to, on se od 1439. povremeno obraćao papi 
sa porukom da želi primiti katoličanstvo. Papa Eugen IV je 1451. objavio 
da je hercega Stjepana primio "u milost katoličke crkve kao dobrog vjernika". 
Iste godine herceg je napao katolički Dubrovnik pa ga je papa posebnom 
bulom izopćio iz crkve. Kralj Stjepan Tomaš je iz državnih razloga uspio 
spriječiti objavljivanje ove bule. Izgleda da jedino Dubrovčani nisu imali 
iluzija o vjerskoj pripadnosti hercega Stjepana, koga su dosljedno smatrali 
za "perfidnog patarena". 

Na dvoru hercega Stjepana služili su kao njegovi savjetnici pripadnici 
sve tri vjere. To je na prvom mjestu bio gost Radin, a zatim mitropolit 
David, kao poglavar pravoslavne crkve u Humskoj zemlji. Među bliskim 
hercegovim savjetnicima bio je i "počteni vitez" Pribislav Vukotić, koji se 
priklonio katoličanstvu. 


Isto kao hercegu Stjepanu, tako je i njegovim sinovima Vladislavu i 
Vlatku bilo teško odrediti pravu vjersku pripadnost. Mada je načelno smatran 
pravoslavnim, Vladislav je 1454. išao na hodočašće u Loreto, poznato ka- 
toličko svetište na italijanskoj obali Jadrana, južno od Ankone. Loreto je, 
međutim, hodočastio 1480. i zetski knez Ivan Crnojević. Vlatko je, kao 
posljednji gospodar Hercegovine, nastojao — slično svome ocu — održavati 
neku vrstu vjerske ravnoteže, uvjeravajući povremeno preko svojih izaslanika 
papu o svom "najboljem raspoloženju" prema katoličkoj vjeri i Svetoj stolici. 


Franjevci, koji su u međuvremenu veoma ojačali i učvrstili svoj položaj 
u Bosni, tužili su kralja Tomaša rimskoj kuriji da je, bez obzira što je lično 
prihvatio katolicizam, zadržao dobre i bliske odnose sa Crkvom bosanskom 
i njenim starješinama. Papa je odmah uzvratio i zatražio od kralja da "mrsku 
manihejsku herezu" iskorijeni "mačem, ognjem i smrću". U suprotnom, bit 
će smatran saučesnikom njihova "nevjerstva". Papa je ista upozorenja uputio 
vojvodama Stjepanu Kosači i Ivanišu Pavloviću. Pritisci Rima oslabili su 
kraljev položaj i u zemlji su se pojedini velikaši ponovno odvojili od kralja. 
U času nove osmanske provale u Bosnu, marta 1448, zemlja je bila skoro 
sasvim razjedinjena. Vojvoda Stjepan Kosača odmah je obnovio svoje veze 
sa Osmanlijama. Kralj se tako, ostavljen od najmoćnijeg bosanskog velikaša, 
našao usamljen. Osim toga, još od 1444. bio je u sukobu sa despotom 
Đurđem Brankovićem oko Srebrenice. Osmanlije su tokom pohoda 14438. 
konačno zauzele tvrđavu Hodidjed sa Vrhbosnom, u čijoj su blizini podigle 
svoj tabor sa sjedištem vojvode Zapadnih strana, odakle su vršili dalje 
prodore prema sjeverozapadu i jugu bosanske države. Kralj se mogao osloniti 
jedino na Hunjadija, koji se i sam našao u nezavidnom položaju, nakon 

poraza od Osmanlija na Kosovu 1448. godine. U međusobnim pregovorima 
1449. Hunjadi je u prisustvu papskog izaslanika obećao podršku kralju 
Tomašu, ukoliko povede odlučnu borbu protiv heretika. Nemajući drugog 
izbora, kralj Tomaš je tokom 1450. započeo do tada neviđen progon bosanskih 
krstjana. Pred prijetnjom potpunog iskorjenjivanja, brojne pristalice Crkve 
bosanske, zajedno sa svojim starješinama, otišle su pod zaštitu Osmanlija 
ili u Hercegovinu, gdje im je, ne obazirući se na papske prigovore, herceg 
Stjepan pružio utočište. 

Posljednja decenija života Bosanskog kraljevstva započela je zapravo 
29. V 1453, kada je sultan Mehmed II Fatih, na čelu svoje brojne vojske, 
na juriš osvojio Carigrad, čime je konačno srušio Bizant 1 spojio azijske i 
evropske dijelove Carstva. Nakon toga, konačno je zauzeta cijela Srbija 
južno od Zapadne Morave. Despotovina je tada, 1455. godine, nepovratno 
ostala bez Novog Brda, koje je sa svojim rudnikom i trgovinom bilo osnova 
njene finansijske moći. Novo Brdo se održalo i u vrijeme kada su Osmanlije 
1439. prvi put zauzele Smederevo, koje je vješti despot Đurađ uspio kasnije 
povratiti. Osmanlije su 1456. bezuspješno opsjedale Smederevo i Beograd, 
kojom prilikom je od kuge umro u Gardošu (Zemun) Janoš Hunjadi, branilac 
Beograda i tadašnji vrlo uporni i neumorni borac protiv Turaka — Osmanlija. 


U Bosni se osjećala stalna opasnost od novog odlučnog osmanskog 
napada. Kralj Stjepan Tomaš je poslije Hunjadijeve smrti uzaludno poku- 
šavao osigurati podršku na zapadu. U jednom pismu mletačkoj vladi kralj 
Tomaš se žalio da ga sultan stalno ucjenjuje. Sultan više nije zadovoljan 
samo znatnim svotama novca koje mu se daju "na veliku štetu našu i naših 
podanika", nego traži četiri grada, kako bi "lakše mogao zaposjesti ostatak 
našeg kraljevstva". Za samo četiri godine kralj Tomaš je, kako je 1457. 
rekao papskom izaslaniku, isplatio Osmanlijama 160.000 dukata, ali su 
mu oni i dalje prijetili. Na kraljeva upozorenja da "nikada nije bila tolika 
potreba za odbranom i otporom", niko se na zapadu nije odazivao. Ugarska, 
kao njegov glavni saveznik, bila je zauzeta svojim unutrašnjim političkim 
previranjima. Mlečani su gledali svoje privredne interese pa su zabranili 
da se u dijelu Dalmacije pod njihovom vlašću prikupljaju prihodi za bosansku 
vojsku. Osim praznih obećanja i neke načelne podrške, ni papa nije mogao 
ništa djelotvorno učiniti. Kralju Tomašu tako nije ništa drugo preostalo 
nego da se 1458. sporazumije sa Osmanlijama i obnovi plaćanje danka u 
novcu. 

U međuvremenu je 1456. umro despot Đurađ Branković, koji je, bez 
obzira na sukobe sa kraljem Tomašom oko Srebrenice, štitio Bosnu sa 
istoka. Đurađa je naslijedio njegov sin Lazar, koji je umro već 1458. godine. 
Njega je naslijedio njegov mlađi, slijepi brat Stefan Branković, koji je 

odmah napustio Srbiju i otišao u Italiju, gdje je umro 1476. godine. Kralj 
Tomaš je u tim dramatičnim godinama nastojao ostvariti čvršći savez sa 
srpskom despotovinom. Tako je, uz ugarsko odobrenje, 21. III 1459. obav- 
ljeno vjenčanje bosanskog prjestolonasljednika Stjepana Tomaševića sa kćer- 
kom pokojnog despota Lazara Brankovića. Na osmanskom dvoru je taj čin 
shvaćen kao pokušaj ostvarenja personalne unije između Bosanskog kra- 
ljevstva i srpske države, koja je pravno postojala još od Tvrtkovog krunisanja 
nemanjićkom krunom 1377. godine. Zato je sultan Mehmed Fatih odmah 
uzvratio i već u ljeto 1459, bez velikog napora i otpora, zauzeo Smederevo, 
čime je konačno dokrajčena srpska srednjovjekovna država. Da se ta država, 
čija je historija povezana sa Bosnom, održala još 70 godina nakon Kosovske 
bitke, čak uz određeni privredni napredak, treba zahvaliti činjenici da je 
osmansku državu, nakon Ankarske bitke 1402, potresao težak građanski 
rat. Pored toga, možda je bila presudna uloga despota Đurađa Brankovića, 
koji je 1426. naslijedio svog ujaka Stefana Lazarevića. On je dalekovido 
procijenio da će buduće središte srpske države, umjesto na jugu, biti na 
Dunavu. Upravo je despot Đurad u razdoblju 1428—1430. podigao na Dunavu 
svoju prijestolnicu Smederevo, kao najveću i najprostraniju grad—tvrđavu 
na slavenskom dijelu Balkana. Na jednoj od 25 gradskih kula nalazi se 
natpis izrađen crvenom opekom da je grad dovršio u ljeto 1430. "V Hrista 
Boga blagoverni despot Đurađ gospodar Srbljem i Pomorju zetskom". Vje- 
rovatno je, imajući u vidu u kakvim je teškim okolnostima držao Srbiju, u 
"registru evropskih država" prve polovine XV st. Lajos Thallćezy ocijenio 
da je despot Đurađ Branković bio jedan od "najvećih diplomata svih vremena" 
i "najgenijalniji državnik srpskog naroda". 

Sve to ipak nije moglo otkloniti propast i nestanak Srbije kao države 
i geopolitičke cjeline za naredna četiri stoljeća. Bosna je, nasuprot tome, 
u tom vremenu nestajala kao država, ali se kao geopolitički pojam i kul- 
turno—politička cjelina neprekidno održavala. Osmanlije su odmah po zauze- 
ću Smedereva i rušenju srpske despotovine nastavile redovno upadati u 
Bosnu 1 prodirati prema njenim sjeverozapadnim granicama. Pri tome nisu 
štedile ni zemlju prepredenog hercega Stjepana Kosače, koji je stalno lavirao 
između Osmanlija, bosanskog kralja, Venecije i Dubrovnika, beskrupulozno 
mijenjajući svaki čas svoj politički pravac, samo s jednim ciljem — da se 
sam održi, vjerujući pri tome da je u stanju prevariti sviju redom. On je 
tako sve više pojačavao podvojenost između "kraljeve zemlje" ili Bosne u 
užem smislu i "humske zemlje" ili Hercegovine, kojom je kao oblašću 
bosanske države ustvari vladao. Ratovao je sam sa Dubrovnikom. Politički 
se držao Osmanlija, dok je kralj Tomaš nastojao svojoj državi naći oslonac 
u Ugarskoj. Možda u bolje strane njegova vladanja spada to da je širom 

pružao utočište pripadnicima Crkve bosanske, koji su se sklanjali pod 
njegovu zaštitu pred progonima kralja Tomaša. 

Nakon pada Srpske despotovine, herceg Stjepan se počeo polahko pri- 
bližavati bosanskom kralju, posebno kada su Osmanlije 18. X1 1459. zapalile 
na njegovom teritoriju manastir Mileševu i uznemirili cijelu oblast do dub- 
rovačke granice. Pred potpuno jasnom osmanskom namjerom da se nakon 
zauzeća Smedereva riješi 1 pitanje Bosanskog kraljevstva, herceg Stjepan 
se izmirio sa Tomaševim nasljednikom, posljednjim bosanskim kraljem 
Stjepanom Tomaševićem, koji je preuzeo prijestolje nakon očeve smrti 1461. 
godine. Kralj Stjepan Tomašević čini očajničke napore da rimskog papu, 
Veneciju i ostale činioce i zemlje kršćanskog svijeta zainteresira za sudbinu 
Bosne. U tom očajničkom i dirljivom naporu, obraćajući se papi Piu II, 
kralj Stjepan Tomašević piše da je "kao dijete kršten i učio latinsku knjigu, 
da tvrdo opslužuje katoličku vjeru, te da se ne plaši čega se otac bojao". 
To jasno pokazuje da se njegov otac, kralj Tomaš, i pored progona heretika, 
koje je preduzeo 1450, zapravo plašio Crkve bosanske, što samo po sebi 
govori o njenom uticaju i snazi sve do posljednjih godina državne samo- 
stalnosti srednjovjekovne Bosne. Uz sve to, kralj Stjepan Tomašević je 
preko svojih poslanika upozorio papu da bosanski seljaci ("prostota") ma- 
sovno prilaze Turcima, koji im nude slobodu i zaštitu od njihove vlastele. 
Uprkos tome, Rim mu nije mogao ili nije htio djelotvorno pomoći. Papa 
mu je jedino, kao neku vrstu moralnog priznanja i podrške, poslao putem 
svog izaslanika kraljevsku krunu, kojom se Stjepan Tomašević svečano 
okrunio u Crkvi Sv. Marije u Jajcu, s jeseni 1461. godine. Ohrabren tim 
činom, kralj se 1462. obratio odlučnom ugarskom kralju Matiji Korvinu, 
sinu Janka Hunjadija, koji mu je obećao pomoć. Zauzvrat, kralj Stjepan 
Tomašević je priznao vrhovnu ugarsku vlast i 9. VI 1462. otkazao sultanu 
dalje plaćanje danka. To je bio gubitnički i pogibeljan čin. Kralj Stjepan 
Tomašević je još uvijek "okićen golemom Tvrtkovom titulom", uobražavao 
da "zapovida slugam kraljevstva mi, voevodam, knezovom, županom, e vini- 
kom, vsakoga stanja ludem". U stvarnosti, kralj nije zapovijedao više nikome. 

U proljeće 1463. krenula je prema Bosni — preko Skoplja, Kosova i 
Sjenice — velika osmanska vojska pod vođstvom sultana Mehmeda II Fatiha. 
Početkom maja Osmanlije su se spustile na Drinu, gdje su se knezovi 
Pavlovići i Kovačevići predali bez ikakvog otpora. Odatle je sultan oštrim 
maršem krenuo u unutrašnjost Bosne i već je 19. maja s vojskom stigao 
pod tvrdi grad Bobovac, čija se posada, kojom je zapovijedao vojvoda Radak, 
predala bez prave opsade i borbe već nakon tri dana. Brz i neočekivan pad 
dobro utvrđenog Bobovca izazvao je pometnju i obeshrabrenost posada u 
ostalim gradovima. Tako se odmah predalo i Jajce, u čijoj blizini se sultan 

bio privremeno utaborio. Dotle je kralj Stjepan Tomašević, "kao napušteni 
beskućnik", lutao i bježao, nastojeći da "hitno skupi nekakvu vojsku", ne 
bi li se dokopao Hrvatske ili Primorja. U Ključu na Sani, gdje se bio 
sklonio, sustigle su ga osmanske prethodnice pod komandom Mahmud-paše. 
Nakon četiri dana opsade, na riječ se predao posljednji bosanski kralj, sa 
svojim stricem Radivojem i drugom vlastelom. Mahmud-paša ih je sproveo 
u Jajce i predao sultanu. Kralj je bio prisiljen narediti zapovjednicima 
svojih preostalih gradova da se predaju. Nakon toga, pogubljen je, zajedno 
sa svojim stricem, knezovima Pavlovićima i Kovačevićima te ostalom za- 
robljenom vlastelom. 

U starijoj se literaturi tvrdilo da je srednjovjekovna bosanska država, 
razjedana velikaškim svađama, bila obična "crvotočna zgrada", koju su 
Osmanlije srušile "jednim udarom noge". Drugi su u istom stilu dodavali 
da "većeg rugla naša istorija uistinu ne poznaje" od velikaškim svađama 
rastočene Bosne. Historijske istine radi, osmansko osvajanje Bosne trajalo 
je punih 77 godina (1386—1463). Osvajanje Srbije, od Maričke bitke 1371. 
do pada Smedereva 1459, trajalo je 88 godina. Osmanlije su svuda temeljno 
nastupale. U pohodu na Bosnu sultan Fatih je predvodio vojsku od preko 
150.000 ljudi. Mehmed II Fatih bio je tada jedan od najmoćnijih vladalaca 
svijeta. Kao osvajač je naprosto satirao i gutao carstva i razne balkanske 
države i državice. Nisu im uspijevali pomoći ni francuski, ni njemački 
vitezovi, koje su angažirale i plaćale tada vojnički snažne države, kao što 
su bile Ugarska i Poljska. Osmanska je vojska tada raspolagala sa naj- 
snažnijom artiljerijom na svijetu. Skender-begovo uporište Kruju tukli su 
1450. topom koji je izbacivao kugle teške 190 kilograma. Pri opsadi Carigrada 
u maju 1453. Osmanlije su koristile i topove koji su izbacivali đulad težine 
360 kilograma. Kada je Bosna došla na red, bez obzira na otpor, nije mogla 
izbjeći svoju sudbinu. Prije toga pred Osmanlijama su pali i mnogo jači i 
veći protivnici. Bosni sa Zapada niko ničim nije pomogao. Tek kada je 
Bosna pala, Venecija je 14. VI 1463. pisala Firenci da je "pred očima 
svijeta izgorjelo jedno ugledno kraljevstvo". 

Istovremeno sa prodorom u Bosnu, manji osmanski odredi djelovali su 
i u Hercegovini. Osmanlije su postigle više pobjeda nad vojskom hercega 
Stjepana. Početkom juna 1463. herceg Stjepan je bježao prema Novom, sa 
mogućnošću da se usput skloni u Dubrovnik. To znači da se znatan dio 
Hercegovine već bio predao. Sultan Mehmed II Fatih je sredinom juna 
1463. odlučio da se, zbog nedostatka hrane za ljude i stoku, povuče sa 
glavninom svojih snaga u unutrašnjost osmanskog teritorija. Jedino je po 
osvojenim gradovima ostavio manje posade. Zapovjedništvo osmanske vojske 
za Hercegovinu nalazilo se još 22. VI 1463. u Nevesinju, odakle se po 

sultanovom naređenju povuklo i već je 2. jula bilo u Foči. Tako se hercegu 
Stjepanu pružila mogućnost da preduzme čišćenje svojih gradova od os- 
manskih posada te da tako privremeno ponovno uspostavi svoju vlast u 
oblasti kojom je vladao. 


Zauzimanje Bosne imalo je za osmansku državu i njeno dalje širenje 
višestruki značaj. Osmanskim osvajanjem Bosne dokinuta je posljednja 
značajna država na Balkanu. Osvajanjem Bosne, kao središnjeg balkanskog 
prostora i mostobrana između srednje Evrope i istočne obale Jadrana, 
Osmanlije su stekle značajne strateške prednosti, kako u odnosu na Ugarsku, 
kao svog glavnog protivnika na kopnu, tako i prema Veneciji, kao snažnom 
protivniku s mora. Zaposjedanjem Bosne Osmanlije su ugrozile oba svoja 
protivnika na ovom dijelu Balkana. 


Ova zbivanja konačno su pokrenula evropske kršćanske snage na djelo- 
vanje. Pod papinim nadzorom Ugari i Mlečani su, kao najugroženiji susjedi, 
sklopili 12. IX 1463. vojni savez protiv sultana. Ugarski kralj Matija Korvin 
potisnuo je Osmanlije iz područja Vrbasa, a malobrojna osmanska posada 
u Jajcu predala mu se i stavila u njegovu službu 12. IX 1463. godine. 
Nakon toga, Korvinova vojska potisnula je Osmanlije iz sjeveroistočne Bosne, 
osvojivši gradove Srebrenik i Zvornik. Kralj Korvin je na tim područjima 
sjeverozapadne i sjeveroistočne Bosne uspostavio dvije banovine, Jajačku 
i Srebreničku, kao dio ugarsko-—hrvatskog odbrambenog sistema prema 
Osmanlijama. Srebrenik i Zvornik su se održali sve do 1512, a Jajce čak 
do 1528. godine. 


U julu 1465. jači osmanski odredi preduzeli su odlučnu ofanzivu protiv 
Hercegovine. Osmanska vojska, pod zapovjedništvom bosanskog namjesnika 
Isa-bega Ishakovića i njegovih vojvoda Ahmeda i Ismaila, vrlo brzo je 
zauzela najveći dio Hercegovine i prodrla do dubrovačke granice. Akcija 
je nastavljena i sljedeće godine, kada je 3. VI 1466. osmanska vojska 
zauzela Blagaj, staru hercegovu prijestolnicu. Iste godine umro je i herceg 
Stjepan. Naslijedio ga je sin Vlatko Hercegović. Vlatko je, kao posljednji 
"herceg od sv. Save", držao još u svojoj vlasti gradove Novi i Risan u župi 
Dračevica, te jedan uzak i neobrađen pojas zemljišta od Boke, do ušća 
Neretve, "koji je kako—tako odvajao dubrovačku teritoriju od neposredne 
turske oblasti". Ostali dio "Hercegove zemlje", koju Osmanlije još nisu bile 
uzele, držali su drugi sin hercega Stjepana, knez Vladislav, Mlečani i Ugri. 
Opći osmanski napad na Hercegovinu odmah su iskoristili Mlečani i — kao 
navodni zaštitnici novog hercega Vlatka — zaposjeli Imotsku krajinu i zadržali 
je sa sebe. Posljednji dio "Hercegove zemlje" u Boki Osmanlije su konačno 
osvojile 1482. godine. 

Crkva bosanska 


Sigurno je da nema ni jedne teme u bosanskoj povijesti oko koje su 
se toliko lomila koplja kao oko pitanja karaktera, uloge i značaja Crkve 
bosanske. To je pitanje u nauci prisutno već više od 120 godina, još od 
gotovo istovremene pojave studija Božidara Petranovića Bogomili, crkva 
bosanska i krstjani (1867) i Franje Račkog Bogumili i patareni (1867). Od 
tada je o Crkvi bosanskoj nastala brojna i različita literatura, ali ona uprkos 
tome sve do danas predstavlja, kao što je to zgodno primijetio Vladimir 
Dvorniković, "jednu sfingu". Skoro sva djela i različiti prilozi koji su poslije 
Petranovića i Račkog objavljeni o Crkvi bosanskoj imaju izrazito polemički 
karakter. To je razumljivo, jer pitanje Crkve bosanske zadire u sve nacionalne 
mitove i s njima povezane nacionalističke ideologije i predrasude, koje su 
nastale i koje postoje na središnjem južnoslavenskom prostoru. Procesi koji 
su zahvatili Bosnu nakon uništenja njene srednjovjekovne države, a to su 
širenje islama i oblikovanje bošnjačkog etnosa, ne mogu se objasniti niti 
shvatiti bez karaktera i uloge Crkve bosanske, za koju je s razlogom primi- 
jećeno da kao "osebujni bosanski fenomen leži u samom srcu bošnjačke 
nacionalnosti". 

Uvidom u izvore različitog porijekla može se utvrditi da se u njima 
spominju, s jedne strane Crkva bosanska, a s druge hereza (dualizam, 
manihejstvo) 1 heretici (jeretici), odnosno babuni, bogumili, patareni i sl. 
Mnogi historičari i stručnjaci iz drugih područja koji su o tome pisali uzimali 
su navedene pojmove kao sinonime pa je tako nastala dosta raširena predstava 
da je vjerskim životom u Bosni od XII st. do osmanskih osvajanja gospodarila 
Crkva bosanska, čije je učenje u osnovi bilo manihejskog, odnosno heretičkog 
karaktera. Neslaganja u literaturi javljaju se u vezi sa pitanjem ocjene 
prirode te crkve i njene hereze. 

Prema prvom shvatanju koje se susreće u literaturi, hereza se pois- 
tovjećuje sa Crkvom bosanskom. Mada često nazivana različitim imenima, 
Crkva bosanska je ustvari jedan od mnogih izdanaka manihejstva, kao 
sinteze tradicionalnog perzijskog vjerskog dualizma dobra i zla, sa elemen- 
tima ranog kršćanstva. Tu je sintezu uobličio perzijski vjerski učenjak Mani 
(Maniheus) još u trećem stoljeću nove ere. Pojava Manija kao vjerskog i 

socijalnog propovjednika poklapa se sa utemeljenjem Novoperzijskog carstva 
i dinastije Sasanida, koja je vladala Iranom od 226. do arapske invazije 
641—645. godine. Sasanidi su zaratustrizam (grčki — zoroastrizam) proglasilio 
državnom religijom. Tim je institucionaliziranjem zoroastrizam postao ideolo- 
gijom vladajućih slojeva Novoperzijskog carstva. Njegovi svećenici su oprav- 
davali i branili dati politički poredak i socijalne odnose u iranskom društvu. 
Sasanidi su, uz oslonac na zoroastrizam, gušili socijalni bunt i pokrete 
ugnjetenih slojeva stanovništva i progonili ona vjerska učenja koja su propovi- 
jedala egalitarizam i otpor vlastima, službenoj crkvi i njenoj vjeronauci. 
Među takva učenja je, pored ranog kršćanstva, spadalo i manihejstvo. Njegov 
tvorac Mani je osuđivao materijalna dobra i ovozemaljska uživanja, propovi- 
jedajući istovremeno asketski život. Prema Maniju, spas svakog pojedinca 
ne zavisi od volje crkve, nego od njegovog ličnog života. To je izazvalo 
reakciju službene zoroastričke crkve, koja je pozvala Manija na javnu ras- 
pravu. On je prihvatio poziv na tu raspravu, nakon koje je proglašen ot- 
padnikom od vjere predaka i bačen u tamnicu, gdje je 277. na svirep način 
ubijen. 

Manijevo učenje se poslije njegove smrti proširilo po Rimskom carstvu, 
najprije u Maloj Aziji, odakle je prešlo na Balkan i dalje u Evropu. Rimski 
imperator Dioklecijan je već 296. bio prisiljen da izda edikt kojim se 
osuđuje manihejstvo i naređuje progon njegovih sljedbenika. On tu ističe 
da su do njega, kao imperatora, stigle vijesti da su manihejci, "kao iznenadna 
kuga", provalili iz zemlje "neprijateljskih Iranaca" u Rimsko carstvo i tu 
prouzročili "mnoge nevolje i tragedije". Od njih se treba čuvati jer oni 
prijete da svojim "neljudskim postupcima" i "ludim iranskim običajima" 
zatruju "miroljubivi i nevini rimski narod", pa čak i "narod cijelog svijeta". 
Dioklecijan stoga naređuje da se njihova imovina svuda zaplijeni, a njihove 
knjige spale. Uprkos žestokim progonima, Manijevo se učenje širilo, posebno 
među obespravljenim slojevima stanovništva, kako na zapadu tako i na 
istoku Rimskog carstva. Invazijom Rimskog carstva od strane različitih 
barbarskih plemena i ubrzanjem procesa feudalizacije javljaju se mnoge 
neomanihejske sekte i pokreti koji se sa socijalnog i vjerskog stanovišta 
opiru tom procesu. Oni su se zapravo opirali ukmećivanju slobodnih seljaka, 
čime su stekli jaka uporišta među slavenskim i franačkim seljaštvom koje 
je preplavilo evropske provincije Rimskog carstva. Odatle su se neomani- 
hejske sekte i vjerske zajednice održale u različitim formama i pod različitim 
imenima kroz cijelo razdoblje ranog feudalizma. Ponegdje, kao što je to bio 
slučaj u Bosni, njihove su pristalice pronašle način življenja sa feudalnom 
državom, pa su se konstituirali kao hijerarhijski uređena crkva. Crkva bosan- 
ska, prema tome, predstavlja dio istog pokreta kojem su pripadali bogumilstvo 

na jugoistoku Balkana, te razne dualističke hereze u sjevernoj Italiji i južnoj 
Francuskoj (patareni, katari, valdenzi, albižani i dr.). Poznati historičar 
Ante Babić je utvrdio da je na prostoru od Male Azije do Pirineja bilo 16 
takvih pokreta, među kojima je Crkva bosanska, sa svojim krstjanima i 
pristalicama, vjerovatno bila najbrojnija. 

Pisci koji zastupaju mišljenje o heretičkom karakteru Crkve bosanske 
uglavnom se pozivaju na papske i inkvizitorske izvore, posebno na spise 
pape Pia II s početka druge polovine XV stoljeća. To mišljenje prvi je 
naučno formulirao i zastupao Franjo Rački. Prema Račkom, Crkva bosanska 
predstavlja izdanak bogumilstva, koje je kao učenje i pokret u X st. utemeljio 
neki bugarski svećenik po imenu Bogumil. Njegovo se učenje brzo proširilo 
po Bugarskoj, Trakiji i Makedoniji, odakle je preko Raške stiglo i u Bosnu. 
Bogumil je propovijedao da životom i svijetom ravnaju dva načela koja se 
stalno međusobno bore. To su načela zla i dobra, odnosno tame i svijetla. 
Iza načela zla stoji Sotona, a iza načela dobra Bog. Sotona je tvorac vidljivog 
i okuženog materijalnog svijeta, od čijeg se zla čovjek može osloboditi 
odricanjem od ovosvjetskih uživanja, kao što su meso, vino i žene. 


Istovremeno je odbacivano sve materijalno što je službena crkva vezivala 
sa vjerovanjem u Boga. Tako je na prvom mjestu odbacivana cjelokupna 
organizaciona 1 hijerarhijska struktura tradicionalne crkve, svi njeni građe- 
vinski objekti, a posebno bogati manastiri. Čak je i sam krst ili križ postao 
omraženi "simbol lažnog vjerovanja". Nasuprot tradicionalnoj crkvenoj i 
vjerskoj hijerarhiji, bogumilstvo je priznavalo samo dvije kategorije vjernika: 
prečišćene izabranike i obične vjernike. Primjereno tome, u Bosni su to 
bili "savršeni krstjani", u koje je Rački ubrajao strojnike, starce i goste, a 
na drugoj strani "mrsni ljudi", kao obični vjernici. "Pravih krstjana" u srednjo- 
vjekovnoj Bosni moglo je biti svega nekoliko stotina. Oni su bili obavezni 
da vode pravi isposnički život. Nasuprot tome, svi ostali, takozvani "mrsni 
ljudi", slobodno su se ženili, jeli mrsnu hranu, ratovali i polagali zakletve. 
Njihova je jedina obaveza bila da u svemu slušaju "savršene krstjane" 1 da 
se pred smrt pokaju te prime neku vrstu krštenja. 


U socijalnom pogledu, Crkva bosanska je proistekla iz raznih pokreta 
koji su propovijedali odricanje od vlasništva i od zakletve, otpor prema ratu 
i nepokoravanje svakoj feudalnoj, kako svjetovnoj tako i crkvenoj vlasti i 
hijerarhiji. Taj se antifeudalni bogumilski ili patarenski pokret uobličio u 
Bosni u službenu crkvenu ustanovu, tako što se odrekao svog društvenog 
programa, a zadržao dogmatsko učenje. Dok su se na istoku i na zapadu 
svjetovna i crkvena vlastela (episkopi, biskupi, igumani i opati) međusobno 
borili za posjede i prevlast, dotle bosanska vlastela nije u Crkvi bosanskoj 
u tom pogledu imala suparnika. Bosanska vlastela je podržavala bosansku 

crkvu, često se oslanjajući na njen autoritet u odnosima prema vladaru i 
stanovništvu. Zauzvrat, vlastela je štitila crkvu u odnosu prema vladaru, a 
posebno od napada spolja. 

U novijoj nauci bogumilsku teoriju o Crkvi bosanskoj najviše su podrža- 
vali Aleksandar Solovjev i Dragutin Kniewald. Solovjev je u više svojih 
radova postavio nekoliko naučno osnovanih hipoteza kada su u pitanju 
dogmatsko učenje, organizacija i struktura Crkve bosanske. Na osnovi tih 
svojih naučnih analiza Solovjev je izvukao opći zaključak da je "bosanska 
crkva bila od kraja XII do XV v. zaista heretička, i to bogomilska". Analizom 
latinskih izvora do sličnog zaključka došao je 1 D. Kniewald, tj. da "crkva 
bosanska predstavlja jaku organizaciju neomanihejske sljedbe u bitnosti 
jednake onoj koju su na zapadu zvali katharima ili patarenima". Tako su 
Rački i njegovi istomišljenici dali jednu cjelovitu sliku Crkve bosanske, 
kao organizacije sasvim različite od crkve u okolnim zemljama, sa vlastitim 
načelima, ustrojstvom i teologijom. 


Nasuprot Račkom i njegovim istomišljenicima, u literaturi se rano javilo 
drugo shvatanje, po kojem je bosanska crkva, mada često nazivana he- 
retičkom, ustvari po svojoj doktrini bila pravoslavna. Od srpskog se pra- 
voslavlja, navodno, razlikovala samo po tome što je imala svoju samostalnu 
bosansku hijerarhiju. Takvo mišljenje, još prije pojave studije F. Račkog, 
iznio je B. Petranović, a po njemu je bosanska crkva bila samo jedna od 
grčkoistočnih crkava, ustvari srpkopravoslavna, koja se odvojila i prihvatila 
neka heretička vjerovanja. 


Među više srpskih autora ovo je mišljenje najoštrije zastupao Vaso 
Glušac. Mada je iznio nešto "zdravorazumskog skepticizma" u pogledu nekih 
tumačenja F. Račkog, Glušac je sa izvorima postupao krajnje proizvoljno. 
Njegov žestok i neakademski ton najbolji su primjer visokog stupnja emo- 
cionalnosti koji obilježava i mnoge druge radove o bosanskoj crkvi, osobito 
u starijoj literaturi. Bosanske povelje i dubrovačke isprave pružaju obilje 
podataka na osnovi kojih se može zaključiti da su se pripadnici Crkve 
bosanske držali nekih standardnih kršćanskih vjerovanja i ponašanja koja 
su bila strana i dualizmu 1 praksi pripisivanoj bosanskoj crkvi u rimskim 
katoličkim dokumentima. Međutim, i pored toga, "pravoslavna teorija" ima 
i mnogo nedostataka. Nju ne osporavaju samo papski i inkvizitorski doku- 
menti nego je pobijaju, također, različiti srpski crkveni i drugi izvori, u 
kojima se često baca anatema, čak i poimenično, na pripadnike Crkve 
bosanske kao heretike. Dušanov zakonik prijeti globom i batinanjem onome 
ko izgovori "babunsku riječ". Vlastelin je za babunsku riječ kažnjavan sa 
100 perpera, a sebar sa 12 perpera i batinjanjem. Istovremeno je heretik 
koji bi se našao da tajno živi među hrišćanima kažnjavan paljenjem po 

obrazu i progonstvom. Kao izrazito nacionalistička i paternalistička u odnosu 
na Bosnu, teorija o navodnom srpskopravoslavnom porijeklu i karakteru 
Crkve bosanske odavno je izgubila svaku naučnu vjerodostojnost, "barem 
izvan Srbije". 

U svojim ranim radovima Jaroslav Šidak je zastupao mišljenje da Crkva 
bosanska nije bila ni heretička niti pravoslavna, nego "pravovjerna" kršćan- 
ska crkva sa slavenskim bogosluženjem i vlastitom organizacijom i hijerar- 
hijom, potpuno nezavisnom, kako od Rima tako i od Carigrada. Kroz svoje 
kasnije polemičke radove o "pitanju Crkve bosanske u novijoj literaturi", 
Šidak je, uglavnom, došao do zaključka da su unutar nje postojale značajne 
heretičke tendencije. 

Među katoličkim znanstvenicima veliku je popularnost stekla teza koju 
je 1953. iznio Luka Petrović, u kojoj sa dosta argumenata odbacuje dualizam 
i dokazuje monistički karakter bosanske crkve, koja se razvila iz rane 
katoličke organizacije u Bosni. 

Najzad, američki historičar Crkve bosanske profesor John Fine je u 
svom istraživanju krenuo od činjenice da su izvori o njoj vrlo protivrječni. 
Tu je protivrječnost uočio još Mauro Orbini u svom Kraljevstvu Slavena iz 
1601. godine. Orbini je imao spise pape Pia II iz XV st., ali se pored njih 
koristio i jednom istovremenom hronikom, čiji je sastavljač neki Pietro 
Livio iz Verone. Livio, nasuprot papskim spisima, svjedoči o monizmu 
bosanske crkve. Iz dileme koju su mu nametnuli protivrječni izvještaji u 
izvorima, Orbini je našao prirodni izlaz u zaključku da su u Bosni morala 
postojati dva istodobna i naporedna vjerska pokreta ili hereze. Odatle je 
John Fine utvrdio da su u srednjovjekovnoj Bosni istovremeno postojale 
dualistička hereza i raskolnička Crkva bosanska. Njegov krajnji zaključak 
jeste da je Bosna pred osmansko osvajanje bila nastanjena Slavenima koji 
su pripadali trima vjerskim skupinama. Najveći dio Bosne u užem smislu 
bio je već katolički ili kriptobogumilski, zahvaljujući živom djelovanju fra- 
njevačkih misionara kroz cijelo jedno stoljeće prije dolaska Osmanlija. 
Pravoslavni Slaveni i pravoslavni Vlasi (stočari) nastanjivali su uglavnom 
istočnu Hercegovinu. Što se tiče preostalog svećenstva i pripadnika Crkve 
bosanske i dualističkog i nedualističkog krila, bili su uglavnom koncentrirani 
u sjevernoj Hercegovini. 

O hijerarhiji i ustrojstvu Crkve bosanske postoje prilično pouzdani 
podaci. "Savršeni krstjani" općenito su se nazivali strojnicima, među kojima 
su se izdvajali starci i gosti kao viši crkveni dostojanstvenici. Na čelu Crkve 
bosanske i njene hijerarhije stajao je did. Crkva bosanska nije držala ni 
uživala feudalne posjede niti od seljaka ubirala crkvenu desetinu ili bir, pa 
njeni dostojanstvenici nisu spadali u vlastelinski stalež. 

Dok o ustrojstvu i hijerarhiji Crkve bosanske postoje srazmjerno pou- 
zdani podaci, o njenoj se doktrini, nažalost, zna vrlo malo. Prije svega, 
nedostaju u tom pogledu podaci iz prve ruke, tj. iz same Bosne. Nije, 
sačuvan ni jedan izvorni bosanski opis ustrojstva, ceremonijala 1 teoloških 
principa Crkve bosanske. Ni bosanski franjevci, koji su se tako uporno 
borili protiv bosanskih heretika, nisu o tome ostavili nikakav izvorni spis 
ili izvještaj. Postoje, doduše, neki popisi "zabluda bosanskih heretika", koje 
su krajem XIV st. sastavljali talijanski franjevci. U njima se bosanski krstjani 
prikazuju kao pravi dualisti katarskog ili bogumilskog tipa. Tako se u 
jednom spisu kaže kako oni vjeruju da postoje dva boga, od kojih je onaj 
veći stvorio sve duhovne i nevidljive stvari, a manji, Lucifer, sve tjelesne 
i vidljive stvari. Dalje se kaže da bosanski krstjani odbacuju Stari zavjet, 
svetu misu, crkvene građevine i slike, a "napose križ". U literaturi je već 
primijećeno da su ovakvi popisi "zabluda bosanskih heretika" ustvari obični 
prijepisi kritičkih traktata protiv talijanskih katara. 

Ponešto se o doktrini i praksi Crkve bosanske posredno može zaključiti 
iz Akta o odricanju (abjuraciji), donesenog na Saboru na Bilinu polju, u 
proljeće 1203. godine. Starješine Crkve bosanske tom prilikom obavezale 
su se da će priznavati vrhovnu vlast Rima, primati katoličke svećenike u 
svoje hiže (samostane), obnoviti oltare i križeve na mjestima gdje se vrši 
bogosluženje, obavljati ispovijed i pokoru, držati se praznika i posta prema 
rimskom kalendaru, obavljati pričest najmanje sedam puta godišnje, da 
neće dopuštati da muškarci i žene žive u istim hižama te da će uskraćivati 
utočište hereticima. Na kraju su obećali da će se umjesto imenom krstjanin 
između sebe nazivati braćom. Iz ovog je zaista teško izvesti određen zaključak 
o pozitivnim teološkim postulatima Crkve bosanske. 

Na osnovi drugih izvora može se zaključiti da su bosanski krstjani 
dosljedno smatrali da put ka spasenju ne zavisi od nekog sakramenta (kršte- 
nja, krizme, pričesti, pokore, ispovijedi, posljednje pomasti, braka i sl.), 
niti od dobre volje crkvenih pastira, nego isključivo od načina života vjernika. 
Pored toga, zna se da su krstjani Crkve bosanske odbacivali Stari zavjet, 
proroke i spise svetih otaca. Jednako su odbacivali i kult Marije, do kojeg 
je katolička crkva veoma držala. Smatrali su da je Krist samo prividno 
imao ljudsko tijelo, te da ustvari nije ni trpio niti umro. Bosanski krstjani 
su odricali svaku vlast kršćanskim crkvama, posebno katoličkoj. Smatrali 
su da je samo njihova crkva prava pa je odatle starješina Crkve bosanske 
nasljednik apostola Petra, a ne rimski papa. U tom su smislu prezirali 
crkve, katoličku i pravoslavnu, koje su nazivali "sinagogama sotone". Od- 
bacivali su upotrebu svetih slika kao običnu idolatriju. Nisu vršili službu 
Božiju niti su vjerovali u svece i njihove navodne moći. Vjerovali su u 

uskrsnuće duha, ali ne i tijela, jer tijelo potiče od sotone. Općenito su 
pridavali značaj asketskim pravilima života, posebno postu, ali ne po rimskom 
kalendaru. U skladu sa isposničkim pravilima, odbacivali su meso, vino, 
obilje i raskoš. Osporavali su svjetovnim vladarima pravo da izriču smrtnu 
kaznu, a nisu prihvatali ni zakletvu. Krstili su samo odrasle osobe koje su 
u stanju svjesno primiti krstjansku nauku. Bosanski krstjani su slavili Božić 
i Uskrs, a posebno Jurjevo ili Đurđevdan, kao stari slavenski praznik kojim 
se obilježava početak proljeća. 

Bogumilska teorija o bosanskoj crkvi Franje Račkog uživala je cijelo 
jedno stoljeće popularnost i vjerodostojnost jer se smatralo da automatski 
i logično objašnjava dva druga složena pitanja bosanske povijesti. Prvo je 
masovno prihvatanje islama, a drugo je "misterija" bosanskih stećaka. Sma- 
tralo se da su bogumili, izmoreni stalnim progonima od katolicizma i pra- 
voslavlja, jednostavno odmah nakon dolaska Osmanlija masovno prihvatili 
islam. Sa početkom proučavanja osmanskih deftera pedesetih godina, ta je 
teorija jednostavno pala u vodu, mada je još uvijek popularna među laicima 
i historičarima—amaterima. 


Bogumilstvom se ne može objasniti ni zagonetka stećaka. Kako je 
primijetio Noel Malcolm, bogumilstvo je bilo rašireno i po Bugarskoj, Trakiji 
i Makedoniji, ali tamo nema nikakvih stećaka. Pored toga, na mnogim 
stećcima uklesan je krst ili križ, koji su bogumili odbacivali. Najveći broj 
stećaka sačuvan je u Hercegovini i potiče s kraja XIV i početka XV st., 
kada je većina bosanskog stanovništva već bila ušla u katoličanstvo ili 
pravoslavlje. Odatle se u nauci danas općenito vjeruje da svi motivi na 
stećcima "ne pripadaju jednom jedinom dekorativno—slikovnom jeziku". Na 
stećcima se susreću uklesani veoma različiti motivi i simboli, od paganskih 
do raznih kršćanskih, heretičkih, ratničkih, cehovskih i drugih. 


U Bosnu je sredinom XV st. ponovno došla jedna dominikanska misija 
koju je predvodio Dubrovčanin Ivan Uljarević. On je dobio dozvolu od pape 
Nikole V da može slobodno po Bosni i Srbiji "propovijedati katoličku vjeru, 
osnivati samostane i primati u svoje redove one koji to žele". Prema jednoj 
dubrovačkoj ikonoteci, ovi su dominikanci, uz dozvolu kralja Stjepana To- 
maša, poslali trojicu patarena u Rim, gdje su 1461, nakon izjave o abjuraciji, 
pokršteni. Pod sve većim pritiskom Rima, kralj Stjepan Tomaš je 1450. 
počeo otvoreno progoniti krstjane. U jednom dominikanskom izvještaju iz 
februara 1451. tvrdilo se da čim "fratri dođu u mjesto koje krivovjerci drže" 
heretici "iščezavaju kao vosak na vatri". Sigurno je, međutim, da pokrštavanje 
bosanskih krstjana nije teklo tako jednostavno i brzo. Progoni su u svakom 
slučaju nastavljeni pa je did Crkve bosanske potražio 1453. utočište kod 
hercega Stjepana Kosače. On je, prema jednom pismu carigradskog pa- 

trijarha Genadija II Sholarija, prešao na pravoslavlje. Uz "bosanskog djeda 
na pravoslavlje je prešao i veći broj njegovih vjernika, pošto su čuli za 
povlastice koje je grčka pravoslavna crkva dobila od sultana Mehmeda 
Fatiha odmah po osvajanju Carigrada. 

Uprkos svim progonima krstjana i drugim mjerama protiv njih, Bosanska 
biskupija nije još ni sredinom XV st. bila u stanju ubirati crkvenu desetinu. 
Papa Kalikst III je zato u septembru 1457. dao Ivanu Navari novac od 
crkvene desetine koji je ubran u Dalmaciji da ga podijeli ugarskom i 
bosanskom kralju. Papa je istovremeno naredio i svom legatu Marinu iz 
Siene da prikuplja novčanu pomoć za bosanskog kralja. Kralj Tomaš je 
1459. prisilno preobratio na katoličanstvo dvije hiljade krstjana, dok su 
četrdeseterica "najtvrdokornijih" otišli u Hercegovu zemlju. To je u Bosni 
u užem smislu konačno "slomilo kičmu Crkvi bosanskoj". 

Nema znakova niti podataka o tome da su se starješine ili pripadnici 
Crkve bosanske priklonili Osmanlijama. Naprotiv, poznato je da se gost 
Radin, jedan od najuglednijih preostalih crkvenih starješina i uticajni dvor- 
janin hercega Stjepana, obratio 1466. Veneciji s molbom da sa 50—60 
pripadnika svoje sekte i zakona pređe na njenu teritoriju, uz uvjet da tamo 
zadrže svoju vjeru. Izgleda da mu se pastva svela na svega 50—60 sljedbenika, 
uključujući tu, vjerovatno, i onih četrdeset "najtvrdokornijih". 

Iz prvog osmanskog popisa Bosanskog sandžaka vidi se da su pripadnici 
nekadašnje Crkve bosanske upisivani kao "kristian" (krstjanin), dok su 
katolici i pravoslavni upisivani kao "gebr" ili "kafir", što prosto znači ne- 
vjernik. Mada su cijela dva—tri sela upisana kao "kristian", na području 
Bosanskog sandžaka nije u tom trenutku bilo ni punih 700 takvih duša. 
To je izgleda bilo sve što je u trenutku pada bosanskog kraljevstva ostalo 
od nekad brojnih bosanskih krstjana. 

U Bosni je, kao i drugdje, uvijek potrebno razlikovati religiju kao 
doktrinu od religije kao društvene stvarnosti. Sve su velike religije, odnosno 
vjerske tradicije, nastale u srazmjerno razvijenim gradskim sredinama, kao 
proizvod određenih vladajućih i obrazovanih klasa i slojeva. Njihovo učenje 
i praksa dopiru do sela u manje ili više pojednostavljenoj, odnosno iskrivljenoj 
formi. Gradovi se u srednjovjekovnoj Bosni razvijaju kasno, uglavnom u 
XIV 1 XV st., kao trgovačke ili rudarske kolonije stranaca, pretežno Dub- 
rovčana, Sasa i franjevačkih redovnika. Veze bosanskog seljaštva sa gra- 
dovima i općenito sa strancima, osim uz dalmatinsku granicu, bile su vrlo 
slabe. Upravo činjenica da ni jedna od triju crkava nije na tlu Bosne i 
među bosanskim seljaštvom imala osobito čvrst oslonac i značajniji uticaj, 
omogućila je masovno prihvatanje islama. Sigurno je da su islam prihvatili 
pripadnici sve tri religije u Bosni. Prema tome, prihvatanje islama od strane 

brojnih Bosanaca tokom prvog stoljeća nakon pada bosanske države poslje- 
dica je dinamizma nove vjere, a ne neke njihove navodne sklonosti ka 
preobraćanju usljed pripadanja nekim heretičkim učenjima, kako se to 
često misli i piše. 

U takvim uvjetima svaka vjerska praksa u srednjovjekovnoj Bosni bila 
je manje ili više iskrivljena u odnosu na svoje izvore i središta u drugim, 
razvijenijim sredinama. Zato se vjerske prilike u Bosni ne mogu objasniti 
opisivanjem raznih religijskih doktrina, kao što su manihejstvo i druge 
hereze. Crkva bosanska i njena hereza nisu predstavljale samo vjersku 
pojavu nego su istovremeno bile izraz socijalno—političkog stanja jednog 
nerazvijenog seljačkog društva i na njemu zasnovane feudalne države. Izvori 
otkrivaju sinkretizam i vrlo slabo poimanje kršćanstva u srednjovjekovnoj 
Bosni. Crkva bosanska ni u duhovnom, ni u izravnom političkom smislu 
nije ostavila nikakvo naslijeđe. Njeno je naslijeđe u tom smislu ustvari 
preuzeo islam. 

Sa stanovišta političke uloge, Crkva bosanska je odigrala dvostruku i 
donekle protivrječnu ulogu. Usljed svoje povezanosti sa vlastelom, ona je 
bila jedan od ključnih činilaca slabosti središnje vlasti i snage partikularizma 
u feudalnoj Bosni. Na drugoj strani, Crkva bosanska je, kao ideološki činilac 
u borbi protiv pape i ugarsko—hrvatskih kraljeva i velikaša, te srpskih 
vladara koji su nosili katoličanstvo, odnosno pravoslavlje, dala značajan 
doprinos izgradnji bosanske državne samostalnosti 1 odbrani od vanjskih 
neprijatelja. 

II DIO 


DOBA OSMANSKE VLADAVINE 


Osmanska država i islamska civilizacija 


Prema ranim osmansko—turskim hronikama, Osmanlije potiču iz Cen- 
tralne Azije, iz nomadskog plemena Kayi Turaka, jednog organka Turaka 
Oghuza, koji su pod pritiskom mongolskih najezda izbjegli u Anadoliju 
tokom treće decenije XIII stoljeća. Kasnije hronike, od kojih su mnoge 
prepletene legendama i mitovima, očito su pisane sa namjerom da se uveća 
ugled vladajuće Osmanove kuće sa dugom linijom istaknutih predaka. 

Kritičkom analizom filoloških i epigrafskih podataka, poznati engleski 
osmanist Paul Wittek otkrio je izvjesne protivrječnosti u tradicionalnoj 
genealogiji i nastojao dokazati da je Kayi—linija osmanskih vladara u manjoj 
ili većoj mjeri izmišljena. Wittek sa dosta argumenata pokazuje da Osmanlije 
nisu došle u Anadoliju "kao novi talas" najezde u XIII stoljeću. On dalje 
dokazuje da Osmanlije nisu sebe smatrale posebnim plemenskim entitetom 
ili nekom posebnom rasom, nego samo "zajednicom gazija", tj. ratnika koji 
se na bizantskoj granici bore za napredak islama. Većina istraživača odbacuje 
mišljenje, koje se susreće u literaturi da su Osmanlije bile "samonikli ljudi" 
koji su prihvatili islam po dolasku u zapadnu Anadoliju, gdje su se spojili 
sa dijelom maloazijskih Grka, iz čega je proistekla osmanska nacija kao 
država. Turski historičar Mehmed Fuad Kopriilii smatra da su Osmanlije 
samo jedna od mnogih, međusobno povezanih turskih etničkih grupa koje 
su naselile Anadoliju. U tom smilu, za njega je osmanski politički, a turski 
etnički pojam. 

Općenito gledano, mnoge neizvjesnosti pokrivaju historiju Osmanlija 
prije XIII stoljeća. Ono što je općeprihvaćeno to je da je osnivač osmanske 
države, tj. kasnijeg Osmanskog carstva, bio Osman, sin Erthogrula, jednog 
od turkmenskih vođa. Otac, Erthogrul dobio je kao gazija od seldžučkog 
sultana Alaldina II feudalne posjede i zemlje, zvane bejlik (beylik) ili emirat, 
sa sjedištem u gradu Sogiut, na bizantskoj granici unutar Male Azije. Sa 
pripadnicima jednog broja svog turkmenskog plemena čuvao je granicu i 
— kao i druge gazije — vodio prepade na bizantsku teritoriju. Te posjede 
naslijedio je njegov sin Osman. 

Od svih anadolskih begova i emira Osman Gazi je vladao prostorom 
koji je bio najistureniji prema južnim obalama Crnog mora i najbliži Bizantu 

i Balkanu. Osman Gazi je, prema bizantskom hroničaru Georgiju Paphyme- 
rosu, počeo 1301. opsadu Nikeje (Iznik). Bizantska vlada poslala je opkolje- 
nom gradu u pomoć najamničku vojsku od oko dvije hiljade ljudi. Osman 
ih je sačekao u zasjedi na prilazima gradu i u ljeto 1301. potpuno potukao. 
Ovom pobjedom Osman je stekao slavu širom Anadolije, pa su iz svih 
njenih krajeva pristizale gazije i stavile se pod njegovu zastavu. Prema 
ustaljenom običaju, u pograničnim emiratima i bejlucima su uzeli ime svog 
vođe 1 postali poznati pod nazivom Osmanlije. Na taj način je istovremeno 
uspostavljena Osmanska dinastija. Tako se 1301. može smatrati godinom 
uspostavljanja i učvršćenja osmanske dinastije i države. 

Historičari do danas, posebno oni na Balkanu, nisu naučno odgovorili 
na pitanje kako je mala grupa nomadskih ili polunomadskih Turaka uspjela 
stvoriti organiziranu i prostranu islamsku državu, u kojoj je živio i velik 
broj nemuslimana. Neki misle da je ta temeljna osnivačka snaga bila u 
neprekidnom ratničkom pohodu, koji su Erthogrul i njegov nasljednik Osman, 
kao vođe gazija, vodili protiv bizantsko—kršćanskih ratnika, među kojima 
su bili brojni Slaveni, kao akritoi (graničari — limitanei). Do Osmanovog 
dolaska na vlast 1299. prvobitni Erthogrulov emirat toliko je proširen stalnim 
ratovanjem da se pretvorio u državu. Prilika da se bore za islam privlačila 
je brojne gazije iz mnogih dijelova islamskog svijeta, a posebno razne turske 
etničke grupe, koje su ispred Mongola bježale u Anadoliju. Tako je gazijska 
struktura postepeno oblikovala osnovu za vojno—administrativnu organizaciju 
Etrhogrulovog emirata, odnosno kasnije Osmanove države. Čuvajući granicu 
islama prema Bizantu, Erthogrul je sa značajnim brojem svojih različitih 
turkmenskih saveznika istovremeno vodio upade na bizantske teritorije. 
Tako je organizacija gazija oblikovala osnovu za političku strukturu emirata 
i budućeg Carstva. 

U balkanskoj, a dobrim dijelom i evropskoj literaturi, nameće se mišlje- 
nje da su rane Osmanlije bili primitivni plemenski ljudi. Izvori i kasnije 
razdoblje islamsko—kršćanske i jevrejske koegzistencije te uzajamnog uticaja 
pokazuju da su Osmanlije, nasuprot tome, imale odgovarajuće i samozatajne 
snage za gradnju jedne moćne države. Drugim riječima, to je bio etnički 
elemenat sa izrazitim smislom za političku organizaciju, koji je — na osnovama 
islama kao učenja — od seldžučkih podanika i robova, vremenom uspio 
izgraditi jednu od najvećih i najdugotrajnijih imperija koje historija poznaje. 

Duga tradicija perzijskog, arapskog, seldžučkog i općenito islamskog 
gradskog života i intelektualnih djelatnosti veoma su doprinijeli usponu i 
razvoju nove države. U osnivanju osmanskog državnog sistema posebnu 
ulogu imale su ahije, kao udruženja trgovaca i zanatlija te ulema, kao stalež 

učitelja i tumača islama. Ove su dvije strukture posebno doprinijele uspo- 
stavljanju i širenju osmanskog državnog sistema. 

Rastu i usponu osmanske države, pored toga, značajan doprinos dali 
su muslimanski esnafi, kao udruženja zanatlija, a posebno oštra disciplina 
udruženja muslimanske mladeži, čiji su članovi bili vezani kodeksom moral- 
nih, odnosno etičkih ideala, tj. pravilima časti gazija. Pored toga, sposobnost 
raznih osmanskih vladara imala je značajnu ulogu u njihovim početnim 
uspjesima. Tome je svakako doprinijelo opadanje Bizanta, nakon Četvrtog 
križarskog rata 1204, te feudalna anarhija u balkanskim južnoslavenskim 
zemljama. Uz sve to, može se dodati i činjenica da Zapad, posebno Venecija, 
Đenova i Firenca, usljed svojih trgovačkih interesa na Bliskom Istoku, nisu 
bili jedinstveni u otporu Osmanlijama. 

U ogromnom muslimanskom svijetu bilo je malo ljudi tako privrženih 
islamu, kao što su to bile Osmanlije. Gaza ili sveti rat kao ideal bio je 
značajan činilac u uspostavi 1 razvoju osmanske države. Cjelokupno društvo 
u ranom osmanskom emiratu organizira se u skladu sa kulturnim idealom 
svetog rata radi širenja darulislama (Dar-al-Islam — "zemlje islama" ili kod 
samih muslimana jednostavnije daruna — "naša zemlja") sve dotle dok se 
njime ne obuhvati cijeli svijet. Nasuprot darulislamu stoji darulharb (Dar- 
-al-harb), kao "zemlja rata", odnosno teritorije koje su neprestano izložene 
prijetnji rata. 

Gaza je shvatana kao vjerska dužnost koja je njene pripadnike nadahnji- 
vala za različite poduhvate i činila ih spremnim na žrtvovanje. Drugačije 
rečeno, u tom pograničnom društvu sve su se društvene vrline sjedinjavale 
u idealu gaze. O dubini vjerskih osjećanja i uvjerenja koja su vladala među 
gazijama svjedoči u svojim bilješkama solunski arhiepiskop Georgije Pala- 
mas. Kada su Osmanlije u proljeće 1354. nakon Galipolja zauzele Solun, 
potvrdile su mu položaj arhiepiskopa, uz riječi da je napredovanje islama 
od istoka prema zapadu jasan dokaz da je to Božija volja i da je islam 
"prava vjera". Istovremeno, u skladu sa učenjem islama, svrha svetog rata 
nije bila da uništi, već samo da potčini i zaštiti kao "kitabijsku" manjinu 
— kršćane, Jevreje i ostale narode koji posjeduju knjigu Božijeg otkrovenja, 
tj. neislamski svijet. 

Dok su razvijenu islamsku civilizaciju u osmanskom zaleđu odlikovale 
vjerska ortodoksija 1 skolastika, a šerijatski zakoni i dvorska literatura 
pisani jednim izvještačenim književnim jezikom, dotle je u pograničnim 
bejlucima preovladavala narodna kultura, obilježena derviškim tarikatima 
(redovima), misticizmom, epskom književnošću i običajnim pravom, koje 
je u dnevnoj praksi bilo skoro u istoj ravni sa šerijatom. U osmanskoj državi 
i drugim pograničnim bejlucima turski jezik je prvi put postao službenim 

jezikom administracije i književnosti, umjesto do tada obaveznog arapskog 
i perzijskog. 

Osmanlije su izgradile carstvo sjedinjenjem pod svojom upravom 
islamske Anadolije i kršćanskog, a posebno pravoslavnog svijeta na Balkanu 
te dijelova srednje Evrope. U osnovi je već Bajezit I krajem XIV st. načinio 
carstvo koje se prostiralo od Eufrata do Dunava. On je 1395. u jednom 
pohodu stigao sve do Slankamena na Dunavu, a zatim upao u Vlašku, gdje 
je potukao tadašnjeg vlaškog vojvodu Mirču. Tako je, uprkos svom načelu 
neprekidnog svetog rata, osmanska država istovremeno bila zaštitnik pra- 
voslavne crkve i miliona pravoslavnih kršćana, u prvom redu Grka i Srba, 
te bosanskih i drugih katolika. Srbi su se upravo pod osmanskom vlašću i 
njenim raznim vojnim pohodima proširili na prostore na kojima prije dolaska 
Osmanlija na Balkan i u srednju Evropu nisu nikada živjeli. Tako su za- 
hvaljujući Osmanlijama, koji su ih mahom kao pravoslavne vlahe (stočare) 
i pripadnike pomoćnih vojničkh rodova svuda za sobom vodile, stigli do 
sjeverne Dalmacije, Slavonije, Zagrebačke Gore, Bačke, Banata i južne 
Mađarske, sve do Budima. Na isti su način Srbi naselili brojne dijelove 
Bosne i Hercegovine, u kojoj prije osmanskih osvajanja nisu imali čak ni 
jedan manastir. Prvi manastir su, uz dozvolu osmanskih vlasti, suprotno 
šerijatskim propisima, podigli 1547. u Papraći kod Zvornika. Nakon toga, 
za osmanske vladavine izgradili su, u raznim krajevima Bosne, još sedam 
manastira, uz velik broj crkava. 


Sličan je slučaj bio i sa Jevrejima, nakon njihovog izgona iz Španjolske 
(1492) i Portugala (1496), koji su za vrijeme vladavine sultana Bajezita II 
(1481—1512) našli utočište u Osmanskom carstvu. Sultan Bajezit II je iz 
"osjećaja čovječnosti" izdao naredbu zapovjednicima svojih evropskih po- 
krajina da prognane Jevreje ne vraćaju sa granica, nego da ih kao vrijedan, 
učen i radin obrtnički narod "najprijaznije prime". Na takvu sultanovu 
odluku sigurno su imale uticaja i stare osmanske židovske općine. Prema 
jednom popisu iz 1477. samo u Istanbulu bilo je već 1.500 jevrejskih 
domova. U vrijeme dolaska španjolskih i portugalskih Jevreja na prostore 
Osmanskog carstva, na čelu jevrejske zajednice bio je Moša Kapsali, tadašnji 
istanbulski hahambaša (nadrabin) koji je sa osmanskim dvorom imao veoma 
dobre odnose. Nešto kasnije, prve su jevrejske trgovačke porodice stigle 
preko Soluna i u Bosnu, odnosno u Sarajevo. U historijskim vrelima ozna- 
čavaju se tri godine kao vrijeme dolaska prvih Jevreja u Sarajevo: 1541, 
1551. i najzad — kao najpouzdanije vrijeme njihovog stalnog nastanjivanja 
na bosanskom tlu — 1565. godina. 


Islam, odnosno osmanska država, kao tradicionalna bliskoistočna sila 
koja je daleko prodrla u Evropu, jamčila je pravoslavcima, katolicima i 

Jevrejima, kao zaštićenim manjinama, život 1 imovinu, pod uvjetom da 
plaćaju glavarinu (džizju). Osmanska država im je, u skladu sa temeljnim 
principima islama, dopuštala da slobodno ispovijedaju vlastitu vjeru i vode 
svoj način života, te je takvu politiku dosljedno vodila svo vrijeme svoga 
trajanja. Ta zaštita nemuslimana u islamskoj državi bila je značajan činilac 
vojnog uspjeha Osmanlija. 

Pored toga, Osmanlije su imale veoma blagonaklon stav prema seljaštvu 
kao izvoru državnih prihoda. To je bila njihova tradicionalna i trajna politika, 
kojom je također podsticana vjerska trpeljivost. Zemljišni porez, zvani harač, 
činio je velik dio dohotka osmanske države. Osmanlije su islamske principe 
o vjerskoj trpeljivosti širokogrudo primjenjivale. Oni su se kao ljudi koji 
žive na granici od početka slobodno miješali sa kršćanima. Neposredan je 
bio dodir pripadnika bizantskih pograničnih jedinica i muslimanskih gazija, 
pa su već tada mnogi akritoi i stratvoti (vojnici—seljaci), grčkog i slavenskog 
porijekla, prihvatili islam. 

Prema tome, samo se cjelovitim sagledavanjem strukture osmanske 
države i društva i njene složene politike može objasniti činjenica da se 
mali osmanski emirat ili bejlik, posvećen svetom ratu na granici Bizanta, 
proširio u jednu od najvećih svjetskih imperija. Svojim ukupnim položajem 
osmanski bejlik imao je sve preduvjete da izraste u kozmopolitsko carstvo. 
Nakon zauzeća Galipolja i Soluna, Osmanlije proširuju svoj mostobran na 
evropskom tlu ubrzanim osvajanjem Trakije, tako da su im se već u ljeto 
1361. predale Edirne, njen glavni grad. Da bi osigurao položaj svoje države 
na evropskom tlu, Osmanov nasljednik, sultan Orhan, vodio je politiku 
turske etničke kolonizacije Trakije. On je planski preseljavao muslimansko 
stanovništvo iz Anadolije u Evropu ili — kako su je Turci zvali — Rumeliju 
(Rumeli toprak — "rimska zemlja"), posebno nomade sklone brzom prila- 
gođavanju. U te krajeve dolaze i derviši, koji osnivaju svoja staništa (zavije), 
kao jezgra iz kojih nastaju sela i veća naselja. Svim tim mjerama oblikovana 
je čvrsta osnova za dalje osmansko širenje u Evropu. Ima mišljenja da su 
pod Mehmedom II Fatihom muslimani i grčko stanovništvo koje je u bazenu 
Mramornog mora prihvatilo islam, kao država ustvari predstavljali nastavak 
Bizanta. Prema Franzu Babingeru, kada je Mehmed II Fatih 29. V 1453. 
na juriš osvojio Carigrad i preimenovao ga u Istanbul, u Evropi se javio 
jedan broj njegovih gorljivih pristalica. Za njih je Fatih, kao gospodar 
nekadašnjeg Konstatinopolisa, bio nastavljač Rimskog carstva, pa se među 
zapadnim piscima tada za Carigrad sretao naziv "Turski Rim". Najizrazitiji 
primjer takvog ranog asimiliranja i prihvatanja islama među kršćanim bio 
je Mihal Gazi, koji je primio islam i kao nekadašnji bizantski pogranični 
starješina prešao na stranu Osmanlija. 

Tako je nekadašnji pogranični emirat ili bejlik postepeno izrastao u 
kozmopolitsku državu, u kojoj su sve rase i vjere predstavljale jednu cjelinu 
i u kojoj je ostvarena koegzistencija islama sa pravoslavnim, katoličkim i 
židovskim svijetom. U toj državi mogli su se čuti brojni jezici Istoka i 
Zapada, koji su bili kako u službenoj tako i poslovnoj ili privatnoj upotrebi. 
Službeno je nadvladao turski, kao jezik administracije i književnosti, pisan 
arapskim pismom. U osmanskoj državi od četiri sunijska mezheba (pravne 
škole) službeno je bio u primjeni, što se tiče vjerskih obreda i šerijatskog 
sudstva, hanefijski mezheb (po Abu Hanifi, kod Bošnjaka poznatom pod 
počasnim imenom Imami Azam), ali su u arapskom svijetu bila sasvim 
slobodno u primjeni i tri ostala mezheba — malikijski, hanbalijski 1 šafijski. 
Sve to govori da je osmanska država bila jednako trpeljiva koliko i složena 
zajednica. 

Kao država koja se u početku prostirala u zapadnoj Anadoliji, vrlo rano 
je prihvatila produhovljene islamske ustanove posredstvom prethodnog sel- 
džučkog sultanata. Središta tog sultanata bili su gradovi Uskiidar (na istočnoj 
obali Bosfora), Kastamonu (sjeveroistočno od Ankare), Izmir, Konya (Konja), 
Denizli (istočno od Izmira), Uluborlu (na izvoru velike rijeke Mendora) i 
drugi. Iz tih su gradova osmanski službenici, ulema i drugi pripadnici 
Carstva preuzimali i dalje širili tradicije islamskog državništva i civilizacije. 
Tako su Osmanlije islamsku kulturnu tradiciju u prvo vrijeme priširile na 
bizantske gradove u srednjoj Anadoliji, kao što su Milas (jugoistočno od 
Izmira), Izmir, Manisa (sjeverno od Izmira na rijeci Gediz) i Bursa. Iz 
jednog grada u drugi Erthogrul i Osman, širenjem svog gazijskog emirata, 
prenosili su državnu prijestolnicu. Osmanov sin i nasljednik sultan Orhan 
zaustavio se u Bursi kao prijestolnici. Tu je 1327. iskovao prve akče, kao 
osmanski srebreni novac. Orhan je u Izniku (Nikeji) 1331. podigao i otvorio 
prvu medresu u osmanskoj državi. U Bursi je 1340. dovršio izgradnju 
kompleksa prostranih bazara, bezistana i time od tog grada napravio veliko 
trgovačko središte. Nekoliko godina prije toga Bursu je kao tadašnju o0s- 
mansku prijestolnicu posjetio arapski putnik Ibn Battuta i kasnije je opisao 
kao "veliki grad sa lijepim bazarima i širokim ulicama". 

Sveti gazijski rat i turkmensko osvajanje Male Azije bili su osnovni 
dinamični činioci početka razvoja i širenja osmanske države. Administrativno 
i kulturno, Osmansko carstvo na svim svojim prostorima, na tri kontinenta 
— Aziji, balkanskom i srednjoevropskom dijelu Evrope te sjevernoj Africi 
— zasnivalo se u prvom redu na principima islama, te općenito političkoj 
tradiciji i civilizaciji Bliskog Istoka. 

Turci—Osmanlije su pored svojih etničkih korijena i običaja u gradnji 
države i Carevine apsorbirali elemente drugih kultura koje su postojale ili 

ostavile svoje tragove na anadolskom tlu. To su bili elementi hetitske, 
ermenske i grčko—bizantske kulture, koja je na njih uticala posebno nakon 
zauzeća Carigrada. Ipak je islam bio osnovno načelo osmanske države i 
društva. Islam je vrlo brzo svojom snagom natkrilio sva ranija nasljeđa i 
uticaje koje su Turci donijeli iz Centralne Azije ili zatekli u Anadoliji. 

Brojne turske i turkmenske rodovsko—plemenske grupe koje su se uk- 
ljučile u ranu osmansku državu kao politički pojam, podizali su svijest 
među Osmanlijama o njihovom turskom porijeklu. Odatle su se osmanski 
sultani, uz svoju službenu titulu, koju su preuzeli od Seldžuka, držali i 
starog turskog vladarskog naziva han (khan). Oni su istovremeno prihvatili 
i kasnije legende o svom porijeklu od Turaka Oghuza da bi vlastitoj dinastiji 
podigli ugled i značaj. Izvan toga, Osmanlije su sve do pred kraj XIX st. 
malo polagale na tursku nacionalnu ideju. 


Do te su ideje Osmanlije došle tek u posljednjoj fazi rješavanja tzv. 
istočnog pitanja, što je u biti značilo pitanja o "opstanku Osmanske carevine 
na Balkanskom poluostrvu i na Levantu". Ima historičara koji "istočno 
pitanje" poistovjećuju sa poviješću Osmanlija od osnivanja Carevine do 
moderne Turske. Takvo mišljenje nema oslonca u stvarnoj historiji. Istočno 
pitanje otvoreno je krizom osmanske vlasti nad njenim balkanskim, srednjo- 
evropskim, srednjoazijskim i arapskim posjedima, kako u Aziji tako i u 
sjevernoj Africi. Ima mišljenja da je to pitanje otvoreno Bečkim ili Velikim 
austro—turskim ratom 1683, u kojem su Osmanlije poražene i Karlovačkim 
(Sremski Karlovci) mirom 26. I 1699. izgubili skoro sve svoje srednjoevrop- 
ske posjede. 


U stvarnosti istočno je pitanje otvoreno takozvanim Kučuk—Kajnar- 
džijskim mirom (Kajnardža, danas grad u bugarskom dijelu Dobrudže), 
zaključenim između Osmanske i Ruske carevine 10. VII 1774, kojim je 
okončan njihov sedmogodišnji rat. Nakon poraza u tom ratu, osmanska 
vlada ustupila je Rusiji prostor između Dnjepra i Buga te predjele oko 
Azovskog mora. Istim je mirom Tatarima priznata nezavisnost, a Rusija im 
je, uz pritisak osmanske vlasti, ustupila Krim i Kuban. Osmanska carevina 
dozvolila je ruskim brodovima slobodnu plovidbu kroz Bosfor i Dardanele 
te na Donjem Dunavu. Pored toga, osmanska vlada se obavezala da će 
Vlaškoj i Moldaviji dati izvjesnu autonomiju koju će Rusija štititi. Prvi put 
u osmanskoj historiji priznato je jednoj nemuslimanskoj sili da ima pravo 
zaštite pravoslavnih kršćana na njenom prostoru. Istovremeno je i sultanu, 
kao halifi, priznato pravo da je vjerski poglavar svih muslimana koji su 
došli pod nemuslimansku, u konkretnom slučaju rusku vlast. Od tada je 
ustvari Rusija, umjesto Austrije i Venecije, preuzela vodeću ulogu u rušenju 
Osmanskog carstva. 

Istočno pitanje okončano je ugovorom između Turske i sila Antante, 
u Lozani 24. VII 1923, nakon što je Mustafa Kemal-paša, "otac svih Turaka" 
(Atatiirk), 9. IX 1922. oslobodio od Grka Izmir i zapadnu Anadoliju, te ih 
ujedinio sa Trakijom do rijeke Marice, odnosno Edirna. 

Mustafa Kemal-paša je, nakon poraza Osmanske carevine u Prvom 
svjetskom ratu, obrnuo "istočno pitanje", politički se odrekao Carevine i 
ujedinjenja srednjoazijskih turskih naroda. Nasuprot svom prijatelju En- 
ver-paši, koji se, radi ujedinjenja svih turskih naroda Bliskog Istoka i srednje 
Azije, sve do 1924. bezuspješno borio sa Lenjinovim generalima, Mustafa 
Kemal-paša se pragmatično odrekao višenacionalne imperije u korist turske 
etničke, odnosno moderne nacionalne države, koju je na opisanom prostoru 
svojim vojničkim genijem uspio ostvariti. Sve je to uradio talentom i manirom 
velikog vojskovođe i državnika. Time je Mustafa Kemal-paša pokazao da 
je istrajavanje na "istočnom pitanju", kao pitanju evropeizacije Osmanskog 
carstva — što je od kraja XVIII i početka XIX st. i vremena sultana Selima 
III i Mahmuda II, koji su sa velikom energijom započeli taj proces, uništivši 
među ostalim i janjičarski red i ajanstvo u cijelom Carstvu — ipak bilo 
uzaludno trošenje energije i vremena. Mustafa Kemal-paša je "istočno pi- 
tanje" jednostavno pretvorio u "zapadno pitanje" tako što je, pobjedom u 
ratu i nizom kasnijih političkih i prosvjetnih reformi, od Turske načinio u 
biti državu zapadne ustavne strukture. 

Prije nastupa Osmanlija, Evropa je iskusila više rušilačkih azijskih, 
prije svega mongolskih provala. Osmanlije, oplemenjene duhom islama, 
nisu u svom pohodu rušile, nego su na prvom mjestu gradile i bez nasilja 
i prisile širile jednu civilizaciju koja je na evropskim prostorima najplodnije 
tlo sigurno našla u Bosni. 

Osmansko osvajanje Bosne i njeno vojno—administrativno 
i agrarno uređenje 


Redoslijed osmanskih osvajanja na Balkanu određen je geografskim 
uvjetima 1 političkim prilikama. U svom prodoru na sjeverozapad Balkana 
Osmanlije su prirodno slijedile dva stara historijska rimska druma. Prema 
zapadu su koristili Via Egnatia, put koji je od Skadra preko Drača, Ohrida, 
Bitolja i Soluna vodio do Carigrada. Na sjever su prodirali južnim krakom 
Via Militaris, puta koji je trasiran od Beograda preko Ćuprije, Niša i Sofije 
do Carigrada. Taj je put još od srednjeg vijeka bio poznat kao Carigradski 
drum, a za vrijeme Turaka—-Osmanlija kao Stambolski drum (Stambul' d 
y01). 

Osmanlije su srazmjerno lahko osvajale Balkan zahvaljujući dvjema 
okolnostima. S jedne strane, to je opće feudalno rasulo koje je tada vladalo 
na Balkanu, a sa druge, njihova čvrsta politika i razrađena taktika u nastupu 
prema kršćanskim državama koje su se nalazile na pravcu njihovih osvajanja. 
Osmanski prodor vremenski se podudarao sa državno—pravnom i političkom 
fragmentacijom srednjovjekovnih balkanskih država, ali i samog Bizanta. 
Međusobno posvađani, balkanski vladari i njihovi praktično osamostaljeni 
krupni feudalci nisu oklijevali da traže spoljnu pomoć kako bi razriješili 
svoje razmirice i sukobe. Tako je u svakoj balkanskoj državi postojala jedna 
strana koja je tražila pomoć Ugarske ili Mletaka, a nasuprot njoj druga, 
proturska, koja je u tom međusobnom sukobu tražila pomoć Osmanlija. U 
samom Bizantu car, dvor i patrijaršija su tražili i očekivali pomoć sa kršćan- 
skog, ali ipak katoličkog Zapada. Ipak, nakon Četvrtog križarskog rata 
(1204) i početka kraja Istočnog rimskog carstva, bizantski dostojanstvenici 
nisu vjerovali nikome na Zapadu. Pred stalnom osmanskom navalom, najbolje 
je to izrazio veliki vojvoda Luka Notar, koga je narod zvao "Stub Romejaca" 
(Oslonac Rimljana), slijedećim riječima: "Radije u Gradu osmanski turban 
nego rimska mitra." "Stub Romejaca" predao se sultanu Fatihu 29. V 1453. 
godine. Nakon što je optužen da je protivpravno prisvojio 120.000 dukata, 
koji su mu zaplijenjeni u korist osmanske države, Luka Notar je pogubljen. 
Uz takav protivrimski stav pristajalo je niže grčko pravoslavno sveštenstvo 

i općenito grčko pravoslavno stanovništvo, uplašeno stalnim prodorom Itali- 
jana, fanatično se opirući svakom katoličkom prisustvu i eventualnom uticaju. 
Osmanlije su im u tome, radi svojih interesa, pružale svaku pomoć. 

Nasuprot tom rasulu i nesnalaženju, Osmanlije su vodile dosljednu 
politiku, za čije su provođenje imale na raspolaganju, kako odgovarajuću 
vojnu snagu tako i strogo centraliziranu državnu vlast. Uz sve to, veliku 
prednost za Osmanlije predstavljao je janjičarski red ili korpus, "prva stajaća 
vojska u Evropi". Prema tradiciji, taj korpus osnovao je sultan Orhan od 
ratnih zarobljenika poslije zauzeća Edirna. Janjičarski korpus nalazio se 
pod neposrednom komandom sultana. 

U svojim osvajanjima Osmanlije su u pravilu prvo pokušavale steći 
povjerenje kršćanskih feudalaca i osigurati njihovu dobrovoljnu predaju i 
pokornost. Tek ako im to ne bi uspjelo, bez oklijevanja bi se hvatali oružja. 
To je bila suština njihove prvobitne osvajačke taktike 1 politike, kojom su 
poslije Maričke (1371), a posebno Kosovske bitke (1389), uspostavili na 
Balkanu cijeli sistem svojih vazalskih država i državica. Nakon Maričke 
bitke čak je i bizantski car postao u pravom smislu osmanski vazal, pošto 
su pripadnici Paleologa, posljednje bizantske vladajuće loze, tražili sultanovu 
pomoć da bi sačuvali svoje prijestolje. Logično je da su onda i ostali 
balkanski vladari pošli za primjerom Bizanta. 

Osmanlije su skrupulozno poštovale feudalne principe. Od vazala je u 
početku zahtijevan manji godišnji danak, kao znak pokornosti islamskoj, 
odnosno osmanskoj državi. Kasnije je svaki vazal morao na osmanski dvor 
poslati kao taoca jednog od svojih sinova. Vremenom se uobičajilo da vazal 
jednom godišnje osobno posjeti osmanski dvor i zakune se na vjernost, te 
da sultanove prijatelje i neprijatelje smatra svojim prijateljima, odnosno 
neprijateljima. Uz to, vazali su imali obavezu slati pomoćne trupe prilikom 
sultanovih ratnih pohoda. Ako bi se vazal ogriješio o svoje dužnosti i obaveze, 
njegova je zemlja proglašavana za darulharb i tako izlagana mogućem napadu 
gazija. 

Već je sultan Bajezit I odredio, a Mehmed II Fatih potvrdio Dunav 
kao sjevernu granicu Carstva. U tom smislu, sultan Mehmed Fatih je odlučno 
sprečavao bilo koju balkansku državu ili neku stranu silu, u prvom redu 
Ugarsku, da se učvrsti južno od Dunava. To je postalo očito nakon osvajanja 
Smedereva (1459), Bosne (1463), Moreje i Albanije (1464—1479). Plašeći 
se da bi u slučaju vanjske navale na Carstvo lokalni—vazalni vladari prešli 
na stranu neprijatelja, sultan Fatih je, da bi se osigurao, nastojao ukloniti 
sve preostale dinastije na Balkanu. Nekima je davao godišnju apanažu 
(arpaluk), druge je slao kao namjesnike u udaljene pokrajine, dok je treće 
jednostavno fizički uništavao. Nakon osvajanja Moreje, sultan je Dimitriju 

Paleologu odredio penziju od 300.000 akči godišnje. Nasuprot tome, gdje 
god je smatrao da je opasno da ostavi vladajuću dinastiju, Fatih je pristupao 
njenom fizičkom uništenju. On je tako potpuno uklonio, odnosno fizički 
uništio dinastiju Komnena, koja je vladala Trapezuntom (Trabzon) na Crnom 
moru. Fatih je zauzeo Trapezunt 15. VIII 1461. godine, tačno na 200-go- 
dišnjicu obnove Bizantskog carstva 1261. godine. Na isti način Fatih je 
postupio i sa posljednjim bosanskim kraljem Stjepanom Tomaševićem. 

To znači da bosanska srednjovjekovna država nije sama od sebe propala 
usljed navodne opće izdaje nasilno pokatoličenih krstjana, posebno Radaka, 
zapovjednika tvrdog grada Bobovca. Osmanlije su decenijama postepeno 
potkopavale Bosansko kraljevstvo, prije nego što je sultan Fatih u proljeće 
1463. na čelu velike vojne sile krenuo u konačni pohod na Bosnu. Malobrojna 
posada Bobovca, koja se hrabro borila, takvoj sili ipak nije mogla odoljeti. 
Postojala je ideja o formiranju kršćanske koalicije za pomoć Bosni, koju 
je zagovarao papa Pio II (papa Piccolomini). Biskup Nikola Modruški je, 
kao papski izaslanik u Bosni 1461—63, nagovorio kralja Stjepana Tomaševića 
da prestane taktizirati sa Osmanlijama i da se u cijelosti osloni na Ugarsku 
i kršćansku koaliciju, koja je u kritičnom trenutku potpuno zatajila. Prema 
tome, nisu tačne tvrdnje mnogih na Zapadu, a posebno ugarskog kralja 
Matije Korvina, da je Bosna pala prije nego što je sultan "izvukao mač iz 
korica". Biskup Nikola Modruški piše da je u toku borbi izgubio 19 svojih 
pratilaca, a sam je "jedva iznio živu glavu", "više Božijom pomoći nego 
ljudskom". On je za sve optužio "bogumilske raskolnike", koji su nedavno 
bili pokršteni "protiv svoje volje", pa su zato izdali bosanskog kralja koji 
im je "bio povjerio najutvrđenije gradove svog kraljevstva". Ovi silom preo- 
braćeni "raskolnici" su, kako kaže Modruški, "podupirali Turčina", koji 
"osvoji čitav Ilirik koji se sada zove Bosna". 

Osmaniziranje neke novoosvojene oblasti ili zemlje nije značilo "brz i 
radikalan preobražaj", nego jedan "postepeni razvoj". Uvođenje osmanskih 
ustanova, upravno—teritorijalnog, sudskog, vojnog i agrarnog uređenja bio 
je proces koji je često trajao po nekoliko decenija. To je bio slučaj i u 
Bosni. Prije svega, padom Jajca 1463. nije bio osvojen cijeli prostor sred- 
njovjekovne bosanske države. Osvajanje cijele Bosne trajalo je još narednih 
130 godina i završeno je tek padom Bihaća pod osmansku vlast 1592. 
godine. U tom razdoblju uništeno je socijalno-ekonomsko i političko 
ustrojstvo srednjovjekovne bosanske države i uspostavljen osmanski sistem 
vlasti i privredna struktura. Istovremeno, to je razdoblje najvećeg uspona 
Osmanskog carstva. Nakon Fatihovih osvajanja, za vladavine njegovog na- 
sljednika Bajezita II dolazi do teritorijalno—političkog učvršćenja i velikog 
privrednog poleta i uspona Carstva. Njegovi nasljednici Selim I, Sulejman 

I Zakonodavac (na Zapadu Veličanstveni) i Selim II su u razdoblju od 
1512. do 1571. praktično zaokružili proces osmanskih osvajanja. U tom 
vremenu osmanska država razvila se u veliku svjetsku imperiju, tako da u 
XVI st. nije bilo ni jednog pitanja u međunarodnoj politici koje se nije 
ticalo Osmanlija i u čije rješavanje oni nisu bili uvučeni. 

Zavođenje osmanskog sistema počelo je u Bosni postepeno još od dvade- 
setih i tridesetih godina XV stoljeća. U tome je u prvo vrijeme posebnu 
ulogu imalo Skopsko krajište. Nakon Kosovske bitke, Vuk Branković je 
nastavio pružati otpor Osmanlijama, ali je, prepušten sam sebi, bio prisiljen 
stupiti u vazalni odnos prema sultanu i obavezati se na plaćanje godišnjeg 
danka. Istovremeno je morao, 6. I 1392, predati Osmanlijama Skoplje, sa 
još nekim svojim gradovima uz "bosanski drum". Skoplje tada postaje sjedište 
osmanskog krajišta i polazna tačka za prodor u Bosnu. Na položaj skopskog 
krajišnika došao je 1414. Ishak-beg, vjerovatno oslobođeni rob, o čijem se 
porijeklu ništa pouzdano ne zna, mada su ga neki stariji pisci pogrešno 
pokušali dovesti u vezu sa bosanskim Kosačama. Ishak-bega su na položaju 
krajišnika 1439. naslijedili njegovi sinovi, Barak 1 Isa-beg Ishaković. 


Osmanski krajišnici ili krajiške vojvode nadzirale su iz Skoplja okolne 
tributarne kršćanske vladare. Istovremeno, oni su bili najistureniji sultanovi 
vojno—administrativni zastupnici prema Zapadu. Kao takvi, skopski kra- 
jišnici su odigrali presudnu ulogu u potkopavanju i rušenju bosanske sred- 
njovjekovne države. Bosna je neprekidno bila pod njihovim nadzorom i sve 
osmanske vojne i političke akcije prema njoj polazile su iz Skoplja. U tom 
smislu Osmanlije postepeno uspostavljaju svoju vlast na liniji od Skoplja 
do Hodidjeda, srednjovjekovne tvrđave na prostoru kasnijeg Sarajeva. Već 
1396. u Zvečanu, na tadašnjoj istočnoj bosanskoj granici, sjedio je njihov 
ćefalija Feriz sa odgovarajućom posadom. Istovremeno se u željeznom rud- 
niku Gluhovici kod današnjeg Novog Pazara spominje kadija, što znači da 
je već tada na tom prostoru, koji je od vremena kralja Tvrtka I ulazio u 
sastav bosanske države, živjelo muslimansko stanovništvo. To će područje 
kasnije ući u sastav Bosanskog sandžaka i ejaleta ili pašaluka, kao njegova 
najistočnija oblast. 


Ni u vrijeme građanskog rata u osmanskoj državi između sinova Bajezita 
1(1402—1413), uticaj Osmanlija nije u Bosni slabio, nego je usljed velikaških 
razračunavanja stalno jačao. Već se vojvoda Sandalj Hranić politički približio 
princu Sulejmanu, jednom od četverice Bajezitovih sinova, koji je vladao 
Rumelijom, pa je 1411. držao u svojoj zemlji osmansku najamničku vojsku 
od oko 7.000 ljudi. Osmanlijama, odnosno skopskom krajišniku Ishak-begu 
obratio se za pomoć 1414. i herceg Hrvoje Vukčić, pošto je bio ugrožen 
od strane ugarskog kralja Sigismunda, a u zemlji proglašen za izdajnika. 

Taj je poziv prihvaćen, pa je Ishak-beg u ljeto 1414. upao u Bosnu i prisilio 
kralja Ostoju i vojvodu Sandalja na plaćanje danka sultanu. Naredne, 1415. 
godine u tributarni odnos prema sultanu došli su i Pavlovići, pošto su uz 
Ishak-begovu pomoć opustošili zemlje svog protivnika Sandalja Hranića. 
Jula iste godine Osmanlije su kod Doboja porazile vojsku ugarskog kralja 
Sigismunda. 

Do 1434—35. godine Ishak-beg je više puta, pod raznim izgovorima, s 
pozivom ili bez poziva domaćih velmoža, upadao u Bosnu. U razdoblju od 
1435. do 1448. skopski krajišnici su konačno učvrstili osmanske pozicije 
u jugoistočnoj Bosni. Prva džamija u Bosni podignuta je tridesetih godina 
XV st. u Ustikolini, što je siguran znak da su u tom području već živjeli 
muslimani. Konačno zauzimanje tvrđave Hodidjed 1448. predstavljalo je 
"osnovicu turske vojne vlasti" u Bosni. Zaposjedanjem Hodidjeda "sultan 
je dobio ključeve za dolinu Bosne". 


Na zaposjednutom dijelu Bosne Osmanlije su, vjerovatno oko 1450, 
osnovale Bosansko krajište, kao svoju prvu upravnu jedinicu na bosanskom 
tlu. Na čelu tog krajišta bio je skopski krajišnik Isa-beg Ishaković. U prvom 
poznatom popisu Isa-begova krajišta iz 1455. Bosansko krajište se naziva 
Vilajet Hodidjed i Vilajet Saray ovasi, tj. "polje oko dvora". Iz popisa se 
vidi da je Krajište obuhvatalo cijelo Sarajevsko polje sa okolnim planinskim 
predjelima, što se poklapalo sa teritorijom kasnije Sarajevske nahije. Na 
tom prostoru nije bilo spahijskih posjeda, nego samo timari članova posade 
Hodidjeda, a ostalo zemljište je pripadalo Isa-begovom hasu. Popis pokazuje 
da su sela na tom prostoru uglavnom bila slabo naseljena. U većini spominju 
se i vojnuci, kao pripadnici pomoćnih vojnih redova. Sve svoje dažbine 
seljaci su plaćali odsjekom u vidu tzv. filurije. Među stanovnicima poreskim 
obveznicima tog kraja u popisu se ne spominje ni jedan musliman. U to 
doba tu se još nalazilo malo srednjovjekovno naselje, koje se u popisu 
spominje kao Trgovište ili Nautornik, jer se u njemu pazarni dan održavao 
utorkom. To bi, ustvari, mogla biti srednjovjekovna Vrhbosna, uglavnom 
kao kolonija dubrovačkih trgovaca, koja se nalazila pri ušću Koševskog 
potoka u Miljacku. U Isa-begovoj vakufnami to se naselje naziva Stara 
Varoš. Mada srednjovjekovna Vrhbosna, odnosno Trgovište, nije imalo ni- 
kakvog udjela u nastanku i razvitku Sarajeva, koje su Osmanlije planski 
podigle kao potpuno novo gradsko naselje, njegovo se ime kraće vrijeme 
zadržalo u osmanskim izvorima i poslije 1463. godine. U prvom osmanskom 
popisu Bosanskog sandžaka iz 1469. taj se lokalitet navodi pod imenom 
Staro Trgovište. 


Bosanski krajišnik Isa-beg Ishaković u historiji je poznat prije svega 
kao utemeljitelj Sarajeva. On je na lijevoj obali Miljacke, oko dvora ili 

saraja, koji se vjerovatno nalazio na mjestu gdje je počinjala kasnija ulica 
Širokača, najprije 1457. podigao džamiju, koju je u čast sultana Mehmeda 
Fatiha nazvao Carevom. Do džamije je 1459. sagradio hamam, zatim ćupriju 
preko Miljacke, a malo dalje na desnoj obali rijeke veliki han, zvani Kolobara, 
jedan bezistan i više dućana. Uzvodno na Miljacki podigao je branu (na 
turskom bent, po čemu je cijeli lokalitet prozvan Bembaša) sa devet mlinova. 
Radi izdržavanja musafirhane, koju je 1461. sagradio na Bembaši, Isa-beg 
je u zimu 1462. uvakufio mlinove na Miljacki i Koševi, han Kolobaru, 
bezistan sa dućanima, hamam i više njiva. Izdavanje ove vakufname, tj. 
davanje navedenih objekata na opću korist ustvari označava osnivanje Sara- 
jeva kao grada. 

Iz navedene vakufname vidi se da Isa-beg Ishaković nije bio samo 
veliki dobrotvor nego i vojskovođa, budući da mu je sultan "povjerio stražu 
i upravu ove zemlje i granice Bosne", što su držali i njegovi prethodnici, 
te da može "zapovijedati i malom i velikom". Po osvajanju Bosne i upostav- 
ljanju Bosanskog sandžaka (1463), Isa-beg Ishaković je imenovan za bosan- 
skog sandžak-bega, što je bila dužnost koja mu je, s obzirom na njegovu 
dotadašnju ulogu i položaj, po svemu i pripadala. Sjedište Bosanskog san- 
džaka postalo je Sarajevo, grad koji je upravo Isa-beg utemeljio. 


Kako je već ranije spomenuto, sultan Fatih se ubrzo po zauzimanju 
Jajca i pogubljenju posljednjeg bosanskog kralja povukao sa glavninom 
vojske u unutrašnjost Carstva. Osnovni je razlog tome bio nedostatak hrane 
za ljude i stoku. U Jajcu i drugim osvojenim gradovima na sjeveru i zapadu 
Bosne ostavio je tek malobrojne posade. Prema svjedočenju Konstantina 
Mihailovića Janjičara, Fatih je tvrđavu Zvečaj, između Banje Luke i Jajca, 
povjerio njemu kao zapovjedniku. Posada se sastojala od svega osamdeset 
ljudi, pedeset janjičara i kao pomoć trideset "drugih Turaka". Istovremeno 
mu je sultan dao "polugodišnju plaću za svakog od janjičara". Čim je sultan 
napustio Bosnu, ugarski kralj Matija Korvin je odmah pred zimu 1463. 
krenuo sa velikom vojskom na Jajce, koje je poslije dvomjesečne opsade 
zauzeto, nakon čega se i Zvečaj predao. Zarobljene članove posade u Jajcu 
i Zvečaju kralj Matija je poveo sa sobom pa se Konstantin Janjičar u svojim 
Memoarima zahvaljuje "Gospodu Bogu što se tako sa čašću vratio među 
kršćane". 

Pošto je tako potisnuo Osmanlije iz sjeverne i sjeverozapadne Bosne, 
Korvin je radi odbrane južnih ugarskih granica uspostavio na tom prostoru 
dvije banovine, Jajačku i Srebreničku, čime je Slavonija, kao dio Ugarske, 
bila zaštićena od napada Osmanlija. Pokušaj sultana Fatiha da već sljedeće 
godine povrati Jajce završen je neuspjehom. Banovine su se održale pod 
ugarskom vlašću sve do prvih decenija X VI stoljeća. Osmanlije su Srebrenik 

konačno osvojile 1512, dok se Jajce održalo pod ugarskom vlašću čak još 
dvije godine poslije Mohačke bitke (1526). Osmanlije su grad držale pod 
stalnom opsadom još od početka 1520. godine. Opkoljena posada dobijala 
je hranu, uglavnom ječam, konvojima koji su pod oružanom pratnjom stizali 
iz Slavonije u grad četiri puta godišnje. Osmanlije su grad ponovno zauzele 
tek 1528. godine. 

Uspostavljanjem Jajačke i Srebreničke banovine Bosna je ustvari po- 
dijeljena između Osmanske carevine i Ugarske. Bosanskom stanovništvu 
takvo stanje je teško padalo, posebno preživjeloj sitnoj bosanskoj vlasteli, 
pošto su velmože već sišle sa historijske pozornice, bilo fizičkom likvidacijom, 
bilo bijegom na Zapad. Sitna vlastela bila je u prvom redu nezadovoljna 
zato što joj nova osmanska vlast ograničava pravo raspolaganja sa njenim 
bivšim feudalnim posjedima, koji su pretvoreni u timare. Sitna vlastela 
poduzima izvjesne akcije za obnovu Bosanskog kraljevstva. Jedna grupa 
bosanskih plemića izašla je već početkom augusta 1463. pred mletački 
senat i molila pomoć za oslobođenje i obnovu Bosanskog kraljevstva. Ova 
akcija nije dala nikakve rezultate. 


Ni seljaštvo nije bilo zadovoljno i teško se privikavalo na novu vlast. 
Izvori pokazuju da je tokom prve decenije osmanske vlasti veoma mali 
procenat bosanskog stanovništva prihvatio islam. Ovo neraspoloženje među 
stanovništvom nije promaklo osmanskim vlastima. Kako sami u tom trenutku 
nisu mogli istisnuti Ugarsku iz Bosne, pribjegli su jednoj mjeri koja je 
"jedinstvena u povijesti njihovih osvajanja". Osmanlije su od sjevernih di- 
jelova Bosanskog sandžaka krajem 1465. osnovali "Bosansko kraljevstvo", 
kao neku, modernim jezikom rečeno, tampon—zonu ili koridor između svojih 
i ugarskih posjeda u Bosni. Oni su time istovremeno među domaćim sta- 
novništvom stvorili iluziju da se obnavlja bosanska država. Upravu nad tim 
tobožnjim kraljevstvom povjerili su Matiji, jednom od rijetkih preživjelih 
Kotromanića. Matija je bio sin njihovog štićenika Radivoja, koga su svo- 
jevremeno isticali nasuprot kralju Tvrtku II kao svog pretendenta na bosansko 
prijestolje. Teritorij novog "Bosanskog kraljevstva" prostirao se od Lašve 
na sjever i sastojao se od šest gradova i njihovih područja. Sjedište kralja 
je najvjerovatnije bilo u Vranduku. Na tom području nisu djelovale nikakve 
osmanske vlasti, nego je kralj sa svojom vlastelom vršio vlast na osnovi 
uživanja feudalnih imunitetskih prava. Matija se, kao "bosanski kralj, sin 
kralja Radivoja", drugi put spominje u izvorima 11. I 1467, a potom mu 
se gubi svaki trag. Pretpostavlja se da je otišao u Carigrad, gdje mu je već 
od ranije živjela žena. Njegovim odlaskom konačno se ugasila loza Kotro- 
manića. 

Četiri godine kasnije, 16. IX 1471, u izvorima se ponovno spominje 
"Matija Sabančić, takozvani kralj Bosne". Sabančići su bili poznata sitna 
bosanska vlastela koja je imala posjede u župi Vrhbosna, u kojoj i danas 
dva sela nose njihovo ime. Ni on se nije dugo održao na tom mjestu, pošto 
su Osmanlije početkom maja 1476. postavile novog "kralja", opet Matiju, 
ovog puta Vojsalića. Ovaj je bio veoma "kršćanski nastrojen" pa se nije 
zadovoljio samo sultanovim imenovanjem, nego je pismeno zatražio od ugar- 
skog kralja da ga i on prizna i potvrdi. Osmanlije su odmah za to saznale 
pa su opsjele Vranduk i druge gradove u "Bosanskom kraljevstvu". Ugarski 
kralj mu je poslao u pomoć svoje trupe koje su uspjele da ga početkom 
jula 1476. oslobode te opsade. To je posljednja poznata vijest o osmanskom 
"bosanskom kralju". Ništa se pouzdano ne zna šta se desilo sa "kraljem" 
Vojsalićem i njegovom vlastelom, ali se zna da su Osmanlije tada jednostavno 
učinile kraj tom navodnom kraljevstvu. Njegov je teritorij ponovno priključen 
Bosanskom sandžaku. Dotadašnju ulogu bosanske vlastele u vršenju vlasti 
na tom području, kao prelazno rješenje do uspostavljanja redovne admini- 
strativne strukture, preuzeli su vojvode i vlaški knezovi. 

Ova epizoda sa malim bosanskim kraljevstvom pokazuje koliko je ideja 
Bosne i bosanske države kao posebnog političkog entiteta bile duboko 
ukorijenjena u svijesti širokih slojeva bosanskog društva, prije svega među 
sitnom vlastelom, seljaštvom i pripadnicima Crkve bosanske. Ta epizoda 
ujedno pokazuje pragmatizam Osmanlija, koje su iz političkih razloga bile 
spremne taktizirati i praviti manevre, ne odustajući pri tome od svog krajnjeg 
cilja. Taj cilj je bio potpuno osmaniziranje svake novoosvojene zemlje, 
posebno na evropskom tlu. U tom smislu Osmanlije su pored već postojećeg 
Bosanskog sandžaka, prije kraja X V st. uspostavile u Bosni još dva sandžaka, 
Hercegovački i Zvornički. 

Taktiziranje u sjevernoj Bosni nije sprečavalo niti odlagalo osmanske 
pothvate u drugim pravcima, prije svega u Hercegovoj zemlji. Krajem 1463. 
herceg Stjepan Kosača je uspio dijelom povratiti svoje teritorije. Osmanlije 
su ih ponovno poslije dvije godine osvojile, pa je herceg Stjepan našao 
utočište u Novom, gdje je 1466. umro. Njegov drugi sin Vlatko, koji je 
naslijedio titulu hercega, nastojao je, uz pomoć Ugarske i Venecije, odbraniti 
ono što je još od očeve zemlje ostalo. To ga je samo još dalje uplitalo u 
sukobe između Dubrovnika i sopstvene vlastele. Dotle su Osmanlije, polahko, 
ali uporno, otkidale komad po komad nekadašnje Hercegove zemlje. Sve 
te prostore osvojene do 1470. pripajali su Bosanskom sandžaku. Tako se 
1466. spominje vojvoda Bosanskog sandžaka koji upravlja osvojenim di- 
jelovima Hercegove zemlje. Od 1469. do 1470. spominje se na tom mjestu 
izvjesni Hamza-beg. Tada je uspostavljen Hercegovački sandžak. Prvobitno 

sjedište Hercegovačkog sandžaka bilo je u Foči, a potom, od 1572. do 
1833, u Pljevljima (Taslidža). Od sredine XVI st. hercegovački namjesnici 
su često boravili u Mostaru, gdje su povremeno zasjedali, pa se odatle u 
raznim izvorima spominje "mostarski paša". Službenim sjedištem Herce- 
govačkog sandžaka Mostar je postao tek 1833. godine. 

Krajem maja ili početkom juna 1483. osnovan je Zvornički sandžak, 
koji se sastojao od nekoliko nahija. Pored Zvornika, kao važne tvrđave u 
donjem toku Drine i sjedišta sandžaka, poseban značaj imali su poznati 
srednjovjekovni rudnik Srebrenica, te Donja i Gornja Tuzla. Teritorij Zvor- 
ničkog sandžaka prostirao se s obje strane Drine. Na istočnoj strani Drine 
najveće i najznačajnije naselje Zvorničkog sandžaka bio je Šabac ili u 
osmanskim izvorima Bogiirdelen na Savi. Usljed malog područja koje je 
ovaj sandžak obuhvatao, hasovi (imanja) njegovog upravnika nalazili su se 
na prostoru Bosanskog sandžaka. Zvornički sandžak imao je na svom prostoru 
samo nekoliko spahija, sa jednim spahijskim zapovjednikom. Njihovi timari 
također su se nalazili na području Bosanskog sandžaka. 

Južne i jugozapadne granice Bosanskog sandžaka obuhvatale su gornju 
Neretvu i Ramu, koje su i u srednjem vijeku spadale u Kraljevu zemlju. 
Na zapadu su najisturenije tačke Bosanskog sandžaka bile nahije Uskoplje 
i Livno, koje se 1468. spominje kao osmanska tvrđava. Prema sjeveru 
granica je uključivala nahije Lašvu i Brod (Zenicu) i dalje je išla niz srednji 
tok rijeke Bosne, obuhvatajući Vranduk, Maglaj i Tešanj. Odatle je granica 
skretala prema jugoistoku, zahvatajući rudnik Olovo i nakadašnje zemlje 
Kovačevića i Pavlovića. Najisturenija tačka Bosanskog sandžaka na jugo- 
istoku bila je oblast Jeleč sa Novim Pazarom. Grad Novi i donji tok Neretve 
Osmanlije su konačno zauzele 1482. 1 uključile ih u Hercegovački sandžak. 
Tom sandžaku pripojeno je kasnije i cijelo Makarsko primorje. 

Sva tri sandžaka utemeljena u XV st. na bosanskom tlu ulazili su u 
sastav Rumelijskog ejaleta, koji je do osvajanja Budima 1541. obuhvatao 
sve osmanske posjede u Evropi ili Rumeliji. Osnivanjem bosanskog ejaleta 
ili pašaluka ovi su sandžaci ušli u njegov sastav. To važi i za Hercegovački 
sandžak, koji je stalno bio podređen bosanskom beglerbegu. Ovaj sandžak 
je vrlo često, posebno tokom XVII st., dodjeljivan na upravu kao arpaluk 
(apanažu), ne samo bosanskim beglerbezima nego i bosanskim defterdarima. 
U tim slučajevima Hercegovinom su upravljali "muteselimi bosanskih vezira, 
odnosno defterdara". Tek 1833. Hercegovina je izdvojena u poseban pašaluk, 
ali je već 1867. ponovno kao muteserifluk pripojena Vilajetu bosanskom. 


Prvih godina bosanski sandžak je uglavnom bio organiziran po sistemu 
subašuuka (nadzorništava) kao prelaznom obliku vojno—administarativnog 
uređenja. Ni u Hercegovačkom niti u Zvorničkom sandžaku, koji su usta- 

novljeni kasnije, nije bilo subašiluka, nego je u njima odmah uspostavljena 
redovna vojno—administrativna organizacija, sa nahijama kao osnovnim 
upravnim jedinicama. Na čelu jedne ili dvije nahije stajao je čeribaša, kao 
zapovjednik spahija tog područja. Vojno—upravna organizacija bosanskih 
sandžaka dovršena je u XVI st. uspostavljanjem položaja alajbega (bajrak- 
tara), kao zapovjednika svih spahija u jednom sandžaku. On je bio izravno 
odgovoran sandžak-begu. 

Sa postepenim prihvatanjem islama na bosanskom tlu, a u skladu sa 
potrebama osmanskih vlasti uspostavljaju se kadiluci, kao sudski okruzi. 
Prvi kadiluci u Bosanskom sandžaku bili su jelečki, sarajevski, bobovački, 
neretljanski, drinski, blagajski i kadiluk oblasti Pavlovića i Kovačevića. 
Osnivanjem Hercegovačkog sandžaka izdvojeni su drinski i blagajski kadiluk 
i pripojeni novoformiranom sandžaku. 

Agrarno uređenje 


U Bosni, kao tipičnoj osmanskoj provinciji, zavedeno je klasično tursko 
agrarno uređenje, poznato kao timarski sistem. Naziv ovog oblika agrarnog 
uređenja potiče od perzijske riječi timar, čije je osnovno značenje "nje- 
govanje, čišćenje i uredno hranjenje konja". Odatle je u prenesenom smislu 
timar zemljišni posjed koji je svom uživaocu, spahiji ili timarliji, tj. voj- 
niku—konjaniku trebalo da osigura prihode za vlastito izdržavanje i opremu 
i izdržavanje konja. 


Timarski sistem vuče porijeklo od perzijskih, seldžučkih i bizantskih 
ustanova. Perzijski timar i klasična bizantska pronija, kao feudalni posjedi 
čije je uživanje vezano za vršenje vojne službe, bez prava nasljeđivanja, 
mogu se smatrati prototipom kasnijeg osmanskog timara, odnosno samog 
timarskog sistema. Tim sistemom određen je ne samo karakter i oblik 
provincijske administracije Carstva, nego istovremeno njegova cjelokupna 
finansijska, socijalna i agrarna politika. Timarski sistem je uvjetovan potre- 
bom da se velika carska vojska izdržava i održava na osnovama srednjovje- 
kovne, u osnovi naturalne privrede. Sve agrarne i finansijske ustanove u 
tom sistemu bile su u službi vojnih potreba države i njene administracije. 


Odatle su u timarskom sistemu postojale u osnovi dvije kategorije 
posjeda. U prvu kategoriju spadaju timari, a u drugu zijameti i hasovi. 
Timar je kao feudalni posjed bio isključivo u funkciji vojnih potreba države. 
Drugim riječima, timar je bio feudalno leno, koje je dodjeljivano za vršenje 
vojničke službe. Kao takav, timar je svom uživaocu mogao donijeti godišnji 
prihod od 2.000 do 19.999 akči. Nasuprot tome, zijamet i has su bili posjedi 
čije uživanje nije bilo vezano samo sa vojne dužnosti, nego i za funkcije u 
administrativnom aparatu. Zijameti su obično dodjeljivani sandžak-bezima, 
zapovjednicima spahijske konjice i drugim državnim činovnicima. Njihovi 
su uživaoci u pravilu nosili titulu bega. Zijamet je svom uživaocu (zaimu) 
mogao donijeti prihod od 19.999 do 99.999 akči. Hasovi su bili dodjeljivani 
na uživanje najvišim državnim činovnicima, beglerbezima i upravnicima 
većih sandžaka. Postojali su također i carski hasovi, sa kojih su prihodi 
pripadali isključivo sultanu, odnosno državi. 

Timarski je režim uspostavljen samo u onim dijelovima Carevine u 
kojima su čvrsto provedeni i ukorijenjeni osmanski zakon i osmanska ad- 
ministracija. To je bilo prije svega u Anadoliji i Rumeliji, uključujući tu i 
Bosnu. U arapskim pokrajinama Carstva, kao što su bili Egipat, Bagdad, 
Basra i Al-Hasa (Arabija), te u Abisiniji, ostavljene su u funkciji zatečene 
agrarne i finansijske ustanove, bez zavođenja timarskog sistema pa su za- 
hvaljujući tome ove zemlje sačuvale izvjesnu autonomiju. 

Osnovni preduslov uvođenja timarskog sistema bilo je uspostavljanje 
potpune državne kontrole nad obradivom zemljom i šumskim površinama. 
Nikakva prava privatnog vlasništva nisu u načelu mogla biti zaprekom 
državnoj kontroli nad zemljom. Osmanska država je svu obradivu seosku 
zemlju proglasila miryom, carskom zemljom, odnosno državnim vlasništvom. 
Izuzetak od toga bili su samo mulkovi, kao privatno vlasništvo, i vakufi, 
odnosno vakufska dobra. Pravni režim ovih privatnih ili slobodnih i vakufskih 
imanja sultan je mogao, zavisno od trenutka procjene državnih interesa, 
politike, kakvu su vodili Bajezit I i Mehmed Fatih, država je ograničavala 
i ukidala pravo na privatno vlasništvo i vakufe. Tako je Mehmed Fatih 
1470. odredio da se moraju vratiti državi svi vakufi koje prethodni sultan 
nije ozakonio, odnosno čije zgrade nisu više postojale ili su izgubile funkciju 
koju im je vakif namijenio. U literaturi se procjenjuje da je na taj način 
preko 20.000 sela i poljoprivrednih imanja pretvoreno u mirijsku zemlju. 
Cilj tih mjera bio je da se poveća broj vojnika—konjanika, odnosno spahija 
sa timarima, a time i udarna moć Carstva. Bez obzira na to, krupne i 
uticajne ličnosti u osmanskoj administraciji svih razina uporno su nastojale 
da se poštuje pravo privatnog vlasništva nad zemljom i proširi obim takvih 
posjeda. Predstavnici uleme, pogođeni ukidanjem mnogih vakufa, dokazivali 
su da je taj čin u suprotnosti sa šerijatom. Tako je za vrijeme vladavine 
Fatihovog nasljednika, sultana Bajezita II, došlo do vraćanja većine oduzetih 
privatnih imanja i vakufa prvobitnim vlasnicima. Fatihova politika zahvatanja 
privatnog vlasništva i vakufa obnovljena je za vrijeme Selima I i Sulejmana 
I Veličanstvenog, pošto su njihova velika osvajanja tražila sve veći broj 
spahija i sve više novca, koji se mogao prikupiti jedino povećanjem broja 
seljaka obaveznih na plaćanje raznih poreza. Kako je sve više vojnika 
čekalo da dobije timare, to je država proširila obim mirijske zemlje na 
račun starih zemljovlasnika i uleme. Smatra se da je za vrijeme Sulejmana 
I oko 1528. skoro 87 % cjelokupne obradive zemlje bilo pod pravnim 
režimom mirije. Krajem XVI i početkom XVII st. država je počela polahko 
gubiti nadzor nad mirijskom zemljom, što se smatra jednim od glavnih 
uzroka postepenog opadanja velike moći Osmanskog carstva. Slično evrop- 

skom feudalizmu, i u timarskom sistemu u osnovi je vladao princip podi- 
jeljenog vlasništva, sa tri titulara, odnosno nosioca određenih vlasničkih 
prava. To su bili seljaci, spahije ili timarlije i na kraju država, odnosno 
sultan sa vrhovnim pravom vlasništva. Vrhovno pravo vlasništva bilo je, 
općenito govoreći, jače naglašeno nego u evropskom feudalnim državama, 
gdje je to pravo često bilo samo nominalno. U timarskom sistemu to je 
pravo bilo puna stvarnost. Sultan je imao isključivo pravo da raspolaže 
državnom zemljom, što znači da je dodjeljuje i oduzima po svojoj volji i 
procjeni političkih potreba. 

Suština timarskog sistema je u tome što sultan, odnosno država, nije 
spahiji davala samu zemlju, nego ovlaštenje da od seljaka prikuplja utvrđeni 
iznos državnih prihoda sa zemlje koja mu je u tu svrhu dodijeljena. Samo 
u tom smislu spahija, kojem je dodijeljen timar sa određenim ovlaštenjima 
nad seljacima koji su tu živjeli i radili, može se uslovno nazvati zemljopo- 
sjednikom. Osnovno pravo koje je država ustupala spahiji kao zemljopo- 
sjedniku bilo je pravo na ubiranje prihoda koje su mu se jamčili pri dodjeli 
timara. Istovremeno se spahija starao o provođenju i primjeni državnih 
agrarnih zakona. On je imao pravo da zainteresiranim seljacima iznajmljuje 
pod ugovorom nenaseljenu zemlju. Ako bi se neki seljak naselio na na- 
puštenoj zemlji na području timara, spahija je imao pravo da od njega 
odmah traži i prima zakonom utvrđenu rentu i druga fiskalna davanja. 
Država je podsticala i u vidu određene nagrade podupirala spahije da 
naseljavaju seljake na svom timaru, jer se time proširivala i povećavala 
površina obrađene zemlje, a tako i državni prihod. Spahija je za svoje 
vlastite potrebe i ishranjivanje stoke imao jedan čift (baštinu) zemlje, čija 
je veličina bila različita, zavisno od mjesta i vrste poljoprivredne kulture 
koja se u tom kraju pretežno gajila. To znači da je to ponekad umjesto 
oraće zemlje mogao biti veći vinograd, voćnjak i slično. U Bosni je ova 
spahijska baština obično iznosila do desetak dunuma. Spahija nije mogao 
proširivati svoju baštinu ili čift zahvatanjem zemlje koju je držala raja, 
odnosno seljaci. S obzirom na ovlaštenja koja je imao, spahija je u timarskom 
sistemu u osnovi bio u položaju "državnog činovnika", koji je, pored vojne 
obaveze, imao i obavezu da "provodi važeće zemljišne zakone". Pored toga, 
spahija je bio odgovoran za red u selu. On je bio ovlašten da uhapsi 
prekršitelja, ali mu nije mogao suditi. Određivanje kazne za svakog pre- 
kršitelja spadalo je u isključivu nadležnost lokalnog kadije. Isto tako, spahija 
nije imao ništa sa izvršenjem kazne. Kaznu su izvršavali sandžak-beg i 
njegovi organi. Polovina novca od globa prikupljenih od seljaka na ime 
sitnih prekršaja pripadala je spahiji, a polovina sandžak-begu. 

Jedan engleski putnik, H. Blount, koji je oko 1634. boravio u Turskoj, 
zabilježio je u svom putopisu da je svrha timarskog sistema da "ulije strah 
u narod koji živi u pokrajinama i natjera ga da dobro obrađuje zemlju". 
Nasuprot tome, poznati turski historičar Halil Inalcik (Inaldžik)smatra da 
je jedan od glavnih zadataka te ustanove bio "osiguranje javnog reda". 
Spahija je, pored ostalog, bio dio sistema sigurnosti koji je obuhvatio i sela 
te "štitio raju od razbojnika", goneći i kažnjavajući prestupnike. Sandžak-beg 
i subaša su bili odgovorni za javni red pa su povremeno obilazili svoju 
oblast da pohvataju razne lopove i pustahije. 


U timarskom sistemu seljak koji je obrađivao zemlju imao je status 
nasljednog zakupca. Kao naknadu za rad na zemlji imao je pravo plodo- 
uživanja. To se pravo zakupa prenosilo sa oca na sina, ali se nije moglo 
prenijeti na treće lice. Seljak je imao pravo da trajno obrađuje zemlju, uz 
uslov da plaća razrezane dažbine, ali nije smio mijenjati namjenu zemlje, 
bilo da se radilo o oranici, vinogradu, voćnjaku, livadi ili pašnjaku. Zemlju 
seljaka koji bi tri godine bez razloga zanemario njeno obrađivanje spahija 
je mogao ustupiti nekom drugom. Seljak koji je bio glava kuće dobijao je 
dovoljno veliku parcelu zemlje (čift) da se na njoj može prehraniti jedna 
porodica. Ovi posjedi seljaka muslimana zvali su se čifluci, a posjedi seljaka 
kršćana baštine. Čifluk ili baština se nakon smrti starješine porodice nije 
mogao dijeliti među njegovim sinovima, nego su ih morali zajedno obrađivati. 


Svaki seljak koji je držao baštinu, odnosno svaki odrasli muškarac 
kršćanin koji je živio i radio na selu, plaćao je spahiji posebnu godišnju 
taksu, tj. resmi-čift ili ispendže, koja je iznosila 22 akče. Muslimani seljaci 
su plaćali na ime takse za držanje čifta 25 akči godišnje po svakoj kući. 
Resmi-čift je ustvari ubiran u početku umjesto radne obaveze i njegov je 
iznos izjednačavan sa vrijednošću sijena, druge stočne hrane, drva i radnih 
usluga koje je u doba bizantske vlasti seljak dugovao svom feudalcu. Oči- 
gledno je bilo nastojanje osmanske vlasti da se kulučenje u što većoj mjeri 
nadomjesti plaćanjem u gotovu novcu. Isti je slučaj bio i sa obavezama 
priselice ili zalaznine, po kojoj je seljak bio dužan spahiji koji dođe u selo 
pružiti trodnevno gostopimstvo, uključujući tu i brigu o njegovom konju. 
Pošto su spahije sasvim rijetko zalazile kod seljaka, ova je obaveza zami- 
jenjena salarijom, odnosno plaćanjem odgovarajuće novčane naknade koja 
je uračunavana u desetinu. Seljak je bio obavezan da desetinu preveze do 
spahijskog hambara ili do pijace, ako nije bila dalje od jednog dana putovanja. 
Zakon je tolerirao običaj da seljak radi na spahijskom čiftu jedan do tri 
dana godišnje. 

Tokom XV st. na timarima je bilo mnogo neobrađene zemlje, uz isto- 
vremeni veliki nedostatak radne snage koja bi tu zemlju obrađivala. Usljed 

toga dolazilo je do stalnih sukoba među timarlijama pri pokušajima da 
jedan drugom preotmu seljake. Pošto bi spahija kojem bi seljaci pobjegli 
gubio prihod, zakon je zabranjivao raji da napušta svoje prvobitno prebi- 
valište. Time je u timarskom sistemu uspostavljena neka vrsta vezanosti se- 
ljaka za zemlju. Spahija je u praksi mogao samo na osnovu kadijinog ukaza 
vratiti odbjeglog seljaka, u prvo vrijeme u roku od 15, a kasnije od 10 
godina. Ako bi odbjegli seljak prešao u grad i počeo se baviti nekim zanatom, 
spahija ga više nije mogao ni sudski prisiliti da se vrati. Jedino ga je mogao 
na osnovi kadijine presude obavezati da mu plaća godišnju naknadu u 
iznosu od jednog dukata usljed napuštanja zemlje (čift-bozan-akča). 

U XVI st. naglo je poraslo stanovništvo Carstva u svim njegovim po- 
krajinama, uključujući i Bosnu. Posebno su se u vrijeme Sulejmana Veličan- 
stvenog povećale redovno obrađivane površine zemlje, pa su se povećali i 
prihodi, kako spahija tako i države. Došlo je do ubrzane urbanizacije, a u 
nekim oblastima Carstva, posebno u Bosni, i do ubrzanog procesa prihvatanja 
islama. Zato zakoni praktično više ne zabranjuju seljacima da napuštaju 
zemlju, nego ih naprotiv podstiču da naseljavaju gradove. U tom je vremenu 
površina stalno obrađivane zemlje dostigla "najviši stepen koji je dopuštala 
tehnologija onoga doba". 

Svi osmanski porezi i dažbine koje su davali i plaćali seljaci ili raja 
bili su podijeljeni u dvije vrste ili grupe. U prvu grupu spadale su one 
fiskalne obaveze koje su određene šerijatom, a u drugu porezi koje je 
propisivala država. Fiskalne obaveze propisane šerijatom bile su zemljišni 
porezi (ušr, harač) i glavarina (džizja). U Osmanskom carstvu su ova dva 
poreza spojena u jedan, poznat pod nazivom harač, koji je plaćan kao 
nadoknada za oslobađanje od vojnih dužnosti. Ubiran je u korist države 
jedanput godišnje i u početku je iznosio 35 akči po glavi, a plaćali su ga 
svi odrasli kršćani. Opadanjem moći osmanske države tokom XVII st. naglo 
se povećao iznos harača, što je sve bilo praćeno raznim zloupotrebama 
njegovih ubirača (hazine defterdara). U to je vrijeme iznos harača za imućnije 
nemuslimane iznosio četiri, a za siromašne dva dukata godišnje. Iznosi 
harača su bili stalno u porastu, što je nailazilo na otpor i izazivalo brojne 
nemire i opće nezadovoljstvo. 


Osnovna fiskalna obaveza seljaka u timarskom sistemu bio je desetak, 
koji je kao feudalna renta davan spahiji u naturalnom obliku, sastavljenom 
od svih glavnih poljoprivrednih proizvoda. Ušr ili desetak nije neophodno 
značio deset procenata u matematskom smislu riječi, nego je obično iznosio 
jednu sedminu ili osminu, zavisno od vrste poljoprivrednih proizvoda. 

Svi porezi koje je propisivala država nazivani su jednim imenom resumi 
urfije. Bilo je više kategorija takvih poreza i dažbina koje su bile tačno 

fiksirane u osmanskim kanunima. Tu su spadali porezi na stoku, razne 
trgovačke takse i takse od državnih monopola. Niz proizvoda smatran je 
državnim monopolom, na prvom mjestu so, zatim riža, vosak, svijeće, safun, 
drvna građa, rudnici itd. U kategoriju resmova spadalo je i plaćanje bedela, 
tj. zamjenika za izvjesne službe koje su zahtijevane od podanika, te taksa 
za izdavanje raznih dokumenata, kao što su berati (akti o imenovanju) i 
teskere (razne sudske isprave i druge potvrde). Poznate su i baduhava 
dažbine, u koje su uglavnom spadale takse na vjenčanje i manje globe. U 
praksi oporezivanja mogu se naći manje ili veće razlike od jednog do drugog 
sandžaka ili subašiluka, što je uglavnom zavisilo od toga da li je jedan kraj 
bio pretežno zemljoradnički ili stočarski. 

Naprijed skicirana "legalna" slika timarskog sistema, odnosno osman- 
skog feudalnog ustrojstva, nije uvijek ni svuda odgovarala stvarnom stanju. 
Mada u osnovi strogo centralizirana, osmanska država je istovremeno, od 
samog početka, pokazivala veliku sposobnost prilagođavanja svojih, u prvom 
redu agrarnih ustanova regionalnim prilikama i potrebama. To je rezultiralo 
raznim varijacijama i osobenostima osmanskog feudalizma, od jedne do 
druge osmanske regije ili zemlje. U tom smislu, osmanski feudalizam u 
Bosni je stekao niz svojih osobenosti. Hronološki gledano, te se osobenosti 
ispoljavaju u postojanju spahija—kršćana u prvo vrijeme osmanske vlasti u 
Bosni, zatim u posebnom položaju srazmjerno brojnog vlaškog (stočarskog) 
stanovništva, osobito u Hercegovini, ali i u drugim krajevima Bosne. Naj- 
značajnija osobenost osmanskog feudalizma u Bosni ogleda se u odredbama 
Kanun—name za Bosanski sandžak iz 1516, prema kojoj su timari u Bosni 
mogli biti dodjeljivani isključivo domaćim ljudima. Iz tog je proistekla 
druga osnovna osobenost osmanskog feudalizma u Bosni, koja se ogleda u 
ranoj pojavi odžakluk-timara, kao nasljednih porodičnih feudalnih dobara. 
Ove dvije činjenice su — uz proces postepenog, ali masovnog prihvatanja 
islama — imale dalekosežan značaj i posljedice u daljem historijskom razvitku 
Bosne. Osmanlije su nakon konačnog pada Bosanskog kraljevstva dovele 
sa područja Skopskog krajišta u Bosnu jedan broj svojih ljudi kojima su 
tu dodijeljeni timari. Iz reda domaćeg bosanskog feudalnog staleža u timarsku 
su organizaciju primljeni samo oni koji su već ranije svojim proturskim 
držanjem to zaslužili i u koje je nova osmanska vlast imala povjerenje. Tu 
su spadali i oni pripadnici domaće vlastele koji su bez otpora predali 
Osmanlijama bosanske tvrđave. To je pojava koja je već ranije zabilježena 
na području Smederevskog sandžaka. Tako je 1427. komandant Golupca 
na Dunavu, neki Jeremija, umjesto Mađarima, kako je to bio dogovorio 
despot Đurađ, predao grad Turcima. U najstarijem popisu Bosanskog sandža- 
ka iz 1468. izričito se spominju Isa Bali, koji je "predao grad Samobor (kod 

Goražda) i prešao na islam", te Mahmud Ungurus (Mađar), koji je Osman- 
lijama predao grad Novi (na Savi kod Bijeljine). Odmah po osvajanju Bosne 
dodijeljeni su timari članovima tvrđavskih posada (mustahfizima). Tako su 
već krajem 1463. dodijeljeni timari mustahfizima tvrđave Hodidjed, Ungu- 
rusu Doganu, kao janjičaru, Bošnjaku Ismailu i Mađaru Aliji. Novi muslimani 
mađarskog porijekla dobijali su timare i dalje od župe Vrhbosna. Tako je 
jula 1463. nekom Mađaru Karadži, kao mustahfizu grada Zvečana kod 
Mitrovice na Kosovu, dodijeljen timar, a drugom Mađaru, također Karadži, 
timar je dodijeljen negdje u skopskoj oblasti. 

U istom defteru, uz imena 14 spahija stoji naznaka "novi musliman" 
(muslim-i nev). Pored toga, navodi se još 11 spahija kojima su otac ili 
stariji brat kršćani 1 12 sa prezimenom iz kojeg je očito njihovo kršćansko 
porijeklo (Ismail Đurić, Mahmud Garovčić, Jusuf Radosavić, Iskender Radi- 
nović, Jusuf Divković, Rustem Pretražan, Kasim Andrić, Ilijas Bratilović, 
Ismail Repušević, Alija Božidarčić, Mahmud Dragilović i Mahmud Ružić). 
Novi muslimani koji se kao timarlije spominju u popisu iz 1468. bili su 
različitog etničkog porijekla. Pored Bošnjaka, tu su šesterica Mađara, trojica 
Albanaca (Arnaud), četverica Vlaha, dok je neki Karadžoz bio Nijemac 
(Alaman), a kao ćehaja u gradu Dobrunu zapisan je Sas Alija. Posljednja 
dvojica su očito bili stručnjaci zatečeni na radu u rudarskim mjestima. 


Pripadnicima stare bosanske vlastele, koje su Osmanlije prihvatile kao 
ljude od svog povjerenja, dodjeljivani su timari obično u drugom kraju 
zemlje od onoga u kojem su do tada živjeli i imali svoj feudalni posjed. 
Oni nisu imali obavezu da odmah prihvate islam. Odatle se u prvo vrijeme 
osmanske vladavine u Bosni susreće srazmjerno velik broj spahija—kršćana, 
posebno na osvojenim područjima nekadašnje Hercegove zemlje. Osmanlije 
u pravilu nisu primale u timarsku organizaciju starješine krupnih vlastelin- 
skih porodica. Njih su najčešće odmah fizički likvidirali, ali su njihovim 
sinovima i općenito mlađim članovima porodice timari odmah dodjeljivani, 
ukoliko su to željeli. Tako je jedan broj mlađih pripadnika iz reda krupne 
bosanske vlastele uključen u novi osmanski vojno—administrativni poredak. 
Najveći dio njih vrlo je rado prihvatio islam. S druge strane, svaki pokušaj 
bilo kakvog otpora, osmanska vlast je odmah lomila i u korijenu sasijecala, 
staleškom degradacijom nekadašnje vlastele na status raje. Tako je zabilje- 
ženo da su Osmanlije 1468. u oblasti Jeleča kod Novog Pazara sveli na 
rajinski status 144 vlastelinske kuće. 


Sposobniji pojedinci među poslušnim domaćim ljudima mogli su dobiti 
ne samo timare nego i veće posjede kao što su zijameti. Tako je Hamza-beg 
Obrenović držao 1485. dio zijameta Višegrada, koji mu je godišnje donosio 
prihode od 73.000 akči. U isto je vrijeme njegov otac knez Petar Obrenović 

držao u nahiji Neretva u okolici Konjica zijamet sa godišnjim prihodom od 
40.325 akči. Knez Petar je, prema dubrovačkim izvještajima iz 1487, u 
kojima su ga Dubrovčani nazivali "dubrovačkim građaninom", imao još dva 
sina. Stariji, Mehmed-beg, bio je krajem XV st. sandžak-beg Moreje, a 
1499. spominje se kao sultanov kapidžibaša koji je posredovao na Porti u 
korist Dubrovčana. Već 1500. godine Mehmed-beg se susreće na položaju 
hercegovačkog sandžak-bega. Obrenovići su izgleda imali rođake u Polji- 
cama, staroj hrvatskoj župi, koje Mehmed-beg, kao hercegovački sandžak- 
-beg, poziva da mu dođu i potčine se osmanskoj vlasti. Drugi sin kneza 
Petra, Halil-paša dospio je čak do položaja rumelijskog beglerbega. 

Prema popisu Bosanskog sandžaka iz 1485. u tom je sandžaku bilo 
ukupno 269 spahijskih timara, sa ukupnim godišnjim prihodom od 1,606.372 
akče. Od toga su spahije kršćani držali 35 timara, sa ukupnim prihodom 
od 121.015 akči. Istovremeno su u Bosanskom sandžaku zapisana 24 zi- 
jameta, sa ukupnim godišnjim prihodom od 906.740 akči. Neki od timarlija 
i zaima, bilo kršćana, bilo izravnih potomaka domaće vlastele, spominju 
se poimenično i u drugim dokumentima neposredno poslije osvajanja Bosne. 
Tako se među zaimima spominje Sinan-beg, sin Dragalja, koji je imao 
posjed u nahiji Osat na Drini, sjeverno od Višegrada. Među spahijama 
kršćanima neposredno poslije 1463. izričito se spominju Radoje Masnović, 
koji je imao timar u nahiji Neretva, Radoje Stančić, sa timarom u nahiji 
Visoko i Đuro Kapić, kao posjednik malog timara u nahiji Olovo, sa prihodom 
od svega 2.101 akčom. Tu su zatim Milovac i Radivoje Vlahović, sa timarima 
u nahiji Neretva. Njihovi rođaci Ali-beg i Smail-beg, sinovi kneza Ivana 
Vlahovića, već su bili prihvatili islam. Ali-beg Vlahović je sa bratom Smail- 
-begom, kao "češnegir i sklav (rob) sultana Mehmeda II", dolazio 1470. u 
Dubrovnik u vezi sa ostavinskom raspravom hercega Stjepana. 


U Hercegovini se 1476—77. kao zaim spominje knez Herak Vraneš, 
koji je imao zijamete u nahijama Trebinje i Popovo polje, s prihodom od 
28.975 akči. U isto vrijeme u cijelom Hercegovačkom sandžaku postojala 
su svega 52 spahijska timara, od kojih su 14. držali kršćani. Među tih 14 
kršćana posjednika timara spominje se i Sanko, bivši učitelj i vaspitač 
sinova hercega Stjepana, koji je uživao manji timar, s prihodom od 3.350 
akči. 

Broj kršćana spahija se stalno smanjivao, bilo tako što su njihovi sinovi 
u pravilu odmah prihvatali islam, bilo tako što su to i oni sami činili, 
računajući da će kao muslimani moći uvećati svoj timar. Kršćani kao spahije 
sve se rjeđe spominju u izvorima, pa su praktično iščezli do kraja XV 
stoljeća. Što se tiče vrste i uživanja prava na timaru i obaveza prema državi, 
bosanske spahije se u XV st. ni po čemu nisu razlikovale od spahija u 

drugim dijelovima Carstva. Od početka XVI st. u tom pogledu u Bosni 
postepeno nastaju određene promjene i osobenosti, kao posljedica njenog 
krajiškog položaja i karaktera. Neke osobenosti su u Hercegovini vidljive 
već u XV stoljeću. Mustahfizi, koji su pripadali stalnoj posadi hercegovačkih 
tvrđava, ubirali su sa svojih timara kao prihod ukupno 394.546 akči godišnje. 
S druge strane, vlaške starješine su u Hercegovačkom sandžaku uživale za 
tadašnje prilike znatne timare. Prema podacima iz 1477, timar vojvode 
Grgura donosio je prihod od 7.232, a timar vojvode Vukića, sina Velaća, 
7.975 akči. Veličina ovih timara dobija na značaju ako se ima u vidu da 
su istovremeno dvojica među najistaknutijim bosanskim spahijama toga 
vremena, Alija Vilić, potomak stare bosanske vlastele, te Kara-Osman, 
"rodonačelnik bosanskog ogranka Malkoča", posjedovali timare s prihodom 
od 11.291, odnosno 8.439 akči, prvi u nahiji Rama a drugi u nahiji Sarajevo. 
To znači da su Osmanlije već u XV st. posebnu pažnju posvećivale oblasti 
Hercegovine, imajući u vidu njen geopolitički položaj, karakter privredne 
strukture i sastav stanovništva. Izgrađenim sistemom tvrđava budno se motrilo 
na ovaj istureni sandžak. Osmanlije su istovremeno oprezno postupale sa 
stočarima, odnosno vlasima, koji su u privrednoj i vojnoj strukturi Carstva, 
tokom XV i XVI st., ali i kasnije, imali posebnu ulogu i značaj. 

Prije svega, vlaško stanovništvo je predstavljalo praktično neiscrpan 
izvor nove radne snage, neophodne za unapređenje i proširenje zemljoradnje. 
Osmanske vlasti su sa vlaškim starješinama sklapale ugovore o naseljavanju 
pustih zemalja (mevata) stočarima. Pri tome su starješine kao naknadu 
dobijale na korištenje zemlju, mlinove i druge privredne pogodnosti. Tako 
znatan broj vlaha prelazi sa stočarstva i manje—više nomadskog načina 
života na zemljoradnju, te se stalno nastanjuje po selima i preuzima obaveze 
koje su imali i drugi zemljoradnici. Vlasi su bili organizirani u svoje džemate, 
sa vlastitim starješinama, knezovima, vojvodama ili katunarima. Najveći 
dio godine živjeli su po katunima smještenim na planinskim visoravnima, 
bogatim pašnjacima. Jedino su se zimi spuštali u ravničarske predjele u 
potrazi za hranom za svoja stada. 

Vlasi su smatrani sposobnim vojničkim elementom pa su Osmanlije iz 
njihovih redova regrutirale svoju pomoćnu vojsku, čiji su se pripadnici zvali 
vojnuci, martolozi i derbendžije (čuvari klanaca). Pored toga, u vrijeme 
vojnih pohoda vlasi su bili dužni da na svakih deset kuća daju i opreme 
jednog konjanika. Vlasi su obavljali i kiridžijske poslove, prenoseći robu 
i različita pismena i usmena obavještenja i vijesti. Kao naknadu za vojnu 
službu 1 druge usluge, Osmanlije su vlasima priznale tzv."vlaška prava", 
koja su ovi manje-više uživali i prije dolaska Osmanlija u Bosnu. Tako su 
vojnuci za svoju službu uživali slobodne, "vojnučke" baštine, na kojima su 

bili oslobođeni svih dažbina. Kako su zemlju obrađivali vlastitim radom, 
to su vojnuci ustvari imali status slobodnih seljaka. U odnosu na zemljorad- 
nike, vlasi su kao nomadi imali drukčiji status. U prvim stoljećima osmanska 
država nije vlahe opterećivala raznovrsnim feudalnim dažbinama kao ostalu 
raju, nego je od svake vlaške kuće kao porez naplaćivala jedan dukat 
(filuriju) godišnje. Pored toga, svaka vlaška kuća davala je godišnje jednu 
ovcu sa janjetom ili dvanaest akči u gotovini, ovna ili 15 akči, a na svakih 
50 kuća dva ovna ili 60 akči. Neoženjeni vlasi nisu plaćali niti davali 
ikakav porez. Među vlasima, posebno hercegovačkim, bilo je i trgovaca. 
Hercegovački vlasi su bili glavni snabdjevači Dubrovnika stokom i raznim 
stočnim proizvodima. 

Bez obzira na okolnost što je znatan dio vlaha vremenom prelazio na 
zemljoradnju, njihov se broj povećavao stalnim prilivom novih vlaških sku- 
pina iz Drobnjaka i drugih dijelova današnje Crne Gore, ali i iz Dalmacije. 
Skupa sa hercegovačkim vlasima, oni naseljavaju razne dijelove Bosanskog 
sandžaka. U početku su se veće skupine vlaha u ovom sandžaku nalazile 
oko Travnika, Tešnja i Maglaja. Oni su, pored svog stalnog zanimanja, 
čuvali te isturene dijelove Bosanskog sandžaka prema jajačkoj i srebreničkoj 
banovini. Općenito se može reći da su vlasi odigrali značajnu ulogu u 
razvoju i evoluciji osmanskog feudalizma u Bosni, posebno u vrijeme procesa 
čiflučenja. 

Razvoj osmanskog feudalizma i njegova osobena evolucija u Bosni, 
vezani su za njen istureni krajiški položaj. Bosna je praktično cijelo vrijeme 
osmanske vladavine imala položaj isturene krajine. Bosna je kao krajina 
(serhat) u dva različita razdoblja osmanske historije imala dvije različite 
uloge, najprije ofanzivnu, a kasnije odbrambenu. U vrijeme uspona Osman- 
skog carstva Bosna je bila polazna tačka za osmanske upade i pohode 
prema Hrvatskoj, Ugarskoj, Kranjskoj i Štajerskoj, ali i prema Dalmaciji, 
Boki i Zetskom primorju. Nakon poraza Osmanlija u velikom Bečkom ratu 
(1683—1699) i Karlovačkog mira, Bosna postaje najisturenija osmanska 
pokrajina, izložena stalnim napadima Mlečana iz Dalmacije i Austrije, sa 
sjevera i zapada. Tako je na jugu, kod Gabele, bio "zid islama" (Sedd-i 
islam), a na zapadu se prostirala krajina (serhadd). 


Još od osnivanja bosanskog krajišta, vjerovatno 1455, kada se prvi put 
izričito spominje "Skender, vojvoda u Vrhbosni", Osmanlije su svoj spahijski 
red počele popunjavati domaćim ljudima, kojima je sultan, umjesto ranijih 
feudalnih baština, dodjeljivao timare i zijamete. Taj je proces nastavljen 
uporedo sa daljim osvajanjem pojedinih krajeva Bosanskog kraljevstva. Time 
se timarska organizacija u Bosni razvijala na raširenoj praksi dodjeljivanja 
feudalnih posjeda domaćim spahijama i učvršćenju njihovih feudalnih prava. 

To je bilo utoliko jednostavnije što su timari i zijameti jednog broja sitnih 
bosanskih spahija nastali od njihovih starih plemenskih baština. Pored toga, 
često su pojedine spahije imale na posjedima drugih spahija svoje čifluke, 
koji su zapravo bili njihove stare baštine. Kako su ti čifluci imali status 
rajinske zemlje, to su seljaci koji su ih posjedovali morali davati dio feudalne 
rente, ne samo svome nego i drugim spahijama. Tako je u određenoj mjeri 
održan kontinuitet u posjedovanju zemlje od strane pojedinih domaćih, 
nekadašnjih vlastelinskih, a sada spahijskih porodica. 

Iz spleta svih tih okolnosti u Bosni je već početkom XVI st. ozakonjena 
praksa da se timari i zijameti dodjeljuju isključivo domaćim ljudima. U 
Kanunnami bosanskog sandžaka iz 1516. određeno je da se ne smije mijenjati 
pravna priroda pojedinih timara, nego — "neka ostaju onakvi kakvi su". Ako 
pojedini timari ili zijameti ostanu upražnjeni (mahlul), "neka se opet daju 
ljudima toga vilajeta", a "neka se ne daju ljudima lišenih posjeda (mazul) 
iz drugih sandžaka". Upražnjeno leno u Bosanskom sandžaku, kako je izričito 
određeno ovom kanunnamom, moglo se dodijeliti opet samo "čovjeku lišenom 
posjeda u tom sandžaku". Zabranom kojom se onemogućuje da timari i 
zijameti u Bosni budu dodijeljeni strancima veoma je ojačan i učvršćen 
položaj domaćeg, bosanskomuslimanskog feudalnog sloja. 


Pored toga, kako je već spomenuto, jačanju i osobenom položaju bošnjač- 
koga plemstva u Bosni posebno je doprinijelo vrlo rano uspostavljanje prava 
nasljedstva timara u jednoj porodici, odnosno uspostavljanje ustanove odžak- 
luk—timara, kao nasljednih porodičnih dobara. Odžakluk—timari su ozako- 
njeni beratom bosanskog beglerbega Mustafe-paše Ajaspašića, neposredno 
poslije velikog poraza osmanske, pretežno bošnjačke vojske pod Siskom 
1593. godine. Ovaj berat je više puta potvrđivan fermanima sultana. 


Kako su kasnije pojedine spahije, osobito iz begovskih porodica, često 
za sebe i svoje pretke tvrdile da posjede drže još od osvajanja (fetha) Bosne 
— dokazujući to turskim dokumentima i usmenom predajom — moguće je 
da su odžakluk—timari u Bosni postojali i prije 1593. godine. Ukoliko su 
odžakluk—timari postojali u Bosni i prije spomenute godine, pravo naslje- 
đivanja posjeda vjerovatno su imali samo sinovi poginulog ili umrlog spahije. 
Ta se praksa možda pojavila ubrzo poslije kaunname iz 1516. godine. 
Nakon njenog ozakonjenja 1593, to se pravo postepeno širi i na pobočne 
srodnike po muškoj liniji. Ako poginuli ili umrli spahija nije imao sinova, 
posjed su nasljeđivala njegova braća, a ako nije bilo braće, onda redom 
ostali najbliži srodnici. Vremenom se pravo nasljedstva proširilo i na srodnike 
po ženskoj liniji. Pravo na uživanje odžakluk—timara pripadalo je praktično 
vrlo širokom krugu lica unutar jedne porodice, pa se posjed nije mogao 
rasparčavati. 

Odžakluk—timari su višestruko uticali na jačanje društvenog i političkog 
položaja krupnih spahijskih porodica, odnosno bosanskomuslimanskog 
plemstva kao povlaštenog staleža. Uvođenjem prava nasljeđivanja timara, 
posjed je iz naraštaja u naraštaj ostajao u rukama jedne porodice, čime je 
stvarano uvjerenje o "vječnosti feudalnih prava". Pored toga, odžakluk—timari 
su doprinijeli ubrzavanju procesa čiflučenja u interesu njihovih uživalaca, 
koji su svoje timare postepeno pretvarali u čifluke i na taj način ustvari 
postajali vlasnici zemlje (čifluk—sahibije). Najzad, ustanova odžakluk—timara 
dovela je do konzerviranja svih feudalnih posjeda, bez obzira na njihovu 
veličinu, čime je omogućila uživaocima timara i zijameta da se djelotvornije 
odupru mogućim zloupotrebama nosilaca provincijske upravne vlasti. Takve 
zloupotrebe su vrlo učestale tokom XVII 1 XVIII st., čemu su bosanske 
spahije pružale odlučan otpor, pozivajući se na svoja prava, ozakonjena 
fermanima o odžakluk—timarima. Svojom borbom protiv zloupotrebe pro- 
vincijske administrativne hijerarhije, bošnjačko vojničko plemstvo je dugo 
onemogućavalo pojavu feudalne anarhije, kakva se javljala u drugim di- 
jelovima Carstva. Zahvaljujući učvršćenju ustanove odžakluk—timara i svi- 
jesti o svojim pravima, timarska ili spahijska organizacija u Bosni je bila 
jača nego u bilo kojem drugom kraju Osmanskog carstva. Odatle je u Bosni 
opstao znatan broj spahija u vidu čifluk—sahibija još i u XIX st., kada ih 
je 1839. u velikom broju zatekao Tanzimat (reforma), kojim je u Carstvu 
konačno i formalno ukinuta spahijska organizacija. 

Društvena struktura 


Društveno uređenje Osmanskog carstva regulirano je zakonima (kanuni- 
ma), koji su se u načelu oslanjali na islamska shvatanja društva i države. 
Socijalna historija Bosne i Bošnjaka pokazuje da ideal Carstva, sadržan u 
islamskim načelima i osmanskim zakonima, ne treba miješati sa povijesnom 
zbiljom. Društveno uređenje Osmanskog carstva bilo je usko vezano uz 
ideju osmanske države i njenu evoluciju. Razvojem i usponom Carstva 
mijenjalo se i osmansko shvatanje države i njene društvene strukture, koja 
je pored općih crta imala niz lokalnih osobenosti. 

Još od svog nastanka kao pograničnog bejlika i zajednice gazija, 
osmanska država je širenje i odbranu islama smatrala svojim najvažnijim 
zadatkom. Odatle je tokom svih narednih stoljeća osmanska država skru- 
pulozno poštovala šerijat "do posljednjeg slova". Otuda se u prvo vrijeme, 
kako zakonodavna tako i upravna vlast nalazila u rukama uleme, koja je 
uglavnom dolazila iz razvijenih kulturnih središta islamskog zaleđa. Prvi 
osmanski veziri bili su pripadnici uleme, ali već tokom prve polovine XIV 
st., za vrijeme sultana Orhana i njegovog nasljednika Murata I, ulemu 
potiskuju visoki činovnici, koji dolaze iz starih seldžučkih središta u Ana- 
doliji, te iz Perzije i Egipta. Oni su u novo carstvo, koje je bilo u naglom 
usponu, prenosili stare bliskoistočne tradicije i shvatanja države i admini- 
stracije. Ulema se tome opirala, pa je oštro napadala administrativne mjere 
koje je poduzimao Bajezit I. On je zaveo katastarske i poreske registre 
(deftere), s ciljem da fiskalni sistem i finansijska politika služe stalnom 
povećanju državnih prihoda. Posebno je na udaru kritičara bilo usvajanje 
ustanove kul (kullar) — robova. Po tom sistemu svi visoki državni činovnici 
u pravilu su regrutirani iz reda ratnih zarobljenika. Ovaj robovski kul—sistem 
postao je kičmom cjelokupne centralne državne administracije. 

Da bi se sultan i država koju je on predstavljao održavali bila je 
potrebna vojska, za čije su izdržavanje, kako u ratu tako i u miru, bila 
neophodna velika novčana sredstva. Ta su se sredstva mogla osigurati samo 
dosljednim prikupljanjem poreza od podanika, odnosno od naroda, koji 
mora biti dovoljno bogat da može izmiriti svoje fiskalne obaveze prema 
državi. Odatle, da bi narod bio bogat "zakoni moraju biti pravedni". Ukoliko 

se bilo šta od toga zanemari — "država će se raspasti". Ova teorija države 
izložena je u jednom traktatu koji je napisan 1069, po nalogu jednog turskog 
vladara iz dinastije Karanahida. Kasnije su navedene postavke ušle u skoro 
sve rasprave i druga djela o islamskoj političkoj teoriji. Mnoge od tih ideja 
sadržane su u moralno—političkoj raspravi o uređenju države, koju je 1596—97, 
pod naslovom Temelji mudrosti o uređenju svijeta, napisao Hasan Kafija 
Pruščak, kadija i vjerovatno najveći bosanski učenjak osmanskog doba. 
Neposredan povod za njegovo djelo bio je poraz bošnjačke vojske kod Siska 
1593. te ispoljene slabosti u daljem toku rata sa Austrijom. 


Stalna potreba da se uvećaju državni prihodi podrazumijevala je pravdu 
i pravičnu vladavinu. Pravda se, prije svega, shvatala kao zaštita od zlou- 
potreba predstavnika vlasti, a posebno od "nezakonitih nameta". Osnovna 
dužnost sultana, kao vladara i suverena, bila je da osigura takvu zaštitu. 
Osnovni cilj takve politike sastojao se u očuvanju i jačanju suverenove 
moći i vlasti, pošto se sultanova vlast smatrala temeljom cjelokupne društvene 
strukture. 


Klasni sistem Osmanskog carstva vukao je svoje porijeklo iz društvenog 
ustrojstva starih bliskoistočnih država. U svrhu oporezivanja svi su osmanski 
podanici, kako muslimani tako i nemuslimani, bili podijeljeni u dvije osnovne 
klase: vojničku (asker) i podređenu (raja). Pripadnici uleme — uključujući 
tu, pored vjerskih službenika (imama, vaiza, hatiba, mujezina i dr.), također 
kadije i muftije, kao sudije, odnosno tumače prava — nisu bili, strogo gleda- 
jući, vojnička klasa, ali su prema mjerilima poreskog sistema bili uključeni 
u tu kategoriju. U vojničku klasu su spadali svi vojnici koji su činili sultanovu 
gardu i općenito sve vojne formacije čiji se pripadnici nisu bavili proiz- 
vodnjom, ulema i upravno i sudsko činovništvo. Vojničkoj su klasi pripadali 
i članovi njihove uže 1 šire porodice, kućna posluga 1 robovi. 


Prema jednoj drugoj, ideološkoj kategorizaciji, stanovništvo osmanske 
države sastojalo se od dva staleža ili klase, vladajuće i podaničke. Vladajuću 
su klasu sačinjavali muslimani koji su izražavali lojalnost sultanu, kao 
halifi, te slijedili osmanske običaje. Nasuprot tome, podanički stalež ili 
raju su činili oni kojima je nedostajala ili jedna ili obje ove karakteristike. 
Svaka od ovih klasa imala je svoje dužnosti i povlastice. Prva je upravljala 
i branila Carstvo, uz pravo da iskorištava njegovo bogatstvo, dok je druga 
proizvodila to bogatstvo. U stvarnosti se ovako shvaćena klasna podjela u 
osmanskoj državi nije uvijek ni svuda podudarala sa vjerskom podjelom. 
Tako su u XV st. Osmanlije primile u svoju vojničku klasu na hiljade 
kršćanskih konjanika i pored razlike u vjeri. U raznim dijelovima Carstva 
bilo je društvenih grupa koje nisu pripadale ni vojničkoj klasi niti raji. 
Jedan broj kršćana uživao je određene povlastice i bio je izuzet od plaćanja 

poreza i drugih davanja, iako nisu bili pripadnici vojničke klase. Povlaštene 
nemuslimanske grupe među raznim kršćanima i Jevrejima, oblikovane su 
ili od strane osmanske države ili su se same razvile kroz sticanje bogatstva. 
Takvi su bili grčki arhonti, koji su vodili vlastite poslove, dobro živjeli i 
često djelovali kao agenti, odnosno posrednici osmanskih dostojanstvenika 
u raznim poslovima. Tu su također spadali i vlaški i moldavski "gospodari", 
zatim pripadnici imućne ermenske klase (tzv. amira), a nakon obnove Pećke 
patrijaršije 1557. i visoki srpski pravoslavni sveštenici (partijarh, mitropoliti, 
episkopi i igumani). Među njima su najznačajnija skupina bili pripadnici 
grčkih aristokratskih familija koje su živjele u istanbulskom kvartu Fanar, 
gdje se nalazilo sjedište Vaseljenske patrijaršije i po kojem su nazivani 
Jfanariotima. Na zapadu su fanarioti često označavani sintagmom "kršćanski 
Turci", koja je prema nekim autorima "zgodno opisivala njihovu moralnu i 
političku poziciju". 

Na drugoj strani, podanici koji su se bavili zemljoradnjom, stočarstvom, 
zanatstvom ili trgovinom, smatrani su rajom, kako nemuslimani tako i musli- 
mani. To znači da je pojam raje, bilo muslimanske bilo kršćanske, općenito 
podrazumijevao osmanske podanike, proizvođače i poreske obveznike. U 
užem smislu riječi, raju su zapravo činili zemljoradnici, dok su nomadi i 
gradsko stanovništvo imali drugačiji status. Poseban status imale su i različite 
grupe stanovništva poznate pod nazivom "oproštena raja" (muaf), koja je 
imala izvjesne povlastice 1 bila oslobođena nekih davanja u naknadu za 
obavljanje određenih službi i dužnosti. 


Kako je osmansko plemstvo u prvom redu bilo "vojničko plemstvo u 
koje je mogao dospjeti svaki podanik musliman", ako se istakne ratničkim 
ili nekim drugim zaslugama za državu, to su se mnogi pojednici nastojali 
osloboditi statusa raje i svrstati se u red vojničke klase. To je bilo teško 
ostvarivo jer se u načelu smatralo da se nered u Carstvu može izbjeći samo 
"ukoliko svako ostane u svojoj klasi", onako kako je upisan u službeni 
registar ili defter. Svako ko je htio dospjeti u vojničku klasu morao je dobiti 
posebnu povelju (berat), koja se rijetko izdavala. Ali kako je u osmanskom 
društvu postojao "iznenađujući stepen vertikalne pokretljivosti", to brojni 
seljački sinovi nisu gubili nadu i često su se borili kao dobrovoljci na 
granicama ili kao ratnici u sultanovim pohodima. Onoga koji se među njima 
istakne sultan je mogao nagraditi ukazom kojim bi dobio vojnički status. 
Kako je prelazak iz redova raje u vojničku klasu predstavljao kršenje jednog 
od osnovnih principa države, to je Sulejman I Veličanstveni ukinuo ranije 
datu povlasticu o oslobađanju od poreza onih pojedinaca koji su na taj 
način stupili u vojničku klasu. To je značilo da je pristup vojničkoj klasi 
ostao rezerviran samo za potomke vojnika, dok je raja, pošto je kao proizvođač 

i poreski obveznik bila od suštinskog značaja za državu, morala ostati u 
statusu u kojem se zatekla. U ponovnom napuštanju tog principa tokom 
XVII st. tadašnji su turski historičari vidjeli jedan od glavnih uzroka opadanja 
moći Osmanskog carstva. 

Najstariji poznati spomen muslimanske raje u Bosni nalazi se u kanun- 
-nami Zvorničkog sandžaka iz 1548. godine. Tu se izričito navodi da "u 
nekim selima stanuju muslimani raja". Mulimanska raja u Bosni je praktično 
od samog početka osmanske vladavine bila vrlo brojna, posebno u XVII i 
XVIII stoljeću. Tada je naziv raja upotrebljavan, bez obzira na vjeroispovijest, 
za sve seljake zemljoradnike i poreske obveznike. Tokom XVIII st. zaoštra- 
vaju se klasne suprotnosti, koje se vremenom podudaraju sa vjerskim i 
etničkim podjelama. U takvim okolnostima, izraz raja počinje se sve više 
koristiti samo za nemuslimane. Upravo u XVIII st. teret odbrane granica 
Carstva, u prvom redu same Bosne, pada na sve Bošnjake kao muslimane, 
pa većina muslimanske raje dobija postepeno status slobodnih seljaka. 
Aktivno učešće seljaka Bošnjaka u osmanskoj vojnoj službi, posebno u 
odbrani Bosne, dovodi do njihovog oslobađanja od različitih materijalnih 
obaveza prema državi. Dužnost odbrane Bosne učvršćuje i kod seljaka 
Bošnjaka svijest o njihovom posebnom položaju u Carstvu, za čije su dobro 
bezbroj puta žrtvovali živote i imetke. Položaj Bosne, kao zemlje na granici 
(ćenaru) Osmanskog carstva, istovremeno je snažno razvijao kod svih Bošnja- 
ka osjećaj pripadnosti islamu, njegovoj političkoj zajednici i civilizaciji. Uz 
punu svijest o geopolitičkoj važnosti Bosne, narodni pjevač poručuje sultanu: 
"Bosna ti je sorguč (perjanica) Carevine, / ako dadneš Bosnu na ćenaru, / 
otić" će ti ravna Rumelija, / ode li ti ravna Rumelija, / Carigrada dugo 
gledat nećeš!" 

Tako je u Bosni tokom vremena nastala i formirala se po sadržaju i 
obliku jedna složena, ali istovremeno jedinstvena muslimanska zajednica. 
Bošnjačka muslimanska zajednica, odnosno društvo uobličilo se kao osoben 
vid zajednice, koju je u jednu cjelinu povezivala opća privrženost osmanskoj 
islamskoj državi, čijim su posredstvom Bošnjaci postali muslimani i na taj 
način tijesno povezali svoju sudbinu sa tom državom. Posredstvom islama, 
koji je predstavljao idejnu polugu Osmanskog carstva, Bošnjaci su usvojili 
jedinstvenu političku ideologiju i ulazili u jedinstven kulturni krug. Na toj 
se osnovi formirao na tlu Bosanskog ejaleta bošnjački narod, sa vlastitim 
interesima i stremljenjima. Bošnjački je narod još od srednjeg vijeka i 
početka osmanskog razdoblja bio klasno strukturiran. Činili su ga spahije, 
duhovna inteligencija (ulema), gradski slojevi, slobodni i zavisni seljaci 
(raja). 

Mada su svi oni u odnosu na nemuslimane imali isti, može se reći, 
povlašteni društveni položaj, ipak nisu svi imali isti pravni i politički položaj. 
To znači da nisu imali iste dužnosti niti istovjetan politički uticaj i značaj. 
Sve spahije, zatim čuvari tvrđava (neferi) 1 janjičari imali su na prvom 
mjestu vojnu dužnost. U samoj spahijskoj organizaciji najveći su ugled i 
uticaj uživali zaimi ili begovi, bez obzira na položaj i dužnost koju su vršili 
(sandžak-bezi, alajbezi, muteselimi i dr.). Među janjičarima to su bile njihove 
age i serdari, a po tvrđavama dizdari i kapetani. U redovima uleme ugledom 
i uticajem na prvom su mjestu bile kadije i muftije, zatim poznati muderisi, 
hatibi i vaizi. Svi su oni, kao prvaci bošnjačkog društva, činili njegov 
"politički narod" u feudalnom smislu te riječi. Kao takvi, oni drže gotovo 
sve poluge vlasti u kadilucima i nahijama, a radi odbrane svojih interesa 
spremni su pružiti i oružani otpor centralnoj osmanskoj vlasti. 

Što se tiče zanatlija 1 trgovaca po gradovima, a naročito Bošnjaka 
seljaka, oni su u većoj ili manjoj mjeri morali obavljati različite lične službe 
te ispunjavati svoje poreske obaveze prema spahijama i kasnije čifluk—sa- 
hibijama. Bez obzira na činjenicu što su učestvovali u odbrani granica 
Bosne, ovi slojevi stanovništva morali su plaćati naročiti porez — taksit, za 
izdržavanje bosanskog vezira i drugih državnih činovnika. Pored toga, od 
Karlovačkog mira (1699) bili su opterećeni novim, posebnim nametima 
radi ubrzane izgradnje tvrđava po Bosni, u cilju njene djelotvorne odbrane. 
Uz sve to, jedan nezanemarljiv broj seljaka muslimana u Bosni ostaje još 
vrlo dugo u položaju zavisnih seljaka ili raje. Tako je, prema austrougarskom 
popisu iz 1910, u Bosni i Hercegovini bilo još preko šest hiljada bošnjačkih 
porodica opterećenih različitim feudalnim i eksfeudalnim teretima. 

Vojna organizacija 


Osmanska oružana sila sastojala se od kopnene vojske i mornarice. 
Kopnena vojska se sastojala od "robova Porte" (kapikullar) i provincijskih 
snaga. Kapikulu—jedinice su zapravo činile stalnu stajaću sultanovu vojsku. 
U početku je ova vojska popunjavana zarobljenicima i plaćenicima, jednako 
muslimanima i nemuslimanima. Kasnije je, do prve polovine XVII st., 
pretežno bila sastavljena od mladeži regrutirane kroz sistem devširme ("danka 
u krvi"). Bez obzira na ovu podjelu, osmanska oružana sila se u biti sastojala 
od feudalne i stajaće vojske, te pomoćnih vojnih redova. Do kraja XVI st. 
glavninu oružane sile Carstva činila je feudalna vojska, odnosno spahijska 
konjica. Uživaoci timara bili su obavezni da lično vrše vojnu službu 1 da 
opreme i u rat pošalju jedan broj vojnika. Broj tih naoružanih i opremljenih 
ljudi (džebelija) koje je spahija bio obavezan dati zavisio je od visine dohotka 
koji mu je posjed donosio. U izuzetnim slučajevima, spahija je umjesto 
vojne službe mogao platiti odgovarajuću naknadu u novcu. Timarlija je 
mogao uživati svoj posjed sve dotle dok je ispunjavao vojnu obavezu i dok 
nije izvršio neko krivično djelo. Neposredni pretpostavljeni starješina svim 
spahijama konjanicima u jednom sandžaku bio je alajbeg, koga su oni 
između sebe doživotno birali i davali mu bajrak i doboš. Sljedeći po rangu 
zapovjednici u spahijskoj konjici bili su čeribaše ili subaše, koji su u pravilu 
postavljani iz reda zaima. 

Pored spahijske konjice u provincijsku feudalnu vojsku ulazile su tako- 
đer akindžije (jurišna konjica). Akindžije su u pravilu djelovale na granicama 
Carstva, a nastavljale su osmansku tradiciju gazija. Bili su oslobođeni poreza, 
a akindžijske starješine su držale njihove nahije kao nasljedne timare. 
Akindžije su kao vojni red raspušteni po odluci velikog vezira Kodža Si- 
nan-paše, nakon što su 1595. pretrpjeli težak poraz u Vlaškoj. Njihovo 
mjesto i ulogu preuzele su delije (lahka konjica). Delije su uglavnom re- 
grutirane od Bošnjaka, ali i od katolika i od pravoslavnih po Hrvatskoj i 
Srbiji, koji su u međuvremenu primili islam. 

Stajaća se vojska sastojala od dva osnovna korpusa ili odžaka, janjičar- 
skog i artiljerijskog. Janjičarski rod je nastao sredinom XIV st., a formalno 
je organiziran u korpus za vrijeme Murata I (1362—1389). Janjičari (nova 

vojska) su u početku bili regrutirani od ratnih zarobljenika, a kasnije ku- 
pljenjem kršćanske djece putem devširme. Devširma (doslovno: sakupljanje, 
prikupljanje) u kasnijoj je kršćanskoj, osobito pravoslavnoj epskoj tradiciji 
bila ozloglašena i oplakivana kao "danak u krvi". Bošnjaci, iako muslimani, 
bili su također obuhvaćeni obavezom devširme, samo što su je oni smatrali 
svojom značajnom povlasticom. 

Djeca za janjičarski odžak kupljena su svake četvrte ili pete godine, 
odnosno po potrebi. Najobdarenija od ove djece su izdvajana i školovana 
za ličnu sultanovu pratnju i za razne druge službe na dvoru. Većina ostalih 
novoregrutiranih dječaka ili momaka (adžami-oglan) postajali su pripadnici 
stajaće pješadijske vojske, odnosno janjičarskog reda. 

Janjičarski korpus se dijelio u manje jedinice, orte i buljuke (boliik). 
Jednom ortom zapovijedao je čorbadžija (doslovno: onaj koji drži kepče, tj. 
kevčiju za čorbu), a buljukom aga. Na čelu cijelog korpusa stajao je kao 
zapovjednik janjičarski aga. Janjičarski korpus je držan svo vrijeme u ratnoj 
pripravnosti, uvijek spreman da u svakom času stupi u akciju. Zato su 
janjičari živjeli isključivo u svojim kasarnama i do XVI st. nije im bilo 
dozvoljeno da se žene. Janjičarski korpus u vrijeme Sulejmana | brojao je 
12.000 ljudi. U svakom slučaju, janjičari nisu bili najveća grupacija u 
osmanskoj vojsci, ali usljed svoje organizacije, obuke 1 discipline, te vještine 
u upotrebi koplja te luka i strijele, a kasnije i vatrenog oružja, predstavljali 
su najznačajniju borbenu snagu u Carstvu sve do pred kraj XVII stoljeća. 
U vrijeme mira janjičari su održavali sigurnost na ključnim tačkama širom 
Carstva. Služili su kao pratnja i straža članovima Carskog divana prilikom 
njegovog zasjedanja. U Istanbulu su još služili kao gradska policija i va- 
trograsci. Janjičari su također, u smjenama od po devet mjeseci, čuvali 
glavne gradske kapije, bedeme i tvrđave, te vršili policijsku službu u velikim 
gradskim središtima u unutrašnjosti Carstva. U ratu su janjičari, kao pješaci, 
zauzimali tokom bitke središnji položaj u osmanskoj borbenoj formaciji, 
izravno štiteći sultana. 

Janjičari su dobijali strog islamski vjerski odgoj. Svoje redovne mir- 
nodopske poslove nisu obavljali petkom, prepuštajući to drugima, kako bi 
se sami mogli posvetiti vjerskim dužnostima. Janjičari su bili tijesno povezani 
sa derviškim redom bektašija, pa su ponekad nazivani "bektaši—vojskom". 
Bektašije su bile glavni učitelji i savjetnici janjičarima u svim pitanjima 
vjerskog učenja i prakse. Istovremeno, bektašije su služile kao tabor—-imami 
(vojni svećenici) janjičarskih buljuka. Krajem XVII st. i službeno je janjičar- 
skom odžaku pridodat jedan buljuk bektašija, čijeg je starješinu imenovao 
vrhovni vođa njihovog tarikata. 

Janjičari su uživali mnoge povlastice, a veći broj ih se uspeo do visokih 
položaja u osmanskoj upravnoj i vojnoj hijerarhiji. Upravo su oni bili prvi 
koji su u osmanskoj državi otvoreno iskazali nezadovoljstvo svojim položajem 
i činjenicom da su svi pripadnici središnje administrativne i vojne ustanove, 
bez obzira koje su mjesto u njenoj hijerarhiji zauzimali, smatrani robovima 
sultana, koji je u svojoj ličnosti sjedinjavao cjelokupnu državnu i vjersku 
vlast. Pred janjičarskim nezadovoljstvom prvo je 1568. popustio Selim II, 
koji je bio prisiljen dodijeliti im "povlasticu da se njihovi sinovi upisiju u 
korpus". Time se javlja prva pukotina u sistemu i cjelokupnom konceptu 
janjičarske vojske, koja će vremenom od nekadašnjeg stožera osmanske 
oružane sile i moći postati glavnim nosiocem nereda i bezvlašća u Carstvu. 
To je posebno bio slučaj u Bosni. Devširma je kao način regrutiranja janjičar- 
skog podmlatka ukinuta 1637, odnosno sredinom XVII stoljeća. Od tada 
se pored carskih janjičara (kapikulu) u sve većem broju javljaju po pojedinim 
pokrajinama, posebno u Bosni, domaći janjičari (yerlu kulu). 

Artiljerijski ili topdžijski korpus (Topdžu odžak) ustanovljen je sa po- 
javom baruta i vatrenog oružja u prvoj polovini XV st., za vrijeme Murata 
II (1421—1451). Masivnost i glomaznost prvog vatrenog oružja, kao što su 
topovi i puške sa vanjskim barutnim punjenjima, odlagali su i usporavali 
njegovu opću upotrebu. Spahijska konjica se opirala novom oružju jer joj 
je ono otežavalo njene brze pokrete tokom bitke. Nasuprot tome, janjičari 
su je, kao pješadija, smjesta i potpuno prihvatili. Pored toga, osnovan je 
poseban topdžijski korpus, čiji su pripadnici također bili regrutirani iz reda 
adžami-oglana. U početku se ovaj korpus sastojao od svega 625 ljudi, ali 
1457, u vrijeme Mehmeda II Fatiha, već je brojao 1.100 ljudi. Njegov 
nasljednik Bajezit II opremio je janjičare i sa kratkim ručnim puškama, 
zvanim arkebuze. Osim toga, razvio je pokretno topništvo koje više nije 
djelovalo samo za sebe, nego u vezi sa kretanjima cjelokupne vojske na 
određenom bojištu. Topdžijski odžak je vremenom narastao na 5.000 ljudi. 

Konačno, u osmansku stajaću vojsku bilo je uključeno 1 šest konjičkih 
buljuka. Nekad se ova dvorska konjica miješa se provincijskom konjicom, 
mada je ona zapravo po svom statusu bila sasvim različita. Prvo, njeni 
pripadnici rijetko su nazivani spahijama, kao pripadnici provincijske konjice, 
nego obično "buljuk ljudi". Pored toga, oni su bili stalno smješteni u Istanbulu 
i u pravilu su umjesto timara dobijali plate. S obzirom na okolnost da su 
morali održavati konje i da je broj pripadnika korpusa stalno rastao, njihove 
su se kasarne sa štalama nalazile u okolini Istanbula, a kasnije i u drugim 
velikim gradovima. Krajem XVI st. korpus je brojao oko 6.000 ljudi, do 
kraja XVII st. njihov broj se popeo na 21.000, odnosno na preko 22.000 
krajem XVIII stoljeća. Iz istih razloga kao i provincijska konjica, oni su 

izbjegavali teške ručne puške, koristeći se radije strijelama, bodežima, 
kopljima, sjekirama i drugim hladnim oružjem. 

Pomoćne vojne snage sastojale su se od različitih vojnika i jedinica, 
smještenih po tvrđavama, klancima i planinskim prevojima, te općenito na 
raznim strateški važnim tačkama. Bilo je više pomoćnih vojnih redova čiji 
su pripadnici, u zamjenu za dobijenu zemlju ili oslobađanje od poreza, 
vršili vojnu obavezu kao pješaci (yaye ili piyade), stražari (azapi), čuvari 
tvrđava, izviđači, nosači municije i naoružani nomadi (juruci). Azapi su 
isto kao 1 janjičari primali platu, ali su uglavnom bili regrutirani među 
anadolskim Turkmenima, a ne putem devširme. Odatle su azapi mogli da 
se žene i da ostave službu jednom od svojih muških potomaka. Nakon 
gašenja sistema devširme, svi muslimani muškarci koji su živjeli u pogra- 
ničnim predjelima bili su podložni regrutaciji u azapske jedinice. Godišnje 
je na 20 do 30 kuća uziman jedan od njihovih mladića da ispuni ovu 
obavezu, dok su ostali mjesto stražarske službe snabdijevali datu azapsku 
jedinicu hranom. Sredinom X VI st. azapi su podijeljeni na tvrđavske (Kale 
azaplari) i priobalne pomorske straže (Deniz azaplari), koje su ostale u 
službi sve do reformi sultana Mahmuda II, početkom XIX stoljeća. Poseban 
značaj imale su derbendžije, među kojima je u XV i XVI st. bilo jednako 
muslimana i nemuslimana. Oni su čuvali karavanske puteve, posebno kroz 
planinske tjesnace (derbent). Na takvim mjestima često su građeni hanovi 
i karavan—saraji radi trgovaca i drugih putnika. Tu su derbendžije često 
boravile, pa se vremenom oko takvih objekata formiraju manja i veća stalna 
naselja, u Bosni općenito poznata pod imenom "derventa". Slično feudalnoj 
vojsci, mnogi od ovih pomoćnih redova vremenom su izgubili svoj značaj, 
pa su ili ukidani ili su se, jedan po jedan, do kraja XVIII st. sami od sebe 
gasili. 


Osmanlije su od početka koristile kršćane za razne vojne i policijske 
službe, posebno u balkanskim zemljama. Dvije najpoznatije kršćanske vojne 
organizacije bili su već spomenuti vojnuci i martolozi. Vojnuci su uglavnom 
bili carski konjušari i sokolari. Kao naknadu za službu dobijali su svoju 
"vojnučku" baštinu, koja je bila potpuno ili djelomično oslobođena od poreza. 
Vojnuci i martolozi su u pravilu nalaženi među vlaškim stanovništvom, a 
njihove su zajednice imale široku autonomiju. Niže vojnučke starješine 
(logatori) bili su kršćani, a više — čeribaša ili vojnuk-beg — obično su bili 
muslimani. 

Naziv martoloz (grčki armatolos) odnosio se prvobitno na kršćanske 
vojnike koji su još pod bizantskom, srpskom i bugarskom vlašću držali 
male posjede. Oni su ušli u osmansku vojnu službu u zamjenu za pravo 
da zadrže svoje posjede u okviru timarskog sistema. Od druge polovine XV 

st. martolozi su obavljali garnizonsku službu u većini osmanskih tvrđava 
podignutih duž Dunava. Kao takvi, bili su na zlu glasu usljed četovanja po 
Hrvatskoj, Ugarskoj i Štajerskoj. Istovremeno, martolozi su prelazili preko 
granice i stupali u kršćansku službu. Tamo su uvježbavani i opremani za 
borbu protiv osmanskih martoloza. Vojne austrijske vlasti nastojale su da 
mortoloze bolje plaćaju od ostalih vojnika. Austrija je tako 1540. podmirivala 
trošak za izdržavanje 800 mortoloza, a Štajerska je 1541. uzela 400 mortoloza 
u krajišku službu koje su plaćale varoši i trgovišta. Nakon što je Sulejman 
I Veličanstveni pripojio Ugarsku svome carstvu, mnoge je martoloze koristio 
za popunu ljudstva na derbentima, pa su se nazivi derbendžije i martolozi 
međusobno zamjenjivali. 

Prisustvo kršćana u osmanskoj vojsci bila je jedna prelazna mjera, 
sračunata na to da se osmanska vlast u novoosvojenim zemljama na Balkanu 
što bezbolnije uspostavi i ukorijeni. Osim toga, kršćanski pomoćni vojni 
redovi u osmanskoj vojsci bili su u službi velikih osvajanja u Podunavlju, 
posebno u vrijeme Sulejmana I Veličanstvenog (1520—1566). Nakon toga, 
oni postepeno gube razlog postojanja. Kršćani spahije su prirodnom smrću 
ili prihavatanjem islama nestali već krajem XV stoljeća. Većina pomoćnih 
kršćanskih vojnih redova potrošila je svoj vijek trajanja do kraja XVI st., 
kada su uglavnom ukinuti i raspušteni. 

S obzirom na krajiški karakter Bosne, u njoj se već početkom druge 
polovine XVI st. javljaju kapetanije, kao granične vojno—teritorijalne jedinice. 
Ustanova kapetanluka (kapudanluk) u početku je kod Osmanlija bila vezana 
za vojne operacije na vodi, kako na moru tako i na plovnim rijekama, prije 
svega na Dunavu i Savi. Kapetani se spominju u ugarsko—hrvatskoj, odnosno 
habsburškoj vojsci, bilo kao komadanti određenih vojnih formacija, bilo 
kao zapovjednici nekog utvrđenog grada ili određenog odbrambenog prostora. 
Zna se da su Bihać i Krupa na Uni još prije osmanskog osvajanja imali 
svoje kapetane. Kada su doprle do Save i Une, Osmanlije su se upoznale 
sa ovom ustanovom, pa su sa svoje strane granice počele po pojedinim 
mjestima uspostavljati kapetanije. U prvo doba kapetanije su bile manji 
utvrđeni prostori duž bosanske granice prema habsburškim posjedima u 
Slavoniji i Hrvatskoj i mletačkim u Dalmaciji. Od XVIII st. kapetanije se 
uspostavljaju i u unutrašnjosti Bosne, obično duž glavnih puteva. U svakoj 
je kapetaniji postojao barem jedan tvrdi grad, te pokoja kula, utvrđeni 
čardak, a negdje i neka palanka. Vojskom u kapetaniji je zapovijedao 
kapetan. Kapetan i svi niži zapovjednici, te svi vojnici ili neferi postavljani 
su carskim beratima, uz redovnu platu. Vojska u kapetaniji se sastojala iz 
više rodova, kao što su konjanici (farisi), azapi, mustahfizi, pasvani (noćni 
čuvari), topdžije, džebedžije (oklopnici) i džonulije (dobrovoljci). Sve te 

službe, od kapetana pa do posljednjeg vojnika, bile su nasljedne i prelazile 
su po sistemu odžakluka, sa oca na sina, starijeg brata ili nekog drugog 
bližeg rođaka. Glavna dužnost posada u kapetanijama bila je da danonoćno 
čuvaju granicu od upada i prodora neprijatelja, a u unutrašnjosti živote i 
imanja podanika od hajduka i razbojnika. 

Prva kapetanija uspostavljena u Bosni vjerovatno je bila Gradiška, čiji 
se kapetan Džafer-beg, sin Kliškog sandžaka Malkoč-bega Karaosmanovića, 
spominje u jednom pismu pograničnih austrijskih vlasti od 8.1 1558. godine. 
Osvajanjem Krupe i Bihaća, 1565. odnosno 1592, u njima su odmah po- 
stavljeni kapetani. Kapetanija u Gabeli prvi put se spominje 1591, a u 
Klisu 1596. godine. To su bile prve kapetanije na području Bosanskog 
ejaleta. Tokom XVII st. radi odbrane tog ejaleta uspostavljen je cijeli niz 
kapetanija na prostoru od Gradiške na Savi do Novog u Boki Kotorskoj. 
Kako je Bosanski ejalet sve do Bečkog rata obuhvatao znatne dijelove 
Slavonije, Like, Dalmacije i Boke, to su kapetanije postojale u tadašnjim 
pograničnim gradovima ejaleta, kao što su bili Osijek, Virovitica, Jasenovac, 
Udbina, Obrovac, Zemunik i Islam kod Zadra, Nadin, Skradin, Imotski, 
Knin i Herceg_—Novi. Poslije Karlovačkog mira (1699) u Bosni je ostalo 
svega 12 kapetanija. Tokom XVIII st., uglavnom do austro—turskog rata 
(1737—1739), ustrojeno je 28 novih kapetanija. U vrijeme velikih nemira 
i buna u Bosni sredinom XVIII st. u jednoj bujruldiji (naredbi) bosanskog 
valije Hadži Muhamed-paše, od 12. XII 1753, spominje se i nabraja 36 
kapetanija. Tu se ne spominju kapetanije Tuzla, Džisri—Tara i Hutovo. 
Tuzla se ne spominje jer je njen tadašnji kapetan pristajao uz pobunjenike. 
Posljednja kapetanija uspostavljena je u Hutovu 1802. godine. Prema popisu 
iz 1829. šest godina prije njihovog konačnog ukidanja u Bosni je postojalo 
ukupno 39 kapetanija. To su bile: bihaćka (Bihać), ostrožačka (Ostrožac), 
krupska (Krupa), novska (Novi), pridorska (Prijedor), kamengradska (Stari 
Majdan) dubička (Dubica), gradiška (Bos. Gradiška ili Berbir), kozaračka 
(Kozarac), banjalučka (Banja Luka), džisri—sanska (Sanski Most), kobaška 
(Kobaš), jajačka (Jajce), vrandučka (Derventa), maglajska (Maglaj), dobojska 
(Doboj), tešanjska (Tešanj), staroostrovička (Kulen—Vakuf), petrovačka (Pe- 
trovac), ključka (Ključ na Sani), kupreška (Kupres), glamočka (Glamoč), 
livanjska (Livno), seddidžedidska (Duvno), ljubuška (Ljubuški), mostarska 
(Mostar), počiteljska (Počitelj), vidoška (Stolac), ključka (Ključ kod Gacka), 
trebinjska (Trebinje), klobučka (Klobuk), onogoštska (Nikšić), hutovska 
(Hutovo), kolašinska (Kolašin), džisri—tarska (negdje na Tari), zvornička 
(Zvornik), tuzlanska (Tuzla) i gradačačka (Gradačac). 

Teritorijalno je najprostranija bila Gradačačka kapetanija, koja se uz 
to isticala svojim uređenjem i bogatstvom. Odmah poslije Karlovačkog mira 

(1699) u Gradačcu je uspostavljen agaluk, iz kojeg se brzo razvila prostrana 
kapetanija. U Gradačcu je u vrijeme Karlovačkog mira bila straža od 20 
azapa. Njihov zapovjednik, Bajram-aga, sin Ibrahimov, postavljen je beratom 
od 16. IV 1701. za opunomoćenog komesara pri novom razgraničenju sa 
Austrijom. Pošto je taj posao uspješno i pouzdano obavio, Bajram-aga se 
10. IV 1702, izjavom pred sarajevskim kadijom Sabitom Alaudinom i u 
prisustvu divanskog čauša Abdul Kadira, kao izaslanika bosanskog vezira 
Halil-paše, primio časti agaluka novoustrojenim džematom od 50 konjanika, 
sa ukupnom dnevnom platom od 602 akče. Bajram-aga se obavezao da će 
čuvati novouspostavljenu granicu sa Austrijom na Savi. Agaluk u Gradačcu 
je ubrzo prerastao u kapetaniju. Pored Gradačca, na prostoru ove kapetanije 
postojale su još dvije tvrđave, Srebrenik i Soko, te jedna kula u Bijeloj na 
Tinji. U Gradačcu je pored tvrđave postojala još jedna kula, te utvrđeni 
čardak osam kilometara sjeverno od grada. Gradačački kapetani, Gradaš- 
čevići, posebno Osman, Murat i Husein ("Zmaj od Bosne") poklanjali su 
veliku pažnju izgradnji svoga grada, podizanjem većeg broja javnih, vjer- 
sko—prosvjetnih i privrednih zdanja. Stari dio grada je svoj konačni izgled 
i urbanu siluetu dobio u razdoblju od 1756. do 1820. godine. Kako je 
Gradačac pripadao gračaničkom kadiluku, to je Murat-kapetan podigao u 
Gračanici medresu i dvije javne česme. 

U uskoj vezi sa historijom kapetanija i kapetana u Bosni je ustanova 
"vilajetskih ajana" (uglednih ljudi). Tokom druge polovine X VIII st. učvrstila 
se u Bosni ustanova ajanluka, kao novog oblika vršenja funkcija lokalne 
uprave u osmanskoj državi. Već od polovine XVIII st. javlja se u svakom 
kadiluku po jedan ajan koji svojim ugledom postepeno potiskuje dotadašnje 
nosioce vlasti. Ajani u početku zapravo preuzimaju nove poslove koji nisu 
spadali u nadležnost ni jednog od dotadašnjih vojno—upravnih organa. Tako 
ajani, zajedno sa kadijama, vrše razrez novih općedržavnih nameta na sta- 
novništvo, organiziraju gonjenje hajduka i suzbijanje nemira, preuzimaju 
brigu o prenosu pošte od Carigrada do pojedinih pokrajina i kadiluka, 
nadziru i maksimiraju cijene hrani, mobiliziraju muslimansko stanovništvo 
sposobno za nošenje oružja te predvode vojsku u raznim ratovima i pohodima. 

Ajani su u početku birani, a ponegdje su i predstavnici kršćanskog 
milleta (uglavnom svećenici) učestvovali u njihovom izboru. Ovaj običaj 
biranja ubrzo je prestao, pošto je funkcija ajana pružala velike mogućnosti 
njenim nosiocima za lično bogaćenje putem raznih zloupotreba vlasti. Odatle 
pojedinci iz gornjih slojeva bošnjačkog društva vode prave male ratove da 
bi se domogli položaja ajana. Vremenom ajani, regrutirani uglavnom iz 
najuglednijih begovskih porodica, postaju nosioci cjelokupne vojno—poli- 
tičke vlasti na području jednog kadiluka. U većini kadiluka gdje su postojale 

kapetanije funkciju ajana preuzeli su kapetani. Tako je došlo do spoja 
ajanske kao upravne i kapetanske kao vojne funkcije u jednoj ličnosti, 
odnosno nasljednim putem u jednoj porodici. Ova činjenica dovodi do 
snažnog jačanja privrednih i političkih pozicija svih bosanskih kapetana. 
Oni su svoj položaj održavali, bez obzira na povremene sukobe, međusobnom 
ravnotežom i staleškom solidarnošću, posebno u odnosu na centralnu vlast. 
Tako su bosanski ajani 1730. uputili mahzar (predstavku) sultanu protiv 
uzurpatora mostarske kapetanije, nekog Hasana, koji je preoteo silom tu 
kapetaniju njenom zakonskom uživaocu, Ahmed-begu Vučjakoviću. Mahzar 
je usvojen, a uzurpator je sultanskom naredbom odstranjen pa je kapetanska 
funkcija vraćena njenom legalnom nosiocu. 

Strani posmatrači u Bosni primijetili su početkom XIX st. da su bosanski 
ajani, kao neosporni gospodari u kadilucima, učinili od bosanskog pašaluka 
jednu svoju osobenu konfederaciju. Ajanski su se interesi dugo vremena 
podudarali sa politikom i ciljevima centralnih osmanskih vlasti. Zajednički 
je interes, prije svega, bila odbrana granica osmanske države, odnosno 
Bosne, koju su ajani istovremeno branili kao vlastitu domovinu, ali i svoj 
povlašteni društveno—ekonomski i politički položaj. Ta su se međusobna 
sloga i razumijevanje sa centralnim vlastima institiucionalno izražavali kroz 
tzv. ajansko vijeće, odnosno povremena savjetovanja vezira sa bosanskim 
ajanima. 

Sa početkom reformnog projekta sultana Mahmuda II 1808. neosporno 
se gospodstvo bosanskih ajana, odnosno kapetana i njihova samovolja po 
kadilucima nisu više mogli dovesti u sklad sa željama i naporima centralne 
vlasti da vojno—administrativnim reformama osigura svoj autoritet u svim 
dijelovima Carstva. Tako je međusobni sukob postao neizbježan i rezultirao 
je bunom bosanskih ajana pod vođstvom Husein-kapetana Gradaščevića. 

Proces prihvatanja islama u Bosni 


Prihvatanje islama od najvećeg dijela bosanskog stanovništva i asimili- 
ranje islamske civilizacije na tlu Bosne predstavlja najizrazitiju i najzna- 
čajniju pojavu i crtu njene moderne povijesti. Islam, skupa sa srednjovje- 
kovnom bosanskom herezom, koja mu je prethodila, čini duhovnu vertikalu 
Bosne i Bošnjaka i njihovu bitnu povijesnu odrednicu. Historijska nauka 
nije ni do danas ovaj fenomen uspjela sustavno razjasniti. Njemu se pristupa, 
slično kao fenomenu Crkve bosanske i bosanskih krstjana, sa puno emocija 
i strasti, ali i sa brojnim predrasudama, sve do otvorenog krivotvorenja 
prirode i karaktera etničke i vjerske strukture Bosne prije i u toku procesa 
širenja islama. 

Vrlo je danas rašireno popularno bošnjačko mišljenje i uvjerenje da 
su bosanski muslimani "ogromnom većinom potomci starih bogomila bosan- 
skih, koji su sačinjavali većinu ili masu naroda bosanskoga za doba narodne 
države". Po tom shvatanju, usljed stalnih napada katolicizma i pravoslavlja 
na pripadnike Crkve bosanske, prihvatiše ovi islam i tako se "učvrstiše 
pomoću ove uzvišene vjere sa tvrdim bedemima od navale obiju crkava." 
Čin prihvatanja islama po tome se mišljenju desio u jedan mah i masovno, 
odmah po padu Jajca, u junu 1463, još dok je sultan Fatih boravio u Bosni. 
Padom Jajca, kao stolnog grada Kraljevine, nastupio je navodno "čas isla- 
mizacije". Po tom predanju, 36.000 bogumilskih porodica pohrlilo je pod 
Jajce da se pokloni sultanu Mehmedu II Fatihu. Oni su tu svi zajedno i 
odjednom prihvatili islam i tako postali muslimani. Tu se odmah trideset 
hiljada za vojsku sposobnih Bošnjaka zaklelo sultanu "na njegovu zastavu 
kao janjičari". 

Stariji historičari i drugi pisci drže da je ova tradicija vjerodostojna. 
Oni se pri tome pozivaju na tzv. Janjičarski kanun ili zakon, odnosno na 
jedan njegov prepis, koji je 1724. sačinio u Istanbulu neki Mustafa Čelebi. 
Tu se na prvom mjestu ističe da je Bosna izuzetak u odnosu na sve ostale 
pokrajine Carstva, kada je u pitanju kupljenje djece za janjičarski odžak. 
Dok je u ostalim pokrajinama praksa i zakon uzimati samo kršćansku djecu 
u adžami—oglane, dotle je u Bosni "zakonom određeno da se samo uzimaju 

muslimanski sinovi i primaju odmah u carske saraje i bašče". Bošnjaci su 

stekli ovo povjerenje i povlasticu još dok je sultan Fatih "osvajao Bosnu", 
tako što se "većina naroda poklonila njegovoj sili i odmah prešla na islam". 
Kad je vidio da svi "najedanput (bir ugurden) primiše islam", sultan im 
reče da oni nisu "hrđav narod". Na to im je još dodao da mogu od njega 
tražiti šta žele. Bošnjaci mu na to odgovore da mole da se i njihova djeca 
uzimaju u adžami—oglane. Njihovoj je molbi udovoljeno 1 od tada je "zakonom 
zajamčeno" da se "muslimanska djeca iz Bosne, bila obrezana ili neobrezana, 
bez joklame (pregleda) moraju primati u saraje". 

U prilog Janjičarskom zakonu, odnosno tvrdnji da je islam u Bosni 
odmah i odjedanput prihvaćen od velikog dijela stanovništva, u literaturi 
se često navode i drugi izvori koji govore kako je sultan Fatih iz Bosne 
odveo mnogo roblja. Tako turski ljetopisac i historičar Dursun-beg, koji je 
pratio Fatiha prilikom pohoda na Bosnu, piše da se domaći svijet u pojedinim 
nahijama sklonio po teže pristupačnim mjestima i prirodnim utvrdama, 
odakle Osmanlije "toliko roblje povedoše" da to ne bi "kadar bio popisati 
ni najvještiji pisar". Dursun-beg dalje piše da je nakon zauzeća Jajca "po- 
bjedonosni sultan" naredio da se iz grada izvedu svi zarobljenici, "kojih je 
bilo bezbroj mnogo". Neke od njih sultan je ispoklanjao svojim vojskovođama 
i spahijama, a drugima je dopustio da "ostanu u gradu". Slično je 1601. 
pisao i Mauro Orbini u svom Kraljevstvu Slavena, tj. da je Mehmed II iz 
Bosne "gotovo većinu plemstva odveo u Aziju u ropstvo". Ni Dursun-beg, 
kao neposredni svjedok i učesnik događaja, niti Orbini ne znaju ništa o 
masovnom prihvatanju islama pod Jajcem 1463. godine. 

Savremeni poljski hroničar Jan Dlugosz zabilježio je da je sultan Fatih 
prilikom osvajanja Bosne "do 100.000 osoba oba pola odveo u ropstvo, od 
kojih je 30.000 snažnih mladića uvrstio u janičare". Apostolski vizitator, 
Albanac Petar Masarechi pisao je 1624. o masovnom prihvatanju islama 
od strane silom pokatoličenih bosanskih krstjana. Masarechi vjeruje da je 
do toga došlo zato što su se mnogi "sjećali krivovjerja i usljed toga bili 
slabi u vjeri, pa su prilikom dolaska Turaka u Bosnu lahko prelazili na 
islam da sačuvaju svoju slobodu". 

Teorija o Janjičarskom zakonu, odnosno o naglom 1 jednokratnom pri- 
hvatanju islama od strane velikog broja Bošnjaka teško da može izdržati 
historijsku kritiku. To je mišljenje bez stvarnih dokaza, a osim toga i bez 
osjećanja i smisla za dinamiku historijskih zbivanja. Prihvatanje islama u 
Bosni bilo je jedan proces čija se postepenost i dinamika mogu pratiti prije 
svega na osnovu osmanskih deftera, čijem se proučavanju u Bosni pristupilo 
tek poslije 1945. godine. 

Pored toga, mnoštvo podataka o tom procesu pružaju i izvještaji, u 
pravilu dobro obaviještenih, papskih vizitatora. Ovi primarni izvori pokazuju 

da je proces prihvatanja islama u Bosni trajao 250 godina. U XV odnosno 
do početka XVI st. taj je proces tekao prilično sporo i ne bez oscilacija, 
zastoja i retorzija. Prihvatanje islama se intenzivira tokom XVI st., posebno 
nakon Mohačke bitke 1526, što se kao proces nastavlja kroz cijelo XVII 
stoljeće. Proces prihvatanja islama je praktično trajao sve do posljednja 
dva desetljeća pred austrougarsku okupaciju, samo što u XVIII i XIX st. 
nije imao tako dramatičan tok kao u prvih 150—200 godina osmanske 
vladavine. Jednom riječju, sama priroda historijskih procesa, pogotovo tako 
složenog kao što je prihvatanje islama, u jednoj zemlji burnih vjerskih 
previranja, kakva je već stoljećima prije pojave islama na njenom tlu bila 
Bosna, dovodi u pitanje vjerodostojnost Janjičarskog zakona. 

Autori koji smatraju da ovaj zakon sadrži vjerodostojan model prihvatanja 
islama u Bosni, kao čina koji se desio u jedan mah i masovno, pozivaju 
se na njegov rukopis, koji je, kako je naprijed navedeno, nastao 1724, što 
znači 250 godina poslije događaja o kojima govori. Kroz tih 250 godina 
brojna predanja i mitovi su se prepleli sa stvarnim događajima. Sam tekst 
Janjičarskog zakona svjedoči da je pisan iz određenog historijskog iskustva 
i perspektive, uz oslonac na usmenu tradiciju nastalu u međuvremenu. U 
posljednjim rečenicama rukopisa Janjičarskog zakona se kaže da su "musli- 
manska djeca iz Bosne", odgajana u carskom saraju, kao pametna i darovita 
"većinom došla do najvećih časti u državi". Jasno je da se ovakva tvrdnja 
nije mogla izreći 1463. kada je Janjičarski zakon navodno proglašen, nego 
tek iz perspektive i iskustva od preko dva stoljeća, tokom kojih su mnogi 
Bošnjaci napravili vrlo uspješnu karijeru u osmanskoj državnoj i vojnoj 
hijerarhiji. 

Broj od preko 30.000, ili po nekim autorima preko 36.000 ljudi, oku- 
pljenih pod Jajcem početkom juna 1463, sasvim je nestvaran i nepojmljiv. 
Pitanje je kako bi se toliki broj ljudi tu prehranio, kada se je, kako je 
naprijed već navedeno, sam sultan Fatih povukao sa vojskom u unutrašnjost 
Carstva, odmah po zauzeću Jajca, upravo usljed nedostatka hrane za ljude 
i stoku. Isto je i sa brojem od navodno 30.000 dobrovoljno regrutiranih 
vojnika u samo jednom danu. Ako se taj broj uporedi sa činjenicom da je 
cijeli janjičarski korpus u Fatihovo doba brojao oko 8.000 ljudi, a u doba 
Sulejmana Veličanstvenog oko 12.000, onda se vidi da se tu, u najmanju 
ruku, radi o proizvoljnom pretjerivanju. 


Brojnost pokupljenog i odvedenog roblja iz zemlje nije nikakav dokaz 
o ranom masovnom prihvatanju islama u Bosni. To je roblje služilo za 
demografsku obnovu Carigrada, a ne za islamiziranje osvojene zemlje. Cari- 
grad je već u V st. imao oko milion stanovnika. Gradski atar koji su opasivale 
dvostruke visoke zidine, ukupne dužine oko 45 km, bio je čak veći nego 

što je toliko stanovništvo zahtijevalo. Od latinskog osvajanja 1204. stanov- 
ništvo grada je stalno opadalo, tako da je 1437. u gradu bilo svega oko 
40.000 duša. Računa se da je 1453. u Carigradu bilo svega oko 50.000 
stanovnika, uključujući tu 1 izbjeglice iz okolnih bizantskih mjesta. Savre- 
menici su zabilježili da je grad bio toliko opustio da su se unutar zidina, 
umjesto nekadašnjih stambenih zgrada i kuća, prostirali voćnjaci i veliki 
vinogradi, osobito uz manastire. Unutar zidina nekad velikog 1 jedinstvenog 
metropolisa, nalazio se zapravo veći broj raznih zbijenih gradova i sela, 
međusobno odijeljenih prostranim poljoprivrednim zemljištem. Sultan Me- 
hmed II ušao je 29. V 1453. na čelu svojih odreda u jedan praktično pust 
grad. Među malim brojem onih koji su u Carigradu ostali nakon njegovog 
pada, bili su Jevreji u četvrti Balat, na kraju zaljeva Zlatni rog. Ostali 
stanovnici koji su preživjeli osvajanje većinom su pobjegli iz grada. Da bi 
obnovio opustjeli grad sultan Fatih je odredio da se iz svakog većeg osvojenog 
grada trećina stanovništva odvede u Carigrad i tamo stalno nastani. 

Zahvaljujući takvoj demografskoj politici i obnovi grada, u Carigradu 
je krajem vladavine sultana Mehmeda II Fatiha već bilo 16.324 domaćinstva. 
Ako se uzme da se, po konzervativnom proračunu, jedno domaćinstvo u 
prosjeku sastojalo od pet članova, onda to znači da je grad tada imao oko 
100.000 stanovnika. Od toga su otprilike polovinu činili muslimani, jednu 
četvrtinu pravoslavni Grci, a ostalo etnički različiti Evropljani, zatim Jevreji, 
Ermeni i Cigani. Sultan Mehmed II je na taj način u raznim dijelovima 
Carigrada između 1459. 1 1475. naselio stanovnike iz Amasre, Stare i Nove 
Fokeje, Trapezunta, Korinta i Argosa, Karamanije, Eubeje i Kafe. Prema 
riječima jednog savremenika, J. M. Angiolelloa, za "kratko vrijeme novi 
stanovnici su sebi izgradili prekrasne domove i crkve". 


Takva demografska politika se zadržala izgleda i u doba Sulejmana I 
Veličanstvenog. Sultan Sulejman je nakon zauzeća Beograda, tada najjužnije 
ugarske varoši i tvrđave, 28/29. VIII 1521, jedan dio zarobljenika, uglavnom 
Srba, koji su uz Ugare činili većinu mješovite kršćanske posade grada, 
poslao u Carigrad. Oni su naseljeni u jednoj mahali u jugozapadnom dijelu 
Carigrada, u blizini Beogradske kapije (Belgratkapi). Ovi naseljenici iz 
Beograda podigli su jednu šumu o okolici grada koja se i danas zove 
Beogradska šuma (Belgratorman). Doseljenici iz Beograda su se, kao i 
većina ostalih ratnih zarobljenika različitog jezika i etniciteta koji su prije 
njih naseljeni u Carigrad, vremenom asimilirali i iščezli među etničkim 
Turcima, a vjerovatno dijelom i među Grcima. 


Popularno uvjerenje da su pripadnici Crkve bosanske listom pohrlili 
da prihvate islam ne odgovara društvenoj zbilji Bosne u prvim decenijama 
osmanske vladavine. Prije osmanskog osvajanja na tlu Bosne su postojale 

i borile se za opstanak i prevlast tri crkve. Sve do posljednje decenije 
postojanja bosanskog kraljevstva državna politika nije ni jednu od njih 
posebno podržavala. Tek 1450. kralj Stjepan Tomaš je stao na stranu ka- 
toličke crkve i počeo odobravati i podržavati progon bosanskih krstjana i 
njihovo nasilno pokatoličavanje. Odatle se često misli da su mnogi nasilno 
pokatoličeni krstjani izdali zemlju 1463, bez otpora predali tvrde gradove 
Osmanlijama i otvoreno stali na njihovu stranu. Bilo je slučajeva predaje 
gradova i prelaska na stranu Osmanlija, ali je bijeg iz Bosne, ne samo 
katolika nego i bosanskih krstjana, bio znatno češća pojava. Među bjegun- 
cima je bilo najviše pripadnika sitne vlastele. Najčešće su bježali u Dalmaciju 
i Italiju, gdje su se kao nekadašnji heretici brzo stopili sa katolicima. 
Bježalo je dijelom i pravoslavno stanovništvo iz Huma u susjedne zemlje. 

Oni pripadnici Crkve bosanske koji su ostali u zemlji i već 1463. 
prihvatili islam pokazali su neka kolebanja u pogledu svojih vjerskih uvjere- 
nja. Tako se već iste 1463. oko 400 jačih "domaćih Turaka" odmah pridružilo 
ugarskom kralju Matiji Korvinu prilikom njegovog pohoda i osvajanja Jajca. 
O iznevjeravanju islama i izdaji dobrog dijela bošnjačke posade u Jajcu 
tom prilikom, svjedoči i Konstantin Janjičar, koji je kako je već naprijed 
spomenuto, predao kralju Matiji tvrđavu Zvečaj. On piše da su Bošnjaci 
koji su se "predali Turcima" i "s Turcima bili u gradu i varoši" silom zauzeli 
jednu gradsku kulu na koju je bio podignut osmanski bajrak, koji su odmah 
bacili "i počeli tući Turke". Kad su to Ugari vidjeli "odmah su živo doletjeli" 
i "iz te kule počeli prodirati u varoš", sve dok je nisu potpuno osvojili. 
Mada zauzet ratom u Moreji, sultan Fatih je odmah pokušao povratiti Jajce, 
koje je sa 30.000 vojnika bezuspješno opsjedao. Videći da grad ne može 
brzo osvojiti, digao je opsadu. Prilikom opsade zarobljeno je 200 branitelja 
grada, uglavnom nekadašnjih bosanskih krstjana, koje je sultan poveo u 
Carigrad i ondje ih kao kaznu za izdajstvo pogubio. 


Na to izvjesno vjersko kolebanje nekadašnjih bosanskih krstjana ukazuje 
i jedan sidžil iz 1465. godine. Tu se kaže da je sultan Fatih u selima oko 
Jajca "podijelio i ostavio u vlasništvo zemlje" onim "patarenima koji su 
prešli na islam". Kako su "isti patareni iznevjerili islam i opet prešli na 
kršćanstvo" kada je kralj Matija osvojio Jajce, to je sultan kada je ponovno 
došao u oblast oko Jajca "te nevjerne patarene" lišio vlasništva nad zemljom 
i protjerao ih u Anadoliju. 


Muslimansko stanovništvo u Bosni je po vlastitom zahtjevu bilo obuhva- 
ćeno obavezama davanja hiljadu djece za janjičarski podmladak, ali ne 
prije XVI stoljeća. Prvi takav slučaj desio se tek 1515. godine. Tokom XVI 
st. to je ponovljeno više puta. Muslimanska djeca iz Bosne uzimana su 
uglavnom u dvorsku, a rjeđe u vojnu službu. Pored Bošnjaka, povlasticu 

da daju djecu u adžami—oglane imali su još jedino albanski muslimani i 
pripadnici kavkaskog plemena Abaza. Takva djeca i momci se u dokumen- 
tima često spominju kao "sunetli oglan". Za bošnjačku djecu se pored toga 
koristio termin "potur oglan". Sigurno da su muslimani u Bosni i drugdje, 
nastojeći da se devširmom obuhvate i njihova djeca, očekivali određene 
pogodnosti i prednosti, ne samo za te mladiće nego i za sebe, inače njihov 
postupak ne bi imao smisla. U praksi su muslimanska djeca iz Bosne 
uzimana u adžami—oglane samo ako to njihovi roditelji i oni sami uistinu 
žele. 

Osmanska država nije vodila nikakvu službenu politiku prevođenja 
nemuslimana u islam. Prozelitizam i misionarstvo su strani islamu. U tom 
smislu u osmanskoj državi nije vođena nikakva organizirana vjerska propa- 
ganda u kojoj bi učestvovali pripadnici uleme. Kao učeni i vjerski obrazovani 
ljudi, oni su počinjali djelovati tek pošto bi se stanovništvo na određenom 
području priznalo muslimanima. Tek tada se javljala potreba da se ovi novi 
muslimani poduče u vjeri, što je bio zadatak uleme. 


Ko je htio dobrovoljno je primao islam, a nad onima koji su ostali u 
svojoj vjeri nije vršeno nikakvo nasilje niti utjerivanje u novu vjeru. Naprotiv, 
njima je bila zajamčena vjerska sloboda, ukoliko plaćaju džizju, odnosno 
harač. Među prvim aktima koje je sultan Fatih donio po osvajanju Carigrada 
bila je svečana povelja o postavljanju Genadija II za patrijarha pravoslavne 
crkve. Pored toga, sultan je odmah imenovao i haham-bašu (nadrabina), 
kao vjerskog poglavara cjelokupne jevrejske zajednice u Carstvu. Obojica 
su imali sjedište u Carigradu, kao prijestolnici Carstva. Nakon osvajanja 
Bosne, sultan je, kako je već istaknuto, posebnom poveljom (ahdnamom) 
zajamčio franjevcima slobodu vjerskog rada, a time i slobodu vjeroispovijesti 
katolicima u Bosni. Ovaj akt sultana Fatiha ustvari je omogućio katoličkoj 
crkvi i njenim sljedbenicima da opstanu u Bosni. 

Franjevci su prije dolaska Osmanlija imali u Bosni, uključujući tu i 
Hercegovu zemlju, ukupno 39 samostana. Mnogi se od njih ne spominju u 
ranim osmanskim defterima jer su tokom čestih ratovanja srušeni 1 oštećeni, 
ili su ih njihovi redovnici jednostavno napustili. Neki od tih franjevačkih 
samostana, kao u Foči, Jajcu, Zvorniku, Srebrenici i Bihaću, pretvoreni su 
u džamije. Jedan general franjevačkog reda našao je u Bosni 1508. deset 
franjevačkih samostana. 

S druge strane, mada se Srpska patrijaršija u Peći ugasila skoro isto- 
vremeno sa nestankom srpske države na tom prostoru, nije nestalo Srpske 
crkve, čiji su episkopi došli pod jurisdikciju autokefalne Ohridske arhiepis- 
kopije, u kojoj je vodeća mjesta uglavnom držalo grčko svećenstvo. Ohridska 
arhiepiskopija je uglavnom poštivala ono što je ostalo od srpskog crkvenog 

naslijeđa, kako bi tim ojačala svoje pozicije prema Carigradskoj patrijaršiji. 
Srpska crkva je nastavila djelovanje među svojim pripadnicima, uz jed- 
novremena nastojanja da se obnovi njena autokefalnost, odnosno nezavisnost 
prema Ohridskoj arhiepiskopiji. 

Autokefalnost Srpske pravoslavne crkve obnovljena je 1557. uspos- 
tavljanjem Pećke patrijaršije. Toj odluci sultan Sulejmana I Veličanstvenog 
doprinijela je činjenica da su Srbi, kao pripadnici pomoćnih vojnih redova, 
imali značajnu ulogu prilikom osmanskih ratovanja i osvajanja u Podunavlju. 
Posebnu ulogu odigrali su Srbi prilikom osvajanja Banata 1551—52. Oni 
ne samo da su bili uključeni u veliku vojsku Sulejmana Veličanstvenog 
nego su, kao članovi gradskih posada u ugarskim tvrđavama po Banatu, 
svojom predajom ustvari omogućili Osmanlijama da brzo osvoje tu zemlju. 

Pećka patrijaršija je imala preko 40 mitropolita i episkopa. Ona je pod 
svojom crkvenom jurisdikcijom držala dio sjeverne Makedonije i istočne 
Bugarske, zatim Srbiju, Crnu Goru sa Zetskim primorjem, Srijem, Banat, 
Bačku i Bosnu, te naselja Srba u Hrvatskoj, Dalmaciji i Ugarskoj. Pećka 
patrijaršija, odnosno Srpska crkva je imala feudalni status i organizaciju, 
sa brojnim feudalnim povlasticama. Bila je najveći hrišćanski i općenito 
jedan od najkrupnijih feudalnih zemljoposjednika u balkanskim pokrajinama 
Osmanskog carstva. 

Još prije obnove Pećke patrijaršije Srpska crkva je slobodno djelovala, 
a pojedinim manastirima dodjeljivani su zemljišni posjedi kao timari. Na 
toj materijalnoj osnovi pojedine crkve i manastiri nabavljaju i štamparije 
radi širenja liturgijskih knjiga. Prva štamparija nabavljena je u Veneciji 
1519. i prenijeta je u Goražde, u crkvu. Sv. Đorđa, koju je 1446. podigao 
herceg Stjepan Kosača. Štamparija je tu radila do 1523. godine. Kasnije 
su pri većem broju manastira radile manje štamparije. U Bosni je, uprkos 
zakonskih smetnji, podignuto više srpsko—pravoslavnih manastira, posebno 
u Zvorničkom sandžaku. Tako se u jednom defteru iz 1548. spominje manastir 
Papraća u nahiji Birač. Nešto kasnije spominju se manastiri Tamna kod 
Teočaka, Ozren, Lomnica kod Šekovića, Vozuća i Gostović na Krivaji i dr. 
Novi manastiri su često podizani i na ruševinama nekadašnjih franjevačkih 
samostana. Uz podizanje novih, obnovljeni su i ponovno oslikani freskama 
i stari, oštećeni i padu skloni hramovi. 

Pećka patrijaršija je od seobe, zapravo od povlačenja oko 30.000 Srba 
1690. sa austrijskom vojskom u zemlje preko Save i Dunava, pod vođstvom 
patrijarha Arsenija III Čarnojevića, sve više zapadala u političke i finansijske 
teškoće. Uporedo s tim, rastao je pritisak Carigradske patrijaršije na državu 
da se patrijaršijska stolica u Peći povjeri nekom od grčkih crkvenih veli- 
kodostojnika. Pećki patrijarsi su se sve češće nelojalno držali prema 

osmanskim vlastima, posebno u ratu 1737—39, a 1765. se otkrilo da patri- 
jaršija duguje ogromnu sumu novca bogatom carigradskom Grku Đorđu 
Spatarisu, koji je pod optužbom za izdaju osuđen i obješen, a imovina mu 
konfiscirana u korist države. Dug je trebalo platiti državi, a blagajna Pa- 
trijaršije u Peći bila je prazna. Carigradski patrijarh Samuil Hanceris se 
ponudio da izmiri te dugove, uz uslov da se Pećka patrijaršija stavi pod 
njegovu jurisdikciju. Fermanom sultana Mustafe III 11. IX 1766. ukinuta 
je Pećka patrijaršija, a sve njene eparhije došle su pod izravnu vlast cari- 
gradskog patrijarha. 

O širini autonomnih prava i feudalnih povlastica koje su Pećka patri- 
jaršija, odnosno Srpska crkva, uživale u Osmanskom carstvu najbolje svjedoči 
sam Arsenije III, koji je u ratu izdao državu i priključio se Austrijancima. 
Po dolasku u Srijem, na austrijsku teritoriju, on je odmah zatražio da se 
Srpskoj crkvi i tu da autonomija "kakva je postojala pod Turcima". Carskim 
privilegijem od 21. VIII 1690. on je postao poglavar Srpske crkve u Austriji. 
Autonomija utvrđena ovim privilegijem teško se provodila u djelo, usljed 
velikog otpora katoličke crkve i ugarskih feudalnih magnata. 

Nemuslimanima su u Carstvu povjeravane i vrlo osjetljive službe. U 
početku se među nemuslimanima susreću spahije, nahijske vojvode, čuvari 
tvrđava i ostali vojnici, pripadnici svih vojničkih redova, osim janjičarskog. 
Kasnije su nemuslimanima, posebno Grcima i pravoslavnim Albancima, 
često povjeravane vrlo suptilne diplomatske misije. Osmansko carstvo je 
upravo kao islamska država bilo vjerski trpeljivo, daleko od duhovne skuče- 
nosti 1 isključivnosti Bizanta i Srbije, te zapadnog evropskog katolicizma i 
protestantizma. Nasuprot kozmopolitizmu Osmanskog carstva, kršćanski se 
svijet usko držao principa prisilne istovjetnosti države 1 vjeroispovijesti, što 
je najjasnije formulirano odredbama augsburškog vjerskog mira 1555. go- 
dine: Cuius regio, eius religio (Čija je zemlja, njegova je i vjera). 

Bez obzira na sve to, u određenoj epskoj tradiciji i literaturi, posebno 
u srpskoj i hrvatskoj historiografiji, stalno se ponavlja i podržava teza da 
se proces prihvatanja islama "odigrao u znaku fizičke i psihološke prinude". 
Tu je tezu najdosljednije razvio i formulisao Radovan Samardžić 1991. u 
studiji Prodor islama u jugoistočnu Evropu. Na drugoj strani, tu staru tezu 
hrvatske historiografije sažeo je još ranije (1967) O. Dominik Mandić u 
knjizi Etnička povijest Bosne i Hercegovine. Veliki izvorni materijal koji 
pisac tu donosi tako je protumačen da — osim katolika koji su, po njemu, 
još od najranijeg srednjeg vijeka bili nacionalno osviješćeni Hrvati i njihovih 
navodnih progona — u cijeloj Bosni nikog drugog nije bilo i ništa se drugo 
u njenoj historiji nije ni dogodilo. 

Tvrdi se da je "svako primanje nove vere stvar prinude", čak i kada 
se "preobraćenik" u trenutku prihvatanja novih uvjerenja subjektivno tako 
ne osjeća. Ljudi su, po tome, prihvatili islam u općoj duhovnoj depresiji. 
Osmanska osvajanja Balkana i Panonije su trajala skoro dva stoljeća, tokom 
kojih su Osmanlije više puta tako porazile i potukle razne križarske i 
kršćanske vojske da je kroz nekoliko naraštaja došlo do demoralizacije i 
potpune duhovne dezorijentacije unutar razdrobljenog balkanskog i panon- 
skog hrišćanskog i kršćanskog svijeta. Toj općoj demoralizaciji, usljed stalnih 
vojnih poraza, Osmanlije su doprinosile izazivanjem "neuhvatljivih smutnji" 
kojima su dalje razgrađivane uredbe i tradicije zatečenog kršćanskog sta- 
novništva. U tome su Osmanlijama išli na ruku "mnogi otpadnici od hrišćan- 
stva", posebno umišljeno premudri Grci, za koje se sa žaljenjem konstatira 
da su "zlehudi pomoćnici Turcima" uglavnom "ostali u staroj veri". 

U takvoj duhovnoj situaciji tvrdi se da su islam prihvatili uglavnom 
razni prikraćeni i odbačeni elementi, te kojekakve druge levente (pers. 
besposličar, gotovan). Tako se navodi da su novu vjeru primali "robovi da 
bi im skinuli sindžire", na smrt osuđeni, prijestupnici koje je vlastita sredina 
odbacila, uhode, razni pustolovi i beskućnici. Tu su i kmetovi koji su htjeli 
da se oslobode feudalne zavisnosti, ali i imućniji ljudi, kao sitna vlastela, 
seoski knezovi i gradsko stanovništvo, radi očuvanja svog društvenog statusa. 
Uz sve to, kao dokaz za navodno prisilno širenje islama, često se tvrdi da 
su Osmanlije pokretale iz Anadolije i naseljavale na Balkan različita musli- 
manska, uglavnom turska plemena i razne manje društvene grupe. 

Kao najizrazitiji primjer prisilnog širenja islama srpska historiografija 
uzima "danak u krvi". U cijelom mnoštvu onih koji su se različitim putevima 
uspinjali do najviših položaja u Carstvu, ropski služeći osmanskoj državnoj 
ideji, izdvajali su se dječaci i mladići pokupljeni "dankom u krvi", a zatim 
godinama odgajani za snažne janjičare, carevu tjelesnu gardu i visoke časnike 
i dostojanstvenike. Uzeta kao cjelina, ta skupina ljudi je navodno bila glavni 
nosilac "potonje islamizacije". Po tome mišljenju, oni koji su u mladosti 
silom regrutirani u janjičarski podmladak, a kasnije dospjeli do visokih 
zvanja i položaja u Carstvu, uticali su da u njihovom zavičaju čitava sela 
i manje oblasti napuste kršćanstvo. Kao tipičan primjer za takvu tvrdnju 
uzima se rod Sokolovića, sa velikim vezirom Mehmed-pašom na čelu, koji 
je navodno "preobratio u muslimane mnoga sela i kasabe gornjeg Podrinja". 
Tvrdnje da je širenje islama podrazumijevalo čin sile i prisile nemaju 
utemeljenja u izvorima. One više govore o nacionalističkim i drugim opte- 
rećenjima i predrasudama njihovih sastavljača i zastupnika, nego što do- 
prinose objašnjavanju i rasvjetljavanju jednog složenog historijskog procesa, 
kao što je bilo širenje islama u Bosni i okolnim zemljama. Već sama 

činjenica da je taj proces stoljećima trajao uvjerljivo pokazuje da islam 
nikome nije silom nametan. 

Besmislene su tvrdnje da su islam prihvatali ljudi u ropstvu i razni 
odbačeni elementi ili oni koji su željeli doći do višeg društvenog položaja. 
Islamski propisi podstiču muslimane da oslobađaju robove i zarobljenike. 
S druge strane, prihvatanje islama nije značilo da će neko samim tim činom 
biti oslobođen rajinskog statusa, popraviti društveni položaj ili postati imu- 
ćan. U čisto islamskim dijelovima Carstva, u prvom redu u Anadoliji, raju 
su činili isključivo muslimani. Sve do druge polovine XVIII st. u Bosni je 
većinu seljaka činila muslimanska raja, od koje se, kako je već naprijed 
navedeno, jedan broj nije oslobodio položaja feudalne zavisnosti sve do 
kraja Prvog svjetskog rata. 


S druge strane, Bosna je cijelo vrijeme osmanske uprave bila puna 
muslimanske sirotinje, dok je istovremeno u Carstvu, posebno u njegovim 
velikim gradovima, živjelo i uspješno poslovalo na hiljade manje ili više 
imućnih trgovaca — Grka, Ermena, Srba, Vlaha, Cincara, Jevreja i drugih, 
koji nikada nisu ostavili svoju kršćansku, uglavnom pravoslavnu, odnosno 
jevrejsku vjeru. Slično je bilo i sa bojarima u Vlaškoj i Moldaviji, koji su 
sačuvali svoje feudalne posjede i povlastice, ne žrtvujući pri tome vjeru. 
U Bosni je od kraja XVIII i početka XIX st. ekonomski veoma ojačao 
pravoslavni srpski trgovački sloj, koji se unutar sebe povezivao, kako po- 
slovnim tako i rodbinskim vezama. Već su tada srpski trgovci imali velikog 
udjela u bosanskoj spoljnoj, uglavnom izvoznoj trgovini. U isto vrijeme je 
sličan slučaj bio u Beogradskom pašaluku, gdje su, posebno nakon Svi- 
štovskog mira 1791, srpski trgovci, kao veliki izvoznici stoke u Austriju, 
privredno veoma ojačali. Ovaj vodeći društveni sloj, pored ekonomske moći, 
stečene upravo u osmanskom poretku i sistemu odnosa, sve otvorenije traži 
za sebe i političku vlast, što je rezultiralo Prvim srpskim ustankom. 


Tvrdnja o navodnom planskom naseljavanju različitih muslimanskih 
plemena i grupa iz Anadolije na Balkan, kao jednom od odlučujućih činilaca 
u procesu širenja islama, ne može se održati kada joj se suprotstave stvarne 
činjenice. Prije svega, prostrana Anadolija je bila slabo naseljena, pa je i 
sama u prvim stoljećima Carstva bila zemlja imigracije. Izvjesne turske 
etničke kolonizacije bilo je na području Trakije (Istrandža—Istranca), a 
sasvim neznatno u daljim evropskim pokrajinama Carstva. Etničkih Turaka 
u Bosni zapravo nije ni bilo. One Turke koji su poslom ili službom dolazili 
u Bosnu, domaći muslimanski svijet je držao strancima, nazivajući ih Turku- 
šama. Rijetko je koji ostajao stalno u Bosni. Ukoliko bi ostao, brzo bi se 
asimilirao i slavizirao, utapajući se u bosansko—muslimansku slavensku 
masu. U nauci je na osnovi valjanih antropoloških istraživanja utvrđeno da 

su na cijelom južnoslavenskom prostoru upravo bosanski muslimani, odnosno 
Bošnjaci, "najčišći Slaveni". 

Da bi na svaki način obezvrijedila islam, muslimane, Turke i Bošnjake, 
srpska nacionalistička historiografija, bez ikakvih ograda, tvrdi da je pri- 
hvatanje islama bio čin "ljudske zbunjenosti i kolektivnog maloumlja". Takvo 
stanje je, po tome, vladalo tamo gdje su crkvene prilike bile nesređene, a 
vjerovanja površna i prožeta sinkretizmom i heretičkim učenjima. Kao tipičan 
primjer takvog stanja i odnosa uzima se Bosna, koja je "šapatom" pala 
Osmanlijama u ruke. Pored nejasnih i navodno zbunjenih vjerskih osjećanja, 
kao uzrok navode se također razmirice, svađe i otvoreni sukobi među krupnim 
bosanskim velikašima. Nasuprot Bosni, u tom pogledu se ističe navodni 
primjer Srbije, u kojoj je bilo "velikih duhovnih predvodnika", kakav je bio 
Sava Nemanjić. Zahvaljujući tim duhovnim predvodnicima, narod je u Srbiji 
navodno postao "duhovno sređen" i "zbližen u Hristu", te upućen na pravi 
smisao i sadržaj svoje vjere. 


U vezi sa navedenim tvrdnjama o dezintegraciji srednjovjekovne bosan- 
ske države usljed velikaške samovolje, mora se primijetiti da ni u jednoj 
okolnoj balkanskoj i panonskoj zemlji stanje nije bilo bitno drukčije, posebno 
ne u Srbiji i ugarsko—hrvatskoj državi. Krupni zemaljski gospodari su nakon 
smrti cara Dušana (1355), zapravo raskomadali srpsku feudalnu državu na 
više "udelnih kneževina" i oblasti. Srpska feudalna država bila je zahvaćena 
rasulom i velikaškom neslogom i neredom još u vrijeme kada je Bosna pod 
Tvrtkom I bila u punom usponu. Kako je već istaknuto, osmanska osvajanja 
bosanskog kraljevstva trajala su 77 godina (1386—1463), skoro jednako 
kao i srpske feudalne države (1371—1459), pa se za Bosnu ne može reći 
da je lahko i bez otpora pala. Ni tvrdnja o otpornoj duhovnoj snazi svetosavlja 
ne može opstati kada se zna da je veliki dio stanovništva na prostoru između 
Jeleča, odnosno Novog Pazara, Gornjeg Podrinja, Polimlja, uključujući tu 
i istočnu Hercegovinu, vrlo rano prihvatio islam. Tako se 1 u srpskoj his- 
toriografiji sa žaljenjem često konstatira da je do masovnog prihvatanja 
islama došlo u zemlji u kojoj je nekada nastalo Miroslavljevo evanđelje i 
gdje su u manastiru Mileševi počivale mošti sv. Save. Stara Raška je tako 
bez ikakve prisile postala vremenom jedna pretežno muslimanska zemlja, 
sa razvijenim gradovima bosansko-—orijentalnog tipa, iz kojih se proces pri- 
hvatanja islama postepeno širio na seoska područja. U tim nekad čisto 
pravoslavnim krajevima islam su prihvatala cijela sela, a čitav proces je 
počinjao obično tako što bi islam prvo primilo seoski knez i trgovci stokom 
koji su poslovali sa Dubrovnikom. 


Početkom XVI st. pravoslavno stanovništvo u velikom broju i u drugim 
krajevima prihvata islam. Tako je monah Marko Trebinjac zabilježio 1509. 

kako su mnogi bez prisile ostavili pravoslavlje i primili islam. Na isto 
vrijeme i pojavu ukazuje i pop Vuk, koji je 1516. u Sarajevu zapisao da 
"u te dane u toj zemlji bijaše veliko umnoženje agarenskih čeda, a pravoslavne 
vjere kristianske u toj zemlji veliko umanjenie." 

Plima prihvatanja islama od strane brojnih pojedinaca, ali i cijelih 
sela, nastavila se i nakon obnove Pećke patrijaršije i učvršćenja njene 
jurisdikcije nad srpsko—pravoslavnim eparhijama u Bosni, Slavoniji i Dal- 
maciji. Isto tako, ni sloboda vjerskog djelovanja i misionarstva franjevaca 
u Bosni nije presjekla proces prihvatanja islama. Podaci o širenju islama 
među katolicima redovno se nižu u izvještajima papskih vizitatora iz Bosne. 
Kao što postojanje manastira Mileševe, nekadašnjeg "rasadnika srpskog 
svetosavlja" nije djelovalo na okolno stanovništvo da ne prihvati islam, isto 
tako ni stari franjevački samostani, Kraljeva Sutjeska, Kreševo i Fojnica, 
kao glavna uporišta katolicizma, nisu uspjeli spriječiti da katoličko stanov- 
ništvo vremenom u znatnom broju prihvati islam, i to upravo na najužem 
području njihovog evangelističkog rada, na području između Zenice, Kaknja, 
Visokog i Kiseljaka. Pored toga, franjevačke starješine u Bosni su, jednako 
kao pećki patrijarsi, u svakoj pogodnoj prilici istupali kao neprijatelji osmanske 
države. Najpogodnija prilika za to bio je austro—turski rat (1683—1699), u 
kojem su se Srbi 1690. iselili, odnosno povukli zajedno sa austrijskom 
vojskom preko Save i Dunava. U kontekstu istog rata bosanski katolici su 
također imali svoje seobe, kada su se povukli sa vojskom Eugena Savojskog, 
prilikom njegovog upada u Bosnu i spaljivanja Sarajeva 23/24. X 1697. 
godine. Sam Eugen Savojski zapisao je tada u svoj ratni dnevnik da se 
nada da će pokupiti sve kršćane u Bosni i odvesti ih "nazad preko rijeke 
Save". Prema franjevačkim podacima, u cijeloj Bosni, uključujući i Herce- 
govinu, ostalo je svega oko 25.000 katolika i 29 franjevačkih redovnika. 
Svi ostali katolici, nešto preko 70.000, otišli su sa EFugenom Savojskim u 
Slavoniju ili sa uskočkim serdarom Stojanom Jankovićem u mletačku Dal- 
maciju. Nakon toga, srpsko—pravoslavno stanovništvo brojčano je nadmašilo 
katolike u Bosni. U samoj Bosni, neposredno pred i poslije osmanskog 
uništenja bosanskog kraljevstva, u sve tri vjerske organizacije, Crkvi bosan- 
skoj te katoličkoj, ali i pravoslavnoj crkvi vladalo je rasulo. Osmanske vlasti 
su, polazeći od islamskog učenja i svojih državnih interesa, poduzele naprijed 
već spomenute mjere da se stanje u katoličkoj, ali i pravoslavnoj crkvi 
stabilizira. Što se tiče preostalih bosanskih krstjana, oni koji nisu odmah 
prihvatili islam mogli su se povući u sferu svoje duhovne privatnosti, slobodni 
od strahovitog katoličkog prozelitističkog pritiska i progona. Uprkos tome, 
netačna je teza, koja se rano pojavila u historijskoj literaturi, da su islam 
prihvatili odmah i bez otpora skoro svi bogumili ili patareni. Već je Franjo 

Rački pisao (1869—70) da su patarene u Bosni naslijedili "sadašnjimi bosan- 
skimi Muslemani". Rački se pitao kako je u Bosni nestalo patarena, "dočim 
se kršćanska vjera i u jednoj i u drugoj crkvi sačuvala". Njegov odgovor 
je da su bosanski i humski velikaši, ukoliko se nisu iselili iz "nesretne jim 
otačbine", onda "iz koristi i u lasti" ili "na silu" prihvatili "vjeru svojih 
gospodara". Kao primjere nasilnog prihvatanja islama Rački navodi jednog 
sina Hercega Stjepana i djecu posljednjeg bosanskog kralja, Stjepana Toma- 
ševića. Rački je ovdje ipak zapao u protivrječnost, jer nespojivo je tvrditi 
da su vjerske prilike i odnosi u Bosni već pripremili prostor za islamiziranje 
bogumila ili patarena, a u isto vrijeme govoriti o nasilnom prihvatanju 
islama. 

U novijoj je literaturi Aleksandar Solovjev neposredno vezivao islami- 
ziranje Bosne za "nestanak bogumilstva". Navodno su bogumili najednom 
prešli na islam sa uvjerenjem da je Muhammed (a. s.) onaj Paraklet, "duh 
utješitelj", koga je Isus najavio svojim učenicima na Tajnoj večeri. 


U jednoj tradicionalnoj bošnjačkoj literaturi, uglavnom amaterskog ni- 
voa, često se špekulira sa sličnostima između manihejskih učenja i islama, 
te da odatle izviru neke navodne predisponiranosti bogumila da prihvate 
islam. Takva teza je u nauci odavno oborena. Može se reći da nisu vjerski 
nego politički razlozi bosanske krstjane približili Turcima—Osmanlijama, 
kao nosiocima islama. Progon i nasilno pokatoličavanje pripadnika Crkve 
bosanske od strane dvojice posljednjih bosanskih kraljeva dovelo je do 
njihovog skoro potpunog uništenja u "kraljevoj zemlji". Mnogi bosanski 
krstjani su bježali u "hercegovu zemlju" pod zaštitom hercega Stjepana, a 
neki su, posebno starješine Crkve bosanske, izbjegli u Bugarsku, gdje su 
našli utočište kod svojih vjerskih srodnika, bugarskih pavlikijana. Tako su 
u Bosni nastale prilike u kojima se moralo birati između grube katoličke 
prozelitističke kampanje posljednjih bosanskih kraljeva i Turaka—Osmanlija 
u njihovom pobjedonosnom nastupu. Mnogi izvori iz tog vremena svjedoče 
o proturskim raspoloženjima i osjećajima među bosanskim krstjanima, ali 
i među širokim slojevima seljaštva. Otvorena proturska orijentacija ili prosto 
vjerska ravnodušnost u uslovima rasula Crkve bosanske, logično su mnoge 
pojedince vodili prihvatanju islama. 


Slično je bilo i u susjednoj Slavoniji, koja je u srednjem vijeku bila 
usko vezana za vjerska i duhovna kretanja u Bosni. Kao što se svojevremeno 
po Slavoniji širilo iz Bosne patarensko učenje, tako je sa uspostavljanjem 
osmanske vlasti na ovom području došlo do pravog vala prihvatanja islama. 
Velik broj slavonskih seljaka prihvatio je islam već poslije prvog dodira sa 
Turcima—Osmanlijama. Zagrebački biskup Šimun Erdody je pisao 24. 
XI 1536. da "sigurno može potvrditi da je poslije zauzeća Broda, više od 

40.000 ljudi napustilo kršćanstvo, pored onih koji su uzeti kao robovi. Sve 
više i više ljudi to čini, u nadi da će ostatak svog života provesti u mirnijim 
vremenima." To ukazuje na činjenicu da su Osmanlije, u odnosu na raniju 
srednjovjekovnu bosansku ili hrvatsko—ugarsku vlast, donosile daleko više 
mira i sigurnosti. Deset dana kasnije biskup je pisao caru i kralju Ferdinandu 
da "nažalost, ovi bijedni ljudi prihvataju muhamedansku vjeru u očajanju 
odbacujući vjeru Krista Spasitelja. To je toliko masovno da su me moji 
vlastiti vazali u području tvrđave Sopje (kod Podravske Slatine) napustili, 
priznavajući vlast Turaka." 

Osmanlije, sudeći po savremenim i kasnijim tursko—osmanskim hroniča- 
rima i drugim piscima, nisu razlikovale niti su se trudile da razlikuju 
bosanske krstjane od katolika i pravoslavnih. Rasprave o zamršenim vjerskim 
pitanjima, u kojima je srednjovjekovni kršćanski čovjek sa strašću i krajnjom 
isključivošću učestvovao — često i oružjem, kad u žaru verbalnog obračuna 
ponestane drugih dokaza i argumenata — nisu bile primjerene islamu. To 
ne znači da je islam bio pošteđen unutrašnjih previranja, sinkretizma i 
raskola. Do raskola na sunije i šiije došlo je već u prvom stoljeću islama, 
odnosno početkom druge polovine VII stoljeća. Time su ustanovljena dva 
pravca u šerijatskom pravu, odnosno općenito u islamu. 


Pristalice prvog, sunijskog pravca su smatrale da je jedino Muhammed 
a. s. mogao vjerodostojno tumačiti Kur'an. On je to za života radio tako što 
je izričito ili prešutno odobrio ili zabranio neko činjenje ili nečinjenje. 
Nakon njegove smrti ni jedan pojedinac, pa ni halifa, nema pravo intervenirati 
u šerijatskom pravu. Nasuprot tome, šiije su vjerovale da je Božiji Poslanik 
za svog prvog nasljednika odredio Aliju te da hilafet dalje prelazi na Alijino, 
tj. Poslanikovo muško potomstvo. Alija i njegovi izravni potomci su kao 
imami nepogrešivi, tako da njihove izreke i tumačenja šerijata imaju isti 
značaj kao i Muhammedovi hadisi. 

Želja jednog broja muslimana da ustanova hilafeta ili imamata u islamu 
ostane unutar Poslanikove porodice i kuće ostala je politički neostvarena. 
Kako je politički šiizam naišao na snažan otpor u islamskom svijetu, to se 
šiijska energija usmjerila na vjersko polje djelovanja. U uskoj vezi sa šiizmom 
su razni, često mistični, derviški redovi, odnosno tarikati. Osnovno značenje 
riječi tarik ili tarikat jeste put, zapravo način poučavanja i upućivanja u 
vjersku praksu. Odatle su i šiizam i derviška bratstva ili redovi uvijek bili 
i ostali priznati i organizirani oblici vjerskog života u islamu. 

Polazeći od takvog vjerskog i političkog iskustva, Osmanlije se nisu 
mogle niti željele zanimati za doktrinarne vjerske razlike i sukobe u Bosni. 
U skladu sa svojom dugoročnom politikom, cilj osmanske države u Bosni, 
jednako kao i drugdje, sastojao se u što bržem zavođenju njenog admini- 

strativno—vojnog i agrarnog uređenja. To je uređenje bilo tako projektirano 
da državi osigura dvije stvari. Prvo, ljude, odnosno vojnike koji će ratovati, 
i drugo, poreze, odnosno novac kojim će se to pokrivati. Da li će neko u 
svemu tome, prije ili kasnije, prihvatiti islam, državu nije posebno zanimalo 
niti je novu vjeru ikome nametala. U starijoj literaturi je bila prilično 
raširena, ali zato ništa manje pogrešna, teorija da je islam u Bosni prihvaćen 
tako što je po osvojenju Bosne cjelokupno domaće kršćansko plemstvo 
prešlo na vjeru osvajača, kako bi zadržalo svoje feudalne posjede. Ova 
teorija je naučno oborena već tridesetih godina ovoga stoljeća, ali kako se 
još susreću njeni zagovornici, neophodno je u vezi s tim dati nekoliko 
napomena. 

Uvjerenje da je sva stara bosanska vlastela prihvatila islam kako bi 
sačuvala svoje posjede, predstavlja jednu od popularnih predrasuda koje 
su se javile u narodnoj epici i raznim predanjima. To rasprostranjeno i do 
kraja pojednostavljeno narodno shvatanje procesa prihvatanja islama sažeto 
je izrazio P. P. Njegoš 1847. u Gorskom vijencu: "Postadoše lafi ratarima / 
Isturči se plahi i lakomi." Samo nekoliko godina kasnije (1851) franjevac 
Ivan Franjo Jukić, pod pseudonimom Slavoljub Bošnjak, u svom glavnom 
djelu Zemljopis i povlestnica Bosne, kaže za bosanske muslimane da su 
"postali od zločestijeh krstjanah, koji svoje gospodstvo ne znajući drukčije 
uzčuvati, poturčiše se". Jukić dalje piše da im je "novi zakon (tj. vjera, 
islam) osigurao imanja i bogatstva, oslobodio od harača i svakog danka, 
dopuštao svako dielo griješno, bez truda i rada mogli su gospodarstvo pro- 
voditi". U biti isto stanovište iznio je 1878. i Vjekoslav Klaić. U djelu 
Bosna, podatci o zemljopisu i povlesti, on piše da su bosanski begovi brižljivo 
čuvali "svoje starinske povlastice i povelje od kršćanskih vladara, da ih 
iznesu na vidjelo, ako Bosnom zavlada koji kršćanski vladar". Na isti način 
je proces prihvatanja islama tumačio Jovan Cvijić, poznati i priznati antro- 
pogeograf. On je 1918. u studiji La peninsule Balkanigue — Gćeographie 
humaine, utvrdio da je, "kako se čini", bosanska vlastela "za vrijeme turske 
najezde" vrlo "lahko primila muhamedansku vjeru da bi očuvala svoju nad- 
moćnost i da bi se mogla osvetiti Ugarima koji su je po želji papinoj naročito 
gonili". Kasnije je slično pisao Milan Prelog u dvotomnoj knjizi Povijest 
Bosne u doba osmanske vladavine. 

Takvih tradicionalnih shvatanja procesa prihvatanja islama držao se i 
Ivo Andrić, koji je 1924. u svojoj disertaciji Razvoj duhovnog života u Bosni 
pod uticajem turske vladavine utvrdio da je "bosanski vlastelin", kako bi 
spasio "svoju zemlju i svoje tle", bez oklijevanja "prihvatio vjeru osvajača". 
Pošto je stara vjera "zatajila", bosanski vlastelin je odmah svoj zemljišni 
posjed, prava i povlastice nastojao čvrsto i trajno vezati "za propise i for- 

mulacije nove vjere". Ovo svoje navodno naučno uvjerenje, uz mnoge pred- 
rasude prema islamu i muslimanima, na koje mu je kao mentor u svom 
referatu skrenuo pažnju već profesor dr. Heinrich F. Schmid, Andrić će 
dosljedno provlačiti kroz skoro sva svoja književna djela. 

Historičari koji su pokušavali naučnom metodologijom utemeljiti tezu 
da je prihvatanje islama u Bosni vezano u prvom redu za održanje zemljišnog 
posjeda dokazivali su da je u pogledu agrarnog uređenja osmanska Bosna 
u suštini ostala ono što je bila u doba Kotromanića, tj. jedna feudalna, 
veoma rasparčana zemlja. Osim toga, u historiografiji se vjerovalo da je 
bosanska vlastela, koja je vjerski uglavnom pripadala "bogumilskoj sekti", 
prva prihvatila islam jer je već iz iskustva borbe sa katoličkom crkvom 
naučila da "trguje sa vjerskim uvjerenjem". Činjenica da je Bosna od druge 
polovine XVIII st. pa do pred kraj osmanske vladavine, sa svojim ajanima 
i kapetanima, prilično osamostaljenim u odnosu na bosanskog vezira i cen- 
tralnu vlast u Carigradu, veoma podsjećala na srednjovjekovnu Bosnu, sa 
njenom osiljenom krupnom vlastelom i slabom vlašću vladara, navodila je 
mnoge na zaključak da su agrarni odnosi u Bosni za "turske vlade" samo 
nastavak agrarnog stanja u kojem se zemlja nalazila prije dolaska Osmanlija. 


Pored intelektualne inercije i nedostatka historijskih izvora, na dugo 
zadržavanje takvog mišljenja imala je svog uticaja, kako je to primijetio 
Vasa Čubrilović, "i politika". U nacionalnom je interesu bilo za vrijeme 
turske 1 austrijske vlade u Bosni i Hercegovini prikazivati muslimansko 
plemstvo kao neposredne potomke srednjovjekovne bosanske vlastele. Sma- 
tralo se da se tako među muslimanskim plemstvom podiže narodna svijest 
i osjećanje narodne solidarnosti u borbi za oslobođenje i ujedinjenje. Isto- 
vremeno se time željelo istaći jugoslavensko, ustvari srpsko, navodno his- 
torijsko pravo na Bosnu. 


S druge strane, "sami bosanski begovi" su širili takve priče kad god 
su to nalazili za shodno i korisno. U pravilu su to uvijek činili kada bi im 
zatrebao politički oslonac u širokim slojevima bošnjačkog naroda protiv 
Carigrada i Beča ili kada im je bilo neophodno da se pozovu na svoj 
legitimitet radi očuvanja svojih zemljišnih povlastica i pogodnosti u rješa- 
vanju agrarnih pitanja. U to se miješala, na jednoj strani, nacionalna ro- 
mantika, a na drugoj, određeni begovski, viteški ponos, što sve skupa nije 
imalo čvrste veze sa stvarnim stanjem, odnosno sa naučnom istinom. Sredi- 
nom tridesetih godina V. Čubrilović je u studiji Poreklo muslimanskog 
plemstva u Bosni i Hercegovini utvrdio, što je potvrđeno kasnijim istraživa- 
njima, da su agrarni odnosi u Bosni XIX st. rezultat unutrašnjeg razvoja, 
kako Osmanskog carstva općenito tako i nje same, kao najisturenije granične 
osmanske pokrajine. 

Uvjerenje da je bosanska vlastela prihvatila islam kako bi "bez truda 
i rada" mogla svoje gospodstvo provoditi, pokazuje svako odsustvo poznavanja 
karaktera i prirode osmanskog vojno—administrativnog i zemljišnog uređenja. 
Svaki bosanski vlastelin koji se uključio u taj sistem, kao uživalac timara 
i spahija, provodio je najveći dio godine u aktivnoj vojnoj službi kao rat- 
nik—konjanik. Prema tome, prihodi koje je po zakonu ubirao sa svog posjeda 
nisu mu dolazili ni bez truda, ni bez rada, najčešće vrlo krvavog. Štaviše, 
vlastelinu koji se odlučio da se uključi u timarski sistem nije bilo uopće 
neophodno da postane musliman. Kao što je već naprijed istaknuto, u prvim 
decenijama osmanske Bosne spahije kršćani su bili sasvim uobičajena po- 
java. Neki stariji pisci, kao Vladislav Skarić, tvrde da su se kršćani spahije 
u Bosni zadržale sve do velikog austro—turskog rata (1683—1699). Od tada 
postepeno iščezavaju, uglavnom zato što su neki smatrani nedovoljno pouz- 
danim ili zato što su njihovi spahiluci ustupani muslimanskim spahijama 
koji su ostali bez posjeda nakon osmanskog povlačenja iz Ugarske, Slavonije, 
Like i Dalmacije. 

Čubrilović je na osnovi starih srpskih zapisa i natpisa zaključio da 
stara vlastela, posebno na području istočne Bosne, istočne Hercegovine, 
stare Raške i Crne bore, nije morala napuštati staru vjeru i prihvatati islam 
da bi sačuvala zemljišne posjede. Mogla ih je sačuvati ostajući u svojoj 
hrišćanskoj ili kršćanskoj vjeri, uz uslov da se primi vojne ili neke druge, 
po državu korisne službe. U prvim decenijama osmanske vladavine često 
se susreću kršćani na visokim položajima u službi bosanskog sandžak-bega. 
Oni se koriste za razne diplomatske misije, služe kao pisari, tumači i ljekari. 
Tokom sedamdestih godina XV st. na dvoru bosanskog sandžak-bega nalazio 
se kao džerahbaša (glavni ranar ili hirurg) neki Vlah Svinjarević. 

Pored toga, u historiji i evoluciji krupnog zemljoposjeda u Bosni za 
vrijeme osmanske vladavine bilo je bezbroj prekida, lomova i promjena, 
tako da se uopće ne može govoriti o nekom kontinuitetu između očeva i 
sinova. Krupni muslimanski zemljoposjed u Bosni nastao je kao posljedica 
njenog osobenog geopolitičkog položaja, društveno—ekonomskog i političkog 
razvoja, još od kraja XVI stoljeća. Veliki muslimanski zemljišni posjed, 
koji su u XIX i početkom XX st. vidjeli Jukić, Klaić, Andrić, Prelog i 
drugi, u pravilu nije imao nikakve neposredne veze sa feudalnim ustrojstvom 
srednjovjekovne Bosne i njenim vlastelinskim rodovima. 

Stari hrvatski historičar i političar Tadija Smičiklas tvrdi da se u Sla- 
voniji, nakon što su Austrijanci u Bečkom ratu iz nje potisli Osmanlije, ni 
jedan kmet više nije sjećao ni imenom niti po predanju svog predosmanskog 
zemaljskog gospodara. Bošnjačke su spahije držale posjede u Slavoniji i 

Ugarskoj sve do osmanskog poraza u velikom Bečkom ratu, kada su se 
povukle na prostore južno od Save i Dunava. 

Padom Bosne pod osmansku vlast (1463) istovremeno je nestalo njenog 
krupnog plemstva. Sultan Mehmed II Fatih u Bosni je postupio jednako 
kao u drugim zemljama koje je mačem osvojio. Svuda gdje su mu živi pali 
u ruke vladari i velikaši pokorenih zemalja, sultan ih je dao pogubiti. Tako 
je postupio i prilikom osvajanja Carigrada, Trapezunta i Moreje. Kada je 
osvojio Bosnu, sultan Fatih je naredio da se pogube pripadnici krupnog 
plemstva, Kovačevići i Pavlovići, zatim sam kralj Stjepan Tomašević i sva 
sa njim zarobljena vlastela. Jedan dio vlastele, prije svega sitne, ostao je 
u zemlji, nastojeći se uključiti u novi vojno—administrativni poredak. Nave- 
deni postupak prema bosanskom kralju i njegovoj krupnoj vlasteli bio je 
u skladu sa osmanskom politikom da se u svakoj novoosvojenoj zemlji 
uništi staro plemstvo. Na tu činjenicu ukazali su još u XVI i XVII st. 
dvojica tada najboljih evropskih poznavalaca Osmanskog carstva, Antonio 
Meravino Genovese i Englez Paul Rycaut. 

Fizička likvidacija vladara, krupne vlastele i velikodostojnika, kao način 
razračuna sa nosiocima vlasti u osvojenim zemljama, nije bio osmanski 
izum. Takva praksa je na Istoku postojala i održavala se još od vremena 
starih Asiraca i Babilonaca. Ideja je bila da se u narodu pokorene zemlje 
u korijenu sasiječe iluzija da još postoji stara država. U tom smislu i Hasan 
Kafija Pruščak u svom djelu Nizam-ul-alem savjetuje vladara da pobijeđenom 
neprijatelju "ne ostavlja prvake, jer mržnja ne izlazi iz njihovih srca, nego 
ostaje i prelazi na potomke". Tako je u praksi starih bliskoistočnih država, 
u osvojenoj zemlji, glavama bivših nosilaca vlasti postavljana jasna i odlučna 
granica između starog i novog režima. 

Snažna i na svoje prerogative veoma osjetljiva centralna osmanska vlast 
u principu nije u svojoj blizini podnosila nikakvu nasljednu aristokratiju. 
Sultan je bio nosilac cjelokupne vlasti i pred njim su svi podanici bili 
jednaki. On je svojom voljom mogao svakog sposobnog roba podići na 
položaj sandžak-bega, beglerbega i velikog vezira, ali je istovremeno svakog 
od njih mogao uvijek degradirati na status običnog roba. Tako zasnovana 
uprava i država nije mogla ni pomišljati da u ratom osvojenoj Bosni ostavi 
domaću vlastelu, bez obzira na okolnost što bi prihvatila islam, makar i sa 
sjenkom feudalnih povlastica i političke moći kojima je raspolagala u svom 
kraljevstvu. 

Jedinu sponu sa starim bosanskim feudalnim poretkom i novim osman- 
skim uređenjem predstavljali su sinovi pogubljene krupne i srednje vlastele, 
koji su zarobljeni i odvedeni u Carigrad i druge velike gradove u unutrašnjosti 
Carstva. Oni primaju islam, školuju se, ratuju i prave karijeru u osmanskoj 


155 


državnoj hijerarhiji. Tom su krugu pripadali Sinan-paša Borovinić, Musta- 
fa-beg Jurišić, Mustaj-beg Milivojević, Mehemed-beg Obrenović, Hasan-beg 
Mihailović, Skender-beg Vranješević, Mustafa-beg Bogojević (Dautpašić), 
Ali-beg Vlahović i dr. Najpoznatiji među njima bio je sin hercega Stjepana, 
Ahmed Hercegović, koji je u tri maha obnašao položaje velikog vezira: 
1500, 1502. i 1511. godine. Većina njih je, idući za službom i karijerom, 
dobijala posjede u raznim pokrajinama daleko od Bosne. Jedan manji broj 
je dolazio u Bosnu, ali već u zreloj dobi i sa iskustvom u upravno—vojnoj 
ili sudskoj službi, sa zadatkom da kao visoki carski činovnici upravljaju 
zemljom svojih predaka. Po islamsko—osmanskoj tradiciji oni su, kao uprav- 
nici sandžaka i drugi visoko činovnici, svojom graditeljskom djelatnošću i 
svojim vakufima dali značajan doprinos urbanom razvitku bosanskih gradova 
i unapređenju kulturno—prosvjetnog života bosanskomuslimanske sredine. 
Jednom riječju, bili su u većini dobro etablirani u novom osmanskom poli- 
tičkom i društveno—-ekonomskom poretku. 

Što se tiče kasnijeg bosanskomuslimanskog plemstva, ono je bilo razli- 
čitog porijekla. Veliku većinu su činili potomci običnih bosanskih ljudi, 
kako muslimana tako i kršćana, koji su svojom sposobnošću i vojnim za- 
slugama dospjeli do visokih položaja, zvanja i posjeda. Jedan, skoro neznatan 
broj, predstavljaju potomci visokih osmanskih činovnika neslavenskog pori- 
jekla (Turci i Perzijanci), čiji su očevi služili u Bosni, tu dobili timare ili 
zijamete i tu konačno ostali. Takvi su bili Čengići, Miralemi, Atlagići, 
Ulamapašići, Skenderpašići i vjerovatno Lakišići i Malkoči—Dugalići. Napo- 
kon, treću, također malobrojnu grupu, čine potomci nekadašnje bosanske 
vlastele. To je svega nekoliko porodica: Kovačevići, Sijerčići, Todorovići, 
može pretpostaviti predosmansko bosansko vlastelinsko porijeklo. Za če- 
tiri—pet begovskih porodica može se osnovano pretpostaviti da su bile ne- 
bosanskog, robovskog porijekla. To su vjerovatno Isabegovići, Pijalepašići 
i Vlahovići. Neke od nekad moćnih i poznatih obitelji iz prvog stoljeća 
osmanske vladavine vremenom sa potpuno iščezle. To je bio slučaj sa 
Minetovićima, potomcima Mehmed-bega Minetoglua, prvog bosanskog san- 
džak-bega. Potpuno su također iščezli Tardići, Borovići, Katušići i neki 
drugi. Na drugoj strani, neke porodice gube zemljoposjede i ostaju samo 
nasljedne mutevelije (upravnici) svojih vakufa (Jahjapašići i Boljanići). 

Bosna je Osmanskom carstvu dala devetericu velikih vezira. Svi su se 
oni na tom položaju nalazili u razmaku od svega 67 godina, od prvog, 
Rustem-paše Opukovića (1544) do posljednjeg, Kujundži Murat-paše 
(1607—1611). Dvojica najznamenitijih među njima bili su Opuković i Me- 
hmed-paša Sokolović. Opuković, a dijelom i Sokolović, službovali su za 

vrijeme Sulejmana Veličanstvenog, kada je Osmansko carstvo bilo na vrhun- 
cu svoje moći. 

Kukuljević—Sakcinski tvrdi da je Rustem-paša bio sin nekog Radoja 
Opukovića iz Mostara, što je kasnije nastojao potkrijepiti i Hamdija Kre- 
ševljaković pozivajući se na stare turske pisce. Na drugoj strani, S. Bašagić 
je utvrdio da je Rustem-paša bio rodom iz Skradina u Dalmaciji. Tu ga je, 
navodno skupa sa starijim bratom, budućim Sinan-pašom, zarobio 1521. 
neki Bektaš, vojvoda hercegovačkog sandžaka Mehmed-bega. Vjerovatno 
da je najbliži istini Rustem-pašin savremenik i dobar poznavalac tadašnjih 
prilika u Osmanskom carstvu, Mlečanin F. Navagero, koji kaže da je Rustem- 
-paša bio rodom "iz jednog sela pokraj Sarajeva". O vremenu njegovog 
dovođenja u Istanbul i školovanja nema pouzdanih podataka. Zna se da je 
kao sposoban čovjek brzo napredovao u službi. Sultan Sulejman ga je držao 
"razboritim, punim vrlina i veselog duha". Nakon službe na dvoru, bio je 
beglerbeg u Anadoliji i Dijarbekiru. U Istanbul se vratio kao četvrti vezir 
Porte. Istovremeno se oženio omiljenom sultanovom kćerkom Mihrimah 
(Sunčani mjesec), "poznatoj po svojoj ljepoti i bogatstvu". Sultanija Mihrimah 
je bila kćerka glasovite Hurem-sultanije, na Zapadu poznatije pod imenom 
Roksalena. Kao najdraža od žena sultana Sulejmanova, kojoj je bio odan, 
"1 više nego što priliči samodršcu", Roksalena je bila izuzetno uticajna 
ličnost, neobično vješta u svim haremskim i dvorskim političkim spletkama. 
Rustem--paša je, kao njen zet i štićenik, već u proljeće 1541. postavljen 
za drugog vezira u Carskom divanu. U tom svojstvu Rustem-paša je učestvo- 
vao u devetom velikom Sulejmanovom ratnom pohodu, čiji je cilj bio Budim. 
Prema narodnoj pjesmi Car Sulejman uzimlje Budim, koju je Kosta Hormann 
zabilježio u Sarajevu, zauzeće Budima bila je Sulejmanova zavjetna obaveza, 
koju mu je na samrti ostavio otac, sultan Selim I. U pohod na Budim 
Sulejman je krenuo na solsticij, 22/23. VI 1541. godine. Glavna bitka za 
Budim vodila se 21. VIII 1541, pod Gerhardovim brdom u blizini grada, 
u kojoj su Bošnjaci, predvođeni tadašnjim bosanskim sandžakom Ulama- 
begom, porazili i rastjerali čete Ferdinanda Habsburškog, koje su opsjedale 
Budim, gdje se nalazila kraljica Izabela, udovica kralja Ivana Zapolje, inače 
sultanovog štićenika, sa jednogodišnjim Zapoljinim sinom. Nakon što su 
bosanske spahije razbile opsadu Budima, janjičari su se u grad, kako kaže 
Hammer, "neopazice i miroljubivo ušuljali" i odmah putem telala objavili 
žiteljima sigurnost života i imovine, ako dobrovoljno predaju oružje i mirno 
prime janjičare. Tako je Budim, glavni grad Ugarske, 29. VIII 1541, tačno 
na petnaestogodišnjicu bitke na Mohaču, došao pod osmansku vlast. Sam 
sultan ušao je u Budim 2. IX 1541, gdje je u crkvi "Naše drage Gospe", 
koju je namijenio da postane prva džamija Budima, obavio namaz. U svim 

događajima oko Budima Rustem-paša je igrao značajnu ulogu, ali ne kao 
ratnik, nego kao diplomata i pregovarač oko mirne predaje grada. 

Na položaj velikog vezira Rustem-paša je došao marta 1544. godine. 
To je bilo duže mirno razdoblje, pošto je sultan Sulejman, svojim ratnim 
uspjesima i svojom moći nametnuo istočnom Mediteranu, Balkanu i velikom 
dijelu srednje i istočne Evrope "osmanski mir" (Pax Ottomantca). U tim 
uslovima Rustem-paša je kao veliki vezir mogao iskazati svo svoje diplomat- 
sko umijeće. Među ostalim, Dubrovčani su mu se često obraćali kao "svom 
zaštitniku 1 srodniku i kao onome koji je njihova jezika". Nakon što je 
okrivljen za smrt sultan-zade (princa) Mustafe, Rustem-paša je pao u sul- 
tanovu nemilost, pa mu je oduzet državni pečat. Vješta i moćna Roksalena 
uspjela je 1555. vratiti svog zeta na položaj velikog vezira, na kojem se 
održao sve do smrti 1561. godine. 


Rustem-paša je za života stekao ogroman imetak, koji je kao vakif 
trošio za podizanje brojnih zadužbina. Samo u Istanbulu izgradio je džamiju, 
medresu, karavan—saraj, hamam i kutubhanu (biblioteku). Gradio je i po 
drugim gradovima i krajevima Carstva, posebno u Bosni. Tako je u Sarajevu 
podigao čuveni Brusa—bezistan, han i most preko Željeznice na Ilidži i 
druge objekte. Većinu njegovih građevina projektirao je sam Mimar Sinan, 
najveći osmanski arhitekt. 

Najstariji Rustem-pašin brat, Sinan-paša, bio je hercegovački sandžak- 
-beg, a potom kapudan-paša, odnosno admiral cijele osmanske flote. Mlađi 
brat Mehmed-beg, zvani Karađoz-beg, ostao je zapamćen kao graditelj više 
zadužbina u Mostaru, među kojima je najpoznatija Karađozbegova džamija. 
Zna se da je Rustem-paša imao dva sina i jednu kćerku, koja je bila udata 
za velikog vezira Ahmed-pašu. Stariji sin sultan-zade Mustafa-paše bio je 
1592. kliški sandžak-beg, a poginuo je skupa sa Hasan-pašom Predojevićem 
pod Siskom 1593. godine. 


Neophodno je dati još nekoliko napomena o devširmi, kao o navodnom 
najizrazitijem vidu "nasilne islamizacije". Na prvom mjestu, nema osnove 
da se odlučno zaključi da su oni pojedinci koji su putem adžami—oglana 
došli do visokih položaja u Carstvu, kao takvi prevodili u islam na svom 
rodnom kraju čitava sela i kasabe, kako se tvrdi za Mehmed-pašu Sokolovića 
da je učinio u gornjem Podrinju. Prije svega, taj je kraj bio zahvaćen 
procesom prihvatanja islama dobrih 120 godina prije pojave Mehmed-paše, 
kao visokog carskog dostojanstvenika. Preko gornjeg Podrinja vodio je glavni 
put koji je povezivao Skopsko krajište sa Vrhbosnom, odnosno kasnije 
Rumeliju sa Bosnom. Skoro pola stoljeća prije pada Bosne na tom se prostoru 
javljaju prvi muslimani među Bošnjacima, pa se tu za njihove potrebe grade 
džamije, od kojih se najstarijom smatra ona u Ustikolini, kako je već spome- 

nuto, podignuta tridesetih godina XV stoljeća. Osim toga, kao urbano naselje 
kasaba se uspostavlja upravo podizanjem džamije. U kasabi skoro u pravilu 
isključivo žive muslimani, pa tu Mehmed-paša nije imao potrebe bilo koga 
"prevoditi na islam". Mehmed-paša je živio i djelovao cijelo jedno stoljeće 
kasnije. U vrijeme sultana Sulejmana I Veličanstvenog mladi je Sokolović, 
kao školovan i okretan dvorjanin, koji se već istakao u ratu sa Ugarskom 
i Austrijom (1526—1533), obavljao razne dužnosti u carskom saraju. Već 
1543. bio je zapovjednik dvorske straže (kapidžibaša). Tri godine kasnije, 
poslije smrti velikog admirala Hajrudina Barbarose, postavljen je na njegovo 
mjesto kao kapudan-paša. Za dalje ratne zasluge, posebno na Istoku u 
perzijskoj vojni, Mehmed-paša je 1555. dobio položaj trećeg vezira. Tokom 
tog rata Osmanlije su prvi put uspostavile vezu i saradnju sa svojim etničkim 
i jezičkim srodnicima s one strane rijeke Amu Darje (antički Oxus), odnosno 
sa uzbečkim hanom, gospodarom Samarkanda i Buhare. Osnova te saradnje 
bila je borba protiv perzijskog šaha kao zajedničkog protivnika. 

Svi ovi vojni i diplomatski uspjesi otvorili su put Mehmed-paši ka 
položaju prvog činovnika Carstva. Taj je položaj Mehmed-paša dobio imeno- 
vanjem za velikog vezira 28. VI 1565. godine. U toku svog posljednjeg 
velikog pohoda protiv habsburške Ugarske, umro je pod opsjednutim Sigetom 
6. IX 1566, sultan Sulejman Veličanstveni. Dva dana kasnije, 8. septembra, 
janjičari su na juriš zauzeli Siget. Tom prilikom je poginulo svih šest stotina 
posljednjih branilaca grada, koje je osobno predvodio hrvatski ban Nikola 
Zrinski. Sam Zrinski, "ugarski Leonida", živ je zarobljen i odmah pogubljen. 
Njegovu odrubljenu glavu Mehmed-paša je poslao svom nećaku, Gulabi-agi, 
budimskom namjesniku, sa zadatkom da je proslijedi do Beča na ugarski 
carski dvor. U međuvremenu, Mehmed-paša je uz pomoć carskog štitonoše 
Džafer-bega i tajnog pisara Feriduna, pod teškim okolnostima, uspio pune 
tri sedmice sakriti od vojske i ostalih carskih dostojanstvenika sultanovu 
smrt. Takva mjera, s ciljem da se izbjegnu neredi i osigura bezbolan prenos 
vlasti na novog sultana, primijenjena je već prilikom smrti Mehmeda I i 
Mehmeda II Fatiha te Selima I, ali ne tako dugo i ne pod tako izuzetnim 
okolnostima. Mehmed-paša je smjesta, po posebnom čaušu, poslao pismo 
prestolonasljedniku, svom puncu Selimu, koji se tada nalazio u Kutahiji, 
s nalogom da smjesta preko Carigrada krene za Beograd, gdje se uputio i 
veliki vezir sa glavninom vojske. Novi sultan Selim stigao je iz Carigrada 
u Beograd za svega 15 dana. Tek tada je Mehmed-paša objavio vojsci da 
je sultan Sulejman Veličanstveni umro i da je Selim II novi sultan. 

Time se Mehmed-paša Sokolović konačno učvrstio na položaju velikog 
vezira. Njegova moć i uticaj dostigli su do tada neviđene razmjere za jednog 
velikog vezira. Odatle je austrijski diplomata, historičar i začetnik moderne 

evropske osmanistike, Joseph von Hammer, još 1830. primijetio da je umjesto 
"za vladavine Selima 11", bolje kazati "za vladavine velikog vezira Sokolovića". 
Tu činjenicu su zapazili već Sokolovićevi savremenici, kao mletački bajlo 
(ambasador) u Carigradu, Mario Cavalli, koji je već 1567. pisao svojoj vladi 
da je Mehmed-paša "prvi vezir", "onaj koji caruje u Turskoj". Cavalli je 
zaključio da je Mehmed-paša "svojom pameću i razboritošću" potpuno za- 
služio toliku vlast. Takav svoj položaj Mehmed-paša je nastojao zadržati i 
po stupanju na prijestolje Selimovog nasljednika, Murata III (1574—1595), 
ali se naglo povećao broj njegovih neprijatelja, kako među dvorjanima tako 
i među carigradskom ulemom. Na dvoru je opoziciju Mehmed-paši predvodio 
defterdar Kara Uvejs-paša, a među ulemom se po neprijateljstvu prema 
velikom veziru najviše isticao carigradski muftija Šemsudin Ahmed-ef. Ka- 
dizade. Sokolović je pao, vjerovatno kao žrtva zavjere, tako što ga je 11. X 
1579. u njegovom saraju ubio neki derviš, porijeklom iz Bosne, koji je 
navodno došao da od vezira nešto moli i da traži milostinju. Ubica je po 
nekim piscima bio pristalica ili pripadnik hamzevijskog reda. Osnivač ovog 
sinkretičkog islamsko—bogumilskog reda i njegovog učenja bio je Hamza 
Bali Bošnjak iz Gornje Tuzle. On je odveden u Carigrad i nakon ispitivanja, 
kao heretik osuđen na smrt i pogubljen 6. VI 1573. godine. Ubistvo Mehmed- 
-paše moglo bi, prema tome, biti i čin osvete. 

Mehmed-paša Sokolović je u ime Sulejmana Veličanstvenog, još pod 
osvojenim Sigetom, okupio i držao vojnu snagu Carstva u svojoj čvrstoj 
ruci, ne samo za tri sedmice poslije sultanove smrti nego i tokom narednih 
13 godina, koliko je bio na položaju velikog vezira. Za to vrijeme, držeći 
se načela sultana Sulejmana, Mehmed-paša je održavao Carstvo na vrhuncu 
vojno—političke moći i kulturno—prosvjetnog i graditeljskog procvata, na 
koje ga je uzdigao najveći osmanski vladar. 

Veliki vezir Mehmed-paša nije bio prvi visoki osmanski dostojanstvenik 
porijeklom iz roda Sokolovića čiji su različiti ogranci živjeli na prostoru od 
Glasinca do Drine i Lima. Prvi koji je iz roda Sokolovića putem adža- 
mi—oglana napravio karijeru u Carstvu krajem XV i u prvoj polovini XVI 
st. bio je Deli Husrev-paša. On je još 1516. imenovan za namjesnika u 
Konji, a zatim je redom bio beglerbeg Dijarbekira, Šama (Damask), Halepa 
i Rumelije. Već 1535—36. susreće se na položaju egipatskog valije, kada 
je imenovan za člana vezirskog vijeća. Deli Husrev-paša imao je dva sina: 
Kurd-bega, koji je umro 1572. na položaju sandžak-bega u Nigdu, jugoistočno 
od Ankare i Mustafa-agu, koji je izgleda živio na svom zijametu u Bosni, 
pošto je ukopan u Šetićima kod Rogatice, gdje mu se mezar i danas nalazi. 
Drugi Sokolović koji je napravio visoku karijeru u Carstvu bio je Mustafa-paša 
Lala, koji je došao u carski saraj uz pomoć Deli Husrev-paše, svog starijeg 

brata. Mustafa-paša Lala bio je stalno protivnik svog rođaka Mehmed-paše 
Sokolovića. 

Poznato je da je Mehmed-paša dovodio svoje najbliže rođake u Carigrad 
i da su mu sestra i otac primili islam. Sestra Šemsa se udala za Sinan-bega 
Boljanića, hercegovačkog sandžaka. Otac Dimitrije je dobio ime Džemaludin 
Sinan-beg. Za njega se zna da je bio mutevelija jednog Mehmed-pašinog 
vakufa, utemeljenog u Bosni. Kasnije, kako su skoro svi njegovi najbliži 
rođaci postigli uspješnu vojno—upravnu karijeru, veliki vezir Mehmed-paša 
nije se zanimao za dovođenje novih ljudi iz svog kraja u Carigrad, nego 
se, pored državničkih poslova, posvetio podizanju svojih brojnih zadužbina 
i vakufa širom Carstva. Tako je u svom rodnom selu Sokolovićima kod 
Rudog izgradio džamiju, mekteb, musafirhanu i vodovod. Mehmed-pašine 
zadužbine razasute su po Carigradu, Edirnama, Halepu, Medini, Bečkereku 
u Banatu, Beogradu te po Bosni, gdje je ostao zapamćen najviše po gradnji 
mostova. Smatra se da je Sokolović podigao tri do pet mostova izuzetnog 
privrednog značaja i velike graditeljske ljepote. To su ćuprija na Drini u 
Višegradu, Arslanagića most u Trebinju, Vezirov most u Podgorici, most 
na ušću Žepe u Drinu i vjerovatno Kozju ćupriju u Sarajevu. Ovi i drugi 
mostovi u Bosni grade se u sklopu velikog obnavljanja putne mreže i trgo- 
vačkih prometnica, koje se vrši u Carstvu tokom X VI st., u doba Sulejmana 
Veličanstvenog i njegovog nasljednika Selima II. Taj zamašni poduhvat 
provode u djelo uglavnom dvojica velikih vezira Bošnjaka, Rustem-paša 
Opuković i Mehmed-paša Sokolović. 


Nema podataka da je Mehmed-paša Sokolović gradio kršćanske vjerske 
objekte po Bosni, kao što su to činili neki drugi visoki carski dostojanstvenici 
porijeklom Bošnjaci. Tako je, primjera radi, Osman-paša Bošnjak u svom 
rodnom selu Kazanci, na hercegovačko—crnogorskoj granici, sagradio dža- 
miju sa medresom i crkvicu. Džamiju, čije su se ruševine raspoznavale do 
poslije Drugog svjetskog rata, uništio je još šezdesetih godina X VII st. Bajo 
Pivljanin (Nikolić), poznati hajdučki četobaša u mletačkoj službi. 


Ako Mehmed-paša Sokolović nije sam podizao pravoslavne crkvene 
objekte, sigurno je kao visoki carski dostojanstvenik znatno uticao na odluku 
osmanske države da 1557. obnovi Pećku patrijaršiju. Za prvog patrijarha 
postavljen je Makarije Sokolović, po predanju iguman ili arhimandrit sve- 
togorskog manastira Hilandar. Općenito se pogrešno smatra da je Makarije 
bio Mehmed-pašin brat. To se tvrdi na osnovi posrednih izvora. Tako je 
njemački putopisac Stephan Gerlach pisao 1575. da je obnovitelj Patrijaršije 
bio brat velikog vezira. Mnogo kasnije, u XIX stoljeću, zapisao je hroničar 
manastira Tronoše kod Loznice da je patrijarh Makarije bio brat tadašnjeg 
velikog vezira i da je od njega dobio hatišerif da obnovi "sve manastire i 

crkve". Oba ova kasnija zapisa previđaju činjenicu da u vrijeme obnove 
Patrijaršije Mehmed-paša nije još bio veliki vezir, nego po rangu treći vezir. 
Velikim vezirom postat će tek osam godina kasnije. Neposredni svjedok, 
spomenuti mletački bajlo M. Cavalli, piše u jednom svom izvještaju iz 
augusta 1558. da mu je jedan svećenik, Dubrovčanin, vikar bosanskog 
nadbiskupa, rekao kako je nedavno postavljeni "srpski patrijarh grčkog 
obreda" došao na taj položaj zahvaljujući podršci "svog strica, koji je paša". 
Patrijarh je dobio od sultana berat da mu "svi kršćani, i latinskog i grčkog 
obreda, plaćaju jednake namete". 

Turski hroničari, koji su bili veoma obaviješteni o užoj porodici velikog 
vezira, znaju da je imao dva brata i njihov životni put prate sve do sultanova 
saraja. Odatle se može zaključiti da Makarije nije mogao nikako biti Mehmed- 
-pašin sinovac. Nije mu to mogao biti čak ni u prvoj pobočnoj liniji, jer je 
poznato da je Mehmed-pašin rođeni stric rano primio islam, pa mu se ne 
zna čak ni za rođeno ime. U izvorima se spominje kao Rustem-beg Sokolović, 
sa tri sina: Derviš-pašom, Ali-begom i Ferhad-pašom. Prema tome, pravi 
Mehmed-pašin sinovac bio je Ferhad-paša, kliški i bosanski sandžak-beg 
i prvi beglerbeg Bosanskog ejaleta. Što se tiče Makarija, on je mogao biti 
samo neki dalji Mehmed-pašin rođak, s obzirom na činjenicu da je rod 
Sokolovića bio veoma razgranat. 

Nacional—romantičarska je zabluda da je Mehmed-paša radio na obnav- 
ljanju Pećke patrijaršije zato što se sjećao svog porijekla i bio mu privržen. 
Mehmed-paša, kao član vezirskog vijeća, sigurno nije bio bez uticaja prilikom 
donošenja odluke da se obnovi Srpska patrijaršija, ali to ne treba vezivati 
ni za kakva osjećanja niti sentimentalna sjećanja, nego isključivo za procjenu 
osmanskih državnih interesa. Mehmed-paša Sokolović je kroz svoj odgoj u 
Edirnama, gdje je stekao prvo islamsko obrazovanje, te kasnije kroz vojevanje 
po Ugarskoj, učestvovanje u pohodima na Bagdad i Perziju, te službovanje 
na dvoru postao, kako pravovjerni musliman tako i pravi Osmanlija. On je 
od početka do kraja bio i ostao iskreno privržen svom novom zakonu, koji 
je počeo učiti kada mu je bilo već 16—18 godina. Mehmed-paša je bio 
temeljito islamski obrazovan i kao musliman moralno veoma postojan i 
smiren u svojoj vjeri. Njegovo cjelokupno držanje i djelovanje pokazuje da 
on u tom pogledu nije imao nikakvih sumnji. Za njega su kršćanstvo i 
jevrejstvo bile religije Božijeg otkrovenja koje prethode islamu. U skladu 
sa islamskim učenjem, on je prema jevrejstvu i kršćanstvu, uključujući tu 
i pravoslavlje, imao jasan stav trpeljivosti i pružanja državnih garancija 
njihovim sljedbenicima kao zimijama, odnosno pripadnicima zaštićenih ma- 
njima. Izvan tog strogo islamskog stava, Mehmed-paša prema hrišćanstvu 
nije imao niti je mogao imati bilo kakvih drugih naklonosti i osjećanja. Sve 

je ostalo bilo podređeno političkim interesima osmanske države, koje je on 
veoma dobro shvatao i pronicljivo zastupao. Mehmed-paša Sokolović se 
svim svojim ogromnim znanjem i velikom snagom borio da osmanskoj državi 
sačuva njene čvrste islamske temelje. Njegovo ponašanje pokazuje da je 
smatrao da opasnost po te temelje može doći prije od muslimanskog for- 
malno—logičkog vjerskog misticizma, nego od nekog hrišćanstva prema kojem 
se vodi dosljedna islamska politika. U tom smislu, Mehmed-paša se oštro 
suprotstavljao muslimanskim sinkretističkim i heretičkim učenjima i pok- 
retima što, među ostalim, pokazuje i činjenica da je kao veliki vezir već 
prve godine svoje službe dao pogubiti Hamzu Bošnjaka. Nalazeći se de- 
cenijama na visokim i isturenim položajima Carstva, sa kojih pažljiv i 
oštrouman posmatrač može daleko vidjeti, Mehmed-paša je, kao pronicljiv 
čovjek, sigurno mogao sagledati mnoge opasnosti koje prijete osmanskoj 
državi, među kojima janjičarski red nije bio na posljednjem mjestu. 

Već je istaknuto da se devširma, odnosno kupljenje djece i mladića 
za popunu janjičarskog odžaka i obavljanje dužnosti na dvoru, ne može 
smatrati glavnim činiocem u procesu širenja islama, pogotovo ne u Bosni. 
U najstarijim osmanskim izvorima devširmom se označavalo pravo na uzi- 
manje do petine zarobljenika u novoosvojenom "nevjerničkom" gradu, rjeđe 
cijeloj zemlji. Tursko—osmansko predanje datira prvo regrutiranje zarob- 
ljenika za posebne odrede u doba sultana Orhana, a nastanak janjičarskog 
korpusa vezuje se za prve godine vladavine Murata I. To se mišljenje 
ukorijenilo u nauci najviše zahvaljujući starom tursko—osmanskom histori- 
čaru Idrisu Bitlisiju, koga Halil Inalcik određuje kao "sunijskog historičara" 
koji je pisao krajem XV i početkom XVI st. (umro 1520). Bez obzira na 
to općeprihvaćeno mišljenje, ipak se u nauci još ne zna godina kada je 
osnovana ustanova devširme u njenom užem značenju, tj. kao uzimanje 
kršćanske djece za janjičarski podmladak. Solunski mitropolit Isidor Glabas 
žali se 1395, što znači u doba Bajezita I, zbog "uzimanja djece po naređenju 
emira". Po onome što 1430. piše Sinan-paša žiteljima Janjine, tj. da će ih 
poštedjeti odvođenja u zarobljeništvo ako mu se pokore, moglo bi se zaključiti 
da su posebne čete još u doba Murata II regrutirane od ratnih zarobljenika. 
S druge strane, u novijoj historiografiji se sve češće susreće mišljenje da 
je upravo Murat II uspostavio devširmu, a da je dotadašnje regrutiranje 
janjičara iz reda ratnih zarobljenika spadalo u ustanovu pendžika (pencik), 
po kojoj je sultanu pripadalo pravo da primi jednu petinu svih ratnih zaroblje- 
nika. Ako je devširma u svom užem značenju postojala ranije, onda je 
sultan Murat II mogao biti njen obnovitelj, nakon što je došlo do zastoja i 
prekida u razvoju ove ustanove u vrijeme građanskog rata u osmanskoj 

državi (1402—1413). U svakom slučaju, zna se da je Murat II izvršio reformu 
janjičarskog korpusa. 

Tursko—osmanski historičari i pravnici su se sporili oko pitanja da li 
je devširma u saglasnosti sa šerijatom. Idris Bitlisi je tvrdio da je devširma 
u skladu sa šerijatom jer je većina zimija, odnosno nemuslimana, silom 
pokorena. Nasuprot tome, Saddedin, drugi poznati tursko—osmanski his- 
toričar iz XVI st., smatrao je da devširma predstavlja povredu prava zimija. 
On je ipak dozvolio njenu mogućnost na osnovi šafiijskog učenja, po kojem 
oni koji su primili kršćanstvo poslije objave Kur'ana, odnosno poslije 622, 
ne spadaju u "narod knjige", pa prema tome nemaju ni pravo na položaj 
zimija. Po tome, na Balkanu bi samo Grci imali status zimija, dok bi 
istovremeno ogromna slavenska seljačka masa, koja je krajem VI i početkom 
VII st. preplavila bizantske balkanske pokrajine, bila lišena tog statusa. 


Bez obzira na ove pravno—teorijske nesuglasice, u načelu je svo kršćan- 
sko stanovništvo evropskih pokrajina Carstva, a nešto kasnije i azijskih, 
bilo obuhvaćeno devširmom. Smatra se da je u Maloj Aziji bilo prvo obuh- 
vaćeno devširmom područje nekadašnjeg Trapezuntskog carstva dinastije 
Komnina, čije je stanovništvo bilo kršćansko. Odatle se devširma proširila 
na ostale maloazijske oblasti Carstva. Posljednji slučaj devširme u Anadoliji 
zabilježen je 1623. godine. Od devširme su bila izuzeta gradska djeca, za 
koju je držalo da su već obrazovana u svojoj vjeri, a osim toga, manje su 
snažna i zdrava od seoske mladeži. Ali i tu je povremeno bilo izuzetaka. 
Zabilježeno je, naprimjer, da je u XVI st. devširma u nekoliko navrata 
kupljena u Atini. Cjelokupno kršćansko stanovništvo Carigrada, uključujući 
tu i Galatu, kao naselje raznih evropskih, uglavnom talijanskih trgovaca, 
bilo je izuzeto od devširme. Izuzeto je bilo stanovništvo Rodosa 1 Hiosa, a 
također Vlaške i Moldavije. Ermeni su u početku također bili izuzeti od 
devširme, ali ima znakova da su joj kasnije povremeno podvrgavani. U 
Evropi i na Balkanu su se ukorijenile predrasude da je devširma uzimana 
redovno i u pravilnim razmacima od 4—5 godina, a nekad i češće, te da je 
uziman utvrđeni postotak djece, po nekima desetina, pa navodno petina ili 
čak jedna trećina. 


Brojni historijski izvori pokazuju, međutim, da devširma nije obavljana 
ni u pravilnim razmacima niti u određenom postotku. Kupljenje djece za 
adžami—oglane odvijalo se zapravo prema potrebi. Tako za vladavine Mehme- 
da II Fatiha devširma ustvari nije ni provođena, kako usljed stalnog priliva 
zarobljenika, po osnovi pendžika, tako i usljed ograničenosti broja janjičara 
na korpus od 8.000 do 10.000 ljudi. Kasnije je devširma također naređivana 
u neredovnim razmacima, učestalije tokom XVI st., dok se od početka 
narednog stoljeća polahko gasi. Početkom X VII st. janjičarski odžak većinom 

je popunjavan iz muslimanskih redova, uglavnom janjičarskim sinovima. 
Mletački bajlo Foscarini piše u jednom izvještaju iz 1637. da u cijelom 
Carstvu već punih dvanaest godina nisu kupljeni adžami—oglani. Godinu 
dana kasnije naređena je iznenada jedna devširma, koja je prema Josephu 
von Hammeru bila posljednja koja je obavljena u Carstvu. Upravo je te 
1638. obavljena, među ostalim, posljednja devširma i na području dijelova 
današnje Srbije. Jednom riječju, ustanova devširme je u praksi primjenjivana 
uz mnoge izuzetke i varijacije, kako od jednog do drugog dijela Carstva 
tako i po vremenskim razmacima u kojima je provođena, pa se ne može 
govoriti o nekom njenom jedinstvenom modelu. U svakom slučaju, godine 
1637/38. ukinuta je ustanova devširme. Od tada, kako je to 1651. izričito 
tražio janjičarski vođa Bektaš-aga, "u službu Velikog gospodara" primana 
su isključivo djeca janjičara. Engleski diplomata Paul Rycaut, koji je nakon 
šestogodišnjeg službovanja u Carigradu objavio 1668. svoj, danas već "kla- 
sični izvještaj" o stanju Osmanskog carstva (The Present State of the Ottoman 
Empire), izričito navodi da je već tada devširma bila "potpuno zaboravljena". 

Mada rijetko, devširma je ipak kupljena i kasnije, sve do početka XVIII 
st., ali ne radi popunjavanja borbenih janjičarskih redova, nego samo za 
potrebe carskog saraja. Da je devširma postala sasvim rijetka i neredovna 
može se zaključiti iz jedne odredbe mirovnog ugovora, kojim je 1672. 
Poljska ustupila Osmanskom carstvu Volino—podoljsku visoravan u zapadnoj 
Ukrajini. Na insistiranje poljske strane, članom 3. ugovora, određeno je da 
su žitelji Podoljske zaštićeni 1 izuzeti od regrutiranja, "ako se naredi dev- 
širma". 

Proizvoljne procjene o broju pokupljene djece koje daju razni evropski 
putopisci, a nacionalistička historiografija balkanskih kršćanskih naroda 
nekritički prihvata i iskorištava, ne odgovara stvarnom stanju. Računa se 
da je najmanje 200.000 djece na Balkanu prošlo kroz sistem devširme 
tokom oko dva stoljeća primjene ove ustanove. To je u prosjeku godišnje 
iznosilo oko hiljadu djece. Broj djece za kupljenje bio je određivan tako 
da je jedan dječak, obično u dobi od 14 do 18 godina, uziman na svakih 
40 kuća. 


Mada je broj mladeži koja je putem uključivanja u adžami—oglane 
prihvatila islam bio ipak ograničen, ta je činjenica imala višestruk uticaj 
na historiju Osmanskog carstva. Kako je znatan broj adžami—oglana nakon 
završenog školovanja i obuke služio na dvoru, a bio slavenskog porijekla, 
to je njihov jezik "usađen u srce osmanske države". Jedan zapadni posmatrač 
zabilježio je 1595. da je "slavenski", poslije turskog i arapskog, treći jezik 
Carstva. Nekoliko decenija kasnije J. H. Hottinger je zapazio da se "turski 
jezik rijetko kada čuje na sultanovu dvoru", jer su "cijeli dvor i većina 

magnata" bili "renegati" iz slavenski govorećih zemalja. "Slavenski" se nije 
govorio samo u Saraju, nego je to istovremeno bio i jezik većine janjičara. 

Janjičari su vrlo rano počeli ispoljavati samovolju i neposlušnost prema 
pojedinim vezirima, tražeći stalno veće plate i druge povlastice za svoje 
porodice. U biti je, kako je pisao Stanford Shaw, trijumf "balkanskog ele- 
menta" unutar "osmanske vladajuće klase kroz sistem devširme" doveo do 
sloma osmanskih finansijskih i administrativnih ustanova i bio uzrokom 
"kasnijeg propadanja Carstva". 


Očito je da regrutiranje u adžami—oglane nije moglo biti osnovom procesa 
širenja islama. To posebno nije bio slučaj u Bosni, gdje je seljaštvo činilo 
osnovni demografski supstrat u procesu masovnog prihvatanja islama. Pro- 
vođenje devširme u Bosni je imalo više svojih osobenosti. Već je poznato 
da su od početka XVI st. devširmom u Bosni bili obuhvaćeni i muslimani. 
Izgleda da su muslimani u Bosni davali veći broj adžami—oglana nego 
kršćani. Iz jednog nedatiranog spiska, poimenično nabrojanih 60 dječaka, 
u dobi između 13 1 19 godina, regrutiranih u kazi Novi Pazar, vidi se da 
su 44 bili muslimani, a 16 kršćani. 

U Bosni su postojale tri kategorije stanovništva koje su bile obuhvaćene 
devširmnom: muslimani, poturi i kršćani. Izvori pokazuju da prilikom kup- 
ljenja devširme nije uvijek bilo jasno ko sve potpada pod obavezu devširme. 
U sve tri je grupe bilo pojedinaca koji su željeli da oni sami ili njihova 
djeca budu uzeta u adžami—oglane. Na drugoj strani, jednako tako pojedini 
pripadnici sve tri grupe nastojali su izbjeći devširmu. Svi su oni očito od 
devširme očekivali neke koristi, ne samo za svoju djecu nego i lično za 
sebe. U protivnom, njihovo ponašanje ne bi imalo smisla. 


U takvoj situaciji vršene su razne zloupotrebe, a često je dolazilo do 
pokušaja prevare i podmićivanja, s ciljem da neko bude uzet ili izostavljen 
pri kupljenju adžami—oglana. U carskoj zapovijesti iz 1589. o kupljenju 
ažami—oglana u Bosanskom ejaletu, bosanskom se beglerbegu na kraju 
poručuje: "Čuvajte se da ne biste od koga što uzeli." Jaja-baše koji su 
rukovodili regrutiranjem mladeži za adžami—oglane dali su pokupiti više 
djece nego što im je carska naredba to dopuštala. Viškom djece su zatim 
trgovali u svoju korist. Mito (rušvet) su davali, kako kršćani tako i muslimani. 
Kršćani su, naročito u početku, znali davati mito da se upravo njihovo 
dijete pokupi, kako bi barem za jedno čeljade riješili pitanje egzistencije. 
Osim toga, mnogi su mislili da će imati neke koristi ako im dijete postane 
odabrani carski vojnik ili čak neki dostojanstvenik. Kako su muslimani u 
Bosni bili obuhvaćeni devširmom, to je u tom pogledu bio manji pritisak 
na kršćane. U jednoj carskoj zapovijedi (beratu) upućenoj 1565. "kadijama 
Bosne, Hercegovine i Klisa" izričito se kaže da je "većina mladića" koja je 

iz njihovih kadiluka do tada uzimana u adžami—oglane "bila obrezana", što 
znači da se radilo o muslimanskoj djeci. Francuski diplomat Auguste Boppe 
izvještava 1624. kako se u Sarajevu sa kršćanima dobro postupa. Oni su 
u mogućnosti da iskupe svoju djecu od odvođenja u janjičarsku službu, 
dajući sultanovim izaslanicima 30-40 talira "od glave". Kako oženjeni dječaci 
ili mladići nisu uzimani u ažami—oglane, to su roditelji često vrlo rano 
ženili svoje sinove. Jedinci također nisu kupljeni, kako se kuća i imanje 
ne bi zapustili i ugasili, a država ostala bez jednog poreskog obveznika. 

Na drugoj strani, kadije su u Bosni sprečavale jaja-bašu da uzima 
obrezane mladiće. Kadije se zapoviješću iz 1565. upozoravaju da to ne 
čine. Pri tome im se naređuje samo da paze da "obrezani mladići budu od 
tamošnjih starih mještana", a ne od onih "koji su kasnije došli samo da bi 
postali adžami—oglani". Takvi su često dolazili "s vana" u Bosnu obrezani 
samo "da bi bili uzeti u adžami—oglane", što inicira da se radi o kršćanskim 
mladićima koji se lažno, "s varkom i prevarom", poturaju kao Bošnjaci. 
Zato se kadijama naređuje da omoguće da se "od obrezanih mladića od 
tamošnjih starih mještana uzmu oni koji odgovaraju, kao što je to i do sada 
uzimano". 

Nejasnoća pri provođenju devširme u Bosni bilo je 1 kasnije, što se 
vidi iz carskih zapovijesti izdatih 1573. i 1578. kadijama bosanskog, her- 
cegovačkog i kliškog sandžaka, te iz berata naslovljenog 1589. na bosanskog 
beglerbega. U zapovijesti iz 1573. na prvom mjestu se ističe da je "uobičajeno 
da se u spomenuta tri sandžaka" adžami—oglani za janjičarsku dužnost 
"kupe od sve raje". Kadijama se u tom smislu naređuje da ne prave nikakve 
smetnje anadolskom agi Ferhad-agi, koji je upućen da iz njihovih kadiluka 
kupi adžami—oglane "bili oni od kršćana ili od potura" (Potur taifesi). Na 
kraju, kadijama se naređuje da se ne protive "davanju podesnih s motivacijom 
da su oni obrezani". 


Kako je u tom pogledu očito bilo nekih nesporazuma, to je ova carska 
zapovijest u biti ponovljena pet godina kasnije, tj. 1578. godine. Kadijama 
"u sandžacima Bosanskom, Hercegovačkom i Kliškom" naređuje se da kad 
dođe anadolski aga treba, "u smislu berata koji se nalazi u njegovoj ruci", 
da mu omoguće da kupi adžami—oglane, "bili oni od kršćanske ili musli- 
manske raje". Stoga im se na kraju naređuje da se ne suprotstavljaju imeno- 
vanom zato što "oni nisu kršćanski sinovi". 

U carskoj zapovijesti iz 1589. bosanski beglerbeg se podsjeća da se 
"1 obrezani sinovi potura" (Potur ogullari), koji su "od davnina" i "po starom 
načinu uzimani iz Bosanskog ejaleta, ali koji ne znaju turski, smatraju kao 
adžami—oglani". Beglerbegu Halil-paši naređuje se da se dobro čuva da ne 
bi, suprotno carskoj zapovijesti, umiješao "mladiće od drugih pod izgovorom 

da su to sinovi potura". Jednako kao oni što ne znaju turski, tako se oni 
koji su se turcizirali, odnosno "usvojili turske običaje" (Tiirklesmes) ne smiju 
uzimati u adžami—oglansku službu. 

Navedene carske zapovijedi jasno pokazuju da je proces prihvatanja 
islama u Bosni bio vrlo postepen, posebno kada je riječ o seljaštvu, koje 
je činilo veliku većinu bosanskog stanovništva. Većina seoskog stanovništva 
u Bosni je prihvatila islam u jednom procesu koji je trajao oko 150 godina. 
Iz navedenih carskih zapovijesti jasno se vidi dinamika kojom je obavljana 
devširma i njeni ograničeni ciljevi pa se odatle može zaključiti da janjičarstvo 
nije u Bosni bilo niti moglo biti osnovom masovnog prihvatanja islama. 
Pouzdani izvori postoje samo za pet kampanja kupljenja adžami—oglana za 
janjičarsku dužnost tokom X VI st., kada je devširma bila najživlja. U Bosni 
se pouzdano zna da je devširma obavljena 1515, 1565, 1573, 1578. 1 1589. 
godine. Između 1565. 1 1589. devširma je obavljana u razmacima od osam, 
pet i jedanaest godina. To pokazuje da je devširma, kako je već konstatirano, 
provođena neredovno i prema potrebi. Još se ne zna da li je u jednom 
razdoblju od 50 godina (1515—1565) vršena devširma. Može se samo pret- 
postaviti da je u spomenutom rasponu obavljena bar tri do četiri puta. Sve 
je to, međutim, daleko od neke masovnosti i pripremanja podloge za nasilno 
prihvatanje islama. 


Na neosnovanost tvrdnji o nasilnom "širenju islama" jasno je odgovorio 
Vladislav Skarić još 1940. godine. On je na osnovi izvora ustanovio da je 
"krivo mišljenje da se na Balkanskom poluostrvu islam širio naglo i da je 
službeno širen silom". Tu činjenicu Skarić potkrepljuje jednim logičkim 
argumentom, koji je vrlo očit, tj. "da XIX vijek ne bi zatekao ni jednog 
hrišćanina, niti bi bilo i jedne crkve i manastira da je islam širen državnom 
silom". Islam su jednostavno "širile prilike i ljudske okolnosti". 


Odatle je svako nastojanje da se za činjenicu masovnog prihvatanja 
islama u Bosni nađe neko navodno historijsko objašnjenje usmjereno u 
prvom redu na negiranje Bošnjaka. Cilj svih spomenutih teorija o "islami- 
zaciji" jeste da se nametne teza kako je "Bošnjacima njihov muslimanski 
identitet nametnut i efemeran". Mnogi autori različitog kršćanskog opred- 
jeljenja misle i pišu da je širenjem islama u Bosni nastupila neka "duševna 
praznina". Tako je pisao austrijski arheolog Moriz Hoernes, jedan od is- 
traživača čuvenog neolitskog naselja u Butmiru, a kasnije urednik poznatih 
Naučnih saopćenja iz Bosne i Hercegovine (Wissenschaftliche Muteilungen 
aus Bosnien und der Hercegovina). Predhistorija mu nije bila dovoljna pa 
se olahko, poput mnogih drugih, u svojim (Dinarische Wanderungen, 1881) 
Dinarskim putovanjima upustio u antropologiju i historiju Bosne. Hoernes 
će tu jezgrovito izraziti tvrdnju koju su drugi, manje ili više opširno varirali, 

tj. da je jedna bošnjačka generacija, "po cijenu svojih lovišta, štala i oružnica 
žrtvovala vjeru svojih predaka". To uporno nametanje krivice Bošnjacima, 
usljed navodne izdaje pradjedovske vjere, te poricanje islama kao univer- 
zalnog shvatanja svijeta, stalno je prisutno u balkanskom intelektualnom 
svijetu. Taj privid navodne intelektualne pozicije, a kojom se Bošnjaci 
ustvari žele etički diskvalificirati, najjasnije je sadržano u riječima Ive 
Andrića da njegovu disertaciju "ne bi trebalo shvatiti kao kritiku islamske 
kulture kao takve, već jedino kao kritiku onih posljedica do kojih je došlo 
usljed njenog prenošenja na jednu hrišćansku, slavensku zemlju". Ta navodna 
historijska objašnjenja su zapravo nehistorijska, jer polaze od postavke da 
je kršćanstvo imanentno Bosni. Naprotiv, svi su barbari, uključujući tu i 
Slavene, kršćanstvo primili uz dobru prisilu, bilo papsku, bilo bizantsku. 
Što se Bosne tiče, ona nikad nije ni bila kršćanska zemlja u smislu pripadanja 
Rimu ili Bizantu. 

Poruka je u tom smislu jasna: Bošnjaci bi jednostavno morali biti sve 
drugo, samo ne ono što ustvari jesu, tj. bosanski muslimani. U krajnjoj 
liniji, proces prihvatanja islama od strane Bošnjaka zapravo ne traži nikakvo 
objašnjenje. To je jednostavno jedna historijska činjenica koja samu sebe 
objašnjava. Mogu ta objašnjenja biti legendarna i mitska, kao što je priča 
o navodnom Janjičarskom zakonu, ali njima nisu potrebna nikakva tuma- 
čenja, a još manje pravdanja. Makar se radilo i o mitu, mora se znati da 
svaka legenda ili predanje samo za sebe govori i samo sebe opravdava. 


Svako ko je želio napraviti karijeru u strukturi ili hijerarhiji osmanske 
države u načelu je od početka XVI st. morao biti musliman. U početku je 
put da se to postigne bilo svrstavanje u janjičarski korpus. To posebno važi 
za balkanske narode, uključujući tu na prvom mjestu Bošnjake. Svakom 
se sposobnom pojedincu ulaskom u janjičarski korpus otvarala mogućnost 
da u strukturi Carstva napravi karijeru. Svi oni koji su se smatrali musli- 
manima, pripadnicima jedne nadmoćne civilizacije, svjesno su se i politički 
osjećali Osmanlijama. Bošnjaci su se tu posebno isticali, o čemu, na putu 
kroz Bosnu, od Beča do Carigrada, 1530. svjedoči Slovenac Benedikt Kuri- 
pečič (Kuripešić), tumač austrijskog izaslanstva. On piše da su svi osmanski 
"janjičari i najbolji službenici, činovnici i kapetani redom Bošnjaci". Oni 
se u Carstvu "smatraju najboljim, najpožrtvovanijim i najvjernijim ljudima 
koji vole da se drže pravim Turcima". Od ostalih Turaka razlikuju se "ok- 
retnošću i ljepotom", a "ljepše se i nose nego Turci". 

Jošje u doba Bizanta dolazak u Carigrad, kako je pisao poznati bizantolog 
Steven Runciman, "bio prirodan cilj svakog slavoljubivog čovjeka, jer je 
Carigrad bio nesumnjivo središte Carstva". U tom se pogledu položaj, značaj 
i uloga Carigrada ničim nisu promijenili poslije Fatihovog ulaska u ovaj 

grad 29. V 1453. godine. U Bizantskom carstvu, doduše, putovanje nije 
mnogo ohrabrivano iz prostog razloga što je "naseljene zajednice bilo lakše 
oporezovati i nadzirati". Ipak su sposobni i preduzimljivi mladi ljudi, kakav 
je bio obični konjušar iz Makedonije, a kasnije car Vasilije Makedonski 
(867—886), uspijevali da nađu način da dođu u Carigrad. Isto je bilo u 
Osmanskom carstvu. Prava rijeka avanturista, raznih rasa i jezika, nastojala 
je okušati sreću u Carigradu, kao gradu svih gradova. U Osmanskom carstvu 
stalno se putovalo. Svjedoče o tome mnogi hanovi, mostovi i karavan—saraji, 
podizani s ciljem da se nađu na usluzi brojnim putnicima—namjernicima. 
Pored trgovaca, posebno su pokretljivi bili derviši, a brojnim hodočasnicima 
država je na putu uvijek izlazila u susret i podsticala ih da ne posustanu 
na putovanju do Meke i Medine. Sve je to Osmanskom carstvu davalo 
izuzetan kosmopolitski karakter i ugođaj. 

Na postupnost procesa prihvatanja islama ukazuje srazmjerno dugo 
postojanje kategorije potura u demografskoj strukturi Bosne. Koliko je pozna- 
to, poturi se prvi put službeno spominju 1539. u Kanunnami za bosanski, 
hercegovački i zvornički sandžak. Tu se propisuje da se od nemuslimana 
ispendže naplaćuje 25 akči, a od potura koji je oženjen 22 akče. Od punoljet- 
nog a neoženjenog potura uzima se na ime ispendže 20 akči. Iz ove kanun- 
name izlazi da oženjeni poturi plaćaju godišnje na ime ispendže 22 akče, 
upravo koliko i muslimani posjednici čifluka. Istovremeno su poturi—-momci 
plaćali koliko i sinovi muslimana koji su živjeli sa ocem u istoj porodici. 


Duže ili kraće postojanje potura u pojedinim dijelovima Bosne sasvim 
je logično. Historija svijeta pamti bezbrojne idejne i vjerske prevrate, te 
smjene različitih vlasti i režima. Nikada se nije desilo da je jedan novi 
vjerski i idejni sustav odmah izbrisao u nekom narodu sve tragove njegovog 
prethodnog duhovnog života. To nije bio slučaj ni u Bosni, pa bilo da su 
islam prihvatali bosanski krstjani, katolici ili pravoslavni. Islam su bez 
sumnje u Bosni svi prihvatali, mada su nekadašnji patareni ili bogumili 
najčešće još dugo zadržavali neke manje ili više skrivene ostatke svojih 
ranijih vjerovanja. 


Tako stari pravni historičar Dubrovnika Konstantin Vojnović piše da 
je jedan katolički svećenik izjavio pred inkvizicijom 1550. kako su mu se 
neki povjerili da posjeduju patarenske knjige. On je pri tome odbio da oda 
imena tih ljudi jer je to saznao prilikom njihove ispovijedi. Nešto kasnije, 
oko 1566, o postojanju patarena izvještava i neimar Hajrudin, graditelj 
Starog mosta u Mostaru. On se u vrijeme zastoja radova na mostu, usljed 
nabujalosti Neretve od proljetnih kiša, zanimao za okolinu pa je zapisao 
da u selima oko Milkovića ima "nešto seljaka" koji su "stare vjere" i zovu 
se "patareni". Mauro Orbini je smatrao da se Crkva bosanska održala sve 

do 1502. godine. Po njemu, tada je nestalo njenih pristalica, odnosno pata- 
rena, kako ih Orbini prema rimokatoličkoj tradiciji naziva. Kasniji izvori 
pobijaju ovu Orbinijevu tvrdnju. 

Poturi se spominju u mnogim kasnijim izvorima, osobito u zapisima 
evropskih putnika i diplomata, ali i u turskim spisima. Najrazuđeniji je u 
tom pogledu jedan rukopis anonimnog tursko—osmanskog pisca iz 1585, 
odnosno njegov prepis iz 1640, u kojem se među ostalim govori o prihvatanju 
islama u Bosni i o bosanskim poturima. Autor na prvom mjestu ističe da 
je u prošlo doba u vilajetu Bosna bila kršćanska vjera. Kad je "bilo suđeno, 
da se ovaj vilajet osvoji" i da se u njemu zavede "sud i uprava" osmanske 
države, onda je radi popisa stanovništva upućen u Bosnu kao sultanov 
izaslanik (muhrir) neki Mesih-paša. On je zatekao narod u strahu od velikih 
davanja, pa usljed toga zanemaruje svoja imanja, iako Bosna vodom, zrakom 
i ljepotom zemlje odskače od ostalih pokrajina. Mesih-paša je dostavio o 
tome izvještaj Porti, sa zahtjevom da se ukine džizja, ali mu to nije dozvoljeno. 
Kako zemlja ne bi dalje propadala, Mesih-paša, kao razborit čovjek, u 
dogovoru sa uglednim starcima, uredi da iz svakog sela poneko od muškaraca 
primi muslimansko ime, kako bi im se na taj način oprostila džizja. U 
skladu s tim dogovorom, svako svoje ime dade prevesti na turski. Kome je 
bilo ime Živko, prozove se Jahja, kome je bilo ime Vuk, uzme ime Kurt, 
Gvozden postane Timur i tako redom. Umjesto džizje, koja je time ukinuta, 
određeno je da se na svaku seljačku baštinu naplaćuje jedan dukat. 


Navedeni rukopis je nastao 120, odnosno 180 godina poslije događaja 
koje opisuje, pa je pitanje koliko se može prihvatiti kao sasvim vjerodostojan 
historijski dokument. Neka njegova posredna potvrda možda se može naći 
jedino u zbirnom defteru vilajeta Hodidjed iz 1455, u kojem postoji određeno 
odstupanje od uobičajene osmanske poreske prakse. Vilajet Hodidjed je 
bio prva stalna osmanska upravno—vojna teritorijalna jedinica na tlu Bosne. 
Njen sumarni popis izvršen je osam godina prije fetha i uspostavljanja 
Bosanskog sandžaka 1463. godine. Naplaćivanje dukata po svakoj baštini, 
umjesto džizje i drugih davanja, moglo je biti samo privremeni ustupak, 
prije konačnog osvajanja Bosne i zavođenja stalnog osmanskog agrarnog i 
vojnog ustrojstva. 


Bez obzira na to, vjerska kategorizacija bosanskog stanovništva koju 
anonimni autor daje može se za razdoblje XVI 1 XVII st. smatrati tačnom. 
Svijet se po tome u Bosni podijelio u tri grupe. Prva grupa, "koja se povela 
za svjetiljkom Božje upute, spasila se bezvjerstva". To su bili pravi muslimani. 
Druga grupa, koju su činili kršćani, držeći se kur'anskog načela "vama 
vaša, a meni moja vjera", ostade tako "u propasti bezvjerstva". Najzad, treću 
grupu, koju autor naziva "kolebajuća", činili su poturi. Riječ potur autor 

objašnjava kao "polumusliman", a za takve Kur'an kaže da su "goveda ili 
još gori". Poturi uzimaju dvostruke zapise, i od hodže i od popa. Oni čuvaju 
"bezvjerske propise", ali "bojeći se poniženja paze na ehlisunitski put". 

Većina savremenih katoličkih autora iskazivala je prema poturima izu- 
zetnu vjersku i prozelističku revnost. U tom smislu o poturima kao skrivenim 
kršćanima pisao je Jeronim Zlatarić, navodno potomak stare bosanske vlas- 
tele koja je po padu bosanskog kraljevstva našla utočište u Dubrovniku. 
On je jula 1599. boravio u Bosni s ciljem da se osobno uvjeri o stanju i 
raspoloženju naroda. Zlatarić je spadao među one katoličke posmatrače 
Bosne koji su vjerovali da će u trenutku obračuna sa Turskom kršćanski 
svijet imati podršku među poturima. O tome je, po ovlaštenju bosanskog 
biskupa fra Franje Baličevića, izvijestio iste godine austrijskog cara Rudolfa 
II. Zlatarić je uvjeravao cara i nadvojvodu Ferdinanda da bi u slobodnom 
stanju svi poturi "dragovoljno primili sveto krštenje". Ova je procjena bila 
pogrešna i to se u praksi nije desilo. Razvoj je išao drugim pravcem. 

O običaju da u jednoj porodici samo njen starješina prihvati islam 
pisao je 1610. barski nadbiskup Marino Bizzi. On piše da ima slavenskih 
krajeva "u kojima su se isturčile starješine, a žene i čeljad su sva još bila 
u kršćanstvu". To je pretežno bio slučaj među manje-više nomadskim stoča- 
rima, koji su još uvijek živjeli u nekoj vrsti plemenske organizacije, koja 
je svojim pripadnicima pružala zaštitu i veću nezavisnost od feudalnih veza, 
nego kada su u pitanju stalno naseljeni zemljoradnici. O poturima je krajem 
XVI st. također pisao talijanski historičar Montalbano, prvo u spisu Rerum 
Turcarum Comentarius (Komentar o turskim stvarima), a zatim 1630. u 
djelu Turci Imperu Status (Položaj Turskog carstva). Montalbano kaže da 
se u "kraljevstvu Bosni" nalaze 1 ljudi "zvani potur", koji nisu "ni kršćani, 
ni turci". Oni se obrezuju, ali se ipak smatraju za najgore vjernike. Prema 
Montalbanu, krajem XVI st. je u bivšem bosanskom kraljevstvu bilo mnoštvo 
onih koji su u nečemu bili muslimani, a u nečemu kršćani, mada ni jedno 
ni drugo nisu pravo ni potpuno ispovijedali. 

Zato ih ni pravi muslimani, ni kršćani, posebno katolici, nisu smatrali 
nikakvim vjernicima. Najčešće su držani za grube i neotesane seljake. Već 
je Zlatarić izvještavao da su poturi "seljaci muslimani", koji su veoma brojni 
a ima ih "nekoliko puta više nego katolika". 

Muhamed Hevai Uskufi protumačio je 1631. u svom bosansko—turskom 
rječniku (popularni Potur—Šahidija) riječ potur kao seljak ili seljačina. On 
doslovno kaže da se "selo reče kćoy, a Potur koyli". U istom smislu o 
poturima govori narodna pjesma: "Otur, potur (tj. Sjedi, seljače), ne der' 
opanaka, / ovdje nema za te djevojaka." Za same opanke, kao tradicionalnu 
seljačku obuću, u narodu se govorilo "poture", kako to jasno proizlazi iz 


172 


jedne pjesme: "Hodi, dragi, otura, / nemoj derat" potura!" Isto se tako za 
seljačke čakšire kaže "poturlije". Jedna narodna pjesma kazuje: "Morčakšire 
(ljubičaste čakšire) poskidaše, / poturlije obukoše." Mula Mustafa Bašeskija 
riječju potur označava prostog čovjeka iz naroda koji je primio islam, dok 
Evlija Čelebi tim nazivom označava sve Bošnjake. 

Dr. Safvet-beg Bašagić je smatrao da su se poturima na turskom jeziku 
ustvari nazivali patareni ili bogumili. On to izričito tvrdi u svom rukopisnom 
rječniku turcizama. Riječ poturluk Bašagić je objašnjavao kao "balinsko 
neotmjeno ponašanje". U tom smislu Bašagić navodi nekog bega koji je 
pred hodžama izjavio kako su mu poturi tek "silom sljedbenici". Prema 
poturima su se često diskriminatorski ponašale i osmanske vlasti. Iz sidžila 
sarajevskog kadije, posebno iz jednog zapisnika od 10. IX 1566. nedvojbeno 
se kao svjedoci razdvajaju poturi od pravih muslimana. U navedenom ano- 
nimnom spisu iz 1585. tvrdi se čak da su vladari svojevremeno zabranjivali 
miješanje potura sa Turcima. Određena diskriminacija prema poturima ogle- 
dala se također u postojanju u nekim mjestima, naprimjer u Travniku, 
njihovih posebnih mahala i mezarja. 

Nasuprot ovako raširenom mišljenju o poturima, kao najprimitivnijem 
seljačkom sloju u Bosni, Paul Rycaut, spomenuti engleski diplomat iz šezde- 
setih godina XVII st., smatrao ih je urbanim i vojničkim elementom, čija 
su vjerska shvatanja prožeta melanholijom i stoicizmom. Poturi su većinom 
zanatlije i trgovci na malo. Pored toga, mnogi od njih žive kao vojnici na 
granicama Bosne i Ugarske. Rycaut smatra da su svi oni sljedbenici islamske 
sekte kadezadeli, koju jedno stoljeće kasnije Bašeskija spominje pod imenom 
kadići. Ovu je sektu osnovao i širio neki Bigali-ef., koji je živio i djelovao 
u vrijeme sultana Murata IV (1623—1640). Bigali-ef. je uveo u tradicionalne 
islamske molitve više novih obrednih pravila i postupaka, posebno kod 
ukopa umrlih. Rycaut navodi da je ova sekta najviše raširena među musli- 
manima u Rusiji i među raznim kršćanskim odmetnicima. 

Bosanski poturi su, kao pripadnici sekte kadezadeli, veoma tačni i 
gorljivi u izvršavanju vjerskih obreda i propisa. Oni su pri tome, kako tvrdi 
Rycaut, jako prijetvorni, odnosno "farisejski". Dok na jednoj strani "čitaju 
Evanđelje na slavenskom jeziku, koje dobijaju iz Moravske i susjednog 
grada Dubrovnika", dotle istovremeno "radoznalo izučavaju tajne Kur'ana 
i zakona na arapskom jeziku" (šerijata). Da ih ostali muslimani ne bi smatrali 
"sirovim i nepismenim oni afektiraju sa dvorskim perzijskim". Poturi se u 
Bosni, dodaje Rycaut, obrezuju i istovremeno "gnušaju slika i znaka križa". 


Dugo zadržavanje potura u Bosni nikako se ne može tumačiti, kako je 

to mislio A. Solovjev, "duplim moralom bogumila". Poturi se nikako ne bi 
J p (al 

mogli ubrajati u neke "dvovjerce", skrivene patarene ili kršćane, odnosno 

šarene", kako su dvovjerci još u XIX st. nazivani među Vasojevićima u 
Polimlju. Dvovjerstvo je bilo posebno rašireno među Albancima. Takvi su 
pojedinci nazivani "ljarmani", što na albanskom upravo znači "razne boje". 
Oni su se, kako je pisao Leopold Ranke, sretali još i u drugoj polovini XIX 
stoljeća. 

Poturi su nakon prelaznog razdoblja postali emotivno najprivrženiji 
islamu. Mada izvori od kraja XVII st. sve rjeđe spominju taj naziv, on se 
u povremenoj upotrebi zadržao sve do druge polovine X VIII stoljeća. Glasoviti 
isusovac Daniel Farlati u svom djelu o crkvenoj historiji Balkana, Nllyricum 
sacrum, objavljenom u Veneciji 1751, već više ne zna za naziv potur, nego 
muslimanske gorštačke stočare naziva balijama. Upravo u to vrijeme, sredi- 
nom XVIII st., cijela Bosna je bila zahvaćena velikim muslimanskim seljač- 
kim bunama, koje su trajale deset godina. Bosanski namjesnik Mehmed-paša 
Kukavica, koji je poslije mnogo muka i krvi uspio konačno ugušiti ove 
bune (1757), u svojim izvještajima centralnim vlastima u Carigradu, pobu- 
njene muslimane seljake naziva još riječju poturi. 

Što se tiče balija, koje spominje Farlati, oni su se kao poseban društveni 
sloj najduže zadržali na području Podveležja i srednjeg toka Neretve, na 
prostoru od Konjica, preko Jablanice do Drežnice. Opći nivo njihovog vjer- 
skog obrazovanja bio je sve do pred kraj XIX st. prilično nizak. Bez obzira 
na činjenicu što se u praksi poturi, odnosno balije nisu uvijek u svemu 
pridržavali mnogih islamskih propisa i običaja, ipak su strogo poštovali 
neke islamske ustanove. To su na prvom mjestu prihvatanje muslimanskih 
imena, zatim obrezivanje i striktno odbacivanje svinjetine u ishrani. 

Stvarno duhovno saživljavanje sa islamom moglo je doći 1 dolazilo je 
tek sa protokom vremena, stalnim učenjem i vršenjem propisanih vjerskih 
obreda. Taj je proces tekao sporo, jer u prvo vrijeme širenja islama u 
najvećem dijelu Bosne nije bilo dovoljno imama. U pravilu je samo u 
utvrđenim gradovima postojao za potrebe vojske po jedan imam, koji je i 
sam bio mustahfiz, odnosno član tvrđavske posade. Stanje se u tom pogledu 
postepeno mijenja, nastankom seoskih muslimanskih naselja i kasaba, sa 
uređenim mahalama, okupljenih oko muslimanskih kulturnih ustanova, kao 
što su džamije, mesdžidi, tekije i imareta. Tu su već stvoreni uslovi za 
redovnu vjersku poduku i pouku. Hodže su kao imami predvodili vjernike 
u molitvi, dok su mualimi i ostali vjerski službenici učili njihovu djecu 
svemu što treba znati svaki dobar musliman. Odrasli su, jednako kao i 
djeca, učili na jednom stranom jeziku molitve čiji su pravi i puni smisao 
tek počinjali postepeno shvatati i prihvatati. To se dalje pamtilo za cijeli 
život i nosilo u sebi kao suština vlastitog muslimanskog bića. Od toga 

svjesno više nije moglo biti nikakvog odstupanja niti ikakvih kompromisa 
sa nekim drugim saznanjem ili životnim iskustvom. 

Širenje islama u Bosni je usko povezano sa nastankom i razvojem 
gradova. Ova su se dva procesa međusobno uslovljavali i preplitali. Asimili- 
ranje islama ne može se posmatrati odvojeno od razvoja gradova. Istovremeno 
bi razvoj bosansko—orijentalnog grada bio nemoguć bez muslimanskog seos- 
kog stanovništva i njegovog priliva u grad. S druge strane je opća urbanizacija 
Bosne nakon dolaska Osmanlija podsticala i ubrzavala proces prihvatanja 
islama od strane okolnog seoskog stanovništva. Iz redova tog stanovništva 
u najbliže kasabe doseljavaju se pretežno seoske zanatlije, uglavnom radi 
sticanja gradskih poreskih povlastica. 

Općenito se može reći da su u Bosni, posebno u gradovima, pravljeni 
neki ustupci u odnosu na vjerske propise, kada je u pitanju trošenje i 
uživanje alkoholnih pića. Tu je određena tadicionalna kultura često pre- 
ovladavala jer je, uprkos vjerskoj zabrani, rakija bila u neku ruku "nacionalno 
piće" Bošnjaka. Vino se uglavnom izbjegavalo, ali su se trošile razne šire. 
Evlija Čelebi među sarajevskim pićima spominje na prvom mjestu "nevareno 
vino", odnosno muselez, što na arapskom znači šira ili mošt. Slično piće 
Čelebi je našao i u Blagaju, gdje se spravljalo od divljih šipaka. Muselez 
se u jednoj narodnoj pjesmi spominje skupa sa šerbetom: "Šta je hajrula 
da nije Bosna potekla šerbetom, a Neretva muselezom." U Sarajevu se 
trošila, kako piše Čelebi, i hardalija, jedna vrsta mladog vina kojem su 
dodavani gorušica (hardalija) i drugi začini. Hardaliju u Bosni spominje i 
Paul Rycaut. Kao specijalitet Sarajeva Evlija Čelebi ističe ramazaniju, piće 
koje se "pravi od grožđa" i "s nogu obara čovjeka". Među glasovitim pićima 
Banje Luke, Evlija Čelebi spominje peloniju, vjerovatno ekstrakt pelina, te 
nane-rakisi, ili modernim jezikom rečeno, mentol-liker. U Bosni se spravljala 
i pila i medovina, poznato piće starih Slavena. 

Općenito se može reći da je u Bosni u jednom razdoblju od oko 150—200 
godina došlo do sveobuhvatnog asimiliranja islamske civilizacije u svim 
oblastima ljudskog života. Tu je ipak postojala razlika između grada i sela. 
Dok je u gradovima islam u pogledu vjerskih dužnosti i životnih pravila i 
običaja dosljedno poštovan i primjenjivan, dotle se u zabačenim selima 
često sretala jedna heterogena vjerska praksa. 

Tako je za podveleške balije, koje su do 1629. bili katolici, zabilježeno 
krajem XIX st. da "ne vrše redovno propise Muhammedove vjere", ne kupaju 
se i "rijetko idu u džamiju". Posebno je zabilježeno da "ne kriju žene kao 
drugi muslimani". Muslimanka tu "ide otvorena lica". Obavlja sve poljske 
radove, čuva stoku 1 pri tome, uz kakav ručni rad pjeva — "da se razliježu 
brda i doline". U kući slobodno stupa u razgovor sa strancem, pa makar 

bio "i inovjerac". Savremenici su zabilježili da se u mnogim krajevima 
Hercegovine, zatim u okolini Cazina, dolini rijeke Rame i drugdje, musli- 
manke nisu krile sve do pred kraj XIX stoljeća. 

U pravilu, djevojke se u određenim društvenim slojevima nisu krile 
sve do udaje. O tome svjedoči u svojim pismima Ahmed Dževdet-paša, koji 
je kao carski mufetiš (inspektor) boravio u Bosni 1864. kako bi proveo 
organizaciju nove vojske. On piše kako u Bosni "djevojke od dvadeset do 
dvadeset i pet godina hodaju i ašikuju bez feredže". Umjesto feredže, piše 
Dževdet-paša, Bosanke "pokrivaju glavu šalom i jednom rukom držeći oba 
kraja idu vrlo uljudno". Izgleda da je običaj pokrivanja lica kod muslimanki 
u Bosni prevladao tek poslije austro-ugarske okupacije. Na to ukazuje i 
navod arhimandrita, kasnijeg sarajevskog mitropolita, Save Kosanovića, da 
se do okupacije BiH "malo koja turska djevojka zaklanjala". One "od niže 
klase" i danas po Sarajevu raznose i prodaju slatko mlijeko "po domovima 
bez razlike" (muslimanskim ili nemuslimanskim), "zagrnute šarenim boščama 
i lica otkrivena". 


U zabačenijim krajevima, uglavnom u sjevernoj i dijelovima istočne 
Hercegovine, pravi muslimanski obred učvršćen je u prvim godinama po 
austro—ugarskoj okupaciji. Još u godinama neposredno pred Okupaciju pros- 
vjetiteljski su među muslimanskim planincima, posebno u konjičkom i 
jablaničkom kraju, djelovali mostarski alimi, među kojima se svojim pros- 
vjetiteljskim radom naročito isticao Omer-ef. Humo. Za konačno privođenje 
tamošnjih muslimana pravim islamskim običajima posebno je zaslužan Ibra- 
him-beg Bašagić, koji je prvih godina poslije okupacije službovao kao ko- 
tarski predstojnik u Konjicu. On je u selima oko Jablanice i po Veležu 
zatekao površno islamizirano stanovništvo, koje je narod pogrdno nazivao 
balijama. Ibrahim-beg je otkrio, među ostalim, da se nisu vjenčavali pred 
kadijom, nego prema svojim mjesnim običajima, pred nedoučenim seoskim 
hodžom. Odmah im je doveo prave hodže i odredio da se sva dotadašnja i 
buduća vjenčanja moraju obaviti pred kadijom. Time je vjerovatno u Bosni 
dovršen proces širenja islama kao određenog kulturnog modela i životne 
filozofije. 


Taj proces u njegovom cjelokupnom povijesnom trajanju dr. Muhamed 
Hadžijahić je svojevremeno predstavio jednim grafičkim modelom. Po tome 
se proces prihvatanja islama može pratiti i predstaviti kroz širenje nekoliko 
koncentričnih krugova. U prvom se krugu nalazi grad, odnosno kasaba ili 
šeher, sa džamijama, mektebima, medresama, tekijama i drugim islamskim 
kulturnim, prosvjetnim i dobrotvornim ustanovama. Iz takvog urbanog jezgra 
islamski uticaji prodiru u neposrednu okolinu grada, koja predstavlja drugi 
krug islamiziranja. Treći krug prodora islama čine župni krajevi i doline 

rijeka, duž kojih često idu značajne prometnice koje povezuje veća i manja 
urbana središta. Najzad, četvrti krug čine područja izvan glavnih puteva i 
često teško pristupačni planinski krajevi, udaljeni od gradskih središta, 
gdje živi uglavnom stočarsko stanovništvo. 

U svakom novom muslimanskom naselju prvo zdanje je po pravilu bila 
džamija. Uzroci prihvatanja islama bili su vrlo složeni. Kod mnogih su ljudi, 
iz različitih razloga, sigurno postojale određene individualne psihološke 
predispozicije prema novoj vjeri i njenoj civilizaciji. Izvjesno je da su veliki 
osmanski ratni uspjesi i pobjede nad smetenim i posvađanim kršćanskim 
vladarima i feudalcima djelovali vrlo snažno na mnoge savremenike. Os- 
manlije su donosile jednu novu kulturu i civilizaciju, utemeljenu u gradskom 
načinu života kojem hedonizam nije bio stran. Pored toga, vrlo je značajna 
činjenica da su međuljudski odnosi u islamu načelno prožeti jednakošću 
i društvenim dinamizmom, što je bio snažna i privlačna suprotnost u odnosu 
na imobilnost balkanskih feudalnih društava. 

Tu privlačnu snagu islama posredstvom Osmanlija opazio je već posljed- 
nji bosanski kralj Stjepan Tomašević, koji se uoči same propasti svoga 
kraljevstva bespomoćno žalio papi Piu II. Kralj je pisao sa varljivom nadom 
i krajnjom neizvjesnošću da će mu u posljednji čas priteći u pomoć neki 
kršćanski savez sa papom na čelu. Stjepan Tomašević piše da su Turci u 
njegovoj kraljevini "sazidali nekoliko tvrđava i pokazuju se ljubazni prema 
seljacima, obećavajući da će svaki od njih biti slobodan koji k njima otpadne. 
Prost um seljaka ne razumije prevaru, te misli da će ta sloboda uvijek 
trajati. Lako je moguće da će narod, ovim varanjem zaveden, od mene 
otpasti, ako ne vidi da sam tvojom vlašću ojačan. Ni vlastela neće se dugo 
održavati u svojim gradovima ostavljena od seljaka." 

Ovo pismo jasno ukazuje da je osnovna masa "novih muslimana" u 
Bosni potekla iz seljačkog staleža, mada je stožernu tačku u procesu pri- 
hvatanja islama predstavljao grad. Vjerovatno već odatle potiče pogrešna 
predstava da su bosanski muslimani uglavnom gradski element. Tačno je 
da su Bošnjaci sve do Drugog svjetskog rata imali apsolutnu većinu u 
ukupnom gradskom stanovništvu u BiH. Bošnjaci su stoljećima bili i ostali 
najbrojnije gradsko stanovništvo u BiH, ali je od ukupnog njihovog broja 
sve do Prvog svjetskog rata preko dvije trećine živjelo na selu. Tako je 
1910. od ukupno 273.203 stanovnika koji su živjeli u tadašnjih 66 bosan- 
sko—hercegovačkih gradskih naselja, Bošnjaka bilo 141.225. ili 50,76 %. 
Ali taj broj Bošnjaka, gradskih žitelja, činili su tek 23,07 % u odnosu na 
ukupno tadašnje bošnjačko stanovništvo, čiji je broj iznosio 612.137. To 
znači da je seljaštvo činilo apsolutnu većinu bošnjačkog stanovništva, od- 

nosno 470.912 ili 76,93 %. Ovakva struktura bošnjačkog stanovništva po- 
sljedica je cjelokupnog toka i dinamike procesa širenja islama. 

Prema popisnom defteru iz 1468/69. na prostoru tadašnjeg Bosanskog 
sandžaka bile su svega 332 muslimanske kuće, od kojih 264 seoskih i 68 
gradskih. Kršćanskih kuća bilo je 37.125, sa 8.770 neoženjenih kršćana i 
147 udovica. Broj muslimana se kroz narednih petnaest godina povećao za 
oko trinaest puta. Iz sumarnog deftera Bosanskog sandžaka vidi se da su 
tu 1485. godine već bile 4.134 muslimanske kuće. Uz to, navode se poimenice 
1.064 odrasla neoženjena muslimana. Istovremeno su popisane 30.552 krš- 
ćanske kuće, zatim 2.443 neoženjena kršćanina i 48 udovica. 

Samo četiri godine kasnije, u defteru iz 1489. popisano je u Bosanskom 
sandžaku nešto manje kršćana, uz blagi porast muslimana. Tako je kršćanskih 
kuća bilo 25.068, sa 4.026 neoženjenih i 1.332 udovice. Muslimanskih 
domova bilo je 4.485, uz 2.348 neoženjenih muslimana. U posljednja dva 
popisa nije obuhvaćeno područje Hercegovine, koja je 1470. izdvojena u 
poseban sandžak. 

Prema daljim katastarskim defterima u razdoblju 1520—1535. bilježi 
se ustaljen rast muslimanskog stanovništva u tadašnja tri sandžaka ili live 
na prostoru Bosne. U livi Bosna bilo je ukupno 16.935 muslimanskih i 
19.619 kršćanskih domova. Hercegovački sandžak, kao prostorno manji i 
slabije naseljen, brojao je 7.070 muslimanskih i 9.588 kršćanskih domova. 
Zvornički sandžak, koji je obuhvatao sjeveroistočnu Bosnu, sa više naselja 
na desnoj obali Drine, brojao je istovremeno 2.654 muslimanske, prema 
13.112 kršćanskih kuća. Iz toga se vidi da je proces širenja islama u prve 
tri decenije XVI st. na području zvorničkog sandžaka bio nešto sporiji nego 
u bosanskom i hercegovačkom sandžaku. Podaci iz deftera za Zvornički 
sandžak iz 1528, 1533. i 1548. pokazuju da se broj muslimana na tom 
području kretao oko 30 do 40 posto od ukupnog stanovništva. Sređivanjem 
prilika u ovoj oblasti, nakon Mohačke bitke 1526, postepeno se povećava 
udio muslimana u ukupnom stanovništvu. Ova je oblast općenito bila slabije 
naseljena nego Bosanski sandžak i Hercegovina. Zvornički sandžak-beg je 
još i 1541. pozivao vlaške knezove i primićure da nasele ovo područje 
"svojom rajom", uz znatne poreske povlastice. Sredinom XVI st. proces 
širenja islama u Zvorničkom sandžaku bio je usporen, prije svega usljed 
izvjesne krize timarsko—spahijskog sistema te finansijske krize i inflacije. 
Računajući prema jednoj konzervativnoj procjeni da je svako domaćinstvo 
brojalo prosječno pet članova, poznati turski historičar Omer Lutfi Barkan 
je na osnovi navedenog broja kuća izračunao da je u trećoj deceniji XVI 
st. u Bosni živjelo 344.325 stanovnika, od kojih su 38,7 % bili muslimani. 

U drugoj polovini XVI st. opći pokret širenja islama dobio je takvo 
ubrzanje na prostoru Bosne da je 1580. osnovan Bosanski ejalet kao najviša 
administrativno—vojna teritorijalna forma u Osmanskom carstvu. Proces pri- 
hvatanja islama bio je posebno intenzivan i masovan na prostoru Bosanskog 
sandžaka. On se kao središnji i najveći sandžak Bosanskog ejaleta prostirao 
od Kosovske Mitrovice na jugoistoku do Cazinske krajine na sjeverozapadu. 
Bosanski sandžak se tako prostirao istočno od Drine, presijecajući rijeke 
Lim i Ibar, na prostoru današnje Srbije, odnosno obuhvatajući cijelo područje 
kasnijeg Novopazarskog sandžaka. Tako je sandžak Bosna, sa svojih 55 
nahija i 14 kadiluka, zahvatao i pokrivao jednu četvrtinu cjelokupnog prostora 
Bosanskog ejaleta. Pored Bosanskog sandžaka, u sastav Bosanskog ejaleta 
ulazili su sandžaci Klis u Dalmaciji sa 42 nahije, odnosno sedam kadiluka, 
Zvornik, uključujući Loznicu, Šabac i Krupanj u Srbiji, sa 31 nahijom i 
10 kadiluka, Hercegovina, sa dijelovima današnje Crne Gore i ukupno 25 
nahija, Cernica (Pakrac) ili Začasna (Čazma) u Slavoniji, sa 13 nahija i tri 
kadiluka, te Krka (Lika) sa 30 nahija i dva kadiluka. Kasnije su u sastav 
Bosanskog ejaleta ušli i sandžaci Požega u Slavoniji, sa sedam kadiluka te 
Bihać, sa kadilucima Kamengrad i Bihać. 

Opći popis Bosanskog sandžaka iz 1604. zasniva se na privrednoj i 
vjerskoj strukturi stanovništva, kako gradskog tako i seoskog. Rezultati ovog 
popisa pokazuju izuzetno brzo širenje islama. U Bosanskom sandžaku ukupno 
je bilo 64.721 kuća, od kojih su 45.941 bila muslimanska domaćinstva, 
sa 4.979 zdravih neoženjenih muškaraca, što znači potencijalnih kućnih 
domaćina. Kršćanskih kuća, računajući zajedno katoličke i pravoslavne, 
bilo je svega 18.891. To znači da je odnos bio 71 % muslimana prema 
29 % kršćana. Za tadašnje prilike i privrednu strukturu veliki je broj musli- 
mana spadao u kategoriju gradskog stanovništva. U gradovima je bilo ukupno 
9.845 muslimanskih kuća, uključujući 2.429 punoljetnih samaca. Musli- 
mansko seljaštvo, odnosno raja brojala je 36.098 kuća sa 1.550 neoženjenih. 
Gradsko muslimansko stanovništvo činilo je tako 21 %, a raja ili seljaštvo 
preostalih 79 % od ukupnog muslimanskog stanovništva. To pokazuje da 
je muslimanska raja u sandžaku Bosna 1604. bila dvostruko brojnija od 
kršćanske raje. Među muslimanskom populacijom jedna petina bila je ur- 
bano, a četiri petine poljoprivredno stanovništvo. 

Sa ovim podacima iz deftera od 1604. uglavnom se slažu procjene 
zapadnih, pretežno službenih, katoličkih putnika i posjetilaca Bosne. Naj- 
izrazitiji među njima bio je šibenski kanonik Ivan Tomko Mrnavić, kasniji 
bosanski biskup, koji je starinom bio porijeklom iz Bosne. On je 1623. 
putovao svojom starom domovinom i budućom dijecezom i o tome napisao, 
u vidu izvještaja papi Urbanu VIII, knjigu Opis Bosne. Mrnavić je pisao da 

kršćani "radi nemara" kršćanskih vladara da oslobode Bosnu, svakim danom 
slabe, kako u svojoj nadi tako "i u broju trajnim otpadima", tj. prelascima 
na islam. Govoreći u "općim potezima", pisao je Mrnavić papi, "sada su 
dvije trećine stanovništva Turci, (tj. bosanski muslimani), a jedna trećina 
kršćani, od kojih veći dio grčkog obreda". Slično je 1628. pisao i Atanasije 
Grgičević, izaslanik austrijskog cara Ferdinanda II. On je ustanovio da "u 
ovom Kraljevstvu", tj. Bosni, "šizmatika (pravoslavnih) ima veći broj nego 
katolika". "Turaka", posebno onih "koji obrađuju zemlju", "mnogo je veći 
broj nego katolika i šizmatika". Jedino je apostolski vizitator, Albanac Peter 
Masarechi 1624, u svojoj vjerskoj gorljivosti vidio da u Bosni ima preko 
150.000 katolika, a pravoslavnih polovina od toga broja. On je također 
procijenio da muslimani u Bosni čine tri četvrtine stanovništva i da općenito 
uzevši "ima vrlo mnogo sela u kojima nema ni jednog kršćanina". Masarechi 
kaže da se geografski Bosna prostire od Novog Pazara do Hrvatske, 15 
dana u duljinu, te od Save do mora, 8 dana hoda u širinu, ne računajući 
tu Hum i Popovo polje. Tako se krajem XVII st. na prostoru od Metohije, 
na istoku, do Like, na zapadu, te od Slavonije, na sjeveru, do Dalmacije, 
na jugu, obrazovala velika i gusta aglomeracija muslimanskog stanovništva, 
slavenskog porijekla 1 jezika. To je stanovništvo u jezičkom, etničkom i 
političkom smislu općenito u Osmanskom carstvu smatrano Bošnjacima, 
odnosno bošnjačkim narodom. 

Gradovi i gradski život 


Osmanlije su u Bosni od početka istovremeno obnavljale, ponovno 
naseljavale i proširivale stare, a prije svega podizale nove gradove. Gradovi 
se ne mogu razvijati ukoliko vlast ne pomaže i ne unapređuje one privredne 
djelatnosti na kojima počiva i od kojih zavisi njihovo postojanje i održavanje. 
Od svih takvih djelatnosti najvažnije su one koje služe razvoju i unapređenju 
obrta i trgovine. Da bi se imalo čime trgovati neophodno je na prvom mjestu 
podsticati razvoj zemljoradnje i zanatstva, čemu je osmanska država, kao 
baštinik starih, bliskoistočnih tradicija izgradnje i održavanja kanala za 
novodnjavanje, nasipa, puteva, mostova i zanatskih središta, posvećivala 
posebnu pažnju. 

Osmanske vlasti su razvoju trgovine u cijelom Carstvu, pa prema tome 
i u Bosni, poklanjale značajnu brigu i pažnju. Tu je na prvom mjestu 
dolazila izgradnja i održavanje puteva, sa objektima potrebnim za prihvat, 
smještaj i sigurnost trgovaca i drugih putnika. Konstantin Jireček je u svojoj 
studiji o "vojnom putu" (Heerstrasse) od Beograda do Carigrada, objavljenoj 
1877, primijetio da od propasti Rimske imperije u Evropi nije bilo države 
koja je toliku pažnju posvećivala sistemu svojih puteva kao što je bio slučaj 
u Osmanskom carstvu. 

Ishodišna tačka svih puteva u Carstvu bio je Istanbul. Tu su se sticali 
svi putevi koji su arapske zemlje, centralnu Aziju, Iransku visoravan i 
Anadoliju povezivali sa Evropom. Jedini put iz Carigrada prema Evropi 
išao je do Edirna, gdje se račvao u pet različitih pravaca, prema sjeveru, 
jugu i zapadu. Sjeverni krak vodio je preko Dobrudže do delte Dunava, a 
zatim uz rijeku Prut do sjeverne granice Moldavije, gdje je ulazio u Poljsku. 
Jedan kratak, ali strateški vrlo značajan južni put, vodio je do Galipolja, 
na ulazu u Dardanele. Glavni i centralni put išao je od Edirna, preko 
Plovdiva, Sofije, Niša, Beograda, Osijeka i Mohača do Budima. Taj magis- 
tralni put bio je od najvećeg, kako privrednog tako i vojnog značaja za 
Carstvo. Četvrta je linija išla na jug od ovog puta, prema Serezu, Solunu, 
Bitolju i Ohridu, dopirući do Drača na Jadranu. Glavni vojni put nije bio 
od značaja samo zato što je povezivao Carigrad i Edirne sa Beogradom i 
Budimom, nego i zato što je predstavljao prvu polovinu "jednog krajnje 

značajnog trgovačkog puta", koji se od Plovdiva, odnosno Tatar—Pazardžika, 
odvajao prema Skoplju i vodio dalje preko Prištine i Novog Pazara do 
Sarajeva. Od Sarajeva putevi su se preko Mostara, Travnika i Livna granali 
prema Dubrovniku, odnosno Splitu, a dolinom Bosne na sjever prema Sla- 
voniji. Bosna je tako s kraja XV i početkom XVI st. postala u pravom 
smislu riječi područje koje je povezivalo Rumeliju sa Jadranskim morem 
i zapadnim dijelovima Panonije. 

To je činjenica, među ostalim, pogodovala razvitku gradova u Bosni. 
Gradovi u Bosni, sa orijentalno-muslimansko fizionomijom, nisu nastajali 
niti su se razvijali stihijski, nego uz aktivno zauzimanje osmanske države. 
Istovremeno se nastanak gradova te pravni i privredni razvoj ne može zamisliti 
bez privatne inicijative i poduzimljivosti, koja je ostvarena putem ustanove 
imareta, odnosno vakufa. Osmanska se država u prvom redu brinula o 
djelovanju i potrebama vojske, uprave i sudstva, dok je briga o vjersko—pros- 
vjetnim, kulturnim i društvenim prilikama, bila prepuštena privatnoj inici- 
jativi, odnosno ustanovi imareta i vakufa. U gradovima je prije svega bilo 
sjedište upravnih i sudskih vlasti. Država je istovremeno planski razvijala 
gradsku privredu, u prvom redu one zanate koji su služili potrebama i 
opremanju vojske. 

Dok je u starim državama Bliskog Istoka podizanje raznih privrednih 
i drugih javnih objekata bilo prije svega u službi fiskalnih potreba vladareve 
blagajne, dotle se u Osmanskom carstvu, kao islamskoj državi, to smatralo 
vjerskom dužnošću, te izrazom i dokazom dobročinstva. Onaj ko je gradio 
takva zdanja izražavao je time svoju pokornost Bogu. Odatle se na takve 
objekte, čak kada su ih gradili lično sultan i visoki državni službenici, 
gledalo kao na samostalne privatne ustanove nastale, u strogom smislu 
riječi, izvan državnog djelokruga. 

U takve objekte spadale su džamije, mektebi i medrese, musafirhane, 
javne kuhinje, bolnice, vodovodi i česme, putevi i mostovi, što je sve podizano 
iz vjerskih i humanitarnih pobuda. Skup svih tih objekata nazivan je imare- 
tom. Radi izdržavanja i održavanja tih zadužbina njihov graditelj je podizao 
obično musafirhanu, hamam, han ili karavan—saraj, čaršiju sa dućanima i 
bezistanom, vodenice, pekaru i aščinicu te druge privredne objekte. Sve je 
to ulazilo u sklop jednog imareta, koje su njihovi osnivači organizirali na 
principu vakufa. 

Općenito se vakuf može odrediti kao vjerska zaklada ili zadužbina, 
ustanovljena radi izdržavanja nekog javnog zdanja ili ustanove, kao što su 
džamija, medresa, musafirhana i sl. Dokumentom o osnivanju vakufa, tzv. 
vakufnamom, njegov je osnivač određivao namjenu svoje zaklade, uslove 
pod kojima će se koristiti i način na koji će se njome upravljati. U tu je 

svrhu vakif, osnivač vakufa, imenovao muteveliju, kao upravitelja ili staratelja 
svoga vakufa. Glavna dužnost mutevelije bila je da strogo vodi računa da 
se prihodi vakufa, koji su ostvarivani iz različitih izvora, redovno troše u 
namijenjene dobrotvorne svrhe. Početni kapital vakufa nije se smio krnjiti, 
a stvari koje su uvakufljene (zemlja, vodenice, zgrade i ostalo) nikako nisu 
mogle niti smjele postati vlasništvom trećeg lica. Da bi se sve to osiguralo, 
vakufnama je sastavljana u prisustvu kadije i upisivana u sudski protokol 
(sidžil). Pored toga, u Osmanskom carstvu je zavedena praksa da država 
potvrđuje i nadzire sve uspostavljene vakufe. 


Imareti su predstavljali srž i središte svih planski podignutih gradova 
po Bosni. Kako je skoro sve gradove po Bosni osmanska država smišljeno 
i planski podizala, to su imareti dominirali njihovim urbanim jezgrom. 
Krajem XIX st. pojam imareta u Bosni je sveden na ustanovu dobrotvorne 
javne kuhinje, u kojoj su gradska sirotinja, putnici—namjernici, učenici 
medrese i neki vakufski službenici besplatno dobijali jedan do dva obroka 
dnevno. U tom je smislu djelovao Gazi Husrev-begov imaret u Sarajevu. 
Osnovan još 1531, vršio tu svoju funkciju sve do Drugog svjetskog rata. 
Odatle su se u kolokvijalnom govoru u sarajevskoj čaršiji svaki dan mogli 
čuti izrazi, kao što su "imaret—čorba", "imaretski pilav", "imaretski hljeb" 1 sl. 

U Bosni su se u osnovi razvile tri vrste gradova. Prvo su bili gradovi 
koji su se kao proizvodna, obrtna i kulturna središta razvili duž značajnih 
trgovačkih puteva. Na drugom mjestu su gradovi koji su formirani kao 
sjedišta većih administrativnih i sudskih teritorijalnih jedinica, kao što su 
sandžaci i kadiluci (sudski okruzi). Najzad, Osmanlije su stavile u službu 
i proširile jedan broj starih rudarskih naselja i srednjovjekovnih trgova. 
Ova podjela nije bila strogo povučena, pa su mnoga gradska naselja, pored 
svojih, prije svega, trgovačkih i proizvodnih funkcija, istovremeno bila sje- 
dišta muteselima, a neka i kadiluka, i obrnuto. 


U tom se smislu u razvitku bosansko—orijentalnih gradova jasno uočavaju 
tri razdoblja. Prvo, koje obuhvata vrijeme neposredno po osvajanju Bosne, 
obilježeno je opadanjem zatečenih srednjovjekovnih varoši i trgovišta. Sa 
ubrzanjem procesa širenja islama počinje se, negdje prije a negdje kasnije, 
mijenjati demografska i urbana struktura zemlje. Time započinje drugo 
razdoblje, tokom kojeg dolazi do postepenog oblikovanja gradova musli- 
manskog, odnosno bosansko-—orijentalnog tipa. Tokom trećeg razdoblja, koje 
teče od XVI st. 1 traje zapravo do kraja osmanske vladavine, gradovi u 
Bosni dobijaju postepeno svoju potpunu urbanu dispoziciju i svoj pre- 
poznatljivi i osobeni karakter. Ova razdoblja nisu bila strogo razdvojena, 
pošto se svi gradovi nisu jednovremeno niti ravnomjerno razvijali. Bosanska 
naselja gradskog tipa imala su u pravilu status kasabe, odnosno provincijskog 

osmanskog grada. Jedino su Sarajevo i Banja Luka, kao sjedišta Bosanskog 
ejaleta, stekli u XVI odnosno XVII st. status šehera ili, modernim jezikom 
rečeno, velegrada. 

Jedno je naselje moglo administrativno—pravno dobiti status kasabe 
ukoliko bi se u njemu stekli određeni demografski, kulturno—vjerski, pri- 
vredni i urbano—geografski uslovi. U demografskom je smislu dato naselje 
moralo biti stalno nastanjeno muslimanskim stanovništvom, sa jednim ili 
više džemata ili mahala. Osnovni kulturno—vjerski uslov je bio da u mjestu, 
pored eventualnih mahalskih mesdžida ili malih džematskih džamija, postoji 
jedna glavna džamija, u kojoj se redovno obavlja svih pet dnevnih namaza, 
klanjaju džume i bajram—namaz, drži hutba (propovijed) i spominje u molitvi 
vladajući sultan, odnosno halifa. Od privrednih uvjeta u naselju je morala 
postojati čaršija, sa nekim brojem dućana, hanom i drugim javnim objektima, 
a prije svega sa trgom, na kojem se redovno održavao sedmični pazarni 
dan. 


Ustvari, samim podizanjem džamije ispunjavan je taj privredni uvjet 
za prerastanje nekog sela, pazarišta ili varoši u kasabu. Onaj ko je gradio 
džamiju obično bi uz nju odmah podigao i uvakufio jedan broj dućana i 
drugih objekata i ustanovio pazarni dan. Nakon ispunjavanja navedenih 
uslova, nadležni kadija je u pravilu davao prijedlog da se određeno naselje 
proglasi kasabom i kao takvo zavede u odgovarajući popis na Porti. Tim 
činom muslimansko stanovništvo, nastanjeno na području kojemu je priznat 
status grada, bilo je oslobođeno od resmi—čifta, kao osnovnog rajinskog 
poreza koji je pripadao nadležnom spahiji. Iz tih je razloga bilo neophodno 
odrediti urbano—geografski prostor koji zaprema jedna kasaba, kako se ne 
bi smanjio broj poreskih obveznika. Odatle su u svim defterima bosanskih 
sandžaka od kraja XVI st. vrlo podrobno ubilježene granice onih dijelova 
jednog naselja koji imaju status kasabe. 


Ustanova kojom je rajinsko stanovništvo, kako muslimansko tako i 
nemuslimansko, potpuno ili djelimično oslobođeno od redovnih i vanrednih 
državnih poreza i feudalnih nameta, u osmanskom se pravu nazivala muafijet. 
Ustanovom muafijeta vršeno je diferenciranje među rajom. Oslobađanjem 
određenih kategorija rajinskog stanovništva od plaćanja resmi—čifta ili ts- 
pendže i određenih državnih nameta ili avariza mijenjan je njegov pravni 
položaj. Na taj način između dviju osnovnih društvenih klasa, askera (voj- 
ničke klase) i raje nastajali su određeni društveni međuslojevi, kako od 
muslimanske tako i kršćanske raje, a oslobađani su rajinskih obaveza u 
naknadu za vršenje određenih službi. Takvi su bili vjerski službenici, kalu- 
đeri i redovnici priznatih konfesija, zatim već spominjani vojnuci, martolozi, 
muselemi, derbendžije, pasvandžije, asasi, lađari i skelari i dr. 


184 


Muafijet je u načelu bio ustanova vezana za određeni stupanj razvoja 
svih gradova i odnosio se na cjelokupno muslimansko gradsko stanovništvo. 
Ukoliko je to stanovništvo vršilo i neke druge za državu važne službe, to 
su se njegove poreske povlastice povećavale. To je obično bilo vezano za 
vojnu, odnosno ratnu službu, kakav je bio slučaj sa Sarajevom i još nekim 
gradovima u Bosni. Uslovi proglašenja jednog mjesta kasabom, odnosno 
oslobođenja njegovog muslimanskog stanovništva rajinskog statusa uvijek 
su taksativno određivani carskim fermanom zvanim muaf—nama (imunitetska 
povelja). 


U procesu oblikovanja kasaba u Bosni dr. Adem Handžić je uočio dvije 
komponente. To su derviška i državna ili ortodoksna. Po njegovom mišljenju 
derviška komponenta je starija i posebno je došla do izražaja u nastanku 
urbanih naselja u Bosni u drugoj polovini XV stoljeća. Od tada prvenstvo 
preuzima ortodoksna, odnosno službena, državna komponenta. 


Osnovna derviška ustanova čijim se osnivanjem polažu temelji jedne 
kasabe bila je zavija. Kod nas se umjesto ovog službenog arapskog naziva, 
u kolokvijalnom govoru uglavnom upotrebljava perzijski termin tekija. 0Os- 
nivač zavije ili tekije obično je bio neki od šejhova koji su pripadali jednom 
od derviških redova. U počecima osmanske države pripadnici derviških 
redova ili bratstava uglavnom su se nazivali ahijama. Oni su širom Anadolije 
osnovali na stotine zavija ili tekija. Ahije su sebe više smatrale pripadnicima 
jedne društvene organizacije u službi osmansko—islamskog rasprostranjenja, 
a manje nekim posebnim vjerskim redom u užem smislu te riječi. Sistem 
i ulogu zavija opisao je arapski putnik Ibn Battuta na primjeru Anadolije, 
kojom je putovao 1333. godine. On piše da se zavije nalaze u svakom kraju, 
grada i selu "turkmenskog al-Ruma". Njemu se činilo da se ništa na svijetu 
ne bi moglo uporediti s njima, s obzirom na brigu za namjernike i srdačnost 
sa kojom se služi hrana i štite putnici od bandi i raznih lupeža. U biti je 
takvu ulogu imala i zavija koju je na sredini puta između Srebrenice i 
Zvornika podigao 1519. šejh Hamza Orlović. On je bio predak kasnijeg 
osnivača heterodoksnog hamzevijskog reda, Hamze Bali Bošnjaka iz Gornje 
Tuzle. 


Derviši su se u Bosni prilično rano pojavili. O tome svjedoče dva 
derviška nišana koji se danas nalaze u haremu Alipašine džamije u Sarajevu 
i koji su datirani između 6. X 1461. i 27. IX 1462. godine. Ovi derviški 
nišani spadaju među najstarije u Bosni i pokazuju da je kod Vrhbosne 
morala biti podignuta zavija negdje između 1435. 1 1461. godine. Vakuf- 
namom kojom je februara 1462. utemeljio Sarajevo, Isa-beg Ishaković je 
među ostalim osnovao i jednu zaviju. Prema njenom opisu u vakufnami, ta 
se je zavija sastojala od tri kuće, jedne štale i dvorišta. Njena svrha je na 

prvom mjestu bila da služi kao "konačište siromašnim muslimanima, koji 
su učenici, sejjidi, ratnici i putnici—namjernici". Svi su gosti imali pravo 
konačiti u zaviji najviše do tri dana, za koje vrijeme su imali pravo na 
besplatnu čorbu 1 hljeb ujutro i navečer. Na hranu su imali pravo i neki 
službenici Isa-begovog vakufa. To su bili zamjenik mutevelije, njegov pisar 
i šejh zavije, kuhar i njegov pomoćnik, ekonom i čuvar. Iz vakufname 
proizlazi da je zavija u prvom redu bila u službi konačišta 1 javne kuhinje. 

Slično Isa-begu i njegov sin Mehmed-beg, poznat kao Mehmed-Čelebi, 
bio je naklonjen dervišima. On je na mjestu nekadašnjeg srednjovjekovnog 
trga, na putu od Vrhbosne prema Dobrunu, poznatog pod imenom Vrače 
ili Rogatica, utemeljio muslimansko naselje, koje je po njemu dobilo ime 
Čelebi Pazar. Trg ili Pazar je ustvari pripadao njegovom zijametu. Kao 
muslimansko naselje, Rogatica se u početku sporo razvijala, pa je u njoj 
1489. bilo ukupno 86 kuća, od kojih svega pet muslimanskih, sa dva odrasla 
neoženjena muškarca. Svi muslimani su bili novi jer im je kao otac ubilježen 
kršćanin. Među muslimanima se posebno spominje neki derviš Muslihudin, 
koji je na tom mjestu podigao zaviju i tu se nastanio. Da bi se zavija 
izdržavala, derviš Muslihudin je "od Mehmeda Čelebije, sina umrlog Isa- 
bega" dobio jednu njivu od pet dunuma, od koje se po običaju daje ušur, 


"vy vi" 


što iznosi 50 akči". 


Među bosanska urbana naselja čiji su utemeljitelji uglavnom derviši 
spada i Skender—Vakuf, varošica na starom putu od Travnika prema Banjoj 
Luci. To je jedina kasaba u Bosni koja i danas nosi ime svog osnivača, 
Ali-dede Iskendera. Nastanak ove kasabe pada u drugu polovinu XVII st. 
kada se (1693) u sidžilu jajačkog kadije, taj lokalitet spominje kao Ali-ho- 
džina džamija. Prema sačuvanom porodičnom predanju, Ali-hodža je bio 
jedan od četverice sinova Ali-dede Iskendera, koji je kao derviš i timarlija, 
podizanjem zavije i svojim vakufom za njeno izdržavanje, udario temelje 
kasabe koja nosi njegovo ime. Ali-dede Iskender je poginuo u borbi sa 
lokalnim razbojnicima. Uvakufio je ukupan prihod svoje zavije, na čijem 
je mjestu sin mu Ali-hodža podigao džamiju, kojom je obuhvatio i očev 
mezar. Stara džamija u Skender—Vakufu bila je jedina u Bosni unutar koje 
se nalazio nečiji grob. 


Kao pravni termin, odnosno stupanj u službenom klasificiranju osman- 
skih naselja, kasaba je nerazdvojno vezana sa idejom i funkcijom džamije. 
Tokom povijesti islama džamija je kao mjesto zajedničke molitve postala 
sveta, ali se ipak nikada nije izgubio njen prvobitni karakter javnog sas- 
tajališta, gdje su se raspravljala i rješavala pitanja koja se tiču datog musli- 
manskog džemata kao cjeline. U mnogim mjestima u Bosni prve džamije 
su podizane kao carske zadužbine, bilo u ime ili u slavu pojedinih sultana. 

Podizanje ovih carskih džamija pokazuje da je osmanska država bila ne- 
posredno zainteresirana i uključena u osnivanje i izgradnju gradskih naselja. 
Negdje Osmanlije planski podižu potpuno novi grad muslimansko-—orijen- 
talnog tipa, a negdje se muslimanska naselja sa orijentalnom arhitekturom 
i islamskim kulturnim ustanovama naslanjaju na već postojeće srednjovje- 
kovne varoši, trgovišta ili tvrđave. Tipičan primjer dva takva grada su 
Sarajevo i Zvornik, buduća sjedišta Bosanskog i Zvorničkog sandžaka, čiji 
urbani razvoj pada u prve decenije osmanskog prisustva i vlasti u Bosni. 
U Sarajevu i Zvorniku su podignute prve dvije carske džamije u Bosni, 
obje u slavu sultana Mehmeda II Fatiha. 

Sarajevo je bilo potpuno novi grad, planski podignut, bez neposredne 
veze i kontinuiteta sa obližnjim srednjovjekovnim trgovištem Vrhbosna. 
Tako je u budućem Sarajevu, kao prvi objekat, planski 1457. podignuta 
Careva džamija. Kako je trg Vrhbosna, poznat i pod imenom Utorkovište, 
po pazarnom danu koji je tu održavan utorkom, imao veoma mali značaj, 
to se Sarajevo u svakom pogledu smatra novim naseljem. Nasuprot tome, 
u Zvorniku je Careva džamija podignuta unutar srednjovjekovne tvrđave, 
oko koje se razvila prva istoomena muslimanska mahala. Kasnije je po 
naređenju Sulejmana Veličanstvenog u Zvorniku podignuta još jedna dža- 
mija. Ova džamija, zvana Sulejmanija, za razliku od Fatihove džamije u 
tvrđavi, podignuta u podgrađu i kao takva je predstavljala početak izgradnje 
muslimanskog naselja, koje se naslanjalo na srednjovjekovnu varoš. Brži 
urbani razvoj Zvornik doživljava od 1530, kada je tadašnji zvornički sandžak- 
-beg Bahši-beg, u okviru svoga vakufa, pored vodovoda izgradio i zaviju, 
koja je djelovala kao musafirhana i javna kuhinja. Bahši-beg je, u okviru 
istog vakufa, podigao most na rijeci Drinjači, 15 kilometara južno od Zvor- 
nika, i pored njega karavan— saraj. 


Za vrijeme vladavine Fatihovog sina Bajezita II (1481—1512) podignute 
su carske džamije u Foči, Rogatici, Višegradu, Srebrenici, Travniku, Prozoru 
i Pruscu (Akhisaru). U Pruscu, koji se vremenom razvio u jedno od glavnih 
žarišta arapsko—islamskih znanosti u Bosni, vrlo je rano podignuta jedna 
zavija ili tekija. Po svom prvobitnom karakteru tu je bila i musafirhana u 
službi tadašnjih prometnica. Tekija u Pruscu morala je biti podignuta već 
u prvoj polovini XVI st. jer se u jednom popisu iz 1574. navodi da je 
određeno obradivo zemljište još "odranije bilo zavještano za održavanje 
mosta, karavan—saraja i zavije u blizini Akhisara, vakufske ustanove predaka 
Omer-bega, sina Malkoč-begova". 


Za kratkotrajne, ali vrlo uspješne vladavine Selima I (1512—1520) 
podignute su u njegovu slavu džamije u Knežini, Tešnju i Doboju. Najveći 
broj carskih džamija podignut je po naređenju i u ime Sulejmana I Veličan- 

stvenog. Tada su izgrađene džamije u Jajcu, Banjoj Luci, Donjoj Tuzli, 
Bijeljini, Gradišci, Kamengradu, Oborcima (nekad kasaba, a danas selo 
kod Donjeg Vakufa), Glamoču, Drnišu (u sandžaku Klis) i Dobrunu na 
Drini. Kasaba Džesri Kebir (Veliki Most), današnji Kulen—Vakuf na Uni, 
osnovan je podizanjem džamije sultana Ahmeda I (1603—1617), inače gra- 
ditelja čuvene Plave džamije u Istanbulu (Sultan Ahmet cami). Ovdje se 
radilo samo o prvim džamijama, čijim je podizanjem označen početak urbanog 
razvoja navedenih gradova. U osmanskim defterima su obično prema carskim 
džamijama bilježene i označavane prve gradske mahale. Najstarije džamije 
u pojedinim mjestima bilježene su obično kao "časne džamije" (džami šerif) 
ili prosto "stare džamije" (džami atik). Tako su u nekim kasabama prve 
mahale u defterima iz XVI st. jednostavno upisivane kao Mahala časne 
džamije (Mahalle cami-t šerif) ili Mahala stare džamije (Mahalle cami-i 
atik). 

Osmanlije su u Bosni zatekle nekoliko srazmjerno razvijenih srednjo- 
vjekovnih varoši, uglavnom rudarskih mjesta i trgovišta, koja u prvim de- 
cenijama nove vlasti uglavnom nisu mijenjala svoju zatečenu urbanu fizio- 
nomiju. Takva su mjesta u prvom redu bila Fojnica, Kreševo, Srebrenica, 
Kraljeva Sutjeska, Visoko, Olovo, Gornja i Donja Tuzla. U svim ovim mjestima 
postojali su franjevački samostani i crkve, pa je u njima proces širenja 
islama tekao sporo. U urbanom pogledu ova su naselja mirovala ili opadala. 
Nova, muslimanska naselja su obično podizana pored ovih starih rudarskih 
mjesta i varoši, a ne unutar njih samih. Tako te stare varoši vremenom 
postaju rubna ili prigradska naselja novopodignutih kasaba. Izuzetak su u 
tom pogledu u prvo vrijeme bili Visoko i Olovo, gdje srazmjerno rano dolazi 
do pojave prihvatanja islama od strane samog varoškog stanovništva, pa se 
ova dva naselja iznutra mijenjaju i razvijaju u nove gradove musliman- 
sko—orijentalnog tipa. Bržoj urbanizaciji Visokog poseban doprinos dao je 
Ajas-beg, koji je u tri maha bio bosanski sandžak-beg: 1470—75, 1477. i 
1483. Ajas-beg je vjerovatno bio porijeklom kršćanin, pošto mu se kao ime 
oca navodi Abdulah (Božiji rob) što se često susretalo kod mnogih muslimana 
koji nisu željeli da im se spominje nemuslimansko očevo ime. On je u 
Sarajevu podigao jednu džamiju i hamam, a u Visokom također hamam, te 
bazar sa dućanima i jednu tekiju. U popisu iz 1489. navodi se da je "umrli 
Ajas-paša" zavještao "svojoj tekiji na samom bazaru" (tj. u Visokom) jedan 
bostan (bašču) i jednu njivu. Prema istom popisu, Visoko je tada imalo 
šest mahala sa 221 kućom i 33 neoženjena muškarca. Od toga muslimanskih 
je bilo samo 10 kuća, sa 11 mudžereda (neoženjenih). Svi su muslimani 
bili zabilježeni kao novi, tj. izravnog kršćanskog porijekla. 

U starim rudnicima srebra i zlata — Kreševu, Fojnici i Deževici proiz- 
vodnja je stalno opadala. U Fojnici je petina od proizvedenog zlata 1541. 
godine iznosila 37.868 akči, a krajem XVI st. spala je na svega 2.413 akči, 
dok se srebro potpuno prestalo proizvoditi. Vareški rudnici željeza radili 
su do oko 1552. godine. Osmanlije su 1571. obnovile proizvodnju u rudniku 
Stari Majdan (kod Sanskog Mosta) u tadašnjem sandžaku Klis. Rudnik je 
oživljen radi ratnih potreba, pa su u njemu od dobijene rude odmah livena 
topovska zrna. Na području hercegovačkog sandžaka radio je do pred kraj 
XVI st. jedino rudnik željeza u Čajniču. U jednom dokumentu iz 1585. 
spominje se da vlasti ometaju proizvodnju ovom rudniku, uplićući se u 
poslove rudara, odnosno rudarskih poduzetnika. Osim željeznog obrta, Čaj- 
niče je u to vrijeme, kao kasaba sa preko 200, većinom muslimanskih kuća, 
bilo vrlo živo zanatsko i trgovačko središte. I u novim prilikama primat u 
proizvodnji srebra zadržala je Srebrenica, nekada najveći i najznačajniji 
rudnik i rudarski grad u Bosni. U trećoj deceniji XVI st. godišnja renta od 
rudnika i kovnice u Srebrenici iznosila je 477.032 akče, a 1548. godine 
taj se prihod povećao na 508.829 akči. Rudnik Sase u blizini Srebrenice 
davao je u razdoblju 1520—1535. godine ukupan prihod u vidu rente od 
220.399. akči, a 1548. samo 82.541 akču. Daleko brži razvoj od starih 
rudarskih mjesta 1 trgova u Bosni su imali novopodignuti gradovi. 

Dva prva naselja koja su u Bosanskom sandžaku dobila status kasabe 
bili su Novi Pazar i Sarajevo. Upravo se iz te činjenice najbolje može 
sagledati značaj vojnih i trgovačkih puteva za razvoj gradova. Novi Pazar 
(Yeni Pazar) utemeljen je sredinom XV st. u blizini srednjovjekovnog trgo- 
višta Ras, kao veoma značajna strateška tačka na putu koji je povezivao 
Skoplje sa "zapadnim stranama" ili Bosanskim krajištem, odnosno Sarajevom 
kao njegovim središtem. Oba ova grada utemeljio je skopski, a kasnije 
bosanski krajišnik Isa-beg Ishaković. Novi Pazar se u početku brže razvijao 
nego Sarajevo. Tako je 1489. Novi Pazar imao 221, a Sarajevo 199 domaćin- 
stava. Od kraja treće decenije XVI st. počinje nagli uspon Sarajeva, dok 
je Novi Pazar već oko 1528. dostigao vrhunac svog tadašnjeg urbanog 
razvoja. Novi Pazar je tada imao 16 muslimanskih i četiri kršćanske mahale, 
sa ukupno 582 domaćinstva. Već 1540. u Novom Pazaru je bilo 17 kuća 
manje nego 1528. godine. 

Istovremeno je Sarajevo već bilo srazmjerno veliki grad, sa apsolutnom 
većinom muslimanskog, bošnjačkog stanovništva. U gradu je bilo 1.112 
muslimanskih domaćinstava, sa 572 neoženjena punoljetna muškarca, jed- 
nom udovicom 1 jednim vojnukom, vjerovatno poturom. Kršćanskih kuća 
bilo je svega 15, sa osam baština, 16 udovica i dva vojnuka. Znači da je 
odnos gradskog stanovništva bio 96,77 % muslimana, prema svega 3,23 % 

kršćana. U selima Sarajevske nahije odnos stanovništva bio je 93,75 % 
muslimana i 6,25 % kršćana. To znači da je u ukupnoj vjerskoj strukturi 
stanovništva Sarajeva i okoline 1530. godine bilo 94,56 % muslimana i 
5,44 % kršćana. Muslimansko stanovništvo je zapravo bilo isključivo do- 
maćeg, slavenskog porijekla. Među muslimanima obično bi se našla tek 
dva—tri stranca. Tako se 1489. među sarajevskim muslimanima navode 
samo dvojica stranaca: Skender Karamanli, kao tadašnji bosanski muftija 
i neki Mustafa Kuman. Defter iz 1570. među muslimanima u Sarajevu 
bilježi također samo dvojicu stranaca. To su neki Kasim iz Istanbula i 
Jusuf, sin Mustafe iz Anadolije. 

Razlozi urbanog zaostajanja Novog Pazara i na drugoj strani uspona 
Sarajeva leže u promjenama i pomjeranju geopolitičkih i strateških, te 
privrednih prilika i okolnosti do kojih je došlo poslije Mohačke bitke i 
sloma Ugarske 1526. godine. Samo dvije godine kasnije pala je pod osmansku 
vlast Jajačka banovina, kao posljednje ugarsko uporište u Bosni. Ovim 
događajima granice osmanske Bosne pomjerene su daleko na sjever, u 
Slavoniju. Istovremeno su ostvarene pretpostavke za dalje širenje granica, 
prema Pounju, Lici i Dalmaciji na zapadu 1 jugozapadu. Političke prilike 
u Bosni su učvršćene, što dovodi do ubrzanog procesa širenja islama. Što 
se Sarajeva kao grada tiče i sela Sarajevske nahije, taj je proces ustvari 
završen do 1604. godine. Sarajevo se već razvilo u srazmjerno veliki grad, 
sa 91 muslimanskom i jednom kršćanskom mahalom, nazivanom Varoš. 
Grad je ukupno brojao 4.225 kuća, od čega 4.080 muslimanskih i 1.426 
mudžereda. U Varoši je bilo ukupno 145 kuća, od kojih 141 kršćanska i 
samo četiri jevrejske. Prema vjerskoj strukturi u Sarajevu je 1604. godine 
bilo 96,79 % muslimana, u odnosu na svega 3,21 % nemuslimana. U selima 
i trgovima Sarajevske nahije muslimani su činili čak 99,52 % stanovništva, 
u odnosu na samo 0,48 % kršćana. To znači da su početkom XVII st. sela 
u bližoj i daljoj okolini Sarajeva zapravo bila isključivo muslimanska. 

Sređivanje vojno—političkih prilika u Bosni do kraja treće decenije XVI 
st. također dovodi do bržeg razvoja gradske privrede i trgovine. To opet 
podstiče otvaranje novih putnih pravaca, odnosno izgradnju putne mreže, 
sa odgovarajućom infrastrukturom. Glavni objekti te infrastrukture bili su 
hanovi, karavan—saraji, ali i derviška skloništa (zavije ili tekije), mostovi i 
odredi derbendžija, koji su radi sigurnosti putnika i robe čuvali planinske 
prevoje i klance, mostove i riječne gazove. Sredinom XVI st. država je 
imenovala za derbendžijsku službu 2.288 seoskih porodica u Anadoliji i 
1.906 na Balkanu, uključujući i Bosnu. Po gradovima su kroz sistem imareta 
i vakufa podizane musafirhane, bezistani i bazari, dućani te drugi objekti 
koji su služili unapređenju trgovine, prometu ljudi i roba i protoku novih 

vijesti. Prema historičaru Halilu Inalciku, u Bosni i Hercegovini je tokom 
osmanske vladavine podignuto 18 karavan—saraja, 232 musafirhane, 32 
hana, 10 bezistana i 42 mosta, među kojima se nalaze i Stari most u 
Mostaru, Višegradska ćuprija, Arslanagića most u Trebinju, Kozja ćuprija 
u Sarajevu i drugi. 

Podatak o svega 32 hana mogao bi se vjerovatno odnositi samo na 
hanove koji su podignuti i izdržavali se iz sredstava carskih vakufa. Stvarni 
broj hanova u Bosni je bio znatno veći. Tako Hamdija Kreševljaković poime- 
nično navodi 134 naselja koja su u Bosni dobila ime po hanu. Najviše 
takvih mjesta, ukupno 19, nalazi se na području općine Rogatica. Zatim 
slijede Sarajevo sa 15, Bugojno sa 14 takvih naselja i lokaliteta, Vlasenica 
sa 13, Banja Luka sa 9, Visoko sa 8, Foča i Travnik sa po 6, Višegrad i 
Srebrenica sa po 5, Mostar sa 4, Bosanska Gradiška i Ključ sa po 3, Žepče, 
Zvornik, Prnjavor, Tešanj i Varcar—Vakuf sa po dva. Po jedan toponim koji 
ukazuje na nekadašnje postojanje hana nalazi se na području općina Stolac, 
Glamoč, Livno, Čajniče, Nevesinje, Bihać, Bijeljina, Brčko, Derventa, Ko- 
njic, Ljubuški, Maglaj i Kladanj. Pored toga, u času Austrougarske okupacije 
(1878) samo u Sarajevu bilo je ravno 50 hanova, koje Kreševljaković po- 
jedinačno navodi i opisuje. 

Hanovi po gradovima su bili značajne, ne samo privredne nego i druš- 
tvene ustanove. Osim što su služili trgovini, obrtu i saobraćaju, hanovi su 
u svakoj čaršiji bili središta političkog života i okupljanja. Bez čaršije nema 
kasabe ni grada, a na drugoj strani, čaršija bez hana nije čaršija. To se 
vrlo lijepo vidi iz Duvanjskog arzuhala, stihovane molbe na bosanskom, 
upućene vlastima, koju je sastavio Mehmed-aga Pruščanin. On je sa jednom 
grupom vojnika poslat oko 1740. u Duvno da čuva granicu prema mletačkoj 
Dalmaciji. Tjeskobu vojničkog života u pustom mjestu bez čaršije i hana 
Mehmed-aga izražava stihovima: "Stjeraše nas u Duvno, / Kano konje u 
guvno, / ...Ni čaršije ni hana, / A nestade duhana, / Već pijemo smrdana, 
/ Razumite gospodo!" 

O značaju hana za urbani razvoj i fizionomiju svakog muslimansko—ori- 
jentalnog grada najbolje svjedoči činjenica da je od utemeljenja Sarajeva 
(1462) pa do sredine XVI st. u Bosni svaki veći i znamenitiji vakuf, uz 
ostale objekte, obavezno imao han, u kojem su do pred kraj XVII st. sve 
usluge putnicima u pravilu bile besplatne. Kada su nakon Velikog bečkog 
rata (1683—1699) mnogi vakufi ostali bez prihoda sa velikih zemljišnih 
posjeda u Slavoniji i Ugarskoj, dolazi do komercijaliziranja hanova. Da bi 
se održali, vakufi izdaju svoje hanove u zakup. 

U posljednjim decenijama XVIII i početkom XIX st. hanovi i njihove 
kahve postaju stjecišta domaćih janjičara i svih drugih nezadovoljnika i 

protivnika reformi sultana Selima III i Mahmuda II. Time han kao ustanova, 
pored opće društvene, dobija i političku dimenziju i funkciju. Trojica is- 
taknutih sarajevskih janjičarskih prvaka držali su početkom XIX st. u zakup 
tri najstarija 1 najveća trgovačka hana. Tako je han Kolobaru, koji je sagrađen 
još prije 1462, držao u zakup Ibrahim bajraktar Pinjo, dok je zakupac 
Novog hana, koji je pripadao Gazi Husrev-begovu vakufu, bio neki Đul 
Mustafa. Han je upravo po njemu dobio ime Đulov ili češće Đulagin han. 
Drugi novi han, koji je također pripadao Gazi Husrev-begovu vakufu, u 
zakup je držao Ibrahim-aga Morić, pa je tako ovaj han i prozvan Morića 
han. O političkoj ulozi i značaju ovih hanova i njihovih zakupaca u tim 
nemirnim vremenima govori se u narodnoj pjesmi. Naime, u njoj se kazuje 
o tome kako je Abdurahman-paša isjekao sarajevske baše, gdje njegov 
terdžuman (tumač) na jednom mjestu kaže: "Ono ti je Pinjo bajraktare, / 
kahva mu je na srid Kolobare, / kada hoće age Sarajlije, / kada hoće da 
čine vijeće, / oni ne iđu muli na mešćemu, / nego iđu Pinji bajraktaru." 

Hanovi su ipak u prvom redu bili privredne ustanove. Oni su služili 
za prihvat, odmor i prenoćište različitih putnika, kiridžija i njihovih karavana. 
Pored toga, u hanovima se vremenom sve češće obavljala trgovina. U tom 
su smislu korišteni, kako hanovi u čaršiji, tako i oni pri ulazu ili izlazu iz 
grada. Poznati prigradski hanovi bili su Bojića han, na ulazu u Banju Luku 
iz pravca Gradiške, te Cicin han na Soukbunaru, na trebevićkim prilazima 
Sarajevu. U hanovima je bilo posebno živo uoči redovnih sedmičnih pazarnih 
dana i godišnjih sajmova ili vašara. Tih su dana razni preprodavci, zvani 
pretrge, kupovali po hanovima robu od trgovaca i seljaka i dalje je krčmili 
u čaršiji. Bilo je trgovaca koji su odsjedali u hanu po nekoliko sedmica ili 
mjeseci. Obično bi držali po dvije sobe, od kojih im je jedna služila za 
stanovanje, a druga za skladište ili lager. Tu su ili kupovali određenu robu 
i dalje je otpremali svojim kompanjonima, ili prihvatali i skladištili robu 
radi preprodaje. Ta je praksa rano zavedena. Tako splitski trgovac Marko 
Kavanjin već 1605. piše iz Sarajeva svome bratu kako još nije dobio lagera 
u hanu i javlja mu koja roba dobro ide te koliko se na čemu može zaraditi. 
Posebno ističe da se na opijumu može "sto nasto" zaraditi. Osim u Sarajevu, 
takvih trgovačkih hanova bilo je u Banjoj Luci, Mostaru i Foči, a također 
u Kreševu, Fojnici i Varešu, gdje su demirdžije odsjedale po mjesec i više 
dana, dok se ne podmire. Bilo je demirdžija, ne samo iz Sarajeva i drugih 
bosanskih gradova nego i trgovaca željeznom robom iz Albanije i Srbije. 
Gotovu robu po hanovima su prodavale obično najsiromašnije zanatlije, 
koje nisu imale dućana u čaršiji, posebno u zimskim mjesecima i u vrijeme 
ćesatluka (krize). 

Trgovački promet u Bosni je posebno oživio u vrijeme kontinentalne 
blokade, koju je ukazom od 21. IX 1806. zaveo Napoleon, zabranivši evrop- 
skim zemljama svaku trgovinu sa Engleskom, kako bi je ekonomski slomio. 
U Bosni je posebno oživjela trgovina pamukom pa je Sarajevo postalo sre- 
dištem za promet tom robom. Pamuk je u velikim karavanima stizao iz 
Izmira i Soluna. Iz Sarajeva je dalje, preko Livna, otpreman za Split i preko 
Kostajnice za Trst. Francuzi su za svoje potrebe zakupili cijeli han Kolobaru, 
koji francuski konzul u Travniku Pierre David (u Andrićevoj Travničkoj 
hronici Žan Davil) spominje u svojoj službenoj prepisci kao "Han des fran- 
cais". Pored toga, Francuzi su 1811. otvorili svoju trgovačku firmu u Sarajevu, 
koju je odlučno vodio Jacgues Fresine. Po hanovima, duž puteva kojima 
se prenosio pamuk, same su kiridžije potkradale robu, a ponegdje i zalagale 
dio tovara koji bi im bio povjeren. Osmanske vlasti su ih kažnjavale, ali 
to nije mnogo pomoglo. Usljed tih i drugih neprilika i smetnji u trgovini, 
Francuzi su 1813. napustili Sarajevo, a opći je promet robe i novca znatno 
opao. 

Još je sultan Fatih širom Carstva podigao velik broj različitih zdanja 
namijenjenih razvoju i unapređenju prometa, za čije je održavanje uvakufio 
ogromnu imovinu. Svojom vakufnamom sultan Fatih je odredio da se prema 
svim putnicima koji odsjednu u hanu ili karavan—saraju koji su njegova 
zadužbina, mora lijepo postupati i da se svim njihovim potrebama ima 
udovoljiti. U hanovima su se, najduže do tri dana, besplatno dobijali smještaj 
i hrana, a potom su putnici morali nastaviti put. U velikim karavan—sarajima 
posluga je prihvatala i smještala sve putnike—namjernike, bez obzira na 
njihovu vjeroispovijest i zemlju iz koje su dolazili. Po zalasku sunca svaki 
gost je dobijao ćasu čorbe, veknu hljeba i svijeću. Istovremeno je svakom 
konju davana po torba zobi. Poslije večernje molitve, karavansarajska muzika 
bi svirala povečerje, nakon čega bi se zatvarale kapije. Ujutro, prije otvaranja 
kapije, upravnik karavan—saraja bi po običaju glasno upitao sve goste da 
li im je tokom noći šta nestalo. Ako bi propustio da to učini, upravnik je 
smatran odgovornim za svaku nestalu stvar, pa je štetu morao sam nadok- 
naditi. 

Tako je bilo u bolje uređenim karavan—sarajima i musafirhanama, koji 
su uz to izdržavani iz prihoda imućnih vakufa. Gazi Husrev-beg je u svojoj 
vakufnami iz 1531. odredio da se u njegovoj musafirhani svaki putnik čim 
dođe ponudi medom i hljebom. Ali nije svuda bilo tako. Obični karavan—saraji 
sastojali su se u pravilu od dvije velike prostorije, sa stropnom ventilacijom: 
jedna je bila za putnike, a druga za konje, kola, deve i mule. Prostorija za 
putnike sastojala se od većeg broja ognjišta, ugrađenih u podignute zidove. 
Po tim zidovima ljudi bi po redu dolaska razastirali svoju kabanicu ili 

sedžadu, a kao jastuk i pokrivač služili su im obično konjsko sedlo i vlastita 
dolama. Za noćenje i kuhanje nije se ništa plaćalo. Od onoga "koji vodi 
brigu o tome da otvara i zatvara karavan—saraj" mogla su se kupiti drva, 
sijeno i žito, što se odmah i plaćalo. To se radilo zato da putnik "može 
sljedećeg jutra da otputuje u koji god sahat hoće". Opis takvih hanova 
ostavili su austrijski carski kuriri Jacob Betzek, koji je 1564. putovao od 
Beograda prema Istanbulu, te izaslanik cara Ferdinanda II, Atanasije Grgi- 
čević, koji uz to dodaje da se "u cijeloj Mađarskoj podvrgnutoj Turčinu i 
po cijelom Ilirikumu" nalaze karavan—saraji. 

Angier Ghiselin von Busbecg, koji je od 1553. do 1562. bio na Porti 
ambasador Svetog rimskog carstva njemačke narodnosti, kaže u jednom 
pismu da se klonio takvih smještaja. Najviše mu je smetalo što je tu svako 
svakome bio na očima. Tu je svako radio sve otvoreno i niko ni na kog 
nije pri tome obraćao pažnju. Međutim, pisao je Busbecg, kad bi se on 
pojavio sa svojim pratiocima, onda bi "svi Turci upirali oči u nas i čudili 
se našem vladanju i našim običajima". Nasuprot tome, rado je svraćao u 
"turske gostinjce", za koje je našao da su "vrlo udobni i lijepo građeni". Tu 
je svako imao "posebnu sobu za spavanje", a gostoprimstvo se nije uskraćivalo 
nikome, "bio on kršćanin ili židov, imućan ili siromašan". Njemu se samom 
često činilo da je u njima "dostojanstveno dočekan kao u kakvoj kraljevskoj 
palači". Tu su gosti dobijali besplatno hranu, obično gusto ukuhanu ječmenu 
kašu sa komadom mesa, hljebom i medom. Busbecg piše da se u početku 
nećkao da to uzme, ali kada je iz pristojnosti jedanput—dvaput probao, ta 
mu se "hrana doista svidjela". Od tada je redovno objedovao u musafirhanama 
jer "ta vrsta kaše, osim što je Galen preporučuje kao vrlo zdravu, ima i 
ugodan ukus". 

Od nekih tridesetak karavan—saraja u Bosni, dva su se nalazila u 
Sarajevu. Prvi je bio Skender-pašin, koji je izgrađen oko 1500. na lijevoj 
obali Koševskog potoka, pri njegovom ušću u Miljacku. Ovaj karavan—saraj 
je vjerovatno izgorio 1697. kada je Eugen Savojski spalio Sarajevo. Drugi 
je bio Kemal-begov, koji se nalazio u blizini Čekrekčijine džamije na Baš- 
-čaršiji. Sagrađen je oko 1530. i vjerovatno je imao istu sudbinu kao i 
Skender-pašin karavan—saraj. Poznat je Ferhad-pašin karavan—saraj u Banjoj 
Luci, sagrađen 1587, koji se nalazio preko puta njegove džamije. Bio je 
čvrsto građen, a vrijeme njegove propasti se ne zna. U Priboju na Limu je 
također bio veliki karavan—saraj, koji je 1582. sagradio čajnički dobrotvor 
Sinan-beg. Poznati hrvatski kulturni radnik Abel Lukšić, koji je odmah po 
okupaciji BiH (1878) objavio u Pragu jedan opis Bosne sa potpunim lek- 
sikonom naseljenih mjesta (Neueste Beschreiburg und vollstiindiges Orts—Le- 
xicon von Bosnien und der Herzegovina), mogao je samo utvrditi da kara- 

van—saraja, "koje su osnivali 1 izdržavali pobožni muslimani u doba sreće 
i bogatstva Osmanlija, ima u Bosni još malen broj". 

Trgovini i obrtu te ličnim potrebama gradskog stanovništva, služila su 
također razna druga zdanja koja su bila sastavni dio većine bosanskih 
čaršija. To su — pored hanova, karavan—saraja i musafirhana — bili brojni 
dućani različitih esnafa, magaze, daire (skladišta), mlinovi, stupe i druge 
radionice. U većim gradovima su, pored ostalog, postojali i bezistani. Be- 
zistani su bili čvrste, kamenom zidane zgrade presvođene kupolama. U 
Bosni je bilo šest bezistana, tri u Sarajevu, jedan u Banjoj Luci i dva u 
Travniku. Ova tri grada su u dugom razdoblju, naizmjenično, bili sjedišta 
bosanskog sandžak-bega, odnosno od 1580. beglerbega ili bosanskog vezira. 

Sama riječ bezistan je arapsko—perzijska složenica u značenju mjesta 
(perzijski stan) gdje se prodaje platno (arapski bez). Tako je već spominjani 
Brusa—bezistan, koji je u Sarajevu podigao veliki vezir Rustem-paša Opuk- 
ović, dobio svoje ime po tome što se u njemu prodavala svila i svilena roba 
iz Burse. 


U vrijeme kada je 1551. Rustem-paša podigao Brusa—bezistan kao svoj 
vakuf, u Sarajevu su već postojala dva bezistana. Prvi bezistan u Sarajevu, 
odnosno u Bosni, podigao je kao svoju zadužbinu Mehmed-beg, sin ute- 
meljitelja Sarajeva Isa-bega Ishakovića. Mehmed-begov bezistan je sagrađen 
odmah do Kolobara hana, koji je pripadao Isa-begovu vakufu. Kupole Me- 
hmed-begova bezistana su se urušile u velikom požaru prilikom upada 
Eugena Savojskog u Sarajevo 1697. godine. Bezistan je nakon toga natkriven 
drvenim krovom. Ovaj bezistan je do temelja izgorio u velikom požaru koji 
je zahvatio sarajevsku čaršiju 9. VII 1842. godine. Prema poznatom hroničaru 
Sarajeva i Bosne, Salih-ef. Hadžihusejnoviću Muvekitu, koji je zapamtio 
taj požar, tada je u jednom danu u čaršiji izgorjelo preko dvije hiljade 
raznih objekata. Na mjestu Mehmed-begovog bezistana vremenom je izgrađen 
poslovni kompleks od oko 60 dućana, koji je bio poznat pod imenom Trgovke 
ili Pazarbule. Trgovke su, sa obrazloženjem da je "stara ekonomska nit 
prekinuta", srušene 1949, ali su u procesu revitalizacije Baščaršije ob- 
novljene sedamdesetih godina. 


Početkom četrdesetih godina XVI st. podignut je iz sredstava Gazi 
Husrev-begova vakufa bezistan sa karavan—sarajem, poznat pod imenom 
Tašlihan. Gazi Husrev-begov bezistan podignut je na oko 50 metara zapadno 
od njegove čuvene džamije. U njemu i njegovih 52 dućana prodavala se 
razna tekstilna, uglavnom pamučna i svilena roba, ali i drugi manufakturni 
proizvodi. Tom su robom u samom bezistanu trgovali isključivo muslimani 
i jevreji. Vanjski dućani Gazi Husrev-begova bezistana pripadali su ku- 
jundžijskom esnafu, gdje su dućane imali i mjenjači zlatnog novca i sarafi. 

Kujundžijski esnaf je bio konfesionalno mješovit, pa su u sklopu bezistana 
svoje dućane, pored 34 muslimana, imali i majstori katolici, pravoslavni i 
jevreji. Zajedno sa Tašlihanom, u kojem su svoje sjedište i radnje imali 
kako domaći tako i strani trgovci, Gazi Husrev-begov bezistan bio je sve 
do Austrougarske okupacije "pravi centar bosanske trgovine". 


Oko 1587. prvi bosanski beglerbeg, Ferhad-paša Sokolović je kao svoju 
zadužbinu podigao u Banjoj Luci veliki bezistan. Evlija Čelebi je zabilježio 
da u banjalučkoj čaršiji ima oko tri stotine dućana i "tvrdo sazidan bezistan 
sa sto dućana, gdje se i danas s obje strane provlači gvozdeni lanac". Ovaj 
je bezistan vjerovatno izgorio 1690, kada je za vrijeme Bečkog rata jedan 
veći odjel austrijske vojske iz Požege iznenadnom provalom djelomično 
zauzeo i spalio Banja Luku. 


Najzad, u Travniku su 1757/58. tadašnji bosanski namjesnici Ćamil 
Ahmed-paša i Mehmed-paša Kukavica podigli iz sredstava svojih vakufa 
dva manja bezistana, jedan u Donjoj a drugi u Gornjoj čaršiji. U odnosu 
na sarajevske i banjalučke bezistane, to su bile skromne građevine, zidane 
u vrijeme opadanja vojne i privredne moći Carstva, pa time i Bosne kao 
njegove isturene zapadne pokrajine. 


S obzirom na činjenicu da se, u skladu sa islamskim propisima, velika 
pažnja poklanjala ličnoj higijeni, to su javne banje ili hamami spadali među 
najomiljenije objekte po čaršijama bosanskih gradova. Bošnjaci su brižljivo 
njegovali kult vode, o čemu svjedoče brojne česme i vodovodi širom Bosne, 
koji su podizani na opću korist, za žedne, ali i za duše umrlih i poginulih 
(šehida). O tome svjedoče natpisi na mnogim česmama. U raznim varijan- 
tama, sa manje ili više pjesničkog dara, na natpisima mnogih česmi je 
izražena misao i ispisana kur'anska poruka da je Bog "sve živo od vode 
stvorio" ili da je "lijepa česma voda života". Potom je na natpisu uklesano 
ime vakifa ili dobrotvora koji je podigao česmu, obično sa željom i porukom 
da mu onaj čija nafaka bude da iz te česme popije makar jedan gutljaj 
vode, učini dovu (blagoslov) ili da mu poželi mjesto u dženetu. Među 
graditeljima česmi kao dobrotvori se često javljaju i žene. Česme su obično 
podizane po mahalama, kao rezidencijalnim dijelovima grada, dok su po 
većim 1 bogatijim čaršijama pored običnih česmi građeni i sebilji (veće 
česme u obliku kućice). U dvorištima većih džamija podizani su šadrvani. 
Evlija Čelebi je 1659. zabilježio da na nekoliko mjesta u Sarajevu postoje 
"vruće česme". Jednu takvu česmu izričito spominje kraj Begove džamije. 
Sve česme, sebilji i šadrvani smatrani su općim dobrom i njima su se 
koristili 1 služili svi stanovnici, bez ikakve razlike. Vruće česme su bile 
izuzetak od tog pravila i njima su se koristili isključivo muslimani. Takve 
su se česme nalazile pri džamijama i služile su za ugodno uzimanje abdesta 

zimi. Voda se grijala u kazanima i puštala kroz cijevi koje su za tu svrhu 
bile posebno izrađene. 

Prema Hamdiji Kreševljakoviću u 42 gradska naselja na području da- 
našnje Bosne i Hercegovine postojao je prije 1878. po jedan ili više hamama. 
Samo u Sarajevu bilo je sedam hamama, od kojih je najstariji Isa-begov, 
podignut 1464. godine. U Foči su bila četiri hamama, u Travniku tri, 
Mostaru, Banjoj Luci i Brčkom po dva itd. Hamami su u pravilu projektirani, 
odnosno građeni na formu jednostavnijih džamija, sa središnjim svodom, 
okruženim sa više malih kupola. 

U mjestima gdje je bilo više hamama, jedan ili dva su bili ženski 
hamami. Tamo gdje je bio samo jedan hamam, bili su određeni dani i sati 
u kojima su hamam mogli koristiti muškraci, odnosno žene. U dane ili sate 
kada su samo žene koristile hamam, one bi vješale odjeću preko vrata kao 
upozorenje muškarcima da ne prilaze. Muškarci su išli u jutarnjim satima 
u hamame, a poslije kupanja na posao. Žene bi obično prvo posvršavale 
kućne poslove, pa onda odlazile na kupanje. Muškarci su išli pojedinačno 
u hamam, a žene u pravilu u društvu sa više drugih žena. Ima više narodnih 
pjesama koje svjedoče o takvim ženskim posjetama hamamu: "Hvalila se 
Šarića kaduna, / u hamamu među kadunama..." Ili, na drugom mjestu: 
"Hvalila se Alibegovica, / u hamamu među hanumama..." itd. U mnogim 
mjestima hamami su podizani u neposrednoj blizini hana, kako bi bili na 
usluzi i putnicima—namjernicima. Tako se u narodnim pojesmama često 
spominju han i hamam zajedno: "Kad izgori šeher Sarajevo, / izgoriše hani 
i hamami, / sto dućana i sto bazerdžana..." 

Pored javnih banja, muslimanske gradske kuće su u pravilu imale 
kućne banje i hamamdžike. Bogatije i veće kuće su, pored toga, u dijelu 
kuće koji se zvao divanhana (predsoblje, hodnik) imale i posebne abdesluke 
ili abdesthane, gdje su se prale ruke i vršilo obredno pranje prije namaza 
(molitve). Evlija Čelebi je zabilježio u Sarajevu 1660. da je kod "odabranih 
ljudi" koji su ga pozivali na musafirluk ulazio u kućne banje i da su mu 
se "jako dopale". 

Bošnjaci su sate i dane, mjesece i godine računali prema islamskom 
mjerenju vremena i islamskom kalendaru. Dan je bio podijeljen na dva 
dijela od po 12 sati. Sati su se brojali od zalaska sunca, tako da je jedan 
sat bio sat poslije zalaska sunca, a u zoru je bilo 12 sati. Tada su se 
počinjali računati dnevni sati, tako da je u trenutku zalaska sunca ponovno 
bilo 12 sati. Takvo računanje vremena u narodu se poslije austro-ugarske 
okupacije nazivalo "alaturka", za razliku od srednjoevropskog vremena, "ala- 
franga". Ali bez obzira na sate, ljudi su svoje obaveze i svoj radni dan 
raspoređivali i prilagođavali prema vremenu pet obaveznih dnevnih molitvi 

("beš vakat-namaz"). Za većinu muslimana kao radnih ljudi to je bio naj- 
primjereniji vodič kada je riječ o vremenu. Upravo radi tih obaveznih 
dnevnih molitvi, koje su padale u tačno određeno vrijeme, muslimani su 
daleko više od drugih naroda proučavali astronomiju. Zato je pri svakoj 
većoj džamiji u nekom mjestu postojala muvekithana, gdje se ustanovljavalo 
tačno vrijeme namaza, početak i kraj posta te dolazak muslimanskih praznika. 

Kako su osobni satovi bili rijetki i skupi, to su u bosanskim gradovima 
podizane sahat—kule da bi se ljudi mogli ravnati prema vremenu i obavezama. 
Sahat-—kule su se kao zadužbine pojedinih vakifa (dobročinitelja) počele 
po Osmanskom carstvu podizati u drugoj polovini XVI stoljeća. Običaj 
postavljanja javnih satova Osmanlije su preuzele iz srednje Evrope. Prva 
sahat-kula u Osmanskom carstvu podignuta je 1566. u Skoplju, gdje je 
donesen sahat iz tada osvojenog Sigeta. Prvu sahat-kulu u Bosni podigao 
je Ferhad-paša Sokolović u Banjoj Luci, nešto prije 1587. godine. Ubrzo 
potom izgrađena je sahat-kula u Sarajevu. U Travniku su podignute dvije 
sahat-kule, a još po jedna u Mostaru, Počitelju, Livnu, Gračanici, Jajcu, 
Pruscu, Tešnju, Trebinju, Gornjem i Donjem Vakufu, Foči, Maglaju, Prozoru, 
Nevesinju i Gradačcu. Sahat—kule su u pravilu građene u središtu čaršije, 
ali ima ih i u okrilju gradskih tvrđava (Počitelj, Tešanj, Trebinje, Maglaj 
i Gradačac). 


Muslimanska ili hidžretska godina ima 354. dana. Sastoji se od šest 
lunarnih mjeseci od po 30 dana i šest mjeseci do 29 dana, što znači da je 
za 11 dana kraća od solarne godine. Tako se utvrđeni događaji u musli- 
manskom kalendaru svake godine pomjeraju za 11 dana unazad. Nova 
hidžretska godina počinje prvog dana mjeseca muharrema i nije praćena 
nekim posebnim ceremonijalom. U novije vrijeme se eventualno u nekim 
džamijama održavala akademija sa predavanjem o značenju i značaju Hidžre. 
Studenti Više islamske šerijatsko—teološke škole u Sarajevu su, primjera 
radi, svojevremeno redovno održavali takve akademije uoči muslimanske 
Nove godine. Za početak računanja muslimanske ere uzeto je preseljenje 
(hidžra) Muhammeda a. s. i njegovih prvih sljedbenika iz Meke u Medinu, 
u petak 1. muharrema, odnosno 16. VII 622. godine. Sedamdeset godina 
kasnije, treći halifa Omer je uveo računanje vremena po Hidžri. 


Deseti dan muharrema jedan je od velikih vjerskih dana kod muslimana. 
Tog dana obavljaju se molitve u znak žaljenja i sjećanja na okrutno ubistvo 
"gospodara svih mučenika" (sejjida) El-Husejna, mlađeg sina Hazreti Fatime 
i Hazreti Alije i unuka Muhammeda a. s. Desetog muharrema 61. godine 
po Hidžri, odnosno 10. X 680, El-Husejn je kod Kerbele u Iraku, skupa 
sa oko dvije stotine članova porodice i najodanijih sljedbenika, ubijen i 
sasječen po naređenju Jezida, sina Muavije i drugog halife iz dinastije 

Emevija. Šiije su već 686. godine zaveli običaj koji se proširio i među 
sunijama da se taj žalosni dan obilježava kao Jevmu-l1-Kerbela (Dan Kerbele) 
ili Jevmu-l-ašura (Deseti dan). 

U Bosni je taj dan posebno obilježavan po tekijama među dervišima. 
Pored molitvi, Deseti dan se također obilježavao pripremanjem i služenjem 
posebnog jela koje su u Bosni jednostavno nazivalo hašure (arapski ašura). 
To je ustvari jedna vrsta miješanog kompota ili hošafa od voća, zrnastog 
povrća i žitarica. Prema šiijskoj tradiciji, jelo je moralo sadržavati najmanje 
77 takvih sastojaka, a po sunijskoj sedam. U Bosni se po običaju hašure 
spravljalo od malo suhih šljiva, smokava, suhog grožđa, jabuka, krušaka, 
rogača, trešanja, narandži, hurmi, višanja, oraha, pšenice, kukuruza, ječma 
ili geršla, bungura, pirinča, sočiva ili leće, ribizli, bamije itd. Bošnjačka 
usmena književnost spominje hašure sa 44 do 70 vrsta voća, povrća i 
žitarica. Ako ih se ne može više sabrati, onda mora biti najmanje sedam 
sastojaka hašure. Neki pisci smatraju da je broj sedam vezan za iscrpljene 
rezerve hrane koje je Nuh-pejgamber našao u svojim zalihama kada je 
njegova lađa—kovčeg konačno pristala na Araratu. Nuh-pejgamber je u svojim 
zalihama našao još svega sedam vrsta namirnica, od kojih je u znak zah- 
valnosti Bogu pripremio svečani objed. Vjerovatno je odatle među Bošnja- 
cima u nekim krajevima Bosne bio običaj da se berićeta radi uoči musli- 
manske Nove godine nabavlja i kupuje sedam osnovnih životnih namirnica, 
kao što su brašno od raznih žitarica, so, masnoća, pirinač, krompir, šećer, 
suho voće ili druge namirnice, zavisno od prirode poljoprivrednih kultura 
koje su se u datom kraju uzgajale. 

Poseban značaj za muslimane je uvijek imao Ramazan i ramazanski 
post za koji su, zavisno od pojedinih krajeva Bosne, vezani mnogi različiti 
običaji. Nakon mjesec dana posta dolazi Ramazanski bajram, koji pada 1. 
ševvala hidžretske godine i traje tri dana. Ramazanski bajram je kao veliki 
praznik i blagodat opjevan u bošnjačkoj narodnoj pjesmi. Među najpoznatije 
i vrlo često pjevane lirske pjesme spada ona koja započinje stihovima: 
"Bajram ide, Bajramu se nadam, / što bih dragom bajramluka dala..." Za 
bajram su u Bosni vezane i mnoge narodne poslovice kojima se sažeto 
uobličava i izražava neko životno iskustvo vezano za ljudske osobine i 
navike ili neke životne situacije. Tako se među Bošnjacima moglo čuti, da 
"nije Bajram svaki dan", ali je zato "budali svaki dan Bajram". Sporost i 
ljudsku nedjelotvornost u svakodnevnom životu narod je lijepo opisao izre- 
kom: "Dok se Bajro obuče i Bajram se provuče." Propuštenu priliku koja 
u životu rijetko dolazi i za kojom se žali narod je jezgrovito izrazio poslovicom: 
"Top puče, Bajram prođe". Veliki muslimanski praznici su dolazili u tačno 
određeno vrijeme u godini, prema hidžretskom kalendaru, ali za onoga koji 


199 


nešto ne radi na vrijeme, nego odgađa za posljednji čas, narod je govorio: 
"Ne tovi se kurban na Bajram." 

Kurban—bajram ili Hadži—bajram je drugi veliki muslimanski praznik, 
koji nastupa 10. zul-hidždžeta hidžretske godine i u sunijskoj praksi traje 
četiri dana. Ovaj je odabrani dan u izravnoj vezi sa obavljanjem hadža i 
prinošenjem žrtve, koja se sastoji u klanju kurbana (u Bosni najčešće ovna). 
Stari je običaj da se po obavljanju bajram—namaza kolju kurbani i da se 
kurbansko meso potom dijeli rodbini, komšijama, prijateljima, a najviše 
sirotinji. Mada klanje kurbana sa stanovišta šerijatskih, odnosno islamskih 
propisa, nije obavezno, nego tek drugostepena dužnost za one koji ispunjavaju 
imovinske i druge uslove, među Bošnjacima je postojao izvjestan "kult 
kurbana". Tako su, posebno na bošnjačkom selu, mnogi držali više do klanja 
kurbana, nego do nekih osnovnih islamskih dužnosti, kao što su namaz ili 
post. U narodu su postojala razna vjerovanja i običaji u vezi sa klanjem 
kurbana koji imaju još paganske korijene. Vjerovalo se da klanjem kurbana 
otklanjaju razne bolesti, nesreće i nedaće u životu onoga koji klanjem 
kurbana prinosi žrtvu, kako od njega samog tako i od njegove porodice. U 
nekim krajevima Bosne klanje kurbana, provođeno za duše umrlih, obavljano 
je na samom mezaru umrlog. 


Među ostalim muslimanskim svečanim danima na prvom mjestu dolazi 
dan mevluda ili prosto mevlud, koji pada 12. rebiul-evvela, kada se učenjem 
spjeva u slavu rođenja Muhammeda a. s. obilježava njegov rođendan, koji 
se u historijskim vrelima datira u ponedjeljak, 20. IV 571. godine. Smatra 
se da su proslavu mevluda oko XIV st. uvele halife iz dinastije Fatimija u 
Egiptu. Običaj se vremenom proširio po cijelom islamskom svijetu. U Bosni 
su se mevludi obično učili po džamijama, a imućniji ljudi su ih priređivali 
i po svojim kućama. Gazi Husrev-beg je svojom vakufnamom iz 1531. 
odredio 300 dirhema godišnje sa svrhom da se redovno jedanput u mjesecu 
rebiul-evvelu u njegovoj džamiji uči mevlud. Džamija se je za mevlud 
posebno spremala i osvježavala mirisima. Učesnicima mevluda obavezno 
je dijeljeno šerbe. U novije vrijeme se uobičajilo da se mevlud uči ne samo 
u mjesecu rođenja Muhammeda a. s. nego i u raznim drugim prigodama, 
kao što su obnavljanje stare ili otvaranje nove džamije, završni ispiti u 
mektebima ili medresama, useljenje u novu kuću, pa čak i obilježavanje 
neke okrugle godišnjice braka ili ispraćaja sina u vojsku. Također je sraz- 
mjerno novijeg vremena pojava da se mevlud umjesto arapskog uči na 
bosanskom jeziku. Prvi takav mevlud, na traženje bošnjačkih prvaka iz 
Kolašina spjevao je i 1879. objavio hafiz Salih Gašević iz Nikšića. U uvodu 
svoga Mevluda Gašević kaže: "Moliše me kolašinski prviši, / Mevlud nami 

daj bosanski napiši..." Gaševićev Mevlud je cijelo jedno stoljeće bio u 
bošnjačkom narodu vrlo omiljen. 

Jedan mevlud na bosanskom jeziku spjevao je "po muteber ćitabima" 
(cijenjenim knjigama) i Mirza Safvet, tj. Safvet-beg Bašagić. I Bašagićev 
Mevlud bio je omiljen u narodu pa je za kratko vrijeme doživio tri izdanja. 
U novije doba često je izvođen Mevlud Rešada Kadića, a među Bošnjacima 
su se na temi mevluda okušali još i Ešref Kovačević i Džemaludin Latić. 


Pored navedenih odabranih dana, Bošnjaci su kao muslimani obilje- 
žavali i obilježavaju svake godine odabrane noći ("mubarek večeri"). Među 
tim noćima najtajnovitija je Lejletu-l-miradž, odnosno 27. večer mjeseca 
redžeba, kojom se obilježava noć u kojoj je Muhammed a. s. uzdignut na 
nebo, gdje mu je od Allaha dž. š. objavljena cijela sura Fatiha i gdje je 
dobio zaduženje za pet dnevnih namaza. U Kur'anu je Miradž (uspinjanje 
u visinu) opisan u suri Isra (Noćno putovanje). Taj se dramatični događaj 
desio u septembru 621, godinu dana prije Hidžre. Poslanik je u jednom 
trenutku na krilatom konju Buraku prebačen u El-Kudus (Jerusalem), odakle 
se uspeo do sedmog neba. Kako je El-Kudus u tom noćnom putovanju 
poslužio kao zemaljska stanica, odmorište, to je u muslimanskom svijetu 
postao treći grad po svetosti, odmah poslije Meke i Medine. Ovo je znamenito 
i čudesno putovanje bilo i ostalo omiljenom temom u muslimanskoj sufijskoj 
filozofiji, a sjećanje na njega je uvijek bilo jedna od životnih i pokretačkih 
snaga u islamu. Philip K. Hitti navodi u svojoj Historiji Arapa da je španjolski 
naučnik Miguel Asin smatrao (/slam and the Divine Comedy, London 1926) 
da su Isra i Miradž predstavljali prvobitni izvor i poticaj za Danteovu 
Božanstvenu komediju. 


Spjevovi o Poslovnikovu uspeću na nebo nazivaju se miradžije, a istim 
imenom se nazivaju i svečanosti na kojima se oni recitiraju. U Bosni su se 
miradžije obično priređivale i održavale u tekijama. Tako se u Sarajevu 
miradžija redovno učila u Mevlevijskoj tekiji na Bendbaši (Bembaši), a 
kasnije i u Sinan-pašinoj tekiji na Pirinom brijegu. Osim toga, bilo je u 
Sarajevu učenih i imućnih pojedinaca koji su u svojim kućama decenijama 
držali tradiciju miradžije. Tako je u vrijeme Hadži Mujage Merhemića, koji 
se i sam bavio proučavanjem i tumačenjem Mesnevije Dželaludina Rumije, 
te među njegovim nasljednicima decenijama održavana tradicija miradžije, 
uz prisustvo šireg kruga prijatelja i poštovalaca ove vrste pjesništva. U 
Bosni se najčešće recitirala miradžija Sabita Užičanina, spjevana na turskom 
jeziku, koja sadrži više od dvije stotine stihova. Među više pjesnika i pisaca 
koje je bošnjačkoj književnosti dalo Užice (šejh Muslihidin Užičanin, Džari 
Čelebi Užičanin, Zari Mustafa Užičanin, Zikri Abu Bekir Užičanin) izdvaja 
se pjesničkim talentom i djelom Sabit Alauddin Užičanin. Sabit je rođen 

oko 1650. u Užicu, gdje je živjelo brojno bošnjačko stanovništvo. Odatle 
Sabita češće nazivaju Bosnevi (Bošnjak) nego Užičanin. Sabit Užičanin je 
najistaknutiji predstavnik divanske poezije porijeklom iz Bosne. Školovao 
se u rodnom gradu, a potom u Istanbulu. Sabitu je život protekao između 
povremene kadijske službe i službe muderisa i šejha u raznim mjestima 
Trakije i Anadolije i stalnog napora da postane dvorski pjesnik i da živi 
od svoje poezije. U tome ga je onemogućio carigaradski dvorski pjesnički 
klan. Pored Miradžije, ostavio je oko 650 pjesama koje spadaju u divansku 
poeziju, među kojima se ističe velika pohvalna pjesma (kasida) Zafername- 
-1-Sabit (Sabitova pjesma o pobjedi), spjevana u slavu krimskog hana Selima 
Giraja i njegovih pobjeda nad rusko—poljskom vojskom. Na Zafernamu je 
značajno uticala bošnjačka narodna pjesma. Odatle na polju epske poezije 
ovo djelo ima izuzetno mjesto u klasičnoj književnosti na turskom jeziku, 
kako po osobenom stilu tako i po opisu ratnih scena, pa i po izvjesnoj 
satiri. Sabit je umro u Istanbulu 1712. godine. 


U mjesecu ramazanu u Bosni su se tradicionalno obilježavale dvije 
odabrane večeri. Prva je 17. noć ramazana, u kojoj se obnavlja sjećanje 
na dan bitke na Bedru, u kojoj su 16. III 624. muslimani Medine izvojevali 
prvu veliku pobjedu nad daleko brojnijim mušricima (paganima) Meke. 
Druga je 27. noć ramazana, koja se smatra najsvetijom noći u islamu i 
obilježava se kao Lejletu-l-kadr (Noć odluke), odnosno noć u kojoj je Mu- 
hammed a. s. u pećini Hira 610. godine primio prve ajete (stavke) Objave, 
koji u prijevodu na bosanski jezik glase: "Čitaj, u ime Gospodara tvoga 
Koji stvara, / stvara čovjeka od ugruška! / Čitaj, plemenit je gospodar tvoj, 
/ Koji čovjeka poučava onome što ne zna." 


Bošnjaci su se sa prihvatanjem islama držali ovih ajeta Objave. To 
pokazuje razgranat školski sistem, sa mektebima i medresama, pa i pravim 
središtima arapsko—islamskih znanosti, kakvi su bili Sarajevo, Mostar i 
Prusac. Austrougarska okupacija 1878. zatekla je u Bosni i Hercegovini 
preko 500 mekteba ili u kolokvijalnom bosanskom govoru mejtefa. Antun 
Hangi, prosvjetni radnik i folklorist, koji je 1890. došao u Bosnu i tu ostao 
do smrti (1909), navodi da je u zemlji našao džemata u kojima nije bilo 
džamije, "ali ga nema u kojem nije bilo mejtefa". Mektebi su u pravilu 
uvijek bili puni djece, iako u školu niko nikad nije morao prisilno ići. 
Bošnjaci su marljivo slali svoju djecu u mejtefe, jer su ih islamski propisi 
obavezivali da svoju i mušku i žensku djecu, radi Boga i ljudi šalju u školu. 


vidjeli i da i na ovom i na onom svijetu s njima zadovoljni budu. 


Cjelokupni se školski sistem u praksi zasnivao i izdržavao uglavnom 
na bazi vakufa. U znak zahvalnosti svojim brojnim vakifima na polju prosvjete 

i općenito društvenog života, Bošnjaci su ustanovili i obilježavali Dan vakifa, 
što je jedinstven slučaj u muslimanskom svijetu. Ulema—medžlis donio je 
u Sarajevu 21. X 1932. odluku da se 26. dan mjeseca redžeba — kada je 
943. hidžretske godine (8. I 1537.), dan uoči Lejletu-l-miradža, Gazi Hus- 
rev-beg sačinio i potpisao svoju vakufnamu o podizanju Kuršumli medrese 
— obilježava i slavi kao Dan vakifa. Dan vakifa je prvi put obilježen 26. 
redžeba 1353. hidžretske godine, što je palo u nedjelju 4. XI 1934. godine. 
Od tada se Dan vakifa obilježava svake godine tako što se po džamijama 
održavaju prigodna predavanja te uče i poklanjaju hatme (jedno čitanje 
cijelog Kur'ana) za duše umrlih vakifa. 

Oblici popularne zabave među Bošnjacima se u početku osmanske 
vladavine uglavnom nastavljaju na tradiciju kulturno—zabavnog života koja 
je u XV st. postepeno uvedena u Bosnu, posebno među vlastelom i gradskim 
stanovništvom. Pored toga, na selu su postojali razni oblici "etnodramskog 
teatra" u vidu različitih narodnih običaja u vezi sa godišnjim dobima i 
poljoprivrednim radovima (koledarske 1 kraljičke pjesme, ladarice, dodole 
i sl.). Većina tih običaja ima svoj korijen još u paganskim vremenima, ali 
su ih katolička i pravoslavna crkva kristijanizirale i vezale za pojedine 
vjerske praznike. Sa procesom širenja islama ovi se običaji na muslimanskom 
selu gube, s obzirom na činjenicu da je islam kao religija razuma suzbijao 
svako praznovjerje. Razne stare običaje paganskog porijekla muslimani su, 
u skladu sa islamskim propisima, zamijenili dovama. Postojale su razne 
prigodne dove, kao što su uspavanke ili dove pred spavanje, dove poslije 
jela, hair-dove (blagoslov), bed-dove (prokletstvo), hafiske dove te u vrijeme 
velikih suša vrlo često kišne dove, na koje su izvođena i mektebska djeca. 

Među muslimanima u Bosni su od pamtivjeka bile poznate godišnje 
dove koje su održavane na otvorenom prostoru, na tzv. dovištima. Mnoga 
poznata dovišta u Bosni nalazila su se na mjestu nekadašnjih crkvišta, na 
kojima su bosanski krstjani zajednički u prirodi obavljali svoje molitve i 
obrede, pošto Crkva bosanska nije imala nikakvih sakralnih građevina. 
Dove pod otvorenim nebom su se održavale u tačno određene dane u godini 
koji nisu bili vezani za pokretni hidžretski kalendar, nego su bili tačno 
utvrđeni. Ove godišnje dove su u pravilu održavane utorkom, pa ih je narod 
zvao "dove utorkovače". Možda je jedini izuzetak u tom pogledu bila dova 
na Ajvatovici kod Prusca, koja se održavala svakog sedmog ponedjeljka po 
Jurjevu (Đurđev—danu). Dova se održavala u znak sjećanja na Ajvaz-dedu 
koji je, prema narodnoj predaji, na čudesan način doveo vodu iz planine 
Šuljage u Prusac. To je bila najpoznatija i najveća godišnja dova u cijeloj 
Bosni. Ajvatovica je kao dovište u narodu bila poznata kao "mala Ćaba". 
Poslije Ajvatovice najpoznatije je dovište bila Brateljevićka pećina kod 

Kladnja. Dova u Brateljevićkoj pećini se održavala svake godine u posljednji 
utorak pred Aliđun (Ilindan). Na dovu u Brateljevićku pećinu, kao i na 
Ajvatovicu, išli su samo muškarci. Nakon raznih molitvi, klanjao se podne 
namaz u pećini 1 ispred nje, a jedan od prisutnih alima održao bi na kraju 
vaz (propovijed). 

Dove pod otvorenim nebom su održavane u više mjesta u dolini Spreče 
i u gornjem toku rijeke Tinje, u okolici Tuzle. U tim su mjestima dove 
održavane sukcesivno, od prvog utorka poslije Jurjeva (6. maj) pa sve do 
petog utorka po Aliđunu (2. august). Prva dova na tom prostoru održavana 
je u Dobrnji, rodnom mjestu poznatog bošnjačkog alhamijado pisca i lek- 
sikografa iz XVI stoljeća, Muhameda Hevai Uskufije, a posljednja u Lipnici 
kod Tuzle. U istom se kraju, na Toplici kod Živinica, nalazi također jedno 
poznato dovište, na kojem se dova održavala svakog sedmog utorka po 
Jurjevu. Preko četiri stotine godina redovno se održavala dova kod stare 
seoske džamije u Karićima kod Vareša. Ova masovno posjećena dova održa- 
vala se svakog prvog utorka iza Aliđuna. Na dovu u Karićima dolazili su 
samo muškarci iz raznih, često i iz vrlo udaljenih dijelova Bosne. Redovno 
su je posjećivali derviši, koji su tom prilikom tamo održavali svoju skupnu 
molitvu ili halkai—zikr. 

Nekadašnji ulični teatar po bosanskim gradovima koji su priređivali 
razni glumci i zabavljači, kao bufoni, histrioni, "stovrazi" i drugi, zamijenili 
su u osmansko doba sa istom ulogom i sličnim stilom zabave razni pehlivani, 
koji su u pravilu dolazili sa Istoka. Već se od sredine XV st. u izvorima 
spominju osmanski Turci kao razni vještaci i zabavljači. Tako je u septembru 
1452. u Dubrovniku gostovao i prikazivao svoje vještine "neki turski mađi- 
oničar". Bosanska, posebno humska vlastela je prilikom pokladnih i drugih 
svečanosti slala u Dubrovnik svoje glumce i svirače, a u prvo vrijeme su 
to isto činili i visoki osmanski vojno—upravni činovnici u Bosni. Posljednji 
bosanski krajišnik, Isa-beg Ishaković, poslao je 1461. u Dubrovnik svoje 
dobošare, koji su zajedno sa bufonima i muzičarima hercega Stjepana i 
vojvode Petra Pavlovića učestvovali na pokladnim svečanostima. Pet godina 
kasnije (1466) spominje se pet svirača nekog Ahmed-begovog ćehaje (možda 
Ahmed-bega Hercegovića) koji su zabavljali Dubrovčane. U januaru 1494. 
dubrovačka vlada je nagradila neke "Turke" koji su "davali predstave i 
izvodili igre na pijaci u Dubrovniku". Decembra 1552. u Dubrovnik je na 
preporuku hercegovačkog sandžak-bega došao neki Zambaša sa družinom 
da daje svoje predstave. Dubrovačka vlada je odlučila da Zambašu i njegovu 
družinu nagradi sa 300 aspri, pod uslovom da "ne izvode svoje igre". U 
isto je vrijeme Ali-beg Pavlović, vjerovatno jedan od rijetkih izdanaka stare 
bosanske velikaške porodice Pavlovića, poslao u Dubrovnik svoje glumce, 

koje je predvodio Radoje Vukosalić, da za praznik zabavljaju dubrovačku 
vlastelu. 

Kako je pozorište u kojem se na sceni pojavljuju i igraju živi ljudi 
smatrano sa stanovišta islamskih propisa nedoličnim, to su ubrzo nestale 
glumačke družine poput one kakvu je imao spomenuti Ali-beg u Bosni. 
Bošnjacima su ostali pehlivani, kao profesionalni zabavljači, gutači vatre, 
imitatori i žongleri, krotitelji zvijeri, hodači na štulama, igrači na konopcu, 
svirači 1 lakrdijaši, koji su svojim vještinama zabavljali svijet po mahalama, 
u čaršiji i po vašarima, pred hanovima i raznim konacima. 

U nekim slojevima muslimanskog društva u Bosni bilo je onih kojima 
su i pehlivani smetali, jer navodno odvraćaju ljude od rada i vjere. Tako 
Bašeskija bilježi da su 1779, "deset dana po Aliđunu", u Sarajevo došli 
pehlivani i tražili dozvolu da daju predstave. Dozvolu od vlasti nisu dobili, 
jer su se tome protivili kadićevci, "koji su po vanjštini i govoru prave sofije 
(pobožni ljudi, mistici), a u suštini i govoru prave čaršijske ćifte". Kako ne 
dobiše dozvolu, pehlivani odoše u Visoko, "a za njima ode i mnogo Sarajlija 
da promatraju njihove vještine". Bašeskija je zabilježio još jedan neuspio 
dolazak pehlivana u Sarajevo, 27. VII 1798. godine. I tada im "dva—tri 
kadićevca pokvariše planove i ne dozvoliše da pokazuju svoje vještine", pa 
su oni opet morali otići u Visoko. Za njima je "otišlo i mnogo svijeta". Tako 
su kadićevci, od kojih "dolaze samo poteškoće", "mnogo svijeta namučili 
usljed odlaska u Visoko da bi pehlivane vidjeli". 


Po svemu sudeći, u Bosni nije bilo mnogo domaćih ljudi pehlivana. U 
Sarajevu su, doduše, dvije mahale još u XVI st. imale u svom nazivu riječ 
pehlivan. Prva je bila Mahala Oruč-pehlivana, koja se nalazila istočno od 
Gazi Husrev-begovog hamama, a središte joj je bila Oruč-pehlivanova dža- 
mija. Druga je Pehlivan Hasanova mahala, na lijevoj obali Miljacke, na 
mjestu gdje se danas protežu ulice Tekija i Podtekija. Nije poznato da li 
su spomenuti Oruč, kao graditelj džamije, i Hasan stvarno bili pehlivani 
ili se radilo samo o nadimcima. Međutim, pouzdano se znade da je glasoviti 
pehlivan Arif Tamburija, koji je djelovao još i u razdoblju između dva 
svjetska rata, bio Bošnjak. 

U nedostatku druge zabave osim vjerskih svečanosti, mlađi ugledni i 
imućni građani su sami organizirali sijela, uz posluženje, muziku, pjesme 
i šale. Jedan takav slučaj Bašeskija bilježi u Sarajevu 1780/81. godine. 
Bašeskija piše da je "jedna skupina mladih kadija—efendija" (Abdul-ef. 
Hadžimuslić, Alikadići, muftijin zet Kuravija, Ćemerlić, Abdurahman i Salih- 
aga Pinjo, Lutfulah Ćurčić, Mutevelić, Sulejman Ablagija, Ismail Hadžić, 
Dukatar, Fazlagić, Cigić i dr.), "njih sedamnaest na broju", priređivala po 
dogovoru dva puta sedmično "sohbet—halve" (razgovor ili sijelo uz halvu). 


205 


Na ta sijela su dolazili i ćehaja mehkeme, mulini sinovi, Isa-beg te "još 
nekoliko njihovih poznanika i prijatelja". Tu bi se, kako piše Bašeskija, 
postavilo po sedam sofri, na kojima je bilo 20—30 sahana raznih jela, sviralo 
bi se uz naj, pjevale sevdalinke i zametale razne šale. Za sve to se trošilo 
40—50 groša. Pobožnom i smjernom Bašeskiji tolika "raspuštenost" (azginlik) 
bila je predznak kuge. 

I sam se Bašeskija redovno, jedanput sedmično, "uoči četvrtka", sastajao 
sa svojim društvom na sohbet—halve, samo drukčijeg sadržaja. Tako je iste, 
1780. godine, kada je zabilježio običaj mladih kadija, zapisao da se njegovo 
društvo sastajalo na sohbet—halvu u kući "sarača Hasan-baše na Atmejdanu". 
Svi koji su bili u tom društvu "davali su i jeli halvu". Bašeskijino društvo 
su činili: sarač (remenar) hafiz mula efendija Saračbegović, sarački kalfa- 
-baša Ahmed, kućedomaćin Hasan i njegov ortak bakal Mustafa, sarač 
Bekir-baša Grabevija, imam Buzadži hadži Hasanove džamije mula Fazlija 
Šećo, hadži Ismail Čomora, bibliotekar hafiz Mahmut, mula Hasan Vilaje- 
tović, sarač Tabutčić, Osmanov ortak Hasan i berber mula Omer. Društvo 
bi nakon obavljene večernje molitve "zasjelo u kolo i jedno pola sata bi 
kao u tekiji učili tevhid, Kur'an, salavate, a zatim jedno pola sahata bi 
čitali knjige". Očito da su razni slojevi među Bošnjacima imali različite i 
svojim shvatanjima i nazorima primjerene oblike društvenog života. 


Kako usljed islamskih propisa u Osmanskom carstvu nije bilo teatra 
u evropskom smislu, to je u Bosni, kao i u drugim krajevima Carstva, veliku 
popularnost uživalo tursko "pozorište sjenki", čiji je glavni junak bio Karađoz 
(Karagoz — Crnooki). Po njemu se cijelo ovo pozorište zvalo jednostavno 
"karađoz". Figure u karađozu su izrađivane od štavljene i jarko bojene kože. 
Pokretao ih je pomoću konca glumac-izvođač, koji je istovremeno igrao 
sve likove, odnosno uloge. Predstava i likovi, odnosno karakteri u toj igri 
sjenki ne mogu se odvojiti od Osmanskog carstva, u čijem su socijalnom 
kontekstu i etosu nastali 1 živjeli. To je bilo carstvo koje se prostiralo na 
tri kontinenta i čije se stanovništvo sastojalo od različitih nacionalnosti, 
vjerskih i etničkih grupa, od kojih je svaka vidjela Istanbul kao svoj glavni 
grad i prirodno središte. U tom je smislu karađoz vjerno odslikavao život 
i različite ljude i slojeve kosmopolitske metropole, a u krajnjoj liniji jednog 
univerzalnog i šarolikog carstva, čiji su sastavni dio bili i Bošnjaci. 


Karađoz je bio prije svega čvrsto ukorijenjen u kulturu Istanbula, čiji 
milje predstavljaju Karađoz, kao čovjek iz naroda, a na drugoj strani gradski 
aristokrata Hadživat (Hacivat). Uz njih, tu je još niz sporednih tipiziranih 
istanbulskih likova, kao što su uvijek pospani pušač opijuma (tiryakt), 
čelebi (kicoš, dendi), hvalisavac Matiz, pijanica i nasilnik Tuzsuz Deli 
Bekir, patuljak Bebe Ruhi i više ženskih likova (zenne), uvijek sklonih 

ogovaranju. Zavisno od zapleta i potreba radnje, u igri karađoza su se 
pojavljivali i drugi likovi. To su brojna Karađozova i Hadživatova rodbina, 
hodža, rabin, hamamdžija, igrač na konopcu, mađioničar, plesačice 1 njihov 
vođa, zlobna i vještici slična stara Ciganka, zvana Bok Ana i mnogi drugi. 

Za razliku od Karađoza i Hadživata, koji su kao likovi donekle indi- 
vidualizirani, ostali učesnici u igri se javljaju kao tipični predstavnici svoje 
etnosocijalne grupe. To su nepromjenljivi likovi, čiji je karakter određen 
bilo etničkom pripadnošću, bilo zanimanjem ili kombinacijom jednog i 
drugog. Tako je Turčin ili Baba Himmet uvijek predstavljen u liku krupnog 
drvosječe iz Anadolije, koji govori sirovim jezikom i ne može shvatiti mnoge 
stvari koje vidi u gradu. On je dobroćudan, ne ljuti se na Karađozove šale 
na njegov račun i stalno priča o svojoj izabranici u rodnom selu. Slični 
Turčinu su oni koji dolaze iz anadolskih gradova Kayseri i Bolu, ali su 
bolje upoznati sa životom u Istanbulu. Čovjek iz Kayserije je obično pred- 
stavljen kao prodavac pastrme (usoljenog ili suhog mesa), bakalin, moler 
ili obućar, dok je onaj iz Bolua uvijek samo aščija. Nasuprot Baba Himmetu, 
oni su izuzetno lukavi, ali ne znaju mnogo o gradskoj etikeciji. Pored njih, 
tu je i čovjek iz Egina koji je uvijek predstavljen kao debeli mesar, Laz, 
ili čovjek sa crnomorske obale, koji je u pravilu mornar, pucar vune ili 
kalajdžija. Veoma je pričljiv, govori brzo i treba mu petnaestak minuta da 
bi nekome rekao "zdravo". Uz to je uvijek vrlo nervozan, a često bi zaigrao 
temperamentni crnomorski ples zvani horon. Kurd je noćni čuvar u nekoj 
od bezbrojnih istanbulskih mahala. U govoru često koristi kurdske riječi. 
Mada prazan u izrazu, pokušava djelovati važno, a ustvari izgleda nadmeno. 
Adžem (Perzijanac) je trgovac šalovima, tepisima i ženskom odjećom. On 
ustvari dolazi iz Azerbejdžana, "turskog dijela Perzije", i uvijek se pojavljuje 
na konju. Dobar je poznavalac klasične perzijske poezije koju često patetično 
recitira, pa mu obrazovani Hadživat laska, nazivajući ga "ružom Irana". 
Često pretjeruje i priča o velikim sumama novca, mada su u stvarnosti 
njegove poslovne transakcije sitne. Vrlo je osjetljiv na Karađozove dosjetke 
na njegov račun. Arapin je obično trgovac ili putnik, ali ponekad i prosjak, 
prodavac slatkiša ili tucač kahve. Kad god treba nešto platiti izgovara riječi 
molitve, a kad ponekad od nekoga primi novac, onda se moli za njega, ali 
tako da ga zapravo proklinje. Skoro se sva njegova konverzacija svodi na 
stalno ponavljanje pitanja, kao što su: ko, kome, kada, gdje ili šta, koje 
izgovara ili u egipatskom dijalektu ili u dijalektu Damaska. Pošto se na 
turskom jeziku riječju arap označava i crnac, to se on u karađozu javljao 
i kao karikatura evnuha, kako po dijalektu tako i po gluposti. Ermenin je 
obično glavni domar nekog imućnog i velikog domaćinstva. Nema smisla 
za humor, ograničene je inteligencije i svoj posao shvata veoma ozbiljno. 

Drugi tip Ermenina je draguljar ili tapetar koji pravi luksuzne zavjese. 
Nasuprot prvom tipu, on je rafiniraniji i cijeni finije stvari u životu. Izigrava 
aristokratu, ali nije dovoljno uspješan da podnese troškove takvog života 
pa ga Karađoz stalno izaziva. Uvijek nosi fes, dugu anteriju i kišobran sa 
slomljenom drškom. 

Grk i Franak predstavljaju tipične likove Levantinca i Evropljanina 
("alafranga"). Evropljanin je obično po zanimanju liječnik. Govori slabo 
turski, stalno ubacujući u svoj govor francuske i grčke riječi. Grk je u 
pravilu lukavi trgovac, krojač ili krčmar. Evropljanin je, uprkos svog lošeg 
turskog, ponekad neozbiljan i pokušava da upravo na turskom napravi 
duhovitu igru riječi, što mu naravno ne uspijeva. On je jednako kao Grk 
kukavica i slab karakter. Jevrej (Yahudi ili Čifut) koji se stalno cjenka i 
tvrdi pazar je dobro poznati karakter u karađozu, pa bilo da se javljao kao 
lihvar, staretinar ili torbar. On je škrt, štedljiv, lukav i plašljiv. Čak i kad 
se poslije dugog pogađanja složi oko cijene, on se žali da je previsoka i 
da ne može platiti. On je često u stanju da naljuti Karađoza, jer pravi 
skarednu igru riječi na njegov račun, izgovarajući se svojim negramatičkim 
i lošim znanjem turskog jezika. Albanac (Arnavut) se obično javljao kao 
ulični prodavac boze, ili kao baščovan, trgovac stokom ili čuvar lovišta. On 
se trudi da govori učtivo, ali usljed svog akcenta, stalno ostavlja smiješan 
utisak. Neuk je, ali i hvalisavac koji ima običaj da se često poziva na svoj 
pištolj, koji mu se nađe u ruci čim se naljuti, spreman da odmah puca i 
ubije. Na glavi nosi bijelo keče, a oko pasa je obmotan brojnim šarenim 
peškirima. Rumelijac (Rumelili) ili muhadžir je doseljenik sa Balkana. On 
govori vrlo sporo i obično je bio hrvač ili arabadžija (rabadžija, prevoznik). 
Često priča o svom selu i o činjenici da je hrvač. Veoma je ponosan na 
svoje hrvačke sposobnosti, kojima se hvali, mada ustvari uglavnom gubi 
svoje mečeve. Uvijek se trudi da izgleda inteligentno i oprezno. 


Mada ih nema među likovima i karakterima karađoza, Bošnjaci su se 
sa svima njima susretali i komunicirali za dugih putovanja i boravaka u 
Carigradu. Stari Bošnjaci koji su bivali u Carigradu govorili su da je to 
grad u kojem se stiče "jetmiš ići mile" (sedamdeset i dva svijeta) i gdje 
čovjek može prosto zabasati da se izgubi i da ga nestane. Karađoz upravo 
potvrđuje takav dojam. 


Karađoz je bio omiljeni vid narodne zabave, ali i neka vrsta političke 
i društvene hronike Istanbula i Osmanskog carstva općenito, u vrijeme kad 
nije bilo štampe ili kada je njena cirkulacija bila veoma ograničena. Glavni 
junak Karađoz je kao obični čovjek sa carigradskih ulica, svojim osjećanjem 
zdravog razuma, bez ustezanja, upućivao satirične žaoke na račun nižih 
organa vlasti, usljed gluposti, nasilja, korupcije i kršenja osnovnih moralnih 

normi ponašanja. U tom je smilu francuski pjesnik Gćrard de Nerval (Voyage 
en Ortent, Paris 1861) zapazio, da "u savremenim komadima, ovaj gospodin 
(Karađoz) uvijek pripada opoziciji". Karađozu je "dozvoljena sloboda govora". 
Svojim jezikom on uvijek manje ili više prkosi i izaziva "batinu, sablju ili 
konopac". Karađoz je tradicionalno bio simbol tzv. "malog čovjeka", ili 
modernim jezikom rečeno "port—parol" naroda čije je fundamentalne poglede 
na društvo izražavao. 

Usljed sve oštrije političke i društvene satire, sultan Abdulaziz 
(1861—1876), mada i sam ljubitelj i pokrovitelj karađoza, zaveo je cenzuru 
ovog teatra. Tridesettrogodišnja despotska vladavina Abdulhamida II, koja 
je potom uslijedila, ubila je satiru kao vitalni element karađoza. 

Mada Bošnjaka nije neposredno bilo u ovom carigradskom teatru, kara- 
đoz je ipak, putujući prostranom Osmanskom carevinom dosta rano stigao 
u Bosnu. Tako je već Evlija Čelebi početkom druge polovine XVII st. 
zabilježio da se karađoz igra u Bosni. Karađoz je tu usvojio bosanski jezik 
i prilagodio se bosanskim prilikama i bošnjačkim potrebama i pogledima 
na svijet, da bi se na kraju ispoljio kao "samoniklo djelo bezobraznog 
domaćeg genija". 

Za razliku od carigradskog karađoza, u kojem se susreće mnoštvo karak- 
tera i tipova, u Bosni se njihov broj sveo na petericu fiksiranih junaka, 
"koji su se javljali u svim mogućim i nemogućim situacijama". Tu je na 
prvom mjestu sam Karađoz, ćelavi grbavac krivih nogu, ali čovjek vješt 
svakoj prilici i životnoj situaciji. Nasuprot njemu je Hadži-Hajvat, njegov 
drug i prijatelj, prepredenjak, lukavi spletkaroš i varalica. Iako prijatelji, 
oni su bili u stalnom sukobu, koristeći svaku priliku i mogućnost da jedan 
drugog nadmudre 1 prevare. Uz njih je Bekri Mujo, pijanica, kavgadžija i 
siledžija, te navodni veliki ljubavnik. Kao suprotnost ovoj raspusnoj i pus- 
topašnoj trojki, stajao je, kao neka vrsta "moralne policije", kruti predstavnik 
uleme Mehmed-ef., zvani Fenjerli, jer je noću i danju nosio fenjer u potrazi 
za ispadima i sitnim i bezazlenim lopovlucima trojice obješenjaka i nerad- 
nika. Na kraju, tu je bio i imućni Jevrej Bonsokadli Moša, škrtica, ali u 
biti naivan i bezazlen čovjek. Kao takav, stalna je meta trojice raspusnika 
i prepredenjaka, koji uvijek spremaju razne smicalice kako bi se dokopali 
njegove kćerke ili njegovog "tajanstvenog blaga". 

Vlasti u Bosni i neki obrazovani krugovi nisu baš uvijek sa simpatijama 
gledali na predstave karađoza. Tako je poluslužbeni vilajetski list Sarajevski 
cvjetnik pisao u zimu 1870. da je u grad stigao neki Ermenin iz Carigrada 
i u jednoj kafani u Carskoj mahali za novce prikazuje igru "takozvani 
Karađoz". Za ovaj list su to "sramotne predstave". U narednom članku o 
karađozu Sarajevski cvjetnik konstatira da je na njima bilo malo domaćeg 

svijeta. Većinu gledalaca činile su "Stambolije", "koji su se u ovakve pred- 
stave u Carigradu zaljubili i koji su svoje vaspitanje iz ovakvih predstava 
crpili". 

Karađoz se igrao i za vrijeme austrougarske uprave, odnosno u Sarajevu 
sve do 1930. godine. Poznati njemački pozorišni historičar Georg Jacob je 
zabilježio da je 1904. u Sarajevu, u kafani Husejna Pašalića, u Jeftanovića 
ulici (kod hotela "Evropa"), gledao jednu predstavu karađoza sa veoma 
dobrim izvođačem, nekim Samuilom Gratijanijem. Prvi je dio predstave 
igran na bosanskom, a drugi na turskom jeziku. I drugi istraživač turskog 
pozorišta sjenki, Nichollas Martinovich (The Turkish Theatre, New York 
1933) piše da je u Sarajevu gledao jednu predstavu karađoza, ali samo na 
turskom jeziku. Publika je, prema Martinovichu, sa simpatijama primila i 
pratila predstavu, jer "istočne populacije razumiju istočnjački život". 


Posljednji karađoz—teatar u Bosni držao je u Sarajevu, na "Cirkus—placu", 
Hasib bin Mehmed, prvi — kako se sam predstavljao — bosanski "hokobaz 
ili mađioničar". Ostao je zapamćen kao veliki majstor karađoza. Pred konku- 
rencijom zvučnog filma i raznih novih vrsta zabave, pozorišta i igre, te 
pritisnut različitim taksama, majstor je bio prisiljen da 1930. konačno zatvori 
svoje pozorište. 


Bošnjački je narodni genije načinio u određenim formama literarna 
djela koja su svoju vrijednost trajno zadržala sve do danas. U Bosni se tako 
i danas pjevaju bošnjačke narodne sevdalinke i balade, koje su produkt 
bošnjačkog duha i njegovog povijesnog i društvenog konteksta. Bošnjačka 
je balada po načinu izražavanja naracija, odnosno pripovijedanje lirsko—ep- 
skog oblika, sa snažnim dramskim elementima. Ona po svojoj građi sadrži 
u sebi nešto historijsko i mitsko, a po načinu pripovijedanja i dramatičnosti 
nešto tajanstveno i kobno, nešto što je neumoljiva sudbina. Većina bošnjačkih 
balada kazuje "o sukobima između krvno ili emotivno vezanih ljudi". Po- 
zornica i okvir tih sukoba je u pravilu porodica, kao "psihosocijalna agentura" 
društva. Ona je osnovno ishodište i čuvar vladajućih običajnih i moralnih 
normi na kojima je počivao društveni red i poredak. Psihološki i moralni 
sukobi između pojedinaca i patrijarhalne porodice, odnosno etičke krajnosti 
i njihovo dramatično i tragično razrješenje čine unutarnju sadržinu većine 
bošnjačkih balada. Bošnjačke balade u tom smislu kazuju i pjevaju o uroku 
i fatalnosti ljepote, o stradanju svatova i nevjeste, o zloj svekrvi, o ženi kao 
žrtvi kletve i o zanemarenoj ženi. Sadržaj nekih balada činila su različita 
snoviđenja i predskazanja. S obzirom na česta ratovanja kod Bošnjaka su 
bile raširene balade o šehitima (šehidima) i šehidskim grobovima i grobljima 
(šehitlucima). Ta su groblja bila brojna, pa mnogi lokaliteti u Bosni i 
Hercegovini nose naziv šehiutluci. 

Balade najčešće pripovijedaju o nedužnim žrtvama i poraženima koji 
su u svom porazu odnijeli moralnu pobjedu i iskazali svoje duševno herojstvo. 
Prema popularnom muslimanskom vjerovanju, na grobovima nevino stra- 
dalih, ali osobenih ličnosti, pojavljuje se nur (svjetlo) kao znak Božije 
naklonosti prema žrtvi. Ponekad je u bošnjačkim baladama nur gorio i na 
licu onoga koji je od Boga bio predodređen da dunjalučki (ovozemaljski) 
svijet uskoro zamijeni sa onim drugim 1 boljim, ahiretskim svijetom. U 
blizini banjalučkog lokaliteta Prvi mlinovi nalazio se jedan neobilježen grob 
za koji je narod odvajkada vjerovao da pripada "potopnici Nazi", o čijoj 
sudbini pjeva jedna balada. Ljepotica Naza je stradala kao žrtva ljubomore 
i spletki svoje snahe, bratovljeve žene. Kada joj je brat zaprijetio kaznom, 
Naza je, ne sačekavši da čuje nepravednu optužbu, skočila u Vrbas, u čijim 
se bukovima utopila. U Banjoj Luci je bio običaj da se na njenom grobu 
pale svijeće "od murada", kako bi se po titraju plamena odgonetnuo ishod 
neke želje. Takve grobove i grobove šehida koji su se svjesno žrtvovali za 
vjeru obično su posjećivali oni "koji tragaju za srećom". 

Među brojnim bošnjačkim baladama četiri se izdvajaju posebnom umjet- 
ničkom ljepotom i izražajnom snagom. To su pjesme o nesretnim dragim 
(Omer i Mejrema), balade o pogibiji braće Morića, pjesme o pogibiji Hifzi- 
-bega Đumišića te znamenita Hasanaginica. Omer i Mejrema su nesretni 
zaljubljenici kojima roditelji uskraćuju sreću, što je motiv koji se često 
susreće i u baladama drugih naroda. Pjesme o pogibiji sarajevskih janjičar- 
skih prvaka Morića kazuju o jednom historijskom događaju koji se zbio u 
Sarajevu oko 1750. godine, u vrijeme velikih bošnjačkih seljačkih buna i 
drugih nemira. Umjetničku slavu bošnjačke balade Evropom i svijetom 
pronijela je glasovita Hasanaginica. Pjesmu o plemenitoj Hasan-aginoj ljubi 
objavio je 1774. u izvorniku i prepjevu na italijanski jezik opat, filolog i 
prirodnjak Alberto Fortis u svome putopisu Viaggio in Dalmazia (Put po 
Dalmaciji), štampanom u Veneciji. Samo četiri godine kasnije (1778), Hasa- 
naginica je objavljena na njemačkom u Herderovoj zbirci narodnih pjesama, 
u prepjevu mladog, ali već slavnog Goethea. Nakon toga, Fortisov putopis 
i Hasanaginica su kontinuirano prevođeni na druge evropske jezike. 

Na francuski su Hasanaginicu prevodili svjetski poznati pjesnici: Char- 
les Nodier, Gerard de Nerval, Prosper Merimće i Poljak Adam Mickiewicz. 
Hasanaginicu je 1819. na poljski preveo i prepjevao Kazimierz Brodzinski. 
Na engleski su ovu bošnjačku baladu prevodili slavni Walter Scott, John 
Boyd Greenshields i William E. Aytoun. Sva trojica ovih prevodilaca su 
Škotlanđani, što nije slučajno, jer je Škotska klasična zemlja balade. Već 
1813. Ferenc Kazinczy je preveo i objavio Hasanaginicu na mađarskom 
jeziku. Pet godina kasnije (1818) Samuel Rožnay je preveo i objavio Hasa- 

naginicu na češkom jeziku. U međuvremenu je (1798) Dubrovčanin Đuro 
Ferić preveo Hasanaginicu na latinski. Nešto kasnije ovu baladu je preveo 
talijanski pisac i leksikograf Niccolo Tommaseo, porijeklom Hrvat iz Šibe- 
nika. Balada o plemenitoj Hasan-aginoj ljubi je rano prevedena i objavljena 
na ruskom jeziku. A. H. Vostokov je već 1827. objavio svoj prijevod Hasa- 
naginice a ubrzo potom baladu je prepjevao i slavni A. S. Puškin. Kasnije 
je ovu baladu prepjevala i Ana Ahmatova. 

Među starije prijevode Hasanaginice spadaju njeni prepjevi na slo- 
venački i švedski jezik. Na slovenački Hasanaginicu je preveo Jakob Zupan 
i objavio još 1831. godine. J. L. Runberg je 1879. objavio svoj švedski 
prijevod Hasanaginice. U novija vremena Hasanaginica je prevedena i 
objavljena na albanskom (Esad Mekuli), malajskom (Pangkat Harahap), 
makedonskom (Georgi Stolev), turskom (Tajib Okić), danskom (Birthe Trae- 
rup), perzijskom (Džemal Ćehajić) i arapskom jeziku (Ahmed Smajlović). 
Osim toga, Hasanaginica je više puta dramatizirana i priređena za izvođenje 
u pozorištu. Najpoznatije i najpopularnije su dramatizacije Hasanaginice 
bile one Milana Ogrizovića i Alekse Šantića, a dramatizacijom Alije Isakovića 
za igru. Kao pozorišni komad Hasanaginica je kod Bošnjaka bila veoma 
popularna i izvodile su je 1 prikazivale u dugom razdobljhu mnoge amaterske 
dramske družine po Bosni. 


Možda ni jedna balkanska pjesma nije ljepše niti bogatije začinjena 
orijentalnim ukusom nego bošnjačka, odnosno bosanska sevdalinka. I danas 
popularna sevdalinka je pjesma o ljubavi i ljubavnoj čežnji i želji. Ona je 
izraz uzajamnih muških i ženskih emocija, prepletenih sentimentalnošću i 
orijentalnom strašću. Sevdalinka je kao lirska ljubavna pjesma nastala u 
bosanskomuslimanskoj gradskoj sredini. Ona je za podlogu imala bosansku 
lirsku narodnu pjesmu, koja je u urbanoj bošnjačkoj sredini pretrpjela 
izrazit uticaj Orijenta. To se posebno ogleda u "strukturi melodije i tehnici 
pjevanja". Stvaraoci i prenosioci sevdalinke preinačili su elemente primljene 
i preuzete iz orijentalne tradicije, stvorivši jednu rafiniranu poeziju "istoč- 
njačko—slavenskog sevdaha" koja spada u red najviših bošnjačkih kulturnih 
ostvarenja. Po svom sadržaju i dijaloškoj formi sevdalinka se najčešće 
vezuje za patrijarhalni način udvaranja ili ašikovanja. Odatle su bošnjački 
pjesnici koji su stvarali u duhu narodne poezije svoje pjesme inspirisane 
sevdalinkom često nazivali ašiklijama ili sevdalijama. Klasičan primjer 
takvog pjevanja i upotrebe tih naziva koji jasno upućuju na sadržaj i formu 
pjesme bio je Mirza Safvet (Safvet-beg Bašagić). 


U skladu sa islamskim propisima rad je, uz poštovanje vjere, za svakog 
bošnjačkog čovjeka predstavljao osnovnu obavezu. Radna godina je trajala 

neprekidno svih 354. dana u godini. Čaršija se nije zatvarala ni u dane 
najvećih islamskih praznika. U Osmanskom carstvu, pa prema tome i u 
Bosni, čaršija se danju zatvarala samo u slučaju neke iznenadne i velike 
uzbune, meteža ili nemira. Na selu su poljski i drugi radovi, zavisno od 
sezone, također obavljani bez obzira na blagdane. 

Svoju radnu godinu neko je mogao prekinuti odsustvovanjem radi od- 
laska na hadž, što je moglo potrajati od deset do cijelih dvanaest mjeseci. 
Poreg toga, svaki se vojnik u načelu mogao vratiti sa pohoda da bi na 
vrijeme pomogao prilikom žetve. Ova je velika fleksibilnost bila moguća 
samo u kontekstu uvjerenja o vanvremenskom kontinuitetu života. 


Bošnjaci su srazmjerno puno putovali po Osmanskom carstvu. Ne raču- 
najući razne vojne pohode po dalekim i nepoznatim krajevima, od Crnog 
mora do Beča, najznačajnije i najveće putovanje predstavljao je odlazak 
na hadž. Time je svaki musliman, ako su mu to prilike i mogućnosti doz- 
voljavale, ispunjavao jedan od pet islamskih šartova (osnovnih vjerskih 
dužnosti). Sa tih putovanja Bošnjaci su, iako su puno pisali, rijetko ostavljali 
neki putopisni spis. U osmanskoj književnosti općenito gledano nema mnogo 
te vrste literarnih djela. Rijetki bošnjački putopisi sadrže uglavnom samo 
kraće ili duže itinerere sa putovanja na hadž. 

Najstariji, a vjerovatno i najznačajniji takav putopis potiče iz 1615, a 
pisao ga je na tuskom jeziku Hadži Jusuf, sin Muhamedov iz Livna. Hadži 
Jusuf je, nakon što je u rodnom gradu stekao osnovno obrazovanje i naučio 
turski jezik, služio kao mujezin u tamošnjoj Mustafa-pašinoj ili Begluk- 
džamiji, podignutoj još 1577/78. godine. Mujezin Jusuf je imao dva brata, 
starijeg i nešto obrazovanijeg Omer-ef. i mlađeg Hasana. Kad je neki Džafer- 
-aga Džudža podigao svoju džamiju u Duvnu (Županj Potoku), Omer-ef. je 
postao imam te džamije sa dnevnom platom od 25 akči, a sam Jusuf kao 
mujezin sa dnevnom platom od 12 akči. Hadži-Jusuf kaže da se pored 
mujezinske dužnosti pomalo bavio i "dozvoljenom trgovinom". Kad je zaradio 
18.000 akči odlučio je da sa dvojicom braće ode na hadžiluk, što mu je 
bila stalno "najveća želja". Jusuf se odlučio da na putu zapisuje mjesta kroz 
koja bude prolazio i koja bude vidio. 


Na put su krenuli poslije džume—namaza, u petak, "devetog lipnja" 
1615. godine. Iz Duvna su preko čaira nekog spahije Husejna stigli uveče 
u Ramu, gdje su konačili kod nekog Džafer-bega, vjerovatno begova Kopčića 
u Rami. U ponedjeljak su bili u Prozoru, odakle su u utorak uveče stigli 
u Sarajevo, gdje su ostali tri dana. Iz Sarajeva je "prošao kroz lijepu varoš 
Goražde kroz koju protiče velika rijeka Drina". Putovanje su nastavili preko 
Čajniča i Pljevalja (Taslidža), koje Jusuf opisuje kao lijepu i dobro uređenu 
varoš sa bogatom čaršijom i divnom džamijom, sa šadrvanom oko kojeg su 

se nalazili veliki mramorni stubovi. U toj je džamiji Hadži Jusuf vidio pet 
krasnih Mushafa. Tu se može raditi samo o džamiji Husein-paše Boljanića, 
rodom iz okoline Pljevalja, koji je kao beglerbeg Dijarbekira podigao 1570/71. 
u svom rodnom kraju džamiju i druge vakufske objekte. 

Iz Pljevalja je Jusuf sa braćom stigao u Prijepolje, ispod kojeg protiče 
Lim. Zatim su preko Sjenice stigli u Novi Pazar, vrlo lijepu varoš koja ima 
dobro ispasište Rogoznu, kroz koju protiče Ibar. Preko Mitrovice stigli su 
u Prištinu, lijepu varoš ispod koje se prostire Kosovo polje, kroz koje protiče 
Lab, na kojem se nalazi čvrsto građen most sultana Murata. Pošto su se u 
Prištini odmorili jedan dan, preko Kosova su stigli u mjesto Pasjake i odsjeli 
u nekom hanu. Preko Skopske Crne Gore došli su u Nagoričane, ostavljajući 
Kačanik i Skoplje na desnoj strani. 

Hadži Jusuf spominje da se pokraj Skoplja nalazi polje Kalkandelen 
(Tetovo). Od Nagoričana prošli su selo Istarčin i došli u veliko i vinogradima 
bogato selo Konoplić, u kojem se nalazio han dug stotinu i širok trideset 
aršina. Hadži Jusuf je zapisao da je taj veliki han podigao Mahmud-paša, 
sin nekog pekara iz tog kraja. Nakon što su prešli Krivu Rijeku, stigli su 
u lijepo mjesto Ćustendil, čije se stanovništvo pretežno bavi peradarstvom. 
Tu su ostali u petak i klanjali džumu. Dalje su konačili u Dupnici, Samokovu, 
južno od Sofije, Kostandži i Tatarpazardžiku, ispod kojeg protiče Marica. 
Tu se nalazi veliki Kuršumli-han, sa stotinu odžaka (ognjišta) i oko dvije 
stotine soba. Nasred dvorišta tog hana nalazio se lijep šadrvan. 

Hadži Jusuf je vidio i saznao da u Plovdivu, u koji su potom stigli, 
ima 12 džamija i 40 mahalskih mesdžida. Pored toga, u tom gradu ima 
velikih hanova, od kojih je jedan Kuršumli-han pokraj mosta na Marici, 
zatim bezistan i više medresa. Tu službuje i mulla od 500 akči (vjerovatno 
dnevne plate). Idući dalje, konačili su redom u mjestima Kijalija, Uzun- 
džeova, Harmanli, Keprili i Edirne. U Edirnama posebno ističe i opisuje 
divnu sultan Selimovu džamiju sa četiri munare, od kojih svaka ima po tri 
šerefeta. Iz Edirna su na putu prema Carigradu konačili u Havsi, Burgazu 
(Luleburgaz), Čarliji (Čorlu), Silivri, Bujuk i Kučuk Čekmedži (Veliko i 
Malo Čekmedže) i konačno u Stambolu. Za Carigrad Hadži Jusuf kaže da 
nema riječi ni pera koje bi moglo opisati njegove ljepote. 

U Carigradu su se ukrcali na lađu i zaplovili prema Aleksandriji. Hadži 
Jusuf bilježi otoke pored kojih su plovili. To su Baba burunu, Sagar adasi, 
Susam adasi (Samos) i Rodos. Tvrđavu na Rodosu uporedio je sa tvrđavom 
Lončaricom kod Travnika. Hadži Jusuf pažljivo opisuje Aleksandriju, pose- 
bno njene džamije i opširno piše o zijaretima (posjetama) koje je učinio 
grobovima muslimanskih velikana, o kojima često priča čitave legende. 

Iz Aleksandrije su došli u luku Rešid na Nilu, gdje su se zadržali 
nekoliko dana, a potom su uz Nil za pet dana stigli u Misir (Kairo). Za 
Kairo kaže da u njemu ima 500 džamija, među kojima je posjetio najzna- 
menitije, kao što su Al-Azhar, Husejnova, Mehdija, Baba Omer i mnoge 
druge, od kojih svaku posebno opisuje. I u Kairu je učinio zijaret grobovima 
većine od 70 evlija (dobrih ljudih) koji su tu sahranjeni. Zapisao je njihova 
imena i priče koje su o njima u predaji sačuvane. 

Iz Kaira su krenuli sa jednim karavanom uz pratnju od dvije stotine 
vojnika i za tri dana preko Birke stigli u Suec. Tu su se sa oko dvije stotine 
hadžija, među kojima se nalazio i njihov poznanik, neki Hadži Šaban iz 
Livna, ukrcali na lađu i zaplovili prema Džidi. Plovidba je trajala 24 dana 
i Hadži Jusuf je poimenično nabrajao 24 luke u koje je lađa pristajala. Za 
Džidu kaže da je to najveća luka na tom putu. Opisujući je kao mekansku 
luku, Hadži Jusuf kaže da je njeno ime nastalo od džedda Hava (pramajka 
Eva) koja je tu sahranjena i čiji se grob velikih dimenzija tu nalazio i 
posjećivao. 

Pošto su obavili obredno kupanje i obukli ihrame, krenuli su put Meke, 
gdje su stigli nakon 24 sata. Tu se Jusuf odmah zahvalio Bogu što mu je 
dao mogućnost i sreću da dođe u Meku i obavi hadž. Svaki dan je i po 
danu i po noći obilazio Kabu. Od ushićenja i uzbuđenja tu je propjevao i 
u stihovima opisao Harem-i Šerif, njegove kapije i munare, zatim vrelo 
Zemzem, Mekam-i Ibrahim i Kabu. Među ostalim u Meki je susreo i jednog 
Bošnjaka koji je bio ostao bez novca. 

U Medini je zabilježio i opisao sva znamenita mjesta. Tu se upustio u 
meditaciju o historiji islama, opisujući hidžret i razvoj islama u pojedinim 
razdobljima. Iz Medine se vratio u Meku odakle je kopnom krenuo u Kairo. 
Na tom putu nabraja i opisuje 40 konaka koje je prošao. Pri tome napominje 
da ne opisuje mjesta koja je već prešao i zabilježio na putu za Meku. 

U Kairu se zadržao nekoliko dana, ponovno posjećujući grobove zna- 
menitih ljudi. Iz Kaira je otišao u Aleksandriju, odakle je nakon sedam 
dana krenuo morem prema domovini. Usput se na Rodosu zadržao 15 dana. 
Bilo je već proljeće i Jurjevo, što znači da je na putu bio već 11 mjeseci. 
Sa Rodosa je, ploveći pored brojnih otoka i otočića, stigao u Solun gdje je 
ostao deset dana. Grad je detaljno opisao, navodeći čak i broj kuća. Tu je 
prešao Vardar i idući uz rijeku za šest dana stigao u Skoplje. U Skoplju 
je zatekao 30 hadžija Sarajlija, s kojima je stigao u Sarajevo. Odatle je 
početkom juna 1616. došao svojoj kući u Duvnu, što znači da je na putu 
proveo godinu dana. 

Odlazak na hadž nije značio samo izvršenje jedne vjerske dužnosti, 
nego je to za svakog Bošnjaka kojem se pružila ta mogućnost bilo jedno 

od najvećih životnih iskustava. Bez obzira na tadašnje ograničene mogućnosti 
i daljinu putovanja, iz Bosne je na daleki put do Meke i Medine svake 
godine kretalo na desetine, a ponekad i stotine hadžija. Bilo je, s druge 
strane, godina osjeke i krize, kada su se hadžije na prste brojale. Tako je 
Bašeskija zabilježio, "neka se upamti", da je 1778. iz Sarajeva "samo jedan 
čovjek kao zamjenik otišao na hodočašće u Meku", a i taj "ode nečujno 
kao kradljivac". 

Da bi se ubrzao promet ljudi i robe, u Osmanskom carstvu podizani 
su brojni mostovi. Što se mostova tiče, Inalcikov navod od 42 mosta vjerovatno 
je upola manji od stvarnog broja različitih mostova podignutih u Bosni za 
vrijeme osmanske uprave. Prema istraživanjima Džemala Čelića i Mehmeda 
Mujezinovića, u BiH je za vrijeme osmanske uprave podignuto najmanje 
70 mostova na Drini, Miljacki, Bosni, Uni, Vrbasu, Neretvi i njihovim 
pritokama, te manjim pritokama Save. 

Bez obzira na različite uvjete koji su putnicima stajali na raspolaganju, 
putni pravci su igrali važnu ulogu u formiranju i razvoju više gradova u 
Bosni. Glavni putni pravci u Bosni slijedili su uglavnom velike vodotokove: 
Drinu, Bosnu, Vrbas, Neretvu i Unu sa njihovim pritokama. Na glavnom 
putu, koji je dolinom Bosne i Ukrine vodio od Sarajeva prema Slavoniji 
formirana je oko 1570. kasaba Gornja Ukrina, koja je u XVIII st. dobila 
ime Derventa. Gornja Ukrina je prvobitno bila derbendžijsko selo, koje se, 
kako piše u defteru iz 1604, nalazilo "na javnom putu koji vodi od tvrđave 
Tešnja prema Požegi, šumovito je i vrlo opasan derbend gdje haramije 
(razbojnici) presijecaju put i ubijaju putnike". Zato je 1570. godine Ali-aga, 
dizdar tvrđave Dobora (kod Modriče), čijoj je nahiji pripadao spomenuti 
derbent, podigao tu prvu džamiju. Stanovništvo Gornje Ukrine se nakon 
toga znatno povećalo pa su tu ubrzo izgrađene još dvije džamije, hanovi i 
karavan—saraj, čime je mjesto preraslo u kasabu. Na istom putnom pravcu, 
između tvrđave Doboj i Save razvile su se još tri kasabe: Dubočac, Kotorsko 
i Velika. Dubočac na Savi utemeljio je Sulejman-beg, kapetan Save, podi- 
zanjem džamije i drugih vakufskih objekata. To mjesto je vrlo brzo postalo 
značajnom skelom, odnosno vezom između bosanske 1 slavonske Posavine. 


U isto vrijeme je, oko 1580, također iz derbendžijskog sela, nastala 
Bijeljina, prvobitno poznata kao kasaba Četvrikovište. To se derbendžijsko 
selo nalazilo na dubrovačkom putu, koji "iz Hercegovine, Klisa, Dubrovnika 
i Bosne vodi prema Budimu i Temišvaru". Kao derbent to mjesto stoji "na 
javnom putu prema skeli Rači i dobro je naseljeno". Zato bi, prema prijedlogu 
nadležnih vlasti, "bilo za narod dobro, a i za državu korisno, da to mjesto 
postane kasaba". 

Duž puta u gornjem i donjem toku Vrbasa osnovano je sedam kasaba, 
od kojih dvije kao skele na Savi, Kobaš i Gradiška. Na Gornjem Vrbasu 
spominju se krajem XVI st. u defterima tri kasabe, ranije seoska naselja: 
Česta, Novosel i Novo Jajce. Kasabu Česta, današnji Gornji Vakuf, u nahiji 
Uskoplje, utemeljio je oko 1590. zaim Mehemed-beg Stočanin podizanjem 
džamije i pratećih vakufskih objekata. Nešto sjevernije, u istoj nahiji, Ibra- 
him-beg, iz poznate bošnjačke posjedničke loze Malkoča, podigao je kasabu 
Novosel, današnji Donji Vakuf. Novosel je početkom XVI st. bio kasaba 
sa dvije muslimanske mahale, u kojima je bila 161 kuća sa 33 mudžereda. 
Skoro su svi stanovnici bili razne zanatlije. Bilo je trgovaca čohom, a 
spominje se jedan ranar (džerrah). Kako je grad i dalje bio strateški važan 
derbent, to je u njemu bilo nastanjeno 14. vojnika, od kojih 10 spahija, 
dvojica ćehaja i po jedan subaša i vojvoda. 

Novo Jajce (Jenidže Jajce), kasniji Varcar-Vakuf, nastao je sjevero- 
istočno od Jajca, na mjestu derbendžijskog sela Gornja Kloka. Kasabu je 
na tom mjestu, radi sigurnosti putnika i saobraćaja, podigao Hadži Mustafa, 
sin Mehmed-bega, aga u Carskom saraju. Mehmed-beg i sin mu Mustafa 
poticali su prema tradiciji iz domaće pravoslavne porodice Đukanovića. Iz 
sačuvane kanunname, koju je 1590. izdao Hadži Mustafa, vidi se da je on 
tu podigao džamiju i mekteb, izgradio vodovod i hamam, jedan karavan—saraj 
i 25 dućana, čime je mjesto dobilo status kasabe. 


U donjem toku Vrbasa, na putu od Banje Luke prema Doboju i Derventi, 
osnovao je prvi bosanski beglerbeg Ferhad-paša Sokolović kasabu Lišnja 
(danas istoimeno selo kod Prnjavora). Na Vrbasu, nizvodno od Banje Luke, 
tadašnji bosanski beglerbeg Ajas-paša zade Mustafa-paša utemeljio je, 1593. 
na uobičajeni način vakufnamom, kasabu Trn. Kasaba je u XVII st. bila 
značajno privredno središte gdje se redovno održavalo pet godišnjih sajmova. 
Kobaš se, kao skela na Savi i jedno vrijeme u XVI st. sjedište prostranog 
kadiluka (kasnije premještenog u Banju Luku), razvio u kasabu srednje 
veličine. Gradiška je kao kasaba stalno imala veliki prometni i trgovački 
značaj, jer je tu bila glavna izlazna skela na kraju puta koji je Banju Luku 
i njeno zaleđe povezivao sa Slavonijom. 

Posebno je opasan derbent, kako se navodi u jednom defteru, bio 
"prolaz preko brda zvanog Doljan", na putu Sarajevo-Hreša—Podromani- 
ja—Rogatica—Višegrad. Zbog razbojnika se skoro niko od putnika nije usu- 
đivao da uđe u selo u blizini tog brda "što pripada Rogatici". Zato je sultan 
Murat III, fermanom od 8. VII 1589, naredio lokalnom funkcioneru Hadži 
Ibrahim-agi da u tom selu podigne kasabu, kako bi "putnici stalno dolazili 
i prolazili", što bi i "za državnu blagajnu bilo korisno". Hadži Ibrahim-aga 
je tu kao svoje vakufske objekte podigao džamiju, mektebe, karavan—saraj 

i nekoliko dućana. Tako je nastala nekadašnja kasaba Glasinac. Kako bi 
novopodignuti grad naselio i oživio, to je Hadži Ibrahim-aga, kao vakif 
(dobrotvor), odredio da umjesto stanovnika njegov vakuf plaća gospodaru 
zemlje (spahiji) po 125 akči godišnje na ime tržnog badža (trošarine, mal- 
tarine) i pristojbe na povrtlarstvo i pčelinje košnice. Navedeni će se porezi 
plaćati sve dotle dok stanovnici kasabe budu čuvali derbend i "izlazili u 
susret putnicima i namjernicima, te brinuli o svojim ispašama". Zahvaljujući 
tim povlasticama, u kasabu su se odmah naselili "mnogi nomadi" (hajmani) 
i oni koji "nisu bili upisani ni kod jednog spahije". Tako je prema defteru 
iz 1604. kasaba Glasinac, pored male čaršije, već imala jedan stambeni 
dio, upisan kao Mahala časne Hadži-Ibrahimagine džamije sa 62 musli- 
manske kuće. Ove i ostale kasabe utemeljene u drugoj polovini X VI i tokom 
XVII st. nisu proistekle iz neke srednjovjekovne varoške tradicije. One su 
se odmah oformile 1 razvile kao muslimanska gradska naselja na mjestima 
gdje su već postojala derbendžijska sela. Takve kasabe su osnivane u prvom 
redu iz strateških razloga, radi osiguranja uslova za nesmetan tok saobraćaja 
i prometa ljudi i roba. 

Svakako je najznačajniji činilac u razvitku jednog broja gradova u 
Bosni bila činjenica da se u njima duže ili kraće vrijeme nalazilo sjedište 
najviših lokalnih upravno—vojnih i sudskih organa vlasti, prije svega sandžak- 
-begova i bosanskog beglerbega. To su bili Sarajevo, Banja Luka i Travnik, 
u kojima je bilo sjedište Bosanskog sandžaka, odnosno kasnijeg beglerbega 
ili bosanskog vezira. Sjedište Hercegovačkog sandžaka sukcesivno je bilo 
u Foči, Pljevljima i Mostaru, Zvorničkog u Zvorniku i Donjoj Tuzli, a 
Kliškog u Livnu. 

Prostor današnjeg Sarajeva, svojim geografskim položajem, plodnošću 
tla, obiljem šuma, vrela, potoka i rijeka, od davnina je privlačio ljude, pa 
je ovaj kraj bio naseljen još od ranog srednjeg vijeka. U tom smislu taj je 
prostor bio predodređen za buduće sjedište Bosanskog sandžaka, odnosno 
Bosne. Na tom su prostoru Osmanlije, tokom prvih decenija XV st, podigle 
svoj vojni logor, koji je služio kao baza za dalje osvajačke pohode prema 
zapadu, Posavini i obalama Jadrana. Velike potrebe vojske za raznovrsnom 
robom i opremom privlačile su na to mjesto brojne zanatlije i trgovce. Pored 
toga, ovaj logor, kao sjedište vojvode "zapadnih strana" ili bosanskog kra- 
jišnika, postaje i administrativno središte Bosne. Tako su se tu tokom samo 
dvije decenije osmanskog prisustva stekli uslovi za stvaranje jednog sraz- 
mjerno velikog urbanog naselja. Odlučujući korak u tom pravcu učinio je 
bosanski krajišnik, više puta spominjani Isa-beg Ishaković, koji je svojim 
zadužbinama stvarno utemeljio Sarajevo kao grad. Rana geneza tog grada 
je već naprijed spominjana. Naziv Sarajevo za novoosnovani grad prvi put 

se spominje 1477. u jednoj vakufnami tadašnjeg bosanskog sandžaka Ajas- 
-bega, napisanoj na arapskom jeziku. Na bosanskom se jeziku ovaj naziv 
grada susreće prvi put u pismu bosanskog namjesnika Firus-bega Du- 
brovčanima, 7. III 1507. godine. Naziv je slavizirana izvedenica turskog 
saray—ovasi (konak—polje), kako je u Isa-begovoj vakufnami označeno mjesto 
gdje su podignute njegove zadužbine. 

Novoosnovani grad je ubrzo postao važno privredno središte, zahvaljujući 
činjenici da se našao na raskršću značajnih trgovačkih puteva, koji su 
povezivali zapadnobalkanske posjede Osmanskog carstva i jadranske gra- 
dove, posebno Dubrovnik 1 Split, sa Solunom i Carigradom. Na ogromnom 
i srazmjerno jedinstvenom osmanskom tržištu, koje se prostiralo na preko 
tri kontinenta, Sarajevo se, u njegovom evropskom dijelu, vremenom razvilo 
ujedan od tri ili četiri najveća trga i obrtna centra. Tu se sticala, razmjenjivala, 
carinila i dalje otpremala najraznovrsnija roba, kako sa Orijenta tako i iz 
evropskih zemalja i mediteranskh gradova. Prema zapisima koje su ostavili 
brojni evropski i osmanski pisci i putnici iz XVI i XVII st. vidi se da su 
tada u Sarajevo dolazili "mnogi evropski trgovci" i da je to mjesto "puno 
naseljeno i bogato robom svake vrste", posebno jeftinim životnim namirni- 
cama. Jednom od tih putnika, poslaniku cara Ferdinanda II, Atanasiju 
Grgičeviću, činilo se 1628. da u čitavom ovom dijelu Evrope nema bogatijeg 
grada od Sarajeva. 

Sarajevo nije bilo samo trgovačko središte nego istovremeno značajno 
obrtno središte. Nova civilizacija koju su Osmanlije donijele u Bosnu, zas- 
novana na tekovinama duge tradicije gradskog života na Orijentu, skoro iz 
temelja je izmijenila navike i kvalitetno uvećala potrebe stanovništva u 
odjeći, obući i drugim predmetima za ličnu upotrebu, opremanju kuće, 
ishrani, oružju i opremanju konja, javnom kulturnom i prosvjetnom životu. 
To je podstaklo snažan razvoj proizvodnih i uslužnih zanata u Sarajevu. Na 
osnovi naziva pojedinih zanata i naziva njihovih alata, koji su po pravilu 
turskog porijekla, može se zaključiti da je oko šezdesetih novih obrta došlo 
u Bosnu sa pojavom Osmanlija. U Sarajevu se razvilo oko osamdeset različitih 
proizvodnih i uslužnih zanata, koji su prerađivali razne vrste metala, sirovu 
i štavljenu kožu, vunu, tekstil, drvo, glinu i razne prehrambene proizvode. 
Pored toga, postojalo je više uslužnih obrta, posebno u oblasti aščiluka, 
vrsta jela i ishrane i njihovog saldisanja (načina serviranja). Sve je to prije 
dolaska Osmanlija u Bosni bilo nepoznato. 

Na početku treće decenije XVI st., odnosno 1521, za upravnika Bosan- 
skog sandžaka došao je čuveni Gazi Husrev-beg. On je na tom položaju 
ostao u Sarajevu, uz dva kraća prekida, sve do smrti 1541. godine. Sa Gazi 

Husrev-begom počinje drugo građevinsko razdoblje i ujedno "zlatni vijek" 
u razvitku starog Sarajeva, koje upravo tada od kasabe postaje šeher. 

Javni i privatni graditeljski polet u Sarajevu nastavljen je i nakon Gazi 
Husrev-bega. Oko 1554. dovršena je izgradnja čitave sarajevske čaršije sa 
45 ulica, kao zanatske i trgovačke četvrti, koja se postepeno formirala na 
desnoj obali Miljacke, oko većih javnih građevina. Po tim brojnim, uglavnom 
natkrivenim ulicama i uličicama, nizale su se stotine različitih dućana i 
dućančića, razvrstanih strogo po pojedinim esnafima, u kojima se po čitav 
dan radilo i živo trgovalo. Čaršija je predstavljala poslovno jezgro grada 
(evropski city), oko kojega su se po padinama okolnih brda i planina u 
zelenilu smjestile stambene četvrti Sarajeva, između čijih krovova su se 
probijala kubeta i munare mnogih džamija. 


Mada nije stalno bilo administrativno središte Bosne — pošto je jedno 
vrijeme (1703—1850) sjedište bosanskog vezira bilo u Travniku, jer se grad 
nakon pohoda Eugena Savojskog sporo obnavljao — Sarajevo je vrlo rano, 
naročitom sultanskom poveljom, muafnamom, steklo određene povlastice i 
bilo oslobođeno nekih državnih dažbina, te obaveze nezla (decenzusa), tj. 
troškova oko smještaja službenih lica dok borave u ovom gradu. Bosanski 
je vezir na putu za Travnik mogao ostati u Sarajevu samo tri noći, i to kao 
musafir. Pored toga, sarajevska je esnafska organizacija također izborila za 
sebe autonomiju, pošto su sarajevski obrtnici i trgovci sami birali svog 
ćehaju (evropskog "cehmajstora"), što je bio veoma rijedak slučaj u Osman- 
skom carstvu. Sva politička gibanja koja su zahvatala Bosnu, posebno odre- 
đene autonomističke težnje i pokreti, nalazili su svoj izraz i uporište u 
Sarajevu. Razvoj gradske privrede vodio je unutrašnjem klasnom raslo- 
javanju. U gradu se izdiže trgovački stalež, posebno trgovci uvoznom robom 
(bazerdžani) koji su se bavili i novčanim kreditima. Nasuprot njima, javljaju 
se najamni radnici koji rade na nadnicu ("pod iščiluk"), a regrutirani su 
od propalih zanatlija i gradske sirotinje. Time se javlja začetak klasne 
podjele na dundžeriju (proleterijat) i barbaguzane (buržoaziju). No bez obzira 
na to, grad se podizao po uspostavljenim urbanim uzusima, a to znači da 
se čuvalo ono što je baštinjeno. 


Sarajevo je, kao grad velike trgovine i novca, privlačilo stanovništvo 
iz cijele Bosne, pa je bilo značajan činilac urbanizacije i općeg privrednog 
i kulturnog razvoja ove zemlje tokom XVI i XVII stoljeća. U čitavoj je 
Bosni Sarajevo važilo kao grad živog posla i dobre zarade. Tako je u Mostaru 
zabilježena tradicija da je navodno Gazi Husrev-beg rekao: "Ko god u 
Sarajevo u opancima došao, iz njega u čizmama izišao." Značajno je imati 
u vidu da je u urbanicaciji Sarajeva i svih drugih bosanskih gradova, za 
razliku od mnogih drugih izvanbosanskih južnoslavenskih gradova, udio 

stranog etničkog elementa bio neznatan. Urbanizacija i razvoj Sarajeva 
rezultat su rada domaćeg, bosansko—slavenskog muslimanskog elementa. 
Pripadnici islama neslavenskog etničkog porijekla brzo su se asimilirali u 
bošnjačkoj sredini. 

Sjeverno i zapadno od Sarajeva razvijaju se gradovi Visoko, Zenica, 
Travnik i Banja Luka. U sedmoj deceniji XVI st. Visoko je brojalo preko 
700 kuća. Iza Visokog dolaze Jajce i Travnik sa oko 400 kuća, Zenica sa 
330 i Banja Luka oko 300 domaćinstava. Travnik se razvio tokom XVI st. 
u dolini Lašve, kojom je vodio značajan strateški i trgovački put prema 
sjeverozapadnoj Bosni, Pounju i Lici, na koje je bila usmjerena osmanska 
ekspanzija. Za nekoliko decenija Travnik se, uz značajnu tvrđavu, razvio 
u muslimansko—orijentalni grad bosanskog tipa. Nakon osvajanja ugarske 
Jajačke banovine (1528), Jajce je uglavnom ostalo značajnom tvrđavom, 
dok se Banja Luka za dvadesetak godina razvila u treće privredno središte 
u Bosni. Banja Luka je također nastala u blizini jednog starog srednjovje- 
kovnog trgovišta, ali po osmanskom običaju nezavisno od njega, kao potpuno 
nov grad. Jedan od prvih značajnih dobrotvora i graditelja Banje Luke bio 
je upravnik Bosanskog sandžaka Sofi Mehmed-paša. U njegovo je vrijeme 
1553/54. sjedište Bosanskog sandžak-bega preneseno u Banju Luku. Mada 
je to bilo najkasnije 1554, prvi dokaz o tome potiče tek od 3. VI 1563. 
godine. Pod tim je datumom bosanski sandžak-beg Osman-šah-beg Sken- 
derpašić pisao iz Banje Luke austrijskom caru Maksimilijanu. 


Najznačajniji graditelj Banje Luke kao kasabe i šehera bio je Ferhad-beg 
Sokolović, koji je kao slavom ovjenčani bosanski krajišnik u svojstvu kliškog 
sandžaka, imenovan 1574. za bosanskog sandžak-bega. Savremenici su 
zapisali da se prilikom njegovog dolaska u Banju Luku, kao novog bosanskog 
sandžak-bega, pred njim nosilo 700 bajraka. Istovremeno ga je pratilo "tri 
stotine leventa (prikladnih junaka) u odijelu od vučine, pod željeznim kal- 
pacima". Ferhad-beg je u gradu na Vrbasu podigao 216 javnih objekata, 
među kojima je svakako najznačajnija bila džamija Ferhadija. U širem 
krugu oko džamije Ferhad-beg je podigao svoju rezidenciju (saraj), dvije 
stotine dućana, hamam, karavan—saraj i druge vakufske objekte. Ferhad-beg 
je, još kao kliški sandžak-beg, svojim zadužbinama podigao tokom Kiparskog 
rata (1571—74) kasabe Zemunik i Hrvace, u neposrednom zaleđu Zadra. 


Razvoj gradova, kao središta upravnih i sudskih vlasti, u Hercegovačkom 
sandžaku tekao je sukcesivno od istoka prema zapadu, kako se geopolitički 
i mikroregionalni pojam Hercegovine pomjerao. U prvobitnom, sjevero- 
istočnom dijelu tog sandžaka, razvijaju se prvo njegova sjedišta, Foča i 
Taslidža (Pljevlja), te okolni gradovi, posebno Čajniče i Prijepolje. Najbrže 
se razvijala Foča, koja je šezdesetih godina XVI st. već brojala oko 1.350 

muslimanskih kuća. Već u to vrijeme Mostar počinje polahko preuzimati 
vodeće mjesto u Hercegovačkom sandžaku. Podizanje gradskog naselja još 
u srednjem vijeku na mjestu kasnijeg Mostara pripisuje se gostu Radivoju, 
očito jednom od starješina Crkve bosanske u službi hercega Stjepana. Sred- 
njovjekovni drveni most na tom mjestu spominje se prvi put 1452, kada 
se jedan od sinova hercega Stjepana pobunio protiv oca i oteo mu neke 
gradove, među kojima dvije tvrđave na mostu na Neretvi. Tadašnji most 
na Neretvi nastao je prvenstveno radi lokalnih i regionalnih prometnih 
potreba. Bez obzira na to, njegova gradnja i postojanje privlačili su okolno 
stanovništvo i doveli do njegove koncentracije. Naselje oko mosta brzo se 
širilo, potiskujući postepeno Blagaj, kao nekadašnje sjedište hercega Stje- 
pana. Nakon osmanskog osvajanja, još je izrazitije ubrzan razvoj naselja 
oko mosta na Neretvi, koje se našlo na raskršću svih regionalnih puteva 
nekadašnje Hercegove zemlje. U osmanskim se dokumentima Mostar prvi 
put spominje 1474, kada je tamošnji subaša Skender na vakufskoj osnovi 
podigao nekoliko javnih objekata. Mada je bio labilne konstrukcije, most 
je koristio Osmanlijama za vojne operacije na desnoj obali Neretve. O tom 
su starom mostu, sto godina kasnije, ostavili zapise osmanski putopisci 
Hadži Kalfa (Kjatib Čelebija) i Evlija Čelebi. Hadži Kalfa je zapisao da je 
taj srednjovjekovni most bio "drven" i da je "visio na lancima", pa se tako 
tresao "da se preko njega samo sa smrtnim strahom prelazilo". Evlija Čelebi 
je opet zabilježio da je "prema pričanju latinskih historičara u ovome šeheru" 
bio most na "jakom gvozdenom lancu", te da je odatle grad dobio ime 
Mostar. 

Novi 1 slavni most dovršen je 1566. godine. Ta, u historiji arhitekture 
jedinstvena "kamena tvorevina", koju je podigao mimar Hajrudin, neizostavno 
bi impresionirala svakog putnika i namjernika. Evlija Čelebi kaže da je, 
kao "bijedni i jadni rob Božiji", prošao i vidio "šesnaest carevina", ali da 
takvog visokog 1 lijepog mosta nigdje nije našao. Njemu se činilo, da most 
čija dužina iznosi "ravnih stotinu koraka" izgleda kao "luk duge". Oko tog 
mosta neponovljive ljepote i smjelosti, čija je gradnja trajala skoro devet 
godina, vremenom je izrastao pravi šeher. Mostar se već do kraja XVI st. 
razvio u grad u kojem će ga obliku zateći austro-ugarska okupacija 1878. 
Mada je bio ustvari najmlađe gradsko naselje u nekadašnjoj Hercegovoj 
zemlji, brzo je ekonomski i politički potisnuo sva druga srednjovjekovna 
naselja na tom području. Kao grad, Mostar od kraja XVI st. postaje eko- 
nomsko, vojno i kulturno središte Hercegovine. Grad se prvobitno formirao 
na lijevoj obali Neretve oko najstarije, Atik džamije, uz koju je izrasla 
mahala Mejdan. U vremenu od 1476. do 1618. podignute su džamije: 
Sinan-pašina, Ćejvan Kethode, Karađozbegova, Nesuh-age Vučjakovića, Me- 

hmed-Ćehajina, Derviš-paše Bajezidagića, Hadži Balina i Koski Mehmed- 
-pašina. Ukupno je grad imao 35 džamija. Mostar je 1633. imao 24 musli- 
manske mahale. U gradu su njegovi dobrotvori podigli više privrednih i 
socijalno—humanitarnih objekata. U razdoblju od dvadeset godina (1550—1570) 
samo trojica dobrotvora, Ćejvan Kethoda, Nesuh-beg Vučjaković i Karađoz- 
-beg podigli su 145 dućana na čaršiji. Oni su podigli i tri velika hana, a 
Koski Mehmed-paša svoj karavan—saraj. Karađoz-beg je podigao imaret sa 
musafirhanom, derviški hanikah i medresu. U Kazaz—mahali je 1664. po- 
dignuta sahat-kula. Sinan-paša i Ćejvan-beg podigli su iste godine dva 
hamama. Mostar je pored Koski Mehmed-pašine, kao najstarije, imao još 
osam medresa. 

Među velike bosanske gradove čiji je nastanak i urbani razvoj vezan 
za osmansko razdoblje spada i Tuzla, koja se još u XVI st. profilirala kao 
privredno, kulturno i političko središte Zvorničkog sandžaka, odnosno sje- 
veroistočne Bosne. Osmanlije su na tom prostoru, pored Zvornika, zatekle 
još nekoliko tvrđava i naselja, među kojima su Srebrenica, Teočak, Soko 
(Gračanica), Srebrenik, Nenavište (Gradačac), Gornja i Donja Tuzla. Na 
mjestu Donje Tuzle postajao je do osmanskog osvajanja grad u okviru 
drvene tvrđave (Agač hisar). Savremni osmansko-—turski hroničar Mehmed 
Nešri u svom djelu Kitab-i cihannama (Knjiga o osvajaču svijeta) navodi 
da je taj grad, prije dolaska sultana Fatiha, spalio posljednji bosanski kralj 
Stjepan Tomašević, kako bi onemogućio dalje prodore akindžijskog i mar- 
toloskog vođe tadašnjeg Smederevskog sandžaka, Ali-bega Mihaloglua. 


Urbani razvoj Gornje Tuzle dovršen je oko 1701. u okviru Bali-begova 
vakufa. Tada je u okviru spomenutog vakufa u Gornjoj Tuzli postojala 
narodna kuhinja (imaret) za besplatno dijeljenje hrane sirotinji. Od tada 
naselje kao urbana aglomeracija stagnira pa za vrijeme austro-ugarske 
uprave, pored Počitelja i Izačića, gubi status grada. Nasuprot tome, Donja 
Tuzla, ili jednostavno Tuzla doživljava puni i kontinuirani uspon. Prema 
osmanskim popisima Gornja Tuzla je 1532. imala 155 kuća, od kojih 114 
muslimanskih, a njen je godišnji rentni prihod od solnih bunara iznosio 
10.873 akče. Nasuprot tome, po istom je popisu u Donjoj Tuzli bila 61 
kuća, među kojima samo tri muslimanske, a solna renta je godišnje iznosila 
svega 2.860 akči. Samo 16 godina kasnije (1548) eksploatacija soli u Donjoj 
Tuzli donosi zakupcima rentu od 84.453 akče. Tada je Donja Tuzla već 
bila kasaba sa pet muslimanskih mahala i ukupno 283 muslimanske kuće. 
U istom se popisu spominje "časna džamija", iz čega se vidi da je podignuta 
sredstvima sultana Sulejmana Veličanstvenog. 


Iz svih podataka se vidi da cijela oblast, mada u srednjem vijeku zvana 
Soli, nije po proizvodnji tog od životne važnosti značajnog artikla prelazila 

lokalne okvire. Srednjovjekovna Bosna je veliku većinu svojih potreba za 
solju podmirivala uvozom iz dubrovačkih i drugih primorskih solana. Tek 
od uspostavljanja osmanske vlasti dolazi do velikog razvoja i porasta proiz- 
vodnje "soli na drvo". Ova sintagma, koja se u osmanskim dokumentima 
redovno susreće kada je u pitanju proizvodnja soli u Tuzli, jasno ukazuje 
na tehnologiju proizvodnje soli, koja se varila, za razliku od osmanskih 
primorskih solana u kojima se sol dobijala prirodnim isparavanjem vode. 

Od svog osnivanja 1537. Kliški sandžak je, pored osmanske Dalmacije, 
obuhvatao jugozapadnu Bosnu sa dijelom Krajine. Odatle je sandžak Klis 
uvijek išao zajedno sa Bosanskim, Zvorničkim i Hercegovačkim sandžakom, 
a kasnije je bio sastavni dio Bosanskog ejaleta. Na području Kliškog san- 
džaka, osim većeg broja tvrđava, nije bilo značajnih gradskih naselja. Izu- 
zetak je bilo Livno, koje se počinje brže razvijati još prije uspostave sandžaka 
Klis. Oko 1520. godine Livno je imalo 63 kršćanske i svega dvije musli- 
manske kuće. Samo osam godina kasnije Livno broji već 90 muslimanskih 
i svega 14 kršćanskih kuća. Već su tada trgovački karavani od Sarajeva 
prema Jadranu išli pretežno preko Livna. Kako je Livno bilo na putu od 
Sarajeva prema Splitu, to se Dubrovnik, kao nekada tradicionalni glavni 
partner u bosanskoj uvozno—izvoznoj trgovini, polahko potiskuje u drugi 
plan. Dubrovčani se ipak ne daju pa se tako 1528. među kršćanskim 
kućama u Livnu bilježi čak pet onih dubrovačkih trgovaca. Livno se 1575. 
razvilo u veći grad sa 540 kuća, čaršijom i svim njenim pratećim objektima. 
To je bio znak splićanskim komunalnim vlastima da poduzmu akciju kojom 
će Dubrovnik ukloniti kao konkurenta u bosanskoj trgovini. Samo tri godine 
poslije navedenog popisa, splitski prior Daniel Rodrigo predlaže mletačkoj 
vladi plan po kojem bi Split umjesto Dubrovnika postao ishodišnom tačkom 
trgovine sa Bosnom i time općenito unutrašnjošću Balkana. Nakon izvjesnog 
oklijevanja, Venecija je 1592. otvorila u Splitu skelu sa lučkim uređajima, 
skladištem i lazaretom. Splitski knez i kapetan Danijel Malin pisao je u 
oktobru 1594. da se "put od Sarajeva do Splita prevaljuje za sedam dana", 
od čega četiri dana do Livna, odnosno Duvna, odakle se roba u preostala 
tri dana "doveze u Split". U uskoj vezi sa sve većom orijentacijom sarajevske, 
i općenito bosanske, izvozne i uvozne trgovine na Split, bila je Ankona, sa 
druge strane Jadrana. Kao slobodna luka na papskoj teritoriji, Ankona se 
uzdiže, što izaziva zabrinutost Venecije, pogotovu jer se tada pričalo da bi 
se Ankona mogla dobrovoljno staviti pod osmanski protektorat. 

Bosanski, a posebno sarajevski trgovci se od tada sve više orijentiraju 
na Split. Brzo se utvrdilo da Split prirodno i prometno za Bosnu ima niz 
prednosti u odnosu na Dubrovnik. Splitski komesi Paolo Trevision i Andre 
Renier ubrzo sa zadovoljstvom pišu mletačkoj vladi da njihov grad ima 

toliko prednosti za sarajevske trgovce obrtnike da su osmanske vlasti pri- 
hvatile "Split kao luku za svoju robu", te da su "u Bosni prokrčile šume i 
izgradile puteve prema Splitu". Bez obzira na ovaj euforični izvještaj splitskih 
zvaničnika, da je njihov grad počeo iz bosanske trgovine istiskivati Dub- 
rovnik, što je bilo predmetom dobre zarade, u Bosni je bilo nekih oklijevanja 
da se tradicionalni Dubrovnik zamijeni novom splitskom destinacijom. Na- 
jviše je to bilo usljed straha od prepada mletačkih uskoka. Kada su trgovina 
i profit u pitanju i to je otklonjeno, pa značaj Splita za Bosnu raste, a 
Dubrovnik od tada konstantno opada. Početkom XIX st. francuski konzularni 
činovnik Chaumette des Fosses je zabilježio da se iz Sarajeva za Split i 
obrnuto otprema godišnje devet velikih karavana, dok istovremeno ne bilježi 
ni jedan takav karavan za Dubrovnik. Sa ogomnim prirodnim zaleđem Bosne, 
Split raste, dok Dubrovnik, pogođen zemljotresom 6. IV 1667, počinje 
opadati. Grad se kasnije obnavlja, ali ulazak Francuza 31. I 1808, koji 
označava kraj Republike, ipak dočekuje u dekadenciji. Istodobno se u 
Bosni dešavaju velika politička i socijalno-ekonomska previranja, kao 
posljedica njenog agrarnog i vojno—političkog razvoja i evolucije u prethodna 
dva stoljeća. 

Prodor Bošnjaka u Hrvatsku i Podunavlje 


Nakon osvajanja i konačnog učvršćenja svog položaja u okviru Bosanskog 
sandžaka, Osmanlije nastavljaju sa upadima u hrvatske teritorije, posebno 
na Krbavu i Dalmaciju. Ti su krajevi još prije pada Bosne 1463. postali 
oblašću neposredne akcije i prolaza osmanskih akindžija. Stanje feudalne 
anarhije u hrvatskim krajevima ugarsko—hrvatske države samo je olakšalo 
upade osmanskih akindžija i njihove prodore sve do Ljubljane i Graca u 
Štajerskoj. Zbog tih upada krbavski biskup se još 1460. povukao iz Udbine 
u Modruš kod Ogulina. Ugarski kraljevi su još od tridesetih godina XV st. 
nastojali izgraditi odbrambeni sistem kojim bi pred sve učestalijom osman- 
skom opasnošću zaštitili svoje posjede. Tako je kralj Sigismund 1435. uspio 
uspostaviti jedan odbrambeni sistem duž granice prema Mlečanima u Dal- 
maciji i prema sve prisutnijim Osmanlijama u Bosni. Taj se sistem sastojao 
od tri tabora: hrvatskog na jugu, slavonskog prema Uni i usorskog na 
sjeveru. To je u osnovi bio začetak odbrambenog sistema iz kojeg je u XVI 
st. proistekla Vojna krajina ili granica, kojim je znatan dio hrvatskih zemalja 
postao stalnim vojničkim logorištem. Navedeni tabori su bili postavljeni i 
organizirani na principu banderijalne feudalne vojske, sastavljene od kraljev- 
skih posada utvrđenih gradova i raspoloživih oružanih snaga hrvatskog 
plemstva. U taboru je u principu na 33 kmeta dolazio po jedan opremljeni 
konjanik. 

Poslije pada Bosne 1463. taj je odbrambeni sistem utvrđen uspostavlja- 
njem Jajačke i Srebreničke banovine, te osnivanjem kapetanije u Senju 
1469. godine. Mada je povratio Jajce, ugarski kralj Matija Korvin nije uspio 
spriječiti da se Osmanlije trajno učvrste u dolini Sane, sa uporištima u 
tvrdom Kamengradu i Ključu. Sana tako postaje polaznom tačkom za 0s- 
manske pohode, u kojima u sve većem broju učestvuju sami Bošnjaci, kako 
prema zapadu tako i prema jugu. Kako su Jajačka i Srebrenička banovina 
predstavljale zapreku za direktne upade iz Bosne u Slavoniju, to su Osmanlije 
tamo prodirale sa područja Smederevskog sandžaka. 

Zagrebački ljetopisac kanonik Antun Vrabec bilježi 1467. kako "po- 
koriše Turci s malu vojsku Krbavu". Već slijedeće godine, bosanski sandžak- 
-beg Ajas-beg sa 20.000 ljudi provalio je u Hrvatsku i prodro čak do Senja, 

gdje je zarobljen tadašnji hrvatski ban Pavle Spirančić. Nakon toga, Ajas-beg 
je nastavio pohod i preko Kupe prodro u Kranjsku i probio se sve do 
Ljubljane, odakle se vratio "u Bosnu s velikim plijenom". Od tada pa sve 
do 1483, kada je kralj Matija uspio sklopiti primirje sa Osmanlijama, bosan- 
ski sandžak-begovi su punih petnaest godina redovno provaljivali u hrvatske 
krajeve i dalje na sjeverozapad u slovenačke pokrajine, sve do mletačke 
Furlanije. 

Primirje je odmah 1483. prekinuo novi bosanski sandžak Davud-beg, 
koji je na čelu 15.000 konjanika, većinom Bošnjaka, provalio u Dalmaciju, 
a zatim je preko Hrvatske i Kranjske stigao čak do Štajerske, koju "pohara 
sve do Graca". U Bosnu se "s ogromnim plijenom" vratio preko Slavonije. 
Za njegovo je vrijeme Hercegovački sandžak Džomeli oglu Jigit-beg osvojio 
Žabljak na Skadarskom jezeru, sjedište zetskog gospodara Ivana Crnojevića. 

Za vrijeme namjesnikovanja u Bosni Mehmed-bega Gazi Isabegovića 
i Sinan-bega (1485—1490) na bosansko—hrvatskoj granici je ponovno uspos- 
tavljeno i održavano primirje. Mada je sultan Bajezit II više pažnje poklanjao 
ekonomskom razvoju i vojno—političkom konsolidiranju ogromnih prostora 
koje je njegov prethodnik Mehmed Fatih osvojio, on se ipak upustio u više 
ratova sa Mlečanima, kako na istoku (Karamanija, Egipat) tako i na zapadu. 
Početkom devedesetih godina XV st. Bajezit II je ponovno okrenuo pogled 
na Ugarsku, "rastočenu unutrašnjim nemirima i stranačkim borbama poslije 
smrti Matije Korvina". U Ugarskoj i Slavoniji je došlo do borbe između 
pristalica kralja Vladislava, iz poljske dinastije Jagelonaca, i stranke aus- 
trijskog cara Maksimilijana Habsburškog. Maksimilijan je polagao pravo 
na ugarsko prijestolje na osnovu nasljednog ugovora kojeg je njegov otac, 
Fridrih III sklopio 1463. sa kraljem Matijom. Borba je okončana 1491. 
novim nasljednim ugovorom kojim su Habsburgovci osigurali ugarsku krunu 
u slučaju da izumru Jagelonci. U Hrvatskoj je građanski rat nastavljen 
opsadom Senja od strane Frankopana, koji su nastojali oružjem vratiti svoje 
izgubljene obiteljske posjede. Frankopane su predvodili grofovi Nikola i 
Bernard, te modruški grof Ivan. 

U takvoj je situaciji izvršenje planova prema Ugarskoj sultan Bajezit 
II povjerio Bošnjaku Jakub-paši, koga Hammer naziva Karamanli. Jakub- 
paša je bio čovjek naročitog Bajezitovog povjerenja još iz vremena kada je 
kao princ—namjesnik stolovao u Amasiji. Za bosanskog sandžak-bega Jakub- 
-paša je postavljen 1490. godine. On je u sadejstvu sa smederevskim i 
kruševačkim sandžak-begom odmah preduzeo ofanzivne akcije prema Hrvat- 
skoj i Ugarskoj. 

Prilikom prvog pohoda u jesen 1491. na povratku iz Kranjske osmanske 
čete su naletjele na zasjedu hrvatske vojske na Gornjoj Kupi, gdje su 

potučene. Ostaci njihovih četa probili su se do Udbine, gdje su nanovo 
poraženi. Tu je poginuo i berz Eljaz, u narodnoj pjesmi proslavljeni bošnjački 
junak Đerzelez Alija. Pjesme, priče i legende o Đerzelezu i njegovom junaštvu 
čine poseban ciklus u bošnjačkoj epici i usmenoj tradiciji. Đerzeleza je 
narodna pjesma izvajala u klasičnog epskog junaka, gospodskog i milostivog 
ponašanja, pobratima Kraljevića Marka i Sibinjanin Janka (Hunyadi Janosa). 
U jednoj pjesmi Alija Đerzelez sam sebe predstavlja riječima: "Hajd" ne 
luduj, neznana delijo, / ja otklen sam, od kojeg li grada, / i kako se po 
imenu vičem, / jesi I' čuo šeher Sarajevo, / u Saraj'vu Begovu džamiju, / 
viš džamije Šeh-Sinan tekiju, / pod tekijom Đerzelez Aliju, / ja sam glavom 
Đerzelez Alija!" U Logavinoj ulici, tačno ispod Hadži-Sinanove tekije, nalazi 
se velika nenastanjena čardaklija koju narod zove Đerzelezova kuća. Ova 
je mahala nastala u XVI st., a istovremeno je nazvana po staroj i čuvenoj 
sarajevskoj porodici Logavija, koja je gradu davala kadije, muderise, šejhove 
i druge učene ljude. 

Za Aliju Đerzeleza su vezana još dva lokaliteta u Sarajevu. Po narodnoj 
predaji, na Debelom Brdu, u predjelu Soukbunara, ispod Trebevića, nalaze 
se otisci kopita Đerzelezovog dorata. Narodna predaja vezuje za Đerzeleza 
i lokalitet Velika drveta na Alipašinom Mostu, gdje se nalazilo jedno od 
najstarijih bošnjačkih mezarja u Bosni. Prema predaji tu je ukopana Đer- 
zelezova sestra Ajka, koju je brat sabljom posjekao zato što je htjela pobjeći 
sa "Zmajem Ognjenim", tj. Vukom Jajčaninom kada je 1480. dijelom porobio 
i popalio Sarajevo. 


I sam se sultan divio Đerzelezu: "Car ugleda Đerzelez Aliju, / Sav u 
srmi i čistome zlatu, / Pa je opet care upitao: / Ko je ono na konju doratu? 
/ Ono, care, Đerzelez Alija, / A Alija od Bosne gazija!". U drugoj verziji 
pjesme veliki vezir Ćuprilić predstavlja Đerzeleza riječima: "Ono glavom 
Đerzelez Alija, / što onakog ne imaš junaka, / što je care tvoje carevine, / 
on ti zemlju čuva od kaura, / ne izdaje zemlje ni gradova"!" Na to su caru 
"suze udarile od radosti", pa je od "sveg srca pomislio": "Šućur Bogu i 
današnjem danu, / kad ja imam onakvih junaka!" 


Čuveni bošnjački historičar, rodom iz Pečuha, Ibrahim Alajbegović—Pe- 
čevija (1574—1650) piše u svojoj poznatoj hronici Tarih-i Pečevi, da je ban 
Derenčin odsječenu Gerz Eljazovu glavu poklonio ugarskom kralju, koji je 
naredio da se ova ukopa na Budimskom brdu, koje je od tada prozvano 
Gerzelez brdo. Po Pečeviji, Gerz Eljaz je bio rodom iz Janje kod Bijeljine. 
Isto misli i Evlija Čelebi, spominjući u svom Putopisu i to brdo u Budimu. 
Na njemu je u Đerzelezovu slavu, koji se istakao pri zauzeću Budima, 
sultan Sulejman podigao tekiju. Vuk Karadžić navodi u svom Rječniku da 
budimski "Srblji pripovijedaju da je nekakav Turčin iz Bosne Gerzelez 

Alija, koji se pjeva i u pjesmama, skočio na konju s tog brda u Dunav za 
carevo zdravlje kad su Turci osvojili Budim". 

Već je stari tursko—osmanski pisac Kemal-paša zade (1468—1534) znao 
oko 1480. za bosanskog ratnika i akindžiju po imenu Girz Ilyas. Osman- 
sko—turski pjesnik Esiri s početka XVII st. u jednoj pjesmi pripovijeda o 
Giirz Ilyasu i njegovoj značajnoj ulozi u odbrani Sarajeva 1480, u vrijeme 
opsade Vuka Jajčanina (Grgurovića). Esiri više puta naglašava da prenosi 
samo ono što je čuo. Ti hronološki ispremetani događaji i podaci predstavljaju 
osnovni historijski sloj ispletenog epskog predanja oko Đerzeleza. Nema 
sumnje da je historijski Gurz Ilyas ustvari epski Đerzelez Alija. 

U opisu krbavske bitke u jednoj tursko—osmanskoj hronici (Tarih-i al-i 
Osman) iz 1512, pisac kaže da je hrvatski ban Derenčin (Derendžilu) 
pogubio junaka, pehlivana, jigita (vještog konjanika) i znamenitog vojvodu 
Giirz Ilyasa. Kako je Derenčin prije krbavske bitke 1495, u kojoj je pao 
u osmansko ropstvo, bio jajački ban, to je Giirz Ilyas vjerovatno poginuo 
tokom Jakub-pašinog pohoda 1491. godine. Drugu verziju o pogibiji Giirz 
Ilyasa dao je Mesihi, divanski pisar rumelijskog beglerbega, koji je 1513. 
pisao da su u blizini Sokol—grada (kod Varcar—Vakufa) poginula trojica 
spomenutih subaša, Giirz Ilyas, Giizel Tursun i Mumin Havace (Havadže). 
Moguće je daje Giirz Ilyas poginuo kod Sokol—grada u sukobu sa Derenčinom, 
pošto je ovaj tada bio jajački ban. Kao takav, Derenčin je povremeno 
uznemiravao teritorije pod osmanskom vlašću oružanim ispadima u bližu i 
dalju okolicu Jajca. U Gerzovu kod Sokola, odnosno Varcar—Vakufa, nalazi 
se turbe Đerzelez Alije. Kult Đerzelezovog turbeta njeguje se u narodu još 
od XVI st., a kod njega se svakog 2. augusta, na Aliđun (tur. Aligiinii — 
Alijin dan) održava narodno veselje (dernek). Gerzovo, koje se ranije zvalo 
Prhovo, spominje se u osmanskim defterima prvi put 1528. godine. Samo 
ime lokaliteta svjedoči o popularnosti i kontinuitetu Đerzelezove epske 
slave. 


Dok su Bošnjaci ratovali prema sjeverozapadu, dotle je smederevski 
sandžak-beg Ali-paša Hadum četovao po Ugarskoj. Ali-pašu su suzbili i 
porazili Pavle Kinis, zvani "Turski bič", Georg More i kasnije Stjepan od 
Telegde iz Erdelja. U ovim bitkama Ali-paša je izgubio oko 15.000 vojnika 
i cjelokupni plijen. Georg More je na ugarski sabor dovezao "dvoja kola 
puna odsječenih turskih glava". Njegov izvještaj o pobjedi "i krvavi prilog 
užasnuli su sabor". 

Na drugoj strani, dva osmanska odreda su prodrla u Kranjsku, preko 
Metlike sve do Ljubljane, a drugi u Korušku, do Villacha (Filah). Mak- 
similijan Habsburški je u pomoć Koruškoj poslao vojsku. Kod Villacha je 
došlo do sudara u kojem je palo oko 7.000 kršćanskih i deset hiljada 

osmanskih vojnika, među kojima i Ali-paša Mihal-oglu, nekadašnji vidinski 
sandžak-beg i poznati i slavni podunavski akindžija, o kojem se "u Rumeliji 
još pjesme pjevaju", kako je to 1512. zabilježio anonimni osmansko—turski 
hroničar. 

Ovi porazi su izazvali Jakub-pašu pa je u ljeto 1493, sa osam hiljada 
akindžija krenuo na pohod prema sjeverozapadu. Prolazeći kraj Jajca, izazvao 
je na borbu njegovog zapovjednika Ladislava Kanižaja. Kanižaj je provalio 
iz grada i poslije kraće čarke Jakub-paša je bez zadržavanja nastavio svoj 
pohod preko Une i Kupe. Tom je prilikom stigao sve do Celja, Ptuja i 
Donje Štajerske, plijeneći i harajući uz put. Pri povratku, u augustu 1493, 
pustošio je i po sjeverozapadnoj Hrvatskoj. Kod Zagreba je Jakub-paša 
udario na jug, preko Modruša prema Udbini. Kod prijevoja Sadbar put mu 
je bio zakrčen drvljem i kamenjem, a uz to opkoljen hrvatskim plemićkim 
bandijerima, pod komandom hrvatskog bana Emerika Derenčina. Uz njega 
su bili brat i sin, te trojica Frankopana: grofovi Nikola, Bernard i Ivan. 
Frankopani su se u međuvremenu, pred osmanskom opasnošću, izmirili sa 
banom, utoliko prije što nisu uspjeli ostvariti svoj osnovni cilj, osvojiti Senj. 
Tokom pregovora s njima opkoljeni Jakub-paša je ponudio otkupninu, kako 
bi slobodno prošao dalje prema Bosni. Ban Derenčin i Frankopani su u 
zamjenu za nesmetan prolaz tražili od Jakub-paše da se oslobode svi kršćan- 
ski zarobljenici i da im se preda sav plijen. Nesiguran pred osmanskom 
silom, Derenčin je oklijevao i htio je pristati na Jakub-pašinu ponudu. 
Bernard Frankopan mu je na to prigovorio da se povlači, kako bi spasio 
život sinu i bratu. Tako nije došlo ni do pogodbe o otkupnini niti do 
povlačenja hrvatske vojske. Dok su pregovarali, Jakub-paša je, isjekavši 
šumu, prokrčio put iz klanca. Nakon toga, Jakub-paša je optužio Derenčina 
da je, ne dozvolivši mu slobodan prolaz, povrijedio primirje. 

U toj je situaciji ban Derenčin donio pogrešnu taktičku odluku da 
Jakub-paši nametne bitku na otvorenom polju. Obje su strane bile približno 
jednake po broju vojnika, ali su lahko pokretljive osmanske akindžije imale 
u sukobu na otvorenom polju veliku prednost nad teškom hrvatskom feu- 
dalnom konjicom. Razvivši se u manevar, leteća osmanska konjica je ujutro 
9. IX 1493. krenula u napad. Hrvatska im je vojska pošla u susret i spustila 
se u ravnicu ispod Udbine. Akindžije su lahko sa tri strane opkolile hrvatske 
oklopnike, koji su odmah izgubili nekoliko zapovjednika. Tokom bitke hrvat- 
ska je vojska potpuno razbijena i potučena, a sva tri Derenčina su zarobljena. 
Od trojice Frankopana, jedan je poginuo u boju, drugi je zarobljen, a treći 
pobjegao. Sin i brat bana Derenčina su pogubljeni, a on je sam poslan u 
Carigrad. Izveden pred sultana Bajezita II, Derenčin nije promijenio svoje 
oholo i nadmeno držanje. Bajezit ga ipak nije pogubio, nego ga je pod 

stražom prognao na jedan otok, gdje je nakon tri mjeseca od teške klime 
ili otrova umro. 

Jakub-paša je za ovu sjajnu pobjedu obdaren carskim mačem i konjem, 
te ubrzo položajem rumelijskog beglerbega. U slavu svoje pobjede sam 
Jakub-paša je spjevao veliku fahriju (hvalospjev) u kojoj se poredi sa sul- 
tanom Muratom 1. Jakub-paša je pjesmu, kao ogledalo vlastitog "ponosa i 
krvavog značaja", poslao sultanu Bajezitu, kao neku vrstu izvještaja o bici 
na Krbavskom polju. 


Taj stihovni izvještaj, odnosno poema inspirirana vlastitom pobjedom 
na Krbavskom polju, pokazuje da Jakub-paša nije bio samo vojskovođa 
nego i pjesnik. Bošnjak Hadum Jakub-paša je u književnosti poznat pod 
pjesničkim imenom Derviš. On spada među četiri—pet prvih Bošnjaka koji 
su se oglasili u književnosti na turskom i drugim orijentalnim jezicima. 
Prije Jakub-paše, ili istovremeno s njim, u osmanskoj književnosti su se 
javili Mahmud -paša Anđelović (Angel-zade), poznat pod pjesničkim imenom 
Adni, zatim Mevla Abdulkerim i Mevlana Ajas, Mustafa-paša Skenderpašić, 
u književnosti zvani Suni i dr. 

Mevla Abdulkerim i Mevlana Ajas su kao pripadnici uleme uglavnom 
poznati kao pisci glosa i komentara na različita djela iz šerijatskog prava. 
Adni je ostavio veći broj pohvalnih i lirskih pjesama (kasida 1 gazela) 
pisanih na turskom i perzijskom jeziku. Kao veliki vezir Mehmeda II Fatiha, 
Mahmud-paša je u pohodu protiv Bosanskog kraljevstva u proljeće 1463. 
vodio prethodnicu osmanske vojske od 20.000 ljudi, s kojima je vrlo brzo 
zauzeo neke gradove. Mahmud-paši se, na riječ da mu životu ništa neće 
biti, predao u Ključu na Sani posljednji bosanski kralj Stjepan Tomašević. 
U ljeto slijedeće 1464. Mahmud-paša je ponovno došao u Bosnu sa pre- 
thodnicom od oko dvadeset hiljada vojnika, s ciljem da ponovno osvoji 
Jajce koje su Ugari držali. Iz svog logora pred Jajcem uputio je 19. VII 
1464. pismo Dubrovčanima na bosanskom jeziku, ćirilicom, u kojem ih 
obavještava o svom dolasku i prekorijeva ih što mu još nisu poslali izaslanike. 
U istom je pismu Mahmud-paša tražio od Dubrovčana da mu pošalju šalitre, 
sumpora i devet hiljada dinara. Istovremeno sa opsadom Jajca, Mahmud- 
pašine čete su pustošile po susjednim hrvatskim zemljama, kojom su prilikom 
doprle čak do posjeda Stjepana Frankopana i zarobile mu sina. Poslije više 
bezuspješnih juriša na Jajce, sultan Fatih je naredio dizanje opsade, pa se 
Mahmud-paša skupa sa sultanom i glavninom vojske povukao iz Bosne. To 
je bio njegov posljednji boravak u Bosni. 

Adni, odnosno Mahmud-paša, Mevla Abdulkerim i Mevlana Ajas su 
kao dječaci ili mladići zarobljeni negdje kod Novog Brda i odvedeni u 
Edirne radi obuke i školovanja. Nasuprot tome, Jakub-paša je vjerovatno 

bio među prvim Bošnjacima koji su se okoristili povlasticom koju je sultan 
Fatih dao muslimanima u Bosni, tj. da se mogu javljati i slati svoju djecu 
u adžami—oglane. Svojim pjesničkim, veoma lijepo stiliziranim izvještajem 
o pobjedi na Krbavskom polju, Jakub-paša se iskazao kao jedan od boljih 
predstavnika Bosne na istočnom Parnasu. 

Kao vojskovođa, Jakub-paša izvještava sultana Bajezita II da je na 
bojištu palo devet hiljada, a zarobljeno jedanaest hiljada hrvatskih plemića 
i vojnika. To uglavnom potvrđuje i savremeni osmansko-—turski hroničar 
Ašik-paše Zade. Na drugoj strani, razne ugarske historije navode da je na 
Krbavskom polju poginulo i zarobljeno šest i po hiljada Hrvata i Mađara. 
Suprotno tome, svi savremeni hrvatski izvori govore o 13.000 poginulih i 
zarobljenih hrvatskih vojnika na Krbavskom polju. Upravo je tako ninski 
biskup Juraj Divnič pisao 27. IX 1493. papi Aleksandru VI Bordžiji (Borgia). 
Drugi savremenik, glagoljaški pop Martinac je zabilježio na kraju Novljan- 
skog brevijara, da takve tuge u Hrvatskoj nije bilo "od vremena Tatara i 
Gota". Krbavska bitka, u kojoj je, prema hrvatskom ljetopiscu iz XV st. 
franjevcu Ivanu Tomašiću, "propalo čitavo plemstvo Hrvatske", sa 13.000 
izginulih, značila je težak udarac i "pravi rasap kraljevstva hrvatskoga". 

Turski historičari ovu bitku porede sa bitkom na Kosovu. Na Kosovu 
su 1389. sultani Murat I i Bajezit I sa Osmanlijama otvorili jedno krilo 
kapije koja vodi u Podunavlje. Jakub-paša je sa Bošnjacima otvorio na 
Krbavi drugo krilo te kapije, kroz koju su osmanske vojske kasnije bez 
otpora prolazile u srednju Evropu. Krbavskom bitkom Osmanlije su zaista 
slomile i hrvatski otpor na cijelom prostoru od Gvozda do Cetine. Lika i 
Krbava su od tada izložene stalnim osmanskim upadima i prodorima Bošnja- 
ka, sve do njihovog konačnog osvojenja 1527. godine. 


U Krbavskoj bici stradalo je u prvom redu staro hrvatsko plemstvo, 
ono od "dvanaest plemena", iz vremena hrvatske državne samostalnosti, 
prije njenog ulaska u uniju sa Ugarskom 1102. godine. Ti stari hrvatski 
vlastelinski rodovi upravo su nastanjivali područje između Gvozda i Cetine. 
Odatle je vrlo znakovito bitka na Krbavskom polju u ugovoru o primirju sa 
Osmanlijama nazvana "hrvatskim porazom" (cladis croatica). To je u pravom 
smislu riječi bio poraz, mada Osmanlije sve do 1513. nisu upadale u hrvatske 
zemlje sa čvrstom namjerom da ih stalno osvoje, nego uglavnom radi pljačke 
i odvođenja roblja. Jedan savremenik je zabilježio, da je nakon Krbavske 
bitke "u cijeloj toj zemlji ostalo malo ljudi, da su svi pobijeni i pohvatani". 
Hrvatski staleži su se žalili caru Maksimilijanu da su im usljed stalnih 
osmanskih provala "gradovi i kuće prazne", "podložnici i kmetovi odvedeni, 
imanje oteto, porobljeno i popaljeno". Vlastelinski urbari iz tog vremena 

bilježe mnoga napuštena sela ne samo južno od Gvozda nego i u Hrvatskom 
zagorju. 

Zbog stalnog opadanja broja "poreskih dimova" ne siromaši samo seljaš- 
tvo, nego i vlastela pa gospodar Brinja (kod Senja), knez Anž Frankopan 
1490. moli da mu se zbog "pravog uboštva"odgodi plaćanje nekog duga. 
Uskoro poslije krbavskog poraza, hrvatski se staleži, na saboru u Bihaću, 
"prelati i magnati kao i moćni i plemići i svi prvaci", koji "zastupaju nesretno 
kraljevstvo hrvatsko", obraćaju za pomoć papi kao njegovi "najponizniji 
sinovi". U toj svojoj molbi hrvatska vlastela nije isključila mogućnost da 
se na bilo koji način nagodi sa Osmanlijama. To nije bila samo prazna 
prijetnja, jer se već od 1494. pojedini velikaši, kao Blagajski, Kurjakovići, 
Zrinski i drugi manji plemići, prihvataju uloge povremenih sultanovih harač- 
lija. Osim toga, oni sve češće slobodno propuštaju osmanske čete kako bi 
svoje posjede zaštitili od pljačke. 

To je ipak bilo privremeno i iz nužde, pošto hrvatsko plemstvo sve 
češće nastoji uspostaviti veze sa Habsburgovcima i Mlečanima, od kojih 
prvi pretendiraju na ugarsko—hrvatsku krunu. Bansku čast u Hrvatskoj 
preuzeo je Ivaniš Korvin, nezakoniti sin kralja Matije. Kao hrvatsko—sla- 
vonsko-—dalmatinski ban, Ivaniš je ulagao mnogo truda i napora oko odbrane 
zemlje. On je uspio postići i nekoliko manjih pobjeda protiv Osmanlija. 
Ipak, sedmogodišnje primirje koje je zaključio sa Osmanlijama 1503. nije 
bitno oslabilo njihov vojno—strateški položaj. Osmanlije su čvrsto zadržale 
svoja glavna uporišta između Sane i Japre, posebno Kamengrad, kao središte 
iz kojeg su polazile sve njihove akcije prema Hrvatskoj. Pored toga, Osmanlije 
su zadržale Makarsku, koju su osvojile u ratu sa Mlečanima 1499—1503. 
godine. Istovremeno su Osmanlije sve više stezale obruč oko Jajca i Zvečaja, 
čije su posade uznemiravale stanovništvo okolnih krajeva, posebno u jesen, 
kada su mu otimale ljetinu 1 drugu hranu. Zato je tadašnji bosanski sandžak- 
-beg Skender-paša Mihailović opremio 1501. svog sina Mustaj-bega sa 
hiljadu konjanika i dvije hiljade pješaka, koji nakon kraće opsade prisiliše 
Zvečaj na predaju. Naredne godine Mustaj-beg velikom brzinom presretne 
ugarske čete koje su nosile Jajcu hranu i municiju i sve im otme. 


Oružanom provalom 1512/13. Osmanlije su osvojile i zadržale pogra- 
nično područje između Cetine i Imotskog. Istovremeno je 1513. slobodna 
općina Poljica, umjesto mletačke priznala vrhovnu vlast sultana, uz obavezu 
plaćanja harača. Bez obzira na to, slavonski se staleži nisu odazvali na 
banov poziv da priskoče u pomoć Hrvatskoj. 

Iste godine za hrvatskog bana imenovan je dvorski kancelar i biskup 
Veszprema Petar Berislavić. On se punih sedam godina, sve do pogibije 
kod Korenice 1520, svim snagama borio za odbranu zemlje. Ban Petar, 

koji je 1513. porazio Osmanlije kod Dubice, uživao je jedino podršku i 
pomoć pape Leona X. Papa se plašio da bi Osmanlije mogle ugroziti Italiju 
ukoliko se učvrste na istočnoj obali Jadrana. Zato je hrvatskog bana Beri- 
slavića znatno pomogao oružjem, hranom i novcem. Jajce se u to vrijeme 
držalo i održalo najviše zahvaljujući banu Berislaviću i njegovom staranju 
i brizi oko odbrane Hrvatske. 

Nakon što su Osmanlije 1521. zauzele Beograd i Šabac, osvojile su 
dio Srijema i pri tome opljačkale istočnu Slavoniju. Na drugoj strani, Bošnjaci 
su 1522, pod vođstvom Gazi Husrev-bega, osvojili Knin, a 1523/24. Ostrovicu 
i Sinj, kao ključna uporišta za prodor prema manjim utvrđenjima južno od 
Velebita. Time su Osmanlije trajno zavladale cijelim područjem od Cetine 
do Zrmanje, osim dva tvrđa grada, Klisa i Obrovca. Samo je uski primorski 
pojas sa otocima, od Novigrada na sjeveru do Omiša na jugu, ostao pod 
vlašću Venecije, koja je tada bila u miru sa Osmanskom carevinom. 

Na sjeveru, na putu za Mohač, Osmanlije su 1526. pokorile istočnu 
Slavoniju, sa Varadinom, Ilokom i Osijekom. Pravac njihove ekspanzije bio 
je tada usmjeren prema Ugarskoj, odnosno Srednjoj Evropi. U toj ekspanziji 
i prodoru Bošnjaci su u velikom broju aktivno učestvovali. 

Bosna, ili administrativno—politički do 1580. Bosanski sandžak, dugo 
je vremena uporedo sa Smederevskim sandžakom, bila izrazito akindžijska 
oblast. Uprava nad akindžijskim sandžacima uvijek je povjeravana ljudima 
koji su se već istakli vojno—organizacionim sposobnostima, ali jednovremeno 
i ličnom hrabrošću. Takav je, među ostalima, bio pobjednik na Krbavskom 
polju, Jakub-paša, koji je svojim junaštvom uzvitlao "cijelu buru u bosanskoj 
povjesnici". Provodeći dosljedno dalekosežnu osmansku politiku prodora u 
Podunavlje, Jakub-paša nije izbjegavao ni lični viteški dvoboj. Kako je 
neposredno nakon Krbavske bitke Jajce bilo izvrgnuto stalnim osmanskim 
napadima, to se ban Vlatković jednom prilikom pohvalio na budimskom 
dvoru da će Jakub-pašu živa uhvatiti i otpremiti kralju na dvor. Pošto je 
to Jakub-paša dočuo, pozove bana "na mejdan junački". Jakub-paša mu je 
u svom za takve prilike uvijek epskom stilu uputio stihovanu poslanicu: 
"Evo mene, hodi i ti amo, / na mejdanu da se ogledamo, / ko se hvali 
spremiću ga živa, / što s' u rupu ko lisica skriva, / nek se horoz junačinom 
gradi, / pred sokolom onje jadnik mladi!" Vlatković se, poučen Derenčinovom 
katastrofom u sudaru sa akindžijama na otvorenom polju, nije odazvao na 
ovaj poziv pa je Jakub-paša opet samo prošao pored Jajca. 

Kako je Bosna uvijek bila krajište, to su njeni namjesnici u pravilu 
imali znatno šira vojno—politička ovlaštenja nego razni sandžak-bezi i begler- 
bezi u unutrašnjosti Carstva. U prvim stoljećima krajiški položaj Bosne 
imao je izrazito ofanzivan karakter, kao polazna tačka za dalja osvajanja. 

Od kraja XVII st. Osmanlije su prisiljene na uzmak, u kojem Bosna, umjesto 
ofanzivnog, postaje njihovo glavno odbrambeno krajište na tlu Evrope. Uz 
Jakub-pašu, prva je faza krajiške povijesti Bosne obilježena prije svega 
djelovanjem njenog najvećeg namjesnika, Gazi Husrev-bega. 

Gazi Husrev-begov dolazak na čelo Bosanskog sandžaka neposredno 
je vezan za veličanstveno doba vladavine sultana Sulejmana I Zakonodavca. 
Veliki su događaji vezani za vladavinu Sulejmana Veličanstvenog tražili na 
isturenom položaju bosanskog sandžak-bega čovjeka doraslog zahtjevima 
vremena. Odlukom carskog divana 15. IX 1521. na taj je položaj imenovan 
Gazi Husrev-beg, dotadašnji smederevski sandžak-beg. Samo dvanaest dana 
kasnije, nalazimo u Sarajevu dubrovačke poklisare Mihu Damjana i Marina 
Bercinjala, sa pozdravima i poklonima novom sandžak-begu. Uvijek dobro 
obaviješteni Dubrovčani su znali da je novi bosanski namjesnik po majci 
unuk sultana Bajezita II, čiji je otac bio Ferhad-beg, njihov susjed iz Her- 
cegovine. Ferhad-beg je bio jedan od najuspješnijih osmanskih vojskovođa 
na prijelazu iz XV u XVI stoljeće. Ratovao je na granicama Perzije i Egipta, 
gdje je u bici kod Adane i poginuo. Gazi Husrev-beg je na položaju bosanskog 
namjesnika, uz dva vrlo kratka prekida, ostao sve do smrti 1541. godine. 
On je jednako obilježio povijest svojom ličnošću izuzetnog vojskovođe, o 
čemu svjedoči njegov epitet Gazi, i istovremeno velikog graditelja i do- 
brotvora, posebno u Sarajevu. 


Bošnjak po očevom porijeklu i vlastitom duhovnom opredjeljenju, Gazi 
Husrev-beg simbolizira povijest Bosne i Bošnjaka cijelog XVI stoljeća. 
Narodna pjesma Gazi Husrev-beg vodi svatove u Stambol, najbolje slika i 
karakterizira Bošnjake toga doba kroz jedan dijalog sultana i njegovog 
vezira Ćuprilića: "Čuješ mene, Ćuprilić vezire, / znaš li kad si meni govorio: 
/ u Bošnjaka nigdje ništa nema, / dušeci im zelena travica, / a jastuci 
studeno kamenje! / No, veli mu Ćuprilović vezire: / Sve sam tebi ja to 
govorio! / A veli mu care od Stambola: / Vidiš, lalo, Ćuprilić vezire, / na 
svatima dobro odijelo, / na konjima rahte (oprema) pozlaćene! / Da prodadu 
u našem Stambolu, / biše mogli po Stambola platit! / A veli mu Ćuprilić 
vezire: / Oni štede svoje odijelo, / kad ih zovneš ti na svoju vojsku, / obuku 
se prema dušmanima, / oni tebi obraz osvjetlaju!" 


Kao bosanski sandžak-beg, Gazi Husrev-beg je prvo vojevao po Dal- 
maciji, gdje je, uz Knin i Skradin, krajem 1523. osvojio i Ostrovicu. Po 
tradiciji svih bosanskih sandžak-begova i on je pokušao osvojiti Jajce. Grad 
je opsjedao u proljeće 1525. samo sa svojim Bošnjacima, bez ikakve pomoći 
centralne vlasti. Jajcu je u pomoć pritekao modruški knez i hrvatski ban 
Krsto Frankopan, sin Bernarda Frankopana, pa su Bošnjaci uzmakli. U vezi 
s tom epizodom Safvet-beg Bašagić navodi neidentificirane "kršćanske po- 

vjesničare", prema kojima je "broj poginulih Turaka bio 30.000 u odnosu 
na četiri hiljade kršćana". Bašagić komentira: da su "Bošnjacima bile po- 
vezane ruke, dok bi ih toliko zasjekli, bar bi stotinu Frankopanovih vojnika 
raskinuli zubima." 

Uoči odlučujućeg pohoda na Ugarsku, Sulejman Veličanstveni je naredio 
Gazi Husrev-begu da preko Slavonije krene prema ušću Save u Dunav. To 
je strateški bio značajan potez, pošto je Slavonija već tada nazivana predziđem 
(antemurale) Ugarske. Time je jednovremeno ugrožena cjelovitost sve više 
dezorganizirane Hrvatske. U takvoj situaciji Hrvatska i Slavonija stalno su 
se kolebale između tri mogućnosti. Hrvatsko plemstvo se našlo pred tri 
opcije. Prve dvije su bile priklanjanje Austriji ili, na drugoj strani, Veneciji, 
a treća otvoreni kolektivni sporazum sa sultanom. Sve tri su opcije jednako 
dovodile u pitanje njenu dotadašnju državnu zajednicu sa Ugarskom. O 
svemu tome otvoreno je raspravljano na Hrvatskom saboru. Habsburgovci 
su, da bi osigurali svoje pozicije, već 1522. vojno pomagali bana Ivana 
Karlovića u njegovom sukobu sa ostalim velikašima. Od 1524. habsburški 
dvor počinje redovno pomagati odbranu pojedinih hrvatskih gradova. Vjero- 
vatno zato niže plemstvo poziva iste godine austrijskog nadvojvodu Ferdi- 
nanda, kao svog "gospodara", da imenuje bana. Kako je Habsburgovcima 
kralj Matija Korvin već bio priznao pravo na ugarsko—hrvatsku krunu, to 
se Ferdinand sistematski pripremao za tu svoju funkciju. On je uz to bio 
rodbinski povezan sa ugarskim kraljem Ludvikom II. Venecija je pružala 
potporu dalmatinskim gradovima, ali dalje od pomoći u oružju i novcu 
drugim dijelovima Hrvatske nije bila spremna ići. Pred rastućom osmanskom 
invazijom Hrvatski je sabor na zasjedanju u Križevcima, januara 1526, 
donio odluku da otkaže poslušnost kralju Ludviku II. Mada je odluka zvučala 
kao ucjena kralju, ona je izražavala svijest o prijetećoj dilemi: propast 
kraljevstva ili priklanjanje Habsburgovcima i dalja vrlo složena borba. Doga- 
đaji su sami po sebi svima na Balkanu i u Podunavlju, prestižući jedni 
druge, nametali ponašanje i rješenja. 

Pripremi za odlučujući pohod na Ugarsku sultan Sulejman Veličanstveni 
posvetio je skoro godinu dana. Sultan se odlučio da lično vodi vojsku na 
Ugarsku, kao što je to učinio u dva maha ranije, pri osvajanju Beograda i 
Rodosa. Sve što se dešavalo na bosansko—hrvatskoj granici bilo je samo 
predigra velikog osmanskog pohoda na Ugarsku. Pripremama pohoda ne- 
posredno je rukovodio veliki vezir Ibrahim-paša, po rođenju Albanac, čovjek 
posebnog sultanovog povjerenja. To je povjerenje Ibrahim-paša stekao prije 
svega na bojnom polju u Egiptu i smirivanjem janjičarske pobune. Ibra- 
him-paša je uz to prokrčio sebi put ka vrhovima vlasti zahvaljujući okolnosti 
da su dvojica dotadašnjih najuticajnijih vezira u datim prilikama istrošili 


236 


svoju funkciju. Mustafa-paša je zbog starosti i kostobolje bio vezan za 
postelju, dok drugi vezir Ajas-paša, osim veoma hrabrog i vještog rukovanja 
sabljom, nije čestito znao ni govoriti niti pisati. Ibrahim-paša je bio poliglot, 
koji je osim svog maternjeg i turskog jezika govorio još grčki, perzijski i 
italijanski. Veoma načitan, muzički nadaren i duhovit, Ibrahim-paša je za 
dugih sijela pričao sultanu o Hanibalu i Aleksandru Makedonskom. 

Sve je to u sultanu Sulejmanu I, kao već "neograničenom vlasniku 
moći pera i mača", podgrijavalo želju za velikim pohodom. U tom je smislu 
sve bilo planirano. Pozivom novom mletačkom bajlu da ga prati u pohodu, 
kao što je to učinio njegov prethodnik prilikom opsade Rodosa, sultan je 
njemačko—rimskom caru Karlu i ostalim evropskim vladarima objelodanio 
svoju namjeru. Preko Junuz-bega, terdžumana i izaslanika u Veneciji, sultan 
je pred sam polazak iz Carigrada o svom pohodu direktno obavijestio mle- 
tačkog dužda Loredana. Prije toga sultan je preduzeo sve potrebne mjere 
da osigura mir i kontrolu nad Carigradom za vrijeme svoga višemjesečnog 
odsustva. U međuvremenu je 1525. umro istanbulski muftija Alija Džemali, 
koji je kroz 22 godine službe stekao veliki ugled kao učen i pravdoljubiv 
čovjek. Na njegovo je mjesto imenovan Kemal-paša Zade, jedan od najvećih 
literata kojeg su Osmanlije ikada imale, tada već znamenit pravnik, filolog 
i povjesničar. Takav čovjek na položaju šejhul-islama bio je puna garancija 
Sulejmanu da može biti miran i siguran što se tiče rukovođenja ulemom i 
pravosuđem. Održavanje reda i mira u Carigradu, dok je on sam odsutan, 
sultan je povjerio, kao kajmakamu, Kasim-paši, dotadašnjem namjesniku 
Egipta. 


U pripreme za pohod spadala je i posjeta grobovima predaka, a posebno 
Ejubovom grobu i džamiji, jednom od svetih mjesta islama. Po predanju 
tu je ukopan Aba-Ejub-el Ensari, bajraktar Božijeg poslanika Muhammeda. 
Ejub (tur. Eyiip) je došao u Carigrad sa arapskom vojskom. Tu je podigao 
grad radi održavanja jednog skupa. Pri odlasku ubijen je strijelom i tu 
sahranjen. Sedam stoljeća kasnije, kada je sultan Mehmed Fatih osvojio 
Carigrad, njegov je hodža, inspiriran Božijim otkrovenjem, označio mjesto 
gdje je Ejub sahranjen. Po sultanovom naređenju pristupilo se na označenom 
mjestu kopanju. Ubrzo su iskopani tabut i ostaci svetog čovjeka. Na tom 
je mjestu sultan Fatih podigao svoju prvu džamiju u Carigradu. Tu je 
vremenom izrastao pravi grad mrtvih, sa nizom socijalnih institucija (imareta) 
podizanih uglavnom kao zadužbine majki—sultanija. 

Sultan Sulejman je sa više od 100.000 ljudi i tri stotine topova krenuo 
iz Carigrada u ponedjeljak, 23. IV 1526. godine. Tri mjeseca kasnije u 
Beogradu je primio čestitke za Bajram. U međuvremenu je u Zemun, pod 
Gardoš, kulu Sibinjanin Janka, pristigao Gazi Husrev-beg sa svojim Boš- 

njacima, nakon krstarenja po Slavoniji i zauzimanja srijemskih utvrda. Uz 
njega je bio i hercegovački sandžak-beg. Osmanski se logor prostirao uz 
Dunav, od Beograda i Zemuna do Iloka. Odlika cijelog pohoda bili su 
"najveći red i najstrožija disciplina". Uoči pohoda sultan je naredio da se 
vojsci isplate svi zaostali dirluci (plate). Vojska je u taboru stalno uzvikivala: 
"Carev cilj je Budim!" 

Napredovanje je nastavljeno duž Dunava i Drave do Osijeka, gdje je 
za pet dana podignut pontonski most, kako bi vojska prešla na lijevu, 
sjevernu obalu Drave. Vojska je u kiši i magli, kroz močvare i glib, preko 
nabujalih potoka i voda uporno prodirala prema Mohaču (Mohacs). Bošnja- 
cima nije bilo prvi put da, kako bi to Krleža rekao, gledaju "daljine meglene 
in kalne". Od slavnih dana na Mohaču to im je kasnije bila stalna sudbina. 
Skoro nema kraja prostrane Carevine gdje nisu ratovali i kosti ostavljali, 
od prilaza Beču do Ozije (Očakov na Dnjeparskom Limanu, na Crnom 
moru). 


Mohač je bio pravi početak tog vrlo bitnog segmenta bošnjačke povijesti. 
Ime tog malog mjesta, na zapadnoj strani jednog istoimenog dunavskog 
rukavca, sinonim je velike i dalekosežne povijesne prekretnice u historiji 
većine Južnih Slavena i Srednje Evrope. Isto ime nosi i ravnica podno 
mjesta, bogata vinogradima. Na tom prostoru, između blata Krašo (ili Kra- 
šiđa), sela Feldvar i jedne crkve sa južne strane, koju su Osmanlije po 
turski prozvale Pusu Kilise (crkva u zasjedi ili pozadini) odigrala se velika 
bitka. Upravo je tu centralna pozicija u rasporedu osmanske vojske pripala 
Bošnjacima, pod komandom Gazi Husrev-bega. 


Dvije noći uoči bitke raznovrsna i raznorodna osmanska vojska se 
odmarala i moralno pripremala za boj. Stalno se mogao čuti poklič: "Tako 
Bog hoće!" Veliki je vezir Ibrahim-paša stalno obilazio vojsku i posjećivao 
sultana. Na ratno vijeće sultan je pozvao Gazi Husrev-bega i veterane leteće 
konjice, kojima je on zapovijedao. Među njima bio je stari Bošnjak Adultudža 
(Adul Tuca) koji je samo rekao da nema boljeg savjeta, nego li udariti. 
Sultan je odobrio taj mudri savjet. Sutradan, na sabahu, sultan se pomolio: 
"Moj Bože, moć i snaga su u Tebe! Moj Bože, pomoć i zaštita su u Tebe! 
Pomozi Muhammedovu narodu!" Ujutro je, 28. VIII 1526, Gazi Husrev-beg 
ponovno pozvao svoje potčinjene starješine: starog Alaj-bega, Kara Osman- 
bega, subašu Mehmeda, ceribašu Balabana te Adultudžu. Poruka je bila 
da ih sultan zove na vijeće. Stari akindžija Adultudža se pojavio kao i 
prethodni dan, onakav kakav je bio na maršu, s oklopom i šljemom, sa 
dugim brkom i obrijanom bradom. U trku je s konja dobacio Gazi Husrev- 
-begu: "Nije sada vakta razgovoru" jer su čarkadžije već donijele haber da 
se "dušman blizu primaknuo". Nakon što mu je još doviknuo: "Hajde, beže, 

da redaš bajrake!" — Adultudža je udario konja mamuzama i galopom odjahao 
u pravcu prvih borbenih linija. 

Bitka je bila kratka, ali žestoka. Nakon snažnog napada i početnog 
uspjeha, ugarska vojska je potpuno poražena. Odlučujuću ulogu u tome su 
imali moćna osmanska artiljerija i spahijska konjica. Oko 40.000 bosanskih, 
smederevskih i drugih spahija i akindžija je u silovitom protivudaru razbilo 
ugarsku vojsku, probivši njen centralni borbeni poredak. Bitka je za ugarsku 
vojsku bila izgubljena prije nego su njeni zapovjednici shvatili šta se događa. 
Grof Battyhany je u jednom trenutku doviknuo kralju Ludviku II: "Bježe 
Turci, pobjeda je naša!" Praktično se u istom trenutku kralj našao u središtu 
osmanske konjice, koja je poput bujice sve ispred sebe nosila, sjekla i 
gazila. Ugari su počeli u neredu bježati na sve strane. U tom općem metežu 
kralj je nestao. On se, bježeći sa jednim dijelom vojske, vjerovatno utopio 
u močvarama na desnoj obali Dunava. Jaka ljetna kiša koja se spustila na 
Mohačko polje spasila je pri bijegu jedan broj preživjelih. Defterdari, kojima 
je bilo naređeno da drugog dana prebroje i pokopaju mrtve, nabrojali su 
dvadeset hiljada poginulih pješaka i četiri hiljade oklopnika. Četiri hiljade 
zarobljenih muškaraca je ubijeno, dok su žene puštene. Nakon toga, obus- 
tavljeno je dalje zarobljavanje preživjelih. 


Sultan Sulejman je potom krenuo prema Budimu, koji se unaprijed 
bez borbe predao. Ključevi grada su simbolično doneseni u Dunafeldvar, 
na pola puta od Mohača do Budima, gdje su svečano uručeni sultanu. 
Desetog septembra 1526. sultan Sulejman je ušao u Budim. Sultan je izdao 
oštru naredbu da se grad, njegovo stanovništvo i imovina ne smiju dirati, 
što janjičarima i akindžijama, željnim pljačke, nije baš bilo pravo. Sulejman 
se smjestio u kraljevom lovačkom dvorcu izvan Budima, dok je veliki vezir 
ostao u gradu. Tu je u kraljevskom dvorcu veliki vezir svečano primio 
čestitanja za Kurban-bajram, koji je proslavljen po tradicionalnom običaju. 
Nakon toga, sultan i veliki vezir su prešli u Peštu, na lijevoj obali Dunava, 
gdje su podigli svoj tabor. U Pešti su ih svečano dočekali ugarski dosto- 
janstvenici i uglednici, kojima je sultan obećao Ivana Zapolju (Szapolyai) 
za kralja. Nakon četrnaest dana od dolaska u Budim, počeo je 24. septembra 
povratak sultana sa vojskom niz lijevu obalu Dunava. Lađama je otpremljen 
bogati plijen, sa dragocjenostima iz kraljevskog dvora, među kojima je bila 
i biblioteka Matije Korvina. Istim su lađama krenuli i Jevreji, koji su bili 
protjerani iz Budima. 

Za samo sahat i po bitke na Mohaču je riješeno slijedećih 180 godina 
sudbine Hrvatske i Ugarske. Velika pobjeda osmanske sile, u kojoj su 
Bošnjaci imali znatnog udjela, otvorila je put njihovom prodoru i ekspanziji 
u Podunavlje, Liku, Dalmaciju i Primorje. Taj je prodor ostvaren postepeno 

tokom XVI st., u kojem su Osmanlije vodile više snažnih ofanzivnih ratova 
protiv ugarsko-—hrvatske države, odnosno protiv Habsburgovaca. 


Ugarsko i hrvatsko plemstvo je ubrzano nastojalo da poslije teškog 
poraza na Mohaču redefinira svoj državnopravni status i okvir te osigura 
odbranu svojih preostalih zemalja i posjeda. U tim su nastojanjima nezao- 
bilazan faktor bili Habsburgovci, čiji su se posjedi poslije mohačke katastrofe 
našli direktno na udaru Osmanlija. Kako je na Mohaču poginuo kralj Ludovik 
II Jagelonski, čime je izumrla njegova dinastija, to je ugarsko—hrvatski tron 
ostao upražnjen. Ferdinand Habsburški je otvoreno tražio ugarsko—hrvatsku 
krunu, kao baštinu svoje žene Ane, sestre kralja Ludovika II. Pored toga, 
Ferdinand se pozivao i na činjenicu da je Matija Korvin svojevremeno 
priznao Habsburgovcima pravo na ugarsku krunu. U međuvremenu je, pet- 
naest godina poslije smrti kralja Matije, ugarski državni sabor 1505. usvojio 
zaključak po kojem stranci ne mogu doći na ugarsko prijestolje. Na toj se 
osnovi ugarsko plemstvo podijelilo. Jedan dio plemstva je na saboru u 
Stolnom Biogradu, u novembru 1526, izabrao za kralja erdeljskog kneza 
Ivana Zapolju, koji je uživao osmansku podršku i zaštitu. Drugi dio ugarskog 
plemstva je već u decembru 1526, na saboru u Požunu (Pozsony, danas 
Bratislava) Zapoljinu krunidbu proglasio nezakonitom i za kralja izabrao 
Ferdinanda Habsburškog. 


Hrvatski su se velikaši također podijelili u vezi sa izborom novog kralja. 
Velikaši južno od Kupe i Gvozda su smatrali da su Habsburgovci jedina 
realna snaga sposobna da pruži otpor Osmanlijama, pa su na saboru u 
Cetingradu 1. I 1527. proglasili Ferdinanda za hrvatskog kralja. Na saboru 
su se Ferdinandovi izaslanici obavezali u njegovo ime da će on o svom 
trošku držati u Hrvatskoj 1.000 konjanika i 200 pješaka, sa posadama u 
pograničnim gradovima 1 tvrđavama prema osmanskoj Bosni. Poimenično 
su spomenuti ti gradovi: Klis, Bihać, Ripač, Otočac, Senj i Starigrad ispod 
Velebita. Jedan od Frankopana, knez Krsto Frankopan je odbio da prizna 
Ferdinanda za kralja. On je već 6. I 1527. uspio okupiti na saboru u 
biskupskom gradu Dubravi kod Čazme slavonske velikaše, koji su također 
bili protiv Ferdinanda. Oni su za kralja izabrali Zapolju, koji je potom 
imenovao Krstu Frankopana za hrvatskog bana, a zagrebačkog biskupa 
Šimuna Erdodyja za svoga kancelara. Tako je Hrvatska imala za kralja 
Ferdinanda Habsburškog, a Slavonija Ivana Zapolju. 


Ferdinand Habsburški je praktično sve svoje snage usmjerio na borbu 
protiv Zapolje, tako da je skoro potpuno zanemario odbranu Hrvatske. 
Ključne hrvatske tvrđave prema Bosni branile su malobrojne posade, koje 
nisu mogle spriječiti stalne upade Bošnjaka po okolnim župama. Usljed 
građanskog rata između Ferdinandovih i Zapoljinih pristalica i velikaške 

tlake, narod je veoma osiromašio, pa su mnogi seljaci bježali u krajeve pod 
osmanskom vlašću. Građanski rat je okončan ugovorom zaključenim februara 
1538, kojim je Ferdinand priznao Zapoljin kraljevski naslov i vlast nad 
onim dijelovima Ugarske koje je tada držao pod svojom neposrednom kon- 
trolom. Zapolja se tom prilikom odrekao, u korist Ferdinanda, titule kralja 
Hrvatske, Slavonije i Dalmacije. Tek poslije Zapoljine smrti 1540. uspio 
je Ferdinand osigurati ugarsko—hrvatsku krunu habsburškoj dinastiji. 

Poslije Mohačke bitke nekoliko gradova u kojima su se u Bosni još 
držale ugarske posade ostalo je izloženo "sudbini i Gazi Husrev-begu". 
Početkom 1528, poslije slabog otpora obeshrabrene posade i njenog malo- 
dušnog zapovjednika Stjepana Grbonoga, Jajce je konačno ponovno palo u 
osmanske ruke. Grad je zauzeo Gazi Husrev-begov ćehaja Murat-beg Tardić. 
Na vijest o padu Jajca, kapetan Andrija Radović je bez borbe predao Banju 
Luku. Padom ova dva grada ubrzo su pali pogranični gradovi sa tvrđavama 
Greben, Sokol, Jezero, Vinac, Vrbaški Grad, Livač, Komatin i Bočac u 
Bosni, zatim Udbina u Hrvatskoj, Vrana u Dalmaciji, te Modruš i Požega 
u Slavoniji. Sve ove gradove zauzeli su Bošnjaci sa Gazi Husrev-begom na 
čelu. Gazi Husrev-beg je tada, kako kaže Hammer, vladao u Bosni "u sjaju 
i moći, ali pravedno". 


Tokom cijele 1528. sultan Sulejman se spremao za novi pohod na 
Ugarsku, odnosno na Habsburgovce. Krajem 1527. u Carigrad je kao izasla- 
nik kralja Zapolje stigao poljski palatin Hieronim Lasezky, s ciljem da 
sklopi savez sa sultanom i potraži njegovu pomoć. Zahvaljujući svojoj diplo- 
matskoj vještini, ali i podmićivanju uticajnih ljudi oko velikog vezira Ibra- 
him-paše, Lasezky je izdejstvovao da Zapolja, umjesto plaćanja godišnjeg 
danka, šalje jednom godišnje svoje poslanstvo sa izrazima pokornosti sultanu 
i prigodnim darovima. 


Na vijest o tome Ferdinand Habsburški je sa svoje strane poslao prvo 
austrijsko poslanstvo Porti. Poslanstvo su predvodila dvojica nuncija, Ivan 
Hobordanski i Nijemac Weichselberger. Oni su u Carigrad stigli i po sul- 
tanovom naređenju svečano dočekani 29. V 1528, tačno na sedamdesetpetu 
godišnjicu zauzimanja grada. Oni, za razliku od Zapoljinih izaslanika, nisu 
došli da traže savez i pomoć nego su nastupili sa zahtjevom da se vrate 
mjesta koja su oduzeta ugarsko—hrvatskom kraljevstvu. Pored toga, ponudili 
su mir ili pregovore o prekidu vatre. Za popis mjesta čije se vraćanje tražilo 
veliki vezir Ibrahim-paša je rekao da ga čudi "što Ferdinand nije zahtijevao 
i Carigrad". Zbog Ferdinandovog zahtjeva, a posebno zbog grubog načina 
na koji je iznesen, sultan Sulejman se veoma naljutio pa je naredio da se 
dvojica izaslanika stave u kućni pritvor u svratištu u kojem su odsjeli. 
Pušteni su tek poslije osam mjeseci i obdareni sa po dvije stotine dukata, 


241 


kako bi Ferdinandu prenijeli sultanovu objavu rata. Pri njihovom odlasku 
iz Carigrada, krajem marta 1529, sultan im je sam usmeno rekao da poruče 
Ferdinandu da će on doći "sa svom svojom snagom i moći", kako bi mu 
lično vratio ono što od njega traži. U tom je smislu na kraju dodao neka 
se Ferdinand dobro pripremi za njegov doček. 

Sultan Sulejman je na svoj novi veliki pohod krenuo iz Carigrada 
10. V 1529. godine. Proljeće je te godine bilo veoma kišovito pa je prijelaz 
preko nabujalih rijeka: Marice, Morave, Save, a posebno Drave kod Osijeka 
pričinjavao znatne teškoće u planiranom rasporedu napredovanja velike 
carske vojske. Sultan je ipak stigao na vrijeme na Mohač, mjesto svoje 
velike pobjede, gdje je 20. VI 1529. svečano primio svog štićenika Ivana 
Zapolju kao kralja. Početkom septembra sultan Sulejman je taborovao u 
budimskim vinogradima, dok je vojska opsjedala grad, u kojem se nalazila 
Ferdinandova njemačka posada. Šestog dana opsade njemačka posada je 
predala budimsku tvrđavu, pošto su njeni zapovjednici dobili obećanje da 
mogu slobodno ići. Sedmog dana nakon zauzeća Budima, 14. septembra, 
Zapolja je svečano primio krunu Svetog Stjepana i sjeo na ugarsko kraljevsko 
prijestolje. 


Dok je još u budimskom dvoru trajala ta svečanost, sultan je već s 
vojskom napredovao prema Beču. Opsada utvrđenog habsburškog glavnog 
grada počela je 27. IX 1529. godine. Juriši na grad smjenjivali su se jedan 
za drugim punih 18 dana. Osmanlije su srušile nekoliko kula i minama 
napravile više breša u utvrđenim gradskim zidinama, ali je srčana posada 
uspjela odbiti sve juriše. Posljednji juriš na grad izvršen je bez uspjeha 
14. X 1529, nakon čega je sultan naredio povlačenje. Sljedećeg je dana 
spas Beča objavljen gruhanjem topova sa bedema, zvonjavom svih gradskih 
zvona i muzikom sa tornjeva. Kao austrijski patriota, Hammer ističe da bi 
Sulejman stigao "u srce Njemačke, da Beč nije poslužio kao grudobran". 
Tako je ugarskim porazom na Mohaču 1526. i Ferdinandovom uspješnom 
odbranom Beča, tri godine kasnije, faktički nastala Habsburška carevina, 
kao "nenamjerno djelo Sulejmana Veličanstvenog". 


Bez obzira na neuspjeh pod Bečom, sultan Sulejman je u ljeto i jesen 
1532, na čelu vojske od 200.000 ljudi, ponovno ratovao po zemljama Fer- 
dinanda Habsburškog, odnosno njemačkog cara Karla V. U ovom je pohodu 
sudjelovala i bosanska vojska, koja je brojala 50.000 ljudi. Bošnjaci su išli 
kao prethodnica velike Sulejmanove vojske pa su tako, "robeći i paleći", 
provalili u Donju i Gornju Austriju. Cilj ovog Sulejmanovog pohoda nije 
bila opsada Beča i drugih utvrđenih gradova nego želja da se Ferdinand i 
Karlo V navuku u bitku na otvorenom polju. Do takve bitke nije došlo, ali 
je tokom pohoda u sultanove ruke palo dvadesetak utvrda i gradova po 


242 


Ugarskoj i Slavoniji. Uz sve to, poharane su Štajerska, Donja i Gornja 
Austrija. Vojska je pokupila ogroman ratni plijen i povela sa sobom kao 
roblje trideset hiljada duša iz Štajerske, Ugarske i Slavonije. 

Ovaj pobjedonosni Sulejmanov pohod stvorio je, što se Porte tiče, po- 
voljne uslove za mirovne pregovore koje je želio i Ferdinand, nakon što su 
njegove zemlje skoro potpuno opustošene. Pregovori o miru vođeni su u 
Carigradu cijelu prvu polovinu 1533. godine. Po mirovnom ugovoru, koji 
je zaključen krajem juna 1533, sultan je zadržao Ugarsku za Zapolju i 
njegove nasljednike, a Ferdinandu je priznato samo ono što je stvarno 
posjedovao. Ugarska je tako ostala Osmanskom carstvu. To je bila cijena 
kojom je Austrija platila svoj prvi mir sa Osmanskom carevinom. 

Bez obzira na ovaj mir, na granicama Bosne prema Hrvatskoj nastavljen 
je stalni rat sa uskocima, čija su glavna uporišta bila u Klisu i kasnije 
Senju. Odatle su "uskakali" u Bosnu, gdje su kao hajduci iz zasjede napadali 
trgovačke karavane, otimali i plijenili stoku i palili kule i čardake. Na moru 
su uskoci djelovali protiv osmanskih brodova kao gusari. Habsburgovci su 
poslije 1526. prihvatili uskoke kao carske najamnike i faktički im povjerili 
odbranu Hrvatske krajine i Primorja. Tako su Bošnjaci, bez obzira na stanje 
mira između Austrije i Porte, silom prilika stalno bili u ratu sa uskocima 
i hajducima, koje su podržavali i plaćali Habsburgovci. 

Kako su kliški uskoci stalno uznemiravali Bosansku krajinu, to se od 
1536. bosanska vojska, koju je predvodio Gazi Husrev-begov ćehaja Mu- 
rat-beg Tardić, stalno nalazila oko Klisa. Tardić je u blizini Sinja podigao 
dvije utvrde, kako bi nepristupačnom Klisu presjekao dovoz hrane i drugog 
materijala i tako njegove stanovnike i posadu prisilio na predaju. Bez obzira 
na uskoke, Klis je svojim položajem predstavljao strateški izuzetno značajnu 
tvrđavu. Smješten na jednoj nepristupačnoj litici na prevoju Mosora i Kozja- 
ka, Klis je dominirao cijelom srednjom Dalmacijom. Klis se prvi put spominje 
još u povelji hrvatskog kneza Trpimira iz 852. godine. Od 1387. Klis je 
bio u posjedu bosanskog kralja Tvrtka I. Nakon njegove smrti (1391), Klis 
je sa cijelom Dalmacijom došao pod vlast ugarsko—hrvatskih kraljeva. U 
teško pristupačni i utvrđeni Klis ugarsko—hrvatski kralj Bela IV se prilikom 
tatarske provale 1241-42. sklonio i tako spasio svoju djecu. 

Početkom 1537. krenula je u pomoć opkoljenom Klisu hrvatska vojska 
pod zapovjedništvom uskočkog starješine Petra Kružića. Murat-beg Tardić 
ga je presreo kod Solina i potpuno potukao. Nakon toga, Klis se više nije 
mogao održati pa se njegova posada predala 12. III 1537. Bošnjaci su tako 
uništili posljednje uporište hrvatskog kraljevstva južno od Velebita. Iste je 
godine uspostavljen Kliški sandžak, za čijeg je prvog upravnika sa titulom 

bega imenovan Murat Tardić, koji je kao Dalmatinac rodom iz Šibenika 
"na to imao pravo". 

Ubrzo potom došlo je do mletačko—osmanskog rata 1537—1540. godine. 
Rat je, nakon 35—godišnjeg međusobnog mira, počeo optužbama Porte da 
je Venecija povrijedila slobodu plovidbe. Odlučujuća pomorska bitka u 
ovom ratu odigrala se u vodama Preveze, na grčkoj obali Jonskog mora. 
Osmanskom flotom je zapovijedao čuveni osmanski admiral Hajredin Bar- 
barosa, a združenu španjolsku, papsku i mletačku flotu je vodio đenovljanski 
admiral u papskoj službi Andrea Doria. Tokom bitke Barbarosa je zarobio 
i uništio sedam protivničkih galija, pa se nakon toga združena kršćanska 
flota povukla. Samo je "noć spriječila da kršćansko brodovlje ne doživi još 
veći poraz". 

Mlečani su iste godine pretrpjeli poraz i na kopnu, kod Nadina u 
Dalmaciji. Tu ih je, prilikom pokušaja da zauzmu Nadin, porazio Gazi 
Husrev-beg sa svojim Bošnjacima. Nakon toga, Gazi Husrev-beg je za kratko 
opsjedao Zadar. On je tom prilikom, robeći i paleći, prokrstario cijelom 
mletačkom Dalmacijom. Vojska se u Bosnu vratila sa ogromnim plijenom. 

Poraz kod Preveza kršćanska je koalicija odmah nastojala naknaditi u 
Boki Kotorskoj. Andrea Doria je sa svojim galijama stigao 27. X 1538. 
pred Herceg—Novi i odmah počeo topovima tući novsku tvrđavu. Istovremeno 
su se iskrcali Španjolci i sa kopna opkolili grad. Hajredin Barbarosa je 
pokušao slijediti flotu kršćanske koalicije, ali ga je u Otrantskom prolazu 
zahvatila jaka oluja pa se sa više oštećenih brodova morao skloniti u Valonu. 
Sa kopna je opkoljenom Novom pokušao pomoći hercegovački sandžak-beg 
Bali-beg sa nešto vojske, ali je stigao prekasno da uđe u grad i ojača 
odbranu. Tako je poslije trodnevne opsade Novi pao u ruke kršćanske 
koalicije. Tom je prilikom zarobljeno 1.700 njegovih preživjelih žitelja i 
branilaca. Odrasli muškarci su sasječeni, a žene i djeca odvedeni kao roblje 
u Veneciju, gdje su dalje prodavani kao kućna posluga po italijanskim 
gradovima. Napadači su, pored toga, zadobili plijen u vrijednosti od se- 
damdeset hiljada talira. U gradu je ostala posada od četiri hiljade Španjolaca. 

Gubitak Novog, koji je 1382. utemeljio bosanski kralj Tvrtko I, teško 
je pao Bošnjacima. Već 1. I 1539. pred gradske zidine je stigao Murat-beg 
Tardić sa nešto vojske i šest topova. Španjolci su odmah provalili iz grada 
i, prije nego što je napad započeo, prisilili Bošnjake na povlačenje, pri 
čemu su zarobili svih šest topova. 

Ovaj je neuspjeh teško primljen ne samo u Bosni nego i na Porti. 
Prema Novom je upućena velika kopnena vojska od 60.000 ljudi, pod 
komandom rumelijskog beglerbega Husrev-paše. S mora je prema Novom 
krenuo Hajredin Barbarosa sa 150 jedrenjaka. Njegova prethodnica od 27 

brodova stigla je pred Novi 13. VII 1539. godine. Četiri dana kasnije stigao 
je Hajredin sa cjelokupnom flotom i odmah preuzeo komandu nad opsadom. 
Pune tri sedmice grad je tučen topovima s kopna i mora. Sedmog augusta 
na grad je izvršen opći juriš. Osmanske prethodnice su prodrle u grad, ali 
su ih Španjolci u posljednji trenutak suzbili. Sljedećeg su dana dvojica 
španjolskih prebjega odali Hajredinu da je posada tvrđave spala na svega 
730 vojnika, kojima već nedostaje hrane i oružja. Hajredin je 10. augusta 
komandovao novi juriš, u kojem je grad brzo zauzet. Zapovjednik grada 
Francesco Sarmiente se predao sa oko 300 ljudi, koliko ih je ostalo živih 
od četiri hiljade članova posade. Dan poslije pada Novog, Hajredinu Ba- 
rbarosi se bez borbe predao i čvrsti grad Risan. Mletački providur Kotora 
je odmah poslao Hajredinu slatkiše, voće i druga osvježenja, "ali ih veliki 
admiral vrati s napomenom da će to trebati samom Kotoru." Hajredin je 
15. VIII 1539. iskrcao svoje čete pred Kotorom, ali je već narednog dana, 
poslije kraće razmjene vatre, odustao od opsade i vratio vojsku na brodove. 
Prije nego što je otplovio, primio je na dar pet stotina talira, koje mu je 
providur poslao na srebrenom pladnju. Na drugoj strani, Gazi Husrev-beg 
je iste godine zauzeo Sinj. 

Poraz kod Preveze i gubitak Novog, Risna i Sinja uvjerili su Veneciju 
da osmanska flota ima inicijativu i prevlast na moru pa je odmah upućeno 
poslanstvo u Carigrad da traži mir. Početkom 1540. mletački izaslanik 
Centelmi je dobio od sultana mirovnu povelju po kojoj je, pored nekih 
ustupaka u Moreji (Peloponezu) i Egejskom arhipelagu, Venecija priznala 
Porti gradove Herceg_—Novi i Risan u Boki, te Nadin i Vranu u Dalmaciji. 
Pored toga, Venecija se obavezala da na ime ratne štete plati sultanu 30.000 
dukata. Ovim ugovorom Venecija se obavezala na poštivanje slobode plovidbe 
Jadranskim morem. 


Venecija je ubrzo po zaključenju mira počela svojim brodovima prevoziti 
osmansku robu, porijeklom uglavnom iz Bosne. Na to su senjski uskoci 
počeli svojim malim brodovima gusarskog tipa presretati, napadati i pljačkati 
mletačke lađe sa robom iz Bosne i drugih krajeva Osmanskog carstva. Kako 
padom Klisa nisu više mogli hajdukovati i robiti po pograničnim krajevima 
Bosne, to su uskoci pljačkanjem bosanske robe sa mletačkih brodova i 
dalje nanosili direktnu štetu bosanskoj privredi tog doba. 


Godine 1541. pretrpjela je Bosna težak gubitak pogibijom Gazi Hu- 
srev-bega. Gazi Husrev-beg je izgubio život na teritoriji današnje Crne 
Gore, u bici protiv pobunjenih Kuča, koji su odbili da plate harač. Prema 
narodnoj predaji, Gazi Husrev-begu je na mjestu pogibije izvađen i zakopan 
drob, dok mu je tijelo preneseno u Sarajevo i sahranjeno u turbetu u haremu 
njegove džamije. To je bio uobičajeni osmanski postupak kada se do odre- 

đenog mjesta sahrane moralo prenijeti tijelo sultana ili nekog od visokih 
državnih dostojanstvenika, umrlog ili poginulog na putu ili u nekom vojnom 
pohodu. Iznutrica je vađena, a tijelo balzamirano medom, kako usljed dugog 
transporta ne bi došlo do truhljenja i raspadanja organizma prije dženaze. 
Po mjestu gdje je zakopan Gazi Husrev-begov drob, cijeli se kraj prozvao 
Drobnjak, odnosno Drobnjaci. 

Gazi Husrev-beg zauzima prvo mjesto među bosanskim namjesnicima. 
On je to mjesto stekao tokom 27 godina "begovanja u Bosni" svojim mnogim 
osvajanjima i pobjedama, a posebno svojim brojnim građevinama i zadužbi- 
nama, kojima je veoma doprinio privrednom i kulturnom usponu Sarajeva 
i cijele zemlje. 

Bošnjaci su u velikom broju učestvovali u pohodu na Sziget (Siget), 
koji je u dramatičnim okolnostima osvojen 7. IX 1566. godine. U međuvre- 
menu se rat sa mletačkim snagama na bosansko—dalmatinskoj granici skoro 
bez prestanka nastavljao. Teret tog ratovanja najviše je nosio Kliški sandžak, 
za čijeg je upravnika 1566. imenovan Ferhad-beg Sokolović. On je već 
1568. u pohodu po Dalmaciji osvojio Zemunik kod Zadra, te utvrde Ozren 
i Bijelu Stijenu. Posebno značajan bio je Zemunik, kao jedna od jačih 
osmanskih utvrda prema mletačkom Zadru. 

Svoje sposobnosti vojskovođe Ferhad-beg Sokolović je posebno iskazao 
tokom osmansko—mletačkog rata (1571—1574), poznatog kao Kiparski rat. 
Kipar je kao otok koji dominira istočnim Sredozemljem uvijek bio izuzetno 
značajno raskršće civilizacija i trgovačkih puteva. Kao takav, otok je u 
svojoj povijesti promijenio mnoge gospodare, dok 1489. nije došao pod 
mletačku vlast. Smješten u blizini južne obale Male Azije, Kipar se prirodno 
nametao kao sljedeći cilj osmanske ekspanzije. Kipar je već ranije 315 
godina bio pod islamskom, odnosno arapskom vlašću. 

Kako je Kipar (Kibris), kao jedna od najznačajnijih bizantiskih pomor- 
skih baza, bio vrlo blizu sirijske obale, to ga je sirijski namjesnik Muavija, 
uz odobrenje trećeg halife Osmana, osvojio 649. godine. U prvoj pomorskoj 
bici koju su Arabljani vodili, Muavija je potukao bizantsku flotu, kojom je 
komandovao lično car Konstans II. Tako je Kipar bio prvi otok koji je 
pripojen islamskoj državi. Po predanju, iz tog se vremena u blizini Larnake, 
na jugoistočnoj obali Kipra, nalazi grob Poslanikove sestrične Umm Haram, 
pa se to mjesto među Bošnjacima smatralo svetim. U vrijeme obnove moći 
Istočnog rimskog carstva, odnosno Bizanta, za vrijeme vladavine makedonske 
dinastije, od sredine devetog do druge polovine XI st., na udaru su se našli 
arapski posjedi u istočnom Sredozemlju. To su u prvom redu bili Sirija i 
Kipar, koji je svojim položajem zatvarao pomorski put prema istočnim obala- 
ma Mediterana. Odlučni bizantski car Nikifor II Foka preoteo je Arapima 

965. godine Kipar i time otvorio put prema Siriji. Time je za narednih šest 
stotina godina okončana muslimanska vlast na Kipru. 

Pošto je 1570. isticao ugovor o miru sa Venecijom, to je Porta njegovo 
produženje uslovila ustupanjem Kipra. Venecija je to odbila, pa je osmanska 
flota sa desantnim četama zaplovila prema Kipru. Za zapovjednika operacija 
na kopnu imenovan je Lala Mustafa-paša Sokolović, dok je mornaricu vodio 
admiral Pijale-paša. Prvog augusta 1570. osmanski brodovi su stigli pred 
Limasol na jugozapadnoj obali Kipra. Tu su se osmanske čete nesmetano 
i bez otpora iskrcale i pod komandom Lale Mustafe-paše krenule prema 
Nikoziji, gdje je bilo sjedište mletačkog providura Kipra. U međuvremenu, 
Pijale-paša je poslao osamdeset brodova da iz Karamanije, odnosno južne 
Anadolije prevezu na Kipar nove trupe. Nakon mjesec dana opsade, Nikozija 
je osvojena jurišem 9. IX 1570. godine. Tom je prilikom ubijen i sam 
providur Nicolo Dandolo. Potom se prešlo na opsadu Famaguste, najtvrđeg 
grada na Kipru, smještenog u prostranom zaljevu na istočnoj obali otoka. 
Grad se hrabro držao i predao se tek 1. VIII 1571, poslije skoro godinu 
dana opsade. Tako je tačno nakon godinu dana cijeli Kipar bio zauzet. 

Istovremeno sa opsadom Famaguste, osmanski su brodovi vodili vrlo 
aktivan rat na istočnoj obali Jadrana. Akcijama osmanske flote u Jadranu 
je komandovao Okajli Ali-paša, zvani Kilič Ali-paša (Ali-paša Mač). On je 
na putu prema dalmatinskoj obali opustošio Kandiju (Krit) i nekoliko manjih 
egejskih otoka, a zatim bez borbe zauzeo Ulcinj i Bar. Uz dalmatinsku 
obalu je privremeno zauzeo i opljačkao Korčulu i Hvar. 

Operacije osmanske flote uz dalmatinsku obalu pratio je na kopnu 
kliški sandžak-beg Ferhad-beg Sokolović sa svojim Bošnjacima. On je osvojio 
tvrđave Pločnik, Drniš, Obrovac, kulu Vičevo 1 plodno Tinjsko polje, koje 
je postalo posjed porodice Sokolović. Ovim osvajanjima Ferhad-beg je znatno 
proširio teritoriju Kliškog sandžaka. Pri kraju Kiparskog rata (1574) Fer- 
had-beg je za svoje vojne zasluge imenovan za bosanskog sandžak-bega. 


Odmah po zauzeću Nikozije, veliki vezir Mehmed-paša Sokolović je 
predložio venecijanskom bajlu da mletačka vlada pošalje izaslanike radi 
zaključenja mira. Venecija na tu ponudu nije reagirala, jer je ponovno 
poslije trideset godina formirana kršćanska pomorska koalicija protiv Os- 
manlija. Odlučujuća bitka između združene kršćanske i osmanske flote 
vođena je 7. X 1571. godine. Kršćanska flota se sastojala od 232 galije i 
šest galeasa, sa mletačkim, španjolskim, papskim i malteškim zastavama. 
Nasuprot njoj, osmanska se flota sastojala od 210 galija i 66 galijica. 
Kršćanska flota nije imala samo prednost u većem broju teških brodova 
nego i u broju vojnika koji su, uz to, bili bolje naoružani. U toku jednodnevne 
bitke Osmanlije su izgubile skoro 200 brodova i oko 40.000 vojnika. Kršćan- 


247 


ska flota je izgubila svega 15 galija, sa nešto više od deset hiljada poginulih 
vojnika. Bitku kod Lepanta tursko—osmanski hroničari nazivaju "bitka uni- 
štene flote". Mada kršćanske sile nisu uspjele iskoristiti pobjedu da bi 
povratile Kipar i izgubljene gradove na Jadranu, lepantska je bitka ipak 
označila početak opadanja osmanske moći u Sredozemnom moru. 

Mletački bajlo Barbaro, koji je svo vrijeme rata za Kipar ostao u Cari- 
gradu, posjetio je poslije lepantske bitke velikog vezira, kako bi ispitao 
njegovo raspoloženje. Mehmed-paša se mirno držao, naglašavajući konzulu 
da je velika razlika između mletačkog i osmanskog gubitka. "Mi smo vama", 
rekao je veliki vezir, "oduzeli jednu državu i time vam odsjekli ruku, dok 
ste vi nama, pobivši našu mornaricu, obrijali bradu. Odsječena ruka neće 
više prirasti, a obrijana brada će još gušće narasti". 

Činjenica da je pobjeda kršćanske koalicije kod Lepanta ostala bez 
stvarnog učinka veoma jasno osvjetljava prirodu i mehanizme moći Osman- 
skog carstva tog vremena. Carstvo se postojano držalo čak i za vrijeme 
"oštrog uživaoca pića kakav je bio Selim II". Uspostavljeni administra- 
tivno—politički mehanizmi su djelotvorno funkcionirali, zahvaljujući prije 
svega velikom veziru Mehmed-paši Sokoloviću i istanbulskom muftiji Ebu- 
suudu, novoimenovanom kapudanpaši Uludž Aliji i cijeloj strukturi vlasti, 
koja je svoju moć crpila iz ogromnog imetka koji je Visokoj porti bio na 
raspolaganju. Uprkos ogromnim gubicima na Lepantu, Carevina je još imala 
230 većih i manjih brodova i galija. Za samo nekoliko mjeseci u carigradskom 
brodogradilištu je izgrađeno 150 novih brodova, tako da je osmanska flota 
opet mogla u punom broju isploviti. 

Mada je veliki vezir obnovio 1575. mirovni ugovor sa Habsburgovcima, 
Ferhad-beg je nastavio ratovanje po Hrvatskoj i Slavoniji. U junu i julu 
1576. Ferhad-beg je sa sedam hiljada vojnika osvojio Bužim i Cazin. Hab- 
sburgovci su tražili da Ferhad-beg vrati ove gradove, uz naknadu od 50.000 
cekina, ali je veliki vezir Mehmed-paša odbio tu ponudu. To je ohrabrilo 
Ferhad-bega da nastavi sa osvajanjima. On je tokom 1577. zauzeo Mutnik, 
Veliku Kladušu, Pećigrad, Podzvizd i Zrin. Time su zauzeti svi gradovi i 
utvrde u gornjem Pounju, osim Bihaća. U proljeće 1578. habsburška vojska 
jačine deset hiljada ljudi uspjela je osvojiti Cazin, Bužim i Zrin. Već u 
jesen iste godine Ferhad-beg je vratio ove gradove i uz to je osvojio još i 
Drežnik. Od tih novoosvojenih krajeva osnovan je novi sandžak sa sjedištem 
u Ostrošcu na Uni. Za sve ove svoje uspjehe Ferhad-beg Sokolović je dobio 
naziv Gazi. 


U posljednjoj godini svog službovanja na mjestu bosanskog beglerbega 
Ferhad-paša je provalio u južnu Ugarsku. Njegov je cilj bila Kanjiža (Ka- 
nizsa), koja je poslije pada Szigeta postala oslonac odbrane mađarske i 

hrvatske Podravine. U bici pod Kanjižom 22. VIII 1587. ugarsko—hrvatske, 
odnosno habsburške jedinice su razbile osmanske snage. Nakon toga su 
privremeno prestala ofanzivna djelovanja bosansko—slavonskih sandžak-be- 
gova. 

Stanje mira nije dugo trajalo. Godine 1591. imenovan je za bosanskog 
belgerbega Hasan-paša Predojević, koji se već kao segedinski sandžak-beg 
istakao svojom ratobornošću. Hasan-paša je po rođenju bio Bošnjak. Neki 
hroničari tvrde da je bio rodom iz Lužaca kod Sanskog Mosta, a drugi da 
je porijeklom iz Hercegovine. On je kao sposoban vojnik uživao na carskom 
saraju podršku velikog vezira Sijavuš-paše i Derviš-paše Bajezidagića, prvog 
savjetnika sultana Murata III. Obojica su bili po porijeklu i rođenju Bošnjaci. 
Rođeni Mostarac, Derviš-paša Bajezidagić je već tada uživao glas jednog 
od najvećih osmansko-turskih pjesnika svoga vremena. Ova dvojica visokih 
osmanskih dostojanstvenika faktički su omogućili Hasan-paši da vojne odlu- 
ke može donositi samostalno. Austrijski poslanik u Carigradu se bojao da 
će Hasan-pašino imenovanje za bosanskog namjesnika donijeti nove vojne 
sukobe i rat na granici dvije carevine. On je u tom smislu intervenirao kod 
Porte, ali bez uspjeha. 


Hasan-pašinim dolaskom u Bosnu 1591. nastupilo je stanje iščekivanja 
rata. Hasan-paša je odmah povrijedio mir sa Austrijom, zauzimanjem Blagaja 
na Korani i izgradnjom petrinjske tvrđave na ušću Korane u Kupu. Petrinjska 
tvrđava je služila kao neposredno uporište za napade na Sisak. U proljeće 
1592. Hasan-paša je ponovno provalio u hrvatsku krajinu i zauzeo Hrastovicu 
i boru. Odatle je njegova prethodnica sa topovima stigla 10. VI 1592. pred 
Bihać i počela opsadu ove najznačajnije tvrđave na granici. Tri dana kasnije 
Hasan-paša je sa glavninom svoje vojske stigao pred opsjednuti grad. Od- 
branom Bihaća zapovijedao je kapetan Josip Lamberg. On je odbio prve 
Hasan-pašine ponude da mirno preda grad. Hasan-paša je 14. juna počeo 
sa svih strana tući grad žestokom artiljerijskom vatrom. Izloženi petodnevnom 
snažnom artiljerijskom granatiranju, kapetan Lamberg i posada su uvidjeli 
da se grad više ne može braniti pa su se 19. VI 1592. predali. Osvajanjem 
Bihaća zaokružen je teritorij Bosanskog ejaleta, koji se prostirao od Šapca 
na sjeveroistoku do Jadranskog mora i od Zvečana na Kosovu do Virovitice 
na sjeverozapadu Slavonije. Tako je bosanski namjesnik ili beglerbeg držao 
teritoriju koja je bila veća i od one kojom je svojevremeno vladao kralj 
Tvrtko I Kotromanić. 

Osvojivši Bihać, koji je predstavljao pravi bedem na hrvatsko—bosanskoj 
granici, Hasan-paša se usmjerio u pravcu Siska. On je prvo pokušavao da 
pregovorima privoli posadu Siska da mirno preda grad. Odbranom Siska 
zapovijedao je neki kapetan Mikac. On se pretvarao da je spreman predati 

grad. Tako je 19. VIII 1592. namamio neke spahije u tvrđavu, a onda ih 
namjerno izazvanom eksplozijom buradi sa barutom bacio u zrak. 

Vijest o ovom podmuklom ubistvu veoma je pogodila i naljutila Hasan- 
-pašu. Ubrzo je grof Nadasdy posebnim pismom izazvao bosanskog namjes- 
nika na borbu, što je Hasan-paši, po vlastitim riječima, pružilo priliku da 
se osveti. U izravnom okršaju, početkom septembra 1592, grof Nadasdy je 
izgubio dvije hiljade ljudi, dok ih je tri stotine bilo zarobljeno, skupa sa 
12 topova i 7 zastava. Zarobljenike i trofeje Hasan-paša je poslao u Carigrad, 
gdje su slavodobitno sprovedeni ispred kuće austrijskog poslanika. To poni- 
ženje i Hasan-pašina ratobornost veoma su uznemirili Habsburgovce. "Opas- 
nost od Turaka" je bila toliko očita da je Rudolf II naredio da u Svetom 
rimskom carstvu i Ugarskoj zvone "turska zvona". Tri puta se dnevno zvonilo 
i "pozivalo na molitvu protiv Turaka". 


Tokom zime i proljeća 1593. bosanski se namjesnik spremao za odlu- 
čujući pohod na Sisak i dalje u sjevernu Hrvatsku. Krajem maja 1593. 
Hasan-paša je bio spreman za pohod. Ibrahim Pečevi je, prolazeći tada 
kroz Banju Luku, zatekao u njoj "na mejdan razvijene bajrake", iznesene 
tugove i po sandžacima poredane alaje vojske. Na sve se strane orilo od 
borija, bubnjeva i talambasa. Hasan-pašu je zatekao u divanhani, "pod 
sabljom i u čizmama". Poslije kraćeg razgovora, Hasan-paša je uzjahao 
konja i krenuo na vojsku. 

Prema dogovoru sa velikim vezirom Sijavuš-pašom, bosanskom namjes- 
niku je trebalo pod Siskom da se pridruži rumelijska vojska, pod zapo- 
vjedništvom beglerbega Girli Hasan-paše. Računajući na tu pomoć, Hasan- 
paša Predojević se 15. VI 1593, sa oko 20.000 Bošnjaka, utaborio kod 
Petrinje na desnoj obali Kupe. S njim su bila četverica sandžak-begova 
Bosanskog ejaleta: hercegovački, zvornički, kliški i krčki ili lički. U međuvre- 
menu je u Carigradu spahijskom pobunom oboren veliki vezir Sijavuš-paša. 
Na njegovo je mjesto imenovan Sinan-paša, osvajač Tunisa i Jemena. "Ljutiti 
Albanac", Sinan-paša je, zbog netrpeljivosti prema paši Predojeviću i želje 
da izazove novi rat sa Habsburgovcima, odmah premjestio Girli Hasan-pašu 
za temišvarskog namjesnika, a na njegovo mjesto rumelijskog beglerbega 
postavio svog sina. Vijest o ovim promjenama stigla je rumelijsku vojsku 
u Srijemu sa naređenjem da ne ide dalje prema Sisku, nego da sačeka 
dolazak novoimenovanog beglerbega. 

Bosanski namjesnik Hasan-paša je tako ostao sam sa Bošnjacima pred 
Siskom, kojem je u pomoć pristigla brojna vojska koju je predvodio hrvatski 
ban Toma Erdody. U pomoć su sa vojskom pristigli i njemački kapetani 
Auersperg, Eggenberg, Redern i Paradieser. Bez obzira na to što je vidio 
da mu očekivana pomoć iz Rumelije neće stići, Hasan-paša se ipak odlučio 

da prvi napadne znatno brojnije habsburške čete, uzdajući se u trenutak 
iznenađenja i ratnu sreću. On je noću 19. juna sa krčkim sandžakom, starim 
Gazi Memi-begom, koji je predvodio pješadiju, prešao na lijevu obalu Kupe 
i opkolio Sisak. U naredna dva dana pridružio im se i ostatak vojske. 
Hasan-paša je krenuo u opći napad 22. VI 1593. godine. 

Bitka je vođena u uglu koji čini Odra na ušću u Kupu. Tu je za pet 
sati bitke bošnjačka vojska, uz velike gubitke, potisnuta na rijeke. Uski i 
slabi mostovi su popustili pa su se brojni pješaci i konjanici utopili, među 
njima i sam Hasan-paša Predojević. Pored bosanskog namjesnika, smrtno 
su stradali stari Gazi Memi-beg, zvornički sandžak Sinan-beg i dvojica 
unuka sultanije Mihrimah i Rustem-paše Opukovića, hercegovački sandžak 
Mehmed-beg i kliški Mustafa-paša Sultan-zade. 


Hammer procjenjuje da je u boju poginulo ili se utopilo pri povlačenju 
i bijegu oko 18.000 ljudi. Nasuprot tome, Bašagić kaže da je Bosna skupo 
platila, "sa 7.000 junaka i vitezova", Hasan-pašin "drzoviti ponos" i pokušaj 
da po svaku cijenu zauzme Sisak. Bez obzira koji je navod o broju poginulih 
Bošnjaka tačan, činjenica je da je poraz pod Siskom bio strahovit. Sigurno 
je da je izginuo velik broj Bošnjaka, u prvom redu spahija. Na to ukazuje 
činjenica da su, ubrzo poslije poraza pod Siskom, u Bosanskom ejaletu 
ustanovljeni odžakluk—timari, kao spahijska lena koja su se nasljeđivala u 
okviru šire porodice. Ustanova odžakluk—timara uvedena je radi spašavanja 
osnova timarskog sistema i jačanja vojne moći "jedne dragocjene pokrajine 
Osmanskog carstva". 


U roku od samo dvije decenije osmanska vojna sila je doživjela dva 
teška udarca, na Lepantu i kod Siska. Poraz na Lepantu 1571. pokazao je 
da osmanska pomorska sila nije više neprikosnovena. Samo dvije decenije 
kasnije, Osmansko carstvo se suočilo sa novim teškim porazom i saznanjem 
da ni njegova kopnena sila nije više nepobjediva. Gubici žive sile i teške 
artiljerije pod Siskom bili su toliko veliki da se 1593. u osmanskoj povijesti 
naziva "godinom propasti". 


Poraz pod Siskom došao je tačno u stotoj godini od velike osmanske 
i bošnjačke pobjede na Krbavskom polju. Utoliko prije se to u Carigradu, 
a i u Bosni, nije moglo lahko preboljeti. Tako je došlo do novog rata protiv 
Ugarske, odnosno protiv Habsburgovaca. Time je ostvarena zamisao velikog 
vezira Sinan-paše, kao najvećeg zagovornika rata. 


Kao formalni povod za objavu rata uzeta je činjenica da bečki dvor 
nije ništa poduzimao da obuzda piratske akcije senjskih uskoka, koji su 
pod neposrednom komandom njemačkog kapetana stalno presretali i pljač- 
kali mletačke brodove, koji su prevozili raznu osmansku robu. 

Bošnjaci su, bez obzira na velike gubitke pod Siskom, od početka 
aktivno sudjelovali u ovom ratu, od zapadnih granica Bosne do krajnjeg 
sjevera Ugarske. Poslije pogibije Hasan-paše Predojevića, za novog bosan- 
skog namjesnika imenovan je Sarhoš Mustafa-paša Ajaspašić, nećak velikog 
vezira Sinan-paše. Rat je trajao 13 godina, a za to vrijeme na osmanskom 
prijestolju smijenila su se trojica sultana. Prve dvije godine rata pale su u 
dvije posljednje godine dugovječne vladavine Murata III (1574—1595). Naj- 
veće ratne operacije su vođene za vrijeme njegovog nasljednika Mehmeda 
III (1595—1603). Posljednja faza rata, uglavnom obilježena složenim mi- 
rovnim pregovorima, poklopila se sa početkom vladanja Ahmeda I (1603—1617). 
Rat je vođen sa promjenljivom ratnom srećom. Neki su gradovi, kao Gyor 
(Janoka), Stolni Biograd, Pešta, Ostrogon, Hatvan, Raba i drugi, više puta 
prelazili iz jednih u druge ruke. 

Ohrabrena pobjedom kod Siska, hrvatska vojska je odmah pokušala 
zauzeti Petrinju i Bihać, koje je sa deset hiljada konjanika i pješaka napao 
5. XI 1593. uskočki kapetan i krajiški pukovnik Juraj Lenković. Oba su 
ova pokušaja suzbijena, mada je Lenković uspio iz Bihaća izvući oko stotinu 
zarobljenika. U ljeto 1594. bosanski namjesnik Sarhoš Mustafa-paša je sa 
Bošnjacima za samo pet dana zauzeo Sisak, kojem u tom trenutku niotkud 
nije mogla pristići pomoć. Pošto je u gradu ostavio manju posadu, Mus- 
tafa-paša je poplijenio zagrebačku županiju. Bošnjaci su se potom, sredinom 
septembra pridružili Sinan-pašinoj vojsci pod Osijekom. 

Prvog dana muslimanske Nove godine, 27. IX 1594, vojska je prešla 
Dravu i krenula na sjever. Bosanski beglerbeg je sa svojim četama ostavljen 
kod Stolnog Biograda, kojem je prijetila opasnost. Vojska velikog vezira je 
zauzela položaje pred Veszpremom, čiji su se branitelji poslije trodnevne 
opsade predali. 

Na drugoj strani, združena habsburška vojska je zauzela Stolni Biograd. 
Tom prilikom hrabrošću i junaštvom se posebno istakao budimski beglerbeg 
Hasan-paša Sokolović, sin slavnog Mehmed-paše Sokolovića. Hasan-paša 
se, mada tri puta ranjen, uspio pod stalnom borbom probiti sa jednim 
brojem vojnika iz opkoljenog grada i stići u Budim. Već sljedeće godine 
Hasan-paša Sokolović je svojom srčanošću spasio opkoljeni Hatvan, sjeve- 
roistočno od Budima. Za sva svoja junaštva i vojničku sposobnost Hasan-paša 
je imenovan za beglerbega Rumelije. Na hrvatsko—bosanskoj granici puk- 
ovnik Lenković je uspio preoteti Bošnjacima Petrinju, Sisak i Kostajnicu, 
koju su bosanske čete ubrzo povratile. 

Uz svu neizvjesnost zbivanja na bojnom polju, u osmanskoj je vojsci 
tokom ovog rata bilo više znakova kolebljivosti, malodušnosti, pa i kuka- 
vičluka. To se vidjelo već prilikom odbrane i razbijanja opsade Ostrogona, 

koji je hrabro branio "beg i muhafiz" Kara Ali-beg Malkoč. Veliki vezir 
Sinan-paša je u pomoć opkoljenom Ostrogonu uputio svoga sina Mehmed- 
-pašu, koga je u međuvremenu postavio za serdara. U kritičnom trenutku 
Mehmed-paša se povukao pa su pod Ostrogonom ostala dvojica Bošnjaka, 
Lala Mustafa-paša Sokolović i Hasan-paša Tiro. Tokom cijelog rata Bošnjaci 
su se općenito pokazali kao najpostojaniji borci. Oni su u velikoj mjeri 
zaslužni za dva najveća uspjeha u ovom ratu. To su bili osvajanje Egera 
na sjeveroistoku Ugarske i Kanjiže na jugozapadu. 

Osnovni osmanski strateški interes u ovom ratu bio je upravo osvajanje 
ta dva grada. Osmanlije su još 1552. opsjedale Eger (bosanski, Jegra ili 
Egra) čiji su se branitelji hrabro držali, bez obzira na velike žrtve. U 
kritičnom trenutku na gradske zidine su se ispele žene Egera koje su se 
ravnopravno borile sa muškarcima. Grad je odbranjen, a toj hrabrosti žena 
Egera poznati mađarski pisac Gćza Gardonyi posvetio je historijski roman 
Zvijezde Egera. 

Krajem septembra 1596. utaborila se velika carska vojska pod Egerom. 
Vojsku je predvodio veliki vezir Ibrahim-paša, rodom iz Novog Šehera kod 
Maglaja. U vojsci je bio veći broj Bošnjaka, među kojima su se isticala 
dvojica Sokolovića, Hasan-paša i Lala Mustafa-paša, kao beglerbegovi Ru- 
melije, odnosno Anadolije. Uz njih je bio i poznati hroničar i historičar 
deftedar Ibrahim Alajbegović—Pečevi. Poslije desetak dana opsade, Eger 
je 13. X 1596. bio prinuđen na predaju. 

Nakon ovog uspjeha rat je ponovno uzeo nepovoljan tok po Osmanlije. 
Jake ugarsko—njemačke snage su u jesen 1598. počele opsadu Budima. 
Gradu su u pomoć pritekli paša Stolnog Biograda i smederevski sandžak-beg. 
Uprkos tome, svakog se časa očekivao pad grada. Hrabrim i upornim bra- 
niocima pomogla je rana i jaka zima, koja je natjerala napadače da 8. XII 
1598. dignu opsadu. U odbrani Budima tom se prilikom posebno istakao 
bosanski namjesnik i rođeni Bošnjak Hasan-paša Tiro, čije junačke podvige 
iz rata "po Unđurovini" slavi bošnjačka narodna epika. 

Budim se, mada uz znatne gubitke u ljudstvu, spasio hrabrošću i srećom, 
ali je već bilo očigledno da je među Osmanlijama nastupio ratni zamor i 
zasićenje. O tome je juna 1599. veliki vezir Ibrahim-paša Novošeherlija 
otvoreno pisao sultanu. On je u pismu svu krivicu za dugi i mukotrpni rat 
bacio na umrlog Sinan-pašu Albanca, iza koga je ostalo "neizmjerno bogat- 
stvo" od nevjerovatnih 500.000 dukata, kao "izraz njegove žudnje za dobrima, 
te njegova odricanja od tadašnjeg luksuza". 

Osmanski redovi su konsolidirani tokom 1599. pa je u ljeto naredne 
godine poduzet pohod na Kanjižu. U ovom velikom pohodu učestvovali su 
mnogi Bošnjaci, koji su uglavnom držali komandu nad osmanskom vojskom 


253 


pod Kanjižom. Tu su bili veliki vezir Ibrahim-paša, rumelijski beglerbeg 
Lala Mustafa-paša Sokolović, Hasan-paša Tiro, kao namjesnik Pečuha, beg- 
lerbeg Dijarbekira Mahmud-paša, temišvarski beglerbeg Ahmed-paša Du- 
galić, defterdar Mehmed-paša Kljunović, zapovjednik Szigeta i Murat-paša 
Novošeherlija, bratić velikog vezira. 

Sama opsada Kanjiže je bila mučnija i teža nego ijedna druga u ovom 
ratu. Zbog močvarnog položaja grada nisu se mogle lahko primijeniti ni 
mine niti opkopi. Vojska je od trstike pravila hasure, preko kojih se kroz 
močvaru dolazilo do samih gradskih zidina. To je bio mukotrpan posao, jer 
je hasure trebalo svaki dan obnavljati. Opkoljenom gradu su pristigle u 
pomoć njemačke čete pod komandom lotarinškog vojvode Phillipea Mer- 
coeura. On se pred nadmoćnom osmanskom silom vrlo brzo i bez ikakve 
borbe povukao, čime je opkoljena posada izgubila svaku nadu. Njen zapo- 
vjednik Georg Paradieser je tada predao grad poslije 44. dana straha i 
mučne opsade. Posada je slobodno napustila grad, sa cjelokupnom pokretnom 
imovinom, za čiji je prenos osmanska vojska dala tovarne deve. U gradu 
je kao plijen ostalo pedeset velikih topova i 26 karteča. Osvajanje Kanjiže, 
o čemu je izvještaj napisao historičar Hasan-beg Zade, slavilo se u Carigradu 
puna tri dana i noći. 
veliki vezir i ostale paše 1 sandžaci povukli na zimovanje u Beograd i Banju 
Luku, kako bi bili na proljeće što bliže frontu. Jedino je janjičarski aga 
otišao u Carigrad. Habsburgovci su u proljeće 1601. pokušali sa znatnim 
snagama povratiti Kanjižu, kojoj je u pomoć upućen bosanski namjesnik 
Tatar Mehmed-paša. Prije nego što je Mehmed-paša stigao sa Bošnjacima 
pod Kanjižu, uspio je Hasan-paša Tiro svojom odlučnošću, ratnom vještinom 
i lukavstvom suzbiti napadače. Bašagić smatra da je ovom odbranom Kanjiže 
Hasan-paša Tiro izvršio "možda najveće junaštvo, što ga je igda izvojštilo 
tursko oružje". 

Razni su "laskavci 1 ljubitelji lijepih umjetnosti" hvalili Mehmeda III, 
kao velikog vladara zbog osvajanja Egera i Kanjiže. U stvarnosti on je bio 
slabić kao i njegov otac i prethodnik, "mistički raspuštenik" Murat III. 
Upravo je Murat III svojim skretanjem i odustajanjem od osnovnih zakona 
Carstva pripremio put svom sinu Mehmedu III. To je bio put koji je usljed 
sultanove slabosti, nezrelosti i korumpiranosti, častoljublja i nesposobnosti 
većine njegovih vezira vodio opadanju moći Osmanskog carstva. 

Opadanje Carstva ogledalo se prije svega u opadanju ratničkog duha. 
Već u novembru 1594, dok je sultan Murat III još bio živ, vratio se iz 
zimovališta u blizini fronta u Carigrad janjičarski aga, što je do tada bila 
nezamisliva stvar. Janjičarski aga se izgovarao da ni njegovi prethodnici 

nisu zimovali na drugom mjestu nego tamo gdje je sultan. Da bi se podigao 
posrnuli ratnički zanos, rumelijskoj vojsci su u pomoć pozvani sirijski ja- 
njičari. Oni su sa sobom donijeli iz Damaska u Carigrad Poslanikovu svetu 
zastavu, kao jednu od "najdragocjenijih relikvija", koju je sultan Selim I 
zadobio prilikom osvajanja Egipta 1517. godine. To je također bilo do tada 
nezamislivo. Bilo kako, sveta zastava je u pratnji hiljadu janjičara prenesena 
u tabor velikog vezira, gdje se pobjedonosno vihorila. Sam pogled na ovu 
zastavu ulijevao je snagu oduševljenim islamskim borcima. Vjerovalo se da 
se ova zastava za vrijeme bitke često sama od sebe razvija i snažno izvija 
uvis, kao da nošena krilima pobjede leti ispred ratnika. 

Krajem ljeta i u jesen 1596. sultan Mehmed III je lično boravio sa 
vojskom na ugarskom ratištu. Samo deset dana poslije osvajanja Egera, 
vođena je velika bitka protiv ugarsko—njemačke vojske u močvarnoj ravnici 
pored rijeke Koros, lijeve pritoke Tise u južnoj Mađarskoj. Bitka se vodila 
oko nadzora nad gazom kroz močvare. Već se prvog dana bitke, 23. X 1596, 
kada su Osmanlije pretrpjele gubitak od hiljadu janjičara, stotinu spahija 
i 43 topa, vidjelo da ugarsko—njemačka vojska ima premoć u ljudstvu i 
oružju. U takvoj situaciji sultan je sazvao ratno vijeće, na kojem je zagovarao 
povlačenje. Njegov lični učitelj i savjetnik Seadedin je s velikom rječitošću 
dokazivao da sultan mora ostati i tući protivnika u ravnici, jer bi bilo 
"nečuveno da jedan osmanski padišah bez razloga okrene leđa neprijatelju". 

Tako je sultan ostao. Trećeg, kritičnog dana bitke, već se jasno nazirala 
ugarsko—njemačka pobjeda. Sultan se prvo nalazio u sredini, a zatim se 
povukao, u pozadinu osmanskog bojnog poretka. Seadedin je tješio malo- 
dušnog sultana da pobjeda traži istrajnost i da iza oluje dolazi razvedravanje. 
Mehmed III se u tim kritičnim trenucima svo vrijeme čvrsto držao svete 
zastave, odbacivši čak i Poslanikov ogrtač, kao najsvetiju relikviju sultanske 
riznice. U posljednji trenutak, već malaksalim osmanskim četama, pristigao 
je u pomoć vezir Čikala (Džigal-oglu) sa 20.000 tatarskih konjanika. Nijemce 
i Ugare, koji su se već bili opustili i predali pobjedničkom slavlju i pljački, 
zahvatio je paničan strah. U sveopćem bijegu, ugarsko—njemačka vojska je 
skoro potpuno sasječena, a u osmanske je ruke pao velik ratni plijen. 

U ovom ratu sa Habsburgovcima pojavile su se prve značajne pukotine 
u osmanskom vojnom i administrativnom sistemu, i to u trenutku kada je 
na prijelazu iz XVI u XVII st. Carstvo bilo na vrhuncu moći. Kriza se 
najjasnije ogledala u pojavi do tada nezamislivih vojnih pobuna, kako u 
Carigradu tako i u raznim pokrajinama i zemljama Carstva. Dok su ranije 
demonstrirali samo janjičari, s ciljem da od novog sultana iznude veće 
plate, sada su se počele buniti spahije i drugi slojevi stanovništva. 

Do jedne takve pobune došlo je 1603. u Sarajevu i Banjoj Luci. Krajem 
1602. imenovan je za bosanskog beglerbega Dželali Hasan-paša, koji je 
navodno ranije bio hajdučki harambaša u Anadoliji, poznat pod imenom 
Karajazidži Hasan (Hasan Crni pisar). Samo što je stupio na tlo Bosne, 
Dželali Hasan-pašu je u Novom Pazaru stigla carska naredba da pravo 
odatle ide na ugarsko ratište. Kako nije odmah mogao sam preuzeti svoju 
dužnost u Bosni, to je Hasan-paša uputio svog ćehaju Kurda za muselima 
u Sarajevo, a svog drugog povjerenika za muselima u Banju Luku. Kurd- 
-ćehaja je odmah počeo po Sarajevu haračiti i drugo nasilje provoditi. To 
je izazvalo veliko nezadovoljstvo u sarajevskoj čaršiji. Ogorčenje je dostiglo 
vrhunac kada su ćehajini ljudi svezali nekog majstora sarača i poveli ga u 
tamnicu. Taj je događaj veoma uzbunio čaršiju pa svjetina navali i zapali 
ćehajinu kuću, a njega u tom općem metežu ubije neki softa Halil Stonjanin. 

Istovremeno su i Banjalučani protjerali novog muselima. Hasan-paša 
je stigao u Banju Luku tek u jesen 1603. i odmah počeo provoditi svoju 
volju 1 nasilje. To je izazvalo novi revolt stanovništva, na čije se čelo stavio 
neki Sefer-beg. Njega su Banjalučani predložili za pašu namjesnika. Došlo 
je i do kraćeg oružanog sukoba, u kojem su pobunjeni Banjalučani poraženi, 
ali je Porta ipak premjestila Dželali Hasan-pašu za beglerbega u Temišvar, 
a na njegovo mjesto imenovala Ahmed-pašu Dugalića. 

U ovom se ratu između janjičara i spahija javila "ubojita mržnja", koju 
su pojedini veziri iskorištavali, zloupotrebljavajući jedne protiv drugih. Pored 
toga, u ratu je došlo do grubih kršenja starih kanuna i običaja koji su se 
ticali timara i vojske. 

Godina 1596. je predstavljala prekretnu tačku u historiji Osmanskog 
carstva. U toj je godini Carstvo dostiglo svoj vrhunac i u njoj se začeo 
proces njegovog postepenog propadanja. Stari osmansko—turski historičar i 
pragmatičar Koči-beg označio je 1596. kao godinu u kojoj su carske granice, 
osvajanjem Egera, dosegle svoje najveće prostranstvo, ali i godinu u kojoj 
je nepoštivanje kanuna bilo najveće. Posebno su kršeni timarski kanuni pa 
je među spahijama zavladala pravna nesigurnost, čime su podrivani sami 
temelji vojne i ekonomske moći Carstva. Određeno je da spahije moraju 
stalno boraviti na posjedu, kako bi za tri dana bili na okupu, a za deset 
već spremni za pokret. Istovremeno se 1596. javila praksa davanja timara 
u arpaluk (apanažu) licima koja su uz to bila oslobođena ratne službe. 

U takvoj situaciji opće ratne iscrpljenosti i nezadovoljstva među vojskom 
moralo se tragati za mirom. Poslije duže diplomatske aktivnosti, između 
austrijskog cara i sultana je zaključen mir na dvadeset godina. Mir je 
potpisan 11. XI 1606. u selu Žitvatoršu ili Žitavi, na ušću istoimene rijeke 
u Nitru, jugoistočno od Bratislave. Ovim mirom Austrija se oslobodila polu- 

stoljetne obaveze da svake godine daje sultanu "počasni dar", ustvari godišnji 
danak od 30.000 dukata. Taj će se danak jednom zauvijek isplatiti sumom 
od 200.000 talira. Zaključeno je da prestaju vojni upadi 1 pljačkanja, uz 
obavezu vraćanja zarobljenika i naknadu štete. Ugarska je najvećim dijelom 
ostala u sastavu Osmanskog carstva, dok je Erdelj ostao u položaju poluza- 
visnosti od sultana. Sultan i car su u ravnopravnom položaju i odnose se 
jedan prema drugom kao otac i sin, odnosno sin i otac. To je bio prvi slučaj 
da je Osmansko carstvo priznalo nekom stranom vladaru da je ravan sultanu. 
Pored austrijskog izaslanika, u Carigradu i u Beču će boraviti osmanski 
poslanik sa statusom sandžak-bega. Modernim jezikom rečeno, Žitvatoroškim 
mirom su uspostavljeni puni diplomatski odnosi i pravila međusobnog pona- 
šanja na temelju jednakosti i prijateljstva. 

Žitvatoroški ili Žitavski mir je za narednih osamdeset godina donio 
stabilizaciju bošnjačke kolonizacije Ugarske 1 Like. Osmansko carstvo je 
došlo u posjed ovih zemalja dobrim dijelom zahvaljujući Bošnjacima. Upo- 
redo sa postepenim osvajanjem Podunavlja i Like, tekla je još od 1526. 
bošnjačka kolonizacija koja je imala veliki značaj za učvršćivanje osmanske 
vlasti na tim prostorima. Osmanska državna politika je svjesno išla na 
koloniziranje Bošnjaka po Slavoniji, Ugarskoj i Hrvatskoj. Kako svjedoči 
Benedikt Kuripečič u svom putopisu iz 1530, u Bosni je vršen pritisak na 
posjednike timara da se nastanjuju u tim novoosvojenim krajevima. Istovre- 
meno se na bošnjačku kolonizaciju u tim krajevima nadovezao proces pri- 
hvatanja islama od tamošnjeg domaćeg svijeta. 

Odatle je sasvim razumljivo da su Bošnjaci dali veliki broj visokih 
vojno—upravnih i sudskih činovnika u osvojenim ugarskim i slavonsko—hrvat- 
skim zemljama. Računa se da je tokom 150 godina osmanske vladavine 
samo na položaju budimskog beglerbega bilo preko dvadeset Bošnjaka. 
Neki od njih istakli su se kao dobrotvori i graditelji u svojoj rodnoj Bosni. 
Takvi su bili poznati banjalučki dobrotvor Sofi Mehmed-paša, zatim Ali-paša 
Kalauz, koji je podigao monumentalnu džamiju u Maglaju, Musa-paša, ute- 
meljitelj Nove Kasabe kod Zvornika i mnogi drugi. 

Proces naseljavanja Ugarske i Hrvatske zahvatio je i najšire bošnjačke 
slojeve. Bošnjačka naselja su bila posebno brojna 1 jaka uz granice oko 
Kanjiže, Szigeta, Pečuha, Veszprema, Višegrada (na Dunavu sjeverno od 
Budima), Ostrogona, Stolnog Biograda, ali se susreću i u Potisju i Banatu. 
Tako je Evlija Čelebi zabilježio 1660/61. da se u svim gradovima osmanske 
Ugarske govori bosanski, odnosno da su Budim, Pečuh, Stolni Biograd, 
Sziget, Kanjiža, Siklćs (Šikloš) i drugi gradovi "obične bošnjačke varoši". 

Bošnjačkom kolonizacijom i procesom prihvatanja islama od strane 
starosjedilaca formirala se za vrijeme osmanske vladavine, na prostoru iz- 

među Drave, Dunava, Save i Ilove, nova demografska grupa koju su činili 
Bošnjaci. Pri kraju osmanske vladavine, oko 1680, na tom je prostoru živjelo 
otprilike 115.000 muslimana, pretežno Bošnjaka, 72.000 katolika, najvećim 
dijelom Hrvata, 33.000 Srba i dvije hiljade Mađara. Bošnjaci i drugi musli- 
mani su činili nešto više od polovine cjelokupnog stanovništva na tom 
području. 

Gradovi u Podunavlju nisu bili samo etnički i jezički pretežno bošnjački, 
nego su takvi bili i po urbanoj dispoziciji 1 arhitekturi svojih sakralnih i 
profanih građevina. Po svojoj arhitekturi u doba osmanske vladavine Ugarska 
je bila samo "jednim od regionalnih područja bosanskohercegovačke pok- 
rajine". U tom smislu prodor Bošnjaka u Hrvatsku i Podunavlje nije pred- 
stavljao ekspanziju jedne vojničke rase ili klase, nego u prvom redu jedan 
civilizacijski i kulturni proces. 

U Lici su jednako kao u Ugarskoj Bošnjaci, uglavnom doseljenici iz 
Bosne, uz nešto starosjedilaca koji su prihvatili islam, činili većinu sta- 
novništva. Ta je bošnjačka populacija i njena kulturna struktura u Lici 
izdržala i preživjela dugotrajni kandijski rat sredinom XVII stoljeća. Tek 
nakon poraza Osmanlija pod Bečom 1683. Bošnjaci su morali napustiti 
prostore Ugarske, Slavonije i Hrvatske. 

Kandijski i Bečki rat 


Završetak višegodišnjeg osmansko—austrijskog rata (1593—1606) nije 
Bošnjacima osigurao duže razdoblje mira. Jedno vrijeme nakon Žitvatoroškog 
mira Bošnjaci nisu išli na bliža i dalja ratišta izvan Bosne, ali su skoro 
neprekidno morali ratovati na njenim granicama prema Hrvatskoj i Dalmaciji. 
Osim toga, vođeni su ratovi u neposrednom sudsjedstvu Bosne, odnosno 
Bosanskog ejaleta, koji su se ticali života i sudbine Bošnjaka. 

Tokom cijelog rata (1593—1606) Bošnjaci su se, pored brojnog sud- 
jelovanja u velikim bitkama na ugarskom bojištu, morali nositi sa senjskim 
uskocima na granicama Bosne i duž jadranske obale. Na uporno traženje 
Venecije, čiju su trgovinu uskoci stalno ugrožavali, Austrija je januara 
1601. protjerala uskoke iz Senja. Oni su se ubrzo vratili i nastavili napadati 
mletačke trgovačke brodove i upadati u osmanske teritorije u svome zaleđu. 
Osmanski su podanici, uglavnom Bošnjaci, morali jedno vrijeme uskocima 
plaćati danak u naknadu za slobodu plovidbe duž jadranske obale, od 
Ulcinja do dubrovačkog teritorija i od Neretve do Splita. 

Uskočke gusarske akcije su dostigle tolike razmjere da su Mlečani 
1615. zaratili protiv Habsburgovaca. Glavnu riječ u ovom ratu vodili su 
uskoci pod vođstvom kapetana Andrije Ferletića. Oni su svojim gusarskim 
brodovima krstarili od istočne do zapadne obale Jadrana i presretali i pljač- 
kali mletačke galije i ometali snabdijevanje njihovih kopnenih snaga u 
Dalmaciji. Uskocima su odmah u pomoć pritekli hrvatski velikaši sa svojim 
raznim graničarskim četama. 

Austrija je u ovom ratu ostala usamljena, dok su na stranu Venecije 
stale sve ostale sile, posebno Francuska, čiji je opći interes bio sigurnost 
plovidbe i trgovine na Mediteranu, uključujući tu 1 Jadran. Iz straha da će 
se suočiti sa evropskom koalicijom, Austrija je pristala na mirno okončanje 
"uskočkog rata". Mir je posredovanjem francuskog Kralja Luja XIII zaključen 
i potpisan u Madridu 6. IX 1617. godine. Austrija se obavezala da će 
protjerati uskoke iz Senja i spaliti njihovu gusarsku flotu. Tu obavezu 
Austrija je izvršila tokom 1618, čime je ustvari prepustila Veneciji prevlast 
na Jadranu. Protjerani uskoci su se većinom iselili u Otočac u Lici i na 
Žumberačku goru, sjeveroistočno od Karlovca. Oni su tu odmah stupili u 

austrijsku graničarsku službu i uključili se u ratne i pljačkaške upade i 
pohode po bosanskoj granici, odnosno Krajini. 

Graničari ili krajišnici, koji su Habsburgovcima čuvali granicu prema 
osmanskoj Bosni, na prostoru od Drave do sjeveroistočnih obala Jadrana, 
regrutirani su uglavnom iz redova vlaškog stanovništva. Ratovima prorijeđenu 
zemlju na tom prostoru naseljavaju poslije Mohačke bitke uglavnom Vlasi 
iz Bosne, koji su uz preostale katoličke starosjedioce zaposjedali nekadašnja 
sela. Smatra se da je još Ferhad-beg Sokolović doveo 1578. na bosan- 
sko—hrvatsku granicu veći broj Vlaha iz Stare Srbije, "da mu vuku topove 
i grade utvrde". Ferhad-beg je stalno naselio ove Vlahe i povjerio im na 
čuvanje neke palanke. Oni su ta mjesta u prvoj prilici predali habsburškim 
oficirima. 

Sa druge, osmanske strane granice formirala se "turska", odnosno Bosan- 
ska krajina, koju su teritorijalno činili krčko—ički, kliški i bihaćki sandžak. 
Krajiški sandžak-bezi, age i dizdari su iz svojih tvrdih gradova i kula 
iznenadnim upadima uznemiravali susjedne krajeve po Primorju i Dalmaciji. 
Na drugoj su strani to isto činili uskoci i graničari. Borbe su obično vođene 
oko čardaka, kula, tvrđava, riječnih i planinskih prijelaza i prijevoja. U 
tom stalnom međusobnom ratu obično je primjenjivana taktika brzih prepada 
i zasjeda, što je u narodnoj epici opjevano kao lični dvoboji i mejdani 
istaknutih krajiških vođa i junaka sa graničarskim i hajdučkim starješinama. 
To doba u historiji Krajine, Like i srednje Dalmacije prikazano je u epskim 
pjesmama kao njihovo "viteško doba". U stvarnosti to je bila krvava i opora 
svakidašnjost, što upečatljivo priznaje i opisuje jedna bošnjačka epska pjes- 
ma: "Ovaka je krvava Krajina: / s krvi ručak, a s krvi večera, / svak krvave 
žvače zalogaje, / nikad bjela danka za odmorka!" Tu mučnu svakidašnjost 
jasno odslikavaju pisma koja su krajiški sandžak-bezi, kapetani i dizdari 
na jednoj, te kapetani i harambaše na drugoj strani međusobno razmjenjivali. 
Oni, kao ljudi u službi dva carstva, ali i dvije vjere i kulture, pišu jedni 
drugima na svom maternjem slavenskom jeziku, koji im je zajednički. Tim 
zajedničkim jezikom oni su izražavali i dijelili zajedničku muku života, 
četovanja i ratovanja na granici. Krajiška su se pisma najčešće odnosila 
na razmjenu ratnih zarobljenika. Mada pisana u nuždi i nevolji, ta su pisma 
u pravilu obostrano uljudna. Ljuti protivnici, koji oštro ratuju jedni protiv 
drugih, uglavnom su se međusobno ophodili i odnosili sa poštovanjem. 
Osim što su razmjenjivali pozdrave sa svojim protivnicima, Bošnjaci su im 
ponekad slali male poklone, kao znak priznavanja njihovog junaštva i viteštva. 
Lički sandžak-beg i narodnom pjesmom proslavljeni junak, Mustaj-beg Lički, 
pisao je sredinom XVII st. starom uskoku 1 graničaru Petru Smiljaniću da 
od njega pozdravi svog sina, "harambašu Iliju". Mustaj-beg piše da je čuo 

da je Ilija "junak u toj krajini", pa mu zato šalje "jedno pero sokolovo" da 
ga nosi "prid junaci". 

U historijskim vrelima Mustaj-beg Lički se kao udbinski kapetan spo- 
minje pod imenom Mustafa-beg Hurakalović. Izvori spominju i njegovog 
brata Mehmed-bega Hurakalovića. Od 1653. Mustaj-beg Hurakalović se u 
izvorima spominje kao lički sandžak-beg. Lika Mustaj-beg, kako se od tada 
često spominje u raznim spisima i pjesmama, bio je zet ličkog alajbega 
Jusuf-bega Filipovića. Jusuf-beg je također ušao u narodnu pjesmu kao 
jedan od istaknutih krajiških junaka. U nekim se pjesmama spominje Mus- 
taj-begov sin Jusuf-beg Mustajbegović. 

Pored Mustaj-bega Ličkog, u bošnjačkoj se narodnoj epici najčešće 
slave mejdani i junački podvizi braće Hrnjica iz Kladuše. Uz njih je obavezno 
išao i Tale Ličanin, odnosno Ibrahim Tale, poznat kao Tale od Orašca ili 
češće Budalina Tale, jedinstveni i samosvojni komični lik ne samo južno- 
slavenske epike, nego i šire. Braća Mujo (Mustafa-aga) i Halil Hrnjica bili 
su klasični epski junaci, uz koje se u pjesmama još spominju Murat i Omer. 

Po predanju Hrnjice su bile rodom iz Knina, odakle ih je poslije očeve 
smrti doveo u Kladušu njihov djed po majci, Hurem-aga Kozličić. Braća 
su se tu nastanila 1 kao obični seljaci živjeli u priličnom siromaštvu. Mujo 
Hrnjica je usred banjalučke čaršije, gdje je išao nekim poslom, u otvorenom 
sukobu ubio jednog hajdučkog harambašu i nekoliko pripadnika njegove 
družine. Za to njegovo junaštvo navodno je saznao tadašnji beglerbeg Sarhoš 
Ibrahim-paša Memibegović, koji je u Velikoj Kladuši sagradio Hrnjicama 
kulu i dao im agaluk, uz obavezu da čuvaju granicu na Krajini. Od tada 
su Hrnjice cijelog života suzbijali graničarske i uskočke upade iz Hrvatske 
i Dalmacije, ali istovremeno i sami četovali po tim krajevima. O njihovom 
četovanju, bojevima i drugim doživljajima po Kordunu i Ravnim Kotarima 
pripovijedaju brojne epske pjesme. 

Ukoliko je ova predaja tačna, onda su Hrnjice svoj agaluk u Kladuši 
morali dobiti 1621, jer je upravo tada Sarhoš Ibrahim-paša Memibegović 
sjedio u Banjoj Luci na položaju bosanskog beglerbega. Hrnjice su imali 
posebno aktivnu ulogu u ratovanju i nemirima na Krajini 1637. godine. 

U junu 1637. provalio je u Krajinu sa brojnim konjanicima Petar Jan- 
ković, sin kapetana Gašpara Jankovića iz Križanić Grada. Cilj ovog pohoda 
je bio Bihać, kao ključni grad na Krajini. Tom prilikom seljaci iz okoline 
Bihaća listom ustanu u odbranu grada. Ova bošnjačka narodna vojska razbije 
graničarsku konjicu i zarobi njenog zapovjednika Petra Jankovića. Krajišnici 
su se otimali oko Jankovića kao sužnja jer se za njega očekivao velik otkup. 
Odmah po njegovom zarobljavanju Krupljani su ga preoteli od bihaćkih 
seljaka. Bihaćki kapetan Idriz-beg je tražio Jankovića nazad, pošto su ga 

zarobili njegovi seljaci. Idriz-beg je skupa sa bosanskim defterdarom Ma- 
hmut-ef. Zeničakom uputio izvještaj u Carigrad da je Janković sin jednog 
od prvaka habsburškog cara i da su Krajišnici na svoju ruku uzeli za njega 
otkup od 40.000 groša. 

U međuvremenu su kostajnički i krupski kapetan, sa još nekoliko 
krajiških starješina, uz znanje i na nagovor bosanskog beglerbega Silahdar 
Mehmed-paše Vuča, razmijenili Jankovića za osam zarobljenih Bošnjaka i 
12.000 groša, što su dijelom primili u novcu a dijelom u srebrenom posuđu. 
Od sultana je ubrzo stigao ferman Mehmed-paši Vuču da u Carigrad otpremi 
navodnu otkupninu od 40.000 groša sa glavama kostajničkog i krupskog 
kapetana, te ostrovičkog i kladuškog dizdara, Nasuh-bega i Muje Hrnjice. 

Na vijest o tome pobune se ova četverica Krajišnika i dođu sa vojskom 
pod Banju Luku. Pobunjenici su zahtijevali da im beglerbeg Vučo-paša 
izruči defterdara Mahmut-ef., koji ih je ocrnio kod sultana i koji im otima 
i za sebe zadržava plate. Uz beglerbegovu pomoć, defterdar je tajno pobjegao 
iz Banje Luke u Sarajevo. Vijest o defterdarovom bijegu veoma je razljutila 
okupljene krajišnike, koji neoprezno udare na beglerbega i njegove čete. 
U žestokom boju Mehmed-paša Vučo potpuno porazi Krajišnike. Tom su 
prilikom među ostalim poginuli i Halil Hrnjica i Tale Ličanin. Muvekit 
tvrdi da je u boju izginulo dosta Krajišnika, čije su zelene dolame danima 
plivale po Vrbasu. 

Odmah poslije bitke beglerbeg Vučo-paša je poslao banjalučkog kadiju 
Bešir-ef. da savjetuje krajiške prvake da se pokore carskom fermanu. U 
mahzaru (žalbi) koju su uputili sultanu, krajiški prvaci su istakli da im je 
defterdar "pojeo" 25 tovara akči od plate i da ih je lažno optužio da su za 
otkup zarobljenog Jankovića uzeli 40.000 groša. Izrazili su spremnost da 
pošalju 12.000 groša, koliko su za sužnja stvarno primili. Na kraju su 
naglasili, da će oni, ako sultan baš to želi, "na svaki način opet uhvatiti 
Jankovića" i otpremiti ga u Carigrad. 

Među Krajišnicima je ponovno zavladalo nezadovoljstvo kada je krajem 
1638. beglerbeg pogubio dvojicu njihovih aga, Mujagu Čauševića i Džafer- 
-agu Odobašu, koji su došli u Sarajevo da traže zaostale plate. Vjerovalo 
se da je Mehmed-paša Vučo to učinio po nagovoru defterdara Mahmut-ef. 
Zeničaka. Ubrzo je kao novi bosanski namjesnik stigao u Sarajevo Šahin-paša, 
rodom iz Bosne, kao i njegov prethodnik Mehmed-paša Vučo. Šahin-paša 
je prema naredbi koju je donio iz Carigrada odmah pogubio zloglasnog 
defterdara Mahmut-ef. Nakon toga, Šahin-paša je odlučno, vojnim mjerama 
i mobiliziranjem seljaka, uspio za duže vrijeme suzbiti tada u Bosni prilično 
raširenu hajdučiju. 

Među Krajišnicima kao vojnicima je postojala određena socijalna slo- 
jevitost, koja se očitovala u događajima 1637/38. godine. Za sve Krajišnike, 
bez obzira na njihovo socijalno porijeklo i položaj, granica Bosne je bila 
granica islama i muslimanskog svijeta prema kršćanskom Zapadu. U XVII 
st. to je ustvari bila granica između Ličkog i Kliškog sandžaka, na jednoj, 
i austrijske Vojne krajine i mletačke Dalmacije, na drugoj strani. Većina 
Bošnjaka Krajišnika su obični seljaci, kojima je sudbina dodijelila život 
na granici Carstva i koji ratuju iz egzistencijalne nužde. Pravi epski pred- 
stavnici tog običnog seljačkog bosanskomuslimanskog svijeta bili su braća 
Hrnjice. Njihovo je ratovanje za islam i sultana kao halife bila ustvari jedna 
stalna borba za vlastito održanje i opstanak. U toj borbi oni su se kao 
jednostavni ljudi iz naroda mogli sresti i u društvu sa hajducima. 


Nasuprot tome, Mustaj-beg Lički je predstavnik višeg socijalnog sloja 
i koljena. On je uvijek bio na čelu krajiške seljačke mase kada je u pitanju 
bila odbrana granica Carstva, ali kao kapetan i sandžak-beg nije dijelio 
njene socijalne probleme. Mustaj-bega nije bilo među Krajišnicima pred 
Banjom Lukom, gdje su došli da traže isplatu svojih zaostalih dirluka i 
smaknuće defterdara koji je pokrao njihovu vojničku muku. Sigurno je da 
bi Mustaj-begova solidarnost u ovoj nevolji Krajišnicima mnogo značila, 
jer se "njegova riječ čula i poštovala kao riječ Kur'ana". Nije slučajno Mujo 
Hrnjica prigovorio Mustaj-begu da je kriv za smrt njegovog brata Halila. 

Za sve obične Krajišnike Lika Mustaj-beg je bio "direk od Udbine", a 
Udbina je bila stožerna tačka odbrane "Turćije", pod kojom su se podrazu- 
mijevali, kako Krajina i Bosna tako i cijelo Osmansko carstvo. Odatle je 
Mustaj-beg Lički bio ličnost od izuzetnog značaja. S njim bi se na Krajini 
mogao uporediti još jedino bihaćki kapetan, njegov imenjak i klasni drug, 
Mustaj-beg Hasumović. Bihaćki kapetan je prilikom jednog većeg sukoba 
na granici pao u zarobljeništvo hrvatskog bana Nikole Zrinskog. O njegovom 
izbavljenju iz zarobljeništva opširno priča Evlija Čelebi. Slavni putopisac 
se 1659. zatekao u Banjoj Luci, odakle ga je tadašnji bosanski namjesnik 
Melek Ahmed-paša poslao u "Vilajet Zrinskog" sa 12 velikih ("srijemskih") 
kola, natovarenih krznom i raznim drugim skupocjenostima, da otkupi Mus- 
taj-bega Hasumovića. Po obavljenom otkupu vratio se sa Mustaj-begom u 
Banju Luku, odakle su krenuli u Carigrad. Tamo ih je primio prvo veliki 
vezir Mehmed-paša Ćuprilić, a potom i sultan Mehmed IV Avdži (Lovac). 
Na prijemu kod sultana Mustaj-beg je savjetovao da se povede ekspedicija 
na Erdelj, što je velikom veziru Ćupriliću, kao pristalici rata, bilo jako 
drago. 


Očigledno da je ovakvo ratničko raspoloženje bilo izraz uvjerenosti u 
neprolaznu snagu Osmanskog carstva. Ta samouvjerenost nije bila pri- 

mjerena trenutku, jer se Carstvo nalazilo usred dugotrajnog i iscrpljujućeg 
rata sa Venecijom za Kandiju (Krit). U tom su ratu posebno bili angažirani 
Bošnjaci, jer se rat dobrim dijelom vodio na granicama Bosne sa mletačkom 
Dalmacijom. Osim toga, Bošnjaci su išli i na glavno bojište na otok Krit u 
istočnom Sredozemlju. Da bi od Venecije preoteli Krit, Osmanlije su morale 
da vode jedan od najdužih ratova u historiji svojih osvajanja. Osmanlijama 
je trebalo 25 godina (1644—1669) da osvoje ovaj grčki otok u mletačkom 
posjedu. To dovoljno govori o opadanju snage nekad moćne osmanske ratne 
mornarice. 

Rat je poveo sultan Ibrahim I, zvani Deli (Ludi). On je svojim surovim 
vladanjem i raskalašenim i rasipničkim životom ispraznio carsku blagajnu, 
a janjičare i spahije doveo u stanje stalne pobune. Da bi se država izvukla 
iz krize, sultan se odlučio za rat protiv Venecije i osvajanje Krita, na što 
su ga duže vremena podsticali neki visoki carski činovnici. Među njima se 
posebno isticao admiral flote Jusuf-paša, rodom Dalmatinac iz Vrane, pravim 
imenom Josip Masković. On je kao Jusuf prvo služio kod Ali-age, gospodara 
Vrane, a zatim je bio konjušar kod nadinskog bega Sinana. Siromašan, ali 
mlad i ambiciozan, Jusuf je u potrazi za karijerom i uspjehom došao iz 
rodne Dalmacije u Sarajevo. Kao okretan, obrazovan i duhovit mladić, 
Jusuf-paša je ubrzo našao put do saraja u Carigradu. Tu je u početku 
obavljao razne službe, od čuvara do bostandžije (vrtlara), da bi vrlo brzo 
došao do položaja carskog silahdara (oružara). Kada je krajem juna 1644. 
u sukobu sa pobunjenim janjičarima uhvaćen i pogubljen veliki vezir Kara 
Mustafa-paša, Jusuf-paša je imenovan za zapovjednika flote i jednog od 
vezira Porte. Položaj admirala flote Jusuf-paša je prije svega shvatio kao 
mogućnost da ostvari svoju veliku želju i vojno porazi Mlečane. Njegovu 
mržnju protiv Venecije podsticali su i njegovi bivši gospodari Ali-beg i 
Sinan-beg. Raspoloženje u vrhovima Carstva je bilo takvo da su zagovornici 
rata sa Venecijom samo čekali zgodan povod za njegov početak. 

Rat je faktički počeo u septembru 1644. kada su malteški pirati napali 
i orobili jedan osmanski brod koji je prevozio hodočasnike, odnosno hadžije. 
Odred malteških gusarskih brodova sa zarobljenicima i plijenom je pristao 
na otok Karpatos, sjeveroistočno od Krita, radi uzimanja dvopeka i vode. 
U Carigradu se to odmah uzelo kao povod za rat, jer je Venecija, prema 
kapitulacijama sa Portom, bila dužna da štiti brodove sa hodočasnicima. 
Venecija je nastojala onemogućiti gusarske pljačkaške akcije, ali nije bila 
sklona zatvaranju svojih luka za brodove koji su operirali u ime kršćanstva. 
U Carigradu se smatralo da će se uzimanjem Krita od Venecije učiniti kraj 
gusarskim napadima na osmanske obale i brodove. 


264 


Velika osmanska flota od četiri stotine brodova i sa 75.000 vojnika 
iskrcala se 24. VI 1665. u blizini Hanije (Kaneje) na sjeverozapadu Krita. 
Tako su treći put u historiji muslimani stupili na tlo ovog otoka, koji je 
zbog svoje plodnosti još od antičkih vremena nazivan "gojni". Nakon što je 
osvojio Kipar, Muavija se 674. godine za kratko vrijeme iskrcao na Krit. 
Otok su 827. godine ponovno osvojili Arapi ili Saraceni i tu se održali 
naredne 134 godine, kada ih je 961. konačno protjerao bizantski car Roman 
II iz makedonske dinastije. 

Domaće grčko stanovništvo na Kritu, koje je dugo trpilo strogu mletačku 
vlast 1 vjerski pritisak katoličkog svećenstva, pružilo je značajnu podršku 
osmanskoj invazionoj vojsci. Za kratko vrijeme osvojena je Kaneja i tom 
prilikom Osmanlijama je pao u ruke znatan ratni plijen u topovima i drugom 
vojnom materijalu. Ova velika Jusuf-pašina pobjeda nije iskorištena. On je 
dvorskim spletkama bez ikakvog razloga smijenjen, a za serdara kritske 
kampanje postavljen je u proljeće 1646. nesposobni, bivši veliki vezir, 
Semin Mehmed-paša. 

U novoj ratnoj kampanji, koja je počela jula 1646, Mehmed-paša je 
najviše vremena trošio na osiguranje plijena i položaja njegovim pristalicama. 
Odatle se napor da se osvoji preostali dio Krita izrodio u dugu i iscrpljujuću 
opsadu Irakliona, glavnog grada i luke na otoku. Opsada je počela 7. VII 
1647. i trajala je narednih 13 godina. Zbog te duge opsade cijela je kampanja 
za osvajanje Krita nazvana Kandijski rat, po italijanskom imenu kritskog 
glavnog grada, Candia, odnosno turskom Kandiye. Dugotrajnost rata pokazuje 
da su obje sile, bez obzira na sve znake opadanja, raspolagale sa još značajnim 
ljudskim resursima i bogatstvima. Venecija je bila u stanju ne samo da 
drži svoj položaj na Kritu nego i da ugrožava i napada osmanske obale na 
Jadranu te da čak u proljeće 1648. mjesec dana drži u blokadi Dardanele. 

Mletačka opsada Dardanela (24. aprila — 26. maja 1648) izazvala je 
u Carigradu pravu paniku. Veziri i ulema su, nakon što je blokada razbijena, 
odlučili da uklone sultana Ibrahima. Tu mu je odluku prenio 8. VI 1648. 
istanbulski muftija (šejhul-islam). Sultan je zatočen u unutrašnje odaje 
saraja, gdje je deset dana kasnije zadavljen. U međuvremenu je njegov 
maloljetni sin Mehmed IV izvikan za novog sultana. Ova smjena na prijestolju 
nije dovela do okončanja Kandijskog rata, koji se otegao u dugu pozicionu 
borbu, sa povremenim obostranim prodorima 1 udarima, ali bez trajnog i 
odlučujućeg rezultata. To je posebno bio slučaj na bosansko—dalmatinskom 
ratištu, koje se stalno nalazilo u stanju ni rata ni mira. 

Osmansko— mletački rat na Kritu i istočnom Sredozemlju nije se odmah 
prenio na bosansko—dalmatinsku granicu. Prolazeći kroz Bosnu početkom 
rata, budimski beglerbeg Deli Husein-paša je pokupio veći broj zaima i 

spahija i odveo ih na glavno ratište na Kritu. To je bilo jedino angažiranje 
Bošnjaka u Kandijskom ratu tokom njegove prve godine. Tokom te godine 
održavane su normalne trgovačke veze između Bosne i mletačke Dalmacije. 
Osmanski trgovci iz Bosne su nesmetano prolazili sa svojom robom preko 
splitske skele za Veneciju i obratno. 

Prve ratne operacije na bosansko—dalmatinskoj granici počele su u 
ljeto 1646. Tada je novi bosanski namjesnik, Ibrahim-paša Sivčić Gabeljak, 
sa većim vojnim snagama napao mletačke posjede, utvrde i gradove po 
sjevernoj Dalmaciji. On je tom prilikom osvojio Novigrad i porušio jedan 
broj mletačkih palanki. U oktobru su osmanski odredi pokušali osvojiti 
Šibenik, ali su odbijeni. Mlečani su poslije toga uzvratili napadom na 
pogranična osmanska utvrđenja, među kojima i Skradin. 

Već u početku ovih borbi stara hrvatska župa Poljica je, kao osmanska 
autonomna oblast, otkazala pokornost sultanu i prešla na stranu Venecije. 
Februara 1647. na stranu Venecije prelazi i Cetinska krajina, odnosno 
primorje od Cetine do Neretve. Mlečani su istovremeno stupili u vezu sa 
vlaškim starješinama na graničnim područjima Bosanskog ejaleta, pa se 
jedan dio Vlaha preseljava iz Bosne u Dalmaciju. Od ovih preseljenih i 
izbjeglih stočara, koje Mlečani nazivaju "Vlasima s mora", odnosno morlacima 
(Moriachi), uspostavlja se nova uskočka organizacija, sa uporištima u Ravnim 
Kotarima i Makarskom primorju. Ovi novi uskoci su postali glavna mletačka 
oružana sila u borbi za Dalmaciju tokom Kandijskog rata. Oni nisu samo 
čuvali i branili mletačke posjede u Dalmaciji nego su istovremeno u posebnim 
hajdučkim četama upadali na osmansku teritoriju, pljačkajući i paleći često 
i po dubini jugozapadne Bosne i prodirući sve do Kupreških vrata i Prusca. 
Vijesti o ovim upadima dopirale su i do Sarajeva, pa su se početkom 1648, 
radi odbrane od mogućeg napada, oko grada kopali šančevi. 

Mlečani su već u januaru 1647. krenuli u napad iz Zadra i Šibenika. 
Tom su prilikom osvojili Zemunik, najvažnije osmansko uporište na granici. 
Pored Zemunika, Mlečani su tokom 1647. osvojili još Vranu i Nadin. 1s- 
tovremeno su morlački hajdučki odredi u jednom prodoru zauzeli, opljačkali 
i popalili Gračac u Lici. Poseban značaj za Veneciju je imalo osvajanje 
Nadina, koji je uz Knin smatran za najjače utvrđenje Ličkog sandžaka. 

Mletačka taktika je bila da stalnim hajdučkim upadima i prepadima 
veže osmanske snage za Bosnu i tako ih odvrati od operacija prema jadranskoj 
obali. Ta je taktika urodila plodom pa su Mlečani u jesen 1647. prisilili 
posadu Ostrovice i njenog posljednjeg kapetana Jusuf-agu Hadžagića na 
predaju. Padom ovog značajnog uporišta između Zadra, Šibenika i Obrovca 
potisnute su Osmanlije dalje od mora. Krajem iste godine opsjednut je Klis, 
kojem je u pomoć pritekao bosanski deftedar Mustafa-aga sa Bošnjacima, 

pa je raznorodna mletačka vojska poražena i odbačena. To nije obeshrabrilo 
Mlečane, koji su ubrzo ponovno opkolili grad, uz istovremene napade na 
Drniš, Knin i Vrliku. Klis je konačno pao u mletačke ruke 30. III 1648, 
nakon više od sto godina osmanske vlasti. Ova izuzetno značajna tvrđava, 
skoro na samim prilazima Splitu, bila je svojevrsni simbol osmanskog pri- 
sustva u Dalmaciji. Osvajanje Klisa Venecija je slavila i predstavljala ne 
samo kao svoj uspjeh nego kao veliku pobjedu kršćana nad muslimanima. 

Tek poslije ovih neuspjeha Osmanlije su krenule u odlučniji rat na 
bosansko—dalmatinskoj granici. U Bosnu je sredinom 1648. kao novi namjes- 
nik došao Derviš Mehmed-paša Omerpašić, koji je odmah mobilizirao dio 
bosanskih spahija i drugih vojnika, kojima je za zborno mjesto odredio 
Livno. Odatle su upali u Dalmaciju, gdje su neprijatelju nanijeli više poraza 
i ubili preko sedam stotina hajduka, uskoka 1 drugih mletačkih vojnika. 
Pri povratku sa ovog pohoda, uz znatan plijen, spahije donesoše u Bosnu 
i kugu, koja se raširi skoro po cijelom ejaletu. 


Kako je Derviš Mehmed-paša iznenada umro od kapi u Livnu to je za 
novog bosanskog namjesnika došao Hasan-paša Memibegović. Hasan- 
-paša je odlučnim potezima uspostavio red i mir u ejaletu. Uporedo s tim, 
on je već krajem 1648. porazio i natjerao u bjekstvo poznatog uskočkog 
starješinu Iliju Smiljanića, koji je sa tri hiljade hajduka i druge mletačke 
vojske provalio u Bosnu. Hasan-paša je tokom 1649. uspio suzbiti više 
hajdučkih i uskočkih napada na teritoriju Bosanskog ejaleta. U tim borbama 
Bošnjaci su uspjeli pogubiti nekoliko istaknutih hajdučkih i uskočkih vođa 
u mletačkoj službi. Poznati hajdučki vođa Vuk Mandušić je suzbijen čak 
kod Ključa na Sani. Uskoci i hajduci su, predvođeni istaknutim harambašom 
Petrom Smiljanićem, provalili u Liku i oplijenili mnoga sela. Istovremeno 
je katolički pop i istaknuti četovođa Stjepan Sorić napao Udbinu i usput 
popalio nekoliko stotina kuća. Zatim su zajedno napali Ribnik, gdje su ih 
Krajišnici potpuno potukli. Tom su prilikom Krajišnici ubili u boju Petra 
Smiljanića, a popa Sorića zarobili i potom posjekli. Odmah poslije ovih 
uspjeha, jaki osmanski odredi prodrli su iz Bosne u Dalmaciju i prokrstarili 
Poljica i Ravne Kotare, sve do Biograda na Moru. U tom pohodu Bošnjaci 
su zarobili i pogubili Vuka Mandušića. 

Već od tada Kandijski rat, kako na glavnom kritskom ratištu tako i u 
Dalmaciji, prerasta u trajan rat. Djeca bosanskih spahija, koja su ostala u 
kolijevci kada su oni početkom rata otišli sa budimskim Husein-pašom na 
Krit, stigla su odrasti i mnogo prije kraja rata zamijeniti očeve na bojnom 
polju. Osmanlije su duž mletačko—dalmatinske granice oganizirale pandur- 
sku službu u koju je regrutirano domaće kršćansko i muslimansko sta- 
novništvo. Ovi osmanski panduri čuvaju granicu Bosne, ali istovremeno 

provaljuju na mletačku teritoriju i pljačkaju tamošnje stanovništvo. Oni 
tako odgovaraju uskocima i hajducima u mletačkoj službi. Vremenom je 
pljačka postala glavni motiv i razlog vojnih pohoda i operacija, kako uskoka 
i hajduka na mletačkoj tako i pandura na osmanskoj strani. Na mletačkoj 
strani skoro sva težina rata pada na uskoke i hajduke koje su, umjesto 
izginulih Smiljanića, Sorića i Mandušića, predvodili Petar i Tadija Kulišić 
sa drugim harambašama. Oni svoja uporišta premještaju čak na otoke Brač, 
Hvar i Korčulu, odakle vrše upade na kopno. Tu su im se uspješno suprot- 
stavljali Krajišnici i drugi Bošnjaci, pomagani po potrebi pandurima kao 
čuvarima granice. Rat se tako pretvorio u jedan niz četovanja, u kojima su 
se izgubili njegovi prvobitni strateški vojno—politički ciljevi. 

Pored Dalmacije, duž mletačke granice prema Bosni formirala su se 
još dva ratna područja, jedno na teritoriju Dubrovačke republike, a drugo 
u Boki Kotorskoj. Dubrovnik je u Kandijskom ratu bio neutralan, ali je 
njegovo područje bilo opkoljeno teritorijama dviju zaraćenih država. Dok 
je osmanska strana uglavnom poštivala neutralnost Dubrovačke republike, 
dotle su Mlečani grubo kršili njen teritorijalni integritet. Mletački uskoci 
i hajduci su preko dubrovačkog teritorija upadali u istočnu Hercegovinu. 
Odatle su sa plijenom, dok su ih gonili osmanski panduri, bježali na dub- 
rovačke otoke, gdje su se nalazile baze mletačke mornarice. Iz tih baza 
hajduci i uskoci su pljačkali dubrovačka sela i naselja. Meta njihovih 
napada često su bili i dubrovački brodovi, što je oko male republike stvaralo 
nesigurnost i izolaciju od svijeta. Mlečani su namjerno tako postupali sa 
Dubrovnikom da bi uništili njegovu trgovinu sa osmanskim zaleđem. Kao 
neutralna luka, Dubrovnik je upravo tokom Kandijskog rata preuzeo najveći 
dio trgovine između Bosne i talijanskih gradova. 


Mlečani su 1654. uspostavili u Perastu novu hajdučko—gusarsku bazu, 
uglavnom od prebjega iz Hercegovine i drugih krajeva pod osmanskom 
vlašću. Ova hajdučko—gusarska baza bila je u prvom redu usmjerena na 
ometanje pomorskog i kopnenog saobraćaja prema osmanskim lukama i 
tvrđavama Herceg—Novog i Risna. Tako je Boka Kotorska postala treće 
ratno područje na istočnoj obali Jadrana. Iz Perasta su hajduci, pod mletačkim 
nadzorom i komandom, napadali osmanske posjede po Boki i Hercegovini, 
prodirući ponekad čak do istočne Bosne. Tu su istaknute hajdučke harambaše 
i plaćenici bili Bajo Nikolić Pivljanin, Niko i Stevo Popović, Limo Bajraktar, 
vojvoda Lazarević 1 drugi. Oni su često napadali i pljačkali dubrovačke 
trgovačke karavane pri njihovom odlasku ili povratku iz Bosne. 


U toku Kandijskog rata došlo je 1650. do izvjesnih nemira u Sarajevu, 
čiji su građani tražili da se smijeni tadašnji bosanski namjesnik, Grk Prevezali 
Mehmed-paša. Sarajlije su optužile centralnim vlastima Mehmed-pašu da 

im neovlašteno traži novac za graničarsku službu. Na to je Mehmed-paša 
poslao u Sarajevo svog ćehaju sa delijama da kazni nezadovoljnike. Prema 
nekim izvorima, u gradu je tom prilikom došlo i do manjeg oružanog sukoba. 
U međuvremenu je usljed Mehmed-pašine neopreznosti pala Gabela u ruke 
Mlečanima, pa ga je Porta opozvala iz Bosne. U Bosnu je za novog namjesnika 
stigao Fadil Ahmed-paša Maglajac. Od tada su Bošnjaci, posebno Sarajlije, 
počeli sve češće otvoreno izražavati svoje nezadovoljstvo i otpor pojedinim 
carskim činovnicima i općenito mjerama centralnih vlasti u Bosni. 

Početkom 1654. dolazi do oživljavanja borbi na bosansko—dalmatinskom 
frontu. Mlečani su već u februaru te godine sa jakim snagama opkolili 
Knin, glavno vojno uporište Bosanskog ejaleta u srednjoj Dalmaciji. Opko- 
ljenim braniocima Knina pritekao je u pomoć bosanski namjesnik Fadil-paša 
Maglajac. On je na Nevroz (prvog dana proljeća), 21. marta nametnuo 
Mlečanima odlučujuću bitku. Istog dana Mlečani su potpuno razbijeni i 
poraženi. Oko Knina je palo i posječeno više od 2.500 mletačkih vojnika. 
Na bosanskoj strani u ovom boju se posebno istakao zaim Hajdar-beg 
Šahinpašić. Fadil-paša nije iskoristio ovu pobjedu za ofanzivu prema dal- 
matinskoj obali, nego se zadovoljio hitnom opravkom oštećenih bedema i 
kula na kninskoj tvrđavi. Rat se narednih mjeseci nastavio brojnim četova- 
njima s obje strane granice. U tim četovanjima je iste godine, prilikom 
morlačkog upada u Liku, poginuo poznati hajdučki harambaša Ilija Smiljanić. 
Tako su Bošnjaci, poslije Petra Smiljanića, popa Stjepana Sorića i Vuka 
Mandušića, uspjeli ukloniti i četvrtog poznatog uskočko—hajdučkog ha- 
rambašu na granici sa Mlečanima. 


Isecrpljena dugotrajnim ratom i štetom zbog pada trgovačkog prometa 
i gubitka osmanskog tržišta, Venecija je pokušavala zaključiti mirovni ugovor 
sa Portom. Mlečani su posredstvom francuskog poslanika na Porti uporno 
nudili tokom 1655. i u prvoj polovini 1656. mirovne pregovore. Oni su na 
sve mirovne ponude stalno dobijali isti odgovor, tj. da se iz vjerskih razloga 
Kandija ne može napustiti, jer je tamo izgrađena džamija. Venecija je u 
međuvremenu, 26. VI 1656, porazila osmansku flotu na ulasku u Dardanele 
i ponovno blokirala moreuz. Ovaj se poraz često upoređuje sa svojevremenom 
katastrofom osmanske flote kod Lepanta. Poraz i blokada Dardanela bili 
su samo krajnji izraz političkog haosa u Carstvu do kojeg je dovela prevlast 
janjičarskih aga na vojno—političkom i pristalica filistarske kadizade sekte 
na vjerskom polju. 

U tim trenucima političkog haosa i duboke etičke krize, Carstvo je 
našlo snage da kroz svoje ugrađene vojno—administrativne i vjersko—sudske 
mehanizme potraži izlaz iz anarhije. Razvijeni sistem osmanske birokratije 
iznjedrio je iz svojih redova i novembra 1656. izgurao na položaj velikog 

vezira starog, ali odlučnog Mehmed-pašu Ćuprilića (Kopriilii). Mehmed-paša 
je imao tipičnu karijeru pripadnika osmanske vojničke, odnosno vladajuće 
klase. Za njega se zna da je rođen u albanskom selu Rudnik kod Berata. 
Pretpostavlja se da je u sultanovu službu ušao kao adžami—oglan, prilikom 
jednog od posljednjih kupljenja devširme. Kako se kao energičan i čestit 
mlad čovjek nije snalazio u dvorskim spletkama, to je preporučen za spahijsku 
službu u provinciji. Tako je kao timar dobio selo Kopriu (Kepri), u sandžaku 
Rum u centralnoj Anadoliji. Tu se oženio sandžak-begovom kćerkom, čime 
je počeo njegov dugotrajni uspon prema vrhovima vlasti. Među brojnim 
dužnostima koje je obavljao, Mehmed-paša je uz ostalo bio sandžak-beg 
Amasije, namjesnik Trabzona i član carskog divana kao ministar bez portfelja 
(kubbe veziri). Za vrijeme povremenih zastoja u karijeri, Mehmed-paša se 
uvijek vraćao u selo Koprii, koje je osjećao kao svoj pravi dom i zavičaj, 
po kojem je uzeo ime Koprillii. On se već bio povukao u mirovinu u svoj 
zavičaj, odakle su ga njegovi prijatelji uspjeli dovesti na položaj velikog 
vezira. 

Mada je već imao 80 godina, Mehmed-paša se u trenutku velike krize 
Carstva pokazao kao čovjek čiji je trenutak upravo došao. On je odmah 
pristupio zavođenju reda 1 discipline u Carstvu i organiziranju odlučne 
borbe protiv Venecije. Dolaskom Mehmed-paše Ćuprilića na položaj velikog 
vezira okončano je jedno razdoblje osmanske historije "u kojem je najviše 
tekla krv". On je svojom energijom vratio Carstvu njegove već "zamrle snage 
upravljanja". Razdoblje od 1656. do 1683. označeno je u historiji Carstva 
kao "godine Ćuprilića", jer su u tom vremenu pripadnici te porodice obnašali 
dužnost velikog vezira. "Godine Ćuprilića" su započele Mehmed-pašinom 
uspješnom pomorskom operacijom, u kojoj je augusta 1657. povratio od 
Mlečana otoke Lemnos i Bozdžu (Bozca), čime su deblokirani Dardaneli. 
Tako je poslije godinu dana Mehmed-paša svojim ličnim prisustvom vratio 
osmanskim stjegovima i zastavama pobjedu i toliko potrebno samopouzdanje. 
Vrijeme Mehmed-paše Ćuprilića se u svijesti Bošnjaka pamti i kao novo 
epsko doba. Mehmed-paša je u bošnjačkoj epskoj tradiciji poznat pod imenom 
"Stari Ćuprilić". 

Poslije poraza pod Kninom i pogibije njihovog plaćenika i harambaše 
Ilije Smiljanića na Velebitu 1654, Mlečani nisu više pokazivali volje da 
na bosansko—dalmatinskoj granici vode ofanzivne akcije širih razmjera. 
Veliki vezir je već novembra 1656. za novog bosanskog namjesnika imenovao 
svog suparnika i protivnika Seida Ahmed-pašu, bivšeg zapovjednika os- 
manske flote. Istovremeno je za hercegovačkog sandžaka imenovan Ali-beg 
Čengić. Oni su u junu 1657. bezuspješno pokušali osvojiti Split. Poslije 
tog neuspjeha Seidi Ahmed-paša je opljačkao okolinu Šibenika. Na drugoj 

strani, Ali-beg Čengić je na svoju ruku pustošio okolinu Zadra. Taj je 
Ali-begov pohod dobio epsku formu u narodnoj pjesmi o Ali-begu Čengiću 
i Biserki, kćerki zadarskog bana. Seidi Ahmed-paša je tada pošao da u 
zajednici sa skadarskim namjesnikom Fazli-pašom osvoji Kotor. Usput je 
Ali-beg Čengić osvojio i popalio Perast, poznato hajdučko—gusarsko uporište 
u Boki Kotorskoj. Opsada Kotora je trajala mjesec dana, ali se njegova 
posada održala i odbranila grad. Kotor se održao zahvaljujući 1 činjenici 
da su hercegovački sandžak-beg i bosanski namjesnik stupili u neđuvremenu 
u tajnu vezu sa Mlečanima i od njih primali mito. 

Osmanske teškoće, izazvane dugotrajnim ratom sa Venecijom, pokušao 
je iskoristiti erdeljski knez Gyorgy Rakćezy, koji se zanosio planovima o 
stvaranju jake protestantske države u srednjoj i jugoistočnoj Evropi. I pored 
teškog poraza koji su mu nanijeli krimski Tatari, Rakćeczy je odbio da izjavi 
pokornost sultanu. Da bi spriječio njegove planove, veliki vezir Ćuprilić je 
u ljeto 1658. lično vodio veliku vojsku s kojom je zauzeo cijeli Erdelj, dok 
je knez Rakćezy uspio pobjeći na habsburšku teritoriju. Nakon što je Rakćezy 
umro 1660, njegove su se pristalice okupile oko Janosa Kemćnya, koji se 
uz podršku Habsburgovaca vratio početkom 1661. u Erdelj. Porta je protiv 
njega poslala bosanske spahije, koje su osvojili Arad i prisilile Kemćnya 
da spas ponovno potraži bjekstvom na teritoriju pod habsburškom vlašću. 
Za novog erdeljskog kralja izabran je septembra 1661. Mihaly Apaffy, "pobo- 
žan i učen državnik", koji je kao sultanov štićenik ostao na tom položaju 
narednih dvadeset godina. Ovi su događaji predstavljali uvod u novi rat sa 
Habsburgovcima u koji su Bošnjaci ponovno bili aktivno uključeni. 


Pošto je smirio pobunu u Erdelju, Mehmed-paša je odlučio da se zbog 
starosti povuče sa položaja velikog vezira. Mada je u tom trenutku imao 
85 godina, on je uspio prebroditi sve dvorske 1 političke spletke i osigurati 
položaj velikog vezira svom sinu Fazil Ahmed-paši, namjesniku Sirije. Fazil 
Ahmed-paša je stigao u Carigrad da preuzme dužnost upravo na dan očeve 
smrti 31. X 1661. godine. 


Kako je Mehmed-pašu često znalo izdati njegovo oskudno obrazovanje, 
to se on pobrinuo da mu sin dobije najbolje moguće školovanje tog vremena. 
Još kao mlad i školovan čovjek, Fazil Ahmed-paša je primljen u red vi- 
sokoobrazovane carigradske uleme. On se kasnije opredijelio za vojno—bi- 
rokratsku karijeru, ali je ostao zapamćen kao vrlo učen hodža. Odatle je 
Fazil Ahmed-paša u bošnjačkoj usmenoj epici poznat kao "Hodža Ćuprilić". 
Fazil Ahmed-paša je na osnovama koje je postavio njegov otac nastavio 
raditi na obnovi države i vojske. Za 15 godina službe on je položaj velikog 
vezira učinio moćnijim i uticajnijim nego što je bio i u vrijeme Mehmed-paše 
Sokolovića. 

Svoj prvi ratni pohod Fazil Ahmed-paša je poveo protiv Austrije zbog 
stalnih napora Habsburgovaca da u Erdelju dovedu na vlast svoje pristalice. 
Rat je počeo u ljeto 1663. kada su tatarski konjanici prokrstarili Erdeljom, 
Moravskom i Češkom. Taj je prepad alarmirao i podstakao opći evropski 
napor da se pomognu Habsburgovci radi odbrane kršćanstva. 

Krajem jula 1663. brojna osmanska vojska, u kojoj je bilo i oko deset 
hiljada Bošnjaka, opkolila je Ujvar, danas Nove Zamky u južnoj Slovačkoj. 
Opsadom je zapovijedao lično veliki vezir. Posada Ujvara je potpisala predaju 
24. VIII 1663, uz uslov da za četiri dana slobodno napusti grad, a da dotle 
u njega ne uđe ni jedan osmanski vojnik. Za evakuaciju preživjelih branilaca 
i ranjenika Fazil Ahmed-paša je dao hiljadu kola, a njihov odlazak ispratila 
je osmanska vojna muzika. 

Osmansko osvajanje Ujvara uzbunilo je cijelu Austriju, Njemačku i 
dobar dio Evrope. Nikada se za vrijeme brojnih austro-osmanskih ratova 
nije po Njemačkoj toliko pisalo o turskoj opasnosti kao 1663—64. godine. 
Po crkvama i gradskim trgovima su držane antiturske propovijedi i izricana 
brojna proročanstva, savjeti i opomene. Osmanska vojska je pod Ujvarom 
pokazala veliku energiju i upornost, pa je tako u Mađarskoj i Austriji nastala 
uzrečica: "Zapeo kao Turci pred Ujvarom". 

U ljeto 1664. veliki vezir je ponovno predvodio osmansku vojsku protiv 
Habsburgovaca. Tu su ponovno bili i Bošnjaci pod zapovjedništvom bosan- 
skog beglerbega Smail-paše Čengića. Do odlučujuće bitke došlo je kod 
Szentgottharda, na rijeci Raab u zapadnoj Mađarskoj. Szentgotthard je bila 
tvrđava koja je nadzirala put prema Gracu i Beču. Tu su se 1. VIII 1664. 
sukobile osmanska i združena kršćanska vojska, kojom je komandovao 
austrijski feldmaršal Raimund Montecuccoli. Bitka se faktički završila bez 
pobjednika, ali uz nešto veće osmanske gubitke u ljudstvu i oružju, posebno 
topovima. Izginuo je i veći broj Bošnjaka, uključujući i samog Smail-pašu 
Čengića. Osmanlijama je onemogućen prelazak preko rijeke Raab i time 
daljnje napredovanje kroz Štajersku prema Donjoj Austriji. Odatle je u 
Evropi Szentgotthard u prvi mah slavljen kao velika kršćanska pobjeda, 
mada je osmanska armija u biti ostala netaknuta i spremna za novu borbu. 
To je feldmaršal Montecuccoli dobro znao pa se Ahmed-paša sa vojskom 
nesmetano povukao u obližnji Vasvar, gdje je već 20. VIII 1664. sklopljen 
MIT. 

Austrija se ovim mirovnim ugovorom obavezala da napusti sve svoje 
pozicije u Erdelju i da prizna sultanovog sizerena Apaffyja za erdeljskog 
kralja. Tako je ovim ugovorom veliki vezir Ahmed-paša postigao sve svoje 
političke ciljeve. Sultan je zadržao vlast nad sjevernom Ugarskom i pro- 
tektorat nad Erdeljom, uz obavezu austrijskog cara da mu daje godišnji 

novčani poklon. Jedina utješna nagrada austrijskom caru bila je osmansko 
obećanje da će se uzdržati od upada na habsburšku teritoriju ako i njegove 
pogranične snage ostanu mirne. Ovakav je mir izazvao ogromno razočarenje 
u Evropi, koja se još naslađivala szentgotthardskom bitkom, koju je smatrala 
svojom velikom pobjedom. U stvarnosti je mirovni ugovor vjerno reflektirao 
datu političku i vojnu situaciju. Rat 1663—64. je jasno pokazao u kojoj su 
mjeri otac i sin Ćuprilić uspjeli za kratko vrijeme obnoviti osmansku vojnu 
moć. 

Nakon ovog uspjeha, Fazil Ahmed-paša je lično predvodio novu opsadu 
Kandije, koju je okončao njenim zauzećem 31. VIII 1669. godine. Samo 
šest dana kasnije, 6. IX 1669, zaključen je i potpisan mir u jednom šatoru, 
koji je u blizini razorenog grada specijalno postavljen i uređen za tu priliku. 
Mirovnim ugovorom Veneciji su obnovljene njene trgovačke povlastice u 
Osmanskom carstvu, uz obavezu da se u budućnosti uzdrži od bilo kakvog 
pomaganja sultanovim neprijateljima. Venecija je pored toga zadržala tri 
male luke na Kritu, te Klis, koji je u prvim godinama rata osvojila u 
Dalmaciji. U dugoj i bogatoj historiji osmanskih ratovanja ni jedna tvrđava 
niti grad nisu osvajani u tako dugom razdoblju i uz toliko krvi, troška i 
hrabrosti, kao što je to bio slučaj sa Kandijom. 

Na vijest o konačnom osvajanju Kandije i zaključenju mira, tadašnji 
bosanski namjesnik Ibrahim-paša Tešnjak je o državnom trošku priredio 
veliko slavlje, na kojem su učestvovali brojni odličnici iz cijele Bosne. 
Istovremeno se slavilo po svim većim mjestima u Bosni. Hroničari su zabi- 
lježili da su se ljudi radovali jer im je napokon zapalo malo mirnog vremena, 
koliko da se odmore i predahnu od neprekidnog vojevanja, kako u domovini 
tako i po dalekim ratištima, od Krita do prilaza Beču. Poznati bošnjački 
pjesnik Hasan Kaimija iz Sarajeva napisao je na bosanskom jeziku pjesmu 
o osvajanju Kandije. Pjesma je nastala još za vrijeme rata jer Kaimija u 
njoj prijeti Mlečanima da će zbog raznih ratnih nevolja koje su pogodile 
Bosnu "zlatom platiti" kad im "ode Kandija". 

Kraj Kandijskog rata Bosna je dočekala finansijski potpuno iscrpljena. 
Kako je izbijanjem rata prestala trgovina sa mletačkim dalmatinskim lukama, 
to je Bosna imala ogromnu ekonomsku štetu. Iz ove je trgovine Bosna prije 
izbijanja rata crpila znatne prihode. Tako je 1639. državna blagajna u Bosni 
imala od splitske skele godišnji prihod od 50 tovara akči. Dvije godine 
kasnije (1641) zakup skela u Zadru i Šibeniku donosio je Bosni 18 tovara 
akči godišnje. 

Poslije zaključenja mira 1 osmanske i mletačke vlasti su se trudile da 
ožive bosansku trgovinu. Venecija je posebno nastojala da istisne Dubrovnik 
u snabdijevanju pojedinih krajeva Bosne solju. Posebno je oživjela trgovina 

na zadarskoj skeli, preko koje je uglavnom išao promet sa Ankonom. Godišnje 
je na zadarsku skelu pristizalo iz Bosne 20—30 hiljada volova. Ankona je 
iz Bosne uvozila godišnje sedam stotina tovara voska, 600 bala safijana 
(kozje kože), tri hiljade bala volovskih koža i šest hiljada tovara vune. 

Ovaj trgovinski polet, koji je trajao 14 godina, od završetka Kandijskog 
do početka velikog Bečkog rata 1683, nije bio dovoljan za potpuno stabi- 
liziranje bosanske privrede. Slabost seoske privrede, kao glavnog izvora 
sirovina za gradsku esnafsku proizvodnju, te prometna nesigurnost, usljed 
čestih hajdučkih prepada na trgovačke karavane, nisu dozvoljavali dugoročno 
privredno konsolidiranje. Tu je, pored toga, bio i sve veći priliv strane, 
posebno engleske manufakturne robe pa je trgovinski bilans Bosne bio u 
stalnoj pasivi. 

Privredna kriza (ćesatluk), koja je jednako pogađala selo 1 grad, vodila 
je stalnom rastu cijena i inflaciji. To je bilo uzrokom otvorenog nezadovoljstva 
seoskog i gradskog bošnjačkog stanovništva. Krajem maja 1682. došlo je 
do otvorene bune seljaka u sarajevskom kadiluku. Njima se pridružila 
sarajevska sirotinja sa drugim nezadovoljnim gradskim elementima. 

U historijskim vrelima i usmenoj predaji susreću se suprotne vijesti o 
razlozima i karakteru ove pobune. Prema vijestima u izvorima Bošnjaci 
seljaci su se pobunili zbog zloupotreba organa sudske i upravne vlasti u 
sarajevskom kadiluku. Odatle se ova pobuna u starim osmanskim hronikama 
bilježi kao "slučaj smutnje sarajevskog kadije". Kako je u to vrijeme bilo 
više nerasvijetljenih slučajeva ubistava u kadiluku, to su sarajevski mulla, 
izvjesni Omer-ef. i muselim naumili da na ime toga od svakog seljaka 
naplate globu i novac međusobno podijele. Seljaci su se usprotivili plaćanju 
globe pa su 26. V 1682. u velikom broju došli u Sarajevo. Pred tolikim 
brojem razjarenih seljaka čaršija se u znak uzbune odmah zatvorila. Seljaci 
su udarili na sud, ubili mullu i njegovog pomoćnika (naiba), a sudnicu 
preturili i opljačkali. Uz to su porazbijali četiri kuće sudskih poslužitelja 
(muhzira). 

Nazadovoljnim seljacima pridružila se i gladna sarajevska sirotinja, 
koju je predvodio spomenuti pjesnik i derviški šejh Hasan Kaimija. On je 
zahtijevao da se sirotinji podijeli žito koje su bogati špekulanti skrivali po 
svojim magazama. Sam Kaimija je zbog svoje učenosti i uzornog života u 
narodu bio poznat kao evlija (sveti čovjek) pod imenom Kaimi-Baba. On 
je svoju kuću u Kulukčijama (Sabljarskoj ulici) poklonio za tekiju dervišima 
halvetijskog reda. Uz kuću je svojim sredstvima podigao ćupriju preko 
Miljacke, zvanu Ćumurija. Kao vrlo učen teolog, derviš i pjesnik, Kaimija 
je već ranije došao u sukob sa službenom sarajevskom ulemom. Nakon što 

je pobuna ugušena, Kaimija je kao njen vođa i vjerovatno inspirator protjeran 
iz Sarajeva u Zvornik, gdje je 1690. umro. 

Seljaci i Sarajlije su zbog ubistva mulle i pljačkanja sudnice strogo 
kažnjeni. Ubrzo po ugušenju pobune u Sarajevo je stigao iz Carigrada carski 
inspektor (mufetiš), neki Frenk Hasan-aga. On je na ime odštete naplatio 
250 kesa, od toga 25 kesa za sebe, za mullinu djecu 35, a za svoje mlađe 
po dvije i po kese. Osim toga, Frenk Hasan-aga je pogubio 14 seljaka a 
dvadesetericu otpremio u Carigrad. 

U međuvremenu, Bošnjaci su učestvovali u nekoliko pohoda i bitaka 
tokom poljske kampanje 1672—1677. godine. Rat se vodio uglavnom po 
prostorima današnje jugozapadne Ukrajine, na Podoljskoj visoravni i gornjem 
toku Dnjestra. Ključna tačka u svim ovim pohodima bio je gradić Hotin 
(Hoćin) na Dnjestru. Tako su u bošnjačkoj narodnoj tradiciji upamćeni 
Hotin i hotinski most koji su Bošnjaci mnogo puta prelazili, gdje su se u 
slavu sultana borili i ginuli. 

Petogodišnji rat sa Poljskom donio je sultanu nove teritorije na području 
Ukrajine i konačno doveo do prvog rata sa Rusijom (1678—1681), koji je 
za Osmanlije također bio uspješan. Ovim ratovima i mirovnim ugovorima, 
sa Poljskom 27. X 1676. i Rusijom 8. 1 1681, dostigla je osmanska ekspanzija 
u istočnoj Evropi svoju najvišu tačku. 

Samo nekoliko dana po zaključenju mira sa Poljskom, umro je 3. XI 
1676. veliki vezir Fazil Ahmed-paša Ćuprilić. On je na položaju velikog 
vezira proveo punih 15 godina i tri dana. Od svih velikih vezira Ahmed-paša 
Ćuprilić je najduže upravljao Carstvom, čak devet i po mjeseci duže od 
velikog Mehmed-paše Sokolovića. Fazil Ahmed-paša je jedini od velikih 
vezira koji zaslužuje da se upoređuje sa Sokolovićem, bez obzira na sve 
njihove međusobne razlike u obrazovanju, karijeri i karakteru. Između vre- 
mena njihovog vezirstva i smrti stoji cijelo jedno stoljeće, čime se ispunilo 
popularno bošnjačko vjerovanje da na početku svakog stoljeća stoji jedan 
velik čovjek, koji svom vremenu daje i udara pečat. Sokolović je živio i 
djelovao u posljednjem stoljeću prvog milenijuma islama, a Ćuprilić u 
prvom stoljeću drugog milenijuma od vremena Hidžre. Mehmed-paša je u 
odnosu na Ćuprilića djelovao u vrijeme vrlo složenih odnosa i prilika u 
Carstvu. Ćuprilić je uvećao i podigao Carstvo do krajnjih granica njegove 
širine i moći. Bez obzira na to, Sokolović je po općem mišljenju, kako 
savremenih osmanskih hroničara tako i kasnijih evropskih historičara, kao 
vojskovođa i državnik bio znatno iznad Ćuprilića. 

Poslije smrti Fazil Ahmed-paše za velikog vezira je imenovan njegov 
brat po mlijeku, Kara Mustafa-paša, kojem je bilo suđeno da upravlja 
Carstvom u trenutku njegove historijske prekretnice. Kara Mustafa-paša je 

posljednji put doveo Osmanlije pred kapije Beča. On je komandovao drugom 
opsadom habsburškog glavnog grada, čije je eventualno osvajanje otvaralo 
Osmanlijama puteve prema Njemačkoj i zapadu Evrope. Nasuprot tome, 
poraz je vodio i doveo do vraćanja Osmanlija na Balkan. Osmanska moć 
je konačno posrnula pred Bečom, a kola Carstva su se obrnula "niza stranu". 
Na tom strmoglavom putu bilo je povremenih zastoja i predaha, ali nikada 
više trajnog oporavka i povratka. Budući sudbinski povezani sa Osmanskim 
carstvom, Bošnjaci su bili neposredni sudionici cjelokupnog tog historijskog 
procesa. 

Porta se 1682. odlučila da podrži ugarski pokret za nezavisnost od 
Habsburgovaca. Vođe ugarskog pokreta Nikola Zrinski i grof Imre Thokoly 
obratili su se Osmanlijama za pomoć, uz obećanje da će zauzvrat prihvatiti 
sultanov sizerenitet. Takav ugarski plan podržala je Francuska, kako bi 
oslabila Habsburgovce kao svoje glavne protivnike u Evropi. Tako je sultan 
u ljeto 1682. priznao Thokolya za ugarskog kralja. Zauzeti borbama sa 
Francuskom, Habsburgovci su u tom trenutku nastojali izbjeći otvoreni 
sukob sa Osmanlijama. U toj su situaciji francuski agenti uspjeli uvjeriti 
velikog vezira da je došao trenutak da zauzme Beč i tako ostvari ono što 
njegovi prethodnici nisu uspjeli. 

Već početkom 1683. u Edirnama se sakupila velika vojska, čiji je cilj 
bio Beč. Na vijest o tome austrijski car je užurbano nastojao formirati novu 
evropsku koaliciju u cilju otpora osmanskoj prijetnji. Ta je nastojanja živo 
podržavao papa Inocent IX, koji je apelirao na evropske vladare da se 
ujedine u novom križarskom ratu protiv nevjernika. Kako su ti njegovi 
pozivi i napori uglavnom bili blokirani zbog protivljenja Francuske, to je 
papa išao tako daleko da je tražio pomoć od iranskog šaha, starog osmanskog 
protivnika. Papa je uspio kao pomoć Habsburgovcima prikupiti nešto ljudstva 
i novca po Portugalu, Španjolskoj i nekim njemačkim kneževinama. U 
svemu tome, kako su događaji pokazali, najvažniji 1 jedini stvarni austrijski 
saveznik bio je poljski kralj Jan III Sobjeski (Sobieski). 

Velika osmanska armija je jula 1683. opkolila Beč. U ovom je pohodu 
i opsadi Beča učestvovao velik broj Bošnjaka pod zapovjedništvom bosanskog 
namjesnika Hizir-paše. Bošnjaci su još u nastupanju prema Beču bili kao 
prethodnica zaduženi za gradnju mostova na rijeci Raab. Veliki vezir Kara 
Mustafa-paša je sa glavninom vojske prešao Raab 8. VIII 1683. dok je 
istovremeno cijeli habsburški dvor napustio Beč i sklonio se u Gornju 
Austriju. Na putu prema Beču padale su pred osmanskom silom jedna za 
drugom austrijske tvrđave, obično poslije svega nekoliko sati opsade. 

Četrnaestog jula počela je opsada Beča, koja je trajala punih šezdeset 
dana. Iscrpljenim braniteljima u posljednji je čas pristigao u pomoć Jan 

III Sobieski, na čelu vojske od oko 70.000 ljudi, od kojih 26.000 konjanika 
sa oko 140 topova. Pored 20.000 Poljaka, ovu savezničku vojsku su činili 
Austrijanci, Saksonci, Bavarci i drugi Nijemci. U odlučujućoj bici na brdu 
Kahlenberg kod Beča, Sobieski je 12. IX 1683. razbio osmanske snage od 
oko 60.000 ljudi, kojima je zapovijedao lično veliki vezir Kara Mustafa-paša. 
Poraz na Kahlenbergu nije značio samo kraj opsade Beča nego i početak 
kraja ofanzivne moći Osmanske carevine i njene vladavine u Podunavlju. 
Sam kralj Sobieski je zbog ove pobjede slavljen kao spasitelj Evrope i njene 
kulture. Nasuprot tome, u vlastitoj zemlji Sobieski je u krugu poljske šljahte, 
uz koju je pristajala i njegova žena, bio omražen. Stisnuto svojom duhovnom 
tjeskobom, sitno poljsko plemstvo mu nije opraštalo njegovu prosvijećenost, 
širinu i vojničku sposobnost. 

Za vrijeme opsade Beča bošnjačke čete, sastavljene od spahijske konjice 
i pješadije, bile su utaborene u Doblingu, odakle su jurišale na gradske 
zidine i tornjeve. Nakon poraza na Kahlenbergu, Bošnjaci su se sa dijelovima 
osmanske vojske povlačili niz Dunav na istok prema Komarnom. Na tom 
mjestu, namame Bošnjaci u jednoj šumi Poljake u zasjedu te im nanesu 
poraz. Tu je poginulo više od dvije hiljade Poljaka, a sam je kralj Jan 
Sobieski u posljednji trenutak izbjegao zarobljavanje, zahvaljujući pomoći 
koju mu je uputio lotarinški vojvoda. Samo dva dana kasnije došlo je do 
nove bitke u kojoj su Poljaci odbili žestok napad Bošnjaka. U strahovitom 
je boju poginulo sedam hiljada Bošnjaka, a među njima i sam bosanski 
namjesnik Hizir-paša. 


Početkom oktobra 1683. glavnina osmanske vojske u povlačenju priku- 
pila se u Budimu. Kara Mustafa-paša je odatle krenuo na jug prema Beogradu, 
gdje je namjeravao srediti svoju dezorganiziranu vojsku i još je jedanput 
pokrenuti protiv neprijatelja. Njegovi protivnici su u međuvremenu uspjeli 
uvjeriti sultana da je on zbog svoje sebičnosti jedini krivac što Beč nije 
osvojen. Navodno je, da ne bi plijen dijelio sa drugima, Kara Mustafa-paša 
izbjegavao da naredi opći juriš na već iscrpljeni grad. On je čekao da se 
grad preda, kako bi plijen u cijelosti pripao njemu. Tako je zbog neuspjeha 
pod Bečom i bjekstva koje je potom uslijedilo, Kara Mustafa-paša smijenjen 
i zadavljen u beogradskoj tvrđavi 15. XII 1683. godine. 


Rat se od prilaza Beču brzo prenio na južne granice Bosne. Čim se 
saznalo za osmanski poraz pod Bečom, izbio je u jesen 1683. u graničnim 
oblastima Dalmacije i Bosne morlački ustanak. Na čelu ustanka su bili 
Stojan Janković i Đuro Posedarac. Centar ustanka je bio u Ravnim kotarima, 
odakle se brzo proširio na jug, do Cetine i Makarskog primorja. Morlački 
uskoci i hajduci su na prepad napali i opljačkali sve osmanske trgovce, 
uglavnom Bošnjake, koji su se u tom trenutku našli na mletačkoj teritoriji. 

U sljedećem naletu morlaci su pobili i protjerali bosanske pandure na 
granici. 

Pošto Venecija tada još nije bila u ratu sa Osmanskom carevinom, to 
su mletačke vlasti nastojale primiriti pobunjene morlake. Uprkos tim poku- 
šajima mletačkih vlasti, morlaci su do novembra 1683. uglavnom uspjeli 
protjerati Bošnjake iz sjeverne Dalmacije. Ustanici su za kratko vrijeme 
zauzeli Skradin, Vranu, Benkovac i Obrovac, kao posljednje osmansko upo- 
rište u sjevernoj Dalmaciji. Pod osmanskom vlašću na tom prostoru su ostali 
još jedino Sinj i Knin. 

Početkom januara 1684. morlački ustanici su zauzeli i Makarsku. Kako 
je Venecija ubrzo stupila u rat protiv Osmanske carevine, to je ustanak 
formalno okončan, a morlaci su i dalje ostali glavna mletačka oružana snaga 
na ratištu prema Bosni. Tako se Venecija još prije nego što je formalno 
zaratila protiv Osmanlija teritorijalno proširila u Dalmaciji na njihov račun. 

Austrijanci nisu u prvi mah iskoristili u cijelosti pobjedu pod Bečom 
zbog zauzetosti u ratu sa francuskim kraljem Lujom XIV oko španjolske 
Holandije. Da je Francuska nastavila rat protiv Habsburgovaca, Osmanlije 
bi vjerovatno bile u stanju da se oporave i obnove ofanzivu. Francuzi su 
ubrzo po ostvarenju svojih ciljeva napustili savez sa Osmanlijama, što se 
Porti redovno događalo sa njenim eventualnim saveznicima na Zapadu. 

Tako se poslije poraza pod Bečom Osmanska carevina našla sama 
nasuprot jednom broju udruženih kršćanskih sila. Stupanjem Venecije u 
rat, marta 1684, formirana je Sveta liga, kojoj su pored Austrije, Poljske i 
Mletačke republike, pristupile još Malta, Toskana i papa Inocent XI, odnosno 
papska država. Njima su ubrzo pridružila i Rusija, u zamjenu za poljske 
ustupke u Ukrajini. 

Tokom sljedećih šesnaest godina osmanske su se armije morale is- 
tovremeno boriti na više frontova. Protiv Habsburgovaca su se borile po 
Ugarskoj, Slavoniji, Hrvatskoj, Bosni i Srbiji. Front protiv Poljske se uglav- 
nom nalazio na prostranstvima Ukrajine. Sa Mlečanima se ratovalo u Dal- 
maciji, Boki, Albaniji i Moreji. Konačno, front protiv Rusije je obuhvatao 
područje Krima, Vlaške i Moldavije. 

Bošnjaci su u velikom broju bili zauzeti na frontovima protiv Habsbur- 
govaca 1 Venecije. Oni su doprinosili i centralnoj osmanskoj vojsci u Podu- 
navlju, ali su posebno ratovali u neposrednom zapadnom i južnom susjedstvu 
Bosne. U tom su sklopu Venecija i Austrija, svaka sa svoje strane, počele 
pozivati katoličko i pravoslavno stanovništvo po Bosni da im se priključi 
u borbi protiv Osmanlija. 

Pobunjenim morlacima u sjevernoj Dalmaciji ubrzo su u pomoć priskočili 
lički carski graničari, među kojima se posebno isticao brinjski župnik, 

"junački pop" Marko Mesić. Osmanlije su već tokom 1684. izgubile cijelu 
Dalmaciju i Liku. Osmanske, uglavnom bošnjačke posade su se redom 
predavale i napuštale gradove po Dalmaciji, Lici i Krbavi. Morlačke hajdučke 
čete su tokom 1684. napale i opljačkale okolinu Gračaca, Knina i Sinja. 
Iste su godine neke hajdučke čete prodrle u jugozapadnu Bosnu čak do 
Glamoča. Sa sjeverne strane Bosnu je napadao hrvatski ban Nikola Erdody. 
U prvom pohodu on je 1684. prešao Unu i opustošio okolinu Bosanske 
Dubice. On je iste godine sa karlovačkim graničarima ponovno upao u 
Bosansku krajinu i pri tome je, pljačkajući i paleći, skoro cijelu prokrstario. 
Na drugoj strani osvojena je 1684. Virovitica, čime je počelo potiskivanje 
Osmanlija iz Slavonije. 

Zbog slabe organizacije odbrane Bosne smijenjen je njen tadašnji nam- 
jesnik Osman-paša Hercegovac, a na njegovo je mjesto imenovan je Funduk 
Mustafa-paša. On je tokom 1685. za kratko uspio potisnuti Mlečane sa 
skoro svih njihovih novoosvojenih pozicija na bosansko—dalmatinskoj gra- 
nici. Tokom 1686—87. uspjeli su Mlečani sa svojim hajducima povratiti te 
pozicije i osvojiti Sinj i Knin u Dalmaciji. Knin je navodno pao zbog izdaje 
njegovog zapovjednika, bivšeg bosanskog namjesnika Mehmed-paše At- 
lagića. Iza Knina palo je u mletačke ruke bez otpora četrnaest drugih utvrda 
i palanki. Oktobra 1687. pali su u mletačke ruke Risan i Novi u Boki. 
Bošnjačko stanovništvo Risna i Herceg—Novog je izbjeglo i naselilo se 
uglavnom u Nikšiću i Trebinju, odnosno njihovoj okolini, gdje su dobili 
zemlju. 

Najveće teritorijalne gubitke Osmanlije su pretrpjele u Ugarskoj, koja 
je bila glavni orijentir i područje njihovog prodora u Evropu. Odatle su 
upravo teški gubici na ugarskom ratištu doveli do sloma osmanskog morala 
i organizacije. Na cijelom ugarskom ratištu obeshrabrena i dezorganizirana 
osmanska vojska je pružala vrlo slab otpor neprijatelju. Tokom ljeta 1684. 
i 1685. najveći dio jugozapadne Ugarske, uključujući tu i Peštu, već je bio 
u habsburškim rukama. Hiljade osmanskih spahija, među kojima brojni 
Bošnjaci, morale su napustiti te krajeve. Kako su ostali bez posjeda, oni 
su se povlačili u Bosnu i druge balkanske provincije Carstva, riješeni da 
tu nađu nove izvore prihoda i dobiju potvrdu svog položaja, ali i da se 
osvete onima koje su smatrali odgovornim za propast. 

Juna 1686. pao je Budim, najvažniji bošnjački centar sjeverno od Save 
povukli su se i Jevreji sefardi, koji su uglavnom došli u Sarajevo. Većinom 
su bili smješteni u veliki Mahmutov han, gdje su stanovali i trgovali. Iste 
godine Habsburgovci su osvojili Pečuh i Segedin. 


2179 


Neuspjesi na bojnom polju, u prvom redu na ugarskom ratištu, održavali 
su stalno stanje pobune među nezadovoljnim spahijama, janjičarima i opće- 
nito najamnicima. Vojska je jednostavno otkazivala poslušnost dok joj se 
ne isplate zaostale prinadležnosti. Vlada je uvela poseban ratni porez (im- 
dad-i seferiye) koji je padao na sve činovnike i podanike Carstva, bez obzira 
na njihov dohodak i trenutno finansijsko stanje. To nije dovelo do poboljšanja 
finansijskih prilika Carstva nego je samo ubrzalo inflaciju. Cijena hljeba 
je tokom 1686. dva puta udvostručavana, što je među stanovništvom izazivalo 
pravu paniku. Pored inflacije, tokom 1685—1687. pojavili su se nedostatak 
hrane, glad i kuga. 

U takvoj situaciji, vezir i ulema su se ponovno ujedinili i uklonili sa 
prijestolja sultana Mehmeda IV. Za razliku od svog oca, sultana Deli Ibra- 
hima, on nije umoren nego je samo zatočen u unutrašnje odaje hrama. Na 
prijestolje je 27. XI 1687. postavljen njegov mlađi brat Sulejman II 
(1687—1691). 

Ove promjene nisu donijele trenutni oporavak Carstvu, čija je vojska 
nastavila gubiti uporišta u Podunavlju, Slavoniji i Lici. Glavni organizator 
borbi protiv Osmanlija po Slavoniji bio je biskupski vikar Luka Ibrišimović. 
On je zbog svoje stalne protivosmanske djelatnosti bio početkom rata 1683. 
osuđen na smrt. Pošto je uz otkup pušten na slobodu, počeo je odmah 
četovati i pomagati akcije austrijske vojske. Uz njegovu pomoć Austrijanci 
su 1687. osvojili Osijek, Vukovar i Đakovo. Osmanlijama je već tada u 
Podunavlju preostalo tek nekoliko odsječenih tvrđava, ne računajući tu 
cijeli Banat, koji su još čvrsto držali. 

U vrijeme vladavine sultana Sulejmana II Venecija i Poljska se zbog 
svojih unutrašnjih problema uglavnom nisu upuštale u veće vojne akcije. 
Mlečani su se ograničili na čuvanje onoga što su osvojili u Dalmaciji i 
Boki, uz stalno nastojanje da izoliraju Dubrovnik i presijeku njegove trgo- 
vačke tokove sa bosanskim zaleđem. 


Nasuprot tome, Austrijanci su bili veoma aktivni, posebno na frontu 
prema Bosni i Beogradu, te dalje prema unutrašnjosti osmanskog teritorija. 
U ratovanju na prilazima Bosne posebno su se isticala dvojica već spomenutih 
katoličkih svećenika u funkciji hajdučkih četovođa, Marko Mesić u Lici i 
Luka Ibrišimović u Slavoniji. Regularne hrvatske i austrijske odrede na 
tom dijelu fronta predvodili su ban Nikola Erdody i mark—grof Ludwig 
Badenski. 


U ljeto 1688. habsburški odredi su prešli Dunav i opkolili Beograd. 
Habsburške čete su pored toga ušle u Bosansku Posavinu i osvojile Derventu. 
Austrijanci su 8. IX 1688. zauzeli Beograd, čime su srušili osmansku od- 
brambenu liniju na Dunavu. Nakon toga Sulejman II je preko Beča ponudio 

mir članicama Svete lige. On je pristao da prizna sva saveznička osvajanja 
sjeverno od Save i Dunava, ukoliko se rat odmah okonča. Austrijski car 
Leopold 1 je bio spreman prihvatiti ovu mirovnu ponudu, pošto su Habsbur- 
govci ponovno imali problema sa Lujem XIV, koji je pokušao preuzeti vlast 
u Porajnju i Bavarskoj. Njegovi su saveznici, koji nisu bili ugroženi fran- 
cuskom prijetnjom, htjeli nastavak rata sve dok ne ostvare svoje ciljeve. 
Čak i Hammer smatra da su zahtjevi "sila Svetog saveza bili pretjerani". 
Austrija je, pored onoga što je u Podunavlju već osvojila, tražila još i Banat 
sa Temišvarom. Venecija je tražila veliki dio Grčke i cijelu istočnu obalu 
Jadrana, od Obrovca do Bojane, dok je Poljska tražila grad Kamjanec, 
Podoljsku visoravan i cijelu Ukrajinu, uz obavezu Porte da Tatare sa Krima 
preseli negdje u Aziju. Svi zahtjevi Austrije i Venecije značili su da će 
Bosna u svakoj konačnoj mirovnoj kombinaciji ostati zemlja neposredno 
izložena daljim mletačkim i habsburškim napadima i osvajanjima. 

Mirovni pregovori su počeli u Beču 8. II 1689. godine. Dok su pregovori 
bezuspješno nastavljani, u Carigradu je 9. aprila objavljena fetva da "sultan 
za spas Carstva sam ide u rat". U tom smislu sultan Sulejman II premjestio 
je carski šator iz Carigrada u Edirne. 

Pregovori o miru su konačno propali 11. VI 1689. pa su habsburški 
odredi krenuli prema granicama Bosne i dolinom Morave prema Nišu. Novi 
bosanski namjesnik Topal Husein-paša je uspio u ljeto 1689. ne samo 
odbraniti Bosnu nego istovremeno voditi ofanzivne akcije po Slavoniji i na 
Dunavu. On je krajem jula, poslije devetnaest dana opsade, uspio povratiti 
Zvornik, koji je u decembru 1688. bio osvojio Ludwig Badenski. Bošnjaci 
su istovremeno razbili kod Valpova šest hiljada Mađara i slavonskih hajduka 
Luke Ibrišimovića. Na drugoj strani, Bošnjaci su konačno izgubili ličke i 
krbavske gradove. Najduže se održala Udbina, koju su habsburški graničari 
zauzeli tek 21. VIII 1689. godine. 


Topal Husein-paša je poslije zauzeća Zvornika uspješno ratovao po 
Mačvi i Srijemu. On je sa osmanskim saveznikom, erdeljskim grofom Thok6- 
lyjem, napadao tvrđave na Dunavu pa je uz pomoć osmanske podunavske 
flote povratio Fethislam (Kladovo). Osmanlije su, osim toga, imale znatnog 
uspjeha na ukrajinskom frontu, gdje su Poljaci uzalud opsjedali Kamjanec, 
te protiv Mlečana na Peloponezu. 

U bošnjačkoj su se tradiciji dugo održala živa sjećanja na česta i teška 
ratovanja u Podunavlju. Starim Bošnjacima je Dunav, kao velika i moćna 
rijeka, bio simbol neke sudbinske snage. Dugo se među Bošnjacima održala 
uzrečica, "k'o Dunavo", kojom se označavala i izražavala neka moćna i 
neumitna sila koja polahko, ali sigurno ide svome cilju. Svu muku i tragiku 
ratovanja s kojim je bilo skopčano često prelaženje te velike vode, stari su 

Bošnjaci iskazali kroz melanholičnu pjesmu "Oj, Dunavo...". Ogromna pros- 
transtva Carevine koju su nastanjivali i širom koje su stoljećima ratovali, 
nerijetko kao odvažna prethodnica, Bošnjaci su zapamtili stihom pjesme 
"Zmaj poleće s mora na Dunav..." 

Osmanska ofanziva prema dunavskim tvrđavama prekinuta je iznenad- 
nim porazom kod Batočine (Lapovo), 21. VIII 1689. godine. To je badenskom 
mark—grofu otvorilo put prema Nišu. Do novembra 1689. Habsburgovci su 
veoma brzo osvojili Fethislam, Vidin, Niš, Pirot, Peć, Prizren i Skoplje. 
Izgledalo je da se bliži kraj osmanske vlasti u Evropi. 


U tom je odsudnom trenutku za velikog vezira imenovan opet jedan 
Ćuprilić, Fazil Mustafa-paša, mlađi brat slavnog Fazil Ahmed-paše. Pod 
njegovom upravom, tokom zime 1689—90, dogodio se jedan od najneočeki- 
vanijih i najčudnijih preokreta u dugoj historiji Osmanskog carstva. Mus- 
tafa-paša je odmah odlučno reorganizirao osmanske oružane snage. On je 
na ključne položaje u vladi i vojsci doveo sposobne i poštene ljude, koji 
su uspjeli suzbiti korupciju. Za kratko vrijeme skinuto je sa platnog spiska 
više od 30.000 pripadnika janjičarskog korpusa koji više nisu bili u stanju 
izvršavati svoje dužnosti. Istovremeno je smijenjen veći broj upravnika i 
namjesnika provincija. Novoimenovani namjesnici su na prvom mjestu dis- 
ciplinirali provincijsku vojsku, zavedeni su red i efikasnost u prikupljanju 
poreza i reguliranju, odnosno ograničavanju cijena. Ove vojne i ekonomske 
mjere prihvatili su sada i uvijek buntovni janjičari, većinom gradske zanatlije, 
kojima je dugotrajna anarhija ugrožavala same osnove egzistencije. Svim 
ovim mjerama konačno je uravnotežen državni budžet. Tako je u proljeće 
1690. osmanska vojska, pod komandom velikog vezira Mustafa-paše Ćup- 
rilića, bila spremna za protivofanzivu. 

Na drugoj strani, zauzećem Skoplja habsburška je ofanziva dostigla u 
tom trenutku svoj vrhunac. Habsburška je vojska jednostavno tim činom 
iscrpila svoje ofanzivne snage. Pored toga, u vojsci se pojavila kuga, od 
koje je obolio i sam austrijski feldmaršal Giovani Piccolomini. On je umro 
9. XI 1689. u Peći, dok je vodio pregovore sa albanskim plemenskim 
glavarima i srpskim crkvenim starješinama o zajedničkim akcijama protiv 
Osmanlija. Već je tada bilo jasno da austrijskoj vojsci predstoji veliko 
povlačenje na sjever. 

Dok je pravoslavno stanovništvo na jugu u potpunosti sarađivalo sa 
Austrijancima, dotle je na sjeveru bila drugačija situacija. Beskompromisan 
prozelitistički nastup austrijskih katoličkih vojnih svećenika i povrede crkve- 
ne autonomije unijeli su nemir među pravoslavno stanovništvo u dijelovima 
Srbije, Vlaškoj i Erdelju. Crkvene su se starješine prisjetile da su njihovi 
preci prije dva—tri stoljeća dočekivali Osmanlije sa dobrodošlicom. U Banatu 

su upravo Srbi svojevremeno bez borbe predali gradove Osmanlijama. Tako 
su iz pravoslavnih crkvenih redova sve češće upućivani pozivi sultanu za 
pomoć u obnovi njihovih političkih i vjerskih prava. U međuvremenu je 
Ludwig Badenski, po naređenju cara Leopolda, konfinirao u Češku grofa 
Đorđa Brankovića, kako bi spriječio eventualnu obnovu "ilirske", odnosno 
srpske države. 

Grof Imre Thokoly je kao protestant stajao na čelu organiziranog otpora 
Habsburgovcima na tom prostoru. On je na prvom mjestu blokirao većinu 
puteva kojima su snabdijevane austrijske trupe na jugu Srbije, Kosovu i 
Makedoniji. Pred Ćuprilićevom ofanzivom habsburška vojska je vrlo brzo 
doživjela krah. Veliki vezir je već 9. IX 1690. bio u Nišu, a početkom 
oktobra u Smederevu. Beograd je ponovno osvojen 14. X 1690, poslije 
samo šest dana opsade. Time je u cijelosti obnovljena i uspostavljena os- 
manska linija odbrane na Dunavu. 


Pored pobjeda u Pomoravlju i Podunavlju, osmanska je vojska u 1690. 
bila vrlo uspješna i na bosanskom frontu. Bosanski namjesnik Topal Husein- 
paša je sa jakim snagama upao u Slavoniju, gdje je bez uspjeha opsjedao 
Osijek. U povratku su Bošnjaci preoteli od habsburških četa Bosanski Novi, 
Dubicu i Jasenovac. Pokušaj Rizvan-age Zenkovića da sa Krajišnicima 
povrati Udbinu i Liku nije uspio. 

Bošnjaci su u ovim bitkama bili praktično prepušteni sami sebi. Bosna 
je tokom 1689. bila skoro odsječena od Carigrada, pa se sama morala 
brinuti o snabdijevanju u uslovima suše, gladi i kuge, te razbojništva i 
masovne hajdučije. Velik broj borbeno sposobnih Bošnjaka stradao je na 
ratištima izvan Bosne, uglavnom u Ugarskoj, Slavoniji i Srbiji. Sve je to 
Bošnjake stavilo pred jedno od najtežih iskušenja u njihovoj historiji. 

Tokom 1689—90. u Bosni je, jednako kao u cijelom Carstvu, vojno—up- 
ravni i pravosudni sistem počeo veoma efikasno funkcionirati, kao rezultat 
odlučne politike velikog vezira Mustafa-paše Ćuprilića. Njegovi su admi- 
nistrativni i vojni napori ipak potkopani neuspjehom u oblasti privrede. 
Sistemom stroge kontrole cijena nije obuzdana inflacija niti je izbjegnuta 
masovna pojava gladi. U takvim uslovima bosanski namjesnik Topal Husein- 
-paša je činio velike napore kako bi pokrenuo ljudstvo i materijalna sredstva 
za odbranu granica Bosne. Već iscrpljeno stanovništvo je teško podnosilo 
te mjere vlasti. Tako su se Sarajlije žalile 1690. vlastima u Carigradu da 
je, po odluci Husein-paše, sarajevski muteselim Džafer ubrao od stanovnika 
Sarajevskog kadiluka trideset kesa akči i 200.000 grla goveda. Od samog 
grada Sarajeva svaki se mjesec ubiru "seymen akče". Osim toga, u Sarajevu 
je jednokratno ubrano petnaest tovara akči, a samo od bogatijih građana 

još 80.000 akči kao "zi kudret akče" (akče za Božiju moć). U vidu taksa 
na ime ostavština u Sarajevu je ubrano još sto hiljada akči itd. 

Kako iz Carigrada nije stizao novac, to su u Bosni kovane sitne bakarne 
pare, zvane mangure, radi osiguranja plata vojnicima u pograničnim tvrđa- 
vama. U tu je svrhu od stanovništva vršena povremena konfiskacija bakarnog 
posuđa 1 nakita. Istovremeno se novac za redovne isplate vojničkih pri- 
nadležnosti morao namirivati iz vakufskih i maloljetničkih gotovina (evladiyet 
vakufa), pa su ti vakufski fondovi praktično ispražnjeni. Uz sve to, novac 
je više puta devalviran, dok su trgovci, te vojnici i drugi službenici naredbom 
vlasti primoravani da kao cijenu plate primaju kovanice prema njihovom 
službenom kursu, a ne po stvarnoj tržišnoj vrijednosti. 

Upravo u vrijeme značajnih vojnih uspjeha kulminirale su u Bosni 
1690. razne bolesti i glad. Nastupilo je vrijeme kada su živi zavidjeli 
mrtvima. Franjevački ljetopisac Nikola Lašvanin bilježi da je u proljeće 
1690. "oganj" (vrućica, groznica) pomorio ljude gore nego kuga. Iste je 
godine pao snijeg i mraz na žito, pa je nastala do tada nezapamćena glad 
usljed koje je pomrlo mnogo naroda. U sidžilima je zabilježeno da se te 
godine jedna oka pšenice prodavala za 130 mangura, a za "bijele novce" 
(srebrene) 38 akči. Kako bi preživjeli ljudi su bili prisiljeni da jedu travu, 
žir, hrastovu koru, ljeskovu resu, vinovu lozu, orahove ljuske, konjsko meso, 
pa čak pse i mačke. 

Istovremeno je mnogo naroda pred opasnošću od provale austrijske 
vojske bježalo od Save na jug prema unutrašnjosti Bosne. Na sve strane 
su ležali mrtvi koje nije imao ko da zakopava. Da bi suzbio u tim uslovima 
veoma raširenu pojavu razbojništva, bosanski paša je sjekao i vješao sve 
uskoke i hajduke koje bi pred njega doveli. Jedan je Dubrovčanin zapisao 
da je 1690. u Sarajevu i Konjicu vladala nezapamćena glad te da su ljudi 
pobili i pojeli sve pse. 

Veliki vezir Mustafa-paša Ćuprilić je u ljeto 1691. sa oko sto hiljada 
ljudi i 150 topova prešao Dunav, kako bi iznenadio neprijatelja kod Petro- 
varadina. Umjesto toga, kod Slankamena, na ušću Tise u Dunav, sačekao 
ga je u zasjedi feldmaršal Ludwig Badenski sa oko 60.000 ljudi. Drugog 
dana bitke, 20. VIII 1691, poginuo je veliki vezir Mustafa-paša, nakon 
čega su se osmanske trupe panično povukle prema Zemunu. Pogibijom 
Mustafa-paše i porazom kod Slankamena okončana je osmanska protivo- 
fanziva. Kako su Habsburgovci bili zauzeti na zapadu, to je cijela situacija 
na frontu u Podunavlju rezultirala pat—pozicijom. 

Već tada su Dunav i Sava postali novom stalnom granicom između dva 
carstva. Blokada, odnosno pat—pozicija je nastupila i na egejskom i sre- 
dozemnom frontu, pošto su Mlečani, u svojim upornim pokušajima da po- 

novno osvoje Krit, doživjeli 18. VII 1692. potpuni poraz. Mlečani su sep- 
tembra 1694. uspjeli zauzeti otok Hios (turski Sakiz), ali su već sljedeće 
godine protjerani općim ustankom domaćeg pravoslavnog stanovništva, izaz- 
vanog vrlo grubim ponašanjem mletačkih vojnika i katoličkih svećenika 
koji su s njima došli. Ovaj neuspjeh na Kritu i Hiosu doveo je u pitanje i 
samu mletačku vlast na Peloponezu. 

Na sjevernom, ukrajinskom frontu također je došlo do blokiranja ratne 
situacije. Kralj Jan Sobieski je već bio bolestan i iscrpljen, a Poljaci ni 
poslije tri pokušaja 1692—94. nisu uspjeli osvojiti ključnu tvrđavu Kamjanec. 
Dolaskom na vlast Petra Velikog (1689—1725) Rusija izrasta u novu značajnu 
prijetnju osmanskim pozicijama na Crnom moru. U strateškim planovima 
Petra Velikog uspostavljanje kontrole nad Crnim morem je predstavljalo 
prvi korak prema izlasku na Mediteran, odnosno na topla mora. Poslije 
jednog neuspjelog pokušaja, Petar Veliki je augusta 1696. osvojio Azov. 
To je bio početak dugotrajnih ratova u kojima će tokom jednog stoljeća 
Crno more od "osmanskog jezera" postati područje izrazite ruske dominacije. 
Gubitkom Azova Osmansko carstvo se od kraja XVII st. našlo ugroženo iz 
jednog potpuno novog pravca. Ta je činjenica brojne Bošnjake vodila više 
puta tokom XVIII st. na daleka crnomorska ratišta i stradanja. 


Gubitkom Ugarske i Slavonije "Bosna je više izgubila nego sva Turska". 
Tu su zauvijek propali brojni posjedi i imanja bosanskih spahija. Istovremeno 
su nestala velika vakufska imanja po Panoniji, iz čijih su se prihoda izdržavale 
mnoge zadužbine u Bosni. Hiljade bošnjačkih porodica koje su još od 
vremena Mehmed-paše Sokolovića živjele po tamošnjim većim gradovima 
pokrštene su i ostale po Ugarskoj i Slavoniji. Samo se mali broj Bošnjaka 
uspio povući u Bosnu i druge krajeve južno od Save i Dunava. Na njihovo 
porijeklo podsjećaju prezimena i lokaliteti Budimlić, Budimlija, Biogradlija, 
Biogradlić, Požegija i dr. 


Sličnu sudbinu su imali i Bošnjaci u Lici, Krbavi i Dalmaciji. Spominjani 
katolički župnik Marko Mesić je odmah po povlačenju Osmanlija iz Like 
i Krbave započeo "pokrštavanje preostalih Turaka" na tom području. Ti 
navodni "Turci" bili su ustvari etnički Bošnjaci. U njihovom pokrštavanju 
pop Mesić je stekao takve zasluge da ga je papa imenovao apostolskim 
poslanikom za Liku, dok ga je car Leopold I obdario 1693. feudalnim 
posjedom. Senjski biskup Sebastijan Glavinić u svom opisu Like i Krbave 
(Licae et Corbaviae descriptio) iz 1696. kaže da je tamo sreo 1.700 odraslih 
muškaraca koji su "ranije ispovijedali islam". Stvarni je broj morao biti 
znatno veći, jer je samo u Lici oko 1680. bilo sedam hiljada bošnjačkih 
domaćinstava, sa više od 30.000 članova. Svi su poslije 1689. nestali, bilo 
da su izbjegli u Bosnu ili silom pokršteni. Na njih po Lici i Dalmaciji 

podsjećaju još samo neki toponimi i prezimena, dok franjevačke arhive 
čuvaju podatke o njihovom pokrštavanju. 

Bili su to teški udarci za Bošnjake. Oni koji nisu izginuli u nekom od 
mnogih bojeva po panonskim prostranstvima, ličkoj i dalmatinskoj granici, 
ili nisu tamo silom pokatoličeni, prorijeđeni su u Bosni kugom i glađu. 

Čak i u tako teškoj situaciji uspio je Topal Husein-paša popisati 1690. 
u Bosni devedeset bajraka konjanika i pješaka. Oni su stalno iznova morali 
odbijati česte hrvatske, odnosno austrijske i mletačke provale u Bosnu. 
Mletački hajduci su nekoliko puta upadali u Bosnu, sve dok ih Bošnjaci 
nisu 1695. teško porazili kod Ravnog u Hercegovini i kod Kupresa, gdje 
im je poginuo njihov poznati harambaša Stojan Janković. Upadima u Bosnu 
je od 1693. prednjačio novi hrvatski ban Adam BatthyAny. 

S obzirom na cjelokupno stanje u zemlji i stalne napade neprijatelja, 
službeni izvještaji i predstavke stanovništva, koji su tih godina slati iz Bosne 
u Carigrad, ispunjeni su molbama za hitnu pomoć. Pred stalnom opasnošću 
od napada neprijatelja na Bihać, Livno i gradove na Savi moli se 1693. 
sultan da se smiluje nemoćnom stanovništvu Bosne i odmah pošalje novčanu 
pomoć za mobilizaciju leventa i drugih vojnika i nabavku municije i topova. 
U suprotnom, postoji velika opasnost da tvrđave u Bosni padnu u ruke 
neprijatelja, a bošnjačko stanovništvo bude odvedeno u ropstvo. 

Sarajlije su 1694. molile sultana da pruži pomoć ugroženom gradu, 
koji oni sami nisu u stanju braniti, jer su iscrpljeni slanjem vojnika i novca 
za odbranu Gabele od Mlečana. Posebno se ističe da je velik broj ljudi 
pomro od gladi i kuge. U jednoj opširnoj predstavci iz 1695. izložen je 
cijeli historijat fizičkog i materijalnog stradanja stanovništva Bosne tokom 
proteklih dvanaest godina ratovanja. Tu se ističe da je zemlja Bosna opkoljena 
neprijateljem sa svih strana, dok je stanovništvo obuzeto strahom, jer više 
nema dovoljno ni vojnika, ni hrane, ni municije, ni novca, niti bilo čega 
što je potrebno za borbu i ratovanje. 

Sarajlije su se ponovno oglasile predstavkom 1696, u kojoj upozoravaju 
da se stanovništvo grada i okoline nalazi u velikoj bijedi te da je većinom 
nesposobno za borbu. Neprijatelj je o tome dobro obaviješten i grad može 
lahko pasti i stradati. 

Upravo je 1696. hrvatski ban Adam Batthydny predložio austrijskom 
feldmaršalu princu Eugenu Savojskom da se sa jačim snagama zauzme 
Bihać, kao ključno mjesto za dalja osvajanja Bosne. Princ Eugen je prihvatio 
plan pa je za zapovjednika cijelog pohoda određen karlovački general grof 
Karl Auersperg. Očekujući ovaj napad, bosanski namjesnik Korča Mehmed- 
-paša je poslao u pomoć posadi Bihaća pet stotina spahija, hiljadu krajišnika 
(serhatlija) i 1.500 sejmena, sa većom količinom municije i hrane. Oni su 

sa mjesnom posadom popravili gradske zidine, očistili i produbili okolne 
šančeve i opkope, čime je Bihać pripremljen za odbranu. Habsburška vojska 
od oko 13.000 ljudi, koji su vukli 32 topa, stigla je pred Bihać 9. VI 1697. 
godine. Nakon što su tri sedmice uspješno odolijevali opsadi, Bošnjaci su 
28. juna izašli iz tvrđave i u otvorenom protivnapadu porazili neprijatelja 
i natjerali ga na povlačenje. 

U međuvremenu je sultan Mustafa II (1695—1703) vodio tokom ljeta 
1695—1697. tri veća pohoda protiv Austrijanaca u tadašnjoj južnoj Ugarskoj. 
Svojom uspješnom odbranom Temišvara, odnosno Banata, posljednjeg os- 
manskog posjeda i uporišta sjeverno od Dunava, sultan Mustafa II je dobio 
zvanje Gazi (Pobjednik). Pri prelasku iz Banata u Bačku sultana je kod 
Sente sačekao i 11. IX 1697. teško porazio princ Eugen Savojski. U bici 
su, pored ostalih, poginuli veliki vezir Almas Mehmed-paša sa 18 begler- 
begova i janjičarskim agom. Sultan je razbijenu vojsku ostavio u Beogradu 
i vratio se u Edirne. Ovim porazom i pravim rasulom osmanske vojske 
sjeverne granice Carstva su ostale nebranjene. 

To je odmah iskoristio princ Eugen Savojski, kao najveći vojnički 
genije tog vremena, da poslije poraza Austrijanaca pod Bihaćom, udari na 
Bosnu drugim pravcem. On se poslije pobjede kod Sente prebacio na sjeverne 
granice Bosne, gdje je sa svega oko osam hiljada ljudi 12. X 1697. prešao 
Savu kod Broda. Na vijest o porazu kod Sente bosanski namjesnik Korča 
Gazi Mehmed-paša je presvisnuo od tuge. Tako je Bosna faktički bila 
nebranjena, što je Eugenu Savojskom omogućilo da vrlo brzo napreduje 
dolinom Bosne prema Sarajevu. Usput je harao i palio, kako bi izazvao 
strah i zbunjenost među bošnjačkim stanovništvom u unutrašnjosti zemlje. 
Franjevci su, kako se hvalio njihov stari historičar Mijo Vjenceslav Batinić, 
prethodno dostavili Savojskom izvještaje o razmještaju osmanske sile i polo- 
žaju pojedinih mjesta na njegovom putu prema Sarajevu. 

Tako je Savojski za samo dvadeset dana, 22. oktobra stigao u Visoko, 
gdje je uspostavio svoj logor. Odatle je uputio izvidnicu prema Sarajevu, 
sa pismom naslovljenim "vrhovnom poglavaru osmanske varoši Sarajeva, 
odličnim građanima i svim stanovnicima". U pismu im poručuje da je "iz 
osobitih obzira prema Sarajevu" odlučio da im se obrati sa napomenom da 
mu, ako žele da se spasu "od zla", pošalju "jednog ili više izaslanika". 
Izaslanici moraju doći odmah, jer će u suprotnom carska vojska "bez ok- 
lijevanja nastaviti svoj marš" i proliti "još ljudske krvi", mada nije došla s 
tom namjerom. Sarajlijama se poručuje da se "niko ne zavarava slabom 
nadom u otpor". 

Tako je stanovnicima Sarajeva poručio "Eugenije Franz, vojvoda od 
Savoje i Pijemonta, vitez Zlatnog runa i generalni feldmaršal Njegova veličan- 
stva rimskog cara i ugarskog i češkog kralja", itd. Ovaj Italijan po porijeklu, 

a Francuz po vaspitanju, bivši student matematike i prirodnih nauka, koji 
je u austrijsku vojsku stupio tek poslije neuspjelog pokušaja da bude primljen 
u francusku armiju, postupio je sa Sarajevom i njegovim stanovnicima tačno 
kako im je u svom pismu obećao, odnosno zaprijetio. 

Pošto se njegov pismonoša vratio sav krvav, sa viješću da su ga Bošnjaci 
na prilazima gradu ranili, a trubača koji je bio s njim ubili, to je princ 
Eugen 23. oktobra rasporedio svoje čete "na uzvisini koja dominira samim 
gradom". Odatle je, kako je zapisao u svom ratnom dnevniku, "uputio pojedine 
odrede da poharaju grad". Za sam grad Savojski kaže da se "nalazi na 
širokom prostoru", da je "potpuno otvoren" te da ima "120 lijepih džamija". 
Stanovnici grada, ili po Savojskom "Turci", koji su se već bili razbježali, 
"ostavili su za sobom veliku količinu svakojake robe". Sve su to vojnici 
opljačkali. Predvečer, 23. oktobra, "grad je planuo". Savojski je i sutradan, 
24. oktobra, ostao u Sarajevu. "Prepustili smo", zapisao je Savojski, "grad 
i svu okolicu vatri"." Dok je grad gorio "jurišni odred" je progonio njegove 
stanovnike. Jurišnici su se vratili "s bogatim plijenom i mnogo žena i djece, 
nakon što su pobili svu silu Turaka". 

Pošto je zima bila na pragu, to je princ Eugen odmah sa vojskom, 
plijenom i zarobljenicima, te "mnogo kršćanskog žiteljstva", krenuo nazad 
prema Savi. Na putu je pljačkao i palio sva bošnjačka imanja. Već 5. XI 
1697. princ Eugen je prešao Savu i napustio Bosnu. 

U domaćim bosanskim izvorima se vrlo malo govori o ovoj katastrofi 
Bosne i Sarajeva. Iz jedne molbe upućene sultanu vidi se da su u požaru 
izgorjele skoro sve sarajevske džamije, a većina njihovih imama i mujezina 
izginula. O ovoj katastrofi Sarajeva sačuvane su tri pjesme na turskom 
jeziku od domaćih bošnjačkih autora, očigledno rođenih Sarajlija. Jednu je 
spjevao Rešid Mehmed Bošnjak, a druge dvije su od anonimnih pjesnika. 
Rešid Mehmed Bošnjak je bio bogat i uz to vrlo školovan čovjek koji je 
tečno pisao na turskom, arapskom i perzijskom jeziku. U samo jednom 
danu, 24. X 1697, u plamenu je propao njegov cjelokupan pokretni i ne- 
pokretni imetak, pa je otišao u Carigrad. Tu se jednom pjesmom obratio 
šejhul-islamu Seid Fejzulah-ef. da mu dodijeli neku službu od koje bi 
mogao živjeti. U pjesmi o katastrofi Sarajeva, Rešid je opisao sve njegove 
ljepote, posebno djevojke Sarajeva, pitajući se "šta bi od čistog šeher Sara- 
jeva". On na to pitanje nije pokušao dati odgovor, ali zato dvojica anonimnih 
autora u pjesmama Pohod na Grad i Stanovnici su pobjegli u planine i 
pustare, posebno ovaj drugi, kritički razmišljaju o katastrofi Sarajeva. U 
prvoj pjesmi se kaže da su "njemački bezbožnici došli i spalili lijepo šeher 
Sarajevo". Žene i djeca nad tim zločinom "nemoćno jecaju", dok im "nevjernik 
grabi imetak i hranu", a "deset hiljada ljudi kao robovi sad plaču". U drugoj 
pjesmi autor kaže da je "tabor austrijski" upao u Bosnu, jer je "saznao i 

shvatio da je ona ostala bez glave". Ovdje se vjerovatno misli na naprasnu 
smrt bosanskog namjesnika Korča Mehmed-paše. Neprijatelj je mjesta zate- 
kao prazna, pošto su "stanovnici pobjegli u planine i pustare". Mnogi su 
sada "nazuli opanke i postali pastiri". Nesreća je ogromna, a "izjednačili 
su se bogataši i siromasi". U svemu što se dogodilo pjesnik vidi "Božiju 
odredbu", jer se "grešne sluge ne drže Božijih zapovijesti". Pjesnik ukazuje 
na pad morala kod Bošnjaka, jer "danas više nema onoga koji bi želio da 
umre". Zbog toga su Sarajlije vidjele "okrutnost neba". Pjesnik poručuje da 
će proći "hiljade mjeseci, a iz pustoši se nećemo dići". On je, jednako kao 
mnogi drugi, "u svojoj domovini ostao željan domovine". 

Tokom naredne, 1698. godine, Bošnjaci su uglavnom ratovali protiv 
Mlečana, koji su nastojali osvojiti neke gradove u Hercegovini, kako bi sa 
zaleđa ojačali svoj položaj na Jadranu. Tako su u decembru 1697. iznenada, 
ali bez uspjeha napali Stolac. Nakon toga je novi bosanski namjesnik Dal- 
taban Mustafa-paša pobijedio na Nevesinjskom polju veće odrede Mlečana, 
koji poslije ovog poraza sami napustiše dalju opsadu Počitelja. U ljeto 
1698. Mustafa-paša je dopremio hranu i municiju u Bihać, odakle je upao 
u Hrvatsku krajinu. Tom je prilikom osvojio i razorio novigradsku tvrđavu 
te se vratio u Bosnu sa bogatim plijenom. Usput je ponovno porazio i 
Mlečane koji su pokušali zauzeti Glamoč. 

Bez obzira na ove manje pohode, sve su strane već bile iscrpljene ovim 
dugogodišnjim ratom. Mirovni pregovori su, uz posredovanje Engleske, Ho- 
landije i Španjolske, vođeni u Sremskim Karlovcima. Tu je Osmanska care- 
vina zaključila i potpisala mir sa Austrijom 26. januara, a sa Venecijom 7. 
II 1699. godine. Mirovni ugovori su zaključeni na principu uti possidetis, 
tako da je svaka strana zadržala one teritorije koje je u tom trenutku držala. 
Osmanska carevina je tako sjeverno od Dunava zadržala samo Banat sa 
Temišvarom, dok je sve ostalo pripalo Habsburškoj carevini. Što se Bosne 
tiče, Osmanlije su izgubile praktično sve svoje posjede u Slavoniji, Lici, 
Krbavi i Dalmaciji. Sjeverne, zapadne i južne granice Bosne išle su rijekom 
Savom, Unom i Cetinom. Tako su već Karlovačkim mirom 1699. ove granice 
Bosne svedene na okvir koje su imale u vrijeme Berlinskog kongresa 1878. 
godine. Izvan tih granica u sastavu tadašnjeg Bosanskog ejaleta ostali su 
gradovi Cetingrad, Furjan, Drežnik, Lapac, Boričevac i Imotski sa kotarom. 

Sultan je Karlovačkim mirom potvrdio slobodu vjeroispovijesti katoli- 
cima u Bosni, što je austrijskom caru omogućilo da se pod vidom njihove 
zaštite upliće u unutrašnje osmanske poslove. Ugovorom se jamči i sloboda 
trgovine svim stranama, čime je Austriji i Veneciji omogućeno da komer- 
cijalno iskorištavaju Osmansko carstvo i ujedno preko svojih trgovaca pod- 
badaju i uzbunjuju njegovo kršćansko stanovništvo protiv samog sultana, 
kao njihovog legitimnog vladara. 

Bošnjaci u borbi za opstanak 


Porazom u ratu krajem XVII st. zaoštrava se ekonomska i finansijska 
kriza osmanske države i dovodi u pitanje funkcioniranje njenih klasičnih 
institucija. Elementi te krize posebno se ispoljavaju u Bosni, koja tada 
postaje granična provincija Carstva, izložena stalnim napadima Austrije sa 
sjevera i zapada, Mletaka iz Dalmacije i Crnogoraca sa jugoistoka. Istovre- 
meno počinju progoni Bošnjaka i genocid nad njima kao muslimanima. 

Progoni Bošnjaka, u smislu njihovog fizičkog i kulturnog istrebljenja, 
počinju već u toku Bečkog rata, a intenziviraju se tokom XVIII stoljeća. 
Ideološka osnova tog genocida pripremljena je već tokom ranijih ratova 
između Osmanlija, na jednoj, te ugarsko—hrvatskih kraljeva, odnosno Hab- 
sburgovaca i Mletačke republike, na drugoj strani. Upravo je tokom tih 
ratova nastala sintagma o Hrvatskoj kao "predziđu kršćanstva". To je bio 
jedan od ideoloških izvora genocida nad Bošnjacima kao muslimanima. U 
tim ratovima sa obje strane učestvovao je velik broj pripadnika svih južno- 
slavenskih i drugih balkanskih naroda. Tokom XVII i XVIII st. to su na 
osmanskoj strani bili uglavnom Bošnjaci, a na austrijskoj i mletačkoj brojni 
Hrvati i Srbi, kao carski graničari, uskoci i hajduci, te razni dobrovoljci 
ili "frajkori" (Frei-Korps). 

Tokom Kandijskog, a posebno Bečkog rata, Bosna je pretrpjela veliku 
ekonomsku štetu i razaranja, a znatan dio bošnjačkog stanovništva u okolnim 
je zemljama već tada potpuno istrijebljen. U svim tim ratnim stradanjima 
i nevoljama Bošnjacima je najteže padala opasnost od nasilnog prevjeravanja. 
Tu su na udaru na prvom mjestu bili nemoćni, odnosno žene, djeca i starci. 
Na tu je opasnost posebno ukazano u jednoj sudskoj obavijesti (ilamu), 
upućenoj iz Bosne sultanu krajem 1697, odmah nakon rušilačkog upada i 
pohoda Eugena Savojskog. Tu se ističe da se Bošnjaci nisu mogli oduprijeti 
neprijatelju jer je u Bosni veoma opao broj vojnika, a tražena pomoć iz 
Carigrada nije pristigla. Usljed toga pale su tvrđave Doboj i Maglaj, dok 
je palanka Žepče spaljena. Odatle je neprijateljska vojska s obje strane 
svoga puta opljačkala i popalila sva sela i kasabe i na kraju šeher Sarajevo. 
U ovom se ilamu posebno ističe da su stanovnici Bosne "potpuno iscrpljeni" 
pa bi, ako im se ne pomogne, "neprijatelj ovu sirotinju potpuno pregazio, 

bezbroj kratkovidih, zatim uglednih, poštenih 1 čestitih žena i djece podli 
nevjernik bi preobratio iz najbolje vjere Muhammedove u svoju iskrivljenu 
vjeru". Na jednom drugom mjestu Bošnjaci ističu da će, ako "ne daj Bože, 
neprijatelj bilo sa koje strane navali, sve žene bez zaštite i udovice, siročad 
i uopšte narod i sirotinja biti pregaženi od neprijatelja, a za to će na Sudnjem 
danu odgovarati oni koji ne uslišaju naše molbe i vapaje". 

Od Bečkog rata pa tokom cijelog XVIII st. sve se susjedne kršćanske 
sile 1 njihovi domaći pomagači bore da iskorijene i zatru Bošnjake kao 
muslimane. Sve se to zbivalo u vrijeme vjerske netrpeljivosti u kršćanskoj 
i katoličkoj Evropi, ali stradanja Bošnjaka nastavljaju se i u vijeku načelne 
vjerske tolerancije, građanskih i ljudskih sloboda. U tom smislu, ideološki 
izvori genocida nad Bošnjacima u moderno doba leže u želji balkanskih, 
prije svega srpskih i crnogorskih vladajućih struktura da njihovim istre- 
bljivanjem stvore svoje etnički čiste teritorije, odnosno države. 

Cijeli je taj proces otvoren takozvanom "istragom poturica", ustvari 
pokoljem Bošnjaka u staroj Crnoj bori početkom XVIII stoljeća. Stara Crna 
Gora se sastojala od svega četiri nahije: Katunske (Cetinje), Riječke, Crm- 
ničke i Lješanske. Prema historijskim izvorima, krajem XVII st. u staroj 
Crnoj bori je živjelo oko 800—1.000 Bošnjaka, kojih poslije 1711/12. na 
tom prostoru više nema. Na Bošnjake, odnosno muslimane u staroj Crnoj 
Gori podsjećaju 52 toponima. Postojalo je 6 džamija, od kojih ni jedna nije 
sačuvana, ali se znaju njihovi lokaliteti i nazivi. 

Pokolj Bošnjaka u Crnoj Gori izvršen je za vrijeme vladike Danila 
Šćepčevića Petrovića. Danila su za crnogorskog vladiku izabrali plemenski 
glavari na svom zboru 1697. godine. On je potom hirotonisan, odnosno 
zavladičen po crkvenom obredu oko 1700. od izbjeglog srpskog patrijarha 
Arsenija Čarnojevića. Od tada je položaj vladike crnogorskog, kao crkvenog 
i svjetovnog poglavara, postao nasljedan u kući Petrovića—Njegoša. 

U historijskoj se literaturi spominju različite godine u kojima je izvršen 
pokolj nad Bošnjacima, od 1702. do 1708. godine. Većinom se smatra da 
je vladika Danilo na Božić 1702, na samo Badnje veče ili pred zoru, isjekao 
"sve Turke" u Crnoj Gori. To se mišljenje zasniva na jednom zapisu, koji 
navodno potiče od samog vladike Danila, u kojem on priča o izgonu "Turaka" 
upravo 1702. godine. 

Vladika Danilo spominje tu svoj otkup iz Podgorice, gdje je, prema 
tekstu zapisa, bio na godinu dana prije "istrage poturica". Sima Milutinović 
Sarajlija priča u svojoj Istoriji Crne Gore (Beograd 1835) da je neki Demir- 
-paša poslan iz Carigrada da izvrši inspekciju raje (da "teftiši raju") i od- 
metnike dovede u red. On je među ostalima pozvao 1 vladiku Danila "na 
važni" razgovor. Vladika je tom prilikom zatvoren i "stavljen na otkup". Po 

drugoj verziji, Zećani su, uz dozvolu skadarskog paše, pozvali vladiku na 
posvećenje crkve u selu Srpska. Vladika je tom prilikom u Podgorici zatvoren, 
a oslobodio ga je skadarski paša, uz otkup od 3.000 dukata. 

Bilo kako, vladika je čim se našao na slobodi sazvao crnogorske glavare, 
koji su mu na Nikoljdan, vjerovatno 19. XII 1701, dali vjeru "da će Turke 
između sebe izagnati". Ali, žali se vladika Danilo u svom zapisu, "Crnogorci 
prevariše, na Turke ne udariše". Crnogorci su ponovno iznevjerili dogovor 
uglavljen sa vladikom na Đurđevdan, vjerovatno 6. V 1702. godine. Danilo 
ponovno razočarano konstatira da je dogovoreni rok došao i prošao, "a Turci 
ostadoše zdravo". Štaviše, "još se počeše", na nagovor Podgoričana, "množina 
turčiti". Vladika Danilo je onda odlučio da ucjenom i mitom pokuša ohrabriti 
Crnogorce "da Turke pobiju". U međuvremenu je čuo da se "skadarski 
Turci" spremaju da ga uhvate zato što je "bunio Crnogorce". Zato je pozvao 
Vuka Borilovića i četvericu braće Martinovića i rekao im da "ako neće 
Turke pobiti koji su među njima", onda će se on "maći iz Crne Gore". Kako 
su mu odgovorili da oni "ne smiju uložiti", odnosno napasti Bošnjake, to 
im je kao poklon, a ustvari mito, dao svoju sablju, ćurak, pušku vezenu 
srebrom i deset dukata. Mada su poklone zadržali, odbili su da idu na 
Bošnjake, dok im vladika ne da svoje ljude. Vladika kaže da su njegove 
ljude tražili zato što su se bojali da "jedan drugoga ne izdaju". Tako su 
trojica vladičinih momaka, odnosno tjelohranitelja pošli sa Borilovićem i 
Martinovićima i oni su ustvari prvi počeli "biti Turke". Prvi su na udaru 
bili Bošnjaci u Cetinjskom Polju, a zatim oni iz Crmnice 1 Rijeke Crnojevića. 
Oni koji nisu uspjeli uteći u Podgoricu ili Skadar, ubijeni su ili pokršteni. 
Smatra se da su potomci ovih pokrštenih danas Matanovići, Ramadanovići, 
Mustapići i drugi. 

"Istraga poturica" nije prvi slučaj u evropskoj povijesti da se pokolj i 
likvidacija političkih i vjerskih neistomišljenika i protivnika vrši u noći 
velikih kršćanskih blagdana. Poznata je "sicilijanska večernja" (Vespri S1- 
ciliani), kada su Sicilijanci 1282. u Palermu u noći na uskršnji ponedjeljak 
ubili na hiljade pristalica napuljskog kralja Karla I Anžujskog. U Parizu 
je u noći uoči Svetog Bartolomeja, 23/24. VIII 1572, ubijeno oko 25.000 
francuskih kalvinista ili hugenota. 

Etički 1 historijski gledano, "istraga poturica" je bila jedan čin lišen 
svakog "čojstva i junaštva". Prema zapisu samog vladike Danila vidi se da 
se svi akteri tog događaja ponašaju jadno, a lažu jedni drugima čak i kada 
"daju vjeru". Bez obzira na tu historijsku realnost, pokolj i progon Bošnjaka 
iz Crne Gore u epskoj je tradiciji prikazan kao junački i etički čin. Cijeli 
je događaj transponiran i preveden na iskrivljeni epski jezik u dramskom 
spjevu crnogorskog vladike P. P. Njegoša Gorski vijenac. Tu se jedan čin 

koji je u osnovi zločin uzdiže na nivo časti i viteškog morala. Od njegovog 
prvog objavljivanja u Beču, početkom 1847, taj je epsko—dramski spjev 
postao kultnom knjigom genocidnog progona Bošnjaka samo zato što su 
muslimani. Kako je opjevani pokolj nad Bošnjacima izvršen uoči Božića, 
to su srpski i crnogorski četnici, kad god su mogli, slijedili tu tradiciju i 
u Drugom svjetskom ratu svoje koljačke napade na Bošnjake započinjali 
na pravoslavno Badnje veče. Takvo stanje duha Krleža je jednom prilikom 
nazvao "krugom turske magije". "Kako se fascinantan krug turske magije", 
pisao je Krleža, "još uvijek nije ugasio u našim svijestima, više od svega 
govori Njegoš, čije parole još danas ubiru pljesak sa otvorene scene, kao 
da se u Gorskom vijencu govori o neposredno živim političkim problemima, 
a ne o jednom historijskom motivu na prijelazu iz XVII u XVIII stoljeće". 

Bez obzira na pokolj i progon Bošnjaka, bošnjački prvaci Podgorice i 
Spuža su 1706. uzeli u zaštitu Crnogorce pred osmanskim vlastima, koje 
su se spremale da ih zbog stalne hajdučije rasele. Zbog ovog događaja ima 
mišljenja da "istraga poturica" nije izvršena 1702, nego pod ruskim uticajem 
1711, odnosno na pravoslavni Božić, 7. I 1712. godine. Nakon što je 8. 
VII 1709. pobijedio kod Poltave švedskog kralja Karla XII, Petar I Veliki 
je procijenio da može zaratiti protiv Osmanlija, kako bi učvrstio i proširio 
svoj mostobran na Azovskom, odnosno Crnom moru. Krimski han je u 
novembru 1710. donio u Carigrad dokaze o ruskim prekršajima mira. On 
je ukazao na nužnost rata protiv Rusije, koja buni raju i ugrožava cijelu 
Rumeliju, odnosno sve evropske posjede Carstva. Februara 1711. u Cari- 
gradu je objavljen rat Rusiji. 


Ruska vlada je u ovom ratu računala na pomoć Vlaha, Moldavaca, 
Srba i Crnogoraca, pa im je u tom smislu marta 1711. uputila posebnu 
povelju. Povelja je upućena u pojedine balkanske zemlje po trojici posebnih 
emisara: Mihailu Miloradoviću, Ivanu Lukaševiću i Ivanu Albanezu. Nadanja 
Petra Velikog da će ruska vojska dobiti oružanu pomoć Vlaha, Moldavaca 
i austrijskih Srba nisu se ostvarila. Pozivu su se odazvali jedino Crnogorci, 
među koje je, kao ruski izaslanik, stigao general Miloradović. Oni su u 
ljeto 1711. intenzivirali svoju hajdučiju 1 četovanje, kao vid borbe protiv 
Osmanlija. Crnogorci su, zajedno sa Brđanima i susjednim hercegovačkim 
plemenima, napali utvrđene gradove Nikšić, Spuž, Podgoricu i Gacko, ali 
ih nisu uspjeli osvojiti. 

Crnogorskom hajdučijom i napadom na ove gradove Bošnjaci su uk- 
ljučeni u rusko—osmanski rat. Ovaj je rat poznat kao Prutski pohod, jer su 
se glavne operacije vodile oko rijeke Prut u Moldaviji. Bošnjaci su tako, 
samo dvanaest godina od okončanja velikog bečkog rata, morali ponovno 
ići na daleka ratišta izvan granica Bosne. 

U tom razdoblju izvršena je administrativno—vojna reforma Bosanskog 
ejaleta. Gubitkom Slavonije, Like i Dalmacije, broj sandžaka je sveden na 
svega pet: Bosanski, Hercegovački, Zvornički, Kliški i Bihaćki. Pored teri- 
torijalne, izvršena je i određena vojna reforma na tradicionalnoj osnovi. 
Tom je reformom učvršćena spahijska organizacija, koja je u Bosni tokom 
XVIII st. zadržala visok stepen borbene gotovosti. Spahije su podijeljene 
u dvije kategorije: lokalne (yerlu kulu) i pogranične (serhad kulu). S obzirom 
na krajiški karakter Bosanskog ejaleta, poslije 1699. povećava se broj kape- 
tanija, kao izrazito defanzivnih, odnosno odbrambenih vojno—upravnih for- 
macija. U vremenu od 1699. do 1716. uspostavljeno je u Bosni, pored 12 
postojećih, 16 novih kapetanija. Stalne pogranične posade su brojale 16.000 
vojnika, a Bosna je u slučaju rata mogla mobilizirati oko 60.000 ljudi. 


Uporedo sa vojno—upravnom reformom, u zemlji su podizana nova i 
pravljena stara utvrđenja. Posebno je utvrđivana zapadna granica Bosne, 
pa je uz Unu podignut čitav niz tvrđava i kula. Svim tim mjerama Bosanski 
ejalet je znatno izmijenio svoj izgled i uređenje, te su Bošnjaci spremno 
dočekali ratove koji su im nametnuti tokom prve polovine XVIII stoljeća. 


Izbijanjem rusko—osmanskog rata u Bosni je izvršena mobilizacija pa 
je u Prutskom pohodu učestvovalo 1.553 spahija Bošnjaka. Na Prutu ustvari 
nije ni došlo do prave bitke. Lišena bilo kakve podrške lokalnog stanovništva 
u Moldaviji, ruska armija, koju je vodio lično Petar Veliki, našla se jula 
1711. potpuno opkoljena osmanskom vojskom, kojom je zapovijedao veliki 
vezir Baltadži (Kopljanik) Mehmed. Da bi se izvukao, Petru Velikom nije 
preostalo ništa drugo nego da traži pregovore. Prethodno je predao Osman- 
lijama svoju cjelokupnu artiljeriju. Mir je zaključen 21. VII 1711. godine. 
Rusi su predali Azov i tvrđave na Dnjestru. Time je završen Prutski pohod 
ili rat, ali ne i za Bošnjake. Oni su i 1712. morali ratovati protiv Crnogoraca 
i Brđana, koji su nastavili sa hajdučijom i pljačkaškim upadima u Herce- 
govinu. Prema narodnom predanju, Crnogorci su 1712. u bici kod Careva 
Laza, u blizini Rijeke Crnojevića, porazili jedan manji osmanski odred koji 
je pošao da ih kazni zbog stalne hajdučije. 

Kako crnogorska hajdučija nije prestajala, to su bosanski namjesnik 
Numan-paša Ćuprilić i hercegovački sandžak Bećir-beg Čengić krenuli 
krajem ljeta 1714. na Crnu Goru. U ovom je pohodu učestvovalo oko 15.000 
Bošnjaka, koji su 13. oktobra već stigli na Cetinje. Dok se narod u strahu 
skrivao po pećinama, vladika Danilo je pobjegao u Kotor pod mletačku 
zaštitu. Preostali su glavari dali paši Ćupriliću uvjeravanja da će ostati 
mirni i pokorni sultanu. U povratku je Numan-paša poveo oko dvije hiljade 
Crnogoraca i Brđana sa porodicama i nastanio ih na tada slabo naseljenu 
Glasinačku visoravan kod Sarajeva. 


294 


Mletačko uznemiravanje nekih osmanskih brodova i davanje zaštite 
vladici Danilu u Carigradu je ocijenjeno kao povreda Karlovačkog mira pa 
je Porta 8. XII 1714. objavila rat Veneciji. Osmanlije su brzom akcijom 
osvojile Moreju (Peloponez), dok su borbe na bosansko—dalmatinskom ratištu 
vođene sa promjenljivom srećom. Najveća bitka vođena je augusta 1715. 
kod Sinja, gdje su osmanske snage, pod komandom bosanskog namjesnika 
Mustafa-paše Čelića, pretrpjele poraz. Od tada se u Sinju svake godine 14. 
augusta održava "viteška igra", zvana "alka", kojom Sinjani slave uspomenu 
na ovu odbranu svog grada od Turaka. Takve pučke igre i maškare, kao 
sjećanje na pobjedu nad muslimanima, susreću se u cijeloj južnoj Evropi, 
od Španjolske, preko juga Italije do Dalmacije. Nigdje u muslimanskom 
svijetu, međutim, ratničkih igara s takvim povodom nema. 

Neuspjeh pod Sinjom nije obeshrabrio Mustafa-pašu, koji se nakon 
kratkog predaha vratio na dalmatinsku granicu, gdje je porušio skoro sve 
mletačke kule i palanke. Mlečani, u nemogućnosti da dalje brane svoju 
najjaču i najvažniju utvrdu, minirali su Gabelu u noći 16. III 1716. i pobjegli. 
U porušenu i napuštenu Gabelu odmah je stigao bivši deftedar Osman-paša 
Trebinjac (Resulbegović) sa zadatkom da je popravi, naseli i čuva. 

Osmanski uspjesi u Moreji i na bosansko—dalmatinskoj granici alarmirali 
su Austriju, koja se uplašila za svoje posjede u Lici i Primorju. Tako se 
Austrija 13. IV 1716. pridružila Veneciji i objavila rat Porti. Brza i lahka 
pobjeda u Moreji dala je Osmanlijama višak samopouzdanja pa su sa oko 
100.000 ljudi krenuli preko Beograda u susret austrijskoj armiji, koju je 
predvodio Eugen Savojski. On je 5. VIII 1716. nanio kod Petrovaradina 
novi strahovit poraz Osmanlijama. Odmah nakon toga, Savojski je zauzeo 
Temišvar, odnosno Banat, a 20. augusta i Beograd. 

Nasuprot tome, bosanski sjeverni front duž Save i Une držao se veoma 
postojano. Osnovna strateška zamisao Savojskog na tom dijelu ratišta bila 
je da osvoji Zvornik i Bosanski Novi, a onda da napadne Bihać. Austrijanci 
su uspjeli osvojiti Gradišku, Dubicu i Kostajnicu, zatim Bijeljinu i, uz 
velike obostrane žrtve, Kozarac. Bošnjaci su, međutim, pod ponovnim zapo- 
vjedništvom Numan-paše Ćuprilića uspjeli odbraniti Zvornik i Novi, čime 
je otpao i austrijski plan o napadu na Bihać. U međuvremenu su Mlečani 
napali osmanska pogranična utvrđenja na više mjesta pa su 1. VIII 1717. 
uspjeli zauzeti Imotski, što je bio njihov najveći uspjeh u cijelom ovom 
ratu. 

Posredovanjem Engleske i Holandije ovaj je rat okončan mirom u 
Požarevcu 21. VII 1718. Austrija je dobila Bijeljinu, sa uskim pojasom 
južno od Save, do ušća Une. U taj pojas širine 6—10 kilometara ušli su 
gradovi Brčko, Bosanski Brod, Kobaš, Gradiška, Dubica i Furjan. Dubrovčani 

su živo nastojali da se osmanskom teritorijom odvoje i zaštite od mletačkih 
posjeda u Dalmaciji i Boki, pa su dobrovoljno ustupili Bosanskom ejaletu 
dva uzana izlaza na more. To su na sjeveru Neum i Klek, a na jugu dolina 
rječice Sutorine, koja se ulijeva u Toplanski zaljev, na ulazu u Boku Kotorsku. 
Taj dubrovački zahtjev podržale su i Porta i Austrija, čime je Venecija ne 
samo vojno nego i politički poražena. Ona je odredbama Požarevačkog mira 
konačno izgubila Moreju i posljednja mala uporišta na Kritu. Na granici 
prema Bosni trajno je izgubila Gabelu. Njen jedini dobitak bio je Imotski 
sa kotarom. Rat 1714—18 bio je njen posljednji rat protiv Osmanske carevine. 
Neuspjehom u tom ratu, koji je sama izazvala, Mletačka republika je prak- 
tično gurnuta u red drugorazrednih evropskih država. 

U Bosni se poslije Požarevačkog mira radi dalje odbrane podižu nova 
i obnavljaju stara utvrđenja i popaljene varoši. Preživjelo stanovništvo iz 
izgubljenih gradova uz Savu povlači se iza nove granice u unutrašnjost 
Bosne. Situacija je u cijelom ejaletu bila vrlo teška zbog čestih epidemija 
i skoro stalnog ratovanja. 

Nije prošlo ni punih 10 godina od Požarevačkog mira, a Bošnjaci su 
morali ponovno u rat i to daleko izvan granica Bosne. Početkom 1727. na 
osmansko—perzijskoj granici ponovno je izbio jedan od brojnih međusobnih 
ratova. Bosna je morala opremiti i poslati na perzijsko ratište 5.200 spahija 
i drugih vojnika. Oni su aprila 1727. pod komandom hercegovačkog sandžaka 
Gazi Ahmed-bega Rustempašića i njegovog sina kliškog sandžaka Rustem- 
-bega otišli put Perzije. Godinu dana kasnije, aprila 1728, od te se vojske 
u Bosnu vratilo svega pet stotina bolesnih i iserpljenih ljudi. Četiri godine 
kasnije, 1731/32, u Bosni se pojavila kuga, koja je sa prekidima trajala 
deset godina, sa povremenim pravim pomorima. Franjevački ljetopisac Ni- 
kola Lašvanin navodi da je u većim gradovima tokom 1732. dnevno umiralo 
i do tri stotine osoba. 


U samom centru Osmanskog carstva vrijeme poslije Požarevačkog mira 
može se označiti kao početak osmanskog kulturno—političkog i intelektualnog 
buđenja, koje će u punom smislu procvjetati jedno stoljeće kasnije u vrijeme 
Tanzimata. Za sada, od početka treće decenije XVIII st. u Carigradu su na 
sve strane cvjetale lale. Tadašnji veliki vezir Damad Ibrahim-paša uveo je 
modu da se bašče oko luksuznih velikaških kuća i saraja masovno ukrašavaju 
lalama koje su posebno njegovane. Tako je to cijelo razdoblje u historiji 
Osmanskog carstva postalo poznato kao period lala (Lale Devri). 


Damad Ibrahim-paša nije bio reformator, ali je bez sumnje bio inovator. 
On je za 13 godina, 1717—1730, koliko je služio kao prvi činovnik Carstva 
i priznati vođa perioda lala, uveo više značajnih kulturno—političkih ino- 


vacija, čiji će se rezultati osjetiti već tokom rata protiv Rusije i Austrije 

1736—39. godine. Ibrahim-paša je uspostavio redovne kontakte sa evropskim 
ambasadorima u Carigradu. Istovremeno je, da bi sebi osigurao redovne 
informacije o evropskim političkim i vojnim prilikama, uputio prve stalne 
osmanske ambasadore u Pariz, Beč, Moskvu i druge evropske prijestolnice. 

Radi određenih inovacija u Carstvu, Ibrahim-paša je dovodio pojedince 
iz evropskih zemalja koji su prihvatili islam i za potrebe države obavljali 
razne stručne poslove. Ovi kršćani, koji su u XVIII st. prihvatali islam su, 
za razliku od onih koji su ga svojevremeno primili kroz sistem devširme, 
prenosili i primjenjivali u Carstvu mnoge od vještina i ideja Zapada. Prvi 
u toj grupi bio je Ibrahim Muteferika, porijeklom mađarski protestant, čije 
pravo ime nije poznato. On je 1727. osnovao i vodio u Carigradu prvu 
osmansko—tursku štampariju. 

Na vojnom planu izuzetan je značaj imao francuski plemić i artiljerijski 
stručnjak Claude—Alexandre de Bonneval. Kao profesionalni vojnik pridružio 
se Eugenu Savojskom i s njim za račun Austrije ratovao protiv Francuza i 
pape, pa je tako učestvovao i u bici protiv Osmanlija kod Petrovaradina, 
5. VIII 1716.godine. Mlad čovjek, burnog temperamenta, nije dugo mogao 
sa Savojskim pa se 1730. sa nekoliko drugova našao u Sarajevu. Tu je 
prihvatio islam i uzeo ime Ahmed. Ubrzo je stigao u Carigrad, gdje se 
temeljno prihvatio modernizacije osmanske artiljerije. Dobio je generalski 
čin i novo ime Humbaradži (Bombarder) Ahmed-paša. Eugen Savojski je 
umro neposredno pred rat 1736, dok je Bonneval kao Humbaradži Ahmed- 
-paša bio njegov aktivan učesnik. 

Nakon uspješnog rata za poljsko naslijeđe (1733—35), nova ruska carica 
Ana bila je spremna za rat protiv Osmanske carevine, o čemu je imala tajni 
sporazum sa austrijskim carem Karlom VI. Po tom sporazumu Rusija bi 
uzela Krim 1 Azov i dijelove Moldavije i Vlaške, a Austrija Bosnu i Albaniju 
do ušća Drima. Da bi izazvala rat, Rusija je uputila ultimatum sultanu, 
optužujući ga za navodne stalne povrede mirovnog sporazuma sa Pruta. 
Izazov je prihvaćen pa je u Carigradu objavljen rat Rusiji, 2. V 1736. 
godine. To je automatski značilo da će Bošnjaci ponovno morati ići na 
daleka ukrajinska ratišta. 

Iz Bosne je odmah opremljeno i na crnomorska ratišta upućeno deset 
hiljada vojnika, pod zapovjedništvom Bećir-paše Čengića. Oni su prvo stigli 
u Bender na Dnjestru, gdje su prezimili. Krajem juna 1737. naređeno im 
je da idu u pomoć tvrđavi Kara Kerman, odnosno Oziji. To je danas ukrajinski 
grad Očakov, na Dnjeparskom limanu, istočno od Odese. Bošnjaci su sa 
ostalom posadom "hrabro, strpljivo i ustrajno, dan za danom" branili tvrđavu, 
koju je ruska vojska bila opkolila sa sve četiri strane. Neprijatelj je 14. VI 
1737. sa dvije strane zapalio "kuće i saraje" u tvrđavi, a zatim je digao u 

zrak "četiri glavna stovarišta municije". U strahovitoj eksploziji većina 
Bošnjaka je izginula, zajedno sa Bećir-pašom, koji je svojim junaštvom 
zadivio i samu neprijateljsku stranu. Malobrojni preživjeli branioci, uk- 
ljučujući i Bošnjake, bili su zarobljeni. Ova tragična bitka i sudbina Bošnjaka 
u njoj opjevani su u narodnoj pjesmi Boj pod Ozijom, a Safvet-beg Bašagić 
je pod istim naslovom napisao dramu u stihovima. 

Među preživjelima, odnosno zarobljenim, bili su Abdi-beg i Husein-beg 
Korča, ljubuški kapetan Ali-beg, Hasan-beg Rustempašić, Osman-beg Re- 
povac, alajbezi Sulejman i Osman Osmanbegović, tuzlanski kapetan Derviš- 
-beg, Bećir-pašin brat Jahja-kapetan Čengić i drugi. Jedan od preživjelih 
bio je i Ahmed Hadžinesimović iz Prusca, koji je o vojevanju pod Ozijom 
i sužanjstvu u Rusiji ostavio na turskom jeziku pisanu "hroniku događaja". 

Zarobljenici su od Očakova do ruske granice, gdje su u Prevolčanu 
prezimili, pješačili 71 dan. Na putu su mučeni glađu i žeđu, tako da su 
mnogi podlegli i u mukama umrli. Hadžinesimović piše da su teškoće i 
raznorazna mučenja "od strane nevjernika", koja su zarobljenici pretrpjeli, 
"podnijeli možda još samo Poslanikovi unuci, veliki mučenici Hasan i Husejn 
na Kerbelskom polju". Sužanjstvo je proveo u Kostromu na Volgi, sjevero- 
istočno od Moskve. Tu je ostao 22 mjeseca, sve do okončanjarata i zaključenja 
mira. U povratku su daleko bolje tretirani. Tako su u Moskvi, "staroj ruskoj 
prijestolnici", ostali tri dana. Tu su se Rusi lijepo ponijeli prema zarob- 
ljenicima. Čak su ih kroz grad provozali kolima da ga što bolje razgledaju, 
a posebno carske dvore. U povratku su se u nekim mjestima duže zadržavali, 
a negdje samo konačili. U rodni Prusac, iz kojeg je krenuo 17. IX 1736, 
Hadžinesimović je stigao 7. X1 1744. godine. To znači da je u ratu 1 sužanjstvu 
proveo skoro punih osam godina. Računa se da se od ukupno 7.743 Bošnjaka 
zarobljenih pod Ozijom u Bosnu vratilo samo 1.340. Ostali su ili pobijeni 
u putu, ili skapali od gladi, ili umrli po raznim tamnicama. 

Dok se na ruskom bojištu ratovalo, a Bošnjaci daleko od svoje domovine 
ginuli i prolazili kroz pravu golgotu, Austrija je vršila pripreme za rat. U 
te pripreme spadali su i tajni pregovori sa srpskim patrijarhom Arsenijem 
IV Šakabentom i brđanskim i albanskim glavarima da se ustankom i četova- 
njem priključe austrijskim trupama. Patrijarh Arsenije je, poslije tajnog 
sastanka sa crkvenim i plemenskim glavarima, obavijestio 8. III 1737. 
austrijskog zapovjednika Beograda da će, čim se pojavi careva vojska, oni 
odmah "udariti na Turke". 

Na drugoj strani, Austrijanci su na granicama Bosne od proljeća 1737. 
vršili veliku koncentraciju svojih snaga. Ukupno je osnovano pet tabora 
vojske, kako bi se Bosna jednovremeno napala sa pet strana. Najveći tabor 
nalazio se u polju kod Gradiške, na osam sahata hoda od Banje Luke, koja 

je određena kao prvi cilj austrijskog pohoda na Bosnu. Druga dva tabora 
su postavljena "preko puta" Cetingrada, Bužima i Stare Ostrovice kod Ku- 
len—Vakufa, kao najisturenijih bosanskih tvrđava. Četvrta austrijska forma- 
cija je zauzela položaje prema Zvorniku, koji se smatrao "bosanskom krajinom 
prema Beogradu, u čijoj se blizini nalazi". Najzad, pripremljena je jedna 
grupa čiji je cilj bio da "presiječe puteve koji idu iz Bosne u Rumeliju i 
Arnautluk", kako s te strane Bosna ne bi mogla primiti nikakvu pomoć. 
Prema austrijskom planu ova bi se grupacija, nakon zauzimanja Niša, "od- 
vojila od glavnine vojske i zauzela Novi Pazar — katanac Bosne". 

Sa prve tri grupacije, koje su bile stacionirane u Hrvatskoj i čiji je 
zadatak bio da provale u Bosnu, zapovijedao je princ Josip Friedrich Sachsen, 
poznatiji kao Hildburghausen. Car Karlo VI je čvrsto vjerovao da će ovaj 
saksonski vojvoda u ovoj prilici zaposjesti cijelu Bosnu, jer Austriji nije 
bio dovoljan uski pojas Posavine, dobijen mirom u Požarevcu 1718. godine. 
Te je planove car zasnivao i na činjenici da se Bosna nalazi u teškoj 
situaciji. Znatan dio njenih vojnih efektiva bio je angažiran na ruskom 
ratištu, a stanovništvo je prorijeđeno kugom. Osim toga, zemlja je teško 
mogla računati na pomoć centralnih vlasti iz Carigrada, koje su bile zauzete 
brojnim problemima na drugim stranama. 


U tim teškim vremenima na mjestu bosanskog namjesnika zatekao se 
bivši veliki vezir Hećim-oglu Ali-paša. Ovaj vrsni vojnik, koji se proslavio 
odbranom Bosne, nije po rođenju bio Bošnjak. Koliko se zna, Ali-paša je 
rođen 4. VI 1689. u Carigradu. Njegov otac, Nuh-ef. je bio učeni liječnik. 
Jedno je vrijeme bio dvorski džerahbaša (glavni hirurg), a u vrijeme sultana 
Mustafe II (1695—1703) hećimbaša (glavni liječnik) Rumelije. Hammer 
misli da je Nuh-ef. porijeklom bio Mlečanin. Ali-paša je tako po svom ocu 
liječniku prozvan Hećim-oglu (Hećimović). U mladosti se odmah opredijelio 
za vojno—upravnu karijeru. Njegovu je sposobnost u tom pogledu uočio 
veliki vezir Damad Ibrahim-paša i imenovao ga 1719. za vojvodu Turkmena, 
čime je ujedno dobio i titulu paše. Tako su se uspon i karijera Hećim-oglu 
Ali-paše poklopili sa periodom lala. 


Ali-paša je službovao u raznim dijelovima Carstva a početkom 1732. 
imenovan je za velikog vezira. U Carigradu se tada sprijateljio sa Humbaradži 
Ahmed-pašom (Bonnevalom) koji je u to vrijeme imao veliki uticaj i uplitao 
se u sve poslove unutrašnje i vanjske politike. Bonneval je bio glavni 
Ali-pašin savjetnik u svim pitanjima evropske politike. Kao veliki vezir 
Ali-paša ga je odlikovao činom paše sa dva tuga. Ali-paša je zbog nekih 
pitanja perzijske politike iznenada pao u nemilost, pa je 14. VII 1735. 
svrgnut i prognan na otok Midili (Lesbos), gdje je ostao nešto duže od pola 
godine. Vraćen je iz progonstva i 1. IV 1736. imenovan za bosanskog namjes- 

nika. S obzirom na burno vrijeme u kojem je pet godina služio u Bosni, 
Hećim-oglu Ali-paša se iskazao kao jedan od najvaljanijih i najodlučnijih 
namjesnika koje je Bosna ikada imala. 

Čim je stigao u Bosnu, Ali-paša je naredio da se pristupi hitnoj opravci 
pograničnih tvrđava. Istovremeno je naredio da se odmah otkupljuje i saku- 
plja hrana i sprema u tvrđave. Po manevarskim pokretima austrijskih trupa 
u Hrvatskoj i Slavoniji, Ali-paša je zaključio da se sprema napad na Bosnu, 
o čemu je odmah izvijestio Carigrad. Odatle mu je savjetovano da se drži 
pasivno i da ničim ne izaziva Austrijance, jer se Porta nadala da bi se rat 
sa Austrijom još mogao izbjeći. 

Vijesti sa granice su i dalje bile nepovoljne pa je Ali-paša uputio svog 
izaslanika u Cernik (Pakrac) kako bi se direktno kod samog Hildburghausena 
obavijestio o austrijskim namjerama. Hildburghausen mu je rekao da aus- 
trijske vojne pripreme nisu uperene protiv osmanskih granica. Na insistiranje 
izaslanika da dobije određeniji odgovor, Hildburghausen mu je odbrusio 
da ni on ne zna pravi smisao priprema, ali da će se to znati na Petrovdan 
(29. VI 1737). Hildburghausen je ustvari samo čekao šta će mu o početku 
napada javiti glavnokomandujući austrijskih trupa, feldmaršal grof Secken- 
dorf. 

Nakon toga, Ali-paša je donio hrabru i sudbonosnu odluku da djeluje 
samostalno, bez prethodnog obavještavanja i čekanja saglasnosti Carigrada. 
On je u tom smislu sazvao savjet (divan) bošnjačkih prvaka iz svih kadiluka 
Bosanskog ejaleta. Tako su se krajem maja 1737. okupili u Travniku na 
vijećanje svi "ajani, uglednici Sarajeva, iskusni graničari, kadije, šejhovi, 
muftije i druge učene osobe". Ovaj je skup jednoglasno zaključio da se 
neprijatelju mora dati otpor. Ali-paša je u tom smislu već 2. VI 1737. 
proglasio opću mobilizaciju, imenovao komandante svih mjesta i odredio 
Travničko polje za zborno mjesto cjelokupne vojske. Ljetopisac Lašvanin 
je zabilježio da je Ali-paša naredio da svako "ima ustati na oružje", uključujući 
tu čak i kadije i imame. Jednom riječju, "tko god može sablju pasati". Ako 
bi neko izostao, "imao se objesit" pred kućnim vratima. 

Austrija je Osmanskoj carevini službeno objavila rat tako što je izaslanik 
feldmaršala Seckendorfa predao o tome notu niškom paši 14. VII 1737. 
godine. Samo osam dana kasnije, 23. jula, glavnina austrijske vojske je 
stigla pred Niš. Već sutradan, 24. jula, u austrijski glavni stan, nedaleko 
od Niša, došao je patrijarh Arsenije Šakabenta sa glavarima Vasojevića, 
Kuča, Pipera, Bratonožića, Klimenata, Hota i Gruda. Tu su primili naređenja 
da bune narod i napadaju Turke. Posada niške tvrđave predala se bez 
borbe 28. jula, a isti dan su srpski hajdučki i pobunjenički odredi zaposjeli 

Novi Pazar, koji je vojnička posada već bila napustila. Time je bila prekinuta 
veza Bosne sa Carigradom i općenito drugim dijelovima Carstva. 

To nije obeshrabrilo Ali-pašu, koji je potpuno sačuvao prisebnost duha. 
Na Travničko polje, kao zborno mjesto, stalno su pristizale nove čete iz 
svih krajeva Bosne. Dolazilo je "malo i golemo, tko god može oružje nositi", 
tako da se skupila, kako Lašvanin bilježi, "čudna vojska, strahovita". Moral 
je u cijeloj vojsci bio na visokoj razini, jer su stigle vijesti da su Bošnjaci 
na dva kraja Bosne, kod Lješnice na desnoj obali Drine u Zvorničkom 
sandžaku i kod Stare Ostrovice, već nanijeli Austrijancima dva teška poraza. 

Prije upada u Bosnu, juna 1737, izdao je car Karlo VI proglas na 
bosansko pučanstvo kojim poziva svo kršćansko stanovništvo da se pridruži 
njegovim četama, a što se Bošnjaka ("Turaka") tiče, jamči im se lična i 
imovinska sigurnost, ukoliko ostanu mirni i dobrovoljno se predaju. Svojinom 
i imovinom mogu u tom slučaju slobodno raspolagati i otići kuda žele. Oni 
koji bi radi imetka ostali moraju se pokrstiti, jer im pod njegovom vlašću 
zakon njihove vjere ne može imati mjesta ("zakon vire svoje mesta imati 
nemože"). Ova prijetnja egzistencijalnog i duhovnog uništenja Bošnjaka još 
je više podigla njihov moral. Navedeni je proglas štampan u 400 primjeraka, 
latinicom i ćirilicom, na lošem "slavjanskom" jeziku. Proglas je došao u 
Ali-pašine ruke pa je i vojska okupljena na Travničkom polju znala za 
njegov vjerski isključiv i prijeteći sadržaj. 

Hildburghausen je počeo opsadu Banje Luke 24. VII 1737. godine. 
Opkoljeni grad se hrabro držao i odbijao sve pozive na predaju. Ali-paša 
je sa glavninom svoje vojske stigao 2. augusta na oko pola dana hoda od 
Banje Luke. Tu je izvršen raspored trupa za odlučujući boj. Desno krilo je 
držao Mehmed-beg Fidahić sa krajiškim kapetanima. Lijevo su bili bosanski 
alajbezi sa zaimima i timarlijama, njihovom braćom i sinovima. Centrom 
je neposredno zapovijedao Hećim-oglu Ali-paša sa janjičarima i jednim 
brojem odreda mobiliziranih širom Bosne. 

Odlučujuća bitka počela je oko podne 4. VIII 1737. godine. U pet 
frontalnih juriša Bošnjaci su do večeri istoga dana potpuno razbili austrijske 
čete i natjerali ih u paničan bijeg preko Vrbasa, u kojem su se mnogi carski 
vojnici utopili. Iste noći Hildburghausen je sa svojim štabom napustio bojno 
polje i 13. augusta se konačno sa preostalom svojom vojskom povukao 
preko Save. 

Ovaj veliki boj i bošnjačka pobjeda pod Banjom Lukom imali su za 
Bošnjake značaj presudnog otadžbinskog ili domovinskog rata. S obzirom 
na proglas cara Karla VI, Bošnjaci kao muslimani ne bi mogli opstati u 
vlastitoj zemlji. Stari Bošnjaci, savremenici boja pod Banjom Lukom, bili 
su potpuno svjesni njegovog značaja. Postoji više pjesama posvećenih tom 

boju, od kojih je najpoznatija ona koju je "zabilježio i popunio" Mehmed-beg 
Kapetanović Ljubušak. On je tu pjesmu objavio 1888, kako bi obilježio 
stopedesetgodišnjicu ove, možda najpresudnije bitke u historiji Bosne i 
Bošnjaka. Tema boja pod Banjom Lukom je zauzela značajno mjesto i u 
savremenoj književnosti Bosne, najčešće u vidu hronograma u slavu Hećim- 
-oglu Ali-paše. Među ostalim, književno je izuzetno vrijedna pjesma koju 
je 1738. spjevao u Ali-pašinu slavu sarajevski kadija i pjesnik Mustafa-ef. 
Munhlisija. 

Književnost o banjalučkom boju, kao općenito cjelokupna bošnjačka 
literatura, kako na bosanskom tako i na orijentalnim jezicima, izražava 
svijest njenih stvaralaca o svom bošnjačko—muslimanskom identitetu. Taj 
je identitet jasno određen i omeđen, na jednoj strani rodnim bosanskim 
tlom, a na drugoj dubokom sviješću o pripadnosti islamu. Ta svijest je 
koliko duhovna toliko i sociološka kategorija i ona je kao takva jasno 
prisutna u cjelokupnom bošnjačkom književnom stvaralaštvu. 

Među mnogim drugim, Hećim-oglu Ali-paša utjelovljuje i izražava tu 
svijest. Mada po rođenju nije bio Bošnjak, Hećim-oglu Ali-paša svojim 
zaslugama za Bosnu spada u red najistaknutijih bošnjačkih povijesnih lič- 
nosti. Ali-paša je već 8. VIII 1737, samo četiri dana poslije banjalučke 
bitke, pohitao preko Travnika u Sarajevo da organizira oslobađanje Novog 
Pazara, kako bi Bosnu povezao sa unutrašnjošću Carstva. Po njegovom 
naređenju hercegovački muteselim Murat-beg Čengić je već 24. VIII 1737. 
oslobodio Novi Pazar, prisilivši Austrijance, pod komandom pukovnika Len- 
tulusa, te srpske odrede, pod zapovjedništvom Staniše Markovića i staro- 
vlaškog kneza Atanasija Raškovića, da se povuku prema Čačku. Istog je 
dana pred Novi Pazar stigao patrijarh Arsenije Šakabenta sa 3.000 Brđana 
i Albanaca da se pridruži Austrijancima. Na vijest da su Bošnjaci već u 
gradu, patrijarhov odred se raspao, a on je sam sa pratnjom pobjegao za 
Austrijancima. Oslobađanjem Novog Pazara je za nepun mjesec dana po- 
novno uspostavljena veza Bosne sa Carigradom. 

U međuvremenu je rumelijski beglerbeg Ahmed-paša Ćuprilić pripremio 
veliku kontraofanzivu, pa je 16. IX 1737, sa vojskom od oko 80.000 ljudi, 
bez borbe povratio Niš. Hećim-oglu Ali-paša je istovremeno krstario po 
zapadnoj Srbiji, gdje je 12. oktobra sa svojim Bošnjacima potukao kod 
Valjeva vrlo jake austrijske snage. Tako je okončana ratna kampanja 1737. 
potpunom pobjedom osmanskog oružja, čemu su Bošnjaci ustvari dali odlu- 
čujući doprinos. 

Bošnjacima je na pobjedama čestitao lično sultan Mahmud 1 svojim 
ručnim pismom upućenim Ali-paši. Sultan se ujedno zahvalio svim zapovjed- 
nicima i vojnicima na svemu što su učinili na odbrani Carevine. Ali-paši 

je na dar poslao sablju i ogrtač. Uz to je priložio 35.000 akči, kao pomoć 
oštećenim, kako bi se barem donekle ublažile finansijske i ekonomske 
nevolje Bosne i Bošnjaka. 

Nevolje Bosne i Bošnjaka su, uprkos sjajnih vojnih pobjeda, bile izuzetno 
teške. Prije svega, gubici u ljudstvu su usljed ratova i kuge bili ogromni, 
dok su rezerve hrane bile pri kraju, pa je zemlji prijetila glad. Odatle je 
postojao opravdan strah šta će se dogoditi ako Austrija sljedeće, 1738, 
ponovno frontalno napadne Bosnu. U tom su smislu Bošnjaci krajem novem- 
bra 1737. uputili jedan mahzar sultanu, u kojem ga podsjećaju koliko je 
sve Bošnjaka stradalo prilikom vojne na Perziju i pod Ozijom, te na činjenicu 
da je prije pet godina od kuge "otišlo pod zemlju" oko "dvadeset hiljada 
junaka". Odatle je u zemlji suviše malo onih koji su još kadri nositi oružje, 
a i ono što je ostalo "gola je sirotinja". Zemlja Bosna je i inače "planinska 
i neplodna", a posljednjih četiri—pet godina "ljetina donosi samo sjeme". 
Ove je godine "upravo u vrijeme žetve, navalio din-—dušmanin", pa usljed 
borbi s njim nikome nije "na um padalo" da sređuje ljetinu, koja je tako 
"još na zemlji propala". Tako se u Bosni "ni po kakvu cijenu ne može naći 
zahire (hrane)", pa je "zemljom zavladala glad i oskudica". Zato se sultan 
moli da iz Rumelijskog ejaleta podari "toliko zahire" koliko je potrebno za 
šestomjesečnu prehranu 30.000 vojnika. Bez toga Bosna ni na kakav način 
neće biti u stanju da se odupre din—dušmaninu niti da čuva carske gradove. 


Srećom, cijela je 1738. protekla samo u uobičajenim čarkanjima sa 
austrijskim graničarima uz Unu i Savu. Na drugoj strani, Hećim-oglu Ali-paša 
je želio da za svaki slučaj već na početku godine povrati Užice, koje je u 
jesen 1737. ostalo u austrijskim rukama. On sam je već u februaru 1738. 
sa oko deset hiljada ljudi zauzeo položaj kod Višegrada da bi spriječio 
eventualni pokušaj neprijatelja da pređe Drinu. Odatle je poslao Ibrahim- 
-pašu Ali-pašića i Mehmed-bega Fidahića, sa oko osam hiljada ljudi, da 
osvoje i oslobode Užice. Oni su usput prvo zauzeli palanke Čačak i Požegu. 
Austrijska posada u Užicu je nakon toga, 24. III 1738, predala grad, uz 
pravo slobodnog izlaska, te je preko Rudnika otišla prema Beogradu. 


Na glavnom frontu oko Beograda već su, uz posredovanje Francuske, 
vođeni poluzvanični pregovori o miru. Pregovori su zapinjali uglavnom oko 
nastojanja Austrije da zadrži Beograd, sa nešto teritorije južno od Save i 
Dunava. Razvoj događaja primorao je Austriju da ovdje popusti jer je 23. VII 
1739. došlo do odlučujuće bitke kod Hisardžika (Grocke), nedaleko od 
Beograda. U brojnoj osmanskoj vojsci, koju je predvodio veliki vezir Ivez 
Hadži Muhamed-paša, nalazilo se kao prethodnica i 12.000 Bošnjaka, pod 
komandom Hećim-oglu Ali-paše. Austrijskom pješadijom zapovijedao je 
Hildburghausen pa su se tako on i Ali-paša po drugi put našli izravno 

sučeljeni. Tokom bitke, koja je trajala 12 sati, Austrijanci su pretrpjeli 
težak poraz. Među oko 6.000 poginulih bilo je čak deset generala i 346 
viših oficira. Sutradan poslije bitke austrijska vojska se povukla na sjevernu, 
lijevu obalu Dunava. Veliki vezir je također prešao Dunav pa je 30. jula 
došlo do nove bitke kod Pančeva, u kojoj su Austrijanci ponovno poraženi. 
Time su osmanske snage potpuno opkolile Beograd, jer je u međuvremenu 
Hećim-oglu Ali-paša izgradio pontonski most na Savi i sa svojim se Bošnja- 
cima utaborio na Adi Ciganliji (Čingane adasi). 

U toj situaciji u Beogradu je, uz francusko posredovanje, sklopljen mir 
1. IX 1739. godine. Austrija je, među ostalim, izgubila sve posjede koje 
je prethodnim Požarevačkim mirom stekla u Bosni, osim Donjeg Furjana 
na hrvatskoj granici. Ovim novim ugovorom u Beogradu granica između 
Habsburškog i Osmanskog carstva stabilizirala se za narednih 150 godina 
na Savi i Dunavu. Time je sjeverna granica Bosne konačno povučena i 
utvrđena duž rijeke Save. Granica na Savi i Dunavu imala je kako politički 
tako i civilizacijski karakter. Što se Bošnjaka tiče, vrijeme rata 1737—1739. 
bilo je dramatično koliko i slavno. Oni su tada konačno odbranili svoj 
položaj na datom geopolitičkom prostoru. Kasnije generacije Bošnjaka bile 
su ponosne na djelo svojih predaka. To upečatljivo izražava jedna narodna 
pjesma čiji stihovi povezuju dvije odlučujuće bitke u tom ratu, onu kod 
Banje Luke 1737. i drugu kod Beograda 1739: "Sabljo moja, roditelja moga, 
/ mnogo si mi počinila jada, / mnogo jada oko Beograda, / mnogo muke 
oko Banja Luke!" 

Nakon Austrije i Rusija je bila prisiljena okončati rat sa Osmanlijama, 
bez ikakvih teritorijalnih dobitaka na Crnom moru. Rusija je ponovno izgubila 
Azov, a njena se roba kroz Crno more mogla prevoziti isključivo osmanskim 
brodovima. Naprijed pomenuti Ahmed Hadžinesimović je iz iskustva svog 
robovanja u Rusiji i dugog putovanja zaključio da Azov (turski Azak) "za 
osmansku dinastiju ne predstavlja ni jednu akču koristi. Naprotiv, to mjesto 
nju stoji po hiljadu kesa godišnje." 

Staleški nemiri 1 seljačke bune 


Osmanska pobjeda u ratu 1736—1739. ojačala je položaj pristalica 
tradicionalnih reformi u Carstvu. Na unutrašnjem planu troškovi trogodišnjeg 
rata su doveli do povećanog oporezivanja, što je bio uvod u mnoge seljačke 
bune i staleške nemire. Osim toga, rat je konačno učvrstio politički značaj 
lokalnih prvaka, kao ajana ili derebegova (derebey — gospodar doline, župe). 

Ni jedna od ove dvije pojave nije mimoišla Bosnu. Desetak godina po 
okončanju rata došlo je do velikih staleških nemira i seljačkih buna, a 
ajani i ešrafi (odličnici, prvaci) su se nametnuli kao politički partneri nosio- 
cima centralne vlasti u Bosni. Od kada je uoči rata Hećim-oglu Ali-paša 
održao krajem maja 1737. u Travniku savjetovanje sa bosanskim prvacima 
i odličnicima, uobičajilo se da se takvo "ajansko vijeće" redovno sastaje. 
Vijeće se sastajalo svake godine u pravilu 4. ševvala, što znači prvog dana 
poslije Ramazana, odnosno Ramazanskog bajrama. Tu su kapetani, kao 
ajani i drugi uglednici vijećali o raznim poslovima i pitanjima od značaja 
za Ejalet. Vijećem je predsjedavao bosanski vezir sa ejaletskim defterdarom 
(šefom finansija). Vezir je po ukazanoj potrebi mogao sazvati ajane i u 
vanredno zasjedanje. Ova praksa se održala sve do ukidanja ajanluka i 
kapetanija u Bosni 1835. godine. 

Bosanski sandžak, odnosno kasniji Bosanski ejalet ili pašaluk imali 
su još od svog nastanka karakter krajine (serhata). Bosna i Bošnjaci su u 
tom smislu imali posebno mjesto u Carstvu. Skoro svi odrasli Bošnjaci 
muškarci, bez obzira na stalešku pripadnost, bili su na razne načine anga- 
žirani u vojnoj službi. Prije Bečkog rata, kako svjedoči Evlija Čelebi, najveći 
broj graničara i pripadnika tvrđavskih posada po Ugarskoj, Slavoniji, Lici 
i Dalmaciji dolazio je iz Bosne. On bilježi da se "čak svi ratnici na krajini 
ejaleta Budima, Egre, Kanjiže i Bosne u svih sedam stotina i šezdeset 
pograničnih tvrđava regrutuju iz serhata Bosne. Oni dan—noć vode bojeve, 
čarkanja, ratove i bitke s neprijateljima na sve strane". 

Nakon Bečkog rata taj krajiški karakter Bosne i vojničke dužnosti koje 
su iz njega proizlazile za Bošnjake samo su dobili novi presudan zamah i 
značaj. Iz Ugarske, Slavonije, Like i Dalmacije još se moglo odstupiti, ali 
iz Bosne za Bošnjake više odstupanja nije moglo biti. 

Uz skoro stalna ratovanja, bojeve i čarkanja Bošnjaci su redovno obavljali 
i izvršavali svoje egzistencijalne i staleške poslove, dužnosti i obaveze. 
Prema Evliji Čelebiji bošnjačko stanovništvo je u staleškom i profesionalnom 
pogledu bilo veoma slojevito. Tako on, govoreći o zanimanjima stanovništva 
Sarajeva, kaže da "jedan dio naroda služi kao graničarski ratnici, drugi su 
državni službenici, a treći obrtnici i mjenjači novca (sarraf)". Uz to se "jedan 
dio stanovništva bavi trgovinom", dok neki "služe kao sejmeni (sekban) 
paša i aga, te pobiru državne dohotke (mali miri)". Sličnu strukturu sta- 
novništva Čelebi je zabilježio i u Banjoj Luci, gdje jedan dio stanovništva 
čine trgovci koji "dolaze i odlaze" čak u Beograd, Skoplje i Solun. Drugi 
su opet "gazije i borci za vjeru", dok poseban stalež čine "službenici časnog 
šerijata", što znači kadije i muftije. Neki su baščovani, "jedni su ulema, a 
drugi stalež su privrednici 1 zanatlije". U ovom kitnjastom, ali tačnom opisu 
bošnjačke staleške ili klasne strukture nedostaje ustvari njena najznačajnija 
i najbrojnija komponenta, a to je seljaštvo. Kada je o seljaštvu riječ, onda 
su sve do prve polovine XIX st. muslimani seljaci u Bosni bili brojniji od 
seljaka kršćana. 

Ni jedno društvo, pa ni bošnjačko, nije moglo niti može postojati i 
opstati ukoliko se jedan veći ili manji broj ljudi ne bavi poljoprivrednom 
proizvodnjom u svim njenim vidovima. Ta je proizvodnja ustvari uvijek bila 
osnova svih ostalih privrednih djelatnosti. U tom smislu seljaštvo je u Bosni, 
kao i drugdje, bilo osnovni izvor cjelokupne društvene akumulacije. Seljaci 
su činili osnovnu radnu masu stanovništva, ali su istovremeno bili i osnovni 
izvor iz kojeg su se najrazličitijim 1 vrlo složenim putevima regrutirali svi 
ostali društveni slojevi i staleži. Tako su pojedini seljaci isticanjem u ratu 
prelazili u neku od vojničkih službi. Gradska privreda bi se teško mogla 
popunjavati i obnavljati bez radne snage koja je dolazila sa sela. Pojedini 
seljaci su u gradovima obično počinjali kao sluge, pa su popunjavali esnafe, 
a oni najokretniji su vremenom ulazili i u trgovinu. U Bosni je u svakom 
slučaju postojao značajan stepen vertikalne društvene mobilnosti. 


Od završetka rata 1737—1739. punih pet decenija nije se na granicama 
Bosne pojavila neprijateljska vojska. U tih pola stoljeća došlo je do značajnih 
pomjeranja u bošnjačkoj društvenoj strukturi, koja su u krajnjoj liniji rezul- 
tirala određenim nemirima i seljačkim bunama. 

U zemlji koja je usljed dugotrajnih ratova ekonomski i finansijski bila 
veoma iscrpljena većina stanovništva je bila uznemirena i zaplašena. Alajbezi 
i pojedini bosanski namjesnici čine razne zloupotrebe u vezi sa zemljom 
kao osnovnim izvorom bogatstva i prihoda. Oni su upisivali timare i zijamete 
na ljude kojih uopće nema ili su ih dodjeljivali onima koji na to nisu imali 
pravo. Time se smanjivao broj spahija i izazivalo nezadovoljstvo onih kojima 

su ti posjedi zakonski pripadali. Ajani, odnosno kapetani i pojedine spahije 
se uključuju u proces čiflučenja i tako zahvatanjem rajinske zemlje postaju 
srednji i krupni feudalni zemljoposjednici. Tako su samo četiri kapetanske 
porodice, koje se javljaju tek poslije Bečkog rata: Kulenovići, Džinići, 
Cerići i Gradaščevići, do kraja XVIII st. već ušle u red najkrupnijih bosanskih 
zemljoposjednika. 

U svim tim socijalno-ekonomskim previranjima Bošnjaci seljaci su 
većinom uspjeli održati status slobodnih seljaka, što je bilo uslovljeno nji- 
hovom obavezom da učestvuju u odbrani granica Bosne, odnosno Carstva. 
Od početka XVIII st. cjelokupno je bošnjačko stanovništvo u većini kadiluka 
u Bosni posebnim oprosnim poveljama (muafnamama) bilo oslobođeno opće- 
državnih nameta. 

Budući da su imali vojnu obavezu, seljaci i ostali radni slojevi bošnjačkog 
stanovništva nisu plaćali općedržavne poreze, ali su se zato odnekud morala 
osigurati sredstva za plaćanje provincijskih činovnika, izgradnju, opravku 
i održavanje tvrđava i redovnu isplatu vojničkih prinadležnosti. Centralna 
je vlast bila prisiljena da sve to jednostavno prebaci na podanike u samim 
provincijama, bez obzira na to da li je njihovo stanovništvo bilo oslobođeno 
(muaf) ili nije (gayri muaf) od plaćanja državnih nameta. Tako je već 
krajem druge decenije XVIII st. u Bosni ustanovljen porez zvani imdadi 
hazarije ili taksit, koji je ubiran u korist upravnika sandžaka i bosanskog 
namjesnika. 

Taksit je ubiran u novcu od svih posjednika zemlje (čifluka). Ubiran 
je u dva godišnja obroka, ljetni i zimski, i služio je za izdržavanje vezirovog 
dvora. Taksit je razrezivao kadija, a ubirali su ga ajani, odnosno kapetani 
kao novi nosioci lokalne vlasti, obično u saradnji sa raznim nižim službe- 
nicima, kao što su mubaširi (komesari), čohadari 1 drugi. 

Ajani i njihovi službenici su vrlo rano uz taksit počeli nezakonito ubirati 
razne doprinose u svoju korist. Tako se kupila posebna nagrada za mubašire, 
zatim neka vratarina (hardži bab), troškovi za menzilhane (poštanske postaje) 
i konačišta 1 sl. Pri tome su vršene razne zloupotrebe. Tako su ajani i 
njihovi službenici miješali stavke u poreskim knjigama (defterima), unosili 
u spiskove dvostruki iznos taksita i umjesto dva obroka godišnje ubirali ga 
pod različitim izgovorima i po nekoliko puta tokom godine. Kako je taksit 
ubiran za izdržavanje vezirovog konaka, to je bilo slučajeva da se od pojedinih 
kadiluka tražilo da unaprijed pošalju u konak određene životne namirnice 
na ime budućeg taksita. Sve je to dovelo do velikog nezadovoljstva u zemlji, 
osobito među seljaštvom. 

Da bi spriječila pojavu otvorenih nemira i buna, centralna vlada je u 
proljeće 1745. po drugi put uputila u Bosnu za namjesnika Hećim-oglu 

Ali-pašu, računajući da će on svojim ugledom smiriti stanje u zemlji i 
omogućiti normalno funkcioniranje poreskog i upravnog sistema. Radi velikih 
potreba centralne državne blagajne Hećim-oglu Ali-paša je odmah utros- 
tručio poreze na sve seljake. On je istovremeno veoma zaoštrio poresku 
politiku prema bogatijim slojevima društva, ajanima i drugim prvacima i 
uglednicima. Neke od njih koji su se otvoreno usprotivili visokim porezima 
koji su im nametnuti, Ali-paša je dao zatvoriti. Razne deputacije koje su 
ispred naroda dolazile da se žale na visoke poreze, Ali-paša je uzalud 
nastojao uvjeriti da to nije nikakva njegova samovolja i nepravda nego 
jedna teška državna potreba. Kako Ali-paša nije nikako popuštao, to su se 
Prozorski i neki drugi kadiluci u Hercegovini otvoreno pobunili. U neredima 
koji su nastali pri pokušaju da se raspisani porez prisilno ubere poginulo 
je više osoba, među kojima i brat hercegovačkog muteselima. Ovakvim 
postupkom Ali-paša se veoma zamjerio svojim Bošnjacima, pa je poslije 
samo šest mjeseci, 8. X 1745, povučen iz Bosne i premješten u Siriju. 

Njegov nasljednik na položaju bosanskog namjesnika, Bostandži Sulej- 
man-paša, nije imao drugog izbora nego da nastavi sa istim poreskim pri- 
tiskom. Takva politika je, među ostalim, bila posljedica činjenice da je u 
Bosni od kraja XVII st. stalno opadao broj stanovništva, pa je to samo po 
sebi vodilo velikom povećanju finansijskih tereta za preostalo stanovništvo, 
koje je uz to naglo siromašilo. Tom siromašnom stanovništvu, uz sav povećani 
poreski pritisak, nametnut je još i kuluk radi opravke postojećih 1 izgradnje 
novih tvrđava i gradova. Tako je u Bosni u petoj deceniji XVIII st. došlo 
do otvorenog i masovnog tlačenja sirotinje od vezira kao predstavnika cen- 
tralne vlasti. Takva situacija je pružila priliku janjičarskim vođama, u narodu 
zvanim bašama, da se aktivno umiješaju u politički život zemlje, u koji su 
kapetani kao članovi ajanskog vijeća već bili uključeni. 

Pod izgovorom da štite narod od nasilja paša (vezira), baše i bašeskije 
(isluženi janjičari, veterani) su se počeli skupa sa ajanima "miješati u 
vilajetske stvari i poslove". Sve je počelo u Sarajevu, kao središtu političkog 
života u zemlji. Prema Mula Mustafi Bašeskiji, "svi su se stanovnici šehera, 
iz samilosti prema sirotinji suprotstavili pašama". Počeli su se "održavati 
sastanci", dok je narod isticao "ajane i bašeskije i počeo da ih hvali". Ubrzo 
je došlo do preokreta, jer su "ovladali jaramazi" (neobuzdani ljudi, nevaljalci), 
tako da je došlo do nereda i anarhije. Jaramazi su uzeli "toliko maha da 
nisu imali nimalo straha ni bojazni od starješina". Oni su stalno "zametali 
kavgu među mirnim stanovništvom" pa je samo tokom 1747. u gradu ubijeno 
98 ljudi. Među ubijenim je bilo "vrlo malo ljudi od rza i obraza", nego su 
jaramazi jedni druge iz osvete ili "bez razloga ubijali". 

Neredi i nemiri su se iz Sarajeva ubrzo prenijeli u unutrašnjost Bosne, 
tako što su baše i bašeskije, da bi tobože spriječili mubaširima pristup 
narodu, počeli po cijelom Ejaletu, pa i po selima upisivati u janjičare "i 
malo i veliko". Među janjičare su upisali i neke serhatlije (krajišnike), pa 
čak i kapetane. Izmislili su i redom počeli naplaćivati nekakvu "akču na 
kišnu kabanicu" (yagmurluk akce), pa su tako narodu oteli silan novac. 
Baše su koristile i razne druge prilike, kao što su suneti, gozbe, teferiči i 
bajramski blagdani, da sakupljaju i pod vidom darivanja ustvari otimaju 
novac. Između kapetana koji su se upisali u janjičare i onih koji su to 
odbili došlo je do sukoba, pa su jedni drugim počeli otimati vojnike i 
oduzimati čifluke po selima. Zemlja je ušla u stanje anarhije u kojem nisu 
poštovani ni vezir ni njegovi službenici, ni drugi, kao što su ulema i kadije. 
Redovna vlast jednostavno nije mogla funkcionirati. 


U takvoj situaciji centralna vlada je odlučila da u Bosnu za namjesnika 
po treći put pošalje energičnog Hećim-oglu Ali-pašu, koji je na putu za 
Travnik stigao u Sarajevo 13. IV 1747. godine. Istovremeno je stigao i 
carski kapidžibaša da lično razreže poreze u Bosni, ali su ga Sarajlije 
protjerale. U septembru iste godine Ali-paša je pozvao sebi u Travnik 
sarajevskog kadiju Abdulah-ef. i neke age i bajraktare. Zavarani time što 
Ali-paša nekoliko mjeseci ničim nije reagirao na nerede u Sarajevu, oni se 
odazvaše pozivu. Tom je prilikom Ali-paša dao pogubiti dvojicu bajraktara, 
a kadiju Abdulah-ef. je zatvorio u Vranduk. Ali-paša je istovremeno smaknuo 
i novskog kapetana Džafer-bega Cerića. 


Poslije ovih strogih mjera u zemlji je nastalo izvjesno zatišje, ali je već 
početkom 1748. izbila buna u Mostaru zbog nekih zaostalih vojničkih plata. 
Tom je prilikom ubijen vezirov izaslanik i više drugih ljudi. Baše su pronašle 
neki navodni carski ferman pa su Ali-pašine postupke proglasili nezakonitim. 
Kako su se neredi nastavili i prenijeli u jugozapadnu Bosnu, to je Ali-paša 
u područja Duvna, Livna i Glamoča poslao svog delibašu sa sedamdeset 
konjanika, koji su pobili vođe nezadovoljnika, a janjičarske baše rastjerali. 
Hećim-oglu Ali-paša je time došao u sukob sa većinom ajana i drugih 
svojih najvjernijih saradnika s kojima je svojevremeno odbranio granice 
Bosne i pobijedio austrijsku silu. Zbog njihovih pritužbi Carigradu, Hećim- 
oglu Ali-paša je 31. III 1748. konačno premješten iz Bosne u Trikalu u 
Tesaliji. 

Odlaskom Hećim-oglu Ali-paše buna u Bosni je počela dobijati izvjesne 
organizirane oblike. U Sarajevu je inicirano osnivanje odreda seljačko—grad- 
ske milicije, kako bi se pokazalo da je vanredno oporezivanje u korist 
vezira i za vojne svrhe nepotrebno, jer je odbrana granica Bosne i zaštita 
unutrašnjeg poretka u Carstvu dužnost svih Bošnjaka kao muslimana. U 

tom su smislu bašeskije počele sa svojim ljudima držati stražu po mahalama 
i održavati red u čaršiji. Pored Sarajeva, začeci ove domaće vojno—policijske 
organizacije su se javili i u više drugih gradova i sela. Osnivanju ove nove 
bošnjačko—muslimanske vojske najviše su se usprotivili tadašnji kapetani, 
posebno oni u Krajini, videći u tome opasnost za svoje političke i soci- 
jalno-ekonomske pozicije i interese. 

U međuvremenu su neredi u Bosni počeli sve više prerastati u pravu 
bunu seljaka Bošnjaka. Pored jugozapadne Bosne, Mostara i Sarajeva, glavna 
žarišta bune bila su u selima na širem području Tuzle i oko Tešnja. Seljaci 
Tuzlanskog kadiluka su zbog kuluka podigli bunu već 1747. godine. U to 
je doba fermanom naređeno da se u Tuzli poruši palanka i sagradi grad. 
Istim je fermanom raspisano koliko koje selo ima dovući kamena i druge 
građe. Kako su se te obaveze sa izgradnjom grada stalno povećavale, to su 
seljaci podigli bunu u kojoj su učestvovali samo Bošnjaci. Na bunu ih je 
najviše podsticao sam tuzlanski kapetan, skupa sa nekim imamima. Seljaci 
su tokom bune, koja je duže trajala, počinili znatne štete, kako samoj Tuzli 
tako i onima koji nisu uz njih pristajali. 

Iz sličnih razloga došlo je do bune i u selima oko Tešnja. Glavni 
podstrekač i vođa te bune bio je bivši sarajevski kadija Abdurahman Muhare- 
mija, koga je tadašnji bosanski namjesnik Sejjidi Abdulah-paša lično izazvao 
time što je naredio da mu se zapali kuća prilikom nereda u Sarajevu 1750. 
godine. Pored seljaka, pretežno zemljoradnika, u buni su ponegdje učestvo- 
vale i sitne spahije, seoski džematski imami i oni slojevi gradskog stanov- 
ništva koji su posjedovali čifluke. 

Na Bosni su se svaki čas mijenjali namjesnici, kojima je centralna 
vlada stavljala u zadatak da uguše bunu i stanu ukraj anarhiji. U tome je 
konačno uspio Mehmed-paša Kukavica, rođeni Bošnjak, koji je prvo imeno- 
van za specijalnog komesara (mubašira) sa zadatkom da u Bosni zavede 
red. Prvi rezultati koje je u tome postigao preporučili su ga za položaj 
bosanskog vezira, na koji je postavljen krajem 1752. godine. 

Pošto je u međuvremenu učinio kraj mnogim nemirima, Mehmed-paša 
je sredinom septembra 1753. lično došao u Tešanj, u čijoj je široj okolini 
buna bila još najžešća. Tom prilikom Tešnjaci su mu međusobno zajamčili 
da se odriču vođe pobunjenika Abdurahmana Muharemije, te da će ga 
progoniti. Muharemija je zaista uskoro stradao tokom jedne bitke kod Zvor- 
nika, gdje su ga mučki ubili neki potplaćeni pripadnici njegove pratnje. 
Njegovim ubistvom Mehmed-paša Kukavica je uklonio jednog od začetnika 
bune i njenog najsposobnijeg i najdosljednijeg vođu. Mehmed-paša Kukavica 
je u gušenju seljačke bune imao odlučnu i snažnu pomoć sarajevskih ba- 

šeskija, koji su u neđuvremenu potpuno prešli na stranu paša i ove pomagali 
"u svakom pogledu". 

Nakon što je krajem 1753. likvidirao Muharemiju i porazio njegove 
najvjernije pristalice, paša Kukavica je uspio iskorijeniti i ostala žarišta 
bosanske bune. On se pri tome vrlo vješto služio lukavstvom, prijetnjama 
i stvaranjem razdora među vođama bune. Tamo gdje to nije bilo dovoljno, 
pribjegavao je najgrubljoj sili tako što je nemilosrdno progonio pobunjenike, 
ubijao njihove vođe 1 saradnike, a pristalice zatvarao, uništavao im imetak 
i palio kuće. Istovremeno sa gušenjem bune, Mehmed-paša je sve koji su 
kao posjednici zemlje (čifluka) bili obavezni na plaćanje poreza prisilio da 
ponovno počnu davati taksit i to sa svim zaostalim obrocima. 

Mehmed-paša se svuda do kraja nemilosrdno obračunavao sa janjičar- 
skim bašama. Ostale su jedino još sarajevske baše i bašeskije koji su, 
doduše, prešli na stranu legitimnih vlasti, ali čije je djelovanje u gradu 
stalno unosilo nemir, posebno ličnu i imovinsku nesigurnost. Takva je 
situacija vremenom počela sve više uznemiravati bogatije slojeve, posebno 
trgovce. Sarajevski poslovni svijet, u prvom redu trgovci, jednostavno više 
nije mogao podnositi nepredvidivo ponašanje jaramaza, odnosno baša. U 
tom je smislu jedna gupa trgovaca, u dogovoru sa zabitom Mehmed-agom, 
na prevaru početkom 1757. uhvatila njihovog vođu, bašeskiju Sari-Murata. 
Mehmed-aga je u zatvoru po kratkom postupku svojom rukom ubio Sari- 
-Murata. 


U znak osvete Sari-Muratovi drugovi (joldaši) su 3. III 1757. ubili 
šestericu trgovaca: Kara hadži Aliju i Kara hadži Hasana, nekog hadži 
Sulejmana, Mehmed-ef. Konjiciju, hadžiju Ćatu i hadžiju Krnjeza. Kako je 
tih dana zapadao veliki snijeg, to ubice nisu mogle pobjeći, pa ih vlasti uz 
pomoć građana za tri—četiri dana sve pohvataju. Bilo ih je ukupno 22, među 
kojima su najistaknutije kolovođe bili dvojica braće Morića, hadži Pašo, 
Ibrahim-aga i jedan Halilbašić. Svi su odmah uz gruhanje topova zadavljeni 
u sarajevskoj tvrđavi. 

Time je Bosna poslije punih deset godina nemira, anarhije i buna 
umirena, ili kako je to Mehmed-paša Kukavica u izvještaju sultanu napisao 
ponovno osvojena, odnosno "feth učinjena". To dovoljno govori o širini i 
razmjerama bune kojom je Bosna bila zahvaćena. Surovi obračun Mehmed- 
-paše sa pobunjenicima pomalo je zlurado, ali u osnovi tačno prikazan u 
jednoj narodnoj pjesmi. Tu se kaže da je sultan, kada su mu stigle tužbe 
da "jaramazi Bosnu raskopaše," pustio po gradu telale: "Ne bi li se koji 
junak našo, / da u Bosni baše iskorijeni, / al" se junak naći ne mogaše, / 
osim jednog paše Kukavice. / A kad dođe paša Kukavica, / kada dođe 
Bosni ponositoj, / od njega se baše prepadoše: / jatagane kriju na tavane, 

/ a džubeta kriju u đubreta, / a saruke kriju u sanduke: / "Aman, paša, 
nisam bio baša, / sijem, orem i verđiju dajem!" / AI' im paša ne šće vjerovati, 
/ već isječe sve redom glavare". 

Suprotno ovome, u drugoj pjesmi oplakuje se sudbina Bosne i podrugljivo 
govori o Mehmed-paši Kukavici i njegovom glavnom saradniku, travničkom 
kadiji Abdulah-ef. Kosu: "Jadna Bosno, šta si dočekala, / da u tebi dvije 
tice sude / Kos kadija, paša Kukavica!" 

Buna u Bosni spada u red tipičnih seljačkih buna srednjeg vijeka do 
kojih dolazi obično u kontekstu dugotrajnog ratnog stanja i njegovih ne- 
posrednih posljedica. Prve takve bune u Evropi su izbile u vrijeme "sto- 
godišnjeg rata" između Francuske i Engleske (1337—1453). Tako je u Fran- 
cuskoj već 1358. izbila poznata žakerija (jacguerte) kao stihijni seljački 
pokret, koji je za svega nekoliko sedmica ugušen. Sličan pokret, kojem je 
na čelu bio neki seoski zanatlija Wat Tyler, izbio je u Engleskoj 1381. 
godine. Buna je krvavo ugušena, a sam Tyler pogubljen, ali su nakon toga 
sva feudalna davanja fiksirana i pretvorena u jedinstven novčani porez. 

Prva takva buna u Osmanskom carstvu, kako je već ranije pomenuto, 
izbila je u zapadnoj Anadoliji 1603, što znači u vrijeme rata sa Habsbur- 
govcima 1593—1606. godine. Na čelu bune bio je neki Deli Hasan, koji je 
vrlo brzo izrazio pokornost sultanu i zatražio oprost tako što će mu se dati 
mogućnost da se iskupi "u borbi protiv nevjernika". Ta mu je mogućnost 
pružena, pa je sa vojskom od oko deset hiljada ratnika, za koju Hammer 
kaže da je "bila mješavina pljačkaškog ološa najčudnijeg izgleda", prešao 
u Rumeliju i upućen na ugarsko ratište. Tu se istakao u "ljutom boju" kod 
Pešte 27. IX 1603, u kojem je junački poginuo bosanski namjesnik i poznati 
bošnjački pjesnik Derviš-paša Bajezidagić. Poslije toga, Deli Hasan je kao 
Dželali Hasan-paša kraće vrijeme nominalno bio na položaju bosanskog 
namjesnika, mada, kako je već naprijed pomenuto dalje od Novog Pazara 
u Bosnu nije stigao. 

U svim ovim srednjovjekovnim bunama seljaci ne dovode u pitanje 
legitimnost vlasti, posebno vladara (kralja, cara, sultana), niti sam feudalni 
poredak kao takav. Oni se samo bune protiv zloupotrebe vlasti u vidu 
"brutalne korupcije" i uvođenja novih nameta. To je bila borba za tzv. "stare 
pravice". Politički program ovih seljačkih buna može se sažeti u paroli: 
"Živio kralj, ali bez poreza!" (Vive le Roi, sans la gabelle!). Kao parafraza 
ove parole program pobunjenih bošnjačkih seljaka mogao bi se slično izraziti: 
"Padišahum jaša čok, ama verđija jok!" (Živio mnogo padišah, ali porez 
ne!) Seljaci u Bosni su se u biti borili za stari poreski sistem, odnosno za 
svoje poreske povlastice u vidu muafijeta. 

Istočno pitanje i Dubički rat 


Bosna je kao granična zemlja Osmanskog carstva prema kršćanskom 
Zapadu od početka bila obuhvaćena takozvanim "istočnim pitanjem" (res 
Ortentales). Sam termin "istočno pitanje" upotrijebljen je u evropskom diplo- 
matskom rječniku prvi put na zasjedanju Svete alijanse u Veroni 1822, 
povodom grčkog ustanka 1821. godine. Historijski gledano, istočno se pitanje 
postavilo daleko ranije pa se odatle u literaturi različito shvata i definira. 
U najširem smislu, istočno se pitanje shvata i definira kao historija odnosa 
islama i kršćanske Evrope, odnosno kao "problem napredovanja susjednih 
naroda na štetu muslimanskih naroda". Već je poznati njemački osmanista 
J. W. Zinkeisen sveo 1855. "istočno pitanje" na problem koji se tiče postanka, 
opstanka i budućnosti Osmanske carevine, "koja se kao neka kob uvukla 
među evropske države". Sedamdeset godina kasnije, Vasilj Popović je istočno 
pitanje ograničio na problem opstanka Osmanske carevine na Balkanskom 
poluotoku i u istočnom Sredozemlju (Levantu). To bi ustvari bila "najmlađa 
dodirnim tačkama, kao što su moreuzi, Bosfor i Dardaneli, egejski i is- 
točno—sredozemni otoci prema oblastima Sirije, Libana i Palestine (ćtats 
du Levant). 

Najveći broj pisaca, posebno savremenih, istočno pitanje shvata i de- 
finira kao problem popunjavanja praznine koja je u geopolitičkom prostoru 
nastajala postepenim slabljenjem i povlačenjem Osmanske carevine iz sred- 
nje i istočne Evrope. U tom se smislu istočno pitanje ograničava na diplomat- 
sku borbu Rusije i velikih evropskih sila za "osmansku baštinu". Tako 
shvaćeno istočno pitanje je stvarno otvoreno Kučuk—Kajnardžijskim mirom 
1774, kojim je okončan šestogodišnji rusko—turski rat. 

Kao diplomatsko pitanje opstanka i nasljedstva Osmanske države na 
Balkanu i Levantu, istočno je pitanje obuhvatalo kompleks problema i 
događaja u vremenu od druge polovine XVIII do prvih decenija XX stoljeća. 
Tu, prije svega, spadaju odnosi Porte sa evropskim silama, koje su u svojoj 
imperijalističkoj ekspanziji nastojale svaka za sebe otkinuti što veći i zna- 
čajniji dio osmanskog nasljedstva. Ovi se odnosi prepliću sa evolucijom 
unutrašnjih prilika u Carstvu. U to vrijeme unutar Carstva dolazi do očitog 

razgrađivanja i dekadencije njegove klasične državne i društvene organi- 
zacije. Istovremeno se na Balkanu i u arapskim zemljama Carstva, prije 
svega u Egiptu, javljaju ustanci i oslobodilački pokreti. U to se upliću 
velike evropske sile, koje usljed međusobnog rivalstva svoju ekspanzionis- 
tičku politiku i ciljeve na Balkanu i Bliskom istoku često prikrivaju navodnom 
brigom za položaj potčinjenih naroda u Carstvu. 

Bilo kako da se shvati i definira istočno pitanje, šire ili uže, ono se u 
svakoj svojoj dimenziji ticalo i tiče povijesne sudbine Bošnjaka. Za Bošnjake 
je to uvijek bilo pitanje opstanka na rodnom tlu, uz očuvanje vlastitog 
muslimanskog identiteta, bez obzira na moguću sudbinu Osmanskog carstva. 


Micijativu u politici potiskivanja i rušenja Osmanskog carstva preuzima 
šezdesetih godina XVIII st. ruska carica Katarina II Velika (1762—1796). 
Ona je u prvom redu snažno oživjela stare ambicije Petra Velikog da Rusiji 
osigura prevlast na Crnom moru. Uz njenu oružanu podršku, za poljskog 
kralja je 1764. izabran Stanislav Poniatowski. On je nastojao osigurati 
vjersku ravnopravnost nekatolicima, što je izazvalo otpor katolika i osnivanje 
Poljske nacionalne konfederacije u području Podolja u današnjoj Ukrajini. 
Ova se konfederacija obratila Osmanlijama za pomoć. Porta je na to zatražila 
rusko povlačenje iz Poljske, što je Katarina odbila. Uslijedio je rat koji je 
sultan Mustafa III, po nagovoru Francuske i krimskog hana, objavio 4. X 
1768. godine. 


Austrija ovaj put nije zaratila skupa sa Rusijom, pa je Bosna na toj 
strani bila mirna. Bošnjaci su ipak morali ratovati na drugoj strani, protiv 
Crnogoraca i ponovno na ratištima oko Dnjestra i obala Crnog mora. U to 
vrijeme na čelu Crne Gore bio je Šćepan Mali (1766—1774), poznat kao 
"lažni car", u stvari avanturista nepoznatog porijekla koji se izdavao za 
svrgnutog ruskog cara Petra III. Kao takav, Šćepan Mali je "uzvitlao buru" 
u Crnoj Gori i prigrabio vlast od mitropolita (vladike) Save Petrovića. Šćepan 
Mali je počeo uznemiravati okolne osmanske posjede pa su, pored ostalog, 
Crnogorci i Brđani odbili plaćanje harača. 


U julu 1768. naređeno je iz Carigrada bosanskom namjesniku Silahdar 
Mehmed-paši da digne vojsku i prisili Crnogorce na plaćanje harača, odnosno 
na pokornost sultanu. Mehmed-paša Silahdar je naredbom od 8. VIII 1768. 
za zborno mjesto vojske odredio Gatačko polje. Traženo je da se iz Sarajeva 
tamo uputi hiljadu vojnika (nefera, janjičara) i tri topa sa opremom. Neferi 
su također traženi iz Visokog, Fojnice i Kreševa. Istovremeno je naređeno 
da se spreme peksimiti za vojsku i pošalju na Gatačko polje. 

U vojsci koja je 19. VIII 1768. otišla u Crnu Goru bilo je ukupno oko 


sedam hiljada ljudi. Pored hiljadu nefera iz Sarajeva, tu je bilo četiri hiljade 

spahija i zaima iz raznih mjesta Bosanskog ejaleta, dok je s Mehmed-pašom 
Silahdarom otišlo još oko dvije hiljade ljudi. 

Odlučujuća bitka se odigrala 8. IX 1768. u Ostroškom klancu, na putu 
od Nikšića prema Spužu, gdje su Crnogorci "napravili utvrde od drveta i 
postavili zasjede". Bošnjačka vojska je u jednom naletu osvojila sve te 
utvrde 1 prisilila Crnogorce na bjekstvo, "dok ih je nešto zarobljeno, a nešto 
poginulo". Na bošnjačkoj strani gubici su bili sasvim neznatni. Pošto se sa 
Crnogorcima ne može uspješno boriti "onaj koji ne poznaje njihove varke", 
to su ovoj pobjedi, kako piše Bašeskija, mnogo doprinijeli Trebinjci, Nikši- 
ćani i stanovnici Spuža "koji su im vješti". 


Na vijest o pobjedi na Ostrogu, koja je u Sarajevo stigla 11. IX 1768, 
čuveni pjesnik Mejli (Derviš Mehmed Gurani) napisao je kronogram u slavu 
Mehmed-paše Silahdara, koji je "jednim zamahom mača osvojio Crnu Goru". 
Pjesmu o osvojenju Ostroga napisao je i Mula Mustafa Bašeskija i uvrstio 
je u svoju hroniku. 


Poslije pobjede na Ostrogu, Bošnjaci su, uz znatne poteškoće zbog 
krševitog tla, osvojili Čevo, Zolotu, Crnicu i Bjelopavliće. Nakon toga su 
"cnogorski knezovi i vođe" pristali da plaćaju harač. U ovom je pohodu 
nešto Crnogoraca zarobljeno, "a neki su se predali na vjeru". Bašeskija piše 
da su mu oni koji su učestvovali u pohodu pričali da je "na crnogorskim 
putevima vrlo teško voditi borbu, jer je to sami kamen". Od više njih je 
slušao "da bi voljeli na drugu koju vojnu i šezdeset konaka daleko otići, 
jer im je to lakše negoli u ovaj kameniti kraj". Ta im se prilika, da ratuju 
šezdeset konaka daleko od kuće, vrlo brzo pružila, jer je krajem 1768. 
stigao iz Carigrada ferman da se u Bosni razvijaju i popisuju bajraci "u 
svrhu odlaska na moskovsku vojnu". Fermanom je određeno da se u Bosni 
popiše 70-80 janjičarskih bajraka. Svaki aga koji razvije bajrak bio je 
dužan da o svom trošku opremi najmanje pedeset ljudi i povede ih na 
vojnu. Tokom mjeseca Ramazana, koji je nastupio 9. I 1769, u Sarajevu 
je razvijeno i popisano 40 bajraka. Među janjičarskim agama prvi je uzeo 
bajrak u svoje ruke Sulejman-aga Indže (Vitki), inače jedan od najbogatijih 
ljudi u Sarajevu. On je tako postao bašaga (glavni aga). Sarajevske age su 
krenule na vojnu 8. IV 1769. godine. Sedam dana kasnije, 15. aprila, za 
njima je otišao kapetan Džino Gradiščanin na čelu 1.200 nefera iz Krajine. 
U pomoć osmanskim tvrđavama na Dnjestru iz Bosne je otišlo i 50 bajraka 
spahija. Svi su na odredište u tvrđavu Hotin stigli u maju 1769. godine. 
Tu su Bošnjaci pokazali veliku hrabrost u odbrani grada na koji je navalilo 
oko 70.000 Rusa i Poljaka sa 27 topova. U Sarajevu je 9. VII 1769. stigao 
"radosni ferman" da je kod Hotina izvojevana velika pobjeda nad nepri- 
jateljem. Tim povodom u gradu je tri dana trajalo veselje uz pucnjavu 

topova, ali se vijest pokazala lažnom. Ubrzo je ponovno stigao tatar i donio 
"veselu vijest" o velikoj pobjedi kod Hotina, što se opet slavilo tri dana. 
Kada se u jesen 1769. vojska vratila sa pohoda, ustanovilo se da je i ova 
vijest bila lažna. Iscrpljena osmanska vojska je pred nadmoćnom silom 
morala napustiti Hotin pa su Rusi ušli u praznu tvrđavu i tako je zauzeli. 
Glavnina osmanske vojske prezimila je na području Baba—planine u ru- 
munskom dijelu Dobrudže. 

Pred novu ratnu kampanju, u rano proljeće 1770, obeshrabreni i iscrp- 
ljeni Bošnjaci nisu pokazivali osobito raspoloženje niti želju da idu na rusko 
ratište. Iz Carigrada je početkom marta 1770. dopremljeno 36.300 groša 
državnog novca da se u Bosni popiše hiljadu sejbana (janjičara treće divizije). 
Istovremeno je u Sarajevu razvijeno svega pet bajraka. 

Zbog obaveze vlastite odbrane, Bošnjaci su odbijali ići u rat daleko 
od kuće, izgovarajući se velikim zaostatkom vojničkih plata, a posebno 
isticanjem značaja i osobenosti Bosne koja po svom položaju nije isto što 
i Rumelija. Svijest o tom posebnom položaju narod je izražavao izrekom: 
"Baška Bosna, baška Urumenlija." Tako je 15. III 1770. u Sarajevo stigao 
carski ferman koji je pročitan i saslušan u Carevoj džamiji. Ferman je 
određivao da se iz rumelijskog orta—kola podignu stare age i neferi i upute 
na polje Baba—planine "u carsku ordiju pod časnu zastavu". Tu se među 
prisutnim jamacima (pomoćnicima bajraktara) razvila rasprava u kojoj je 
većina tvrdila da se ferman ne odnosi na njih, jer se u njemu ne spominje 
Bosna nego samo Rumelija. Zaključeno je da Bosna ne spada u rumelijski 
orta—kol. S obzirom na to da već tri godine nisu stigle vojničke plate i da 
su se mnogi istrošili dok su otišli 1 vratili se s Hotina, to je carskom 
izaslaniku predat ilam, u kojem je rečeno da Bošnjaci nemaju novaca za 
odlazak u rat, pa ako ih sultan ne pomogne oni neće ni poći. 

Cijela 1770. je prošla u raspravama, pozivima i pritiscima na "hotinske 
age" da idu u Ukrajinu i čuvaju preostale gradove na Dnjestru. Jedino su 
se spahije dobrovoljno i bez pogovora odazivale. Ostali se uglavnom nisu 
odazivali, stalno ponavljajući da se ferman o pozivu odnosi samo na Rumeliju, 
a da se Bosna u njemu ne spominje. Osim toga, zaostale plate vojnicima 
nikako nisu stizale niti isplaćivane. Bašeskija je 1771. godine zabilježio 
da "ferman ponovno stiže, ali plaće ne stigoše". 

Bošnjaci su bili zabrinuti i zbog mogućih napada na granice Bosne iz 
Crne Gore i Dalmacije. Odmah po izbijanju rata, u Crnu Goru je stigao 
ruski izaslanik knez Jurij Dolgoruki. On je poslan da navodno izvidi slučaj 
lažnog cara Šćepana Malog, ali i da buni Crnogorce. Dolgoruki nije mogao 
ukloniti Šćepana Malog niti pokrenuti Crnogorce u rat, ali su njegova pojava 
i prisustvo izazvali podozrenje okolnih sandžaka. Tako su i u Bosni preduzete 

razne mjere predostrožnosti. Još u vrijeme pohoda na Crnu Goru 1768. 
stigla je carska naredba da se od bosanske raje oduzme oružje i po odobrenju 
kadije proda, a novac uruči vlasnicima. Naknadnom naredbom vraćeno je 
oduzeto oružje trgovcima kršćanima, uz dozvolu da ga nose. U maju 1770. 
određene su bosanske spahije da čuvaju Nikšić. Spahije su se okupile na 
Glasincu i odatle pod vođstvom alajbega Omera Babića krenule put Nikšića. 
Neki od njih su raspoređeni još dalje, na "četiri sahata hoda od Nikšića". 

Usljed rata u zemlji su poskupili pšenica, maslo i svijeće. Istovremeno 
je iz vojnih razloga zabranjen izvoz stoke iz Bosne. Zbog skupoće došlo je 
do protesta u Sarajevu i napada na janjičarskog agu, u čemu su uglavnom 
učestvovale žene i djeca. 

Rusi su do kraja 1770, pored Hotina, osvojili Bender, Brailu, Izmail, 
Kiliju i druge gradove u donjem toku Dunava. Vijest da je neprijatelj osvojio 
sjevernu stranu Dunava stigla je u Sarajevo i Bosnu oko Božića 1770. 
godine. To je izazvalo veliku žalost i strah da će "neprijatelj stići sve do 
Istanbula ako bi se Dunav zaledio i neprijatelj ga prešao". 

Bez obzira na ovaj strah odziv na "moskovsku vojnu" bio je sve slabiji. 
U ljeto 1771. raspisano je u Bosni ubiranje seferi imdadije (ratne pomoći). 
Protiv ubiranja ovog ratnog poreza ustale su prvo Sarajlije. Oni su 4. VIII 
1771. u vezi sa naredbom o zavođenju ovog ratnog nameta, u Carevoj džamiji 
izjavili da "neće dati te pomoći". Sutradan se, u znak protesta protiv raspisane 
ratne pomoći, u Sarajevu usred dana zatvorila čaršija. 

Ratna pomoć je raspisana po određenom redoslijedu, a od toga je na 
Sarajevsku nahiju došla vrlo mala svota, svega 1.080 groša. To je namjerno 
tako učinjeno da se Sarajlije ne bi bunile, jer su drugi u Bosni gledali da 
li će Sarajlije pristati na davanje ratne pomoći, pa da se onda prema tom 
porezu i sami odrede. Kada se saznalo da su Sarajlije odbile dati ratnu 
pomoć, odmah se javio otpor njenom ubiranju i u unutrašnjosti Bosne. Tako 
je zbog ratne pomoći u Zenici ubijen jedan stari janjičarski aga. Bošnjaci 
u Vlasenici su se također usprotivili davanju ratne pomoći pa je i tamo u 
neredima tim povodom ubijen jedan čovjek. 

Mada su stizali fermani da se popisuju svi koji neće da daju ratnu 
pomoć, otpor njenom ubiranju nije prestajao. Tako je 27. II 1773. u sara- 
jevskoj tvrđavi zadavljen imam džemata iz sela Župče kod Visokog. Skupa 
s njim zadavljena su i dvojica seljaka. Imam je proglašen krivim što su 
seljaci u spomenutom selu odbili dati ratnu pomoć, dok su dvojica seljaka 
smatrani njegovim glavnim pomagačima i kolovođama. U martu iste godine 
zadavljen je u sarajevskoj tvrđavi još jedan seljak iz Visokog zbog izbje- 
gavanja davanja ratne pomoći. Tek je početkom 1774, već pri kraju rata, 
uspjela vlast u Sarajevu silom ubrati "veliku svotu ratne pomoći". Porez je 

razrezan tako da se nije vodilo računa da li se radi o bogatim ljudima, 
agama ili neferima (običnim građanima). U prosjeku je razrezano 30-40, 
a nekima i po 60 groša. 

Uz sve ratne nevolje i oskudicu, u ljeto 1771. pojavila se kuga, prvo 
u Beogradu i Užicu, a zatim na Glasincu, Palama i u Rogatici, te Srebrenici 
i u Kopačima kod Goražda. Bolest se relativno brzo smirila, ali se u Sarajevu 
pojavila epidemija zaušnica, od koje je pomrlo mnogo djece. Tako se Bosna 
nosila sa mnogim tipično ratnim nevoljama, mada se sam rat vodio daleko 
od njenih granica. U ovom ratu Rusija je prvi put uspjela da Osmansku 
carevinu napadne ne samo sa sjevera, na obalama Crnog mora, nego i sa 
juga, u Sredozemnom i Egejskom moru. 

Početkom rata izvršeni su uz englesku pomoć u Portsmouthu remont i 
opremanje ruske baltičke flote, pod komandom admirala Alekseja Orlova. 
Njemu se u svojstvu pomoćnika i savjetnika pridružio jedan broj engleskih 
mornaričkih oficira. Cilj Engleske je bio da pomoću Rusije okonča dugotrajnu 
francusku nadmoć na Levantu. Tako opremljena eskadra je pod nazivom 
Prva arhipelaška ekspedicija zaplovila Atlantikom, Gibraltarom i Medite- 
ranom prema grčkim obalama i otocima. Početkom 1770. ruski su se brodovi 
pojavili na jugozapadnim obalama Peloponeza, gdje su u luci Navarin (Na- 
uarinon) uspostavili svoju bazu. Ruski agenti su nastojali podići među 
Grcima velik ustanak protiv Osmanlija, ali sve se završilo na pokolju musli- 
manskog stanovništva u dijelovima Moreje i na jonskim otocima Kefaloniji 
i Zakintosu. Ubrzo je došlo do obostranog razočarenja, kod Grka zbog 
neznatne ruske vojne pomoći, a kod Rusa zbog "grčkog kukavičluka, ne- 
pouzdanosti i srebroljubivosti". Ruska flota se povukla pa su Grci ostali 
nezaštićeni pred osmanskim represalijama zbog pobune i pokolja nad musli- 
manskim stanovništvom. 


Osmanski odgovor na upad i prodor ruske flote bio je trom i neodlučan. 
Pošto je napustio obale Moreje, admiral Orlov je zaplovio prema zapadnoj, 
egejskoj obali Male Azije. Tu je u luci Češme (Cesme), nasuprot otoku 
Hiosu, zatekao osmansku flotu, koju je iznenadnim napadom 6/7. VII 1770. 
skoro u cijelosti uništio na sidrištu. Rusi su artiljerijom i malim zapaljivim 
brodovima (branderima) izazvali eksplozije i požare na osmanskim bro- 
dovima. Tako je vatra progutala 26 većih i oko 50 manjih osmanskih brodova, 
uz ogromne gubitke u ljudstvu. To je poslije bitke na Lepantu (7. X 1571) 
bio prvi veliki poraz osmanske flote i faktički kraj pomorske moći Carstva. 


Admiral Orlov nije, zbog stalnih nesporazuma sa svojim engleskim 
savjetnicima, uspio iskoristiti prednost koju je stekao ovom pobjedom. On 
je bez uspjeha pokušao osvojiti otoke Rodos i Egriboz (Eubeju, Negropont). 
Nakon toga, sve se svelo na sporadično ometanje osmanske trgovine u 

Egeju i pokušaj da se doturi izvjesna pomoć mamelučkim pobunjenicima 
protiv sultana u Egiptu 1 Siriji. Tako prva ruska "arhipelaška ekspedicija" 
nije postigla osnovni cilj Katarine Velike da zauzme i pri sklapanju mira 
zadrži jednu luku na južnim obalama Balkana ili na nekom od egejskih 
otoka, odakle bi se pod vidom trgovine i u miru održavale veze i ostvarivao 
uticaj među pravoslavnim podanicima Osmanskog carstva. 

Nasuprot tome, uspjesi na sjeveru su bili iznad očekivanja. To se, prije 
svega, odnosi na ruski ratni uspjeh na Krimu, gdje je potpuno i konačno 
okončana sultanova vrhovna vlast nad tatarskim hanom. Na Krimu je uspos- 
tavljena autonomna tatarska država pod ruskim sizerenitetom, za čijeg je 
hana ustoličen ruski eksponent Sahip Giraj. U narodu je pod uticajem 
uleme šireno nezadovoljstvo zbog uspostavljanja nemuslimanskog protek- 
torata i prisustva ruskih garnizona na Krimu. Istovremeno su tatarski prvaci, 
koji su izbjegli u Carigrad i dijelove Rumelije, izabrali Maksuda Giraja 
kao novog hana u izgnanstvu. Oni i njihove pristalice su se uglavnom 
naselili u Ruščuku (Ruse, na Dunavu u Bugarskoj) da tu, pod osmanskom 
zaštitom, sačekaju dan povratka Krima pod sultanovu vlast. Taj dan nisu 
dočekali jer osmanska država nije više imala snage da radi Krima krene 
u novi rat. 

Mada je rat trajao još skoro dvije godine, svoju kulminaciju dostigao 
je 1772, sa ruskom okupacijom Moldavije, Vlaške i Krima. Već je tada 
pruski kralj Fridrih II savjetovao carici Katarini, kao svojoj saveznici, da 
sklopi mir. Štaviše, predlagao je da se Rusija, skupa sa Austrijom i Pruskom, 
proširi samo na račun Poljske, a da vrati Turskoj sve što je ratom osvojila. 
Istovremeno je austrijski kancelar grof Wenzel Kaunitz otvoreno upozorio 
ruskog poslanika da Rusija mora voditi računa o ravnoteži sila na Istoku. 
Posredovanjem austrijskog i pruskog poslanika došlo je do prvih mirovnih 
pregovora u Bukureštu, krajem 1772. godine. Pregovori su ubrzo propali 
zbog pretjeranih ruskih zahtjeva. 

Kako je 1773. u južnoj Rusiji izbio veliki seljački ustanak pod vođstvom 
Jemeljana Pugačova, to je sama Katarina počela požurivati pregovore. Da 
bi ubrzala pregovore, ruska vojska je, pod komandom čuvenog vojskovođe 
Aleksandra Suvorova, u proljeće 1774. prešla Dunav i kod Šumena u sjevero- 
istočnoj Bugarskoj zaobišla glavninu osmanske vojske te joj odsjekla vezu 
sa pozadinom. Veliki vezir Bahri Mustafa-paša je bio nakon toga prisiljen 
da zatraži pregovore, koji su vođeni 10—21. VII 1774. u Maloj Kajnardži, 
u bugarskom dijelu Dobrudže, gdje je bio ruski glavni stan. 

Kučuk—Kajnardžijskim mirom Rusija je vratila Osmanskoj carevini sve 
što je osvojila u Besarabiji, Moldaviji, Vlaškoj i u Arhipelagu. Rusija je 
zadržala ugao crnomorske obale između Dnjepra i Buga, ali bez Ozije, koja 

se uspjela održati i ostati u osmanskom posjedu. Pored toga, Rusiji su 
pripali Azov i Kerč. Ovi naizgled mali teritorijalni dobici, uz činjenicu da 
je sultan morao priznati nezavisnost krimskim Tatarima, značili su da je 
Rusija konačno čvrsto zakoračila na Crno more i Mediteran, pošto je njenim 
brodovima priznata sloboda plovidbe kroz moreuze. Ruskim trgovcima, posla- 
nicima, konzulima i drugom diplomatskom osoblju priznata su sva prava 
koja u Osmanskom carstvu u tom svojstvu već imaju državljani Francuske, 
Engleske, Holandije i drugih evropskih sila. Osim toga, Rusiji je priznat 
status sile zaštitnice pravoslavnog stanovništva u Osmanskom carstvu. To 
je omogućilo Rusiji da se otvoreno upliće u unutrašnje stvari osmanske 
države, sa težnjom da u krajnjoj liniji nad njom uspostavi svoj protektorat. 

Mada su teritorijalni gubici Osmanskog carstva bili ograničeni, Ku- 
čuk—Kajnardžijski mir je bio jedan od najsudbonosnijih dokumenata u os- 
manskoj historiji. Sultanu je kao halifi priznata vrhovna vjerska vlast nad 
muslimanima koji su došli pod nemuslimansku, rusku vlast. Sama ta či- 
njenica je označila početak kraja univerzalnosti Osmanskog carstva kao 
islamske države. 

Bečki rat, odnosno Karlovački mir 1699, označio je kraj ekspanzije 
Osmanskog carstva u Evropi. Rat 1768—1774. i Kučuk-—Kajnardžijski mir 
označili su početak njegovog kraja i "neizlječive propasti". Montesguleu je, 
kao savremenik Kučuk—Kajnardžijskog mira, vidio tu propast, ali je tačno 
predvidio njenu dugotrajnost zbog suprotnosti interesa velikih evropskih 
sila. To je propadanje teklo tako sporo i mučno da su stanje i slika Osmanskog 
carstva dijagnosticirani sintagmom "bolesnik na Bosforu", koju je u diplomat- 
ski rječnik unio ruski car Nikola I (1825—1855). 

Po okončanju rata u Bosni je jedan od osnovnih problema bio problem 
vojničkih plata, koje nisu stizale niti isplaćivane u prosjeku 7—10 godina. 
Bašeskija je u maju 1778. zabilježio da je "to bila jedna briga i tegoba za 
cijeli šeher, jer plaće nisu došle već sedam godina, a vojnici se bili zadužili". 
Tako su i dužnici i oni koji su novac davali u zajam bili "ožalošćeni". 

Iste su se godine na Krajini "zavadile" serhatlije sa kapetanima. Došlo 
je i do otvorene pobune serhatlija, mahom tvrđavskih čuvara, kojima su 
njihovi kapetani nastojali oteti posjede (čifluke) i tako ih ustvari pretvoriti 
u svoje beglučare ili napoličare. Na čelu pobuna u Krajini bili su neki 
Kara Jašar-aga i Ali-aga Čehajić iz Novog, Muja-aga i Zulf-aga Džojo iz 
Bihaća, Ibrahim-aga Zenković iz Cetina, Ibrahim-aga Kulaš iz Kozarca, 
mula Mehmed iz Prijedora i drugi. Pobunjenici su prvo navalili na Kamengrad 
i Banju Luku, a zatim na Krupu, Bihać i Staru Ostrovicu. Tu se u tvrđavu 
zatvorio kapetan Beširević koga je opkolilo deset hiljada vojnika. Pobunjenici 
su uspjeli opljačkati neke gradove i protjerati kapetane. Na kraju su krajišnici 

(serhatlije) krenuli na Travnik. Bosanski vezir Silahdar Mehmed-paša, os- 
vajač Ostroga 1768, obratio se Sarajlijama za pomoć i posredovanje. Iz 
Sarajeva su "iz svake grupe izabrana po dva—tri pametna i ozbiljna čovjeka, 
koji se uputiše na graničarsku vojsku radi izmirenja". Vezir je istovremeno 
pozvao u pomoć spahije sa alajbezima i kliškog mutesarifa Džafer-pašu 
Čengića. Njihovim posredovanjem izbjegnut je oružani sukob i postignuto 
izmirenje pa su se krajišnici vratili svojim dužnostima. 

S obzirom na to da su Bošnjaci generacijama bili vojnici pod raznim 
imenima, to su mnogi nosili vojničku odjeću i znakove pa se više nije 
raspoznavalo ko je stvarno u nekoj plaćenoj vojničkoj službi a ko nije. Zato 
je, navodno početkom 1784, izdata naredba da oni koji nemaju veze sa 
"odžacima i dirlucima" (štabovima i platama) ne smiju nositi vojničku odjeću 
i znakove. 


Tokom 1784. izbio je granični spor sa Austrijom oko "suhe međe" na 
Krajini. Navodno je Austrija tražila korekciju granice, tako da joj se ustupe 
sve zemlje do Une, po čemu bi Austriji pripali Cetingrad, Kladuša, Cazin, 
Ostrožac, Krupa, Bužim itd, ukupno 21 tvrđava i četiri kule. Tim povodom 
je na granici došlo do jačih čarkanja između stanovnika Bužima i austrijskih 
graničara. Neki su mislili da je došlo do novog rata sa Austrijom pa je u 
Bosnu stigao carski mubašir, kapidžiaga Ahmed-aga Karađozbegović da 
umiri Krajišnike i navodno udovolji zahtjevima Austrije. Po drugoj verziji, 
Porta je odmah odbila zahtjeve Austrijanaca, a sultan im je čak poručio 
"da će ih kazniti". 


U to vrijeme, već četvrtu godinu na položaju bosanskog namjesnika 
bio je, u narodu vrlo omiljeni, Abdulah-paša Defterdarević Sarajlija. On je 
septembra 1784. sazvao Ajansko vijeće, na kojem je u prisustvu carskog 
mubašira Ahmed-age jednoglasno donijeta odluka da se granica između 
Bosne i Hrvatske, koja je uređena mirom iz 1739, ne može mijenjati. Ako 
do toga dođe, onda će se Bošnjaci dići na ustanak. U tom je smislu otpremljen 
i mahzar u Carigrad. Taj je mahzar navodno bio uzrokom Abdulah-pašine 
nagle smrti. Pošto mu je mahzar upisan u grijeh, otpremljena mu je u 
sultanovo ime, "za zasluge", čaša otrova. Prema narodnoj predaji, Abdulah- 
-paša je ispijajući otrov rekao carskom mubaširu: "Baš vererum, bir taš 
verem." (I glavu ću svoju dati, a kamena jednog ne dam.) Nasuprot ovoj 
predaji, Muvekit kaže da je Abdulah-paša naprasno umro od kapi u Travniku, 
gdje je sahranjen u posebnom turbetu kod Jeni džamije. Sa Muvekitom se 
slaže Bašeskijin zapis da je 12. I 1785. "naprasno umro bosanski valija 
Abdulah-paša Bošnjak, koji je bio prijatelj Bosne, poznat kao darežljiv 
čovjek, otvorene ruke". Bašeskija smatra da su priče o njegovom trovanju 
koje je svijet širio "besmislica" ali ipak oprezno dodaje da se u vezi s tim 

"ne zna prava istina". Bašagić smatra da je narodna predaja vjerodostojna 
i da je Abdulah-pašina smrt bila proračunata. To se, po Bašagiću, vidi po 
tome što je u Travnik vrlo brzo stigao novi vezir Kara Haseći Ahmed-paša. 
S njim je došao i kapidžibaša Ibrahim-aga da popiše i zaplijeni u korist 
države Abdulah-pašinu ostavštinu. Abdulah-pašin patriotski i junački pos- 
tupak Bašagić je opjevao u scenskoj igri Abdullah-paša, dramski spjev u 4 
čina iz XVIII stoljeća (Sarajevo 1900). 

Abdulah-paša je kao dobrotvor još za života uvakufio svoje imanje u 
korist jedne tekije i drugih islamskih ustanova. Odredio je da mu u turbetu 
pored groba na trošak njegovog vakufa danonoćno gori velika svijeća. Mada 
u vezi sa Abdulah-pašinom smrću nije sve jasno, svi se savremeni hroničari 
slažu da je on, kako reče Bašeskija, "u odnosu na druge paše bio dobar 
čovjek". On je, prema Bašeskiji, prilikom dolaska na dužnost bosanskog 
namjesnika u oktobru 1780. podijelio samo u Sarajevu "oko tri stotine 
odora", te mnogo drugih darova "svojoj rodbini i sirotinji". Abdulah-pašinu 
darežljivost i dobrotu potvrđuje i fra Nikola Lašvanin, koji u svom ljetopisu 
piše da "za njegova vladanja siromasi nisu znali šta je zlo". Slično je i 
ljetopisac franjevačkog samostana u Kreševu zapisao da je Abdulah-paša 
bio "csovik posve dobar, siromaha i raje mila majka". 

Od kraja 1785. jugoistočni dijelovi Bosanskog ejaleta bili su izloženi 
upadima albanskih pobunjenika, koje su predvodili skadarski sandžak-beg 
Kara Mahmud-paša Bušatlija i glasoviti četovođa Hasan Hot. Kara Mahmud- 
-paša je, u nastojanjima da svoju vlast protegne na šire područje Albanije 
i Crne Gore, došao u sukob sa centralnom vlašću. U jednom od pohoda 
koje je centralna vlast poduzimala protiv Bušatlije učestvovali su januara 
1786. i Bošnjaci. Kako se Bušatlija privremeno izmirio sa centralnim vlas- 
tima, to do sukoba nije ni došlo pa su se Bošnjaci već u februaru vratili 
iz pohoda. 

Hasan Hot je na čelu brojne eškije (odmetnika) neprestano uznemiravao 
gradove i palanke po Albaniji, ali i po graničnim dijelovima Hercegovačkog 
sandžaka. Kako se bilo pročulo da se sprema udariti na Taslidžu (Pljevlja) 
i Prijepolje, to je hercegovački muselim Mustaj-paša sa spahijama i zaimima 
čuvao Taslidžu, a Sinan-paša sa zvorničkim sandžakom Prijepolje. Kada je 
vidio da tu neće moći ništa postići, Hasan Hot je udario na Kolašin i 
Nikšić. Na oba je mjesta bio poražen i suzbijen od samih Kolašinaca i 
Nikšićana. 

Krajem 1787. ponovno je stigla naredba da Bošnjaci idu na Skadar, 
pošto se Kara Mahmud-paša Bušatlija opet odmetnuo. U toku priprema za 
ovaj pohod stigla je vijest da je Austrija, poslije 50 godina mira, 8. II 1788. 
objavila rat Osmanskoj carevini. Bošnjaci tako ostadoše da brane svoju 

domovinu, na čijim se granicama poslije pola stoljeća ponovno pojavila 
velika neprijateljska vojska. 

Ovaj je rat bio izravan rezultat osvajačkih nastojanja Katarine II Velike, 
posebno pothranjivanih lahkim uspjehom na Krimu. Ona je u jednom memo- 
randumu, koji je još 10. IX 1782. podnijela austrijskom caru Josipu II, 
izložila svoj čuveni "grčki projekt". Taj se projekt u osnovi svodio na prijedlog 
da se razbije evropska Turska i međusobno podijele njeni posjedi na principu 
ravnoteže snaga. Upravo radi te ravnoteže na Balkanu su se imale stvoriti 
dvije nove države. Prvo bi se sjedinjenjem Vlaške i Moldavije stvorila 
samostalna pravoslavna država, pod antičkim imenom Dacija. Katarina je 
za prvog vladara ove nove države predvidjela svog ljubimca, kneza Grigorija 
Potemkina. Na drugoj strani, ujedinjenjem Trakije, Makedonije, Bugarske 
i sjeverne Grčke obnovio bi se Bizant, odnosno grčko srednjovjekovno 
carstvo, sa sjedištem u Carigradu. Mjesto prvog cara obnovljenog istočnog 
rimskog, odnosno grčkog carstva, Katarina je namijenila svom tada tro- 
godišnjem unuku, koji je već prilikom rođenja 1779. dobio znakovito ime 
Konstantin. On je od ranog djetinjstva pripreman za tu ulogu. 

Suočena sa agresivnom politikom Katarine II, Porta je, iako nespremna 
za rat, 14. VIII 1787. objavila Rusiji rat, uz mogućnost da se objava opozove, 
ukoliko se Rusija povuče sa Krima i Kavkaza. Objava je prihvaćena, mada 
ni sama Rusija nije bila spremna za rat. Ista je situacija bila i sa Austrijom. 
Zbog opće nespremnosti zaraćenih sila cijeli je rat vođen vrlo mlitavo. Rat 
nije donio ni Rusiji niti Austriji nikakav trajan uspjeh, a ni jedna tačka 
ambicioznog Katarininog "grčkog projekta" nije ostvarena. 

Austrija je već od 1780. vršila određene pripreme za novi pokušaj 
osvajanja Bosne, uglavnom slanjem uhoda koji su prikupljali obavještajne 
podatke vojnog karaktera. Austrijski su agenti nailazili na podršku franje- 
vačkog biskupa fra Augustina Boteš—Okića. Fra Augustin Okić je bio rodom 
iz okoline Kreševa i upravo je zauzimanjem cara Josipa II u Rimu imenovan 
biskupom 1785. godine. Okićevim nastojanjem uspostavljena je takozvana 
"Fundacija" Josipa II iz čijih se sredstava školovao i odgajao bosanski 
svećenički podmladak u Zagrebačkom sjemeništu. 

Skupa sa objavom rata, car Josip II je uputio i proglas bosanskom 
stanovništvu. Tu se, na osnovu njegovog Patenta o toleranciji iz 1781, 
Bošnjacima, ukoliko ostanu mirni, jamči lična i imovinska sigurnost i potpuna 
ravnopravnost islama sa drugim vjeroispovijestima, pa čak i plaćanje imama 
i drugih vjerskih službenika iz državne kase. Bez obzira na ova obećanja, 
Bošnjaci su na sjeverozapadnim granicama Bosne pružili snažan otpor aus- 
trijskoj vojsci. 

Prema Bosni Austrija je postavila dva korpusa, ukupne jačine 51.000 
vojnika. Prostor od ličko—dalmatinske granice do Dubice pokrivao je hrvatski 
korpus, jačine 39.000 momaka. Na prostoru od Gradiške do Šapca postavljen 
je slavonski korpus od 12.000 ljudi, koji je ujedno bio veza sa glavninom 
austrijske vojske kod Beograda. Zauzeta na drugim stranama, centralna 
osmanska vlada se ograničila na slanje novca i opreme, dok je fizički teret 
odbrane Bosne, kao i ranije, pao na same Bošnjake. 

Na vijest o objavi rata bošnjačko neboračko stanovništvo se iz pogra- 
ničnih krajeva povuklo sa imetkom u tvrđave i gradove u unutrašnjosti. 
Kako na granicama Bosne dugo nije bilo rata, to je svijet bio donekle i 
uplašen. Strah je brzo razbijen, pošto su serhatlije svuda dočekali i suzbili 
neprijatelja. 

Nasuprot krajišnicima, Sarajlije su se u ovom ratu držale prilično neod- 
lučno. U gradu je postojalo više stranaka, što je bio povod "mnogim glupostima 
i ludostima". Mula Mustafa Bašeskija piše da međusobno podijeljeni zapo- 
vjednici, ajani, age i baše "nisu mogli shvatiti da nebošnjaci, raja u Sarajevu 
i Sarajevskoj nahiji, ne sačinjavaju ni jednu petnaestinu stanovništva, a od 
kojih muteselim pokupi 200—300 vojnika. Ovi su "jadnici" morali sami 
podnijeti troškove puta, a sa muselimom su krenuli čak prije Bošnjaka, 
"što nije nikako opravdano". Tim povodom Bašeskija zaključuje da su "Boš- 
njaci, kratko rečeno, nerazboriti ljudi". 

U maju 1788. stiglo je u Sarajevo tri stotine tovara municije koja je 
odmah otpremljena na Krajinu. Razvijeno je 30 bajraka, tako da je iz šehera 
na vojnu otišlo 3.000 ljudi. I pri tako relativno malom broju vojnika koji 
su napustili grad, mnoge su kuće ostale bez odrasle muške glave. Zato je 
naređeno da se noću čuvaju mahale od kradljivaca. To su radili mladići, 
ustvari dječaci, koji su sve to shvatili kao igru i besposlicu. 

Noću, 29. VI 1788. u Sarajevu je buknuo velik požar. Vatra je izbila 
u novoj kući nekog Jevreja u blizini Čifuthane. Zbog vjetra vatra se brzo 
širila, a zbog odlaska na vojnu u gradu nije bilo dovoljno snažnih ljudi koji 
bi to spriječili. Požar je teškom mukom ugašen tek iza sabaha. U požaru 
je izgorjelo 17 hanova, 50—60 dućana, a gorjele su i Sahat-kula i Begova 
džamija. Istovremeno su izgorjeli bezistani i magaze, zajedno sa robom. 
Požar je zahvatio i prostor od Husrev-begova hamama do Ćumurije ćuprije 
i od Ćurčića mahale do Stare pravoslavne crkve i Tabačkog mesdžida. U 
crkvi je izgorjelo šest nebošnjaka, sa robom koju su tu bili sklonili, a u 
hanu Kolobari su stradala dvojica Jevreja. Bio je to jedan od najvećih i 
najtežih požara koji je zahvatio sarajevsku čaršiju. 

Kako na frontu ni sa jedne strane nije bilo ofanzivnih akcija, to se 
većina Sarajlija, čuvši za požar, vratila u šeher. Za njima su se poveli 

Visočaci 1 ostali, pa su po pograničnim gradovima i palankama ostali uglav- 
nom sami krajišnici. U ovom su ratu viši bošnjački slojevi općenito pokazali 
prve znake kolebanja u pogledu otpora Austriji. Prvaci su se međusobno 
svađali, pa čak i odvraćali ljude od borbe. Takvo držanje prvaka i zapovjed- 
nika izazvalo je nezadovoljstvo među nižim bošnjačkim slojevima spremnim 
za borbu. Taj se svijet, kako piše Bašeskija, "skoro listom stavio pod janjičar- 
ske zastave i na vojnu pošao o svom trošku, ali zapovjednici se nisu pobrinuli 
za topove i opkope". Zapovjednici općenito nisu vodili brigu o vojsci koju 
su "golu—bosu" držali više mjeseci. Mjesto da brinu o vojsci, age su se 
počele baviti stočnom trgovinom, dok su u pozadini istovremeno zavladali 
oskudica 1 glad. 

Zbog takvog stanja, sarajevske i ostale delikanlije (momci) "nisu bile 
zagrijane za borbu". Ukoliko je kod nekih i bilo volje za borbom, prvaci i 
vođe to nisu ni znali niti htjeli iskoristiti. Tako se cijelo ljeto 1788. "jedna 
oduševljena i vatrena vojska dosađivala", jer se niko nije brinuo o njenoj 
opremi. Ljudi su proveli pet—šest mjeseci na položajima, a da nisu stupili 
ni jednom u boj. Razlog tome je sigurno i nespremnost Austrijanaca koji 
su, ukoliko su i napadali, činili to kratko i nesigurno. 


Glavne su se borbe vodile oko grada Dubice, pa je ovaj rat u historiji 
Bosne i Bošnjaka ostao poznat kao Dubički rat. Poslije više neuspjelih 
pokušaja, Austrijanci su 26. VIII 1788. zauzeli Dubicu, a 3. oktobra iste 
godine Bosanski Novi. Tek 1789, odnosno 1790. zauzeli su Gradišku i 
Cetin. O otporu Bošnjaka poznat je stav feldmaršala Gideona Laudona, 
glavnokomandujućeg austrijske vojske. Za njega je bilo nevjerovatno kako 
su tvrdo građeni bosanski gradići, kako se "domaći Turci" u njima uporno 
brane i kako se znaju lahko ponovno ušančiti kada im se razori jedna 
odbrambena linija. 


U jesen 1789. upućen je u pomoć Bosni Kara Mahmud-paša Bušatlija, 
koga su osmanske vlasti u međuvremenu uhvatile, ali su ga pustile na 
slobodu kada je izbio rat. On je sa 15.000 vojnika, uglavnom nebošnjaka, 
stigao u Sarajevo 10. X 1789. Vojska je prenoćila u Sarajevskom polju, a 
odatle se uputila u bosansku ordiju na Krajini. Bušatlija se jedno vrijeme 
zadržavao oko Varcar—Vakufa i Travnika, ali kako je već nastupala zima i 
time kraj ratne kampanje, to nije ni stupio u borbu, nego se vratio Skadru. 
Ljudima nije bilo jasno zašto je Bušatlija uopće upućen u Bosnu, kao 
navodna pomoć, i to "pred samu zimu kada za to nema nikakve potrebe". 
Bošnjaci su smatrali da je Bušatliju trebalo odmah poslati u Beograd, koji 
je već skoro pune dvije godine bio pod austrijskom opsadom. Ustvari, 
Bušatlija je stigao u Sarajevo dva dana kasnije, nakon što je feldmaršal 
Laudon 8. X 1789. konačno zauzeo Beograd. 

Nekog većeg uspjeha Austrijanci nisu imali ni na frontu u Srbiji. Sla- 
vonski korpus je u trećem pokušaju uspio u proljeće 1788. osvojiti Šabac 
u Zvorničkom sandžaku. Austrija se u Srbiji oslanjala uglavnom na srpske 
dobrovoljačke čete (frajkore). Dok su frajkori četovali i hajdukovali, regu- 
larne austrijske trupe su bile angažirane na složenoj operaciji opkoljavanja 
i opsade Beograda, što je trajalo cijelu prvu polovinu rata. 

Za zapovjednika dobrovoljaca u Srbiji je postavljen neki austrijski 
major Mihaljević. Njegovi su odredi bili poznati kao "Mihaljevićev frajkor" 
i djelovali su u zapadnoj i sjevernoj Srbiji. U Šumadiji i istočnoj Srbiji je 
sa svojim frajkorima ratovao kapetan Koča Anđelković. On je uglavnom 
ometao saobraćaj i veze između Beograda i Niša. Po njemu je ovaj rat u 
Srbiji u narodu nazvan Kočina krajina, mada je on već prvih mjeseci rata 
poražen, pa je morao pobjeći u Banat. Osmanlije su ga tu sustigle i uhvatile 
te septembra 1788. pogubile u Tekiji na Dunavu. 

Već je prve ratne godine bilo jasno da od dalekosežnog Katarininog 
"srčkog projekta" neće ništa biti. Osim slabog učinka ruske 1 austrijske 
vojske na frontu, rušenju Osmanskog carstva su se iz svojih razloga i interesa 
usprotivile Engleska i Pruska. U međuvremenu je 14. VII 1789. izbila 
Francuska revolucija, koja je veoma uzdrmala i zabrinula feudalnu Evropu. 
Tako se 1791. pristupilo mirovnim pregovorima. 


Mir između Austrije i Porte zaključen je 4. VIII 1791. u Svištovu, 
pristaništu na lijevoj obali Dunava u Bugarskoj. Ovim mirovnim ugovorom 
Austrija je vratila Osmanskoj carevini tri osvojena grada na sjeverozapadu 
Bosne (Dubicu, Novi i Gradišku), dok je jedino zadržala Cetingrad. 

Krajišnici i neki krajiški kapetani nikako se nisu mirili sa gubitkom 
Cetingrada. U tome se posebno isticao Hasanaga Pećki, koji je imao vlastitu 
malu vojsku sa dva topa i oko 50 ljudi, od kojih su čak trideseterica bili 
prebjezi sa austrijske strane, optuženi za razne prekršaje i krivična djela. 
Hasan-aga je skoro 30 godina vodio sa Austrijom neki svoj privatni rat. 
On je istovremeno bio u stalnom sukobu i svađi sa bosanskim vezirom koga 
je, jednako kao i sultana, optuživao za gubitak Cetingrada. Uz njega je 
pristajao i ostrožački kapetan Hasan-beg Beširević. On je u proljeće 1822. 
napao Cetingrad, zauzeo ga i opljačkao. 

Preliminarni mir između Rusije i Osmanskog carstva zaključen je pod 
uticajem Engleske i Pruske u augustu 1791. godine. Mir je konačno potpisan 
u moldavskom glavnom gradu Jašiju (lasi) 9. I 1792. godine. Ovaj mir nije 
Rusiji donio neke značajne teritorijalne dobitke, ali je njime potvrđena 
njena vodeća uloga na Balkanu, kao zaštitnice svih pravoslavnih podanika 
Osmanskog carstva. Mirom u Jašiju potvrđen je član 7. prethodnog Ku- 
čuk—Kajnardžijskog mira, prema kojem je Rusija imala pravo da kod os- 

manskih vlasti intervenira u korist pravoslavnog stanovništva, što joj je u 
praksi davalo pravo protektorata nad njim. Porta se trudila da tom pravu 
Rusije ne pridaje veći značaj nego što ga ima austrijski protektorat nad 
katolicima u Carstvu, na osnovu članova 13, 11. i 9. Karlovačkog, Poža- 
revačkog i Beogradskog mira. Razlika je ipak bila u kvantitetu. Broj katolika 
u Osmanskom carstvu je bio neznatan, uglavnom nešto u Bosni i Albaniji. 
Nasuprot tome, broj ruskih pravoslavnih istovjernika bio je u balkanskim 
zemljama Osmanskog carstva velik. Taj je kvantitet davao Rusiji, u toj fazi 
istočnog pitanja, kvalitetno jači položaj na Balkanu u odnosu na Austriju. 
Manifestiralo se to već sa izbijanjem Prvog srpskog ustanka 1804. godine. 

Bošnjaci u odnosu na Prvi srpski ustanak 


Od kraja XVIII i početkom XIX st. dolazi do izvjesnog ublažavanja i 
otupljivanja oštrice ekonomsko—socijalnih sukoba i borbi među Bošnjacima. 
Razlog tome su ustanci i oslobodilački pokreti kršćanskih, u prvom redu 
pravoslavnih naroda, koji tada izbijaju u Osmanskom carstvu. Ovim se 
ustancima ne dovodi u pitanje samo osmanska vlast, nego se istovremeno 
na raznim područjima ugrožava fizički opstanak muslimanskog stanovništva, 
uključujući tu i Bošnjake. Tako je u Bosni shvaćen i primljen Prvi srpski 
ustanak, koji je podignut 14. II 1804. u Orašcu kod Aranđelovca. Osjećaj 
da su ustankom Bošnjaci kao muslimani u svakom pogledu ugroženi bio 
je razlogom da su odredi bosanske vojske od početka učestvovali u osmanskim 
vojnim operacijama protiv ustanika. Ustanici su, osim toga, od početka 
izražavali teritorijalne pretenzije prema Bosni. To je vrlo plastično i jasno 
izraženo u završnim stihovima poznate epske pjesme Filipa Višnjića, Početak 
bune protiv dahija: "Kad je Đorđe Srbijom zavlado, / i Srbiju krstom prekrstio, 
/ i svojijem krilom zakrilio, / od Vidina pak do vode Drine, / od Kosova te 
do Biograda, / vako Đorđe Drini govorio: / "Drino vodo, plemenita međo, 
/ izmeđ' Bosne i izmeđ' Srbije, / naskoro će i to vrijeme doći, / kada ću 
ja i tebeka preći, / i čestitu Bosnu polaziti!" 

Pri prvoj većoj intervenciji protiv ustanika Bošnjaci su potučeni u boju 
na Mišaru kod Šapca, 13. VIII 1806. godine. Kasnije su prilikom pohoda 
Sulejman-paše Skopljaka nanijeli više teških poraza srpskim ustanicima. 
Bošnjaci su među prvima ušli u Beograd 5. X 1813, kada je došlo do 
vojnog sloma Prvog srpskog ustanka. 

Bošnjaci i općenito muslimansko stanovništvo koje je živjelo u Beo- 
gradskom pašaluku doživjelo je vrlo tešku sudbinu u toku Prvog srpskog 
ustanka. Prema nekim procjenama, u Beogradskom pašaluku je pred Prvi 
srpski ustanak živjelo oko 20.000 Bošnjaka, ne računajući tu pripadnike 
osmanskih garnizona. Srbi su svo muslimansko stanovništvo općenito, pa i 
u Beogradskom pašaluku, nazivali Turcima. U stvarnosti tu je bilo vrlo 
malo pravih etničkih Turaka. Radilo se uglavnom o Bošnjacima, te manjem 
broju Albanaca. Austrijsko—osmanski ratovi tokom XVIII st., praćeni haj- 
dučijom i četovanjem srpskih frajkora, stvorili su kod muslimanskog, pre- 

težno bošnjačkog, seoskog stanovništva u Beogradskom pašaluku i dijelovima 
sjeverozapadne Srbije, koji su pripadali Zvorničkom sandžaku, odnosno 
Bosni, osjećaj potpune nesigurnosti. Bošnjaci su zato bili prisiljeni da se 
koncentriraju po gradovima i palankama koje su imale garnizone ili da 
usljed demoralizacije i straha potpuno napuste zemlju. 

Srpski ustanici su u početku načelno pravili razliku između mirnih, 
"carskih" Turaka i janjičarskih nasilnika i odmetnika od centralne vlasti, 
ističući da se bore samo protiv ovih drugih. Ustvari, ustanici nisu pravili 
razliku među bošnjačkim stanovništvom, smatrajući ga u cijelosti nepri- 
jateljskim. Ustanici su jedino po nekim varošima i palankama u koje su 
ulazili (Valjevu, Šapcu, Rudniku, Smederevu i J agodini) iz taktičkih razloga 
ostavljali na miru "carske Turke", ustvari Bošnjake, takozvane "starince" 
(erlije), dok su ostale ubijali ili protjerivali. Prema kasnijim kazivanjima 
pojedinih ustanika, za sve njih Turci su bez razlike bili samo krvavi nepri- 
jatelji. Tokom svih devet godina ustanka u Beogradskom pašaluku je, da 
se poslužimo riječima starog srpskog historičara i političara Stojana No- 
vakovića, vršeno "generalno trebljenje Turaka iz naroda". 


To je trijebljenje posebno surovo i temeljno izvedeno dvomjesečnim 
progonima muslimanskog stanovništva Beograda, u koji su ustanici konačno 
ušli 8. I 1807. godine. Razulareni bećari Miloja Petrovića Trnavca, željni 
pljačke i plijena, uz prešutnu saglasnost zapovjednika grada Mladena Milo- 
vanovića, nisu osim Bošnjaka poštedjeli ni Jevreje, Grke, Cincare, pa ni 
neke beogradske Srbe, trgovce i zanatlije. Nekoliko stotina Jevreja sa ženama 
i djecom protjerani su u susjedni Srijem i Banat. Pokolji i progoni u Beogradu 
kulminirali su početkom marta 1807. godine. Beogradski vezir Sulejman- 
-paša je, po dogovoru sa srpskim vlastima, krenuo 7. marta sa svojom 
pratnjom i pod zaštitom jednog srpskog odreda u pravcu Niša. Po izlasku 
iz grada, kod Pašine česme na Vračaru, Sulejman-paša i njegova pratnja 
su napadnuti i pobijeni. To je bio signal za opći napad na "Turke" u 
Beogradu. Mnogi su pobijeni, mnogi na silu pokršteni, posebno žene i djeca, 
a svima bogatijim oduzeta su imanja. Jedan broj žena 1 djece ukrcan je na 
lađe i upućen Dunavom u Vidin. Borba među srpskim starješinama oko 
podjele bošnjačkih posjeda i imetka u Beogradu trajala je dugo vremena, 
o čemu se starao Praviteljstvujušči sovjet. 


Politika tjeranja "Turaka", ustvari Bošnjaka, nastaviće se tokom Drugog 
srpskog ustanka. Procjenjuje se da je uoči Hatišerifa od 3. VIII 1830. u 
Srbiji živjelo oko devet do deset hiljada Bošnjaka (Beograd 4.000, Užice 
2.000, Ćuprija 1.500, Smederevo 800 i Hasan-pašina, tj. Smederevska 
Palanka 200). Hatišerifom je, među ostalim, određeno da se muslimansko 
stanovništvo ima iseliti iz Srbije (Beogradskog pašaluka) u roku od godinu 

dana. Kako se pokazalo da je to suviše kratko vrijeme za sređivanje svih 
imovinsko—pravnih odnosa, to je 1833. rok za iseljavanje produžen za pet 
godina. Ali i poslije toga roka u Srbiji je ostalo više hiljada Bošnjaka, čije 
je rezidiranje bilo ograničeno na šest garnizonih mjesta: Šabac, Beograd, 
Smederevo, Kladovo, Užice i Soko. Za vrijeme ustavobranitelja i kneza 
Aleksandra Karađorđevića, 1842—1858, koji je održavao dobre, mada neis- 
krene odnose sa Portom, došlo je do relativnog zatišja, mirnog života i 
prestanka izgona Bošnjaka. 

Povratak na vlast i druga vlada Miloša i Mihaila Obrenovića (1858—1867) 
obilježeni su nastojanjima da se konačno riješi pitanje navodnih Turaka, 
čije se prisustvo, posebno u Beogradu, smatralo nepodnošljivim. Srpskim 
se vlastima ubrzo ukazala prilika da taj problem, modernim jezikom rečeno, 
internacionaliziraju i sa svog stanovišta ubrzaju njegovo rješenje. U Beogradu 
je 3. VI 1862. došlo do incidenta kod takozvane Čukur česme, kojom su 
prilikom osmanski nizami ubili jednog srpskog dječaka ili mladića. Čim 
se saznalo za ovaj događaj, u beogradskoj je varoši došlo do antiturskih 
demonstracija, pa se lokalno muslimansko stanovništvo sklonilo u tvrđavu 
pod zaštitu osmanskog garnizona. Iz tvrđave je potom bombardovana beo- 
gradska varoš. Napad je prekinut intervencijom konzula velikih sila u Beo- 
gradu. Radi sređivanja ovog pitanja u Kanlidži (gradić na maloazijskoj obali 
Bosfora) je održana međunarodna konferencija, na kojoj je 22. IX 1862. 
odlučeno da muslimansko stanovništvo mora napustiti Srbiju, gdje će ostati 
samo četiri osmanska garnizona, u tvrđavama Šabac, Beograd, Smederevo 
i Kladovo, dok se tvrđave u unutrašnjosti, Soko i Užice, imaju srušiti. 


Krajem 1862. počelo je iseljavanje Bošnjaka iz Užica i Sokola u Bosnu, 
gdje je osmanska vlada podigla za njih dva nova naselja na Savi, Gornju 
i Donju Aziziju (po sultanu Abdulazizu), danas Bosanski Šamac i Orašje. 
Posebno je ilustrativan slučaj Užica, koje je u prvoj polovini XIX st. bilo 
prava i poslije Beograda najveća "turska" (muslimanska, odnosno bošnjačka) 
varoš u Srbiji. Osnivač srpskog teatra, pisac i glumac Joakim Vujić zabilježio 
je u svojim Putešestvijama, da je Užice tridesetih godina prošlog stoljeća 
imalo 2.000 bošnjačkih kuća, dvadeset džamija i 80 srpskih domova. Eng- 
leski putopisac Archibald Patton bio je u Užicu 1843, gdje ga je muselim 
obavijestio da u gradu ima 3.500 bošnjačkih i 600 srpskih kuća. Užički 
su Bošnjaci bili veoma ponosni na svoj grad, pa su mu pjevali: "Oj, Užice, 
mali Carigrade, / dok bijaše, dobar li bijaše, / kroz tebe se proći ne mogaše, 
/ od sokaka i od ćefenaka, / od momaka i od djevojaka!" Prema srpskim 
službenim izvorima, Užice je napustilo 2.966 Bošnjaka, koji su bili prisiljeni 
u bescijenje prodati ili jednostavno ostaviti svoj nepokretni imetak. Bošnjaci 

iz užičkih sela iselili su se u Bosnu još 1834, od kada su uzaludno potraživali 
prihode sa svojih ranijih imanja. 

Istu sudbinu, samo u nešto manjem broju, doživjeli su i Bošnjaci gra- 
da—tvrđave Soko, koji se nalazio u blizini Krupnja u jugozapadnoj Srbiji. 
Početkom 1863. minama su srušene i kao vojni objekti potpuno onespo- 
sobljene užička i sokolska tvrđava. Miniranju su službeno prisustvovali 
ruski i engleski vojni komesari, srpski general Ranko Alimpić i osmanski 
pukovnik Mehmed Ali-bej. U skupštinskoj besjedi 17. VIII 1864. knez 
Mihailo Obrenović je mogao sa zadovoljstvom konstatirati: "Muslimani koji 
su živjeli u Užicu i Sokolu, iseljeni su, a gradovi užički i sokolski porušeni 
su." Nasuprot ovoj suhoparnoj političkoj konstataciji, srpski hroničar Miladin 
Radović je zabilježio da je rastanak Bošnjaka sa Užicem i Sokolom bio 
tužan i vrlo težak: "Sve je otišlo plačući." 

Procjenjuje se da je početkom šezdesetih godina Srbiju napustilo 8.000 
Bošnjaka. U Srbiji je ostao izvjestan broj Cigana—muslimana, koji nisu 
smatrani "Turcima", te onih Bošnjaka koji su se proglasili Ciganima kako 
ne bi ostavili svoje rodne kuće. Poseban je slučaj sa Bošnjacima u selima 
Mali Zvornik i Sakar, koji su i poslije teških pritisaka i natezanja sa srpskim 
vlastima jednostavno odbili da idu i tako do danas tamo ostali. Ovo se 
razdoblje završava 24. IV 1867, kada je posljednji osmanski komandant 
beogradske tvrđave Ali Riza-paša simbolično predao knezu Mihailu ključeve 
srpskih gradova Šapca, Beograda, Smedereva i Kladova, koje je sultan 
"povjerio knezu na čuvanje". Sutradan je Ali Riza-paša napustio Beograd 
sa posljednjim odredom osmanske vojske. Istovremeno je na kalemegdansku 
tvrđavu, "pored sultanove", podignuta i srpska zastava. 

Nekoliko hiljada preostalih Bošnjaka u Srbiji bili su od tada potpuno 
u nadležnosti i zavisnosti od srpskih vlasti. Knez Mihailo je 1868. naredio 
da se popravi jedina preostala beogradska džamija, Bajrakli džamija, kako 
Muslimani koji tu žive "ne bi bez religiozne utehe bili". Mala muslimanska 
zajednica u Srbiji je 1874. brojala 6.176 pripadnika. Najbrojnije zajednice 
bile su u Aleksincu (1.242), Knjaževcu (1.101), Šapcu (688) i regionu 
Podrinja (973). Beogradska muslimanska zajednica sastojala se od svega 
36 pripadnika. 

U međuvremenu je (1852) u Crnoj Gori, od strane države, izvršeno 
pokrštavanje oko osam stotina Bošnjaka, u selima Konjusi, Božići, Donja 
Ržanica i na ušću Ržaničke rijeke. Suprotno kanonskim propisima pra- 
voslavne crkve, po kojima je krštenje indivdualni čin, koji obavlja sveštenik 
u crkvi, ovo pokrštavanje je vršeno grupno, na otvorenoj poljani, u prisustvu 
plemenskih kapetana, bajraktara, perjanika, žandarma 1 ostalih predstavnika 
vlasti. Crnogorski historičari pravdaju ovo pokrštavanje "klasnim, vjerskim 

i političkim razlozima", te posebno procjenom da je navodno proces islami- 
zacije vodio "deslavenizaciji naselja". Nasuprot tome, historijski je utvrđena 
istina da su se, na primjer, Albanci, koji su živjeli oko Rožaja, nakon 
prelaska na islam slavenizirali. Islam nigdje, ni u Bosni niti u Sandžaku, 
nije doveo do deslaveniziranja stanovništva. 

Borba za autonomiju Bosne — Husein-kapetan Gradaščević 


Početkom XIX st. javljaju se među Bošnjacima pobune i otpori, ali na 
različitoj socijalnoj i političkoj osnovi i platformi od pretežno seljačkih buna 
u XVIII stoljeću. Od kraja XVIII i početka XIX st. bune se uglavnom ajani 
i kapetani, kao feudalni veleposjednici i glavni nosioci funkcije lokalne 
vlasti. Uz njih pristaju i janjičari po gradovima, posebno u Sarajevu, koji 
su bili značajan supstrat i u nemirima sredinom XVIII stoljeća. I jedni i 
drugi ustaju protiv centralne vlasti, koja im ugrožava socijalni i politički 
položaj. Janjičari su egzistencijalno ugroženi jer država nastoji da ukine 
ovaj vojnički red, koji se odavno izmakao svakoj kontroli, a u neđuvremenu 
je izgubio svoju vojnu svrsishodnost. Ajani se bune jer država nastoji tradi- 
cionalnu lokalnu upravu, čiji su oni nosioci, zamijeniti savremenom činov- 
ničkom administracijom. Time bi ajani izgubili svoju političku moć. 

Već u prvoj polovini XVIII st. učvrstila se u Bosni ustanova ajanluka, 
kao novog oblika vršenja funkcija lokalne uprave u osmanskoj državi. Ova 
funkcija je pružala velike mogućnosti njenim nosiocima za lično bogaćenje 
putem raznih zloupotreba vlasti. Odatle pojedinci iz gornjih slojeva boš- 
njačkog stanovništva vode prave male ratove da bi se domogli položaja 
ajana. Vremenom ajani, regrutirani uglavnom iz najuglednijih begovskih 
porodica, postaju nosioci cjelokupne vlasti na području jednog kadiluka. 
U većini kadiluka gdje su postojale kapetanije funkciju ajana preuzeli su 
kapetani. Tako je došlo do spoja ajanske i vojne kapetanske funkcije u 
jednoj ličnosti, odnosno nasljednim putem u jednoj porodici. Ova činjenica 
dovodi do snažnog jačanja ekonomskih 1 političkih pozicija svih bosanskih 
kapetana, kojih je početkom XIX st. bilo 39. Svoj položaj održavali su, bez 
obzira na povremene sukobe, međusobnom ravnotežom i staleškom soli- 
darnošću, posebno u odnosu na centralnu vlast. Tadašnji strani posmatrači 
u Bosni, uglavnom konzuli velikih sila, primijetili su da su bosanski ajani, 
kao neosporni gospodari u kadilucima, učinili od Bosanskog pašaluka jednu 
svoju osobenu konfederaciju. Ajanski su se interesi dugo vremena podudarali 
sa politikom i ciljevima centralnih osmanskih vlasti. Zajednički im je interes, 
prije svega, bio odbrana granica osmanske države, odnosno Bosne, čime 
su ajani istovremeno branili kako vlastitu domovinu tako i svoj povlašteni 

socijalno—-ekonomski i politički položaj. Ta su se međusobna sloga i razu- 
mijevanje institucionalno izražavali kroz Ajansko vijeće, odnosno redovna 
i povremena savjetovanja vezira sa bosanskim ajanima. 

Sa početkom reformnog projekta sultana Mahmuda II 1808. neosporno 
se gospodstvo bosanskih ajana i njihova samovolja po kadilucima nisu više 
mogli dovesti u sklad sa željama i naporima centralne vlasti da vojno—ad- 
ministrativnim reformama osigura svoj autoritet u svim dijelovima Carstva. 
Već od početka dvadesetih godina XIX st. sultan Mahmud II, preko zlo- 
glasnog Dželal-paše, počinje obračun sa bosanskim ajanima prostom fizičkom 
likvidacijom najsilnijih među njima. Uporedo teče i akcija fizičke likvidacije 
već odavno neposlušnih i samovoljnih janjičara. Zamišljene i najavljene 
upravne i vojne reforme činile su izlišnim, kako janjičarstvo tako i ajanluk. 
Nakon masovne likvidacije janjičara u njihovim najjačim uporištima, Sara- 
jevu i Mostaru, Mahmud II je pokušao privoliti bosanske ajane da mirnim 
putem prihvate reforme, nudeći im položaj muteselima, kao prvih modernih 
državnih činovnika u Carstvu, odnosno Bosanskom pašaluku. Tu su ponudu 
bosanski ajani odlučno odbili, jer se nikako nisu mogli pomiriti sa per- 
spektivom da od neospornih gospodara u kadiluku postanu obični, makar 
i relativno visoki činovnici. Time je otvoren put direktnom oružanom obra- 
čunu između bosanskih ajana i centralne vlasti. 


Sultan Mahmud II, poznat kao "Petar Veliki" Osmanskog carstva, ali 
i kao "Adli" (Pravedni), bio je vrlo odlučan da taj obračun dovede do kraja. 
On je ustvari bio pristalica i nastavljač reformi koje je u posljednjoj deceniji 
XVIII st. počeo njegov rođak i prethodnik sultan Selim III, koji je nastojao 
na prvom mjestu raspustiti janjičarski i zavesti nizamski red. Tek što je 
1808. stupio na prijestolje, mladi sultan Mahmud II je bio svjedokom 
pobune janjičara koji su ubili reformama odanog velikog vezira Mustafa-pašu 
Bajraktara. Mladi je sultan svoj vlastiti život dugovao činjenici da je u tom 
trenutku bio jedini živi osmanski princ. On je u datom momentu vlast morao 
prepustiti protivnicima reformi, ali je pronicljivo i strpljivo čekao da nastavi 
reforme Selima III fizičkom likvidacijom onih snaga koje su im se suprod- 
stavljale. Uprkos egipatskom i grčkom ustanku, Mahmud II je uspijevao 
postepeno po Anadoliji i Rumeliji smaknuti jednog po jednog lokalnog 
moćnika i tako jednu po jednu provinciju stavljati pod efektivnu kontrolu 
Carigrada. U međuvremenu je uspio privući na svoju stranu nekadašnjeg 
janjičarskog agu Husein-pašu, pod čijom je komandom i uz fetvu šeih-ul- 
-islama, 15. VI 1826. izvršen na Atmejdanu u Istanbulu masakr nad nekoliko 
hiljada janjičara. Među pristalicama reformi taj je događaj poznat kao Vaka-i- 
-Hayriye (sretan ili povoljan početak). To je ustvari bio "povoljan početak" za 

obračun sa preostalim feudalnim autonomijama u Carstvu. U tom je pogledu 
prva na redu bila Bosna. 

Bosanski vezir Ali Namik-paša Moralia pokušao je ponovno početkom 
1831. privoliti ajane na poslušnost, odanost sultanu i prihvatanje reformi. 
Kapetani i ajani su odbili njegov poziv da dođu u Travnik, nego su se 
krajem januara 1831. sastali u Tuzli. Tu su se dogovorili da ne prihvate 
reforme, nego da se odupru, posebno uvođenju nove vojske i novih poreza, 
te ustupanju podrinjskih nahija Srbiji. Na kraju su, 5. II 1831, za svog 
vođu izabrali Husein-kapetana Gradaščevića. Navedene zahtjeve bosanskih 
ajana Husein-kapetan je u pratnji oko 4.000 svojih pristalica prenio bosa- 
nskom veziru u Travniku u drugoj polovini marta iste godine. U prvom 
većem sukobu sa vojskom velikog vezira, 18. VII 1831. kod Kačanika na 
Kosovu, Husein-kapetan je izvojevao veliku pobjedu, pa su ga ostali ajani 
potom proglasili za bosanskog vezira, u kuli Hadži Mujage Zlatara (Zlatare- 
vića) u selu Zabilju kod Viteza. Carski vezir Namik-paša Moralia uspio je 
pobjeći u Hercegovinu, a odatle preko Dubrovnika u Carigrad. Nakon toga 
je, prema A. S. Aličiću, u Sarajevu 12. IX 1831. zvanično proglašena i 
javno objavljena autonomija Bosne. To znači da je autonomija proglašena 
samo desetak dana nakon što je skoro sva sarajevska čaršija stradala u 
katastrofalnom požaru 31. augusta. 

Politički program bosanskih ajana nije bio jasno i do kraja formuliran, 
ali se može reći da su uz već spomenuto odbijanje reformi koje su, po 
njima, suprotne islamskoj tradiciji, posebno insistirali da se ne dira u 
njihova posjednička prava, te da se ubuduće na položaj bosanskog vezira 
postavljaju isključivo domaći ljudi. To bi faktički značilo da bi Bosna, pod 
političkim vođstvom ajana, dobila autonoman položaj u Osmanskom carstvu, 
sličan onom kakav je Srbija dobila Hatišerifom iz 1830. godine. U pogledu 
položaja ostalih slojeva muslimanskog stanovništva i nebošnjaka program 
bosanskih ajana nije predviđao nikakve promjene. Insistiralo se jedino na 
prestanku rada na uvođenju regularnih trupa (nizama) i novih uniformi, te 
zaštiti prava pripadnika starog janjičarskog korpusa. U tom se smislu tražilo 
vraćanje cjelokupne oduzete imovine, kako pobijenih, tako i onih još živih 
janjičara. Općenito se tražila nadoknada za sve gubitke pretrpljene od 
ukidanja starih institucija i nadoknada za sve ratne troškove koje su Bošnjaci 
imali u sukobu sa vojskom valikog vezira. Centralna vlast, odnosno Mahmut 
II nije prihvatio zahtjeve ajana niti je priznao legitimnost Husein-kapetana 
kao bosanskog vezira. U konačnom obračunu između sultana i Husein-ka- 
petana, u odlučujućem momentu prešli su na stranu sultana neki herce- 
govački ajani, sa Ali-agom Rizvanbegovićem i Smail-agom Čengićem na 
čelu. Vojska velikog vezira je uz njihovu pomoć nanijela presudan poraz 

Husein-kapetanu i njegovim pristalicama na Palama kod Sarajeva, 31. V 1832. 
godine. Samo četiri dana kasnije, 4. juna Husein-kapetan se još jedanput, 
pred samim zidinama Sarajeva, uzalud okušao u boju sa vojskom velikog 
vezira, kojemu su pomagali Rizvanbegović i Čengić. Tim porazom njegov 
pokret je konačno propao. Za svoje usluge Ali-aga Rizvanbegović je nagrađen 
izdvajanjem Hercegovine u poseban pašaluk, koji je njemu lično na arpaluk, 
kao veziru sa titulom paše, povjeren na upravu. Centralna vlast se konačno 
obračunala sa bosanskim ajanima tek odlučnom akcijom Omer-paše Latasa 
1850, fizičkim uništenjem 1 likvidacijom preostalih ajana, uključujući tu i 
Ali-pašu Rizvanbegovića. 

Latas je posebno surovo postupao sa već ostarjelim Ali-pašom, koga 
je, prije nego što ga je kod Banje Luke likvidirao, u svakoj prilici ponižavao. 
Sama Rizvanbegovićeva izdaja Husein-kapetana 1 ostalih bosanskih ajana, 
kao svojih klasnih drugova, govori o njegovoj potpuno pogrešnoj procjeni 
političkih prilika i tendencija u Carstvu. Čudno je da je on, kao iskusan 
čovjek i narodni prvak, mogao povjerovati da će se u vrijeme kada je bilo 
očito da se ajanluk u cijelom Carstvu brutalno dokida, on kao takav jedan 
moći održati u Hercegovini, samo zato što je u datom trenutku učinio jedan, 
koliko nelojalan toliko i ponizan čin. 


Svojim ratnim pohodom po Bosni i Hercegovini, koji je trajao godinu 
dana, Latas je praktično dokrajčio i uništio one političke snage koje su 
stoljećima predstavljale politički narod u historiji Bosne i Bošnjaka. Sa 
povijesne distance gledano, te su se snage, iako sa svojih ekonomsko—so- 
cijalnih pozicija, ustvari borile za svojevrsnu autonomiju Bosne u Osmanskom 
carstvu. Ideje o autonomiji zasnivale su se na unutrašnjem socijalno—eko- 
nomskom i političkom uređenju koje se u Bosni postepeno razvilo još tokom 
XVI st. i koje je u odnosu na ostale dijelove Carstva imalo jasno izražene 
svoje osobenosti. Drugi osnov zahtjeva za autonomijom bio je položaj Bosne 
kao "najisturenije pokrajine Carstva prema kršćanskoj Evropi", što je posebno 
došlo do izražaja od kraja XVII st., odnosno Karlovačkog mira 1699. godine. 
Ta je činjenica Bosni u biti davala poseban "međunarodni položaj". Uprkos 
tome, s obzirom na sve unutrašnje i spoljne okolnosti Osnamskog carstva, 
ideje o autonomiji Bosne nisu se u prvoj polovini XIX st. mogle ostvariti. 
Zato je poraz bosanskih ajana kao bosanskog političkog naroda, bio neiz- 
bježan. Oni nisu pokušali naći drugi most i drugu vezu, osim islama, sa 
ostalim slojevima bošnjačkog stanovništva, koje je uostalom kuga 1813—1817. 
veoma prorijedila. 


Savremenici bilježe da je Husein-kapetan Gradaščević, kao "Zmaj od 
Bosne", kako se najčešće sam nazivao i potpisivao, bio "čovik pametan i 
bogat". Franjevački hroničar fra Jako Baltić piše da se "Vezir Husein" prema 

"krstjanim činjaše pravedan". Veliki borac, ratnik i patriota, Husein-kapetan 
se ipak slabo snalazio u diplomatiji, mada bi se moglo reći da mu je politika 
bila strast 1 usud. Svom je pokretu nastojao, i u velikoj mjeri uspio, dati 
jedan općebosanski karakter. Sa izuzetkom nekoliko hercegovačkih ajana, 
uz njega je ipak pristala sva Bosna, uključujući tu i Sandžak. Posredstvom 
čovjeka od svog osobitog povjerenja, fra Ilije Starčevića, održavao je veze 
sa susjednim austrijskim vlastima, čiju je podršku nastojao osigurati. Ali, 
Austrija "iz svoje sebičnosti nije htjela znati za Bošnjake". Pored toga, knjaz 
Miloš Obrenović, u strahu za svoju tek stečenu autonomiju, držao se prema 
Husein-kapetanu veoma dvolično. Cijelu je situaciju na kraju vjerovatno 
najbolje rezimirao Vuk Karadžić u pismu Jerneju Kopitaru, datiranom u 
Zemunu 18. VI 1832: "U Srbiji sve po starome, a sultan Bošnjake pokori 
sam." 

Tanzimat i agrarni odnosi 


Agrarno pitanje u svom ekonomskom, socijalnom i nacionalno—poli- 
tičkom vidu spada u nekoliko ključnih problema bosanske historije XIX i 
prvih decenija XX stoljeća. U nauci je ovaj problem prisutan već čitavo 
stoljeće pa je o bosanskom agraru napisana brojna literatura različite vri- 
jednosti i namjene. Agrarno se pitanje u Bosni naročito zaoštrava nakon 
proglašenja Hatišerifa od Gulhane, 3. XI 1839, kada se već bio ustalio 
čiflučki sistem. U okviru politike Tanzimata postavlja se i pitanje pravnog 
uređivanja agrarnih odnosa u Bosni. Prilikom pokušaja rješavanja i pravnog 
reguliranja agrarnog pitanja osmanska vlast je polazila od datog stanja 
čiflučkih odnosa u pojedinim sandžacima Bosanskog vilajeta. Proces čif- 
lučenja u Bosni imao je više značajnih osobenosti u odnosu na druge 
dijelove Osmanskog carstva. 

Mada je čifluka bilo u Bosni još od početka osmanske vlasti, proces 
čiflučenja je tu tekao sporije nego u drugim krajevima Carstva. Taj proces 
u mnogim krajevima Bosne teče uglavnom tako što bosanske spahije za- 
hvataju rajinsku zemlju. Odatle se u Bosni najčešće u jednoj ličnosti po- 
javljuje spahija i čifluk—sahibija. To je bilo omogućeno činjenicom da su 
bosanske spahije skoro od samog početka uživale poseban položaj i povlas- 
tice. Bosanskom kanunnamom iz 1516. izričito je određeno da spahiluke 
u Bosni mogu dobiti i držati samo lica iz Bosne. Pored toga, bosanskim 
spahijama je vrlo rano priznato pravo da spahiluke drže i uživaju kao 
porodične nasljedne feude (odžakluk—timari). Posjed je tako stalno ostajao 
u rukama jedne porodice kod koje se vremenom učvršćivalo uvjerenje o 
njenim vlasničkim pravima na tom posjedu. Kada su ovi posjedi vremenom 
ostajali bez svojih obrađivača, gasilo se postepeno pravo držanja tih posjeda 
po sistemu rajinskog tesarrufa, koji se tako spajao sa spahijskim tesarrufom. 
U prvim stoljećima osmanske vladavine većinu raje činili su bošnjački 
seljaci. Vremenom, usljed čestih ratova, različitih epidemija i gladi, smanjuje 
se broj muslimanskog stanovništva u Bosni. Pored toga, učešće bošnjačkih 
seljaka u osmanskoj vojnoj službi dovodi do njihovog oslobađanja od rajinskih 
i drugih materijalnih obaveza prema državi. Na taj način najveći dio boš- 
njačke raje svrstava se u XVIII i XIX st. u red slobodnih seljaka. 

Preuzimajući u svoj posjed opustjele rajinske čifluke, bosanske spahije 
(čifluk—sahibije) naseljavaju na njih krajem XVIII i početkom XIX st. hriš- 
ćansko stanovništvo iz Crne bore i istočne Hercegovine. Proizvodni odnos 
između čifluk—sahibija i ovih novih naseljenika rajinske zemlje uspostavljao 
se putem slobodne pogodbe. Čifluk—sahibija je u pravilu davao seljaku 
zemlju u zakup uz određenu naknadu u naturi. U istočnoj i centralnoj Bosni 
i nekim dijelovima Hercegovine zakupnina je iznosila polovinu, trećinu, 
četvrtinu, ponegdje petinu, zavisno od vrste zemljišta i odgovarajućih poljo- 
privrednih kultura. Ova davanja od strane seljaka nisu bila sporna. Seljaci 
su osporavali čifluk—sahibijama neka druga davanja, posebno u Bosanskoj 
krajini, Posavini i Semberiji, gdje je dijelom, za razliku od drugih krajeva 
Bosne, vršeno nasilno ukmećivanje. U ovim krajevima zato dolazi do nezado- 
voljstva i pobuna seljaka. Da bi stišao to nezadovoljstvo seljaštva, bosanski 
namjesnik Husrev-paša pokušao je 1843. posebnom naredbom urediti odnose 
između čifluk—sahibija i njihovih čifčija. Ovom naredbom, koja predstavlja 
prvi pokušaj sređivanja agrarnih odnosa u Bosni u XIX st., regulirana su 
tri kruga pitanja: (1) obaveze kmetova prema čifluk—sahibijama (spahijama); 
(2) zabrana čifluk—sahibijama da traže ona davanja koja su u međuvremenu 
sami nametnuli; 1 (3) zabrana kmetovima da napuštaju čifluke i čifluk—sa- 
hibijama da bez razloga tjeraju kmetove. Na istim osnovama pokušao je 
1847. tadašnji namjesnik u Bosni, Tahir-paša, urediti agrarne odnose između 
čifluk—sahibija 1 njihovih čifčija. Od četrdesetih godina XIX st. u Bosni se 
ustalila obaveza kmetova da besplatno rade na begovskom zemljištu. To je 
bilo uzrokom stalnog nezadovoljstva među seljaštvom. Porta je zato izdala 
naredbu Tahir-paši da odmah ukine kuluk (tzv. beglučenje), jer taj oblik 
opterećivanja seljaka ne postoji u drugim dijelovima Carstva niti je ranije 
postojao u Bosni. U tu svrhu Tahir-paša je krajem 1847, odnosno početkom 
1848. sazvao zbor u Travniku, kojem je prisustvovalo nekoliko najistaknutijih 
bošnjačkih prvaka te predstavnici (uglavnom svećenici) "latinskog milleta" 
i "grčkog (pravoslavnog) milleta". Predstavnici kmetova nisu prisustvovali 
ovom zboru. Na zboru je donijeta odluka da se mjesto kuluka (beglučenja) 
u cijeloj Bosni uvede davanje trećine od svega "što se sije", a polovine od 
onoga što "samo niče". Uvođenje trećine najviše je pogodilo seljaštvo Bosa- 
nske Posavine, dijelom Krajine i Hercegovine, te upravo tu dolazi, tokom 
pedesetih godina a i kasnije, do češćih pobuna seljaka. Ni Omer-paša 
Latas, bez obzira na svu surovost i nastojanja nije uspio praksu zakupa 
poreza u Bosni zamijeniti njegovim neposrednim ubiranjem. 

Nakon kodificiranja zemljišnog prava u osmanskoj državi, Ramazanskim 
zakonom iz 1858, izdala je centralna vlast 12. IX 1859. posebnu Uredbu 
o čiflucima u Bosni, koja je u literaturi poznatija pod imenom Saferska 

naredba (jer je objavljena 14. safera 1276). Ovom naredbom konačno su 
ozakonjeni agrarni odnosi stvoreni čiflučenjem, odnosno postojeće običajno 
agrarno pravo, koje je utvrđeno za svaki od šest sandžaka Bosanskog vilajeta, 
izjavama predstavnika čifluk—sahibija 1 čifčija pred Velikim tanzimatskim 
medžlisom u Istanbulu. Po Saferskoj naredbi, posjednik zemljišta je vlasnik 
koji to zemljište može uz saglasnost države prodati, zamijeniti, založiti i 
ostaviti svojim nasljednicima. Lice koje tu zemlju drži u zakup (mustedžir) 
nema vlasničkih prava na samu zemlju, mada njegov zakup ima nasljedni 
karakter. Posjednik ga ne može dići sa zemlje koju drži i obrađuje, osim 
ako kmet (zakupnik) trajno zanemaruje zemlju, odbija bez razloga da plaća 
hak i nema nade da će se u tom pogledu popraviti, što se sve mora sudski 
dokazati. Odnosi između posjednika i kmeta reguliraju se putem međusobnog 
zakupničkog ugovora, koji se zvao muzarea, koji je zaključivan na određeno 
vrijeme. Kmet može sam napustiti zemljište i otkazati zakupnički ugovor, 
što mora saopćiti zemljovlasniku po završetku vršidbe, kako bi ovaj imao 
vremena pobrinuti se za drugo lice koje će preuzeti obrađivanje zemlje. 
Ako bi zakupnik napustio zemlju prije nego što je smirena ljetina, morao 
bi nadoknaditi posjedniku svu eventualnu štetu. Kmet ima pravo preče 
kupovine, ukoliko vlasnik prodaje čifluk. Sve nove gradnje na čifluku (kme- 
tovskom selištu) izvodi zemljoposjednik, a održavanje i popravke vrši kmet. 
Ukoliko kmet napušta čifluk, a sam je napravio neku zgradu, vlasnik je 
obavezan da mu to isplati. Isto važi i za voće koje je kmet zasadio na 
čifluku. Zemljoposjednik ne smije kmeta koristiti za svoje različite radove, 
niti ga istjerati iz kuće da bi se sam uselio, niti smije tražiti od kmeta 
besplatan smještaj i opskrbu. Visina različitih davanja uređena je posebno 
za svaki od šest bosanskih sandžaka, na osnovu spomenutih izjava kmetovskih 
deputacija pred tanzimatskim medžlisom o tome koliko se čega od starine 
davalo. Saferska je naredba samo potvrdila postojeće stanje i običajno 
pravo. Njenim donošenjem pravno je završen složeni i osobeni razvitak 
osmanskog feudalizma u Bosni. Kad je okupacijom 1878. Austro-Ugarska 
preuzela upravu u Bosni i Hercegovini, odmah je ozakonila Safersku naredbu 
kao osnov za reguliranje agrarnih odnosa u ovoj zemlji. Skupa sa Zemljišnim 
zakonom iz 1858. Saferska je naredba ostala pravno na snazi u Bosni i 
Hercegovini sve do kraja austrougarske uprave 1918. godine. 

Od konačnog sloma ajana 1850. nastaje u političkom životu Bošnjaka 
zatišje koje osmanska vlast nastoji iskoristiti za dovršavanje procesa reformi 
vojske, uprave, poreskog sistema i drugih oblasti društvenog života. Obje- 
dinjavanje tih tanzimatskih mjera ili reformi u Bosni je u pravnom i admi- 
nistrativnom pogledu izvršeno izdavanjem i objavljivanjem Uredbe o or- 
ganizaciji Bosanskog vilajeta 1. VI 1865. godine. Njena stvarna primjena 

u praksi kao Ustavnog zakona Vilajeta Bosanskog počela je tokom 1867. 
godine. U tom je pogledu posebno bio aktivan Osman Šerif Topal-paša, 
posljednji veliki bosanski namjesnik, koji je za svoje uprave tokom šezdesetih 
godina prošlog stoljeća prilično odlučno nastojao izvesti Bosnu na put građa- 
nskog razvitka, kako u privrednom tako i administrativno—političkom pogledu. 

Vjerovatno da je najveća kulturna tekovina tog doba među Bošnjacima 
pojava modernog štamparstva, štampe i novinarstva kao profesije. Krajem 
maja 1866. počela je u Sarajevu raditi prva moderna štamparija, koju je 
za potrebe vilajetske uprave dobavio Osman Šerif Topal-paša. U štampariji, 
koju je montirao i kraće vrijeme vodio iskusni njemački majstor iz Zemuna 
Isnaz Soppron, štampao se od 1866. pa sve do okupacije 1878. službeni 
vilajetski list Bosna. Bosna je bila dvojezični sedmični list, ššampan uporedo 
na turskom i bosanskom jeziku, ćirilicom i prema Vuk—Daničićevom pra- 
vopisu. Kroz 13 godina njenog izlaženja Bosnu su uređivali Mustafa Refet 
Imanović, Salih Biogradlija, Nurrudin Kurtćehajić i na kraju Kadri Cari- 
gradlija, slovoslagač turskog teksta u listu. Kao povremeni saradnici lista 
u novinarskom poslu se tada ogledaju i Mehmed Hulusi i Mehmed Fićri 
Kolagić. 

Pored službene Bosne, u Sarajevu se uskoro pojavio i prvi privatni 
bošnjački list, Sarajevski cvjetnik, čiji je izdavač i urednik bio Mehmed 
Šaćir Kurtćehajić. Njegov je osnovni cilj bio da zaštiti Bosnu i Bošnjake 
od olahkog omalovažavanja i svojatanja od strane tadašnje srpske i hrvatske 
štampe. Kurtćehajić je u tom smislu s uspjehom polemizirao sa listovima 
kao što su bili Zastava, Vidovdan, Narodne novine, Srbija, Narodni list i 
drugi. Mehmed Šaćir Kurtćehajić je bio prvi pravi bošnjački novinar. Rođen 
je 1844. u Akovu (Bijelom Polju) na Limu. Otac mu je bio kadija koji je 
službovao na više mjesta u Bosanskom vilajetu. Kurtćehajić se školovao 
samo u Bosni, mada je imao veliku želju da nastavi studije negdje na 
Zapadu, što mu mogućnosti i prilike nisu dozvolile. Na Zapad je otišao tek 
kada je obolio od tuberkuloze. Tražeći lijeka svojoj bolesti, umro je u 28. 
godini života, u ljeto 1872. u Beču, gdje je i pokopan. 

Omer-paša Latas je 1850. vezirsku stolicu poslije skoro 150 godina 
prenio u Sarajevo koje je time kao stvarno središte Bosne definitivno postalo 
vilajetski, odnosno zemaljski glavni grad. U narednom godinama su sve 
tadašnje velike evropske sile otvorile tu svoje konzulate. Grad je pored 
štamparije i novina, dobio i modernu poštu, sa telegrafskom vezom sa 
Istanbulom i Bosanskim Brodom. 


Za vrijeme Osman Topal-paše izgrađen je kolski put Sarajevo—Brod, 
otvorene su prve svjetovne škole (ruždije), te podignuti mnogi novi značajni 
javni objekti u evropskom stilu, posebno u Sarajevu. U gradu je tako po- 

dignuto više modernih državnih zgrada, kao što su konak, merkez ili policija, 
upravna zgrada sandžaka na Bistriku, kasarna zvana Medžidija, vojna bolnica 
na Hisetima, itd. 

Konzervativni široki bošnjački muslimanski slojevi, bez pravog poli- 
tičkog vođstva, drže se prema svemu tome uglavnom pasivno. Ipak, svim 
tim Osman Topal-pašinim reformama Bosna i Hercegovina se faktički pripre- 
mala za veliki preokret koji će u životu Bošnjaka nastupiti austrougarskom 
okupacijom 1878. godine. 

III DIO 


OKUPACIJA BOSNE I HERCEGOVINE 
(1875—1878) 

Istočna kriza i Berlinski kongres (1875—1878) 


Okupacijom 1878. Bosna i Hercegovina je ušla u sastav Habsburške 
monarhije. Usljed osobenih međunarodnih okolnosti u kojima je izvršena 
ova okupacija, unutrašnjih prilika i odnosa u okupiranoj zemlji i veoma 
složenog ustavnog sklopa Habsburške monarhije, Bosna i Hercegovina je 
u njenom okviru čitavo vrijeme imala poseban državnopravni položaj. Os- 
novni međunarodno—pravni akti koji su određivali taj položaj bili su član 
25. Berlinskog ugovora i Carigradska konvencija. Odatle je na prvom mjestu 
potrebno utvrditi okolnosti u kojima su donijeti ovi akti, odnosno izvršena 
okupacija BiH, čime su Bošnjaci došli pod nemuslimansku vlast. 

U toku "velike istočne krize" (1875—1878) ušla je Bosna i Hercegovina 
u centar svjetske politike, u kojoj će se naći još u dva maha, 1908—1909 
i 1914. godine. Kada je u ljeto 1875, upravo ustankom u Bosni, ponovno 
otvoreno "istočno pitanje", tj. pitanje preuzimanja i podjele osmanskih teri- 
torija u Evropi, Aziji i Africi, povela je Austro-Ugarska opreznu diplomatsku 
akciju u cilju dobivanja i zaposjedanja Bosne i Hercegovine. Različiti planovi 
Austrije da osvoji Bosnu potiču još iz prve polovine XVII stoljeća. Ove 
planove Austrija je vojnički pokušala ostvariti u tri maha: 1697, 1737 i 
1788—91, ali svaki put bez uspjeha. Pitanje pripajanja Bosne i Hercegovine 
Monarhiji zaoštrava se nakon završetka Napoleonovih ratova 1813—14, kada 
je Austrija konačno došla u posjed čitave Jadranske obale, od Istre do Boke 
Kotorske. Opkoljena odavno sa sjevera i zapada austrijskom teritorijom, 
Bosna je sada postala Monarhiji neophodna kao neposredno zaleđe dalma- 
tinske obale. Posebno su od 1857. godine maršal Radetzki i admiral Tegett- 
hoff skretali pažnju na neophodnost okupacije Bosne i Hercegovine iz stra- 
teških razloga, radi osiguranja austrijskih primorskih posjeda Istre i Dal- 
macije. Od druge polovine XIX st., Austrija se vojnički i diplomatski spremala 
da u pogodnoj prilici zaposjedne Bosnu i Hercegovinu. 

Pored učvršćenja svog položaja na Jadranskoj obali, Austro-Ugarska 
je držala da zaposjedanjem BiH postiže i druge ciljeve: (1) preduzima veliki 
korak u ekonomskoj i političkoj ekspanziji ka jugoistoku; (2) sprječava 
stvaranje neke velike slavenske države na svojim južnim granicama; i (3) osi- 
gurava svom kapitalu u pogledu prirodnih bogatstava i općih privrednih 

potencijala izuzetno značajno područje. Kada je u ljeto 1875. ustankom u 
istočnoj Hercegovini i Bosanskoj krajini otvorena velika istočna kriza, ta- 
dašnji austrougarski ministar spoljnih poslova, grof Gyula Andrassy je, 
imajući u vidu sve političke i ekonomske interese Monarhije, poveo pažljivu 
diplomatsku akciju koju će uspješno završiti tri godine kasnije, dobijanjem 
okupacionog mandata. Pred svojom i stranom javnošću Andrassy je zahtjev 
za okupacijom Bosne i Hercegovine pravdao potrebom da se u ovoj zemlji 
provedu barem neke osnovne ekonomske i političke reforme, osigura red i 
mir i tako otkloni opasnost od južnih granica Monarhije. Andrassy je doka- 
zivao da stabilnost Bosne i Hercegovine nije samo u interesu Monarhije, 
nego opća potreba radi održavanja mira u Evropi. Po njemu, osmanska 
vlast je nesposobna da provede reforme i osigura stabilnost u Bosni, nego 
to može učiniti samo jedna jaka i nepristrasna sila. U tom smislu Andrdssy 
je 30. XII 1875. uputio svoju prvu notu velikim evropskim silama. Andrdssy 
je tražio da velike sile zajednički zahtijevaju od Porte da se u BiH ostvare 
neke osnovne reforme. Predložene reforme obuhvataju vjersku jednakost, 
ukidanje zakupljivanja poreza, korištenje poreza isključivo u pokrajinama 
u kojima su prikupljeni i uvođenje različitih olakšica kojima bi se poboljšao 
položaj seljaka. Nadzor nad provođenjem reformi vršila bi jedna evropska 
komisija. 

U međuvremenu, Porta je iradom od 2. X 1875. obećala određene 
poreske i upravne reforme, kao i da će preduzeti mjere protiv zloupotreba 
lokalnih vlasti na koje su se ustanici žalili evropskim konzulima. Ferman 
o reformama za cijelu Carevinu zaista je obnarodovan 12. XII 1875. godine. 
Ustanici u Krajini i Hercegovini nisu vjerovali u te najavljene reforme nego 
su nastavili borbe protiv osmanskih vlasti. 

Iako program izložen u ovoj noti nije proveden uglavnom zbog pro- 
tivljenja Engleske, Andrassy je nastavio diplomatsku akciju čiji je krajnji 
cilj bio pripajanje Bosne i Hercegovine Monarhiji. On je već 13. V 1876, 
uz prethodnu saglasnost njemačkog kancelara Bismarcka i ruskog ministra 
Aleksandra Gorčakova, uputio novi memorandum velikim silama, sa pri- 
jedlogom reformi čije bi provođenje nadzirao konzularni kor u Sarajevu. I 
ovaj prijedlog Engleska je oštro odbacila. 


Početkom jula 1876, pod pritiskom svog nacionalno—romantičarski ras- 
položenog javnog mnijenja, knez Srbije Milan Obrenović i crnogorski knez 
Nikola I Petrović zaratili su protiv Osmanske carevine. Andrassy je u toj 
situaciji ubrzo postigao prvi značajan diplomatski uspjeh kada je na sastanku 
između Franje Josipa i ruskog cara Aleksandra II, 8. VII 1876. u Reichstadtu 
(danas gradić Zakopy, u Češkoj), Austro-Ugarska dobila pristanak Rusije 
da u slučaju poraza Turske u ratu sa Srbijom i Crnom Gorom može uzeti 

Bosnu i Hercegovinu. Pokazalo se da je Osmanska carevina još suviše jaka 
za Srbiju i Crnu Goru, koje su u ratu potpuno poražene. Rusija je zato 
odlučila da i sama stupi u rat, kako bi osigurala svoje interese na Balkanu 
i eventualno se dokopala Carigrada i moreuza. Poučena iskustvom iz Krim- 
skog rata, kada je ostala usamljena, odlučila je da prethodno obnovi Reich- 
stadtski sporazum sa Austro-Ugarskom. Tako je 15. I 1877. u Budimpešti 
sklopljena konvencija, s ciljem da se izbjegne kolizija austrijskih i ruskih 
interesa u istočnom pitanju. Tom konvencijom obavezala se Austrija na 
neutralnost u rusko—turskom ratu, a za uzvrat je dobila pravo da izabere 
momenat i način okupacije Bosne i Hercegovine. 

Međutim, Rusija se nije držala ovog dogovora pošto je, nakon pobjed- 
nosnog rata, članom 14. Sanstefanskog ugovora od 3. III 1878, bila pred- 
viđena neka vrsta autonomije za Bosnu i Hercegovinu. U zemlji su se imale 
provesti od ranije predlagane reforme, čije će modifikacije utvrditi Austrija, 
Turska i Rusija. Vilajetski ustav iz 1867. imao je biti strogo poštovan i 
izvršavan. Zaostali danak se neće tražiti, a tekući prihodi ovih pokrajina 
upotrebljavaće se do 1. III 1880, isključivo za naknadu štete izbjegličkim 
porodicama, bez obzira na rasu i vjeru. Ugovorom nije ništa rečeno o aus- 
trougarskom zahtjevu za Bosnu i Hercegovinu. To je za Austro-Ugarsku 
bio dovoljan razlog da izađe iz saveza sa Rusijom, koja je ponovno ostala 
usamljena. Austro-Ugarska je dobila odlučnu podršku Njemačke i ovog 
puta Engleske, koja je smatrala da rusko primicanje Carigradu i moreuzima 
ugrožava vitalne interese britanske imperije na Suecu i čitavom Bliskom 
istoku. Tako je revizija Sanstefanskog ugovora postala neizbježna i u tu 
svrhu sastao se Kongres velikih sila 13. VI 1878. u Berlinu. 

Na osmoj sjednici Kongresa, 28. VI 1878, stavljen je na raspravljanje 
član 14. Sanstefanskog ugovora, koji se odnosio na Bosnu i Hercegovinu. 
Formalan prijedlog da se Austro-Ugarskoj povjeri mandat da upravlja Bos- 
nom i Hercegovinom podnijeli su britanski delegati. Sve prisutne sile su 
prihvatile ovaj prijedlog, osim osmanskih predstavnika, koji su istupili protiv 
okupacije, ističući posebno da Bošnjaci odlučno traže da ostanu pod Turskom 
i da je Porta pripremila nužnu reformu. Engleska i Njemačka su vršile 
velik pritisak na osmanske predstavnike da prihvate odluku Kongresa. Tek 
na sjednici od 4. jula, a po dobijenim instrukcijama iz Istanbula, osmanski 
delegati su pročitali izjavu da je "carska turska vlada uzela u vrlo ozbiljno 
razmatranje mišljenje Kongresa o pogodnim sredstvima za povraćaj mira u 
Bosni i Hercegovini. Ona u to stavlja potpuno povjerenje i zadržava sebi 
pravo da se neposredno i prethodno sporazumije u tom pogledu sa bečkom 
vladom." Andrassy je rekao da je zadovoljan ovom izjavom pa je Otto von 
Bismarck, kao predsjedavajući, objavio da je Austro-Ugarska dobila mandat 

da okupira i upravlja Bosnom i Hercegovinom. Ova odluka formulirana je 
u poznatom članu 25. Berlinskog ugovora. Na sam dan potpisivanja ugovora, 
13. VII 1878, osmanski delegati su, poslije upornog insistiranja, uspjeli da 
od austrougarskih predstavnika dobiju pismenu izjavu da "suverena prava 
Nj. C. Vel. Sultana na pokrajine Bosnu i Hercegovinu neće pretrpjeti nikakve 
povrede faktom okupacije, te da će se okupacija smatrati kao privremena". 

Muslimani i Bošnjaci u Srbiji i Crnoj Gori 
poslije Berlinskog kongresa 


Tokom velike istočne krize 1875—1878, odnosno u ratovima 1876—1878, 
autonomnim kneževinama u Srbiji i Crnoj Gori priznat je odlukom Berlinskog 
kongresa status nezavisnih i suverenih država, uz znatno teritorijalno proši- 
renje. Srbija je proširena tako što je dobila četiri nova okruga: niški, pirotski, 
toplički i vranjski. Prema podacima iz 1874. na tom je prostoru živjelo 
ukupno 6.566 muslimana, različite etničke pripadnosti. Jedan od uslova 
koji su velike sile okupljene na Berlinskom kongresu postavile Srbiji da 
bi joj priznale nezavisnost bio je da na svojoj teritoriji osigura slobodu 
vjeroispovijesti. Povod tome bila je žalba upućena Kongresu od strane 
Univerzalne izraelske alijanse (Alliance Israelite Universalle), međunarodne 
organizacije sa sjedištem u Parizu, na diskriminaciju Jevreja u Srbiji. U 
članu 35. Berlinskog ugovora određeno je da se u Srbiji "neće moći nikome 
razlika u vjeri i vjeroispovijedi protivstaviti kao uzrok da bude isključen, 
ili da je nesposoban za uživanje građanskih i političkih prava, da ne bude 
primljen u javne službe, zvanja i časti, ili da ne vrši razne zanate i industrije 
ma u kom mjestu to bilo. Sloboda i javno vršenje crkvenih obreda biće 
ujamčeni svima srpskim građanima, kao i strancima, i nikakva smetnja 
neće se moći činiti hijerarhijskom uređenju raznih vjeroispovijedi, niti od- 
nosima njihovim sa crkvenim stariješinama svojim." 

Ovu odredbu srpska vlada je odmah 1878. pretočila u član 77. Zakona 
o uređenju oslobođenih predela, kojim se "građanima muhamedanske kao 
i građanima svake druge zakonom priznate vere" potvrđuje pravo i sloboda 
da ravnopravno obavljaju "verozakonske odredbe veroispovedi svoje". Pored 
toga, imenovan je i muftija, kao muslimanski vjerski poglavar, sa sjedištem 
u Nišu. U stvarnosti, muslimansko se stanovništvo iz četiri novopripojena 
okruga skoro u cijelosti, milom ili silom, iselilo. Pojedini krajevi, kao Topolica 
i dijelovi vranjskog okruga, koje je uglavnom nastanjivalo albansko musli- 
mansko stanovništvo, potpuno su opustjeli. Pošto nije bilo mogućnosti da 
se brzo izvrši unutrašnja kolonizacija, to mnoga zemljišta više godina nisu 
obrađivana niti je na njih naplaćivan porez. Usljed toga je, kako je to pisao 

bivši ministar narodne privrede Kosta Stojanović, srpska država imala ogrom- 
nu štetu. 

Situacija u Crnoj Gori, koja je Berlinskim kongresom također stekla 
nezavisnost, bila je slična onoj u Srbiji. Ratovima i odlukom Kongresa 
pripali su Crnoj Gori značajniji bošnjački gradski centri: Nikšić, Podgorica, 
Spuž, Berane, Kolašin i Bar. Ovi su gradovi, kao i muslimanska sela u 
plodnim dolinama, odmah bili izloženi velikom imigracionom talasu si- 
romašnog pravoslavnog stanovništva sa okolnih planina. Većina bošnjačkog 
stanovništva u međuvremenu je pobjegla u Bosnu i Hercegovinu, Sandžak, 
Kosovo i Albaniju. Od tada je počelo lutanje mnogih bošnjačkih porodica 
iz današnje Crne Gore, ne samo po Balkanu nego istovremeno sve do 
Anadolije i sjeverne Amerike. Oni koji su ostali činili su malu islamsku 
zajednicu, sa crnogorskim muftijom na čelu, čije je sjedište bilo prvo u 
Starom Baru, a potom u Podgorici. 

Jedino su Bošnjaci Plava i Gusinja odbili da priznaju odluke Berlinskog 
kongresa. Oni su pružili odlučan oružani otpor odlukama Berlinskog kon- 
gresa, odnosno pripajanju Plava i Gusinja Crnoj bori. Na čelu oružanog 
otpora bio je Ali-beg Šabanagić, poznat kao Ali-paša Gusinjski. On je sa 
svojim Plavljanima i Gusinjanima pune dvije godine odolijevao crnogorskoj 
VOJSCI. 

To je pitanje zbog uspješnog otpora Plava i Gusinja internacionalizirano 
i postalo je predmetom opširne prepiske među velikim silama. Austro—-Ug- 
arska je početkom 1880. pokrenula akciju da se izvrši "formalna predaja" 
Plava i Gusinja Crnoj bori. Ali-paša Gusinjski se, uz podršku Albanaca sa 
Metohije i Rugova, ponovno tome oružano suprotstavio. U vremenu od 7/8. 
do 13. 1 1880. vođena je velika i krvava bitka sa Crnogorcima. To je uvjerilo 
velike evropske sile da se na tom području odluke Berlinskog kongresa ne 
mogu provesti bez daljeg prolijevanja krvi. 

Na inicijativu Francuske, izvršena je kompenzacija tako što je mjesto 
Plava i Gusinja Crnoj Gori predat Ulcinj sa ušćem Bojane. Primopredaja 
Ulcinja između osmanskih i crnogorskih jedinica izvršena je 26. XI 1880. 
godine. Ali-beg Šabanagić je za zasluge dobio od sultana zvanje paše. 
Područje Plava i Gusinja je izdvojeno u poseban sandžak, koji je kao 
arpaluk predat na upravu samom Ali-paši Gusinjskom. 

Okupacija Bosne i Hercegovine (1878) 


Velika istočna kriza i Berlinski kongres donijeli su pravi prevrat u 
životu Bosne i Hercegovine, "glavne tvrđave Bošnjaka kao slavenskih musli- 
mana u jugoistočnoj Evropi". Odlukom Berlinskog kongresa povjerena je 
Austro-Ugarskoj uprava nad Bosnom i Hercegovinom, bez formalne povrede 
suverenih prava sultana. To sultanovo pravo bilo je nudum tus, dok je 
stvarnu vlast u Bosni i Hercegovini čvrsto držala Austro-Ugarska. Bošnjaci 
su se oružjem, kao toliko puta ranije, suprotstavili austrougarskoj vojsci. 
Tek poslije žestokih tromjesečnih borbi i uz angažiranje jedne trećine svoje 
oružane sile, uspjela je Austro-Ugarska krajem oktobra 1878. okupirati 
cijelu Bosnu i Hercegovinu. 

Prve vijesti o mogućnosti austro-ugarske okupacije počele su u Bosnu 
stizati još s proljeća 1878. godine. Među Bošnjacima su ove vijesti izazivale 
uznemirenje pa je već 5. VI 1878. osnovan u Sarajevu Narodni odbor, koji 
je javno djelovao i pripremao otpor mogućim okupacionim četama. Prvih 
dana jula saznalo se u Sarajevu za odluku Berlinskog kongresa, kojom je 
Turska predala Bosnu i Hercegovinu na upravu Austro-Ugarskoj. Narodni 
odbor je 7. jula iznudio ostavku Veli-paše, vojnog komandanta Bosne, čime 
je jasno pokazao da će, suprotno naređenjima iz Carigrada, organizirati 
otpor austro-ugarskim četama. Od tada u Sarajevu i drugim krajevima 
Bosne praktično nisu prestajali nemiri, posebno među bošnjačkim stanov- 
ništvom. Narodni odbor je 27. VII 1878. zbacio osmanlijsku vlast u Sarajevu 
i formirao svoju Narodnu vladu, u kojoj su vojni poslovi povjereni Smail-begu 
Selmanoviću Taslidžaku i Muhamedu Hadžijamakoviću, policija Abidagi 
Gačaninu i Ahmedu Naki, a uprava telegrafa Šerifu Zildžiću. 

Dok je Narodna vlada vršila ubrzane pripreme za oružani otpor, primila 
je 29. jula telegrame iz Bosanske Gradiške i Broda da je austrijska vojska 
počela prelaziti preko Save. Pored toga, austrijske čete su ušle u BiH kod 
Šamca, Kostajnice, Vrgorca i Imotskog. Glavnokomandujući okupacionih 
trupa, general Josip Filipović, obratio se stanovništvu Bosne i Hercegovine 
jednim proglasom u ime austrijskog cara. U proglasu se ističe da austro—ug- 
arska vojska dolazi u saglasnosti sa evropskim državama i samim sultanom, 
koji je odlučio da stanovnike Bosne "povjeri zaštiti svog moćnog prijatelja, 

cara i kralja". Dalje se obećava zaštita života, vjere i imovine, zakonska 
ravnopravnost svih stanovnika i sloboda vjeroispovijesti i upotrebe svog 
jezika. Običaji se neće dirati, a stari zakoni važiće do izdavanja novih. 
Prihodi zemlje trošiće se isključivo na njene potrebe, a zaostali porezi neće 
se kupiti. Vojska će sve što uzima za svoje potrebe plaćati u gotovom. 
Stanovnici se pozivaju da se sa pouzdanjem predaju "zaštiti slavnih zastava 
Austro-Ugarske". "Primite naše vojnike kao prijatelje, slušajte zapovjednike, 
prihvatite se opet svoga posla i plodovi vašeg rada biće zaštićeni." Vojska 
je stanovništvu dijelila proglas, štampan na turskom i bosanskom jeziku, 
ćirilicom 1 latinicom. 

Austrougarska vojska naišla je na žilav otpor ustanika u skoro svim 
krajevima Bosne. Komandant Bosne Smail Haki Selmanović izdao je počet- 
kom augusta Objavu kojom poziva sve njene žitelje, "islame, Hristjane i 
Latine" da se "složno odupru neprijateljima". U Objavi se spominje samo 
Bosna, njeno stanovništvo i prošlost, dok o Turskoj i sultanu nema ni riječi. 
Time se očigledno željelo istaći da je Bosna samostalna i da se sama brani. 


Bosanska Narodna vlada, iako potpuno sama i bez ičije pomoći, or- 
ganizirala je i pružila snažan otpor austrougarskoj vojsci. Glavnina tog 
otpora skršena je ulaskom austrougarske vojske u Sarajevo 19. VIII 1878. 
godine. Veza između austrougarskih trupa u Bosni sa onima u Hercegovini, 
pod komandom generala Stevana Jovanovića, uspostavljena je tek 8. oktobra 
kod Konjica. Posljednja žarišta otpora u Bosni likvidirana su tek 20. X 
1878. godine. Bečki Kriegsarchiv bilježi oko 60 većih i manjih bitaka u 
toku okupacije. U tim bitkama Austro-Ugarska je, po sopstvenom priznanju, 
izgubila oko 6.000 vojnika i oficira (946 poginulih, 3.980 ranjenih i 272 
nestala vojnika i oficira). Prvobitno je Beč odredio za okupaciju 82.000 
vojnika, ali je u toku borbi ovaj okupacioni korpus stalno povećavan i na 
kraju je narastao na 200.000 ljudi. Prema austrijskim procjenama, ustanička 
vojska je imala oko 93.000 boraca. Ova, po svom sastavu skoro isključivo 
bosansko—muslimanska vojska, dala je dosta požrtvovanih i dobrih boraca 
i komandanata, među kojima se ističu Hadžijamaković i čuveni pljevaljski 
muftija Mehmed Vehbi Šemsekadić. 

Snažan otpor ustanika i prilično veliki gubici austrougarskih četa izazvali 
su gnjev generala Filipovića, koji je u prvim danima okupacije postupao 
oštro, ponekad čak brutalno. Obavještavajući cara o zauzeću Sarajeva, Fili- 
pović piše o "nevjerovatnim pojavama divljeg fanatizma", ispoljenim od 
strane ustanika u jednoj borbi "koja se kao najgroznija zamisliti može". 

Engleska štampa je sa indignacijom zabilježila da je Filipović naredio 
da se iz osmanske vojne bolnice izbace svi ranjeni ustanici. Preko 600 
zarobljenih ustanika otpremljeno je u logor u Olomuc, gdje su ostali do 

kraja 1879. godine. Prvih dana okupacije u Sarajevu i drugim mjestima 
Bosne počeo je raditi prijeki sud (Standgericht), koji je Filipović uspostavio 
još u Doboju, 4. VIII 1878, kao prvi organ austro-ugarske vlasti u Bosni 
i Hercegovini. 

Bosna i Sandžak — Carigradska konvencija 


Austro-Ugarska je željela da i vojnički osigura svoj položaj u Bosni 
zaposjednućem Limske doline, odnosno Novopazarskog sandžaka. Turska 
je, sa druge strane, nastojala dobiti priznanje privremenog karaktera oku- 
pacije i neotuđivosti sultanovih suverenih prava nad Bosnom. Zato su obje 
strane, svaka iz svojih interesa željele zaključiti međusobnu konvenciju 
kojom bi se riješila ova pitanja. Konvencija je bila od posebnog značaja 
za Bošnjake. 

Pored toga što je odredio da će Austro-Ugarska "okupirati i upravljati 
pokrajinama Bosnom i Hercegovinom", član 25. Berlinskog ugovora je izričito 
naglasio da "austro-ugarska vlada ne želi da primi na sebe upravu No- 
vopazarskog sandžaka koji se prostire između Srbije i Crne Gore u pravcu 
jugoistoka, do iza Mitrovice, te će u njemu i dalje funkcionirati osmanska 
uprava". Ali, da bi se osiguralo novo političko stanje, "sloboda" i sigurnost 
puteva, Austro-Ugarska zadržava za sebe pravo da na cijelom području 
starog bosanskog vilajeta drži svoje garnizone i da ima u svojoj vlasti njegove 
vojničke i trgovačke puteve. Na kraju je samo spomenuto da austrijska i 
osmanska vlada "zadržavaju pravo da se o pojedinostima sporazumiju". 

To je značilo da će Austro-Ugarska djelimično zaposjesti Novopazarski 
sandžak, na osnovu posebnog sporazuma sa Turskom. Austrijska i ugarska 
liberalna opozicija su tražile da se uopšte ne ide u Sandžak, dok je vojna 
stranka insistirala na punoj okupaciji, isto kao sa Bosnom i Hercegovinom. 
Andrassy je izabrao srednje rješenje, djelimičnu okupaciju na osnovu po- 
sebnog sporazuma, držeći se principa da Osmansku carevinu treba podržavati 
tako dugo dok se ne zamijeni nečim boljim. 

Zaposjednuće Sandžaka Andrassy je obrazlagao potrebom stvaranja 
odbrambenog bedema za utvrđenje Bosne i Hercegovine. "Novopazarski 
sandžak je za Bosnu isto što i posjedovanje Bosfora za Crno more". Ulaskom 
u Sandžak "bilo bi in concreto dokazano da na granici Bosne za nas nema 
više Pirineja". 

Međutim, potpuno zaposjedanje Sandžaka 1 izbijanje na albansku gra- 
nicu Osmanska carevina bi shvatila kao direktno ugrožavanje i preduzela 
bi korake u cilju odbrane, što bi imalo dalekosežne političke posljedice. 

Dalje bi se, uz malo učešće austrijskih trupa, spriječilo četovanje po San- 
džaku. Spriječilo bi se i stvaranje velike slavenske države na Balkanu i 
suzbila ruska politika, koja pod vidom zaštite slavenskog i kršćanskog 
pravoslavnog stanovništva provodi svoju hegemoniju. Iz svih ovih razloga, 
Andrassy se odlučio za držanje Sandžaka zajednički sa Turskom. U tom 
smislu je već početkom augusta 1878. Austro-Ugarska ponudila Porti redigi- 
ran projekt konvencije u 13 tačaka. Osmanska vlada je stavila više primjedbi 
na ovaj nacrt. U početku je Turska željela požuriti zaključenje konvencije, 
ali je kasnije, pod utiskom hrabrog otpora Bošnjaka, zauzela oštriji stav 
prema Beču. Osmanska vlada je početkom oktobra pristajala na konvenciju 
samo ako sadrži priznavanje sultanovih suverenih prava i provizorni karakter 
okupacije, u smislu pismene izjave od 13. jula, koju su dali austrougarski 
delegati na kongresu. Na osnovu izvještaja Hafiz-paše, vojnog komandanta 
Bosne, koji je nakon pada Sarajeva stigao u Istanbul sredinom septembra, 
sastavila je Porta cirkularnu notu o zlodjelima austrougarske vojske u Bosni, 
koju je predala silama potpisnicama Berlinskog ugovora. Nota je u cijelosti 
objavljena 7. X 1878. u londonskom listu Standard. Osmanski predstavnik 
u Beču, Karatheodory-paša, inače fanariotski Grk, zvanično je obavijestio 
Andrassyja, 8. X 1878, da nakon svih događaja u Bosni sultan kao halifa 
ne može dati pristanak na zaključenje konvencije. U vezi s tim, Andrassy 
je dao instrukciju grofu Zichyju, svom ambasadoru u Carigradu, da član 
25. samo "fakultativno" predviđa konvenciju, čije eventualno nezaključenje 
neće spriječiti Austro-Ugarsku da postupa prema Berlinskom ugovoru. Već 
4. oktobra Andrassy je cirkularnim telegramom izvijestio svoje ambasadore 
u Istanbulu, Londonu, Berlinu, Parizu, Petersburgu i Rimu da sa indig- 
nacijom odbacuje optužbe navedene u osmanskoj noti. On je ponovno na- 
glasio grofu Zichyju da je zaključenje konvencije uvijek smatrao fakulta- 
tivnim, a ne obaveznim. Bez obzira na ove izjave, Austro-Ugarska je imala 
dosta razloga da želi što brže zaključenje konvencije. Prije svega, granica 
između Bosne, Sandžaka i Crne Gore nije bila jasno utvrđena, pa su nemiri 
i sukobi bili česti. 

Bečka Trgovačka komora je tražila da se hitno uspostavi carinska 
granica jer se utvrdilo da preko Sandžaka ulazi u Bosnu necarinjena roba. 
Iz Sandžaka su stizale vijesti o djelatnosti muftije Šemsekadića, poznatog 
branioca Bosne, koji je živo nastojao organizirati otpor i spriječiti dolazak 
austrougarske vojske. Konzul Jellinek javio je iz Prizrena da je muftija 
Šemsekadić zaplijenio i uništio 240.000 oka vina namijenjenih austrougar- 
skoj vojsci. To je izazvalo nesigurnost među trgovcima i liferantima pa je 
Austro-Ugarska na svaki način željela obezbijediti sigurnost i slobodu na 
trgovačkim putevima u dolini Lima. Austro-Ugarska se, međutim, nije usu- 

đivala preuzeti rizik novog rata. Generalštab se plašio da će udvostručiti 
dotadašnje velike gubitke i istovremeno još više razdražiti već i onako 
ogorčeno i nezadovoljno javno mnijenje u Monarhiji. 

Radi pritiska na Portu, okupacione vlasti su nastojale da otpremanjem 
adresa i poklonstvenih deputacija prikažu kako se samo stanovništvo BiH 
odriče sultana i moli aneksiju od cara 1 kralja. Prvu takvu deputaciju primio 
je Franjo Josip 14. XI 1878. u Budimpešti. S druge strane, osmanska vlada 
je u međuvremenu od većine sila dobila potpuno negativan odgovor na 
svoju cirkularnu notu o zlodjelima austrougarske vojske u BiH. Videći da 
je ostala usamljena, osmanska vlada je 17. XI 1878. izjavila spremnost da 
se zajednička uprava u Novopazarskom sandžaku uredi jednom konvencijom 
sa Austro-Ugarskom. Da bi Portu, a posebno sultana, uvjerila u svoje najbolje 
namjere, austrougarska vlada je opozvala iz Bosne generala Josipa Filipovića, 
koji je optuživan kao neprijatelj Bošnjaka. Obavještavajući Zichyja o tome, 
Andrassy mu posebno podvlači da je hercog Wilhelm Wirttemberg, kome 
je, umjesto Filipovića, povjerena vrhovna komanda, "obljubljen kod tamoš- 
njih Turaka", tj. Bošnjaka. 


Krajem decembra 1878. sultan je izdao iradu o mješovitoj upravi u 
Novopazarskom sandžaku pa su pregovori o Konvenciji ubrzo nastavljeni. 
Ovi pregovori su uspješno okončani potpisivanjem Konvencije 21. IV 1879. 
u Carigradu. 


U uvodu Konvencije se potvrđuje da "činjenica okupacije ne vrijeđa 
suverena prava" sultana nad Bosnom i Hercegovinom, dok privremenost 
okupacije nije uopće spomenuta. Konvencija jamči slobodu vjeroispovijesti 
svim stanovnicima okupirane pokrajine. Posebno se Bošnjacima zajamčava 
pravo da slobodno održavaju veze sa svojim duhovnim poglavarom u Cari- 
gradu, da u javnim molitvama spominju ime sultana (halifa) i da na džamijama 
ističu osmansku zastavu, tamo gdje je to već bio običaj. Bošnjacima se još 
posebno garantuje lična i imovinska sloboda i sigurnost. 


Prihodi Bosne i Hercegovine koristiće se isključivo za upravu i druge 
potrebe ove pokrajine, a razni osmanski novac biće i dalje slobodno upotre- 
bljavan u poslovnom prometu. Porta će po svom nahođenju raspolagati 
oružjem, ratnim i drugim materijalom koji je ostao po utvrđenjima ili garni- 
zonima Bosne. Inventar i primopredaju ovog materijala izvršiće posebni 
komesari obiju vlada. Pitanje putnih isprava, što je za Bošnjake bilo od 
posebnog značaja, te postupanje sa stanovnicima Bosne i Hercegovine, koji 
putuju iz ili u pokrajinu, urediće se naknadnim sporazumom. 


Određeno je da će austrougarske trupe imati garnizone u Priboju, Pri- 
jepolju i Bijelom Polju, koje je naknadno zamijenjeno sa Pljevljima. Ukupan 

broj vojnika ne smije biti veći od 4—5 hiljada, s tim da i Porta ima pravo 
držati jednak broj vojnika u tim mjestima. 

Pregovori o konačnom zaposjedanju doline Lima završeni su 26. VII 1879. 
u Sarajevu. Sa austrijske strane pregovore je vodio tadašnji zemaljski poglavar 
Wilhelm von Wirttemberg sa štabnim oficirima, a sa turske Husni-paša sa 
pukovnikom Saidom i majorom Hilmi-begom. Sve je teklo bez teškoća, osim 
što se primjećivalo da Turci nastoje odugovlačiti pregovore. Na traženje 
Austro-Ugarske, sultan je početkom jula 1879. pozvao muftiju Šemsekadića 
kao svog gosta u Istanbul i time ga udaljio sa granica Bosne, čijeg se uticaja 
i djelovanja Austrija posebno pribojavala. Šemsekadić je u Istanbulu dočekan 
sa velikim počastima. Lično ga je primio sultan Abdul-Hamid II. Šemsekadić 
je za sebe i svoju pratnju dobio poseban konak sa redovnom godišnjom 
platom. Nikada se nije više vratio u svoja rodna Pljevlja i svoj rodni kraj. 
Ovaj veliki bošnjački patriota, alim i ratnik umro je u Istanbulu 29. I 1887. 

Ulazak austrougarskih četa u Sandžak počeo je 8. VIII 1879. pošto su 
prethodno izgrađeni putevi prema Goraždu i Čajniču. Zaposjednuće odre- 
đenih tačaka prošlo je bez incidenata i uz pokušaj da se svemu da vid 
prijateljstva dviju vlada. Već 14. septembra Polimlje je bilo zaposjednuto. 
Time je izvršena odluka Berlinskog kongresa. Austro-Ugarska je u zvaničnim 
izvještajima tvrdila da je odredbe Konvencije izvršila u cijelosti, ali je u 
praksi stvarno odstupila od skoro svih njenih tačaka. Konvencija je ipak, 
makar i formalno, omogućavala održavanje jedinstva Bošnjaka na cijelom 
njihovom etničkom prostoru, od Kosovske Mitrovice na istoku do Une i 
Save na sjeverozapadu. 

IV DIO 


AUSTRO-UGARSKO RAZDOBLJE 


Politički razvitak Bošnjaka poslije Okupacije 


Okupacijom 1878. nastala je u životu Bošnjaka velika prekretnica. Taj 
događaj u povijesti ovog naroda može se upoređivati samo sa onim sud- 
bonosnim zaokretima koji presijecaju tok historije i upućuju je drugim 
pravcem, izazivajući najrazličitije velike i male drame u životima ljudi koji 
su u tom krupnom činu, često i nesvjesni njegovog značaja, akteri, statisti 
ili posmatrači. Dolazak Austro-Ugarske u BiH značio je za Bošnjake prelazak 
iz jedne civilizacije u drugu, sasvim različitu kulturu i način života, što 
nije moglo proći ni jednostavno, ni bezbolno niti brzo. 

Bošnjaci su posredstvom religije ušli u jedinstveni islamski kulturni 
krug 1 integrirali se u specifično osmansko društvo, koje je obuhvatalo svo 
muslimansko stanovništvo prostrane Carevine. Za razliku od nemusliman- 
skog stanovništva, koje je u vidu posebnih mulleta činilo zasebne zajednice, 
muslimansko društvo je bilo potpuno klasno strukturirano, obuhvatajući u 
sebi sve srednjovjekovne staleže: spahije, ulemu (svećenstvo), trgovce, za- 
natlije, slobodne i zavisne seljake (raju). Izrazite klasne razlike unutar 
muslimanskog društva u Bosni dovodile su do pružanja otpora vladajućem 
sloju 1 centralnoj vlasti u vidu pismenih predstavki (mahzara) i otvorenih 
demonstracija i buna. Mnogostranost 1 razvijenost unutrašnjeg kulturnog i 
političkog života bošnjačkog društva stavljala ga je na "prvo mjesto među 
etničkim zajednicama u Bosni i Hercegovini". Stotine ekonomskih, političkih, 
kulturnih i psiholoških niti, stvaranih i razvijanih stoljećima, vezivalo je 
Bošnjake sa dalekim centrima političkog, vjerskog i kulturnog života is- 
lamskog svijeta. 

Okupacija, protiv koje su se Bošnjaci oružjem borili, presjekla je gotovo 
jednim mahom sve te veze. Godinama poslije Okupacije Bošnjaci su se 
osjećali potpuno izgubljeni. Prepušteni sami sebi, politički neorganizirani 
i bez ikakvog oslonca izvan Bosne, oni su morali prihvatiti novu civilizaciju 
ili propasti. Međutim, put prilagođavanja novim prilikama nije bio ni lahak, 
ni jednostavan. U toku prve dvije decenije među Bošnjacima gotovo nema 
nikakvih vidljivih socijalno—političkih gibanja. Neke političke akcije inicira 
sama okupaciona uprava, ali one se završavaju u veoma uskom krugu onih 
rijetkih bošnjačkih građana koji su prvi shvatili dalekosežnost 1 trajnost 

novih prilika. Jedini pokret koji nastaje u samom bošnjačkom narodu je 
iseljavanje u Tursku zbog krajnje teških ekonomskih prilika, što će u tri 
maha: nakon uvođenja vojne obaveze (1881), u vrijeme Džabićeva pokreta 
i poslije Aneksije, dobiti krupne razmjere. 

Borba za vjersku i vakufsko—mearifsku autonomiju, koja je počela 1899, 
bila je prvi značajan politički pokret ponikao u samom bošnjačkom narodu. 
Autonomni pokret je nastao iz potrebe da se Bošnjaci odupru austrijskom 
kulturno—političkom okruženju, zapravo iz neophodnosti da se kao narod 
održe na svom tlu i da sačuvaju svoju samobitnost u jednoj eminentno 
katoličkoj državi, kakva je bila Habsburška monarhija. Pored ove "tradi- 
cionalističke" političke struje, u to vrijeme se u bošnjačkom narodu javlja 
i jedan građanski sloj, a u javni život stupa prva generacija evropski obra- 
zovanih bošnjačkih intelektualaca, koji će inicirati, organizirati i voditi 
određene, uglavnom kulturne pokrete među Bošnjacima. 

Okupacija je izazvala višestruke posljedice u životu Bošnjaka. Prva 
reakcija bila je opća utučenost, nepovjerenje i mržnja prema "Švabama". 
Priča se da je bilo starih ljudi koji poslije Okupacije nisu nikad izišli iz 
svoje kuće i avlije, samo da ne bi sreli omrznutog "Švabu". Mada nezadovoljni, 
Bošnjaci su prvih godina nakon okupacije uglavnom šutjeli i trpjeli. 

Svakako da je najvažnija posljedica Okupacije to da su Bošnjaci naglo 
i nepovratno gurnuti na kapitalistički put razvitka, na kojem se u ogromnoj 
većini decenijama nisu uspjeli snaći. Međutim, ne manje značajna je či- 
njenica da su Bošnjaci dovedeni Okupacijom u položaj koji je politički, 
kulturno i ekonomski bio slabiji u odnosu na druge dvije nacionalne zajednice 
u Bosni. Mukotrpna i krivudava borba da se u ekonomskom i kulturnom 
pogledu uhvati korak sa ostalima otvarala je Bošnjacima postepeno nove 
vidike. 

Zbog oružanog otpora okupaciona uprava je u početku zauzela prilično 
oštar stav prema Bošnjacima. Filipović nije ni prije imao povjerenja u 
Bošnjake, a njihov oružani otpor pretvorio je to nepovjerenje u pravu mržnju. 
U svojim izvještajima Carevoj vojnoj kancelariji, on naziva muslimansko 
stanovništvo "divljom i poživotinjenom gomilom", koju tek treba "dovesti 
do ljudske svijesti". Ovaj stav prema Bošnjacima Filipović je otvoreno ispoljio 
prilikom prijema prve "poklonstvene deputacije" sarajevskih građana, 23. 
VIII 1878, koju su pripremili fra Grga Martić, Toma Herkalović i Dub- 
rovčanin Đorđe Rajković. Prema kazivanju protopopa Nedeljka (Stijepe 
Trifkovića), Filipović je tom prilikom grubo napao bošnjačke izaslanike, 
nazivajući ih "lopovima i skotovima", "rđama i kukavicama", čijim se "ulicama 
ne može proći od smrada i nečistoće". Prebacujući im što "junački i pošteno" 
nisu objavili rat, izrazio je čuđenje "kako je ovaj nesretni narod mogao 

živjeti među takijem zlikovcima". Na kraju im je zaprijetio da će im kao 
"buntovnicima" pokazati "silu Austrije". Poznati hroničar Bosne Muhamed 
Enveri Kadić donosi ovaj Filipovićev govor u znatno blažoj formi: "Unatoč 
što tri godine vidite da turska vlada ne može postaviti red i ugušiti ustanak, 
i unatoč što vam ne valjaju putovi ni mostovi i što nema pravde, slobode 
i jednakosti, trebalo bi da dočekate objeručke i sa zadovoljstvom prijateljsku 
vojsku velike sile Austrije, koja dolazi da uguši bunu i uspostavi mir, a vi 
se, naprotiv, prihvatiste kao neprijatelj za oružje i prouzročiste tolike gubitke 
u vojsci. To je jako žalosno. A zar vi ne znate (ovdje je digao ruku u vis), 
da bi ova gvozdena ruka za petnaest dana stigla u Mitrovicu. S Bogom." 
Moguće je da verzija protopop Nedeljka nije sasvim vjerodostojna i da je 
on time izrazio svoj stav prema Bošnjacima, ali i Martić tvrdi da Filipović 
"tude obori veliku vatru na Turke i na hrišćane i čivute". Neprijateljsko 
Filipovićevo držanje prema Bošnjacima iskoristio je grof Andrassy, koji kao 
razlog za njegovo smjenjivanje navodi i to da ide za iskorjenjivanjem musli- 
mana. Po Andrassyjevom mišljenju, Filipović je, kao "izrazit Slaven," pri- 
padao onoj struji koja je težila zatiranju muslimana u BiH. Zadatak vlade 
je, međutim, bio da bošnjački elemenat, u prvom redu posjednici, zauzmu 
prijateljski stav prema austrougarskoj politici. To je bilo jedino sredstvo 
da se ukloni spletkarenje Južnih Slavena, koji su željeli dobiti nesmetani 
prostor protjerivanjem Bošnjaka iz BiH. Pošto je Filipović bio isuviše Slaven 
da bi se mogao oduprijeti nastojanjima svojih prijatelja iz bivše Vojne 
granice, Andrassy je u njega izgubio povjerenje. 

Uspostava Rijaseta i islamske vjerske hijerarhije (1882) 


Novi zemaljski poglavar herzog Wirttemberg nastojao je izvjesnom 
spoljnom pažnjom odobrovoljiti Bošnjake. Ogromna većina muslimanskog 
stanovništva ostala je prema okupatoru, međutim, i dalje neprijateljski raspo- 
ložena. Da bi stekla kakvo—takvo povjerenje Bošnjaka, Austro-Ugarska 
nastoji uspostaviti islamsku vjersku hijerarhiju, ali tako da bude što više 
odvojena od Carigrada. Na ovome je radio već general Filipović. Fra Grgo 
Martić priča da mu je Filipović jednog dana rekao da bi "želio dobiti jedno 
pismo od Turaka, u kom će sami izreći da se dragovoljno podlažu kano 
podanici Njegovu Veličanstvu Franji Josipu I, samo da mole da im ostane 
vjera, imanje i obraz na svom mjestu, a oni da će svakoj naredbi Njegova 
Veličanstva pokorni biti, da će dati momke u vojnike i da će se za njegovu 
krunu boriti kano za sultana". Osim toga, poželio je još "da isti poglavica 
vjeroispovijedi njihove na mjesto šejhul-islama u Carigradu bude postavljen 
posebni njihov u Bosni". 

Martić je preuzeo na sebe da organizira slanje takve predstavke. On 
je za to pridobio Mustaj-bega Fadilpašića, Mehmed-bega Kapetanovića i 
muftiju Hilmi-ef. Hadžiomerovića. Izjavu, koju je navodno potpisalo 58 
uglednih sarajevskih građana, sastavio je sam Martić, a latinicom prepisao 
Zuhdi-ef. Bakarević. Iako su iza ove izjave, pisane "u priestolnom gradu 
Sarajevu staroga kraljevstva Bosne mijeseca Listopada dneva sedamna- 
jestoga godine svetoga predanja prorokova hiljadu dvie stotine devedeset i 
pete", stajali ljudi koji nisu učestvovali u pokretu protiv Okupacije, tek je 
poslije dosta odugovlačenja predata Filipoviću, 8. XI 1878. od posebne 
deputacije, sastavljene od pet uglednih građana. Izjava je objavljena u 
službenim novinama, ali bez imena ijednog potpisnika. Hroničar Enveri 
Kadić zabilježio je imena svih 58 navodnih potpisnika, mada se po Sarajevu 
pričalo da mnogi od njih nisu nikad izjavu ni vidjeli, a kamoli potpisali. 
Na osnovi ove Kadićeve liste utvrdio je Hamdija Kapidžić socijalni sastav 
potpisnika: 22 posjednika, 15 vjerskih službenika i 13 trgovaca. 

U kasnijim političkim raspravama o uređenju Islamske vjerske zajed- 
nice, Austro-Ugarska se stalno pozivala na ovu iznuđenu izjavu. Zamjenik 
zemaljskog poglavara, general Stevan Jovanović požuruje jednim dopisom 

od 16. IV 1879. ministarstvo u Beču da muslimansko pitanje riješi u smislu 
izjave "pedesetosmorice". Po njemu, time bi kod fanatizovanog muslimanskog 
stanovništva konačno bile presječene sve nade u Carigrad. Razumnim boš- 
njačkim notablima je u interesu sređivanje prilika u zemlji i ne žele da se 
propagandom iz Carigrada razbuktaju nemiri. Jovanović predlaže da se za 
muslimanskog vjerskog poglavara izabere Mustaj-beg Fadilpašić, gradona- 
čelnik Sarajeva, ili Mustafa Hilmi Hadžiomerović, sarajevski muftija, napo- 
minjući da su oba imali dotad sasvim korektno držanje prema upravi i da 
bi izborom ili jednog ili drugog sigurno bili zaštićeni državni interesi. For- 
malno su austrougarske vlasti smatrale vrhovnim predstavnikom Islamske 
vjerske zajednice Nuri-ef. Hafizovića, koji se u trenutku okupacije zatekao 
na položaju vrhovnog šerijatskog sudije u Sarajevu. 

Međutim, veze sa Carigradom nije bilo lahko presjeći. Opirali su se i 
Bošnjaci i sama Porta. Članom 2. Carigradske konvencije od 21. IV 1879. 
zajamčeno je Bošnjacima pravo da slobodno održavaju veze sa svojim vjer- 
skim starješinama u Carigradu. Time je znatno neutraliziran efekat spome- 
nute izjave grupe sarajevskih građana. 


Povodom toga zatražili su 12. V 1879. zajednički ministar finansija 
Leopold Hoffman i zemaljski poglavar herzog Wirttemberg mišljenje od 
Andrassyja, kao ministra spoljnih poslova. U svojoj noti od 21. V 1879. 
grof Andrassy preporučuje diplomatsko i oportunističko držanje. Aus- 
tro-Ugarska mora poštivati Konvenciju, pa prema tome štititi slobodu vjer- 
skih veza između Bošnjaka i Carigrada. Međutim, treba podržati sve samoi- 
nicijativne akcije Bošnjaka koje idu za prekidom ovih odnosa. Svaki takav 
akt Bošnjaka treba da bude dobrovoljan, što je i dobar preduslov za aneksiju. 
Odvajanje Bošnjaka od Carigrada oduzelo bi Porti snažno oružje u političkoj 
borbi i otklonilo njene revandikacije. Jednom riječju, Andrassy preporučuje 
da vlada povjerljivo pomaže akcije onih koji su za otcjepljenje od Carigrada, 
a javno da ističe svoju neutralnost u pitanju o kome treba da odluče navodno 
sami Bošnjaci. 


Nakon više od godinu dana zatišja i iščekivanja, Porta je iznenada 
preuzela inicijativu tako što je 18. VI 1880. sultan imenovao za novog 
bosanskog muftiju bivšeg rumelijskog kadiaskera Ahmed-Šukri efendiju. 
Austrougarska vlada sprečava dolazak novoimenovanog muftije, ističući da 
je njoj predata cjelokupna administracija u zemlji i da se ona neće miješati 
u vjerska pitanja Bošnjaka, ali da ni drugima neće dopustiti da to čine. 
Kao agument navodila je da i u Tunisu pravo imenovanja kadija i muftija 
pripada isključivo beju, a ne sultanu. Imenovanje kadija spada prema tome 
u isključivu nadležnost Zemaljske vlade, dok vjerske službenike može even- 
tualno imenovati šejhul-islam, ali samo iz redova domaćih ljudi. 

Zemaljska vlada sada aktivnije radi na odvajanju Bošnjaka od Carigrada. 
Njenom inicijativom, grupa od 27 sarajevskih građana podnosi početkom 
1881. predstavku kojom traži uspostavu islamske vjerske hijerarhije u Bosni 
i Hercegovini, sa ulema—medžlisom i reisul-ulemom na čelu. Nakon dužeg 
oklijevanja, šejhul-islam je 22. III 1882. imenovao sarajevskog muftiju Ha- 
džiomerovića za bosanskog muftiju, čime je Porta indirektno priznala potrebu 
stvaranja jednog vjerskog starješinstva u samoj zemlji. Šejhul-islam ovlastio 
je muftiju da može imenovati vjerske službenike i šerijatske sudije i ujedno 
mu povjerio vrhovni šerijatski sud. Zajednički ministar finansija Benjamin 
Kallay, kao vrhovni administrator BiH, podnio je 13. X 1882. caru prijedlog 
da se za prvog reisul-ulemu imenuje Hadžiomerović, protiv koga Porta 
sigurno neće protestirati, pošto je već imenovan za bosanskog muftiju. U 
pitanju izbora reisul-uleme javile su se navodno dvije struje: begovska i 
hodžinska. Predstavnik begovske struje, Mustafa Nuri Fadilpašić, dobio je 
navodno dvije trećine glasova svih vjerskih službenika. Međutim, Kallay 
je za imenovanje ipak predložio predstavnika hodžinske struje, Mustafu 
Hilmi Hadžiomerovića. Pošto se prezime nije pisalo, KAallay je samo precrtao 
Nuri, a dodao Hilmi. Car je već 17. X 1882. potpisao dekret o imenovanju 
Hadžiomerovića, napisan latinicom i u "zemaljskom jeziku". Istovremeno 
imenovao je i četvericu članova ulema—medžlisa. Za prve članove ule- 
ma—medžlisa imenovani su kadije Hasan-ef. Pozderac, Mehmed Nezir-ef. 
Škaljić, Nuri-ef. Hafizović i Husein-ef. Ibrahimović. Car je 7. 1 1883. primio 
delegaciju Bošnjaka sa Hadžiomerovićem na čelu, koja mu je izrazila zah- 
valnost za uspostavljanje islamske hijerarhije. 

Reisul-ulema Mustafa Hilmi Hadžiomerović umro je 10. 11 1893. godine. 
Za novog reisul-ulemu imenovan je 25. X 1893. Muhamed Teufik-ef. Aza- 
bagić. Novi reis je svečano ustoličen 20. novembra iste godine u Konaku, 
nakon dove u Carevoj džamiji u Sarajevu. 

Iseljavanje u Tursku 


Austro-Ugarska je očigledno smatrala da je uređenje bošnjačke vjerske 
organizacije i njeno odvajanje od Carigrada jedan od bitnih uslova za učvršće- 
nje njenog položaja u Bosni. Računala je da će tako lišiti Portu svake 
mogućnosti da intervenira u bosanskim poslovima i bar djelimično zadovoljiti 
Bošnjake i čvršće ih vezati za Monarhiju. Nezadovoljstvo većine bošnjačkog 
naroda već se pokazalo izvjesnim učešćem u Hercegovačkom ustanku (1882), 
a snaga vjekovnih veza sa Turskom neprekidnim pokretom iseljavanja. Nije 
prošla ni jedna godina da se ne iseli u Tursku bar nekoliko stotina Bošnjaka, 
a bivalo je godina kada su se iseljenici brojali u hiljadama. 

Kao uzrok iseljavanja u literaturi su često navođeni psihološki razlozi. 
Jovan Cvijić izričito kaže da iseljavanje Bošnjaka "nije izazvano ekonomskim 
uzrocima, već naročitim psihičkim stanjem". Time je i Austro-Ugarska 
zvanično u javnosti objašnjavala iseljavanje. Po tome se "neki stalni krug 
muhamedanskih obitelji nije mogao snaći u promijenjenim prilikama, te se 
je prvih godina iza okupacije selio iz zemlje". 

Međutim, već je Francuz Gaston Gravier, inače lektor za francuski 
jezik na Univerzitetu u Beogradu, koji se usput bavio i antropologijom, 
tačno primijetio da je glavni uzrok emigracije osiromašenje naroda 1 da 
Austro-Ugarska namjerno omogućava iseljavanje Bošnjaka, kako bi brže 
provela kolonizaciju Bosne i Hercegovine. U svojim povjerljivim spisima, 
samo za internu upotrebu, austrougarski organi vlasti upravo su siromaštvo 
navodili kao najčešći uzrok emigracije. 

Neposredno iza okupacije emigracija nije bila velika. Iselili su se 
uglavnom viši činovnici i pojedini ugledni Bošnjaci, "koji su mislili da su 
kompromitovani prema novoj vladi". Tek od proglašenja "Wehrgesetza", 
(1881), tj. uvođenja vojne obaveze, i s tim vezanog Hercegovačkog ustanka, 
počinje masovna seoba. U vremenu 1878—1883. austrougarska uprava nije 
uopće vodila statistiku o iseljavanju, ali je kasnije procijenila da se u tom 
razdoblju moglo iseliti najviše 8.000 lica. 

Nakon proglašenja vojnog zakona, naglo je porastao broj molbi za iselja- 
vanje. Vlada je jedino gledala da pojedinci ne izbjegnu vojnu obavezu ili 
obavezu prema trećim licima, pa je zabranila iseljavanje osoba starijih od 

15 godina, a sposobnih za vojnu službu. Svi ostali interesenti su lahko 
dobijali dozvolu za iseljavanje. Vlasti su sprečavale povratak iseljenika, jer 
su na njihove zemlje odmah naseljavale koloniste. To je naročito koristila 
srpska propaganda protiv Austrije, mada u stvarnosti to nije uvijek bilo 
tačno. Vlada je izričito naglašavala da nije njen zadatak da u svim pravcima 
sprečava iseljavanje, nego samo da onemogućava odlazak iz zemlje onim 
emigrantima na kojima počivaju važni interesi zemlje, ili su važnim zadacima 
ukopčani u privredu. 

Kao osnovni uzrok iseljavanja, vlada navodi "prijelaz sa naturalne na 
novčanu privredu" (1879. uvedena je naplata desetine u novcu umjesto u 
naturi), do čega je došao baron Hugo Kutschera, "obilazeći bihaćki okrug". 
Kallay je opet pisao da stanovnici Bosne i Hercegovine "mrze sve što je 
tuđinsko, bili to ljudi ili ustanove". U posebne razloge iseljavanja vlada je 
ubrajala: djelovanje izvana i tajna agitacija; strast za dobitkom; religiozni 
fanatizam; sujevjerna odvratnost prema nemuslimanskoj vlasti i otpor vojnom 
zakonu; averzija prema pravnoj državi, koja za mnoge znači okove, a ne 
korist; ekonomski položaj iseljenika; seoba poznanika; čežnja za Turskom 
i zanos za nacionalnu ideju; školovanje djece; rođaci; bavljenje trgovinom 
i traženje namještenja u Turskoj; loša zemlja za obrađivanje; nada u bolju 
zaradu, kuluk i rabota itd. Godine 1882. u 3.003 molbe nisu navedeni 
nikakvi razlozi za iseljavanje, ali je vlada i te zahtjeve riješila pozitivno, 
pošto je očekivala da će biti mnogo više interesenata. 


Ne može se poreći da psihičke, kulturne i religiozne veze sa Turskom 
nisu imale nikakav značaj u iseljavanju. Nesumnjivo da je bilo i propagande 
za iseljavanje. Porta je očekivala da će do iseljavanja doći, pa su u cijelom 
Kosovskom vilajetu postavljene "muhadžirske komisije", koje su prihvatale 
iseljenike, davale im "tain" i upućivale dalje. U budžetu za 1882/3. pred- 
vidjela je Porta 1.000.000 zlatnih lira za pomoć iseljenicima. 


U ostavštini pjesnika Arifa Hikmeta, rođenog Mostarca i unuka Ali-paše 
Rizvanbegovića, nađena je jedna anonimna pjesma, kojom se Bošnjaci po- 
zivaju na iseljavanje, napada stanje u Bosni "pod Švabama" i veliča sultan 
Abdul-Hamid. Postoji pretpostavka da autor pjesme nije Hikmet, jer je u 
Carigradu bio poznat kao protivnik Abdul-Hamidove vladavine, nego neki 
nemusliman iz Bosne ili Hercegovine, koji je ovom propagandnom pjesmom 
htio podstaći Bošnjake da prodaju svoju imovinu u bescijenje i sele radi 
spasa života i dina. Kod Hikmeta je pjesma nađena jer je namjeravao 
povesti akciju suprotnu od one koja se tamo zagovara. Zemaljska vlada je 
zabranila ulazak u Bosnu carigradskom listu Terdžumani Hakikat (Tumač 
pravde) br. 507 od 23. II 1880, zato što je napadao Zemaljsku vladu, 
iznoseći nepravde i zulume koji se vrše nad stanovništvom. Posebno je 

ukazivao na prozelitističke namjere vlade. Zato list i poziva Bošnjake da 
sele u Tursku, kako bi sva ta zla izbjegli. 

Bilo je i samih Bošnjaka koji su opustošili mnoge čisto bošnjačke 
krajeve, nagovarajući svijet na seobu, od čega su imali materijalnu korist 
kao posrednici pri kupoprodaji zemljišta i naselja. Kao agitatori za iseljavanje 
spominju se Osman Alibegović i drugovi iz Tuzle, Muhamed-beg Karabe- 
gović, Omer Seferović i Hafiz Džinić iz Banje Luke, Bećir-aga Hadžiselimović 
iz Kotor—Varoši, Suljaga Suljetović iz Prijedora, Muhamed-beg Pašalić iz 
Bosanske Krupe i Hasan-aga Pezo iz Bosanske Dubice. Jedna grupa iselje- 
nika, 41 porodica od Cazina i Krupe, koja je na 45 zaprežnih kola prošla 
juna 1883. kroz Sarajevo, na putu prema Goraždu i Čajniču, izjavila je "u 
horu" sarajevskom kotarskom predstojniku Stefanovskom: "Nama Austrijanac 
ništa uradio nije, šta je nama krivo uradili su nam naši načelnici." Iseljenici 
su se posebno žalili na cazinskog načelnika Ahmed-agu Pozderca, koji 
"zapovijeda u čitavom kotaru, a nesretan je onaj koji bi se usudio njega 
tužiti". 

Svu dubinu klasnog jaza i mržnje između bošnjačkog seljaštva i zem- 
ljoposjednika pokazuje izvještaj kotarskog referenta iz Bijeljine, inače rođe- 
nog Nijemca, koji 1898. sa indignacijom piše da su neki Ali-beg Pašić i 
Ahmet-beg Osmanbegović "imali smjelosti izjaviti da ih se ta fukara (koja 
seli) uopće ništa ne tiče. Ona je niko i ništa ovdje, pa će to isto biti i na 
drugom mjestu." 

Bilo je trezvenih i odgovornih ljudi koji su pokušali odvraćati od iselja- 
vanja. Tako je hafiz Muhamed-ef. Hadžijahić objavio 1884. seriju članaka 
protiv seljenja u tursko—bosanskom listu Vatan (Domovina). Dvije godine 
kasnije štampao je, također na turskom jeziku, raspravu protiv hidžreta 
(iseljavanja) Muhamed Teufik Azabagić, kasniji reisul-ulema. Ali u cjelini, 
tadašnje bošnjačko političko rukovodstvo nije se, kako je 1927. pisao Edhem 
Mulabdić, zauzelo "izrazito i otvoreno u pitanju hidžreta, koji se onda bijaše 
razmahao i koji osjetljivo pogodi našu zajednicu". 

Osiromašenje seljaka prvih godina nakon okupacije bilo je svuda vidlji- 
vo. Stanovništvo se povećavalo, a pritisak kolonista bio je sve jači. Do 
slobodne zemlje se teško moglo doći jer je bila višestruko skuplja od one 
na kojoj su ležali eksfeudalni tereti. Položaj seljaka otežavao je i obavezan 
kuluk, koji je vlada uvela radi izgradnje puteva. Od 1885. vlada preduzima 
neke preventivne mjere protiv seobe. Seljacima se davalo sjeme i tegleća 
marva, a preko kotarskih pripomoćnih zaklada krediti. Ali sve je to malo 
ili nikako usporavalo proces siromašenja seljaštva, posebno u Hercegovini 
i Krajini. Razni sumnjivi "kulturtregeri", koje je i austrougarski vojni list 
Vedette, u jednom članku 1880. označio kao "Vagabunden in Bosnien", 

vršili su agitaciju za iseljavanje i u bescjenje kupovali zemlju od zaplašenih 
seljaka. Na zemlju iseljenika Zemaljska vlada je odmah naseljavala koloniste, 
koji su 1895. godine držali 51.027 hektara ziratnog zemljišta. Vlada je 
odmah po okupaciji naselila u Krajini 12.000 hrvatskih seljaka koji su 
dijelom uzurpirali zemlju starosjedilaca. 

Radi osiguranja zemlje za svoje koloniste, vlada je stvarno podsticala 
emigraciju, dajući iseljenicima olakšice u transportu i novčanu pomoć. 
Književnik Hifzi Bjelevac navodi da mu je muftija Džabić pričao u Carigradu 
da je austrougarski poslanik Kalitze zahtijevao od Porte da prima Bošnjake, 
jer su to buntovni i Monarhiji nepoćudni, pa time i nepoželjni elementi. 
Podsticaji za iseljavanje dolazili su ponekad 1 od hrvatskog i srpskog poli- 
tičkog vođstva, koje se nadalo da će tako ojačati svoj elemenat. Mostarski 
biskup fra Paškal Buconjić je poveo akciju da iseljenička zemlja pređe u 
hrvatske ruke. On je kupovao zemlju u Nevesinju i Bijelom Polju i naseljavao 
stanovništvo iz ljubuškog i mostarskog sreza, koji su bili prenapučeni. Vlada 
je, međutim, ometala ovu unutrašnju kolonizaciju, dajući sve prednosti 
svojim kolonistima. 

Od 1891. vlada je vodila i statistiku iseljenika po zanimanjima. Po tim 
podacima iselilo se u periodu 1891—1897. godine 3.764 (71,27 %) poljo- 
privrednika, 555 (10,51 %) zanatlija, 280 (5,30 %) trgovaca, 118 (2,24 %) 
pripadnika slobodnih profesija, 395 (7,46 %) radnika i nadničara i 170 
(3,22 %) ostalih. Iz ovog pregleda se vidi da su uz seljake najbrojniji 
iseljenici bili zanatlije i trgovci. Slično seljacima, osiromašile su i sitne 
bošnjačke zanatlije, koje su činile većinu stanovništva po bosanskoherce- 
govačkim gradovima. Oštra konkurencija industrijske robe smanjila je mo- 
gućnost njihove zarade. Troškovi života su rasli, a cijene zanatlijskih proiz- 
voda stalno padale. Prije Okupacije 1 kg pšeničnog hljeba prve klase koštao 
je u Sarajevu 2 groša i 10 para. Odmah po Okupaciji skočila je cijena na 
3 groša. Cijena za 1 kg masla skočila je sa 12 na 20 groša, oka govedine 
sa 3,20 na 4, graha sa 1,20 na 2,20, za jedno jaje od 6 do 10 para itd. 
Domaći trgovci "ne mogu da izdrže konkurenciju stranih trgovaca". Ova 
rečenica u jednom vladinom izvještaju podvučena je crvenom olovkom. 
Zbog prekomjerne skupoće svih vrsta živeža i hrane, koja je zavladala u 
Sarajevu, vlada je već 30. IX 1878. zabranila rad nakupaca. Bošnjački 
trgovci su posebno teško pogođeni, jer su izgubili svoje vjerovatno najbolje 
mušterije — osmanske činovnike. Novo činovništvo nije se snabdijevalo u 
njihovim radnjama. Odmah po uvođenju državnog monopola duhana, de- 
seterica Bošnjaka — križača duhana mole da se sa porodicama isele u 
Tursku, jer od svog zanata u Sarajevu više ne mogu živjeti. I mnogi drugi 
zanati su potpuno nestali. 

Statistike su u poljoprivrednike ubrajale ne samo seljake nego i zem- 
ljoposjednike — age i begove. Njih privlači nov način života, roba i zado- 
voljstva koje je Okupacija donijela. Nova uprava im povremeno omogućava 
da dođu do kredita, koji najčešće ne ulažu u produktivne svrhe. Radi 
otplate dugova vrše pritisak na kmetove, a kad ni to ne pomaže, prodaju 
imanje i sele se u Tursku, da bi tamo uz pomoć rođaka ili uticajnih poznanika 
dobili kakvu službu ili penziju. 

Materijalno stanje ogromne većine iseljenika u trenutku polaska je 
krajnje bijedno. Prema podacima austrougarskih organa, iseljenici su u 
periodu 1891—1897. za prodane nekretnine dobili 332.522 forinte, a ponijeli 
su sa sobom 379.979 forinti. To je po jednoj porodici iznosilo u prosjeku 
529, odnosno po osobi 104 forinte. Situacija je zapravo teža kada se zna 
da je bilo dosta onih koji ustvari nisu imali nikakvih sredstava za put. To 
je po pravilu bio put bez povratka. U razdoblju od 1883. do 1905. vratilo 
se u Bosnu svega 2.027 Bošnjaka. 


Vrlo je teško tačno reći koliko se Bošnjaka iselilo u toku četrdeset 
godina austrougarske uprave u Bosni i Hercegovini. U publicistici se spo- 
minje čak brojka od 300.000 iseljenika, što je svakako pretjerano. Prema 
austrougarskim službenim podacima od 1878. do 1914. iselilo se svega 
61.114 Bošnjaka, što otprilike odgovara broju (63.376) koloniziranih lica. 
Međutim, ni sami austrougarski organi nisu držali da su ovi podaci tačni. 
Kada su 1906. godine prvi put o tome javno date zvanične brojke, izričito 
je naglašeno da su "prilično pouzdane". Koliko se izvori o broju iseljenika 
razilaze najbolje pokazuje podatak da je carigradsko povjereništvo za smještaj 
izbjeglica obavijestilo književnika Bjelevca da se 1900—1905. doselilo iz 
Bosne 72.000 lica. Zvanični austrijski izvori priznaju za isti period samo 
13.750 iseljenika. 

Zvanična austrougarska brojka od svega 61.114 iseljenika je preniska 
i netačna. Procentualni udio Bošnjaka u ukupnom broju stanovnika Bosne 
i Hercegovine neprekidno se od Okupacije smanjivao. Okupacija je, prema 
popisu iz 1879. zatekla 448.613 Bošnjaka, što je činilo 388,73 % stanovništva 
Bosne i Hercegovine. I mada je muslimansko stanovništvo u apsolutnom 
iznosu raslo, njegov udio u odnosu na cjelokupno žiteljstvo se smanjivao. 
Popis 1885. godine našao je 492.710 Bošnjaka, tj. 36,88 %, a 1895. godine 
548.632, odnosno 34,99 %. Ovaj procenat je 1910. godine spao na svega 
32,25 %, što je u apsolutnom broju iznosilo 612.137. 

Za ovo smanjivanje bošnjačkog stanovništva u Bosni i Hercegovini 
navodila je Austro-Ugarska zvanično nekoliko razloga. Prije svega, dose- 
ljavanje tuđih elemenata koji "gotovo nikad ne pripadaju muhamedanskoj 
vjeroispovijesti", zatim vraćanje kršćanskog stanovništva, koje je pred Oku- 

paciju bilo izbjeglo, i iseljavanje samih Bošnjaka. Kao glavni uzrok se 
navode poteškoće na koje kod Bošnjaka "još uvijek nailazi popisivanje 
osoba ženskog spola". U mnogim bošnjačkim kućama tobože "nije običaj 
pitati za ženske članove obitelji", pa se često ženska djeca ne prijavljuju 
popisivačima. 

Teško je uzeti bilo koji drugi razlog bošnjačkoj depopulaciji, osim 
velikog iseljavanja u Tursku, koje prema nekim procjenama iznosi oko 
150.000 duša. Uprkos tako velikoj depopulaciji bošnjačkog stanovništva, 
nikako se ne može reći da je Austro-Ugarska vodila bilo kakvu genocidnu 
politiku prema Bošnjacima. 

Nema sumnje da zvanični austrougarski činioci nisu željeli da iseljavanje 
bošnjačkog stanovništva iz BiH dobije pretjerano velike razmjere. Oni su 
znali da potpuno iseljavanje, s obzirom na sultanov suverenitet nad BiH, 
ne dolazi u obzir već iz državnopravnih razloga, a pogotovo ne iz ekonomskih 
i političkih potreba. Sigurno je da na prvo mjesto dolaze politički razlozi. 
Austro-Ugarska se u prvom redu plašila da bi masovnim iseljavanjem bo- 
šnjačkog stanovništva bila poremećena etnička i konfesionalna ravnoteža 
u BiH u korist srpskog elementa, što bi veoma otežalo položaj Monarhije 
na Balkanu. Neki pisci smatraju da je to osnovni razlog što Kallay nije 
pristupio radikalnom rješavanju agrarnog pitanja. Pritisak vlasti na bošnjačko 
stanovništvo nakon okupacije donekle popušta tek od sredine osamdesetih 
godina. Vlada je izgleda shvatila da u "izmirenju sa pokorenim Bošnjacima 
treba tražiti jedinu mogućnost za osiguranje trajnog napretka zemlje". Aus- 
trijski general Moriz grof Attems, koji je po okupaciji službovao u Bosni, 
pisao je da su svi oni "imali u prvo vrijeme utisak da su Bošnjaci najpristojniji 
i najpouzdaniji dio stanovništva". 

Nacionalna politika okupacione uprave i bošnjaštvo 


U trenutku Okupacije u Monarhiji nije postojao nikakav zvaničan kon- 
cept o vođenju određene nacionalne politike u Bosni i Hercegovini. Socijalne 
i konfesionalne suprotnosti među bosanskohercegovačkim stanovništvom 
nametale su austrougarskim vlastima potrebu održavanja ravnoteže. Aus- 
trougarski zvanični krugovi su dosta rano shvatili da bi svaki veći poremećaj 
konfesionalno-etničke ravnoteže u BiH u korist jednog od njena tri elementa 
mogao ugroziti položaj Monarhije u okupiranoj zemlji. Bosna je bila izložena 
snažnim nacionalističkim pritiscima, od čijeg je efikasnog izoliranja u velikoj 
mjeri zavisio opstanak Monarhije u njoj, odnosno održanje njemačke i mađar- 
ske prevlasti u njenoj upravi. 


Pokušaj generala Filipovića da uz oslonac na činovničku ekipu iz Hrvat- 
ske provede u upravi okupirane zemlje jedan ekskluzivno hrvatski kurs 
vrlo brzo se završio neuspjehom. Filipović nije nastupao samo kao aus- 
trougarski vojnik nego istodobno kao predstavnik hrvatskog javnog mnijenja, 
koje je u njega polagalo velike nade. Mnogi u Hrvatskoj su se zanosili 
iluzijom da će BiH biti pripojena Trojednici. Na vijest o zauzeću Sarajeva 
zavladalo je u Zagrebu 21. VIII 1878. veliko oduševljenje. Održane su 
velike manifestacije i ššampana posebna spomenica u slavu "hrvatskih ju- 
naka", koji su svojoj braći "po krvi i rodu" Bošnjacima i Hercegovcima 
donijeli već "četiri vijeka žuđenu slobodu". Hrvatski sabor je 21. VIII 1878. 
podnio adresu caru, kojom je tražio da se Bosna i Hercegovina pripoji 
Trojednici. Adresa je odlučno odbijena, uz primjedbu da je Sabor njenim 
podnošenjem prekoračio svoju nadležnost. 


Filipovićeva činovnička ekipa nastojala je u svakoj prilici istaknuti 
hrvatsko ime. Naredbom Zemaljske vlade, 26. VIII 1879, osnovana su u 
Sarajevu "dva učevna tečaja u svrhu učenja, čitanja i pisanja hrvatskoga 
jezika latinskim pismeni". U njemačkom tekstu iste naredbe ne spominje 
se, međutim, hrvatski nego samo zemaljski jezik. Zajedničko ministarstvo 
je već 12. IX 1879. zabranilo upotrebu izraza hrvatski, pa je Zemaljska 
vlada izmijenila spomenutu naredbu utoliko što je riječ hrvatski ispuštena. 
Od tada je bio u upotrebi za jezik naziv zemaljski, koji je 1883. zamijenjen 

riječju bosanski. Premještanjem generala Filipovića iz Bosne, početkom 
decembra 1878, prestaje hrvatski kurs okupacione uprave. 

Od tada okupaciona uprava nastoji uglavnom voditi politiku ravnoteže 
i pariteta između pojedinih konfesija. S obzirom na ustavnu strukturu i 
unutrašnje odnose u Monarhiji, okupaciona uprava je imala veoma skučene 
mogućnosti za vođenje neke šire nacionalne politike u Bosni i Hercegovini. 
Svi njeni napori sveli su se na sprečavanje ili bar efikasno kontroliranje 
nacionalnih aspiracija domaćeg stanovništva. Tu potrebu je Kallay posebno 
naglasio u svom memorandumu iz juna 1882, kada je preuzeo upravu nad 
Bosnom i Hercegovinom. 

Kallay je procijenio da je srpski nacionalni pokret u BiH najrazvijeniji 
te da je potrebno, ne zapostavljajući ostale, onemogućiti njegove ireden- 
tističke težnje. On je smatrao da je za to povoljan trenutak pošto se zvanična 
Srbija posebnom Tajnom konvencijom sa Austro-Ugarskom, potpisanom 
28. VI 1881, obavezala da neće dozvoliti sa svoje teritorije nikakvu političku, 
vjersku ili drugu propagandu protiv Monarhije, uključujući tu Bosnu i Her- 
cegovinu i Novopazarski sandžak. Kallay je dozvolio da se ime Srbin slobodno 
upotrebljava, a nešto kasnije vlasti su pokrenule i list Prosvjeta, štampan 
ćirilicom. Ovim "srpskim kursom", koji je oličavao civilni adlatus baron 
Fedor Nikolić, po majci unuk kneza Miloša Obrenovića, Kallay je nastojao 
da za svoju politiku pridobije vodeće srpsko građanstvo. Nikolić je, kao 
blizak rođak kralja Milana Obrenovića, održavao veze sa zvaničnom Srbijom, 
što je skupa sa ranijim Kallayevim interesovanjem za Srbe i njihovu prošlost 
imalo izvjesnog odjeka kod nekih srpskih građanskih slojeva. U ogromnoj 
većini srpsko građanstvo, a pogotovu seljaštvo nije imalo puno povjerenja 
u Nikolićevu politiku u BiH. On je otišao iz Bosne 1886, čime je Kallay 
želio osloboditi prostor za svoju novu nacionalnu politiku, koja je, polazeći 
od vjerske tolerancije i poštovanja pariteta, imala za cilj da u domaćem 
stanovništvu razvije i učvrsti osjećanje zemaljske, bosanske posebnosti, 
odnosno narodnosti. Kallay je smatrao da su uslovi za to povoljni, pošto su 
nacionalni pokreti u BiH prilično slabi, vodeći slojevi građanstva se odnose 
lojalno prema Monarhiji, a u zemlji još postoji izvjesna tradicija bosanstva, 
kao oznaka državne, odnosno vilajetske pripadnosti. 

Upravo ovo bosanstvo istakao je Kallay nasuprot različitim nacionalnim 
idejama u Bosni i Hercegovini. Takvo bosanstvo, koje je Kallayevim nas- 
tojanjem krajem osamdesetih godina dobilo obilježja jedne političke ideje 
sa spoljnim simbolima (grb i zastava), oštro je napadano u srpskoj i hrvatskoj 
štampi i publicistici. Pri tome se tvrdilo da je to "bosanstvo" izmislio Kallay. 
Ovaj stav savremene srpske i hrvatske nacionalističke propagande preuzela 

je i kasnija literatura, pa se često sreće mišljenje da su "bosanstvo" i 
"bosanska narodnost" nekakva Kallayeva fikcija "stvorena dekretom". 
Ovakav stav je, međutim, apsurdan. Kallay je, kao historičar i političar, 
dobro znao da se realnim historijskim silama, kakav je npr. bio srpski 
nacionalni pokret, ne mogu suprotstaviti nikakve političke invencije. On 
je realnim historijskim procesima, tj. nacionalnim pokretima, suprotstavio 
također objektivnu društvenu silu, u vidu bosanske političke tradicije. Odgo- 
varajući na prigovore poslanika u Delegacijama austrijskog i ugarskog par- 
lamenta, Kallay je više puta istakao da nije on izmislio ime Bosna i Bosanci, 
pa prema tome ni bosanstvo, ni bosanski jezik. To je bilo potpuno tačno. 


Kallay je isticao da ime Bosna spominje još Konstantin Porfirogenit, 
a ova riječ se upotrebljava i u svim slavensko—bosanskim izvorima. Isto 
tako, nije on izmislio antagonizme između konfesija, odnosno naroda koji 
čine bosansko stanovništvo. Ali i pored tih antagonizama, stanovnici Bosne 
zovu sebe Bosancima ili Bošnjacima. On je, otkako se nalazi na čelu uprave 
Bosne i Hercegovine, zapazio da se ova zemlja uvijek osjećala kao nešto 
posebno i nije marila za svoje najbliže rođake i susjede, osim ukoliko ih 
je mogla sebi potčiniti. Bosna se, navodno, uvijek oslanjala na nekog jačeg 
i moćnijeg. To je prvo bio bizantski car, ugarski kralj, zatim sultan, i na 
kraju austrijski car. U toj historijskoj tradiciji ogleda se i biće "bosanskog" 
naroda. Zato je njegov zadatak upravo da kod Bosanaca budi i razvija 
osjećaje državnosti, i to velike i moćne državnosti. U tome vlada mora da 
se oslanja na "bosansku aristokraciju", koja je po bogatstvu i obrazovanju 
vodeća snaga društva. On, uostalom kao ministar, ne može provoditi ni 
hrvatsku ni srpsku politiku, jer je opunomoćen da upravlja Bosnom i Her- 
cegovinom pod egidom Austrougarske monarhije. 


Kallayeva nacionalna politika nije za Bosnu predstavljala posebnu no- 
vinu. Može se reći da je Kallay samo sa mnogo više odlučnosti i upornosti 
nastavio politiku koju je vodila osmanska uprava u Bosni, šezdesetih i 
sedamdesetih godina. Za vrijeme osmanske uprave pod Bošnjacima su se 
podrazumijevali samo muslimani, a ne i kršćani. Tako čuveni putopisac 
Evlija Čelebi piše da su stanovnici Srebrenice Bošnjaci, a raja su im Srbi 
i Bugari. Matija Mažuranić, brat hrvatskog bana i književnika Ivana Mažu- 
ranića, pisao je 1842: "U Bosni se Krstjani ne smiju zvati Bošnjaci. Kad 
se reče Bošnjaci: onda Muhamedovci samo sebe razumiju, a Krstjani su 
samo raja Bošnjačka, a drugačije Vlasi. Bošnjaci i Osmanlije, premda su 
Muhamedovci i jedan i drugi, opet se mrze strašno kao prava nebraća." Iz 
pisama, koje je Husein-kapetan Gradaščević uputio austrijskom caru i knezu 
Metternichu, marta i jula 1832, vidi se da je on pod pojmom "bosanski 
narod" obuhvatio samo Bošnjake i to sve, bez obzira na stalešku pripadnost. 

Prve pokušaje da se bošnjaštvo proširi na sve stanovnike Bosne, bez 
obzira na vjeroispovijest, inicirala je centralna osmanska vlast u sklopu 
državnih reformi koje je provodila. Već je Omer-paša Latas početkom pede- 
setih godina prošlog stoljeća vodio takvu politiku u Bosni. U tome je imao 
podršku jednog dijela bosanskih franjevaca, kod kojih se održao kontinuitet 
tradicije o postojanju kraljevine Bosne i bosanske katoličke provincije, 
franjevačke redodržave Bosne Srebrne (Bosna Argentina), kojoj je još sultan 
Mehmed Fatih 1464. potvrdio privilegije. 

Organizirani pokušaji na izgradnji jedne bosanske nacionalne ideologije 
činjeni su za vrijeme režima Šerif Osman Topal-paše, posljednjeg velikog 
bosanskog namjesnika od 1861. do 1869. godine. Osman Topal-paša, koji 
je odlučnije nastojao izvesti Bosnu na put buržoaskog razvitka, budno je 
pratio nacionalističku literaturu i propagandu u Bosni i proučavao političko 
raspoloženje i koncepcije franjevaca i srpskog građanstva. Osman Topal-paša 
se može smatrati inspiratorom i tvorcem ideje interkonfesionalnog bošnjaštva, 
koju će kasnije Kallay uporno zastupati. Po toj koncepciji postoji bosanski 
narod, koji je historijski vezan za osmansku državu, ali koji je i unutar te 
države zadržao svoje narodne osobenosti tako da izražava narodnost u punom 
smislu. Ta narodnost nije samo generična, nego je 1 historijski vezana za 
Bosnu, upravljana i ograničavana njome, te je ostala nepovrijeđena razli- 
čitošću vjeroispovijesti. Izraz te narodnosti su i autonomističke težnje Bosne, 
koje su sada u skladu sa sistemom koji se uvodi u Osmanskom carstvu. 
Organizacija Bosanskog vilajeta teoretski odgovara političkoj autonomiji i 
daje mogućnost njenog proširenja. Uvođenje autonomije dalo je već dobre 
rezultate na ekonomskom polju, pa Bosna u tom pogledu može drugima 
služiti za uzor. Bosna je uvijek imala neku vrstu autonomije koja je zasnovana 
na njenoj prošlosti i izražava njeno historijsko pravo. Ali ta nekadašnja 
autonomija Bosne zasnivala se na feudalizmu, pa prema tome nije u duhu 
racionalističko—pravne teorije. Raniji "bošnjakluk" bio je zasnovan na feu- 
dalnim koncepcijama, dok sadržaj i smisao novog bošnjakluka, odnosno 
bosanske nacije treba da se gradi na racionalističko—pravnoj teoriji. Prema 
tome, bošnjaštvo u novim uslovima znači naciju koja obuhvata svo sta- 
novništvo Bosne, a ne samo Bošnjake kao povlašteni elemenat, odnosno 
kao vladajuću konfesiju. 

Međutim, ovi pokušaji ostali su potpuno uzaludni. Bošnjaci su se u to 
doba još teško mirili sa idejom ravnopravnosti sa ostalim stanovnicima 
Bosne. Srpska nacionalna ideja, širena propagandom iz Srbije i Monarhije, 
bila je već prihvaćena kod ogromne većine pravoslavnog građanstva i se- 
ljaštva. Bez ikakvih potresa i franjevci su u korist hrvatske nacionalne ideje 
napustili bošnjačku ideologiju, utoliko lakše što ova uopće nije imala korijena 

kod katoličkog seljaštva. Pravoslavno i katoličko stanovništvo u Bosni bilo 
je u većini doseljeno tokom XVIII i XIX st., pa njihova svijest, tradicija i 
ideologija nisu imale nikakve veze sa bosanskom srednjovjekovnom državom. 
Zato su i nastojanja Austro-Ugarske da oživi interkonfesionalno bošnjaštvo 
kao nacionalnu ideologiju, historijski bila unaprijed osuđena na neuspjeh. 

U unutrašnjem životu zemlje, bošnjaštvo je jasno došlo do izražaja 
početkom devedesetih godina. Sredinom 1891. godine pokrenuo je Mehmed- 
-beg Kapetanović—Ljubušak list Bošnjak, čija su pojava i pisanje izazvali 
žučne polemike u Bosni, Srbiji i Hrvatskoj. U zahtjevu kojim je molio 
Zemaljsku vladu da mu dopusti izdavanje novina, Kapetanović je naveo da 
se "srpska i hrvatska štampa sa svom žestinom i u duhu svojih nacionalnih 
tendencija bori da direktno pridobije bošnjački elemenat", dok će njegov 
list "braniti čisto otadžbinsko, tj. bosansko osjećanje". Navodeći ovaj zahtjev, 
Zemaljska vlada je 6. IV 1891. preporučila Zajedničkom ministarstvu da 
odobri Kapetanoviću izdavanje lista, utoliko prije što njegova ličnost "pruža 
sve garantije za korektno i lojalno držanje novina prema našoj upravi i 
državnoj ideji". Pored toga, vlada preporučuje list i zato što "duhovni razvitak, 
koji mladu muslimansku generaciju mijenja pod sadašnjim uslovima, iziskuje 
s jedne strane potrebu za novinskom lektirom, a s druge strane i za organom 
u kojem bi se muslimani mogli literarno ogledati". 


Prvi broj Bošnjaka izišao je 2. VII 1891. godine. Program lista, objavljen 
u ovom broju bio je dosta uopćen i više je naglašavao muslimansku misao 
nego bošnjaštvo. Težište programa je na prosvjetiteljskom radu u narodu, 
razbijanju predrasuda o Bošnjacima i njihovo približavanje evropskoj civi- 
lizaciji. Stav o nacionalnom pitanju Bosne i Hercegovine iznio je list kroz 
pjesmu Bošnjaku koju je napisao S. B. (Safvet-beg Bašagić, tada đak gim- 
nazije): "Znaš "Bošnjače", nije davno bilo, / Sveg" mi sv'jeta nema petnaest 
ljeta / Kad u našoj Bosni ponositoj / I junačkoj zemlji Hercegovoj / Od 
Trebinja do Brodskijeh vrata / Nije bilo Srba ni Hrvata. / A danas se kroza 
svoje hire / Oba stranca ko u svome šire. / |...) / Oba su nas gosta saletila 
/ Da nam otmu najsvetije blago / Naše ime ponosno i drago." 


Ovim stihovima, koji su kasnije često u različite svrhe citirani, nikako 
se nije željelo reći da u BiH nije bilo pravoslavnih (Srba) ni katolika 
(Hrvata) u fizičkom smislu, nego da nije bilo srpskog ni hrvatskog nacionalnog 
imena. Pisac aludira na činjenicu da je do sedamdesetih godina XIX st. 
Bosna i Hercegovina bila nacionalno neizdiferencirana i da se tek pod 
uticajem izvana, tj. srpskom i hrvatskom nacionalnom propagandom formira 
kod pravoslavnih i katolika srpska, odnosno hrvatska narodna svijest. Ta 
propaganda je i devedesetih godina bila još vrlo intenzivna i obuhvatala je 
i Bošnjake, kojima se naturalo srpsko ili hrvatsko ime. Bošnjak je odlučno 

odbijao ova svojatanja i isticao da "mi njihovu narodnost ne preziremo" i 
da "nikad nećemo zanijekati da nijesmo od jugoslovenskog plemena", ali 
da "ostajemo Bošnjaci kao što su nam bili pradjedovi i ništa drugo". 

Srpska i hrvatska štampa oštro je napala Bašagićevu pjesmu i stav 
Bošnjaka. Tim povodom Bošnjak je pisao da "do okupacije nije bilo ni traga 
ovdje tom novoskovanom srpstvu i hrvatstvu". To se tek u novije doba 
razmahalo i sve novine "s obje strane" stalno o tome pišu, "a glavna je 
tačka oko koje se kreće ta cijela polemika mi muhamedovci; jedni i drugi 
privlače nas sebi". "Dok nam Hrvati dokazuju, da su nam hrišćani najveći 
dušmani i da je srpstvo što i pravoslavlje, ovi se satraše pozivajući se na 
nekakvu historiju i posrbiše cijeli svijet." Posebno ukazuje na ulogu koju 
igra svećenstvo sa obje strane u ovoj propagandi i da hrvatstvo i srpstvo 
stvarno nisu odijeljeni od katoličanstva i pravoslavlja. Bošnjak savjetuje 
Bošnjake da se u pogledu srpske i hrvatske propagande drže "starog amaneta", 
tj. da ostanu "vjerni svojoj domovini i svojoj bosanskoj narodnosti". 

Na pojavu i pisanje Bošnjaka čuđenjem i ljutnjom reagirala je već 30. 
VII 1891. Bosanska vila. List se čudi da se stvara neki novi narod slavenski, 
pod imenom Bošnjaka, a jezik se zove bosanskim i bošnjačkim. Posebno 
je čudna tvrdnja da u Bosni prije 15 godina nije bilo Srba i Hrvata. Vila 
upućuje Bošnjak na pisanje Miklošiča, Jagića, Majkova i drugih naučnika, 
pa i na samu historiju Kallayevu ili izjavu vladinog savjetnika Heinricha 
Mullera "da u Bosni i Hercegovini živi jedan narod pocijepan u tri vjere 
— a to je narod srpski". Pored toga, Bošnjaku se prigovara i što se štampa 
latinicom, što navodno kvari jezik 1 izdaje zavjet svojih "viteškijeh otaca". 

I na hrvatskoj strani reakcije na Bošnjak bile su oštre. Tako je ugledni 
zagrebački Obzor 24. XII 1891. pisao: "Bošnjaci su Bošnjaci po zemlji, kao 
što su Dalmatinci po zemlji Dalmatinci, kao što su Slovenci Slovenci, Pi- 
jemontezi Pijemontezi, Tirolci Tirolci itd. Ali 'bošnjaštvo' nije narodnost: 
Bosanske narodnosti nema, kao što nema dalmatinske, tirolske, pijemonteške 
itd.". Obzor ističe da je bosansko ime časno i ponosno i da niko ne traži 
od Bosanaca da ga se odreknu, kao što tvrdi Bošnjak. Međutim, to nije ime 
naroda, jer koliko bi onda na Balkanu bilo narodnosti kada bi se narodnost 
tako određivala. List smatra da vjersko dijeljenje "našega naroda" ima žalosne 
posljedice. "Mi se po vjeri dijelimo: katolici su Hrvati, pravoslavni su Srbi, 
a Muhamedanci su Bošnjaci. Uz takve razlike, za koje nije bilo mjesta ni 
u najtamnijoj dobi srednjeg vijeka, koja da nas budućnost čeka? Mađari i 
Niemci imadu pravo, da nas nesposobnim drže i da nas diele kao neki 
plien." 


I pored oštrih napada koje su upućivali Bošnjaku povodom pjesme Od 
Trebinja do brodskijeh vrata, i drugi listovi su pri svakoj ozbiljnijoj analizi 

morali priznati isto što je i pjesma, mada sa izvjesnim pretjerivanjem — 
tvrdila: da je srpsko i hrvatsko nacionalno osjećanje u Bosni skorašnja 
pojava. Tako je dubrovačka Crvena Hrvatska, koja je inače oštro napadala 
Bošnjak, pisala 26. V 1892. da se "narodnosno pitanje razmahalo" u Bosni 
i Hercegovini "istom od zaposjednuća ovih zemalja po Austriji". Inače, 
narod pravoslavni, ili pravije govoreći hrišćanski, u ovijem zemljama nije 
ništa znao o kakvoj 'srpskoj narodnosti', kao što katolici ili pravije kršćani 
također nijesu imali pojma o narodnosti, isto i muhamedovci ili pravije po 
tadanjem nazivu 'Turci'. "Narod nije znao za narodnost nego se razlikovao 
međusobno po vjeroispovijestima". 


U polemici sa raznim listovima Bošnjak je formulirao svoje shvatanje 
bošnjaštva i njegove historijske korijene. Prema Bošnjaku, elementi narodne 
identifikacije su jezik i slavensko porijeklo, a faktori koji su odvojili Bošnjake 
od ostalih naroda su klima, mjesni običaji i vjera. Po doseljavanju Slavena 
— današnji Bošnjaci, Srbi i Hrvati počeli su se međusobno razlikovati uplivom 
klime i različitih mjesnih običaja. Tako se prozvaše i različitim imenima: 
oni preko Save Hrvatima, preko Drine Srbima, dok se oni, koji odabraše 
za stanovanje našu današnju domovinu, nazvaše Bošnjacima. Razlika u 
imenima pretvorila se u narodnost, ali nije samo prouzrokovana klimom i 
običajima, "nego ih je najbolje učvrstila vjera". Od rascjepa grčko—pra- 
voslavne i rimo-katoličke crkve, današnji Srbi i Hrvati odvojili su se i sa 
narodnosnog gledišta. Bošnjaci su prihvatili bogumilsku vjeru, kako bi se 
"s vjerskog i narodnosnog gledišta utvrdili". Oni su imali i svoje posebno 
pismo, bosančicu, dok su Srbi i Hrvati prihvatili ćirilicu, odnosno latinicu. 
Zbog stalnih napada katolicizma i pravoslavlja na patarene, prihvatiše ovi 
islam i tako se "učvrstiše pomoću ove uzvišene vjere sa tvrdim bedemom 
od navale obiju crkava". U tom smislu, za Bošnjak, Srbi i Hrvati su susjedni 
narodi sa kojima treba u slozi i ljubavi živjeti, samo da i oni ostave na 
miru Bošnjake i ne naturaju im svoje ime. 


Srpski i hrvatski listovi su često znali poricati i ignorirati svaku tradiciju 
bosanstva, jednostavno tvrdeći da je to izum okupacione uprave radi di- 
jeljenja i zavađanja naroda. Ovo pitanje i ovakav stav nacionalističke štampe 
je apsurdan, jer su nazivi Bošnjak i bosanski jezik bili dosta poznati. Tako, 
na primjer, Dositej Obradović piše iz Leipziga 13. IV 1783. Haralampiju: 
"Bošnjak i Hercegovac Turčin, on se Turčin po veri zove, a po narodnosti 
i po jeziku, kako su god bili njegovi čukundedovi, tako će biti i njegovi 
poslednji unuci Bošnjaci i Hercegovci dokle god Bog svet drži." 


Pitanje naziva jezika izazvalo je najžučnije rasprave. I srpska i hrvatska 
štampa žučno je reagirala na upotrebu naziva bosanski jezik. Bošnjak je 
tvrdio da su Srbi i Hrvati za osnovu svog književnog jezika uzeli bosanski 

jezik, ali su ga jedni nazvali srpskim, a drugi hrvatskim. List se jedino u 
broju od 23. VII 1891. čudi "zašto naziv, što su ga oni našem jeziku po 
svojoj volji, a bez našeg pitanja dali, sada nama pošto—poto hoće da nametnu, 
pa nam čak brane da mi u našoj vlastitoj kući svoj jezik označujemo imenom 
našeg naroda". 

Upotrebu naziva bosanski jezik podržao je i svjetski čuveni filolog i 
profesor Bečkog univerziteta, Vatroslav Jagić u Carevinskom vijeću (aus- 
trijskom parlamentu) 1896. godine. Bošnjak je 16. VII 1896. u cijelosti 
prenio i podržao ovo Jagićevo izlaganje. Jagić je istakao da bi u slučaju 
upotrebe naziva srpski ili hrvatski, ili srpsko—hrvatski, došlo do spora između 
Srba i Hrvata čija će oznaka doći na prvo mjesto. Zato je dobro da jezik 
odgovara nazivu zemlje. Taj naziv nije izmislio Kallay, već se u XVII i 
XVIII st. upotrebljavao. Mada se u školskim knjigama i drugim publikacijama 
u Bosni jezik naziva bosanskim, u njima nema ni najmanje težnje da se 
stvori jezički partikularizam ili posebna ortografija. To je isti onaj jezik "što 
ga Srbi zovu srpskim, a Hrvati hrvatskim". ("U Moravskoj ima ljudi koji 
vele da govore moravskim, a drugi taj jezik nazivaju češkim.") Bitno je da 
u jeziku nema razlike i Kallay "potpuno pravo radi što da prepriječi raspravu 
službeno svuda" upotrebljava "na nuždu" izraz "bosanski jezik". Zbog ovoga 
govora Jagić je bio napadan sa svih strana i izložen oštroj kritici i u Beogradu 
i u Zagrebu. 

U Bosni i Hercegovini zvanično je već 1883. godine uveden Vuk—Da- 
ničićev fonetski pravopis. Kako je jezik zvanično nazvan bosanskim, to je 
i gramatika koja je izdata 1890. nosila istu oznaku. Gramatika bosanskog 
jezika doživjela je više izdanja latinicom i ćirilicom i sve do pred Prvi 
svjetski rat upotrebljavala se u školama. 

Bošnjak je nastojao da pod vidom bošnjaštva okupi sve etničko—vjerske 
grupe u Bosni. Tako je 18. II 1892. pisao da je istina da je "srpsko ime 
usko skopčano sa pravoslavljem, a hrvatsko naprotiv sa katolicizmom hrvat- 
skim, dočim bi bosansko bilo neko neutralno zemljište, koje nije skopčano 
ni sa jednim ni sa drugim, a ne bi s toga vrijeđalo vjersko čuvstvo ni jednih 
ni drugih, ni trećih", budući da je bosansko stanovništvo suviše razdijeljeno 
na tri vjere. Blizu pola miliona Slavena Bošnjaka u današnjim prilikama 
se "ne može ni ignorirati niti uništiti", jer su Bošnjaci "važan faktor kulturni 
i socijalni"."Bošnjaci ne prijete hegemonijom nikomu, a ime kojim se oni 
ponose, već bi bilo, kad bi se primilo, dovoljno jamstvo, da se štede njihove 
osobine". 


Skoro nema slučaja da je neko od pravoslavnih i katolika prihvatio i 
podržao nacionalnu liniju Bošnjaka. Može se zabilježiti samo jedan slučaj 
da je Bošnjak 28. VII 1892. objavio članak nekog anonimnog "pravoslavnog 

Bošnjaka neovisna posjednika i trgovca iz Bos. krajine", u kome se podržava 
bošnjaštvo 1 ističe da je u Srbiji, posebno u novooslobođenim krajevima, 
"opća imovinska nesigurnost" i da seljaci govore da je i pod Turcima "mnogo 
bolje bilo". Nije isključeno da je među srpskim građanstvom u Bosni bilo 
izvjesnog raspoloženja da se prihvati bošnjaštvo i Austrija zbog pravne i 
imovinske sigurnosti koju je nosila i zbog mogućnosti privredne ekspanzije, 
ali se to, osim u ovom slučaju, nije javno manifestiralo putem Bošnjaka. 

Kod katolika, međutim, sreće se ponegdje bošnjaštvo još i 1906. godine. 
Tako je u Kupresu osnovana Bosanska čitaonica, a neki "Bošnjak-—katolik" 
zalagao se za "bratsku slogu" pod zajedničkim i za sve opravdanim bosanskim 
imenom, o čemu je Bošnjak pisao 3. i 17. V 1906. godine. 

Bošnjak je, međutim, brzo shvatio da je pod bošnjaštvom nemoguće 
više ujediniti sve etničke grupe u Bosni i Hercegovini pa je već 3. III 
1892. pisao da su u Srba i Hrvata "strasti tako razgrijane i oni se nalaze 
u dva neprijateljska tabora, pa kad bi imali slobodne ruke, oni bi se počupali 
isto kao Srbi i Bugari kod Slivnice". Zato je upravo dobro da "u Bosni 
opstoji muslimanska stihija, koja znade obuzdati strasti, te posreduje i 
odlučuje". Bošnjaci imaju taj zadatak i oni će ga znati izvršiti "držeći se 
vjerno svojeg bosanskog jezika i svoje iz davnine sjajno sačuvane bosanske 
narodnosti". 

Bošnjak je u prvih nekoliko mjeseci izlaženja i polemike identificirao 
muslimane sa bošnjaštvom. U načelu i pravoslavni (Srbi) i katolici (Hrvati) 
smatrani su Bošnjacima, ali, kako su ovi u praksi to odbacili, to se u pisanju 
i stavu Bošnjaka i samo bošnjaštvo identificiralo sa muslimanima. Tako se 
Bošnjak, pošto je nekoliko mjeseci pokušavao da bude općebosanski list, 
faktički vratio na svoj program iznijet u prvom broju, kada se list čitaocima 
predstavio isključivo kao muslimansko glasilo. List je doduše insistirao na 
bošnjačkoj nacionalnoj identifikaciji muslimana, ali to niukoliko nije uticalo 
na njegov ekskluzivno muslimanski karakter. 

List Bošnjak, čiji su vlasnici i izdavači bili Mehmed-beg Kapetanović, 
a potom Jusuf-beg Filipović i njegov sin Ešref Filipović, imao je izvjesni 
dvostruki karakter. Svojim lojalnim stavom prema austrougarskoj upravi, 
ovaj list je nesumnjivo podržavao Kallayevu bosansku politiku, čiji je osnovni 
cilj bio učvršćenje položaja Monarhije u okupiranoj zemlji. Ali, s druge 
strane, isticanjem bošnjaštva nasuprot srpskoj i hrvatskoj nacionalnoj ideji 
u Bosni i Hercegovini, ovaj list je bio specifičan izraz osjećanja narodne 
posebnosti Bošnjaka, bez obzira na činjenicu što ovi većinom nisu pristajali 
uz list. Bošnjak je djelo onog dijela muslimanskog građanstva koji je prvi 
shvatio potrebu i neminovnost usvajanja evropske kulture i načina života 
paje, prema tome, prihvatio austrijsku upravu kao nosioca te nove civilizacije. 

Pogrešno bi bilo misliti da su Kallayeva politika i djelatnost Bošnjaka 
politički bili beznačajni. Sve do sredine devedesetih godina, tačnije do 
početka srpske i bošnjačke borbe za vjersku autonomiju (1896, odnosno 
1899) predstavljalo je bošnjaštvo izvjesnu potencijalnu mogućnost suprot- 
stavljanja pojedinim nacionalnim pokretima. To se vidi i po tome što je 
Bošnjak često i oštro kritiziran, a poznato je da u politici neko najviše 
napada onu koncepciju koja je najraširenija i po njegove vlastite interese 
najopasnija. Posljednje svoje velike polemike Bošnjak je vodio krajem zadnje 
decenije XIX stoljeća. Uticaj i značaj Bošnjaka počeo je da slabi već od 
1895, mada će on sve do 1906. ostati jedini bošnjački politički list. Razlozi 
za opadanje njegovog nivoa, uticaja i značaja su višestruki. 

Oko Bošnjaka, koji je prvih godina za ondašnje prilike bio dobro uređivan 
list, okupljala se skoro sva mlada muslimanska inteligencija. Međutim, ova 
inteligencija, koja se različitim putevima počinje uključivati u antiaustrijsku 
borbu na slavenskom Jugu, napušta polahko list zbog provladinog držanja 
vodećih ljudi u Bošnjaku. Drugi uzrok je u dosta uskoj socijalnoj bazi i 
antidemokratičnosti bošnjaštva. List je uvijek naglašavao da vodeću ulogu 
u društvu ima "plemstvo", koje je čuvar narodnih tradicija. Na kraju, Bošnjak 
je ostao izvan bošnjačkog političkog pokreta, tj. borbe za autonomiju, pa 
je u drugoj deceniji svog izlaženja životario na periferiji tokova političkog 
i javnog života. Iako je Bošnjak izlazio čak do 1910, može se slobodno 
tvrditi da konačno od 1899/1900. interkonfesionalno bošnjaštvo ne pred- 
stavlja više nikakvu realnu političku snagu niti alternativu nacionalnim 
pokretima u Bosni. 

Pod pritiskom srpskog i hrvatskog političkog pokreta, Zemaljska vlada 
je konačno 4. X 1907. jednom internom naredbom obavijestila sve organe 
vlasti da se zemaljski jezik ima svuda službeno nazivati "srpsko-hrvatski". 
Time je zvanično ukinut naziv bosanski jezik. Kako je među Bošnjacima 
bio duboko ukorijenjen naziv bosanski jezik, to je njima posebnom odlukom 
Zemaljske vlade, 29. XI 1907. dozvoljeno da u okviru samoupravnih insti- 
tucija i škola svoj jezik i dalje označavaju bosanskim imenom. 

Ukidanjem naziva bosanski jezik Austro-Ugarska je učinila samo pos- 
ljednji korak u napuštanju politike interkonfesionalnog bošnjaštva, koja je 
već mnogo ranije pretrpjela neuspjeh i u koju ni Kallay nije izgleda nikad 
iskreno vjerovao. Čitava ta politika u biti je imala karakter jednog provi- 
zornog, na brzinu sklopljenog nacionalnog koncepta. 

Bošnjaštvo se može posmatrati i kao mogućnost da se prevaziđe kon- 
fesionalna sadržina nacije u Bosni i Hercegovini. Međutim, ni jedan od 
nosilaca bošnjaštva u suštini mu nije davao ovo značenje. I kod lista Bošnjak, 
u početku, to šire značenje bošnjaštva više je privid i odraz zvanične austrijske 

politike, nego vlastito uvjerenje. Za Bošnjak, i pored njegove uske društvene 
pozicije, bošnjaštvo je, prije svega, mogućnost nacionalne samoidentifikacije 
muslimana i isključivo sredstvo odbrane njihove posebnosti. Tokom svih 
dvadeset godina svog izlaženja i djelovanja Bošnjak smatra Bošnjake na- 
cionalnom posebnošću, iako se često kolebao između bošnjačkog i musli- 
manskog imena. Bez obzira na stvarne ciljeve Kallaya, kao vrhovnog ek- 
sponenta austrougarske uprave, bošnjaštvo je u prvih 20 godina okupacije 
u suštini odigralo ovu historijsku ulogu u Bosni i Hercegovini. Tako ni 
bošnjaštvo nije moglo ići izvan već oformljenih tokova političkog života na 
nacionalno—konfesionalnim osnovama, u okviru tradicionalnih vjerskih i 
prosvjetnih institucija. 

Za i protiv Austrije 


Polazeći od vlastitih interesa, austrougarska politika u BiH nastoji od 
druge polovine osamdesetih godina približiti se muslimanskom stanovništvu, 
odnosno njegovim vodećim slojevima. Dalekosežni planovi Austro-Ugarske 
o prodoru prema Solunu obuhvatali su krajeve (Sandžak, Kosovo, sjeverna 
Albanija, Makedonija) u kojima je živjelo dosta muslimanskog stanovništva 
različitih nacionalnosti. Austro-Ugarska je računala da bi eventualno mogla 
steći izvjesne simpatije ovog stanovništva jedino ukoliko osigura egzistenciju 
i napredak Bošnjaka kao muslimana koji već žive pod njenom vlašću u 
BiH. 

U tom pogledu, bez obzira, kako ocjenjivali različite strane austrougarske 
politike u BiH, jedna činjenica je neosporna i veoma značajna. Ulazak 
Austro-Ugarske u Bosnu i Hercegovinu 1878. bio je prvi slučaj u historiji 
osmanskog povlačenja iz Evrope da je domaće islamizirano stanovništvo 
moglo ostati i nastaviti svoj način života. Bošnjaci su kao cjelina životno 
bili zainteresirani u tri pitanja: fizička egzistencija, ekonomsko— politički 
položaj i sloboda vlastitog načina života. Austro-Ugarska je osiguravala 
prvo, i u tome je bila njena prednost pred svakom drugom mogućom vlašću 
— srpskom, crnogorskom ili hrvatskom. 

Ova činjenica ima svoju historijsku težinu. To upravo ističu pristalice 
"proaustrijske" stranke kod muslimanskog begovata i građanstva. "Do sada 
nije bilo nigdje i nikad slučaja, gdje bi sa punom slobodom živjelo preko 
po milijuna muhamedovaca pod zaštitom jednoga kršćanskoga vladara, kao 
što mi danas u našoj domovini rahat živimo", dok su naša braća u Nikšiću 
i po mnogim mjestima u Srbiji protjerana, pisao je 1893. Mehmed-beg 
Kapetanović—Ljubušak. Ističući šta je sve nova vlast učinila za napredak 
zemlje i zaštitu života i imetka Bošnjaka, zaključuje se da se u Austriji 
"osniva naša budućnost". "Ne samo naša nego i sviju muhamedovaca koji 
živimo na Balkanskom Poluostrvu". Mada bi se ovo moglo protumačiti kao 
podrška austrougarskom prodoru na jugoistok, nema sumnje da je položaj 
muslimanskog stanovništva u BiH pod Austro-Ugarskom bio neuporedivo 
sigurniji u odnosu na sudbinu tog stanovništva u krajevima pripojenim 
1878. pojedinim balkanskim državama. U tom smislu list Vatan je septembra 

1884. pisao, da su "od svih muslimana koji su pod nemuslimansku vladu 
došli, najbolje prošli muslimani u BiH". 

U Monarhiji, koja je prilikom ranijih potiskivanja Osmanske carevine 
protjerivala i uništavala islamizirano stanovništvo, bilo je javnih zahtjeva 
da se slično postupi i u Bosni i Hercegovini. Tako se 1886. pojavila anonimna 
brošura, štampana u Leipzigu, Bosniens Gegenwahrt und nichste Zukunft 
(Sadašnjost i najbliža budućnost Bosne) u kojoj pisac kaže da je vladino 
načelo ravnopravnosti svih vjeroispovijesti "kobna velika zabluda". Ne može 
se provesti ravnopravnost islama sa kršćanskim vjerama. Bez obzira što im 
vlada ugađa, Bošnjaci ostaju neprijateljski i nepovjerljivi prema njoj. To 
nije samo mišljenje imućnijih Bošnjaka "već i najsiromašnijeg njihovog 
nadničara", pa se čudi službenim krugovima koji se zanose da će se Bošnjaci 
"ikada sprijateljiti s novim stanjem stvari". "Većina muhamedanaca ne može 
se snaći u novostvorenim odnosima, ona se čvrsto nada da će se vrijeme 
turskoga gospodarstva doskora povratiti. Muhamedanci su svi — skoro bez 
iznimke — zakleti neprijatelji Austrije, koju iz dna duše mrze". Iseljavanju 
Bošnjaka ne bi trebalo stavljati zapreka. Oni će se svakako iseliti, samo 
što će kasnije iznijeti više novca iz Monarhije, jer vrijednost zemlje raste. 
Uopće, "turski elemenat ne može na gospodarstvenom polju konkurirati sa 
drugim narodima, 1 nije kadar oprijeti se evropskoj kulturi, već mu je 
suđeno malo po malo iščeznuti". Ovu je brošuru istovremeno u prijevodu 
na hrvatski u nastavcima objavio zagrebački Obzor, januara 1886. godine. 


Na ovaj pamflet odgovorio je iste godine Mehmed-beg Kapetanović 
knjižicom Wie denken die Muhammedaner in Bosnien (Što misle Muhamedanci 
u Bosni). On se, prije svega, čudi da se danas može naći neko koji bi "s 
velikom mržnjom o nama i našoj vjeri pisao". Razlog tome može biti "ili 
nerazum ili fanatizam, a moglo bi biti da je i oboje". On dalje pobija sve 
tvrdnje nepoznatog pisca, a onda za tadašnje prilike smjelo kaže da "lijepo 
svatko znade uz ovu stranu, da ova zadnja dva vijeka, što je god turska 
vlada izgubila i što joj se oduzelo, više nikad i nikad nije joj se povratilo". 
Ovu tvrdnju da "Bosna može biti sve drugo ali turska nikada", nije se usudio 
ponoviti ni jedan bošnjački građanski političar sve do završetka balkanskih 
ratova. 


U stvarnosti, Austro-Ugarska je vrlo malo učinila za poboljšanje položaja 
bošnjačkog stanovništva. To se posebno odnosi na preko 80 hiljada boš- 
njačkih seljačkih porodica, među kojima je bilo više od 6.000 kmetova. 
Po opštoj napuštenosti i bespomoćnosti, bošnjačko seljaštvo i većina ostalih 
slojeva bošnjačkog stanovništva stvarno su se nalazili u zapostavljenom 
položaju. Dovoljno je navesti da je poslije 30 godina austrougarske vladavine, 
94,65 % bošnjačkog stanovništva u BiH bilo nepismeno u evropskom smislu. 

Mada je pravno zaštitila zemljoposjednike, Austro-Ugarska nije stvarno 
poboljšala položaj ni ovog staleža. Ona je samo zadržala status guo, ali u 
vidu provizorijuma koji se protegao na pune tri decenije. Taj dugi provi- 
zorijum i neizvjesnost koju je stvarao veoma su nepovoljno djelovali na 
ekonomski položaj posjedničke klase. I ova klasa je ekonomski gubila, a 
politički ništa nije dobila. 

Jedini, skoro isključivo formalan oblik političkog priznanja Bošnjacima 
je bilo to što su imali većinu mjesta u gradskim općinskim zastupstvima 
koje je država imenovala. Prema stanju 1895. od ukupno 91 gradske općine, 
u 77 Bošnjaci su držali mjesta načelnika, a u 11 podnačelnika 1 još 305 
zastupničkih sjedišta. Istovremeno, pravoslavni su imali 6 načelničkih, 34 
podnačelnička i 202 zastupnička mjesta, a katolici 6 načelnika, 11 podnačel- 
nika 1 95 zastupnika. Međutim, ovo nije značilo nikakvo favoriziranje Bošnja- 
ka, jer su i pored velikog iseljavanja i priliva stranaca Bošnjaci još i 1910. 
činili 580,76 % od ukupnog gradskog stanovništva, a od tadašnjih 66 gradskih 
općina imali su u 46 apsolutnu većinu, pa je zato logično što su držali 
većinu načelničkih mjesta. 

Austro-Ugarska je vodila računa i o izvjesnim specifično bošnjačkim 
institucijama i potrebama. S obzirom na slabo poznavanje evropskog pisma, 
vlada je u periodu 1882—1892. izdavala na turskom jeziku zemaljske go- 
dišnjake, kalendare (Bosna ve Hersek Vilayeti Salnamesi). Pored toga, izlazio 
je u Sarajevu 1884—1897. na turskom jeziku list Vatan (Domovina), a 


1897—1902. list Rehber (Vodič). 


Zemaljska vlada je štampala o svom trošku 1888—89. godine Narodne 
pjesne Muhamedovaca u Bosni i Hercegovini, u dvije knjige, sa više hiljada 
stihova bošnjačke epske poezije, koje je prikupio Kosta Hormann. Lično 
je Kallay preporučio da knjiga bude jeftina, kako bi doprla do što većeg 
broja Bošnjaka, koji će tako vidjeti da se vlada stara o "unapređenju njihove 
narodne literature". 

Osnovni bošnjački kulturno—politički interes tog vremena odnosio se 
na rad i položaj vakufa, kao temeljnih materijalnih izvora za izdržavanje 
škola i ostalih mearifskih 1 islamskih institucija, koje su uglavnom davale 
okvir i ispunjavale sadržaj tadašnjeg javnog života u Bošnjaka. Sredinom 
marta 1883. Zajedničko ministarstvo finansija imenovalo je Privremenu 
komisiju za uređenje vakufskih poslova u BiH, za čijeg je predsjednika 
određen sarajevski gradonačelnik Mustaj-beg Fadilpašić. U stvarnosti, Komi- 
siju su vodili stalni vladini izaslanici, profesor Balint i vladin tajnik Istvan 
Kvassay, čiji je opsežan izvještaj o vakufima Zemaljska vlada uzela za 
osnov pri uređenju ovog pitanja. Bez obzira na činjenicu što je sav rad 
vakufa bio strogo pod kontrolom vlade, "mora se lojalno priznati da je 

dotadašnja vakufska uprava stekla velikih zasluga za naš kulturni napredak", 
pisao je kasnije Fehim Spaho. U drugim zemljama koje su iza Berlinskog 
kongresa otrgnute od Osmanskog carstva, nestalo je vakufa posve, a gdje 
ih je štogod i ostalo, bijahu u najgorem stanju. "Naša dotadašnja vakufska 
uprava, ne samo što je sve vakufe sačuvala, već ih je još i unaprijedila". 

Kada je 8. XI 1885. Privremena vakufska komisija ustupila, na zahtjev 
Zemaljske vlade, groblja Šehitluke i Čekrekčinicu za javne parkove, što se 
protivilo običajima, usprotivili su se ovome Bošnjaci 1 obratili se 1886. 
jednom predstavkom caru, kojom su tražili vakufsku samoupravu. Ovim je 
stvarno označen početak latentne borbe Bošnjaka za vjersko—prosvjetnu 
autonomiju. 

Vlada je 1893. pristupila konačnom uređenju vakufa na osnovu nacrta 
koji je izradila Privremena vakufska komisija. Pri raspravljanju o organizaciji 
vakufa, javila se opozicija vladinim prijedlozima, koju je vodio mostarski 
muftija Džabić, tražeći potpunu autonomiju u vakufsko—mearifskim pos- 
lovima. Nacrt koji su izradili ljudi od vladinog povjerenja postao je, uz 
izvjesne prepravke, naredba sankcijom Zajedničkog ministarstva finansija 
10. VII 1894. godine. Ovom narednom ustanovljeno je Zemaljsko vakufsko 
povjerenstvo, kao savjetodavna, i Zemaljska vakufska direkcija, kao izvršna 
vlast. Njen rad je i dalje kontrolirao naročiti vladin povjerenik (Regie- 
rungskommisar). Iako je nova vakufska uprava funkcionirala kako treba, 
sređivala i unapređivala vakufski imetak i izvršavala namijenjeni joj zadatak, 
narod ipak nije s tom upravom bio zadovoljan jer nije u njoj imao nikakva 
učešća. Sva vlast u vakufskim poslovima bila je u rukama države, odnosno 
u organu koji je ona po svojoj volji postavljala. Narod se nije ni u čemu 
pitao. Nasuprot tome, vlada je tvrdila da je uređenje vakufa pobudilo opoziciju 
u mnogih Bošnjaka, "koji to uređenje ne nalaze osnovano u vjerskom zakonu, 
a naročito u vakufskih upravitelja, koji se time vidješe prikraćeni u svojim 
dohocima, što su ih prije samovoljno upotrebljavali". 

Tako se već u vakufskom pitanju javljaju dvije političke struje. Jedna 
naginje vladi 1 sačinjavaju je činovnici i manji dio uleme, građana i zemljo- 
posjednika. Na drugoj strani, u opoziciji je nezavisni svijet, većina uleme 
i zemljoposjednika, uz koje pristaju građani i seljaštvo. 

Od 1895. godine javlja se pokret zemljoposjednika, u kojem su naročito 
aktivne travnička i posavska grupa. Brojnim pojedinačnim i kolektivnim 
žalbama okupacionoj vlasti i sultanu, oni nastoje dokazati da su materijalno 
oštećeni 1 da time trpi islamska zajednica u cijelosti. Početkom novembra 
1895. podnio je Muharem-beg Teskeredžić—Dervišpašić iz Travnika, sa još 
85 veleposjednika iz travničkog i sarajevskog okruga, žalbu caru i istovre- 
meno sultanu, u kojoj se navodi nekoliko osnovnih smetnji njihovom ma- 


387 


terijalnom položaju: (1) u gruntovnicama se njihova zemlja vodi kao državna, 
dok bi sva kmetska selišta zapravo trebalo upisati kao mulkovna (privatna) 
dobra; (2) agrarni sporovi između kmeta i age se zbog pristrasnosti vlade 
završavaju na štetu age; (3) vlada je mnoge šume koje su po dvjesta i više 
godina pripadale pojedinim porodicama, proglasila carskim. Vrijednost šum- 
skog posjeda usljed mogućnosti privredne eksploatacije je veoma porasla, 
pa su se sve tri strane: kmet, beg i država trudile da što više zahvate. 
Otvorenom uzurpacijom države rasla je "carska šuma". Beg se, s druge 
strane, nastojao oduprijeti caru, ali i kmeta lišiti servitutskih prava, dok je 
kmet nastojao iz čiflučke šume isjeći i prodati što veću količinu drveta. 
Najzad, zemljoposjednici se žale da kmetovi izbjegavaju da ispune svoja 
davanja. I pisac brošure Bosniens Gegenwart und nčdichste Zukunft navodi 
da vlast, ukoliko i osudi kmeta da plati "trećinu", sporo provodi ovrhu da 
dužnika ne upropasti. Pored toga se zahtijeva da se vođenje vakufskih i 
mearifskih poslova prepusti Bošnjacima, bez miješanja vlade. Ovaj posljednji 
zahtjev je očigledno stavljen iz čisto političkih razloga, kako bi se osigurala 
šira bošnjačka podrška staleškim interesima veleposjednika. 

Kallay je već 19. XII 1895. predložio caru da se ova veleposjednička 
žalba odbije. Svako popuštanje zemljoposjednicima, čak i u opravdanim 
slučajevima, izazvalo bi protivakciju kmetova, kojih je daleko više i koji 
bi dobili podršku srpske čaršije, angažirane tada u borbi za vjersko—pros- 
vjetnu autonomiju. 

Civilni adlatus Hugo Kutschera izvještava 4. V 1899. o svom putu kroz 
Posavinu povodom žalbi begova na materijalne i posjedničke teškoće. Po- 
savski kmetovi su godinama u materijalnom zaostatku sa svojim obavezama 
prema zemljovlasnicima i već se smatraju apsolutnim gospodarima zemlje 
koju drže. Seljak je svjestan veće vrijednosti svog rada i orijentira se na 
one proizvode za koje se zemljovlasniku ne daje rentu. Vlast je ocijenila 
da je veleposjednički pokret slab i da sve postavljene zahtjeve može odbiti. 
Zemljoposjednici se pokušavaju ponovno politički aktivirati sa svojim zahtje- 
vima 1899, kada je počela borba Bošnjaka za vjersku i vakufsko—mearifsku 
autonomiju. 

Borba Bošnjaka za vjersku i vakufsko—mearifsku 
autonomiju: prva faza 1899—1902. godine 


Autonomnom borbom počeo je postepeni proces modernog političkog 
organiziranja Bošnjaka. Istovremeno je već na početku ove borbe došlo do 
bošnjačko—srpske političke saradnje, koja će trajati više godina i iskazivati 
se u nizu zajedničkih političkih akcija. 

Autonomna borba Bošnjaka počela je protestnom skupštinom mostarskih 
građana 5. V 1899. povodom vijesti da su dva dana ranije neke milosrdne 
katoličke sestre odvele Fatu Omanović, maloljetnu kćerku težaka Osmana 
Omanovića. Slučajeva otmice bošnjačke djece od strane katoličkog svećen- 
stva 1 milosrdnih sestara bilo je i ranije. Tako je mnogo uzbuđenja izazvala 
otmica neke šesnaestogodišnje djevojke augusta 1890. koja je radila u kući 
sarajevskog gradonačelnika Esada-ef. Kulovića. Posebna delegacija sara- 
jevskih građana je prvog septembra 1890. predala protest Zemaljskom po- 
glavaru, a nadbiskup Josip Štadler je osobno morao pisati izjašnjenje. Time 
je ovaj slučaj okončan. Ali protesti protiv tih pojava nisu nikada dobili 
takve razmjere i izazvali posljedice kao otmica Fate Omanović. Otac je 
nestanak kćeri prijavio oružničkoj stanici, a cijeli slučaj je silno uzrujao 
sve Bošnjake mostarskog kotara, a naročito mostarske građane. Smatralo 
se da takvi događaji prijete opasnosti i rzu cijeloga islama. Protestna skup- 
ština u mostarskoj kiraethani (čitaonici) ukazala je na opasnost od katoličke 
vjerske propagande koja je u zadnje vrijeme postala i suviše nasrtljiva. Tu 
je uz učešće preko hiljadu Bošnjaka izabran jedan odbor od dvanaest članova, 
sa muftijom Ali-Fehmi Džabićem na čelu, koji je okružnom načelniku, 
baronu Isidoru Benku, podnio zahtjev da se maloljetna Fata pronađe i vrati 
svojim roditeljima. 

Vlasti se nisu mnogo trudile da pronađu ukradenu Fatu pa je mostarski 
odbor, osnovan na spomenutoj skupštini, 13. VI 1899. uputio jednu pred- 
stavku Zemaljskoj vladi. Pored Fate Omanović, navedena su još dva slučaja, 
"jer bi inače mogli navesti nevjerovatno veliki broj takvih slučajeva", pošto 
se "dolaskom okupacije ušunjao veliki broj misionara i fratara u našu zemlju, 
te su odmah počeli raditi na širenju svoga kršćanstva". Mostarski građani 

su još 1887. godine tražili od cara zaštitu protiv vjerske propagande. U toj 
se predstavci kaže da u strahu za svoj opstanak mole "preponizno" Zemaljsku 
vladu da se sva oteta bošnjačka djeca pronađu i vrate roditeljima, a da se 
krivci kazne i da se jednom zauvijek "ovakvom zulumu na put stane". 


Vlada nije obraćala posebnu pažnju na takve predstavke. Odgovor 
vlasti sveo se na tvrdnju da je za pokrštavanje Bošnjaka najviše kriv slab 
vjerski odgoj islamskog naroda u BiH. Ovakav odgovor i držanje vlade 
izazivao je nezadovoljstvo i mostarskom pokretu se pridružiše Bošnjaci iz 
cijele Hercegovine. Svemu ovome vlasti nisu pridavale veći značaj, mada 
su se izdaleka plašile da može doći do povezivanja Bošnjaka sa srpskim 
autonomnim pokretom. Vlada je saznala da je Gligorije Jeftanović već de- 
cembra 1898. pregovarao sa istaknutim sarajevskim opozicionarom Salih- 
-agom Bičakčićem, s prijedlogom da se Bošnjaci pridruže Srbima u borbi 
za vjersku i prosvjetnu autonomiju, koju su Srbi poveli još 7. XII 1896. 
godine. 


Ohrabreni podrškom Bošnjaka iz cijele Hercegovine, članovi mostarskog 
odbora su odlučili da traže vakufsku autonomiju za područje Hercegovine, 
kao svoje "uže domovine". Nakon četiri mjeseca rada, pripremio je odbor 
dvije predstavke o nacrtu autonomnih statuta za vakufsko—mearifsku zakladu 
u Hercegovini. Jedna je od tih predstavki predata Kallayu u Beču 14. X 
1899. a druga 19. oktobra iste godine caru Franji Josipu u kraljevskom 
dvoru u Budimu. U predstavkama se priznaje da je i seljački i građanski 
bošnjački stalež "slabim vjerskim odgojem naoružan", ali da su za to krivi 
mjerodavni faktori, kao što su Ulema-medžlis i Vrhovno vakufsko povje- 
renstvo. Zato se traži odvajanje vakufa u Hercegovini i osnivanje njihovih 
posebnih organa u Mostaru. Radi unapređenja vjerskih prilika, traži se 
osnivanje Islamskog duhovnog odbora sa određenim vjersko—prosvjetnim 
ovlaštenjima. Odbor bi pregledao sve školske knjige, kako ne bi sadržavale 
nešto što se kosi sa propisima islama. U istom smislu pregledale bi se 
naredbe i propisi Zemaljske vlade, kako se islamske ustanove ne bi vrijeđale 
u javnim zavodima, školama, zvanjima, bolnicama i vojsci. Suštinu predstavki 
čini izražavanje nepovjerenja prema vjerskim, vakufskim i mearifskim or- 
ganima koje je vlada imenovala i traženje i osnivanje autonomnih islamskih 
institucija sa širokom nadležnošću. 


Zemaljska vlada je 12. XII 1899, nakon opširne analize, predložila da 
se predstavke i cjelokupni koncept nove organizacije Islamske zajednice 
odbiju kao neosnovani. Naknadno je Kutschera predložio Kallayu da se 
smijeni muftija Džabić. Kutschera je držao da razmatrane protivmjere na 
akciju "mostarskog odbora", koje su se svodile na izvjesnu reformu medresa 
i osnivanje višeg islamskog učilišta u Travniku, trenutno nisu oportune. 

Zajedničko ministarstvo finansija u Beču složilo se sa ovim prijedlozima, 
pa su predstavnici mostarskog odbora obaviješteni 2. II 1900. da je car 
odbio njihovu predstavku, ali uz napomenu da će i ubuduće kao do tada 
štititi bošnjačke vjerske ustanove i interese. 

Zemaljska vlada je u aprilu 1900. smijenila muftiju Džabića, zatvorila 
mostarsku kiraethanu, kao mjesto okupljanja bošnjačke opozicije, a njenog 
sekretara Šerifa Arnautovića otpustila iz opštinske službe. Ove mjere, pose- 
bno smjenjivanje Džabića, imale su za vladu neočekivane i nepovoljne 
posljedice. Nezadovoljstvo bošnjačkog naroda proširilo se na cijelu Bosnu, 
u kojoj Travnik, slično Mostaru u Hercegovini, postaje središte opozicije. 

Tek tada vlasti preduzimaju izvjesne protivmjere, ali je Kallay još 
potejenjivao širinu pokreta. On je smatrao da bi se davanjem ličnih povlastica 
"mnogim nezadovoljnicima", primjera radi, imenovanjem "sujetnog" muftije 
Džabića za reisul-ulemu, mogla razbiti bošnjačka opozicija. Zemaljska vlada 
pokrenula je akciju na prikupljanju pismenih izjava o lojalnosti od uglednijih 
i imućnijih Bošnjaka. Neslaganje sa "hercegovačkim pokretom" prvi su na 
traženje vlade izjavili travnički muftija Munib Korkut (koga je Kallay prozvao 
"der heilige Mufti") 1 reisul-ulema Teufik Azabagić. Odziv na ovu izjavu 
bio je veoma slab pa je Kallay naredio Kutscheri, 7. VII 1900. da obustavi 
svaku akciju za pridobijanje potpisnika protiv Džabićevog pokreta. Sa svoje 
strane, u želji da paralizira pokret, Kallay je 1900. objavio studiju o položaju 
Bošnjaka u Bosni, potpisanu pseudonimom Ungarn (Die Lage der Mo- 
hammedaner in Bosnien), uglavnom da bi javnost Habsburške monarhije 
uvjerio da su bošnjački zahtjevi neosnovani. 

Istovremeno sa proširivanjem bošnjačkog autonomnog pokreta na cijelu 
BiH, došlo je do njegovog političkog povezivanja sa srpskim autonomnim 
pokretom, koji je već imao iskustvo i uhodan mehanizam borbe. Zemaljska 
vlada je već prilikom analize nacrta statuta o vakufskoj autonomiji za Her- 
cegovinu, 12. XII 1899. primijetila izvjesne sličnosti sa "Jeftanović—Šolinim" 
statutom za crkveno—školsku autonomiju. Kada je u proljeće 1900. otputovala 
u Budimpeštu prva muslimanska delegacija da iskoristi zasjedanje aus- 
tro—ugarskog parlamenta za svoju političku akciju, Gligorije Jeftanović je 
o tome 25. V 1900. obavijestio češkog publicistu i novinara Jozefa Holačeka, 
uz napomenu da dolaze četverica najuglednijih "Turaka" (Salih Alajbegović, 
Ahmed Karabeg, Husein Kajtaz i muftija Džabić). U istom pismu Jeftanović 
moli Holačeka da spomenute ljude po mogućnosti u štampi zastupa i da 
ih kao Bošnjake "u odbranu uzme". Usput Jeftanović napominje Holačeku 
da će njihova današnja borba i Srbima koristiti. 

Dolazak bošnjačke deputacije u Budimpeštu donio je političke efekte. 
Poslanik u Ugarskom parlamentu Samuel Viszontay postavio je interpelaciju 

u vezi sa bošnjačkim prilikama, koju je predsjednik Koloman Szećll odbacio. 
Bošnjački predstavnici uspjeli su se povezati sa mađarskim opozicionim 
poslanicima (Bartha, Blaskovich i dr.) koji su žalbe Bošnjaka koristili kao 
jedan od argumenata u nastojanjima da sruše Kallaya. Iz tih razloga za- 
jedničko ministarstvo finansija procijenilo je da nije oportuno poduzimati 
stroge mjere protiv bosanskomuslimanske opozicije. 

Bošnjačko—srpska opozicija je za političku demonstraciju protiv Aus- 
tro-Ugarske posebno nastojala iskoristiti proslavu 25 godina stupanja na 
prijestolje sultana Abdul—Hamida. Kako proslavu u gradovima nije mogla 
spriječiti, vlast je nastojala onemogućiti njeno proširenje na bošnjačko selo. 
Vlast se plašila da se u bošnjačkim slojevima naroda ponovno ne probudi 
svijest o pripadnosti BiH Turskoj. Zemaljska vlada je uopće nastojala izolirati 
bosanskomuslimansko seljaštvo iz pokreta za vjersku i vakufsko—mearifsku 
autonomiju. U tome nije uspjela i bošnjački autonomni pokret imao je 
brojnu podršku seljaštva. Sva nastojanja vlasti da suzbije autonomni boš- 
njački pokret proganjanjem njegovih pristalica nisu donijela očekivani rezul- 
tat. Pokret se širio i po mnogim gradovima i selima osnivani su njegovi 


odbori. 


Kallay je konačno vidio da ne može ignorirati bošnjački pokret za 
autonomiju pa je izrazio spremnost da primi jednu delegaciju i sasluša želje 
i žalbe bošnjačkog naroda. Delegacija, koju je predvodio muftija Džabić, 
predala je Kallayu 19. XII 1900. u Sarajevu opširan memorandum, zajedno 
sa nacrtom statuta za autonomnu upravu islamskih vjerskih i vakufsko—me- 
arifskih poslova u BiH. Opširan memorandum iznosi historijat događaja u 
BiH još od Berlinskog kongresa. Govori o teškom stanju Islamske zajednice 
i svim nepravdama i skrnavljenjima koje je vlast učinila prema njoj. Ne- 
brojene tegobe Bošnjaka "bolni su vapaj naroda koji je preko četiri stotine 
godina srastao sa islamom i koji sada poslije dvadeset i dvije godine oku- 
pacione vlade vidi da mu je ugrožen vjerski opstanak u zemlji koju je 
stoljećima branio svojim grudima i natapao svojom krvlju". Na kraju se 
kaže da opstanak nije ugrožen samo Bošnjacima nego i pravoslavnima, koji 
zajedno čine 1.221.878 stanovnika starosjedilaca, prema 334.142 katolika, 
među kojima je veliki broj činovnika i doseljenika. U nacrtu statuta bila 
je jedna odredba, član 96. na koju austrougarska vlast unaprijed nije htjela 
pristati. Bošnjaci su tim članom tražili da članove Ulema-medžlisa i rei- 
sul-ulemu bira vakufsko—mearifski sabor i da između izabranih kandidata 
car postavlja jednog za reisa nakon prethodnog odobrenja carigradskog 
mešihata (rezidencija šejhul-islama). 


Vlast nije željela da se u najviše islamsko vjersko tijelo biraju svjetovna 
lica, a još manje da car kod imenovanja reisa bude vezan prethodnim 

odobrenjem istanbulskog mešihata. Kallay je smatrao da je svemu tome 
kriva Novopazarska konvencija, "krajnje štetna suverenitetska konvencija 
sa Portom, zbog koje bosanski muslimani ne znaju kuda pripadaju". Ulema- 
-medžlis u Sarajevu je uspostavljen zato, smatrao je Kallay, da bi veza sa 
halifom i šejhul-islamom, kao vrhovnim vjerskim autoritetima u musliman- 
skom svijetu, bila prekinuta. 

Na osnovu predstavke i nacrta statuta povedeni su 2. II 1901. pregovori 
između vlade, koju je zastupao civilni adlatus baron Kutschera, i jednog 
muslimanskog odbora od dvanaest članova, sa Džabićem na čelu. Kutschera 
je dobio instrukcije da ne smije pristati da se i u čisto islamska vjerska 
pitanja miješa sultan, jer bi se time faktički priznao njegov suverenitet nad 
BiH. Sve to jasno pokazuje da je vjerska autonomija bila u prvom redu 
političko pitanje. Pregovori su trajali bez prekida do 23. IV 1901. godine. 
Kutschera je nastojao odugovlačiti pregovore, kako bi time zamorio bošnjačke 
pregovarače 1 iznutra ih raslojio, računajući da neki od njih pređu na stranu 
vlade. 

Pregovori su u početku obuhvatili lakše teme, uglavnom o školstvu, 
dok su pitanja izbora Ulema-medžlisa, reisul-uleme, a posebno problem 
mešihata došli na red tek pri kraju pregovora. Ovim pregovorima dominirala 
su vjerska i vakufsko—mearifska pitanja, dok su agrarni problemi samo 
uzgred spominjani. Raspravljalo se jedino o tumačenju pravne prirode zem- 
ljišnog vlasništva u Bosni i s tim u vezi nepravilnim upisima u gruntovne 
knjige. Opća je karakteristika ove prve etape autonomnog pokreta da su 
se agrarni problemi nalazili potpuno u drugom planu, iako u pokretu i 
njegovom vođstvu učestvuje veći broj krupnih i sitnih zemljoposjednika. 

Kako su se pregovori bližili kraju, postojalo je sve jasnije da ni jedna 
strana ne želi odstupiti od svojih stajališta u bitnim pitanjima Ulema-me- 
džlisa, reisul-uleme i mešihata. Na sjednici 20. IV 1901. Kutschera je 
prebacio bošnjačkim pregovaračima da se ne bore za vjerske nego političke 
ciljeve. On je tom prilikom rekao da ako bi se išlo dalje tim putem koji 
oni traže, onda bi poslije sedam dana zahtijevali "postavljanje doglavnika 
(tj. adlatusa) i valije". To ne znači reformu vakufa i mearifa, nego ukazuje 
na bošnjačke "prevratne", tj. autonomističke težnje. 

Na posljednjoj, tridesetoj sjednici, 23. IV 1901, konstatiralo se da 
postoje četiri sporne tačke: (1) izbor i sastav Ulema-medžlisa; (2) postavljanje 
i imenovanje reisul-uleme i muftija; (3) pitanje mešihata i davanje menšure 
reisul-ulemi; 1 (4) pitanje državne subvencije. Tu je utvrđeno da svaka 
strana ostaje pri svojim zahtjevima pa su time pregovori prekinuti. Kutschera 
je na kraju izjavio da Zemaljska vlada ne može pristati na bošnjačke zahtjeve, 

jer ne želi da se dovede u položaj pukog izvršnog organa jednog vjerskog 
tijela. 

Jedna bošnjačka delegacija koju su sačinjavali muftija Džabić, Hamid- 
-beg Hasanpašić, hadži Osman-ef. Prcić, hadži Sulejman-beg Cerić, hadži 
Salih-aga Bičakčić i Šerif Arnautović, predala je 10. VI 1901. caru Franji 
Josipu u Beču memorandum u kojem opisuje tok pregovora i ukazuje da 
krivicu za njihov neuspjeh snosi Zemaljska vlada. U toku boravka delegacije 
u Beču pojavili su se glasovi o sporazumu između Bošnjaka i Srba o daljoj 
zajedničkoj akciji. Augusta 1901. održan je u kući Ahmet-age Hende u 
Kiseljaku sastanak bošnjačkih i srpskih prvaka, sa Džabićem i Jeftanovićem 
na čelu. Sastanak je držan u tajnosti, ali je vlada preko svoje špijunske 
mreže za njega saznala, pa je već 5. VIII 1901. predložila Kallayu da se 
izvrši pretres Hendine kuće. Predmet sastanka bila je borba za političku 
autonomiju BiH, slično egejskom grčkom otoku Kritu. Na čelu bi bio guverner 
Bošnjak 1 viceguverner Srbin. Prema Porti zadržala bi se autonomija u 
"tributarnom odnosu". 


Kallay 10. IX 1901. procjenjuje da je bošnjačko—srpska opozicija jed- 
nodušna u namjeri da nastavi borbu protiv Austro-Ugarske, te da radi na 
političkoj autonomiji BiH, ili čak njenom vraćanju Osmanskoj carevini. 
Zato se pooštravaju policijske mjere. To izaziva val seobe bošnjačkog sta- 
novništva u Tursku. Krajem januara 1902. odlazi u Istanbul muftija Džabić, 
sa još petericom drugova, da kod najviših islamskih foruma traži savjet i 
uputstva u pitanju vjerske i vakufsko—mearifske autonomije. Vlada to koristi 
14. III 1902. proglašava Džabića neovlaštenim iseljenikom te mu zabranjuje 
povratak u zemlju, pod prijetnjom osude na tri mjeseca zatvora i protjerivanja 
po izdržanoj kazni. Istovremeno je interniran u Rašku Goru kod Mostara 
Šerif Arnautović zato što je u novosadskoj Zastavi 5. VI 1902. objavio 
članak, da Bošnjaci ne smatraju Bosnu i Hercegovinu sastavnim dijelom 
Habsburške monarhije. Zbog ovakvih postupaka vlade jedna brojna musli- 
manska delegacija je 28. V 1902. u Budimpešti predala protest zajedničkom 
austrougarskom parlamentu. Nakon Džabićevog odlaska, Bošnjake su zas- 
tupali Ali-beg Firdus i Bakir-beg Tuzlić. 


Da bi se bošnjački pokret diskreditirao u Istanbulu, predložio je Kut- 
schera 19. VI 1901. da se u štampi proture vijesti o navodnim vezama 
bošnjačkih prvaka sa mladoosmanlijama ili mladoturcima. Preko Henry 
Mossera, komesara bosanskohercegovačke izložbe u Parizu, preduzimani 
su koraci da se takva vijest proturi u listu Mešveret (Savjetnik), organu 
mladoturaka. Kallay je pridobio i osmanskog poslanika u Beču, koji je 
poslao svojoj vladi jedan memorandum protiv bosanskomuslimanske opo- 
zicije. Kada je februara 1902. jedna zajednička delegacija Bošnjaka i Srba 

predala velikom veziru Edhem-paši predstavku sa oko šest stotina hiljada 
potpisa na zahtjev da se okupiranoj pokrajini vrate raniji osmanski zakoni 
ili da im se da autonomija, odgovoreno je da je u sadašnjim prilikama 
nedopustiva ingerencija Porte i da sultan neće prihvatiti te zahtjeve. Ovo 
je posebno razočaralo Bošnjake, mada se, zbog međunarodnih okolnosti, u 
stvarnosti drugačiji odgovor nije mogao ni očekivati. Porta je navodno preko 
svog poslanika u Bukureštu sugerirala Bošnjacima da rade sporazumno sa 
Srbima. 

Srbi su ponudili bošnjačkim predstavnicima Ali-begu Firdusu 1 Bakir- 
-begu Tuzliću, nacrt ugovora o političkoj saradnji, koji je po svim indicijama 
napisao peštanski advokat i poslanik Ugarskog sabora dr. Emil Gavrila, 
dugogodišnji pravni savjetnik srpskih bosanskih političkih vođa. U nacrtu, 
koji se sastojao od 25 članova, na prvom se mjestu tražila politička autonomija 
za BiH pod sultanovim suverenitetom. Na čelu vlasti u BiH nalazio bi se 
guverner, imenovan od Porte, naizmjenično jedan "bosanski musliman" i 
"jedan pravoslavni Srbin". Ugovor je sa bošnjačke strane ostao nepotpisan, 
jer se nije mogla postići saglasnost o rješavanju agrarnog pitanja. Pored 
toga, Bošnjaci su odbili da pristanu na odredbe članova 11—13, kojima se 
predlagalo da službeni naziv jezika u BiH bude isključivo srpski, te da se 
u javnom pismenom saobraćaju, školama i državnim organima koristi isk- 
ljučivo ćirilica. Bošnjaci nisu mogli na to pristati, pa je ugovor propao, 
mada se međusobni politički savez održao sve do 1910. i početka rada 
prvog bosansko—hercegovačkog Sabora. 


Bilo je zamišljeno da spomenuti ugovor, ukoliko se potpiše, ostane 
strogo čuvana tajna, ali je još u toku njegove pripreme tekst dospio u javnost 
pa se, kako 30. IX 1901. piše dr. Emil Gavrila Gligoriju Jeftanoviću, "morao 
dati oštar demanti, koji je potpuno uspeo". 


Zahtjevom da BiH dobije samoupravu pod vrhovnom vlašću svog su- 
verena sultana, sadržanim u nacrtu ugovora usvojen je državno—pravni pro- 
gram koji su Bošnjaci smatrali svojim konačnim ciljem, a Srbi vjerovatno 
samo prelaznom etapom. Ponuđeni nacrt ugovora je ustvari dao program 
zajedničke srpsko—bošnjačke akcije u borbi protiv Austro-Ugarske, ali i 
protiv hrvatskih nacionalno—političkih aspiracija u BiH. Vjerovatno da su 
srpski građanski političari podsticali i podržavali bošnjački autonomni pok- 
ret, kako bi provođenjem svoje nacionalne ideologije pridobili Bošnjake, a 
time i Bosnu. Otuda ima shvatanja da je cijeli bošnjački pokret djelo srpske 
političke propagande, koja je bezuspješne prozelitističke akcije militantnog 
katoličkog vrhbosanskog nadbiskupa Josipa Štadlera vješto dovodila u vezu 
sa hrvatskom nacionalnom propagandom i time Bošnjake odvojila od Hrvata. 
Ima hrvatskih pisaca koji žale što njihovi političari nisu bili tako vješti i 

dalekovidi kao srpski, koji su svojom propagandom iskoristili jedan incident 
sa Fatom Omanović "da se muslimani listom okrenu protiv Monarhije". 
Takve su ocjene sasvim neosnovane, jer u biti sa povijesne tačke gledišta 
Bošnjaci nisu nikada bili protivnici Monarhije, a njihova kasnija sudbina 
je pokazala da su, bez obzira na povremene sukobe sa austrougarskim 
vlastima, nestankom te Monarhije 1918. postali svojevrsni historijski gu- 
bitnici. 

Bošnjački se autonomni pokret, sa svom svojom elementarnošću i ši- 
rinom, nije mogao izazvati nikavom propagandom. On je zahvatio najšire 
slojeve bošnjačkog naroda, a to ne može biti posljedica bilo kakve propa- 
gande, pa ma koliko bila vješta. Bošnjački pokret je nastao iz dubokih 
unutrašnjih potreba naroda i rezultat je činjenice da se život Bošnjaka 
kretao još u okvirima tradicionalnih ustanova, u kojima su im okupacijom 
1878. prava bila prikraćena, a egzistencija i neke osnovne ljudske potrebe 
ugrožene. Postoje u prvom redu dva razloga da se bošnjački autonomni 
pokret dijelom oslonio na istovjetni srpski pokret. Prvo, logika tadašnje 
političke borbe upućivala je i jedne i druge na međusobni savez. Drugi 
razlog je da se ona malobrojna evropski obrazovana bošnjačka inteligencija 
nije priključila niti stavila na čelo pokreta svog naroda, pa su bošnjački 
prvaci jednostavno morali tražiti usluge drugih za pisanje i prevođenje 
memoranduma, predstavki i drugih materijala. Kako se sama bošnjačka 
inteligencija tuđila od narodnog pokreta, to su se oni koji su vodili taj 
pokret morali osloniti na one koji su im nudili svoju pomoć. 

Iz redova tadašnjih bošnjačkih intelektualaca objavljena je 1902. godine 
anonimna brošura protiv autonomnog pokreta (Anonimus, Muslimansko pi- 
tanje u Bosni i Hercegovini). U toj se brošuri oštro napada Džabićev pokret, 
sva ulema, sve postojeće islamske institucije, ističe lijenost, inercija i ne- 
snalaženje Bošnjaka. Ismijava se navodna nepismenost članova musliman- 
skog odbora koji vodi pokret za autonomiju i napada se što je za svoje 
sekretare angažirao dvojicu Srba novinara. Muslimanski odbor u pregovorima 
koje je vodio sa vladom 1901. nije se mogao osloniti niti na jednog evropski 
obrazovanog bosanskomuslimanskog intelektualca. Istovremeno je Kutsche- 
ra u vladinoj delegaciji doveo na pregovore trojicu Bošnjaka činovnika: 
Atifa Bahtijarevića, Zuhdi Bakarevića i Osmana Nuri Hadžića. To ne znači 
da evropski obrazovani bošnjački intelektualci nisu sa svoje strane predu- 
zimali akcije u korist naroda, ali su se ulema i zemljoposjednici, štiteći 
svoje interese, pokazali vrlo pragmatičnim. 

Druga faza autonomne borbe 1905—1909. 
i Muslimanska narodna organizacija 


Progon Džabića iz zemlje ostavio je autonomni pokret jedno vrijeme 
bez vođstva. Smatrajući da je time pokret u narodu oslabio, novi zajednički 
ministar finansija, Istvan Buridn je krajem 1904. i početkom 1905. popunio 
upražnjena mjesta u Ulema-medžlisu i Vakufskoj direkciji i imenovao nove 
članove Zemaljskog vakufskog povjerenstva. Vakufsko povjerenstvo je na 
zasjedanju marta 1905. donijelo odluku da za izdržavanje islamskih školskih 
zavoda propiše pet posto prireza na neposredni porez. Skoro jednodušan 
odgovor u narodu bio je da se prirez neće plaćati bez prethodnog uvođenja 
vjerske i vakufsko—mearifske autonomije. 


Ohrabreni ovim, vođe pokreta koje su ostale u zemlji predale su 24. 
IV 1905. predstavku ministru Buridnu, gdje traže ukidanje vanrednih polici- 
jskih mjera kojima se ograničava sloboda kretanja i rada, dozvola povratka 
u domovinu onima koji su proglašeni neovlaštenim iseljenicima, te puštanje 
interniranih na slobodu, čime bi se "islamskom narodu" omogućilo da preko 
svojih zastupnika pristupi konačnom uređenju vlastite vjersko—prosvjetne 
autonomije. U ovoj novoj situaciji posebno se aktivirala veleposjednička 
grupa u autonomnom pokretu, koja je 1899. bila potisnuta. Veleposjednici 
su ocijenili da je sada prilika da ponovno istaknu svoje agrarne zahtjeve i 
da preuzmu vođstvo autonomnog pokreta, utoliko prije što izolirana Dža- 
bićeva grupa u Carigradu nije pružala nikakvu garanciju za rješavanje 
vakufskog i vjersko—prosvjetnog pitanja u dogledno vrijeme. 


Jedna bošnjačka deputacija, koju su sačinjavali Šerif Arnautović, Ma- 
hmud-beg Džinić, Šemsi-beg Zaimović i Derviš-beg Miralem, otputovala je 
februara 1906. preko Beograda u Carigrad da od Džabića preuzme dokumente 
i ovlaštenja za dalje vođenje autonomnog pokreta. Odlazak ove delegacije 
primljen je sa simpatijama skoro u svim bošnjačkim krugovima, pa čak i 
u onim koji su u periodu 1899—1902. bili protiv autonomnog pokreta. 
Bošnjak je u broju od 22. II 1906. zamjerio što je slanje delegacije držano 
u tajnosti i što ne ide niko iz Sarajeva, ali je ipak poželio uspjeh ovoj "maloj 
deputaciji", jer je "rješenje ovog pitanja postalo već općom nuždom musli- 

manskog naroda". Nakon više od mjesec dana pregovora, uspjelo je delegaciji 
preuzeti dokumente i punomoćja od Džabića. Po povratku u zemlju, aprila 
1906, Arnautović i drugovi preduzimaju korake za pokretanje naroda u 
akciju i ponovno otvaranje kancelarije u Budimpešti, koja će upoznavati 
javnost sa programom i akcijama bošnjačkog autonomnog pokreta. U tu je 
svrhu u jesen 1906. pokrenut i list Musavat (Jednakost). 

U takvoj situaciji i zemaljsko vakufsko povjerenstvo, mada imenovano 
od vlade, pruža podršku autonomnom pokretu. Na zasjedanju maja 1906. 
Vakufsko povjerenstvo je na prijedlog Akifa Biserovića usvojilo peticiju 
kojom traži od vlade da do kraja te godine riješi pitanje islamske autonomije. 

Ni ministar Burian nema drugog izbora nego nastavak pregovora sa 
bošnjačkom opozicijom, tamo gdje su 1901. prekinuti. On u tom smislu 
daje i izjavu u političkoj javnosti Monarhije. Iz izjave bi se čak moglo 
zaključiti da će u spornom pitanju mešihata izići u susret bošnjačkim zah- 
tjevima. U izjavi se izričito naglašava da su "svi muslimanski svećenici 
načelno podvrženi kalifu, to jest za sunitske muslimane, među koje spadaju 
i bosanski, osmanlijskom sultanu", odnosno njegovom mjestozastupniku u 
pitanju vjere, šejhul-islamu. Istovremeno je istaknuto da se pitanje vakuf- 
sko—mearifske autonomije "može istom onda riješiti, kada se Muslimani 
konačno slože" u pogledu svojih zahtjeva i odgovarajućih svojih zastupnika. 

Oba ova zahtjeva bošnjački autonomni pokret je brzo ispunio provođe- 
njem stranačke organizacije i isticanjem njenog programa. Bošnjački prvaci 
u svojoj agitaciji za osnivanje jedne političke stranke ističu da je pitanje 
"hljeba i društvenog položaja" za Bošnjake veoma akutno. Zato je krajnje 
vrijeme, kako je 13. XI 1906. pisao Musavat, da iz saznanja da smo "ma- 
terijalno opali i društveno zaostali razvijemo potrebu da se trgnemo i pođemo 
naprijed". Na istom se mjestu ističe da su uvjet za to tri stvari. Boriti se u 
prvom redu za vjersko—prosvjetne i političke slobode, koje su osnovica za 
naš dalji kulturni napredak. Ali, na drugom mjestu, uvjet je toj borbi po- 
boljšanje materijalnog stanja Bošnjaka, jer bi uspjeli samo na taj način 
izboriti svoja ostala prava. Osnovni je uslov tome provesti jednu političku 
organizaciju, kako bi svi Bošnjaci mogli složno zatražiti i izboriti svoja 
prava. 

Ali, tu se odmah ispoljava i određena ograničenost bošnjačkog autonom- 
nog pokreta. Vođe pokreta ograničavaju svoju djelatnost uglavnom na gradove 
i gradsko stanovništvo. "Nama je svima poznato, pisao je Musavat, da je 
naša glavna brojna snaga u gradovima, a posjedna i na selima kao i po 
gradovima. Prema ovom faktičnom stanju moramo udesiti i pravac organi- 
zacije." Zato se u početku smatralo da se političko organiziranje mora 
ograničiti samo na organizaciju "gradskih muslimana". Tvrdnja da je bo- 

sanskomuslimanska "glavna brojna snaga u gradovima" nije tačna u odnosu 
na ukupni broj bošnjačkog stanovništva. Tačno je samo da su Bošnjaci 
činili apsolutnu većinu gradskog stanovništva. Od ukupno 278.203 gradskih 
stanovnika, prema popisu iz 1910, Bošnjaci činili 141.225 ili 50,76 %. Ali 
ovih 141.225 Bošnjaka, gradskih žitelja, činili su tek 23,07 % od ukupnog 
tadašnjeg bosanskomuslimanskog stanovništva u BiH koji je iznosio 612.137. 
U načelu je ostavljena mogućnost da se političkom organizacijom obuhvati 
i samo selo. U stvarnosti na tome se malo radilo. Znatno kasnije konstatirano 
je u Musavatu 26. VI 1908. da je "briga za podizanjem našeg težačkog 
staleža" u životnoj zbilji zanemarena. Stranka je ipak imala velik uticaj na 
bošnjačkom selu, što se pokazalo prilikom prvih saborskih izbora 1910. 
godine. 

Na pismeni poziv Ali-bega Firdusa i drugova održan je 3. XII 1906. 
u Slavonskom Brodu sastanak bošnjačkih prvaka iz cijele zemlje, na kojem 
je utemeljena Muslimanska narodna organizacija (MNO). Većina učesnika 
sastanka tražila je da se autonomna borba proširi na pitanje političkih 
sloboda i uređenje agrarnih odnosa. Manjina je bila za to da se borba 
nastavi isključivo za vjersku i vakufsko—mearifsku autonomiju. Narod je 
kasnije prve prozvao "košćunima" a druge "mehkišima". Na sastanku je 
izabran i Egzekutivni odbor MNO, za čije je stalno sjedište određena Bu- 
dimpešta. Za predsjednika Egzekutivnog odbora izabran je Ali-beg Firdus, 
zemljoposjednik iz Livna. U političkom programu usvojenom na sastanku 
u Brodu na vješt način se agrarni odnosi postavljaju kao općebošnjačko 
pitanje. Ističe se da je vlada pretvorila mulk (privatni) posjed u erazi miriju 
(državnu zemlju), "premda je to u otvorenom protuslovlju sa našom vjerom 
i premda se time krše izričiti principi šeriatskih propisa". 

U programu se dalje traži ukidanje naredbe o neovlaštenim iseljenicima 
i dozvola povratka licima koja borave izvan zemlje. Zahtijeva se uvođenje 
građanskih sloboda, sloboda javnih korporacija i općinskih samouprava, 
što ostali svijet davno već ima. Odlučno je istaknuto da "po vjerskom, 
državnom i prirodnom pravu mi muslimani moramo biti u neposrednoj vezi 
sa našim Hilafetom odnosno sa šeih-islamskom kapijom". Neodrživo je da 
"inovjerna nemuslimanska vlada, upravlja islamskim potrebama i prilikama 
te vakufskom imovinom onako kako ona hoće". To nije slučaj sa ostalim 
vjeroispovijestima. Kada se Bošnjaci legalno i mirno potuže vlastima na 
svoja vjerska i agrarna prava, bivaju globljeni, hapšeni i internirani, dok 
istovremeno nadbiskup Štadler bez ikakvih posljedica otvoreno i javno kaže 
da ne priznaje nikakvih ministarskih naredbi niti odredaba vlade. Dok se 
Bošnjaci hapse i pri privatnom putovanju iz jednog kotara u drugi, dotle 
katolici drže javne zborove sa više hiljada učesnika. Ustaje se i protiv 

povlašćivanja stranaca—kolonista koji dobijaju državnu zemlju, "dok se od 
našeg seljaka beskućnika stvara varoški proleterijat". Sve su državne za- 
kupnine, industrijska preduzeća i razne liferacije u rukama stranaca, "dok 
se i našim pokušajima staje na put". Na kraju se odlučno ističe da bošnjački 
prvaci ne rade "po naputku Srba i u korist Srbije", što vlada širi kako bi 
ih diskreditirala "kod domaćeg islamskog svijeta". Sastavni dio programa 
MNO bio je program lista Musavat, koji je postao zvanični organ stranke. 
MNO je preko ovog svog glasila, uz ostalo, posebno isticala da je "u državno- 
-pravnom pogledu" BiH sastavni dio Osmanske carevine, a da je Austro—Ugar- 
ska samo opunomoćenica evropskih sila, koje su joj na Berlinskom kongresu 
povjerile upravu i uređenje te zemlje. 

Početkom 1907. obavljeni su u cijeloj BiH izbori, na kojima je učestvo- 
valo preko 130.000 odraslih Bošnjaka. U svim mjestima izabrani su tzv. 
"milletski odbori" MNO, koji su poslali svoje delegate na prvu stranačku 
skupštinu u Budimpeštu, 11. III 1907. godine. Preko sto delegata ponovno 
su izabrali i proširili Egzekutivni odbor od 18 članova, "kojima je povjereno 
da o svim pitanjima zastupaju muslimanski narod BiH". Za članove odbora 
izabrani su Ali-beg Firdus, Mahmud-beg Fadilpašić, Ahmet-aga Henda, 
Abdulah-ef. Prešljo, Mehmed-beg Džinić, Husein-beg Cerić, Ahmed-beg 
Cerić, Bakir-beg Tuzlić, Ali-beg Hadžialibegović, Šemsi-beg Zaimović, 0Os- 
man-beg Pašić, Rifet-beg Sulejmanpašić, Šerif-ef. Arnautović, Vasif-beg 
Biščević, Zaim-beg Filipović, Derviš-beg Miralem, Bahri-beg Kapetanović, 
Mehmed-ef. Milavić i Muharem-aga Pašalić. Iz ovog sastava odbora vidi 
se da su, osim trojice članova, svi ostali pripadali zemljoposjedničkom 
staležu. 


Ova jasna manifestacija opće narodne podrške bošnjačkim vođama 
ostavila je snažan utisak u ugarskom saboru, u kojem se jednom rezolucijom 
6. IV 1907. zahtijeva da se preduzmu potrebni koraci kako bi se ispunile 
"želje muslimanskih narodnih zakonskih predstavnika". 


Mada se sada nije mogao izgovarati da ne zna sa kim treba da pregovara, 
Buridn pokušava zaobići Egzekutivni odbor. On traži od Zemaljskog vakuf- 
skog povjerenstva da podnese prijedloge o uređenju vakufsko—mearifske 
autonomije. Povjerenstvo to odbija, sa obrazloženjem da su njegovi članovi 
postavljeni od strane vlade, te nisu ovlašteni da govore u ime naroda. 
Dobivši tako nedvosmisleno priznanje da je jedini pravi zastupnik bošnjačkog 
naroda, Fgzekutivni odbor razvija široku aktivnost. Njegova narodna kan- 
celarija u Budimpešti nastoji zainteresirati mađarsku javnost i političke 
stranke za bošnjački i bosanski pokret. Izvanbosanska javnost sve se više 
interesira za muslimansko pitanje. Na prvom mjestu bio je jedan dio mađarske 
javnosti, koja je išla u svakom pogledu na ruku bošnjačkim vođama. Osim 

toga, prvaci mađarskih stranaka, kao i ostali mađarski parlamentarci, poka- 
zivali su izuzetno zanimanje za bošnjačke stvari. Oni se i u delegacijama 
i u parlamentu, kao i u svojim listovima, zauzimaju za bošnjačke zahtjeve. 
Musavat je 30. VIII 1907. pisao da su Mađari "svojom predusretljivošću 
zaslužili naše najveće simpatije". Sa mađarskim simpatijama i podrškom u 
bošnjačkom pokretu mnogo se kalkuliralo, ali ih nikako ne treba precjenjivati. 
U stvarnosti, šira mađarska javnost je bila veoma slabo obaviještena o 
bosanskim prilikama, a opozicioni političari koristili su bošnjačke zahtjeve 
samo kao usputni argument u borbi protiv vlade i njenih istaknutih ličnosti. 
O tome je 6. VII 1906. iz Beča pisao L. Thalloczy nekom u Sarajevu koga 
oslovljava sa "dragi prijatelju" ("kedves baratom"), da su Bošnjaci "ponovno 
zašutjeli bar u Budimpešti". Čim su prestale diskusije "o bosanskim stvarima 
u štampi, poznavanje bosanskih prilika spalo je ispod nulte tačke, mada 
ni prije toga nije bilo iznad". Ova indolencija se budi samo onda "kada je 
riječ o nekom ličnom pitanju". Bez obzira na povremene izjave u parlamentu 
i pisanju štampe, mađarska javnost je bila u suštini nezainteresirana za 
bošnjačke zahtjeve i nije puno doprinijela njihovom ostvarenju. 
Egzekutivni odbor je apelirao da mu se iz cijele zemlje šalju informacije 
o ekonomskom položaju Bošnjaka, posebno o agrarnim parnicama. To poka- 
zuje da je glavni pravac djelatnosti MNO bio usmjeren na pitanje zaštite 
posjedničkih interesa zemljovlasnika, uz pitanje vjerske i vakufsko—mearif- 
ske autonomije, uz koju se tražila i politička autonomija za Bosnu i Her- 
cegovinu, kao formalno—pravno sastavni dio Osmanske carevine. Kako su 
propali svi Buridnovi pokušaji da u pitanju autonomije izbjegne Fgzekutivni 
odbor MNO, to je Zemaljska vlada za BiH zvanično 4. IV 1907. izjavila 
da se slaže sa zaključkom Zemaljskog vakufskog povjerenstva da je Eg- 
zekutivni odbor predstavnik bošnjačkog naroda, te da ni ona nema nikakvih 
razloga da osporava način izbora narodnih zastupnika, pošto protiv toga 
izbora nisu stigli nikakvi prigovori. Na osnovu ovih priznanja, Fgzekutivni 
odbor podnosi 1. VI 1907. ministru Buridnu predstavku u kojoj rekapitulira 
cijeli tok autonomne borbe, obrazlaže sporna pitanja i iznosi svoje poznate 
zahtjeve, koji se tiču agrarnih interesa zemljoposjednika, vjerskih i vakufskih 
pitanja, ukidanja vanrednih policijskih mjera u BiH, te traži građanske i 
političke slobode uz autonomiju BiH. Na osnovu ove predstavke povedeni 
su u Beču pregovori između bošnjačke delegacije i ministra Buridna. Zak- 
ljučeno je da se pitanje vjersko-prosvjetne autonomije mora posmatrati 
odvojeno od ekonomskih pitanja. Pregovori o vjerskim pitanjima vodiće u 
ime vlasti barun Kutschera, koji je i 1901. bio vladin izaslanik u vjerskoj 
anketi, a o ostalim pitanjima civilni adlatus Benko. Na osnovu ankete 1901. 
izrađen je novi nacrt autonomnog statuta, koji je služio kao osnova za dalje 

pregovore, odnosno rad vjerske ankete koja se sastala u Sarajevu 24. VI 1907. 
godine. Poslije dugih i zamornih pregovora, postignut je sporazum o svim 
spornim pitanjima, osim u pogledu menšure (mešihata), tj. pitanja ko će 
davati duhovnu investituru reisul-ulemi, kao vrhovnom poglavaru Islamske 
zajednice u BiH. Pred početak pregovora bosanskomuslimanska javnost 
nedvosmisleno je upozorila članove Egzekutivnog odbora da zastupaju ono 
mišljenje koje su prihvatili od naroda prilikom dobijanja zastupničkih man- 
data. Musavat je 21. VI 1907. pisao da vjerski i državnopravni suverenitet 
pripada sultanu kao halifi, pa prema tome jedino on ima pravo da izdaje 
menšuru. Nezgoda je bila da je među samim bošnjačkim prvacima došlo 
do neslaganja o ovom pitanju. U takvoj situaciji ministar Buridn je predložio 
da se nastave pregovori o privrednim i pravnim pitanjima, a da se problem 
menšure odloži. Bošnjački prvaci su to odbili te odlučno tražili da se pre- 
thodno riješi pitanje menšure. Kako su obje strane ostale pri svojim sta- 
vovima, pregovori su prekinuti 13. VII 1907. godine. Egzekutivni odbor je 
odmah 17. VII 1907. izdao proglas o toku pregovora i zatražio od naroda 
podršku za svoj stav, koju su mu milletski odbori jednoglasno dali. 

Da bi što jače istakla sultanov suverenitet, Muslimanska narodna or- 
ganizacija nastoji organizirati proslavu sultanovog rođendana u cijeloj zemlji. 
Početkom augusta 1907. upućen je poziv svim Bošnjacima da proslave 
sultanov rođendan. Ovu su proslavu okupacione vlasti od početka silom 
sprečavale, iako se svake godine 18. augusta proslavljao rođendan cara 
Franje Josipa, koji je samo "privremeni pacifikator" 1 "provizorni mandator 
evropskih sila". Zato MNO smatra da na isti način treba proslaviti i sultanov 
dan, prvog septembra. List Musavat je 30. VIII 1907. donio predstavku 
tuzlanskih Bošnjaka, sa velikim brojem potpisa, kojom se od gradske općine 
zahtijeva da dozvoli proslavu "džulusi-humajuna". List ipak narodu savjetuje 
opreznost, da ne bi stradao i bio izložen gonjenju. I pored ove opasnosti, 
sultanov dan je u cijeloj zemlji svečano proslavljen i svuda su se, kako je 
pisao Musavat, prvog septembra 1907. čuli uzvici "Padišahum čok jaša" 
(Živio dugo padišah-sultan!) Nakon ove zategnutosti oko proslave rođendana 
sultana Abdul Hamida II, ministar Buridn naređuje 5. XI 1907. baronu 
Benku da pokuša obnoviti pregovore sa bošnjačkim predstavnicima o privred- 
nim i pravnim pitanjima. O toj svojoj spremnosti da nastavi pregovore vlada 
je zvanično obavijestila Ali-bega Firdusa 13. XI 1907. godine. Egzekutivni 
odbor je dobro osjetio kuda smjera ova vladina inicijativa za obnovu pre- 
govora. Ukoliko bi Odbor prihvatio pregovore o ekonomsko—pravnim pita- 
njima, koja se uglavnom tiču užih zemljoposjedničkih staleških interesa, a 
zanemario pitanje vakufske i vjersko—prosvjetne autonomije, onda bi izgubio 
povjerenje ostalih širokih slojeva bošnjačkog naroda. Zato Fgzekutivni odbor 

na sjednici 22. XI 1907, održanoj u Travniku, prihvata pregovore, ali samo 
pod uslovom da se prethodno riješi pitanje menšure. O tome je od jedne 
delegacije članova odbora lično obaviješten i ministar Buridn 9. XII 1907. 
u Beču. 


Nastavak pregovora između vlade i Egzekutivnog odbora nastavljen je 
u tom smislu 7. I 1908. godine. Već prvog dana pregovora izbio je oštar 
sukob, pošto se pokazalo da bošnjački prvaci i vlada zauzimaju sasvim 
suprotna gledišta u pitanju suvereniteta nad BiH. Bošnjački pregovarači 
su insistirali da je sultan pravi suveren okupirane zemlje, dok je austrijskom 
caru Berlinskim ugovorom dato samo administrativno pravo, a ne i duhovno, 
koje pripada sultanu kao halifi, pa prema tome jedino on, odnosno njegov 
zamjenik u pitanjima vjere šejhul-islam, može izdati menšuru reisu kao 
vjerskom poglavaru Bošnjaka. Ovaj stav podržali su i hafiz Sulejman-ef. 
Šarac, vrhovni šerijatski sudija, hadži Munib-ef. Korkut, član Ulema-medž- 
lisa i ugledni mostarski muderiz hadži Salih-ef. Alajbegović, koji su u 
ranijim pregovorima učestvovali na strani vlade. Zbog toga je vlada hafiza 
Šarca, kao vrhovnog sudiju, suspendirala i stavila pod disciplinski sud. 


Baron Benko je napao Egzekutivni odbor, posebno Šerifa Arnautovića, 
da u čisto vjerske stvari želi uvući državnopravna pitanja. On je istakao 
da vlada ne može odstupiti od principa da pravo imenovanja reisul-uleme 
pripada jedino caru i kralju. Tek tako postavljeni reis može na određeni 
način, koji i bošnjački predstavnici mogu predložiti, zatražiti menšuru iz 
Istanbula. Benko je ultimativno rekao da vlada od toga ne može odstupiti, 
makar se anketa ponovno razišla. Prvaci, a i šira bošnjačka javnost su se 
ponovno podijelili na pitanju menšure. Na produbljavanju ovih razlika radila 
je i vlada, što je moglo ugroziti jedinstvo MNO. Zato je Egzekutivni odbor 
odlučio da ovo pitanje iznese na skupštinu milletskih odbora, koja je sazvana 
za 20. I 1908. u Sarajevu. Firdus je pod izgovorom da je bolestan otezao 
pregovore "do sastanka vilajetske sjednice". Na skupštini MNO, na kojoj 
je učestvovalo oko 1.200 delegata iz svih kotareva u zemlji, formiralo se 
pet različitih mišljenja u pogledu menšure. Plašeći se da bi u slučaju 
glasanja o ovim prijedlozima moglo doći do rascjepa u stranci, Firdus je 
predložio da se svih pet mišljenja dostave istanbulskom šejhul-islamu da 
on donese sud koji je po šerijatu ispravan. Skupština je ovaj prijedlog 
jednoglasno usvojila, čime je održano jedinstvo MNO. 

O ovoj odluci vođstvo MNO je 23. I 1908. obavijestilo predstavnike 
vlade, sa čime se vlada složila. Bošnjački su predstavnici 8. III 1908. 
predali Zemaljskoj vladi podnesak o spornim pitanjima na turskom jeziku, 
koji je vlada diplomatskim putem dostavila u Istanbul šejhul-islamu na 
odgovor. Na odluku iz Carigrada dugo se čekalo, pošto je austrougarska 

diplomatija svim silama radila da rješenje bude u njenom interesu. Nepos- 
redno pred Aneksiju stigla je odluka šejhul-islama, koja je uglavnom u tri 
tačke sadržavala kompromis između zahtjeva MNO 1 vlade: (1) duhovna 
izborna kurija izabraće tri kandidata za mjesto reisul-uleme i podnijeće 
vladi njihova imena; (2) car i kralj će jednog od te trojice imenovati za 
reisul-ulemu; (3) duhovna kurija će sastaviti molbu na ime ovog izabranog 
kandidata, koja će se pomoću takrira (izjave) austrougarskog poslanstva u 
Carigradu uputiti šejhul-islamu radi izdavanja menšure. 

Kako je samo nekoliko dana kasnije proglašena aneksija, to Austro— 
-Ugarska nije više imala razloga da sprečava vjerske veze Bošnjaka sa 
Istanbulom, pošto je to pitanje izgubilo politički i državnopravni značaj. 
Sredinom decembra 1908. pristupilo se konačnom redigiranju autonomnog 
statuta, što je za mjesec dana obavila posebna komisija sastavljena od 
predstavnika vlade i Egzekutivnog odbora. Car je 15. IV 1909. sankcionirao 
Statut za autonomnu upravu islamskih vjerskih i vakufsko—mearifskih poslova 
u Bosni i Hercegovini, koji je stupio na snagu 1. maja iste godine. Osim 
ovog dostignuća, MNO nije uspjela postići nikakav sporazum o ekonomskim 
i agrarnim pitanjima, o šerijatskim sudovima, o iseljavanju, progonima, 
internacijama i kolonizaciji, o kojima je skoro neprekidno vodila duge i 
zamršene pregovore sa vladom. 


Mada neodlučno, u bošnjačkoj se javnosti zamjeralo vođstvu MNO što 
nije imalo većeg uspjeha u nekoliko mlakih pokušaja da se ojača i modernizira 
muslimanska privreda, unaprijedi njena trgovina, industrija i zanatstvo. 


Osnovnu socijalnu bazu stranke činilo je bošnjačko gradsko stanov- 
ništvo, sitni trgovci 1 zanatlije. Od ukupno 44.034 vlasnika raznih obrta u 
BiH krajem 1907, 20.178 bili su Bošnjaci, od toga 12.145 u proizvodnim 
obrtima, a 8.033 u trgovini, prometu i ostalim privrednim djelatnostima. 
Ako se uzme u obzir da je od ukupnog broja obrtnika 44.034, zemaljskih 
pripadnika BiH bilo 40.077, onda su Bošnjaci činili više od polovine svih 
obrtnika u zemlji. Iako ne postoje podaci o veličini kapitala ovih obrtnika, 
može se sa sigurnošću tvrditi da se radi uglavnom o sitnom zanatstvu i 
trgovini, uz upošljavanje u najboljem slučaju do desetak radnika ili učenika. 
Pregledom oglasa i reklama po ondašnjoj bosanskoj štampi, može se utvrditi 
da su postojala svega dva—tri bošnjačka poduzetnika koji su raspolagali 
znatnim kapitalom i ulazili u veće trgovačko—izvozne poslove. To su prije 
svih bili Esad-ef. Kulović iz Sarajeva, Mujaga Komadina iz Mostara i naročito 
Adem-aga Mešić iz Tešnja. Nerazvijenost i pretežno esnafski karakter boš- 
njačke gradske privrede pokazuje činjenica da se poslovima novca, kredita 
i osiguranja bavilo svega pet Bošnjaka kao vlasnika, sa ukupno 37 na- 
mještenika. 


404 


U prvoj deceniji XX st. ipak se i u bošnjačkoj privredi osjetila potreba 
za koncentracijom kapitala i osnivanjem novčanih zavoda koji bi svojim 
zavod je Prva muslimanska kreditna zadruga s.o.j. u Tešnju, osnovana 1906. 
koja je ubrzo prerasla u Muslimansku trgovačku i poljodjelsku banku d.d. 
u Tešnju, sa kapitalom od 600.000 kruna. Ukupan kapital sedam bošnjačkih 
banaka, koliko ih je bilo 31. XII 1910, iznosio je 1,138.591,14. kruna, 
depoziti 168.550,72 kruna, a dobici 171.870,84 krune. 


Već 1907. godine javila se potreba da se u Sarajevu uspostavi centralna 
bosansko—muslimanska banka. Diskusije o osnivanju ove banke u Egzeku- 
tivnom odboru, u čiju je nadležnost, po mišljenju bošnjačke javnosti, spadalo 
ovo pitanje, tekle su tako sporo da se tek poslije dvije godine jedva došlo 
do principijelnog zaključka da je takva ustanova potrebna. Banka je osnovana 
tek 1911. godine. 

Vođstvo MNO, koje je uglavnom pripadalo veleposjednicima, pretežno 
se bavilo vlastitim ekonomskim interesima. Pri tome se često u literaturi 
navodi da se ekonomski program aga i begova sastojao u konzervaciji agrar- 
no—pravnih "eksfeudalnih" odnosa. Tu se previđa činjenica da se kapita- 
listički razvitak nije mogao zaustaviti pred ovim staležom, nego ga je naprotiv 
zahvatio. Na prijelomu dva stoljeća bosanski aga se našao "u procjepu 
između privredne aktivnosti i rentijerstva". Od ubirača zemljišne zakupnine 
ili zemljišne rente, aga nastoji postati kapitalistički rentijer, a istodobno 
svog zakupca (mustedžira), koji je općenito ali pogrešno nazivan kmetom, 
pretvoriti u najamnog poljoprivrednog radnika. 

Odatle se srž agrarnog programa bošnjačke građanske politike sastoji 
u insistiranju na privatno—pravnom karakteru postojećih zemljišnih odnosa 
u BiH, kako je to utvrđeno Ramazanskim (zemljišnim) zakonom a posebno 
Uredbom o čiflucima u Bosni, općenito poznatoj kao Saferska naredba, od 
14. safera 1276. (12. XII 1859). Oba ova zakona Austro-Ugarska je recipirala 
odmah po okupaciji 1878. i oni su sve do 1918. predstavljali osnovne 
pravne akte na osnovu kojih su regulirani agrarni odnosi u BiH. Osnovni 
ekonomski zahtjevi zemljoposjednika svode se na dosljednu primjenu ova 
dva zakona. U tom smislu njihov zahtjev je da se dosljedno provede mulki- 
zacija (privatizacija) tzv. kmetovske okućnice te da se kmet liši servitutskih 
prava na njihovim šumama. Zemljoposjednici se uporno bore da se kmetovska 
okućnica, koja se sastojala od kuće, gospodarskih zgrada, nešto bašče, 
voćnjaka ili vinograda, izdvoji i ne tretira kao dio čifluka, nego da se u 
zemljišne knjige upiše kao njihovo privatno (mulk) vlasništvo, a ne kao 
državna (mirijska) zemlja. Time bi zemljoposjednici dobili mogućnost da 

u svako doba odstrane kmeta, koji je pravno gledano, prema Saferskoj 
naredbi, bio običan zakupac, sa svog privatnog posjeda. 

U tom smislu u nacrtu Agrarnih ustanova koji je juna 1908. Egzekutivni 
odbor podnio Zemaljskoj vladi, zahtjeva se da zemljovlasnici i kmetovi 
urede međusobne odnose ugovorom, a ne statusom, odnosno zakonom. Za- 
kupca ili kmeta koji bi se u tri maha ogriješio o svoje obaveze, zemljovlasnik 
bi mogao otjerati sa posjeda, kao što poslodavac otpušta nediscipliniranog 
radnika. 

Ako se svi ovi zahtjevi zemljoposjednika pažljivo pogledaju i skupe u 
cjelinu, onda bi se bosanski kmet na početku XX st. imao pretvoriti u 
poljoprivrednog radnika. Takav proces pretvaranja feudalnih veleposjednika 
u kapitalističke rentijere i poduzetnike, a njihovih kmetova u najamne 
poljoprivredne radnike, odigrao se već ranije u zapadnoj i srednjoj Evropi. 
U BiH se takve težnje nisu mogle provesti jer su beg i aga austrougarskom 
okupacijom lišeni političke moći. Pored toga, tome se suprotstavljao i kmet 
kao zakupac zemljišta, jer je osjećao da se njegovo kmetsko pravo na čifluku 
postepeno, uz prešutnu saglasnost pa i direktnu podršku vlasti, pretvara u 
privatno vlasništvo. 

Tako se bosanski zemljoposjednik našao zarobljen u jednoj situaciji u 
kojoj se nije mogao ostvariti kao poduzetnik niti održati kao bivši feudalni 
gospodar. Prema tome, neminovno je morao propasti i na jednom i na 
drugom polju. Početkom XX st. u BiH je bilo još svega 6—7 stvarno vele- 
posjedničkih porodica, od kojih su najjači bili Gradaščevići (u Gradačcu) 
sa preko 1.200 kmetskih selišta, Fadilpašići (Sarajevo) oko 700, Tuzlići 
(Tuzla) i Džinići (Banja Luka) sa preko 500 itd. Nekad slavne i čuvene 
porodice Babići, Turhanije, Muzaferije, Ćemerlići, Dženetići, Sokolovići, 
Čelebići i dr. raspolagali su u prosjeku sa pet—šest kmetskih selišta ili 
čifluka. 

Tako je dolazilo do dosta brzog smanjivanja broja zemljoposjednika sa 
čiflucima, pa i pomjeranja zemljišnog veleposjeda iz bošnjačkih u neboš- 
njačke ruke. Od ukupno 10.963 zemljoposjednika sa kmetovima, prema 
popisu iz 1910, bilo je 9.573 (91,95 %) Bošnjaka i 926 (8,85 %) ostalih. 
Udio nebošnjaka u zemljišnom veleposjedu bez kmetova bio je još veći. Od 
ukupno 4.281 zemljoposjednika bez kmetova je bilo 3.073 (70,62 %) Boš- 
njaka i 1.258 (29,38 %) ostalih. Ovi zemljoposjednici nebošnjaci nisu do 
zemlje mogli doći nasljedstvom, a posjedovanje zemlje je prestalo biti izvorom 
političke moći. Logično je zato da su zemlju kupovali jedino iz ekonomskog 
interesa. Od popisa 10. X 1910. godine, pa do 1. I 1912. smanjio se broj 
zemljoposjednika sa kmetovima od 10.463 na 9.230. To znači daje smanjenje 
u toku samo jedne godine iznosilo 1.233 ili 11,8 %. 

Ostale socijalne grupe u politici Muslimanske narodne organizacije 
nisu imale nekog posebnog značaja. U nerazvijenoj radničkoj klasi BiH 
Bošnjaci su bili najmalobrojniji. Krajem 1907. u erarnom obrtu, a pretežan 
dio industrije je bio u državnim rukama, bilo je zaposleno svega 2.088 
Bošnjaka. Od ovih 2.088 radilo je u industriji sirovina 528, drvnoj 413, 
hemijskoj 268, tekstilnoj 153, prehrambenoj 394, građevinskoj 81, metalnoj 
113, grafičkoj 10, elektroindustriji 12, trgovini 3, uslugama 8, i prometu 
825 radnika. 


Seljaštvo nije učestvovalo u političkom životu, bar ne na njegovoj javnoj 
sceni, ali se ne može reći da MNO nije imala odlučujući uticaj na njega. 
Preko 77.000 slobodnih seljaka Bošnjaka i oko 6.000 kmetova slijedili su 
uglavnom vođstvo MNO, koje se umješno koristilo njihovim teškim položajem 
i ugroženom egzistencijom. U stvarnosti, MNO nije ništa učinila za pobolj- 
šanje položaja bošnjačkog seljaštva. Dubinu jaza između vođstva MNO i 
seljaštva dobro ilustrira članak objavljen u Musavatu 18. X 1910, povodom 
agrarnih nemira u Bosanskoj krajini i Posavini. Tu se kaže da su kmetovi 
"seljačka rulja u kojoj ćemo gledati obične razbojnike, bez obzira da li su 
to pravoslavni, katolici ili muslimani". 

Muslimanska narodna organizacija, kao i prethodni Džabićev pokret 
iz koga je nastala, nije uživala podršku velike većine tadašnje bošnjačke 
inteligencije. Faktički je to bila stranka bez inteligencije i intelektualnog 
vođstva. Na tu činjenicu žalio se predsjednik MNO, Ali-beg Firdus u intervjuu 
koji je novembra 1908. u Istanbulu dao uredniku mladoturskog lista /kdam 
(Progres). Tom je prilikom Firdus rekao da je bošnjački narod "bez temelja", 
jer je "sva naša inteligencija na strani vladinoj i vlada njima diktira po 

svojoj volji i to oni izvršavaju kao sa nekom čašću". 


Uz ovakvu pasivnost i direktno oponiranje inteligencije, MNO nije 
mogla na kulturnom polju postići značajnije rezultate, mada je u tom pravcu 
činila izvjesne napore. Egzekutivni odbor je na sjednici održanoj u Banjoj 
Luci 6. X 1907, donio odluku o osnivanju i usvojio pravila Muslimanskog 
akcionarskog društva za izdavanje novina i knjiga Hamijet (Patriotizam) sa 
početnim kapitalom od 100.000 kruna. Ova akcija doživjela je neuspjeh. 
Jedini veći uspjeh na tom polju MNO je postigla preuzimanjem kontrole 
nad bošnjačkim humanitarnim i kulturno—potpornim društvom Gajret, koje 
je 20. II 1903. osnovala i vodila grupa intelektualaca političkih protivnika 
MNO. Na šestoj skupštini Gajreta 5. VII 1907. većinu su odnijele pristalice 
MNO, pa je za novog predsjednika Gajreta izabran Mahmud-beg Fadilpašić, 
član Egzekutivnog odbora stranke. Gajret je tada imao 4.082 člana. Nova 
uprava povela je uz podršku stranke širu akciju za upis novih članova, a 
5. VIII 1907. pokrenut je i društveni list. 

Na sjednici 6. X 1907. u Banjoj Luci Egzekutivni odbor MNO konstatirao 
je da upis u Gajret nije bio onoliki "koliko dolikuje našem milletu", pa je 
uputio novi apel za upis i davanje priloga društvu, pošto su njegove potrebe 
ogromne. Gajret je jedva uspijevao osigurati 2—8 stipendija godišnje, prema 
70—90 koliko je davala srpska Prosvjeta i 30 stipendija hrvatski Napredak. 

Skoro sva kulturno—politička aktivnost Stranke, osim beskrajnih pre- 
govora sa vladom, svodila se na izdavanje lista Musavat i otvaranje brojnih 
bošnjačkih kiraethana (čitaonica), kojih je tada u BiH bilo preko 120. Ta 
aktivnost obuhvatala je uzak sloj gradskog stanovništva. Organ Stranke 
Musavat imao je 1907. godine tiraž od svega 1.600 primjeraka, sa 1.480 
pretplatnika. To u biti nije bilo tako malo, kada je deset političkih listova, 
koliko ih je tada izlazilo u BiH, imalo svega oko 10.000 pretplatnika. 

Dok su centri društvenog života i okupljanja kod Srba i Hrvata uglavnom 
bila razna pjevačka društva, dotle kod Bošnjaka tu ulogu igraju čitaonice. 
Ove ustanove najbolje su odgovarale karakteru i navikama prosječnog bosan- 
skomuslimanskog svijeta. Okupljanje i razgovor ili muhabet po "kahvama", 
pretresanje dnevnih novosti, osobito vanjskopolitičkih, bio je omiljeni stil 
društvenog života među Bošnjacima, koji je uvela ulema školovana u Cari- 
gradu. Pri ovim čitaonicama, koje se poslije 1903. sve češće nazivaju i 
klubovima, obično nisu postojale biblioteke, ali se tu mogla dobiti sva 
dnevna i sedmična štampa. I nakon 1903, kada se i kod Bošnjaka osnivaju 
i druge vrste društava, činile su čitaonice preko polovine svih bošnjačkih 
ustanova. Do 1903. radilo je u BiH trinaest kiraethana, a u periodu od 
osnivanja i rada MNO otvoreno je 116 novih čitaonica. 

Kao i raniji Džabićev pokret, i MNO je bila u izvjesnom akcionom 
savezu sa srpskim nacionalno—političkim pokretom. To se na stranicama 
Musavata, iako oprezno, nešto češće manifestiralo, zato što je list u prvim 
godinama izlaženja uređivao Smail-aga Ćemalović, izrazito prosrpski ori- 
jentiran političar, a ne zato što je to bila stvarna želja vođstva stranke. 
Većina u Egzekutivnom odboru bila je protiv nekog čvršćeg vezivanja za 
srpski građanski politički pokret, posebno protiv nekih pismenih sporazuma, 
plašeći se, prije svega, da to narod ne bi prihvatio. Na to ukazuju riječi 
istaknutog vođe MNO Šerifa Arnautovića, koji je, kada su pregovori sa 
vladom januara 1908. zapali u teškoće, izjavio kako se Firdus, Džinić, 
Fadilpšaić i Miralem "slažu potpuno" s njim da je najbolje pregovore prekinuti 
te slobodno potpisati slogu sa Srbima i javno kroz Evropu tražiti autonomiju, 
jer vlada ne dozvoljava Bošnjacima govoriti o šerijatu. 

Musavat je povremeno vrlo oprezno ukazivao svojim čitaocima da je 
po interese Bošnjaka bolje da sarađuju sa Srbima, nego Hrvatima, pošto u 
programu Srpske narodne organizacije stoji da su "Bosna i Hercegovina 

sastavni dio Turske carevine, kojima Austro-Ugarska na osnovu mandata 
evropskih sila upravlja". Naglašavalo se da MNO nema ništa protiv saradnje 
sa "poštenim i naprednim katolicima" i nuđen im je "usmeno i pismeno" 
savez prilikom općinskih izbora u Mostaru 1907. godine. Ali, među njima 
vladaju razni aneksionaši i jezuiti, koji pristaju na saradnju jedino pod 
uslovom da se "odričemo sami sebe i svog roda". Pri tome se uvijek na- 
glašavalo da su Bošnjaci jednako protiv pripajanja svoje domovine Hrvatskoj, 
kao i protiv njenog prisajedinjavanja Srbiji. Ali-beg Firdus je saradnju sa 
Srbima objasnio, u naprijed spomenutoj izjavi mladoturskom listu /kdam, 
činjenicom da njegova stranka ne uživa podršku bošnjačke inteligencije i 
"zato mi muslimani moramo raditi sa Srbima, kod kojih je pak mnogo 
spremnih ljudi". 

Kada je mladoturska revolucija 24. VII 1908. vratila na snagu liberalni 
Midhat-pašin Ustav iz 1876, pokrenuli su muslimanska i srpska narodna 
organizacija zajedničku akciju da Bosna i Hercegovina kao sastavni dio 
Osmanske carevine, dobije svoj ustav. Zajednička delegacija, koju su vodili 
Ali-beg Firdus i Gligorije Jeftanović, predala je 7. IX 1908. na Ilidži kod 
Sarajeva u tom smislu predstavku ministru Buridnu. Tu se zahtijeva "što 
skoriji, savremen i potpun ustav za pripadnike Bosne i Hercegovine, bez 
rješavanja državno—pravnog položaja ovih zemalja", kojim bi se osigurale 
građanske i političke slobode, jednakost i uspostavio parlament. Pri predaji 
predstavke Firdus je i usmeno naglasio BuriAnu da se ustav traži "bezuslovno, 
tj. da se ne dira u državno—pravni položaj naše otadžbine". 

Zajednička muslimansko—srpska deputacija krenula je početkom ok- 
tobra u Budimpeštu, da pred austro-ugarskim delegacijama iznese zahtjev 
za uvođenjem ustava. Članove deputacije je na putu, 7. X 1908, sustigla 
vijest o aneksiji Bosne i Hercegovine. 

Muslimanska napredna (samostalna) stranka 


Nasuprot Muslimanskoj narodnoj organizaciji postojala je jedna prilično 
heterogena grupa tzv. "naprednih Muslimana". Pokret koji se među Bošnja- 
cima javio krajem XIX i početkom XX st. jasno se razvijao u dva zasebna 
pravca, svaki sa svojim sličnim, ali i posebnim ciljevima. Na jednoj strani 
je pokret za vakufsko—mearifsku autonomiju, koji je izraz širokog narodnog 
nezadovoljstva austrougarskom upravom, dok je drugi pokret "čisto kulturne 
prirode". Njegovi nosioci su 1900. pokrenuli prvi bošnjački književni list 
Behar, osnovali potporno društvo Gajret, sportsko društvo El-kamer, Boš- 
njački klub, više čitaonica i trezvenjačkih društava, Islamsku dioničarsku 
štampariju, list Ogledalo, prvu muslimansku zemljoradničku zadrugu u selu 
Šijama kod Maglaja, tada kotar Tešanj itd. Jednom riječju, oni su obavili 
niz poslova koji se u historiji srednjoevropskih naroda obično nazivaju 
"kulturnim" ili "nacionalnim preporodom." 

Ovaj preporod započinje krajem osamdesetih i devedesetih godina pro- 
šlog stoljeća, sa djelaanošću Mehmed-bega Kapetanovića—Ljubušaka i lista 
Bošnjak. Već u svojoj prvoj zbirci bošnjačke narodne književnosti, pod 
naslovom Narodno blago, objavljenoj 1887, Kapetanović naglašava ideju o 
slavenskoj etničkoj pripadnosti Bošnjaka, uz njihovo strogo odvajanje od 
Turaka — Osmanlija. Nakon Varodnog blaga, Kapetanović je 1896. izdao 
Istočno blago, zbirku orijentalne književnosti, u kojoj ističe drugu bitnu 
odliku Bošnjaka, njihovu pripadnost islamskoj civilizaciji. Time je u suštini 
nastala ideološka koncepcija bošnjačkog kulturnog preporoda. Po toj kon- 
cepciji, u narodu je neophodno razbuditi i učvrstiti svijest o njegovom 
slavenskom porijeklu i potrebi približavanja Zapadu, ali uz očuvanje islamske 
kulture, koja je bila i ostala jednom od bitnih komponenti bošnjačkog 
narodnog bića. Prema tome, bosansko tlo, slavensko porijeklo i jezik, te 
islam predstavljaju tri bitna elementa bošnjačkog nacionalnog omeđivanja. 
Tu je i rođena ideja o posredničkoj ulozi Bošnjaka između zapadne i istočne 
kulture, koje će se nosioci bošnjačkog preporoda dosljedno držati i praktično 
ostvarivati kroz svoj časopis Behar. U svojoj uređivačkoj politici Pehar je 
stalno nastojao pružiti bošnjačkoj čitalačkoj publici, s jedne strane, au- 
tentičan narodni život i slavensku narodnu tradiciju, a prevodima istočnih 

književnosti, na drugoj strani, održati kontinuitet orijentalnog duha. Ovaj 
časopis budi svijest među bošnjačkim intelektualcima o vlastitom prostoru 
i tribini i time neovisnosti od drugih listova. To je Bošnjacima omogućavalo 
da se odupru raznim nacionalističkim pritiscima. 

Nosioci ovih djelatnosti nazivaju sami sebe "naprednim Muslimanima", 
ali ne predstavljaju homogenu grupu. Tu se nalazi nešto uglednijih režimski 
orijentiranih građana, među kojima se posebno izdvajaju gradonačelnik 
Sarajeva Esad-ef. Kulović 1 tešanjski veletrgovac i bankar Adem-aga Mešić, 
zatim nekoliko nezavisnih intelektualaca, od kojih je najistaknutiji Safvet-beg 
Bašagić, te na kraju jedan broj državnih činovnika, među kojima su na- 
jaktivniji Osman Nuri Hadžić i Edhem Mulabdić. 

"Napredni Muslimani" su se u suštini borili za iste ciljeve za koje i 
nosioci autonomnog pokreta, tj. za održanje bošnjačkog naroda u BiH i 
zaštitu njegovih, prije svega posjedničkih interesa. Sa nosiocima autonomnog 
pokreta razilazili su se uglavnom u metodu i taktici te borbe. Naprednjaci 
smatraju da je došlo vrijeme "zamjene oružja knjigom i naukom". Oni shvataju 
da nije vrijeme za epske borbe sa Austrijom, nego za strpljiv ekonomski i 
kulturni rad na postepenom preobražaju bošnjačkog društva u realističko—ra- 
cionalističkom, odnosno građanskom duhu. Po mišljenju većine naprednjaka, 
bošnjački ciljevi se mogu najbolje ostvariti prihvatanjem austrijske uprave 
kao nečeg što je trajno i konačno riješeno i izvjesnim povezivanjem sa 
hrvatskom građanskom politikom, koja je, prema njihovoj procjeni, po in- 
terese i egzistenciju Bošnjaka manje opasna od srpskog političkog kursa. 


Aktivnost "naprednih Muslimana" na kulturnom polju ide svojim prav- 
cem, kao što vlastitim putem ide i autonomni pokret. Ova dva pokreta 
uglavnom nemaju međusobne veze, osim u društvu Gajret, ali je bilo puno 
njihovih članova koji su pristalice i jednog i drugog rada. Zapravo, kako 
je to kasnije pričao jedan od aktivnih učesnika tih zbivanja, Edhem Mulabdić, 
autonomnom pokretu "pridružiše se nezavisni, a naši prvaci činovničkog 
kadra u neutralnu pozadinu, da se nikom ne zamjere i da ostanu vjerni 
svojoj tradiciji". Ali, istovremeno je bio priličan broj "naprednih Muslimana" 
koji su omalovažavali autonomni pokret i izražavali otvoreno neprijateljstvo 
prema njegovim vođama. 

Građanska misao "naprednih Muslimana" uglavnom se ispoljavala u 
kritici "ahmedijaša", neobrazovane uleme koja živi od zaglupljivanja naroda, 
te u napadu na sve postojeće islamske institucije, mektebe, medrese i druge 
škole čija se reforma zahtijevala. U štampi i publicistici "naprednih Musli- 
mana" često se isticalo da je "naša duhovna inteligencija uz rijetke izuzetke 
i časne iznimke nedorasla svome zvanju i položaju". Ona se "većinom sastoji 
iz bezbroj trutova", koji žive od narodne muke. Najveći dio te inteligencije 

predstavlja "grm imele", koja siše krv iz i onako izmučenog narodnog tijela. 
Ukazivalo se na "lijenost", inerciju i nesnalaženje bošnjačkog naroda. U 
praksi sve akcije "naprednjaka" svode se na kulturni rad, ali u okviru 
postojećih društvenih odnosa. U prvom broju svog Ogledala, 31. V 1907, 
Bašagić je pisao o potrebi aktivnijeg nastojanja "oko moralnog i materijalnog 
unapređenja islamskog elementa u Bosni i Hercegovini", objašnjavanjem 
njegovog socijalnog položaja, razlaganjem "zakona, društvenog života 1 raz- 
vitka", upozoravanjem na posljedice "općeg nemara, nerada i strančarenja", 
pružanjem "zrele pouke i zabave" i upućivanjem "na sredstva i načine 
kojima će osigurati opstanak i bolju budućnost". U proznoj književnosti 
"naprednih Muslimana" najznačajnija je poučna i didaktička tendencija u 
kojoj dominira kritika konzervativizma unutar bošnjačkog društva, ali bez 
zadiranja u klasne osnove tog društva. Dva osnovna socijalna problema 
kojima se bavi ova književnost i publicistika su školovanje ženske djece i 
iseljavanje Bošnjaka. 

Sa rijetkim izuzecima, ovi "napredni Muslimani" su pristalice konzervi- 
ranja postojećih socijalno-ekonomskih odnosa. Njihovi pozivi na prosvjetu 
i prihvatanje zapadne kulture nisu upućeni širokim slojevima bošnjačkog 
naroda, nego njegovom posjedničkom staležu, begovatu i bogatijim građan- 
ima. U istom broju Ogledala Bašagić poručuje: "Nek se danas opamete 
naši bogati bezi i age, pa za inad našim 'kulturtregerima' naobraze svoje 
sinove i tako stvore nezavisnu inteligenciju, drukčije će se onda tražiti naša 
prava i pravice, drukčije će pretstavništva monarhije primati naše izaslanike, 
drukčije će diplomati o nama voditi računa, drukčije će javno mišljenje 
govoriti o nama i našim tražbinama." Književnost "naprednih Muslimana" 
često želi ukazati tom vodećem bošnjačkom sloju na neophodnost i korisnost 
prihvatanja zapadne prosvjete i kulture. Klasičan primjer za to je roman 
Edhema Mulabdića "Nova vremena" — Slika iz novijeg života u Bosni. Kako 
su i sami uglavnom potekli iz zemljoposjedničkog sloja, "napredni Muslimani" 
su kao intelektualci upravo u tom sloju gledali vodeću snagu društva. "Narodu 
je vazda na čelu stajalo njegovo plemstvo, kaže nam povijest i služilo mu 
kao uzor i dobar primjer u svemu", pisao je Bašagić u Ogledalu 15. VI 
1907. godine. 

Bez obzira na sve svoje kulturne akcije, "napredni Muslimani" nisu 
uspjeli ostvariti značajniji uticaj među bošnjačkim narodom, koji je najvećim 
dijelom išao za Egzekutivnim odborom. "Napredni Muslimani" nisu imali 
neku veću podršku čak ni u gradovima, na koje se skoro isključivo svodila 
njihova kulturna djelatnost. Po mišljenju ovih intelektualaca, bitna odlika 
bošnjačkog naroda je "konzervativizam", a nivo njegove društvene svijesti 
označavali su obično riječju džahilijet (neznanje). Iako je često znala uka- 

zivati na analfabetizam i druga zla koja pritišću bošnjački narod, ova "na- 
predna" inteligencija nije imala ni snage niti želje da "zađe u široke slojeve 
naroda", da identificirajući se sa narodom počne svoj rad na odgovarajući, 
narodnom shvatanju i prilikama u zemlji primjeren način. 

Umjesto toga, Ogledalo je 2. VI 1907. pisalo da se ova inteligencija 
tuđi od naroda i svega "što je istočno mudrujući, da je sve natražnjačko i 
pogubno što ne dolazi sa Zapada". Kako je u Beharu 1. III 1908. primijetio 
jedan savremenik, bošnjački su intelektualci, posebno činovnici, "kineskim 
zidom odijeljeni od svog elementa, od onog elementa kojem pripadaju njegovi 
roditelji, braća, rodbina 1 prijatelji". Dok kritikuje narodni život, ta se 
inteligencija sama "ne podvrgava kritici". Na istom mjestu u Beharu toj se 
inteligenciji poručuje da kad se je već toliko povela za Zapadom, "pa na 
Istoku ni ne može da opazi štogod što valja", zašto se onda ne ugleda na 
zapadnu inteligenciju kako ona radi, živi 1 osjeća za svoj narod. Uopće se 
isticalo da kad bosanski musliman stupi u državnu službu misli da njega 
više ništa ne veže sa narodom i narodnim pokretima. Njegov je ideal "zlatna 
jaka i masna plaća", a zajedničko mu je dobro deveta briga. 

Bez obzira na ovu usku socijalnu bazu kulturnog pokreta, ne može se 
značajne rezultate. Tu na prvom mjestu dolazi pokretanje prvog bošnjačkog 
književnog lista Behar. Behar su 1900. pokrenuli književnici Safvet-beg 
Bašagić, Edhem Mulabdić i Osman Nuri Hadžić, sa nekoliko drugih kulturnih 
djelatnika, a časopis je finansirao Adem-aga Mešić. Zadatak lista je bio 
književno i publicističko prikazivanje bošnjačkog narodnog života, s namje- 
rom da se utiče na njegovo oblikovanje i usmjeravanje u pravcu prosvjetnog 
i kulturnog usavršavanja i napretka. Tiraž lista, koji je izlazio dva puta 
mjesečno, bio je relativno mali. Godine 1906. iznosio je svega 800 pri- 
mjeraka, a 1907. popeo se na 1.000 primjeraka. Ovo nije ni tako mali tiraž 
kada se zna da je evropska pismenost među Bošnjacima još bila srazmjerno 
slabo raširena u odnosu na arebicu i alhamijado literaturu. To pokazuje 
činjenica da je u isto vrijeme Džemaludin Čaušević, kasniji reisul-ulema, 
štampao arebicom na bosanskom jeziku poznati Mevlud hafiza Saliha Gaše- 
vića u 37.000 primjeraka. U Sarajevu su sve do početka Prvog svjetskog 
rata izlazila četiri lista ššampana arebicom na bosanskom jeziku. To su bili 
Tarik (Put), Muallim (Učitelj), Misbah (Baklja) i Yeni Misbah (Nova baklja). 
Kao izrazito bošnjački porodični časopis, Behar je za devet godina izlaženja 
uspio konačno oformiti bošnjačku čitalačku publiku, potisnuti tradicionalnu 
orijentalnu pismenost među Bošnjacima i položiti čvrste osnove za njihov 
književni i kulturni razvoj u znaku simbioze i prožimanja Istoka sa Zapadom. 
Time je otvoren put postepenom evropeiziranju Bošnjaka. 


413 


Drugo značajno ostvarenje "naprednih Muslimana" je osnivanje društva 
Gajret, 20. II 1903. godine. U ovoj akciji sami "napredni Muslimani" bili 
su podijeljeni pa je jedan dio, uglavnom državnih činovnika, nastojao po 
nalogu Zemaljske vlade onemogućiti osnivanje društva. Inicijativu za osni- 
vanje Gajreta dao je Safvet-beg Bašagić, koji je izabran i za njegovog prvog 
predsjednika. Samo ime društvu Gajret (nastojanje, pomoć) dao je navodno 
Riza-beg Kapetanović. U osnivanju i radu Gajreta učestvovale su i mnoge 
pristalice autonomnog pokreta, mada njegovo vođstvo nije pružilo formalnu 
podršku društvu. Zemaljska vlada je preko sarajevskog gradonačelnika FEsa- 
da-ef. Kulovića, Osmana Nuri Hadžića i grupe drugih činovnika i građana 
pokušala spriječiti osnivanje društva. Oni su na osnivačkoj skupštini uglav- 
nom isticali da još nije vrijeme za utemeljenje takvog društva, nego da 
treba prethodno razmisliti da se sve ne bi završilo neuspjehom. Kasnije je 
sam Kulović priznao da je po želji Kallaya došao na skupštinu da spriječi 
osnivanje društva, "jer bi se tobože muslimani blamirali prema srpskoj 
"Prosvjeti' ne pomagavši izdašno 'Gajret' kao što su Srbi pomagali 'Prosvjetu'". 
Zalaganjem Bašagića, Mulabdića, Mešića i drugih, skupština je aklamacijom 
odbila Kulovićev i Hadžićev prijedlog. Službeni predstavnici autonomnog 
pokreta Ahmet-aga Henda i Mustaj-beg Halilbašić držali su se na osnivačkoj 
skupštini neutralno, izjavivši da "bošnjački narod ima svoje zastupnike u 
Stambolu koji rade na jednom programu u kojem je sadržana i ovakva 
ustanova". Zato za sada pripadnici autonomnog pokreta neće ići ni u kakav 
rad dok njihovi "zastupnici ne svrše u Carigradu". U prelomnom trenutku, 
Kulović se obratio na prisutnog reisul-ulemu Teufika-ef. Azabagića, koji 
je, suprotno očekivanom, odlučno podržao osnivanje Gajreta. Kulović i 
Hadžić su tada, sa još sedam prisutnih građana i činovnika, napustili sku- 
pštinu, koja je nastavila rad, usvojila pravila 1 izabrala upravu Gajreta. 

Kako je već naprijed spomenuto, na šestoj skupštini Gajreta, 5. VII 1907, 
uspjela je MNO preuzeti upravu i glavni odbor društva. Uprkos tome, "na- 
predni Muslimani" nisu istupili iz Gajreta, a zadržali su u svojim rukama 
kontrolu u više njegovih mjesnih odbora. Upravo je velika Gajretova godišnja 
zabava, krajem februara 1908. u Tešnju, iskorištena za prvi načelni dogovor 
"naprednih Muslimana" o osnivanju vlastite političke stranke. 

Jedan dio "naprednih Muslimana", prije svih Bašagić, pokušavao je 
prethodno, sredinom 1907, postići sporazum sa Muslimanskom narodnom 
organizacijom i pomoći joj u ostvarenju njenog programa. On je u Ogledalu 
od 2. VIII 1907. priznao da se "naša inteligencija kroz čitavo vrijeme od 
kako se vodi ozbiljna akcija za saniranje naših vjersko—prosvjetnih prilika 
držala u tom pitanju većma postrance pasivno". Bašagić nije osporavao 
mandat Egzekutivnom odboru i smatrao je da su njegovi članovi "pozvani" 

da vode autonomni pokret, ali da bi im se morala pridružiti i inteligencija. 
On vođama MNO direktno nudi usluge, opominjući ih da se tuđim memo- 
randumima ne saniraju bošnjačke vjersko—mearifske prilike niti rješava 
agrarno pitanje ako i dalje nebošnjaci budu pisali "naše peticije". Bašagić 
ističe da među obrazovanim Bošnjacima ima ljudi koji hoće, mogu i umiju 
pisati, ako ne ljepše i bolje, ali barem isto toliko koliko su umjeli oni koji 
su do sada pisali i pišu "naše peticije". 

Do sporazuma nije došlo, uglavnom zbog sukoba oko uprave Gajreta 
a i činjenice da je Bašagić u svojim naporima ostao skoro usamljen, pa je 
krajem augusta 1907. sa trinaestim brojem obustavio izdavanje svog lista 
Ogledalo. Pored toga, Bašagićeve napore za uspostavljanje saradnje sa MNO 
nastojala je osujetiti i grupa oko Srpske riječi, koja se plašila da to može 
dovesti u pitanje njen akcioni savez sa egzekutivcima. Već na prve Bašagićeve 
ponude Muslimanskoj narodnoj organizaciji za saradnju, Srpska riječ ob- 
javljuje 17. III 1907. članak, "Nepozvani advokat", u kojem mu osporava 
pravo da se miješa u autonomnu borbu i pokušava ga diskreditirati tvrdnjom 
da je na zahtjev profesorskog zbora otpušten iz sarajevske gimnazije, gdje 
je predavao arapski jezik. Profesorski zbor je, međutim, ovo javno demantirao. 

Među "naprednim Muslimanima" sazrijeva uvjerenje o neophodnosti 
osnivanja vlastite stranke. U naglašavanju te potrebe isticala se grupa oko 
starog lista Bošnjak. Oni 2. I 1908. otvoreno priznaju da "danas Narodna 
stranka imade mnogo više pristalica nego li 'napredna'". Razlog je što 
Narodna stranka ima organizaciju, pa je zato "prijeka potreba, da se napredni 
Muslimani organizuju". Oni bi poslije, po mišljenju saradnika Bošnjaka, 
svojom prosvjetnom akcijom stekli više pristalica u narodu. 

Nakon spomenutog načelnog dogovora o osnivanju vlastite stranke, 
februara 1908, održana je u Tešnju 24—26. VIII 1908. osnivačka skupština 
Muslimanske napredne stranke. Na skupštini je izabran glavni odbor stranke 
te njegov predsjednik Adem-aga Mešić. Za sekretara je izabran Zija-beg 
Đonlagić. Usvojen je stranački program i donijeta odluka o pokretanju 
stranačkog glasila Muslimanska svijest. 

U programu se prije svega naglašava da će Muslimanska napredna 
stranka (MNS) "ustrajati u tu svrhu da organizuje sve slojeve svoga naroda 
na borbu i odbranu, da muslimani u Bosni i Hercegovini očuvaju svoju 
vjeru, svoj imetak, svoj društveni položaj, svoju individualnost". Za Bošnjake 
se kaže da su "starosjedilačko autonomno pučanstvo" te mu prema tome 
pripada neoborivo pravo da u prvom redu odlučuje o sudbini BiH. U pogledu 
državno—pravnog položaja BiH, MNS je za održavanje status guoa, koji je 
određen članom 25. Berlinskog ugovora, Carigradskom konvencijom od 21. 
IV 1879. i Carskom proklamacijom od 28. VII 1878. godine. S druge strane, 

naglašava se da će se MNS "svim zakonitim sredstvima" protiviti da BiH 
"dobije potpunu državnu autonomiju, a naročito će se oprijeti svim sredstvima 
da se Bosna i Hercegovina pripoji Srbiji ili Crnoj bori ili kojoj drugoj 
državnoj tvorbi". Neki "napredni Muslimani" su držali da bi autonomna 
Bosna odmah postala plijen Srbije. Adem-aga Mešić je u izjavi datoj Bošnjaku 
7. III 1907. istakao da autonomiju BiH smatra isto što i njeno pripajanje 
Srbiji, a o tome "kao musliman ne smijem ni sanjati, a kamoli raditi". 

Prosvjetni program "naprednih Muslimana" je bio veoma široko po- 
stavljen. Na prvom mjestu se naglašava da spas bošnjačkog naroda u BiH 
"leži u prosvjeti". Istovremeno se traži približavanje Zapadu pa se ističe da 
"islamske vjerske zasade ne stoje u protuslovlju sa zapadnoevropskom pros- 
vjetom". U tome je nužno održanje ravnoteže i zato će stranka nastojati da 
unese u narod što više, kako "zapadnoevropske tako prave islamske pros- 
vjete." Programom se zahtijeva uvođenje obaveznog osmogodišnjeg ško- 
lovanja, reforma svih islamskih školskih zavoda i osnivanje islamskog fa- 
kulteta, te više mjesta za Bošnjake u privrednim, zanatskim i stručnim 
školama. Pored toga, traži se osnivanje sveučilišta u Sarajevu, kako bi se 
što većem broju Bošnjaka omogućila "visokoškolska naobrazba". MNS za- 
htijeva da arapsko pismo u BiH "bude službeno ravnopravno drugim pismima 
ili da se za sav narod u BiH uvede jedno službeno pismo latinica". I 
privredni ili "gospodarski" program MNS je opširan i najavljuje borbu za 
podizanje bošnjačke poljoprivrede, trgovine, zanatstva, bankarstva i indus- 
trije. U tom cilju od vlade se traži da izgradi mrežu komunikacija prema 
potrebama zemlje te da uvede povoljnu željezničku tarifnu politiku i carinsku 
zaštitu BiH. Socijalni program MNS obuhvata potrebu zdravstvenog pros- 
vjećivanja Bošnjaka, širenje higijene, uređenje sirotišta, domova za iznemo- 
gle, suzbijanje alkoholizma i sl. U ovaj dio programa unijet je i jedan član 
koji govori o "radničkom pitanju". U tom pogledu MNS će nastojati da oko 
sebe okupi što više bošnjačkih radnika, a posebno će raditi na unapređenju 
i poboljšanju njihovih životnih i staleških prilika, kao što su uređenje radnog 
vremena, poboljšanje plata, osiguranje radnika za slučaj nezgode, starosti 
i smrti. Stranka će suzbijati sve one smjerove među radništvom koji bi 
"muslimanske radnike zavodili u internacionalizam i bezvjerstvo". 

Politički zahtjevi MNS svode se, slično drugim strankama, na uvođenje 
političkih i građanskih sloboda, ustanovljenje zemaljskog sabora, samou- 
pravu općina, nezavisnost sudija i skraćenje vojne obaveze. Stranka ima i 
nekih posebnih zahtjeva, posebno da se Bošnjacima u vojsci daju izvjesne 
olakšice iz vjerskih razloga, da se povratnicima iz Turske vrati bosansko- 
hercegovačko državljanstvo, te da se šerijatskim sudovima preda i izvršna 
vlast. 

Za agrarne odnose se kaže da su to "životna pitanja muslimanskog 
elementa u Bosni i Hercegovini", pa će MNS upravo na tim pitanjima 
najviše i najupornije raditi. U programu se uopćeno govori da je budućnost 
Bošnjaka u BiH "uvjetovana time da oni zadrže svoj naslijeđeni zemljišni 
posjed". Zato će stranka najodlučnije i najoštrije istupiti, kako protiv po- 
jedinaca tako i cijelih skupina i smjerova "koji budu išli za time da Bošnjake 
rastave od njihove zemlje". Konkretno se traži da se odnosi između aga i 
mustedžira urede zakonom koji bi se uglavnom zasnivao na postojećoj Safer- 
skoj naredbi i pravnim običajima. U ostalim pitanjima agrarni program 
MNS ne razlikuje se u biti od odgovarajućeg programa MNO. 

Znajući da bi u datim okolnostima na eventualnim saborskim izborima 
ostala bez ikakve podrške birača, MNS je jedina bosanska stranka koja je 
u svom programu tražila da se u zemaljskom saboru predvide mjesta za 
"primjereni broj virilista i to onih koji su zvani da štite agrarne interese 
muslimana". 

Muslimanska napredna stranka je podržala aneksiju BiH, koja je pro- 
glašena samo mjesec i po dana poslije njenog osnivanja. Stranka je pod 
Mešićevim rukovodstvom vodila izrazito prohrvatsku i prorežimsku politiku, 
zbog čega je bila krajnje nepopularna u narodu. Vjerovatno zato je, 31. I 1910, 
nešto prije prvih saborskih izbora MNS revidirala svoj program, javno se 
odrekla prohrvatske orijentacije i uzela naziv Muslimanska samostalna stran- 


ka (MSS). 

Mladoturska revolucija i aneksija BiH 


Krajem XIX i početkom XX st., u političkim vrhovima Austro-Ugarske 
preovladalo je uvjerenje da se, bez obzira na činjenicu što pitanje držav- 
može izvršiti aneksija okupirane zemlje, ukoliko se za to steknu povoljne 
međunarodne okolnosti. Izvršenje aneksije zavisilo je prije svega od dvije 
okolnosti. Prvo, od međunarodnog položaja i unutrašnjeg stanja Osmanske 
carevine i drugo, od mogućnosti austro—ruskog saveza. Austro-Ugarska je 
savez sa Rusijom uvijek uslovljavala dobijanjem odriješenih ruku u pitanju 
aneksije BiH. Kao uslov za pristupanje tzv. Trojecarskom savezu (Dreikai- 
serbund) 1881. tražila je Austro-Ugarska da "kada dođe momenat" zamijeni 
postojeće stanje okupacije sa aneksijom, uz zadržavanje prava na držanje 
garnizona u Novopazarskom sandžaku. Stav Rusije je bio da Berlinski ugovor 
daje Austro-Ugarskoj samo "pravo vojne okupacije". Aneksija je složeno 
pitanje koje zahtijeva "posebno ispitivanje u svoje vrijeme i na svom mjestu". 

I Austrija i Rusija mogle su svoju ekspanziju ostvariti samo na račun 
Osmanske carevine, kao dio daljeg rješavanja istočnog pitanja. Austrija je 
željela preuzeti osmanske posjede na jugoistoku Evrope, dok je Rusija 
tražila otvaranje moreuza, a računala i sa zauzećem Carigrada. Za ostvarenje 
ovih težnji trebalo je u pogodnom trenutku iskoristiti slabost 1 unutrašnje 
teškoće Turske. Nakon neuspjeha obiju sila da ermenski ustanak 1896. i 
teškoće Turske iskoriste za ostvarenje svojih ciljeva, sklopljen je međusobni 
sporazum 5. V 1897, kojim se predviđalo održanje status guoca na Balkanu 
i Bliskom istoku. Ovaj austro—ruski sporazum ostavio je, kako je to primijetio 
A. J. P. Taylor, Bliski istok "na ledu" za sljedećih deset godina. 

Nakon desetgodišnjeg mirovanja, problem aneksije izbio je u prvi plan 
krajem 1907. godine. To je posljedica dviju okolnosti. Prvo, dolazak Aloysa 
Lexa von Aehrenthala i Aleksandra Petroviča Izvoljskog za ministre spoljnih 
poslova Austro-Ugarske, odnosno Rusije. Baron von Aehrenthal želio je 
izvući Monarhiju iz podređenog položaja u evropskoj politici, na koje je 
svedena unutrašnjim krizama i snažnim izrastanjem Njemačke. Za takvu 
aktivnu vanjsku politiku Aehrenthal je dobio podršku nadvojvode Franza 
Ferdinanda i načelnika Generalštaba Conrada von Hotzendorfa. Jedinu 

mogućnost za ostvarivanje njihovih ekspanzionističkih planova pružao je 
Balkan. Samo je na tom prostoru Austro-Ugarska mogla eventualno naći 
nova tržišta za svoje proizvode, a progresivno opadanje Turske "nagovješta- 
valo je ponovno otvaranje" istočnog pitanja, koje se moglo iskoristiti za 
neka dalja teritorijalna proširenja i druge političke prednosti. Tome je 
pogodovalo što je novi ruski ministar spoljnih poslova A. P. Izvoljski, koji 
je stupio na dužnost nekoliko mjeseci prije Aehrenthala, dok je ovaj bio 
još ambasador u Sankt Petersburgu, bio "vatreno uvjeren u misiju Rusije 
na Bliskom istoku" i u tom smislu kovao odgovarajuće političke planove. 
Drugo, Beču je postepeno postajalo jasno da situacija u Bosni zahtijeva 
"drastičan postupak". Mir i red su odavno uspostavljeni, a postignut je i 
određeni privredni napredak. Apsolutistička uprava u rukama njemačkih i 
ugarskih birokrata bila je istovremeno nepopularna, kako kod domaćeg 
građanstva tako još više među bosanskim seljaštvom. Uz to, bila je praktično 
nesposobna da se efikasno odupre bezobzirnoj nacionalističkoj agitaciji iz 
Srbije. Odatle se za Monarhiju rješenje bosanskog pitanja postavljalo kao 
prvi nužan korak ka sređivanju šireg južnoslavenskog pitanja. 

Aehrenthal je pokrenuo pitanje aneksije na sjednici zajedničke au- 
stro-ugarske vlade, 11. XII 1907. godine. On je insistirao da se Bosni i 
Hercegovini ne mogu dati nikakva autonomija niti neko predstavničko tijelo, 
odnosno sabor, prije provođenja aneksije. Ministri su potpuno odobrili ovo 
njegovo mišljenje. Ohrabren ovom podrškom, on je tokom prve polovine 
1908. vršio vrlo živu razmjenu nota i memoranduma sa Izvoljskim, kako 
bi osigurao rusku saglasnost za aneksiju BiH. Izvoljski je memorandumom 
od 2. VII 1908. pristao da prizna aneksiju BiH u zamjenu za austrougarsku 
podršku u pitanju otvaranja Bosfora i Dardanela, čime bi se u to vrijeme 
još slaboj ruskoj crnomorskoj floti osigurao prolazak kroz ove moreuze. To 
je očigledno za Rusiju bila previsoka cijena, ali je Izvoljski toliko bio 
opsjednut željom da ruskoj floti osigura izlazak u Sredozemlje da je po 
nekim mišljenjima bio spreman čak žrtvovati i Srbiju, samo da povoljno 
riješi pitanje moreuza. 

Kada je izvršena Mladoturska revolucija, proglašenjem ustava 23. VII 1908, 
ocijenila je austro-ugarska zajednička vlada da je Turska pala "pod likvi- 
daciju" i da je prema tome došao dugo čekani trenutak za aneksiju. Štaviše, 
taj je čin bio neophodan kako bi se spriječio uticaj Mladoturske revolucije 
u BiH, koji se manifestirao u snažnom pokretu za uvođenje ustavnosti, ali 
bez promjene njenog državnopravnog položaja i statusa privremeno okupirane 
zemlje. Pitanje aneksije odlučeno je na sjednici zajedničke vlade u Beču 
19. VIII 1908. Aneksija BiH predstavljala je "prvo podmetanje noge mlado- 
turskoj revoluciji". Uporedo sa proglasom aneksije, Bugarska je proklamirala 

samostalnost i odrekla plaćanje tributa sultanu, što je učinilo i stanovništvo 
Krita. Tri godine kasnije Italija je napala Libiju, odnosno Tripolis, a uskoro 
zatim počeo je Prvi balkanski rat. 

Uporedo sa ubrzanim pripremama za proglašenje aneksije donijeta je 
odluka da Austro-Ugarska napusti Sandžak. Aehrenthal je o pitanju San- 
džaka izradio jedan mali memorandum, koji su ostali ministri u zajedničkoj 
vladi prihvatili. Po tom memorandumu Austro—Ugarska je 1879. sa tri garni- 
zona zaposjela Novopazarski sandžak, da bi spriječila ujedinjenje Srbije sa 
Crnom Gorom te istovremeno podržala Tursku, a u slučaju njene propasti 
zadržala tu teritoriju kao tampon zonu, uz jednovremeno osiguranje svojih 
jugoistočnih granica. U novim okolnostima ta bi politika bila nepraktična, 
pošto bi se tamo godinama morao držati cijeli armijski korpus, izložen 
napadima Srba, Crnogoraca i Albanaca. Monarhiji bi to nametnulo teške 
finansijske terete, a ne bi osiguralo granice. Sigurne granice Monarhija 
može postići samo ako odlučno sasiječe "zlo u korijenu" 1 "učini kraj veli- 
kosrpskim snovima u budućnosti". Austrija će zato u eventualnom ratu uzeti 
ono što od Srbije ostane, pošto se zadovolji Bugarska, a Albanija će postati 
nezavisna zemlja. 


Mladoturska revolucija učinila je pitanje ustanovnosti u BiH veoma 
aktualnim, ali se njegovo rješavanje vezivalo za prethodnu aneksiju, te 
postizanje unutrašnjeg sporazuma o državnopravnim pitanjima između vlada 
Austrije i Ugarske. Ali upravo u državno—pravnim pitanjima dvije su se 
vlade skoro potpuno razilazile. Ugarski predsjednik vlade Sandor Wekerle 
izjavio je da će Mađarska podržati aneksiju pod određenim uslovima. Glavni 
uslov bio je da se aneksija izvrši unutar dualističkog ustavnog ustrojstva 
Monarhije, što je značilo da je isključeno svako trijalističko preuređenje 
Monarhije. Pored toga, on je tražio da se aneksija izvrši na osnovu prava 
krune Sv. Stjepana, pošto se Bosna nalazi u tituli, grbu i zastavi ugarskih 
kraljeva. 


Austrijski predsjednik Max Beck je pobijao Ugarsku tezu o pravnom 
osnovu aneksije, ali u raspravama koje su o tome vođene nije bio isključiv 
kao Wekerle. Beck je na prvom mjestu isticao da Austrija ne može dozvoliti 
da se BiH, koja je dobijena krvlju i imetkom njenih državljana, priključi 
Ugarskoj, pošto bi time došlo do pomjeranja odnosa snaga i ravnoteže 
između dvije države Monarhije. U najboljem slučaju, moglo bi se samo 
načelno govoriti o pripadnosti BiH Ugarskoj, ali bi se u praksi Bosnom i 
Hercegovinom moralo upravljati kao posebnom oblašću (corpus separatum). 
Zajednički ministar finansija Buridn se također zalagao za hitnost aneksije, 
precizirajući da se ona mora proglasiti i provesti prije najavljenog saziva 
osmanskog parlamenta, koji može postaviti zahtjev za vraćanje okupirane 

zemlje, pošto je Monarhija izvršila svoj mandat. Usaglašavanje stavova u 
državno—pravnim pitanjima prepušteno je predsjednicima vlada Austrije i 
Ugarske, sa rokom do 10. IX 1908. godine. Istovremeno, vlada je obavezala 
ministra vanjskih poslova da diplomatskim putem postigne sporazum sa 
Turskom, Rusijom, Italijom i Engleskom u pitanju aneksije. U tom smislu, 
Aehrenthal je diplomatskim putem obavijestio o predstojećoj aneksiji jedino 
ministarstva spoljnjih poslova Rusije, Italije i Njemačke, dok diplomatske 
misije Austro-Ugarske u Parizu, Londonu i Istanbulu nisu u tom pogledu 
preduzele praktično nikakve korake. 

Pored diplomatskih akcija i državno—pravnih pregovora između Austrije 
i Ugarske, poduzeti su i određeni koraci na pripremanju aneksije u samoj 
Bosni i Hercegovini. Augusta 1908. boravio je u Bosni bečki, ranije sarajevski 
advokat dr. Berthold Krassa, gdje je razgovarao sa vođama bošnjačke i 
srpske opozicije. Njega je u ovu misiju vjerovatno uputio nadvojvoda Franz 
Ferdinand i vojni vrh Monarhije. O misiji dr. Krasse nisu ništa znali ni 
ministar Buridn, ni Zemaljska vlada u Sarajevu, pa ni sam ministar vanjskih 
poslova Aehrenthal. Od svih ministara i članova zajedničke vlade, dr. Krassa 
je jedino njega pismom od 16. VIII 1908. obavijestio da se u Bosni nalazi 
u određenoj misiji, o čemu će ga naknadno usmeno informirati. 


Na boravak dr. Krassa u Sarajevu prvi je upozorio splitski list Vaše 
doba, 27. VIII 1908. godine. Samo dva dana kasnije, Sarajewoer Tagblatt 
("Nezavisni list za zaštitu austrougarskih interesa na Balkanu") u članku 
Tajna misija dr. Krasse ističe da će se srpska i muslimanska opozicija 
uobraziti, pošto im se sa "višeg mjesta" šalje povjerljiv čovjek sa posebnom 
misijom. List napominje da se može zaključiti sporazum sa bosanskom 
opozicijom jedino ako njime "ne bi bila uskraćena nikakva prava austrijskih 
i ugarskih državljana u ovim zemljama". 

Dr. Krassa je razgovarao u Sarajevu sa Ismet-agom Merhemićem, a od 
Srba sa Gligorijem Jeftanovićem i Ristom Damjanovićem. Po savjetu njih 
trojice otputovao je i u Livno, gdje je razgovarao sa Ali-begom Firdusom i 
Kostom Kujundžićem, a u Mostaru sa Šerifom Arnautovićem. Na ove tajne 
razgovore dr. Krasse upozorio je Wekerlea neki Bošnjak ("neki Turčin") 
"mađarofi1". Wekerle je odmah obavijestio Burina da Krassa vjerovatno 
namjerava da u Bosni formira delegaciju koja će moliti prijestolonasljednika 
Ferdinanda da se proglasi aneksija tako što bi BiH, kao zasebna zemlja sa 
ustavom i na čelu s prijestolonasljednikom, dobrovoljno bila ponuđena 
Monarhiji. 

Smatrajući da su time ugrožena "historijska prava" Ugarske, Buridn je 
naredio Zemaljskoj vladi u Sarajevu da provede istragu. Vlada je utvrdila 
da je Krassa, "po višem nalogu" i u ime jedne "visoke ličnosti", nudio 

vođama bošnjačke i srpske opozicije određene ustupke u političkom i privre- 
dnom pogledu, koje ovi nisu prihvatili. Prema izvještaju vlade, dr. Krassa 
je posebno izjavio Ismet-agi Merhemiću da je ovlašten da Bošnjacima obeća 
da će sve njihove želje i zahtjevi biti ispunjeni. Prorežimskim strankama 
nije bilo pravo da je Krassa išao na razgovore samo sa opozicionim prvacima. 
"Zar još ne ima nitko drugi u Bosni s kim bi se dalo progovoriti?", pitala 
se tom prilikom Muslimanska svijest u broju od 9. IX 1908. godine. Za 
mađarske političare bilo je jedino bitno da misija dr. Krasse nije uspjela. 
Posljednja sjednica zajedničke austrougarske vlade prije Aneksije održa- 
na je 10. IX 1908. godine. Na njoj je prepušteno Aehrenthalu da na me- 
đunarodnom planu odmah poduzme i provede sve potrebne mjere. On se, 
u tom smislu, sastao sa Izvoljskim na svom imanju u Buchlau (danas Buhlov) 
u Moravskoj, 15. 1 16. IX 1908. i tom ga prilikom obavijestio da vrijeme 
aneksije zavisi od izvještaja iz Sarajeva i Pljevalja, ali da će se ona u 
svakom slučaju proglasiti početkom oktobra, prije sastanka Delegacija. 


Tekst proglasa o aneksiji pažljivo je pripreman. Već 27. IX 1908. 
Burian je tekst proklamacije predao L. Thallćezyju da ga prevede na bosanski 
jezik. Thallćezy je to uradio istog dana uz pomoć svog koncipijenta dr. 
Bože Čerovića, "hercegovačkog Srbina", kojeg je prethodno zakleo na šutnju. 
Thallćezy je u svom dnevniku zapisao da za prijevod misli "da glasi dosta 
dobro i narodski". 


Proklamacija Aneksije, koju je osobno potpisao u Budimpešti car i 
kralj Franjo Josip I, 5. X 1908, naslovljena Bosancima i Hercegovcima, 
javno je objavljena u Sarajevu 7. oktobra. U proglasu car i kralj je čin 
aneksije obrazložio potrebom uvođenja ustava u BiH. Proglas i sam akt 
aneksije, koje je londonski Times označio kao primjer "jezuitske kazuistike 
i političkog cinizma", izazvali su veliku diplomatsku krizu. Britanija i Fran- 
cuska su smatrale da je aneksijom Austro-Ugarska jednostrano izmijenila 
Berlinski ugovor te da takav postupak predstavlja, kako je to rekao britanski 
ministar vanjskih poslova Edward Grey austro-ugarskom ambasadoru u 
Londonu, "velik udarac javnom povjerenju". Aneksija je izazvala veliko 
uzbuđenje u Italiji i Rusiji, a posebno u Srbiji, Crnoj Gori i Turskoj, koja 
je proglasila bojkot austrougarske robe, te istovremeno poduzela izvjesne 
vojne pripreme. Da bi popravila svoje pozicije u krizi, Rusija je bezuspješno 
zagovarala jednu međunarodnu konferenciju na kojoj bi se raspravljalo o 
čitavom kompleksu istočnog pitanja. Za smirivanje cjelokupne aneksione 
krize presudan je bio stav Njemačke, koja je odlučno podržala Austro-Ugarsku. 
Posredstvom njemačke diplomatije, Turska je poslije kraćih pregovora sa 
Austro-Ugarskom priznala aneksiju 26. II 1909. čime je Bosna i Hercegovina 
i formalno došla pod habsburgovski suverenitet. Tom prilikom Austro—Uga- 

rska se odrekla svojih prava u Novopazarskom sandžaku, obavezala se da 
će Turskoj isplatiti dva i po miliona funti i dati joj druge ekonomske 
koncesije 1 osigurati punu vjersku slobodu za muslimansko stanovništvo u 
BiH. Aneksijom je i formalno prekinuta višestoljetna veza Bosne sa 0Os- 
manskom carevinom. Priznanjem aneksije, Turska se nepovratno odrekla 
jedne od svojih nekad najznačajnijih i najvrijednijih pokrajina. Time je i 
formalno prestao sultanov suverenitet nad Bosnom i Hercegovinom, nakon 
što je Njemačka, 21. III 1909. predala vladi u Sankt Petersburgu ultimatum, 
u literaturi označen kao "najvažniji dokument u krizi", kojim je tražila da 
Rusija jasno i formalno prizna aneksiju, što je ova odmah i učinila. Ovaj 
državno—pravni čin su nakon toga konačno priznale Srbija i Crna Gora, 


31. III, odnosno 5. IV 1909. godine. 

Bošnjaci i Aneksija — iseljavanje u Tursku 


U Sarajevu se već 6. X 1908. saznalo za Aneksiju, ali je sve bilo mirno. 
Proglasu aneksije vlasti su u cijeloj zemlji pridavale velik značaj, a samom 
činu svečani karakter. Proglas aneksije, kako je već istaknuto, objavljen 
je 7. oktobra u ranim jutarnjim satima vojsci i svim oružničkim stanicama. 
U svim okruzima, kotarevima i kotarskim ispostavama javno su izlijepljene 
plakate sa tekstom proglasa. Vlasti su poduzele sve mjere, kako bi se 
proglas aneksije istovremeno objavio na cjelokupnoj teritoriji Bosne i Her- 
cegovine. Proglas je odštampan u Beču, latinicom i ćirilicom u po 6.200 
primjeraka i po posebnim kuririma dostavljen svim okružnim predstojnicima, 
koji su ga odmah proslijedili kotarskim predstojnicima i šefovima kotarskih 
ispostava, koji su ga istakli na upravnim zgradama, općinskim uredima, 
školama i bolnicama, te finansijskim postajama i carinarnicama. Pored toga, 
proglas aneksije je objavljivan narodu i putem telala. 

Pojedini gradonačelnici, poput sarajevskog, Esada-ef. Kulovića, poseb- 
nim su plakatima pozivali građanstvo da "u slavu historičkog čina aneksije" 
tri dana drži okićene i osvijetljene kuće. Sarajevsko gradsko zastupstvo je 
istog dana održalo svečanu sjednicu, sa koje su svi zastupnici otišli kod 
zemaljskog poglavara Antona Edlera Windsora i civilnog adlatusa Benka i 
čestitali im Aneksiju. Iste večeri zabrujala su sva zvona na sarajevskoj 
katedrali, pred Konakom je svirala vojna muzika, a sa Žute tabije i fortice 
Hum ispaljen je 101 topovski hitac. Ova topovska kanonada namjerno je 
priređena u akšam, pošto je bio Ramazan, pa je grad bio svečano osvijetljen, 
a većina stanovništva, posebno muslimanskog, na ulicama. Slijedećeg dana 
održana su svečana blagodarenja u pravoslavnoj i katoličkoj crkvi, a zemaljski 
poglavar primao je čestitanja od delegacija raznih javnih ustanova i kor- 
poracija. 

I pored svih ovih spoljnjih manifestacija u prilog Aneksiji, vlasti su 
nastojale da u prvim najkritičnijim danima krize izoliraju Bosnu od vanjskog 
svijeta. Sve telegrafske i telefonske veze Sarajeva sa svijetom bile su blokirane 
od 7. do 11. X 1908. godine. 

Proglas aneksije u stvarnosti je izazvao uznemirenje i teško se dojmio 
velikog dijela, uglavnom bošnjačkog stanovništva Sarajeva i cijele Bosne i 

Hercegovine. Predstavnici Muslimanske i Srpske narodne organizacije, koji 
su se tada nalazili zbog zasjedanja delegacija u Budimpešti, izdali su 11. 
X 1908. zajedničku poruku "narodu u Bosni i Hercegovini". Tu se prvo 
konstatira da se kroz proteklih 30 godina narod nije mogao "sprijateljiti" 
sa okupacijom, koja je došla bez njegovog pitanja. Dalje se ističe da se od 
zahtjeva za autonomijom BiH ne odustaje, pošto će se politički prvaci 
Bošnjaka i Srba u svom radu rukovoditi narodnom težnjom za slobodom, 
kako bi sami o svojoj sudbini odlučivali. Najbolja garancija uspjehu ove 
nove borbe je jedinstveni rad Bošnjaka i Srba, "koji ničiji napadaji neće 
moći razbiti". Zajedničko ministarstvo finansija odmah je naredilo Zemaljskoj 
vladi u Sarajevu da spriječi javno afiširanje ovog proglasa ili bilo kakvu 
drugu antiaustrijsku agitaciju. Objavljivanje proglasa u štampi nije bilo 
zabranjeno. 

Mada je rečeno da "u ovim odlučnim časovima padaju za uvijek pregrade 
iz prošlosti", ovaj budimpeštanski proglas narodu bio je u stvarnosti posljednji 
zajednički bošnjačko—srpski akt u aneksionoj krizi. Nesigurni u svoju snagu, 
bošnjački i srpski građanski političari savjetuju narodu strpljivo i mirno 
držanje, a sve nade polažu u konferenciju velikih sila, koju je ruski ministar 
Izvoljski bezuspješno zagovarao. Zajedno sa proglasom odlučeno je da se 
u inostranstvo pošalje jedna delegacija koja će svjetsku javnost upoznati 
sa mišljenjem stanovništva u BiH. U delegaciju su od strane SNO određeni 
Dušan Vasiljević, Risto Radulović i Atanasije Šola, a od strane Bošnjaka 
Derviš-beg Miralem, dr. Murat Sarić 1 Salih Bašić. Iako su vlasti saznale 
za ovu delegaciju, svi su, osim Miralema i Bašića, uspjeli izaći iz zemlje. 
Dr. Murat Sarić se poslije zajedničke posjete Parizu odvojio od trojice 
srpskih delegata. 

Vlasti u Bosni su pažljivo pratile raspoloženje stanovništva, mada do 
nekih većih nemira nije moglo doći pošto su dvije velike opozicione stranke 
savjetovale narodu mir i poštovanje pravnog poretka. Kod velike većine 
Bošnjaka iznenada i brzo provedena aneksija izazvala je zaprepašćenje. To 
je za njih bio neočekivan i uništavajući udarac usred, kako se to u jednom 
vladinom izvještaju kaže, "divljeg" veselja o fatamorgani jačanja Turske, 
nakon Mladoturske revolucije jula 1908. godine. "Zagriženi" Bošnjaci teško 
vjeruju da je bilo moguće jednom proklamacijom ukloniti sultanov suverenitet 
i da su oni sada podanici kršćanskog vladara. Veliki dio "strogo vjernih" 
Bošnjaka, koji "ne poznaje nacionalni osjećaj", neće se moći, prema pro- 
cjenama vlade, snaći u novim uslovima. Na proljeće će vjerovatno doći do 
iseljeničkog pokreta među Bošnjacima, pisalo je u izvještaju koji je vlada 
u Sarajevu uputila Beču već 11. X 1908. godine. 

Prema izvještaju mostarskog kotarskog predstojnika barona Karla Pit- 
nera, stanje u Hercegovini je mirno. U kotarevima prema crnogorskoj granici 
nema nikakvih oružanih nemira, od kojih su vlasti uoči proglasa aneksije 
strahovale. Pitner piše 23. X 1908. da su Bošnjaci "potpuno utučeni". Kako 
je bilo vrijeme Ramazana, niko se od njih nije čuo niti vidio na ulicama. 
Svi su bili puni nekog strahom ispunjenog iščekivanja. Najviše su bili 
pogođeni oni među Bošnjacima koji se još sjećaju turske uprave. Oni su 
promjenu suvereniteta osjetili više nego kao golu frazu. Teško su primili i 
proglašenje nezavisnosti Bugarske. Mladoturski pokret i revolucija ispunili 
su ponosom svako bošnjačko muslimansko srce i budili nadu o obnovi stare 
osmanske moći i slave. Nemogućnost Turske da bilo šta učini i izmijeni, 
kako svoj položaj tako i položaj BiH, teško ih je iznenadila i pogodila. U 
Hercegovini se već osjećaju simptomi iseljeničkog pokreta. Među Boš- 
njacima se širi strah da islam neće biti zaštićen, da će se muslimanska 
žena morati otkriti 1 da će biti zabranjeno spominjanje imena halife prilikom 
redovnih molitvi u džamijama. Sve je to među Bošnjacima izazvalo teško 
psihološko raspoloženje i stanje. Obećanje ustava imalo je vrlo malo odjeka 
i razumijevanja među mostarskim i ostalim hercegovačkim Bošnjacima. 
Zapaženo je, dodaje na kraju Pitner, da su od proglašenja aneksije učestale 
razne provokacije od strane hercegovačkih katolika prema pripadnicima 
drugih vjeroispovijesti, a posebno prema Bošnjacima. 

Pored hrvatskih listova i stranaka, Aneksiju je pozdravio i podržao i 
stari Bošnjak, u člancima 9. X 1 6. XI 1908. kao događaj koji se "naslućivao" 
i pozvao "muslimanski narod" da prihvati novo stanje i odlučnije radi na 
svom kulturnom i privrednom napretku. Istovremeno, list je odlučno odbacio 
svojatanje Bošnjaka da su tobože Hrvati i osudio hrvatske pretenzije na 
BiH, koje su ojačale poslije Aneksije. 

Muslimanska napredna stranka također je podržala Aneksiju, iako je 
njen list Muslimanska svyest samo nekoliko dana pred njen proglas, 30. IX 
1908. pisao da "velika većina naroda nije za aneksiju" i da se uvjeti od 
kojih ona zavisi ne mogu lahko ispuniti. Suprotno takvom pisanju, isti list 
je po proglasu aneksije, već 14. X 1908. pozvao Bošnjake da prihvate novo 
stanje pošto ništa ne ugrožava njihov opstanak i ne moraju se brinuti "za 
sigurnost vjere i imetka". List je upozoravao da je Bošnjake 30 godina 
uzalud "zanosila pomisao na Carigrad i na otomansku vlast", mada je pozna- 
vaocima "politike na Balkanu" bilo oduvijek jasno "da je aneksija Bosne i 
Hercegovine starija od same okupacije". Istovremeno se kao uzročnici i 
krivci za Aneksiju označavaju mladoturci, odnosno "prekonoćni preokret u 
samoj otomanskoj carevini", te "političke trzavice u samoj našoj domovini" 
i srpska politika i propaganda izazivanja Austro-Ugarske. 

Krajem oktobra 1908. počeo je sarajevski gradonačelnik i jedan od 
vođa "naprednih Muslimana", Esad-ef. Kulović, akciju za organiziranje jedne 
bošnjačke poklonstvene deputacije, koja bi caru u Beču izrazila lojalnost 
u ime Bošnjaka. Kulović je 26. X 1908. pozvao otvorenim pismom u Musli- 
manskoj svijesti Bošnjake da "u što većem broju pođemo pokloniti se pred 
Previšnjim prijestoljem" i time izrazimo "vjernost i odanost svega islamskog 
milleta u Bosni i Hercegovini". On tvrdi da će Bošnjaci, ako se "budu znali 
snaći u novim prilikama biti ubrzo pozvani, da u našoj domovini vode prvu 
riječ". 

Kulović je veoma aktivan i nastoji iskoristiti situaciju i opoziciju Musli- 
manske narodne organizacije, kako bi svoju Naprednu stranku isturio kao 
pravog predstavnika cjelokupnog bošnjačkog naroda. On je 4. XI 1908. 
odveo jednu bošnjačku deputaciju u Beč, koja se sastojala od 64 gra- 
donačelnika, veleposjednika, duhovnih lica 1 trgovaca. Politički su to ugla- 
vnom bile beznačajne ličnosti. Car je primio ovu deputaciju 9. XI 1908. 
godine. Kulović je pozdravio cara jednim govorom, koji je sadržavao osnovne 
ideje na bazi kojih će se i Muslimanska narodna organizacija kasnije donekle 
približiti Austro-Ugarskoj. Tu se prvo ističe da je Austrija okupacijom 
spasila Bošnjake, kojima je prijetilo potpuno istrebljenje. Kulović je zatim 
čestitao Aneksiju i izrazio uvjerenje da će car "na temelju našeg historijskog 
prava i faktičkog posjeda pozitivnim zakonima učvrstiti i obezbijediti naše 
posjede i naša vlasnička prava". Slijedećeg dana deputaciju je primio i 
nadvojvoda Ferdinand, kome je Kulović održao sličan govor. 

Muslimanska narodna organizacija je oštro napadala ovu delegaciju, 
posebno Kulovića, nazivajući ga "političkim mrtvacem". U njenom glasilu 
Musavat uvedena je posebna rubrika Narod progovara, u kojoj su objavljivane 
brojne izjave i pisma da Kulović, Mešić i kompanija "nisu nikakvi zastupnici 
muslimanski". Posebno nezadovoljstvo i pravu indignaciju izazvala je Ku- 
lovićeva izjava bečkom dopisniku Daily Telegrapha da su "muslimani sretni 
i zadovoljni aneksijom, jer je tim aktom prestao strah da će se Bosna i 
Hercegovina povratiti ponovno pod zulumćarsku Tursku". Kad se zna kakva 
su bila raspoloženja i osjećanja prema Turskoj u bošnjačkom narodu, prosto 
je nevjerovatno da je jedan političar, sa ambicijama kakve je imao Kulović, 
mogao dati ovakvu izjavu. Vjerovatno zato Kulović nije mogao doći do 
političkog vođstva bošnjačkog naroda, mada je mislio da mu Aneksija i 
opstrukcija MNO pružaju za to mogućnost. 

Dok su u Beč odlazile bošnjačka i druge poklonstvene deputacije, koje 
su predvodili dr. Nikola Mandić, nadbiskup Josip Štadler i u ime Srba dr. 
Lazar Dimitrijević, dotle je Muslimanska narodna organizacija uputila svog 
predsjednika Firdusa u Carigrad da dobije upute šta da rade Bošnjaci: da 

li će sjediti, ili se seliti, ili pristati na Aneksiju i ostale vladine zahtjeve i 
ponude. Početkom novembra 1908. Firdus se obratio Mladoturskom komitetu 
u Istanbulu za savjet o tome da li bi bošnjački narodni zastupnici iz BiH 
mogli prisustvovati eventualnoj konferenciji velikih sila, kojoj bi podnijeli 
memorandum sa protestom protiv Aneksije i "sa zahtjevom da Bosna i 
Hercegovina dobije autonomiju pod jednim turskim princom kao guver- 
nerom". 

Ali-beg Firdus nije ništa od svega toga uspio postići u Istanbulu. Po 
povratku u zemlju, svojim političkim drugovima Firdus je rekao da su mu 
Mladoturci savjetovali mir, te da čeka na razvoj stvari i da sve ostalo 
prepusti njima, "koji će se svim silama zauzeti za BiH na budućoj konfe- 
renciji". On je primijetio da Mladoturci "hoće da samo Bošnjake što bolje 
propazare u pregovorima sa Austrijom". Na drugoj strani, "Staroturci" su ga 
susretali sa nepovjerenjem i prebacivali mu da je srbofil, dok su ga austrijski 
špijuni okolo potkazivali da je posjetio srpsko i rusko poslanstvo u Stambolu. 


Krajem decembra 1908. prvaci MNO su održali sastanak u Morića 
hanu u Sarajevu i zaključili da Bošnjaci ostanu mirni i da za sve nepravde 
narod odmah javlja Egzekutivnom odboru, koji će dalje korake preduzeti, 
"jer inače sve bi svršilo preko naših glava". Izražen je strah za opstanak 
Bošnjaka pa je na istom sastanku zaključeno da se više ne ide u zajedničke 
akcije sa Srbima, koje su već praktično prestale naprijed spomenutim peštan- 
skim proglasom. Među bošnjačkim prvacima se mislilo da će na proljeće 
Srbija i Crna Gora zaratiti sa Austrijom, "što bosanski Srbi neće mirno 
gledati". Zato Bošnjaci ne smiju u tome s njima zajedno, jer bi naposljetku 
sve platili svojim glavama. 

Kako se na diplomatskom polju aneksiona kriza bližila raspletu, vlada 
je nastojala posrednim putem dobiti priznanje Aneksije od strane političkog 
vođstva Bošnjaka i Srba. U tom cilju zajedničko ministarstvo finansija sazvalo 
je ustavnu anketu za početak februara 1909. godine. Učestvovanje u ovoj 
ustavnoj anketi značilo bi praktično prihvatanje novostvorenog stanja. Anketa 
bi raspravljala o budućem bosanskom ustavu na osnovu nacrta koji je po 
Buridnovim uputstvima izradila Zemaljska vlada u Sarajevu. U anketu je 
vlada pozvala ugledne pojedince iz svih konfesija, i to 8 Srba, 10 Bošnjaka, 
5 Hrvata i jednog Jevreja. Vlada je namjerno izbjegla da pozove političke 
stranke, pravdajući se da one nisu zakonom priznate. 

Pet pozvanih predstavnika Srba, koji su bili članovi SNO 1 koji su 
prvog dana rada ankete, 8. II 1909, prisustvovali njenoj sjednici, dali su 
sljedećeg dana izjavu da neće učestvovati u njenom daljem radu zato što 
u nju nisu pozvani kao zastupnici naroda nego kao pojedinci. 

Od deset pozvanih Bošnjaka samo su trojica: Firdus, Miralem i Muhamed 
Karabeg bili članovi MNO, a ostali su bili prorežimski ljudi. Sva trojica su 
se izgovorili ličnim razlozima i otklonili poziv da učestvuju u radu ustavne 
ankete. Čim se počelo govoriti o ustavnoj anketi, Musavat je 13. I 1909. 
objavio članak O nama bez nas, kojim upozorava vladu da bošnjački narod 
neće biti zadovoljan ni sa kakvim ustavom u čijoj izradi ne bude učestvovao 
preko svojih izabranih predstavnika. List dalje skreće pažnju vladi da će 
u ovom poslu pretrpjeti neuspjeh pošto uzima Kulovića i njemu slične, a 
zaobilazi "prave narodne predstavnike". Kako su pozvani predstavnici MNO 
odbili da učestvuju u ustavnoj anketi, list je u članku od 8. II 1909. pisao 
da se "vlada nije obratila na legitimirane narodne zastupnike iz naših or- 
ganizacija, nego je pozvala većinom ljude koje ona ima uvijek i u svakom 
poslu u svojim rukama". Pored toga, Musavat zamjera vladi da nacrt ustava 
nije uputila pojedinim organizacijama, kako bi ga one proučile i o njemu 
se pismeno ili usmeno preko svojih izaslanika izjasnile i zauzele svoje 
stanovište u pojedinim ustavnim pitanjima. 

Baron Benko je u izvještaju zajedničkom ministarstvu finansija mogao 
jedino konstatirati da se bošnjačka i srpska opozicija želi za sada držati 
što dalje od ustavne ankete. Time je propao pokušaj vlade da, koristeći se 
privlačnošću ideje o budućem ustavu, dobije posredno priznanje Aneksije 
od dviju najvećih političkih stranaka u zemlji. 

Muslimanska narodna organizacija polagala je još izvjesne nade u os- 
manski parlament, koji je tokom januara zasjedao u Istanbulu. Postojala je 
nada da će osmanski parlament uskratiti povjerenje velikom veziru Ćamil- 
-paši, pošto se sve otvorenije pričalo da je on već postigao sporazum sa 
Austrijom o priznanju Aneksije. Stari vođa autonomnog pokreta, muftija 
Džabić, koji je od 1902. živio u Carigradu, podnio je krajem januara 1909. 
predstavku osmanskom parlamentu. On se prije svega obratio poslanicima 
"iz arapskih krajeva da bi sagledali važnost Bosne i Hercegovine, jer je 
poznato da mnogo njih ne zna u potpunosti njenu važnost kao što ni mi ne 
znamo važnost njihovih zemalja". U prilično opširnoj predstavci, Džabić je 
na prvom mjestu govorio o privrednom značaju Bosne, kao jedne od naj- 
bogatijih pokrajina osmanske države. Po njemu, okupacija je privremena i 
Bosna se mora kao autonomna pokrajina vratiti osmanskoj državi. Zato je 
zaključak osmanske vlade da prizna aneksiju BiH "očito greška". To je 
ustvari pomaganje Austrije, koje će neminovno dovesti do prolijevanja krvi 
u Evropi, a istodobno je to nesreća za osmansku zajednicu, koja je gura u 
očitu propast. Džabić moli da se Aneksija ne prizna prije nego što se cijeli 
predmet ne iznese pred Haški sud. Ako ništa drugo ne pomogne, onda se 
mora ratovati. Na kraju, Džabić skreće pažnju da "žurba Austrije" da se 

ovih dana sporazumi sa osmanskom vladom svjedoči da je ona u teškoćama 
i da se boji. "Ako izdržimo još koji dan vidjećete kako će Austrija pristati 
na ono što želimo", poručuje na kraju muftija Džabić. 

Parlament je podržao Ćamil-pašu i već 23. I 1909. Musavat otvoreno 
piše da se veliki vezir nagodio sa Austrijom i da je time bosanskoherce- 
govačko pitanje konačno riješeno. Ali i pored toga, MNO odbija da prizna 
Aneksiju. U istom broju list javlja da je dvorski savjetnik Kosta Hormann 
nudio njegovom uredniku Omeru Holjevcu da izjavi da će sporazumno 
raditi sa vladom, a vlada će osigurati ne samo njegovu budućnost, nego i 
budućnost stranke koju zastupa. Redakcija na to ironično pita, zašto se 
visoki vladin činovnik "ponizuje" čak do jednog urednika Musavata kod 
toliko "odličnika iz Kulović—-Mešićeve deputacije i traži njega za posre- 
dovanje između nje i naroda i to uz velike žrtve". Mada je vlada u cijeloj 
svjetskoj štampi objavila da se svi slažu sa njom, osim "nekoliko nezado- 
voljnika", sada je jasno da uz sebe nema nikog "od uplivnih ljudi iz naroda", 
jer se u tom slučaju ne bi obratila na "našeg urednika" da je "spoji sa 
narodom". 

Sam austrijsko—turski sporazum 1 priznanje Aneksije od strane Turske, 
krajem februara 1909. predstavljali su novi strahovit udarac za sve Bošnjake. 
Najpotresniji dokumenat o tome je Memorandum Muslimana iz Bosne i 
Hercegovine, "predan osmanlijskom Parlamentu mjeseca februara 1909. u 
Carigradu". Tu se opširno iznosi šta su sve Bošnjaci dali osmanskoj državi 
i njenoj historijskoj ideji. Ukazuje se koliku opasnost predstavlja Aneksija, 
koju je Austrija učinila u namjeri da "nanese smrtne udarce turskoj državi". 
Izražava se očajnička nevjerica da će Turska za nekoliko miliona funti 
učiniti bespravnim robljem 1,400.000 "svojih najvjernijih podanika". Pod- 
nosioci Memoranduma ističu da narod koji je doveden do prosjačkog štapa, 
boreći se za svoju nezavisnost i jednu državu, nije zaslužio da ga ona 
prodaje za 2,5 miliona funti i preda ga na milost i nemilost dušmana, koji 
hoće ne samo da ga odnarodi nego da ga potpuno istrijebi. Oni se pitaju 
zar Turska, koja je svaki pedalj zemlje krvlju iskupila, sada kao ustavna 
država prodaje svoje zemlje onome ko na njih nema nikakvog prava. To 
nije prodaja samo turskih dobara, već prodaja suverenih prava i "prodaja 
onih koji bijahu uvijek spremni kurban biti za islamsko dobro". Priznanjem 
Aneksije nije otklonjena opasnost ni za Bošnjake pa ni za samu Tursku. 
Na kraju, izražava se nada da bratski osmanski narod neće dopustiti da 
muslimani dožive tu "sramnu prodaju". Ako treba Bošnjaci će umjesto 2,5 
miliona funti dati i deset miliona, pa makar i svoju djecu prodavali, samo 
da mjesto "austrijskih robova" ostanu ono što su 1 bili "najvjerniji podanici 
Osmanske carevine". 


430 


Aneksija i njeno priznanje od strane Turske izazvali su ono čega su 
se svi plašili, a to je masovno iseljavanje Bošnjaka iz BiH. Neki savremenici 
nisu za iseljavanje krivili samo Austro-Ugarsku, nego i Tursku, koja je 
istodobno dala pobudu za emigraciju. Prema izjavi dr. Nazim-beja, člana 
solunskog Mladoturskog komiteta, njihova vlada je spremna da na granicama 
Srbije, Bugarske i Grčke naseli, zbog održavanja ravnoteže prema tamošnjem 
hrišćanskom elementu, muslimane iz Bosne i istočne Rumelije i da je već 
preko 200.000 muslimana iz tih krajeva predalo molbu za dobijanje zemlje 
i turskog državljanstva. Teško je tačno reći koliko se Bošnjaka iselilo u 
Tursku nakon Aneksije. Po podacima Zemaljske vlade u Sarajevu, tokom 
1908. iselilo se iz BiH svega 613 Bošnjaka, 1909. godine 2.538, dok tokom 
1910. broj iseljenika naglo skače na 17.018. Broj iseljenika morao je siguno 
biti znatno veći. Govorilo se o pravom "narodnom huku" koji je teško za- 
ustaviti. Beogradska željeznička stanica je svake večeri, pred polazak so- 
lunskog voza, bila zakrčena bosanskim muhadžirima. "Ako se iseljavanje 
tako masovno nastavi, ni polovina muslimana neće ostati u Bosni", pisao 
je Jovan Cvijić 1910. godine. 


Izgleda da je mladoturska vlada zaista željela pomoću Bošnjaka izvršiti 
unutrašnju kolonizaciju i spasiti preostale posjede u Evropi. U prvobitnom 
nacrtu austrijsko—turskog ugovora o priznanju Aneksije bila je jedna tačka 
za koju je Thalloczy u svom dnevniku 22. I 1909. primijetio da je "prava 
glupost". Tom tačkom se predviđalo da Bošnjaci mogu u roku od tri godine 
slobodno da se isele i raspolažu svojom pokretnom imovinom. To bi praktično 
bio "poziv za iseljavanje", čime bi se "predala vlast u srpske ruke". Buridn 
je odmah intervenirao kod Aehrenthala, pa je ova tačka brisana. I sama 
Turska bila je iznenađena prilivom iseljenika. Mnogi su dugo živjeli pod 
šatorima, a vlada je kupovala čitave čifluke i zemlju dijelila doseljenicima. 

Vođstvo MNO pokušava spriječiti iseljavanje i agitira protiv njega dra- 
matičnim apelom u Musavatu 15. IV 1909: "Rodoljubi, otadžbina je u opas- 
nosti!" Da bi dali Bošnjacima neki oslonac u zemlji, prvaci MNO ubrzavaju 
pregovore sa vladom oko konačnog redigiranja Autonomnog vjersko—pros- 
vjetnog i vakufskog statuta. Ali-beg Firdus izvještava 23. II 1909. civilnog 
adlatusa Benka da želi, "da se već jednom sretno kraju privede to pitanje 
toliko važno za islamski kulturni napredak". Konačno donošenje Autonomnog 
statuta aprila 1909. nije nimalo uticalo na stav MNO prema Aneksiji, koju 
je i dalje odbijala da prizna. 

U međuvremenu, održan je na Ilidži sastanak bošnjačkih i srpskih 
predstavnika, na kojem je opunomoćen Danilo Dimović da otputuje u Beč 
i obavijesti se o budućem ustavu. Bečka štampa je nakon toga donijela 
senzacionalnu vijest da je Dimović ustvari ponudio u ime političkog vođstva 

bosanskih Srba izjavu o lojalnosti. Zaista, već 3. V 1909. Gligorije Jeftanović, 
Vojislav Šola i Danilo Dimović su posjetili Burina u Beču i u ime svojih 
jednomišljenika izjavili vjernost i odanost dinastiji i spremnost da na novoj 
zakonitoj osnovi, stvorenoj u njihovoj domovini lojalno i u okviru pripremanih 
zemaljskih ustanova, sa vladom zajedno djeluju. Delegacija je čak prethodno 
posjetila bečkog gradonačelnika, poznatog klerikalca Karla Luegera. Tha- 
116ezy je tih dana u svom dnevniku zapisao da je "Beograd dao blagoslov 
delegaciji". 

Vođstvo MNO oštro je reagiralo na ovu vijest. Šerif Arnautović je jednim 
otvorenim pismom pozvao preko Musaveta 26. V 1909. Dimovića da se 
javno izjasni o svojoj misiji u Beču. Dimović je u privatnom pismu izjavio 
Arnautoviću da je neoportuno javno tretirati ove probleme, dodajući da 
"vaše šanse u agrarnom pitanju stoje vrlo loše". Arnautović je na to 7. VI 
1909. objavio u Musavatu novo otvoreno pismo "Ne mogu dalje," o svom 
povlačenju iz političkog života zbog oportunizma grupe oko Gligorija Jefta- 
novića i činjenice da je "opozicioni Mostar" izabrao za počasnog građanina 
bivšeg okružnog predstojnika barona Pitnera. Na ovu izjavu, koju je Srpska 
riječ 10. VI 1909. označila kao njegovu "političku posmrtnicu", Arnautović 
je dobio više izraza javne podrške od strane većeg broja milletskih odbora 
MNO, koji su objavljeni u Musavatu 19. VI 1909. godine. 

Muslimanska narodna organizacija je tek pred donošenje ustava i poslije 
šireg političkog savjetovanja tokom februara 1910. odlučila da prizna Anek- 
siju. Delegacija MNO, u sastavu Firdus, Arnautović, Ragib-beg Džinić, 
Mehmed-beg Fadilpašić i Bećir-beg Gradaščević, posjetila je 8. II 1910. 
barona Pitnera, a dva dana kasnije civilnog adlatusa Benka i zemaljskog 
poglavara generala Marjana Varešanina. Delegacija je u ime MNO bezuslovno 
priznala Aneksiju i izrazila lojalnost dinastiji. Istovremeno su iznijeti i neki 
zahtjevi u pogledu podjele mandata u budućem saboru te izražena nada da 
će zemaljska uprava "naći razumijevanja i potpore za specijalne muslimanske 
interese". Ovakav korak bio je na kraju potpuno logičan, pošto je Musli- 
manska narodna organizacija, kao i sve ostale građanske političke stranke, 
željela i u novim okolnostima legalno djelovati, a prvi uslov za to bio je 
priznavanje habsburškog suvereniteta nad BiH. Tako je i u Bosni godinu 
dana poslije diplomatskog rješenja formalno okončana aneksiona kriza. 

Ustav za BiH i BH. sabor — 
politički odnosi i razvoj Bošnjaka 


U Proglasu aneksije Car je obećao narodu Bosne i Hercegovine ustav. 
U ručnom pismu koje je skupa sa proglasom uputio 5. X 1908. ministru 
Buriadnu, car je odredio i okvire Bosanskog ustava. Car smatra da je kulturno 
stanje naroda takvo da mu je potrebno jamčiti zakonom priznata građanska 
prava, kao i ona koja će se naknadno priznati. Sve to zahtijeva postojanje 
određenih konstitucionalnih ustanova, pa Car naređuje da se omogući iz- 
vjesno učestvovanje naroda u upravi zemlje posredstvom zemaljskog zas- 
tupstva, ali u takvom obliku koji će odgovarati vjerskim prilikama i čuvati 
od starina naslijeđeni "društveni red". Očigledna je bila želja vladara da 
ustav koji će on darovati svojoj novoj krunskoj pokrajini osigura na prvom 
mjestu datu konfesionalnu 1 socijalnu strukturu bosanskog društva. 

Kako je aneksija prošla, uglavnom bez težih političkih posljedica u 
zemlji, a diplomatska kriza se smirivala, pokrenula je vlada početkom 1910. 
pripreme za donošenje ustava. Rad na donošenju ustava nije tekao lahko 
i otegao se duže od godinu dana. Uglavnom radi umirenja javnog mnijenja, 
vlada se odlučila da za 8. II 1909. sazove naprijed spomenutu ustavnu 
anketu u Sarajevu. Anketu je otvorio civilni adlatus baron Benko, koji je 
u dužem govoru izložio principe budućeg ustava. On je uglavnom govorio 
o sastavu bosanskohercegovačkog sabora i njegovoj nadležnosti. Prvi je 
princip bio već istaknut u Carevom ručnom pismu, kao sastavnom dijelu 
čina aneksije, da buduće "zemaljsko zastupstvo mora odgovarati vjerskim 
prilikama i čuvati od starine naslijeđeni društveni red". To je faktički 
značilo da će budući sabor biti konstituiran po posebnim kurijama, u kojima 
će biti zastupljeni "odlični dostojanstvenici; osobe koje su obrazovanjem i 
imanjem na prvom mjestu; stanovnici gradova i seoskih općina". Pošto je 
prethodno naglasio da će ustavom biti zajamčena građanska prava, baron 
Benko je odredio djelokrug tako sastavljenog sabora. Iz njegove nadležnosti 
izuzeti su takozvani zajednički poslovi koji se u Austro-Ugarskoj "uređuju 
na temelju sporazuma obiju država Monarhije". Prema austrougarskoj na- 
godbi (Ausgleich) iz 1867, to su bili diplomatsko—vojni, carinski i monopolni 

poslovi. To je praktično značilo da BiH, mada sa stanovišta unutrašnjeg 
pravnog poretka treća država unutar Monarhije, neće ni pod habsburgovskim 
suverenitetom biti ravnopravna njenim drugim dvjema državama, Austriji 
i Ugarskoj. Odatle saboru pripada "pravo nadzora nad upravom i pravo 
zakonodavstva i kontrole u svim predmetima koji se tiču uprave i sudstva 
samo u Bosni i Hercegovini". To područje nije bilo beznačajno, ali ni u 
tim pitanjima saboru nije data stvarna zakonodavna vlast, pošto njegov 
zaključak postaje zakon samo "uz sankciju vladara". O nekoj autonomiji 
Bosne, koju su tražile Muslimanska i Srpska narodna organizacija, nije 
prema principima koje je izložio Benko, moglo biti ni riječi. 

Odmah poslije barona Benka, izjavio je dr. Nikola Stojanović da on i 
njegovi drugovi ne mogu sudjelovati u anketi, pošto u nju nisu pozvani kao 
predstavnici Srpske narodne organizacije, nego samo kao pojedinci. On je 
odbacio i Benkovu primjedbu da ta organizacija nije formalno priznata od 
strane vlade, mada je osnovana uz njen prešutni pristanak. Dodao je još 
da SNO odbacuje predložene ustavne odredbe i ostaje na principima sadr- 
žanim u njenom programu, tj. na zahtjevu za autonomijom BiH. Članovi 
SNO su se nakon toga odmah povukli iz rada ustavne ankete. Dr. N. Stojanović 
je svoj pripremljeni govor odmah štampao u Zagrebu, pod naslovom Auto- 
nomija BiH — Jedan neodržan govor, sa obrazloženjem da ga objavljuje 
kako se "ne bi stavio prigovor da se naši zahtjevi nisu znali." 


Kao što je naprijed već rečeno, pozvani predstavnici Muslimanske 
narodne organizacije, Firdus, Karabeg i Miralem, odlučno su odbili da 
učestvuju u anketi i za razliku od pripadnika SNO nisu došli ni na prvu 
sjednicu ankete. Tako su u radu ankete učestvovali kao pojedinci pred- 
stavnici svih političkih stranaka, osim Muslimanke i Srpske narodne or- 
ganizacije, te Socijal-demokratske stranke za BiH. 


Organ MNO Musavat kritikovao je rad i izjave "naprednih Muslimana" 
na sjednicama ankete, koju je u broju od 16. II 1909. označio kao "anketu 
kreatura". Tek pošto je anketa odavno završena, MNO je počev od 4. V 
1909. izašla u Musavatu sa serijom napisa pod naslovom Vaše ustavno 
uređenje. U tako naslovljenoj seriji tekstova MNO je formulirala svoj stav 
u pogledu budućeg ustava. Pošto je konstatirano da se u čitavoj Evropi još 
jedino u Bosni "neustavno vlada", zahtijeva se da vlada pozove "istinske 
narodne predstavnike" svih političkih grupa pa da s njima o svemu raspravlja, 
"čime bi uostalom jedan dio odgovornosti za buduće ustavno uređenje mogla 
i na naš narod prevaliti". Prvi uslov za taj rad bio je da vlada u sporazumu 
sa narodnim predstavnicima izda zakon o slobodi zbora i dogovora i zakon 
o političkom udruživanju i organiziranju. Ova dva zakona morala bi prethoditi 
ustavu. Inače je apsurdno da se stupa u borbu za izbor narodnih poslanika, 

a da narod ne smije organizirati jednu političku stranku, jer u zemlji ne 
postoji sloboda održavanja zborova, skupština i udruživanja. List traži da 
ovi zakoni budu liberalni te da ih u međuvremenu vlada kao takve u praksi 
tumači 1 primjenjuje. 

Sam ustavni program MNO bio je veoma liberalan i barem na riječima 
vrlo odlučan. Muslimanska narodna organizacija je bila posebno odlučna 
u zahtjevima za uvođenjem punog parlamentarizma i za državno—pravnu 
autonomiju BiH. Zato se u njenom glasilu isticalo da će MNO politički i 
dalje sarađivati sa Srbima, pošto su i oni saglasni da Bosnom i Hercegovinom 
upravlja samo i jedino bosanskohercegovački narod, preko svog zemaljskog 
sabora (parlamenta), "u kojemu će sjediti 31 pravoslavni, 24 muslimana i 
16 katolika, a ne sabor u Zagrebu u kome bi bilo 116 katolika, 69 pravoslavnih 
i tek 24 muslimana". Zbog svog liberalnog ustavnog projekta i kritikovanja 
uprave, uredništvo Musavata je kažnjeno sa 1.500 kruna globe. Kako se 
bošnjačko—srpski savez ubrzo raspao, nakon što je Jeftanović maja 1909. 
priznao aneksiju, to od zajedničke borbe za autonomiju BiH nije praktično 
bilo ništa. 


U okolnostima nastalim poslije aneksije, dok je MNO bila u opoziciji, 
"napredni Muslimani" su vidjeli mogućnost da se nametnu kao politički 
predstavnici bošnjačkog naroda. Još od trenutka kada je carevim proglasom 
Bosni obećan ustav, "napredni Muslimani" se živo zanimaju za ovo pitanje. 
Uredništvo njihovog poluslužbenog glasila Muslimanska svijest zagovara u 
nekim člancima pripajanje BiH Hrvatskoj, kao način rješenja ustavnog 
pitanja. Nije se imalo doduše hrabrosti da se to izričito kaže, ali je jasno 
na šta se odnose riječi objavljene u Muslimanskoj svijesti 5. XI 1908. da 
ako "u državi prisvojiteljici imade već zasebnog područja, koje nastanjava 
narod isti kao i prisvojeni, treba da ta oba područja spoji, tako da bi 
prisvojeno područje već tim samim činom postalo sudionik onog upravnog 
oblika koji vlada u onom dijelu, kojemu je pripojeno". Ali ako se tako 
sjedinjenje ne izvrši, onda je Austro-Ugarska dužna pripojenom području 
dati ustav kojim će biti osiguran narodni opstanak, posebno s obzirom na 
Bošnjake. Muslimanska svijest u svojim je tekstovima, između ostalog, pose- 
bno tražila zaštitu jezika domaćih stanovnika BiH od opasne kolonizacije 
favoriziranih narodnosti, u prvom redu Nijemaca. 


Predstavnici Muslimanske napredne stranke već su na prvoj sjednici 
ankete predali baronu Benku svoju deklaraciju o ustavu. Oni tu ističu da 
su odredbe o budućem zemaljskom zastupstvu, njegovom sastavu i zadatku 
da čuva "od starine naslijeđeni društveni razmjer", osobito dobro primljene 
među Bošnjacima BiH, jer su Bošnjaci, kao najstariji elemenat u zemlji, 
zauzimali uvijek prvo i odlučujuće mjesto u svojoj domovini. U tom smislu, 

otvoreno se očekuje od mjerodavnih faktora da tu činjenicu uzmu u obzir 
i da i u novim prilikama, koje pružaju mogućnosti Bošnjacima i drugim 
pripadnicima BiH da neposredno utiču na javne poslove svoje domovine, 
poštuju povijesni značaj Bošnjaka i njihov naslijeđeni položaj. 

Ustavni zahtjevi "naprednih Muslimana" svodili su se na četiri tačke. 
Prvo, zaštita bošnjačkog stanovništva od konverzije, prije svega od katoličkog 
prozelitizma. Drugo, nepovredivost privatnog vlasništva i održanje agrarnih 
odnosa u vidu ozakonjenom Saferskom naredbom iz 1859. godine. Ova se 
tačka posebno razrađuje tako što se zahtijeva uspostavljanje jedne saborske 
kurije, u kojoj bi bili predstavljeni isključivo krupni zemljoposjednici, "bez 
razlike vjeroispovijesti". Ova bi kurija činila prelaz između virilnih i biranih 
članova sabora. U cilju zaštite zemljoposjednika traženo je da se i ženama, 
"velikim posjednicama" da pravo glasa u ovoj veleposjedničkoj kuriji, tako 
da mogu po opunomoćeniku glasati na saborskim izborima. Trećom tačkom 
svog ustavnog programa "naprednjaci" traže da se "Bosna i Hercegovina 
kao jedinstveno i nerazdruživo tijelo ni na koji način ne mogu jedno od 
drugog rastaviti". Četvrtom se tačkom zahtijeva da se posebno zaštiti musli- 
mansko bračno, porodično i nasljedno pravo. Na kraju je traženo da se 
svećenicima svih konfesija uskrati pasivno pravo glasa. 

Bez obzira na brojne razlike, u anketi je ispoljeno i određeno jedinstvo 
svih političkih i etničko—konfesionalnih grupa, prije svega u pitanjima zaštite 
i bržeg ekonomskog razvitka domaćeg građanstva. U anketi su učestvovali, 
pored predstavnika obje političke struje među Hrvatima, liberalno—franje- 
vačke (HNZ) i Štadlerove klerikalne, i predstavnici "naprednih Muslimana", 
dok je Srbe predstavljao dr. Lazar Dimitrijević, vođa male prorežimske 
Srpske narodne samostalne stranke. Tako su u anketi, uprkos opstrukciji 
dviju najvećih stranaka u zemlji, MNO i SNO, učestvovali predstavnici svih 
etničko—konfesionalnih skupina u BiH. Vlada je odbila zahtjev doseljenika 
iz Monarhije da i oni budu predstavljeni u anketi, plašeći se da bi se 
njihovim učestvovanjem neki od pozvanih u anketu povukli iz njenog rada. 
Predstavnici svih političkih grupa su kritikovali vladinu željezničku i tarifnu 
politiku, a posebno su zahtijevali da pitanje carina, indirektnih poreza i 
monopola bude u nadležnosti Bosanskog sabora. Na sve ove brojne i argu- 
mentirane zahtjeve civilni adlatus Benko i šef pravosudnog odjela Zemaljske 
vlade Adalbert Schek su samo odgovarali da će "Bosanski sabor imati pravo 
adrese, te će moći sve svoje želje u adresi istaći". Tokom rada ankete 
dolazilo je i do oštrih sukoba oko agrarnog pitanja između pripadnika 
"naprednih Muslimana", u čije je ime o tome uglavnom istupao dr. Halid-beg 
Hrasnica, i dr. Lazara Dimitrijevića, koji je tražio radikalno rješenje ovog 
pitanja potpunim oslobađanjem seljaštva od eks—feudalnih i drugih ugovornih 

obaveza prema zemljoposjednicima. Dimitrijevića su u ovome indirektno 
podržavali hrvatski katolički klerikalci. Što se tiče predstavnika Hrvatske 
narodne zajednice, oni su se u ovom pitanju uglavnom držali neutralno, iz 
straha da ne dođu u sukob sa bošnjačkim predstavnicima. To je bilo po- 
sljedica činjenice da je Hrvatska narodna zajednica bila svjesna da su 
Hrvati u BiH u manjini te da svoje velike državno—pravne ciljeve mogu 
ostvariti jedino ako za sebe pridobiju Bošnjake. 

Nacrtom ustava koji je u osnovnim potezima iznio baron Benko, u 
govoru kojim je otvorio rad ankete, ni jednom riječju nije spomenuo radničko 
pitanje niti se vlada osvrtala na prijedloge i zahtjeve Socijal-demokratske 
stranke za BiH, koja je javno tražila ukidanje konfesionalnog i staleškog 
principa u konstituiranju sabora te opće i jednako pravo glasa za sve građane 
BiH. Na sjednici ustavne ankete 16. II 1909. predstavnik HNZ Đuro Dža- 
monja tražio je da se uz ostale uvede i radnička kurija sa dva mandata. 
Ovaj su prijedlog podržali dr. Nikola Mandić i Adem-aga Mešić. Hrvatski 
građanski političari su najviše insistirali na uređenju "radničkog pitanja" i 
uspostavljanju u saboru radničke kurije, vjerovatno kako bi time katoličke 
radnike Hrvate odvojili od socijal—demokratije. 

Cilj austrougarskih zvaničnih faktora bio je da se odugovlači sa ustavnim 
pripremama. L. Thallćezy je 15. II 1910. zapisao u svom dnevniku da se 
"ustavne rasprave" u Bosni "odugovlače koliko je god moguće". Rad na 
ustavu je tekao krajnje sporo i bezvoljno. Na ovu sporost i odugovlačenje 
sa donošenjem ustava BiH stavljali su ozbiljne prigovore i neki ugledni 
članovi Carevinskog vijeća (austrijskog parlamenta) u Beču. Protiv odu- 
govlačenja sa bosanskim ustavom oštro je protestirao profesor Tomas Masa- 
ryk, kao ugledni zastupnik u Carevinskom vijeću, kada je septembra 1909. 
posjetio Sarajevo. Šef pravosudnog odjela A. Schek mu se izvinjavao, uz 
obrazloženje da to pitanje ne zavisi samo od bosanske Zemaljske vlade već 
i od drugih faktora. Kada se nakon godinu i po dana rada već pripremalo 
proglašenje ustava, konačno je i Muslimanska narodna organizacija, kao 
što je naprijed navedeno, 8. II 1910. "bezuslovno" priznala aneksiju i izrazila 
svoju lojalnost prema habsburškoj dinastiji. Političko vođstvo stranke obećalo 
je vladi lojalnu saradnju u budućem saboru, tražeći od nje da zakonske 
prijedloge koji se tiču interesa Bošnjaka prethodno raspravi sa vođstvom 
straake. MNO je tražila i povećanje broja bošnjačkih mandata u saboru, 
pošto su već ranije isto za sebe tražile sve srpske i hrvatske stranke. U 
tom je smislu ministru Buridnu podnijeta predstavka u pogledu nepravedne 
podjele saborskih mandata. Pored toga, MNO je tražila veći broj virilnih 
mjesta u saboru, pošto Bošnjacima "ne pripada i neće pripadati" praktično 
ni jedan od svjetovnih virilnih mandata. U biti je traženo da Bošnjaci imaju 

u saboru više od jedne trećine mandata, srazmjerno njihovoj brojnosti u 
ukupnom stanovništvu BiH. Prema mišljenju vođstva stranke, to se moglo 
ostvariti davanjem bošnjačkim veleposjednicima odgovarajućeg broja man- 
data. I Esad-ef. Kulović je sa strane "naprednih Muslimana" tražio 10. II 
1910. preko Careve kancelarije veći broj mandata za Bošnjake u kuriji 
inteligencije i gradskoj kuriji. Oba zahtjeva su bila odbijena, sa obrazložen- 
jem da su bošnjački mandati proporcionalni broju njihovog stanovništva, 
ili uopće nisu ni razmatrani. Ovo posebno važi za zahtjeve MNO, čija je 
predstavka protokolirana kod Zemaljske vlade 12. II 1910, a samo pet dana 
kasnije Car je sankcionirao Ustav, odnosno Zemaljski štatut za Bosnu i 
Hercegovinu. 

Ustav i za njega vezane zakone car Franjo Josip sankcioniraoje 17. II 1910, 
a svečano su proglašeni u velikoj dvorani Zemaljske vlade 20. istoga mjeseca. 
Toj svečanosti prisustvovali su svi članovi vlade, viši činovnici i predstavnici 
civilnih i vojnih vlasti, poglavari svih vjerskih zajednica, predstavnici gradske 
općine, autonomnih oblasti i korporacija i drugi ugledni građani. Svečano 
proglašenje izvršio je zemaljski poglavar Marjan Varešanin, koji je kraćim 
govorom saopćio skupu nastale promjene, a zatim pročitao carevo rješenje 
o uvođenju ustava. 


Novi ustavni poredak u Bosni i Hercegovini reguliran je sa šest zakona, 
koji predstavljaju cjelinu: (1) Zemaljski ustav (Štatut), (2) Izborni red, (3) 
Saborski poslovni red, (4) Zakon o društvima za BiH, (5) Zakon o skupljanju 
za BiH, (6) Zakon o kotarskim vijećima. Bosanski ustavni poredak zasnivao 
se na ideji o tzv. "piramidalnoj ustavnosti", prema kojoj su se prvobitna 
minimalna ustavna prava, zajamčena navedenim zakonima, imala postepeno 
proširivati novim demokratskim ustanovama i u vidu poklona (oktroiranja) 
povremeno davati narodu. Ovakav koncept ograničene ustavnosti bio je, po 
zvaničnom tvrđenju, logična posljedica kulturne zaostalosti naroda u BiH. 
Ustav je donio vrlo malo promjena u upravi BiH. Vrhovna upravna vlast 
ostala je u rukama zajedničkog ministarstva finansija u Beču i njegove 
agencije, činovničke Zemaljske vlade u Sarajevu. Najvažnija je činjenica 
da je BiH ustavom dobila svoj sabor, kao neku vrstu parlamentarnog tijela, 
mada sa veoma ograničenim legislativnim zakonskim pravima. 


Bosanski sabor je sastavljen kombinacijom socijalnog, nacionalnog i 
virilističkog kurijalnog sistema veoma složenog karaktera. Pored toga, za 
razliku od drugih zastarjelih predstavničkih ustanova u Monarhiji, Bosanski 
sabor se nije zasnivao ni na nekoj posebnoj bosanskoj tradiciji. Srednjovje- 
kovnog "stanka", odnosno državnog sabora, kao staleške skupštine bosanske 
vlastele odavno je nestalo, a njegova funkcija i tradicija u narodu potpuno 
je zaboravljena. U objašnjenjima kojima je zajedničko ministarstvo finansija 

propratilo ustavne zakone, a posebno saborski izborni red, naglašeno je da 
je takva struktura sabora podešena kako bi bila što je moguće vjerniji odraz 
nacionalnih, konfesionalnih i političkih prilika u BiH. Građani su tako bili 
podijeljeni u tri glasačke kurije po nacionalnim grupama, čime se svakoj 
konfesiji osiguravao odgovarajući broj poslanika, srazmjerno njenoj brojnosti. 
Unutar konfesionalnog izbornog tijela postojale su posebne kurije na soci- 
jalnoj bazi: gradska, seoska, veleposjednička 1 kurija inteligencije. Pored 
izabranih poslanika, u sabor je ulazilo i 20 virilista, tj. poslanika koji su 
automatski po svom položaju smatrani članovima sabora. To su bili: rei- 
sul-ulema, vakufsko—mearifski direktor, sarajevski i mostarski muftija i po 
imenovanju najstariji muftija; četiri srpsko—pravoslavna mitropolita i pot- 
predsjednik Velikog upravnog i prosvjetnog savjeta SPC; rimokatolički nad- 
biskup, te oba provincijala (redodržavnika) franjevačkog reda; sefardski 
nadrabin; predsjednik Vrhovnog suda, predsjednik Advokatske komore u 
Sarajevu, načelnik Zemaljskog glavnog grada Sarajeva i predsjednik Trgo- 
vačke i obrtničke komore u Sarajevu. 

Zemaljska vlada je predložila da se na 25.000 stanovnika bira jedan 
poslanik. Prema popisu stanovništva od aprila 1895. bilo je u BiH 1.568.092 
žitelja. Od tog broja otpadalo je na muslimane 548.632, pravoslavne 673.246 
i na katolike 334.142 stanovnika. Zemaljski odjel za statistiku procijenio 
je da je krajem 1909. bilo u BiH 1.800.000 stanovnika. Popis izvršen u 
oktobru 1910. pokazao je da u zemlji živi 1.898.044 stanovnika, što znači 
da je proračun bio približno tačan. Polazeći od procijenjenog broja stanovnika 
i računajući da se jedan poslanik bira na 25.000 stanovnika, utvrđeno je 
da će se u budući bosanski sabor birati 72 poslanika. Ovaj broj se imao 
podijeliti na tri spomenute kurije. 


Aktivno biračko pravo imali su svi "bosanskohercegovački pripadnici" 
muškog spola koji su na dan izbora navršili 24 godine, samovlasni su i 
koji u zemlji stalno stanuju najmanje jednu godinu prije izbora. Aktivno 
biračko pravo imali su 1 austrijski i ugarski državljani, ukoliko su bili 
namješteni u upravnoj, prosvjetnoj i željezničarskoj službi u BiH. Jedino 
su žene veleposjednice, ukoliko plaćaju najmanje 140 kruna zemljarine, 
imale aktivno biračko pravo u prvom razredu prve kurije. Pravo glasa nisu 
imala lica koja se nalaze pod stečajem, dok traje stečajni postupak, zatim 
aktivna vojna lica, te osobe koje su pod istragom ili su već osuđene zbog 
krivičnih djela. Pasivno biračko pravo imali su muškarci sa navršenih 30 
godina, ukoliko uživaju sva građanska prava. Lica u aktivnoj državnoj službi, 
u upravi, željeznicama 1 javnim školama, nisu imala pasivno biračko pravo. 

Mada je vlada odredila da se jedan poslanik bira na 25.000 stanovnika, 


u stvarnosti situacija je bila sasvim različita, zavisno od pojedinih kurija i 

konfesija. U nekim kurijama favorizirana je jedna, druga ili treća konfesija. 
Ali, kada se sve kurije uzmu zajedno, onda je prosjek birača, odnosno 
stanovnika po jednom zastupniku, za sve tri konfesije bio ujednačen. Jedan 
pravoslavni mandat dolazio je na 33.714 stanovnika, muslimanski na 33.355, 
a katolički na 33.373 stanovnika. Očigledno je da je pri izborima vlada 
željela održati ravnotežu i paritet između etničko—konfesionalnih grupa. 
Držanje ove ravnoteže i pariteta bio je jedan od osnovnih principa aus- 
trougarske politike u BiH. Kao izraz tog principa, car, kome je dato pravo 
imenovanja predsjednika i potpredsjednika sabora, bio je obavezan da pazi 
da se na položaj predsjednika i potpredsjednika naizmjenično nalaze pri- 
padnici sve tri konfesije. 

Kao "neka vrsta dekoracije" u bosanski ustav je mehanički prenijet 
član 142. austrijskog Temeljnog državnog zakona (Staatsgrundgesetz) od 
21. XII 1867, koji je sadržavao odredbe o građanskim pravima. Članovi 
2—30 bosanskog ustava sadržavali su odredbe o građanskim slobodama, 
poznate iz većine građanskih ustava i deklaracija o pravima. Poseban značaj 
imao je član 11. kojim je "svim zemaljskim pripadnicima ujamčeno čuvanje 
narodne osobine i jezika". Zemaljska vlada imala je pravo da u slučaju 
rata, nemira ili veleizdajničkih akcija suspendira građanska prava navedena 
u ustavu. 

Po ustavu je BiH ostala jedinstveno područje, sa jedinstvenim ze- 
maljskim pripadništvom i predstavljala je posebnu upravnu jedinicu (ter- 
ritorilum separatum), kao područje zajedničke vladavine dviju država Mo- 
narhije. Ovaj posebni pravni subjektivitet BiH izražavao se u periodu nakon 
aneksije djelimično kroz sabor. Kao treće državno—pravno tijelo u okviru 
Monarhije, BiH nije mogla ni poslije aneksije i ustava neposredno par- 
ticipirati u tzv. zajedničkim poslovima. Ustav je odredio da sabor iz svojih 
redova bira devetočlani Zemaljski savjet, čiji je zadatak bio da kontaktira 
sa austrijskim parlamentom, ugarskim saborom i delegacijama. Već samo 
osnivanje i funkcija Zemaljskog savjeta posredno su ukazivali na činjenicu 
da je bilo potrebno da se postepeno u budućnosti Bosni i Hercegovini 
osigura određeno mjesto u vršenju tzv. zajedničkih poslova u Monarhiji. 

Svi vodeći građanski političari i intelektualci u BiH prihvatili su ustav 
kao svršenu činjenicu. Oni su, štaviše, vjerovali da u zemlji počinje jedna 
nova politička era. Potpuno zahvaćeni idejama tzv. realpolitike, bosanski 
građanski političari su vjerovali da im i ograničeni ustav pruža dovoljno 
mogućnosti za rad na "narodnim stvarima". 

Ovo "realno" pragmatično stanovište zauzela je i Muslimanska narodna 
organizacija, koja je do tada bila najtvrđa opoziciona stranka. Njen Eg- 
zekutivni odbor obratio se putem Musavata 12. II 1910. jednim proglasom 

bošnjačkoj javnosti u kojem se ističe da je nužno preduzeti određene korake, 
kako bi u novoj ustavnoj eri bošnjački interesi bili dovoljno zaštićeni. Ta 
zaštita ostvarivaće se u prvom redu preko sabora i drugih ustavnih institucija. 
Same te institucije ne zadovoljavaju potrebe naroda, ali sve zavisi od ljudi 
koji će biti u saboru, čime se indirektno apeliralo da se u sabor biraju 
predstavnici MNO. Umjesto sporazumnog djelovanja, ustav je izazivao nova 
stranačka pregrupisavanja i polarizaciju unutar bošnjačkog građanskog poli- 
tičkog pokreta. Reaktiviranje snažne MNO, neposredno pred proglašenje 
ustava, izazvalo je tešku krizu unutar Muslimanske napredne stranke. "Na- 
predni Muslimani" su nastojali iskoristiti opoziciju MNO i njenu apstinenciju 
od zvanične ustavne rasprave i nametnuti se kao glavni politički predstavnici 
Bošnjaka. Potcjenjujući MNO 1 držeći da su je u postaneksionom razdoblju 
politički sasvim potisnuli, "napredni Muslimani" su odbili njenu ponudu 
da poduzmu zajedničku akciju u pogledu "nepravedne podjele" saborskih 
mandata. 

Da bi unaprijed odbila moguće prigovore MNO zbog prorežimskog i 
posebno prohrvatskog držanja svojih vodećih članova, što je bilo krajnje 
nepopularno među bošnjačkim narodom, Napredna stranka se reorganizirala 
na skupštini u Sarajevu 31. I 1910. godine. Do ove skupštine došlo je 
najviše na zahtjev sarajevskog gradonačelnika Esada-ef. Kulovića, koji se 
u periodu od aneksije do proglašenja ustava afirmirao kao stvarni vođa 
"naprednih Muslimana", mada formalno nije bio član glavnog odbora stranke. 
On je kao uslov za ulazak u vođstvo stranke postavio zahtjev da se stranka 
javno odrekne svakog rada na bilo kakvom prohrvatskom nacionaliziranju 
Bošnjaka. Tome se, po kasnijoj vlastitoj izjavi, najviše suprotstavio Adem-aga 
Mešić. 

Napredna stranka nije doduše u svom programu sadržavala nikakve 
tačke o tobožnjem hrvatstvu Bošnjaka, ali je zbog pisanja svog glasila 
Muslimanske svijesti, posebno njenog glavnog urednika Ekrema Šahinovića 
te djelatnosti Adem-age Mešića, bila u narodu označena kao frankovačka. 
Nakon dosta žive i oštre političke borbe, na skupštini je odlučeno da se 
obustavi izdavanje kompromitirane Muslimanske svijesti i pokrene novi list, 
Muslimanska sloga, da sama stranka promijeni ime "napredna" u Musli- 
manska samostalna stranka (MSS) i da se jednim proglasom javno odrekne 
"nacionaliziranja", tj. kroatiziranja Bošnjaka. 


Ovaj proglas Muslimanske samostalne stranke izazvao je žaljenje kod 
hrvatskih građanskih stranaka u Bosni. Reakcija Hrvatske narodne zajednice 
bila je relativno blaga. Njen list Hrvatska zajednica pisao je 3. II 1910. da 
se postupak "naprednjaka", uz sve žaljenje, ne može osuđivati te da je on 
učinjen pod pritiskom okolnosti, jer su "naprednjaci", zbog hrvatskog na- 

cionalizma, bili u bošnjačkoj sredini "prilično zanemareni". Da ne bi ostali 
samo "jedna inteligentna elita", bez korijena i dodira sa narodom, "na- 
prednjaci" su morali "iz svoje lađe izbaciti suvišan balast", mada je žalosno 
da je "taj balast predstavljala nacionalna misao i to baš hrvatska". Na kraju 
se napominje da će HNZ zadržati simpatije za ovu stranku. Nasuprot tome, 
Štadlerov Hrvatski dnevnik je sa puno oštrine i ne bez izvjesne zluradosti 
pisao 5. II 1910. da su "napredni Muslimani" " stresli sa sebe hrvatsku 
prašinu" i potražili nov okvir u kojem nema mjesta hrvatskom imenu. List 
je konstatirao da danas nema u Bosni "ni jednog istaknutijeg muslimana" 
koji bi bio spreman da u javnosti ispovijeda hrvatsko nacionalno osvjedočenje 
i ideju te da se za njih bori među bošnjačkim elementom. To pokazuje, 
pisao je dalje list, da je Štadler nesumnjivo bio u pravu, kada je nasuprot 
prvacima HNZ, koji su se uzalud nadali da će Bošnjake pridobiti za hrvatstvo, 
zahtijevao da se Hrvati organiziraju isključivo na katoličkoj osnovi. 

Ni promjena imena stranke i glasila, ni javno odricanje od hrvatstva 
nisu bivše "naprednjake", a nove "samostalce", učinili popularnijim u narodu. 
U tom pogledu pozicije MNO u narodu nisu bile nimalo poljuljane. Musavat 
je 12. II 1910. u tom smislu objavio karakterističan komentar pod naslovom 
Rahmetli naprednjaci. List je ukazivao da promjena imena ne znači nikakvu 
izmjenu politike "naprednjaka". Za većinu Bošnjaka "naprednjaci" ili "samo- 
stalci" bili su, bez obzira na njihov značajan kulturni rad, jednostavno 
skupina oportunističkih i hiperlojalnih elemenata, koji su kroz čitavo vrijeme 
autonomne borbe Bošnjaka stajali po strani, a mnogi među njima pokorno 
slušali i služili vladi, kako je to zapisao Osman Đikić u prvom broju svog 
lista Samouprava (organa "muslimanske demokratije") 31. III 1910. godine. 

Nakon proglašenja ustava, došlo je također do oštrijeg političkog dife- 
renciranja unutar Muslimanske narodne organizacije. Jedna grupa njenih 
mlađih aktivista, ne istupajući formalno iz stranke, pokrenula je spomenuti 
list Samoupravu, kao "organ muslimanske demokratije". "Muslimanska de- 
mokratija" priznavala je lojalno da je Narodna organizacija svojom deset- 
godišnjom borbom i radom "učinila dosta našem elementu". Autonomija 
vjerskih i vakufsko—mearifskih poslova svakako je značajno dostignuće, ali 
samo po sebi nedovoljno da popravi položaj bošnjačkog naroda, koji se 
nalazi "u jadnom i nevoljnom stanju". Bošnjaci "demokrati" u prvi plan 
ističu potrebu socijalnog rada u narodu radi poboljšanja njegovih životnih 
prilika. Dok je Narodna organizacija skoro uvijek na prvo mjesto stavljala 
veleposjedničke interese, dotle Bošnjaci "demokrate" ističu da prije svega 
treba raditi na podizanju bošnjačkog seljaka, radnika, zanatlije, malog pos- 
jednika i trgovca, koji "sačinjavaju ogromnu većinu našeg elementa". U tom 
smislu "demokrati" smatraju da se interesi svih bošnjačkih staleža moraju 

jednako čuvati i štititi. "Demokrati" su u pogledu nacionalnog pitanja smatrali 
"sve tri vjeroispovijesti u zemlji jednim narodom", ali ne kažu kojim. 

Tako i ova prva, uslovno rečeno antifeudalna politička grupa među 
Bošnjacima, nije mogla izaći iz okvira tradicionalne općebošnjačke orijen- 
tacije, karakteristične za tadašnje pa dobrim dijelom 1 kasnije političko 
organiziranje Bošnjaka. To je bila logična posljedica okolnosti u kojima su 
se Bošnjaci u cijelosti, kao zajednica, našli poslije okupacije 1878. godine. 
"Demokrati" shvataju da je "razlikovanje u društvu" prvi uslov socijalno—eko- 
nomskog 1 kulturnog napretka, ali u svojoj kritici konzervativnosti, pretežno 
velikoposjedničkog vođstva MNO, oni sve više padaju na srpskonacional- 
no—političko stanovište, čime su se, jednako kao i prije njih "naprednjaci", 
potpuno onemogućili u bošnjačkom narodu. Zato prvacima MNO, koji su 
uvijek isticali da stoje na "stanovištu čisto muslimanskih interesa", nije 
bilo teško da održe svoj uticaj u narodu. 


Zemaljska vlada je prve saborske izbore raspisala za 18—28. V 1910. 
godine. Nakon raspisivanja izbora, MNO 1 MSS su povele pregovore o 
zajedničkom istupanju na njima. Pregovori su vođeni uglavnom o podjeli 
mandata, mada su "samostalci" podnijeli jedan program o ujedinjenju dviju 
stranaka. Egzekutivni odbor MNO nudio je "samostalcima" šest mandata, 
ali su oni tražili više. Kako "egzekutivci" nisu htjeli ustupiti više ni jedan 
mandat, to su pregovori prekinuti. "Samostalci" su posebnim izdanjem Musli- 
manske sloge 28. IV 1910. optužili Muslimansku narodnu organizaciju za 
neuspjeh pregovora, dok Musavat nije dao nikakav komentar. Na izborima 
je Srpska narodna organizacija osvojila sve pravoslavne mandate, ukupno 
31. Isto je i Muslimanska narodna organizacija dobila svih 24 muslimanska 
mandata. Od 16 katoličkih mandata, Hrvatska narodna zajednica je dobila 
12, a štadlerovci svega 4 zastupnička mjesta. Odziv birača bio je masovan, 
čak 1 u trećoj, seoskoj kuriji, gdje se to najmanje očekivalo. Od ukupno 
105.734 upisanih Bošnjaka birača u seoskoj kuriji, glasalo je 88.205, ili 
83 %. Srba — upisanih birača, u ovoj kuriji glasalo je 85 %. Najmanji odziv 
birača u seoskoj kuriji bio je među Hrvatima, gdje je glasalo svega 61 % 
od ukupnog broja upisanih birača. Bez mandata su ostali bošnjački "samo- 
stalci" i "demokrati". Bošnjaci "demokrati" su istakli jedino Osmana Đikića 
kao kandidata u trećoj kuriji u nekim selima istočne Hercegovine. Uticaj 
Narodne organizacije bio je tako snažan da su seljaci odbijali da uopće 
saslušaju govore Osmana Đikića, Smail-age Ćemalovića i drugih "demok- 
ratskih agitatora". 


"Samostalci" su priznali svoj poraz kao "žalosnu istinu" da je njihova 
stranka na prvom koraku naišla na "neprohodne zapreke taštine i džehaleta" 
(neznanja). U Bosanski sabor izabrano je nekoliko "muslimanskih analfa- 

beta", koji za Bošnjake neće moći ništa učiniti, nego im samo poslužiti "na 
sramotu pred čitavim kulturnim svijetom", pisala je Muslimanska sloga 
27. V 1910. godine. Umjesto da analizira uzroke svog neuspjeha, stranka 
je jednostavno optužila "egzekutivce" da su potisnuli bošnjačku inteligenciju 
uz pomoć Srba 1 barona Pitnera. Potpuni poraz MSS rezignirano je 11. VI 
1910. prokomentirao i stari list Bošnjak. Nepopularnost "samostalaca" ili 
"naprednjaka" pokazuje i podatak da je od 98.814. Bošnjaka birača u gradskoj 
kuriji, za MNO glasalo 81.217, a za MSS svega 7.597 građana. U takvoj 
situaciji Esad-ef. Kulović, vođa MSS, kojem je kao sarajevskom gradonačel- 
niku pripadalo virilno mjesto u saboru, podnio je ostavku, ne želeći da u 
saboru bude izložen napadima svih ostalih bošnjačkih poslanika. 

Odmah poslije saborskih izbora, posjetio je car Franjo Josip prvi i 
jedini put Bosnu i Hercegovinu. Car je u Sarajevu boravio od 30. maja do 
3. juna. On je tom prilikom 31. maja izdao patent, kojim je sazvao sabor 
za 15. VI 1910. godine. Sabor se sastao u određeni dan. Carskim ukazom 
od 10. VI 1910. za predsjednika prve saborske sjednice imenovan je Ali-beg 
Firdus, a za potpredsjednike Vojislav Šola i dr. Nikola Mandić. Kako je 
Ali-beg Firdus već bio na samrtničkoj postelji, to je predsjedničku dužnost 
tokom cijelog prvog zasjedanja vršio Vojislav Šola. On i Mandić su odmah 
položili "zavjeru" (zakletvu) zemaljskom poglavaru Varešaninu, a zatim je 
Šola, kao predsjedavajući, "zavjerio" ostale zastupnike. 


Već na drugoj saborskoj sjednici, 16. VI 1910. izjavio je dr. Nikola 
Stojanović u ime "svih srpskih poslanika" protest što je vlada prilikom 
stavljanja prijedloga za imenovanje predsjednika Sabora zanemarila princip 
relativne većine. Na ovo je putem Musavata 18. VI 1910. iz redova Musli- 
manske narodne organizacije došla oštra javna reakcija i čuđenje da protiv 
imenovanja Firdusa, koji je toliko godina vodio Bošnjake "u zajedničkoj 
borbi sa pravoslavnim Srbima", protestiraju oni koji su uvijek isticali i 
ističu princip nacionaliteta, dok im je vjera navodno "privatna i sporedna 
stvar". Protest dolazi od ljudi koji godinama govore da su oni "samo Srbi i 
ništa drugo" i koji neprestano prigovaraju Bošnjacima zašto se bore samo 
pod vjerskom "firmom" i što ne uzmu noviju i moderniju ideju nacionalnosti. 
Ovo je utoliko čudnije što protest dolazi od ljudi koji su se uvijek voljeli 
"hvaliti svojim napretkom i kulturom". List na kraju dodaje da bi ta ista 
gospoda protestirala protiv imenovanja Ali-bega Firdusa, čak kad bi on bio 
"osvjedočeniji Srbin nego što je bio rahmetli Avdo Karabegović". Oni bi 
protestirali samo zato što je Firdus Bošnjak, a nije pravoslavni Srbin. 


Time se ovaj slučaj smatrao okončanim, ali kao da je nagovijestio 
kasnije oštre bošnjačko—srpske sukobe u saboru. Teško bolestan, Ali-beg 
Firdus je ubrzo umro, 1. VII 1910. godine. Kako je još 14. VI 1910. 

Egzekutivni odbor MNO obavijestio bošnjačku javnost da ustupa vođstvo 
stranke "našim saborskim poslanicima koji stoje na programu organizacije", 
to je za predsjednika Kluba narodnih poslanika Bošnjaka i ujedno novog 
vođu stranke izabran Derviš-beg Miralem. 

Mada je u početku Sabor radio sporazumno, skoro sve debate karak- 
terizira nacionalistička obojenost istupa srpskih i hrvatskih zastupnika, koji 
su u svakoj prilici isticali svoje zahtjeve za Bosnom i Hercegovinom. To 
je naročito došlo do izražaja u prvoj proračunskoj (budžetskoj) raspravi, 
koja je otvorena 18. VII 1910. godine. Izvjestilac saborskog proračunskog 
odbora, Šćepan Grđić, uzgred je spomenuo da u BiH žive samo dvije narod- 
nosti, srpska i hrvatska, te da je i za jedne i za druge, "kao realne političare", 
bitno da zajedno "pridobiju elemente moći" svojim ekonomskim i kulturnim 
podizanjem, kako bi stvarno preuzeli vlast u zemlji. 


Načelni govor u toj debati u ime Muslimanskog kluba održao je dr. 
Murat Sarić. On se nije ni osvrnuo na nacionalističke i državno—pravne 
aspiracije srpskih poslanika, nego je mnogobrojnim podacima ukazivao na 
težak položaj Bošnjaka i diskriminaciju koju vlada vrši prema njima u 
državnoj službi, školstvu, vjerskom životu, tolerišući pri tome otvoreni ka- 
tolički prozelitizam. 

U relativno mirnu budžetsku debatu, u kojoj su poslanici kritikovali 
vladinu politiku, buru je unio virilista dr. Ivan Šarić, nadbiskupski vikar, 
izjavom da je za autonomiju Bosne, ali "u hrvatskoj državi" i da HKU "ne 
može priznati na teritoriju kraljevstva hrvatskoga nikoje drugo ime, nikoji 
drugi narod i nikakve druge ambleme doli hrvatske". Ove su riječi dočekane 
burnim protestom Sabora, posebno srpskih poslanika. Predsjednik Kluba 
muslimanskih poslanika pročitao je saopćenje Kluba da se preko Šarićevih 
riječi prelazi sa prezirom i protestira protiv takve i slične drskosti, ma sa 
koje strane ona dolazila. Bošnjacima se ne mogu držati lekcije kojoj narod- 
nosti pripadaju niti se može dopustiti da se BiH sjedini sa Hrvatskom ili 
ma kojom drugom pokrajinom. Naše je geslo, istakao je Derviš-beg Miralem, 
"Bosna Bosancima". Tako je već ova prva budžetska rasprava u Saboru 
pokazala da skoro svako pitanje u BiH, zbog srpskih i hrvatskih nacional- 
ističkih aspiracija, dobija nacionalno—politički, odnosno državno—pravni ka- 
rakter. 

U Saboru je po tom vođena žučna debata povodom prijedloga Zakona 
o Poštanskoj štedionici. Vlada je faktički ovaj Zakon već sama donijela, 
zatraživši od Sabora samo naknadnu saglasnost. Predstavnici sva tri saborska 
kluba bili su jednodušni u tome da je tim činom vlada prekršila Ustav, jer 
je to pitanje spadalo u isključivu nadležnost Bosanskog sabora. Zakon je 


445 


ipak naknadno izglasan 1. II 1911. glasovima Hrvata i Bošnjaka, u veoma 
bučnoj i napetoj atmosferi i pošto su srpski poslanici napustili sabornicu. 

Debata o Zakonu o Poštanskoj štedionici otvorila je proces političkog 
prestrojavanja u svim saborskim grupama. Prvi put od Okupacije došlo je 
u jednom pitanju do političke saradnje između Hrvata i Bošnjaka. Konačno 
je prekinuta dugogodišnja bošnjačko—srpska saradnja, što u Muslimanskom 
poslaničkom klubu nije prošlo bez otpora i neslaganja. Najzad, debata je 
otkrila da i u samom Srpskom klubu postoje neslaganja i da je jedinstvo 
Srpske narodne organizacije, ostvareno pred izbore, ozbiljno ugroženo. Sve 
ove tendencije do kraja će se razviti i iskazati u toku rasprave o agrarnom 
pitanju, tj. povodom prijedloga Zakona o fakultativnom otkupljivanju kme- 
tovskih selišta. 


Još u vrijeme saborskih izbora znalo se da će agrarno pitanje igrati 
ključnu ulogu u političkom prestrojavanju zemlje. U državno—pravnim oko- 
Inostima u kojima se BiH tada nalazila i s obzirom na različite nacionalističke 
težnje u tom pogledu, ovaj njen osnovni ekonomsko-— socijalni problem po- 
stavljao se i rješavao u prvom redu kao nacionalno—političko pitanje. Agrarno 
pitanje dovelo je do stvaranja hrvatsko—bošnjačkog pakta, pojave dviju 
disidentskih grupa među Bošnjacima, i do razbijanja jedinstvenog Srpskog 
kluba. Srpska građanska politika našla se u agrarnom pitanju u procjepu 
između pritiska svog seljaštva, koje nastoji prisvojiti zemlju koju obrađuje 
i riješiti se obaveza prema njenom vlasniku, tj. agi, a sa druge strane želje 
da održi dotadašnji politički savez sa Muslimanskom narodnom organizaci- 
jom, koji je smatrala bitnim za ostvarenje srpskih nacionalnih aspiracija u 
BiH. Bošnjačko političko vođstvo, u kojem zemljoposjednici imaju odlučuju- 
ću riječ, želi zadržati zemljišni posjed i u tu svrhu koristi osjećaj ugroženosti 
svih slojeva bošnjačkog stanovništva. U toj borbi bošnjačko vođstvo traži 
sigurnijeg političkog saveznika od srpskog građanstva, koje se podijeljeno 
nalazi u međusobnim unutrašnjim previranjima i sukobima. Najzad, hrvatska 
građanska politika, koja je po svojoj djelatnosti i psihologiji bila tipičan 
odraz položaja jedne manjine, mogla je steći relativnu snagu jedino osla- 
njanjem na Hrvatsku i pridobijanjem Bošnjaka u Bosni. Taj njen položaj i 
svijest o njemu nalaze se u drastičnom raskoraku sa krupnim hrvatskim 
nacionalnim i državno—pravnim težnjama. Između potrebe da pomogne hrvat- 
skom seljaku ili ostvari nacionalne aspiracije, hrvatska građanska politika 
se odlučila na ovo drugo. 

Ubrzo poslije saborskih izbora, dr. Nikola Mandić je neočekivano pot- 
pisao sa Srbima pakt da će HNZ podupirati obavezni otkup kmetova. To 
je vjerovatno učinio pod utiskom izbornog poraza Muslimanske samostalne 
stranke i potpune pobjede Narodne organizacije, sa kojom se sporazum 

činio neostvarljivim zbog njene dugogodišnje saradnje sa Srbima i opozi- 
cionarstva. O agraru je vođena debata i van Sabora, u raznim javnim glasilima, 
posebno u časopisu Pregled. Na osnovu izvjesnih posrednih proračuna, 
tvrdilo se sa srpske strane da maksimalan broj bošnjačkih aginskih duša 
iznosi 31.698, a minimalan broj bošnjačkih kmetskih duša 42.737. Iz toga 
se zaključivalo da je Bošnjacima u većini u interesu da se agrarno pitanje 
riješi povoljno ne samo za "kmetove" nego za age i begove. Ostala ogromna 
većina Bošnjaka, kao što su zanatlije, trgovci i slobodni seljaci, navodno 
nisu bili zainteresirani za to pitanje. 

Agrarno pitanje je od čisto socijalno—-ekonomskog dobilo politički karak- 
ter. Ono je uzrokom, kako je u Samoupravi od 1. XII 1910. pisao Hamid 
Svrzo, da je sav bošnjački element postao konzervativan, a njegovo vođstvo 
vladina desnica u Saboru, koja će prihvatiti sve vladine zakonske prijedloge, 
samo ako mu se bude u agrarnom pitanju išlo na ruku. To vođstvo je radi 
agrara zapustilo sve grane privrede i općenito rad na narodnom podizanju. 
Duga propaganda učinila je da danas svaki Bošnjak drži da je agrar jedina 
baza i čuvar Bošnjaka u Bosni. Zbog toga bi naglo rješenje agrarnog pitanja 
značilo jedan veliki i opasan udarac za Bošnjake, koji bi mnoge od njih iz 
Bosne raselio. Ta okolnost, zaključuje Svrzo, nalaže nam da ne rješavamo 
naglo agrarno pitanje. 


Tako ni pripadnici "muslimanske demokratije" nisu znali predložiti 
ništa određeno u pogledu rješenja agrarnog pitanja što bi efikasno suprot- 
stavili Muslimanskoj narodnoj organizaciji. "Demokrati" su bili suviše slabi 
da bi mogli ugroziti postojeće bošnjačko političko vođstvo. Pored toga, ovo 
vođstvo je raspolagalo snažnim propagandnim argumentima protiv "demo- 
krata". Dovoljno je bilo da u narodu govore, kako oni oko Samouprave hoće 
da nametnu Bošnjacima srpstvo, što je u bosanskim prilikama faktički 
značilo pravoslavlje, pa da im onemoguće svaki rad i uticaj u narodu. U 
tome i leži osnovna slabost Bošnjaka "demokrata", koji uglavnom nisu znali 
razdvojiti interese srpske građanske politike u odnosu na stvarni položaj i 
potrebe bošnjačkog naroda. 


Kad se utvrdilo da su zvanični austrougarski faktori za fakultativni 
otkup, onda je sa srpske strane ponuđen Bošnjacima jedan projekat agrarnog 
zakona koji je izradio dr. Nikola Stojanović. Osnovna ideja ovog zakonskog 
projekta je osiguranje stalnosti kmeta na posjedu i ukidanje prava agi da 
kmeta koji ne izvršava svoje obaveze odstrani sa svog zemljišta. Ovaj projekat 
je formalno stajao na stanovištu fakultativnog otkupa, ali je jednovremeno 
pružao mogućnosti kmetu, odnosno zakupcu zemljišta, da se postepeno 
faktički pretvori u slobodnog vlasnika. Kao protivuslugu Bošnjacima da 
podrže ovaj zakonski projekat, Srpski klub se ponudio da glasa za veću 

pomoć iz budžetskih sredstava za obrazovanje varoškog bošnjačkog i aginskog 
podmlatka u srednjim i zanatskim školama. Ovaj, sa srpske strane ponuđeni 
projekat, za bošnjačko je vođstvo bio neprihvatljiv. Svaka stalnost kmeta, 
kao zakupca na posjedu, vodi u krajnjoj liniji lišavanju age, odnosno vlasnika 
zemlje, njegovih prava. Osnovna tendencija zemljovlasnika bila je da se 
izvrši potpuna mulkizacija (privatizacija) tzv. kmetovske okućnice i da se 
seljak liši servitutskih prava na njihovim šumama. Ta težnja da se čitav 
odnos između zemljovlasnika i kmetova postavi na čisto privatno—pravnu 
osnovu proizlazila je iz dosljednog tumačenja Saferske naredbe iz 1859. 
godine. Sve je to bilo jasno razrađeno već u nacrtu Agrarnih ustanova, koji 
je juna 1908. Egzekutivni odbor MNO podnio Zemaljskoj vladi. 

I "napredni Muslimani", jednako kao pristalice MNO, insistiraju, shodno 
Saferskoj naredbi, da je odnos između age i kmeta privatno—pravni, a ne 
javno—pravni. Saferska naredba označava kmeta riječju mustedžir (zakupnik), 
što je i u njemačkom službenom prijevodu naredbe 1878. prihvaćeno, jer 
se upotrebljava pojam Pachter, a ne kmet (Lehnsbauer). Odnos zemljovlas- 
nik—zakupac označen je pojmom Pachterverhčiltnisse, što znači najamni odnos 
koji se uređuje putem međusobnog zakupničkog ugovora (muzarea). U jeku 
agrarnih rasprava u saboru, Muslimanska sloga je 11. IV 1911. pisala da 
je agrarni odnos u "našoj domovini" bio i ostao "samo privatno pravna 
materija". Tu se radi o pravima građanina prema građaninu, seljaka prema 
zemljovlasniku, zakupca prema zakupodavcu. Ovaj stav i tendencija da se 
seljak na veleposjedu tretira kao zakupac, a aga kao zakupodavac, sa svim 
pravnim posljedicama koje iz takvog odnosa proističu, jasno su izraženi u 
projektu Zakona koji je protiv "lex Stojanović", Muslimanski klub ponudio 
Srpskom kao osnov za sporazum. Na srpskoj strani ovaj prijedlog je dočekan 
komentarom da smo "s ovom osnovom u potpunom srednjem vijeku". Niko 
se nije potrudio da uoči njegov građanski koncept o privatno—pravnom, tj. 
ugovornom karakteru agrarnih odnosa. 

Među jednim brojem bošnjačkih zemljoposjednika postojala je sprem- 
nost da se prihvati obavezni otkup. Kotarski predstojnik iz Prijedora izvijestio 
je Zemaljsku vladu augusta 1910. da su mu neki bošnjački posjednici 
izjavili da bi bili potpuno zadovoljni obaveznim otkupom. Narodni poslanik 
Omer-ef. Čirkinagić je tom prilikom rekao da se jedan broj bošnjačkih 
zastupnika u Saboru jedino iz obzira prema krupnim zemljoposjednicima 
(kojih u zemlji ima najviše pedesetak) i zbog stranačke discipline izjasnio 
protiv obaveznog otkupa, iako ustvari nemaju ništa protiv takvog načina 
rješavanja agrarnog pitanja. Čirkinagić se navodno spremao da u banja- 
lučkom okrugu vrši agitaciju za obavezan otkup, pošto tvrdi da su danas 
čifluci ionako više u rukama "kmetova", nego posjednika. Muslimanska 

sloga je 11. X 1910. javljala da su i Bećir-beg Gradaščević iz Gradačca, 
Derviš-beg Miralem i Ali-beg Alibegović iz Modriče dolazili u Bijeljinu da 
nagovore tamošnje posjednike da prihvate obavezni otkup kmetova. Na sve 
to, niko od ovih javno prozvanih ljudi nije ništa izjavljivao. Znalo se da je 
Bećir-beg Gradaščević pružio svojim kmetovima ili zakupcima mogućnost 
da se otkupe čim je izabran za narodnog zastupnika. Zato je od svojih 
političkih protivnika optuživan da takvim činom posredno izaziva nesigurnost 
među Bošnjacima i podstiče ih na seobu, utoliko prije što su koincidencijom 
istovremeno u Krajini i Posavini izbili seljački nemiri. Bilo je zaista pojava 
seobe u Tursku pa je Musavat 8. X 1910. uputio dramatičan apel: "Muslimani, 
ne puštajte zemlju iz ruku!", jer "narod bez zemlje je narod bez budućnosti 
i stablo bez korijena." U Muslimanskoj slozi zagovarala se ideja o organiziranju 
dioničarskih društava za kupovanje zemlje od potencijalnih iseljenika. 

Seljački pokret, poznat kao "štrajk", u Bosanskoj krajini i Posavini, u 
ljeto i jesen 1910, zaplašio je bošnjačke zemljoposjednike. Za njih je taj 
seljački štrajk značio čin protiv prava vlasništva, kao "najuzvišenijeg prava 
slobode". Musavat je uz to 8. X 1910. pisao i naglašavao da se bune upravo 
oni "koji su gladni i goli primljeni u ovoj zemlji od njezinih vlasnika". 
Općenito se smatralo da seljački pokret nije nastao spontano, nego agitacijom 
Petra Kočića, kao saborskog poslanika, i njegovih drugova. Pokret je trebalo 
da bude sredstvo pritiska na vlast da odbaci fakultativni i usvoji obavezni 
otkup. Cjelokupna bošnjačka štampa smatrala je da je uskraćivanje zakonite 
trećine zemljoposjednicima početak terora kojim pravoslavni Srbi misle 
otjerati Bošnjake s njihovog zemljišta. Odatle je seljački pokret neugodno 
pao vodećim srpskim građanskim političarima koji su radili na sporazumu 
sa Bošnjacima. Oni su bili iznenađeni ovim događajem pa je Srpska riječ 
13. VIII 1910. priznala da pokret nije potekao iz same seljačke sredine, 
nego da je "namjerno izazvan sa druge strane". Seljaci se pozivaju da u 
svom interesu ne ustaju protiv davanja haka. Izražava se razumijevanje za 
njihov težak položaj, ali se ohrabruju da još ovu jesen budu strpljivi, jer 
nedavanjem haka umnogome otežavaju rad srpskih poslanika, koji vjeruju 
da će Sabor na kraju prihvatiti kao zakon obavezni otkup. Srpski političari 
su smatrali da je pokret nedovoljno organiziran i da je počeo "u nezgodan 
politički momenat". 

"Nezgodan politički momenat" sastojao se u tome što su zaplašeni Boš- 
njaci izgubili povjerenje u bilo kakav sporazuman rad sa srpskim poli- 
tičarima, smatrajući da ovi podstiču seljake na nedavanje haka. Taj je strah 
svakako bio pretjeran, jer u to vrijeme čak ni socijal—demokrati nisu tražili 
rješenje agrarnog pitanja bez davanja odštete zemljoposjednicima. Bez obzira 
na to, "štrajk" je bio dovoljan razlog da bošnjačko vođstvo potraži sporazum 

sa Hrvatskom narodnom zajednicom. HNZ je bila usvojila obavezno rješa- 
vanje i u tom smislu potpisala i sporazum sa Srbima. Taj je sporazum 
uglavnom bio sredstvo pritiska na Bošnjake da traže sporazum sa Hrvatima. 
Kao uslov za prihvatanje fakultativnog otkupa, HNZ je tražila da Bošnjaci 
podrže u saboru Mandićev prijedlog Zakona o zvaničnom narodnom jeziku 
u Bosni i Hercegovini, podnijet 30. I 1911. godine. Na toj liniji došlo je 
do hrvatsko—bošnjačkog sporazuma, koji je prvi put funkcionirao prilikom 
saborske rasprave o poštanskim štedionicama, a spreman je dočekao i 
zakonsku osnovu o fakultativnom otkupljivanju kmetovskih selišta. 


Zakonska osnova izrađena je i podnijeta Saboru već 6. VII 1910. godine. 
Suština prijedloga je bila da otkupljivanje može uslijediti samo na temelju 
dobrovoljnog sporazuma između vlasnika zemlje i kmeta. Predloženi projekat 
rješenja je ustvari samo ozakonjivao dotadašnju praksu pri otkupu kmetova, 
s tom razlikom što je u slučaju sporazuma između vlasnika i kmeta država 
osiguravala potrebna sredstva za to. Ako se kmet i aga sporazumiju o otkupu 
i cijeni, vlada je bila dužna posredovati i pozajmiti kmetu cijelu otkupnu 
sumu, koju bi ovaj u toku više godina otplaćivao, uz kamatnu stopu povoljniju 
od bankovne. U tom smislu vlada je bila dužna osigurati sredstva na slo- 
bodnom novčanom tržištu. Tim svojim posredovanjem vlada je stranom 
kapitalu omogućavala unosan i siguran plasman. U Beču se vodila borba 
da li će austrijski kapital (Zemaljska banka) ili mađarski (Agrarna banka) 
preuzeti ulogu kreditora otkupa kmetova. Mađari su odlučno tražili načelo 
pariteta. I domaći, bosanskohercegovački kapital, iako slab, pokušavao se 
ubaciti u igru oko otkupa kmetova. Poslije duge borbe na relaciji Beč—Pešta 
nađeno je srednje rješenje pa je otkup kmetova povjeren Zemaljskoj banci 
kao predstavniku bosanskohercegovačkog erara. 


Rezultati dotadašnje prakse fakultativnog okupa, za koji su seljaci na 
različite načine nalazili sredstva, nisu bili zadovoljavajući. U trenutku kada 
je podnijeta zakonska osnova o fakultativnom otkupu u zemlji je još bilo 
tzv. "čistih" kmetova 79.677, od čega 58.895 Srba, 17.916 Hrvata i 3.653 
Bošnjaka. Istovremeno je i slobodnih i kmetova, ali pretežno slobodnih, 
bilo 14.453 seljaka, od kojih 1.438 Bošnjaka, 7.462 Srba 1 5.533 Hrvata. 
Na kraju, dijelom slobodnih, ali pretežno kmetova seljaka bilo je 16.963, 
od kojih 1.223 Bošnjaka, 9.322 Srbina i 6.418 Hrvata. 


Saborska debata o fakultativnom otkupu kmetova bila je mirna i kratka. 
Na to je uticala činjenica da je bila osigurana većina za vladin prijelog 
Zakona, a djelovala je i iscrpljenost od prethodnih rasprava. Generalna 
debata otvorena je 4. IV 1911. i u njoj su govorili zastupnici Ćamil Kara- 
mehmedović, kao podnosilac izvještaja većine u agrarnom odboru, dok je 
Vasilj Grđić govorio ispred manjine u ovom odboru. Pored njih u debati 

su još od strane Bošnjaka govorili Čirkinagić, Miralem i Mustaj-beg Mute- 
velić, a od Srba Kočić i Jeftanović. Od strane Hrvata niko se nije javio za 
riječ. Tako je već sljedećeg dana, 5. IV 1911, bez ikakve rasprave, apsolutnom 
većinom izglasan Vladin prijedlog Zakona o fakultativnom otkupljivanju 
kmetovskih selišta. 

Vlada je željela da za jedan tako značajan zakonski prijedlog, koji je 
potekao osobno od Cara, glasa bar nekoliko srpskih poslanika. Da bi se 
koliko—toliko oslabio efekat približavanja Bošnjaka i Hrvata, što se smatralo 
uspjehom vladine politike, 12 poslanika Srba (virilisti i poslanici prve 
kurije) glasali su po pristanku svih ostalih članova Srpskog kluba za fakul- 
tativni otkup kmetova. Za takav postupak Srpski klub je preko doktora 
Emila Gavrila dobio saglasnost iz Beograda, uz istovremenu opomenu Petru 
Kočiću da se sjeti i ima na umu šta je u Beogradu dogovorio. Prema 
njegovom držanju u raspravi o agrarnom pitanju u Beogradu će suditi da 
li je on kao političar "zreo". 


Prije glasanja o Zakonu, Muslimanski i Hrvatski klub su 31. III 1911. 
sklopili pakt o saradnji u Saboru, tj. da će Hrvati glasati za predloženi 
agrarni zakon, dok će Bošnjaci podržati Mandićevu jezičku osnovu, po kojoj 
se jezik ima zvanično nazivati hrvatski ili srpski. Bošnjaci "demokrati" oštro 
su reagirali, nazivajući potpisivanje pakta izdajom, kako je to 4. IV 1911. 
pisala Samouprava, jer se navodno Bošnjaci paktom obavezuju da će u BiH 
priznati hrvatski jezik te da će se BiH "prisajediniti Kraljevini Hrvatskoj 
i Slavoniji". Ove dramatične vijesti o sadržini pakta ubrzo su se pokazale 
netačnim. Zagrebački Obzor je u više mahova tvrdio da su se Bošnjaci 
obavezali da "neće smetati državno—pravnim aspiracijama Hrvata". Musli- 
manski poslanički klub je izjavio da Obzorovi izvještaji ne odgovaraju pravom 
stanju stvari, odnosno da su netačni. Ali, kako su se različite netačne vijesti 
o paktu ponavljale, to je Muslimanski klub 2. V 1911. preko Musavata dao 
novu rezolutnu izjavu da Bošnjaci stoje "na stanovištu autonomije Bosne i 
Hercegovine, u kakvom god državno—pravnom sklopu bila Habsburška mo- 
narhija". Ovo je doslovno bila tačka 1. bošnjačko—hrvatskog pakta. Pored 
toga, u ugovoru se na više mjesta spominju Bošnjaci i njihovi "narodni 
poslovi". Srbi su smatrali da je cilj pakta da Bošnjake prikloni hrvatskoj 
nacionalnoj misli. Hrvati su se nadali da pakt predstavlja važan korak 
prema kroatizaciji Bošnjaka. Ali u tome su se razočarali, iako se pakt u 
daljem radu Sabora pokazao stabilnim. 

Pored toga, na pakt sa Hrvatima nisu pristali svi članovi Muslimanskog 
kluba. Predsjednik kluba Derviš-beg Miralem i zastupnici Bećir-beg Gra- 
daščević, Osman-beg Pašić, Vasif-beg Biščević i dr. Murat Sarić odbili su 
da potpišu pakt sa Hrvatima, uz izjavu da oni ostaju pri programu MNO. 

Kasnije se u literaturi tvrdilo (dr. Nikola Stojanović) da je glasovima dvanaest 
srpskih poslanika koji su glasali za fakultativnu osnovu praktično otkupljen 
pristanak nekoliko bošnjačkih poslanika da ne potpišu hrvatsko—bošnjački 
pakt, kojim se htjela osigurati "Hrvatima nadmoćnost u Bosni". Miralem i 
drugovi su se krajem 1911. formalno konstituirali kao Egzekutivni odbor 
MNO i pokrenuli svoje glasilo Vovi Musavat. O razlozima nepotpisivanja 
pakta Miralem je opširno govorio u svojoj seriji članaka Javni račun o mome 
političkom radu u Saboru i van Sabora, objavljivanim u Vovom Musavatu 
od njegovog prvog broja 30. XII 1911. do 27. I 1912. godine. 

Derviš-beg Miralem je tvrdio da su "paktaši" (naziv za one Bošnjake 
koji su potpisali pakt) potpisivanjem sporazuma sa Hrvatima, bez povoda 
izazvali protiv Bošnjaka mađarsko javno mnijenje. To ukazuje da je vjerovatno 
tačno da su dr. M. Sarić 1 V. Biščević odbili da potpišu pakt pod pritiskom 
Mađara barona Pitnera, najpovjerljivijeg Burianovog čovjeka u Bosni. Pot- 
pisivanje pakta shvaćeno je u Mađarskoj kao velikohrvatski akt, pa Miralem 
podsjeća javnost šta su sve Mađari učinili za bošnjački autonomni pokret. 
On je posebno isticao da Bošnjaci mogu održati svoj dosadašnji položaj 
samo u autonomnoj BiH, zašto se moraju svim silama boriti. Zato oštro 
napada navodni pristanak "paktaša" na pripajanje Bosne Hrvatskoj. 

Ova Miralemova tvrdnja bila je neosnovana, pošto takva klauzula u 
paktu nije postojala. Hrvatski predstavnici su zato nastojali podstaći uje- 
dinjenje Muslimanske narodne organizacije sa Muslimanskom samostalnom 
strankom, u nadi da će hrvatofili iz ove stranke ponovno prihvatiti hrvatsko 
državno—pravno stanovište. Ubrzo je zaista došlo do ujedinjenja ovih dviju 
bošnjačkih stranaka, ali su hrvatski političari odmah uvidjeli da im taj čin 
nije pomogao u njihovim nacionalno—političkim aspiracijama. Pokazalo se 
da je tu kompromis nemoguć, jer su svi Bošnjaci u biti bili za autonomiju 
BiH. Tako se javno pokazalo da je u datoj nacionalnoj strukturi, autonomija 
BiH predstavljala optimalno državno pravno rješenje, koje stoji iznad tre- 
nutnih ekonomskih i političkih interesa i kombinacija. Na to jasno ukazuje 
insistiranje bošnjačkog političkog vođstva u paktu sa Hrvatima na autonomiji 
BiH, bez obzira na ustavni sklop Habsburške monarhije. To je praktično 
značilo da je i pod uslovima dualizma ili eventualnog trijalizma u Monarhiji, 
BiH imala zadržati autonomni status. Potpisujući ovakvu klauzulu, hrvatska 
građanska politika, koja je i dalje u načelu ostala pri zahtjevima za trija- 
lističkim preuređenjem Monarhije i priključenjem BiH Hrvatskoj, praktično 
je pristala da i pod tim okolnostima, ako već ne može drukčije, BiH ostane 
territorlum separatum. Pregovori o ujedinjenju MNO 1 MSS, vođeni još od 
marta 1911, završeni su 14. VIII 1911. stvaranjem Ujedinjene muslimanske 
organizacije (UMO). Kao što se Derviš-beg Miralem, sa jednim brojem 

poslanika, odvojio od MNO, tako je i u Samostalnoj stranci došlo do rascjepa 
povodom ovih pregovora. Predsjednik stranke dr. Halid-beg Hrasnica, koji 
je na dopunskim izborima 3. IV 1911. izabran za saborskog zastupnika u 
veleposjedničkoj kuriji, nije pristao na ujedinjenje. On je stajao na stanovištu 
da Muslimanska samostalna stranka mora iz svog programa ukloniti svako 
nacionalno obilježje, ne namećući nikome od Bošnjaka hrvatsko ili srpsko 
ime. Prema njemu, zadatak stranke je da Bošnjake kulturno i gospodarstveno 
podigne pa da onda oni, "kao učeni i zgodni ljudi", sami za sebe rješavaju 
pitanje nacije. Muslimani su poseban činilac, pisao je Hrasnica u Musli- 
manskoj slozi 19. IX 1911, sa vlastitim interesima koji zahtijevaju da oni 
ostanu slobodnih ruku prema Srbima i Hrvatima. 

Može se slobodno reći da je i u programu nove Ujedinjene muslimanske 
organizacije održano i očuvano ovo načelo. U drugoj tačci programa odlučno 
se naglašava da UMO stoji na stanovištu autonomije BiH, bez obzira na 
ustavni sklop Habsburške monarhije. Na hrvatskoj strani takav stav nove 
ujedinjene bošnjačke stranke izazvao je izuzetno razočarenje, posebno či- 
njenica da su taj program potpisali najugledniji hrvatski orijentirani Bošnjaci, 
Safvet-beg Bašagić i Adem-aga Mešić. 

UMO nije u tom pogledu ostavljala nikakvu sumnju. U članku Dualizam 
i trijalizam, objavljenom 5. IX 1911. u novopokrenutom stranačkom listu 
Zeman, još je jasnije nego u samom programu obrazložen stav stranke. 
Mađari, koji su za dualizam, nastoje da se BiH konačno pripoji Ugarskoj, 
"valjda kao kakva obična županija". Trijalizam je sa druge strane "politički 
ideal Hrvata", ali se za njega interesiraju i mnogi uticajni faktori u Beču. 
Bošnjački politički program isključuje 1 dualizam i trijalizam, jer su Bošnjaci 
potpuno svjesni da svoj položaj mogu održati "samo u autonomnoj Bosni". 

Time je završena složena politička borba i nacionalno i stranačko grupi- 
ranje i pregrupiranje izazvano raspravom o agrarnom zakonu. Činjenica da 
je i 12 Srba poslanika glasalo za fakultativni otkup, uvjerila je bošnjačko 
političko vođstvo da su oni značajan činilac, za čiju se naklonost bore i 
Srbi i Hrvati. Može se reći da je bošnjačko političko vođstvo uspjelo u 
agrarnoj debati i općenito u saboru i javnom političkom životu održati 
samostalnost i slobodne ruke i prema jednima i prema drugima. 

U raspravi u Saboru oko Zakona o održavanju 1 upravi javnih puteva 
iznenada je u prvi plan izbilo jezičko pitanje. Sabor je 7. XII 1911. jed- 
noglasno primio prijedlog svog pravnog odbora da je dužnost vlade i općina 
da obilježe ceste. Isto je tako općinski posao nabavljanje, postavljanje i 
održavanje tabli za mjesne natpise, koji se skupa sa putokazima ispisuju 
ravnopravno u oba pisma te arapskim slovima, isključujući njemački, mađar- 
ski i ostale strane jezike. Srbi i Hrvati su se prepirali da li će na prvo 

mjesto doći ćirilica ili latinica, ali su i jedni i drugi prihvatili, na zahtjev 
Bošnjaka, istovremeno natpise arapskim slovima (arebicom). Vlada je odbila 
da potvrdi ovaj saborski zaključak, uz izjavu da arapsko pismo smatra 
egzotičnim. 

Na istoj sjednici (7. XII 1911), Šćepan Grđić je, vjerovatno uz prethodni 
dogovor sa vladom, postavio pitanje civilnom adlatusu baronu Benku, na 
kojem stanovištu stoji vlada u pogledu naziva jezika i u pogledu upotrebe 
pisma. Benko je odgovorio da vlada stoji na stanovištu pariteta oba pisma 
i naziva jezika srpsko—hrvatski, te ne bi mogla prihvatiti nikakve prijedloge 
koji bi išli za tim da se ovo pitanje jednostrano riješi. Ova izjava je dala 
satisfakciju srpskim poslanicima i pokazala da vlada ne želi prekid saradnje 
s njima, dok je izazvala nezadovoljstvo među hrvatskim zastupnicima, koji 
su glasali za vladinu fakultativnu osnovu rješavanja agrarnog pitanja upravo 
zbog njenog obećanja da će njihov jezički prijedlog biti prihvaćen. 


Šerif Arnautović je u ime bošnjačko—hrvatske koalicije izjavio na sjednici 
9. XII 1911. da Benkova izjava pokazuje da vlada neće ni ubuduće poštovati 
volju sabora i da radi iza leđa Muslimanskog i Hrvatskog kluba. Pored 
toga, Benko je svojom izjavom prekršio međustranački sporazum da se u 
debati o cestama ne spominje jezičko pitanje. Milan Srškić je na to izjavio 
da Srpski klub nije uradio ništa u sporazumu sa vladom, nego da stoji na 
stanovištu da rješenje jezičkog pitanja prema ustavu pripada saboru. Po 
Srškiću to pitanje imaju pravo rješavati i riješiti samo Srbi i Hrvati međusob- 
nim sporazumom. Što se Bošnjaka tiče, oni prema Srškiću nemaju prava 
da se u to pitanje miješaju dok se nacionalno ne izjasne da li su Srbi ili 
Hrvati. On je i lično prozvao Šerifa Arnautovića da kaže je li Srbin ili 
Hrvat pa će mu onda u jezičkom pitanju dati odlučujuću riječ. Arnautović 
mu je na to dobacio: "Ja imam više prava na jezik od vas koji ste došli 
ovamo." Ovaj Srškićev stav podržali su i Bošnjaci "demokrati". Bošnjački 
poslanici su navodno izabrani na "anacionalnom programu" pa ih njihovi 
"anacionalni izbornici" nisu poslali u sabor da vode rasprave oko naziva, 
jezika nego da im pomognu u raznim "životnim narodnim pitanjima", pisala 
je Samouprava 14. XII 1911. godine. 


Balkanski ratovi, koji su počeli u jesen 1912, djelovali su na Bošnjake 
poražavajuće, kako u BiH tako još više u Sandžaku. Propast evropske 
Turske Bošnjaci su primili kao nestajanje nečega što je dio njih samih, u 
što su ugradili znatnu energiju tokom svoje historije. Tu se najbolje ispoljila 
njihova vezanost za islamsku civilizaciju i osmansku državu. Ali, balkanski 
su ratovi istovremeno predstavljali i konačno saznanje da su iluzije o povratku 
Turske neostvarive i da Bošnjaci moraju odlučnije nego do tada prihvatiti 
evropsku civilizaciju, ukoliko žele da se održe na svojoj zemlji. 

Prvi balkanski rat izazvao je među Srbima u BiH talas velikog ohrabrenja 
i nade. Srpsko građanstvo je svakodnevno pratilo izvještaje sa ratišta, saku- 
pljali su se prilozi za srpski i crnogorski Crveni krst, a mnogi su tajno 
prelazili granicu i pridruživali se kao dobrovoljci srpskoj i crnogorskoj 
vojsci. U to vrijeme dolazi do izvjesnog približavanja Srba i Hrvata. Hrvatska 
štampa (sa izvjesnim izuzetkom Štadlerovog Hrvatskog dnevnika) daje po- 
dršku balkanskim saveznicima, dok istovremeno uvijek protivhrvatska i 
oštra Kočićeva Otadžbina i druga srpska štampa uzimaju umjereniji ton 
prema Hrvatima. Kada je srpska vojska izbila na Jadransko more kod Drača 
u Albaniji, jedna grupa od oko 500 Srba i Hrvata priredila je 16. XI 1912. 
manifestacije na sarajevskim ulicama, kao znak podrške balkanskim sa- 
veznicima. Već sljedećeg dana sastalo se oko 3.000 Bošnjaka pred zgradom 
društva "El kamer", odakle su krenuli pred Konak, demonstrirajući protiv 
balkanskih saveznika. 

Slom evropske Turske veoma je izmijenio držanje Bošnjaka, koji su u 
mjesecima pred izbijanje Prvog svjetskog rata stajali u izvjesnoj mjeri po 
strani od srpsko—hrvatskih sukoba. Općenito se među Bošnjacima zapažala 
želja da se učini nešto više na vlastitoj nacionalno—političkoj izgradnji. 
Političko vođstvo se konačno osmjelilo da narodu otvoreno kaže da je jedini 
izlaz prihvatanje evropskog načina života, uz jednovremeno očuvanje vlastite 
narodne bošnjačke tradicije oličene prije svega u islamskom svjetonazoru 
i načinu života. Otvorenim pismom Šerifa Arnautovića Muslimanima na 
Balkanu, objavljenom u prvom broju novopokrenutog lista sa simboličnim 
nazivom Vakat, 2. I 1914, on to poručuje svim muslimanima koji su ušli 
u sastav raznih balkanskih država i opominje ih da Bošnjaci imaju u tom 
pogledu 30—godišnje gorko iskustvo. Sa takvim osjećanjima Bošnjaci su 
dočekali početak Prvog svjetskog rata. 

Balkanski ratovi i Bošnjaci u Sandžaku 


Aneksija BiH označila je odsudni početak kraja Osmanske carevine, 
odnosno skoro potpunu propast evropske Turske, do koje je došlo u Prvom 
balkanskom ratu. Mladoturska revolucija nije uspjela da revitalizira Os- 
mansku carevinu, bez obzira na uvođenje ustavnosti i parlamentarnog života. 
Zbog skoro stalnih ratova, unutrašnjih otpora, odnosno pobuna u Jemenu, 
na Kritu i nemira u Albaniji, te vlastitog nejedinstva, Mladoturci nisu uspjeli 
reformirati istrošene osmanske institucije. Pored toga, usljed svoje ideološke 
ograničenosti, tipične za političke predstavnike svih liberalnih pokreta tog 
vremena u Evropi, Mladoturci su zauzimali prema neturskim narodima u 
Carevini stav političke i ideološke netrpeljivosti. 

Balkanskom ratu prethodila je italijanska objava rata Osmanskoj care- 
vini 1911. godine. Italija je u okviru svoje kolonijalne ekspanzije počela 
vojne operacije uglavnom na Sredozemnom moru, u zaljevu Surt (Sirt), 
usmjerene na osvajanje osmanske provincije Tripolitanije, tj. Libije. Prevlast 
na moru omogućila je italijanskim kopnenim snagama da zauzmu najveće 
primorske gradove, Tripoli, Bengazi i Misartah. Nakon toga, sultan je bio 
prisiljen da se mirovnim ugovorom 1912. odrekne Tripolitanije, koja je 
postala italijanska kolonija. U ovom ratu Italija je upotrijebila i avijaciju i 
izvršila prvo bombardiranje iz zraka u historiji ratovanja. Odatle se ovaj 
rat u literaturi uzima kao prvi primjer rata koji je jedna "civilizirana država" 
vodila, uništavajući domaće stanovništvo Libije tada najsavremenijim oruž- 
jem i sredstvima. Mada je Libija bila daleko od Bosne, Tripolitanski rat i 
poraz Osmanske carevine ostavili su mučan utisak među Bošnjacima. Taj 
mučan utisak pretvorio se u pravo razočarenje i rezignaciju porazom Turske 
u Prvom balkanskom ratu. 

Prvi balkanski rat vodile su zajednički Srbija, Bugarska, Grčka i Crna 
Gora, kao članice Balkanskog saveza, protiv Turske, u cilju osvajanja i 
podjele preostalih osmanskih posjeda na Balkanu. Balkanski je savez uspo- 
stavljen međusobnim bilateralnim sporazumima, od kojih su prvi zaključile 
Srbija i Bugarska 13. III 1912. godine. Sporazum je predviđao da se na 
jugu prema Turskoj vodi ofanzivni rat, a da se prema Austro-Ugarskoj na 
sjeverozapadu zauzme defanzivno držanje. Bit ovog sporazuma i kasnijih 

sličnih aranžmana sa dvije druge balkanske državice, Grčkom i Crnom 
Gorom, bila je prije svega teritorijalna podjela Makedonije, Kosova i Me- 
tohije, Sandžaka i Albanije. Ugovori su predviđali izlazak Srbije na more, 
preko Albanije. Tajnim klauzulama svi međusobni ugovori predviđali su 
podjelu Albanije između četiri balkanske države saveznice. 


Na širem međunarodnom planu balkanski su ratovi omogućeni činjeni- 
com da su velike zapadne evropske sile, u prvom redu Engleska, uplašene 
snaženjem Njemačke, promijenile držanje prema Osmanskoj carevini. U 
aneksiji BiH Engleska je vidjela prvi krupan korak u njemačkom prodoru 
na istok (Drang nach Osten), čime bi se ugrozile britanske pozicije u 
istočnom Sredozemlju i općenito na Bliskom istoku. 


Sa planovima balkanskih saveznica, koje su početkom 1912. uglavnom 
dovršile modernizaciju i naoružanje svojih armija, složile su se iz istih 
razloga, kao i Engleska, također Rusija i Francuska. Izbijanje balkanskog 
rata ubrzano je pobunom Albanaca u ljeto 1912, koja je kulminirala ulaskom 
albanskih ustanika pod komandom Ise Boljetinca u Skoplje. Mladoturci su 
pristali na pregovore sa albanskim Komitetom nacionalnog ujedinjenja o 
uspostavljanju autonomne Albanije, koja bi obuhvatila vilajete Skadar, Koso- 
vo, Monastir (Bitolj) i Janjinu. Da bi spriječile uspostavljanje autonomne 
Albanije u njenim "etničkim granicama", balkanske države saveznice su 
zaratile protiv Turske već početkom oktobra 1912, znatno prije nego što 
su planirale. U ovom ratu Turska je poražena, a balkanski saveznici su 
međusobno podijelili Makedoniju, Kosovo i Metohiju, Sandžak i Albaniju. 
U međuvremenu, dok je rat još trajao, 37 albanskih rodoljuba proglasili su 
28. XI 1912. u Valoni (Vlora) nezavisnost Albanije. Na to se Srbija, Grčka 
i Crna Gora, koje su praktično okupirale Albaniju, nisu ni osvrtale. Teško 
poražena Turska bila je prisiljena da 30. V 1913. potpiše u Londonu mirovni 
ugovor kojim se odrekla svih teritorija zapadno od linije Eniz-Midia (danas 
je Enis turski grad na Marici pri njenom ušću u Egejsko more, a Midia 
grad na obali Crnog mora, u rumunskom dijelu Dobrudže). 

Mada je u Prvom balkanskom ratu zauzela i Edirne, Bugarska je bila 
nezadovoljna plijenom koji je dobila u Makedoniji, čiji je najveći dio sa 
Solunom uzela Grčka, a zatim Srbija sa Skopljem i Bitoljem. Zato je Bugarska 
je započeo Drugi balkanski rat. U ovom ratu Srbiji i Grčkoj pridružila se 
i Rumunija, koja je zauzela bugarski dio Dobrudže. Turska je iskoristila 
kritičnu situaciju u kojoj se našla Bugarska i 15. VII 1913. prešla svojim 
trupama liniju Eniz-Midia, koje su skoro bez ikakvog otpora, za samo 
sedam dana, 22. jula ušle u Edirne. Mirovnim ugovorom zaključenim 10. 
VIII 1913. u Bukureštu, Bugarska se odrekla svih svojih teritorijalnih as- 


457 


piracija u korist Grčke i Srbije. Turska je zadržala Edirne i istočnu Trakiju 
i tako ipak uspjela ostati na dijelu Rumelije i zadržati status evropske 
zemlje. Cijeli kompleks pitanja pokrenutih Prvim balkanskim ratom okončan 
je tzv. Ambasadorskom konferencijom tokom decembra 1913. u Londonu, 
koja je sazvana na inicijativu Engleske, kako bi se zbog spornih pitanja 
na Balkanu spriječio širi evropski sukob. Na ovoj je konferenciji konačno 
potvrđeno stanje proisteklo iz dva balkanska rata, s tim što je Albaniji 
priznata nezavisnost u granicama u kojima se 1 danas nalazi. 

Dok su Bošnjaci u Bosni vrlo teško doživjeli poraz Turske, koja im je 
do početka Prvog balkanskog rata bila "na dohvat ruke", odmah preko Uvca 
i Metaljke, dotle su njihovi sunarodnici, Bošnjaci u Sandžaku, veoma gorko, 
krvavo i neposredno osjetili posljedice tog događaja. Nakon poraza Turske 
Sandžak je podijeljen između Srbije i Crne Gore. Srezovi Novi Pazar, Sjenica, 
Priboj, Prijepolje i Tutin pripali su Srbiji, dok su Pljevlja, Bijelo Polje, 
Berane i Rožaj pripali Crnoj bori. O ulasku srpskih jedinica u Novi Pazar 
sačuvan je zapis koji je ostavio turski činovnik Omer Koničanin. On piše 
da su srpsku vojsku "svečano dočekali Srbi iz grada i masa muslimana". 
Srpske žene bile su obučene u svečane haljine, sa niskama dukata oko 
glave i vrata. U razgovoru s njima srpski oficir, komandant mjesta, pitao 
ih je kroz šalu: "Je li to onaj turski zulum, što ste ga trpeli?", pokazujući 
na zlatne niske. Istog dana srpska vojska je raspoređena po svim ulicama 
grada. Njen je odnos prema Bošnjacima bio korektan, što je na novopazarsko 
stanovništvo ostavilo veoma povoljan utisak. Ponašanje srpskih vojnika u 
svakom je pogledu bilo primjerno. Sve bošnjačke kuće čiji su vlasnici 
napustili grad za vrijeme borbi oko Novog Pazara, čuvali su na smjenu 
srpski vojnici. Kad bi se vlasnik vratio, stražar bi mu predao kuću, uz 
zapisnik koji je utvrđivao stanje kuće i pokućstva. Zbog svega toga, srpska 
vojska je stekla određeno povjerenje i ugled kod Bošnjaka u tom dijelu 
Sandžaka. Poslije ulaska srpske vojske nije zabilježen ni jedan slučaj ubistva 
ili pljačke u Novom Pazaru. 

Sasvim je drukčija situacija bila u onom dijelu Sandžaka u koji je ušla 
crnogorska vojska. Ona se posebno oštro obračunavala sa bošnjačkim sta- 
novništvom u Sjenici i na Pešteru, što je praćeno pljačkama i paljevinom 
bošnjačkih kuća. Od Bošnjaka je prvo na podmukao način oduzeto oružje, 
a zatim se prišlo klanju 1 ubijanju golorukih ljudi. Samo u selu Dolićima 
ubijeno je tako 58 Bošnjaka. Pljačkanja, ubistava i zloupotreba bilo je 
posebno u Bijelom Polju i okolini, što je izazvalo velik strah i nepovjerenje 
u bošnjačkom narodu. Samo do početka Prvog svjetskog rata iz crnogorskog 
dijela Sandžaka iselila su se u Tursku 12.302 Bošnjaka. U pljačkanju i 

zločini i nasilje najbolje potvrđuje činjenica da je radi smirivanja naroda 
u ljeto 1913. morala biti osnovana komisija Kraljevske crnogorske vlade 
sa zadatkom da izvidi i ispita zloupotrebu i zločine državnih činovnika u 
novooslobođenim krajevima. Ta strašna vremena umjetnički je obradio knji- 
ževnik Risto Ratković, u romanu sa simboličnim naslovom Vevidbog, gdje 
opisuje pljačkanja i nasilja u bjelopoljskom kraju. Posebno dramatičnu 
sudbinu doživjeli su Bošnjaci Plava i Gusinja. Mirne odnose stanovništva 
sa novom vlašću poremetio je dolazak neregularnih četa, pod komandom 
nekog Avra Cemovića. Njegovi ljudi počeli su pljačkati 1 paliti kuće, otimati 
stoku, vršiti nasilje nad bošnjačkim ženama i ubijati mirne ljude. Računa 
se da je tada bez razloga ubijeno oko 550 Bošnjaka u Plavu i Gusinju, a 
po nekim podacima i cijelih 800, nakon čega se pristupilo nasilnom po- 
krštavanju. U toj situaciji gusinjski muftija je savjetovao stanovništvu da 
privremeno i formalno, radi spasa golog života, primi pravoslavlje, a da se 
kasnije vrati islamu. Ljudi su ga poslušali pa je pop iz Gusinja, Đorđe 
Šekularac, za nekoliko dana pokrstio preko 12.000 Bošnjaka. Istovremeno 
je početkom maja 1913. jedna delegacija uglednih plavsko—gusinjskih Boš- 
njaka uspjela stići na Cetinje, gdje je kralja Nikolu upoznala sa žalosnim 
događajima u njihovom kraju. Kraljevom odlučnom intervencijom odmah 
su otvorene sve džamije, a nasilno pokrštenim dozvoljen povratak u islam. 
Osim tri porodice, svi su se ostali Plavljani i Gusinjani istoga dana vratili 
svojoj vjeri islamu. Zabilježeno je da su, na vijesti sa Cetinja da im je 
odobren povratak svojoj vjeri i zabranjeno dalje pokrštavanje, Plavljani i 
Gusinjani u masama pohrlili na obale Plavskog jezera, Lima i na druge 
vode, gdje su uzeli abdest i napunili sve raspoložive džamije. 

Izbijanjem Prvog svjetskog rata mnogi su Bošnjaci, kao srpski i crno- 
gorski građani, mobilizirani u vojsku, gdje su se lojalno i hrabro borili. 
Među sandžačkim Bošnjacima sačuvala se tradicija da je neznani junak 
čiji spomenik stoji na Avali ustvari jedan Bošnjak iz Sandžaka, Sulejman 
Balić, koji se istakao hrabrošću, poginuvši u borbi protiv austrougarskih 
četa. Time su se u Prvom svjetskom ratu Bošnjaci iz Bosne silom prilika 
borili protiv Bošnjaka iz Sandžaka. Hrabro i lojalno držanje Bošnjaka San- 
džaka u toku Prvog svjetskog rata nije ih spasilo da nakon stvaranja Kraljevine 
Srba, Hrvata i Slovenaca 1918. budu izloženi raznim vidovima genocida, 
pljačkanju i progonima. 

V DIO 


PRVI SVJETSKI RAT 
I STVARANJE JUGOSLAVENSKE DRŽAVE 
(1914—1918) 


Bosna i Hercegovina u Prvom svjetskom ratu 


Balkanski ratovi su prethodili Prvom svjetskom ratu. Rat 1912, u kojem 
su balkanski saveznici srušili "evropsku Tursku", stvorio je atmosferu u 
kojem je jednim terorističkim činom iniciran Prvi svjetski rat. Ubistvo 
austrijskog nadvojvode Franza Ferdinanda, koje je 28. VI 1914. počinio 
Gavrilo Princip, djelo je grupe "nacionalno—revolucionarnih", tačnije na- 
cionalističkih srpskih omladinaca, poznate pod imenom Mlada Bosna. Mada 
Prvi svjetski rat ima svoje prave uzroke i razloge u suprotnostima između 
dva bloka velikih imperijalističkih sila, ovaj sarajevski događaj ubrzao je 
njegovo izbijanje. Odmah nakon atentata, u Sarajevu i nekim mjestima u 
unutrašnjosti zemlje došlo je do demonstracija protiv Srba pa su mnoge 
radnje i kuće srpskih trgovaca i građana demolirane i opljačkane. Vjerovatno 
iz osjećanja odgovornosti što su svojim propustima pri organiziranju nad- 
vojvodine posjete dozvolile da se zločin dogodi, gradske vlasti Sarajeva su 
čak prvi dan podsticale neodgovorne elemente na demonstracije protiv Srba. 
Poznati građanski političari i članovi Bosanskog sabora, predstavnici svih 
triju naroda, dr. Jozo Sunarić, Šerif Arnautović i Danilo Dimović, odmah 
su posjetili zemaljskog poglavara Oscara Potioreka 1 tražili interveniranje, 
kako bi se neredi i progoni Srba spriječili. General Potiorek proglasio je 
29. VI 1914. u Sarajevu prijeki sud. U obrazloženju odluke o prijekom 
sudu Zemaljska vlada istakla je da nije kriva za "nemile događaje" koji su 
snažno izbili kao neposredna reakcija na "žalosno zlodjelo". Ona je spremna 
pružiti pomoć svima koji su se zbog progona i pljački našli bez životnih 
sredstava. Prijeki sud je ukinut već 26. jula, dva dana pred objavu i početak 
rata. 

Vrhbosanski nadbiskup Josip Štadler također se našao pobuđen da 
jednom okružnicom pozove 4. VII 1914. narod i svećenstvo da "u općoj 
tuzi i bolu" ne narušavaju mir i red i ne nanosi štete "bližnjemu svome". 
Sredinom jula 1914. putovala je ispred Srpske narodne organizacije u Beč 
tročlana delegacija, koju su sačinjavali Danilo Dimović, dr. Milan Jojkić i 
dr. Dimitrije Vasić, da od zajedničke vlade traži zaštitu za Srbe. 

Pošto su već prvi rezultati istrage o ubistvu Ferdinanda pokazali da se 
tadašnji vodeći srpski politički krugovi u zemlji ne mogu dovesti u vezu s 


463 


tim terorističkim aktom, istraga je okrenuta protiv zvanične Srbije. Vlada 
Kraljevine Srbije optužena je za atentat. U tom smislu Austro-Ugarska je 
uputila 23. VII 1914. ultimatum u deset tačaka. U ultimatumu se uglavnom 
tražilo da srpska vlada spriječi svaku antiaustrijsku propagandu, da se 
odmah pohapse svi koji su učestvovali u zavjeri 28. juna a nalaze se na 
teritoriji Srbije, te da u istrazi protiv njih službeno učestvuju i austrougarski 
organi. Vlada Srbije, suočena sa ratnom prijetnjom, prihvatila je sve zahtjeve, 
osim posljednjeg o neposrednom učešću austrougarskih organa u istrazi 
koja se vrši na njenoj državnoj teritoriji. To bi predstavljalo, smatrala je 
vlada Srbije, povredu njenog državnog suvereniteta. Takvim odgovorom 
srpske vlade na austrijski ultimatum rat je postao neizbježan. Vlada Aus- 
tro-Ugarske objavila je 28. VII 1914. Srbiji rat. U rat su se ubrzo umiješale 
tadašnje velike sile, Njemačka, Francuska i Rusija, a vremenom i druge 
zemlje, uključujući od 1917. i Sjedinjene Američke Države. Tako je krajem 
jula 1914. počeo Prvi svjetski rat. 

U BiH, posebno među srpskim stanovništvom, zavladao je osjećaj straha. 
Zato je jedna delegacija sarajevskih Srba, predvođena pravoslavnim mitro- 
politom Evgenijem Leticom, već trećeg dana rata, 1. VIII 1914, posjetila 
dr. Nikolu Mandića, potpredsjednika Zemaljske vlade i izrazila mu svoju 
lojalnost i odanost austrijskom caru, odnosno austrougarskoj državi. Bilo 
je i onih koji su nastojali smiriti ratnu psihozu. Među njima je bio tadašnji 
zajednički ministar finansija Leon Bilinski, koji je bio protivnik rata. On 
je odmah nakon ubistva Ferdinanda pokušao, ali bez uspjeha, omogućiti 
Bosanskom saboru da nastavi rad i da se tako u cijeloj zemlji smiri stanje. 
Pokrenuo je nekoliko zakonskih projekata, oslanjajući se uglavnom na pozna- 
tog sarajevskog advokata Danila Dimovića i saborskog zastupnika, te njegovu 
političku grupu oko lista /stina. Sve to nije dalo rezultata jer je carskim 
dekretom 6. II 1915. sabor privremeno suspendiran, pošto su prethodno 
van snage stavljene najbitnije odredbe Bosanskog ustava iz 1910. godine. 

Već prvih dana izbijanja rata nastupila su u cijeloj zemlji teška vremena. 
Došlo je do sudskih progona i interniranja srpskog stanovništva, posebno 
onog sa granice prema Crnoj bori i Srbiji. Protiv takve politike i takvih 
postupaka među prvima se javno oglasio reisul-ulema Džemaludin Čaušević. 
On je još 4. VII 1914. uputio apel Bošnjacima, savjetujući "svakom bratu 
muslimanu, da se kani zadirkivanja i izazivanja, a naročito da se prođe 
Bogu mrskog djela, uništavanja imovine". Dvadesetak dana kasnije, Čaušević 
je u Proglasu muslimanima, objavljenom u listu Jeni Misbah, 24. VII 1914. 
ponovno odlučno pozvao sve Bošnjake da budu "obazrivi i promišljeni" i 
da "svakom dobrim" zajme, te da ne čine "nikakvih besposlica" zbog kojih 
bi se "poslije mogli kajati". "Mi živimo sa drugim nemuslimanskim građanima 

u našoj domovini, s kojima smo se izrodili i s kojima ćemo živjeti i umrijeti. 
Zato ne treba nikada smetnuti s uma da bi svaki naš hrđav postupak prema 
njima mogao donijeti za sobom vrlo ružne posljedice." 

Pored reisa Čauševića, sličnim su se apelima protiv progona Srba i 
uništavanja njihove imovine oglašavali i drugi bošnjački politički, kulturni 
i vjerski prvaci i radnici, sve dok se to moglo objaviti u raznim novinama 
koje su po kratkom policijskom postupku iz dana u dan obustavljane i 
zabranjivane. 


Borbena djelovanja na granici BiH i Srbije počela su prvom austrougar- 
skom ofanzivom, 12. VIII 1914. godine. Nakon četverodnevne bitke na 
Ceru, srpska vojska je porazila austrougarske čete i natjerala ih da se 24. 
augusta povuku preko Drine natrag u Bosnu. Srpska je vojska odmah po 
tom i sama prešla Drinu 1 ušla u istočnu Bosnu. Na tom terenu i u istočnoj 
Hercegovini srpska vojska je djelovala u savezu sa crnogorskim četama, 
koje su joj se brzo pridružile. Zajednički su vodili više bitaka protiv Aus- 
trijanaca, uz pljačkaške akcije na Drini i u istočnoj Hercegovini. U svim 
tim akcijama srpska i crnogorska vojska počinile su više zločina nad boš- 
njačkim stanovništvom. Krajem septembra 1914. srpske i crnogorske čete 
izbile su na Romaniju, gdje su doprle skoro do Pala. Stanje je bilo toliko 
kritično i teško da je komandant sarajevskog garnizona 18. IX 1914. izdao 
naredbu o ograničavanju kretanja građana i zabrani svakog ulaska i izlaska 
iz grada bez posebne vojne dozvole. Na Romaniji su od 18. do 30. X 1914. 
vođene teške borbe za odbranu samog glavnog zemaljskog grada. Prilikom 
te provale srpska i crnogorska vojska počinila je po istočnoj Bosni i Her- 
cegovini veći broj zločina. Posebno su stradali srezovi: fočanski, čajnički, 
višegradski, rogatički, bijeljinski u Semberiji i gatački, bilećki i trebinjski 
u istočnoj Hercegovini. Tokom ovih višemjesečnih borbi iz tih je krajeva 
izbjeglo u druge krajeve Bosne 37.294. Bošnjaka, uz to još dodatnih 7.102 
iz Sandžaka. Razoreno je 1 spaljeno više hiljada stambenih i gospodarskih 
objekata te opljačkana i uništena brojna pokretna imovina. Akcijom dviju 
austrougarskih armijskih grupa srpska i crnogorska vojska su odbačene 
preko Drine, odnosno bosansko—crnogorske granice. Austrougarska vojska 
je zatim zauzela Beograd i nastavila dalje operacije. Ovim ponovnim pro- 
dorom austrougarske vojske u Srbiju počele su borbe koje su trajale mjesec 
dana, od 16. novembra do 15. decembra 1914, poznate i pod imenom 
Kolubarska bitka. U tim borbama, odnosno u Kolubarskoj bici, srpska 
vojska je izvojevala pobjedu, protjeravši sve austrougarske jedinice preko 
Save u Srijem. 


U proljeće 1915. Austro-Ugarska je, uz podršku Njemačke, odlučila 
krenuti u novu ofanzivu protiv Srbije. U junu 1915. osnovana je snažna 

grupa armija, nazvana "Makenzen", prema komandujućem njemačkom ge- 
neralu Augustu Makenzenu. Nakon duljih priprema, ova je armijska grupa 
napala Srbiju 6. X 1915. i za samo nekoliko dana zauzela Beograd, Smede- 
revo, Požarevac, Golubac i druga mjesta. Za nepun mjesec Srbija je u 
cijelosti bila okupirana. Srpska vojska se do februara 1916. uspjela preko 
Crne Gore i Albanije povući do jadranske obale, odakle je francuskim i 
italijanskim brodovima prebačena na grčki jonski otok Krf. Skupa sa vojskom 
povukli su se kralj i regent, vlada i Narodna skupština, tako da je na Krfu 
nastavljen politički život, prekinut ratnim slomom oktobra 1915. godine. 
Odstupnicu srpskoj vojsci pri povlačenju štitila je crnogorska vojska, koja 
je 6. 1 7. 1 1916. vodila kod Mojkovca tešku bitku sa Austrijancima. Nakon 
Mojkovačke bitke, za samo tri dana, od 8. do 11. I 1916, austro-ugarska 
vojska stigla je na Cetinje. Time je Crna Gora kao država kapitulirala, a 
kralj Nikola I Petrović i najveći dio vlade pobjegli su u Italiju. 

U međuvremenu, od 12. do 28. X 1914, dok su se još u Sarajevu čuli 
srpsko—crnogorski topovi sa Romanije, održano je suđenje "mladobosan- 
cima", odnosno teroristima i ubicama Franza Ferdinanda. Većini optuženih, 
pošto su bili maloljetna lica, izrečene su samo vremenske kazne zatvora, 
uključujući tu i Gavrila Principa. Austro-Ugarska je bila strogo pravna 
država pa se po njenim zakonima maloljetnim licima ni za najteže zločine 
nije mogla izreći smrtna kazna. Zbog stalne i potajne antiaustrijske politike 
u ratnim uslovima, održano je tokom rata u raznim mjestima BiH više tzv. 
veleizdajničkih procesa, protiv jednog broja Srba, a 11. XI 1915. vlasti su 
zabranile korištenje ćirilice u službenoj upotrebi, koja je do tada bila potpuno 
ravnopravna sa latinicom. Poučeni iskustvom iz srpsko—crnogorskog upada 
u istočnu Bosnu, Bošnjaci su osnivali svoje različite "zaštitne odrede" da 
bi se odbranili u slučaju nekog novog takvog upada. 

Slomom Srbije i Crne bore u oktobru 1915, BiH je prestala biti ne- 
posredno ratno poprište. Frontovi Prvog svjetskog rata pomjeraju se daleko 
od njenih granica, ali brojni Bošnjaci, mobilizirani u austrougarske regi- 
mente, ginu i stradavaju na tim dalekim frontovima. Bosanske regimente 
uglavnom su se borile na ruskom i italijanskom frontu. Na ruskom frontu 
Bošnjaci su učestvovali u brojnim bitkama, uglavnom u Galiciji, između 
rijeka Visle i Buga. Mnogi se sa tih galicijskih daljina nisu vratili kući, 
čak ni kao invalidi. Na italijanskom bojištu bili su učesnici devet strahovitih 
bitaka na rijeci Soči, oko Gorice i na visoravni Doberdo. O tome je liječnik 
i pjesnik Miroslav Feldman ostavio upečatljiv zapis: "Kao zelen ćilim, posut 
makovim glavama / Crveni fesovi lete / Strminom Monte Melete / Težak ih 
vjetar nosi / Teška ih kosa kosi / Ruše ih crni bumbari / Bodu ih trobridni 
žalci / Ćilim u ponosnoj Bosni / Domaći tkali su tkalci / Čovječe, to nije 

ćilim / I nije slika." Ljudski gubici BiH su u Prvom svjetskom ratu, posebno 
kada je o Bošnjacima riječ, bili izuzetno veliki. Bosanske, uglavnom boš- 
njačke regimente, ubrajane su u elitne austrougarske trupe, čiji je dolazak 
protivniku ulivao strah. Dok su Bošnjaci nemilice ginuli za cara i kralja, 
dotle su im bečki, zagrebački i peštanski purgeri, koji fronta nisu ni vidjeli, 
aplaudirali i skandirali "Bosanci dolaze!" (njemački: "Bosniaken kommen!" 
ili mađarski: "JOonnek a Bosnyakok!") 

Mada daleko od velikih bojišta, u BiH su se posljedice rata, prije svega 
u vidu masovne gladi, svuda osjećale. U zemlji je zavedena ratna privreda. 
Po svim gradovima glavne su ličnosti postali razni preduzimači, u narodu 
zvani "gibiraši", obično trgovci koji su od države dobili monopol na dodjelu 
i raspodjelu redovnog i vrlo oskudnog mjesečnog sljedovanja (gibire). Poslje- 
dice usmjeravanja privrede na ratne ciljeve bile su stalno uzimanje od 
stanovništva raznih stvari za vojne potrebe, u vidu tzv. rekvizicije. Uzimana 
je u prvom redu vučna stoka i hrana, pa se uskoro po cijeloj zemlji, a 
posebno u gradovima, osjetila i glad. Zato se u Sarajevu i drugim većim 
gradovima već od augusta 1914. prešlo na poseban režim snabdijevanja 
stanovništva životnim namirnicama u vidu tzv. aprovizacije. Zemaljska vlada 
je preduzela i druge mjere, posebno kada je Sarajevo u pitanju, da se u 
zemlji osiguraju bar najnužnije namirnice. Uprkos tome, zemlja je dočekala 
kraj rata u velikoj bijedi i neimaštini. 

Pitanje statusa BiH (1914—1918) 


Do izbijanja Prvog svjetskog rata, a prema Bosanskom ustavu iz 1910. 
Bosna i Hercegovina u dualističkoj strukturi Habsburške monarhije pred- 
stavljala je posebno upravno tijelo, sa posebnim pravnim sistemom i po- 
sebnim statusom svojih građana, koji nisu tretirani ni kao austrijski, niti 
kao ugarski državljani, nego kao "bosanskohercegovački zemaljski pripad- 
nici". Taj posebni bosanskohercegovački državnopravni subjektivitet najviše 
se izražavao kroz Bosanski sabor. Raspuštanjem Bosanskog sabora, carevim 
dekretom 6. II 1915, BiH je i dalje zadržala svoj poseban status u odnosu 
na Austriju i Ugarsku. Zato su se, bez obzira na rat, u vrhovima Monarhije 
pravile razne kombinacije oko njenog državnopravnog položaja. 

Zemaljski poglavar Stjepan Sarkotić tako je predlagao da se umjesto 
raspuštenog sabora u BiH obrazuje administrativni savjet, kao neko kvazi- 
predstavničko tijelo, koje bi mu pomagalo u radu. Zajednička vlada u Beču 
je to odbila, sa obrazloženjem da sabor nije stavljen van snage te da će se, 
kada to okolnosti dopuste, ponovno sazvati. Zato bi osnivanje nekog ad- 
ministrativnog savjeta samo otežalo situaciju u zemlji. 

Kombinacije oko državnopravnog položaja BiH pravljene su prije svega 
sa ciljem da se spriječi eventualni raspad Austro-Ugarske i onemogući 
rješenje jugoslavenskog pitanja. Austrijski vojni krugovi insistirali su da 
se BiH pripoji Austriji, dok su ugarski politički vrhovi smatrali da bi BiH 
trebalo prisajediniti Ugarskoj. Istovremeno, nuđeni su različiti planovi o 
podjeli BiH između Ugarske i Austrije, tako što bi Ugarskoj pripali Banja 
Luka i Bihać, a ostala četiri okruga (Sarajevo, Travnik, Tuzla i Mostar) 
Austriji. 

Predsjednik ugarske vlade grof Istvan Tisza smatrao je da bi se pri- 
pojenjem BiH Ugarskoj ponovno u Monarhiji uspostavila politička ravnoteža, 
poremećena priključenjem Poljske Austriji. Ugarska vlada na sjednici 2. 
X 1915. službeno je usvojila plan o priključenju BiH Ugarskoj, uz zahtjev 
da se u BiH prethodno ukinu svi oblici autonomnog političkog života, dok 
se u njoj ne učvrsti položaj Monarhije, odnosno Ugarske. Grof Tisza istrajavao 
je na ovoj ideji sve do pred sam slom Habsburške carevine. On je u 
septembru 1918. posjetio Sarajevo, gdje je razgovarao sa najistaknutijim 

bosanskim političarima. Ideju da je moguće pripojiti BiH Ugarskoj grof 
Tisza je napustio tek pošto su mu jugoslavenski orijentirani srpski i hrvatski 
bosanskohercegovački političari predali 20. IX 1918. u Sarajevu memoran- 
dum u kojem se traži rješenje bosanskog pitanja na osnovu principa samo- 
opredjeljenja naroda, i to u formi ravnopravnih i politički samostalnih naroda. 
Istovremeno sa ovim previranjima u Bosni i oko Bosne, na drugoj strani je 
tekao proces rješavanja jugoslavenskog pitanja u vidu stvaranja jedne za- 
jedničke jugoslavenske države, ujedinjenjem Kraljevine Srbije (i Crne Gore) 
sa južnoslavenskim zemljama Habsburške monarhije. 

Jugoslavensko pitanje 


Jugoslavenska ideja, kao ideja stvaranja jedne zajedničke države Južnih 
Slavena, nema neku dugu prethistoriju. Ona se najprije javila u dva maha 
u XIX st. u Hrvatskoj, i to prvo pod ilirskim, a zatim pod jugoslavenskim 
imenom. U prvoj deceniji XX st. ta ideja javlja se i u Srbiji. Te ideje bile 
su uglavnom ograničene na određene intelektualne i kulturne krugove, bez 
određenog političkog značaja. Izvjestan politički značaj jugoslavenska ideja 
dobija tek poslije 1903. i u vrijeme balkanskih ratova 1912/13. godine. 
Koincidencijom historijskih događaja tokom 1903, u većini južnoslavenskih 
zemalja i pokrajina došlo je do značajnih političkih promjena i događaja. 
U Srbiji je u maju 1903. izvršen državni udar, kojim je ubijen korumpirani 
kralj Aleksandar Obrenović, a na vlast je dovedena dinastija Karađorđevića. 
Ali, važnije je od toga bilo da je u život uveden buržoasko—demokratski 
ustav iz 1888, kojim su ostvareni uslovi za nove demokratske forme političkog 
života. Iste godine pao je u Hrvatskoj apsolutistički režim bana Khuena 
Hedervaryja, čime je stvoren prostor za "politiku novog kursa" i zbližavanje 
Hrvata i Srba. Smrću Benjamina Kallaya, u julu 1903, koji je kao au- 
strougarski zajednički ministar finansija punu 21. godinu izgrađivao apso- 
lutistički režim u Bosni i Hercegovini, otvoren je put postepenim promjenama 
i novim formama političkog života u ovoj zemlji. Najzad, Ilindenskim 
ustankom 1903. počelo je novo razdoblje u dugoj i teškoj borbi makedonskog 
naroda za nacionalno i socijalno oslobođenje. 

U južnoslavenskim zemljama Austro-Ugarske postoje istovremeno dvije, 
donekle oprečne jugoslavenske ideje. Jedna polazi od uvjerenja da je moguće 
trijalističko preuređenje Habsburške monarhije. Monarhija bi se prema 
tome preuredila tako da se uz njene dvije postojeće države, Austriju i 
Ugarsku, koje čine njen sastav, stvori i jedna treća jugoslavenska država. 
Ujedinjenjem banske Hrvatske, Dalmacije, Istre, Bosne i Hercegovine i 
slovenačkih pokrajina stvorila bi se jedna snažna jugoslavenska država, 
čime bi se unutar Monarhije postigla politička ravnoteža prema Nijemcima 
i Mađarima. S druge strane, kako se postepeno razbijaju iluzije o mogućnosti 
federalizacije Monarhije, jačaju ideje o neminovnosti rješenja jugoslavenskog 

pitanja izvan Austro-Ugarske, ujedinjenjem Hrvatske 1 ostalih južnoslaven- 
skih zemalja sa Srbijom i Crnom Gorom. 

Nakon 1903. znatan dio hrvatskih, slovenačkih i srpskih političara 
pokušao je u svojoj borbi protiv Beča ostvariti savez sa liberalnim mađarskim 
i italijanskim krugovima, koji su se također opirali habsburškom centralizmu. 
Ali, boreći se za svoje nacionalno oslobođenje, mađarsko i italijansko građa- 
nstvo istovremeno je vodilo ekspanzionističku politiku prema južnoslaven- 
skim narodima. Brzo se pokazalo da se takav savez, poznat kao "politika 
novog kursa", ne može ostvariti bez znatnih političkih i teritorijalnih ustupaka 
Mađarima i Italijanima. 

Zato se nužno morao tražiti saveznik izvan Monarhije, a to je bila 
Srbija, kojoj je također bila potrebna podrška ostalih Južnih Slavena. U 
Srbiji se od 1903. intenziviraju pripreme za oslobađanje "svih srpskih ze- 
malja", onako kako su one bile zamišljene i definirane u raznim naciona- 
lističkim planovima, još od poznatog Garašaninovog !Vačertanija iz 1844. 
godine. Pored toga, u nekim srpskim intelektualnim krugovima javljaju se 
koncepcije o stvaranju široke južnoslavenske zajednice, koje uglavnom po- 
laze od ideje srpsko-hrvatskog nacionalnog unitarizma, tj. od uvjerenja da 
su Srbi i Hrvati jedan narod, kojima se ponekad pridodaju i Slovenci. Oko 
omladinskog lista izrazite nacionalističke orijentacije, Slovenski jug, koji je 
počeo izlaziti u novembru 1903, javljaju se ideje južnoslavenske uzajamnosti 
i jedinstva, kojima se obuhvataju Srbi, Hrvati, Slovenci i Bugari, dok se 
ostali narodi ne spominju. 

Općenito se može reći da su težnje ka stvaranju izvjesne jugoslavenske 
države, naročito poslije balkanskih ratova, bile dosta raširene. Slom 0Os- 
manske carevine na Balkanu 1912. kod mnogih je političkih faktora razgrijao 
nadu da će se uskoro srušiti i Habsburška carevina, kao druga imperija 
koja je velik broj Južnih Slavena držala pod svojom vlašću. Međutim, u 
pogledu moguće jugoslavenske države postojale su znatne razlike u pitanju 
njenog oblika, političkog okvira, tj. unutar Habsburške monarhije ili izvan 
nje, zatim njenog obima i unutrašnjeg uređenja. Nosioci ovih težnji su razni 
građanski političari južnoslavenskih naroda. U tim težnjama oni vrlo teško 
uspijevaju pronaći ravnotežu između svojih posebnih i zajedničkih interesa. 
Oni gotovo po pravilu svoj uži interes pokušavaju prikazati kao opći, za- 
jednički cilj. Odatle se javljaju mnoga kolebanja u politici prema "jugosla- 
venskom pitanju". S tim kolebanjima ušlo se u rat 1914, tokom kojega je 
"jugoslavensko pitanje" i u Srbiji i kod Južnih Slavena u Austro-Ugarskoj 
formulirano u konkretan politički program. 

Izbijanjem rata 1914. jugoslovensko pitanje ušlo je u svoju kritičnu 
fazu. Rješenje tog pitanja, pa prema tome i pitanja BiH i Bošnjaka, zavisilo 

je od ishoda Prvog svjetskog rata. Ukoliko u ratu pobijede sile Antante i 
Srbija, kao njima pridružena država, bez statusa saveznika, onda se može 
na ruševinama Austro-Ugarske stvoriti jedna šira jugoslavenska država. 
Ali, ako pobijede Centralne sile, a ishod rata bio je neizvjestan sve do 
jeseni 1918, onda propada projekat stvaranja zajedničke jugoslavenske 
države. 

Politički nosioci jugoslavenskog programa u toku rata bili su srpska 
vlada i Jugoslavenski odbor. Tokom čitavog rata na čelu srpske vlade bio 
je Nikola Pašić, vođa Radikalne stranke. Jugoslavenski program i politika 
od 1914. do 1918. stvarani su i provođeni u uslovima imperijalističkog 
rata. Odatle je eventualno ujedinjenje Južnih Slavena u velikoj mjeri tretirano 
kao problem teritorijalnih kompenzacija izvedenih u režiji velikih sila. Tako 
su sile Antante, posebno Rusija, u želji da Bugarsku privuku na svoju 
stranu, vršile od početka pritisak na Srbiju da ustupi Bugarskoj znatan dio 
Vardarske Makedonije. Za taj ustupak Srbiji je obećavano teritorijalno obeš- 
tećenje u drugoj strani, u prvom redu u Bosni i Hercegovini i Dalmaciji. 
Istovremeno, sile Antante tajnim Londonskim protokolom, potpisanim 26. 
VI 1915, obećale su Italiji kao kompenzaciju za njen ulazak u rat na 
njihovoj strani, uz ostalo, Istru i skoro cijelu Dalmaciju sa otocima. Vijesti 
o tome veoma su uzbunile južnoslavenske političare iz Austro-Ugarske, 
koji se počinju vezivati za Srbiju, u želji da zajedničkim naporima ponište 
odredbe Londonskog protokola. Nigdje se interesi i težnje južnoslavenske 
političke emigracije, okupljene u Jugoslavenskom odboru, i srpske vlade 
nisu tako slagali kao u "jadranskom pitanju". Dok je pritisak velikih sila 
u "makedonskom pitanju" gurao Srbiju na zapad, dotle je "jadransko pitanje" 
tjeralo hrvatske i slovenačke političare na približavanje Srbiji. 

Opirući se odlučno pritisku Rusije da Bugarskoj ustupi dijelove Var- 
darske Makedonije, srpska vlada je u jednom politički i vojnički kritičnom 
trenutku, početkom decembra 1914, u vrijeme Kolubarske bitke, otvoreno 
i prvi put istupila sa svojim jugoslavenskim programom. Srbijanska Narodna 
skupština je na zasjedanju u Nišu 7. XII 1914. usvojila deklaraciju u kojoj 
se ističe da se Srbija u ovom ratu ne bori samo za očuvanje svoje nezavisnosti 
nego istovremeno za oslobođenje sve "neoslobođene braće Srba, Hrvata i 
Slovenaca". Taj cilj Narodna skupština je ponovila na svom zasjedanju, 
također u Nišu, 23. VIII 1915. godine. U uskoj vezi sa ovakvim ratnim 
jugoslavenskim programom srpske vlade je i njena ideja o srpsko—hrvat- 
sko—slovenačkom nacionalnom i političkom jedinstvu, iz čega je logično 
proizlazila ideja o državnopravnom unitarizmu. Unitarna država bila je za 
srpsku vladu uslov srpsko—hrvatsko—slovenačkog ujedinjenja. 

Izlazeći sa ovakvim programom, srpska vlada se nadala da će parla- 
mentarno—demokratski poredak Srbije imati veliku privlačnu moć za Južne 
Slavene u Habsburškoj monarhiji. U političkoj praksi rješavanja jugoslaven- 
skog pitanja to se nije dogodilo. Većina hrvatskih i slovenačkih političara 
nije pokazivala oduševljenje unutrašnjim poretkom Kraljevine Srbije, tražeći 
od nje da im u budućoj državi jamči u prvom redu nacionalna prava. 

Povjerenje u svoj ustavni poredak dovela je u sumnju sama srpska 
vlada vlastitom političkom praksom u Makedoniji i na Kosovu, nakon bal- 
kanskih ratova. Makedonci ne samo da nisu bili nacionalno priznati nego 
se nisu mogli koristiti ni političkim niti ostalim građanskim pravima, koja 
su uživali građani Srbije prema ustavu od 1903. godine. Uviđajući negativne 
posljedice takvog stanja, regent Aleksandar je proklamacijom 25. XII 1914. 
proglasio punu građansku i političku jednakost "braće koju od Turaka 
oslobodismo" sa Šumadincima i drugim Srbijancima. Istovremeno, ukinuo 
je sve specijalne zakone i iznimne mjere koje su u Makedoniji uvedene 
nakon njenog pripajanja Srbiji 1913. godine. Ova "proklamacija o Make- 
doniji" nije među južnoslavenskim političarima u emigraciji mogla otkloniti 
sve sumnje u pogledu krajnjih namjera srpske vlade. 

Na samom početku rata iz Austro-Ugarske je uspio izaći jedan broj 
istaknutih jugoslavenskih političara 1 javnih radnika, poznatih po svom 
antihabsburškom raspoloženju. Ova južnoslavenska politička emigracija oku- 
plja se prvih mjeseci rata po savezničkim zemljama, međusobno povezuje 
i organizira, s ciljem vođenja nacionalno—političke akcije za zaštitu interesa 
Južnih Slavena koji su živjeli pod austrougarskom vlašću. Istaknuti hrvatski 
i slovenački političari koji su se na početku rata našli u emigraciji, odmah 
stupaju u vezu sa srpskom vladom, koja im također predlaže da formiraju 
jedan odbor koji će raditi na upoznavanju javnosti savezničkih zemalja sa 
jugoslavenskim pitanjem. Takvo tijelo, pod imenom Hrvatski odbor, osnovano 
je već u novembru 1914. u Firenci. Ovo tijelo formalno se konstituiralo 1. 
V 1915. u Parizu, pod nazivom Jugoslavenski odbor. Za predsjednika Odbora 
izabran je dr. Ante Trumbić, istaknuti hrvatski političar iz Dalmacije. U 
Odboru je bilo više istaknutih političara iz Hrvatske, a od slovenačkih 
predstavnika najznačajniji i najaktivniji bio je dr. Bogumil Vošnjak. Bosnu 
i Hercegovinu u Odboru su predstavljala trojica srpskih bosanskih političara: 
dr. Nikola Stojanović, Dušan Vasiljević i dr. Milan Srškić. To znači da u 
Jugoslavenskom odboru nije bilo političkih predstavnika Bošnjaka. Stalno 
sjedište Jugoslavenskog odbora bilo je u Londonu. Jugoslavenski odbor 
uspio je ostvariti dosta blisku saradnju sa srpskom vladom, posebno u borbi 
protiv odredaba tajnog Londonskog protokola, kojim su saveznici obećali 
Italiji Dalmaciju i Istru. Koristeći se diplomatskom mrežom Kraljevine Srbije, 


473 


Jugoslavenski odbor je uspio zainteresirati vlade savezničkih zemalja za 
ujedinjenje Južnih Slavena. Živu propagandnu aktivnost Jugoslavenski odbor 
je razvio među južnoslavenskim iseljenicima u Sjevernoj i Južnoj Americi, 
odakle je dobijao finansijsku podršku za svoj rad. Kasnije, Odbor svoju 
propagandnu aktivnost proširuje i na Rusiju, među zarobljene austrougarske 
vojnike koji su poticali iz južnoslavenskih pokrajina Monarhije. Među njima 
se regrutira Jugoslavenska dobrovoljačka divizija koja se borila na Solunskom 
frontu. 


Jedan od osnivača i najistaknutijih članova Jugoslavenskog odbora u 
početku je bio Frano Supilo, bez sumnje najznačajniji hrvatski političar 
prvih dviju decenija XX stoljeća. On je bio vatreni pobornik hrvatsko—srpske 
saradnje i jugoslavenske ideje, ali je smatrao da buduća jugoslavenska 
zajednica mora biti stvorena demokratskim putem, na bazi priznavanja 
prava na samoopredjeljenje svim jugoslavenskim narodima. Zahtijevao je 
da se sva državno—pravna pitanja buduće zajedničke države urede konsen- 
zusom, bez ikakvih prethodnih uslova sa bilo koje strane. Supilo je zbog 
lukavog i sumnjivog držanja Nikole Pašića posebno insistirao da se raščisti 
pitanje velikosrpske hegemonije u budućoj državi. Kako su ostali članovi 
Odbora, plašeći se da se zbog spleta međunarodnih okolnosti pitanje ujed- 
injenja ne može odlagati u nedogled, bili umjereniji i skloni kompromisu 
sa srpskom vladom, Frano Supilo je napustio Jugoslavenski odbor. 


U prvoj polovini 1917. i srpska vlada i Jugoslavenski odbor smatrali 
su, svako iz svojih razloga, da bi bilo potrebno izaći pred savezničku javnost 
sa jednim zajedničkim programom jugoslavenskog ujedinjenja. Početkom 
1917. sve se više govorilo o mogućnosti mirovnih pregovora između zaraćenih 
strana, posebno o mogućnosti zaključenja separatnog mira između Antante 
i Austro-Ugarske. Februarskom revolucijom 1917. otpala je iz rata Rusija, 
kao glavni saveznik Srbije. Pored toga, srpsku vladu na Krfu mučila su 
unutrašnja stranačko—politička trvenja, neslaganje sa regentom Aleksan- 
drom, te određeno nezadovoljstvo u vojsci zbog suđenja oficirima iz organi- 
zacije "Crna ruka" (tzv. Solunski proces). Na drugoj strani, Jugoslavenski 
odbor se plašio da se unutar Monarhije ne riješi jugoslavensko pitanje te 
da ga srpska vlada ne napusti, paktirajući u pogledu "jadranskog pitanja" 
sa Italijom. Zato su se obje strane odlučile na međusobne pregovore. 


Poslije duže od mjesec dana pregovora, vođenih na Krfu u ljeto 1917, 
srpska vlada i Jugoslavenski odbor objavili su 20. VII 1917. zajedničku 
deklaraciju, u kojoj izjavljuju da će po okončanju rata obrazovati slobodnu, 
nacionalnu i nezavisnu državu Srba, Hrvata i Slovenaca. Ova deklaracija 
polazi od dva osnovna načela. Prvo je načelo nacionalnog jedinstva Srba, 
Hrvata i Slovenaca, kao "jednog troimenog i troplemenog naroda", a drugo 

je načelo samoopredjeljenja naroda. Na osnovu tih načela postavlja se 
zahtjev za stvaranjem zajedničke države na ruševinama Habsburške carevine. 
Prema deklaraciji ta zajednička država bi bila ustavna, parlamentarna mon- 
arhija, sa dinastijom Karađorđevića na čelu. Deklaracijom je dalje riješeno 
niz sitnijih pitanja, kao što su ravnopravnost vjeroispovijesti, ravnopravnost 
latinice i ćirilice, izjednačavanje kalendara, državna zastava i grb, biračko 
pravo itd. Istovremeno je ključno pitanje unutrašnjeg uređenja, tj. unitarna 
ili složena država, ostalo nerazjašnjeno i nedefinirano. Nigdje nije rečeno 
da buduća država neće biti federalna, ali je iz toka pregovora, prema njihovim 
zapisnicima, jasno proisticalo da će buduća država biti unitarna, sa određe- 
nom administrativnom decentralizacijom, čiji obim i oblik nije definiran. 
U Deklaraciji se nedvosmisleno kaže da će "Država Srba, Hrvata i 
Slovenaca, poznatih pod imenom Južnih Slavena ili Jugoslavena, biti slo- 
bodna nezavisna Kraljevina sa jedinstvenom teritorijom". Sve što je u Dek- 
laraciji proklamirano potvrdiće se Ustavom, "koji će poslije zaključenja 
mira donijeti Ustavotvorna skupština izabrana na osnovi opšteg i jednakog, 
neposrednog i tajnog prava glasa". Kao neki varljivi ustupak onima koji su 
bili protiv unitarističkog uređenja države, u Deklaraciji je istaknuto da će 
budući Ustav "dati narodu mogućnost, da razvija svoje posebne energije u 
samoupravnim jedinicama, obilježenim prirodnim, socijalnim i ekonomskim 
prilikama". Ustav se inače morao donijeti "brojno kvalifikovanom većinom". 


Ovom deklaracijom, mada je u mnogo čemu ostala nejasna i nedorečena, 
prvi put je u toku rata javno iskazana volja Južnih Slavena da stvore za- 
jedničku državu. Krfsku deklaraciju usvojio je 27. VIII 1917. Crnogorski 
odbor, osnovan početkom iste godine u Parizu sa zadatkom da među Crno- 
gorcima širi ideju ujedinjenja Crne Gore sa Srbijom i ostalim južnoslavenskim 
zemljama. Bošnjaci su bili izvan tih političkih kretanja sve do potkraj 
1917/1918. godine. 


U tom međuvremenu dolazi tokom 1917. do oživljavanja javnog politič- 
kog života u Austro-Ugarskoj, koji je bio zamro početkom rata. Na prvom 
se mjestu postavljaju razna državno—pravna pitanja, među kojima dominira 
jugoslavensko pitanje. Najaktivniji su u tome slovenački klerikalni političari, 
posebno Janez Krek i dr. Anton Korošec, vođe Slovenske ljudske stranke. 
Korošec je početkom 1917. izjavio austrijskom kancelaru Heinrichu Clam— 
-Martinicu da je na jugu Habsburške carevine velikosrpska ideja najjača 
i da zbog toga treba efikasno prići rješavanju jugoslavenskog pitanja ujed- 
injenjem Slovenije i Hrvatske u okviru Monarhije. Prvih mjeseci 1917. 
Korošec uspostavlja intenzivne veze sa političarima u Zagrebu, Bosni, a 
posebno u Dalmaciji i Istri, koje su, kao i slovenačke pokrajine, bile pred- 
stavljene u Carevinskom vijeću u Beču. Krek i Korošec su 21. V 1917. 

izjavili caru Karlu da priznaju Srbe za ravnopravnog nacionalnog partnera 
u zajedničkoj državi. Živim nastojanjem Korošca sve južnoslavenske političke 
grupe iz Slovenije, Istre i Dalmacije, predstavljane u bečkom parlamentu, 
ušle su u Jugoslavenski klub, koji je 30. V 1917. izašao pred Carevinsko 
vijeće sa deklaracijom u kojoj se traži stvaranje jedne jugoslavenske države 
pod žezlom "habsburško—orenske dinastije". Ta je Majska deklaracija ozna- 
čila početak pokreta koji je postepeno doveo do ujedinjenja južnoslavenskih 
zemalja koje su bile pod habsburškom vlašću, stvaranjem Države Slovenaca, 
Hrvata i Srba 29. X 1918. godine. 

Povodom Majske i Krfske deklaracije javno su se oglasili hrvatski i 
bošnjački političari u BiH, koji uopće nisu bili predstavljeni u Jugoslaven- 
skom odboru. Prvi su se izjasnili Štadlerovi klerikalci, usko povezani sa 
slovenačkim klerikalcima, ali i sa tadašnjim zemaljskim poglavarom Stjepa- 
nom Sarkotićem. Nadbiskup Štadler je zastupao tzv. "hrvatsko rješenje", 
kao način da se sačuva Monarhija i njena dualistička struktura, uz otvaranje 
mogućnosti za trijalističko preuređenje. Po tom trijalističkom rješenju trebalo 
bi u jedan državno—pravni entitet ujediniti Hrvatsku, Slavoniju, Dalmaciju, 
Bosnu i Hercegovinu, te Istru sa Kranjskom i drugim slovenačkim pokra- 
jinama, ukoliko se tome ne bi protivila Austrija. 

Od bošnjačkih političara prvi su istupili predsjednik sabora Safvet-beg 
Bašagić i Šerif Arnautović, tada jedan od najuticajnijih vođa Ujedinjene 
muslimanske organizacije. Oni su 17. VIII 1917. predali memorandum caru 
Karlu, s prijedlogom da se državno—pravni položaj BiH riješi njenim prik- 
ljučenjem Ugarskoj, sa osiguranom autonomijom. Nasuprot tome, mlađi 
bošnjački političari i intelektualci u Bosni prihvataju postepeno jugoslaven- 
sku orijentaciju. Tako je tadašnji sekretar Trgovačke i obrtničke komore u 
Sarajevu, dr. Mehmed Spaho, izjavio u februaru 1918. da "muslimanska 
inteligencija a većim dijelom i široke narodne mase, uviđaju da im je spas 
u slozi i jedinstvu svih Srba, Hrvata i Slovenaca". 

Najzad su se, prilikom kratke posjete Antona Korošca Sarajevu, počet- 
kom septembra 1918. oglasili i bosanski franjevci, izjavom da je zahtjev 
da se na slavenskom Jugu ujedine Hrvati, Slovenci i Srbi jedan prirodan 
zahtjev. Da bi odbacili svaku sumnju da oni kao autohtoni živalj u Bosni 
nisu tobože za ujedinjenje, to "odvažno izjavljuju" svoju solidarnost sa Ju- 
goslavenskim klubom u Beču i njegovom deklaracijom od 30. V 1917. 
godine. 

Bez obzira na to, najveći je utisak na dr. Korošca izazvala izjava reis- 
ul-uleme Čauševića, koga je posjetio skupa sa dr. Ivom Sunarićem. Reis- 
ul-ulema je tom prilikom rekao dr. Korošcu: "Radite što vas je volja. Ja ću 
odobriti svaki čin, koji će našem narodu donijeti slobodu. Meni je dosta 

naše vlade i turske i njemačke." U daljem se razgovoru reisul-ulema izjasnio 
"protiv nastojanja Šerifa Arnautovića" da se Bosna priključi Ugarskoj. Reis- 
ul-ulema se izričito opredijelio za saradnju svih Južnih Slavena i opću 
amnestiju. Korošec je razgovarao i sa Derviš-begom Miralemom i Sejfudinom 
Huseinagićem, prokuratorom Islamske banke i pristalicom Adem-age Me- 
šića. Obojica su se izjasnili za Majsku deklaraciju. Vodeći Bošnjaci su se 
time izjasnili za zajedničku slovenačko—hrvatsko—srpsku akciju. 

Od proljeća 1918. u južnoslavenskim zemljama Habsburške monarhije 
počinje, u duhu Majske deklaracije, ubrzani proces postepenog političkog 
osamostavljivanja u odnosu na Beč i Budimpeštu. Tako se već 3. III 1918. 
sastala u Zagrebu grupa hrvatskih, slovenačkih i srpskih političara, koja 
je usvojila i potpisala rezoluciju u kojoj se ističe da je "nužna koncentracija 
svih stranaka i grupa koje, stojeći na stanovištu narodnog jedinstva, te 
oslanjajući se na načelo narodnog samoodređenja, traže svoju narodnu neza- 
visnost i na demokratskim temeljima uređenu državu Slovenaca, Hrvata i 
Srba". Rezoluciju su potpisali i peterica političara iz BiH: Danilo Dimović, 
Đuro Džamonja, Kosta Majkić, Jozo Sunarić i Vojislav Šola. Među njima 
nije bio ni jedan Bošnjak, što dovoljno govori o pokušajima njihove političke 
izolacije u tim prelomnim historijskim trenucima i događajima, ali može 
biti i znak bošnjačkog opreza pred neizvjesnostima koje je donosila propast 
Austro-Ugarske i stvaranje jugoslavenske države pod očitom srpskom domi- 
nacijom. 


Na osnovu ove rezolucije, od marta do maja 1918. izvršena je određena 
politička koncentracija nekoliko hrvatskih stranaka i većeg broja uglednih 
političara iz uže Hrvatske, Dalmacije, Istre, Međimurja i BiH. U Zagrebu 
je počeo izlaziti list Glas Slovenaca, Hrvata i Srba, koji je otvoreno agitirao 
za jugoslavensku državu. Pri tome je sve više i otvorenije preovladavala 
orijentacija da se ide ka stvaranju jugoslavenske države izvan Monarhije. 
Kada je krajem ljeta 1918. postalo jasno da će centralne sile izgubiti rat, 
a istovremeno su čitavu Austro-Ugarsku zahvatila velika revolucionarna 
vrenja, južnoslavenski političari pristupaju osnivanju vlastitih organa vlasti. 
Tako nastaju "narodna vijeća", kao predstavnička politička tijela za pojedine 
zemlje i pokrajine. Već u julu 1918. godine osnivaju se narodna vijeća u 
Dalmaciji, na Hrvatskom primorju i u Istri. U augustu se osniva u Ljubljani 
Narodni svet, kao predstavničko tijelo za slovenačke pokrajine. Najzad, u 
septembru 1918. osnovano je Narodno vijeće za Bosnu i Hercegovinu. 

Razvoj situacije na bojištima tokom septembra 1918. ukazivao je da 
će se Habsburška monarhija vrlo brzo raspasti. U takvoj situaciji južnoslaven- 


ski političari proglasili su u Zagrebu 8. X 1918. Narodno vijeće Slovenaca, 
Hrvata i Srba, kao "političko predstavništvo svih Slovenaca, Hrvata i Srba 

koji žive u Hrvatskoj i Slavoniji s Rijekom, Dalmaciji, Bosni i Hercegovini, 
Istri, Trstu, Kranjskoj, Goričkoj, Štajerskoj, Koruškoj, Bačkoj, Banatu, Bara- 
nji i Međimurju". Za predsjednika Vijeća izabran je slovenački političar 
dr. Antun Korošec. U svom proglasu Narodno vijeće je odlučno istaklo da 
traži "neovisnu i slobodnu državu Slovenaca, Hrvata i Srba uređenu na 
demokratskim načelima". Narodno vijeće je 16. X 1918. odbilo manifest 
cara Karla, koji je ponudio preuređenje Monarhije na trijalističkoj osnovi. 
Odmah nakon toga, Narodno vijeće se na sjednicama održanim u Zagrebu 
od 17. do 18. X 1918. konstituiralo kao centralni organ SHS—a. Tom prilikom 
izdata je objava Narodnog vijeća narodu Slovenaca, Hrvata i Srba, u kojoj 
se, između ostalog, ističe da je "od ovog trenutka Narodno vijeće opuno- 
moćeno od svih narodnih stranaka i grupa da u svoje ruke preuzme vođenje 
narodne politike". U praksi to je značilo da će u svim budućim držav- 
no—pravnim i političkim pregovorima, umjesto pojedinih stranaka, nastupati 
Narodno vijeće SHS-a. 

U plenum Narodnog vijeća SHS iz BiH je ušlo 18 predstavnika. To su 
bili: Kosta Kujundžić, Gligorije Jeftanović, Šćepan Grđić, dr. Jozo Sunarić, 
Vojislav Šola, fra Ljubomir Galić, dr. Luka Čabrajić, dr. Savo Ljubibratić, 
Vjekoslav Jelavić, dr. Milan Jojkić, dr. Tugomir Alaupović, dr. Vladimir 
Ćorović, Hamid Svrzo, fra Didak Buntić, Maksim Đurković, dr. Mehmed 
Spaho, prota Dušan Kecmanović i dr. Vojislav Besarović. U Središnji je 
odbor Narodnog vijeća ušlo šest bosanskohercegovačkih predstavnika: dr. 
Jozo Sunarić, Vojislav Šola, dr. Milan Jojkić, Šćepan Grđić, fra Ljubomir 
Galić i dr. Luka Čabrajić. Ovaj spisak pokazuje da u Središnji odbor nije 
imenovan niti jedan Bošnjak, kao navodni pripadnik naroda Slovenaca, 
Hrvata i Srba. Zato su bošnjački građanski političari oštro protestirali pa 
su naknadno u Središnji odbor kooptirani dr. Halid-beg Hrasnica i Hamid 
SVrzo. 

Konačni akt o konstituiranju Države Slovenaca, Hrvata i Srba, bila je 
odluka Hrvatskog sabora od 29. X 1918. kojom se raskidaju sve držav- 
no—pravne veze Trojedne Kraljevine Hrvatske, Slavonije i Dalmacije sa 
Kraljevinom Ugarskom i Austrijskom carevinom i objavljuje pristupanje 
Državi Slovenaca, Hrvata i Srba "na cijelom etnografskom području toga 
naroda". Tako je 29. X 1918. osnovana Država Slovenaca, Hrvata i Srba. 
Za predsjednika Narodnog vijeća SHS, kao vrhovnog organa vlasti u toj 
novoj državi, izabran je Anton Korošec, a za potpredsjednike dr. Ante 
Pavelić (zubar) i Svetozar Pribićević. Stvaranje Države SHS, čiji je sastavni 
dio bila i BiH, rezultat je u velikoj mjeri tadašnjih međunarodnih okolnosti, 
u prvom redu sovjetske revolucije u Rusiji i Lenjinovog Dekreta o miru, 
kojim je 8. XI 1917. proklamirano pravo naroda na samoopredjeljenje. 

Tome je parirao američki predsjednik Woodrow Wilson, koji je 8. I 1918. 
objavio svojih poznatih Četrnaest tačaka, u kojima je, kao jednu od pret- 
postavki za uspostavljanje svjetskog mira, predvidio i "autonomiju naroda 
u Austro-Ugarskoj", što su ti narodi, a posebno Južni Slaveni, protumačili 
i shvatili kao pravo na samoopredjeljenje. Wilsonov ambasador u Parizu 
William Sharp je još prije toga, krajem aprila 1917, uvjeravao Trumbića 
da predsjednik Wilson odlično poznaje "sva zamršena pitanja u Evropi" i 
da neće dopustiti da Jugoslaveni "budu orobljeni". 

Po povratku bosanskohercegovačkih delegata iz Zagreba 31. X 1918. 
konstituiran je u Sarajevu Glavni odbor Narodnog vijeća SHS za BiH. 
Posljednji austro-ugarski zemaljski poglavar BiH, general Stjepan Sarkotić, 
predao je 1. XI 1918, uz prisustvo visokih vojnih funkcionera, upravu 
zemlje Glavnom odboru Narodnog vijeća SHS za BiH. Članovi Narodnog 
vijeća bili su Gligorije Jeftanović, kao predsjednik, te dr. Jozo Sunarić i 
dr. Halid--beg Hrasnica, kao potpredsjednici. Sekretari su bili dr. Savo 
Ljubibratić i Hamid Svrzo. Ostali su članovi bili Vasilj Grđić, Kosta Ku- 
jundžić, Vojislav Šola, Danilo Dimović, Vjekoslav Jelavić, fra Ljubo Galić, 
dr. Vojislav Besarović, fra Didak Buntić, dr. Luka Čabrajić, dr. Vladimir 
Ćorović, Karlo Canker, Đuro Džamonja, Simo Baraković, dr. Milan Jojkić, 
Dušan Kecmanović, Pero Stokanović, Smail-aga Ćemalović, profesor Salih 
Bašić, Maksim Đurković i Šćepan Grđić. 


Trećeg novembra 1918. imenovana je prva bosanskohercegovačka Na- 
rodna (Zemaljska) vlada za BiH u koju su ušli Atanasije Šola, kao predsjed- 
nik, Danilo Dimović, kao povjerenik za pravosuđe, dr. Mehmed Spaho, 
povjerenik za obrt, trgovinu, poštu i brzojav, Vjekoslav Jelavić, povjerenik 
za zdravstvo, dr. Tugomir Alaupović za prosvjetu i bogoštovlje, Stevo Žakula 
za prehranu, Vaso Ristić, povjerenik za finansije, Vasilj i Šćepan Grđić za 
organizaciju narodnih vijeća, odnosno za odbranu. 


Istog je dana Narodna vlada brzojavno obavijestila sve kotarske urede 
da "preuzima poslove zemaljske uprave", uz dužnost i obavezu da u cijeloj 
zemlji održi "javni mir, red i sigurnost". U skladu s tim, moraju se u svakom 
mjestu "u sporazumu sa najviđenijim nekompromitiranim ličnostima sviju 
vjera" te sa oružničkim zapovjedništvom, uspostaviti okružni i kotarski odbori 
Narodnog vijeća SHS. Istovremeno se na narod apeliralo da bude "milostiv 
i velikodušan" te da "oprosti i zaboravi sve nevolje i uvrede", kako nikome 
ne bi dopustio da mu "u slobodi glas okalja i osramoti". Ova je izjava 
zvučala u skladu sa poznatim osnovnim načelom narodnog suvereniteta: 
"Čuvaj svačije dobro i imetak, čuvaj ličnu slobodu i sigurnost svakog građa- 
nina." U prevratnoj praksi to se sve izmetnulo u poziv na nemilosrdni progon 
Bošnjaka. 

Tako ovaj i slični proglasi nisu u tom prevratnom vremenu mogli sami 
po sebi suzbiti različite nerede i previranja, među kojima je na prvom 
mjestu bilo agrarno nasilje. Zbog općeg nereda u mnogim dijelovima zemlje, 
došlo je 4. XI 1918. kod Višegrada do sastanka predstavnika Glavnog 
odbora Narodnog vijeća SHS za BiH sa vojvodom Stepom Stepanovićem, 
komandantom Druge srpske armije. Tu je postignut sporazum da jedinice 
Druge srpske armije uđu u BiH i preuzmu brigu o javnoj sigurnosti i 
održavanju reda i mira. Tako su već 6. XI 1918. prve srpske jedinice ušle 
u Sarajevo, a zatim postepeno i u druga mjesta BiH. 

Istoga dana, 6. XI 1918, počela je u Ženevi Konferencija o jugoslaven- 
skom ujedinjenju. Stvaranjem Države SHS nastala je sa stanovišta jugosla- 
venskog pitanja jedna bitno nova pravna situacija. Sada prema Kraljevini 
Srbiji nije stajalo jedno nezvanično političko tijelo, kao što je bio Jugoslaven- 
ski odbor, nego jedna nova država, koja je obuhvatala sve južnoslavenske 
zemlje bivše Austro-Ugarske, osim Vojvodine. Već početkom novembra 
1918. došlo je to prvog pokušaja ujedinjenja Države SHS 1 Kraljevine Srbije. 
U tom cilju vođeni su od 6. do 9. XI 1918. pregovori u Ženevi između 
srpske vlade, Narodnog vijeća SHS, Jugoslavenskog odbora i predstavnika 
srbijanske opozicije. Pregovori su završeni usvajanjem jedne deklaracije, 
u literaturi poznate kao Ženevska deklaracija, koja je prema općem mišljenju 
predviđala da se bar u početku ujedinjenje izvrši na konfederativnom prin- 
cipu. Predstavnici Narodnog vijeća SHS i Jugoslavenskog odbora željeli su 
Ženevskim sporazumom, bar za izvjesno vrijeme, otkloniti velikosrpski uni- 
taristički koncept ujedinjenja, u nadi da će se kasnije u Ustavotvornoj 
skupštini naći za njih povoljnije rješenje. I sam predsjednik srpske vlade 
Nikola Pašić bio je prisiljen pristati na takav sporazum, pošto je na kon- 
ferenciji ostao u manjini. Po povratku u Beograd, Pašić je odmah podnio 
ostavku na mjesto predsjednika vlade i time anulirao svoj potpis na Ženevskoj 
deklaraciji. Time je omogućio srpskoj vladi da naknadno odbije da primi 
Ženevski sporazum, što je ona i učinila. Sporazum su odbili i neki članovi 
Narodnog vijeća u Zagrebu, posebno njegov potpredsjednik Svetozar Pribi- 
ćević, koji se odlučno zalagao za unitaristički koncept ujedinjenja. Time 
je propao posljednji pokušaj da se ujedinjenje ostvari na ravnopravnoj 
osnovi. 

Situacija u novostvorenoj Državi Slovenaca, Hrvata i Srba bila je izuzetno 
teška usljed agrarnih i drugih revolucionarnih nemira, te prodora italijanske 
vojske u Istru, Rijeku, dijelove Slovenije i Dalmacije. Država SHS nije 
raspolagala ni sa kakvom značajnijom oružanom silom da bi sve to mogla 
spriječiti. Zato je sa raznih strana požurivano njeno ujedinjenje sa Kraljevi- 
nom Srbijom. U takvoj je situaciji Narodno vijeće SHS, poslije dugih rasprava, 

izabralo 24. XI 1918. u Zagrebu, odbor od 28 lica, sa zadatkom da u 
sporazumu sa vladom Kraljevine Srbije "bezodvlačno provede organizaciju 
jedinstvene države". U međuvremenu, Velika narodna skupština Vojvodine, 
održana u Novom Sadu 25. XI 1918, proglasila je direktno ujedinjenje 
Vojvodine sa Srbijom. Dan kasnije, istu odluku donijela je na skupu u 
Podgorici crnogorska Velika narodna skupština. U toj je situaciji delegacija 
Narodnog vijeća SHS otputovala 27. XI 1918. u Beograd radi pregovora o 
ujedinjenju. Među 28 članova pregovaračke delegacije, koju je predvodio 
potpredsjednik Narodnog vijeća SHS dr. Ante Pavelić (zubar), bilo je i šest 
predstavnika iz BiH: dr. Luka Čabrajić, Šćepan Grđić, dr. Savo Ljubibratić, 
dr. Jozo Sunarić, Vojislav Šola, a od Bošnjaka dr. Halid-beg Hrasnica i 
Hamid Svrzo. 

Mada su bili u teškoj situaciji, članovi delegacije su stajali pri uputstvima 
koja su imali da se buduća država uredi na federalnom principu. Od toga 
je tokom pregovora delegacija morala odustati. Delegacija se u Beogradu 
našla pod velikim pritiskom, izolirana u pogledu konsultacija sa Zagrebom, 
pa je morala izmijeniti svoj Naputak. Umjesto Naputka, delegacija je 
1. XII 1918. podnijela jednu adresu regentu Aleksandru Karađorđeviću, 
kojom ga poziva da u ime kralja Petra preuzme vlast u čitavoj državi. 
Regent je na to proglasio "ujedinjenje Srbije sa zemljama nezavisne Države 
Slovenaca, Hrvata i Srba u jedinstveno Kraljevstvo Srba, Hrvata i Slovenaca". 
Tako je Bosna i Hercegovina, pa time i Bošnjaci, kao sastavni dio Države 
Slovenaca, Hrvata i Srba, ušla u sastav nove jugoslavenske države. 

VI DIO 


RAZDOBLJE PRVE JUGOSLAVENSKE DRŽAVE 
(1918—1941) 


BiH i Bošnjaci za vrijeme privremenog državnog uređenja 


Činom ujedinjenja 1. XII 1918. BiH je ušla u sastav jedinstvene ju- 
goslavenske države, ali je još jedno duže vrijeme zadržala neke elemente 
i oblike svoje državnosti i autonomnosti. Glavni odbor Narodnog vijeća za 
BiH prestao je sa radom 31. XII 1918, ali je Narodna vlada za BiH nastavila 
i dalje obavljati svoje redovne poslove. Narodna vlada, koja je imala deset 
povjereništava, radila je pod tim imenom do 31. 1 1919. godine. U međuvre- 
menu, u skladu sa tendencijom centralizacije vlasti u novoj državi, naredbom 
regenta Aleksandra, Narodna vlada preimenovana je u Zemaljsku vladu i 
iz njenog djelokruga izdvojeni su i prenijeti na centralnu vladu u Beogradu 
spoljni i vojni poslovi, državne finansije, poslovi ishrane i obnove zemlje 
i trgovine, obrta i industrije. Tako je, umjesto ranijih deset, Zemaljska vlada 
za BiH od 1. 11 1919. imala samo četiri povjereništva: za unutrašnje poslove, 
pravosuđe, poljoprivredu, te prosvjetu i vjerske poslove. 

Zbog niza teškoća praktične prirode, ove regentovom naredbom pred- 
viđene promjene tekle su vrlo sporo pa je u stvarnosti Zemaljska vlada za 
BiH i u narednih četiri—pet godina u osnovi zadržala istu organizaciju i 
strukturu vlasti kakvu je imala ranija Narodna vlada. Tako su u sastav 
Zemaljske vlade za BiH, pored predsjednika i potpredsjednika, ulazili i 
povjerenici za unutrašnje poslove, za pravosuđe, poljoprivredu i rudarstvo, 
za zdravstvo i prehranu, za trgovinu, obrt, poštu i brzojav, za bogoštovlje i 
nastavu, za narodnu odbranu i socijalnu skrb. Na sporost i postupnost 
administrativnih promjena ukazuje terminologija i leksika koji su još uvijek 
bili austro-ugarski. Štaviše, centralna vlada u Beogradu izdala je 26. II 
1919. naredbu o uspostavljanju funkcije delegata ministra finansija pri 
Zemaljskoj vladi za BiH. Njemu je ubrzo pridodat i povjerenik za javne 
radove i željeznice, čime je u praksi djelokrug Zemaljske vlade značajno 
proširen, bez obzira na činjenicu što je naredbom o njenom osnivanju bio 
sužen. Takvu situaciju nametala je životna praksa, prije svega bošnjačka 
egzistencija, iako je centralna vlast u Beogradu željela suprotno. To je, 
pored ostalog, samo pokazivalo da je tradicija Bosne i Hercegovine i 
bošnjaštva te njihove državnosti imala duboke korijene. 

U cijeloj novoj državi zavedeno je privremeno državno uređenje, koje 
se silom prilika oslanjalo na zatečene državno—pravne tradicije. Osnovna 
načela privremenog državnog uređenja određena su već Prvodecembarskim 
aktom, tj. proglasom ujedinjenja. Tim aktom bilo je predviđeno da će vlast 
u novoj državi do donošenja Ustava vršiti kralj, odnosno regent Aleksandar, 
vlada i Privremeno narodno predstavništvo (PNP). Sve do 20. XII 1918, 
kada je obrazovana prva vlada Kraljevine Srba, Hrvata i Slovenaca, cje- 
lokupnu je vlast imao isključivo regent Aleksandar. On se pri tome oslanjao 
na srpsku vojsku, kao jedinu stvarnu oružanu silu na teritoriji nove države 
i činjenicu da su interesi dinastije Karađorđevića i monarhistički oblik 
vladavine osigurani već Krfskom deklaracijom i samim Prvodecembarskim 
aktom. Regent je tako imenovao i prvu vladu Kraljevine SHS, u koju su 
ušli predstavnici svih važnijih političkih stranaka i grupa, te istaknute 
ličnosti iz skoro svih krajeva zemlje. Tako je predsjednik vlade postao 
"iskusni velikosrbin", radikalski prvak Stojan Protić, a potpredsjednik dr. 
Anton Korošec. Bivši predsjednik Jugoslavenskog odbora, dr. Ante Trumbić, 
imenovan je za ministra vanjskih poslova. Izuzetno važan resor i položaj 
ministra unutrašnjih poslova regent je povjerio Svetozaru Pribićeviću, čo- 
vjeku svog osobitog povjerenja. Prvak demokratske stranke Ljubomir Davi- 
dović postao je ministar prosvjete, a socijalista Vitomir Korać ministar 
socijalne politike. U vladu su ušla i trojica ministara iz Bosne i Hercegovine, 
i to po etničko-—vjerskom ključu, o kojem je regent tada očigledno vodio 
računa. Tako je Hrvat dr. Tugomir Alaupović postao ministar vjera, a Srbin 
dr. Uroš Krulj ministar narodnog zdravlja. Jedini Bošnjak u toj vladi bio 
je dr. Mehmed Spaho, kome je povjeren resor ministra šuma i ruda. 

Već pri obrazovanju ove prve vlade došlo je do izražaja neparlamentarno 
ponašanje regenta, uz njegove diktatorske sklonosti. On je jednostavno 
pogazio međustranački dogovor da se prva vlada povjeri Nikoli Pašiću. 
Umjesto na položaj predsjednika vlade, regent je Pašića poslao za delegata 
na Mirovnu konferenciju u Pariz. To je, prema riječima dr. Josipa Smodlake, 
poznatog političara iz Dalmacije, bio prvi Aleksandrov državni udar. Drugi 
udar regent Aleksandar izvršio je u vezi sa obrazovanjem Privremenog 
narodnog predstavništva. Prvodecembarskim aktom bilo je predviđeno da 
će Privremeno narodno predstavništvo biti obrazovano "sporazumom između 
Narodnog vijeća u Zagrebu i predstavnika naroda Kraljevine Srbije". Umjesto 
toga, spisak poslaničkih kandidata za ovo predstavništvo sastavio je po 
regentovom nalogu dr. Albert Kramer, ministar za Ustavotvornu skupštinu 
(Konstituantu) i izjednačenje zakona. Ovaj čin, kojim je regent Aleksandar 
otvoreno ispoljio svoju sklonost ka samodržavlju, u velikoj je mjeri obilježio 
opći položaj Privremenog narodnog predstavništva, kao parlamentarnog ti- 

jela, odnosno prvog jugoslavenskog parlamenta. U privremeno narodno pred- 
stavništvo iz Slovenije su ušla 32 poslanika, iz Hrvatske sa Slavonijom, 
Rijekom i Međimurjem 62, iz Istre 4, iz Dalmacije 12, iz Vojvodine 24, iz 
Srbije 84, iz Crne Gore 12 te iz Bosne i Hercegovine 42. 

Prema odluci Narodnog vijeća SHS za BiH, među tih 42 zastupnika 
bilo je svega jedanaest Bošnjaka. To su bili: dr. Mehmed Spaho, dr. Halid-beg 
Hrasnica, Hamid Svrzo, Šefkija Gluhić, Ahmed-beg Salihbegović, dr. Ejub 
Mujezinović, Suljaga Salihagić, Mehmed-beg Zečević, hadži Muhamed Dži- 
nić i Šukrija Kurtović. Jugoslavenska muslimanska organizacija, koja je u 
međuvremenu osnovana, samo je prvu dvojicu, dr. Spahu i dr. Hrasnicu, 
priznala za svoje predstavnike. Ostali su uglavnom bili pripadnici grupe 
takozvanih "muslimana—demokrata", okupljenih oko dnevnog lista Jednakost, 
koji su izdavali i uređivali Hamid Svrzo, Ahmed Salihbegović i Ahmet 
Hadžialagić. JMO je smatrala da s obzirom na broj od 612.137 Bošnjaka 
u BiH, prema popisu stanovništva iz 1910, Bošnjacima pripada 15 mjesta 
u Privremenom narodnom predstaništvu. Od tih 15, s obzirom na brojnost 
mjesnih organizacija JMO i broj delegata prisutnih na njenoj osnivačkoj 
skupštini, Jugoslavenskoj muslimanskoj organizaciji bi trebalo da pripadne 
deset mjesta. 


Kao svoje kandidate za Privremeno narodno predstavništvo JMO je 
istakla dr. Halid-bega Hrasnicu, advokata iz Sarajeva, Sakiba Korkuta, 
upravitelja Okružne medrese u Sarajevu, tuzlanskog gradonačelnika Osmana 
Vilovića, dr. Hamdiju Karamehmedovića, ljekara iz Sarajeva, Fehima Kur- 
begovića, sudiju u Gračanici, Ziju Rizaefendića, posjednika iz Sarajeva, 
tuzlanskog predstojnika dr. Ahmed-bega Defterdarevića, dubičkog načelnika 
Ahmeda Šerića, banjalučkog načelnika dr. Ali-Kjamila Džinića i Saliha 
Baljića, profesora iz Mostara. Za njihove zamjenike predloženi su Hajdar 
Čekro, inženjer iz Sarajeva, Ibrahim Pajazetović, veterinar iz Cazina, tuzlan- 
ski odvjetnik dr. Bahrija Kadić, Hasan Rustempašić, posjednik iz Bugojna, 
dr. Atif Hadžikadić, profesor iz Sarajeva, Husein Biščević, posjednik iz 
Bihaća, Salih Hadžiegrić, umirovljeni kadija iz Brčkog, Mustafa Kapetanović, 
sudski savjetnik iz Banje Luke, dr. Abdulah Bukvica, ljekar iz Brčkog i 
dr. Murat Sarić, ljekar iz Mostara. Pored Centralnog odbora JMO, prigovore 
na delegiranje i imenovanje bošnjačkih predstavnika u PNP uputile su i 
mjesne organizacije JMO iz Sarajeva, Rogatice, Tešnja, Doboja, Donjeg 
Vakufa, Maglaja, Čajniča, Bugojna, Gračanice, Tuzle i Konjica. 

Prema tome, Privremeno narodno predstavništvo, zaduženo da pripremi 
izbore za Ustavotvornu skupštinu, nije nastalo neposrednim izborima, koje 
je vlada unaprijed isključila, pozivajući se na međunarodnu situaciju i 
unutrašnja socijalno—politička vrenja. Zasjedanja tog Predstavništva bila 

su ispunjena oštrim sukobima, najviše oko samog načina njegovog sas- 
tavljanja, a onda oko donošenja Zakona o izborima za Ustavotvornu skupštinu. 
Taj je zakon konačno donijet 3. IX 1920, nakon 18 mjeseci rada Privremenog 
narodnog predstavništva. Bošnjački predstavnici u PNP su se najviše an- 
gažirali prilikom ratifikacije Senžermenskog ugovora sa Austrijom. 

Položaj Bošnjaka i osnivanje 
Jugoslavenske muslimanske organizacije 


Sa ujedinjenjem 1918. nastala su za sve Bošnjake, na prostoru od 
Prokletija na jugoistoku do Une i Save na sjeverozapadu, veoma teška 
vremena. Bošnjaci su se našli u jednoj socijalno-ekonomski i politički 
novoj i složenoj situaciji. Prema podacima iz posljednjih godina austro— 
-ugarske uprave, u BiH je bilo oko 45.000 Bošnjaka vlasnika raznih obrta, 
uglavnom sitnih zanatskih i trgovačkih radnji. Oni su, uz nešto najamnih 
radnika, činili osnovnu masu bošnjačkog gradskog stanovništva. Od Bošnjaka 
koje je statistika ubrajala u kategoriju zemljoposjednika sa kmetovima, a 
takvih je prema popisu iz 1910. ukupno bilo 9.573, većinu su činili sitni 
posjednici sa jednim ili dva—tri čifluka. Pravih veleposjednika nije bilo 
više od tridesetak, dok je istovremeno bilo oko tri hiljade Bošnjaka ze 
mljoposjednika bez čifčija. U nerazvijenoj radničkoj klasi BiH Bošnjaci su 
bili najmalobrojniji. Tu su preovlađivali radnici koji su dolazili iz drugih 
dijelova Austro-Ugarske, pa čak i u šumarstvu, kao drvosječe. Krajem 
austrougarske vladavine u erarnom, tj. državnom obrtu, a pretežan je dio 
industrije bio u državnim rukama, radilo je svega 2.088 Bošnjaka. Svo ovo 
bošnjačko, kako gradsko, tako i zemljoposjedničko stanovništvo, a posebno 
seljaštvo bilo je nakon 1918. izloženo naglom procesu osiromašivanja. Zato 
mnogi Bošnjaci rano prilaze tadašnjem radničkom i socijalističkom pokretu. 


Ujedinjenjem, tj. stvaranjem jugoslavenske države, Kraljevine Srba, 
Hrvata i Slovenaca, nastavljena je i zaoštrena genocidna politika prema 
Bošnjacima kao muslimanima, kako u Sandžaku i na Kosovu tako i u Bosni 
i Hercegovini. Samo na području istočne Hercegovine u prvim godinama 
po ujedinjenju ubijeno je van suda i zakona preko tri hiljade Bošnjaka kao 
muslimana, najviše od poznatih bandita Maje Vujovića i Petra Rogana. O 
teškom stanju, nasilju vlasti prema bošnjačko—-muslimanskom stanovništvu 
na Kosovu, u Sandžaku i Makedoniji svjedočio je čak deset godina poslije 
ujedinjenja tadašnji reisul-ulema Ibrahim-ef. Maglajlić u svom izvještaju 
vladi iz januara 1931. godine. 

U prvim mjesecima poslije ujedinjenja predsjednik Zemaljske vlade 
za BiH Atanasije Šola u telegramima i izvještajima Ministarstvu unutrašnjih 
djela u Beogradu i lično ministru Pribićeviću redovno je izvještavao o stanju 
javne sigurnosti u zemlji. U tim izvještajima, pored ostalog, najviše se 
govorilo o stradanjima Bošnjaka. Ta stradanja predstavljaju jednu od os- 
novnih karakteristika cjelokupnog života i stanja u BiH prvih desetak godina 
poslije prvog decembra 1918. godine. Svakovrsni napadi na živote i imovinu 
Bošnjaka 1 patološka psihološka šikaniranja stalnim povicima upućenim 
Bošnjacima: "Idite u Aziju!", "Selite u Aziju!" 1 sl., počeli su u tim prevratnim 
danima, u jesen 1918. godine. Njih nije mogla ili nije htjela spriječiti ni 
Druga srpska armija Stepe Stepanovića, pozvana početkom novembra 1918. 
da u BiH zavede i osigura mir, red i poredak. Odatle je reisul-ulema 
Čaušević tačno rekao predsjedniku Zemaljske vlade Atanasiju Šoli da je 
Bosna zapala pod teror kakvog ne pamti. Na udaru su se prvo našli bošnjački 
zemljoposjednici, kojima su srpski seljaci jednostavno širom Bosne palili 
kuće i gospodarske zgrade i time otimali zemlju. Stanje nereda bilo je takvo 
da je regent Aleksandar u Manifestu narodu od 24. XII 1918. (6. I 1919.) 
pored ostalog, izjavio: "Ja želim da se odmah pristupi pravednom rješavanju 
agrarnog pitanja i da se ukinu kmetstva i veliki zemljišni posjedi. U oba 
slučaja zemlja će se podijeliti među moje siromašne zemljoradnike, s pra- 
vičnom naknadom dosadašnjim njenim vlasnicima." Zato regent ističe da 
je pozvao vladu "da odmah obrazuje komisiju koja će spremiti rješenje 
agrarnog pitanja". U istom proglasu regent poziva "seljake—kmetove" da sa 
povjerenjem u njegovu "kraljevsku riječ" mirno sačekaju da im njihova 
država "zakonskim putem preda zemlju, koja će unaprijed biti samo Božija 
i njihova, kao što je to već odavno u Srbiji". 

Iz ovih regentovih riječi vidi se da njemu, odnosno njegovim savjet- 
nicima, priroda agrarnih odnosa u Bosni nije bila uopće jasna. Uz sve to, 
regentove riječi su bile upućene onima koji se na njih nisu obazirali. Tako 
je samo do septembra 1920, pored ostalih oblika nasilja, ubijeno oko 2.000 
Bošnjaka. Do jula 1926. u pograničnim krajevima prema Crnoj Gori ubijeno 
je 126 Bošnjaka, uglavnom seljaka. Istovremeno je zapaljeno oko 500 boš- 
njačkih seoskih zadruga. Tome treba dodati nekoliko hiljada bošnjačkih 
porodica koje su se radi spasa golog života iselile u Tursku, ostavljajući 
pri tome svu svoju imovinu bez ikakve zaštite i naknade. Samo do jula 
1919. od 4.281 bošnjačkog zemljoradnika oduzeto je, bez ikakve naknade, 
400.072 hektara njihove vlastite zemlje. Sve je to činjeno sistematski, sa 
atavističkim povikom i namjerom "osvećivanja Kosova", a sa ciljem, da se 
po primjeru Srbije XIX st. iz Bosne "istrijebe Turci" jer za njih nema druge 
kazne nego "ubiti i premlatiti". 

Izvještaji o neizdržljivom položaju Bošnjaka kao muslimana doprli su 
i do inozemstva. Tako je francuski novinar Charles Rivet, prilikom boravka 
u Sarajevu februara 1919, između ostalih, razgovarao i sa reisul-ulemom 
Čauševićem i taj razgovor objavio u listu Le temps prvog aprila iste godine. 
"Hiljade ljudi ubijenih, šest žena spaljenih, 270 sela opljačkano i uništeno, 
eto bilansa za nas muslimane prilikom svečenog stvaranja Jugoslavije, kojoj 
smo se mi spremali služiti svom dušom. Mi smo ipak Slaveni, ali Srbi 
odbijaju da nas smatraju takvim. Smatra nas se uljezima." Na ovo je ministar 
Pribićević zahtijevao od predsjednika Zemaljske vlade Šole da "diskretno" 
zatraži od Čauševića da demantira izjavu pariskom novinaru, ili da mu u 
suprotnom uputi prijedlog za njegovo penzioniranje. Šola je odgovorio da 
to nije moguće, jer su Čauševićevi navodi tačni, a radi se o čovjeku koji 
je 1914. štitio Srbe od progona. 

Progonima su bili izloženi i Bošnjaci u Sandžaku. Najdrastičniji genocid 
nad Bošnjacima u Kraljevini Jugoslaviji izvršen je upravo u Sandžaku, 
početkom novembra 1924, u selima Šahovići i Pavino Polje, u srezu Bijelo 
Polje. Kod Kolašina je 7. XI 1924. ubijen bivši sreski načelnik Boško 
Bošković. Ubili su ga iz osvete, kako je kasnije na sudu dokazano, rođaci 
njegove bivše žene. Za ovo ubistvo vlasti su bez ikakvog osnova optužile 
neke Bošnjake. Na Boškovićevoj sahrani su na izvršenje krvne osvete nad 
Bošnjacima posebno huškali okružni načelnik iz Bijelog Polja Nikodim 
Cemović, poglavar bjelopoljski Lazo Bogićević i neki drugi. U noći između 
9. i 10. novembra pošlo je oko 2.000 naoružanih Crnogoraca na Šahoviće 
i Pavino Polje, gdje su pobili i poklali oko 600 Bošnjaka — djece, žena i 
odraslih. Za zločin se odmah saznalo pa je reisul-ulema Čaušević uputio 
oštar protest vlastima, dok su poslanici raznih stranaka u parlamentu s tim 
u vezi interpelirali vladu. Slati su i memorandumi kralju Aleksandru, ali 
se cijeli slučaj vremenom zataškao. Preživjeli stanovnici Pavina Polja i 
Šahovića potpuno su iselili u Pljevlja, Sarajevo, neko u Tursku, a 140 
porodica sa oko 400 članova došli su kao muhadžiri u Gornji Rahić kod 
Brčkog i tu se trajno naselili. Na mjestu nekadašnjih Šahovića danas je 
pravoslavno selo Tomaševo. 

Vlasti su tako postupale sa Bošnjacima, uprkos činjenici da se članom 
10. Senžermenskog ugovora, tj. ugovora o miru sa Austrijom od 10. IX 
1919, Kraljevina SHS obavezala se da će Bošnjacima pružiti punu zaštitu, 
kako u pogledu njihovog ličnog integriteta tako i svim njihovim vjerskim 
ustanovama. Uprkos toj obavezi, vlasti su masovno uzurpirale vakufsku 
imovinu, a mnoge džamije proglašavane su dotrajalim pa su rušene ili 
ustupane vojsci za magacine i sokolske dvorane. 

Opće ekonomske, socijalne i političke prilike u kojim su se Bošnjaci 
kao cjelina našli nakon 1918. uvjetovale su potrebu njihovog političkog 
organiziranja. Na povezivanje i okupljanje bošnjačkih građanskih političara 
u prvim mjesecima 1919. bitno su uticala tri faktora. Prvi je bio već spomenuti 
opći i masovni napad na živote i imovinu muslimanskog stanovništva gotovo 
u čitavoj Bosni i Hercegovini, Sandžaku 1 dijelovima Crne Gore. Druga dva 
faktora su bila ugroženost agrarnih interesa bošnjačkih zemljoposjednika i 
veoma mala zastupljenost Bošnjaka u organima vlasti, osnovanim u BiH i 
u novoj državi tokom procesa ujedinjenja Prvog decembra 1918. i neposredno 
poslije toga. Bošnjačko stanovništvo, a posebno seljaštvo, koje je činilo 75 
% cjelokupne bošnjačke populacije, bilo je u novoj državi, Kraljevini SHS, 
izloženo različitom šikaniranju, pljačkanju i ubistvima. 

Jedan dio štampe otvoreno je širio mržnju i nepovjerenje prema Boš- 
njacima, kao muslimanima, pripisujući im protivdržavne težnje i raspo- 
loženja. Do osnivanja lokalnih političkih organizacija radi zaštite lične i 
imovinske sigurnosti Bošnjaka došlo je prvo u Tuzli, a zatim u Sarajevu i 
drugim gradovima u BiH. 


Političke odnose u BiH između dva svjetska rata karakterizira po- 
litičko—stranačka razuđenost, što je posljedica različitog gledanja na po- 
litičko-ekonomske probleme zemlje, ali i složene nacionalne i vjerske struk- 
ture BiH. Prema prvom poslijeratnom popisu stanovništva, u BiH je 1921. 
živjelo ukupno 1,890.460 stanovnika, od toga 829.360 pravoslavnih, 588.173 
muslimana, 444.309 katolika, 12.051 Jevreja 1 16.567 pripadnika ostalih 
vjeroispovijesti. Ovaj je popis pokazao da je u razdoblju od 1910. do 1921. 
došlo do depopulacije bošnjačkog stanovništva. U godini 1921, u BiH su 
živjela 23.964. Bošnjaka manje nego 1910. godine. Uzroci te depopulacije 
su prije svega rat i progoni kojima su Bošnjaci bili izloženi u prvim godinama 
poslije proglašenja jugoslavenske države. Tadašnja vladajuća ideologija na- 
cionalnog i državnog unitarizma nije priznavala postojanje posebnih nacija, 
već samo triju "plemena": Srba, Hrvata i Slovenaca, kao jednog "jedinstvenog 
jugoslavenskog naroda", a u slučaju Bošnjaka 1 činjenicu da oni kao musli- 
mani predstavljaju određenu kulturno—vjersku grupu. Na toj unitarističkoj 
nacionalnoj ideologiji, koja je bila osnova za koncept centralističkog državnog 
uređenja, osnovana je upravo u Sarajevu 15. II 1919. Demokratska stranka. 

Njeno jezgro činila je već postojeća Demokratska stranka u Srbiji, kojoj 
su se pridružile razne jugoslavenski i unitaristički orijentirane političke 
grupe iz Slovenije, Hrvatske i Dalmacije. Od političkih grupa iz BiH njoj 
su pristupile srpske grupe oko listova Varod i Radena, te bošnjačka grupa 
oko lista Jednakost. Upravo je stvaranje ove stranke na jednoj jugoslavenskoj 
osnovi, koja je u središte svog programa stavila centralističko uređenje 

države SHS 1 time borbu protiv svih federalističkih i autonomističkih pro- 
jekata državnog uređenja, ubrzalo političko organiziranje drugih stranaka 
na nacionalnoj i vjerskoj osnovi. 

Već su u to vrijeme bošnjačke interese u javnosti zastupala dva lista, 
Jednakost i Vrijeme. Prvi broj "političko—informativnog lista" Vrijeme pojavio 
se 8.1 1919, kao glasilo Muslimanske organizacije, odnosno JMO u osnivanju. 
List je izlazio dva puta nedjeljno, a uređivao ga je Sakib Korkut sa drugovima. 
Ovaj list se ugasio već 18. II 1919, samo dan poslije osnivanja JMO. List 
je odmah, kao organ Centralnog odbora JMO, sa istim urednikom i 
uređivačkim odborom, nastavio izlaziti pod imenom Pravda. Time je JMO 
već samim nazivom svog glasila isticala da Bošnjaci kao muslimani traže 
pravdu, odnosno ličnu i imovinsku sigurnost, ostvarivanje i zaštitu svojih 
prava. 


Faktički, istovremeno sa osnivanjem Demokratske stranke, u Sarajevu 
je na skupštini održanoj od 14. do 17. II 1919. izvršeno ujedinjenje svih 
dotadašnjih bošnjačkih lokalnih političkih organizacija. Te su se organizacije 
Bošnjaka tom prilikom ujedinile u jedinstvenu političku stranku Bošnjaka 
na području Bosne i Hercegovine, pod nazivom Jugoslavenska muslimanska 
organizacija (JMO). Tu je donesen program i statut stranke i izabran je 
Centralni odbor od 31 člana. 

Za predsjednika je jednoglasno izabran tuzlanski muftija hadži hafiz 
Ibrahim Maglajlić, a za potpredsjednike dr. Hamdija Karamehmedović i 
dr. Halid-beg Hrasnica. Pored njih, u Centralni odbor su izabrani Sakib 
Korkut, Zijo Rizaefendić, Hajdar Čekro, Edhem Mulabdić, profesor Velija 
Sadović, dr. Atif Hadžikadić, te književnici Šemsudin Sarajlić i Hifzi Bjele- 
vac. Svi su navedeni, osim muftije Maglajlića, bili stalno nastanjeni u 
Sarajevu, pa su po odluci osnivačke skupštine sačinjavali stalni radni ili 
poslovni odbor stranke. U Centralni su odbor još izabrani bijeljenski gra- 
donačelnik Ibrahim Hadžisalihović, dr. Abdulah Bukvica, Uzeir Uzeirbe- 
gović, veleposjednik iz Maglaja, Ahmet Kovačević, dr. Ahmet-beg Defter- 
darević, Hamdija Afgan, trgovac iz Banje Luke, Hamdija Džinić, velepos- 
jednik iz Banje Luke, gradonačelnik Bosanskog Novog Alija Biščević, dr. 
Ali-Kjamil Džinić, Ahmed Šerić, Muhamed-beg Hrasnica, sudski savjetnik 
iz Travnika, Hamid Kurbegović, posjednik iz Donjeg Vakufa, Hasan Milj- 
ković, posjednik iz Cazina, Husein Biščević, posjednik iz Bihaća, dr. Osman 
Kulenović, policijski pristav iz Bosanskog Novog, Muhamed Ibrahimpašić, 
veleposjednik iz Bihaća, Salih Baljić i muftija Šakir Mesihović. 

U ovom prvom izabranom vođstvu i rukovodstvu JMO svega su četverica: 
Hamdija Džinić, dr. Hamdija Karamehmedović, hafiz Ibrahim Maglajlić i 
Muhamed Ibrahimpašić bili aktivni političari i funkcioneri Ujedinjene musli- 

manske organizacije iz 1911. godine. To znači da između novoosnovane 
JMO i djelatnosti bošnjačkih političara i stranaka za vrijeme austrougarske 
vladavine nije u većoj mjeri postojao ni organizacioni niti kadrovski kon- 
tinuitet. 

Vodeću riječ u JMO, u odnosu na bošnjačke političke stranke iz doba 
Austro-Ugarske, imao je građanski, nešto modernizirani čaršijski element, 
uglavnom trgovci, posjednici, činovnici 1 intelektualci. Po profesionalnoj i 
staleškoj pripadnosti u prvom Centralnom odboru JMO bilo je sedam pos- 
jednika, pet gradonačelnika, po tri profesora i činovnika, po dvojica sudija, 
ljekara i muftija, te po jedan advokat, novinar, poduzetnik, kotarski pred- 
stojnik, trgovac, učitelj i književnik. 

U svoje glavne zadatke JMO je ubrajala postizanje lične i imovinske 
sigurnosti Bošnjaka, zaštitu agrarnih interesa bošnjačkih zemljoposjednika 
i očuvanje muslimanske vjerske i vakufsko—mearifske autonomije. JMO je 
nastojala svojom organizacijom obuhvatiti i Bošnjake izvan BiH, ali su to 
tadašnji vladajući srpski krugovi svim sredstvima, grubo i odlučno onemo- 
gućavali. U pogledu unutrašnjeg državnog uređenja JMO se na prvom mjestu 
borila za nedjeljivost i autonomiju BiH, koja je za nju predstavljala osnovni 
okvir političkog djelovanja. Ona u tome nije bila uvijek dosljedna, nego je 
taktizirala, zavisno od činjenice da li se nalazila u opoziciji ili u vladi. 

Nakon Demokratske stranke i JMO, u Bosni i Hercegovini je tokom 
1919. i početkom 1920. osnovano više drugih stranaka. Među prvima je 
obnovljena stara Hrvatska narodna zajednica, koja se kasnije podijelila na 
Hrvatsku težačku stranku i Hrvatsku pučku stranku. Sve tri ove stranke 
stajale su na programu autonomističkog, odnosno federalističkog državnog 
uređenja. Od srpskih stranaka, pored Demokratske, koja je brzo izgubila 
uticaj u narodu, dr. Milan Srškić je osnovao bosanski ogranak Radikalne 
stranke. Početkom 1920. dio građanstva i bogati seljaci osnovali su Savez 
težaka, kasnije preimenovan u Savez zemljoradnika. Obje ove stranke bile 
su izrazito centralistički orijentirane. Srškićeva Radikalna stranka je čak 
odbacivala svako jugoslavenstvo, ističući u svom programu jedino srpstvo, 
dok su "zemljoradnici", uz srpstvo, naglasak stavljali i na radikalno provo- 
đenje agrarne reforme. Pored ovih izvornih bosanskih stranaka, na području 
BiH djelovale su i neke druge političke stranke i organizacije, uglavnom 
Komunistička partija Jugoslavije i Hrvatska seljačka stranka. 

Ove stranke koje su činile opći bosanskohercegovački politički mozaik 
mogle su prvi put provjeriti svoju stvarnu snagu 1 uticaj među biračima na 
izborima za Ustavotvornu skupštinu. 

Ustavotvorna skupština i Vidovdanski ustav 


Izbori za Ustavotvornu skupštinu Kraljevine SHS raspisani su za 28. XI 
1920. godine. Prema izbornom zakonu biračko pravo su imali muškarci sa 
navršenom 21 godinom starosti, dok žene, oficiri, podoficiri i vojnici nisu 
mogli glasati. Za lice koje se namjeravalo kandidirati na izborima traženo 
je da ima najmanje 25 godina starosti i da zna čitati i pisati. Zbog velikog 
broja nepismenih birača zakon je predvidio da se glasa kuglicama. U 
predizbornoj kampanji učestvovale su u cijeloj Kraljevini 22 političke 
stranke, što govori o velikom stupnju politizacije te o stranačkoj rasparčanosti. 
Biralo se ukupno 419 poslanika. Velik broj birača nije uopće izašao na 
birališta. Najveći broj glasova i time poslaničkih mjesta dobila je Demo- 
kratska stranka (92), a odmah do nje Narodna radikalna stranka, sa 91 
mandatom. Na trećem mjestu bila je Komunistička partija Jugoslavije (KPJ), 
sa 58 poslaničkih mjesta, a na četvrtom Hrvatska pučka (republikanska) 
seljačka stranka Stjepana Radića, sa 50 mandata. Dalje su slijedili Savez 
zemljoradnika, sa 39 mandata, Slovenska ljudska stranka, sa 14, Džemijet 
(Nacionalna turska organizacija), sa 8 itd. Od 22 stranke, koliko ih je izašlo 
na izbore, 16 je dobilo mandate u Ustavotvornoj skupštini, a izabran je 
jedan samostalni, izvanstranački kandidat, dr. Ante Trumbić, bivši predsjed- 
nik Jugoslavenskog odbora. 

U BiH najveći je broj glasova (110.895) i mandata (24), dobila Ju- 
goslavenska muslimanska organizacija. Uspjeh JMO u BiH je bio izrazit s 
obzirom na činjenicu da su ostale stranke na tom prostoru dobile daleko 
manji broj mandata: Radikalna stranka 11, Hrvatska težačka stranka 7, 
Savez zemljoradnika 12, Hrvatska pučka stranka 3, Demokratska stranka 
2 1 KPJ 4 poslanička mandata. Tako je JMO iz izbora za Ustavotvornu 
skupštinu 28. XI 1920. izašla kao najjača i najuticajnija bosanskoherce- 
govačka stranka. Ona je glasovima goleme većine Bošnjaka svih slojeva 
uspjela osigurati za sebe političko predstavljanje bošnjačkog naroda. Na 
izbore 1920. izašle su još tri bošnjačke stranke, Muslimanska težačka stranka 
("Mutež"), Narodna muslimanska stranka i Muslimanska narodna stranka, 
ali su pretrpjele potpuni neuspjeh. Sve tri skupa nisu dobile ni ukupno 
hiljadu glasova. 


495 


Uporedo s tim, među dijelom Bošnjaka stalno je u određenoj mjeri 
bila prisutna i jedna lijevo orijentirana politička linija, vezana za tadašnji 
radnički pokret i KPJ. Ta je politička orijentacija direktno vezana za ogromno 
osiromašenje bošnjačkog, posebno zemljoposjedničkog ali i gradskog ele- 
menta. Tako su, prema izvještaju policije, prilikom općinskih izbora u Sa- 
rajevu i drugim gradovima u BiH 1928. većinu agitatora i sudionika zborova 
Republikansko—radničko—seljačkog bloka, iza kojega je stajala KPJ, činili 
"mlađi muslimani". 


Privremenim poslovnikom za Ustavotvornu skupštinu, koji je mimo svih 
parlamentarnih pravila i običaja propisala vlada, predviđeno je da poslanik 
ne može vršiti svoju dužnost dok ne položi zakletvu vjernosti kralju. Tako 
je ispalo da su poslanici, koji bi tek putem Ustava trebalo da se izjasne o 
obliku vladavine, to pitanje samim činom polaganja zakletve kralju imali 
smatrati okončanim. Zbog toga 50 zastupnika Radićeve HRSS-e i još nekih 
stranaka nisu predali Verifikacionom odboru svoja punomoćja, tako da su 
od 419 izabranih poslanika radu Skupštine pristupila svega 342 poslanika. 


Osnovno pitanje koje je dominiralo političkim životom zajedničke ju- 
goslavenske države, pa time i radom Ustavotvorne skupštine, bilo je pitanje 
unutrašnjeg državnog uređenja. Po pravilima klasične državno—pravne nau- 
ke, ustavno pravo se u prvom redu bavilo organizacijom zakonodavnih 
vlasti. Što se tiče upravnih vlasti, samo su njeni vrhovni organi, šef države 
i ministri, spadali u predmet ustavnog prava. Upravna podjela države i 
njena unutrašnja organizacija pripadali su administrativnom pravu. Kako 
su u sastav jugoslavenske države 1918. ušli ekonomski, politički, etnički, 
vjerski i kulturno različite zemlje i krajevi, to se pitanje njenog državnog 
uređenja, odnosno kriterija administrativno—teritorijalne podjele 1 stepena 
decentralizacije lokalne uprave, nametalo kao bitno ustavno pitanje. Us- 
tavno—pravni faktori su se našli pred dilemom da li pri uređenju jugoslaven- 
ske države priznati i državno—pravno institucionalizirati postojeće razlike 
ili ih jednostavno zanemariti. Odatle je "pitanje lokalne uprave" za ju- 
goslavenske ustavotvorce bilo "najvažnije od svih pitanja". 


Tako su se u Ustavotvornoj skupštini i općenito u političkom životu 
zemlje našli, na jednoj strani, nacionalni unitarizam i državni centralizam, 
a nasuprot njima neki oblik složene države, u vidu konfederacije, personalne 
i realne unije, federacije ili unutrašnjih autonomija. Glavni zastupnici i 
nosioci unitarizma i centralizma bili su monarhija, odnosno dinastija Kara- 
dđorđevića, srpska vojska, formalno transformirana u vojsku Kraljevine SHS, 
Radikalna i Demokratska stranka, te Savez zemljoradnika. Nasuprot njima, 
stajale su dvije vrste opozicije, od kojih se jedna može označiti kao "tvrda", 
a druga kao "autonomistička". Tvrda opozicija odbijala je samu zajedničku 

jugoslavensku državu kao takvu. Nju su činili Radićeva HRSS, Hrvatska 
stranka prava (frankovci), crnogorski "zelenaši", albanski kačaci 1 Unutrašnja 
makedonska revolucionarna organizacija (VMRO). Tvrdoj opoziciji su pri- 
padali i komunisti, mada oni nisu dovodili u pitanje samu jugoslavensku 
državu kao takvu, nego njen socijalno-ekonomski poredak i državno ustro- 
jstvo. Autonomističku opoziciju činili su Slovenska ljudska stranka, JMO, 
liberalni hrvatski intelektualci i Džemijet. Cijela autonomistička opozicija, 
koja je u biti bila lojalna državi, koristila se u svojoj borbi isključivo 
političkim sredstvima. Isto se može reći i za HRSS 1 KPJ, kao pripadnike 
"tvrde" opozicije, ali kada je riječ o "zelenašima", kačacima i VNRO-—u i 
kasnije frankovcima (ustašama), oni nisu prezali ni od oružanog otpora 
državi, bilo u vidu četovanja kao tzv. komite, bilo u vidu terorizma. 

Izborno odmjeravanje političkih snaga pokazalo je da je uticaj komunista 
porastao u tolikoj mjeri da je to zaprepastilo i veoma uplašilo vladajuće 
krugove u Kraljevini SHS. Oni su shvatili da ako žele ostvariti svoj koncept 
državnog uređenja, prvo moraju likvidirati klasni front, na kojem su do 
tada angažirali puno svojih političkih i oružanih snaga. Tokom 1919. i 
1920. čitavu zemlju potresali su brojni štrajkovi i tarifni pokreti, prije svega 
željezničara i rudara. Vrhunac svega bila je poznata Husinska buna u 
decembru 1920, neposredno nakon izbora za Ustavotvornu skupštinu, kada 
je štrajk rudara Kreke prerastao u oružani sukob sa vojskom. Vlada je 
odmah reagirala tako što je krajem decembra 1920. donijela poznatu "Obzna- 
nu", kojom se "do rješenja Ustava" zabranjuje svaka komunistička i druga 
rasprava, propaganda i aktivnost. Vladajuće snage su zatim u augustu 1921. 
donijele Zakon o zaštiti poretka u državi, na osnovu kojega je komunističkim 
poslanicima u Narodnoj skupštini oduzet poslanički imunitet, koji ih je do 
tada štitio. Doduše, svi komunistički poslanici izašli su iz Ustavotvorne 
skupštine još u maju 1921, nakon što je vlada odbila njihov zahtjev da se 
povuče "Obznana". Poslije donošenja Zakona o zaštiti države KPJ se morala 
povući u ilegalnost i tako djelovati sve do rata 1941. godine. 


Krajem januara 1921. Ustavotvorna skupština je obrazovala odbor koji 
je imao zadatak da pregleda i prouči nacrte Ustava. Do roka koji je bio 
određen poslovnikom tom odboru je podnijeto osam ustavnih nacrta i pro- 
jekata. Podnosioci nacrta bili su ili pojedini poslanički klubovi ili pojedinci, 
kao što su Stojan Protić, dr. Josip Smodlaka i dr. Ante Trumbić. Mada su 
se svi podnijeti nacrti međusobno razlikovali, može se reći da su u njima 
u osnovi došla do izražaja tri osnovna shvatanja o budućem ustavnom us- 
trojstvu države. Prvu grupu nacrta čine oni koji predviđaju federalističko 
državno uređenje. Druga grupa nacrta predviđala je umjereno centralističko, 

sa manjom ili većom decentralizacijom, a treća striktno unitarističko—cen- 
tralističko državno uređenje. 

Federalističko državno uređenje predlagale su neke stranke iz Hrvatske 
i Slovenije. Širu ili užu decentralizaciju ili samoupravu, u centralistički 
uređenoj državi, tražili su u svojim nacrtima dr. Josip Smodlaka, dr. Ante 
Trumbić i Jugoslavenska muslimanska organizacija. Negdje na sredini izme- 
đu shvatanja o federativnom uređenju države i uže ili šire decentralizacije 
i dekoncentracije vlasti stajao je nacrt radikalskog prvaka Stojana Protića. 
U svim nacrtima koji su se bazirali na ideji federativnog uređenja i manje 
ili veće decentralizacije predviđao se neki vid autonomije za Bosnu i Her- 
cegovinu. Neki od tih nacrta predviđali su da se pojedini dijelovi BiH vežu 
za okolne zemlje, dok drugi predviđaju da bi unutar Bosne Krajina imala 
poseban status, a treći predviđaju da bi Dalmacija bila vezana za BiH. 
Jedino je JMO u svom projektu istrajavala na potpunom teritorijalnom in- 
tegritetu i cjelovitosti BiH, odnosno očuvanju "kompaktnosti teritorije koja 
je od muslimana nastanjena". 

Treći i u datom odnosu političkih snaga jedini prilaz državnom uređenju 
koji je imao izgleda na uspjeh, jer su ga favorizirale odredbe Poslovnika i 
cjelokupna politika vladajućih krugova u državi, izražen je u vladinom 
Nacrtu ustava. Taj je nacrt polazio od Krfske deklaracije i Prvodecembarskog 
akta, a rađen je po uzoru na srbijanski Ustav iz 1888, odnosno 1903. 
godine. Nacrtom je bilo predviđeno da se ozakoni centralistički uređena 
monarhija, sa ograničenim pravima parlamenta i vrlo širokim ovlaštenjima 
kralja. 

Nezadovoljni nedemokratskim i neparlamentarnim metodama rada 
Skupštine te samovoljnim postupcima vlade, Ustavotvornu skupštinu su 
napuštali poslanici pojedinih stranaka i klubova. Tako se broj narodnih 
predstavnika izabranih za Ustavotvornu skupštinu od 419 smanjio na svega 
258. To vladi, koju je faktički kontrolirao regent Aleksandar, ništa nije 
smetalo u odluci da dovrši posao oko donošenja Ustava po svojoj i regentovoj 
želji. Kako je već ranije vlada Poslovnikom o radu Ustavotvorne skupštine 
predvidjela da se Ustav umjesto kvalifikovanom može donijeti prostom veći- 
nom, to je bilo dovoljno da za ustav glasa svega 210 poslanika. JMO je 
odlučila da glasa za Ustav, kako bi se sačuvala teritorijalna cjelovitost BiH, 
riješila neka vakufsko—mearifska i statusna pitanja Bošnjaka i općenito 
poboljšao položaj Bošnjaka i proširila njihova zastupljenost u organima 
vlasti. Posebno je od vlade, kao uslov da bi se glasalo za Ustav, traženo 
da se riješi pitanje naknade bošnjačkim zemljovlasnicima za oduzete beg- 
lučke zemlje i kmetovska selišta, te da jedna parlamentarna anketa ispita 

i istraži uzroke i krivce za pokolje koji su izvršeni nad Bošnjacima po 
prevratu 1918. godine. 

Po sporazumu sa radikalskom—demokratskom vladom u martu 1921. 
Jugoslavenska muslimanska organizacija se obavezala da će glasati za vladin 
Nacrt Ustava, a zauzvrat JMO je dobila dva resora u vladi. Dr. Mehmed 
Spaho postao je ministar industrije i trgovine, a dr. Hamdija Karamehmedović 
ministar narodnog zdravlja. Istovremeno, u Zemaljskoj vladi za BiH JMO 
je dobila četiri načelnička mjesta. Vlada se istovremeno obavezala da će 
poštivati teritorijalnu cjelovitost BiH, da će Bošnjacima osigurati efikasnu 
zaštitu od progona, da će pružiti materijalnu pomoć bošnjačkim vjersko—pros- 
vjetnim i vakufskim ustanovama te da će riješiti pitanje naknade vlasnicima 
za oduzeta kmetovska selišta i beglučke zemlje. Na osnovu ovog sporazuma 
u Ustav je unijet član 135 (u štampi nazivan "turski paragraf") kojim je 
određeno da Bosna i Hercegovina "ostaje u svojim sadašnjim granicama", 
te da postojeći okruzi u njoj "važe kao oblasti". Time je ovim, inače strogo 
unitarističkim i centralističkim ustavom osigurana teritorijalna cjelovitost 
BiH. Ovaj je član izražavao činjenicu da je još od ranog južnoslavenskog 
srednjeg vijeka postojao i postoji državno—pravni, odnosno političko—teri- 
torijalni kontinuitet BiH, te da je prema tome potrebno poštovati "ono što 
se zateklo". 

Samo izglasavanje Ustava upriličeno je na Vidovdan, 28. VI 1921, pa 
se otuda ovaj ustav naziva Vidovdanski ustav. U glasanju za Ustav učestvovalo 
je 258 narodnih poslanika, od kojih su 223 glasali za Ustav, 35 je bilo 
protiv, dok je 158 poslanika apstiniralo. Za Ustav je glasalo 89 poslanika 
Demokratske stranke, 87 Radikalne stranke, 3 Saveza zemljoradnika, 23 
Jugoslavenske muslimanske organizacije, 11 Džemijeta, 10 Kmetijske stran- 
ke (tzv. slovenački radikali) i Spasoje Piletić. 

Sistem Vidovdanskog ustava bio je iz daleka pripreman i dalekosežno 
zacrtan u duhu određenog mitskog srpskog zavjeta. To je direktno zapisao 
radikalski list Samouprava kada je, samo dva dana poslije donošenja Vi- 
dovdanskog ustava, svoj uvodni članak naslovio: Ovogodišnji Vidovdan povra- 
tio nam je Carstvo. Vraćeno ili obnovljeno "carstvo" je bilo teritorijalno 
malehno, a vremenski kratkotrajno, kao carstvo zemaljsko kojega se kako 
kaže srpska epska pjesma, "car" (ustvari knez) Lazar odrekao uoči Vidovdana 
na Kosovu 1389. u zamjenu za "carstvo nebesko" koje je neprolazno i 
vječno. Politički život u kratkotrajnom vidovdanskom sistemu bio je obilježen 
haotičnošću, bezobzirnošću i represijom vladajućih krugova i krajnjom kra- 
ljevom samovoljom. 

Pravno i političko uključivanje 1 djelovanje 
u vidovdanskom sistemu 


Članom 134. Vidovdanskog ustava predviđeno je da se zatečene pok- 
rajinske uprave zadrže dok se ne donese zakon o podjeli zemlje na oblasti, 
okruge i općine, kako je to određeno članom 95. Ustava. U tom smislu, 
Zemaljska vlada BiH je obavljala poslove iz svog djelokruga sve do 21. VII 
1921, kada je uspostavljena Pokrajinska uprava za BiH. Radilo se ustvari 
o običnom preimenovanju, jer je tadašnji i ujedno posljednji predsjednik 
Zemaljske vlade, Nikola Đurđević, nakon formalnog podnošenja ostavke, 
odmah kraljevim dekretom imenovan za Pokrajinskog namjesnika za Bosnu 
i Hercegovinu. Narodna skupština je 26. IV 1922. konačno donijela Zakon 
o oblasnoj i sreskoj samoupravi, kojim je bila predviđena podjela države 
na 33 oblasti. Dotadašnji okruzi u BiH su, u skladu sa članom 135. Vi- 
dovdanskog ustava, automatski postali oblasti: tuzlanska, sarajevska, her- 
cegovačka (mostarska), travnička, vrbaska (banjalučka) i bihaćka. Ali i 
pored toga, u BiH je i dalje djelovala Pokrajinska uprava. Ministarstvo 
unutrašnjih djela je odmah počelo požurivati likvidaciju Pokrajinske uprave, 
smatrajući da je već vrijeme za dokidanje pokrajinskih vlada koje su, bez 
obzira na stalno smanjivanje njihovih nadležnosti, u narodu općenito sma- 
trane kao vlade njegove uže historijske domovine. To nije odgovaralo osnovnoj 
intenciji Vidovdanskog ustava da se u državi provede potpuna centralizacija 
uprave. Tako je već 26. VIII 1922. za pokrajinskog namjesnika BiH imeno- 
van bivši načelnik mostarskog okruga Ljubomir Vulović, sa isključivim 
zadatkom da likvidira Pokrajinsku upravu u BiH i njene poslove jednim 
dijelom prenese na oblasti sa velikim županima na čelu, a drugim na 
nadležna ministarstva. Likvidacija Pokrajinske uprave pokazala se kao složen 
i kompliciran posao koji je potrajao skoro dvije godine. 

Tokom decembra 1923. dokinuta su odjeljenja za vjere, pravosuđe, 
socijalnu politiku i unutrašnje poslove. Odjeljenje za poljoprivredu i vode 
likvidirano je 31. I 1924. godine. Zdravstveni odsjek 1. februara i najzad 
Odjeljenje za prosvjetu 14. II 1924. godine. Dopisom od 25. II 1924. pok- 
rajinski namjesnik Lj. Vulović izvijestio je Ministarstvo unutrašnjih djela 

u Beogradu o konačnoj likvidaciji svih poslova Pokrajinske uprave za Bosnu 
i Hercegovinu. Jedini trag višestoljetne bosanske državnosti i autonomnosti 
je sadržan u činjenici da je BiH i podjelom na oblasti, u strogo centraliziranoj 
Kraljevini SHS, ostala još jedno vrijeme teritorijalno kompaktna. 

Većinu obaveza koje je preuzela prema JMO, vlada nije ispunila pa 
se pred vođstvo stranke postavljalo pitanje: demisionirati ili i dalje ostati 
u vladi koja ne ispunjava preuzete obaveze. Poslanički klub JMO konačno 
se podijelio na "desničare" i "ljevičare" početkom 1922. kada je na dnevni 
red Narodne skupštine došao nacrt zakona o podjeli zemlje na oblasti. 
"Ljevičari" su odbili da glasaju za vladin prijedlog zakona pa je dr. Mehmed 
Spaho, kao njihov najistaknutiji predstavnik, podnio 1. II 1923. ostavku 
na položaj ministra za industriju i trgovinu. U poslaničkom klubu JMO 
prosrpski orijentirani "desničari" su imali većinu, ali su u Centralnom odboru 
Stranke ostali u manjini pa su napustili JMO. Oni su uz pomoć vlade 
osnovali svoju Jugoslavensku muslimansku narodnu organizaciju (JMNO), 
koju je vodio tuzlanski muftija Ibrahim Maglajlić. Na skupštinskim izborima, 
koji su održani 18. III 1923, JMO je pod vođstvom Mehmeda Spahe odnijela 
potpunu pobjedu, sa 112.228 glasova, čime je za sebe u Narodnoj skupštini 
osigurala 18 mandata. Maglajlićeva JMUNO je dobila svega 10.266 glasova, 
pa je ostala bez ijednog mjesta u Skupštini, čime se kao stranka odmah 
ugasila. U nestabilnom vidovdanskom režimu još su u dva maha održani 
parlamentarni izbori, u februaru 1925. i u septembru 1927. godine. Na oba 
ova izborna odmjeravanja JMO je potvrdila svoj položaj vodeće stranke i 
presudnog političkog faktora među Bošnjacima. JMO je uglavnom sve do 
1927. stajala u opoziciji. Kraće vrijeme, od 27. VII do 6. XI 1924. uzela 
učešće je u vladi Ljube Davidovića. Izvan toga, u parlamentu je ulazila u 
različite opozicione blokove, uglavnom sa Demokratskom strankom. Upravo 
sa Demokratskom strankom JMO je u aprilu 1927. ušla u koalicionu vladu 
Velje Vukićevića. U toj vladi dr. Mehmed Spaho je držao resor trgovine i 
snabdijevanja. Tom je prilikom JMO u savezu sa demokratima pokušala 
izaći na lokalne izbore u Sandžaku, ali zbog oštre reakcije radikala bez 
većeg uspjeha. 

Ovi česti izbori nisu dali nikakve rezultate u smislu neke političke 
stabilizacije. Kralj je po svojoj volji svaki čas mijenjao vlade. Prema poli- 
tičarima se odnosio krajnje bezobzirno, čak i prema onima koji su njemu 
lično i velikosrpskoj državnoj ideji odano služili. Kao dominantno pitanje 
u političkom životu zemlje nametnulo se tzv. hrvatsko pitanje, tj. odnos 
između srpske i hrvatske buržoazije i općenito pitanje položaja Hrvatske 
ili tzv. "prečanskih krajeva" u Kraljevini SHS. Braneći svoje pozicije, veli- 
kosrpski režim je u decembru 1924. zabranio rad Radićeve Hrvatske re- 

publikanske seljačke stranke. Nakon toga, Radić se odrekao zahtjeva za 
republikom i kao ministar prosvjete 1925. ušao u vladu Nikole Pašića. Iako 
se odrekao republike, Radić se nije odrekao zahtjeva za preuređenjem 
države na konfederalnoj ili federalnoj osnovi. Kako su to kralj i radikali 
odlučno odbijali, napustio je vladu i ponovno prešao u opoziciju. U međuvre- 
menu, s kraljem se razišao jedan od najvatrenijih pobornika državnog cen- 
tralizma, Svetozar Pribićević, vođa Samostalne demokratske stranke, koja 
je uglavnom okupljala Srbe iz Hrvatske. Pribićević je 1927. sklopio sa 
Radićem politički savez, poznat pod imenom Seljačko—demokratska koalicija 
(SDK). Oslanjajući se na snažan uticaj u narodu, SDK je stalno pojačavala 
pritisak na režim, žigošući posebno u Narodnoj skupštini bezakonje i korup- 
ciju. Sve rasprave u skupštini vođene su u veoma zapaljivoj atmosferi, što 
je stvaralo određenu psihološku pozadinu za ubistvo, do kojega je stvarno 
i došlo 20. VI 1928. godine. Tog dana radikalski poslanik Puniša Račić 
ubio je u Narodnoj skupštini, usred oštrih napada opozicije na vladu zbog 
korupcije, poslanike SDK-a, odnosno HSS-a, Pavla Radića i Đuru Ba- 
saričeka, a ranio Stjepana Radića, Ivana Pernara i Ivana Granđu. Od zado- 
bijenih rana Stjepan Radić je izdahnuo 8. VIII 1928. godine. Radića je na 
položaju vođe Hrvatske seljačke stranke naslijedio Vlatko Maček. 
Odmah poslije ovog zločina kralj je raspustio vladu Velje Vukićevića 
i povjerio mandat Antonu Korošcu, koji je 27. VII 1928. sastavio vladu od 
predstavnika svoje SLS, zatim Radikalne i Demokratske stranke i JMO. Ta 
je vlada ustvari imala prijelazni karakter, kako bi kralj Aleksandar pripremio 
teren za uvođenje svoje diktature, koju je proglasio 6. I 1929. godine. 


Jugoslavenska muslimanska organizacija je ušla u vladu Antona Ko- 
rošca, kako bi svojom prisutnošću u vladi pokušala spriječiti podjelu Bosne 
i Hercegovine pri eventualnoj amputaciji "prečanskih krajeva", o čemu se 
tada dosta govorilo. 


Od tragičnih događaja u Skupštini, koji su zaprepastili i domaću i 
stranu javnost, kralj Aleksandar je vukao poteze koji su vodili samo daljem 
kompromitiranju političkih stranaka, čime je u narednih šest mjeseci pripre- 
mio teren za ukidanje Ustava i zavođenje režima lične vladavine, oslanjajući 
se na krugove bliske dvoru, a u prvom redu na vojsku i predstavnike 
finansijskog kapitala, koji su u diktaturi vidjeli sigurniji oslonac svojim 
interesima. Kada je dovršio sve pripreme za proglašenje svoje lične dik- 
takture, uključujući i tekstove zakona koje je trebalo odmah obnarodovati, 
kralj Aleksandar je priredio jednu od svojih tipičnih dvorskih farsi tako 
što je pozvao na konsultiranje vođe svih stranaka, uključujući i vođe SDK—a 
Vlatka Mačeka i Svetozara Pribićevića. Kako se vođe stranaka nisu mogle 
odmah sporazumjeti, Dvor je 5. 1 1929. izdao saopćenje da zbog toga "nema 

mogućnosti ni za kakvo parlamentarno rješenje, koje bi garantovalo odr- 
žavanje punog državnog i narodnog jedinstva". To je bio posljednji potez 
diktakture, odnosno lične kraljeve vlasti. Taj posljednji korak uslijedio je 
samo jedan dan poslije ovog dvorskog saopćenja. 

Vrijeme Šestojanuarske diktature 


Proklamacijom "mome dragom narodu, svim Srbima, Hrvatima i Sloven- 
cima", objavljenom 6. I 1929, kralj Aleksandar Karađorđević ukinuo je 
Vidovdanski ustav 1 parlament, te uveo diktaturu. U Proklamaciji se ističe 
da su "žalosni događaji u Narodnoj skupštini pokolebali kod naroda veru 
i korisnost te ustanove", dok su sporazumi između stranaka 1 ljudi "postali 
apsolutno nemogući". Zbog toga kralj smatra da je "nastupio čas, kad između 
naroda i kralja ne može i ne sme više biti posrednika", pa je riješio da 
Ustav donesen 28. VI 1921. "prestane važiti". To je praktično značilo da 
je ukinut parlament 1 da je kralj i formalno—pravno preuzeo cjelokupnu 
vlast u zemlji. Istovremeno sa Proklamacijom obnarodovan je Zakon o kra- 
ljevskoj vlasti i vrhovnoj državnoj upravi. Tim zakonom utvrđeno je da je 
Kraljevina Srba, Hrvata i Slovenaca nasljedna monarhija i da je kralj nosilac 
cjelokupne vlasti u zemlji, zapovjednik vojne sile, a posebno nosilac zako- 
nodavne vlasti, jer on i donosi i proglašava zakone. Kralj je imenovao 
predsjednika i članove vlade i određivao broj ministarstava. Istovremeno 
je postavljao i ostale činovnike i dodjeljivao vojne činove. Kraljeva ličnost 
bila je neprikosnovena i nije podlijegala nikakvoj odgovornosti. Za prvog 
predsjednika vlade kralj je odmah imenovao generala Petra Živkovića. 

Prilikom zavođenja diktature kralju su na ruku išla i očekivanja naroda 
da će se, poslije perioda dugotrajnih i neplodnih političkih borbi, ukidanjem 
stranaka, najzad početi rješavati teške socijalne i ekonomske nedaće, koje 
su tih godina sve više opterećivale narod, posebno seljaštvo kao njegov 
najbrojniji dio. U tom smislu, Deklaracijom vlade generala Živkovića, koja 
je dopunjavala kraljevu proklamaciju, narodu se obećavalo navodno preuz- 
imanje mjera za otklanjanje njegovih privrednih i socijalnih nevolja, zavo- 
đenje discipline u državnoj upravi i izjednačavanje zakonodavstva u cijeloj 
državi. 

Zavođenje diktature prošlo je faktički bez ikakvog otpora hrvatske i 
srpske građanske opozicije. Malokrvna hrvatska opozicija sa Mačekom na 
čelu u početku je čak mislila da su diktaturom stvorene pretpostavke za 
njeno neposredno sporazumijevanje sa kraljem, bez posredovanja i učešća 
srpskih političkih stranaka, čime će se "hrvatsko pitanje" brže i lakše riješiti. 

Vrlo brzo je imala priliku shvatiti da su takva očekivanja bila potpuno 
neosnovana. Srpska građanska opozicija, praktično bez ijednog glasa pro- 
testa, povukla se sa političke scene pred aktom od 6. I 1929. uplašena i 
demoralizirana, pokoravajući se zakonskim propisima o zabrani i raspuštanju 
stranaka i udruženja. Na isti način diktaturu su primili i bošnjački građanski 
političari okupljeni u JMO. Tako se još jednom potvrdilo koliko su tadašnji 
jugoslavenski građanski političari bili oportunisti, neskloni bilo kakvom 
odlučnom, a još manje nasilnom otporu kraljevskom režimu. Mada je uklonio 
stranke 1 odstranio iz političkog života građanske političare, kralj je za njih 
ipak bio simbol i personifikacija građanskog uređenja i čuvar njegovih 
privatno—vlasničkih temelja. 

Šestojanuarska diktatura, izražena prije svega u neprikosnovenosti kra- 
ljeve volje, pružala je mogućnost za bespoštedan obračun sa eventualno 
nepokornim ličnostima građanske opozicije, komunistima, a posebno sa 
autonomističkim 1 separatističkim snagama. Kralj Aleksandar je i u vrijeme 
vidovdanskog kvaziparlamentarnog režima iskazivao svoju autoritarnu pri- 
rodu. On nije trpio nikoga pored sebe ko nije bio potpuno u njegovoj sjenci, 
želeći da uvijek sam odlučuje, a svoje odluke provodi preko poslušnih 
političara i potčinjenih vojnih lica. Što se tiče autonomističkih i federa- 
lističkih ili eventualno separatističkih težnji, kralj je mislio da može sam, 
bez drugih političkih faktora, izvršiti nacionalnu unitarizaciju Jugoslavije, 
te na taj način razriješiti protivrječnosti objektivnog razvitka i nacionalnog 
pluralizma. Kralj je očigledno smatrao da mu je za sve to dovoljna prosta 
državna intervencija, s osloncem na vojsku. On je mislio da sama činjenica 
da je prošlo deset godina zajedničkog življenja pruža mogućnost, bez obzira 
na sve unutrašnje, a prije svega nacionalne protivrječnosti, da se oživotvori 
čisti nacionalni unitarizam u vidu integralnog jugoslavenstva, kao trajne 
nacionalne ideologije i politike. 

U tom smislu, dotadašnji jedan troimeni i troplemeni narod, Srbi, Hrvati 
i Slovenci, dekretom je trebalo da postane jedan jedinstveni jugoslavenski 
narod. Da bi se ostvarila ta doktrina integralnog jugoslavenstva, kralj i 
krugovi oko njega smatrali su da je nužno promijeniti službeni naziv države 
i izvršiti njeno unutrašnje administrativno—teritorijalno preuređenje. Tako 
je šestojanuarski režim pripremio, a 3. X 1929. proglasio jedan zakon koji 
je skoro u cijelosti izmijenio upravnu strukturu zemlje. Taj zakon nije imao 
za cilj samo dalju centralizaciju državne uprave, nego je trebalo da bude 
pravna osnova za potpuno razbijanje tradicionalnih nacionalno—historijskih 
pokrajina i oformljenje državnog i nacionalnog jedinstva. To je bio Zakon 
o nazivu i podjeli Kraljevine na upravna područja. Članom 1. tog zakona 
Kraljevina SHS dobila je novi službeni naziv Kraljevina Jugoslavija. Umjesto 

dotadašnje podjele na 33 oblasti, država je podijeljena na devet banovina, 
koje su dobile nazive po rijekama: Dravska sa sjedištem u Ljubljani, Savska 
sa sjedištem u Zagrebu, Vrbaska sa sjedištem u Banjoj Luci, Primorska sa 
sjedištem u Splitu, Drinska sa sjedištem u Sarajevu, Zetska sa sjedištem 
na Cetinju, Dunavska sa sjedištem u Novom Sadu, Moravska sa sjedištem 
u Nišu i Vardarska sa sjedištem u Skoplju. Te banovine skrojene su u 
teritorijalnom pogledu tako da su tradicionalne historijske pokrajine dijeljene 
na područja više banovina, gdje god je to bilo moguće. Faktički to nije 
učinjeno jedino u slučaju Dravske banovine, čija se teritorija uglavnom 
poklapala sa slovenačkim etničkim i govornim područjem. Nazivi banovina 
dati su po rijekama da se ni imenom ne bi podsjećalo na historijske ili 
nacionalne tradicije. Glavni grad Beograd nije pripadao ni jednoj banovini 
niti je bio sjedište ijedne od njih, nego je, skupa sa Zemunom i Pančevom, 
izdvojen u posebne administrativno područje, pod nazivom Uprava grada 
Beograda, Zemuna i Pančeva. To je trebalo da u uslovima potpune cen- 
tralizacije da spoljni privid federalnog uređenja države. U obrazloženju 
ovog zakona njegovi autori tvrdili su da su se pri podjeli zemlje na banovine 
nastojale očuvati i poštovati prirodne granice, što ne odgovara stvarnosti. 
Banovine su razgraničene tako da je u šest, od ukupno devet banovina, 
pravoslavno stanovništvo bilo u apsolutnoj većini. 

Podjelom zemlje na banovine razbijena je Bosna i Hercegovina kao 
historijska cjelina. Njena teritorija i stanovništvo ušli su u sastav četiri 
banovine, koje su se prostirale i manje ili više uklapale u izvanbosanska, 
hrvatska, crnogorska i srpska državno—pravna i etnička područja. Teritorija 
Bosna i Hercegovina podijeljena je između Drinske, Vrbaske, Primorske i 
Zetske banovine. 

Drinska banovina osnovana je od nekadašnje sarajevske oblasti, bez 
fočanskog i dijelova fojničkog sreza, zatim tuzlanske oblasti, osim srezova 
Gradačac, Gračanica i Maglaj, te manjeg dijela bivše travničke oblasti. 
Drinskoj banovini, pored toga, pridodati su dijelovi zapadne Srbije sa Užicem 
i krajevi u Srijemu oko Vukovara sa okolicom. Vrbasku banovinu sačinjavali 
su bivša vrbaska i bihaćka oblast, te srezovi Mrkonjić Grad, Jajce i Glamoč 
iz nekadašnje travničke, i srezovi Gradačac, Gračanica i Maglaj iz bivše 
tuzlanske oblasti. Vrbaskoj banovini pripao je i uski pojas preko rijeke 
Une, oko Dvora na Uni, između Bosanskog Novog i Dobrljina. Za razliku 
od Drinske banovine, Vrbaska banovina prostirala se isključivo unutar his- 
torijskog teritorija Bosne i Hercegovine. Zapadni dio mostarske oblasti, na 
desnoj obali Neretve, i dio bivše travničke oblasti, odnosno srezovi Mostar, 
Konjic, Ljubuški, Travnik, Bugojno, Prozor, Livno i Duvno pripali su Pri- 
morskoj banovini. Istočni dio mostarske oblasti, na lijevoj obali Neretve, 

odnosno srezovi Stolac, Ljubinje, Nevesinje, Gacko, Bileća, Trebinje sa 
Fočom, iz bivše sarajevske oblasti, ušli su u sastav Zetske banovine. 
Prema popisu stanovništva iz 1931. u BiH je živjelo ukupno 2.323.555 
stanovnika. Podjelom na banovine, od tog broja 1.010.803 ili 43,5 % našlo 
se u granicama Vrbaske banovine. U Drinskoj banovini živjelo je 850.934 
ili 36,5 % od ukupnog broja stanovnika BiH, u Primorskoj banovini 322.364 
ili 14 %, a u Zetskoj 139.154 ili 6 % od ukupnog broja stanovnika BiH. 
Podjelom na banovine razbijena je do određene mjere etnička kompaktnost, 
kako hrvatskih tako i srpskih područja, ali posebno kompaktnost bošnjačkog 
stanovništva, koja je do tada, na osnovu člana 135. Vidovdanskog ustava, 
bila sačuvana. Uspostavljanjem banovina, kada je BiH u pitanju, Bošnjaci 
su se svuda našli u potpunoj manjini. Razgraničenje banovina na područja 
BiH izvršeno je tako da je u Drinskoj, Vrbaskoj i Zetskoj banovini potpunu 
većinu imalo srpsko, a u Primorskoj banovini hrvatsko stanovništvo. 


Osim toga, ukidanjem oblasti i srezova, u mnogim općinama Bosne i 
Hercegovine došlo je do smjenjivanja uprava izabranih na posljednjim općin- 
skim izborima 28. X 1928. godine. Time su najviše bili pogođeni Bošnjaci, 
odnosno Jugoslavenska muslimanska organizacija i njeni birači. Na mjesta 
smijenjenih općinskih funkcionera dekretom su postavljene ličnosti poznate 
uglavnom kao pristalice Radikalne stranke, pri čemu se nije poštovao vjer- 
sko—nacionalni sastav stanovništva u pojedinim mjestima niti broj glasalih 
za pojedine stranke na posljednjim općinskim izborima. Povodom toga, dr. 
Mehmed Spaho, vođa JMO, mjesec dana nakon proglašenja diktature, 9. II 1929. 
žalio se kralju Aleksandru. Dr. Spaho je pisao da je razrješenje izabranih 
općinskih uprava u više mjesta BiH 1 postavljanje novih izazvalo opravdano 
nezadovoljstvo većine stanovništva u tim mjestima. On je dalje naveo da 
su u BiH svi veliki župani i 95 % sreskih poglavara radikali pa zato predlaže 
kralju "da bi bilo mudro ostaviti barem na čelu opštinskih uprava nedavno 
izabrane ljude kako bi i onaj dio naroda koji do sada nije pristajao uz 
radikale vidio barem na čelu najnižih upravnih jedinica ljude svog povje- 
renja". Na kraju, Spaho piše da je uvjeren da se sve to radi protivno 
namjerama kralja pa se zato usuđuje podnijeti izvještaj o tome. Bez obzira 
na mogućnost da je Spaho u tom trenutku, na samom početku šestojanuarske 
diktature, znao ili nije da iza te velikosrpske politike stoji lično kralj Alek- 
sandar, njegovo pismo pokazuje da su Bošnjaci 1 u uslovima kada su političke 
stranke bile raspuštene i zabranjena svaka njihova djelatnost, pokušavali 


U sklopu svoje politike potpune centralizacije i stavljanja svih oblasti 
javnog života pod svoju kontrolu, šestojanuarski režim nastojao je da sve 
crkve i vjerske zajednice u zemlji podredi ciljevima svoje dugoročne politike. 

Nadzor nad vjerskim poslovima u šestojanuarskom režimu povjeren je Mi- 
nistarstvu pravde jer je dotadašnje Ministarstvo vjera ukinuto. Šestojanuarski 
režim, za kratko vrijeme i bez problema, donio je zakone o pravoslavnoj 
crkvi (8. XI 1929), Vjerskoj zajednici Jevreja (14. XII 1929) te o više 
malih protestantskih crkvi. Tim zakonima rad ovih crkava i vjerskih zajednica 
stavljen je pod kontrolu Ministarstva pravde. Položaj katoličke crkve mogao 
se regulirati samo putem sporazuma (tzv. konkordata) sa Svetom stolicom, 
odnosno Vatikanom. Kako je to zahtijevalo duge i zamršene pregovore, 
šestojanuarski režim je rješavanje tog pitanja odložio. Problem je nastao u 
vezi sa Islamskom zajednicom, koja je u Bosni i Hercegovini imala svoju 
autonomiju, za koju su se Bošnjaci, poslije desetgodišnjih napora, izborili 
1909. godine. Režim je želio dokinuti tu autonomiju Bošnjaka u njihovim 
vjerskim, vakufskim i mearifskim (prosvjetnim) poslovima i provesti jedin- 
stvenu organizaciju Islamske vjerske zajednice na cjelokupnoj državnoj 
teritoriji, pod strogim nadzorom Ministarstva pravde. Islamska zajednica u 
Bosni i Hercegovini željela je, naprotiv, sačuvati svoju autonomiju, odnosno 
proširiti je, tako da njome budu obuhvaćeni svi Bošnjaci i drugi muslimani 
u Kraljevini Jugoslaviji. 

Politička operacija ukidanja autonomije Islamske zajednice i njenog 
stavljanja pod kontrolu vlade povjerena je radikalskom političaru iz Bosne, 
dr. Milanu Srškiću, tada ministru pravde, u čiju nadležnost su spadali 
vjerski poslovi. Nakon toga, trebalo je da se provede drugi dio plana, koji 
se sastojao u uvođenju u vođstvo islamske vjerske organizacije prorežimskih 
ljudi. 

Prvi dio plana, reorganizacija Islamske zajednice i njeno stavljanje pod 
kontrolu Ministarstva pravde, izveden je Zakonom o Islamskoj vjerskoj 
zajednici Kraljevine Jugoslavije od 31. I 1930. godine. Zakonom je stavljen 
van snage Štatut za autonomnu upravu islamskih vjerskih i vakufsko—mearif- 
skih poslova u Bosni i Hercegovini od 15. IV 1909. godine. Tako je u BiH 
ukinuta vjerska, vakufska i prosvjetna samouprava Bošnjaka. Vjerska i 
vakufsko—mearifska organizacija Bošnjaka dobila je jedinstveni službeni 
naziv Islamska vjerska zajednica. Stupanjem na snagu ovog zakona stavljeni 
su na raspolaganje reisul-ulema za Bosnu i Hercegovinu, vrhovni muftija 
za Srbiju i Crnu Goru, članovi Ulema-medžlisa u Sarajevu i sve muftije. 
Zakon je odredio da će reisul-ulemu, sa sjedištem u Beogradu, članove 
dvaju ulema-medžlisa, u Sarajevu i Skoplju, te devetericu muftija postaviti 
kralj svojim ukazom. Time su svi vjerski poslovi predati u ruke vjerskim 
funkcionerima i organima koje je imenovala država. Međutim, vakufsko—me- 
arifski poslovi nisu ostavljeni ni nekim imenovanim organima, nego su 

stavljeni u direktnu nadležnost Ministarstva pravde, kao najviše upravne 
istance u svim pitanjima muslimanskih vjerskih zadužbina i škola. 
Reisul-ulema Džemaludin Čaušević prozreo je Srškićeve namjere i 
odmah mu se oštro suprotstavio. Nakon duge i iscrpljujuće prepiske sa 
Srškićem, u kojoj je ponižavan i tretiran kao običan državni činovnik, a ne 
kao poglavar jedne od tri najznačajnije vjerske zajednice u zemlji, Čaušević 
je 11. IV 1930. pismom zatražio umirovljenje. Kraljevim ukazom 6. VI 1930, 
na prijedlog ministra pravde, reisul-ulema Džemaludin Čaušević je penzioni- 
ran. Tako je Srškić otvorio prostor za ostvarenje drugog dijela svog plana, 
tj. dovođenje režimu odanih ljudi u vođstvo IVZ. Već 12. VI 1930. kraljevim 
ukazom za novog reisul-ulemu, sa sjedištem u Beogradu, naimenovan je 
umirovljeni tuzlanski i banjalučki muftija Ibrahim-ef. Maglajlić. Svečano 
je ustoličen u Bajrakli džamiji u Beogradu 31. X 1930, uz prisustvo Kralja, 
članova vlade, diplomatskog kora i mnogobrojnih delegacija iz zemlje. 


Organizacija Islamske vjerske zajednice uređena je Ustavom koji je 
oktroiran (nametnut) 9. VII 1930. godine. Prema ovom Ustavu vjerski organi 
su: džematski (općinski) imami, muftije, dva ulema-medžlisa, jedan u Sara- 
jevu, drugi u Skoplju i Vrhovno vjersko starješinstvo u Beogradu sa reisul- 
-ulemom na čelu. Ustav je broj muftija sveo na devetericu, sa sjedištem u 
Banjoj Luci, Tuzli, Sarajevu, Mostaru, Pljevljima, Novom Pazaru, Prizrenu, 
Bitolju i Skoplju. Ulema-medžlis je bio glavni organ putem kojeg se "vrši 
uprava i nadzor nad cjelokupnim islamskim vjerskim, vjersko—prosvjetnim 
i kulturnim životom". Sarajevski ulema-medžlis bio je nadležan za teritoriju 
banjalučkog, tuzlanskog, sarajevskog i mostarskog muftijstva, a skopski za 
područje pljevaljskog, novopazarskog, prizrenskog, bitoljskog i skopskog. 
Analogno postojanju dvaju ulema-medžlisa, postojala su i dva vakufsko—me- 
arifska vijeća, u Sarajevu i Skoplju, sa svojim upravnim odborima i vakufskim 
direktorima, koje je neposredno imenovao ministar pravde. Niži vakufski 
organi bili su sresko vakufsko—mearifsko povjerenstvo, čije je članove imeno- 
valo nadležno vakufsko—mearifsko vijeće, te na kraju, kao jedini izborni 
organ, džematski medžlis, koji je birao zbor džematlija, a starao se o potre- 
bama svog džemata. 


Jedan od osnovnih problema koji je diktatura naslijedila iz parlamen- 
tarnog režima bilo je agrarno pitanje. Stanje anarhije i bezvlašća u agraru, 
koje je nastupilo prevratom u jesen 1918, tadašnji regent Aleksandar oza- 
konio je u svom manifestu od 6. I 1919. godine. U trenutku stvaranja 
zajedničke jugoslavenske države 1. XII 1918. u BiH je preko 62 % privatne 
zemlje bilo u bošnjačkom vlasništvu. Od ukupne zemlje, od skoro dva 
miliona hektara, koja je u Jugoslaviji od 1919. do 1931. bila zahvaćena 
agrarnom reformom, BiH je pripadalo 1.286.227 hektara ili 66,9 %. Bosna 

i Hercegovina je, prema tome, bila okosnica i glavna meta agrarne reforme, 
kojom nisu ostvarivani samo socijalno—-ekonomski, nego prije svega nacio- 
nalno—politički ciljevi. Trebalo je potpuno socijalno—ekonomski uništiti boš- 
njačke zemljoposjednike, a Bošnjake u cijelosti naciono—politički razoriti 
i podjarmiti. 

Šestojanuarski režim odlučio je likvidirati agrarnu reformu. On je time 
samo izražavao težnju građanstva da se ukine desetgodišnje stanje privre- 
menosti (1919—1931), zavede imovinsko—pravna sigurnost i stabiliziraju 
agrarni odnosi. To nije bilo nimalo lahak zadatak za šestojanuarski režim. 
Trebalo je zadovoljiti zemljoposjednike i veleposjednike, ali izbjeći nezado- 
voljstvo seljaštva i njegovo eventualno suprotstavljanje vlastima. 

Nizom zakona, počev od jeseni 1929, a naročito od 1931, režim je 
propisivao način likvidacije agrarne reforme, posebno za svaku od pokrajina 
koje su njom bile zahvaćene. Iako je bila najviše zahvaćena agrarnom 
reformom, BiH je, u odnosu na druge pokrajine, najgore prošla. Naknada 
za jedan hektar za oduzeta kmetska selišta u BiH bila je svega 290 dinara, 
što nije iznosilo ni cijelih 30 dinara po jednom dunumu, te je bilo ispod 
svake stvarne vrijednosti zemlje. Istovremeno, u drugim pokrajinama, koje 
su u daleko manjoj mjeri bile zahvaćene agrarnom reformom, ta cijena bila 
je sedam do deset puta viša. Država se obavezala da će za oduzeta selišta 
u BiH isplatiti vlasnicima 255.000.000 dinara, tako što će im polovinu 
platiti u gotovini, a polovinu u obveznicama sa 6 % kamate na nominalni 
iznos u roku od četrdeset godina. Isplata je počela 1936/37. i trebalo je 
da se okonča 1975. godine. Do početka rata 1941. isplaćena su svega četiri 
kupona ili samo deset posto od predviđene sume. To znači da je država 
ostala dužna zemljovlasnicima još skoro polovinu predviđene naknade. 


Isto je bilo i sa naknadom za oduzetih nešto više od 400.000 hektara 
beglučke zemlje, što je bio privatni posjed, a za koje se država obavezala 
isplatiti vlasnicima 600 miliona dinara ili oko 1.500 dinara po jednom 
hektaru. Sve je trebalo isplatiti u obveznicama sa 6 % kamate u roku od 
43 godine, tj. od 1936. do 1978. godine. Kako je do početka rata 1941. 
izdato i isplaćeno trinaest od ukupno pedeset predviđenih kupona, država 
je ostala dužna vlasnicima preko 50 % predviđene naknade. Sigurno je da 
BiH, kao i sve druge zemlje u Evropi, nije mogla izbjeći dokidanje ostataka 
bivših feudalnih odnosa. Problem je u tome što to nije učinjeno uz pravičnu 
naknadu 1 u skladu sa ekonomskim pravilima agrarne reforme. U stvarnosti, 
agrarna reforma poslužila je kao sredstvo za jednostrano obezvlašćivanje 
Bošnjaka i postizanje određenih nacionalno—političkih ciljeva. 

Stanje stvoreno šestojanuarskom diktakturom u cijelosti je potvrđeno 
i ozakonjeno drugim ustavom Kraljevine Jugoslavije, koji je kralj "dao" 

narodu 3. IX 1931. godine. Ustav je imao jednostrano porijeklo. Donio ga 
je i izdao sam kralj, bez ikakve ustavotvorne skupštine. U Proklamaciji 
kojom je objavio ustav kralj kaže: "S verom u Boga i srećnu budućnost 
kraljevine Jugoslavije dajem Ustav Kraljevine Jugoslavije." S obzirom na 
tu činjenicu, tj. da kralj narodu "daje" ustav, opozicija je odmah ovaj ustav 
nazvala "oktroiranim ustavom". Cilj Ustava bio je da se prikrije dotadašnji 
otvoreni kraljev apsolutizam i činjenica da šestojanuarski režim nije riješio, 
nego samo još više zaoštrio dotle neriješena državna pitanja, posebno na- 
cionalno. U tom pogledu Ustav je samo potvrdio politiku jugoslavenskog 
nacionalnog unitarizma, onako kako je proklamirana i provođena šesto- 
januarskom diktaturom. To se najbolje vidi po nazivu države, koja je i po 
novom ustavu zadržala diktaturom uvedeni naziv Kraljevina Jugoslavija. 
Pored toga, to se vidi i po parolama koje u Ustavu ističu da je kralj "zatočenik 
narodnog jedinstva i državne celine", te da je "čuvar njihovih svagdašnjih 
interesa". 

Otvoreni kraljev apsolutizam prikrivao se time što su Ustavom uvedeni 
Narodno predstavništvo (skupština, parlament) i neka vrlo ograničena gra- 
đanska prava. Narodno predstavništvo je po Ustavu dvodomno i sastoji se 
od Narodne skupštine i Senata. Oba doma Narodnog predstavništva izjed- 
načena su u zakonodavnoj vlasti jer se smatra da je zakonski prijedlog 
primljen kada ga u cijelosti usvoje i Narodna skupština i Senat. Tako 
primljeni zakonski prijedlog kralj potvrđuje i proglašava zakonom. Senat 
je bio obično oruđe u rukama kralja. Sastojao se od polovine biranih i od 
polovine od kralja imenovanih senatora. Senat nisu birali građani nepos- 
rednim putem, nego jedno posebno biračko tijelo, sastavljeno od narodnih 
poslanika, banskih vijećnika i predsjednika općina sa područja jedne ba- 
novine. Sve su to bili ljudi na čiju je sudbinu i položaj kralj mogao bitno 
uticati. Putem Senata kralj je sebi jednostavno osigurao mogućnost da još 
u Narodnom predstavništvu utiče na stvaranje i donošenje zakona po svojoj 
volji. 

U pogledu građanskih prava Ustavom je određeno da su svi građani 
pred zakonom jednaki i da svi uživaju jednaku zaštitu vlasti. Članom 5. 
Ustava određeno je da se građanima "ujemčava lična sloboda", ali istovre- 
meno, prema odredbi člana 118. istog Ustava, ostali su na snazi "svi postojeći 
zakoni", među kojima su bili mnogi koji lične slobode građana ograničavaju 
ili potpuno negiraju. Građanska prava bila su posebno ograničena kada je 
riječ o biračkom pravu građana. Biranje narodnih poslanika nije se vršilo 
tajnim, nego javnim glasanjem. Taj način glasanja suprotan je svakoj de- 
mokratskoj političkoj praksi. Javno glasanje uvedeno je u očitoj namjeri da 
vladin činovnički aparat ima uvid u političko opredjeljenje birača. Time 

se mogao vršiti pritisak na pojedince, raznim ucjenama, prijetnjama i na 
druge načine, da se na izborima opredijele za kandidate iza kojih stoji 
vlada. Biračko pravo građana bilo je također teško pogođeno izbornim pos- 
tupkom, koji je propisan Zakonom o izboru narodnih poslanika (10. IX 1931) 
i Zakonom o biračkim spiskovima (7. IX 1931). Prema tim zakonima kan- 
didiranje narodnih poslanika moglo se vršiti samo putem zemaljskih kan- 
didacionih lista. To znači da je na izbore mogla izaći samo ona stranka 
koja postavi ili istakne svoje kandidate na teritoriji čitave države. S obzirom 
na složenu nacionalnu, vjersku i klasnu strukturu države, pa prema tome 
i različite političke interese u njenim pojedinim dijelovima, takav zahtjev 
bio je neprirodan i nelogičan. U prilikama koje su stvorene šestojanuarskom 
diktaturom takav uslov, tj. da postavi kandidate u cijeloj državi, mogla je 
ispuniti samo neka politička stranka koju formira sama vlada. 

Narodno predstavništvo nije imalo nikakvog uticaja na osnivanje vlade 
i njen rad. Ustav je odredio da "kralj imenuje i razrešava predsednika 
ministarskog saveta i ministre", što znači predsjednika vlade i njene članove. 
Ministarski savjet, odnosno vlada, "stoji neposredno pod kraljem". Ustav je 
preuzeo sve glavne odredbe iz Zakona o kraljevskoj vlasti i vrhovnoj državnoj 
upravi od 6. 1 1929, koji je samim Ustavom formalno ukinut. Prema Ustavu, 
kralj politički i u svakom drugom pogledu nije za svoje postupke nikome 
odgovarao. Ustav je odredio da je "kraljeva ličnost neprikosnovena". Njemu 
se "ne može ništa u odgovornost staviti, niti kralj može biti tužen". Za 
postupke kralja prema Ustavu je odgovarala vlada. Ustav je odredio da 
svaki akt "kraljeve vlasti" prethodno potpisuje ("prema potpisuje") nadležni 
ministar, odnosno ministarski savjet. Istovremeno, određeno je da "za sve 
čine kraljevske vlasti odgovara ministar, odnosno ministarski savet, koji je 
prema potpisao". Ali kako je Ustavom određeno da vlada "stoji neposredno 
pod kraljem", tako je u pogledu kraljeve odgovornosti stvoren, odnosno 
normiran, pravi "začarani krug". Za kraljeve akte i postupke politički odgo- 
vara vlada, ali kako je ona po Ustavu odgovarala samo kralju, to je onda 
značilo da odgovara onome za koga bi trebalo da odgovara. To znači da je 
Ustav samo ozakonio kraljev apsolutizam, prikriven formalnom ustavnošću. 

Da bi Oktroirani ustav mogao stupiti u život, što se u osnovi svodilo 
na izbor Narodnog predstavništva, donijet je Zakon o udruženjima, zborovima 
i dogovorima kojim su određeni uslovi pod kojima se mogu uspostaviti i 
djelovati političke stranke. Po tom zakonu dozvoljeno je osnivanje političkih 
udruženja, političkih društava i političkih stranaka, pod uslovom da nemaju 
vjerski, plemenski ili regionalni karakter, "niti zadatak koji bi bio protivan 
narodnom jedinstvu, cjelini države ili državnom ili društvenom poretku". 
Režim se na taj način želio osigurati od oživljavanja starih političkih stranaka 

koje bi, prema novim propisima, za svoju obnovu morale izmijeniti svoje 
programe i uskladiti ih sa službenim osnovnim linijama državnog uređenja. 
Takva mogućnost je, zbog svih političkih okolnosti, u jesen 1931. bila 
isključena. Prvi izbori za Narodno predstavništvo raspisani su 8. XI 1931, 
a novoizabrana skupština trebala je da se sastane u Beogradu 7. decembra 
iste godine. Pred novembarske izbore 1931. dr. Mehmed Spaho je dao 
izjavu sa vođama četiri druge građanske stranke: Acom Stanojevićem, vođom 
staroradikala, Ljubom Davidovićem, vođom demokrata, Jocom Jovanovićem, 
vođom zemljoradnika i Antonom Korošcem, vođom Slovenske ljudske stran- 
ke. Oni su zajednički izjavili da novi Ustav, koji je kralj Aleksandar poklonio 
narodu 3. IX 1931, onemogućava izražavanje prave narodne volje na pred- 
stojećim izborima te da njihove stranke neće na njih ni izaći. Izborni zakon 
im to svakako nije ni omogućavao pa se na izborima pojavila samo jedna 
stranka, Jugoslovenska radikalna seljačka demokratija (u narodu podsmješ- 
ljivo nazivana "Jare se dere"), koju je kao dvorsku stranku osnovao general 
Petar Živković. Na izborima se pojavila samo jedna "zemaljska kandidaciona 
lista", na čijem čelu je bio predsjednik vlade, general Petar Živković. Glasanje 
je bilo javno i to usmenom izjavom na biralištu. Policija je učinila svoje. 
Terorom, nasiljem, obećanjima i novcem natjerala je i prisilila veliki dio 
birača prvo da uopće izađu na izbore, a onda da glasaju za Petra Živkovića. 
Na izbore nisu izašli ni glasali jedino samosvjesni, ekonomski 1 politički 
nezavisni ljudi, koji su već tada znali da se bez organiziranog i aktivnog 
sudjelovanja u izbornoj borbi nije moguće suprostaviti vladajućoj politici i 
njenim nosiocima. Za takav organizirani nastup na izborima u novembru 
1931. nije bilo ni vremena, ni prilike. Prvi izbori za Senat obavljeni su 
3. I 1932, čime je kompletirano Narodno predstavništvo. 

Kralj se svojom prijestolnom besjedom obratio Narodnom predstavništvu 
18. I 1932. godine. On je na prvom mjestu naglasio da je odlukom od 6. 
I 1929. "presekao ono zlo stanje" i "ispunio svoju dužnost pred nacijom i 
istorijom". "Mojoj vladi" istakao je dalje kralj, "kojoj sam tada poverio 
upravu zemlje, stavio sam u zadatak, da dobrom upravom što pre stiša 
strasti i ojača narodu veru u budućnost. U tom pogledu kraljevska vlada 
ulagala je s uspehom najveće napore." U odgovoru na tu besjedu Pred- 
sjedništvo Narodnog predstavništva odalo je "puno priznanje kraljevskoj 
vladi" i odobrilo "njezin rad od 6. I 1929. na ovamo u kom su značajnom 
periodu naše istorije, na korist i sreću zemlje, udareni temelji koji se više 
neće razgraditi". U stvarnosti je ubrzo počelo njihovo razgrađivanje koje je 
čak teklo brže nego što se u početku moglo pretpostaviti. 

Poslanici, izabrani na listi generala Petra Živkovića, formalno su se 
konstituirali kao politička stranka, pod nazivom Jugoslovenska radikal- 

no—seljačka demokratija, koja je 1933. promijenila ime u Jugoslovenska 
nacionalna stranka (JNS). Nju su sačinjavali uglavnom razni karijeristi i 
disedenti iz starih zabranjenih građanskih stranaka, najviše iz Radikalne, 
ali bilo ih je i iz HSS—a, JMO-—a i drugih. Njeno organiziranje na terenu 
teklo je vrlo sporo i uz velike poteškoće, posebno u Bosni i Hercegovini. 
Zbog nacionalnog i vjerskog sastava stanovništva BiH se pokazala kao 
nepodesan politički teren za šire ustoličenje ove nove stranke, koja se u 
BiH mogla osloniti jedino na one snage koje su i do tada podržavale šesto- 
januarski režim. Najveće teškoće organiziranju ove režimske stranke dolazile 
su zbog otpora u samom narodu. 

Pod pritiskom toga otpora vođstva starih opozicionih građanskih stranaka 
u cijeloj zemlji, uključujući tu i BiH, napuštaju dotadašnje pasivno držanje 
i nastoje uspostaviti vezu sa lokalnim stranačkim prvacima i širim krugom 
svojih nekadašnjih pristalica. Vođstva tradicionalnih građanskih stranaka 
sve se otvorenije ograđuju od diktature i od kraja 1932. prelaze na aktivno 
opoziciono djelovanje. Glavne stare građanske stranke izlaze sa otvorenim 
zahtjevima za preuređenjem države. Prva se 7. XI 1932. oglasila Seljač- 
ko—demokratska koalicija (Hrvatska seljačka stranka i Samostalna demok- 
ratska stranka). Ona je jednom rezolucijom, koja je poznata pod imenom 
Zagrebačke ili Mačekove punktacije, oštro osudila šestojanuarski režim i 
istakla zahtjev za dokidanjem srbijanske prevlasti, "koja se već od početka 
nametnula Hrvatskoj i svim našim zemljama s ove strane Drine, Save i 
Dunava". Potom se u januaru 1933. oglasilo i vođstvo Demokratske stranke, 
u vidu Pisma prijateljima, poznatog i kao Deklaracija Ljube Davidovića ili 
Davidovićeve punktacije. Demokrati na prvom mjestu traže preuređenje 
države, u kojoj bi se obrazovale četiri jedinice. Te jedinice konstituirale 
bi se "oko nacionalno—kulturnih centara u Beogradu, Zagrebu i Ljubljani", 
dok bi četvrta bila Bosna i Hercegovina. Iznoseći ovu ideju o četirima 
federalnim jedinicama, Lj. Davidović je posebno naglašavao značaj BiH, 
kao "prijelazne" mješovite nacionalne jedinice, "u kojoj se nerazdjeljivo 
ukrštaju plemena, vjere i kulturni uticaji". BiH bi kao četvrta jedinica vršila 
"dvostruko blagotvornu ulogu u rješavanju nacionalnih problema". S druge 
strane, onemogućavajući organiziranje na isključivo nacionalnoj osnovi u 
Beogradu i Zagrebu, ona čitavom državnom ustrojstvu "oduzima plemensku 
isključivost". 

Dr. Mehmedu Spahi, vođi JMO—a, nuđeno je odmah da potpiše Mačekove 
punktacije, ali je on to odlučno odbio. Svojim opozicionim držanjem prema 
šestojanuarskom režimu, dr. Spaho je uspio sačuvati svoju stranku od većeg 
raslojavanja. To mu je davalo realnu političku osnovu da nakon Zagrebačkih 
punktacija i Davidovićeva pisma istupi sa svojim, tzv. Sarajevskim punk- 

tacijama. U njima se na prvom mjestu ističe da su izigrana osnovna de- 
mokratska načela na kojima se imala izgraditi država. Glavni uzrok negativnih 
pojava u privrednom, društvenom i političkom životu je centralističko državno 
uređenje. Takvo uređenje do krajnjih granica je zaoštrilo sva politička, a 
posebno nacionalno pitanje. Zato se traži uređenje države "po ravnopravnim 
političko—historijskim jedinicama", od kojih je jedna i Bosna i Hercegovina. 
Vođstvo JMO—a slijedi dalje svoj opozicioni stav prema vladinoj politici, 
uz istovremeno povezivanje i saradnju sa opozicionim dijelovima drugih 
stranaka, u prvom redu Demokratske, Slovenske ljudske stranke i HSS—a. 

Ovim rezolucijama, ili "punktacijama", građanskih stranaka, vladajući 
vrh doživio je osudu i odbacivanje nacionalnog i državnog unitarizma i 
centralizma iz redova vlastite klase. Vezan za svoju apsolutističku politiku, 
kralj nije bio spreman priznati poraz ni do smrti. Kralj Aleksandar je ubijen 
prilikom službene posjete Francuskoj, u Marseju 9. X 1934. terorističkom 
akcijom VMRO-a 1 ustaša, podstaknutom iz Italije i Mađarske. Vlast u 
zemlji preuzelo je namjesništvo, koje je kralj imenovao u svom testamentu, 
napisanom 95. I 1934. na Bledu. Umjesto maloljetnog kralja Petra II Kara- 
đorđevića, vlast su vršili namjesnici: knez Pavle Karađorđević, "kraljev 
brat od strica", dr. Radenko Stanković, senator i ministar prosvjete i dr. 
Ivo Perović, ban Savske banovine. Vlast je u suštini pripala knezu Pavlu. 
Druga dvojica namjesnika su tu bili tek formalno, jer je član 41. Ustava 
predviđao da se maloljetnom kralju imenuje tročlano namjesništvo. Pogibija 
kralja i smjena na vrhu države uticali su da režim brže napusti politiku 
otvorene diktature. Režim ipak nije tako lahko odustajao od centralizma i 
unitarističke ideologije. Vladajuća JNS i njen predsjednik vlade Bogoljub 
Jevtić čvrsto su se držali Oktroiranog ustava i njegovih postavki o navodnoj 
jedinstvenoj jugoslavenskoj naciji i centralistički uređenoj državi. Takva 
politika vlade smatrana je zakonom za sve i svakoga, od koje nema odstupanja 
ni za savremena niti za buduća pokoljenja. Ali, stvari su se i tu ubrzo 
promijenile. 

Od petomajskih izbora do sporazuma Cvetković-Maček 


Poučene iskustvom iz novembarskih skupštinskih izbora 1931, koji su 
ih zatekle nespremne i neorganizirane, opozicione građanske stranke odlučile 
su da se za nove izbore pripreme i organizirano nastupe. Vlada Bogoljuba 
Jevtića zakazala je nove izbore za Narodnu skupštinu za 95. V 1935. godine. 
Neposredno po raspisivanju tih izbora došlo je do pregovora i sporazuma 
vođstva jednog broja opozicionih građanskih stranaka, koje su još uvijek 
formalno bile zabranjene. Vođstva Seljačko—demokratske koalicije, JMO—a, 
Davidovićevog krila Demokratske stranke i jednog dijela Zemljoradničke 
stranke dogovorila su se da pod imenom Udružena opozicija zajednički 
istupe na izborima 5. V 1935. godine. Samo udružene te su stranke mogle 
udovoljiti strogim zahtjevima Izbornog zakona o podnošenju zemaljske kan- 
didacione liste. Program Udružene opozicije bio je vrlo jednostavan — po- 
bijediti na izborima i nakon toga prisiliti kraljevsko namjesništvo da njoj 
povjeri vladu. Ta vlada bi onda pristupila reorganiziranju unutrašnjeg ure- 
đenja države. Međustranačkim dogovorom odlučeno je da nosilac zemaljske 
kandidacione liste Udružene opozicije bude Vladimir Maček, predsjednik 
Seljačko-demokratske koalicije, odnosno Hrvatske seljačke stranke. Izbo- 
rom dr. Mačeka za predsjednika Udružene opozicije želio se posebno naglasiti 
značaj "hrvatskog pitanja" i potreba njegovog rješenja u okviru Jugoslavije. 

Na izborima je, bez obzira na sav pritisak policije na birače i razne 
izborne smicalice i malverzacije, lista Udružene opozicije dobila 1.076.345 
glasova. Lista JNS predsjednika vlade Bogoljuba Jevtića dobila je više 
glasova (1.746.982), ali je u stvarnosti moralno poražena. Mada je kao 
predsjednik vlade vodio izbore, B. Jevtić nije uspio dobiti podršku velikog 
dijela biračkog tijela. Pored toga, Jevtićeva vlada pokazala se nesposobnom 
i nespremnom da traži sporazum sa hrvatskom opozicijom. Politička sudbina 
Bogoljuba Jevtića, kao izvršioca "svetog amaneta kralja mučenika" da "čuva 
Jugoslaviju", bila je zapečaćena ishodom petomajskih izbora. Kraljevskom 
namjesniku knezu Pavlu bilo je jasno da mora potražiti novu ličnost kojoj 
bi povjerio mandat da sastavi vladu. Njegov izbor je pao na dr. Milana 
Stojadinovića, ministra finansija u vladi B. Jevtića. Stojadinović je uspio 
sastaviti vladu koja je počivala na savezu jedne struje radikala, Slovenske 

ljudske stranke i Jugoslavenske muslimanske organizacije. Osnivanjem koa- 
licione vlade Stojadinović—Spaho—Korošec formalno je označen kraj šesto- 
januarske diktature, njene prakse grubog nasilja i politike i ideologije in- 
tegralnog jugoslavenstva. 

Kao jedan od uslova za ulazak u vladu Milana Stojadinovića, u kojoj 
je preuzeo resor ministarstva saobraćaja, dr. Mehmed Spaho je tražio reviziju 
šestojanuarskog zakonodavstva o Islamskoj vjerskoj zajednici, vraćanje sje- 
dišta reisul-uleme u Sarajevo i uklanjanje vlastitih političkih protivnika iz 
vjerske i vakufske organizacije. U skladu sa sporazumom Spaho—Stojadi- 
nović, već je 28. II 1936. proglašena Uredba sa zakonskom snagom, kojom 
su Zakon i Ustav IVZ stavljeni van snage. Samo dvije nedjelje poslije toga, 
14. III 1936, penzioniran je reisul-ulema Ibrahim-ef. Maglajlić. Novi Ustav 
IVZ donijet je 24. X 1936, nakon čega je za prvog naibu-reisa (namjesnika, 
zastupnika) Vrhovnog vjerskog starješinstva, sa sjedištem u Beogradu, po- 
stavljen profesor Salih Safvet Bašić. 


Ustavom iz 1936. ukinuta su muftijstva, zatim dvojstvo u organizaciji 
IVZ, sa dva ulema-medžlisa, dva vakufsko—mearifska vijeća i dvije vakufske 
direkcije. Umjesto toga, Ustav je propisao osnivanje jednog ulema-medžlisa, 
neposredno uz reisul-ulemu i jedinstvene direkcije vakufa za cijelu državu, 
te je općenito ojačao ulogu laičkog faktora u upravi i poslovima IVZ. Tokom 
1937. obavljeni su izbori za Vakufski sabor i članove Izbornog tijela za 
izbor reisul-uleme. Ovo izborno tijelo sastalo se 20. IV 1937. i prema Ustavu 
izabralo trojicu kandidata za reisul-ulemu: Fehim-ef. Spahu, predsjednika 
Vrhovnog šerijatskog suda u Sarajevu, Ahmet-ef. Bureka, muderisa (pro- 
fesora) Gazi Husrevbegove medrese u Sarajevu i Mehmed-ef. Tufu, profesora 
Više islamske šerijatsko—teološke škole. Na osnovu ovog prijedloga, ukazom 
od 26. IV 1938, kraljevski namjesnici imenovali su Fehim-ef. Spahu za 
reisul-ulemu IVZ u Kraljevini Jugoslaviji. Dužnost reisa F. Spaho primio 
je 6. maja iste godine od prvog naiba Salih-ef. Bašića, a svečano ustoličenje 
i predaja menšure (duhovne investiture) obavljeni su u Carevoj džamiji u 


Sarajevu, 9. VI 1938. godine. 


Kada je osnovana krajem juna 1935, Stojadinovićeva vlada je u početku 
priznavala da je "hrvatsko pitanje" otvoreno. U tom smislu Stojadinović je 
pozivao dr. Vladimira Mačeka i Hrvatsku seljačku stranku da mu se, uz 
slovenačke i bosanskomuslimanske predstavnike, pridruži. HSS je, skupa 
sa Samostalnom demokratskom strankom, koju su činili Srbi u Hrvatskoj, 
to odbila. Bez obzira na činjenicu što su bili moralni pobjednici na izborima 
5. V 1935, HSS i SDS su, kao takozvana Seljačko-demokratska koalicija, 
odbili da uđu u vladu i učestvuju u radu parlamenta. Stojadinović je zato 
promijenio politički kurs. Oslanjajući se na radikale, Slovensku ljudsku 

stranku i JMO, Stojadinović vodi politiku izoliranja političkih faktora u 
Hrvatskoj, kako bi prinudio HSS da odustane od svojih federalističkih 
zahtjeva. 

Od jula 1937. vlada dr. Milana Stojadinovića dolazi u sukob i sa 
značajnim stranačkim i drugim političkim faktorima u Srbiji. S obzirom na 
sve veću 1 bržu fašizaciju Evrope i neposrednu ratnu opasnost, kraljevski 
namjesnik, knez Pavle Karađorđević pokušava stabilizirati zemlju. Kako u 
tom trenutku nije bilo izgleda za političko rješenje "hrvatskog pitanja", što 
je bio preduvjet stabiliziranja države, knez Pavle 1 Stojadinović izlaze sa 
projektom i nacrtom konkordata sa Vatikanom. Oni taj projekat nastoje 
ozakoniti kroz Skupštinu i Senat. Time bi postigli trostruki cilj. Na prvom 
mjestu politički bi neutralizirali "hrvatsko pitanje". Prvi uslov za to bilo je 
zaključenje konkordata sa Vatikanom, koji je u nacrtu predviđao velike 
povlastice za rimokatoličku crkvu. Tako bi se zadovoljilo katoličko svećen- 
stvo, koje je u narodu imalo značajan uticaj. Najzad, pridobila bi se naklonost 
fašističke Italije, koja je prema tadašnjoj Jugoslaviji imala veoma nepri- 
jateljski stav i držanje. Projekat konkordata izazvao je velike političke 
otpore, posebno u Srbiji, tako da nikada nije u skupštini ratificiran. Štaviše, 
Hrvatska seljačka stranka, slijedeći svoje radićevske antiklerikalne tradicije, 
bila je protiv njegovog ozakonjenja. Protiv konkordata su održane brojne 
demonstracije, posebno u Beogradu, gdje je dolazilo do oštrih sukoba de- 
monstranata sa policijom. U toj situaciji predstavnici svih opozicionih stra- 
naka potpisali su 8. X 1937. tekst poznat pod imenom "narodni sporazum". 
To je bio dokument kojim su se protiv vlade ujedinile glavne opozicione 
stranke: Radikalna, Demokratska, Zemljoradnička, HSS i Samostalna de- 
mokratska stranka. Sporazum je na prvom mjestu sadržavao saglasnost stra- 
naka potpisnica o načelima i postupku ostvarivanja neke vrste federalnog 
uređenja države. Stojadinović se pred tom činjenicom našao u veoma teškoj 
situaciji. On je iz tih političkih teškoća pokušao naći izlaz u prijevremenom 
raspisivanju skupštinskih izbora, koji su održani 11. XII 1938. godine. To 
su ujedno bili posljednji izbori održani u Kraljevini Jugoslavije prije njenog 
raspada u aprilu 1941. godine. Rezultati izbora predstavljali su poraz za 
Stojadinovićevu koalicionu vladu, posebno u Bosni i Hercegovini. Udružene 
opozicione stranke "narodnog sporazuma" dobile su u BiH apsolutnu većinu 
u 28 izbornih srezova ili kotara. To je politički u stvarnosti značilo pobjedu 
programa decentralizacije koji je istakla opozicija "narodnog sporazuma". 
Kraljevski namjesnik knez Pavle shvatio je odmah političku poruku izbora 
te je odlučio smijeniti dr. Milana Stojadinovića i njegovu vladu. Početkom 
februara 1939. knez Pavle je povjerio mandat za sastav vlade Dragiši Cvet- 
koviću, sa osnovnim zadatkom da riješi "hrvatsko pitanje", odnosno da 
sklopi sporazum sa vođom HSS—a, dr. Vladimirom Mačekom. 

U vrijeme vlade Cvetković-Maček (1939—1941) 


Hitno rješavanje "hrvatskog pitanja" nametale su, kako unutrašnjo- 
političke okolnosti tako 1 spoljnopolitičke prilike. Na unutrašnjopolitičkom 
planu trebalo je neutralizirati ekstremne profašističke organizacije franko- 
vaca i ustaša, koje su težile izdvajanju Hrvatske iz sastava Jugoslavije. S 
druge strane, sporazum i rješavanje "hrvatskog pitanja" nametala je i spolj- 
nopolitička situacija. Agresivna politika nacističke Njemačke i fašističke 
Italije ukazivala je da se Evropa nalazi neposredno pred izbijanjem Drugog 
svjetskog rata. U tim okolnostima trebalo je potražiti mogućnost sporazuma 
vladajuće srpske buržoazije i opozicione hrvatske buržoazije, odnosno nji- 
hovih političkih predstavnika, kako bi Kraljevina Jugoslavija, suočena sa 
neposrednom opasnošću rata, postigla određenu unutrašnju stabilnost. 

Predsjednik vlade Dragiša Cvetković i vođa HSS—a dr. Vlatko Maček 
potpisali su 26. VIII 1939. sporazum koji je u biti sadržavao dvije tačke: 
(1) osnivanje koalicione vlade Cvetković-Maček; i (2) osnivanje Banovine 
Hrvatske. U državno—pravnom smislu sporazum je izražen donošenjem Ured- 
be o Banovini Hrvatskoj, koja je obnarodovana istog dana kada je potpisan 
sporazum, 26. VIII 1939. godine. Sporazum i rješenje "hrvatskog pitanja" 
izvedeni su potpuno na račun Bosne i Hercegovine, a posebno Bošnjaka. 
Prema Uredbi o Banovini Hrvatskoj u njen sastav ušle su dotadašnja Savska 
i Primorska banovina te kotarevi Dubrovnik, Šid, Ilok, Brčko, Gradačac, 
Derventa, Travnik i Fojnica. Budući da su Primorskoj banovini od ranije 
pripadali znatni dijelovi BiH, u sastavu Banovine Hrvatske našlo se trinaest 
kotara iz BiH. To su bili: Brčko, Bugojno, Derventa, Duvno, Fojnica, Gra- 
dačac, Konjic, Livno, Ljubuški, Mostar, Prozor, Stolac i Travnik. Time je 
izvršena dalja podjela BiH i potpuno cijepanje njenog povijesnog tkiva. 
Razgraničenje Banovine Hrvatske sa preostalim teritorijem Drinske, Vrbaske 
i Zetske banovine izvršeno je uz pretpostavku da Bošnjaci uopće ne postoje, 
odnosno da ne žive na tim prostorima. 

Uredbom o Banovini Hrvatskoj, odnosno njenom realizacijom, izvršena 
je temeljna revizija Oktroiranog ustava iz 1931. godine. Uspostavljanjem 
Banovine Hrvatske konačno je napušten šestojanuarski koncept narodnog 
i državnog jedinstva te vještačka ideja "jugoslavenskog naroda". Velikosrpski 

krugovi odmah su istupili sa idejom da se nasuprot Banovini Hrvatskoj 
formira srpska banovina, pod nazivom Srpske zemlje. Prema sačuvanom 
Nacrtu uredbe o organizaciji banovine "Srpske zemlje", u njen sastav ušle 
bi teritorije Vrbaske, Drinske, Zetske, Dunavske, Moravske i Vardarske 
banovine, a sjedište bi joj bilo u Skoplju. Po toj koncepciji dotadašnja 
Dravska banovina postala bi Banovina Slovenačka. Takvo unutrašnje pre- 
uređenje države, koje se trebalo postepeno ostvarivati, sadržavalo je u sebi 
određene elemente federalizma. Preuređenje države trebalo se ostvariti na 
potpunu štetu Bosne i Hercegovine, koja je u svim planovima tog preuređenja 
negirana kao povijesna, politička i državnopravna cjelina. Sporazum o Ba- 
novini Hrvatskoj, sa planovima o banovini "Srpske zemlje", nisu nudili 
nikakva konačna rješenja državnopravnih i unutrašnjih teritorijalnih pitanja 
tadašnje Jugoslavije. Svojom neodređenošću i nedorečenošću rješenje sa 
Banovinom Hrvatskom samo je otvorilo cijeli niz drugih pitanja i problema. 
Njihovo rješavanje presječeno je izbijanjem rata, početkom aprila 1941. 
godine. 

I nakon smjenjivanja dr. Milana Stojadinovića krajem 1938, JMO je 
ostala u novoj vladi Dragiše Cvetkovića. Čim se tokom 1939. doznalo da 
Cvetković, po ovlaštenju princa Pavla Karađorđevića, pregovara sa Vlatkom 
Mačekom o stvaranju zajedničke vlade i osnivanju Banovine Hrvatske, 
Spaho je upozorio Cvetkovića da se ne čine koncesije na račun BiH. Nakon 
iznenadne smrti, ili ubistva dr. Mehmeda Spahe, neposredno prije zaključenja 
sporazuma Cvetković-Maček, 26. VIII 1939, na čelo JMO je došao Džafer 
Kulenović. Osnivanjem Banovine Hrvatske veliki dijelovi BiH našli su se 
u njenom sastavu, čime je Bosna i Hercegovina praktično podijeljena. U 
novembru 1939. Džafer Kulenović je u ime JMO dao izjavu kojom traži da 
se uz hrvatsku, srpsku i slovenačku, kao četvrta formira "bosanska banovina", 
u historijskim granicama Bosne i Hercegovine. Izjava je dovela do rascjepa 
sa Cvetkovićem i Mačekom, odnosno do istupanja predstavnika JMO iz 
njihove koalicione vlade. 

Potpisivanje sporazuma Cvetković—Maček i osnivanje Banovine Hrvat- 
ske, čime je izvršena podjela Bosne i Hercegovine, izazvali su nezadovoljstvo 
i oštru reakciju Bošnjaka. Tadašnje bošnjačko političko vođstvo oživljava 
staru ideju autonomije Bosne i Hercegovine. U svim krajevima BiH održavaju 
se protestni zborovi i skupovi na kojima Bošnjaci traže autonomiju BiH. 
Tom pokretu za autonomiju BiH pridružuju se sva bošnjačka društva i 
organizacije. Odlučno se traži istupanje iz vladajuće koalicione Jugosloven- 
ske radikalne zajednice (u narodu poznate "Jereze") i ponovno osnivanje 
posebne bošnjačke političke stranke. Na svojim protestnim skupovima Boš- 
njaci jednodušno traže preko svojih društava i ustanova da se prilikom 

daljeg preuređenja države uspostavi BiH u svom historijskom opsegu, kao 
posebna ravnopravna jedinica. 

Ta složena politička previranja među Bošnjacima nametala su potrebu 
uspostavljanja jedne jedinstvene organizacije koja bi usmjeravala kretanja 
i zahtjeve za autonomijom BiH. S tim ciljem održan je u Sarajevu 30. 
XII 1939. skup predstavnika svih bošnjačkih političkih, kulturnih i vjerskih 
društava i ustanova. Na tom skupu konstituiran je Pokret za autonomiju 
BiH, sa zahtjevom da se svuda osnuju mjesni odbori za autonomiju BiH. 
U okružnici se ističe da su Bošnjaci primili i pozdravili sporazum Cvetko- 
vić—-Maček, ali se u njemu nije vodilo računa o težnjama Bošnjaka i općenito 
bosanskohercegovačkog stanovništva. Izvršni odbor ujedno uvjerava da auto- 
nomna Bosna i Hercegovina ničim ne može ugroziti interese drugih, pa u 
tom smislu poziva sve ostale političke stranke u Jugoslaviji da pristupe 
Pokretu za autonomiju BiH. 

Srpski političari odmah su najoštrije istupili protiv svake ideje auto- 
nomije BiH. Oni su smatrali da to ugrožava njihov projekat okupljanja 
srpskih zemalja i srpsku političku prevlast u državi. Osim toga, Hrvatima 
je, po njima, učinjeno previše ustupaka. Maček i drugi hrvatski političari 
nisu smatrali da su granice Banovine Hrvatske trajno određene. Oni su 
očekivali da će se konačno razgraničenje izvršiti nakon uspostavljanja bano- 
vine "Srpske zemlje", te su imali više varijanti u pogledu položaja BiH. U 
slučaju da se stvore srpska i slovenačka banovina, oni su predlagali auto- 
nomiju BiH i Vojvodine. Ukoliko srpska strana ne bi na to pristala, predlagali 
su da o položaju ovih dviju pokrajina odluče sami njihovi stanovnici putem 
plebiscita. Najzad, hrvatski političari predviđali su i mogućnost da se BiH 
podijeli, ali uz novo razgraničenje između hrvatske i srpske upravne jedinice 
ili da se BiH u cijelosti pripoji Banovini Hrvatskoj. Bošnjaci se nisu mirili 
sa činjenicom da su prisiljeni živjeti podijeljeni i pod dva upravna režima. 
Oni su se s pravom željeli osjećati ravnopravnim faktorom jugoslavenske 
zajednice naroda te su tražili svoja prava. Ti politički procesi prekinuti su 
aprilskim ratom 1941. i slomom Kraljevine Jugoslavije. 

Tokom dvadesetih godina među bošnjačkom inteligencijom je došlo do 
određene polarizacije s obzirom na stav i odnos prema Ataturkovim refor- 
mama, odnosno sekularizaciji Turske, kao muslimanske zemlje i države za 
koju su i sa kojom su Bošnjaci historijski i psihološki bili veoma vezani. 
Činjenica da je Mustafa Kemal-paša (Atatiirk) odbio priznati diktat sila 
Antante, koje su nekada moćnu Carevinu htjele obimom svesti na njen 
prvobitni anadolski bejlik, te njegova sjajna pobjeda u ratu nad Grčkom, 
kojom je Tursku održao u Evropi, učinila je da su njegove reforme i on 

lično uživali među Bošnjacma između dva svjetska rata veliku popularnost, 
ali su imali i svojih protivnika. 

Tako je u bošnjačkoj javnosti došlo do određene podjele na moderniste 
ili reformiste, na jednoj, i tradicionaliste ili konzervativce na drugoj strani. 

Modernisti i reformisti su se javili kako među svjetovnom inteligencijom, 
tako i među ilmijom. Ideje svjetovnog modernizma veoma su osnažene 
trijumfom takve orijentacije u Turskoj. Među svjetovnim modernistima naj- 
aktivniji su u dvadesetim godinama bili Dževad-beg Sulejmanpašić i Edhem 
Bulbulović. Njihovim zalaganjem osnovan je u januaru 1928. jedan intelek- 
tualni krug, pod nazivom Reforma — organizacija naprednih muslimana. 
Krug je jedno kraće vrijeme izdavao i svoj list pod nazivom Reforma. U 
svoje osnovne vjersko—prosvjetne ciljeve Reforma je postavila na prvo mjesto 
dovođenje vjerskog odgoja Bošnjaka u sklad sa duhom vremena, što je na 
prvom mjestu podrazumijevalo modernizaciju i osavremenjivanje vakufa, 
zatim iskorjenjivanje svih predrasuda i praznovjerja i sl. Što se tiče druš- 
tveno—moralnih ciljeva, centralno mjesto je zauzimalo pitanje otkrivanja i 
emancipacije bošnjačke muslimanske žene putem njenog školovanja i uvo- 
đenja u privredni i socijalni život. 

Na trećem je mjestu bilo pitanje nacionalne samosvijesti, koje je obu- 
hvatalo problem položaja Bošnjaka između slavenstva i orijentalnog arap- 
sko—turskog svijeta te između Srba i Hrvata. U tom smislu reformisti su 
insistirali na nacionalnom osvješćivanju Bošnjaka, tako da oni kao "autohtoni 
elemenat" vide u Jugoslaviji svoju pravu i jedinu domovinu. 

Uporedo sa modernističkim i reformističkim akcijama bošnjačke svje- 
tovne inteligencije, išla su i reformistička nastojanja prosvijećene i moderne 
uleme. Nju je predvodio poznati vjerski prosvjetitelj i reformator Mehmed 
Džemaludin Čaušević, tadašnji reisul-ulema. Među vjerskim modernistima 
isticali su se još poznati pisci i prevodioci Salih-beg Bakamović, Šukrija 
Alagić, Ibrahim Fejić, Osman Nuri Hadžić i drugi. 

Prilikom boravka u Turskoj tokom 1927. Čaušević se bliže upoznao 
sa Atatrukovim reformama, o kojima je sa oduševljenjem govorio u jednoj 
izjavi objavljenoj u beogradskoj Politici 10. XII 1927. godine. Čaušević je 
u istom smislu dao 31. XII 1927. izjavu sarajevskom listu Večernja pošta. 

Ovi Čauševićevi istupi, odnosno općenito istupi modernističke uleme 
doveli su do reagiranja tradicionalista. Ovi su putem Islamske izborne kurije 
usvojili 1 10. VII 1928. objavili svoju Zzjavu ili Takrir. Ovu izjavu je potpisalo 
29 islamskih učenjaka iz BiH, među kojima i šesterica muftija. Tu je 
iznijeto niz zamjerki i primjedbi Čauševiću kao reisul-ulemi. Takrir je u 
cjelosti preveden i objavljen na arapskom jeziku u kairskom listu El—Feth, 
glasilu egipatskih "Mladih muslimana", pod redakcijskim naslovom Poraz 

Kemala u Bosni. O tome je bošnjačku javnost upoznao 7. IV 1929. tuzlanski 
list Hikjmet (Mudrost). Ovaj je list slovio kao glasilo islamskih tradicionalista 
u Bosni, dok su reformisti svoje radove objavljivali uglavnom u Vovom 
Beharu. 

Razvoj događaja u drugoj polovini tridesetih godina i 1941—194:5, te 
kasnije pokazao je da je ova ocjena o "porazu kemalizma" u Bosni bila 
preuranjena. 

Pitanjem položaja BiH i njene autonomije nisu se bavile samo građanske 
stranke i građanski političari. To je bilo pitanje kojim se stalno bavila i 
tada ilegalna Komunistička partija Jugoslavije (KPJ). Na njenu inicijativu 
bosanskohercegovačka studentska omladina obratila se otvorenim pismima 
narodu, u decembru 1937, martu 1938. i decembru 1939. godine. Ta pisma 
potpisalo je 509 studenata iz BiH, svih nacionalnosti: Srba, Bošnjaka, 
Hrvata i Jevreja. Svojim sadržajem ova pisma predstavljaju prijelom u gleda- 
nju KPJ na etničku realnost i historijski subjektivitet Bosne i Hercegovine, 
posebno na nacionalno pitanje Bošnjaka. Ti studenti iz BiH, koji su uglavnom 
studirali na univerzitetu u Beogradu i Zagrebu, izrazili su trima navedenim 
pismima u prvom redu "privrženost rodnoj grudi i svom zavičaju". Oni u 
tim pismima, kao ljudi "kod postojbine, a bez postojbine", iz osjećanja i 
dužnosti, prava i potrebe, zahtijevaju autonomiju Bosne i Hercegovine. 

U pismima se autonomija BiH postavlja istovremeno kao pokrajinsko 
i nacionalno pitanje. BiH je "jednokrajinska cjelina", sudbinski 1 historijski 
oblikovana. Ona je tokom historije oblikovana kao "posebna privredna cjeli- 
na" i "posebna politička jedinica". Studenti se u svojim pismima zalažu za 
demokratiju, nacionalnu 1 vjersku ravnopravnost, te jedinstvo bosanskoher- 
cegovačkih naroda. Oni se odlučno izjašnjavaju protiv svakog etnocen- 
tralizma, svojatanja i pokroviteljstva nad tim narodima. Samo uz te pret- 
postavke BiH može zauzeti "mjesto koje joj po njenom posebnom položaju 
pripada". U pismima se posebno ističe da je BiH u tadašnjoj građanskoj 
politici "predmet nepoštedne trgovine i potkusurivanja". Traži se rješavanje 
narodnih problema "unutar postojećih državnih granica na osnovu demok- 
ratije i ravnopravnosti naroda". 

U trećem pismu posebno se ističe da na prostoru između Drine, Save 
i Une, "kao i s obje strane Neretve", stoljećima žive Srbi, Bošnjaci i Hrvati. 
Oni su na cijelom prostoru BiH nacionalno "isprepleteni" i među njima 
nije moguće postaviti granicu koja ne bi bila "teška nepravda", prije svega 
prema Bošnjacima, koji "oduvijek čine jednu cjelinu". U autonomnoj BiH 
ni Drina ni Una neće biti granica koja će ljude razdvajati, nego će ih, 
naprotiv, činiti bližima. 

Pisma studentske omladine ukazala su prvenstveno na historijsko i 
egzistencijalno zajedništvo naroda BiH. Njihov razmještaj u BiH ne doz- 
voljava da se između njih povlače administrativno—političke granice. To 
zajedništvo potpisnici pisma nisu vidjeli samo kao prošlost, nego i kao 
opredjeljenje za budućnost. Ovim pismima u komunističku publicistiku 
uvedena je kategorija "narodi Bosne i Hercegovine", kao izraz njene kon- 
fesionalne i etničke složenosti. Na drugoj strani, uvedena je kategorija 
samosvojnosti BiH. Ta samosvojnost bila je pretpostavka za rješavanje njenih 
nacionalnih i državnih odnosa. 

U pismima je sadržana i ideja "bratstva i jedinstva", koja će kao politički 
program biti istaknuta na zastavi antifašističkog narodnooslobodilačkog rata 
od 1941. do 1945. godine. Pisma su sigurno uticala da su bosanskoherce- 
govački komunisti, poslije dvije decenije šutnje, na svojoj Prvoj pokrajinskoj 
konferenciji, u julu 1940, otvoreno izašli sa idejom "narodne autonomije 
Bosne i Hercegovine", u kojoj će ravnopravno u demokratiji živjeti Bošnjaci, 
Hrvati i Srbi. Ta "demokratska narodna autonomija" je njihov zajednički 
interes. Ona će od tada biti jedan od osnovnih programskih ciljeva KPJ, 
kada je u pitanju Bosna i Hercegovina. Ta je orijentacija potvrđena i na 
Petoj zemaljskoj konferenciji KPJ, održanoj u Zagrebu novembra 1940. 
godine. 


U svim tim partijskim dokumentima optuživana je istovremeno JMO 
da kao građanska stranka nije bila niti može biti pravi zastupnik interesa 
širokih narodnih slojeva Bošnjaka, pa prema tome ni stvarni nosilac auto- 
nomije BiH. Ova ocjena nije stajala jer je JMO bila stvarni politički pred- 
stavnik Bošnjaka i iskreno se prema datim prilikama zalagala za autonomiju 
BiH. 

Mada se vođstvo JMO na razne načine borilo da očuva autonomiju BiH 
i samostalnost Bošnjaka u odnosu na Srbe i Hrvate, ono zbog datih prilika 
nije uspjelo niti moglo pitanje muslimana, odnosno Bošnjaka podići na 
razinu nacionalnog pitanja. Pod pritiskom da se opredijele kao Srbi ili 
Hrvati, vodeći su bošnjački političari logično i mudro izabrali u nacionalnom 
pogledu neutralno, ali legitimno, jugoslavensko ime kao oznaku svoje stranke. 
To je u tadašnjim prilikama bio vjerovatno jedini način da se istakne 
posebni muslimanski, odnosno bošnjački narodni identitet. Isto tako, iako 
je uživalo povjerenje širokih slojeva bošnjačog stanovništva, vođstvo JMO 
nije nikad formuliralo program akcije koji bi išao na stvarno poboljšanje 
socijalnih i kulturnih prilika tog stanovništva. Na tome su ponešto radila 
kulturno—prosvjetna, staleška i humanitarna društva: Gajret, Narodna uzda- 
nica, El-Hidaje, Merhamet i dr., te Vakuf. Ali sve je to bilo nedovoljno za 

pokretanje stvarnih strukturalnih promjena u bošnjačkoj zajednici i za njen 
brži i širi kulturni razvitak. 

Jedan broj bošnjačkih intelektualaca aktivno je još od kraja prošlog 
stoljeća djelovao na kulturno—političkom polju, noseći se sa brojnim narod- 
nim problemima. Tu je na prvom mjestu bio problem prihvatanja "moderne 
kulture", te privrednog i kulturnog napretka Bošnjaka. Drugo je bilo pitanje 
religije, tj. odnosa prema islamu i njegovom ispovijedanju. Na trećem mjestu 
bilo je pitanje nacionalne samosvijesti, koje je obuhvatalo problem položaja 
Bošnjaka između slavenstva i arapsko—turskog orijentalnog svijeta, te između 
Srba i Hrvata. Najzad, tu je bilo pitanje emancipacije bošnjačke žene i 
školovanje bošnjačke ženske djece. Sva su ova pitanja bila predmet rasprave 
na kongresu Bošnjaka intelektualaca koji je održan u Sarajevu 6. i 7. 
septembra 1928, povodom 25—godišnjice osnivanja Muslimanskog kulturno- 
-potpornog društva "Gajret". Slično je bilo i zasjedanje "muslimanske školo- 
vane omladine", održano 1. i 2. februara 1939. u organizaciji beogradske 
sekcije "Gajreta". Na njemu su učestvovali i predstavnici "Narodne uzdanice". 
Tu Sarajevu i u Beogradu donijeti su u pogledu navedenih pitanja konkretni 
zaključci, ali se malo šta od njih ostvarilo. 

U cijeloj je tadašnjoj Jugoslaviji bilo oko 800 Bošnjaka sa fakultetskom 
diplomom. Imenom i prezimenom su u "Kalendaru Narodne uzdanice" za 
1941. nabrojana 732 muslimanska intelektualca, od kojih 64 oficira, među 
kojima svega 15 viših: dva pukovnika (Muhamed Hromić, kapetan bojnog 
broda i Mustafa Bašagić); sedam potpukovnika (Sulejman Filipović, Mu- 
harem Aganović, Alija Džemidžić, Junuz Ajanović, Salko Alikadić, Bećir 
Kulenović i Asim Tanović), te šest majora (Reuf Miralem, Sulejman Torlić, 
dr. Ešref Softić, Abduselam Fejzović i Šefket Hasandedić). Od ostalih in- 
telektualaca sa fakultetskom diplomom najviše je bilo pravnika (255), zatim 
profesora (126), od kojih svega sedam univerzitetskih (dr. Mehmed Begović, 
dr. Fehim Bajraktarević, Muhamed Dizdar, dr. Šaćir Sikirić, Salih Bašić, 
dr. Hamdija Ćemerlić i Mehmed Handžić), 50 teologa, 92 inženjera različitih 
struka, 71 liječnik, 31 ekonomista, 21 veterinar, 21 apotekar i jedan mate- 
matičar—statističar. Srazmjerno tome, udio Bošnjaka u vrhovima vlasti, od- 
nosno na višim ili rukovodnim mjestima, u glavnim državnim nadleštvima 
i u administraciji bio je sasvim neznatan i zanemarljiv. Od ukupno 2.492 
viša ili rukovodna činovnička mjesta u Narodnoj skupštini i Senatu, banovi- 
nama, svim ministarstvima, Državnom savjetu, Glavnoj kontroli, Narodnoj 
banci, Državnoj hipotekranoj banci i "Privilegovanoj agrarnoj banci" Boš- 
njacima je 1939. pripadalo svega 30 mjesta ili 1,2 %. 

Jedan manji dio bošnjačkih intelektualaca djelovao je u okviru komu- 
nističkog pokreta 1 njegovih transmisionih sindikalnih, studentskih 1 drugih 
organizacija, spremajući se posebno za nastupajući rat. 


925 


Privrednim životom BiH u razdoblju između dva svjetska rata dominirala 
je poljoprivreda, kojom se bavio najveći broj bosanskohercegovačkog sta- 
novništva. Taj se broj sa godinama čak povećavao. Tako se u 1921. poljo- 
privredom i stočarstvom bavilo 80,86 % od ukupnog broja stanovnika u 
BiH, a 1931. taj se broj povećao na 84,1 %. To je pojava koja nije zabilježena 
ni u jednoj drugoj evropskoj zemlji. Svuda se tokom XIX 1 XX st., usljed 
procesa industrijalizacije i migracija sa sela u gradove, udio poljoprivrednog 
sloja u ukupnom stanovništvu stalno smanjivao. To samo znači da se BiH 
u tom razdoblju nije razvijala, nego je u odnosu na prethodni austrougarski 
period čak stagnirala. Industrijom i zanatima u BiH se u razdoblju između 
dva rata bavilo svega između 6,30 i 6,70 % od ukupnog broja njenog 
stanovništva. Sama poljoprivreda, kao osnovna grana privrede, bila je vrlo 
nerazvijena. Zasnivala se na veoma usitnjenom seljačkom posjedu, što je 
bila posljedica nepravedne i van svakih ekonomskih kriterija provedene 
agrarne reforme. BiH je dvadesetih godina u ukupnim žetvenim prinosima 
učestvovala sa svega 8-9 %, a u proizvodima stočarstva sa 15—16 %. 

Prema statističkim podacima 1926. u BiH je bilo svega 468 industrijskih 
preduzeća, koja su uglavnom poticala iz austrougarskog vremena. Industrija 
se pretežno zasnivala na rudarstvu, uglavnom na ugljenokopima, te na 
eksploataciji šuma i preradi drveta. Većina industrijskih preduzeća su ustvari 
bile nešto veće manufakturne radionice koje su upošljavale mali broj radnika. 
Kao nerazvijeno agrarno područje, opterećeno brojnim neriješenim privred- 
nim i socijalnim problemima, BiH je teško podnosila teret svjetske eko- 
nomske krize. Ta kriza je počela u SAD 1929, a na tadašnju Jugoslaviju 
se odrazila sredinom 1932. godine. 

Tek od 1935. u BiH dolazi do izvjesnog bržeg privrednog razvoja. 
Izgrađene su željezničke pruge Ustiprača—Foča i Bileća—Nikšić te pruga 
normalnog kolosijeka Bihać—Knin. Prošireni su kapaciteti Željezare u Zenici 
i Fabrike celuloze u Drvaru. Izgrađena je drvna i hemijska industrija u 
Višegradu. Istovremeno, počelo se sa nešto širom elektrifikacijom i javnim 
radovima različite namjene. Sve je to, međutim, bilo malo, nedovoljno i 
daleko od stvarnih potreba zemlje da se u njoj pokrenu stvarne socijalno—eko- 
nomske strukturalne promjene. 

VIII DIO 


BOŠNJACI U RAZDOBLJU 1945—1990 


Borba za nacionalnu afirmaciju 


Tokom decenija poslijeratnog razvitka Bošnjaci su, zajedno sa drugim 
narodima BiH i Jugoslavije, doživjeli određeni ekonomski, socijalni, politički 
i kulturni preobražaj. Potpuno je izmijenjena njihova ekonomsko—socijalna 
i obrazovna struktura. Između ostalog, stvorena je brojna inteligencija, koja 
je danas sposobna da politički shvati povijesni položaj svog naroda. Na 
svim poljima ljudskog stvaralaštva Bošnjaci su postigli značajne rezultate. 

Dok su, kako je naprijed navedeno, 1940. nabrojana svega 732 Bošnjaka 
sa fakultetskom spremom, dotle je popisom od 1971. registrirano 8.376 
Bošnjaka sa fakultetom, višom školom i akademijom. To znači da se za 
samo 25 godina poslijeratnog razvoja broj fakultetski obrazovanih intelek- 
tualaca među Bošnjacima više nego udesetostručio. 

Ovaj razvitak, koji je u biti značio i znači nacionalnu afirmaciju Bošnjaka 
kao naroda, nije u prve tri poslijeratne decenije bio praćen odgovarajućim 
političko—teorijskim određenjem i priznavanjem Bošnjaka kao nacije. 1z- 
vjesne nejasnoće u tom pogledu javljale su se još u toku NOR—a. U dnevnim 
praktično—političkim dokumentima NOP—a Bošnjaci su uvijek tretirani kao 
posebna narodna cjelina, ali u općim, načelnim aktima, kao što su odluke 
Drugog zasjedanja AVNOJ-a, nisu posebno spominjani, kao što je to bio 
slučaj sa ostalih pet naroda Jugoslavije, osim u sintagmi "narod Bosne i 
Hercegovine". Izuzetak su bile odluke i akti ZAVNOBiH-a i ZAVNO San- 
džaka. 

Na Drugom zasjedanju ZAVNOBiH-a, u ljeto 1944, iznijeta je ideja 
da se u okviru narodnooslobodilačkog fronta stvore određene organizacije 
i rukovodstva za pojedine nacionalnosti, prije svega za Bošnjake. U referatu 
Đure Pucara je istaknuto da je kod Bošnjaka kao narodne cjeline razvijen 
i učvršćen osjećaj narodnosti. Među njima djeluju političari koji nisu za 
NOP, jer ne vide garancije da će Bošnjacima biti osigurana ravnopravnost 
sa ostalim narodima. Zato se kao nužna nameće potreba da se u okviru 
NOF-—a BiH konstituira "Muslimanski politički odbor" koji bi po svom sastavu 
imao autoritet u narodu i tako uticao na veći priliv Bošnjaka u partizanske 
redove. Ideju o osnivanju posebnog političkog odbora odbacili su sami 
Bošnjaci, pripadnici KPJ i članovi rukovodstva NOF—a BiH. Tako je Avdo 

Humo pisao 8. VIII 1944. u Oslobođenju da je NOF po svojoj unutrašnjoj 
strukturi jedinstvena politička organizacija, a ne koalicija stranaka, odbacivši 
tako mogućnost stvaranja posebnog, muslimanskog političkog odbora u okviru 
NOF-a. 

Bošnjaci su tako dovedeni u situaciju da svoje socijalno, političko i 
kulturno biće i razvoj iskazuju i ostvaruju na principu jedinstvenog insti- 
tucionaliziranja, zajedno sa Srbima i Hrvatima. Time se htjela izbjeći par- 
cijalizacija u socijalnim odnosima i "podvojenosti u kulturno—prosvjetnom 
radu". Za Bošnjake je bio značajan prekid sa predratnom institucionalnom 
polarizacijom koja je provođena preko prosrpskog "Gajreta" i prohrvatske 
"Narodne uzdanice". 

Neposredno po oslobođenju zemlje, došlo je ipak do izvjesne, mada 
kratkotrajne, obnove političkih i kulturnih institucija na nacionalnoj osnovi. 
Već je 22. V 1945. osnovan u Sarajevu Glavni odbor Muslimana u BiH, 
kao neka nedefinirana vrsta političko—predstavničkog tijela. U jesen 1945, 
pored srpske "Prosvjete", hrvatskog "Napretka" i jevrejske "Slobode", osno- 
vano je jedinstveno bošnjačko kulturno—prosvjetno društvo "Preporod" i 
pokrenut list Novo doba kao njegovo glasilo. U svoje osnovne zadatke i 
ciljeve "Preporod" ubraja prekid sa praksom "nenarodnog dijeljenja" Boš- 
njaka i uvođenje duha "novog vremena", njegovanje tekovina NOB, "bratstva 
i jedinstva", međusobnu koordinaciju i distanciranje od muslimanske orto- 
doksije, konzervativnosti i reakcije. Već tokom 1947. raspušten je Glavni 
odbor muslimana, a 1949. ugašen je rad "Preporoda", što indicira da je 
njihovo osnivanje u datom trenutku diktirano razlozima kratkoročnog poli- 
tičkog oportuniteta. Time je u biti ukinuto nacionalno priznanje Bošnjaka 
postignuto u NOR-u. Istovremeno je time napušten svaki pokušaj konsti- 
tuiranja bošnjačke kulturne autonomije. 

Ljudski gubici i ratna razaranja BiH 


Narodi Bosne i Hercegovine masovno su učestvovali u NOB—i i revoluciji 
i podnijeli velik teret, posebno svojim ogromnim ljudskim žrtvama, kako 
vojnim tako i civilnim. Kraj rata 1945. BiH je dočekala teško razorena, sa 
velikim gubicima u ljudskim životima i materijalnim dobrima. Smatra se 
da je od zločina okupatora, ustaša i četnika, te u borbi protiv njih stradalo 
više od 500.000 stanovnika BiH. Procjenjuje se da je u cijeloj Jugoslaviji 
u ratu od 1941. do 1945. ukupan broj poginulih, ubijenih i na drugi način 
stradalih između 1.014.000 1 1.027.000. Među stradalima je Srba oko 
500.000, Hrvata oko 200.000, Bošnjaka 103.000, Jevreja 57.000, Slovenaca 
42.000, Crnogoraca 20.000 i Makedonaca 6—7 hiljada. Teško je reći, jer 
takvi proračuni nisu vršeni, koliko od ovih ukupnih gubitaka Srba i Hrvata 
otpada na samu Bosnu i Hercegovinu. To se jedino može reći za Bošnjake, 
jer se broj od 103.000 stradalih uglavnom odnosi skoro isključivo na BiH, 
sa sasvim neznatnim procentom koji otpada na Sandžak. Ako se ovi podaci 
sagledaju u odnosu na očekivani prirodni prirast stanovništva, onda se može 
zaključiti da su u Drugom svjetskom ratu procentualno, u odnosu na ukupni 
broj stanovništva, najviše stradali Bošnjaci. Njima je rat odnio 8,1 % od 
ukupnog stanovništva. Taj narod je u ratu, uglavnom usljed genocida koji 
je nad njim vršen, desetkovan. Tako su Bošnjaci ustvari najtragičniji narod 
Drugog svjetskog rata na tlu BiH i cijele bivše Jugoslavije. 

U komunističkom režimu, koji se u svakodnevnoj praksi često svodio 
na primitivni srpsko—crnogorski hegemonizam i agresiju, šutke se prelazilo 
preko ove tragične sudbine Bošnjaka. O genocidu koji je nad Bošnjacima 
izvršen u Drugom svjetskom ratu u Jugoslaviji se kroz više od 45 godina 
poslije rata nije smjelo govoriti. Sve se namjerno prekrivalo zaboravom, 
kao da su žrtve Bošnjaka manje vrijedne, manje tragične i manje ljudske 
od jednake tragedije i žrtava drugih jugoslavenskih naroda. 

BiH je u toku rata u pogledu materijalnog snabdijevanja NOV— i 
POJ—e podnijela najveći teret, pretrpjevši uz to ogromna materijalna ra- 
zaranja. Najveći dio zemlje bio je potpuno uništen. Zemlja je ostala skoro 
sasvim bez stambenog fonda, javnih objekata i školskih zgrada. Od oko 
820.000 srušenih ili manje ili više oštećenih građevinskih objekata u Ju- 


949 


goslaviji, skoro 400.000, praktično polovina, nalazila se na tlu Bosne i 
Hercegovine. Privreda je teško stradala. Uništeno je oko 150 preduzeća i 
rudnika. Opljačkan je najveći dio sredstava za rad i bogatstvo naroda. 
Porušeno je i uništeno preko 1.100 škola. Uništene su i onesposobljene 
skoro sve saobraćajnice, osobito željeznice. Stočni fond zemlje je skoro u 
cijelosti uništen. Spaljeni su i uništeni i cijeli gradovi, kao što su Vlasenica, 
Rogatica, Višegrad, Prozor, Glamoč, Bosanski Petrovac, Drvar itd. 

Težinu situacije povećavala je i činjenica da je BiH već od ranije 
zaostajala u razvoju u odnosu na ostale dijelove Jugoslavije. BiH je 1946. 
dostigla 69 % predratne industrijske proizvodnje. U 1947. bilo je svega 
165.000 ili 6,7 % zaposlenog stanovništva, od toga u industriji samo 51.000. 
Od ukupnog društvenog proizvoda u industriji je stvarano samo 13 %, a u 
poljoprivredi 36 %. Prve poslijeratne godine u čitavoj BiH bilo je samo 
147 školskih objekata, 220 ljekara i 2.000 postelja za bolnički smještaj. 
Kako je utvrđeno popisom, u martu 1948. bilo je 45 % nepismenog sta- 
novništva starijeg od deset godina. U tim uslovima trebalo je pristupiti 
obnovi zemlje. 

Međunarodni položaj nove države 


Drugim zasjedanjem AVNOJ-a i njegovim odlukama u Jugoslaviji je 
oformljena nova država, sa sistemom organa državne vlasti od najnižih do 
najviših. Piramida vlasti polazila je od općinskih i sreskih NOO, preko 
zemaljskih antifašističkih vijeća po federalnim jedinicama, a završavala se 
na vrhu sa AVNOJ-—em, njegovim Predsjedništvom i NKOJ—em, kao privre- 
menom vladom. Prilikom svog nastajanja nova država, Demokratska Fede- 
rativna Jugoslavija, nije dobila međunarodno priznanje, iako su saveznici 
tokom 1943. priznali NOV Jugoslavije, što je bilo od velikog značaja. Zapadni 
saveznici, uključujući i Sovjetski Savez, i dalje su priznavali izbjegličku 
kraljevsku vladu u Londonu, pa su tako u odnosu na inozemstvo postojale 
dvije vlade. Jedna je bila međunarodno priznata izbjeglička vlada, koja 
nije imala nikakve faktičke vlasti u zemlji i kojoj je AVNOJ oduzeo legitimitet. 
Na drugoj strani bio je NKOJ, stvarna vlada, koja je imala svu vlast u 
zemlji, ali koja nije bila međunarodno priznata. 

U takvoj situaciji, novoj, stvarnoj vladi, Nacionalnom komitetu os- 
lobođenja Jugoslavije, predstojala je teška borba da izbori međunarodno 
priznanje i tako osigura tekovine NOB-e. Značaj tog međunarodnog priznanja 
i održanja državnopravnog kontinuiteta jugoslavenske države bio je u či- 
njenici da bi time nova Jugoslavija automatski imala status savezničke 
zemlje, sa svim pravima i pogodnostima koje su iz toga proisticale. Tu je 
na prvom mjestu pravo da bude član Organizacije ujedinjenih nacija, pravo 
da prima međunarodnu materijalnu pomoć putem Uprave Ujedinjenih nacija 
za pomoć i obnovu (UNRRA), koja je kao privremena agencija osnovana 
9. XI 1943. radi pružanja pomoći zemljama opustošenim ratom, te pravo 
da zahtijeva reparacije od poraženih sila Osovine itd. 

S druge strane, saveznici u Drugom svjetskom ratu, u prvom redu 
Velika Britanija, koji su bili svjesni realnosti novonastale države i odnosa 
na terenu, nastoje radi osiguranja svojih interesa na Balkanu naći neko 
kompromisno rješenje, kojim bi se eventualno u Jugoslaviji spasila monarhija, 
ili bar neki politički uticaj starih građanskih struktura 1 snaga. S tim ciljem 
Saveznici su vršili pritisak na NKOJ, koji je iz pragmatičnih razloga pokazao 
spremnost da stupi u pregovore sa izbjegličkom vladom, pod uslovom da 

se na njenom čelu nađe neka nekompromitirana ličnost. Pod britanskim 
pritiskom, za predsjednika izbjegličke vlade imenovan je dr. Ivan Šubašić, 
bivši ban Banovine Hrvatske, koji je odmah, britanskim posredovanjem, 
stupio u vezu sa NKOJ—em, radi pregovora o osnivanju jedinstvene vlade. 
Pregovori su vođeni u dva maha, prvo na Visu 16. VI 1944, a zatim u 
Beogradu, gdje je 1. XI 1944. potpisan Sporazum Tito-Šubašić, o uspo- 
stavljanju jedinstvene organizacije vlasti. Pošto je odlukom AVNOJ-a bio 
zabranjen povratak u zemlju kralju Petru II, osnovano je kraljevsko na- 
mjesništvo, koje je trebalo formalno vršiti kraljevsku vlast do odluke Us- 
tavotvorne skupštine o konačnoj sudbini monarhije. Na osnovu Sporazuma 
istovremeno je 1. III 1945. osnovana jedinstvena vlada Demokratske Fe- 
derativne Jugoslavije, sa Titom kao predsjednikom vlade i dr. I. Šubašićem 
kao ministrom vanjskih poslova. Time je likvidiran faktički paralelizam 
vlada i međunarodnog predstavljanja Jugoslavije i potpuno osiguran me- 
đunarodni kontinuitet nove države i preuzimanje onih međunarodnih ugovora 
sa Saveznicima i neutralnim silama koji su bili u interesu zemlje. U tom 
smislu, nova jedinstvena vlada DFJ na prvom mjestu je prihvatila raniju 
odluku izbjegličke vlade da Jugoslavija bude jedan od osnivača OUN, pa 
je uputila svoju delegaciju na Osnivačku konferenciju UN u San Francisku, 
26. VI 1945. godine. 


592 


Privremena i ustavotvorna skupština 


Treće i posljednje zasjedanje AVNOJ—a održano je u Beogradu od 7. 
do 10. VIII 1945. U skladu sa preporukama Krimske konferencije, na kojoj 
su učestvovali "trojica velikih": Roosevelt, Staljin i Churchill_ (Jalta, 
4—11. 11 1945), AVNOJ je trebalo da se proširi jednim brojem starih građan- 
skih političara i tako preraste u Privremenu narodnu skupštinu. Na svom 
Trećem zasjedanju AVNOJ je donio odluku da se proširi sa 118 novih 
članova, kako bi ispunio preporuku Krimske konferencije. Pri političkim 
pregovorima oko proširenja AVNOJ-a kriterij je bio da se niko od novo- 
primljenih članova ili poslanika nije kompromitirao saradnjom sa okupatorom 
tokom rata. Po tom osnovu u AVNOJ je kooptirano 36 poslanika iz posljednjeg 
saziva Skupštine Kraljevine Jugoslavije, izabranog na izborima 11. XII 1938. 
godine. Daljih 69 novih članova ušli su u AVNOJ prema sporazumu između 
različitih političkih stranaka i grupa. Najzad, 13 političkih ličnosti izvan 
stranaka pozvani su da kao pojedinci uđu u prošireni AVNOJ. Tako se 
AVNOJ konstituirao u Privremenu Narodnu skupštinu. Sa 368 vijećnika 
AVNOJ-a i 118 novih poslanika Privremena narodna skupština imala je 
486 članova. Ogromna većina poslanika u Privremenoj skupštini djelovala 
je na jedinstvenoj političkoj platformi Narodnog fronta, tj. na očuvanju i 
odbrani tekovina NOB-e, ali se jedan broj novoprimljenih poslanika po- 
stavljao i djelovao kao opozicija politici Narodnog fronta. Osnovni zadatak 
Privremenog narodnog predstavništva bio je da donese zakone kojima će 
se pripremiti i izvršiti izbori za Ustavotvornu skupštinu. Privremena narodna 
skupština okončala je svoj rad 28. X 1945. godine. 

Izbori za Ustavotvornu skupštinu obavljeni su 11. XI 1945. Prema 
zakonu koji je prethodno usvojila Privremena narodna skupština, Usta- 
votvorna skupština je bila dvodomna i sastojala se od Savezne skupštine i 
Skupštine naroda. Takvo rješenje odgovaralo je federalnom ustrojstvu države. 
Na izborima su se pojavile dvije liste. Prva je bila Lista Narodnog fronta 
Jugoslavije, a druga je bila opoziciona lista bez formalnog naziva (u narodu 
nazvana "ćorava kutija"). Na izborima za Saveznu skupštinu Lista Narodnog 
fronta dobila je 6.725.047 glasova ili 90,48 % birača, a kutija bez liste 
707.422 ili 9,52 %. Sličan omjer bio je i kod izbora za Skupštinu naroda, 

gdje je za Listu Narodnog fronta glasalo 6.574.975 ili 88,69 % birača, dok 
je kutija bez liste dobila 838.239 ili 11,31 % glasova. 

Oba doma Ustavotvorne skupštine sastala su se 29. XI 1945, tačno na 
drugu godišnjicu Drugog zasjedanja AVNOJ-a. Na toj svojoj prvoj sjednici 
Ustavotvorna skupština je donijela svoj prvi akt, pod nazivom Deklaracija 
o proglašenju Federativne Narodne Republike Jugoslavije. Nakon kratkog 
historijskog uvoda i podsjećanja na NOB-u i njene tekovine, u Deklaraciji 
se zaključuje da je saglasno slobodno izraženoj volji svih naroda Jugoslavije, 
Ustavotvorna skupština na zajedničkoj sjednici obaju domova "riješila i 
rješava u ime naroda i na osnovu zakonskih odluka" da se Demokratska 
Federativna Jugoslavija proglašava narodnom republikom, pod imenom Fe- 
derativna Narodna Republika Jugoslavija. Na kraju se konstatira da se 
"ovom odlukom konačno u ime svih naroda Jugoslavije ukida monarhija u 
Jugoslaviji, a Petar II Karađorđević s cijelom dinastijom Karađorđevića 
lišava svih prava koja su njemu i dinastiji Karađorđevića pripadala". 

Položaj BiH 


U toku rada na Ustavu, Ustavotvornoj skupštini su stizala od građana 
različiti prijedlozi i sugestije u pogledu nekih ustavnih rješenja i formulacija. 
Govoreći o tome, tadašnji ministar za Konstituantu (Ustavotvornu skupštinu) 
Milovan Đilas rekao je da je "karakterističan prijedlog jednog muslimana, 
da bi trebalo unijeti šestu buktinju u naš državni grb". Prijedlog se obrazlagao 
time da su Bošnjaci, pored Srba, Hrvata, Slovenaca, Makedonaca i Crno- 
goraca, šesta jugoslavenska nacija pa bi zato u državni grb morala ući "šesta 
buktinja kao simbol muslimanske nacionalnosti". U prijedlogu se inače 
ističe da su Bošnjaci u svemu ostalome odobrili nacrt ustava. Tim povodom 
Đilas je rekao da Ustavotvorna skupština ne može raspravljati o tome da 
li su Bošnjaci nacija ili nisu, jer je to "teorijsko pitanje" koje se ne može 
rješavati "jednim dekretom". Ako bi šestu buktinju trebalo unijeti kao simbol 
šest federacija (republika), onda bi se o tome moglo raspravljati, istakao 
je Đilas. Ali, pošto se stalo na stanovište da svaka nacija treba dobiti svoju 
buktinju, onda u svakom slučaju mora biti samo pet buktinja. U zaključku 
je Đilas izjavio da time ne poriče "posebne crte kod Muslimana". Na ovo 
Đilasovo izlaganje (18. I 1946) polemički je reagirao poslanik Ustavotvorne 
skupštine iz Mostara Husein Husaga Čišić. On je otvoreno prigovorio Pred- 
sjedništvu Ustavotvorne skupštine što se u Ustavu uz ostale južnoslavenske 
narode ne pojavljuju i Bošnjaci. Niko od ostalih poslanika iz BiH nije 
podržao Čišića, ali je on istrajao u svom stavu. Bio je jedini poslanik koji 
je glasao protiv Ustava s obrazloženjem da to čini zato što se u njemu ne 
spominju Bošnjaci kao nacija. Izglasavanjem Ustava FNRJ 31. I 1946. 
Ustavotvorna skupština je obavila svoj završni čin. Odmah je nastavila dalji 
rad kao Narodna skupština FNRJ. 

Pošto je u međuvremenu Narodna skupština BiH, odnosno njeno Pred- 
sjedništvo, donijela Zakon o Ustavotvornoj skupštini Narodne Republike 
Bosne i Hercegovine, 13. X 1946. održani su izbori za Ustavotvornu skup- 
štinu NR BiH. Prvo zasjedanje Ustavotvorne skupštine NR BiH počelo je 
11. XI 1946. godine. Na tom svom prvom zasjedanju ona je potvrdila sve 
odluke Drugog zasjedanja ZAVNOBiH-a, a zatim sve akte koje su donijeli 
Narodna skupština BiH i njeno Predsjedništvo u vremenu od 26. IV 1945. 

do sastanka Ustavotvorene skupštine. Na sjednicama održanim od 28. do 
31. XII 1946, tačno jedanaest mjeseci nakon proglašenja prvog ustava FNRJ, 
Ustavotvorna skupština je usvojila i proglasila prvi republički ustav. BiH 
je njime, kao "narodna država republikanskog oblika", dobila svoju unu- 
trašnju organizaciju, u skladu sa svojim tadašnjim ekonomskim ustrojstvom, 
socijalnim i političkim stanjem i odnosima. Ustav BiH bio je sličan ustavima 
ostalih federalnih jedinica. On je izrazio njena suverena prava i državnost, 
ali unutar jedinstvenog društveno—ekonomskog i političkog sistema tadašnje 
Jugoslavije. NR BiH raspolagala je onim suverenim pravima koja nisu 
prenesena na FNRJ. Ona je imala svoju državnu teritoriju, koja se nije 
mogla mijenjati bez njenog pristanka, dok je narod svoju volju izražavao 
putem svojih slobodno izabranih predstavnika. Za razliku od Odluka ZAVNO- 
BiH—a, Ustav nije poimenice navodio narode BiH. U tom pogledu Ustav 
je samo sadržavao odredbu da su u "Narodnoj Republici Bosni i Hercegovini 
njene narodnosti u svemu ravnopravne" i da "nacionalne manjine uživaju 
pravo i zaštitu svog kulturnog razvitka i slobodne upotrebe jezika". 

Nakon što je donijela Ustav, Ustavotvorna skupština je u istom sastavu 
nastavila rad kao Narodna skupština Narodne Republike Bosne i Herce- 
govine. 

Sukob Staljin—Tito 


Informbiro (Informacioni biro komunističkih i radničkih partija) osnovan 
je u Varšavi u septembru 1947, uz učešće predstavnika komunističkih 
partija Bugarske, Italije, Jugoslavije, Mađarske, Poljske, Sovjetskog Saveza, 
Francuske, Čehoslovačke i Rumunjske, kojima se naknadno priključila i 
Albanija. Biro je osnovan pod vidom razmjene iskustava i koordinirane 
djelatnosti navedenih partija na osnovu uzajamne saglasnosti. Stvarni cilj 
bio je da Staljin ostvari potpunu kontrolu ne samo nad navedenim partijama 
nego praktično nad cjelokupnim svjetskim komunističkim pokretom. Za 
stalno sjedište Informbiroa određen je Beograd, a od napada Informbiroa 
na Jugoslaviju sjedište mu je preseljeno u Bukurešt. Kako se Tito, kao 
čovjek sa iskustvom i autoritetom jednog od velikih vojskovođa i pobjednika 
iz Drugog svjetskog rata, nije htio potčiniti Staljinovom diktatu čak ni u 
toku rata, to je ovaj pripremio Rezoluciju o stanju u KPJ, kojom je oštro 
napao cjelokupnu jugoslovensku politiku. Rezolucija je usvojena na sastanku 
Informbiroa u Bukureštu, kojem Jugoslavija nije prisustvovala. Od tada je 
počela velika propagandna kampanja protiv KPJ, uz stalne oružane prijetnje 
i provokacije prema Jugoslaviji. 

Rezolucija Informbiroa i sukob Tita sa Staljinom imali su teške više- 
godišnje posljedice na stanje, prilike i odnose u samoj Jugoslaviji. Sukob 
sa Staljinom nije ostao na međudržavnoj i međunarodnoj razini, nego je 
istovremeno doveo do rascjepa unutar KPJ, što se odrazilo na opće prilike 
u cijeloj zemlji i čije su se posljedice osjećale sve do raspada Jugoslavije. 
Nakon objavljivanja Rezolucije Informbiroa, u zemlji je počeo opšti progon 
svih onih koji su se izjasnili za nju, tj. za Staljina, a protiv Tita. Takvi su 
nazivani "informbirovcima". Oni se samo iz tadašnje službene jugoslavenske 
perspektive mogu posmatrati kao jedinstven opozicioni front. Taj front nije 
bio malobrojan. Prema nekim procjenama, obuhvatao je oko 20 procenata 
cjelokupnog članstva KPJ. Jugoslavenski komunistički pokret je od svog 
početka bio raznolik, kao što je bila raznolika sama Jugoslavija. Tako su 
informbirovci predstavljali 1 izražavali različite uticaje i interese: historijske, 
nacionalne, centralističke, autonomističke i mnoge druge. Rascjep unutar 
KPJ povodom Rezolucije Informbiroa je kulminacija i krajnja tačka dugih 

frakcionaških borbi unutar te partije tokom dvadesetih i tridesetih godina, 
koje su se u pritajenoj formi nastavile i tokom rata 1941—1945. godine. 
Taj rascjep ujedno pokazuje da je nacionalno pitanje u jugoslavenskoj 
politici uvijek igralo dominantnu ulogu. Može se reći da informbirovci, koji 
su imali i jaku spoljnu podršku, nisu uspjeli srušiti Tita ne zato što su bili 
malobrojni, nego zato što su i sami međusobno bili podijeljeni i što nisu 
imali jedinstven program. 

Tito 1 oni koji su bili uz njega sasvim su bili svjesni da svoju borbu 
protiv informbirovaca mogu dobiti samo uz određenu cijenu. Ta cijena bila 
je samo gruba i surova represija prema informbirovcima ili "ibeovcima", 
kako su još u narodu nazivani. Sukob sa Staljinom odigrao je istu ulogu u 
oblikovanju jugoslavenskog političkog sistema koju su imali kolektivizacija 
i čistke u tridesetim godinama za historiju sovjetskog komunizma. Vođe 
KPJ/SKJ pokušavale su izbjeći sovjetski ćorsokak. Ali, umjesto da prihvate 
višepartijsku demokratiju i privatnu inicijativu u privredi, što im je Zapad 
nudio, oni su se opredijelili za "jugoslovenski put u socijalizam", što je 
značilo samoupravljanje, decentralizaciju privrede i druge neuspjele po- 
pravke i prepravke sovjetskog sistema. 

Nakon Staljinove smrti (u martu 1953) došlo je 1955. do normalizacije 
sovjetsko—jugoslavenskih odnosa. Informbiro je službeno raspušten u aprilu 
1956. godine. 


Razlaz i sukob sa Sovjetskim Savezom imao je dvije neposredne poslje- 
dice na političke i ekonomske prilike u Jugoslaviji. Prva je zavođenje 
sistema radničkog samoupravljanja. Druga je veoma povećani pritisak na 
selo i seljaka kroz ubrzani i manje ili više prisilni proces kolektivizacije, 
obavezni otkup i svakovrsna druga zahvatanja u rezultate mukotrpnog se- 
ljačkog rada. 

Radničko samoupravljanje je i kao termin nastalo u Jugoslaviji, a uve- 
deno je Osnovnim zakonom o upravljanju državnim preduzećima i višim 
privrednim udruženjima od strane radnih kolektiva, koji je Skupština FNRJ 
usvojila 27. VI 1950. godine. Sistem se dalje razvijao i širio na sve oblasti 
društvenog života pa se više nije govorilo o radničkom, nego o društvenom 
samoupravljanju. Sistem je od početka bio birokratiziran i u biti je pred- 
stavljao puku transmisiju partijske države, koja je putem partijskih komiteta 
sve nadzirala i držala u svojim rukama. S vremenom je sistem samoupravljanja 
postao uzrokom svekolike 1 privredne i političke krize u zemlji. 

Bez obzira na poteškoće koje su se pojavile zbog sukoba sa Informbiroom, 
prvi petogodišnji plan je, mada sa zakašnjenjem, ipak ispunjen. Jedan 
hroničar je zapisao da je to bio "smion" i "maštarski projekat", koji se mogao 
prihvatiti samo zbog povjerenja koji je narod još iz vremena NOR-a imao 

u novu vlast, te samo u periodu neposredno poslije rata, kada se živjelo u 
"zanosu velikih ideala i ciljeva". Cijenu svega toga platilo je selo. Nova 
država je od početka veoma polagala na širenje zadrugarstva u svim privred- 
nim oblastima, ali posebno na selu. Zadrugarstvo je unijeto i u prvi Ustav 
FNRJ. U Jugoslaviji je već krajem 1945. osnovana 31 seljačka radna zadruga. 
Slijedeće godine ih je bilo 454, a 1947. već 808. Krajem 1948. bilo ih je 
1.318. Upravo od tada, nakon Rezolucije Informbiroa, jugoslavensko poli- 
tičko vođstvo, da bi odbilo optužbe iz Rezolucije da podržava "kulačke 
elemente na selu", počinje sa ubrzanom prisilnom kolektivizacijom sela. 
Seljaci su bukvalno golom silom tjerani u seljačke radne zadruge, koje se 
velikom brzinom množe u svim krajevima države. Metoda obaveznog otkupa 
i druge mjere tadašnje ekonomske politike na selu provođene su krajnje 
bezobzirno i represivno. Nezadovoljstvo među seljaštvom bilo je izuzetno 
veliko. Selo je naprosto vrilo. Bilo je samo pitanje dana gdje će i kada doći 
do otvorenog seljačkog revolta. 

Cazinska buna 1950. godine 


Do otvorene oružane seljačke bune došlo je u cazinskom kraju, a bunom 
je istovremeno bio zahvaćen i susjedni slunjski kotar na Kordunu u Hrvatskoj. 
Bila je to zajednička bošnjačko—srpska seljačka buna protiv, kako su njeni 
učesnici kasnije u istrazi izjavljivali, otkupa, otimačine, prisilnog rada, 
brutalnog ponašanja pojedinih predstavnika vlasti i "drugih nepravdi protiv 
kojih smo se borili i u vrijeme rata". Ljudi koji su podigli i vodili bunu 
poznavali su se dobro još iz vremena rata. Skoro su svi bili učesnici NOR-a, 
a neki i nosioci "Partizanske spomenice 1941". Ideja o buni nastala je 
vjerovatno nakon 1949. godine. Situacija je u to vrijeme bila užasna, neiz- 
drživa, kako se toga sjećao jedan od učesnika bune. "Otkup i postupci ljudi 
iz vlasti bili su više nego ponižavajući." Idejni začetnik bune bio je Mile 
Devrnja, srpski seljak iz sela Koranjski Lug, kotar slunjski, prvoborac i 
nosilac Spomenice, "legenda ovog kraja". Poslije rata uglavnom je radio 
kao lugar. Drugi je Milan Božić, srpski seljak iz sela Crnaja, srez Cazin, 
također prvoborac i nosilac Spomenice. Nakon demobilizacije živio je, kao 
i prije rata, kao dobrostojeći seljak i čovjek od ugleda i autoriteta ne samo 
u rodnoj Crnaji nego i u drugim okolnim bošnjačkim i srpskim selima. 
Milan Božić je bio komandant Cazinske krajine. Njegov zamjenik je bio 
Ale Čović, pripadnik čuvene vojske Huske Miljkovića, najznačajnije boš- 
njačke milicije u Drugom svjetskom ratu. Huskina vojska, koja je brojala 
oko 4.000 boraca, prešla je u proljeće 1944. partizanima. Od tada se i Ale 
Čović do kraja hrabro borio u redovima partizana. 

Ima indicija da su vođe bune u toku njene pripreme održavali šire 
veze i sa nekim ljudima u vrhovima vlasti Hrvatske i Jugoslavije. Za pripremu 
bune su navodno znali i podsticali je ministri u vladi Hrvatske, Rade Žigić 
i Stevo Opačić—Čanica, inače narodni heroj. Prema nekim naznakama za 
bunu je znao i odobravao je čak i Milovan Đilas. Vođe bune su izgleda 
računale i na podršku veoma brojnog i snažnog bihaćkog garnizona tadašnje 
JNA. Sa odgovornim ljudima u bihaćkom garnizonu vezu su održavali Ale 
Čović i njegov otac. 

Buna je počela tačno na Đurđevdan — Jurjevo, 6. V 1950, a u krvi i 
nemilosrdno je ugušena intervencijom trupa JNA u danima od 19. maja do 

4. juna 1950. godine. Na Zapadu se brzo saznalo za bunu, putem diplomatske 
i špijunske mreže zapadnih sila u zemlji. Vlasti nisu dopustile da u domaću, 
širu jugoslavensku javnost prodre bilo kakva vijest o buni. Dijelovi Cazinske 
krajine zahvaćeni bunom i slunjski kotar hermetički su bili zatvoreni i 
izolirani od spoljnog svijeta kordonima vojske i odredima milicije. 

Vlasti su se surovo obračunale sa učesnicima bune. Na osam sudskih 
procesa u Cazinu 1 jednom u Slunju osuđeno je ukupno 291 lice zbog 
pokušaja rušenja državnog poretka. Trojica glavnih organizatora i vođa 
bune: Milan Božić, Ale Čović i Mile Devrnja osuđeni su na smrt i strijeljani 
u septembru, odnosno novembru 1950. godine. Jedan kasniji Đilasov iskaz 
o cazinskim bošnjačkim pobunjenicima veoma upečatljivo, mada posredno, 
govori o socijalno-ekonomskim prilikama seljaštva koje je krenulo u bunu. 
Cazinski Bošnjaci nisu ni u ratu, ni prije rata, ni svojom "vjersko—etničkom 
posebnošću" bili naklonjeni srpskoj monarhiji. Na bunu ih je ipak podstakla 
glasina da se na Đurđevdan — Jurjevo "kralj Petar II spustio padobranom 
negdje u okolini". To može značiti samo to da je situacija bila takva da bi 
se narod priklonio i srpskom kralju, samo da bi se riješio većeg zla, tj. 
komunizma. 

Cazinska buna bila je signal državnom vrhu da se mora mijenjati politika 
prema selu i seljaštvu. Od 1953. ubrzano se raspuštaju seljačke radne 
zadruge. Zakonom o zemljišnom fondu iz 1953. utvrđen je maksimum zem- 
ljišnog posjeda za zemljoradnike na 10 hektara (100 dunuma) obradive 
zemlje. Višak od oko 270.000 hektara otkupljen je po utvrđenim cijenama 
prema bonitetu zemljišta i pripojen zemljišnom fondu općenarodne imovine. 

Kulturno-—politički položaj Bošnjaka 


Nepostojanje i nemogućnost institucionalne identifikacije Bošnjaka de- 
setljećima su praćeni nedostatkom nužnog minimuma spoznaje, kako Boš- 
njaka o sebi tako osobito pripadnika drugih naroda o njima. To je veoma 
usporilo proces nacionalne, a osobito kulturne afirmacije Bošnjaka. Umjesto 
ravnopravnosti, Bošnjacima je samo data "mogućnost da se mirnim evolu- 
tivnim putem nacionalno opredijele". Politika se narednih decenija držala 
uvjerenja da su Bošnjaci samo jedna vjerska grupa, čiji će se pripadnici, 
zavisno od svog kulturno—političkog napretka, nacionalno opredjeljivati kao 
Srbi, Hrvati, Crnogorci itd. Škola je bila glavno uporište politike nacionalnog 
opredjeljivanja. Ta je politika vodila odsustvu svake javne identifikacije 
Bošnjaka i negiranju njihove povijesti, tradicije, književnosti 1 svih onih 
duhovnih vrijednosti čijim se usvajanjem u procesu odgoja i obrazovanja 
razvija vlastito nacionalno biće i oblikuje svijest o njemu, odnosno svijest 
o samom sebi. 

U prvim poslijeratnim godinama obnovljeni su, na načelima odvojenosti 
crkve i države i slobode svijesti i vjeroispovijesti, proklamiranim prvim 
Ustavom FNRJ i ustavima narodnih republika, organizacija i rad Islamske 
vjerske zajednice. Kraj rata i oslobođenje IVZ je dočekala u teškim organi- 
zacionim i materijalnim prilikama. Rukovodne strukture IVZ, preostale još 
iz predratnog doba, ostale su bez kontakta sa nižim vjerskim službenicima 
i svojim područnim organima te se Zajednica u cijelosti teško orijentirala 
i snalazila u novim uslovima. Jedan broj vjerskih službenika je bilo dobro- 
voljno, bilo po sili zakona (naprimjer vjeroučitelji po osnovnim i srednjim 
školama), bilo iz straha zbog militantne ateističke propagande, napustio 
vjersku službu, smatrajući je u poratnim okolnostima besperspektivnom. 
Pored ostalog, to je bilo i zbog oduzimanja vakufske imovine, koja je pred- 
stavljala materijalnu bazu IVZ. Najveći broj nižih vjerskih, uglavnom seoskih 
i drugih džematskih imama, ostao je vjeran svom pozivu i svojim dužnostima. 
Oni su i dalje obavljali vjerske dužnosti po džamijama i mektebima, čiji 
je rad odobren 1946. odlukom Ministarstva prosvjete BiH. Mektebi su radili 
sve do 1952. godine. Vakufska imovina, koja se sastojala uglavnom od 
nekretnina, brojnih stambenih i poslovnih zgrada i objekata, gotovo je pot- 

puno uništena u ratnim razaranjima. Uprkos materijalnim i kadrovskim 
teškoćama, IVZ je tokom 1947. obnovila svoju organizacionu strukturu i 
vjersku hijerarhiju. Izvršeni su izbori za lokalne organe IVZ u svim krajevima 
zemlje gdje žive pripadnici islama i konstituirani republički vakufski sabori, 
odnosno vrhovna islamska starješinstva za BiH, Srbiju, Crnu Goru i Make- 
doniju, te Vrhovni vakufski sabor za FNRJ. Organizacija Islamske vjerske 
zajednice je dovršena donošenjem Ustava IVZ, izborom Vrhovnog islamskog 
starješinstva za FNRJ, te izborom reisul-uleme, kao vrhovnog vjerskog po- 
glavara, na zasjedanju vakufskog sabora 26—27. VIII 1947. u Sarajevu. Od 
tada IVZ razvija i postepeno razgranava svoju vjersko—prosvjetnu djelatnost, 
a od početka sedamdesetih godina izdavačku i općenito kulturnu djelatnost. 
Početkom novembra 1969, na zasjedanju Vrhovnog sabora IVZ u Prištini, 
donijet je njen novi ustav, po kojem se IVZ službeno nazvala samo Islamska 
zajednica, pošto se smatra da riječ islam implicite sadrži pojam vjere. 
Najzad, u aprilu 1990, tokom mjeseca ramazana, usvojen je takozvani Rama- 
zanski ustav IZ, po kojem je, umjesto dotadašnjeg Vrhovnog starješinstva 
IZ, uspostavljen Rijaset, a umjesto Ulema-medžlisa, Mešihat kao vrhovna 
duhovna vlast. 

Početkom pedesetih godina, na temelju Zakona od 28. IX 1950. pro- 
vedena je u zemlji široka, u osnovi represivna, kampanja za "skidanje zara 
i feredže", tj. otkrivanje bošnjačke žene, čime je ostvaren jedan od strateških 
ciljeva ondašnje vlasti u pogledu položaja muslimanske žene u društvu. 

Bez obzira na denacionalizatorsku politiku prema Bošnjacima kao musli- 
manima, u vidu provođenja njihovog "nacionalnog opredjeljivanja", oni su 
uvijek, kada im je za to bila pružena mogućnost i na način na koji im je 
to bilo dozvoljeno, jasno i u ogromnoj većini izražavali svoj poseban etnički 
kulturni entitet i identitet. Prilikom prvih poratnih popisa stanovništva u 
Jugoslaviji, Bošnjaci su imali mogućnost da se "opredijele" kao pripadnici 
neke druge nacije (Srbi, Hrvati i sl.) ili da ostanu "neopredjeljeni". U 
Jugoslaviji je 1948. bilo 810.126 (u BiH — 778.403) nacionalno "neopredi- 
jeljenih" Bošnjaka, dok se istovremno više od petine (22 %) ove populacije 
"opredijeljeno" bilo vlastitom voljom, bilo administrativno za Srbe, Hrvate, 
Crnogorce itd. Pri popisu stanovništva 1953. za sva lica jugoslavenskog 
porijekla, "koja nisu bliže nacionalno opredijeljena", što se prije svega 
odnosilo na Bošnjake, uvedena je nova statistička kategorija "Jugoslaven—ne- 
opredijeljen". Takvih "neopredijeljenih Jugoslavena", tj. Bošnjaka, izbrojano 
je 998.697 (u BiH — 891.800). Kada je 1961. prvi put uvedena statistička 
odrednica "Musliman u etničkom smislu", takvih je bilo 972.960 (u BiH — 
842.248). Istovremeno se 1961. godine u BiH 265.731 musliman izjasnio 
kao "Jugoslaven — nacionalno neopredijeljen", što je bilo 84 % svih onih 

koji su se u cijeloj Jugoslaviji (317.125) izjasnili na ovaj način. U svako- 
dnevnoj se političkoj praksi osobenost Bošnjaka ipak uzimala u obzir, pose- 
bno u raznim predstavničko—političkim tijelima, mada proporcionalno ni 
približno njihovom udjelu u ukupnom stanovništvu. Istovremeno je praktično 
bilo onemogućeno proučavanje povijesti, književnog i kulturnog razvitka 
Bošnjaka. To je bila posljedica činjenice da su vladajuće snage dato povijesno 
stanje poslije 1945. interpretirale tako da ne povrijede određene nacionalne, 
u prvom redu srpske, zapravo nacionalističke interese, prisutne u BiH i 
oko nje još od prve polovine XIX stoljeća. 

Dok se u zemlji tih godina vodila teška, složena i rizična kulturno—po- 
litička borba da se Bošnjacima konačno omogući da se nacionalno odrede, 
makar i pod vjerskim imenom, sa velikim početnim slovom (Musliman), 
dotle se početkom šezdesetih godina jedna grupa intelektualaca u emigraciji, 
da bi se oslobodila hrvatskog i srpskog pritiska, odlučno vratila bošnjaštvu, 
kao stvarnoj 1 jedinoj bosanskomuslimanskoj nacionalnoj identifikaciji. Taj 
je stav jasno i argumentirano iznio Adil Zulfikarpašić u jednom članku 
objavljenom septembra—oktobra 1963. u časopisu Bosanski pogledi, koji je 
tada izlazio u Fribourgu u Švicarskoj. Deset godina kasnije, upravo na toj 
liniji, dr. Smail Balić je objavio u Beču na bosanskom jeziku kapitalnu 
knjigu Kultura Bošnjaka. Političke prilike u tadašnjoj Jugoslaviji nisu bile 
ni približno zrele da se bošnjaštvo, koje su zagovarali Zulfikarpašić, Balić 
i drugi saradnici Bosanskih pogleda, prihvati i u praksi provede. Stvari i 
događaji u zemlji su tada tekli svojim drugim tokom. 

Na prijelomu pedesetih i šezdesetih godina počelo se u naučnim i 
političkim krugovima probijati i postepeno prihvaćati shvatanje da su Boš- 
njaci posebna etnička, odnosno narodna cjelina. U uvodu drugog sveska 
knjige Historija naroda Jugoslavije (Zagreb—Beograd 1959/60) sintetički je 
analiziran uticaj osmanskih osvajanja na etnička kretanja u južnoslavenskim 
zemljama, uz konstataciju da je proces jačanja etničkog jedinstva Srba, 
Hrvata, Crnogoraca i Bošnjaka narušavala njihova podjela na tri vjere i tri 
države, u kojima su ti narodi imali različit položaj. Tako su na feudalnoj 
osnovi stvorene razlike između Srba, Hrvata i Bošnjaka, koje tokom XVIII 
st. jasno dolaze do izražaja. 

Početkom 60—tih godina, u uslovima samoupravnog organiziranja, dozri- 
jeva postepeno unutar dijela Saveza komunista, posebno u BiH, saznanje 
da je teza o nacionalnom opredjeljivanju Bošnjaka u biti zaostatak nacio- 
nalističkog gledanja na njih, te da nema nikakve naučne osnove. Na neo- 
drživost i besmislenost politike nacionalnog opredjeljivanja Bošnjaka u dva 
je maha jasno upozorio i Josip Broz Tito, prvi put na II plenumu CK SKJ, 

u novembru 1959, a drugi put na VII kongresu Saveza omladine Jugoslavije, 
u januaru 1963. godine. 

Što je sve prouzročilo istrajavanje na nacionalnom opredjeljivanju Boš- 
njaka i koje su se slabosti i posljedice s tim u vezi javljale u radu samog 
Saveza komunista, kritički je analizirano na VI plenumu CK SK BiH, u 
martu 1963, a zatim na IV kongresu SK BiH, 1965. godine. Tom prilikom 
odbačena su kao naučno neosnovana i politički štetna shvatanja o potrebi 
nacionalnog opredjeljivanja Bošnjaka. To je izraženo u Ustavu SR BiH iz 
1963, te u Saveznom ustavu iste godine, odredbom o izmjeni grba SFRJ, 
kojemu je dodata šesta baklja, kao simbol Republike Bosne i Hercegovine 
i bošnjačkog naroda, kao jednog od šest jugoslavenskih naroda. Sve političke 
dileme u pogledu nacionalnosti Bošnjaka odlučno su odbačene na 17. sjed- 
nici CK SK BiH, u februaru 1968, u čijim se zaključcima izričito kaže da 
i historija i "današnja socijalistička praksa" potvrđuje da su "Muslimani 
poseban narod". 

Početkom januara 1960. održan je zajednički sastanak predstavnika 
Matice srpske i Matice hrvatske i članova uredništva beogradske i zagrebačke 
redakcije Rečnika, odnosno Rječnika srpskohrvatskog/hrvatskosrpskog je- 
zika. U dokumentima ovog skupa, uz Srbe, Hrvate i Crnogorce, istaknuti 
su posebno i Bošnjaci, tada pod imenom Muslimani, kao ravnopravan sub- 
jektivitet kada je riječ o problemima zajedničkog književnog jezika. Dileme 
oko nacionalnog osjećanja Bošnjaka na najbolji način su razriješene prilikom 
popisa stanovništva 1971. godine. Po ovom popisu u Jugoslaviji je živjelo 
1.729.932 Bošnjaka, što je činilo 8,4 % njenog ukupnog stanovništva, tako 
da su Bošnjaci tada bili po brojnosti treća nacija u Jugoslaviji. 

Bez obzira na to, Bošnjaci su 1 dalje živjeli u praznom prostoru nacionalne 
identifikacije, jer njihovu povijest i književnost školski programi nisu po- 
znavali niti priznavali. Školskim programima se u odnosu na Bošnjake nije 
vršila klasna, nego prije svega nacionalistička indoktrinacija u smislu nji- 
hovog denacionaliziranja, tj. "opredjeljivanja". Za našu školsku lektiru, sve 
do osamdesetih godina, Bošnjaci jednostavno nisu postojali u strukturi naroda 
Jugoslavije. Mnogi su priznavanje Bošnjaka kao naroda smatrali tek jednim 
trenutnim i u datim okolnostima politički oportunim rješenjem. 

Tako su Bošnjaci priznavani u političkoj ravni, dok im je istovremeno 
poricana svaka samoidentifikacija, etnička, povijesna i kulturna sadržina 
njihovog nacionaliteta. Razmišljanja o povijesnoj sudbini, karakteru i biću 
entiteta intenzivirana su početkom šezdesetih godina. Tokom tih godina sve 
veći broj bošnjačkih intlektualaca, bez obzira na izvjesna nerazumijevanja 
i otpore, razmišlja o povijesnoj sudbini svoga naroda, u nastojanjima da 
sebi i drugima objasni ko su i šta su Bošnjaci, odnosno Muslimani. 

U tom se smislu 1968. pojavila knjiga Salima Ćerića Muslimani srp- 
sko—hrvatskog jezika. Pojava ove knjige, u kojoj S. Ćerić, inače ratni koman- 
dant proslavljene XVI muslimanske brigade, razmišlja o svom narodu i 
njegovoj povijesnoj sudbini, izazvala je burne reakcije i kritike od strane 
tadašnje službene politike. Bez obzira na činjenicu što je Ćerić doživio 
političku osudu, jer se "drznuo" da prekrši partijsku disciplinu i pitanje 
"muslimana srpsko—hrvatskog jezika" postavi kao nacionalno pitanje, taj se 
proces više nije mogao zaustaviti nikakvim represivnim partijskim mjerama. 
Samo godinu dana kasnije (1969) iz štampe je izašla knjiga rasprava i 
članaka Atifa Purivatre o bošnjačkom nacionalnom pitanju, pod naslovom 
Nacionalni i politički razvitak Muslimana. 

Početkom septembra 1969. održan je u Ohridu V kongres historičara 
Jugoslavije, na kojem se raspravljalo o etničkim i nacionalnim procesima 
na jugoslavenskom tlu, od doseljavanja Slavena do poslijeratnih vremena. 
Na Kongresu je podnijeto nekoliko referata o različitim pitanjima etničkog 
i nacionalnog fenomena Bošnjaka, o kojima je u svim sekcijama Kongresa 
vođena veoma živa rasprava. Ovaj kongres je ušao u historiju kao prvi veliki 
znanstveni forum na kojem se nacionalno pitanje Bošnjaka nastojalo, prije 
svega, naučno postaviti. U tom pogledu je ključno mjesto imao referat dr. 
Avde Sućeske o "historijskim osnovama posebnosti bosansko—hercegovačkih 
muslimana". Naučno veoma utemeljen, ovaj je referat postao osnovom za 
sva dalja istraživanja nacionalnog pitanja Bošnjaka koja su potom uslijedila. 
Od tada se, bez obzira na sve otpore i pritiske, ali i političke rizike koji 
su se u tom pogledu javljali, nižu takvi događaji, te brojne knjige i studije 
iz historije, kulture, arhitekture, a posebno historije književnosti Bošnjaka. 

Prijeloman događaj u tom pogledu predstavljao je referat Književna 
kretanja u Bosni i Hercegovini od 1945. do danas, koji je akademik profesor 
Midhat Begić podnio na simpoziju održanom u Sarajevu 5—6. XI 1970, koji 
je izdavačka kuća "Svjetlost" organizirala i upriličila kako bi obilježila 
četvrt stoljeća svog postojanja i rada. U ovom referatu profesor Begić je 
dao potpun program i već razrađenu skicu za jednu novu i originalnu 
historiju književnosti u Bosni i Hercegovini. On je smjelo stavio u sumnju 
i srušio niz ustaljenih, a jednostranih shvatanja i kulturnih monopola, koji 
su se tokom skoro dva protekla stoljeća institucionalizirali i tako duhovno 
zarobili bosanskog, posebno bošnjačkog čovjeka. Profesor Begić je tu u 
prvi plan postavio pitanje revalorizacije književnih 1 kulturnih tradicija 
naroda Bosne i Hercegovine, odnosno neminovnost koncipiranja i pisanja 
jedne nove historije književnosti naroda Bosne i Hercegovine, u kojoj bi 
bošnjačka literatura konačno dobila mjesto koje joj pripada. 

Već na samom skupu Begić je zbog toga doživio oštre napade, a nakon 
toga je u dijelu sarajevske, te posebno beogradske književno—kulturne pe- 
riodike protiv njega povedena prava nacionalistička kampanja i hajka. To 
nije nimalo obeshrabrilo bošnjačke intelektualce, pisce i historičare, koji 
postepeno, ali odlučno pristupaju istraživanju i obradi svoje cjelokupne 
povijesne baštine. Već 1971. izašla je opsežna književnohistorijska mono- 
grafija Muhsina Rizvića o Beharu, prvom bošnjačkom književnom časopisu. 
Po svom sadržaju ova monografija predstavlja ustvari studiju o bošnjačkom 
kulturnom preporodu na prijelomu XIX i XX stoljeća. Sljedeće, 1972. 
godine objavio je Alija Isaković jedan "izbor iz muslimanske književnosti", 
pod naslovom Biserje, kao prvu antologiju bošnjačke književnosti. Konačno, 
dr. Muhamed Hadžijahić je objavio 1974. enciklopedijsku studiju Od tra- 
dicije do identiteta, o "genezi nacionalnog pitanja bosanskih muslimana". 


Time su konačno sazreli uslovi da se postavi pitanje redefiniranja 
koncepta studija historije naroda Bosne i Hercegovine. Potreba za takvim 
redefiniranjem je shvaćena i priznata i unutar najvećeg dijela tadašnjeg 
rukovodstva Saveza komunista BiH. U partijskom se vrhu shvatilo da je 
apsurdno da se na Odsjeku za historiju Filozofskog fakulteta u Sarajevu ne 
izučava niti predaje historija naroda Bosne i Hercegovine kao poseban 
predmet. Potrebu uvođenja takvog predmeta nalagala je, pored ostalog, 
logika jačanja republičke državnosti, što je tada bio opći politički trend u 
Jugoslaviji, za kojim Bosna i Hercegovina nije više mogla niti smjela zaosta- 
jatu. 

U tom smislu su 1979, u okviru odgovarajućih tijela i struktura Re- 
publičke konferencije Socijalističkog saveza radnog naroda BiH, vođene 
rasprave o neophodnosti da se konstituira Historija naroda BiH, kao samo- 
stalna nastavna disciplina. Bez obzira na činjenicu što su takvi zahtjevi 
imali podršku najvećeg dijela partijskog vođstva, vodeći bosanskosrpski 
historičari, filozofi, književni kritičari, politolozi, sociolozi i drugi, inače i 
sami u pravilu članovi Saveza komunista, pružili su tome žestok otpor, tako 
što su sve te rasprave najčešće jednostavno ignorirali. Po toku tih rasprava 
već se tada dalo naslutiti da unutar Saveza komunista BiH postoji jedno 
neformalno, ali međusobno čvrsto povezano velikosrpsko nacionalističko 
jezgro, koje putem partijskog monopola svim sredstvima nastoji onemogućiti 
kulturno—političku afirmaciju Bošnjaka. Iz tog neformalnog velikosrpskog 
udruženja unutar Saveza komunista nastala je 1990. teroristička Srpska 
demokratska stranka. 


Krajem šezdesetih i početkom sedamdesetih godina zahtjevi za promje- 
nama u političkom sistemu i redefiniranjem odnosa u jugoslavenskoj fede- 
raciji toliko su narasli da su se pretvorili u masovne pokrete. Na talasu tih 

demokratskih zahtjeva i kretanja došlo je do konačnog nacionalnog priznanja 
Bošnjaka. Sve je to izazvalo otpor birokratsko—centralističkih snaga. One 
su za trenutak izvojevale pobjedu, uklanjanjem iz javnog političkog života 
glavnih protagonista zahtjeva za većom samostalnošću republika i novim 
modelom odnosa u federaciji. Međutim, iako su nestali sa političke scene, 
sve njihove ideje ugrađene su u ustavne anandmane 1971, odnosno u Ustav 
iz 1974. godine. Od tada taj ustav postaje glavnom metom napada svih 
unitarističkih i centralističkih snaga. Nakon Titove smrti (1980), sve se 
otvorenije traži ukidanje Ustava iz 1974, kao glavne prepreke ponovnom 
uspostavljanju velikosrpske hegemonije u Jugoslaviji. Kada to nije išlo, 
otvoreno se od sredine osamdesetih godina izlazi sa idejom o potrebi rušenja 
Jugoslavije i stvaranja velike Srbije. To je praktično postepeno vodilo disolu- 
ciji Jugoslavije. Na Osmoj sjednici CK SK Srbije pobjeđuju ekstremne 
velikosrpske snage koje, provodeći "antibirokratsku revoluciju", ustvari raz- 
bijaju federalne osnove Socijalističke Federativne Republike Jugoslavije. 
Tokom 1989. dolazi do krize Predsjedništva SFRJ, uz istovremeno isticanje 
Generalštaba JNA, kao Vrhovne komande oružanih snaga SFRJ, sa ovlašte- 
njima samostalnog donošenja odluka. Time je u Jugoslaviji izvršen prikriveni 
državni udar. Ni obnova višepartijskog života u cijeloj zemlji nije više mogla 
pomoći političkoj stabilizaciji države, koja je namjerno destabilizirana u 
korist ostvarivanja projekta "Velike Srbije". 

Nakon osamostaljenja Slovenije i Hrvatske, po logici političkih zbivanja 
i BiH je morala krenuti istim putem. Na referendumu održanom 29. II 1992. 
građani Bosne i Hercegovine izjasnili su se za samostalnu, nezavisnu i 
suverenu državu. Tačno na dan početka srpsko—crnogorske agresije na BiH, 
6. IV 1992. Evropska zajednica priznala je državno—pravni subjektivitet 
Republike Bosne i Hercegovine. Napokon, 21. V 1992. Republika Bosna 
i Hercegovina primljena je u Ujedinjene narode. 

Od početka osamdesetih godina, u uslovima opće krize jugoslavenskog 
društva i države, proces daljeg afirmiranja Bošnjaka i njihove nacional- 
no—političke izgradnje teče u otežanim uvjetima i pod raznim nacionalis- 
tičkim pritiscima, ali se i dalje održava zahvaljujući, prije svega, osobenim 
pregnućima mnogih intelektualaca. Na kraju decenije, u uslovima slobodnog 
razgranjavanja i liberalizacije cjelokupnog javnog života, dolazi, poslije pola 
stoljeća, do obnavljanja stranačko—političkog života među Bošnjacima. Tako 
je u proljeće 1990. u Sarajevu osnovana Stranka demokratske akcije (SDA), 
sa brojnim ograncima širom Bosne i Hercegovine. Za njezinog prvog predsjed- 
nika izabran je Alija Izetbegović, pravnik i publicista iz Sarajeva. Pored 
toga, Bošnjaci se organiziraju i u okviru drugih političkih stranaka. U oktobru 
1990. obnovljeno je i bošnjačko kulturno društvo "Preporod", te niz drugih 

bošnjačkih kulturno—političkih i humanitarnih institucija. U novembru 1990. 
održani su, poslije razdoblja dužeg od pola stoljeća, prvi višestranački izbori 
u Bosni i Hercegovini. To je otvaralo mogućnosti razvoja parlamentarnog 
života i političke demokratije te državno—pravnog osamostaljivanja BiH. 
Reakcija na to bila je velikosrpska agresija na Bosnu početkom aprila 1992. 
i masovni genocid nad Bošnjacima, koji je pratio tu agresiju. Istovremeno 
je u ratnim uslovima u samom bosanskomuslimanskom narodu spontano 
vraćeno u upotrebu staro historijsko ime — Bošnjaci. Ta spontana odluka 
u narodu i formalno je, kako je već spomenuto, potvrđena odlukom Drugog 
bošnjačkog sabora, održanog u Sarajevu s jeseni 1993. godine. Od tada su 
sve dotadašnje bosanskomuslimanske institucije službeno uzele bošnjačko 
ime. 

VII DIO 


RAT 1941—1945 


Aprilski rat 1941. 1 raspad Kraljevine Jugoslavije 


Pristupanjem Mađarske, Rumunjske i Bugarske Trojnom paktu fašis- 
tičkih sila (Njemačka, Italija i Japan) te italijanskom okupacijom Albanije, 
Kraljevina Jugoslavija našla se skoro u potpunom fašističkom okruženju. 
Da bi se osigurala od te spoljne opasnosti, a izložena velikom pritisku 
Njemačke i Italije, vlada Cvetković-Maček potpisala je 25. III 1941. pro- 
tokol o pristupanju Jugoslavije Trojnom paktu. Kraljevski namjesnik knez 
Pavle i vlada Cvetković-Maček nadali su se da će na taj način Jugoslavija 
izbjeći rat. Samo dva dana kasnije, 27. marta, grupa jugoslavenskih generala, 
uz pomoć britanske obavještajne službe, izvela je državni udar, kojim je 
smijenila kraljevsko namjesništvo i vladu Cvetković-Maček. Maloljetni kralj 
Petar II je proglašen za kralja. Istovremeno je osnovana nova vlada, pod 
predsjedništvom generala Dušana Simovića. Državni udar bio je propraćen 
burnim demonstracijama, posebno u Beogradu i drugim mjestima Srbije. 
Događaji od 27. marta imali su odraza i u BiH i u drugim krajevima države, 
ali ne toliko silno kao u Srbiji. Vlada generala Simovića odmah je dala 
izjavu da ostaje pri protokolu od 25. III 1941. godine. Ta izjava nije zado- 
voljila Njemačku i Italiju, koje su, skupa sa svojim saveznicima Mađarskom 
i Bugarskom, 6. IV 1941, napale Jugoslaviju, bez prethodne objave rata. 

U ratnim planovima Generalštaba jugoslavenske kraljevske vojske teri- 
torija BiH, zbog svog centralnog geografskog položaja u državi i planinske 
konfiguracije tla, bila je predviđena kao pozadinsko područje. Odatle su, 
čim je počeo Aprilski rat 1941, kralj, vlada i Vrhovna komanda pobjegli 
prvo u Zvornik, a zatim na Pale kod Sarajeva. Pred snažnim i odlučnim 
njemačkim napadima, jugoslavenska kraljevska vojska već prvih dana rata 
našla se u stanju potpunog rasula. To se odmah osjetilo i u BiH, kao 
strateški pozadinskom području. Veza između većine vojnih jedinica i Vrhov- 
ne komande na Palama potpuno se izgubila. U takvoj situaciji vlada je na 
sjednici 13. IV 1941. odlučila da napusti zemlju. Istovremeno, ovlastila je 
načelnika Vrhovne komande, generala Danila Kalafatovića da, shodno prili- 
kama, potpiše sa Nijemcima, koji su već bili u Beogradu, bilo primirje, 
bilo kapitulaciju jugoslavenske vojske. Nakon toga, vlada i kralj otputovali 
su 15. IV 1941. avionom sa nikšićkog aerodroma na Bliski istok, pod bri- 

tansku zaštitu, odakle su kasnije otišli u London. U međuvremenu, njemačka 
komanda u Beogradu je odbila svaki razgovor o primirju, zahtijevajući 
bezuslovnu kapitulaciju jugoslavenske vojske. General Kalafatović, shodno 
instrukcijama koje je imao, tu je kapitulaciju potpisao 17. IV 1941. godine. 
Time je za samo dvanaest dana Aprilskog rata, Kraljevina Jugoslavija u 
cijelosti okupirana, te je nestala kao država. Njene pogranične teritorije 
međusobno su podijelile Njemačka, Italija, Mađarska 1 Bugarska. O statusu 
i uređenju Bosne i Hercegovine, Hrvatske i Crne Gore trebalo je da naknadno 
sporazumno odluče Njemačka i Italija. 

Prije nego što je Italija imala vremena da odluči o uređenju BiH, vođa 
ustaške grupe u Zagrebu, Slavko Kvaternik, pod njemačkom zaštitom, je 
proglasio 10. IV 1941. Nezavisnu Državu Hrvatsku (NDH), u koju je odmah 
deklarativno uključio i Bosnu i Hercegovinu. Dogovorom sa Njemačkom, 
Italija je BiH konačno prepustila Nezavisnoj Državi Hrvatskoj. Istovremeno, 
između njemačkog i italijanskog okupatora povučena je demarkaciona linija 
koja je dijelila njihova interesna područja. Ta linija išla je upravo kroz BiH 
i protezala se od Bosanskog Novog na sjeverozapadu, preko Sanskog Mosta, 
Varcar—Vakufa, Donjeg Vakufa i južno od Sarajeva do Ustiprače i Rudog. 
Južni dio ove linije spadao je u italijansko, a sjeverni u njemačko interesno 
i okupaciono područje. 


Rimskim ugovorima od 18. V 1941. ustaška vlada je bila prisiljena 
odreći se znatnog dijela Dalmacije i otoka, koje je Italija sebi prisvojila, 
tj. anektirala. Da bi se osigurala u Dalmaciji, Italija je u svojoj okupacionoj 
zoni, kao neposrednom zaleđu Dalmacije, zadržala svuda svoje vojne posade, 
dok je građansku vlast prepustila vladi NDH. Njemačka je u svom interesnom 
području u daleko većoj mjeri prepustila civilnu upravu NDH, ali je radi 
iskorištavanja rudnih, šumskih i drugih bogatstava u BiH dislocirala jednu 
svoju jaku diviziju i neke manje jedinice, koje su osiguravale željezničku 
prugu koja je od Metkovića išla dolinom Neretve, a zatim od Sarajeva 
dolinom Bosne, preko Zenice do Doboja, odakle je dolinom Spreče završavala 
svoj put u Tuzli. Time je Njemačka nadzirala najvažnije prirodne izvore i 
najvažnije saobraćajnice u okupiranoj BiH. 


Ustaška vlast u BiH uspostavljena je do jula 1941. godine. Pored 
općina i kotara, uvedene su i velike župe, kao najviše upravno—teritorijalne 
jedinice. Na teritoriji NDH uspostavljene su ukupno 22 velike župe. Na 
historijskom teritoriju BiH uspostavljeno je šest velikih župa: Vrhbosna 
(sjedište Sarajevo), Usora i Soli (Tuzla), Glaž, Pliva i Rama (sjedište u 
Travniku), Sana i Lika (sjedište u Banjoj Luci), Krbava i Psat (sjedište u 
Bihaću) i Hum (sjedište u Mostaru). Neke od ovih župa, kao Krbava i Psat, 
prostirale su se dijelom i izvan teritorije BiH, a neki dijelovi BiH pripali 

su velikim župama čije je sjedište bilo izvan BiH. Tako je, na primjer, 
Bosanska Posavina ušla u sastav župe Veliko Posavlje, sa sjedištem u 
Slavonskom Brodu. Nazivi župa podudarali su se sa njihovim imenima još 
iz vremena ranofeudalne Hrvatske ili sa imenima župa i oblasti bosanske 
srednjovjekovne države. Takvom organizacijom htjelo se istaći tzv. hrvatsko 
državno i historijsko pravo na BiH, koje nikada i nigdje nije zapisano niti 
je u stvarnosti postojalo. Uključivanjem znatnih dijelova BiH u sastav velikih 
župa čija su sjedišta bila u Hrvatskoj željela se razbiti povijesna, držav- 
no—pravna i političko—teritorijalna cjelina BiH, radi čega su ustaške vlasti 
izdale internu naredbu svom cjelokupnom tisku (štampi) i svim državnim 
uredima da se ime Bosne i Hercegovine, osim u historijskom smislu, javno 
ne spominje. 

Sastavni i vrlo bitan dio takve politike bila su nastojanja da se Bošnjaci 
jednostavno proglase Hrvatima i time im se oduzme njihov historijski i 
narodni identitet. Ta nastojanja postaju posebno intenzivna od dolaska u 
Zagreb poglavnika ustaške države dr. Ante Pavelića, 15. IV 1941. godine. 
Već 30. IV 1941. donijeta je ustaška zakonska odredba o arijevskom rasnom 
karakteru "pripadnika islamske vjeroispovijesti" u BiH. Time se Bošnjacima 
otvoreno negirao i oduzimao njihov narodni subjektivitet, njihovim jednos- 
tranim proglašavanjem za Hrvate. To je u biti bio jedan oblik genocida nad 
Bošnjacima. Ustaška država nije se zadržala samo na tome, nego je brojne, 
njoj nepoćudne Bošnjake tokom rata i fizički likvidirala. U tim uslovima 
uz ustašku državu, a posebno uz ustaški pokret, pristali su razni bošnjački 
deklasirani elementi te relativno rijetki pojedinci iz bošnjačkih građanskih 
i vjerskih vrhova. 

Mada su Bošnjake, kao muslimane, krajnje licemjerno u svojoj propa- 
gandi nazivali "cvijećem hrvatskog naroda", ustaše nisu u praksi ništa pre- 
duzimale niti učinile da ih zaštite od četničkih pokolja. Osim toga, Bošnjaci 
su, kao navodni "Hrvati islamske vjeroispovijedi", u strukturi vlasti NDH 
bili krajnje zapostavljeni. Njima je praktično bio onemogućen pristup stvar- 
nim polugama državne vlasti. Među 20 ministara u vladi NDH bila su samo 
dvojica Bošnjaka. Od šest državnih tajnika i 11 glavnih ravnatelja nije ni 
jedan bio Bošnjak. Među 193 narodna zastupnika bilo je svega 13 Bošnjaka, 
a među 12 vijećnika Državnog vijeća samo tri. Od 112 kotarskih predstojnika 
bilo je samo 12 Bošnjaka. Među velikim županima bilo ih je svega šest, 
uz šest podžupana. Ni jednog Bošnjaka nije bilo među višim činovnicima 
Državnog vijeća, višim činovnicima Predsjedništva vlade, višim činovnicima 
Upravnog sudišta, Računskog dvora i Ministarstva vanjskih poslova. Među 
šefovima diplomatskih misija jedino je Hakija Hadžić bio poslanik u Bu- 
dimpešti, a Salih Baljić konzul u Ljubljani. Drugih Bošnjaka među višim 

činovnicima poslanstava i konzulata nije bilo. Isti je slučaj bio sa upravi- 
teljima ispostava — Glavnim ravnateljstvom za javni red i Glavnim ravna- 
teljstvom za zdravstvo. Među sedmericom "krugovalnih" (radio) ravnatelja 
i 462 "krugovalnih namještenika" nije bilo ni jednog Bošnjaka, što očigledno 
znači da ustaške vlasti, kada su u pitanju javno informiranje i propaganda, 
nisu imale povjerenja u Bošnjake. Među više stotina rukovodnih namje- 
štenika u Ministarstvu gospodarstva, Ministarstvu prosvjete, Državnoj banci, 
Riznici uprave i straže, Državnoj riznici, Ministarstvu pravosuđa, te među 
višim činovnicima po velikim župama bila su svega 33 Bošnjaka. 

Bošnjaci prema NDH 


Ustašku je državu odmah po njenom proglašenju podržala manja grupa 
bošnjačkih građana, političkih protivnika JMO 1 braće Spaho, koje je pred- 
vodio profesor Hakija Hadžić. Da bi oponirao JMO, Hadžić je na skupštinske 
izbore decembra 1938. izašao sa vlastitom listom, tzv. Muslimanske organi- 
zacije HSS, koja je pretrpjela potpun izborni poraz. Nakon toga, vođstvo 
HSS, posebno Juraj Šutej, odbacuju Hadžića, pa se on politički približava 
frankovcima. Hadžić je sa svojim istomišljenicima, posebno jednim brojem 
vjerskih službenika, nastojao na prvom mjestu izdejstvovati kod Ante Pave- 
lića ukidanje Ustava IVZ iz 1936. i donošenje novog zakona o Islamskoj 
zajednici koji bi odgovarao njegovim pristalicama, posebno onima iz reda 
uleme. Pavelić je 14. VIII 1941. primio predstavnike bivše JMO, sa Džaferom 
Kulenovićem na čelu, čime je dio vođstva stranke pristao uz ustašku NDH 
i stavio se u njenu službu. Kako je Kulenović nakon toga ušao u vladu 
NDH, to je kao politički jači i uticajniji uspio spriječiti usvajanje Hadžićevog 
projekta zakona o IVZ. Većina je unutar same IVZ bila protiv promjene 
ustava dok traje rat jer, kako se isticalo, u tim teškim prilikama narod ima 
prečeg posla nego da "vodi računa o vjerskom ustavu i hodžama". 

Zbog svog političkog angažiranja u vladi NDH Džafer Kulenović je 
naišao na oštru opoziciju iz redova bivše JMO. Na to je Džafer Kulenović 
javno izjavio da se on u vladi ne smatra niti ima smatrati predstavnikom 
JMO, nego da se u njoj nalazi kao pojedinac. Opoziciju ustaškom režimu 
otvoreno je ispoljio i reisul-ulema Fehim Spaho. On je u prepisci sa ustaškim 
vlastima stalno isticao da je on biran za vjerskog poglavara ne samo musli- 
mana Bosne i Hercegovine nego i onih koji žive u različitim dijelovima 
bivše Jugoslavije, te da je on u tom svojstvu više puta intervenirao u njihovu 
korist kod njemačkih i italijanskih okupacionih vlasti. Poslije smrti reisul- 
-uleme Fehima Spahe 13. II 1942, Hakija Hadžić je ponovno pokrenuo 
pitanje donošenja zakona o IVZ i izboru novog reisul-uleme. Kulenović i 
njegove pristalice su insistirali i u tome uspjeli da se dok traje rat postojeće 
stanje ne mijenja. Tako je od Spahine smrti pa do kraja rata na čelu IVZ 
stajao profesor Salih Bašić, kao naibu-reis, odnosno namjesnik reisul-uleme. 

Time su zakonodavstvo i organizaciona struktura IVZ tokom rata ostali 
nepromijenjeni. 

Kako se približavao kraj rata i rasla snaga i uticaj NOP—a, ustaške su 
vlasti sve više vršile pritisak na IVZ da se izričito izjasni za NDH i osudi 
partizane, kako je to već učinila zvanična katolička hijerarhija. Upornim 
manevriranjem rukovodstvo IVZ je izbjeglo da do kraja rata u tom pogledu 
bilo šta izričito izjavi. Sukob oko zakona o IVZ i pitanje reisul-uleme između 
dvije struje u bošnjačkoj građanskoj politici trajao je sve do kraja postojanja 
NDH. Obje su ove struje smatrale ustašku državu legalnim okvirom za 
rješavanje položaja IVZ. 

Jedan od ciljeva politike NDH u BiH bila je želja za ostvarivanjem 
dominacije nad Srbima. To bi se ostvarilo jednim dijelom njihovim fizičkim 
istrjebljenjem, dijelom prisilnim iseljavanjem u Srbiju 1, najzad, prisilnim 
ili dobrovoljnim pokatoličavanjem jednog dijela Srba. Ustaška država je od 
početka radila na sva tri ova plana, kako bi osigurala prema Srbiji etnički 
čistu granicu na Drini, onako kako je ona tu granicu zamišljala. Već prvih 
dana od svog uspostavljanja, NDH je počela sa masovnim progonima Srba, 
Jevreja i Cigana. Na desetine hiljada ih je našlo smrt u ustaškim logorima 
u Jasenovcu, Gospiću, Staroj Gradišci, Bosanskoj Dubici ili na drugim 
mjestima. Posljedica toga bio je otpor srpskog stanovništva u BiH, koji se 
često ispoljavao u genocidnim oblicima. Svoje zločine nad Srbima, Jevrejima 
i antifašistima svih nacionalnosti ustaše su od početka kukavički i mučki 
nastojale i dijelom uspijevale pripisati Bošnjacima, kako bi ovi onda bili 
izloženi četničkoj odmazdi. Indirektno, ali upečatljivo svjedočanstvo o tome 
je ostavila već maja 1941. njemačka novinarka Ilse Steinhoff. U jednoj 
svojoj reportaži o stvaranju hrvatske države te "mukama" kroz koje su prošli 
oni koji su je stvorili, tj. ustaše, ona piše da je u Sarajevu susrela grupu 
ustaša koji su s njom razgovarali na "savršenom talijanskom jeziku". Pri 
tome joj se osobito svidjelo "što nose fesove". Pouzdano se, međutim, zna 
da 1941. u ustaškoj emigraciji nije bilo ni jednog Bošnjaka. Prije 1941. u 
ustaškoj su se emigarciji našla samo dvojica Bošnjaka. To su bili Hasan 
Huskić iz Livna i Muhamed Pilav, student iz Foče. Huskić je po Pavelićevom 
naređenju ubijen još u Italiji, u logoru San Demetrio, dok je Pilav u oktobru 
1937. uspio pobjeći iz logora sa otoka Lipara i doći u tadašnju Jugoslaviju. 
Očigledno je da su ustaše čestim nošenjem "muslimanskih znamenja" u 
vidu fesova i međusobnim dozivanjem navodnim muslimanskim imenima 
od početka nastojale kompromitirati Bošnjake. 

Na drugoj strani, ustaše su brojne Bošnjake kao muslimane otpremile 
i ubile u navedenim koncentracionim logorima. Veći broj Bošnjaka ustaše 

su, pod vođstvom Maksa Luburića, svirepo poubijale za vrijeme posljednje 
faze svoje strahovlade u Sarajevu, marta 1945. godine. 

Jedan dio bivšeg vođstva JMO stajao je od samog početka rata i pro- 
glašenja NDH u opoziciji prema ustaškoj državi. Ovaj dio bošnjačkog građan- 
skog političkog vođstva je priželjkivao i u tom smislu preduzimao i konkretne 
korake kod Nijemaca u cilju izdvajanja Bosne iz NDH te za njenu autonomiju 
pod njemačkim protektoratom. 

Najveći se dio bošnjačkog građanstva već krajem ljeta i u jesen 1941. 
otvoreno ogradio od ustaške politike masovnog progona 1 istrebljenja srpskog 
i jevrejskog stanovništva. Prvi takav protest protiv ustaških zločina došao 
je sa Skupštine Udruženja ilmije "El Hidaje", održane u Sarajevu 14. VIII 1941. 
godine. Nakon toga, u razdoblju septembar—decembar 1941. donesene su 
i objavljene u Prijedoru, Sarajevu, Mostaru, Banjoj Luci, Bijeljini i Tuzli 
rezolucije sa potpisima velikog broja bošnjačkih građana, u kojima se osuđuju 
ustaški zločini, odlučno ograđuje od onih pojedinaca Bošnjaka koji su sud- 
jelovali u vršenju tih zločina te se iznose podaci o progonima i stradanjima 
samih Bošnjaka. Rezolucije su u datim okolnostima nesumnjivo predstavljale 
čin velike građanske hrabrosti, ali je njihova intonacija neujednačena. U 
njima se osuđuju ustaški zločini, ali se okupacija zemlje i kvislinški režim 
NDH kao takvi ne dovode direktno u pitanje. S obzirom na uslove ustaškog 
terora, to se nije ni moglo otvoreno učiniti. 

Nakon objavljivanja ovih rezolucija, jedna delegacija Srba, sarajevskih 
građana, sa liječnicom dr. Marom Kurtović na čelu, došla je kod dr. Asima 
Musakadića, predstojnika Gradskog fizikata, i izrazila mu zahvalnost u ime 
srpskog stanovništva Bosne i Hercegovine. Doktor Musakadić je to primio 
na znanje, uz napomenu da sada očekuje od Srba da na isti ili sličan način 
uzmu u zaštitu Bošnjake od četnika. Do neke takve akcije, izjave ili rezolucije 
sa srpske strane nije nikada došlo. 

Pojedini su bošnjački građani u prvim danima ustaških hapšenja i 
deportiranja u logore svojim autoritetom i ugledom spašavali Srbe, Jevreje 
i Rome, ali im to sa srpske strane u Bosni i Hercegovini nikad nije uzvraćeno. 
Vrlo je u tom pogledu ilustrativan slučaj dr. Asima Ćemerlića. On je kao 
ljekar u Srebrenici svojim uticajem i ugledom spasio oko osamdeset Srba 
od deportiranja i sigurne smrti. Nakon toga, u augustu 1941, četnici Jezdimira 
Dangića, bivšeg žandarmerijskog majora u Tuzli, zauzeli su Srebrenicu i 
odmah započeli sa progonima Bošnjaka. Položajem i ugledom ljekara i 
čovjeka koji je mnoge Srbe spasio, dr. Ćemerlić je uzalud obigravao četničke 
glavešine i štab da se Bošnjaci ostave na miru. Srpski Božić, početkom 
januara 1942, u skladu sa tradicijom vezanom za "istragu poturica" i Gorski 
vijenac, bio je signal za početak masovnog klanja i ubijanja Bošnjaka. 

Odlučeno je da se i dr. Ćemerlić likvidira i za to su određena trojica od 
onih osamdeset koje je on spasio. Tajno ga je na to upozorila žena četničkog 
komandanta Dangića, iz zahvalnosti što joj je dr. Ćemerlić spasio bolesno 
dijete. Dr. Ćemerlić je pobjegao preko Drine u Srbiju, gdje su mu vlasti 
generala Milana Nedića dale utočište, znajući i cijeneći ono što je učinio 
za Srbe. 

Bošnjačko je građanstvo u više mjesta BiH također odlučno ustalo u 
zaštitu Cigana (Roma) od progona i deportacije. Poseban odbor koji je u 
tu svrhu osnovan u Sarajevu izradio je opsežnu predstavku u kojoj se 
dokazivalo da je napad na tzv. "bijele Cigane" (Arlije), ujedno i napad na 
Bošnjake. Predstavka je istovremeno predata ustaškim i njemačkim vlastima 
pa je ustaško ministarstvo unutrašnjih poslova, plašeći se daljih protesta 
Bošnjaka, naredbom od 30. VIII 1941. obustavilo progon i deportaciju "bi- 
jelih Cigana" iz BiH. 

"El Hidaje" se također javno ogradila od djelovanja Akifa Handžića, 
"ustaškog muftije" u činu pukovnika, mada je istovremeno jedan broj njenih 
članova djelovao u svojstvu tabor-iumama u oružanim formacijama NDH. 
Nasuprot njima, velik broj pripadnika ilmije se opredijelio za NOP 1 u njemu 
aktivno sudjelovao. Među vijećnicima AVNOJ-a, odnosno ZAVNOBiH-a, 
bila su i četverica džematskih imama: hadži Mehmed Mujkić iz Kotor—Varoši, 
hafiz Halil Sarajlić iz Lišnje kod Prnjavora, Omer Maksumić iz Doljana 
kod Konjica i Sulejman Topić iz Velike Kladuše. Istaknuti saradnici i 
učesnici NOP—a bili su također Ibrahim Begić, džematski imam iz Koraja 
kod Brčkog, hadžija Hasić, imam iz Aladinića kod Stoca, Husein Mujić 
(kasniji reisul-ulema, 1987—1989), imam iz Zeljine kod Gradačca i dr. 
Zbog saradnje se NOP—om Nijemci su ubili više pripadnika ilmije, među 
kojima Smaila Buljubašića, imama iz Vrnograča kod Cazina, Mehmeda 
Sabljakovića iz Pećigrada i dr. Od viših službenika IVZ aktivni saradnik 
NOP-a bio je penzionirani šerijatski sudija iz Banje Luke, Muhamed Maglaj- 
lić. Njegova kćerka Vahida jedina je Bošnjakinja koja je proglašena za 
narodnog heroja. Krajiška ilmija je 1944. izdala rezoluciju sa potpisima 34 
imama, koji pozivaju sve Bošnjake da se pridruže NOP-u. 

Četnički genocid nad Bošnjacima 


Srpsko—četnički genocid nad Bošnjacima ima duboke korijene. Na jed- 
noj strani to je ukorijenjena vjerska mržnja i netrpeljivost, a na drugoj želja 
srpskih ideologa i političara da pod svaku cijenu stvore etnički čistu državnu 
teritoriju. Stoga su četnici od samog početka rata 1941. pristupili sistematskoj 
fizičkoj likvidaciji Bošnjaka, odnosno genocidu. To je, kao trajno programsko 
načelo, izričito formulirano u spisima jednog od glavnih četničkih ideologa, 
Stevana Moljevića. U članku Homogena Srbija i nekim pismima drugim 
četničkim ideolozima on piše da zemlju treba "očistiti od svih nesrpskih 
elemenata". To bi se radilo kažnjavanjem smrću na licu mjesta ili prisilnim 
raseljavanjem Bošnjaka u Tursku i Albaniju. Sam vođa četničkog pokreta 
Draža Mihajlović izdao je brojne naredbe svojim potčinjenim komandantima 
o potrebi uništenja Bošnjaka. 

Ljeti i u jesen 1941. brojno bošnjačko stanovništvo, posebno seljaštvo, 
osobito u istočnoj Bosni, istočnoj Hercegovini i Bosanskoj krajini, bilo je 
izloženo pljački i masovnim ubistvima od strane šovinistički orijentiranih 
ustanika, naročito od strane četnika Draže Mihajlovića. Posebno su stradali 
Bošnjaci na području srezova istočne Bosne (Foča, Čajniče, Goražde, Više- 
grad, Vlasenica, Srebrenica i Rogatica). Pobijeno je i poklano više desetaka 
hiljada muškaraca, žena i djece, a preživjeli su tražili spas u napuštanju 
svojih domova, pa je veliki broj izbjeglica (muhadžira) preplavio Sarajevo, 
Visoko, Mostar, Banju Luku, Bosansku Gradišku, Tuzlu, Brčko, Gradačac 
i druga mjesta u centralnoj i sjeveroistočnoj Bosni. Sve je to široke slojeve 
bošnjačkog naroda stavilo pred nova teška iskušenja. Prema rezultatima 
najnovijih istraživanja, u toku rata 1941—45. ubijeno je, odnosno izgubilo 
život, uglavnom na genocidnoj osnovi, 103.000 Bošnjaka, što čini 8,1 % 
od očekivanog prirodnog prirasta bošnjačkog stanovništva. Preko udruženja 
ilmije "El Hidaje" organizirano je prikupljanje dokumentacionog materijala 
o četničkim i ustaškim pokoljima i zlodjelima. Istovremeno je osnovan 
Odbor narodnog spasa u cilju naoružavanja Bošnjaka za odbranu njihovih 
sela i obavještavanje savezničke javnosti o četničkim, ustaškim i njemačkim 
zločinima nad bošnjačkim stanovništvom. O tome je izrađen poseban elaborat 
i tajno upućen u Kairo egipatskom premijeru Nahas-paši. U istu je svrhu 

jedna bošnjačka delegacija, u kojoj je bio i kasniji reisul-ulema Ibrahim-ef. 
Fejić, putovala 1943. godine u Rim. Tim je povodom Nahas-paša protestirao 
kod Britanaca protiv četnika, a preko egipatskog Crvenog polumjeseca "Fuad 
I" je povedena akcija za pomoć muslimanskom stanovništvu u BiH 1 Sandža- 
ku. O tome je opširno pisao Al—-Ahram u broju od 29. VI 1944. — 8. redžeba 
1363. godine. 

Odbor narodnog spasa je konstituiran na skupu održanom u Sarajevu 
26. VIII 1942. godine. Među 48 članova Odbora, pored ostalih, bili su 
Edhem Mulabdić, književnik, Mustafa Softić, gradonačelnik Sarajeva, Me- 
hmed Handžić, predsjednik udruženja ilmije "El-Hidaje", zatim ugledni 
sarajevski advokati dr. Jusuf Tanović i dr. Zaim Šarac, hafiz Muhamed 
Pandža, Kasim Dobrača, Derviš Korkut, kustos Zemaljskog muzeja, dr. 
Asim Musakadić, gradski fizikus, te dr. Vejsil Bičakčić, poznati sarajevski 
ljekar. Od bivših političara u Odbor su ušli dr. Šefkija Behmen, jedan od 
prvaka JMO, te dr. Hamdija Karamehmedović, ljekar i jedan od doajena 
bošnjačke politike. Na čelu Odbora je bio profesor Salih Safvet Bašić, 
tadašnji naibu-reis, dok je Odbor stvarno vodio Uzeir-aga Hadžihasanović, 
čuveni sarajevski trgovac i bivši senator. Hadžihasanović je tada bio prva 
ličnost bošnjačke protivustaške politike. Nijemci su držali da on među 
Bošnjacima važi kao "jedini pravi nasljednik Mehmeda Spahe". U objavi 
Odbora narodnog spasa se ističe da je njegov zadatak da se bori kako bi 
se u zemlji uspostavio "red i mir", kroz "zajedničku suradnju cijelog žiteljstva 
Bosne i Hercegovine, te potpunu slogu muslimana, pravoslavnih i katolika". 
To je značilo, kako je ocijenila Ustaška nadzorna služba u jednom izvještaju 
od 11. IX 1942, da Odbor narodnog spasa ustvari traži "autonomiju Bosne". 


Ustaške vlasti su općenito smatrale da bošnjački autonomistički pokret 
predstavlja najveću unutrašnju opasnost za NDH. One su u tom smislu 
veoma podozrijevale od političkog aktiviranja organizacije Mladih musli- 
mana, posebno u vrijeme regrutiranja "Handžar-—divizije". Prema jednom 
izvještaju Ustaške nadzorne službe od 14. X 1944. samo u Sarajevu Mladi 
muslimani već imaju oko 400 pušaka, koje su sve "njemačkog porijekla". 
Po tom izvještaju naoružavanje Mladih muslimana u direktnoj je funkciji 
realizacije ideje autonomije Bosne. 


Korijeni međusobnog hrvatsko—srpskog genocida i njihovog obostranog 
istrebljivanja Bošnjaka leže u tradiciji balkanskih vlastodržačkih krugova 
da tim putem stvaraju etnički čiste teritorije. U tom cilju su četnici Draže 
Mihajlovića izvršili u tri navrata masovne pokolje nad bošnjačkim sta- 
novništvom u istočnoj Hercegovini, istočnoj i zapadnoj Bosni, te dijelovima 
Sandžaka. Prvi val četničkog genocida nad Bošnjacima obuhvatio je vrijeme 
od juna 1941. do februara 1942, drugi tokom augusta 1942. pretežno u 

Foči, dok se treći zbio početkom 1943. godine. U tim pokoljima masovno 
su stradali Bošnjaci na području Ljubinja, Avtovca, Bileće, Kulen—Vakufa, 
Koraja, Višegrada, Rogatice, boražda, Čajniča, Vlasenice, Srebrenice, Neve- 
sinja, Foče, Prozora, Jablanice, Pljevalja, Ustikoline, itd. Ovaj neviđeni 
genocid nad Bošnjacima odnio je na desetine hiljada života. Od svog teškog 
poraza na Prenju početkom 1943, koji su im nanijeli Titovi partizani, četnici 
su se međusobno zavadili, pa su Bošnjake manje napadali. 

Borba protiv genocida 


Onaj dio bošnjačkog građanstva koji nije prihvatio NDH i njenu politiku, 
težeći izdvajanju Bosne i Hercegovine iz njenog sastava, smatrao je da se 
u svim ugroženim područjima Bošnjaci moraju naoružati i sami braniti. 
Tako je u mnogim krajevima, posebno na selu, došlo do stvaranja i naoru- 
žavanja "muslimanske milicije", koja je štitila svoje selo od mogućeg čet- 
ničkog napada, a u pojedinim slučajevima učestvovala je i u borbama protiv 
jedinica NOV. U stvarnosti je najveći dio pripadnika ovih milicija, posebno 
od jeseni 1943, pristupio partizanima. To je osobito bio slučaj sa najvećom 
takvom formacijom "Hadžiefendića legijom", koju je u tuzlanskom kraju 
formirao trgovac i rezervni major (bojnik) Muhamed-aga Hadžiefendić. Svih 
5.000-6.000 njezinih pripadnika su u oktobru 1943. prešli u partizane. U 
početku su spomenuti građanski krugovi računali s ovom milicijom kao 
svojim vojnim osloncem pri eventualnim kasnijim političkim pregovorima 
o budućnosti Bosne i Hercegovine, nakon pobjede saveznika. Oni su počet- 
kom novembra 1942. zatražili od Nijemaca oružje za ovu miliciju da bi se 
uspješnije mogla braniti od četnika. 

Istovremeno su zatražili da se Bosna i Hercegovina, osim dijela ju- 
gozapadne Bosne i dijela Hercegovine, privremeno, formalno u okviru NDH, 
organizira kao posebna političko—administrativna jedinica pod nazivom "Žu- 
pa Bosna", koja bi bila pod direktnim njemačkim protektoratom. Postojeća 
"muslimanska milicija" bi prerasla u "bosansku stražu", kao oružanu snagu 
te župe. Naoružanje, opremanje i obuku te "bosanske straže" preuzela bi 
njemačka armija. Ovaj zahtjev je u biti predstavljao pokušaj određenih 
bošnjačkih građanskih krugova da u datim okolnostima Bosnu i Hercegovinu 
faktički izdvoje iz sastava NDH. Istovjetna i vremenski koordinirana politička 
akcija vođena je u Hercegovini. Kako je Hercegovina spadala u italijansku 
okupacionu zonu, cijela je akcija bila usmjerena prema Rimu. U njoj je 
direktno učestvovao hafiz Omer-ef. Džabić, hercegovački muftija, po nekim 
navodima kasnije aktivni saradnik NOP-—a. 

Nijemci su to iskoristili tako da se od Bošnjaka iz BiH formira jedna 
SS-divizija. Džafer Kulenović, Hakija Hadžić i ustaške vlasti općenito su 
bili protiv ove ideje, smatrajući da je neodrživo da se podanici NDH re- 

grutiraju u jednu stranu vojnu formaciju. Nijemci su, bez obzira na to, vršili 
pripreme za osnivanje te divizije. Oni su u tu akciju uključili i velikog 
palestinskog muftiju Fl—Huseinija, koji je posjetio Sarajevo i Banju Luku, 
agitirajući regrutaciju za diviziju. Neki bošnjački političari su smatrali da 
će preko velikog muftije postići određene rezultate u pogledu zaštite od 
četnika i općenito svojih širih političkih ciljeva vezanih za autonomiju BiH. 
Tokom 1943. divizija je regrutirana i upućena na obuku u Francusku. U 
jednom bataljonu stacioniranom u gradu Villefrancheu izbila je tokom obuke 
pobuna, koju su Nijemci krvavo ugušili. Po završetku obuke divizija se 
vratila u BiH 1 borila protiv NOP—a. Tokom 1944. praktično se raspala, a 
znatan dio njenih pripadnika se predao partizanima. Istovremeno i znatan 
dio pripadnika "muslimanske milicije" prilazi NOP—u 1 stupa u partizanske 
jedinice, bez obzira na činjenicu što su partizani ranije nastojali svim 
sredstvima da je razoružaju. Poslije "Hadžiefendićeve legije", najbrojnija i 
najpoznatija takva milicija bila je tzv. "Huskina vojska", koja je brojala oko 
4.000 naoružanih ljudi, pod komandom Huske Miljkovića koja je djelovala 
na području Cazinske krajine. Prelaskom u partizane ova je milicija dobila 
naziv Unska operativna grupa. 

Putem "Handžar-divizije" velik dio bošnjačke gradske, a posebno seoske 
mladeži je izbjegavao prisilnu regrutaciju u ustaške postrojbe. Stvaranje 
"Handžar-divizije" palo je u vrijeme kada su vlasti NDH svim sredstvima 
nastojale bošnjačkoj sirotinji, posebno muhadžirima, silom navući crne us- 
taške uniforme i tako Bošnjake uvesti u svoju zločinačku politiku i time 
ih kompromitirati. Odlaskom u "Handžar—diviziju", koja je bila sastavni dio 
njemačke oružane sile (Wehrmachta), znatan broj bošnjačkih mladića se 
na svoj način spasio. Masovnim prelaskom u partizane tokom 1944. mnogi 
bivši pripadnici "Handžar-divizije" su se ponijeli časno i patriotski i stekli 
punopravan status boraca NOR-a. Bila je to zasluga svih antifašista i bosan- 
skih patriota. 

Od početka ustanka stupio je u partizanske jedinice jedan broj Bošnjaka. 
Neki od njih su se od početka nalazili na odgovornim vojnim i političkim 
dužnostima, a skoro 50 Bošnjaka je proglašeno narodnim herojima. U mnogim 
gradovima, posebno u Sarajevu, Mostaru, Tuzli, Banjoj Luci itd. velik broj 
građana Bošnjaka uključio se od početka okupacije u ilegalni rad, sudjelujući 
na taj način aktivno u razvitku NOP—a. Odmah po izbijanju ustanka 1941. 
osnovana je na Romaniji, u selu Šatorovićima kod Rogatice, muslimanska 
partizanska četa pod komandom Muje Hodžića, koja je ubrzo prerasla u 
bataljon. Uz Bošnjake iz rogatičkog i Bošnjaci iz fočanskog i prozorskog 
kraja, zatim iz dijelova Sandžaka, Mostara, Banje Luke, Sarajeva, Tuzle, 
Bihaća i Zenice stupili su na početku ustanka u nešto većem broju u 

partizanske jedinice. Pri raznim partizanskim odredima — kalinovačkom, 
južnohercegovačkom i krajiškom formiraju se muslimanske čete i bataljoni. 
Tokom 1941-42. osnovani su Konjički partizanski bataljon, poznat kao 
Mostarski bataljon, partizanska četa "Mustafa Golubić" Južnohercegovačkog 
NOP-—odreda, Prozorska partizanska četa, kasnije bataljon, "Muslimanski 
vod iz Dživara" kod Trebinja, Muslimanska četa Zeničkog NOP—bataljona 
i "Omladinska četa Muslimana iz Orahove" u Drugom krajiškom NOP—odre- 
du. Do masovnog stupanja Bošnjaka u Narodnooslobodilačku vojsku dolazi 
početkom druge polovine 1943, posebno u Posavini, oko Tuzle i u Bosanskoj 
krajini. U Bukviku kod Brčkog je 21. IX 1943. osnovana XVI muslimanska 
udarna brigada. Velik dio boračkog sastava raznih drugih jedinica NOP 
činili su Bošnjaci iz cijele BiH, Sandžaka, Plava itd. Priliv boraca Bošnjaka 
u partizanske jedinice osobito se povećao nakon oslobađanja Tuzle 2. X 1943. 
godine. Krajem 1943. i početkom 1944. Bošnjaci Cazinske krajine masovno 
ulaze u NOV. Još 28. XII 1942. u Cazinu je osnovana 8. krajiška (musli- 
manska) brigada. Tokom 1943-—44. na tom se terenu osniva više velikih 
muslimanskih partizanskih formacija. Prvi je bio cazinski NOP—odred, os- 
novan 8. IX 1943. godine. Potom je 2. II 1944. osnovan štab naprijed 
spomenute Unske operativne grupe, koji je rukovodio djejstvima partizanskih 
jedinica u Cazinskoj krajini. U Velikoj je Kladuši 8. II 1944. osnovana 
Prva muslimanska brigada Unske operativne grupe, a samo mjesec dana 
kasnije i druga brigada iste operativne grupe. Od marta do augusta 1944, 
u okviru iste operativne grupe, osnovana su još dva NOP—odreda, a 14. V 1944. 
kod Prozora je osnovana XVII krajiška NOU brigada. Sastav ovih jedinica 
činili su Bošnjaci ili pretežno Bošnjaci. Ako se tome dodaju brojni Bošnjaci 
po raznim drugim NOP jedinicama, onda to pokazuje da su Bošnjaci dali 
velik doprinos antifašističkoj borbi, iz koje je izrasla moderna Evropa i 
savremeni demokratski svijet. Bošnjaci nemaju razloga da se, kao i drugi 
narodi koji su učestvovali u borbi protiv fašizma, ne ponose svojim dopri- 
nosom uspostavljanju demokratskog i slobodnog društva. Za kasnije političke 
devijacije poretka koji je proizašao iz antifašističke borbe, bošnjački učesnici 
NOP-—a uglavnom ne snose odgovornosti. Naprotiv, i oni sami, a i mnogi 
drugi Bošnjaci doživjeli su političku i ljudsku degradaciju, neosnovanim 
napadima i optužbama za nepostojeće politički inkriminirane radnje. 
Osnivanjem posebnih bošnjačkih jedinica u okviru NOV rukovodstvo 
NOP uzimalo je u obzir posebnost njihovog kulturnog i političkog razvitka, 
iskazujući time u to vrijeme na djelu svoju politiku nacionalne ravno- 
pravnosti. Ta je politika tada najdosljednije izražena u odluci da se BiH 
konstituira kao posebna federalna jedinica u okviru nove demokratske i 
federativne Jugoslavije. U skladu s tim, 25. i 26. XI 1943. u Mrkonjić Gradu 

je održana osnivačka skupština, odnosno Prvo zasjedanje Zemaljskog an- 
tifašističkog vijeća narodnog oslobođenja BiH (ZAVNOBiH). Najviše poli- 
tičko predstavništvo naroda BiH izjasnilo se za federativno uređenje Ju- 
goslavije, u kojoj će BiH biti ravnopravna federalna jedinica, unutar koje 
će Bošnjaci, zajedno sa Srbima i Hrvatima, živjeti u slobodi, ravnopravnosti 
i jednakosti. Kako je na Drugom zasjedanju AVNOJ—a konačno ozakonjena 
odluka o federativnom uređenju Jugoslavije, to je na Drugom zasjedanju 
ZAVNOBiH-a u Sanskom Mostu, od 30. juna do 2. jula 1944, nizom odluka 
faktički konstituirana BiH kao posebna i ravnopravna federalna jedinica u 
novoj Jugoslaviji. Tom prilikom donijeta je i posebna deklaracija o pravima 
građana BiH, kojom se njenim građanima i narodima, Bošnjacima, Srbima 
i Hrvatima, pravno osigurava i jamči jednakost i ravnopravnost, koju su 
oni izvojevali u zajedničkoj borbi protiv okupatora i domaćih izdajnika. 
Sličnu odluku o ravnopravnosti Bošnjaka donio je i ZAVNO Sandžaka, 
osnovan 20. XI 1943. u Pljevljima. Njegove su odluke potvrđene od strane 
ZAVNO Crne bore i Boke Kotorske na zasjedanju u Kolašinu 14. VII 1944, 
te na Velikoj antifašističkoj skupštini narodnog oslobođenja Srbije u Beo- 
gradu 11. XI 1944. godine. 

Na svom trećem zasjedanju u oslobođenom Sarajevu, 26—28. IV 1945, 
ZAVNOBiH se konstituirao u Narodnu skupštinu BiH, a istovremeno je 
već 28. aprila osnovana Narodna vlada BiH. Proces konstituiranja državnosti 
BiH u tadašnjim uslovima dovršen je donošenjem prvog Ustava NR BiH 
31. XII 1946. godine. Time je, kao rezultat narodnooslobodilačke borbe, 
stvoren državnopravni okvir, koji je Bošnjacima kao cjelini pružao u načelu 
široke mogućnosti za svestran ekonomski, politički i kulturni razvitak. 


943 


944 


NA KRAJU KNJIGE 


Čuveni francuski matematičar i filozof Blaise Pascal je davno rekao 
da je posljednja stvar koju pri pisanju knjige otkrijemo ona koju bi trebalo 
staviti na prvo mjesto. 


Bošnjaci su upravo preživjeli već deseti veliki genocid koji je nad 
njima izvršen tokom posljednja tri stoljeća. Njegove se posljedice još svuda 
vide i osjećaju, posebno u dušama njegovih brojnih preživjelih žrtava. Taj 
je genocid izvršen na kraju XX i na pragu XXI st., a po surovosti i mon- 
struoznosti nadilazi sve što su Bošnjaci kao narod do sada doživjeli i preživjeli. 
Evropa u razmaku od jedva pola stoljeća gotovo sa ravnodušnošću posmatra 
novi holokaust (Holocaust). On se čak minimizira i eufemistički naziva 
"etničkim čišćenjem" (le nettoyage ethnigue) ili u najboljem slučaju "se- 
lektivnim genocidom". Sa stanovišta Bošnjaka u svemu što se dogodilo i 
događa postoji jedna bitna razlika. Dok su o svojoj ranijoj sudbini i povijesti 
decenijama bili prisiljeni šutjeti, sada su prvi put u mogućnosti da kazanom 
i pisanom riječju, te slikom obavijeste svijet o svojim stradanjima. 

Nepunih pola stoljeća poslije suđenja nacističkim zločincima u Niirn- 
bergu, svijet se suočio sa masakrima nad Bošnjacima, koji su po svojoj 
bestijalnosti prevazišli sve što je viđeno 1939—1945. godine. Time su se, 
nažalost, Bosna i Bošnjaci i njihova stradanja našli u udarnim televizijskim 
i drugim vijestima širom svijeta. Mnogi su u svijetu nastojali i nastoje 
pronaći odgovor na pitanje: Kako se i zašto Bosna i Hercegovina, od neka- 
dašnjeg obrasca etničke tolerancije i multikulturnog sklada, iznenada našla 
u metežu etničkog i vjerskog nasilja? 


Historijski gledano, bez obzira na očiglednu povijesnu samosvijest Boš- 
njaka kao naroda, njihov je etnički identitet stalno bio pod teretom dvos- 
mislenosti, kojom su ih posmatrali, svojatali, omalovažavali i negirali njihovi 
prvi susjedi. Ono što je za Bošnjake posebno bilo tragično, to je da još od 
prvih decenija austrougraske vladavine pa sve do rata 1992—95, ni među 
samom njihovom inteligencijom nije postojala potpuna saglasnost u pitanju 
identiteta vlastitog naroda. Ova dvosmislenost je odražavala i odražava slo- 
ženu historiju prostora na kojem Bošnjaci žive, ali je istovremeno rezultat 

i namjernog manipuliranja njihovom vjerskom i etničkom pripadnošću od 
strane različitih interesnih grupa i politika, kako unutar tako i izvan Bosne. 

Ako bi se u najkraćem htjela definirati historija Bošnjaka, onda bi se 
moglo reći da je to jedna praktično neprestana borba za samoodržanje na 
vlastitom tlu, u neprijateljskom okruženju, u toku koje je, uprkos svih ratova 
i stradanja, bosanskomuslimanski narodni genije stvorio zavidna djela, kako 
na polju materijalne, tako i duhovne kulture. Još od Bečkog rata (1683—1699) 
pa sve do danas traje ta stalna borba za opstanak i očuvanje vlastitog 
duhovnog identiteta, bez obzira na unutrašnju stalešku i klasnu strukturi- 
ranost i intelektualnu diverzifikaciju bosanskomuslimanskog društva. Tokom 
XVIII st. Bošnjaci su izdržali tri velika rata sa Austrijom i Mlečanima: 
1714—18, 1737—39. te 1788—91. godine. Od presudnog je povijesnog značaja 
posebno bio rat 1737, kada su Bošnjaci kod Banje Luke do nogu porazili 
veliku austrijsku vojsku, u trenutku kada im je car Karlo VI svojim proglasom 
uoči pohoda na Bosnu zaprijetio fizičkim uništenjem, ukoliko se ne odreknu 
islama. Slobodno se može reći da su Bošnjaci, s obzirom na vojno—politički 
značaj ove pobjede i njenu kasniju ulogu u njihovoj usmenoj i pisanoj 
tradiciji, bitkom pod Banja Lukom definitivno postali nacijom. 

Bez obzira na tu činjenicu, njihov je nacionalni identitet od strane 
Srba i Hrvata uporno porican i osporavan. Perspektive u pogledu prevla- 
davanja takvog stanja otvorene su im tek u toku NOR-a. Već je odlukama 
AVNOJ-a u Jajcu 1943, a posebno ZAVNOBiH-a 1943. 1 1944. implicitno 
sadržano priznanje Bošnjaka kao naroda i nacije. Te su odluke ustvari 
značile priznanje njihove potrebe za samopotvrđivanjem putem samorazu- 
mijevanja i samoostvarivanja. Istovremeno su to bile političke odluke, doni- 
jete kako bi se na oportun način riješili nacionalni sukobi u okviru Ju- 
goslavije, a kasnije ojačao njen međunarodni položaj, posebno prema musli- 
manskom dijelu nesvrstanog svijeta. Tako je manipuliranje Bošnjacima kao 
muslimanima udovoljavalo širokom krugu potreba. Motivi ovih odluka su 
u neposrednom posttitovskom razdoblju lažno predstavljani kao korak koji 
navodno ugrožava stabilnost i jedinstvo Jugoslavije i Bosne i Hercegovine. 
Nacionalnim priznanjem Bošnjaci su dobili pristup polugama vlasti, ali 
nisu uspjeli sa drugim bosanskim grupama stvoriti neku trajnu koaliciju, 
koja bi mogla stabilizirati bosanskohercegovačku političku scenu. Kod drugih 
u Bosni za to jednostavno nije postojala većinska politička volja. Poslije 
Tita, uvijek sposobnog da paralizira i priguši nacionalističke izljeve, Bošnjaci 
su ostali bez stvarnog političkog oslonca i zaštite. Titovske institucije, us- 
postavljene da održavaju ravnotežu među narodima Jugoslavije i štite one 
manje i slabije, brzo su se raspale, prije svega zbog političkog monopola 

SKJ i njegovog neuspjeha da provede demokratske reforme i ekonomsku 
liberalizaciju. 

Tako su se, u vrijeme kada su se krajem osamdesetih godina Titova 
mašinerija i konsenzus počeli ubrzano raspadati, Bošnjaci našli uhvaćeni 
u jednoj političkoj igri koja je bila "veća i žilavija" nego što je bio njihov 
kapacitet da je obuzdaju i savladaju. Oni su poslije propasti svoje srednjo- 
vjekovne države, odnosno kraljevstva, bili najsigurniji kada su živjeli u 
okviru velikih univerzalnih imperija i multinacionalnih država, kao što su 
bile Osmanska carevina i Austro-Ugarska, u kojima je njihov položaj bio 
zaštićen jakom centralnom vlašću. Politiku oslonca na centralnu vladu i u 
tom smislu građenja odgovarajućih koalicija u osnovi je u razdoblju između 
dva svjetska rata vodila JMO, sa dr. Mehmedom Spahom na čelu. Takva 
centralistička politika donosila je Bošnjacima znatnu korist i davala im 
određenu sigurnost. To je posebno bio slučaj u godinama Titove vlasti. 
Kada je početkom devedesetih godina ta politička opcija propala i napuštena, 
u Srbiji i Hrvatskoj je došlo do nagle fašizacije, što je bio uvod u novu 
bošnjačku tragediju. Paradoksalno je da je ranjivost Bošnjaka porasla nakon 
što su u okviru Titove Jugoslavije priznati kao nacija, prije svega zato što 
je trebalo udovoljiti njhovim potrebama, bez manipuliranja njihovim na- 
cionalnim identitetom od strane Srba i Hrvata. Nacionalnim priznanjem 
Bošnjaci su načelno postali ravnopravni politički partneri u BiH, sa kojima 
je trebalo zajednički raditi i sarađivati, a ni Hrvati ni Srbi u biti nisu bili 
na to spremni niti su tu ravnopravnost prihvatali. 

Pored toga, usljed "međunarodnog meteža" izazvanog kolapsom Sovjet- 
skog Saveza i raspadom cjelokupnog komunističkog sistema, Zapad je bio 
"nesposoban" ili bezvoljan i nespreman da učini neophodan napor i zaštiti 
Bošnjake, kao autohtone evropske muslimane. Bošnjaci su tako, bez ikakvog 
zaklona, uhvaćeni u unakrsnu vatru između želje Hrvatske da se oslobodi 
srpske hegemonije i aspiracija Srbije da održi i obnovi svoj dominantan 
položaj na prostoru bivše Jugoslavije. 

Te srpsko-hrvatske suprotnosti prebile su se preko leđa Bošnjaka. 
Srpske i hrvatske profašističke vođe su sklopile otvoren sporazum da se 
Bosna, kao stara evropska zemlja i država, razori i međusobno podijeli, a 
Bošnjaci kao narod jednostavno zatru. Bošnjaci su tom planu pružili odlučan 
otpor i uz ogromne ljudske žrtve spriječili njegovu realizaciju u predviđenom 
obimu i obliku. Ideja Bosne i njene državnosti su tako održani i očuvani. 
Političku volju da se u tome istraje sada je nužno pretočiti u odgovarajuću 
političku odluku. Uslov takve odluke su politička vizija i hrabrost, a hrabrost 
je, kako Hasan Kafija Pruščak jedanput reče, "istrajnost jednoga časa". 

Kratice bibliografskog eseja 


ANUBiH — Akademija nauka i umjetnosti Bosne i Hercegovine 
GDI — Godišnjak Društva istoričara Bosne i Hercegovine 

GID — Godišnjak Istorijskog društva Bosne i Hercegovine 
Glasnik RIZ — Glasnik Rijaseta Islamske zajednice u Bosni i Hercegovini 
Godišnjak — Godišnjak Pravnog fakulteta u Sarajevu 

GP — Geografski pregled 

GSGD — Glasnik Srpskog geografskog društva 

GZM — Glasnik Zemaljskog muzeja u Sarajevu 

JIČ — Jugoslovenski istorijski časopis 

POF — Prilozi za orijentalnu filologiju 

Prilozi — Prilozi Instituta za istoriju u Sarajevu 

Prilozi IRP — Prilozi Instituta za istoriju radničkog pokreta 
SAN — Srpska akademija nauka 


Uporedna istraživanja — Uporedna istraživanja Instituta za književnost i umetnost 
u Beogradu 


Bibliografija 


Osnovna svrha svake bibliografije je da bude neka vrsta "posrednika između 
čitaoca 1 knjige". U tom je smislu ova bibliografija vrlo selektivna. Knjige, studije, 
članci i drugi ovdje navedeni radovi u pravilu sadrže brojne reference, tako da 
zainteresiranog čitaoca upućuju na širu literaturu, te arhivske i druge izvore koji 
se tiču historije Bosne i Bošnjaka. 

Ova je bibliografija sastavljena u funkciji proučavanja historije Bošnjaka kao 
jedne kompleksne istraživačke teme. Odatle je ona po svom karakteru nužno ek- 
lektička, mada u osnovi slijedi hronološku strukturu knjige, odnosno redoslijed 
izlaganja po pojedinim njenim dijelovima i poglavljima. Jedanput navedene bibli- 
ografske jedinice se više ne ponavljaju, bez obzira na okolnost što neke od njih 
svojim sadržajem obuhvataju različita razdoblja i pitanja iz historije Bošnjaka. 


Uvod 


Ova je knjiga prvobitno bila zamišljene kao "kratka historija" Bošnjaka. Pri 
metodološkom koncipiranju tako zamišljene knjige neophodan je bio bliži uvid u 
neke raspoložive "kratke historije" drugih naroda. Mada je u međuvremenu prvobitni 
koncept knjige izmijenjen i dopunjen, jedan broj "kratkih historija" je ostao zna- 
čajnim uzorom i metodološkim vodičem. Tu je na prvom mjestu već klasično djelo 
Simona Dubnova: Kratka istorija jevrejskog naroda (Beograd 1962). Također je 
vrlo instruktivan Philip K. Hitti i njegova /storyja Arapa (Sarajevo 1973). Pravi 
obrazac jedne kratke historije dali su renomirani britanski historičari Roland Oliver 
i J. D. Fage u knjizi Kratka povijest Afrike (Zagreb 1985). 

Čitalac koji je zainteresiran za širi studij Bosne i Bošnjaka najbolje će postupiti 
ako krene od Separata SR Bosna i Hercegovina iz druge sveske, drugog izdanja 
Enciklopedije Jugoslavije (Zagreb 1983). Tu je, sa brojnim podacima i referencama, 
na skoro 300 stranica enciklopedijskog formata, obrađena BiH kao historijska, 
sociogeografska, etnička, privredna i kulturna političko—teritorijalna cjelina. 

Sve obimnija literatura o Bosni i Bošnjacima danas nužno sadrži mnogo toga 
što je dnevnopolitičko i prigodno ili što više spada u oblast političkih nego historijskih 
studija. Ipak se iz te produkcije izdvaja nekoliko već standardnih pregleda historije 
Bosne koji, među ostalim, sadrže značajne podatke o razvitku Bošnjaka kao naroda. 
U tom je pogledu vrlo informativna Istina o BiH — Činjenice iz istorije BiH (Sarajevo 
1991) grupe autora (Dubravko Lovrenović, Avdo Sućeska, Ibrahim Tepić i Vlado 
Azinović). Za proučavanje historije Bošnjaka izvanrednu početnu lektiru predstavlja 

kolektivno djelo dvanaestorice autora BiH od najstarijih vremena do kraja drugog 
svjetskog rata (Press centar Armije R BiH, Sarajevo 1994). Obje ove knjige obu- 
hvataju vrijeme do kraja Drugog svjetskog rata. Nasuprot tome, trojica anglosak- 
sonskih autora svoja izlaganja završavaju sa agresijom na BiH i stradanjem Bošnjaka 
1992—1993. godine. Noel Malcolm je autor danas vrlo popularne Povijesti Bosne 
— Kratki pregled (Zagreb—Sarajevo 1995). John V. A. Fine i Robert J. Donia su 
"nevinim žrtvama tragičnog rata" posvetili svoju knjigu Bosna i Hercegovina — 
Tradicija koju su izdali (Sarajevo 1995). Najzad, tu je i kratak monografski pregled 
Vere Kržišnik—Bukić: Bosanska identiteta med preteklostjo in prihodnostjo (Ljubljana 
1996). 

U nedostatku historijskih materijala o Bošnjacima koji su se 1992. našli u 
udarnim vijestima brojnih medija, harvardski Centar za srednjoistočne studije je 
1994. objavio knjigu The Muslims of Bosnia—Herzegovina: Their Historic Develop- 
ment from the Middle Ages to the Dissolution of Yugoslavia, koju je uredio koordinator 
Centra dr. Mark Pinson. Tu je pregled historije Bošnjaka dat u pet poglavlja, čiji 
su autori J. V. A. Fine (o "srednjovjekovnim i osmanskim korijenima modernog 
bosanskog društva"), Colin Heywood (Bosna pod osmanskom upravom 1463—1800), 
Justin McCarthy (osmanska Bosna 1800—1879), Mark Pinson (Bošnjaci pod aus- 
trougarskom upravom) i Ivo Banac (Bosanski muslimani od religijske zajednice 
do socijalističke nacionalnosti i postkomunističke državnosti). 


Jedan kratak i cjelovit uvod u historiju Bošnjaka kao naroda, od ranog srednjeg 
vijeka, sa naglaskom na njihovu sudbinu u osamdesetim i ranim devedesetim 
godinama XX st. predstavlja djelo Francine Friedman: Bosnian Muslims — Denial 
of a Nation (Boulder, Colorado 1996). 


Među pionirske radove o etničkom porijeklu i identitetu Bošnjaka spadaju u 
prvom redu studije Špire Kulišića: Razmatranja o porijeklu Muslimana u BiH 
(GZM, Sarajevo 1953); Etnička prošlost stanovništva Livanjskog polja (Pregled, br. 
3, Sarajevo 1960); Starije etničke formacije i etnički procesi u obrazovanju naroda 
BiH (Pregled, br. 1, Sarajevo 1961). U vrijeme dok se još razmišljalo o projektu 
"Historija naroda BiH", organizirala je ANUBiH u novembru i decembru 1975. 
dva savjetovanja historičara na temu etničkog razvitka u BiH. Svi referati i diskusije 
sa ovog savjetovanja objavljeni su u glasilu Prilozi Instituta za istoriju (XI—XII, 
Sarajevo 1975—1976). Potpun pregled ranijih istraživanja ovog pitanja daje Muha- 
med Hadžijahić u studiji Porijeklo bosanskih Muslimana (Sarajevo 1990), koja mu 
je kao rukopis posmrtno objavljena. Mada nedovršena, ova studija predstavlja 
pravo vrelo podataka o etnogenezi Bošnjaka. O radovima drugih autora treba vidjeti 
Nacrt za bibliografiju o osnovima i tendencijama narodnosne identifikacije Musli- 
mana, kojeg su obradili Muhamed Hadžijahić i Atif Purivatra (Sarajevo 1968). 
Proširena verzija ove bibliografije je objavljena u priručniku ABC Muslimana, koji 
su priredili Atif Purivatra i Muhamed Hadžijahić (Sarajevo 1990). 

Proučavanje historije Bosne i Bošnjaka u svim njenim aspektima danas se 
ne može zamisliti bez stalnog uvida i konsultiranja temeljnog bibliografskog djela 
Mustafe Ćemana: Bibliografija bošnjačke književnosti (Zagreb 1994). Ova konsta- 
tacija praktično u istoj mjeri važi za obimno djelo Smaila Balića: Kultura Bošnjaka 

— muslimanska komponenta (Zagreb 1994), u kojoj je autor dao hronološki pregled 
bošnjačkih stvaralaca u svim oblastima duhovne i materijalne kulture, od ranog 
srednjeg vijeka do osamdesetih godina XX stoljeća. 

Američki antropolog William Lockwood je autor knjige European Moslems — 
Economy and Ethnicity in Western Bosnia (New York 1975). To je prva monografska 
studija o Bošnjacima objavljena poslije Drugog svjetskog rata na jednom od velikih 
svjetskih jezika. Ovo je djelo imalo višestruki značaj, kao prvi ozbiljan napor da 
se sa antropološke tačke gledišta istraži karakter etničkog bića i privredni život 
tradicionalnog bosanskog muslimanskog sela. Lockwoodovim stopama nastavila je 
Tone Bringa. Ona je rezultate svog dužeg istraživačkog boravka u jednom srednjo- 
bosanskom selu objavila u opširnoj antropološkoj studiji Being Muslim the Bosnian 
Way — Identity in a Central Bosnian Village (Princeton, New Jersey 1995). 


Sažet pregled slavensko—muslimanskih skupina na Balkanu daje Muhamed 
Hadžijahić: Islam i Muslimani u BiH (Sarajevo 1977). Goranci i Torbeši su u 
literaturi nejednako tretirani s obzirom na ostale muslimanske skupine. O Gorancima 
je za početak vrlo korisna studija Milisava Lutovca: Gora i Opolje (SEZ, LXIX, 
Beograd 1955). Značajnu folklornu građu donosi Harun Hasani u zbirci boranske 
narodne pesme (Priština 1987). Osnovne informacije o Bošnjacima u Makedoniji 
daje Jovan F. Trifunovski u radovima Preseljavanje sandžačkih muslimana u Make- 
doniju (GSKD, br.1, Beograd 1956); "Bošnjaci" u Makedoniji (GP, V, Beograd 
1961). 


U Sarajevu je krajem aprila 1995. održan naučni skup na temu Sandžaka i 
Bošnjaka u Sandžaku. Radovi sa ovog naučnog skupa objavljeni su u Zborniku 
Društveni i državno—pravni kontinuitet Sandžaka (Sarajevo 1996). Jedanaest mjeseci 
ranije, krajem marta 1994, održan je u Sarajevu znanstveni skup o historijskim, 
demografskim, etničkim i privrednim vezama Sandžaka i Bosne. Prilozi sa ovog 
skupa su objavljeni u Zborniku /stočna Bosna i Sandžak (Sarajevo 1996). Sintezu 
dosadašnjih historiografskih proučavanja Bošnjaka u Sandžaku i Crnoj Gori pred- 
stavlja monografija Mustafe Memića: Bošnjaci—muslimani Sandžaka i Crne Gore 
(Sarajevo 1996). 


Krajem oktobra 1989. u Sarajevu je održan veliki interdisciplinarni naučni 
skup o migracionim procesima u BiH od ranog srednjeg vijeka do najnovijih dana 
i njihovom uticaju na demografska i etnička kretanja i promjene u našoj zemlji. 
Vrlo značajni materijali, ukupno 50 referata i priloga, sa ovog naučnog skupa 
objavljeni su u obimnoj knjizi Migracije i Bosna i Hercegovina (Sarajevo 1990). 
Osobito zainteresiran čitalac za bošnjačku dijasporu i iseljeništvo, može posegnuti 
za knjigom M. Imamovića: Bošnjaci u emigraciji — Monografija "Bosanskih pogleda" 
1955—1967 (Sarajevo 1996). 

U složenu historiju političko—lingvističkih borbi oko bosanskog jezika zain- 
teresirani će čitalac najbolje ući uvidom u raspravu Slovo o bosanskom jeziku Alije 
Isakovića u Rječniku karakteristične leksike u bosanskome jeziku (Sarajevo 1992). 
Dalja se istraživanja mogu nastaviti studijom Muhsina Rizvića: Bosna i Bošnjaci 
— jezik i pismo (Sarajevo 1996). Nešto je ranije Senahid Halilović objavio jedan 
izbor tekstova o problemima bosanskog jezika, uz vlastitu uvodnu studiju Bosanski 

jezik (Sarajevo 1991). Pri svakom studiju historije bosanskog jezika nezaobilazna 
je rasprava Dževada Juzbašića: Jezičko pitanje u austrougarskoj politici u Bosni i 
Hercegovini pred prvi svjetski rat (Sarajevo 1973). 

Standardno djelo o procesu nacionalnog formiranja Bošnjaka je knjiga Muha- 
meda Hadžijahića: Od tradicije do identiteta — Geneza nacionalnog pitanja bosanskih 
Muslimana (Sarajevo 1974). Od velikog je značaja također filozofsko—historijska 
rasprava Avde Sućeske: /storijske osnove nacionalne posebnosti bosansko—herce- 
govačkih Muslimana (JIČ, br. 4, Beograd 1969). Za istraživanje i definiranje na- 
cionalnog bića Bošnjaka i njihovog značaja i uloge u oblikovanju bosanske du- 
hovnosti i identiteta Bosne od velikog je naučnog značaja esej Muhameda Filipovića: 
Bosanski duh u književnosti — šta je to? (Život, br. 3, Sarajevo 1967). Proces 
nacionalnog fromiranja Bošnjaka može se pratiti kroz hrestomatiju O "nacionali- 
ziranju" Muslimana — 101 godina afirmiranja i negiranja nacionalnog identiteta 
Muslimana (Zagreb 1990) koju je priredio Alija Isaković. On je tu po svom izboru 
uvrstio 70 priloga od gotovo istog broja autora koji razmatraju problem nacionalnog 
opredjeljivanja ili neopredjeljivanja bosanskih muslimana, odnosno prema jednom 
starom terminu, problem njihovog "nacionaliziranja" u skladu sa velikosrpskom ili 
velikohrvatskom idejom. Pitanjem nacionalnog identiteta Bošnjaka bavi se i knjiga 
Atifa Purivatre, M. Imamovića i Rusmira Mahmutćehajića, Muslimani i bošnjaštvo 
(Sarajevo 1991). 

Pitanjem etničkog, odnosno nacionalnog identiteta Bošnjaka u vezi sa idejama 
o federalizaciji Jugoslavije pred Drugi svjetski rat bavio se Živojin M. Perić: 
Jugoslovenska Savezna Država (Beograd 1940). Bošnjaččki pogled na to pitanje 
izložio je Suljaga Salihagić u brošuri Mi bos.herc.muslimani u krilu jugoslovenske 
zajednice (Banja Luka 1940). O stavovima i politici komunističkog pokreta koji 
se u tom pitanju veoma angažirao, najbolji uvid pruža Kasim Suljević u temeljnoj 
studiji Nacionalnost Muslimana između teorije i politike (Rijeka 1981). 


Srednji vijek 

U cjelokupnoj historiji Bosne i Bošnjaka razdoblje srednjeg vijeka je najviše 
obrađivano. O tome su pisali mnogi, pa bi se moglo reći da je, što se literature 
tiče, historija Bosne, ustvari historija njenog srednjeg vijeka. Centralna južnoslaven- 
ska zemlja uvijek je bila na meti raznih političkih i velikodržavnih planova, pa je 
i literatura o njoj bila u toj funkciji. Bez obzira na tu i takvu literaturu, pitanje 
je: koje osnovno djelo preporučiti za početak studije srednjovjekovne Bosne i 
dobrih ljudi Bošnjaka? 

Srednjovjekovna je Bosna bila na granici zapadnog i istočnog rimskog carstva. 
Po tome bi studij Bosne trebalo početi sa čuvenim višetomnim djelom Edwarda 
Gibbona: The Decline and Fall of the Roman Empire (London 1776—1788). 

Proučavanje srednjeg vijeka kod Južnih Slavena uvijek je počinjalo i počinje 
sa prvom knjigom /storija naroda Jugoslavije (Beograd-—Zagreb 1953). Tu je bosanska 
feudalna država prikazana "od XII do XV veka". Istu vremensku redukciju historije 
Bosne i Bošnjaka slijedio je Sima Ćirković u svom već klasičnom djelu /storija 
srednjovekovne bosanske države (Beograd 1964). Bez obzira na činjenicu što je 

Bosnu i Bošnjake prije XII st. ili prešutio ili izbrisao, njegove su reference nezamjen- 
ljiva uputa u dalja istraživanja. Ovim dvjema knjigama stvorena je u nauci predstava 
da su prve stranice bosanske historije prazne. Naprotiv, one su ispisane "slovima 
iz nekoliko alfabeta", ali im mi, što bi rekao Andrć Maurois, "ne znamo ključa". 

Da se o tim prvim stranicama bosanske historije uporno šuti, a njen rani 
srednji vijek gura u zaborav primijetila je i kritički analizirala Nada Klaić u svom 
kapitalnom djelu Srednjovjekovna Bosna — Politički položaj bosanskih vladara do 
Tvrtkove krunidbe 1377.g. (Zagreb 1994). Navodni nedostatak fakata o bosanskom 
ranom srednjem vijeku rezultirao je u literaturi nacionalističkom maštom i kon- 
fuzijom koju je Klaićeva potpuno razotkrila. Zanimljive opaske o bosanskim vla- 
darima, posebno o banu Kulinu i kralju Tvrtku, zatim o bosanskoj crkvi i državi, 
dao je Vladimir Dvorniković u svojoj monumentalnoj knjizi Karakterologija Jugos- 
lovena, objavljenoj 1939. u ediciji "Čovečanstvo", poznatog beogradskog knjižara 
i izdavača Gece Kona (Reprint izdanje, Beograd—Niš 1990.) 

Prazninu ranog srednjeg vijeka na Balkanu i Bosni na jedan opći način 
popunjava John _V. A. Fine knjigom The Early Medteval Balkans — A Critical 
Survey from the Sixih to the Late Twelfth Century (Ann Arbor 1983). 

O feudalizaciji Južnih Slavena, pa time i Bošnjaka, nezamjenjiva je studija 
Georgija Ostrogorskog: Pronija — Prilog istoriji feudalizma u Vizantiji i južnoslo- 
venskim zemljama (Beograd 1951). Zapadno od Drine, među Južnim Slavenima 
razvio se drugi tip feudalizma, o kojem osnovne informacije daje Mihajlo Lanović 
u studiji Zapadno—evropski feudalizam i ugrasko—hrvatski donacionalni sustav (Za- 
greb 1928). Feudalizacija je bila sastavni dio procesa prevođenja Slavena iz bar- 
barstva u civilizaciju. Dva su osnovna elementa tog procesa. To su izgradnja i 
širenje pismenosti među Slavenima i njihova kristjanizacija. Ključnu su ulogu u 
tome odigrala čuvena solunska braća Ćirilo i Metodije, o čemu vidjeti Fran Grivec: 
Žitja Konstantina in Metodija (Ljubljana 1951). Općenita se historijska uloga 
Bizanta u političkom i kulturnom razvoju Južnih Slavena može sagledati na osnovu 
dvije dobre studije. Prva je Božidara Ferjančića: Vizantija i Južni Sloveni (Beograd 
1966), dok je autor druge također poznati bizantolog Jadran Ferluga: Byzantium 
on the Balkans (Amsterdam 1976). 

Opće prilike na Balkanu od kraja XII st. pa do osmanskih osvajanja posebno 
je obradio John V. A. Fine: The Late Medieval Balkans — A Critical Survey from 
the Late Twelfth Century to the Ottoman Conguest (Ann Arbor 1987). 


Vrlo su vrijedne doprinose historiji srednjovjekovne Bosne svojim zbirkama 
članaka dali Marko Vego (Postanak srednjovjekovne bosanske države, Sarajevo 1982) 
i Pavao Anđelić (Studije o teritorijalno—političkoj organizacyi srednjovjekovne Bosne, 
Sarajevo 1982). Sličnom se temom bavio i Vladimir Ćorović još prije Drugog 
svjetskog rata, Teritorijalni razvoj bosanske države u srednjem veku (Beograd 1935). 
Za sagledavanje odnosa Bosne sa spoljnim svijetom uputna je studija Ante Babića: 
Diplomatska služba u srednjovjekovnoj Bosni (Sarajevo 1995). 

Značajni prilozi za historiju srednjovjekovne Bosne sadržani su u publikaciji 
Društvo i privreda srednjovjekovne bosanske države (Sarajevo 1987), koju je u okviru 
svoje serije posebnih izdanja objavila ANUBiH. Autori pojedinih priloga u ovoj 

knjizi su Anto Babić (pristup historiji srednjovjekovne bosanske države i njena 
društvena struktura), Sima Cirković (o bosanskoj crkvi), dok je Desanka Kova- 
čević—Kojić obradila privredni razvoj srednjovjekovne bosanske države. 


Za proučavanje privrednog razvitka srednjovjekovne Bosne veoma je značajna 
studija Konstantina Jirečeka: Trgovački putevi i rudnici Srbije i Bosne u srednjem 
veku (Zbornik Konstantina Jirečeka, I, SAN, Beograd 1959). O rudarstvu i topioničar- 
stvu u Bosni zanimljivu je studiju ostavio Vinko Mikolji u knjizi Povijest željeza i 
željeznog obrta u Bosni (Zenica 1969). Svoja višegodišnja istraživanja privredne 
historije Bosne Desanka Kovačević—Kojić je sintetizirala u monografiji Gradska 
naselja srednjovjekovne bosanske države (Sarajevo 1978). 


O sudbini bosanske vlastele i "bosanskog kraljevstva", koje je kraće vrijeme 
poslije 1463. voljom Osmanlija uspostavljeno i egzistiralo kao neka tampon—zona 
između njih i Ugarske, pisao je Sima Ćirković: Vlastela i kraljevi u Bosni posle 
1463. godine (Istoriski glasnik, br. 3, Beograd 1954). 


Osnovno pitanje iz bosanske historije, oko kojeg je potrošeno najviše papira, 
energije i žuči, jeste karakter Crkve bosanske i bogumila (bogomila). Vrlo bi teško 
bilo navesti šta je sve o tome pisano. Jedan od najboljih poznavalaca tog pitanja, 
Ante Babić, dao je u knjizi Bosanski heretici (Sarajevo 1963) pregled i kritičku 
ocjenu te literature. Sličan je napor učinio i John V. A. Fine u knjizi The Bosnian 
Church — A New Interpretation (Boulder, Colorado 1975). Reviziju svih tih pogleda 
izvršio je Salih Jalimam, knjigom Studija o bosanskim bogomilima (Tuzla 1996). 
Opći pogled na bogumilstvo na prostorima nekadašnjeg istočnog rimskog carstva 
dao je Dragoljub Dragojlović: Bogomilstvo na Balkanu i u Maloj Aziji, I (Beograd 
1974). 


O stećcima, kao jednoj od najvećih zagonetki bosanske materijalne kulture, 
prvi se u evropskoj nauci oglasio Johann von Asboth Bosnien und die Herzegowina 
— Retisebilder und Studien (Wien 1888). Potpun geografski razmještaj stećaka i 
njihovu katalogizaciju dao je Šefik Bešlagić: Stećci — kultura i umjetnost (Sarajevo 
1982). 


Kulturni razvitak antičke, odnosno predslavenske i kasnije srednjovjekovne 
Bosne obrađen je u knjizi Kulturna istorija Bosne i Hercegovine od najstarijih 
vremena do početka turske vladavine (Sarajevo 1966). Taj je razvitak obrađen u 
šest poglavlja čiji su autori Alojz Benac (stariji prahistorijski periodi), Borivoj 
Čović (mlađi prahistorijski periodi), Esad Pašalić (period rimske vladavine), Đuro 
Basler (kasno antičko doba), Nada Miletić (rano slavensko doba) i Pavao Anđelić 
(srednjovjekovna bosanska država). 


Bosna je uvijek bila područje "evropske avanture". U tom je smislu početkom 
oktobra 1971. održan u Zenici naučni skup Srednjovjekovna Bosna i evropska 
kultura, na kojem je podnijeto 25 referata. Svi prilozi sa tog skupa objavljeni su 
u trećoj svesci Radova Muzeja grada Zenice (Zenica 1973). Kraj bosanske srednjo- 
vjekovne države obilježen je očajničkim, ali bezuspješnim naporom da im ta Evropa 
pomogne. Najbolje što se čitaocu o tome nudi je knjiga Marka Šunjića: Bosna i 
Venecija u XIV i XV stoljeću (Sarajevo 1996). Nešto kasnija propast "hercegove 

zemlje", tek je jedna epizoda, koju je obradio Vlado Atanasovski u knjizi Pad 
Hercegovine (Beograd 1979). 


Osmansko razdoblje 


Izrada bibliografije osmanskog razdoblja historije Bosne i Bošnjaka sama po 
sebi predstavlja jedan veliki istraživački projekt. To je svakako najznačajniji i 
najsloženiji period u historiji Bosne i Bošnjaka. Po svojim je pojedinim fazama 
vrlo slojevit i praktično se o svakom stoljeću, ili čak o nekoliko decenija ili godina 
može sastaviti brojna literatura različite vrijednosti. O svakoj oblasti društvenog 
života, od politike i ekonomije do književnosti, kulture, religije i arhitekture može 
se također praviti posebna bibliografija. 

Sublimaciju porijekla, karaktera i uređenja Osmanskog carstva dali su Halil 
Inalcik (Inaldžik): Osmansko carstvo — Klasično doba (Beograd 1974), te Stanford 
J. Shaw i Ezel Kural, u dvotomnom djelu History of the Ottoman Empire and 
Modern Turkey (London 1976). Formiranje i izgradnja institucija Osmanskog carstva 
ne mogu se razumjeti bez velikog djela Franza Babingera: Mehmed Osvajač i 
njegova doba (Novi Sad 1968). O tome postoje i dvije specijalne studije. Prvu je 
dao poznati turski historičar i diplomata Fuad Mehmed Kopriilii: Porijeklo Osmanske 
carevine (Sarajevo 1955). Klasikom u tom pitanju smatra se Paul Wittek: The Rise 
of the Ottonan Empire (London 1938). U istoj je funkciji monografija Nedima 
Filipovića: Princ Musa i šejh Bedreddin (Sarajevo 1971). O evropskoj percepciji 
osmanskog prodora pisao je Paul Coles: The Ottonan Impact on Europe (London 
1968). Istom temom, ali sa daleko više naučne akribije, bavi se Peter F. Sugar: 
Southeastern Europe under Ottoman Rule 1354—1804 (Seattle 1977). 

Narativnog je karaktera i malo arhaičnog stila, jer je uglavnom pisana na 
osnovu staroosmanskih hronika, Historija turskog (osmanskog) carstva, 1—3 (Zagreb 
1979), starog austrijskog diplomate i historičara Josepha von Hammera. Hammer, 
koji je svoje djelo u originalu objavio u nastavcima u deset sveski (1827—1833), 
preveden je i objavljen zahvaljujući agilnom Nerkezu Smailagiću. Hammerova 
knjiga obuhvata razdoblje do otvaranja istočnog pitanja, tj. do Kučuk—Kajnardžijskog 
mira 1774. godine. Kao dodatak trećoj knjizi Hammerovog izlaganja, N. Smailagić 
je na osnovu naprijed navedenog djela Shawovih dao prikaz osmansko—turske 
historije "od mira u Kajnardžiju do ukidanja Carstva". Šteta je da uz Hammera ne 
postoji prijevod sedmotomnog djela J. W. Zinkeisena: Geschichte des osmanischen 
Reiches in Europa (Hamburg_Gotha 1840—1863). Isti je slučaj sa jednom od naj- 
poznatijih historija Osmanskog carstva, čiji je autor rumunski historičar i političar 
Nicolae lorga: Geschichte des osmanischen Reiches (Gotha 1908—1913). U ovoj 
petotomnoj historiji Iorga je poseban naglasak stavio na historiju Balkana. Međutim, 
kao i svi ostali balkanski historičari lorga je vrlo opterećen mnogim nacionalističkim 
i vjerskim predrasudama prema Osmanskom carstvu, pa time i Bošnjacima kao 
muslimanima. 

Prodor Osmanlija na Balkan i život Južnih Slavena pod njihovom vlašću do 
kraja XVIII st. obrađeni su opširno u drugoj knjizi /storije naroda Jugoslavije 
(Beograd—Zagreb 1961). U bošnjačkoj je sredini ipak svaki studij osmanskog raz- 

doblja počinjao Kratkom uputom u prošlost Bosne Safvet-bega Bašagića. Safvet-beg 
je ovu knjigu objavio u vlastitoj nakladi, u Sarajevu 1900. godine. (Pred agresiju 
na BiH 1992. pojavio se reprint ove knjige, ali bez oznake izdavača, odnosno 
mjesta i godine izdanja). Skoro u istoj ravni s Bašagićem stoji Vladimir Skarić: 
Sarajevo i njegova okolina od najstarijih vremena do austro-ugarske okupacije 
(Sarajevo 1937). Ova je monografija preštampana u prvoj knjizi Skarićevih Izabranih 
djela, koja su u tri toma objavljena u Sarajevu 1985. godine. Skarić se bavio 
različitim pitanjima iz privredne, političke i kulturne historije Bosne, uglavnom 
Sarajeva osmanskog doba. 

Moglo bi se reći da Skarić stoji na prelazu od Bašagića i njegove epske 
naracije ka Hamdiji Kreševljakoviću, prvom modernom historičaru među Boš- 
njacima. Njegova su djela brojna i za osmanski period historije Bosne i Bošnjaka 
imaju ključni značaj. Njegova Izabrana djela, objavljena u Sarajevu 1991. priredili 
su za štampu Avdo Sućeska i Enes Pelidija. Kreševljaković se pretežno bavio 
ekonomskom i kulturnom historijom, ali mu je ipak najznačajnije djelo Kapetanije 
u Bosni i Hercegovini, koje je do sada doživjelo tri izdanja. Kao izvjesna reakcija 
na dotadašnja tumačenja političke historije Bosne XVIII i XIX st. dolazi vjerovatno 
najznačajnije djelo bosanske i bošnjačke osmanistike. To je studija Avde Sućeske: 
Ajani — Prilog izučavanju lokalne vlasti u našim zemljama za vrijeme Turaka 
(Sarajevo 1965). Sa nešto kasnijom svojom studijom Seljačke bune u Bosni u XVII 
i XVIII stoljeću (GID BiH, Sarajevo 1969), Sućeska je izvršio pravi prevrat u 
bosanskoj i bošnjačkoj historijskoj nauci, uvođenjem klasne komponente u razma- 
tranja historije Bošnjaka. Time je cjelokupna pozicija Bošnjaka u Osmanskom 
carstvu redefinirana, što je A. Sućeska eksplicirao u radu Položaj Muslimana u 
osmanskoj državi (Pregled, br. 3, Sarajevo 1974). Istom tematskom krugu pripada 
i studija Ahmeda S. Aličića: Pokret za autonomiju Bosne od 1831. do 1832. godine 
(Sarajevo 1996). Kapetanije u Bosni su vrlo rijetko pojedinačno monografski obra- 
đivane. Primjer u tom pogledu je studija Raifa Hajdarpašića: Kolašinska kapetanija 
i bošnjački narod (Sarajevo 1996). 


Kada je o pojedinim kapetanima, kao ajanima, riječ, onda je najviše pisano 
o Husein-begu Gradaščeviću — Zmaju od Bosne. Opširnu bibliografiju, sa skoro 
300 različitih naslova o Husein-kapetanu, izradio je Mustafa Ćeman i objavio je 
kao dodatak drugom proširenom izdanju knjige Sadika Šehića: Zmaj od Bosne — 
Husein-kapetan Gradaščević između legende i povijesti (Wuppertal 1994). 


Što se tiče Bosanskog ejaleta, njegovog formiranja, širenja i oblikovanja kao 
teritorijalnog okvira bošnjačke historije, temeljna je studija Hazima Šabanovića: 
Bosanski pašaluk — Postanak i upravna podjela (Sarajevo 1982). Granice Bosanskog 
ejaleta su pretrpjele najveće izmjene nakon Bečkog rata (1683—1699), o čemu je 
Ešref Kovačević objavio knjigu Granice Bosanskog pašaluka prema Austriji i Mle- 
tačkoj Republici po odredbama Karlovačkog mira (Sarajevo 1973). O promjenama 
nastalim poslije toga u Bosni pisao je Enes Pelidija: Bosanski ejalet od Karlovačkog 
do Požarevačkog mira 1699—1718 (Sarajevo 1989). Opstanak Bosanskog ejaleta i 
Bošnjaka u njemu kao naroda sudbinski su vezani za rat sa Austrijom 1737—1739. 
i veliku pobjedu Bošnjaka u boju pod Banjom Lukom početkom augusta 1737. 

godine. Do sada je najpotpuniju studiju o tome napisao Adem Handžić: Bosanski 
namjesnik Hekim-oglu Ali-paša (POF, V, Sarajevo 1955). Bošnjaci nisu ratovali 
samo na granicama Bosne, nego istovremeno širom prostranog Osmanskog carstva, 
o čemu je vrlo informativan pregled dao Muhidin Pelesić: Bošnjaci na svjetskim 
ratištima (Sarajevo 1996). 

O sudbini bosanskog primorja, odnosno granicama Bosne na Jadranu, rele- 
vantne podatke daje kraća monografija Galiba Sljive: Klek i Sutorina u međunarod- 
nim odnosima 1815—1878 (Beograd 1977). 


Pitanje prihvatanja islama bilo je u literaturi predmetom mnogih kontroverzi. 
Među Bošnjacima po tradiciji je dugo bio i ostao najpopularniji rad Hadži Mehmeda 
Handžića: Islamizacija Bosne i Hercegovine i porijeklo bosansko—hercegovačkim 
muslimana (Sarajevo 1940). U godinama iza Drugog svjetskog rata dugo vremena 
najveći je autoritet uživala studija Aleksandra Solovjeva: Nestanak bogomilstva i 
islamizacija Bosne (GID BiH, Sarajevo 1949). Među starijim autorima veoma je 
informativan O. Dominik Mandić sa knjigom Etnička povijest Bosne i Hercegovine 
(Rim 1967), bez obzira na činjenicu što autor svojim razmatranjima daje hrvatski 
nacionalni predtekst. Nasuprot tome, Radovan Samardžić je u radu Prodor islama 
u jugoistočnu Evropu (Uporedna istraživanja, br. 3, Beograd 1991) insistirao na 
tezi o prisilnom islamiziranju isključivo srpskog etničkog elementa. 

O prihvatanju islama kao složenom procesu posebno su značajni radovi Adema 
Handžića, prije svih monografija Tuzla i njena okolina u XVI vijeka (Sarajevo 
1975). Pored ove monografije, Handžić je objavio i više članaka koje je sabrao u 
knjizi Studije o Bosni — Historijski prulozi iz osnansko—turskog perioda (Istanbul 
1994). Temom procesa širenja islama A. Handžić se posebno bavio u studiji 
Population of Bosnia in the Ottonan Period — A Historical Overview (Istanbul 
1994). Iz posebnog nacionalnog ugla na problem prihvatanja islama gleda Srećko 
M. Džaja: Konfesionalnost i nacionalnost Bosne i Hercegovine (Sarajevo 1992). 

Prihvatanje islama je bio jedan prirodan kulturno—historijski proces, čiji je 
teritorijalni okvir predstavljao Bosanski ejalet. U tom je smislu Orijentalni institut 
u Sarajevu početkom marta 1991. upriličio naučni skup Širenje islama i islamska 
kultura u bosanskom ejaletu. Tu je podnijeto ukupno 30 referata koji su objavljeni 
u POF—u (Vol. 41, Sarajevo 1991). 

Za efikasno funkcioniranje osmanske države velik je značaj imao "millet—sis- 
tem", kao klasičan način na koji je islam rješavao problem vjerskih manjina, 
osiguravajući im vjersku slobodu i zaštitu. O tome je bliže pisao L. S. Stavrianos: 
The Balkans Since 1453 (New York 1958). Položaj srpskog milleta i Srpske pra- 
voslavne crkve temeljno je obradio Mirko Mirković: Pravni položaj i karakter srpske 
crkve pod turskom vlašću 1459—1766 (Beograd 1965). 

Stvarna urbanizacija 1 razvitak gradske privrede u Bosni vezani su za dolazak 
Osmanlija. O tome postoji brojna literatura. U centru urbanizacije i gradskog 
privrednog života je bilo Sarajevo. Kada je riječ o njegovom razvitku na prvom 
mjestu dolazi monografija Behije Zlatar: Zlatno doba Sarajeva — XVI stoljeće (Sara- 
jevo 1996). Temeljnu studiju o gradskoj privredi u Bosni, upravo na primjeru 
Sarajeva, napisao je H. Kreševljaković: Esnafi i obrti u starom Sarajevu (Sarajevo 

1958). Značajnu monografiju o Mostaru napisao je Hivzija Hasandedić: Spomenici 
kulture turskog doba u Mostaru (Sarajevo 1980). 

O svakodnevnom stilu gradskog života u osmansko doba općenito vidjeti Rapha- 
ela Lewis: Everyday Life in Ottoman Turkey (London 1971). Mnoge bosanske i 
bošnjačke specifičnosti u tom pogledu opisao je Antun Hangi: Život i običaji 
muslimana u Bosni i Hercegovini (Sarajevo 1990). Bosansko-—orijentalni gradovi 
su bili značajni rasadnici islamske nauke i obrazovanja, o čemu bliže vidjeti Omer 
Nakičević: Arapsko—islamske znanosti i glavne škole od XV do XVII vijeka — Sara- 
Jevo—Mostar—Prusac (Sarajevo 1988). O bošnjačkom školstvu šire je pisao Hajrudin 
Ćurić: Školske prilike muslimana u Bosni i Hercegovini 1800—1878 (Beograd 1965). 
Značajan je bio udio derviša u razvitku gradova i vjerskog života, o čemu instruktivne 
podatke pruža Džemal Ćehajić: Derviški redovi u jugoslovenskim zemljama (Sarajevo 
1986). Među bošnjačkim dervišima, naročito u početku, nisu bili rijetki sinkretizam 
i heterodoksija. O tome je pisao Muhamed Hadžijahić: Udio hamzevija u atentatu 
na Mehmed-pašu Sokolovića (POF, V, Sarajevo 1955). Raznovrsnost i osobenost 
vjerskog života i manifestacije među Bošnjacima opisao je Enver Mulahalilović: 
Vjerski običaji muslimana u Bosni i Hercegovini (Sarajevo 1989). 

Bogatom bošnjačkom epikom posebno se bavila Đenana Buturović, koja je o 
tome dala dvije izvanredne monografije Studija o Hormannovoj zbirci muslimanskih 
narodnih pjesama (Sarajevo 1976) i Bosanskomuslimanska usmena epika (Sarajevo 
1992). Đ. Buturović se uspješno ogledala i u oblasti proučavanja bošnjačke balade, 
o čemu svjedoči njena studija Morići — Od stvarnosti do usmene predaje (Sarajevo 
1983). Bošnjačkom baladom djelimično se bavila i Hatidža Krnjević: Usmene 
balade Bosne i Hercegovine (Sarajevo 1973). 

Usmenim bošnjačkim pjesništvom, kako baladom tako i sevdalinkom, bavio 
se posebno Munib Maglajlić. Na prvom je mjestu njegova zbirka ogleda o usmenom 
pjesništvu Od zbilje do pjesme (Banja Luka 1983), a zatim studija Muslimanska 
usmena balada (Sarajevo 1985). Maglajlić se bavio i sevdalinkom kao lirskom 
pjesmom, pa je svoja istraživanja objedinio u studiji Usmena lirska pjesma, balada 
i romansa (Sarajevo 1991). 

O najčuvenijoj bošnjačkoj narodnoj pjesmi, najprije označenoj kao Žalostna 
pjesanca plemenite Hasanaginice, objavio je u povodu njene dvjestogodišnjice Alija 
Isaković obiman zbornik Hasanaginica 1774—1974 (Sarajevo 1975). Hasanaginica 
je kao pjesma nastala na istim graničnim prostorima krajišta, gdje i čuvena krajiš- 
nička pisma o kojima je sa literarno—historijske strane Muhsin Rizvić napisao 
studiju Krajišnička pisma, u knjizi Panorama bošnjačke književnosti (Sarajevo 1994). 
Rizvić ova pisma posmatra i definira kao oblik stare epistolarne književnosti. 

Bošnjaci su stvorili bogatu literaturu na orijentalnim jezicima, turskom, arap- 
skom i perzijskom. Safvet-beg Bašagić je već 1912. štampao u Sarajevu svoju 
doktorsku disertaciju sa Bečkog univerziteta Bošnjaci i Hercegovci u islamskoj 
književnosti. Klasičnu bibliografsku studiju o svim do tada poznatim Bošnjacima 
koji su pisali na orijentalnim jezicima (ukupno 239 imena), napisao je Hazim 
Šabanović: Književost Muslimana BiH na orijentalnim jezicima (Sarajevo 1973). 
Ovo temeljno djelo bošnjačke kulture objavljeno je ustvari posmrtno, kao rukopis 

na kojem je autor vjerovatno još imao namjeru raditi. O pjesničkom stvaranju 
Bošnjaka na turskom jeziku posebno je pisao Fehim Nametak. On je dao jedan 
potpun presjek Bošnjaka koji su pjevali na turskom Pregled književnog stvaranja 
bosanko—hercegovačkih Muslimana na turskom jeziku (Sarajevo 1989). F. Nametak 
je posebnu studiju posvetio jednom specifično osmanskom obliku pjesništva Di- 
vanska poezija XVI i XVII stoljeća (Sarajevo 1991). 

Pored toga što su pisali na orijentalnim jezicima, Bošnjaci su se vrlo rano 
počeli ogledati u književnosti na svom maternjem jeziku, služeći se arapskim 
pismom. Tako je nastala bogata bošnjačka alhamijado književnost, o čemu bliže 
vidjeti Muhamed Huković: Alhamijado književnost i njeni stvaraoci (Sarajevo 1986). 
Abdurahman Nametak je sastavio jednu preglednu zbirku bošnjačke alhamijado 
književnosti Hrestomatija bosanske alhamijado književnosti (Sarajevo 1981). 

Kaligrafija je bila osnovni oblik likovne umjetnosti među Bošnjacima osman- 
skog vremena, vezan prije svega za prepisivanje i ukrašavanje knjiga. Osnovne 
informacije za dalja istraživanja o ovom obliku likovnog izražavanja dao je Mahmud 
Traljić u ogledu Ahmed-ef. Ćesrija — Sarajevski kaligraf XVIII stoljeća (Separat iz 
časopisa Bibliotekarstvo, Sarajevo 1973). 

O karađozu kao klasičnom obliku osmanske scenske umjetnosti izvanrednu 
je studiju napisao Metin And: Karagoz — Turkish Shadow Theatre (Istanbul 1979). 
Oblike scenskih umjetnosti u osmanskoj Bosni i kasnije opisao je Josip Lešić: 
Istorija pozorišta Bosne i Hercegovine (Sarajevo 1985). 

Posljednjih 70 godina osmanske vladavine u Bosni (1808—1878), obilježene 
su prije svega borbom za uvođenjem vojno—administrativnih reformi (Tanzimata) 
i reguliranjem agrarnih odnosa na novim građanskim, privatno—vlasničkim osno- 
vama. Opći pogled i pregled borbi oko reformi u Carstvu tog vremena daje Bernard 
Lewis: The Emergence of Modern Turkey (Oxford 1961). Drugom fazom tanzimata, 
od Pariskog kongresa 1856, bavio se posebno Roderic H. Davison: Reform in the 
Ottoman Empire 1856—1878 (Princeton 1963). 

Za sagledavanje promjena u agrarnim odnosima u ovom razdoblju značajni 
su radovi Avde Sućeske: Popis čifluka u rogatičkom kadiluku iz 1835. godine 
(POF, XIV-XV, Sarajevo 1964—65) i Prvi pokušaj regulisanja agrarnih odnosa u 
BiH i XIX stoljeću (Godišnjak, XIV, Sarajevo 1966). O prirodi agrarnih odnosa u 
BiH u kontekstu procesa širenja islama već je klasična studija Vase Čubrilovića: 
Poreklo muslimanskog plemstva u Bosni i Hercegovni (JIČ, I, Beograd 1935). Dalje 
regulisanje agrarnih odnosa u Bosni u doba tanzimata obradio je Vasilj Popović: 
Agrarno pitanje u Bosni i turski neredi za vreme reformnog režima Abdul-Medžida 
(Beograd 1949). Te nerede za vrijeme Abdul-Medžida konačno je skršio Omer-paša 
Latas, o čemu bliže vidjeti Galib Šljivo: Omer-paša Latas u Bosni i Hercegovini 
1850-—-1852 (Sarajevo 1977). Općenito o borbi za provođenje tanzimata u Bosni 
pisao je Ahmed S. Aličić: Uređenje bosanskog ejaleta od 1789. do 1878. godine 
(Sarajevo 1983). 


Šezdesetih godina XIX st. Bosna se po formama javnog kulturnog života poste- 
peno približava promjenama koje će joj donijeti okupacija 1878. godine. Bliže o 
tome Minka Memija: Bosanski vjesnici — Počeci štampe kod bosanskih muslimana 

(Sarajevo 1996). Monografija Todora Kruševca: Bosansko—hercegovački listovi u 
XIX veku (Sarajevo 1978) s obzirom na vremenski raspon koji obuhvata, upravo 
simoblizira tu promjenu, odnosno prevrat koji se dogodio 1878. godine. 


Istočno pitanje i okupacija BiH 


U razdoblju od izbijanja revolucije 1848. pa do kraja Prvog svjetskog rata 
1918, historija Evrope, a posebno Balkana je obilježena velikim previranjima. 
Opću sliku tih previranja dao je A. J. P. Taylor: Borba za prevlast u Evropi 
1848—1918 (Sarajevo 1968). Posebno je burno bilo vrijeme velike istočne krize 
1875—1878. godine. Na južnoslavenskom se prostoru već decenijama klasičnim 
djelom u tom pogledu smatra studija Vasilja Popovića: Istočno pitanje — Istorijski 
pregled borbe oko opstanka Osmanlijske carevine u Levantu i na Balkanu (Sarajevo 
1965). U svjetskoj, prije svega anglosaksonskoj literaturi to mjesto zauzima J. A. 
R. Marriott sa svojom studijom The Eastern Ouestion (Oxford 1947). Marriottu u 
posljednje vrijeme konkurira M. S. Anderson: The Eastern Ouestion 1774—1923 
— A Study in International Relations (New York 1966). 


U toku "velike istočne krize" 1875—1878. ušla je BiH u centar svjetske politike, 
u kojoj će se naći još u dva maha, 1908—1909. 1 1914. godine. Jedan kratak rad 
R. W. Seton-Watsona upravo nosi naslov The Role of Bosnia in International 
Poluics 1878—1914 (London 1931). O samom toku događaja koji su neposredno 
doveli do odluke Berlinskog kongresa da se Austro-Ugarskoj dodijeli okupacioni 
mandat, vidjeti M. Imamović: Bosna između Osmanske i Habsburške Carevine u 
istočnoj kriza 1875—1878. godine (ANUBiH, Posebna izdanja, knj. XXX, Sarajevo 
1977). Tematsku cjelinu sa ovim radom čini rasprava istog autora Berlinski kongres 
i južnoslavenski prostor (Pregled, br. 10—11, Sarajevo 1978). Ova dva rada sadrže 
veliki broj referenci koje čitaoca upućuju na širu literaturu. Rad Berlinskog kongresa 
neposredno je analizirao Alexander Novotny: Ouellen und Studien zur Geschichte 
des Berliner Kongresses 1878, I, Oesterreich, die Turkei und das Balkanproblem 
(Graz-_Koln 1957). 


Oružani otpor austrougarskim okupacionim četama i tadašnji politički pokret 
među Bošnjacima nedovoljno su i sasvim marginalno obrađeni u historijskoj lite- 
raturi. U skladu sa austrijskom tradicijom, nekoliko mjeseci po završetku ratnih 
operacija u BiH, izdalo je Historijsko odjeljenje Generalštaba opširan pregled 
vojnog toka okupacije Die Occupation Bosniens un der Herzegowina durch k.k. 
Truppen im Jahre 1878 (Wien 1879). Uglavnom na osnovu ovog izvještaja, napisao 
je Mihovil Mandić: Povijest okupacije Bosne i Hercegovine 1878 (Zagreb 1910). 
Kratak pregled vojnih operacija u toku okupacije dali su također Vasa Čubrilović 
u knjizi Bosanski ustanak 1875—1878 (Beograd 1930) i Petar Tomac u knjizi 
Ratovi i armije XIX veka (Beograd 1968). Jedan kraći prilog o tome je dao Mita 
Klicin: Otpor muslimana protiv okupacije BiH 1878. g. (Kalendar Gajret, Sarajevo 
1939). O neposrednom okupacionom vremenu u Hercegovini, posebno Mostaru, 
vrlo je instruktivan rad Andrije Nikića: Ulazak austro—ugarske vojske u Hercegovinu 
("Marulić", br. 1, Zagreb 1980). 

Povodom 50. godišnjice okupacije dao je Ibrahim Džafčić u Novom Beharu 
(br. 2/1927) prijedlog da se izda jedna spomenica o otporu Bošnjaka austro—ugarskoj 
vojnoj sili. On je u tom smislu pozvao historičare i "svu pismeniju braću" da taj 
otpor istražuju i šalju priloge koji će se prvo objaviti u Vovom Beharu, a zatim u 
spomenici. Novi Behar je zaista u brojevima 4, 5, 6, 13. i 16. iz 1927. i 18. iz 
1928. objavio kraće priloge o borbi Bošnjaka 1878, od 1. Džafčića, dr. A. Hadži- 
kadića, M. Forte, A. Nametka i O. A. Balića. Sama spomenica, međutim, nikad 
nije izdata. 

U povodu stogodišnjice okupacije BiH organizirala je ANUBiH manji naučni 
skup Otpor austrougarskoj okupaciji 1878. godine u Bosni i Hercegovini (ANUBiH, 
Posebna izdanja, knj. XLIII, Sarajevo 1979). 


Austrougarska uprava 1878—1914 


O austro-ugarskom razdoblju historije Bosne i Bošnjaka postoji veoma obimna 
literatura koju ovdje nema potrebe ekstenzivno navoditi. Pregled uspostavljanja 
okupacione uprave i rana politička gibanja u BiH izložio je Hamdija Kapidžić u 
monografiji Hercegovački ustanak 1882. godine (Sarajevo 1958). Sređivanjem i 
navođenjem literature lijep prilog historiji nacionalnog pitanja u BiH dao je Ante 
Malbaša: Hrvatski i srpski nacionalni problem u Bosni za vrijeme režima Benjamina 
Kallaya, I, 1882—1896 (Osijek 1940). Kallayevom erom bosanske historije bavi 
se i Tomislav Kraljačić: Kalajev režim u Bosni i Hercegovni 1882—1903 (Sarajevo 
1987). Potpun pregled političkih odnosa u BiH za vrijeme cijele austrougarske 
uprave izložio je Todor Kruševac u knjizi Sarajevo pod austrougarskom upravom 
1878—1918 (Sarajevo 1960). 

Za proučavanje bošnjačkog političkog pokreta od kapitalnog su značaja dvije 
monografije. Prva je Nusreta Šehića: Autonomni pokret Muslimana za vrijeme aus- 
trougarske uprave u Bosni i Hercegovini (Sarajevo 1980). Autor druge je Robert J. 
Donia: Islam under the Double Eagle — The Muslims of Bosnia and Hercegovina 
1878—1914 (New York 1981). 

Kada je riječ o općim kulturnim prilikama u BiH za vrijeme austrougarske 
uprave značajne podatke daje Lamija Hadžiosmanović u monografiji Biblioteke u 
Bosni i Hercegovini 1878—1918 (Sarajevo 1980). U tom je pogledu od temeljnog 
značaja studija Muhsina Rizvića: Bosanskomuslimanska književnost u doba Pre- 
poroda 1887—1918 (Sarajevo 1990). Jednoj od ključnih ličnosti bošnjačkog Pre- 
poroda, Mehmed-begu Kapetanoviću—Ljubušaku, Institut za književnost u Sarajevu 
posvetio je Zbornik radova (Sarajevo 1992) u kojem su dvadeseterica autora svojim 
prilozima tretirali različita kulturna i nacionalno—politička pitanja tog vremena. 
Opće prosvjetne prilike obradio je Mitar Papić: Školstvo u Bosni i Hercegovini za 
vrijeme austrougarske okupacije 1878—1918. (Sarajevo 1972). O specifično bošnjač- 
koj prosvjeti pisao je Hajrudin Ćurić: Muslimansko školstvo u BiH do 1918. (Sarajevo 
1983). 

Za ekonomsku historiju značajni su radovi Dževada Juzbašića, posebno /zgrad- 
nja željeznica u Bosni i Hercegovini u svjetlu austrougarske politike od okupacije 
do kraja Kallayeve ere (Sarajevo 1974). Za opća privredna, pa i kulturna kretanja 

vrlo je uputna studija Iljasa Hadžibegovića: Bosanskohercegovački gradovi na razme- 
đu 19. i 20. stoljeća (Sarajevo 1991). O najsloženijem pitanju sa kojim se aus- 
trougarska suočavala, agrarnom pitanju, vidjeti M. Imamović: Agrar u Bosni i 
Hercegovini (u knjizi, M. Imamović—K. Hrelja—A. Purivatra: Ekonomski genocid 
nad Muslimanima, Sarajevo 1993). Tu je navedena vrlo široka literatura koja 
čitaoca upućuje u dalja istraživanja ovog veoma složenog problema. Na suštinu 
tog problema ukazao je Ferdo Hauptmann u studiji Bosansko—hercegovački aga u 
procijepu između privredne aktivnosti i rentijersiva na početku XX stoljeća (GDI 
BiH, XVII, 1966-67). 

Diplomatsku stranu aneksije BiH 1908. iscrpno je obradio Bernadotte E. 
Schmitt: The Annexation of Bosnia 1908—1909 (Cambridge 1937). Po proglašenju 
aneksije BiH je dobila svoj ustav (Zemaljski štatut). O političkom životu u ustavnoj 
eri 1910—1914, vidjeti M. Imamović: Ustav Bosne i Hercegovine (uvodna studija 
u knjizi Bosanski ustav — Fototip. izdanja iz 1910. godine (Sarajevo 1991). Na 
kraju, studij austrougarskog razdoblja historije Bosne i Bošnjaka najbolje je početi 
uvidom u monografiju M. Imamovića: Pravni položaj i unutrašnji politički razvitak 
BiH 1878—1914 (Sarajevo 1976). Tu su navedene brojne dalje reference koje će 
zainteresiranog čitaoca uputiti na širu literaturu, te arhivske i druge izvore. 


Balkanski ratovi, Prvi svjetski rat 1 stvaranje Jugoslavije 


Literatura o balkanskim ratovima, posebno sa stanovišta sudbine Bošnjaka u 
Sandžaku vrlo je oskudna. Za opći uvid u taj period historije najbolji uvod daju 
Charles and Barbara Jelavich: The Establishment of the Balkan National States 
1804—1920 (Seattle 1977). Što se samog Sandžaka tiče, uputne su studije Hakije 
Avdića: Položaj Muslimana u Sandžaku 1912—1941 (Sarajevo 1991), te Safeta 
Bandžovića: Iseljavanje Muslimana iz Sandžaka (Sarajevo 1991). 

O učešću Bošnjaka u austrougarskoj vojsci u posljednje je vrijeme vrlo popu- 
larnom postala knjiga Wernera Schachingera: Bošnjaci dolaze 1879—1918 — Elitne 
trupe u K.u.K. armiji (Opatija—Rijeka 1996). Za političke odnose u Bosni za vrijeme 
Prvog svjetskog rata vrlo je meritorna studija Luke Đakovića: Položaj Bosne i 
Hercegovine u austrougarskim koncepcijama rješenja jugoslovenskog pitanja 1914—1918 
(Tuzla 1981). 

O Prvom svjetskom ratu i jugoslavenskom pitanju napisana je brojna literatura 
različitog sadržaja i karaktera. Tako je Milorad Ekmečić u studiji Ratni ciljevi 
Srbije 1914 (Beograd 1973), davno prije Samuela P. Huntingtona ustvrdio da je 
rat na Balkanu, pa time i u Bosni 1914, u stvari vjerski rat. Ratne ciljeve Srbije 
je u sasvim drugom realpolitičkom karakteru sagledao Dragoslav Janković u mono- 
grafiji Srbija i jugoslovensko pitanje 1914—1915 (Beograd 1973). To se posebno 
može reći za izvaredno naučno ostvarenje Ljubinke Trgovčević: VMaučnici Srbije i 
stvaranje Jugoslavije (Beograd 1986). Sigurno da je do sada najpotpuniju studiju 
jugoslavenskog pitanja dao Dragoslav Janković: Jugoslovensko pitanje i Krfska dek- 
laracija 1917. godine (Beograd 1967). Završnoj fazi rješavanja jugoslavenskog 
pitanja posvećena je studija Bogdana Krizmana: Raspad Austro-Ugarske i stvaranje 
Jugoslavenske države (Zagreb 1977). Slovenačkom komponentom u jugoslavenskom 

ujedinjenju, koja je imala posebnu težinu, bavio se Momčilo Zečević: Slovenska 
ljudska stranka i jugoslovensko ujedinjenje 1917—1921. (Beograd 1973). Na istu je 
temu pisao i Janko Pleterski: Prvo opredeljenje Slovenaca za Jugoslaviju (Beograd 
1976). Pregled ostale literature o jugoslavenskom pitanju i ujedinjenju vidjeti M. 
Imamović: Pristup istoriji stvaranja jugoslavenske države 1918. godine (Pregled, 
br. 1, Sarajevo 1976). 


Razdoblje između dva svjetska rata 


Postoji nekoliko naslova od kojih treba početi studij ovog razdoblja. Tu je na 
prvom mjestu dvotomna knjiga Ferde Čulinovića: Jugoslavija između dva rata 
(Zagreb 1961). Za ulazak u dublji studij nezamjenljiva je obimna i krajnje akribična 
studija Ive Banca: Vacionalno pitanje u Jugoslaviji — Porijeklo, povijest, politika 
(Zagreb 1988). 

Što se same Bosne tiče, dobar sintetički pregled međuratnog razdoblja dao je 
Ljubomir Zovko: Bosna i Hercegovina 1918—1943 (Mostar 1990). Politički i priv- 
redni razvitak u Bosni prvih godina po ujedinjenju obradio je Nusret Šehić: Bosna 
i Hercegovina 1918—1925. (Sarajevo 1991). 

Dobru monografiju o radu Privremenog narodnog predstavništva napisala je 
Neda Engelsfeld: Prvi parlament Kraljevstva Srba, Hrvata i Slovenaca (Zagreb 
1989). Privremeno narodno predstavništvo se prilikom rasprave o ratifikaciji Senžer- 
menskog ugovora dotaklo i pitanja položaja muslimana, o čemu je dokumentiranu 
raspravu dao Vladimir—-Đuro Degan: Međunarodnopravno uređenje položaja Musli- 
mana sa osvrtom na uređenje položaja drugih vjerskih i narodnosnih skupina na 
području Jugoslavije (Prilozi IRP, br. 8, Sarajevo 1972). O položaju vjerskih za- 
jednica, vidjeti također — M. Imamović: Pokušaj donošenja interkonfesionalnog 
zakona u Kraljevini Srba, Hrvata i Slovenaca (Glasnik RIZ, br. 4—6, Sarajevo 
1994). U pogledu položaja Islamske zajednice sintetički prikaz sadrži rad M. 
Imamovića: Pregled razvuka Islamske zajednice u Bosni i Hercegovini (Glasnik 
RIZ, br. 1—3, Sarajevo 1994). 

Ključna knjiga za razumijevanje historije Bošnjaka u razdoblju između dva 
svjetska rata je obimna i heuristički veoma utemeljena monografija Atifa Purivatre: 
Jugoslavenska muslimanska organizacija u političkom životu Kraljevine Srba, Hrvata 
i Slovenaca (Sarajevo 1974). A. Purivatra je svojim istraživanjem obuhvatio vrijeme 
do proglašenja šestojanuarske diktature 1929. godine. O tome čitaocu stoji na 
raspolaganju studija Nedima Šarca: Uspostavljanje šestojanuarskog režima 1929. 
godine sa posebnim osvrtom na Bosnu i Hercegovinu (Sarajevo 1975). 

Šestojanuarski režim je među ostalim preduzeo mjere na likvidaciji agrarne 
reforme, čime su Bošnjaci kao narod materijalno veoma oštećeni. Historijski pregled 
tog pitanja dao je Bakir Tanović: Ko je vlasnik Bosne i Hercegovine? (Zagreb 1995). 

Režim šestojanuarske diktature je u biti poražen na petomajskim izborima 
1935, što vodstvu JMO stvara prostor za nove političke akcije i kombinacije i 
jačanje vlastitog položaja. Te nove aktivnosti bošnjačkog političkog vodstva is- 
traživala je Dana Begić: Akcije muslimanskih građanskih političara poslije skupštin- 
skih izbora 1935. godine. (GDI, XVI, Sarajevo 1967). Klasičnu studiju u tom 

pogledu napisao je Todor Stojkov: Opozicija u vreme šestojanuarske diktature 1929—1935 
(Beograd 1965). Poslije sporazuma Cvetković-Maček i osnivanja Banovine Hrvat- 
ske, pokret za autonomijom BiH dobija izvjestan zamah, o čemu je također pisala 
D. Begić: Pokret za autonomiju Bosne i Hercegovine u uslovima sporazuma Cvet- 
ković-Maček (Prilozi IRP, br. 2, Sarajevo 1966). 

Pored JMO, kao političke stranke, jedna od najznačajnijih bošnjačkih institucija 
bilo je kulturno potporno društvo "Gajret". Njegov je historijat temeljito obradio 
Ibrahim Kemura: Uloga "Gajreta" u društvenom životu Muslimana Bosne i Herce- 
govine 1903—1941 (Sarajevo 1986). Pored kulturno—potpornih društava, centri 
kulturnog i javnog života bile su brojne čitaonice i biblioteke, o čemu je Ljubinka 
Bašović napravila iscrpan pregled Biblioteke i bibliotekarstvo u Bosni i Hercegovini 
1918—1945 (Sarajevo 1986). 

Društveni život Bošnjaka između dva svjetska rata u velikoj je mjeri obilježen 
borbom između pristalica modernizma i sekularizma kemalističkog tipa i različitih 
tradicionalista. O toj je borbi pisao Fikret Karčić: Društveno—pravni aspekt islamskog 
reformizma (Sarajevo 1990). Šaćir Filandra je sastavio jednu hrestomatiju Bošnjaci 
i moderna — Humanistička misao Bošnjaka od polovine XIX do polovine XX stoljeća 
(Sarajevo 1996). Tu su zastupljena ukupno 32 autora sa svojim pravnim, ekonom- 
skim, filozofskim, sociološkim, političkim i kulturološkim analizama i raspravama. 

Za praćenje ukupne historije Bosne i Bošnjaka značajan je Zbornik radova 
Politički žiwot Jugoslavije 1914—1945 (Beograd 1973). Tu su zastupljena 23 autora, 
koji svojim raspravama, prethodno plasiranim na Trećem programu Radio Beograda, 
pokrivaju na zanimljiv način razdoblje od početka Prvog do kraja Drugog svjetskog 
rata. 


Rat 1941—1945 


Literatura o ratu 1941—1945. je izuzetno obimna, a ovdje je ograničena na 
četiri—pet osnovnih naslova vezanih za historiju Bosne i Bošnjaka 1941—1945. 
godine. Veći dio naslova koji se odnose i na ovaj period navedeni su već u uvodnom 
dijelu ove bibliografije. Slijedeći njihove reference, zainteresirani čitalac će lahko 
proširiti obim literature i doći do bezbroj novih naslova, ukoliko ga ovo razdoblje 
posebno zanima. 

Knjiga koja na opći način pokriva ovaj period svakako je /storija Saveza 
komunista Jugoslavije (Beograd 1985), koju je pisalo nekoliko desetina autora, a 
čiju su konačnu redakciju izvršili Pero Morača i Stanislav Stojanović. O uslovima 
razvoja NOP—a u BiH jednu kritičku studiju je svojevremeno dao Rasim Hurem: 
Kriza NOP—a u Bosni i Hercegovini krajem 1941. i početkom 1942. godine (Sarajevo 
1972). Dijelom i zbog krize i početnih slabosti NOP—a, nad Bošnjacima je početkom 
rata izvršen masovni genocid od strane četnika DM i njegovih raznih lokalnih 
komandanata. Genezu tog genocida prikazao je M. Imamović: Pregled istorije geno- 
cida nad Muslimanima u jugoslavenskim zemljama (Separat iz Glasnika RIZ-—a, 
br. 5, Sarajevo 1991). Kao žrtve genocida, Bošnjaci su poslije Jevreja najtragičniji 
narod na prostorima bivše Jugoslavije, jer im je Drugi svjetski rat odnio skoro 
desetinu njihove cjelokupne populacije. To su naučno, a nezavisno jedan od drugoga, 

dokazali Vladimir Žerjavić: Gubici stanovništva Jugoslavije u drugom svjetskom 
ratu (Zagreb 1989) i Bogoljub Kočović: Žrtve drugog svjetskog rata u Jugoslaviji 
(Sarajevo 1990). O ustaškoj politici prema Bošnjacima za početak vidjeti memo- 
randum Muhameda Hadžijahića iz 1944, dostavljen "savezničkim snagama" Po- 
sebnost Bosne i Hercegovine i stradanja Muslimana (Sarajevo 1991). M. Hadžijahić 
je autor i članka Muslimanske rezolucije iz 1941. (Zbornik "1941. u istoriji naroda 
BiH", Sarajevo 1973). 

Historija NOP—a u Bosni i Hercegovini je detaljno obrađena u brojnim mono- 
grafijama pojedinih gradova i općina. Ovdje nema potrebe za njihovim navođenjem 
i nabrajanjem. Kao primjer može se uzeti velika trotomna edicija Sarajevo u revoluciji 
(Sarajevo 1976—1979). Na njenoj izradi i pisanju bio je angažiran velik broj autora, 
kako historičara od zanata tako i aktivista radničkog pokreta i NOP—a, koji su 
iznosili svoja sjećanja. Uredničku i redaktorsku grupu su vodili Nisim Albahari i 
Dane Olbina. S obzirom na značaj i poziciju Sarajeva u ratu 1941-45, kroz ovu 
se ediciju na svoj način prelama historija cijele BiH tog vremena. 

O odnosu vodstva NOP—a prema nacionalnom pitanju Bošnjaka pisao je Atif 
Purivatra u više svojih radova, od kojih su dva posebna značajna. Prvi je Stav KPJ 
prema nacionalnom pitanju Muslimana u toku narodnooslobodilačkog rata (Prilozi 
IRP, br.4, Sarajevo 1968), a drugi je AVNOJ i nacionalna afirmacija Muslimana 
(Separat iz zbornika AVNOJ i savremenost, Sarajevo 1984). Teritorijalni okvir "na- 
cionalne afirmacije Muslimana" predstavljala je u NOR-u obnovljena bosansko- 
hercegovačka država, kao jedna od šest federalnih jedinica unutar DFJ. Taj je 
proces temeljno obradio Drago Borovčanin: Izgradnja bosansko—hercegovačke držav- 
nosti u uslovima NOR-a (Sarajevo 1979). 


Razdoblje 1945—1990 

Može se reći da je bošnjačka politika poslije 1945. uglavnom neistražena. 
Skoro sve što o tome postoji kao pokušaj sinteze nastalo je tokom ovog rata. Još 
je vrlo rano za meritornu procjenu i valorizaciju te literature. Ipak se može izdvojiti 
nekoliko naslova. Za sva dalja istraživanja okolnosti koje su Bošnjake dovele do 
1992. godine, vrlo je inspirativan esej Muhameda Filipovića: Bošnjačka politika 
— Politički razvoj u Bosni u 19. i 20. stoljeću (Sarajevo 1996). Negdje se tu kao 
značajan podsticaj nalaze i politološko—historijske analize Nijaza Durakovića u 
knjizi Prokletstvo Muslimana (Sarajevo 1993). Za razumijevanje bosanske i boš- 
njačke zbilje i okolnosti koje su do nje dovele neizostavna je kao literatura prospek- 
tivna knjiga Rusmira Mahmutćehajića: Dobra Bosna (Zagreb 1997). 

Opći okvir bošnjačkog života poslije 1945. može se jasno sagledati iz pregledne 
hronologije i analize Branka Petranovića: Istorija Jugoslavije 1918—1978 (Beograd 
1981). Za one koji traže hranu za istraživanja i razmišljanja o budućnosti možda 
je trenutno najbolje što mogu dobiti knjiga Richarda Westa: Tito and the Rise and 
Fall of Yugoslavia (New York 1994). 

U ranim poslijeratnim godinama dva su događaja bitno uticala na sudbinu 
Bošnjaka. To su sukob sa Informbiroom i buna u Cazinskom kraju. O sukobu sa 
Informbiroom pisalo se uglavnom sa spoljnopolitičkog aspekta. Prvi koji se stručno 

i naučno pozabavio njegovim unutrašnjim značenjem i posljedicama je Ivo Banac: 
With Stalin against Tito — Cominformist Splits in Yugoslav Communism (Ithaca 
and London 1988). O pobuni na granici Bosne i Hrvatske, sa svim njenim posljedi- 
cama, opširnu je studiju napisala Vera Kržišnik—Bukić: Cazinska buna 1950. 
(Sarajevo 1991). 

Tih je godina prema bosanskim muslimanima službeno vođena politika "na- 
cionalnog opredjeljivanja", koja nije davala željene rezultate. Već je tada čak i 
znatnom broju komunista bilo jasno da se radi o promašaju. Brojne nedoumice i 
nedosljednosti u vezi s tom politikom iznio je Enver Redžić u ovećoj raspravi 
Društveno—istorijski aspekt "nacionalnog opredjeljivanja" muslimana Bosne i Her- 
cegovine (u knjizi Prilozi nacionalnom pitanju, Sarajevo 1963). 

Da je u skoroj budućnosti moguća organizirana obnova naučno—istraživačkog 
rada u okviru odgovarajućih institucija ukazuje zbornik Bosna 1 svijet (Sarajevo 
19096) koji je pripremio i objavio Institut za istoriju i u kojem su štampani prilozi 
30 autora. Najzad, duboke historijske korijene agresije na Bosnu i najnovijeg 
genocida nad Bošnjacima u velikoj mjeri razjašnjava Tomaž Mastnak u studiji 
Kristjanstvo in Muslimani (Ljubljana 1996), mada se njegova izlaganja, bar u 
citiranoj knjizi završavaju sa XIII stoljećem. 

Indeks ličnih imena 


A 


Aba-Ejub-el Ensari 237 

Abdi-beg 298 

Abdul Hamid II 209, 357, 368, 392, 
402 

Abdul Kadir 136 

Abdul-Medžid 585 

Abdulah-ef. 309 

Abdulaziz 209, 330 

Abdurahman-paša 192 

Abu Hanifa 100 

Adultudža 238, 239 

Aehrenthal, Aloys Lex von 418, 
419, 420, 421, 422, 431 

Afgan, Hamdija 493 

Aganović, Muharem 525 

Ahmatova, Ana 212 

Ahmed (vojvoda) 83 

Ahmed I 188, 252 

Ahmed Dževdet-paša 176 

Ahmed-paša (veliki vezir) 158 

Ahmed-Šukri 365 

Ajanović, Junuz 525 

Ajas-paša 188, 219, 226, 227, 237 

Ajas-paša zade Mustafa-paša 217 

Ajaspašić, Mustafa-paša 123 

Ajaspašić, Sarhoš Mustafa-paša 252 

Ajvaz-dedo 203 

Alagić, Šukrija 522 

Alaj-beg 238 

Alajbegović, Salih 391, 403 

Alajbegović—Pečevi, Ibrahim 228, 
250, 253 

Alaldin II 95 

Alaupović, Tugomir 478, 479, 486 

Albahari, Nisim 591 

Albanez, Ivan 293 

Alberto, Fortis 211 


Aleksandar II 346 

Aleksandar, Gorčakov 346 

Aleksandar Makedonski 237 

Alfons V 52 

Ali-aga (dizdar) 216 

Ali-aga 264 

Ali-beg 298 

Alibegović, Ali-beg 400, 449 

Alibegović, Osman 369 

Ali-bej Mehmed 331 

Aličić, Ahmed S. 335, 582, 585 

Ali-dede Iskender 186 

Ali-hodža 186 

Alikadić, Salko 525 

Alikadići 205 

Alimpić, Ranko 331 

Ali Namik-paša Moralia 335 

Ali-paša Hadum 229 

Ali-paša Kalauz 257 

Alipašić, Ibrahim-paša 303 

Ali Riza-paša 331 

Almas Mehmed-paša 287 

Altomanović, Nikola 61 

Ana (ruska carica) 297 

And, Metin 585 

Anderson, M. S. 586 

Andrassy, Gyula 346, 347, 354, 355, 
356, 363, 365 

Andrea Doria 244 

Andrić, Ivo 152, 153, 154, 169, 193 

Andrić, Kasim 119 

Andrija II 38, 40 

Anđelić, Pavao 579, 580 

Anđelković, Koča 326 

Anđelović, Mahmud-paša (Adni) 
231 

Angiolello, J. M. 141 

Antela, Aleksije 36 

Anžujci 49, 56, 58, 63 

Apaffy, Mihaly 271, 272 

Arnautović, Šerif 391, 394, 397, 
398, 400, 403, 408, 421, 432, 454, 
455, 463, 476, 477 

Arpadovići 49 

Asboth, Johann von 580 

Asin, Miguel 201 

Ašik-paša Zade 232 

Atanasovski, Vlado 581 

Atatiirk 102, 521 

Atlagić, Mehmed-paša 279 

Atlagići 156 

Attems, Moriz grof 372 

Auersperg, Karl 250, 286 

Avdić, Hakija 588 

Azabagić, Muhamed Teufik 366, 
369, 391, 414 

Azinović, Vlado 575 

Ayton, William E. 211 


B 


Babić, Ante 86, 579, 580 

Babić, Omer 317 

Babići 406 

Babinger, Franz 99, 581 

Babonići Blagajski 73 

Babonići Vodički 47 

Bahri Mustafa-paša 319 

Bahtijarević, Atif 396 

Bajezidagić, Derviš-paša 223, 249, 
312 

Bajezit I 70, 71, 73, 98, 104, 106, 
114, 125, 163, 227, 230, 231, 232 

Bajezit II 98, 105, 114, 132, 187, 227, 
230, 232, 235 

Bajo Pivljanin (Nikolić) 161, 268 

Bajraktar, Mustafa-paša 334 

Bajraktarević, Fehim 525 

Bajram-aga 136 

Bakamović, Salih-beg 522 

Bakarević, Zuhdi 364, 396 

Balaban 238 

Baličević, Franjo 172 

Balić, O. A. 587 

Balić, Smail 564, 576 

Balić, Sulejman 459 

Balint 386 

Baljić, Salih 487, 493, 531 

Baltadži (Kopljanik) Mehmed 294 

Baltić, Jako 336 

Banac, Ivo 23, 576, 589, 592 

Bandžović, Safet 588 

Baraković, Simo 479 

Barbaro (mletački bajlo) 248 

Barbarosa, Hajredin 159, 244 

Barkan, Omer Litfi 178 

Bartha 392 

Basariček, Đuro 502 

Basler, Đuro 580 

Bašagić, Ibrahim-beg 176 

Bašagić, Mustafa 525 

Bašagić, Safvet-beg 157, 173, 201, 
212, 235, 236, 251, 254, 298, 322, 
377, 378, 411, 412, 413, 414, 415, 
453, 476 

Bašeskija, Mula Mustafa 173, 205, 
206, 216, 308, 315, 316, 320, 321, 
322, 324, 325 

Bašić, Salih Safvet 425, 479, 517, 
525, 533, 538 

Bašović, Ljubinka 590 

Batinić, Mijo Vjenceslav 287 

Batihyany, Adam 286 

Battyhany (grof) 239 

Beck, Max 420 

Begić, Dana 589, 590 

Begić, Ibrahim 536 

Begić, Midhat 566, 567 

Begović, Mehmed 525 

Behmen, Šefkija 538 

Bekir-baša Grabevija 206 

Bektaš-aga 165 

Bela II 30 

Bela IV 43, 44, 46, 243 

Benac, Alojz 580 


Benko, Isidor 389, 401, 402, 403, 
424, 429, 431, 432, 433, 434, 435, 
436, 437, 454 

Bercinjal, Marin 235 

Berislavić, Petar 233, 234 

Bernard 28 

Besarović, Vojislav 478, 479 

Bešir-ef. 262 

Beširević, Hasan-beg 320, 326 

Bešlagić, Šefik 580 

Betzek, Jacob 194 

Bičakčić, Salih-aga 390, 394 

Bičakčić, Vejsil 538 

Bigali-ef. 173 

Bilinski, Leon 464 

Biogradlija, Salih 341 

Biserović, Akif 398 

Bismarck, Otto von 346, 347 

Biščević, Alija 493 

Biščević, Husein 487, 493 

Biščević, Vasif-beg 400, 451, 452 

Bitlisi, Idris 163, 164 

Bizzi, Marino 172 

Bjelevac, Hifzi 370, 371, 493 

Blagajski 233 

Blaskovich 392 

Blount, H. 116 

Bogićević, Lazo 491 

Bogojević (Dautpašić), Mustafa-beg 
156 

Boljanić, Husein-paša 214 

Boljanić, Sinan-beg 161, 194 

Boljanići 156 

Boljetinac, Iso 457 

Bonneval, Ahmed-paša 297, 299 

Boppe, Auguste 167 

Borilović, Vuk 292 

Borovčanin, Drago 591 

Borovinić, Sinan-paša 156 

Bostandži, Mehmed-beg 15 

Božić, Milan 560, 561 

Brageta 35 

Bringa, Tone 577 

Indeks geografskih imena 


A 

Abisinija 114 

Adana 235 

Ad Salinas (Vidi: Soli, Tuzla) 25 

Afrika 100, 101, 345 

Akhisar (Vidi: Prusac) 187 

Akovo (Vidi: Bijelo Polje) 341 

Aladinići 536 

Albanija 10, 76, 104, 192, 278, 297, 
322, 327, 350, 384, 420, 455, 456, 
457, 458, 466, 529, 537, 557 

Aleksandrija 214, 215 

Aleksinac 331 

Alexandrette (Vidi: Iskenderun) 12 

Alipašin Most 228 

Amasija 227, 270 

Amasra 141 

Amu Darje (Vidi: Oxus) 159 

Anadolija 71, 95, 96, 98, 99, 100, 101, 
102, 114, 125, 142, 146, 147, 157, 
164, 181, 185, 190, 202, 207, 247, 
253, 256, 270, 312, 334, 350 

Ankara 71, 100, 160 

Ankona 78, 224, 274 

Antakya 12 

Arabija 114 

Arad 271 

Aranđelovac 328 

Ararat 199 

Argos 141 

Atina 164 

Atlantik 22, 318 

Austrija 12, 21, 23, 38, 101, 122, 126, 
134, 136, 145, 147, 159, 236, 243, 

290, 295, 296, 297, 298, 299, 300, 
303, 304, 314, 319, 321, 322, 323, 
324, 325, 326, 327, 337, 345, 347, 


357, 363, 368, 379, 381, 384, 385, 
411, 418, 420, 421, 427, 428, 429, 
430, 434, 468, 470, 476, 488, 491, 

Austrija, Donja 242, 243, 272 

Austrija, Gornja 242, 243, 276 

Austro-Ugarska 340, 345, 346, 347, 
350, 351, 352, 354, 355, 356, 357, 
361, 364, 365, 367, 371, 372, 374, 
375, 377, 382, 384, 385, 386, 392, 
394, 395, 400, 404, 405, 409, 418, 

85, 86, 96, 98, 103, 104, 134, 146, 

326, 327, 347, 350, 355, 372, 378, 

384 

Beč 153, 159, 169, 213, 238, 242, 

Bengazi 456 

324, 325, 326, 328, 329, 330, 331, 
367, 380, 397, 432, 451, 465, 466, 

Berane 350, 458 

Berbir (Vidi: Bosanska Gradiška) 

391, 392, 393, 394, 395, 399, 400, 
401, 402, 403, 404, 405, 406, 407, 
408, 411, 415, 416, 417, 418, 419, 
420, 421, 422, 423, 425, 426, 428, 

524, 526, 529, 530, 531, 534, 536, 

Birač 144 

Birka 215 

Bitolj 103, 181, 457, 509 

79, 95, 96, 97, 99, 103, 104, 145, 
169, 246, 323 

Blagaj 83, 175, 222, 249 

Bled 515 

Bliski Istok 97, 100, 102, 182, 314, 
347, 418, 419, 457, 529 

Bobovac 51, 81, 105 

Bočae 241 

Bogiirdelen (Vidi: Šabae) 111 

Bojana 281, 350 


Boka Kotorska 10, 16, 61, 63, 83, 
122, 135, 244, 245, 268, 271, 278, 
296, 345, 543 

Bolu 207 

Borča 69 

Boričevac 289 

Bosanska Dubica (Vidi: Dubica) 
279, 369, 534 

Bosanska Gradiška 135, 191, 351, 
537 

Bosanska krajina (Vidi: Krajina) 51, 
243, 260, 279, 339, 346, 381, 407, 
449, 537, 542 

Bosanska Krupa (Vidi: Krupa) 369 

Bosanska Posavina 280, 339, 531 

Bosanski Brod 295, 341 

Bosanski Novi 283, 295, 320, 325, 
326, 493, 506, 530 

Bosanski Petrovac 550 

Bosanski Šamac 330, 351 

Bosna 5, 7, 8, 9, 10, 11, 12, 13, 14, 
15, 16, 19, 22, 23, 24, 25, 26, 27, 
28, 29, 30, 31, 32, 33, 34, 35, 36, 
37, 38, 39, 40, 41, 42, 43, 44, 45, 
46, 47, 48, 49, 50, 51, 52, 54, 55, 
56, 57, 58, 59, 60, 61, 62, 63, 65, 
66, 67, 69, 70, 72, 73, 74, 16, 77, 
78, 79, 80, 81, 82, 83, 84, 85, 86, 
87, 88, 89, 90, 91, 92, 98, 102, 103, 
104, 105, 106, 107, 108, 109, 110, 
ILI, 113, 1145 115, 117, 118, 119, 
120, 121, 122, 123, 124, 125, 128, 
129, 132, 133, 134, 135, 136, 137, 
138, 139, 140, 141, 142, 143, 144, 
145, 146, 147, 148, 149, 150, 151, 
152, 153, 154, 155, 156, 158, 160, 
161, 163, 166, 167, 168, 169, 170, 
IZ, 172; 173, 174, 175, 176, 177, 
178, 179, 180, 181, 182, 183, 185, 
186, 187, 188, 189, 190, 191, 193, 
194, 195, 196, 198, 199, 200, 201, 
202, 203, 204, 205, 206, 209, 210, 


212, 213, 216, 218, 219, 220, 221, 
223, 224, 225, 226, 227, 228, 230, 
231, 232, 234, 235, 240, 241, 243, 
244, 245, 246, 249, 251, 252, 256, 
257, 258, 259, 260, 262, 263, 264, 
265, 266, 267, 268, 269, 273, 274, 
277, 278, 279, 280, 281, 283, 284, 
285, 286, 287, 288, 289, 290, 293, 
294, 296, 297, 298, 299, 300, 301, 
302, 303, 304, 305, 306, 307, 308, 
309, 310, 311, 312, 313, 314, 315, 
3106, 317, 318, 320, 321, 323, 324, 
325, 326, 327, 328, 329, 330, 331, 
332, 333, 335, 336, 337, 338, 339, 
340, 341, 345, 346, 351, 352, 353, 
354, 355, 356, 357, 361, 362, 363, 
364, 367, 368, 371, 372, 373, 374, 
375, 376, 377, 378, 379, 380, 381, 
382, 385, 391, 393, 395, 405, 412, 
416, 419, 420, 421, 422, 423, 424, 
425, 429, 431, 432, 434, 435, 437, 
441, 442, 445, 446, 447, 452, 453, 
456, 458, 459, 463, 465, 466, 469, 
475, 476, 477, 490, 498, 508, 523, 
530, 535, 537, 538, 540, 569, 571, 
572; 573 

Bosna i Hercegovina 9, 11, 13, 14, 
15, 16, 17, 21, 98, 129, 145, 153, 
168, 191, 197, 202, 210, 336, 340, 
342, 343, 345, 346, 347, 348, 350, 
351, 353, 354, 356, 361, 366, 367, 
368, 371, 373, 374, 375, 377, 378, 
379, 380, 381, 382, 383, 384, 385, 
386, 394, 396, 401, 404, 408, 409, 
412, 415, 416, 417, 418, 419, 420, 
421, 422, 423, 424, 425, 426, 427, 
428, 429, 430, 433, 434, 435, 436, 
438, 440, 444, 445, 450, 451, 463, 
465, 468, 470, 472, 473, 476, 477, 
478, 481, 485, 486, 487, 489, 492, 
493, 494, 498, 499, 500, 501, 502, 
506, 507, 508, 509, 514, 515, 518, 
519, 520, 521, 523, 524, 530, 531, 
533, 535, 538, 540, 547, 549, 550, 

559, 556, 565, 566, 567, 568, 569, 
ĐDIL 512 

Bozea 270 

Brač 63, 73, 268 

Braila 317 

Braničevo 31 

Bratislava 240, 256 

Brčko 191, 197, 295, 487, 491, 519, 
536, 537, 542 

Breza 25 

Bribir 49 

Brinj 233 

Britanija 422 

Brod (Bosanski) 111, 150, 287, 341, 
351, 377, 399 

Brštenik 63, 65 

Buchlau 422 

Budim 66, 70, 98, 111, 157, 158, 181, 
216, 228, 229, 238, 239, 242, 252, 
253, 257, 277, 279, 305, 390 

Budimpešta 347, 356, 391, 394, 398, 
399, 400, 401, 409, 422, 425, 477, 
sl 

Bug 101, 319, 466 

Bugarska 28, 37, 39, 60, 70, 71, 86, 
90, 144, 150, 319, 323, 326, 419, 
420, 426, 431, 456, 457, 472, 529, 
530, 557 

Bugojno 191, 4387, 506, 519 

Buhara 159 

Bujuk 214 

Bukurešt 319, 395, 457, 557 

Bukvik 542 

Burgaz 214 

Bursa 74, 100, 195 

Bužim 248, 299, 321 

Carigrad (Vidi: Istanbul, Konstan- 
tinopolis) 13, 14, 27, 36, 37, 59, 
62, 66, 79, 82, 88, 91, 99, 101, 103, 
109, 128, 136, 140, 141, 142, 143, 

169, 170, 174, 181, 208, 209, 210, 

214, 219, 230, 237, 241, 242, 243, 
245, 248, 249, 250, 251, 254, 255, 
257, 262, 263, 264, 265, 271, 275, 
281, 283, 284, 286, 288, 290, 291, 
293, 295, 296, 297, 299, 300, 301, 
302, 309, 314, 315, 316, 319, 321, 
323, 330, 334, 335, 347, 351, 355, 
356, 364, 365, 366, 367, 368, 370, 
397, 403, 404, 408, 414, 418, 426, 
427, 429, 430 

Cazin 176, 248, 321, 369, 487, 493, 
536, 542, 560, 561 

Cazinska krajina 179, 541, 542, 560, 
561 

Celje 230 

Centralna Azija 95, 101, 181 

Gesme 318 

Cer 465 

Cernica 65, 179 

Cernik 300 

Cetina 51, 232, 233, 234, 266, 277, 
289, 320 

Cetingrad 240, 289, 299, 321, 325, 
326 

Cetinska krajina 266 

Cetinje 23, 291, 294, 459, 466, 506 

Clermont-Ferrand 36 

Crmnica 292 

Crna Gora 9, 10, 11, 12, 13, 16, 23, 
122, 144, 154, 179, 245, 291, 292, 
294, 314, 315, 316, 317, 322, 331, 
339, 346, 347, 349, 350, 354, 355, 
416, 420, 422, 423, 428, 456, 457, 
458, 464, 466, 469, 471, 475, 487, 
490, 492, 508, 530, 563 

Crna Gora, Skopska 214 

Crnaja 560 

Crnica 315 

Crno more 95, 105, 213, 238, 285, 
293, 304, 314, 318, 320, 354, 457 

Gumurlu 73 


Or O 


ačak 302, 303 


Čajniče 189, 191, 213, 221, 357, 369, 
487, 537, 539 

Čapljina 65 

Čarlija (Čorlu) 214 

Čazma 179, 240 

Čehoslovačka 557 

Čekrekčinica 387 

Čelebići 406 

Čelebi Pazar (Vidi: Rogatica) 186 

Česta 217 

Češka 71, 72, 272, 283, 346 

Čevo 315 

Ćuprija 103, 329 
Ćustendil 214. 

Dalmacija 10, 13, 25, 30, 31, 33, 37, 
39, 46, 47, 49, 50, 59, 60, 63, 70, 
72, 75, 79, 91, 98, 122, 134, 135, 
142, 144, 149, 154, 157, 179, 180, 

239, 241, 243, 244, 245, 246, 259, 
260, 261, 263, 264, 266, 267, 268, 
269, 273, 277, 278, 279, 280, 285, 
289, 290, 294, 295, 296, 305, 316, 
345, 470, 472, 473, 475, 476, 477, 
478, 480, 486, 487, 492, 498, 530 

Damask 160, 207, 255 

Dardaneli 101, 181, 265, 269, 270, 
313, 419 

Denizli 100 

Derventa 135, 191, 216, 217, 280, 
519 

Desnek 25 

Deževica 56, 189 

Dijarbekir 157, 160, 214, 254 

Dnjepar 101, 319 

Dnjeparski Liman 238, 297 

Dnjestar 275, 294, 297,314,315,316 

Doberdo 466 

Dobling 277 


Doboj 65, 74, 107, 135, 187, 216, 
217, 290, 353, 487, 530 

Dobor 73, 216 

Dobrljin 506 

Dobrnja 204 

Dobrudža 101, 181, 316, 319, 457 

Dobrun 52, 65, 69, 119, 186, 188 

Dolići 458 

Doljan 217 

Doljani 536 

Donja Ržanica 331 

Donji Furjan 304 

Donji Kraji 30, 31, 46, 50, 51, 55, 
60, 69, 77 

Donji Vakuf 188, 198, 217, 487, 493, 
530 

Drač 59, 66, 103, 181, 455 

Dračevica 61, 83 

Dragalj 120 

Dragaš 10 

Drava 70, 238, 242, 252, 258, 260 

Drežnica 174 

Drežnik 248, 289 

Drijeva 32, 60, 65 

Drim 297 

Drina 26, 30, 31, 50, 51, 52, 69, 81, 
111, 120, 160, 161, 178, 179, 188, 
213, 216, 301, 303, 328, 379, 465, 
514, 523, 534, 536 

Drinjača 187 

Drniš 188, 247, 267 

Drobnjaci 246 

Drobnjak 122, 246 

Drvar 526, 550 

Dubica (Vidi: Bosanska Dubica) 
135, 234, 283, 295, 324, 325, 326 

Dubočae 216 

Dubrava 240 

Dubrovnik 22, 28, 32, 33, 43, 46, 47, 
48, 51, 54, 55, 57, 60, 61, 62, 63, 
65, 66, 67, 72, 15, 76, 78, 80, 82, 
110, 120, 122, 148, 170, 172, 173, 
182, 204, 216, 219, 224, 225, 268, 
273, 280, 335, 519 

Dunafeldvar 239 

Dunav 23, 70, 71, 80, 98, 101, 104, 
118, 134, 144, 149, 155, 181, 229, 
236, 238, 239, 257, 258, 277, 279, 
280, 281, 282, 283, 284, 285, 287, 
289, 303, 304, 317, 319, 326, 329, 
514 

Dupnica 214 

Duvanjsko polje 26 

Duvno 51, 135, 191, 213, 215, 224, 
309, 506, 519 

Dvor na Uni 506 


DŽ 

Džida 215 
Džisri-Tara 135 
Dživar 542 


Đ 


Đakovo 43, 44, 46, 70, 280 
Đenova 97 


E 

Edirne 63, 74, 99, 102, 104, 161, 162, 
181, 214, 231, 276, 281, 287, 457, 
458 

Egejsko more 318, 319, 457 

Eger 253, 254, 255, 256, 305 

Egin 207 

Egipat 7, 114, 125, 200, 227, 235, 
236, 237, 255, 314, 319 

Egriboz 318 

Emota (Vidi: Imotski) 25 

Engleska 21, 193, 289, 295, 312, 318, 
320, 326, 346, 347, 352, 421, 457, 
458 

Enis 457 

Epir 60 

Erdelj (Vidi: Transilvanija) 76, 229, 
257, 263, 271, 272, 282 

Eubeja 141, 318 

Eufrat 98 

Evropa 7, 12, 13, 21, 22, 35, 36, 38, 
39, 54, 62, 70, 77, 85, 98, 99, 100, 
102, 104, 111, 145, 158, 164, 181, 
211, 219, 235, 271, 272, 273, 275, 
276, 277, 279, 282, 291, 295, 312, 
313, 320, 326, 336, 345, 346, 351, 
384, 406, 408, 418, 429, 431, 434, 
456, 479, 510, 518, 519, 521, 542, 
571 

Famagusta 247 

Feldvar 238 

Filipini 22 

Firenca 64, 82, 97, 473 

FNRJ 555, 556, 558, 559, 562, 563 

Foča 65, 69, 83, 111, 143, 187, 191, 
192, 197, 198, 218, 221, 507, 526, 
534, 537, 539 

Fojnica 56, 65, 67, 149, 188, 189, 
192, 314, 519 

Franačka 9, 24 

Francuska 12, 21, 34, 40, 66, 70, 86, 
259, 276, 278, 303, 312, 314, 320, 
350, 422, 457, 464, 515, 541, 557 

Fribourg 564 

Furjan 289, 295 

Furlanija 227 


G 


Gabela 122, 135, 269, 286, 295, 296 

Gacko 65, 135, 293, 507 

Galicija 466 

Galičnik 11 

Galipolje 71, 97, 99, 181 

Gatačko polje 314 

Gediz 100 

Gerzovo 229 

Gibraltar 318 

Glamoč 51, 135, 188, 191, 279, 289, 
309, 506, 550 

Glasinačka visoravan 294 

Glasinac 160, 218, 317, 318 

Glaž 530 


Golubac 118, 466 

Gora 10, 249, 577 

Goražde 52, 65, 69, 119, 144, 213, 
318, 357, 369, 537, 539 

Gorica 466, 478 

Gorno Vranovci 11 

Gornji Rahić 491 

Gornji Vakuf 198, 217 

Gospić 534 

Gostović 144 

Grac 226, 227, 272 

Gračac 266, 279 

Gračanica 136, 198, 223, 487, 506 

Gradac 25 

Gradačac 13, 135, 136, 198, 223, 406, 
449, 506, 519, 536, 537 

Gradiška (Bosanska) 135, 188, 192, 
217, 295, 298, 324, 325, 326 

Grčka 281, 323, 431, 456, 457, 458, 
521 

Greben 241 

Grmeč 31 

Grocka 303 

Grude 51, 300 

Gusinje 12, 350, 459 

Gvozd 232, 233, 240 

Gyor 252 


H 


Halep 160, 161 

Hanija 265 

Harmanli 214 

Hatvan 252 

Havsa 214 

Herceg-Novi 37, 52, 63, 65, 82, 83, 
110, 111, 135, 244, 245, 268, 279 

Hercegova zemlja 110,119,143,222 

Hercegovina 10, 11, 15, 51, 52, 78, 
79, 80, 82, 83, 88, 90, 111, 118, 
120, 121, 148, 149, 154, 166, 176, 
178, 179, 216, 221, 222, 235, 249, 
268, 286, 289, 294, 308, 335, 336, 
339, 346, 352, 368, 369, 390, 391, 


426, 443, 465, 489, 537, 538, 540, 
568 

Hios 164, 285, 318 

Hisardžik (Vidi: Grocka) 303 

Hodidjed 78, 106, 107, 119, 171 

Holandija 21, 278, 289, 295, 320 

Hotin (Hoćin) 275, 315, 316, 317 

Hrastovica 249 

Hrvaci 221 

Hrvatska 9, 23, 25, 31, 38, 39, 41, 
45, 49, 50, 51, 63, 70, 72, 82, 122, 
130, 134, 144, 180, 226, 227, 230, 
232, 233, 234, 236, 239, 240, 241, 
243, 248, 250, 257, 258, 259, 261, 
278, 290, 299, 300, 321, 373, 377, 
379, 409, 435, 445, 446, 452, 470, 
471, 473, 475, 476, 477, 478, 487, 
492, 498, 501, 514, 517, 518, 519, 
530, 531, 560, 568, 573 

Hrvatsko zagorje 233 

Hum 9, 11, 30, 33, 42, 51, 52, 53, 
60, 72, 77, 78, 80, 142, 180, 424, 
530 

Hutovo 135 

Hvar 63, 73, 247, 268 


I 


Iasi (Jaši) 326 

Ibar 179, 214 

Igman 26 

Ilidža 158, 409, 431 

Ilirik 105, 194 

Ilok 234, 238, 519 

Ilova 258 

Imotska krajina 83 

Imotski 52, 135, 233, 289, 295, 296, 
351 

Indonezija 22 

Irak 198 

Iraklion 265 

Iran 21, 85, 181, 207 

Iskenderun 12 

Isker 73 

Islam 135 

Istanbul (Vidi: Carigrad) 98, 99, 131, 
132, 138, 157, 158, 181, 188, 190, 
194, 202, 206, 207, 208, 317, 334, 
340, 341, 347, 355, 357, 394, 403, 
404, 407, 421, 428, 429 

Istarčin 214 

Istra 345, 470, 472, 473, 475, 476, 
477, 478, 480, 487 

Italija 21, 34, 60, 66, 67, 80, 86, 142, 
234, 295, 420, 421, 422, 456, 466, 
472, 473, 474, 515, 518, 519, 529, 
530, 534, 557 

Izačić 223 

Izmail 317 

Izmir 100, 102, 193 

Iznik (Vidi: Nikeja) 36, 96, 100 


J 

Jablanica 174, 176, 539 

Jadran 23, 54, 59, 78, 83, 181, 218, 
224, 234, 247, 248, 259, 260, 265, 
268, 281, 289, 345 

Jadransko more 182, 245, 249, 455 

Jagodina 329 

Jajce 60, 67, 69, 81, 82, 83, 105, 108, 
109, 135, 138, 139, 140, 142, 143, 

Vareš 192, 204 

Varna 77 

Vinaec 241 

Virovitica 135, 249, 279 

Vis 552 

Visoko 25, 32, 53, 65, 149, 188, 191, 
205, 221, 287, 314, 317, 537 

Vrbaški Grad 241 

Vrhbosna 32, 78, 107, 110, 119, 122, 
158, 185, 186, 187, 530 

Vrlika 267 

271, 273 

Zagreb 230, 373, 380, 434, 435, 475, 

Zeljina 536 

Zemljanik 47, 69 

506 

Zrmanja 63, 234 

Zvečaj 108, 142, 233 

179, 185, 187, 191, 218, 223, 257, 

Žabljak 12, 227 

Žepa 161 Živinice 204 


Žepče 191, 290 Žumberačka gora 259 
Zernonica 11 Zupanj Potok (Vidi: Duvno) 213 
Zitava 256 Zupča 317 

Na osnovu Mišljenja Federalnog ministarstva obrazovanja, nauke, 
kulture i sporta broj 02-413-3688/97 od 30.07.1997. godine na ovaj 
se proizvod iz člana 19. tačka 12. stav 2. Zakona o porezu na promet 
proizvoda 1 usluga ("Službene novine Federacije BiH" broj 6/95) 
ne plaća porez na promet. 


